
STĂPÎNUL ŞI SCLAVUL 
1 


In a opta zi după idele: lui martie, în anul 855 de la 
întemeierea Romei, pe drumul roman dintre Taliatis şi 
Viminacium, ce şerpuia alături cu muntele, pe malul 
drept al bătrinului fluviu Danuvius, alerga în galopul 
cailor un grup de legionari, în frunte cu tribunul: 
Hammonius Vitellius. Noroiul uscat şi praful gros care 
acopereau caii şi călăreţii erau mărturie că mica 
formaţie militară venea de departe, iar tăcerea şi 
graba cu care înainta - semn că i se încredinţase o 
misiune importantă. Era o zi frumoasă de primăvară 
timpurie, cu cerul senin, prea luminoasă şi prea 
călduroasă pentru idele acestei luni, zăpada se topise 
în scurt timp după calendele lui februarie. Pe 
povirnişurile iuți ale muntelui înfrunziseră copacii, iar 
pe  brinele mai adăpostite ale stincilor golaşe, 
nenumărate flori în culori vii se mişcau vesele în bătaia 
vînatului potolit ce sufla de-a lungul văii. 

La o cotitură repede a drumului, pe care cu greu o 
străbătură în ropotul întărit de ecoul stîncilor, un urcuş 
îi obligă să încetinească goana şi în cele din urmă să 
înainteze la pas. După atita alergătură fără contenire, 
pe feţele prăfuite ale legionarilor, de pe care lunecau 
picături de sudoare, răsăriră zimbete de mulţumire şi 
de uşurare. Unii începură să tragă cu putere, adînc, în 


1 La romani, cea de a cincisprezecea zi a lunilor martie, 
mai, iulie şi octombrie, şi a treisprezecea zi din celelalte luni. 

2 Anul 101 e.n. 

3 Grad militar în armata romană, comandant al unei 
cohorte, unitate de 500 legionari. 


piept aerul curat şi proaspăt, alţii slobozeau cite-un 
oftat greu, de truda drumului făcut şi de deznădejdea 
din suflete. De mulţi ani nu mai ştiau ce e libertatea şi 
liniştea, şi de mulţi ani îşi trăiau viaţa numai în 
războaie, mutaţi dintr-o provincie în alta, între hotarele 
nesfîrşite ale imperiului. Dar liniştea nu ţinu mult, căci 
tinereţea nu se prea împacă uşor cu ea, iar viaţa de 
ostaş nu poate fi îndurată fără veselie. Nu trecură decit 
cîteva clipe, şi glumele începură să fie aruncate cînd 
dintr-o parte, cînd din alta, urmate de hohote de ris ce 
răsunau pînă departe, întărite de răsunetul repetat al 
stincilor. 

Tribunul mergea la cîţiva paşi înainte, cu capul în 
piept, adîncit în ginduri, urmat de sclavul său. Pe faţa 
sclavului îşi făcea loc neliniştea pe măsură ce se 
apropia de Viminacium, locul pe unde ştia că va trece 
în Dacia, ţara lui dragă, din care fusese luat captiv cu 
doisprezece ani în urmă, şi îl îngrijora felul cum arăta 
stăpinul; tribunul părea chinuit de o stare sufletească 
ce se schimba într-una, între deplina fericire şi cea mai 
neagră deznădejde. Ar fi vrut să-i spulbere tristeţea, 
dar parcă nu îndrăznea, încerca pentru omul ce-i era 
stăpîn un simţămiînt de supunere şi de recunoştinţă: 
prin el îşi va revedea ţara şi nutrea speranţa să-şi 
recapete libertatea. Dădu pinteni calului şi se apropie 
de el. Îşi făcu, după puţină ezitare, curaj. 

—  Stăpine, mă iartă că te scot din gînduri, 
îndrăznesc să te întreb: de ce eşti atit de trist? 

Tribunul săltă încet capul, îl privi lung cu ochii lui 
negri, pătrunzători, apoi un zimbet începu să-i răsară în 
colţul gurii. 

— Dar ce, Sarmis, tu îţi faci griji pentru mine? Mă 
întrebi de ce sînt atît de trist! Miine seară vom fi la 
Viminacium şi vom trece în Dacia. Nu mă îngrijorează 


misiunea pe care o am dincolo de Danuwvius. Zbuciumul 
meu sufletesc este altul: Apronilla a trecut cu stăpînul 
ei în Dacia, iar tu, Sarmis, te întorci în ţara ta, acolo 
unde ai părinţii, fraţii, rudele... Acolo, poate că voi 
rămîne singur!... Mă înfioară gîndul... dacă voi reuşi, şi 
cum voi reuşi... 

— Stăpine, ai vorbit cum nu se poate mai drept! îl 
întrerupse sclavul. Nu trebuie să uiţi însă că pentru a 
reuşi pe drumul pe care vrei să porneşti ai nevoie de 
încredere, de hotărîre şi de mult curaj... 

Sclavul tăcu, privind lung spre tribun. Continuă 
apoi: 

— Poate că te vei găsi, stăpiîne, în situaţii grele, 
poate că... vei fi nevoit să calci legile imperiului. In ce 
mă priveşte pe mine, de ce-ţi faci gînduri? Eu sînt un 
sclav... 

Tribunul îl săgeta o clipă, adînc şi încruntat, apoi 
ridică privirea spre crestele munţilor. 

— Pe toţi zeii, sclavule, am şi curaj, şi hotărire, şi 
voi înfrunta orice primejdie! Tu, da, eşti sclav... aşa sînt 
legile imperiului... De cînd Apronilla a fost făcută 
sclavă, văd în toţi sclavii nişte oameni nefericiţi. 

Tribunul tăcu, îşi plecă privirea şi puse din nou 
capul în piept. Lîngă el, sclavul văzuse cum ostaşului 
voinic, cu braţe musculoase, potrivite pentru spadă şi 
pentru scut, de frămîntare i se umeziseră ochii. Nu se 
mai putu stăpiîni, şi rupse din nou tăcerea. 

— De la un tribun se cere mai multă stăpiînire. Mă 
iartă... dar trebuie să-ţi înfrîngi durerea! 

Tribunul parcă tresări, izbucni în ris, un ris 
zgomotos, forţat. 

— Ai spus tribun? Se vede că vrei să rizi de mine, 
sclavule! Eu, tribun?! Un tribun adevărat trebuie să 
aibă obrazul ars de soare şi bătut de vinturi, răni legate 


cu feşe, după zile grele trăite pe campul de luptă. Eu 
m-am încurcat... am rămas în garda împăratului, şi 
acum trebuie să îndeplinesc misiunea de curier 
imperial, de trimis pentru cazuri speciale. Sînt un om 
nefericit, Sarmis! Setea de cucerire a Romei a făcut s-o 
pierd pe Apronilla... 

Tăcu un moment, frămîntîndu-şi gîndurile. Întoarse 
apoi capul spre sclav şi continuă: 

— Dar această sete de cucerire a Romei n-a rămas 
nepedepsită. Victoriile în războaie au făcut ca luxul şi 
lenea orientală să pătrundă la Roma. Noi am cotropit 
popoarele cu armele, iar acestea ne subjugă prin 
corupţie, prin linguşire şi prin schimbarea felului nostru 
de viaţă. Romanii au început să dispreţuiască munca, 
izvorul puterii, îndestulării, fericirii... Acum, imperiul 
are nevoie de un număr tot mai mare de sclavi... de 
noi cuceriri... 

Făcu o pauză cătînd îndelung spre sclav, a cărui 
tăcere îl mira. 

— După ceea ce văd pe faţa ta, parcă mă asculţi 
cu neîncredere. Eşti cumva de altă părere? Nu spun 
adevărul? 

— Spui prea mult adevăr, stăpîne! Îl simt chiar. 
Miine seară voi vedea la Viminacium cum trec 
legiunile: romane în Dacia, noua victimă a lacomei 
Rome. Cît timp am fost sclavul lui Plutarh, am învăţat 
multe. Istoricul şi filozoful grec începuse să mă 
iubească. Şi eu l-am iubit, din tot sufletul. El mi-a spus 
de mult stăpine, că şi patria mea va ajunge, aşa cum a 
ajuns ţara lui, o provincie a imperiului cotropitor. 

Sarmis îşi ridică privirea spre culmile munţilor, ca 


1 Cea mai mare unitate a armatei romane. O legiune se 
compunea din zece cohorte şi număra peste cinci mii de 
oameni 


şi cum ar fi implorat puterile cerului. Vorbi apoi, cu 
vocea schimbată: 

— Vreau să nu se întimple asta, stăpine! 

Se opri, ruşinat de cuvintele şi curajul cu care 
vorbise în faţa tribunului. Reluă apoi, pentru a schimba 
efectul cuvintelor ce le rostise: 

— Dar ce voi putea face eu? Sînt sclav... şi, din 
nefericire, un sclav care nu-şi poate părăsi stăpiînul. 
Vitellius îl privi cercetător. 

— Pe toţi zeii, nu ştiam că tu poţi să vorbeşti atît 
de frumos şi atît de hotărît! Se vede că ai învăţat ceva 
de la fostul tău stăpîn. Cît despre vorbele pe care le-ai 
rostit la adresa imperiului, altădată să ţi le masori. Un 
alt stăpîn în locul meu te-ar pedepsi cu flagelarea, 
dacă nu chiar cu răstignirea. 

— Cer iertare, stăpiîne! 

Sarmis strînse frîul calului, încercînd să rămînă în 
urmă. Privirea ce-i aruncase tribunul îl făcuse să 
înţeleagă că-depăşise măsura. Mişcarea sclavului nu 
scăpă însă stăpînului. 

— Ce faci? Vino lingă mine! începu să-i zimbească. 
Spune-mi, Sarmis, pe ce-şi întemeia Plutarh părerea 
că, în curînd, Dacia va ajunge o provincie romană?. 

Ca şi cum atit aşteptase, Sarmis începu să 
vorbească însufleţit deodată, însă cu un ton domol, cu 
cuvinte ce păreau de mult pregătite. 

— Socoteala lui era simplă, stăpine! Ea izvorăşte 
chiar din istoria apropiată a imperiului: luliu Cezar a 
fost primul împărat roman care s-a gindit să împingă 
graniţele pînă la Dunaris - cum îi spunem noi, dacii, sau 
la Danuvius - cum îi spuneţi voi, romanii. Moartea l-a 
împiedicat însă să-şi îndeplinească planul, şi aceasta a 
rămas o datorie a nepotului său de frate, August. 
Acesta din urmă a ocupat Siscia şi provinciile vecine, 


ajungînd pînă la Dunaris. A urmat fiul său adoptiv, 
Tiberius. El şi-a dat seama că pentru a purta un război 
împotriva dacilor este nevoie de drumuri bune de-a 
lungul fluviului, pe care să poată transporta arme, 
maşini de război şi hrana necesară armatei. Şi - spunea 
bunul Plutarh - în acest scop, Tiberius a construit 
drumul ce porneşte de la Sirmium - centrul operaţiilor 
militare din această parte a imperiului - trece pe la 
Singidinum, Semendria şi Viminacium, ţine malul drept 
al fluviului pînă la Taliatis, îl părăseşte ocolind prin 
munţi pînă ce se apropie de Bononia, şi de aci îl 
însoţeşte din nou, pînă la Ratiaria. A urmat apoi 
completarea, lărgirea şi întărirea cu castre în tot lungul 
lui, de către Împărații Vespassianus şi Domitianus... 

Sarmis tăcu, privind departe, în lungul drumului. 

— lată dovada, stăpîne! continuă el. Se vede bine 
că drumul pe care mergem acum a fost reparat de 
curînd, din ordinul lui Traian. A avut dreptate Plutarh. 
Miine seară îmi va fi dat să văd la Viminacium armatele 
romane, sosite dinspre Siscia, pe drumul lui Tiberius... 

Tribunul nu-i răspunse. Intorsese capul şi ascultă 
încordat discuţia aprinsă a legionarilor din gardă. 
Aceştia opriseră oaii şi se uitau în sus, spre stînca pe 
lîngă care ei tocmai trecuseră. Întoarse calul şi porni în 
galop înapoi. Sarmis îl urmă cu nelinişte şi revoltă în 
suflet. 

— Ai dreptate, Sarmis! spuse tribunul privind 
stinca, în dreptul căreia se opriseră legionarii. lată 
săpate în piatră două table: cea de jos este tabla lui 
Tiberius, iar cealaltă de deasupra a lui Vespassianus. 
Da, ai dreptate, în prima se vorbeşte despre 
construirea acestui drum, iar în cea de-a doua - despre 
repararea lui. 

Răscolit, Sarmis descălecă, se apropie de stîncă şi 


privi lung, înmărmurit, tabla lui Vespassianus, mai 
mare şi mai nouă, cu scrisul mai proaspăt, adînc săpat 
în piatră. Citind-o, tabla i se păru semeaţă, dominantă, 
sfidătoare ; întruchipa trufia şi măreţia imperiului. In 
ochii lui, cuvintele şi apoi literele începură să se 
mărească, depăşiră dimensiunile stîncii, apoi pe acelea 
ale muntelui, şi în cele din urmă acoperiră tot cerul. 


IMP. CAESAR. DIVI. 
VESPASSIANI. F. DOMI. 
TIAN. AUG. GERM. PONT. 
MAXIMVS. TRIB. POT. XII. 
PERPETVVS P. P. PER. SCRO. 
FVLARVM. VETVSTATE. ET. 
INCVRSV. DANVVI. C. 
RUPTVM. OPERIBVS. S.A. 
TOLIATIS. REFECIT. ET. DILATAVIT 
LEG. IV. VII. CLAVDIA P.F. 


Îşi strînse fălcile şi pumnii cu putere şi ură. În 
această clipă i se părea că placa priveşte cu ochi vii, 
peste luciul uşor învălurat al fluviului, spre pămîntul 
mănos al Daciei, către care imperiul îşi îndreptase 
legiunile. 

— Continuăm drumul! ordonă tribunul. 

Întoarse calul şi porni în galop, urmat de garda 
de legionari. 

Cînd se uită în jur, Sarmis văzu că demult 
rămăsese singur. Citi încă o dată tablele semeţe, se 
înfioră şi-şi încordă trupul, ca şi cum în suflet îşi făcea 
un legămînt. Îndemnă calul şi porni în galop după 
ceilalţi. De după creasta muntelui, soarele îşi trimitea 
ultimele raze peste apa fluviului, aruncînd peste valuri 
o fişie roşie, ce plutea ca un sul de foc. În lungul văilor, 


cobora de pe povirnişuri picla serii. Ajuns lîngă tribun, 
strînse frîul calului şi rămase cîțiva paşi mai în urmă. 
Vitellius înainta în galop, cu faţa în vînt, cu ochii aţintiţi 
undeva departe. Sclavul înţelese că stăpinul său 
căzuse din nou pradă gindurilor şi îngrijorării. Socoti că 
era mai bine să-l lase singur. Din goana calului, începu 
să-şi desfete privirea peste oglinda mişcătoare a apei. 
În faţa, la oarecare depărtare, un piept de munte 
închidea valea printr-o cotitură atît de scurtă, încît 
părea că uriaşul fluviu îşi trecea apele pe sub masivul 
stîncos. Însă priveliştea măreaţă nu-l linişti. În sufletul 
lui se trezise din nou ura şi revolta. Citirea tablei lui 
Vespassianus îl răscolise cu totul. Dar nici purtarea 
stăpînului n-o înţelegea. Scăpase cuvinte tari despre 
imperiu, şi tribunul îi trecuse cu vederea această 
cutezanţă. Îşi aminti că odată, cînd se afla la Roma cu 
fostul său stăpin, Plutarh, venit în vizită la senatorul 
Gluturius, un sclav fusese torturat pînă cînd îşi dăduse 
sufletul, numai fiindcă avusese îndrăzneala să ridă de 
un tribun, oaspete al senatorului, care, ameţit de cît 
vin băuse, căzuse în acvariul din compulviu, în clipa 
cînd încercase să privească stelele de pe cer. Această 
amintire îl făcu să înţeleagă că stăpiînul său, tribunul, e 
un om care suferă, un militar care poate nu mai iubea 
imperiul. 

Galopînd, ajunseră într-o porţiune în care drumul 
era în unele locuri tăiat în stincă, iar în altele se 
prelungea pe birne groase de lemn peste faţa apei. Se 
auzeau dedesubt loviturile valurilor, care produceau un 
zgomot asemănător tunetului. În acest loc, fluviul se 
îngusta, strîns într-o cingătoare uriaşă de piatră, şi din 
adîncuri ieşeau valuri învolburate de pragurile de 
stinci, peste care apa se rostogolea fără contenire, 
producînd viîrtejuri puternice, ca şi cum în acel loc totul 


fierbea oa într-un uriaş cazan. Pe Sarmis îl uimeau 
forţa, frumuseţea şi sălbăticia priveliştii, în aceeaşi 
măsură în care îl impresiona lupta pe care imperiul 
pornit pe cotropire o dăduse cu muntele. 

După o cotitură a drumului, priveliştea se schimbă 
cu totul. Valea se lărgea pînă departe în lungul apei, 
înde-părtîindu-se de ambele maluri în terase ce urcau 
domol spre înălțimile dealurilor aşezate în faţa munţilor 
ce se pierdeau în picla serii. In goana cailor, Sarmis 
tresări. De după un desiş de brazi ce străjuia drumul, 
zări dincolo, pe malul dac, lumina roşiatică a unor 
focuri. Flăcări mari, ca nişte şerpi uriaşi, se înălţau spre 
cer, pierzindu-se în suluri groase de fum. Dădu pinteni 
calului, şi se apropie de tribun. 

— Priveşte, stăpîne, ce-ar putea să fie acele focuri 
mari de pe partea cealaltă a fluviului? 

Vitellius privi mult timp, dădu din cap cu tristeţe şi, 
întorcîndu-se către sclav, strînse frîul calului şi-l opri la 
pas. Vorbi aproape în şoaptă şi rar: 

— Să mă ierţi, Sarmis! Am păstrat această taină 
pentru ca tu să suferi mai puţin. Vrei să ştii ce sînt 
acele focuri? Ard casele şi satele dacilor. Imperiul a 
pornit din nou război împotriva lor... luptele au şi 
început chiar. Tu ai înţeles totul de la Plutarh... 

Sarmis se simţi zguduit de un fior. 

— Da, stăpine, am înţeles. Cînd un popor mic a 
ajuns să fie vecin cu un imperiu puternic şi lacom,. 
soarta lui este pecetluită. Tot aşa cum bucăţica de 
pămînt a unui plebeu sărac este înghițită de patricianul 
vecin... 

Un timp, continuară drumul în tăcere. Tribunul 
înţelegea furtuna ce bintuia sufletul sclavului. Dar şi în 
sufletul său era furtună. Impinse calul spre el şi-i puse 
mîna pe umăr. 


— Sarmis, acum cunoşti adevărul. Împăratul meu 
este în război cu regele tău ; romanii se luptă cu dacii... 
Pînă acum, Sarmis, poate că m-ai iubit sau m-ai urit, 
aşa cum un sclav îşi poate iubi sau urî stăpiînul, dar de 
acum înainte nu se poate ca ura ta adincă faţă de 
imperiu să nu se reverse şi asupra mea, căci eu sînt un 
ostaş al împăratului... 

Tribunul tăcu, aşteptind ca sclavul să spună ceva. 

— Continuă, stăpîne! Simt că mai vrei să spui ceva, 
că ai vrea să-ţi mai descarci sufletul. Răspunsul meu, 
stăpine, va fi scurt şi deschis. Nu am nimic de ascuns 
faţă de tine. 

La astfel de cuvinte din partea sclavului său nu se 
aşteptase. După un timp de gîndire, continuă cu voce 
potolită: 

— Te-am cumpărat în momentul cînd am aflat că 
Apronilla a trecut cu stăpiînul ei în Dacia. Aveam nevoie 
de un sclav dac, fiindcă nu cunosc nici limba şi nici 
obiceiurile voastre, hotărît să întreprind orice pentru 
eliberarea ei. Toate încercările unchiului meu, 
senatorul Sempronius Hortensius, pentru obţinerea 
eliberării sau răscumpărării Apronillei au rămas fără 
nici un rezultat. Pentru ca să-mi pot atinge scopul, se 
înţelege, aveam nevoie de un ajutor, şi un ajutor bun 
nu putea fi decît un dac... un sclav dac, în care să mă 
pot încrede. 

Vitellius făcu o pauză lungă. Continuă, fără să-l 
privească: 

— Acum cînd văd cît de mult suferi pentru ţara ta 
încleştată din nou în război cu imperiul, cînd fiecare 
roman este pentru tine un duşman... 

—Nu poţi îndrepta nimic, stăpîne! Dar nu te-am 
înţeles, unde-ai vrut să ajungi prin cele ce mi-ai spus? 

Vocea sclavului vibra de sinceritate şi revoltă 


stăpinită. Tribunul vorbi, continuind să privească 
undeva departe, înainte. 

— Acum pot să-ţi spun pe faţă, Sarmis. Trecînd în 
Dacia, nu mă voi mai putea aştepta la ajutorul tău!... 

— Ţi-ai pierdut încrederea în mine, stăpine? îl 
întrebă, fără să aştepte dacă mai avea ceva de spus. 

— Nu, Sarmis, jur pe Fortuna, nu mi-am pierdut 
încrederea în tine! Te judec însă omeneşte... 

Vitellius tăcu. În liniştea serii se auzea numai 
ropotul cailor pe pietrele drumului. Tresări cînd Sarmis 
rupse tăcerea. 

— Stăpine, te-ai jurat pe Fortuna că nu ţi-ai pierdut 
încrederea în mine. Inţeleptul Plutarh spunea adesea: 
„La ce foloseşte leului puterea, cînd el este în lanţuri?" 
Dacă pînă acum am fost leul legat, trecînd în Dacia voi 
fi leul liber, a cărui putere va fi pusă în slujba ta. Da, 
tribune, dacul Sarmis te va ajuta! 

Mişcat de cuvintele sclavului, Vitellius îşi apropie 
de el calul şi-l bătu uşor pe umăr. 

— Dacă toţi dacii sînt ca tine, nu văd prea departe 
timpul cînd Sarmizegetusa o va lua înaintea Romei! 

Fără să mai spună ceva, tribunul strînse frîul 
calului şi porni în galop. După o cotitură, apărură în 
depărtare luminile castrului: în care urmau să 
poposească peste noapte. Pe malul dac al fluviului, 
flăcările incendiilor se oglindeau pe faţa apei în linii 
tremurătoare, lungi şi roşii, de culoarea sîngelui. Se 
înserase. 


2 


1 Cetate, loc întărit, de formă pătrată, garnizoană a unei 
centurii. 


Prin fereastra înaltă şi îngustă a castrului, zidită din 
bolovani mari de piatră neîndemiînatic cioplită, arătînd 
ca un crenel de apărare, luna îşi trimitea razele reci, 
împrăştiind o parte din întunericul din încăpere. Pe 
pardoseala de granit, acoperită cu un strat gros de 
paie, legionarii erau cufundaţi într-un somn adînc, 
odihnitor. Alături, pe un pat de-a lungul zidului, 
Vitellius stătea întins, cu mîinile sub cap. Nu putea să 
doarmă. Frămintat de gînduri, privea în sus, spre 
tavanul nespoit de multă vreme, care abia se distingea 
la lumina slabă a lunii. Jos, lîngă pat, dormea Sarmis. 
Razele lunii cădeau într-o fişie îngustă pe faţa lui 
năpădită de speranţă. In încăperea de alături, în 
pretoriu, unde se afla comandantul castrului, nu se 
auzea nici un zgomot. 

Vitellius se întoarse pe pat, frămiîntat şi neliniştit. 
În mintea lui apăreau într-una imaginile a două chipuri 
dragi: chipul Apronillei şi chipul mamei sale. In liniştea 
nopţii, îşi depăna viaţa, fără să poată stăvili amintirile, 
ce curgeau unele după altele. Afară, legionarii de strajă 
strigau din timp în timp, spre a-şi putea învinge somnul 
doboritor şi alunga teama. 

Tribunul Hammonius Vitellius ajunsese abia în 
pragul vîrstei de treizeci de ani, şi totuşi încercase 
multe din bucuriile şi amărăciunile vieţii. Era înalt, bine 
legat, musculos ca un gladiator, suplu şi ager ca o 
panteră. Pe gitul său puternic, care amintea de statuile 
greceşti, se înălța capul plin de distincţie, cu părul 
frumos, negru ca abanosul, ce-i cădea pe fruntea 
înaltă. Sub sprîncenele bogate, bine arcuite, străluceau 
cehii vii, negri, adinci, plini de flăcări. Obrazul puţin 
prelung, nasul drept şi gura cu buzele cărnoase 
completau armonios frumuseţea acestui bărbat plin de 
viaţă, energie şi hotărîre. Fineţea, expresivitatea feţei 


şi dragostea de viaţă le moştenise de la Egista, mama 
sa, o greacă frumoasă şi veselă, iar bărbăţia, hotărîrea 
şi supleţea - de la tată, un luptător mult încercat în 
războaiele grele purtate de imperiu. 

Tatăl său, cavalerul Hammonius Felix, fusese un 
om bogat, căruia îi plăcuse campul de luptă în vreme 
de război şi viaţa în mijlocul naturii pe timp de pace. 
Familia Hammonius avea o frumoasă fermă la 
Tusculum, în apropierea Romei. Pe Egista, cavalerul o 
luase captivă cu ocazia reprimării unei răscoale a 
grecilor din cetatea Pydna, în Thessalia. Fusese atit de 
fermecat de frumuseţea ei, încit, în loc s-o predea 
imperiului, o oprise pentru el, făcîndu-şi-o soţie. 
Hammonius Felix o iubise cu multă pasiune şi cu mult 
respect, ceea ce făcuse ca, în scurt timp, toată ura ei 
faţă de cel care o răpise, să se topească şi să se 
schimbe într-o dragoste curată faţă de soţ. 

Vitellius îşi petrecuse copilăria la Tusculum. De cîte 
ori îşi amintea de anii copilăriei, îi apărea chipul blînd 
al mamei sau lunga suferinţă a tatălui său. Retrăia 
adesea acel ajun mohorit al idelor lui ianuarie. Sufla 
dinspre miazănoapte un vint rece în rafale puternice, 
alungind norii plumburii, care făceau ca totul în jur să 
arate trist şi fără viaţă. În seara acelei zile, cavalerul se 
întorsese acasă cu un picior zdrobit. Mult timp, lui 
Vitellius îi răsunaseră în suflet cuvintele tatălui, rostite 
în clipa cînd îl aduseseră în casă: 

— Jur pe toţi zeii Olimpului şi ai Infernului că nişte 
oameni mai viteji, mai iuți şi mai cruzi ca barbarii de 
daci n-am mai întîlnit în nici un război! 

Rana cavalerului nu se mai vindecase. După grele 
suferinţe, îşi dăduse sfîrşitul, fără să-şi fi văzut 
îndeplinită dorinţa ce-i ardea sufletul: intrarea fiului 
său în Ordinul Tribunilor. 


Vitellius fusese primit să înveţe arta militară atit 
pentru că dovedise purtări alese, cît şi datorită 
prestigiului de erou de care se bucurase tatăl său. 
Istoria militară, tactica şi strategia le adincise cu multă 
plăcere şi le înţelesese cu uşurinţă din lecţiile de istorie 
pe care le ascultase de la istoricul Cornelius Tacitus, un 
bun prieten al familiei Hammonius. La exerciţiile 
gimnastice se arătase neîntrecut: atlet desăvirşit, 
îndemiînatic aruncător al suliţei, bun ţintaş cu arcul şi 
abil luptător cu spada, se făcuse cunoscut prin 
obţinerea a numeroase premii la întrecerile sportive... 

În liniştea din castru, Vitellius se întoarse cu un 
scîrţiit prelung al patului. În gînd îi apăru din nou 
Apronilla, apoi Sarmis. Se vedea singur, părăsit, şi din 
noianul de cunoştinţe şi de prieteni de la Roma 
rămăsese numai cu sprijinul unui sclav. Inchise ochii și- 
| revăzu pe Sarmis cum arătase atunci cînd îl 
cumpărase. De la prima ochire, în acel moment, 
recunoscuse în el pe luptătorul dac, ce se asemăna cu 
mulţi dintre cei aduşi în captivitate la Roma. În acea 
clipă avusese în faţă un bărbat de talie mijlocie, cam 
de aceeaşi vîrstă cu el, cu plete lungi şi blonde, cu 
barbă deasă, ce-i încadra frumos faţa plină de 
bărbăţie, cu gitul scurt şi puternic. Buzele cărnoase se 
conturau bine între barba bogată şi mustăţile frumos 
răsucite, iar ochii mari, albaştri, lucitori şi plini de viaţă 
dădeau figurii lui un aer de bunătate, de căldură şi de 
blîndeţe. Auzise de la tatăl său de vitejia şi cruzimea 
dacilor, şi atunci nu izbutise să înţeleagă cum faţa 
liniştită a sclavului ar fi putut să se schimbe, luînd o 
înfăţişare fioroasă, iar din ochi să arunce fulgere. 

La zgomotul făcut de pat, Sarmis se mişcă pe 
stratul de paie. De afară pătrundeau strigătele 
legionarilor de strajă. Se trezi. Auzi oftatul adînc al 


tribunului şi-l simţi că nu doarme. Stătu mult timp 
treaz, nemişcat. Lîngă el, ceilalţi legionari dormeau 
agitaţi, gemeau, vorbeau în somn, după zbuciumul 
sufletesc al fiecăruia. Somnul îl părăsi. Se ridică în 
genunchi şi se aplecă asupra patului. Spuse în şoaptă: 

— Ştiu că nu dormi şi nici eu nu mai am somn. 
Aceleaşi gînduri te frămîntă, stăpîne? 

Nu primi nici un răspuns, simţi numai pe cap 
mîngiierea miinii lui Vitellius. Tirziu, îl auzi vorbindu-i 
încet: 

— Ce om eşti tu, Sarmis! Sclavii nu-şi iubesc 
stăpiînii şi nu se gindesc la necazurile lor. Mă întrebi 
dacă mă frămiîntă aceleaşi ginduri. Care altele ar putea 
avea loc în sufletul meu în aceste momente de grea 
încercare? Haide, vino lingă mine. Pînă la ivirea zorilor 
mi se pare atit de mult!... 

Sarmis simţi sub braţ mîna puternică a tribunului. 
Se ridică şi se aşeză alături de el. 

— În noaptea asta, continuă Vitellius, m-am gîndit 
la mama. Chipul ei mi-a apărut în minte de 
nenumărate ori. Mă întreb: ce altă nefericire ar putea 
sa mă mai aştepte? Suferinţa pentru Apronilla nu este 
destul de mare?... 

— Lasă gîndurile negre, stăpine! Alungă-le! Să 
privim înainte cu speranţă, cu hotărîre şi curaj! 

— Din nou ai spus „stăpine"... Dincolo de 
Viminacium, vei fi liber. Sînt gata să-ţi dau certificatul 
tău de mannu-mittere:, îndată ce va răsări soarele! 

— Nu, stăpine, atita timp cît dacul Sarmis se va 
afla între hotarele imperiului sau într-un ţinut ocupat 
de armata împăratului, el tot sclav rămîne. 

Cu o mişcare hotărită, Vitellius îl prinse cu braţele 


1 Certificatul de mannu-mittere era actul de eliberare a 
unui sclav. 


şi-l strînse cu putere la piept. Şopti mai accentuat: 

— În numele Cybelei, Sarmis, să fie oare o răsplată 
a zeilor? Eu am căutat un sclav dac numai pentru că 
aveam nevoie de el în Dacia, şi acum văd că am găsit 
un prieten. De multe ori am aşteptat pedeapsa zeilor 
pentru cele ce am săvirşit în Bithynia. Mă îngrozesc 
cînd mă gîndesc la cele înfăptuite, tocmai acolo unde 
am găsit-o pe ea... 

— Ai lovit în oameni nevinovaţi, tribune? 

— Fiecare dintre noi săvirşeşte multe greşeli în 
viaţă. Dar cele mai multe răutăţi, cruzimi şi crime, 
oamenii le fac aţiţaţi de aceia care deţin puterea: 
magistrați, senatori, guvernatori, şi chiar de împărat. În 
nici o altă acţiune omenească nu sînt ucişi mai mulți 
nevinovaţi ca în luptele politice şi în acelea de 
cotropire. 

După un moment de linişte, Sarmis îl întrebă: 

— Ai omorit oameni, tribune, ţi-ai înjghebat 
dragostea pe valuri de sînge? Te văd într-una sub 
povara unei grele apăsări sufleteşti. 

— Nu ştiu dacă tu mă vei înţelege... 

— Dacă stăpinul are încredere... murmură 
Sarmis. După un oftat adînc, Vitellius începu să 
vorbească rar, în şoaptă: 

— În anul cînd mi-am pierdut părinţii - la scurt 
timp unul după altul - rămas singur, am depus şi mai 
multă rîvnă la învăţătură. Căutam să-mi înfrîng 
suferinţa, să-mi mai potolesc durerea din suflet. Am 
devenit tribun, apreciat ca unul dintre elementele bune 
ale armatei imperiului. M-am aşteptat să primesc 
comanda unei cohorte la Roma sau în altă parte, ori 
comanda unui castru, situat într-o provincie mai 
importantă a imperiului. Aceasta a întîrziat însă şi, cum 
mă aflam la virsta cînd orice îi e permis unui tînăr, 


neavînd nici o ocupaţie, mi-am format un cerc de 
prieteni şi-am început să ne ţinem de cele mai 
năstruşnice năzbitii prin Roma. Locul cel mai frecventat 
era taberna: lui Esculap, de sub muntele Aventin, pe 
malul Tibrului... 

— O ştiu, nu prea era arătoasă. 

Da, era joasă, săracă şi lipsită de frumuseţe, dacă 
o priveai de afară,însă dacă intrai înăuntru vedeai că 
totul strălucea de curăţenie. Se serveau feluri gustoase 
şi vinuri alese de Tusculum, Velitrae şi Falern, dar nu 
numai mîncarea şi vinul ne atrăgeau acolo. La Esculap 
se găseau şi fete, şi cum la acea virstă toţi sîntem 
nepotoliţi, în multe seri, după ce ne ameţeam cu 
Velitrae sau cu Falern, ne încurcam cu ciîte-o drăcoaică 
libiana, cappadociană, greacă, tracă sau de alt neam. 
Intr-o seară a intrat în tabernă un bărbat pe care nu-l 
mai văzusem, însoţit de trei fete şi de sclavul său. 
Fetele erau aproape goale: purtau tunici scurte, şi 
umerii le erau descoperiţi pînă către sîni. La început nu 
le-am dat nici o importanţă, din moment ce în tabernă 
veneau mulţi tineri şi bătrîni, fete şi femei. Totul se 
desfăşura ca de obicei, în murmurul şi vacarmul 
monoton al unei taberne, cînd, deodată, a izbucnit 
ţipătul uneia dintre femeile de la masa noului sosit, 
după care au urmat strigăte: „Omoară-l, omoară-l pe 
sclav, a îndrăznit să mă atingă cu mîna, m-a spurcat!" 
Am întors capul şi am privit mirat scena, apoi, dintr-un 
salt, m-am ridicat şi din cîţiva paşi m-am apropiat de 
masa lor, chiar în momentul în care cel ce le însoțea îşi 
trăsese spada, gata să-l străpungă pe sclav. l-am prins 
mîna cu putere şi i-am oprit lovitura. Îngrozit, sclavul 
căzuse în genunchi şi cerea iertare. Surprins la început, 
apoi cuprins de furie, cel pe care-l oprisem de la o 


1 Local de consumatie pentru mincare şi băutură 


faptă plină de cruzime m-a străpuns cu o privire 
tăioasă şi a ridicat spada. M-am aşezat în gardă. În 
jurul nostru, amatorii de lupte se strinseseră într-un 
cerc larg. Au început să curgă lovituri, dintr-o parte şi 
din alta. De la primele mişcări, m-am convins însă că 
nu am în faţă un luptător de temut, şi după ce i-am 
aplicat cîteva lovituri bine ţintite, am atacat puternic şi, 
cu o mişcare abilă, l-am făcut să scape spada din mînă. 
Toţi cei din jurul nostru au izbucnit în hohote, de ris. 
„De ce te-ai amestecat? m-a mustrat un prieten. Era 
sclavul lui şi putea să-l omoare oricind!" Apoi a 
continuat: „Ţi-ai făcut un duşman de temut, Vitellius, al 
umilit pe Rufinus, fiul legatului: Domitius Sextus, 
comandantul gărzii pretoriene din Roma!" Nu mi-am 
dat seama decit tirziu că fapta mea din taberna lui 
Esculap a însemnat o schimbare hotăritoare a căii vieţii 
mele. După cîteva zile, am primit ordin să mă prezint în 
faţa legatului comandant al pretorienilor:, pentru a mi 
se încredința o misiune. Am fost trimis la o legiune din 
partea de răsărit a imperiului, care avea garnizoana la 
Nicomedia, în Bithynia, nu departe de Byzanţ. În acel 
moment nu mi-am închipuit că acolo avea să se 
hotărască soarta mea. 

Vitellius tăcu şi se mişcă neliniştit. 
__.— Dar acum, Sarmis, urmă el, zeii m-au răsplătit. 
In taberna lui Esculap 

am salvat un sclav, iar astăzi, dintr-un sclav am 
cîştigat un prieten. Şi, curios, la Roma se spune că 
dacii sînt atît de aspri, atît de neprietenoşi... 


1 Grad superior în armata romană. Comandantul unei 
legiuni 
2 Soldați romani care asigurau ordinea în cetăți şi oraşe. 


Sarmis îi şopti nerăbdător: 

— Deva trebui să vii în ţara mea, stăpiîne, te vei 
convinge! Dar povesteşte mai departe, ce s-a întîmplat 
acolo în Bithynia? 

— Acolo, am săvirşit fapte de care acum mă 
ruşinez. In părţile păduroase şi muntoase ale acelei 
provincii, ce se întinde pînă către Pontul Euxin, se mai 
aflau încă popoare care nu voiau să se supună Romei. 
Am luat parte la urmărirea şi la nimicirea lor. Eu, acela 
care la Roma sărisem şi luptasem pentru a salva viaţa 
unui sclav, acolo, în Bithynia, am luat captivi şi am 
omorît mulţi oameni, socotind că aşa trebuie să facă 
un tribun al imperiului. Mă aşteptam chiar şi la o 
răsplată din partea împăratului pentru zelul meu, însă 
zeii  hotăriseră altfel: drept pedeapsă, am căzut 
bolnav de o boală grea şi am fost nevoit să-mi caut 
sănătatea pe ţărmul Mării Propontida, la un castru din 
apropiere de Prusa, tot în Bithynia. La Prusa se afla un 
medic, Melantios, un grec a cărui faimă mersese pînă 
departe. Ce ciudată casă avea Melantios! Deşi plină de 
bolnavii veniţi să se vindece, era totuşi curată şi tăcută 
ca un luminiş din mijlocul pădurii. După ce m-a 
cercetat bine, Melantios m-a oprit la el pentru a fi mai 
îndeaproape văzut şi îngrijit. M-am obişnuit repede în 
casa lui şi-am început să mă simt mai bine. După 
cîteva zile, i-am văzut soţia, o macedoneană frumoasă, 
de o vrednicie rară, căreia i se datorau ordinea şi 
curăţenia din casă. Ceva mai tirziu, am aflat că ei 
aveau şi o fiică, dar încă nu reuşisem s-o văd. Intr-o 
dimineaţă mă plimbam prin grădină, în aerul curat şi 
răcoros, sub razele blinde ale soarelui abia ieşit din 
valurile mării. Am zărit-o printre arborii şi florile ce 
străjuiau aleile. Era minunată! Jur pe Cypris! Thalia să 
mă aibă în paza ei! Cînd ani văzut-o, am crezut că o 


zeiţă fusese prinsă de lumina dimineţii - zeițele nu se 
arată oamenilor ziua. Apronilla era prea fragedă şi prea 
gingaşă. Părea statuia vie a Afroditei. Mă aşteptam cu 
teamă ca pe măsură ce soarele se ridica deasupra 
mării, razele lui să n-o risipească. M-am apropiat şi am 
privit-o cuprins de extaz. Ochii de un azur-închis, faţa 
trandafirie, fruntea albă ca de alabastru, părul negru 
cu răsfrîingeri de umbră, trupul zvelt şi mlădios, plin de 
graţie, braţele rotunde şi sînii plini, toate o făceau să 
pară o fiinţă din lumea zeilor. Din acea zi n-am mai 
ştiut nici ce e liniştea şi nici de boală. De fapt, nici nu 
mi-am dat seama cînd m-am vindecat. Ea umpluse 
pentru totdeauna sufletul meu. Au urmat apoi zile 
de neînchipuită fericire, ce păreau să depăşească 
omenescul. Ah, cît de înflăcărată a fost iubirea noastră! 
După ce m-am însănătoşit, am primit comanda 
castrului de lingă Prusa, unde am rămas timp 
îndelungat. Din nefericire, tocmai cînd pregătisem 
căsătoria noastră, am fost chemat la Nicomedia, şi de 
acolo trimis la Roma cu o importantă misiune. Acea 
plecare mi-a fost fatală. De multe ori îmi vine să 
blestem toţi zeii! Nu ştiam atunci că-mi e dat să n-o 
mai văd mult timp pe aceea care îmi stăpînea sufletul 
şi întreaga mea fiinţă! Nenorocirea avea să vină foarte 
curînd. În timp ce eu mă aflam la Roma, în Bithynia 
izbucnise o nouă răscoală, pornită de triburile din 
munţii din apropierea Nicomediei. A fost scînteia. 
Întreaga populaţie s-a ridicat împotriva imperiului, 
pentru a-şi recăpăta libertatea. La Prusa, s-au dat lupte 
crîncene. În fruntea răsculaților s-a aflat însuşi 
Melantios, tatăl ei. Represiunea care a urmat a fost de- 
o cruzime neînchipuită. Legiunea din Nicomedia a ars 
Prusa din temelii şi a măcelărit populaţia. Melantios şi 
soţia lui au căzut luptind cu eroism, iar Apronilla prinsă 


şi dusă captivă. Cînd am aflat de cele întimplate în 
Bithynia, am pornit numaidecit la Prusa. Zadarnică 
speranţă! Acolo am aflat că o parte din captivi fuseseră 
omoriţi din ordinul legatului imperial, guvernatorul 
provinciei, iar restul - trimişi la Roma, pentru jocurile 
cu fiare din circuri sau pentru a fi vînduţi ca sclavi, Am 
căutat-o ca un nebun. Nimeni nu ştia dacă ea murise, 
sau fusese dusă captivă. Mi-a trebuit un an de căutare 
disperată pînă cînd zeii mi-au ajutat. Am aflat că 
Apronilla fusese cumpărată de către generalul Livianus 
Claudius, acum comandant al cohortelor care trec în 
Dacia. Da, este acum sclavă a lui Livianus Claudius... 

Vitellius făcu o pauză lungă. Aştepta ca Sarmis să-l 
întrebe ceva. 

— M-ai ascultat, Sarmis, sau dormi? îl întrebă. 

— Cele ce-ai spus m-au tulburat adînc, stăpiîne... 

— De-atunci, Sarmis, m-am tot gindit într-una: 
boala mea în Bithynia mi-a fost dată de zei pentru a 
mă opri de la alte cruzimi, sau pentru a o întîlni pe ea? 
Dacă Apronilla mi-a fost hărăzită de ei, spre a mă 
chinui toată viaţa, atunci să ştii că este cruntă 
răzbunarea lor! 

Sarmis se întoarse şi se ridică într-un cot. 

— Nu, stăpine, nu poate să fie o răzbunare a zeilor. 
Demult m-am convins de neputinţa lor. Dar uite că. se. 
crapă de ziuă. 

Prin fereastra înaltă şi îngustă a castrului se arătau 
zorile. Peste crestele munţilor, cerul înroşit anunța o 
dimineaţă însorită. 

In ziua ce urmă, Vitellius şi garda sa continuară drumul 
spre Viminacium. Spre seară, cînd soarele era gata să 
scapete după munţi, cerul devenise plumburiu, 
acoperit de nori a căror culoare prevestea ninsoare, iar 
în lungul văii vîntul şuiera năprasnic. Era încă devreme 
cînd începură să cadă picături rare de ploaie, 
amestecate cu fulgi mici de zăpadă ce alergau 
vînturaţi în toate părţile. Tribunul şi garda îşi iuţiră 
galopul, căutînd să ajungă la Viminacium mai înainte 
ca întunericul să-i învăluie cu totul. 

Viminacium era o fortăreață bine întărită, 
înconjurată cu ziduri puternice de piatră, cu turnuri de 
apărare în cele patru colţuri şi la mijlocul laturilor, în 
lungul cărora se ridicau numeroase creneluri. De sus, 
din turnurile fortăreței, se vedea dincolo cetatea dacă 
Lederata  înălţindu-se pe malul împădurit al 
Danuviusului. În acest loc, din ordinul împăratului, 
legiunea Claudia aruncase în grabă, chiar în cursul 
acestei primăveri, un pod peste fluviu, între fortăreață 
şi cetate, între imperiu şi Dacia. Podul de vase de la 
Viminacium, lung, drept, solid şi bine ancorat, era un 
model de realizare tehnică a constructorilor militari 
romani. Pontoane grele din scînduri groase, bine 
cioplite şi bine smolite, aşezate din cinci în cinci paşi, 
se întindeau aliniate pe o distanţă de peste o mie de 
paşi, strîns legate între ele prin grinzi groase de lemn, 
peste care se pusese calea de trecere, formată din 
scînduri de stejar, bine fasonate. Pe ambele laturi se 
prevăzuseră balustrade, care împiedicau căderea în 
apă în timpul aglomeraţiilor. R 

La capul podului, Vitellius se opri. Il uimeau 


mişcarea şi zarva ce se înteţea îndată ce unităţile se 
angajau pe pod, deşi ordinea era bine menţinută. În tot 
lungul podului se încrucişau coloanele compacte ale 
celor ce treceau în Dacia cu coloanele subţiri, 
întrerupte şi neordonate ale celor ce se îndreptau în 
sens opus, spre Viminacium. Cele două rînduri de 
coloane se călăuzeau în bezna nopţii după făciliile 
purtate din loc în loc de fiecare unitate, deşi flăcările 
lor se pierdeau la mică distanţă în ceaţă, răvăşite de 
rafalele cu fulgi mari, grei şi pufoşi ce se îndesiseră 
peste măsură. 

Tribunul urmări mult timp centuriile şi cohortele ce 
se scurgeau prin faţa lui. ÎI impresiona puterea 
imperiului şi, în calitatea sa de trimis al împăratului, în 
aceeaşi măsură se simţea puternic şi în siguranţă. 

Cu faţa împietrită, Sarmis urmărea cum trec prin 
faţa lui oameni din toate neamurile lumii, uriaşi cu 
părul blond din ţinuturi îndepărtate şi necunoscute de 
la miazănoapte: bretoni, gali şi germani ; negri din 
deserturile  dogoritoare dinspre miazăzi: egipteni, 
numizi şi etiopieni ; oameni oacheşi, cu bărbile vopsite 
în roşu-cărămiziu, de pe malurile Tigrului şi Eufratului ; 
treceau greci semeţi, sirieni cu căutătura blindă, arabi 
cu fălcile ieşite, evrei cu mersul cocoşat şi cu pieptul 
înăuntru, urmaţi de iberi ţanţoşi şi veseli, după care 
veneau traci trişti, bărboşi, cu mers legănat şi uitătura 
aspră. Prin faţa lui treceau... treceau... oameni care nu 
urmăreau nimic şi care nu voiau nimic. Dacă n-ar fi fost 
jugul apăsător al Romei, care îi împingea pe toţi la 
moarte, cutremurat de ceea ce vedea, Sarmis ar fi fost 
împins să creadă că toate popoarele pămîntului 
porniseră împotriva neamului său. 

Prin urgia  viscolului şi  ropotul coloanelor, 
pătrunseră dinspre Viminacium sunete ţipătoare de 


trompete ce se apropiau. Vitellius se uită într-acolo cu 
multă curiozitate. Se aştepta să vadă pe vreunul dintre 
legaţii sau  tribunii comandanţi al cohortelor şi 
legiunilor ce treceau în Dacia. După citva timp, dintre 
fulgii deşi de zăpadă se ivi figura unui tribun semeţ, ce 
înainta călare în fruntea unei coloane. Ajuns aproape, 
la lumina făcliei lui Sarmis, privirile lor se încrucişară. 
Vitellius tresări la căutătura plină de ură cu care ÎI 
săgeta cel ce trecea prin faţa sa. Îl miră faptul că 
acesta se arătase cu totul surprins, şi pe faţa lui slabă, 
prelungă şi osoasă apăruseră semnele duşmăniei. 
Acoperit de zăpadă, cu faţa udă şi învineţită de frig, pe 
care se întipăriseră urmele chefurilor şi desfriurilor, 
tribunul Domitius Rufinus nu fusese recunoscut de 
Vitellius. 

Se îndepărtaseră trompetiştii. Coloanele începură 
să se mai subţieze. Legionari cu feţe triste, obosiţi, cu 
îmbrăcămintea şi  încălţămintea rupte, prin care 
pătrundea apa din zăpada topită, se tiîrau după coloane 
în grupuri din ce în ce mai mici şi fără ordine. Din urmă 
se auzea huruit înfundat şi scîrţiit întrerupt. Vittelius 
ştia ce va urma. Se apropiau de pod carele cu maşinile 
grele de război: catapulte:, baliste:, berbeci spărgători 
de ziduri şi aruncătoare de foc. În acelaşi timp, dinspre 
Lederata se îndreptau spre Viminacium carele din 
coloanele de aprovizionare a trupelor, în grupuri de 
cîte trei sau patru, urmîndu-se la distanţă şi 
strecurîndu-se cu greu pe lingă coloanele ce înaintau 
fără oprire. 

—  Stăpine, urmăreşti ceva? Aştepţi pe cineva? 


1 Maşini de război pentru aruncarea pietrelor grele. 
2 Maşini de război pentru aruncarea sulițelor şi 
săgeților aprinse sau nu. 


Neprimind nici un răspuns, Sarmis continuă: E mai liber 
podul şi-am putea să înaintăm. 

Oprirea tribunului la capul podului i se părea lui 
Sarmis o nehotărire a acestuia de a trece în Dacia şi, în 
nerăbdarea ce-l stăpînea, credea că scurgerea timpului 
încetase. 

— Pornim, urmaţi-mă! ordonă tribunul scos din 
gînduri. 

Mica gardă îl urmă strînsă. Pentru a-i lumina calea, 
Sarmis porni alături, avînd grijă să păstreze doi-trei 
paşi mai în urmă, aşa cum cereau legile imperiului: un 
sclav nu putea să meargă în văzul tuturor alături de 
stăpîn, cu atit mai mult cu cît acesta era militar şi 
tribun. Strîngea cu nerăbdare friul calului şi îşi apăsa 
pintenii în coastele animalului. Ar fi dorit să se arunce 
în apă sau să zboare, numai să se vadă ajuns mai 
curînd pe pămîntul drag al ţării. II scoase din gindurile 
şi nerăbdarea ce-l stăpîneau o învălmăşeală ce se 
produse la cîţiva paşi mai departe, obligindu-l să se 
oprească. Un car ce venea dinspre Lederata fusese 
întors şi tăiase drumul, caii ce-l trăgeau se ridicaseră în 
două picioare şi nechezau împreună cu alţi cai, pe care 
călăreau mai mulţi centurioni. Nimeni nu-i putea 
stăpiîni. Printre animalele dezlănţuite fuseseră prinşi şi 
cîţiva legionari din coloana ce înainta. Totul se produse 
cu iuţeala fulgerului. Calul unui centurion făcu citeva 
mişcări înapoi şi lovi un legionar. Era un gal. Acesta 
căută să se ferească şi se retrase spre balustradă. 
Crupa calului îl atinse din nou, balustrada se rupse, şi 
legionarul fu aruncat în apă. Fără nici un semn de 
şovăire, Sarmis sări de pe cal, prinse o parte din 
parapetul rupt, şi se aruncă în apă. Gestul lui îl miră pe 
tribun: pentru un legionar, cine şi-ar fi pus în pericol 
viaţa pe un astfel de timp? Un ostaş din gardă ridică 


repede făclia pe care Sarmis o aruncase şi căută să 
lumineze faţa apei. Vitellius urmări cu încordare lupta 
ce se dădea în valuri pe viaţă şi pe moarte. Bun 
înotător, Sarmis împinse spre pod bucata de lemn cu 
care sărise în apă şi se repezi cu toată puterea spre 
nefericitul ce se zbătea să nu se ducă în adînc. Văzuse 
că cel ce căzuse nu ştia să înoate şi orice întîrziere i-ar 
fi fost fatală. Ajunse lîngă el din cîteva salturi şi-l prinse 
cu putere de tunică. Acesta întoarse capul, îl privi cu 
disperare pe salvator şi încercă să-l apuce cu braţele. 
Sarmis înţelese că situaţia devine periculoasă. Se uită 
în jur, căutînd îngrijorat bucata de lemn pe care o 
împinse în susul apei, în speranţa că o va putea opri cu 
picioarele. Începu o luptă disperată, în care apărea la 
suprafaţa apei cînd unul, cînd celălalt. 

De sus, de pe pod, Vitellius urmărise încordat 
situaţia. Socoti că totul depinde de numai citeva clipe, 
în care s-ar fi putut evita ca cei doi oameni încleştaţi să 
se ducă la fund pentru totdeauna. Lîngă pontonul de 
sub el, bucata de parapet aruncată de Sarmis plutea 
cînd în sus, cînd în jos, rotindu-se în viîrtejul apei. Fără 
să piardă timp, cu mişcări repezi şi sigure, sări de pe 
cal pe pod, şi de acolo pe capul pontonului, apoi se 
aruncă în apă chiar lingă birna de lemn, pe care o 
împinse cu toată puterea spre Sarmis. Era hotărît să-şi 
salveze cu orice chip sclavul. Simţindu-se lovit în spate 
tocmai în momentul cînd se afla la suprafaţa apei, 
Sarmis înţelese fulgerător cele ce se petreceau, îl văzu 
pe tribun înotînd spre el şi prinse curaj. Cu toată 
energia de care mai dispunea, se roti în braţele 
încleştate ale victimei, îl lovi cu capul direct în faţă şi, 
continuînd să calce apa cu picioarele, se desprinse 
puţin din strînsoare. În aceeaşi clipă apucă lemnul cu o 
mînă, iar pe cealaltă o înfipse în gulerul tunicii 


legionarului, tocmai în momentul cînd acesta începuse 
să se ducă la fund. Nici n-a avut vreme să vadă că în 
acelaşi timp şi tribunul se repezise cu aceleaşi mişcări. 
Nu le-a fost greu apoi să-l facă să înţeleagă că trebuie 
să se prindă de lemnul plutitor, şi nefericitul se lăsă cu 
încredere în mîinile salvatorilor. Între timp, legionarii 
din gardă aruncaseră două frînghii şi stăteau gata 
pregătiţi să-i tragă sus. Cu ajutorul celor de pe pod, toţi 
trei ieşiră repede din apă. În jurul lor, vîntul şuiera 
năprasnic, fulgii de zăpadă jucau în rafale, se lipeau şi 
se topeau pe îmbrăcăminte, din care se scurgea apa. 
Porniră pe jos în grabă, urmaţi de legionarii din gardă. 
Se auzeau din urmă tot mai aproape huruitul şi 
scîrţiitul carelor şi maşinilor grele de război, ce înaintau 
încet pe pod. Alături de tribun, Sarmis mergea fără să 
ia seama la cele ce se petreceau în jurul lor, fără să se 
gîndească la fapta plină de omenie ce o săvirşise şi nici 
la pericolul prin care trecuse. Nu simţea frigul, nu-l 
interesa momentul şi nu dădu importanţă la nimic. Cu 
ochii aţintiţi înainte prin întunericul slab luminat de 
făclii, pornise aproape în fugă, lăsîndu-l în urmă pe 
tribun, împins de dorinţa nestăvilită de-a pune piciorul 
cît mai repede pe pămîntul drag, pe care îl părăsise de 
doisprezece ani. Ajuns la capul podului, simțind pămînt 
tare sub picioare, nu se mai putu stăpini. Inaintă cîțiva 
paşi în fugă, simula o cădere şi, cu o încordare ce-i 
străbătu toată fiinţa, sărută glia strămoşească, mai 
înainte ca tribunul să fi avut timp să vadă cele ce se 
petreceau. 

Castrul  Lederata, fostă cetate dacă, era o 
construcţie de piatră şi de lemn, ce se înălța pe o 
ridicătură de pămînt din apropierea podului, 
împrejmuită cu gard întărit şi şanţ de apărare. La 
îndemnul lui Sarmis, tribunul ceruse centurionului 


comandant al castrului să i se aducă o măsură de vin 
dac şi miere. Vinul dac, mai gros şi mai tare, 
amestecat cu miere era un bun leac pentru scoaterea 
răcelii din trupuri. În încăperea din castru se făcuse 
repede cald. Jerbe frumoase de scîntei săreau din 
lemnele de brad, ce trosneau cu flăcări într-una 
schimbătoare. 

Aşezaţi în jurul focului, cei trei eroi, care făcuseră 
în plin viscol o baie în apa rece a fluviului, ţineau în 
miini ulcele cu vin, din care se ridicau aburi uşori şi 
calzi, sorbeau în tihnă, fiecare cu gîndurile lui. După un 
timp, Sarmis rupse tăcerea: 

— Bunul Plutarh îmi spunea adesea: „Să ştii că 
bolile nu vin de la zei, şi viaţa nu ne-o scurtează zeii, ci 
numai neglijenţa şi greşelile noastre". Astă-seară, însă, 
nimic nu s-a făcut din greşeală şi nici din neglijenţă, a 
fost o întîmplare nefericită... 

După ce Sarmis tăcu, în încăpere se lăsă din nou 
liniştea şi ea ţinu mult timp. Printre trosnetele focului 
se auzeau sorbituri rare, urmate de cite-o tuse uşoară, 
semn că vinul era tare şi fierbinte. 

— la spune, galule, începu tribunul, vorbind rar, 
cum te cheamă? De unde vii şi cum se face că vrei să- 
ţi laşi oasele în Dacia? 

Galul îşi şterse cu dosul palmei mustata blondă şi 
lungă pînă spre urechi, îşi ridică în sus ochii albaştri- 
cenuşii, tuşi de cîteva ori şi se mişcă stîngaci, neştiind 
cum să înceapă. Era înalt şi spătos, avea barba mare, 
părul îi cădea în plete lungi ondulate şi înciîlcite, 
privirea era liniştită şi arăta supus şi ascultător ca un 
copil. Măsurîndu-l din ochi, Sarmis înţelegea de ce se 
simţise strîns ca într-un cleşte între braţele lui 
puternice şi fuseseră în pericol amîndoi să se înece. 
Alături de el, galul arăta ca o forţă neslobozită, ca un 


leu îmblinzit; figura lui părea aceea a lui Thor, care, 
cînd arunca ciocanul în cer, făcea să se cutremure 
întreg pămîntul. Tirziu, galul începu să vorbească sfios. 

— Cluvianus, tribune! răspunse aproape în şoaptă. 
Sînt galul Cluvianus, născut în pădurile cu copaci groși, 
ce-şi pierd virfurile în nori, din Galia. Galia e mare şi 
frumoasă, tribune! Acolo unde m-am născut eu i se 
spune Aquitania, ţară departe, spre apus, ce se întinde 
pînă la marea cea mare. Acolo trăim noi, galii. 

— Şi cum de-ai ajuns aici, galule? insistă tribunul. 
Galul vorbi cu mai multă hotărire, deşi vocea îi era tot 
potolită: 

— Tribune, sînt mai bine de douăzeci de ani de 
cînd tribul meu s-a ridicat împotriva imperiului şi a dat 
lupte grele cu legiunile romane. Eu am luptat din toate 
puterile, şi lîngă mine au luptat toţi cei care munceau 
şi trăiau pe campurile mele. Stăpîneam atunci mari 
întinderi de pămînt. Dar am fost înfrînţi, şi cei care au 
scăpat cu viaţă am fost prinşi, duşi la Roma şi vînduţi 
ca sclavi. Pe mine m-a cumpărat Quintus Apuleius, 
stăpinul unei şcoli de gladiatori. Mă văzuse voinic, 
puternic, cu muşchi tari. Pe vremea aceea nu eram 
decît cu puţin trecut peste douăzeci de ani. Ca 
gladiator am luptat de multe ori în circuri şi 
întotdeauna am ieşit învingător. Ultima luptă am dat-o 
împotriva a trei sarmaţi. Atunci am crezut că-mi sosise 
sorocul morţii şi, cuprins de disperare, am dat lovituri 
la care niciodată nu mă gîndisem, pe care nu le 
învăţasem niciodată şi, ca o adevărată minune a zeilor, 
am ieşit învingător. Mulțimea din tribunele circului m-a 
aplaudat nebună şi a cerut împăratului să-mi dea 
libertatea. Am devenit om liber. Dar, Quintus Apuleius 
mi-a cerut să mă vind lui şi mi-a oferit pînă la de 
cincizeci de ori preţul obişnuit pentru un gladiator. L- 


am refuzat. În Roma, rămas liber, am întîlnit alţi gali, şi 
de zece ani fac parte din legiunea galilor trimisă în 
Tracia. 

Galul tăcu. Niciodată nu vorbise atit de mult de 
cînd fusese luat captiv şi vîndut ca sclav. Duse cana la 
gură şi o goli pînă la fund. 

— Dar n-am terminat, tribune, continuă galul, 
lăsînd jos oala de la gură, poate miine n-o să mai am 
timp să vă spun. 

Se ridică în picioare, înalt cît un munte, şi-l fixă cu 
privirea pe tribun. Vorbi hotărît şi apăsat: 

— Tie, tribune, şi sclavului tău vă datorez viaţa! 
Mă leg aici, în numele zeilor mei şi al lui Jupiter, că 
galul Cluvianus va fi gata oricind să-şi dea viaţa pentru 
voi! Noi, galii, ştim ce este recunoştinţa şi ne jertfim 
pentru ea! 

— Nu trebuie să-mi fii recunoscător mie, galule, 
spuse tribunul, cu voce domoală, ci lui Sarmis, el s-a 
luptat cu tine şi el ţi-a salvat viaţa. 

— Amiîndoi, tribune! murmură galul, adînc mişcat. 

Se întinseră pe paiele din jurul focului şi, toropiţi de 
căldură şi de vinul băut, somnul îi cuprinse îndată. De 
afară se auzea pe la ferestre şuieratul năprasnic al 
viscolului. Focul pîlpîia slab, gata să se stingă. 

Abia se luminase de ziuă cînd tribunul şi garda sa ieşiră 
din castru, pregătiţi pentru plecare. Vîntul şi ninsoarea 
încetaseră. Nori grei, plumburii, se mişcau alene, 
retrăgindu-se către miazăzi, lăsînd în urma lor întinse 
goluri de cer albastru. Zăpada moale, umedă şi 
pufoasă acoperea totul într-un strat alb, curat. 

Din puţinele cuvinte pe care le schimbase cu 


centurionul comandant, Vitellius aflase că generalul 
Livianus Claudius îşi instalase campul lîngă cetatea 
Getidava, cale de două zile de mers pe drumul către 
Tibiscu. Pînă la Getidava, putea poposi o noapte la 
jumătatea drumului, în campul unei centurii ce îngrijea 
de paza şi de ordinea circulaţiei. 

În apropierea porţii castrului, galul Cluvianus se 
pregătea şi el de drum. Căuta să prindă momentul 
potrivit pentru ca să mai vorbească încă o dată cu 
tribunul.  Echipat ca un luptător gal, avea 
îmbrăcămintea strinsă pe trup: pantaloni legaţi jos la 
gleznă, tunică strimtă de culoare verde, lungă pînă la 
genunchi, şi saia de lînă cu şuviţe lungi agăţată de 
umeri. Sub tunică, pe piept, se vedea cămaşa de zale, 
pe cap îşi pusese casca galică de fier, la şold agăţase 
cu lanţ spada mare, iar în mînă ţinea o suliță grea, cu 
vîrf de fier, bine ascuţit. Era atît de voinic şi de înarmat 
galul, încît părea un uriaş gata să se lupte cu ciclopii. 

Cînd văzu că tribunul e gata de plecare, se apropie 
şi-l salută: 

— Tribune, toţi zeii să te aibă în paza lor, primeşte 
salutul meu! Galul Cluvianus nu uită legămintul făcut 
aseară! 

— Mergi sănătos, galule! Dar ce, parcă nu te 
grăbeşti să pleci. 

—  Pornesc îndată să-mi caut cohorta, tribune. Mă 
aştept să fiu aspru pedepsit pentru încercarea de a 
dezerta. Cînd am căzut de pe pod rămăsesem în urmă, 
să-mi leg sandalele. Nu ştie nimeni ce s-a-ntimplat cu 
mine, numai tu şi cu sclavul tău... 

Tribunul rămase puţin pe ginduri, apoi ceru lui 
Sarmis un papyrus şi începu să scrie: 

„Tribunul Hammonius Vitellius din garda 
împăratului, către tribunul comandant al cohortei a V-a 


din legiunea galică: Salut! Galul Cluvianus Apuleius, 
căzut în Danuvius, împins de nişte cai nărăvaşi, a fost 
salvat de sclavul meu. Galul a rămas peste noapte cu 
Noi." 

Îi întinse papyrusul şi dădu pinteni calului. Garda îl 
urmă. Porni pe drumul dintre Lederata şi Tibiscu, ce 
şerpuia printre păduri şi peste plaiuri, printre dealuri şi 
munţi, prin văi şi pe lingă ape. In depărtare se vedeau 
crestele albe ale munţilor acoperite de zăpadă, 
puternic luminate de razele soarelui. 

După ce se depărta de Lederata, lăsă calul să 
meargă în voie. Pe faţa lui îşi făcuse din nou loc umbra 
îngrijorării. Cu toate că nu-l -întrebase de-a dreptul, 
centurionul de la Lederata îi spusese că, după cit îşi 
amintea, nu văzuse nici o sclavă printre cei ce-l 
însoţiseră pe Livianus Claudius. Il chinuiau într-una 
gîndul şi întrebarea: unde se află Apronilla, fusese oare 
trimisă înapoi la Roma pe timpul iernii? Dacă ea nu se 
afla la Getidava, toată strădania lui de a obţine de la 
împărat misiunea de trimis pe lîngă general rămînea 
fără nici un rezultat. 

La cîţiva paşi în urmă, Sarmis povestea legionarilor 
din gardă despre războiul dintre imperiu şi daci, din 
anul cînd el fusese luat captiv. 

— Sarmis, ce tot îndrugi acolo? strigă tribunul 
dornic să-i vorbească. 

Sarmis îndemnă calul şi se apropie. 

— M-ai chemat, stăpîne? 

Tribunul îi aruncă o căutătură cercetătoare, 
zimbind uşor, stăpînit. 

— După tonul cu care povesteai, ţi-a venit curajul. 
Sosit în Dacia, ai început să mă laşi singur? 

Lui Sarmis nu-i scăpă nuanţa de glumă din vocea 
tribunului. 


— Nu, stăpine, cît timp vei fi în Dacia, Sarmis nu te 
va părăsi niciodată... iar dacă vei trece la noi, ne vom 
trăi viaţa împreună! 

— Îmi tot spui „stăpîne". Aici nu-ţi mai sînt stăpîn. 
M-am legat că din clipa trecerii în Dacia eşti un om 
liber! 

— Vorbeşte mai încet, stăpine! Dacă sîntem auziti, 
oricare legionar din garda ta m-ar putea denunța la 
primul castru unde vom poposi. Nu vreau să mă mai 
văd legat şi trimis în altă parte a imperiului. După o 
scurtă pauză, continuă: Dacă fugi cu Apronilla în Dacia, 
Sarmis va fi cel mai devotat prieten al lui Hammonius 
Vitellius... 

— Cît de neînțeles eşti, Sarmis! Eu, să fiu în 
situaţia ta, aş fugi şi m-aş pierde în pădurile astea 
neumblate. 

— Poate că aşa ai face, stăpine! Eu sînt dac, şi un 
dac nu poate fi trădător. Noi preferăm moartea, 
trădării! Bunul Plutarh îmi spunea că în toţi oamenii 
există dorinţa fierbinte de a fi liberi şi fiecare doreşte 
mai multă libertate decit aceea pe care o are. Plutarh 
se bucura cînd vedea cum sosesc la Roma galerele 
încărcate cu sclavi şi captivi, prinşi de armatele 
cotropitoare ale imperiului. El era convins că, cu cît vor 
fi mai mulţi sclavi în imperiu, cu atit mai apropiată va fi 
prăbuşirea lui. 

— Da, ai dreptate, spuse tribunul. Poate că grecii 
vor stăpîni Roma. Dar, spune-mi, el credea în zei? 

Sarmis vorbi, după un timp de gindire: 

— Nu, stăpine, nu credea în nici un fel de zei, nici 
buni, nici răi, deşi un timp el a oficiat la un templu. 
Pentru el, oamenii buni ca şi cei răi sînt aci, pe pămînt, 
altceva nu există, şi pentru liniştea sufletului e mai 
bine ca omul să nu creadă în existenţa lor. Şi avea 


dreptate. Îmi aduc aminte de cele întîmplate la 
Carsidava în ziua cînd s-a aflat că vin romanii. Mama se 
rugase fierbinte către Zamoixis, zeul nostru cel mare, 
să-i abată din drum pe cotropitori şi să ne scape, dar, 
cu toate rugăciunile ei, toţi am fost prinşi, puşi în 
lanţuri şi duşi, iar cetatea noastră - prădată şi arsă. Pe 
drum, mama şi-a dat sfîrşitul. Atunci crezusem că 
Zamolxis nu auzise rugăciunile sau nu vrusese să ne 
ajute. El, Plutarh, m-a făcut să văd limpede, şi de 
atunci nu m-am mai rugat la zei. 

Sarmis tăcu. Caii mergeau în pas potolit. Soarele 
se ridicase şi norii dispăruseră de pe cer. De prin 
copaci cădeau picături mari de apă din zăpada ce se 
topea, biciuită de razele fierbinţi. La cîteva sute de 
paşi, în faţă, se vedea cum drumul intră într-o pădure 
deasă, şerpuind pe coasta muntelui. 

— Ai tăcut, Sarmis? Ai trăit mult timp pe lîngă acel 
istoric şi filozof grec, ai auzit şi ai învăţat multe de la 
el. Povesteşte-mi ce viaţă ai dus tu acolo, la Plutarh? 

— Ar fi cazul să fim mai bine atenţi la tot ce se 
mişcă în jur, stăpîne! Sîntem în Dacia... eu îmi cunosc 
neamul... 

— Lasă, Sarmis, povesteşte! Pe aici au trecut atitea 
cohorte şi legiuni, nu se încumetă ei... 

După ce tuşi şi trase adînc aer în piept de cîteva 
ori, Sarmis începu să povestească frînturi din viaţa 
trăită ca sclav la marele filozof şi istoric. Plutarh îl 
cumpărase într-o vreme cînd se gindea să pornească 
într-o călătorie în Dacia. Acolo, învățase deopotrivă 
limba romanilor şi pe cea a grecilor şi ajunsese să le 
cunoască atit de bine, încît marele învăţat îi dăduse 
adesea să-i scrie frumos unele din lucrările lui, mai ales 
capitole din marea sa operă Vieţile paralele ale 
oamenilor iluştri, din care Sarmis reuşise să înveţe 


multe şi mai ales să vadă lumea cu alţi ochi. Mai păstra 
încă mult respect pentru blînda şi frumoasa lui soţie, 
Timoxena şi îi mai răscolea sufletul gîndul la sora 
acestuia, Lamia, o fată plăcută, nu atit de frumoasă pe 
cît era de bună. Într-o iarnă, pe cînd se întorcea cu 
Lamia dintr-o cetate din apropiere de Cheroneea, îi 
prinsese pe drum un viscol năprasnic, cum rar se 
văzuse pe acolo. Dacul, învăţat cu gerurile din ţara sa, 
se luptase cu urgia vremii şi purtînd fata pe braţe o 
dusese acasă, salvind-o. După aceea căzuse greu 
bolnav şi multe săptămîni în şir fusese îngrijit de fată, 
cu atita devotament, încît el înţelesese dragostea ei. 
Revenind la gîndurile ce-l frămîntau, Sarmis continuă: 

— De multe ori m-am întrebat: de ce şi-o fi amînat 
bunul Plutarh călătoria în Dacia? Abia acum pot să 
înţeleg: el ştia că aici, pe Danuvius, Roma făcea 
pregătiri de război şi nu se putea încumeta să 
pornească spre aceste ţinuturi tulburi, pline de 
primejdii. Atunci nădăjduisem că, după acea călătorie, 
marele învăţat se va apuca să scrie ceva despre viaţa 
şi trecutul dacilor, şi eu luasem hotărîrea să-l ajut din 
toate puterile. Dacă el ar fi întocmit o istorie a Daciei... 

— Stai, Sarmis, ai văzut? îl întrerupse tribunul, 
strîn-gind frîul calului. 

— Ce să văd, stăpine? 

Vitellius întinse mîna şi arătă în lungul drumului. - 
Acolo, aproape de cotitură, parcă a nălucit ceva de-a 
curmezişul drumului. 

— Poate să fi fost vreo pasăre mai mare sau vreo 
jivină de-a pădurii. Eu zic, stăpine, că trebuie să fim 
mai cu luare-aminte şi n-ar strica să ne grăbim. 

— Crezi că, intrat în Dacia, începe să mă 
stăpinească teama de daci? îl întrebă rizind. Se 
întoarse spre Sarmis şi îl privi lung. Şi aşa cu acea 


Lamia, zici că te-a îngrijit bine? Nu cumva pe viscolul 
acela ai strîns-o prea tare în braţe? 

— Stăpine, la ce te gîndeşti!... 

— Spui că era frumoasă. Dar ascultă, Sarmis, tu n- 
ai iubit niciodată? 

După un timp de frămîntare, Sarmis răspunse: 

— Am avut o dragoste nefericită, stăpine! Sînt de 
atunci mai mult de doisprezece ani. Eu aveam 
optsprezece, şi ea abia împlinise cincisprezece. A fost 
dragostea curată a fragedei tinereţi, dar totul a fost 
rupt cu cruzime, de cînd m-au dus în captivitate... 

— Aşadar, n-ai nici tu sufletul gol şi rece. Mai este 
încă plin şi cald de amintirea şi de dorul dragostei... 

— Nu mai are nici un rost să mai sper, stăpine! 
Pentru ce să mai scormonim trecutul sau să mai 
suferim pentru morţi ori pentru cei ce ne-au uitat? Tu 
crezi, stăpîne, că peste doisprezece ani ai putea să mai 
vorbeşti sau să mai speri în dragostea Apronillei? 

Tribunul îl săgeta cu o privire tăioasă. 

—  Apronilla?! Cum poţi să gindeşti astfel? 
Dragostea noastră va fi fierbinte şi peste douăzeci, şi 
peste cincizeci de ani, cît timp inimile noastre vor mai 
bate în piepturi! 

— Valurile tinereţii, stăpine! Poţi să ştii ce va fi în 
sufletul tău peste zece ani? 

Sarmis clătină uşor capul a descurajare. Pe faţa 
tribunului se aşternură umbrele îndoielii, dar îşi reveni 
repede. 

— Nu mi-ai răspuns, Sarmis! Ai iubit-o sau te-a 
iubit Lamia? 

— Cred că da, stăpine. Nu ne-am vorbit însă 
niciodată despre aceasta. Se prea poate ca ea să fi 
suferit. Cînd plecam departe cu Plutarh, ea ne petrecea 
plîngînd. Să fi plins pentru mine, sau pentru fratele 


care pleca? 

Sarmis tăcu. Ropotul cailor răsuna întărit de ecoul 
stîncilor ce străjuiau o parte a drumului. În faţă se 
întindea pădurea deasă, neumblată, cu copaci seculari. 
Se apropia căderea nopţii. Îşi roti privirea în jur, 
stăpiînit de îngrijorare. Peste virfurile copacilor, în 
lungul văilor, se lăsa picla sfirşitului unei zile frumoase 
de primăvară.  Recunoştea locurile, şi valurile 
amintirilor din copilărie îi inundară sufletul. 

— Sînt mulţi ani, stăpîne, poate cincisprezece, de 
cînd am trecut cu tatăl meu pe aici. Cunosc munţii, 
pădurile şi văile. Continuă să vorbească, deşi nu mai 
era sigur dacă tribunul îl ascultă: Peste muntele din 
faţă îşi avea moşia un unchi, frate al mamei. Acum, de 
cînd legiunile romane stăpînesc aceste plaiuri, cine ştie 
ce s-o fi petrecut cu el?! 

intoarse capul spre tribun. Acesta, tăcut, împietrit, 
se uita atent undeva departe şi părea că nu-l mai 
ascultă. 

— Cine să fie omul acela din faţa noastră, Sarmis? 

La cîţiva zeci de paşi, în cotitură, un dac stătea în 
mijlocul drumului, cu arcul pregătit să sloboade 
săgeata. 

— Vom fi atacati, stăpine! Trebuie să ne oprim şi 
să ne îndepărtăm repede de acest loc, altfel... 

Nici nu termină ce avea de spus, cînd dacul porni 
în fugă, de-a lungul drumului,  îndepărtindu-se. 
Inţelegea numai el ce li se pregătise. Nu era de pierdut 
nici o clipă. 

— Gellius, pe Jupiter, să-l prinzi pe dac şi să-l aduci 
la mine! ordonă tribunul, întorcînd în loc calul. 

Din mijlocul gărzii, un legionar voinic ca un atlet, 
dădu pinteni calului şi, cu sulița şi scutul pregătite 
pentru luptă, porni ca o furtună, urmat de ceilalţi. Nu 


apucară însă să înainteze mai mult de cincizeci de 
paşi, şi o ploaie de săgeți se revărsă asupra lor din 
pădure. 

— Înainte! strigă tribunul, socotind că prin fugă vor 
ieşi repede din situaţia primejdioasă în care se aflau. 

Dar ordinul se dovedi de prisos. In faţa lor, la alte 
citeva zeci de paşi, un copac se prăbuşi, închizînd 
drumul. Dincolo de el, Gellius continua să-l urmărească 
pe dacul fugar. 

— După mine, tribune! spuse Sarmis cu hotărire, 
văzînd că viaţa tuturor e în pericol. Nu mai avem decit 
o singură scăpare! 

În faţa pericolului, disciplina dispare. Instinctul de 
conservare începe să-l stăpinească pe om cînd fiecare 
clipă devine prețioasă. Cotind spre dreapta, Sarmis 
intră în pădure în plin galop, ocolind cu dibăcie 
trunchiurile groase ale brazilor şi fagilor. Tribunul şi 
întreaga gardă îl însoțeau. Din urmă le şuierau pe la 
urechi săgețile, multe rămînînd înfipte în copaci sau 
încurcate printre crengile stufoase. Hotărîrea lui Sarmis 
îi scosese pentru un moment din pericolul în care se 
aflau. Pe măsură ce se depărtau, tot mai rare erau 
săgețile, şi în curînd, în jurul lor se întindea numai 
liniştea adîncă a pădurii nesfirşite. Din goana cailor, 
Sarmis reuşi să-şi dea seama de locul unde se aflau, 
după virfurile stîncilor ce se profilau în sus pe povirniş, 
pe deasupra pădurii. Işi reamintea bine potecile şi văile 
prin care umblase cu mulţi ani în urmă, căci muntele şi 
pădurea arătau neschimbate, chiar şi după trecerea a 
zeci de ani. Nu se opri decit cînd ajunse în faţa unei 
stîinci care se înălța pieptiş din coasta muntelui ce 
domina pădurea. Făcu semn să descalece şi, trăgind 
calul de frîu, porni în sus pe o brînă spre o grotă a cărei 
gură întunecoasă se căsca la cîțiva paşi mai sus, ca o 


rană imensă în peretele prăpăstios de piatră. 

— Să ne grăbim, tribune! şopti Sarmis cu 
înfrigurare. Este singurul loc unde am putea să 
rezistăm primelor lovituri! 

— Crezi că vom fi urmăriţi? întrebă Vitellius, 
frămiîntat de întorsătura pe care o luase întreaga 
situaţie. Nu era mai bine dacă fugeam înapoi, către 
Lederata, pînă ieşeam din pădure? 

— Nu, tribune! Cînd am fost atacați din faţă, poţi 
să fii sigur că la cîteva sute de paşi în urmă se aflau 
alţii, gata să ne lovească dacă am fi încercat să facem 
cale întoarsă. Aci, între drum şi munte, sîntem ca şi 
încercuiți şi singura noastră salvare nu poate să fie, 
pentru un timp, decit această grotă, în sînul muntelui. 

Intrarea în grotă era destul de înaltă şi destul de 
largă, iar interiorul, mult boltit către fund, se prelungea 
şi se strimta, urcînd în pantă uşoară, pe măsură ce 
pătrundea în adînc. Pe lîngă unul din pereţi susura un 
izvor cu apă limpede. Aerul era umed, rece şi cu miros 
greu de peşteră. 

— Dacă aş mai crede în zei, aş spune că ei ne-au 
ajutat. Au încăput toţi oamenii şi caii. Acum, să ne 
întărim intrarea. Trebuie să putem face faţă atacului. 

Tăcut, Vitellius îşi stringea neliniştit fălcile. Faţa îi 
era întunecată de ură şi de neputinţă. Prinderea sa ar fi 
însemnat o mare victorie pentru daci, iar pentru el, 
moartea, sau - dacă scăpa cu viaţă - neputinţa de a o 
mai căuta şi elibera pe Apronilla. Ridică hotărit capul, 
fără să mai privească spre Sarmis, şi dădu ordin 
legionarilor: 

— Pregătiţi arcurile şi săgețile, suliţele şi scuturile! 

— Tribune, îndemnul meu este altul, şopti apăsat 
Sarmis. 

— Da, îndemnul tău... Ce vrei să-mi spui? 


Pe Vitellius îl neliniştea faptul că, de cînd fuseseră 
atacați de daci, sclavul său nu mai pronunţase cuvintul 
„stăpîne". 

Cu multă linişte şi tot atita hotărire, Sarmis 
continuă: 

— Dacă vom fi atacați, noi să tragem cu arcurile 
numai pentru ca să le arătăm că avem cu ce să ne 
apărăm, dar să nu lovim pe nici unul. Continuă după o 
scurtă tăcere: Rănind sau omorînd un dac, ar însemna 
să pierdem şi ultima şansă ce ne-a mai rămas pentru a 
scăpa cu viaţă şi a ne continua drumul. La aceste 
cuvinte, tribunul îl privi cu îndoială crescîndă, dar nu 
mai avu timp să spună ce avea de gind, căci o săgeată 
îi şuieră pe deasupra capului şi se înfipse în peretele 
din fund al grotei. Ca la un semn, toţi se aruncară la 
pămînt şi pregătiră repede arcurile, căutînd să se 
adăpostească în dreptul scuturilor. Întunericul cuprinse 
repede pădurea deasă. Şuieratul săgeţilor se îndesi, 
fără ca prin picla greu de pătruns de afară să se poată 
zări vreo mişcare. Citeva valuri de săgeți porniră din 
grotă, trase mult pe deasupra - fiecare legionar 
socotise cuvintele lui Sarmis drept ordin - deşi tribunul 
nu luase încă nici o hotărtre. In curînd însă totul se 
linişti, şi în jur se întinse tăcerea pădurii şi a nopţii ce 
se lăsa. 

— Am priceput, spuse Sarmis mai mult pentru 
sine, simțind supărarea lui Vitellius, ei au aruncat 
săgețile spre a ne face să ne dăm seama că sîntem 
încercuiți. 

— Şi nu te bucură? îl întrebă tribunul, cu oarecare 
ironie în voce, din care nu lipsea miînia. 

— Poate că da, tribune! îmi va fi mai uşor să 
încerc singura şansă ce ne-a mai rămas. 

— Adică pe care o ai! Te-ai gindit mult pînă cînd ai 


făcut planul acesta de a mă preda în mîna dacilor? îi 
spuse tăios. 

La aceste cuvinte ale tribunului, Sarmis nu 
răspunse, înţelegea, cu multă durere, ce bănuială grea 
îl stăpîneşte. În sufletul său se produse o schimbare ca 
o prăbuşire. De la prima încercare grea în care se 
aflau, acela pe care începuse să nu-l mai considere un 
stăpîn îşi pierduse încrederea în el. Tăcu, deşi ştia că 
tribunul aşteaptă un răspuns. 

— Nu spui nimic, sclavule? se răsti Vitellius. 

—  Stăpine, cînd un sclav nu se mai bucură de 
încrederea  stăpînului şi este bănuit de trădare, 
moartea lui nu mai poate să întirzie... şi cu atît mai 
mult torturile... 

Cuvintele lui Sarmis măriră şi mai mult frămîntarea 
tribunului. Mult timp, Vitellius se întrebă dacă cele 
spuse de sclav fuseseră pornite din aceea că se vedea 
în deplină siguranţă, sau din miîhnirea ce-l cuprinsese. 

Trecuse de mult miezul nopţii. De pe cerul spuzit de 
stele, luna privea rece printre crengile copacilor, 
luminînd stînca şi intrarea în grotă. Din cînd în cînd, 
liniştea era tulburată de strigăte de huhurezi ce 
răsunau cînd dintr-o parte, cînd din alta. Focul din 
grotă, ascuns după un colţ de stincă, mai pilpiia slab. 
În jurul jăraticului, legionarii dormeau somn zbuciumat, 
culcaţi pe frunzele uscate şi pe grămezile de iarbă pe 
care le găsiseră la intrare. Numai cele două străji din 
schimbul de pază scrutau plini de încordare întunericul 
pădurii, străpuns din loc în loc de razele lunii şi 
urmăreau mişcările din jurul focului pe care dacii îl 
aprinseseră chiar de la căderea nopţii, într-o mică 


poiană, la peste o şută de paşi de grota în care ei se 
aflau încercuiți. Rezemaţi de stîncă în gura grotei, 
Vitellius şi Sarmis stăteau unul lîngă altul, pe o 
grămadă de fîn uscat, fără să-şi spună un cuvint. 
Tribunul se mişca într-una, neliniştit si îngrijorat, 
supărat de muţenia sclavului. In sufletul lui se dădea o 
mare luptă. De multe ori întorsese capul şi privise faţa 
împietrită a sclavului, care la lumina palidă a lunii 
părea cioplită în piatră. Liniştea lui Sarmis îl supăra şi 
mai mult. Nu se mai putu stăpîni în cele din urmă. 

— Spune-mi, ce pui la cale? îl întrebă apăsat, în 
şoaptă. N 

Sarmis nu răspunse. Intoarse încet capul spre 
tribun şi-l fixă prin întuneric ca şi cum ar fi vrut să-l 
privească adînc în ochi. 

— Stăpîne, ai spus de mai multe ori că, o dată 
intrat în Dacia, eu sînt liber. Vorbea uşor, stăpinit, 
şoptit. Întreb acum hotărît pe tribunul Hammonius 
Vitellius: îşi mai ţine cuvintul dat? 

Citeva clipe se lăsă între ei o linişte apăsătoare. 
Departe, se auzi strigătul unui huhurez. 

— Da! Eşti liber! rosti hotărît Vitellius. 

— Tribune, să stai pe loc, să nu porneşti nimic! 
Aşteaptă-mă! 

Sarmis se ridică, sări uşor peste bolovanii mari de 
piatră de la intrarea în grotă şi, fără cel mai mic 
zgomot, tîrindu-se pe brînci, porni spre dreapta, în 
lungul povîrnişului. Ştia o brînă pe care se putea cobori 
printr-un mic ocol, fără să pătrundă de-a dreptul în 
pădure. La plecarea lui, tribunul nu schiţase nici un 
gest. Ar fi putut să-l străpungă pe sclav cu sulița sau 
să-l sfirtece cu spada. Felul în care fusese părăsit îl 
uimise şi-l revoltase atit de mult, încît un timp 
rămăsese împietrit, ascultind numai cum dispărea în 


noapte. Se ridică apoi hotărit, trezi garda şi se pregăti 
de luptă. 

Sarmis înainta pe brînă pas cu pas, cu spatele lipit 
de stîncă. Ştia că viaţa îi e în pericol. Dacii, care 
păzeau intrarea grotei, nu puteau să fie prea departe, 
ascunşi după trunchiurile copacilor. La orice mişcare 
greşită, în clipa cînd ar fi fost simţit, l-ar fi străpuns 
săgețile, sulițele sau topoarele aruncate de ei cu multă 
îndeminare. Işi încorda muşchii şi simţurile. Trebuia să 
calce cu multă grijă pe fiecare colţ de stincă, fără să 
prăvălească nici o piatră, cît de mică. Broboane mari 
de sudoare se iviră pe faţă şi pe git. Continua să 
coboare. Simţi sub picioare pămîntul neted. Nu putea 
să-şi dea seama cit timp se scursese, înainta cîţiva 
paşi, căutînd să ajungă între trunchiurile groase şi dese 
ale brazilor din apropiere, şi se opri locului, cu 
răsuflarea reţinută. Auzise trosnete de vreascuri. 
Ascultă încordat. Alte trosnete se auziră în spate. Se 
pregăti de luptă, dar nu mai avu timp: din două părți, 
se simţi strîns ca într-un cleşte. 

— Ţine-i bine mîinile, eu îl leg cît ai clipi, auzi pe 
unul dintre ei. 

Sarmis nu se smuci. Nu încercă nici un fel de 
opunere. Se produsese tocmai ceea ce dorise el: să 
intre în legătură cu dacii care îi încercuiau. | se puse un 
nod în git. Auzise vorbe din limba dragă a copilăriei. Nu 
se mai putu stăpini: 

— Am ajuns acasă! şopti năpădit de fericire. Apoi, 
către cei ce-l prinseseră, rosti cu voce aproape 
sugrumată: Fraţilor, lăsaţi-mă să vă îmbrăţişez! Sînt un 
dac ca şi voi. Am trăit în sclavie, în imperiu... 

Un moment, strînsoarea mai slăbi. Cel care îi ţinea 
mîinile rămase nemişcat. 

— Ozio, ţine-l bine strîns, spuse dacul care 


pregătise fringhia, nu te lăsa prostit de vorbele 
înşelătoare ale unui hoţ de roman sau de grec! 

Simţi cum îi trag şi-i leagă strîns mîinile spre spate, 
apoi îl legară şi de git. Tresări cînd auzi un strigăt de 
huhurez aproape la ureche. Cineva de lîngă focul 
dacilor răspunse la fel. Inţelese ce se comunica, după 
cum înţelesese rostul strigătelor de huhurezi pe care le 
auzise toată noaptea. Era nerăbdător să vorbească şi 
să-l vadă cît mai repede pe căpetenia cetei, în mîinile 
căruia căzuse Vitellius. Sufletul îi era copleşit de 
fericire, de bucuria de a fi în mijlocul fraţilor de sînge şi 
de limbă. Pe măsură ce se apropia de foc, distingea 
mai bine feţele dacilor care îi aşteptau să se ivească. 
Un dac scurt, îndesat, lat în spete, cu pletele lungi şi 
blonde ce-i cădeau de sub căciulă, cu barba şi 
sprincenele stufoase, se ridică ţinînd mîna pe miînerul 
spadei sale  încovoiate, căutînd să străpungă 
întunericul din jurul focului. Era căpetenia cetei. 

Ajuns în faţa lui, Sarmis îl privi lung. Ochii îi luceau, 
inima îi bătea cu putere, trupul, un vulcan gata să 
erupă. La rîndul său, dacul se uita mirat la sclavul 
roman cu figură de dac şi se temea ca nu cumva să 
cadă victimă a unei viclenii a romanilor din grotă. In 
astfel de situaţii, el nu se încredea uşor în oricine. 

—  Ţineţi strîns  iscoada, vitejilor! rosti 
căpetenia. 

— Vorbeşte limba noastră, cică s-a văzut acasă, 
lămuri dacul pe care celălalt îl numise Ozio în 
momentul cînd îl prinseseră. 

— Am mai văzut noi astfel de daci şi dincolo de 
Dunaris. Duşmanul e viclean. Dacă îi încălzim puţin 
tălpile pe jăratic... 

Căpetenia tăcu şi privi mirat spre Sarmis, văzindu-l 
că suride. 


— Nu-ţi strica jăraticul, bătrîne! îi spuse cu voce 
stăpinită. Sînt dac, am fost dus în captivitate, mă 
numesc Sarmis. 

— Vicleană iscoadă! şopti căpetenia. Murmură 
apoi: Sărmanul Sarmis, unde i-or fi zăcînd oasele? Da 
de unde ai auzit tu, sclavule, de numele ăsta, căci 
după cum arăţi, pari a fi sclav. 

— De la Carsidava! 

— Carsidava! Şi de unde ai mai auzit tu şi de 
cetate? 

— Sînt Sarmis al lui Dicomes de la Carsidava, dus 
captiv de cînd eram aproape un copil. Dar tu, bătrîne? 
Dacă nu mă-nşeală vederea, deşi ai mai îmbătriînit, eu 
te-asemui cu Dagio. 

Auzind cele spuse de Sarmis, căpetenia nu se mai 
putu stăpini. 

— Sarmis! dragul nostru Sarmis, tu eşti! Se 
apropie, hotărît să-l strîngă la piept. Ce bucurie o să fie 
pe bătrînul Dicomes! 

Văzindu-l că nu face nici o mişcare, căpetenia se 
opri şi se dădu un pas înapoi. Abia acum băgă de 
seamă că Sarmis era legat. Se repezi spre Ozio cu 
pumnii strînşi. 

— Dă-i drumul, Ozio, sloboade-l din legături! Te 
pedepseşte Zeul cel mare! 

Continuînd să vorbească, Dagio începu să desfacă 
nodul frîinghiei cu care Sarmis era legat de git, în timp 
ce Ozio, fără să mai piardă timp, tăiase nodul de la 
miîini. 

— Şi voi ce staţi cu gura căscată? se răsti el către 
dacii din jur. Faceţi focul mare! Vreau să-l văd mai 
bine. l-o fi foame, i-o fi sete... 

Urmă o caldă îmbrăţişare. Cu mîinile slobozite, 
Sarmis îl prinse pe după umeri pe bătriîn. Frămintarea 


şi fericirea îl copleşeau. Nu putu să rostească nici un 
cuvînt. 

— Marele Zeu te-a ajutat să-ţi revezi ţara, Sarmis, 
şi tot el ne-a ajutat pe noi să vă ieşim înainte!...ll trase 
alături şi-l îndemnă să se aşeze pe un cojoc, în 
apropierea focului. 

— Să-mi spui, continuă el, pe unde ai umblat, cît ai 
pătimit şi cum de ai putut să te întorci în Dacia. Ştim 
că dacii luaţi captivi şi vînduţi ca sclavi nu au voie să 
se apropie de ţara lor. 

Sarmis se aşeză pe cojoc, căutînd să-şi stăpînească 
zbuciumul. Tremura. La o astfel de şansă nu se 
aşteptase. 

— Nu-ţi ajunge că mă vezi în viaţă, Dagio? 
Restul... vei avea timp să-l afli. Ard de nerăbdare să 
ştiu ce este la noi acasă. Ce face tata? Ce ştiţi de 
Carsida? 

Vorbi stăpînindu-şi cu greu fericirea ce-l năpădea. 

— O să afli îndată tot ce doreşti. Ce stai, Ozio? Adă 
colea să gustăm ceva, să ne dezlegăm limbile cu puţin 
vin! Tu ăi fi uitat gustul vinului nostru, Sarmis, nu-i 
aşa? 

Abia avură timp să se aşeze mai bine, şi Ozio le şi 
puse în mînă ciîte-o ulcică de vin. Deasupra focului 
începură să sfiriie bucăţi mari de pastrama de capră, 
înfipte în frigări de lemn. 

— Bată-te Zeul cel mare, Sarmis, mi-a fost dat mie 
să te scap din ghearele imperiului! Asta o să fie una 
dintre cele mai mari bucurii ale vieţii mele. Dagio îl 
îndemnă să bea: Haide, goleşte ulcica, să-ţi mai 
potoleşti furtuna din suflet. In curînd o să te linişteşti: o 
să fii bucuria tarabostelui Dicomes şi ajutorul lui 
Diegis... 

— Cum ajutorul lui Diegis? îl întrebă Sarmis mirat 


De care Diegis e vorba? 

— Ai răbdare, că o să le afli acuma pe toate. Voi, 
ia daţi-vă puţin mai la o parte, să-i pot vorbi mai în 
voie! spuse Dagio dacilor ce stăteau strînşi în jurul lor. 

Aceştia se retraseră repede de la foc, se rezemară 
de trunchiurile copacilor şi, în căldura zeghilor şi 
cojoacelor groase, începură să moţăie. Rămaşi singuri, 
Dagio continuă, în timp ce Ozio le puse în faţă 
pastrama friptă: 

— Despre voi, cei care aţi fost duşi în captivitate, 
noi n-am ştiut nimic şi nici despre mama ta. Bătrînul 
Dicomes, tatăl tău, acum este sănătos. A pătimit mult 
atunci după război, a pătimit de rănile grele căpătate 
în luptă şi de pierderea voastră. Rănile s-au vindecat, 
dar bătrinul a rămas numai cu un picior, viteazul 
Dicomes nu mai poate să minuiască spada, sulița, 
arcul şi toporul. A rămas doar c-o singură mingiiere: 
Carsida. S-o vezi... e mare, frumoasă, sănătoasă, 
veselă şi vrednică: o adevărată frumuseţe dacă. Poate 
că în curînd, ea va fi soţia lui Diegis, fratele regelui... 

— Pe el ai spus c-o să-l ajut? îl întrerupse Sarmis. 

— Da pe cine? în cine s-ar putea el încrede mai 
mult decit în fratele fiinţei pe care o iubeşte cu atita 
foc? Va trebui poate să ne batem iarăşi cu imperiul 
lacom. Ne aşteaptă încercări grele, şi regele are nevoie 
de luptători viteji, iar tu, Sarmis, vei fi unul din aceştia. 

Sarmis slobozi un oftat din adîncul sufletului. Puse 
ulcica goală alături de el şi îşi şterse mustăţile. 

— Poate că în afară de tata şi de Carsida, toţi 
ceilalţi m-au uitat! 

Se stăpini să pună de-a dreptul întrebarea ce-l 
chinuia. Dagio înţelese repede unde îi alerga gîndul. 

— lartă-mă, Sarmis, Zeul cel mare să mă 
pedepsească, m-am zăpăcit cu totul. Află, dragul meu, 


că mai ai pentru cine să trăieşti şi să lupţi... 

— Pentru Dacia cotropită de imperiul... 

— Da, pentru Dacia, dar şi pentru Cumida. Ai uitat- 
o? Te aşteaptă, sărmana! 

Se mişcă frămîntat, gata să se ridice. 

— Poate că vrei să glumeşti, bătrîne! Nu trebuie 
să te joci cu sufletul unui om greu încercat şi îndurerat! 
spuse repede, înflăcărat de ceea ce auzise. 

— Nu, Sarmis, nu fac nici o glumă. Cumida te 
aşteaptă. Nici un alt tînăr dac n-a reuşit să-i pătrundă 
în suflet. Toată fiinţa ei este stăpînită de credinţa că te 
va revedea, că te vei întoarce. Se vede că Marele Zeu 
i-a ascultat rugăciunile şi te-a adus. O găseşti la 
Costodava, stă acolo, împreună cu Malva, bătrîna ei 
mamă, şi cu Cotiso, fratele mai mic. Acum, Cumida nu 
mai este fetiţa de cincisprezece ani,, aşa cum ai lăsat-o 
cînd te-a dus în captivitate, este femeie în toată 
puterea, pe chipul căreia suferinţa şi poate 
deznădejdea şi-au lăsat urmele... 

— Sînt un sclav ticăios, murmură Sarmis gemînd. 
De mult am socotit că ea m-a uitat şi şi-a găsit fericirea 
alături de altul! Dar suferinţa mea şi a ei poate că nu 
vor lua sfîrşit atit de curînd...Cu o mişcare scurtă, 
Dagio îl bătu pe umăr. 

— Ce vorbeşti? Peste două zile vom fi aproape de 
Carsidava, şi de-acolo e numai o fugă bună de cal pînă 
la Costodava... 

— Peste două zile? Te-nşeli, Dagio! Stăpînul meu 
suferă ca şi mine. S-ar putea să treacă în Dacia, după 
ce-şi va elibera fiinţa iubită. M-am legat să nu-l 
părăsesc pînă nu-şi atinge scopul. Dagio îi aruncă o 
privire întunecată, în timp ce îşi ştergea neliniştit 
mustăţile lungi şi aspre. 

— Ce spui tu? Uiţi că ne aflăm în luptă cu Roma? 


Uiţi că eu am fost trimis de Diegis să-i prind cîțiva 
romani, de la care să poată afla ce planuri are 
împăratul lor? Pe tribunul tău îl am în mînă şi-l voi duce 
în faţa lui Diegis! 

— Asta n-ai s-o faci! rosti Sarmis, apăsînd pe 
fiecare vorbă. 

— În primul rînd nu te poţi opune, şi în al doilea 
rînd, tu eşti un sclav pe care oamenii mei l-au prins. 
Văzu cum pe faţa lui Sarmis bucuria revederii se 
schimba în îngrijorare şi amărăciune. Pune mai presus 
ţara, Sarmis, nu pe o fată pe care o caută un tribun . 
Urmă o tăcere încordată. Tirziu, Sarmis prinse mîinile 
lui Dagio şi le strînse cu putere. Faţa începu să i se 
lumineze. 

— Poate că m-ai înţeles greşit, Dagio. N-am pus 
salvarea unei fete mai presus de apărarea Daciei. Mă 
gîndesc că regele nostru are nevoie de un om de 
încredere, care să-i dea de veste despre tot ce mişcă şi 
plănuieşte împăratul. Acest om - şi nu se poate să fie 
altul mai potrivit - este stăpinul meu, tribunul 
Hammonius Vitellius, trimis special al împăratului pe 
lîngă generalul Livianus Claudius. Alături de el, eu voi 
putea afla tot ce se pregăteşte şi voi putea să vă spun 
totul. 

Ascultindu-l, Dagio îşi stringea fălcile şi tăcea 
îndiîrjit. ÎI cuprindea furia pe măsură ce cuvintele pe 
care le auzea îl făceau să se clatine de la hotărîrea 
luată. Sarmis aşteptă mult timp răspunsul lui Dagio. 
Bătrînul urmărea jocul flăcărilor din jăratic şi răscolea 
tăciunii. In sufletul lui se dădea o luptă grea. 

— E tirziu, Dagio, se ivesc zorile..., îl îndemnă el. 

— Mă gindesc: ce-o să spună Diegis? 

— Îmi pun viaţa în joc! Va spune că ai ales o cale 
cum nu se poate mai bună! Dagio îşi mai strînse de 


cîteva ori fălcile cu putere. 

— Da, o să fac cum spui tu! rosti el sărind drept în 
picioare. Vreau să. stau de vorbă cu tribunul tău, căci 
stăpîn nu-ţi mai este. Gata, mergem! 

Se apropiară de gura grotei, sub privirile uimite ale 
dacilor care făceau de pază. Aceleaşi priviri le aruncau 
şi legionarii din grotă. 

Sarmis se opri şi vorbi tribunului: 

— Tribune, dacă mai păstrezi un grăunte de 
încredere în mine, te rog să cobori pînă la noi. De 
altfel, ştii că altă scăpare nu este! 

Nu aşteptară mult. Sus, în căscătura întunecoasă a 
grotei, se contura statura înaltă a lui Vitellius. Incepu 
să coboare repede pe povirnişul încărcat cu grohotiş. 
Se opri la cîţiva paşi de ei, plin de demnitate şi 
hotărîre. Dagio nu se arătă încurcat şi nu se dovedi 
lipsit de isteţime. Cunoştea bine limba Romei, din 
desele incursiuni făcute dincolo de Dunaris, în Tracia. 

— Tribune, datorită norocului vostru şi al nostru şi 
mulţumită zeilor, care aranjează lucrurile cum cred ei 
mai bine, aţi avut lîngă voi pe Sarmis, pe sclavul tău, 
acum un dac liber. 

Dagio făcu o scurtă pauză. Din cîteva mişcări ce 
păreau mai mult un tic, îşi aşeză cojocul mai bine pe 
umeri şi îşi îndesă mai tare căciula pe cap. Căută 
cuvinte cît mai potrivite. Continuă: 

— De la Sarmis am aflat multe. El vine din capitala 
imperiului, de la marea, bogata şi puternica Romă. Am 
stat şi m-am gîndit: cum am putea noi, dacii, un popor 
mic, să ne măsurăm cu falnicul Imperiu roman? Oricit 
de mari ar fi curajul şi vitejia noastră, îmi dau seama 
că nu vom putea ieşi învingători. De aceea, m-am 
gîndit că este mai bine ca eu şi luptătorii din ceata 
mea să ne retragem şi să spunem celui ce ne-a trimis 


tot ce-am văzut şi am auzit. Nu ne rămîne decit să 
aşteptăm ca regele nostru să cadă la pace cu 
împăratul vostru. Vă lăsăm să vă urmaţi drumul, 
tribune! 

Vitellius rămase descumpănit, uitindu-se cînd spre 
Dagio, cînd spre Sarmis. 

— Dacă Sarmis a reuşit să facă asta şi tu te-ai 
arătat înţelept, atunci eu nu ştiu ce să mai spun despre 
daci!... Aşadar, pot pleca? 

— Da, tribune! Sarmis m-a rugat să-l las să te 
însoţească. 

Pregătirile s-au făcut repede, timp în care Dagio şi 
Sarmis au vorbit îndelung, retraşi lîngă trunchiul unui 
brad stufos. Cînd totul a fost gata, Sarmis a sărit pe cal 
şi s-a apropiat de tribun. Vitellius tocmai se pregătea 
să salute de plecare pe căpetenia cetei, cînd Dagio se 
apropie de ei cu paşi grăbiţi, cu cojocul agăţat de 
umeri fluturînd în urma lui. 

— Să vă uite zeii de necazuri, tribune! spuse el 
cînd sosi mai aproape. Păi dacă e pace între noi, să fie 
pace: stai să-ţi dau şi legionarul pe care l-am prins 
aseară. 

— Gellius trăieşte! murmurară ciţiva legionari. 

De după un colţ de stîncă, unde se aflau ascunşi 
caii dacilor, apăru Gellius, călare, cu mîna stingă legată 
de git şi bine încins cu fese peste umăr. 

— O să se vindece! spuse Dagio, cînd Gellius veni 
mai aproape. Noi, dacii, ne pricepem la vindecarea 
rănilor. Săgeata i s-a înfipt în umăr, lîngă git, dar n-a 
avut virful muiat în otravă. O să se vindece repede! 

După noi mulţumiri şi un nou salut, tribunul şi 
garda lui se înşirară în lungul potecii, şi în mare grabă 
se pierdură printre copaci. Soarele se ridicase bine, 
ceața din lungul văii se subţiase, iar în locurile bătute 


de razele calde începuse să se topească bruma. 


Capitolul II 
STAPÎNUL ŞI SCLAVA 


1 


Cetatea Getidava, situată la jumătatea drumului dintre 
Lederata şi Tibiscu, era aşezată într-o regiune 
muntoasă şi ocupa o poziţie uşor de apărat. După ce 
riul cu acelaşi nume străbătea masivul muntelui printr- 
un şir de chei, pe care singur şi le tăiase, pătrundea 
dinspre miazăzi într-o vale largă, prin care şerpuia 
liniştit, făcînd un ocol, şi ieşea prin partea de răsărit- 
miazănoapte, după ce dădea din nou lupta cu stîncile 
ce se înălţau faţă-n faţă, formînd o poartă 
monumentală prin care se pătrundea în această vale 
tainică. Din valea curbată ca o semilună, lungă de mai 
bine de o mie de paşi şi largă de peste patru sute, riul 
se mulțumea cu puţin, iar restul, formînd terase mici 
ce urcau în pantă uşoară, era cultivat în timp de pace 
de dacii care stăteau de veghe, sus, în cetate. Jur 
împrejurul văii, pe povirnişuri, se înălţau păduri dese 
de brazi şi fagi, presărate din loc în loc cu mici livezi de 
pomi. Pe la mijlocul semilunei, în partea de răsărit a 
văii, un pinten stincos străbătea pieptul de piatră al 
muntelui şi domina cu înălţimea lui de peste două sute 
de paşi întreaga vale a Getidavei. Sus, pe virful teşit al 
pintenului, se ridica semeaţă cetatea făurită din piatră 
şi lemn, împrejmuită cu întărituri puternice. In spate, 
pintenul se lega de restul muntelui printr-o gituitură în 
formă de şa, care urca domol către creasta îmbrăcată 
cu păduri. Din vale se putea ajunge sus pe o potecă 
îngustă ce ocolea pintenul şerpuind şi răspundea în 
partea cea mai de jos a şeii, apoi se îndrepta spre 
intrarea în cetate. 

În anul 843: de la întemeierea Romei, în timpul 
primului război al lui Decebal cu imperiul, cetatea 
Getidava fusese cucerită de romani, arsă şi dărimată, 
iar în anii care au urmat, regele dac o refăcuse şi o 


1 Anul 88 e.n. 


întărise. Această cetate era pentru el o cheie 
importantă pentru apărare şi pentru oprirea 
duşmanului pe drumul dintre Lederata şi Tibiscu. 

Dar în primăvara acestui an, cînd încă nu se topise 
zăpada în această vale, legiunile şi cohortele de sub 
comanda lui Livianus Claudius, hărţuite într-una de 
cetele de daci, reuşiseră să pătrundă pînă sub 
Getidava, şi după mai multe săptămîni de lupte grele şi 
singeroase, cetatea căzuse sub flăcările maşinilor de 
război romane, aruncătoare de foc. Căderea Getidavei, 
după Lederata, deschisese drum liber generalului 
roman pînă la Tibiscu, adică pînă nu departe de 
capitala ţării, Sarmizegetusa. Pentru a nu se întîlni prea 
devreme cu grosul armatei dace, generalul se oprise în 
această vale, în aşteptarea legiunilor cu care înainta 
însuşi împăratul, venind dinspre Dierna. 

În valea Getidavei, generalul Livianus Claudius îşi 
instalase campul. De aci putea să împingă uşor 
centuriile în recunoaştere pînă la Tibiscu. Instalarea 
campului în valea dominată de cetatea Getidava 
fusese făcută din două motive: primul, pentru că 
generalul nu ştia pînă unde înaintaseră legiunile cu 
care venea împăratul, pe drumul dintre Dierna şi 
Tibiscu, şi al doilea, fiindcă găsise că cetatea ar putea 
constitui un bun şi sigur adăpost pentru frumoasa lui 
sclavă, Apronilla. Pe de altă parte, cum de la calendele 
lui februarie generalul nu mai primise nici un mesaj din 
partea împăratului şi cum nu cunoştea bine mişcările şi 
pregătirile lui Decebal, construirea unui camp întărit 
constituia un puternic punct de sprijin în acţiunile 
militare de înaintare spre Tibiscu. 

Fusese o vreme frumoasă de primăvară în ziua 
cînd legiunile şi cohortele comandate de el puseseră 
bazele campului de la Getidava, după ritualul obişnuit 


al cultului lui Jupiter şi al armatei romane, ritual ce era 
îndeplinit cu o deosebită solemnitate: un preot trăsese 
două linii drepte, ce se încrucişau în unghi drept în 
mijlocul terenului ales ca incintă a campului, apoi 
înfipsese o prăjină cu un drapel alb în virf, în punctul 
de întretăiere, marcînd astfel locul pe care urma să se 
aşeze cortul comandantului. Preotul înjghebase după 
aceea un mic altar, la care ofi-ciase o scurtă 
ceremonie, şi adusese jertfe zeilor prin sacrificarea pe 
altar a doi iezi. Se trecuse la marcarea incintei 
campului, cu locurile pe care aveau să se înalțe 
întăriturile exterioare de apărare şi să se construiască 
drumurile în lungul şi latul terenului. Totul se 
desfăşurase într-o desăvirşită ordine şi disciplină. In 
armata romană, fiecare tribun, centurion:, decurior: şi 
legionar ştia dinainte ce are de făcut la construirea 
unui camp. După marcare, fiecare ostaş se apucase de 
lucru. Se începuse cu săparea unui şanţ larg de patru 
paşi şi adînc de trei, pe cele patru laturi, ce formau un 
dreptunghi lung de cinci sute şi lat de trei sute de paşi. 
Pămîntul săpat fusese aruncat în interiorul campului, 
pentru a se forma un val de apărare, pe creasta căruia 
se construise apoi un gard solid din pari groşi cît 
trunchiurile copacilor şi din grinzi lungi, legate strîns 
între ele, între care se împletiseră ramuri groase de 
mărăcini cu ghimpi puternici, lungi şi ascuţiţi. La 
mijlocul fiecăruia din cele patru laturi se lăsaseră locuri 
pentru porţile de intrare în camp. In cele patru colţuri 
şi în ambele părţi ale fiecărei porţi fuseseră construite 
apoi turnuri înalte de lemn pentru pază şi apărare. A 
urmat după aceea ridicarea corturilor de-a lungul unor 
cărări în linii drepte, paralele şi perpendiculare, 


1 Comandantul unei centurii, unitate de o sută legionari. 
2 Comandantul unei manipule, unitate de zece legionari 


grupate pe unităţi şi comandanţi: un cort pentru zece 
soldaţi ce formau o manipula comandată de un 
decurion, zece corturi pentru o centurie, cincizeci 
pentru o cohortă, şi corturi speciale pentru centurionii 
Şi tribunii comandanţi. Ordinea de instalare a campului 
fusese atit de desăvirşită, încît de la intrare fiecare 
legionar mersese de-a dreptul la cortul lui, fără să fi 
fost îndrumat de nimeni, ca şi cum campul, acelaşi ca 
întotdeauna, se muta din loc în loc. 

Dar activitatea intensă nu se desfăşurase numai în 
interiorul terenului pe care se organizase campul, ci şi 
în afara lui. La mică distanţă, între latura de apus şi rîu, 
începuseră să se înalte în grabă corturi, barăci şi 
taberne, sau se săpaseră bordeie, de către cei ce 
însoțeau întotdeauna legiunile romane: familiile 
legionarilor, negustori care  aprovizionau armata, 
tabernagii, saltimbanci, femei ce se vindeau pentru 
plăceri şi tot felul de dezmoşteniţi ai soartei. Scurt timp 
după instalarea campului, cîn-tecele şi chiotele 
începuseră să răsune în taberne, ca şi cum întreagă 
această mulţime de oameni s-ar fi aflat aici din 
totdeauna. 

în timp ce în vale se organiza campul, Livianus 
Clau-dius dăduse ordin ca sus, pe pintenul de stincă, să 
se repare cetatea proaspăt arsă pentru a doua oară. 
Acolo, sus, îşi pregătea locuinţa lui particulară, unde se 
gîndise să-şi aducă „familia", cum obişnuia să spună 
adesea contuber-nalilor * din jurul său, şi luase măsuri 
pentru cea mai sigură şi mai puternică pază împotriva 
cetelor de daci care ar fi încercat să atace cetatea 
izolată la înălţime. 

Trecuseră numai citeva zile după idele lui martie. 
Viaţa în camp începuse să se desfăşoare cu o 
acomodare cum numai la cei obişnuiţi să se mute din 


loc în loc putea fi întîlnită. În cortul său, la masa de 
lucru, generalul Livianus Claudius stătea pierdut în 
ginduri, trist şi obosit. Căta des spre intrare, şi pe faţa 
lui se observa neliniştea aşteptării. După un timp se 
ridică de la masă şi începu să măsoare cu paşi rari 
încăperea cortului. Călca pe covoarele groase, aduse 
din Bithynia şi din Persia, fără să facă zgomot, 
îngîndurat, nu auzi cînd perdeaua fu dată la o parte de 
primul său contubernal:. Tresări la salutul acestuia. 

— Zeii să te ocrotească, generale! Am fost 
chemat? Generalul se întoarse, repede înviorat, şi 
schiţă un zîmbet. 

— Ai venit? Te aşteptam de mult. După o scurtă 
pauză, spuse cu însufleţire: Pe Fortuna, Rufinus, îţi 
vorbesc ca subalternului meu cel mai de încredere, eşti 
doară primul meu  contubernal. Aş vrea să-ți 
încredinţez o misiune delicată... personală... 

Pe faţa lui Domitius Rufinus apăru o umbră de 
şiretenie şi de supunere, bine ascunse. 

— Jur pe toţi zeii Olimpului şi ai Infernului, 
generale, sînt gata oricind să-mi dau viaţa pentru a 
îndeplini misiunea pe care... 

— Nu mă îndoiam că nu-mi vei da un astfel de 
răspuns, îl întrerupse generalul, cunosc disciplina şi 
fidelitatea cu care îţi îndeplineşti serviciul. De altfel, ştii 
în ce situaţie te aflai la Roma cînd am satisfăcut 
dorinţa tatălui tău de a te lua pe lîngă mine. Aşadar, 
mă pot încrede în tine, Domitius Rufinus? 

— Pe Jupiter şi pe Cybela, generale! întări 
contubernalul. 

— Îți mulţumesc, Rufinus, zeii să te aibă în pază! 


1 Aghiotanți. Contubemali erau decurioni, centurioni şi 
chiar tribuni, după gradul celui pe care îl deserveau. 


Îţi încredinţez o misiune delicată şi de mare încredere: 
te trimit să-mi aduci fiica de la Viminacium. Nu mă simt 
liniştit ştiind-o departe... fără îngrijirea mea... 

— Sînt gata, cînd trebuie să plec? O voi apăra cu 
viaţa... 

Generalul continuă, mult înviorat: 

— Chiar miine! lei cu tine două-trei manipule... sau 
mai bine ia o centurie, să ai o gardă mai puternică. 
Blestemaţii ăştia de daci nu mai contenesc cu atacurile 
lor. Să te pregăteşti bine de drum, vezi să nu lipsească 
nimic. Vremea nu este destul de călduroasă şi să nu-mi 
răcească fata. Salut-o pe Apronilla în numele meu... şi 
poartă-te cu respectul cuvenit fiicei unui general! 

— Voi îndeplini totul, întocmai, generale! rosti 
Domitius Rufinus înclinîndu-se cu respect. 

— Cum ajungi la Viminacium, te prezinţi cu acest 
ordin la legatul Servius Publius, comandantul legiunii a 
VIl-a Claudia şi al garnizoanei. Numai el ştie în ce 
condiţii poate să încredinţeze cuiva pe fiica mea. 
Livianus Claudius îi întinse papyrusul şi-i făcu semn că 
poate pleca. Adăugă apoi: la bine aminte! Jur pe făciliile 
Eryniilor răzbunătoare că nu va fi bine de tine dacă i se 
va întîmpla ceva Apronillei! 

Tribunului nu-i scăpase tulburarea din vocea 
generalului, cînd acesta rostise ultimele cuvinte. In 
mintea lui reveniră zvonurile ce circulau prin camp. 
Vorbeau  tribunii, vorbeau centurionii şi toţi cei ce 
văzuseră pe fata generalului că ea era leit Apronilla, 
alţii susțineau, din contră, că fata ar fi o sclavă 
cumpărată cu bani mulţi. Nu lipseau nici părerile că, de 
fapt, era vorba de soţia lui, o femeie tînără şi foarte 
frumoasă. Dar Rufinus nu şi-a pus întrebarea pe cine 
aducea: pe fiica, pe soţia, ori pe sclava lui Livianus 
Claudius? Scopul lui era ca, servindu-l bine, să-şi 


asigure protecţia acestuia, pentru a se ridica repede şi 
cît mai sus în ierarhia militară a imperiului. 

Fiu al senatorului Claudius Arrius, Livianus Claudius 
fusese fericit în copilărie şi-n tinereţe. Se căsătorise cu 
Lucina, fiica senatorului Cassius Quintus, a cărei 
frumuseţe  uimise pe toţi patricienii din capitala 
imperiului. Dar şi el fusese printre cei mai frumoşi 
tineri din acea vreme: înalt şi bine făcut, cu distincţie 
în ţinută şi mers, cu privirea liniştită şi deschisă, 
împlinite armonios cu celelalte amănunte: părul 
castaniu, bogat şi frumos ondulat, ochii căprui, mari şi 
luminoşi, obrazul oval, alb şi curat, nasul drept, potrivit 
şi gura cu buzele întredeschise într-un zîmbet plin de 
voie bună. De tînăr dovedise darul de a vorbi frumos, 
cu ton potolit şi respectuos, fără să scape vreodată un 
cuvînt nepotrivit. 

Trei ani după căsătorie, Lucina dăduse naştere 
unei fetiţe, Lucilla. În familia lui Livianus Claudius se 
instalase fericirea. Pe măsură ce crescuse copila, tot 
mai mare se arătase asemănarea dintre mamă şi fiică, 
iar cînd ea ajunsese pe la virsta de cincisprezece ani, 
asemănarea devenise atît de mare, încît rudele şi 
prietenii se întreceau să spună că mai tirziu nu se va 
mai putea face nici o deosebire între ele. Ochii albaştri, 
feţele albe, buclele negre, bogat ondulate, trupurile 
zvelte şi mlădioase, toate contribuiau în egală măsură 
la frumuseţea lor. 

În tinereţe, cu gradul de tribun, Livianus Claudius 
însoţise o legiune în Galia, pentru potolirea unor triburi 
răsculate. Acolo, prin purtarea, prin tactul şi prin 
curajul lui, atrăsese atenţia generalului Marcus Ulpius 


Trajanus, şi ajunsese unul dintre ofiţerii cei mai de 
încredere ai acestuia, omul care era sortit să ajungă 
stăpinul uriaşului imperiu. În adevăr, după asasinarea 
lui Domitianus, în anul Romei 850;, fiind ales împărat 
bătrînul senator Nerva, om prea slab pentru 
conducerea imperiului, acesta îşi luase ca ajutor pe 
nepotul său, generalul Marcus Ulpius. Aşa se face că, la 
părăsirea Galiei, Traian încredinţase comanda trupelor 
rămase acolo lui Livianus Claudius, pe care îl ridicase 
la gradul de general. 

Noul general, mistuit de dorul de familie, nu mai 
putuse rezista şi îşi adusese soţia şi fiica în Galia. 
Lucilla împlinise şaisprezece ani, cînd, la insistenţele 
soţiei, Livianus Claudius se învoise ca ele să se 
înapoieze acasă. Copila se mărise şi avea nevoie de o 
creştere aleasă, pe care n-o putea primi decit la Roma, 
centrul de cultură al imperiului. În acel timp se 
semnalaseră mai multe răscoale locale ale unor triburi 
din Galia de Jos. Cohortele trimise de Livianus Claudius 
înfrinseseră pe răsculați şi luaseră numeroşi captivi, 
dintre care nu lipseau căpeteniile ce scăpaseră cu 
viaţă, şi pentru a se face temut, urmînd exemplul lui 
Traian, generalul ordonase omorirea lor în cele mai 
grele torturi. Aflind cum pieriseră căpeteniile lor, 
triburile  revoltate se  îngroziseră, dar nu se 
înfricoşaseră, juraseră să se răzbune. Şi ocazia se ivise 
mai repede decit îşi închipuiseră. Prin iscoade bine 
ascunse, aflaseră de trecerea coloanei ce transporta 
spre Roma familia generalului, sub escorta unei 
centurii şi, într-o poziţie bine aleasă, dăduseră lovitura. 
Lucina şi Lucilla, luate captive împreună cu sclavii ce le 
însoțeau, fuseseră omorite în torturi tot atit de 
îngrozitoare, fără ca galii, turbaţi de ură şi de setea de 

răzbunare, să fi fost impresionați de frumuseţea şi de 
asemănarea dintre mamă şi fiică. Numai doi sclavi 
fuseseră lăsaţi în viaţă şi trimişi să ducă generalului 
trupurile mutilate ale celor două femei. Lovitura fusese 
atit de grea, atit de îngrozitoare pentru el, încît se 
hotărise să părăsească Galia. 

Reîntors la Roma, singur, cu sufletul pustiu, 
Livianus Claudius nu mai redevenise omul distins, 
optimist şi comunicativ de altădată. Se dăruise cu totul 
problemelor militare şi pregătirilor de război. Aceasta 
însă pînă în ziua cînd o întîmplare avea să producă în 
viaţa lui o schimbare şi o preocupare ce-l va stăpini tot 
restul zilelor. Fusese o zi frumoasă de primăvară. 
Livianus Claudius trecuse prin for:, fără să ia seama la 
mulţimea ce se îngrămădea din toate părţile în jurul 
oratorilor ce-şi arătau arta de a vorbi frumos sau în 
jurul oamenilor de afaceri ce discutau zgomotos, şi se 
îndreptase pe via Tabernaria, spre campul 
pretorienilor. Între termele lui Diocletian şi campul 
pretorienilor, via Tabernaria se prelungea printre 
terenuri virane, unde în fiecare săptămînă se ţineau 
tîrguri de sclavi. În acea zi, pe unul din aceste terenuri 
se scoseseră la vinzare proaspeţii sclavi aduşi din 
Bithynia. Terenul fiind prea mic faţă de numărul de 
captivi pe care imperiul îi pusese în vinzare, tîrgul se 
prelungea pe o parte bună din via Tabernaria. 

Prins în mulţimea ce forfotea, generalul căutase 
să-şi facă loc, fără să vadă ce se petrecea în jur, 
năpădit de tristeţea şi durerea din suflet. Ajunsese 
aproape să iasă din mulţimea gălăgioasă, cînd, 
împiedecîndu-se de o piatră, se oprise, privise înapoi, 


1 Piaţă publică încadrată de clădiri monumentale în care se 
țineau adunări. Loc de plimbare pentru cetățenii bogați. 


la cei care îl văzuseră că fusese gata să cadă. În 
aceeaşi clipă, însă, rămăsese împietrit, cu privirea 
aţintită asupra unui grup de sclavi din apropiere. 
Bărbaţi, femei şi copii, legaţi cu lanţuri de miini şi de 
picioare, erau marfa unui negustor care striga cît îl 
ţinea gura, exagerîndu-le calităţile. În momentul acela, 
înmărmurit, o privise numai pe ea, fără să-şi dea 
seama dacă ceea ce vedea e vis, sau realitate. Legată 
cu lanţuri, în mijlocul sclavilor se afla o fecioară pe care 
el n-o putuse deosebi de Lucina şi nici de Lucilla. 
Simţise o durere ascuţită în dreptul inimii, ca străpuns 
de o săgeată, şi ideea îngrozitoare, dar şi dătătoare de 
speranţă, îi licări în minte şi nu se mai stinse. Dacă 
soţia şi fiica nu fuseseră omorite, şi el înmormintase 
trupurile altor femei, iar pe ele galii le opriseră pentru 
a fi vindute ca sclave? începuse să tremure. Gîndurile 
şi presupunerile se urmau fulgerător, unele mai 
convingătoare decit altele, unele mai justificate decit 
altele. O căldură nestăpînită îl cuprinsese şi pornise ca 
hipnotizat spre sclavă. Nu mai vedea pe nimeni în jurul 
lui. Se oprise la un pas de ea. Doi ochi mari, adinci, de 
un azur-închis, îl priviseră reci, cu o  tristeţă 
doboritoare, dureroasă, sfişietoare. Inginase, abia 
articulînd: 

— Lucilla, tu, sufletul meu, Lucilla! 

În ochii fetei nu văzuse nici o licărire, nici un semn 
de recunoaştere. 

— Salut pe marele general Livianus Claudius! 
strigase vînzătorul, care se apropiase grăbit de el. lţi 
place fata, generale? Pe toţi zeii Olimpului şi ai 
Infernului, o astfel de frumuseţe nu se naşte nici la o 
mie de ani o dată! 

Nu-şi mai pusese întrebarea de unde îl cunoaşte 
negustorul. Articulase numai, murmurînd: 


— Cine este sclava, de unde a fost adusă? 

Se aşteptase, mistuit de nerăbdare, să i se spună 
că din Galia. 

— Din Bithynia, generale! De acolo unde se 
găsesc femeile cele mai frumoase, cele mai arzătoare! 
îi răspunsese negustorul. 

— Nu din Galia? întrebase el, pălind. 

— Jur pe Jupiter că din Bithynia a fost adusă 
sclava! O ocazie rară, 

Livianus Claudius! Nu este numai cea mai 
frumoasă sclavă, ci şi cea mai frumoasă fată din Roma, 
accentuase vînzătorul, jucîndu-şi ochii în orbite cu 
multe înţelesuri şi zimbind şiret. 

— Cit costă sclava? 

— Cincizeci de mii de sesterţi:, generale! De fapt, 
nu este plătită nici cu o sută de mii... 

— Cincizeci de mii? 

Suma i se păruse colosală. Numai cei mai buni 
gladiatori, care repurtaseră multe victorii în circuri, se 
vindeau pe astfel de preţuri. Rămăsese descumpănit. 
Nu dispunea de atiţia bani. Işi strînsese fălcile şi pumnii 
şi privise cu ură la vînzătorul de lîngă el. Pronunţase 
rece şi aspru: 

— O cumpăr pe sclavă şi recunosc că am de plătit 
imperiului suma de cincizeci de mii de sesterţi pînă la 
idele lui iunie. Scoate-o din lanţuri numaidecit! 

— Nici nu m-am îndoit că nu o vei cumpăra, 
generale... Se vede că te pricepi la fete şi..., spusese 
vînzătorul. 

Ultimele cuvinte i se opriseră însă în git, săgetat de 
căutătura aspră a generalului. O luase de mină şi 
pornise cu ea spre casă, renunţind să mai meargă la 
campul pretorienilor. În dreptul fermelor lui Diocletian, 


1 Sestert - monedă romană de argint 


se oprise şi o privise lung. 

— Cum te numeşti? o întrebase în şoaptă. 

— Apronilla! îi răspunsese ea fără să salte capul. 

— Apronilla... Lucilla... Lucina... Pe cine duc eu 
acasă... fiica, soţia?... murmurase pentru sine, uimit de 
atita asemănare. 

După ieşirea lui Domitius Rufinus, Livianus 
Claudius se aşezase la masă şi îşi lăsase capul în miîini. 
Rămăsese în această poziţie mult timp şi îşi depănase 
în minte toate cele petrecute în ziua cînd o cumpărase 
pe Apronilla. Cînd se ridicase, spusese abia şoptit: 

— Pe cine-mi aduce Rufinus: fiica, soţia, sau 
sclava? leşise din cort şi pornise în sus, pe poteca ce 
şerpuia în pantă uşoară. 

De peste munte, soarele arunca o lumină roşiatică 
asupra cetăţii Getidava. De sus, de pe povirnişul 
muntelui, o boare rece cobora uşor către vale. Simţi 
că-i e frig, deşi peste subuculă avea tunica şi, pe 
deasupra, paludamentul - pelerina roşie de general. 
Urca încet, călcînd rar. In urmă, la cîţiva paşi, auzea 
surd mersul cadenţat al gărzii ce-l însoțea, dar care nu- 
i tulbura liniştea. Cerul trecuse de la albastru-verzui 
spre albastru-violet, şi pe poviîrnişul pintenului, pe care 
se afla cetatea, începuse să pună sţăpinire umbrele 
înserării. In faţa lui se pierdea poteca, urcînd printr-un 
ocol larg, către poarta de intrare în cetate. Purtat de 
gînduri, îi reveniră în minte cuvintele: „Un general nu 
poate să aibă sufletul unui om de rînd!" Cine îi spusese 
aceste vorbe? Căută să-şi amintească. 

Deodată, se opri țintuit locului. „Eurotas! Da, 
Eurotas le spusese." în seara aceasta, grecul ceruse să 
fie primit. Uitase. Se opri nehotărit, apoi se întoarse şi 
porni cu paşi grăbiţi spre cortul său din camp. 

Cînd intră, după luminile aprinse, înţelese că era 


aşteptat. Ordonă contubernalului să-l introducă pe 
grec. 

— Zeii să-l aibă în pază pe comandantul cohortelor 
şi legiunilor din Dacia! salută Eurotas din mers, 
înclinîndu-se pînă la pămînt. 

— Pe Apollo din Delfi, Eurotas, ce noi afaceri te 
aduc la mine? Fii binevenit! Uitasem că ai dorit să-mi 
vorbeşti şi... 

—  Arăţi şi bine dispus, şi puţin îngrijorat, Livianus 
Claudius. Sufletul ţi-e ca un labirint, spuse Eurotas 
aşezindu-se pe scaun. 

—  Ca-ntotdeauna, grecule, ochiul nu te înşală, şi 
presupunerile nu-ţi sînt greşite. Să ştii că mă grăbesc. 
Te ascult, Eurotas! 

După ce se mişcă în scaun, Eurotas se uită în jur, 
ca pentru a se convinge că sînt singuri, apoi se înclină 
spre masa generalului. 

— Generale, eu continui să-mi văd de afaceri. 
Acolo unde se arată semne că va fi război, trebuie să 
mă găsesc şi eu. Cele mai bune afaceri se fac în 
războaie... Işi săltă scaunul şi se apropie mai mult de 
masa generalului, din cîteva mişcări repezi. Ştii, 
Livianus Claudius, întotdeauna am căutat ca, făcînd 
negustorie, să servesc şi imperiul, căci, de... e simplu: 
merge bine imperiului, merg bine şi afacerile... adică şi 
mie... 

Livianus Claudius îl asculta atent. Nu-l mai văzuse 
de mult. Avea în faţă un om vioi, cu privire şireată şi 
vorbă repezită. Pe faţa lui slabă, lungă, cu nasul 
coroiat, îi juca într-una vîrful bărbii ascuţite şi încîlcite. 
Nu arăta să fi trecut de cincizeci de ani, deşi pletele 
lungi şi rare le avea încărunţite. Faţa îi era crestată de 
dungi adînci: semnele încordării, îngrijorării şi ale unei 
activităţi neobosite, întreaga lui fiinţă părea frămiîntată 


de o nervozitate pe care cu greu şi-o putea stăpini. 
După felul cum era îmbrăcat, se vedea că nu lua în 
seamă dacă arăta ca un roman sau ca un grec: peste 
tunică îmbrăcase o poenula: dintr-un postav de culoare 
cenuşie, şi peste aceasta avea agăţat, pe umeri, 
sagunul:. 

— Şi cum înţelegi tu, Eurotas, să-ţi faci afacerile şi 
să serveşti şi imperiul în acelaşi timp? întrebă 
generalul după o scurtă pauză, fără să bănuiască 
răspunsul. 

— Păi, cum? Tot ca în Galia: mă duc cu mărfuri în 
tabăra duşmană şi vin de acolo cu veşti... veşti care să- 
i intereseze pe comandanții de legiuni. Se înţelege că 
pentru aceasta am nevoie de mărfuri care se caută. Le 
transport pe căi ocolite. 

Eurotas clipi şiret, îşi frecă mîinile şi se mişcă 
nervos în scaun, aplecîndu-se şi mai mult spre general. 

— Pe toţi zeii, Livianus Claudius, după cît văd, 
arăţi bine. Ultima dată cînd te-am întîlnit păreai un om 
cu totul distrus. Zeita Thalia să te ţină, sînt fericit că ți- 
ai regăsit liniştea sufletească. 

Eurotas se ridică de pe scaun: 

— Eu, generale, merg pretutindeni şi ştiu tot ce se 
mişcă... 

Urmă un moment de tăcere, Livianus Claudius se 
gîndi la nefericirea şi la liniştea lui. 

— Stai, Eurotas, de ce te-ai ridicat? Spune-mi, de 
unde vii, ce noutăţi ai? Dacă eşti obosit, aşază-te pe 
solium. 

— Am sosit din Dacia, Livianus Claudius, tocmai de 
la Sarmizegetusa cea nouă, noua capitală a ţării şi 


1 Haină lungă, strinsă pe corp. 
2 Mantie groasă de lină, purtată mai mult de soldați. 


noua reşedinţă a regelui Decebal. Sînt pe cale să-mi 
încropesc bine afacerile acolo şi să ajung cunoscut ca 
negustor mare. Oamenii mei aduc mărfuri de la Tomis, 
Histria şi Callatis, de pe ţărmul Pontului Euxin, din 
Macedonia şi din Epir. Acolo, în Dacia, se fac pregătiri 
pentru războiul cu imperiul, ajutîndu-se mult de 
meşterii pe care i-a trimis Roma, după pacea cu 
Domitianus, precum şi de materialele... 

— Pe care acum imperiul nu i le mai dă. 

— Este adevărat că de vreo doi ani nu mai 
primeşte nimic „de-a dreptul" de la imperiu, dar, de 
fapt, tot de-acolo îşi aduce ce-i trebuie: arme, maşini 
de război... 

— Adică îi duce Eurotas, murmură generalul, 
zimbind. 

— Eh, generale, Eurotas... alţii... Decebal este un 
bărbat energic şi hotărit. Războiul cu dacii va fi mult 
mai greu decit îţi închipui. 

— Bine-bine, şi ce mărfuri le duci? îl întrebă. 

— Din toate... şi mărfuri bune, şi mărfuri rele. Şi 
mărfuri de pace, şi arme... 

Livianus Claudius se ridică de pe scaun. 

— Cum, tu duci barbarilor arme? Ajuţi duşmanii 
imperiului? Ar trebui să te leg în lanţuri şi să te 
răstignesc... 

—  Linişteşte-te, Livianus Claudius! şopti Eurotas, 
făcîndu-i semn să se aşeze la loc. Ar trebui... aşa ar fi 
trebuit şi în Galia... Însă un general, mare comandant 
de legiuni, trebuie să ştie ce se mişcă şi se pregăteşte 
în tabăra adversarului. În Dacia, în toate cetăţile şi la 
curţile tarabostilor se lucrează spade, topoare, sulițe, 
scuturi, arcuri şi săgeți. Dar de ce să-ţi spun mai mult, 
dacă mă aşteaptă lanţurile şi răstignirea? De fapt, 
veştile cele mai importante, un comandant trebuie să 


le aibă cu o zi sau două înainte de luptă, şi eu... eu, 
Livianus Claudius, nu dau nimic dacă nu primesc ceva 
în schimb. 

— Şi ce vrei, Eurotas? Vrei mărfuri... arme... veşti? 
Livianus Claudius se aşeză încet pe scaun. 

— Nu, generale, mărfurile mi le găsesc eu şi... 
chiar şi armele. Ceea ce-mi trebuie mie este să-mi dai 
libertatea de a veni oricînd în campurile legiunilor tale, 
de-a umbla oriunde cu mărfurile, fără să fiu oprit de 
nimeni. 

— Dar dacă eşti un spion ticălos al lui Decebal? 

— Jur pe Apollo din Delfi, care mă ocroteşte, 
Livianus Claudius, că grecul Eurotas e în slujba 
imperiului în orice clipă şi-n orice situaţie! În Galia, 
generale, nu ţi-am adus ştiri bune? 

Pe faţa generalului se aşternu umbra întristării. 

—Dacă-mi aduceai ceva bun, nu se întîmpla 
nenorocirea care mi-a distrus viaţa. Nu m-ai ajutat să- 
mi salvez soţia şi fiica! 

— În zilele acelea, din nefericire, nu mă aflam în 
Galia, Livianus Claudius. Poate că ai uitat acest 
amănunt. 

Între ei se lăsă o linişte apăsătoare. Eurotas nu-i 
dădu pas însă să se prelungească. Cu mintea lui 
iscoditoare, căută să dea un alt curs discuţiei. 

—  Livianus Claudius, te-am privit atent şi-am 
descoperit pe faţa ta semne care-ţi prevestesc viitorul. 
Te aşteaptă zile strălucite, generale, zile de mărire şi 
de fericire! De grecul Eurotas vei mai avea nevoie, şi el 
te va servi cu credinţă. Nu ştii, Livianus Claudius, de 
multe ori unde nu izbîndeşti cu puterea, reuşeşti cu 
iscusinţa ori cu şiretenia. Un grec ştie să se descurce şi 
în Infern! 

Generalul începu să zimbească uşor. 


— Tot aşa ai rămas, Eurotas, şiret ca o vulpe şi 
linguşitor ca o pisică! Fie, îţi voi satisface rugămintea: 
vei putea să umbli peste tot, acolo unde sînt legiunile 
şi cohortele din subordinea mea. Altceva?... 

Cu mişcări suple, Eurotas se ridică de pe scaun şi 
se înclină. 

— Toţi zeii să te acopere cu darurile lor şi mai ales 
Asclepios şi Cypris! Aduci un mare serviciu imperiului 
nu mie. Dar dacă nu te superi, generale, eu îţi citesc în 
suflet: te frămiîntă ceva, sau ai vrea să-mi ceri ceva. 
Pun viaţa mea la picioarele tale, Livianus Claudius! 

Generalul bătu uşor cu stilul în masă. 

— Pe toţi zeii, Eurotas, tu eşti ori un om al 
Infernului ori un om ajutat de zeii din Infern! Da, aş 
vrea să-ţi cer părerea într-o poveste care mă frămiîntă, 
deşi în fond... nu are nici o legătură cu mine. Isteţimea 
de care tu dai dovadă pot să ţi-o pun astfel la 
încercare. Dar iartă-mă Eurotas, nu sînt o gazdă bună. 

Livianus Claudius sună din clopoțel şi ordonă 
contubernalului să aducă un vin bun şi cald. După ce 
golira cîte-o cupă, Eurotas vorbi, ştergindu-şi mustăţile 
şi barba: 

— Mă pui la grea încercare, Livianus Claudius, dar 
fie, un Eurotas nu se sperie niciodată de nimic. Să 
curios să aud povestea... 

Generalul sorbi rar din cupă, tuşi de citeva ori şi 
începu să vorbească, uşor mişcat: 

— Povestea e scurtă: soţia şi fiica unui patrician: 
se asemănau ca două picături de apă, erau două 
frumuseți uimitoare. Zeii şi zeițele se luaseră la 
întrecere pentru a le face cît mai încîntătoare. A venit 
însă o groaznică nenorocire: soţia şi fiica au fost luate 


1 Cetăţean bogat. La romani, patricienii erau clasa 
stăpinitoare. 


de zei, patricianul a rămas singur, să-şi plingă soarta 
crudă... şi să blesteme zeii. Mai tirziu, într-o piaţă de 
sclavi a văzut o fată care se asemăna în totul cu 
fiinţele dragi pierdute şi a cumpărat-o. A urmat 
frămiîntarea. In sclavă el vedea în egală măsură şi 
soţia, şi fiica. M-am întrebat şi te întreb şi pe tine, 
Eurotas: cum ar fi trebuit patricianul să se poarte cu 
fata? Aşa cum se poartă un stăpin cu o sclavă, s-o ţină 
ca pe o soţie, sau ca pe o fiică?... 

Lui Eurotas nu i-a fost greu să înţeleagă cine era 
acel patrician, îl avea în faţă. 

— Cine s-ar duce la oracolul din Delfi şi-ar întreba- 
o pe Pithia n-ar primi decît acest răsptms: dacă inima îl 
împinge pe patrician, sa şi-o facă soţie, iar dacă nu 
poate îndura aceasta din cauza giîndului la fiică, mai 
bine s-o vîndă! După o scurtă pauză, adăugă: Cale de 
mijloc nu există. Şi-ar chinui greu sufletul şi, în egală 
măsură, ar chinui-o şi pe ea, şi cu ce se face vinovată 
fata pentru că zeii i-au dat un astfel de chip şi 
asemănare? 

Fără să se mai stăpinească, fiindcă răspunsul îi 
satisfăcuse gindurile, Livianus Claudius vorbi, oftînd 
uşurat, ca după un moment de panică: 

— iți mulţumesc, Eurotas! Numai un grec putea 
să-mi dea un astfel de răspuns... adică, patricianului 
acela nefericit... 

Grecul izbucni într-un hohot de ris. Nu-i mai 
ascunse că înţelesese totul. 

—  Fă-ţi-o soţie, Livianus Claudius, lasă-l pe acel 
patrician şi fii atent: cînd un comandant de legiuni a 
fost cucerit de o femeie, el poate să piardă un război. 
Da, aşa cum este povestea, altă cale nu văd. Eurotas 
se ridică şi-şi trase pe umeri sagunul: Mă retrag, 
Livianus Claudius, e tirziu. 


După ce salută umil, dispăru după perdeaua de la 
ieşire. 

In corturile, barăcile, bordeiele şi tabernele ce formau 
campul de la Getidava se îngrămădiseră mai mult de 
douăzeci de mii de oameni: bărbaţi, femei şi copii. 
Numai unităţile militare şi serviciile auxiliare numărau 
peste cincisprezece mii, restul îl formau familiile, 
negustorii, meşteşugarii şi tot felul de pribegi ce 
însoțeau peste tot legiunile. 

La cîteva zile după instalarea campului, Livianus 
Claudius dăduse ordin ca o parte din terenul rezervat 
exerciţiilor militare să fie închis cu un gard înalt şi 
puternic şi împărţit în patru ţarcuri, printre care să se 
lase drumuri înguste pentru trecere. In aceste ţarcuri 
aveau să stringă captivii şi prăzile ce le aduceau 
unităţile întoarse de la jafuri. Intotdeauna armata 
romană, ca toate armatele din acea vreme, se deda la 
jafuri şi cruzimi prin toate ţinuturile proaspăt cucerite. 
Tot ce se jefuia sau se lua ca pradă de război, se 
stringea în ţarcul comun: armele şi bagajele armatei 
învinse, obiecte de gospodărie şi de podoabă, cereale, 
animale şi alte bogății, de lingă care nu lipseau 
captivii: bărbaţi, femei, copii de toate virstele. In 
apropierea Getidavei, ţarcul părea un mare bilci, a 
cărui deschidere o aşteptau de la o zi la alta, cu o tot 
mai multă nerăbdare, negustorii veniţi de aiurea. Intr- 
unul din cele patru ţarcuri fuseseră îngrămădite 
obiecte de îmbrăcăminte,  postavuri, ţesături şi 
împletituri de cînepă şi de lină, frumos lucrate de 
mîinile vrednicelor dace, în altul cantităţi mari de 
cereale, legume şi fructe, vase de lemn încăpătoare, 


pline cu brînză, cu pastrama şi slănină, stupi grei cu 
miere şi coteţe cu păsări. Celelalte două ţarcuri 
fuseseră rezervate fiinţelor: oameni şi animale. 
înghesuiți, bărbaţii, femeile şi copiii daci luaţi captivi 
stăteau legaţi de git, de miini şi de picioare. Ziua şi 
noaptea, pînă departe de ţarcul captivilor, se auzeau 
strigătele, jelaniile şi blestemele lor, dar nimeni nu le 
lua în seamă. 

Era tirziu în noapte. Vaietele şi gemetele umpleau 
valea. Umezeala şi frigul pătrundeau în trupurile goale 
ale captivilor daci. Într-un colţ al ţarcului se afla 
Rundacio, legat de git la un loc cu femeia şi cu copilul 
lui. De patru zile, de cînd fuseseră prinşi, nu mîncaseră 
nimic. Copilul adormise cu capul pe pieptul mamei, 
care, plingind, nu contenea să se roage în şoaptă 
Zeului cel mare, lui Zamolxis. Rundacio stătea tăcut, 
îndurerat. Nu se gîndea că va fi dus captiv şi nici că va 
deveni sclav. Toate simţurile lui erau îndreptate spre 
gard. Ştia că inimi miloase veneau noaptea şi aruncau 
ce puteau: alimente, îmbrăcăminte, încălţăminte. Ca 
el, şi alţii ascultau cu aceeaşi încordare. 

În bezna nopţii, dincolo de gard, se- auzi mişcare. 
Ici-colo se desluşiră îmbrîncituri printre captivi. Se 
aruncase ceva. Rundacio se repezi într-acolo, uitînd de 
smuciturile pe care le vor suferi soţia şi copilul. Se lovi 
de mai multe capete şi pătrunse în învălmăşeală. In 
astfel de situaţii, oamenii devin fiare: se lovesc, se 
muşcă, se înjură, nu mai există nici demnitate şi nici 
respect. Cu mîinile legate, fiecare mişiia pămîntul cu 
nasul, ca un animal, în speranţa că va găsi ceva din 
cele ce se aruncaseră. După citeva clipe, Rundacio se 
trase înapoi din învălmăşeală, mormăind satisfăcut. 
Prinsese cu gura o bucată de brinză. Se trase mai 
aproape de gard şi, dibuind cu capul, se apropie de 


gura copilului. Rupse cu dinţii jumătate şi copilul o 
prinse cu buzele. Făcu aceeaşi mişcare spre soţie şi-i 
dădu ei restul. Se aşeză apoi la fel de atent, în 
aşteptare. Alături de el, femeia pîndea prilejul: se 
apropie pe nesimţite de gura copilului şi-i dădu 
bucăţica de brînză pe care o primise. Ştia că dacă va fi 
simțită de bărbat, acesta o va lovi fără milă. Dragostea 
lui pentru ea era puternică şi aspră. Ciîtăva vreme, în 
jurul lor stăpîni din nou liniştea. 

Dinspre taberne răsunară strigăte şi chiote ce se 
apropiau cu încetul de ţarcul captivilor. După puţin 
timp, ele încetară. In liniştea nopţii se auziră şoapte şi 
risete înfundate. Urmară ropote surde de lucruri în 
cădere. Se produse din nou mişcare, îmbulzeală, 
lovituri şi zornăieli de lanţuri, apoi totul se schimbă 
într-un imens vacarm. Din toate părţile izbucniră 
strigăte, ţipete, blesteme, înjurături şi ameninţări. De 
dincolo de garduri izbucniră hohote de ris. Cu miinile 
legate la spate, biciuiţi de foame şi de frig, captivii 
căutaseră disperaţi, cu speranţa că li se mai aruncase 
ceva de mîncare, dar îşi dăduseră seama că asupra lor 
căzuse o ploaie de murdării, excremente, ouă clocite, 
carne împuţită. Ceata se îndepărtă, continuînd să-i 
batjocorească pe daci cu cuvinte pe care însă puţini 
captivi le înțelegeau. Era tirziu, către ziuă, cînd 
Rundacio adormise, biruit de foame, de încordare şi de 
oboseală, cu soţia şi copilul ghemuiţi la pieptul lui 
păros, în căutarea căldurii. Se luminase de ziuă. În 
apropierea ţarcurilor în care erau îngrămădite prăzile 
începu să se sape în grabă. Se scotea pămînt din zece 
gropi largi şi adinci, lingă care se aşezară zece cruci 
mari şi grele de lemn. Dacii încătuşaţi priveau îngroziţi 
aceste pregătiri, întrebîndu-se care dintre ei nu vor mai 
fi duşi la Roma, ci vor muri răstigniţi de vii. Dar tot aşa 


de cu noapte începuseră să se adune negustori, 
samsari, achizitori, ambulanți şi tot felul de curioşi, toţi 
veniţi să cumpere sau să privească la ceremonia 
împărţirii prăzilor, ca şi la vînzarea lor. 

Soarele se ridicase mult pe cer, cînd din camp 
ieşiră centuriile şi cohortele într-o lungă coloană, se 
apropiară de ţarcuri şi formară în jurul lor un mare 
careu. In mijlocul enormului pătrat format de legionari, 
bine aliniaţi, fu aşezată o estradă adusă din camp, 
anume pregătită din timp. Trompetiştii începură să 
sune. Toate capetele se întoarseră. Din camp ieşea 
Livianus Claudius, însoţit de contubernalii săi, de 
legaţi, tribuni, centurioni şi legionari din gardă. 
Generalul călca rar şi apăsat. Cu mîna ridicată 
răspundea salutului mulţimii. Era îmbrăcat într-o tunică 
din stofă de lină albă cu chenar roşu pe margini, peste 
care aruncase paludamentul din stofă fină, purpurie. 
Pe cap purta casca de legionar, bătută în argint. Bine 
lustruită, lucea puternic în razele soarelui. În această 
dimineaţă, proaspăt ras, generalul arăta mai puţin 
obosit şi mai vesel. Cînd se aşeză pe scaun, mulţi din 
apropiere văzură încălţămintea de piele neagră, legată 
cu patru curele, pe care erau prinse ciîte-o semilună de 
argint, ce marcau distincţia, rangul şi bogăția 
purtătorului. De la înălţimea estradei, privi pe deasupra 
ţarcurilor cu prăzile şi captivii şi peste mulţimea ce 
venise să ia parte la împărţirea lor. Generalul ridică 
mîna, semnul începerii vînzărilor. În toate părţile, 
vînzătorii începură să strige preţurile şi să laude 
prăzile. Se începură tocmeli aprinse prin discuţii tari, 
ce se auzeau pînă departe. Cei mai mulţi cumpărători 
aranjaseră totul din timp. Cu o zi înainte aleseseră tot 
ceea ce doreau şi se înţeleseseră cu vînzătorii oficiali 
asupra preţurilor la care se vor opri după lungi tocmeli 


de formă. Sus pe estradă, legaţii, tribunii şi centurionii 
strînşi în jurul generalului discutau despre petrecerea 
de peste noapte, făceau glume şi izbucneau în hohote 
de ris. Livianus Claudius îi asculta bine dispus. 

— Ce-ai vrut să spui, tribune Maxentiu? întrebă 
generalul întorcîndu-se spre _ tribunul de lingă el. 
Vorbeai ceva despre captivii daci. 

Tribunul Maxentiu, voinic, cu ochi mari, umflaţi, cu 
fălci puternice, proeminente şi frunte îngustă, se 
apropie de Livianus Claudius. 

— Trebuie să băgăm spaima în barbarii ăştia, 
generale! Dacii se vor convinge în curînd, o dată 
pentru totdeauna, cît de puternic este imperiul şi cu 
cîtă asprime pedepseşte pe aceia care au îndrăzneala 
să se măsoare cu el. 

Livianus Claudius îl privi lung, zimbind uşor. 

— Mă miră că vorbeşti astfel, tribune! Priveşte! 
Generalul îi arătă cu mina cele zece cruci ce-şi 
întindeau braţele pe pămint. Vei avea ocazia să vezi 
chiar acum ceea ce doreşti, dar, după cîte văd, nu arăţi 
prea odihnit. Cum ţi-ai petrecut noaptea? 

— Am luat parte la un ospăț, generale, răspunse 
Maxentiu. După ce am chefuit bine, tîrziu, pe la miezul 
nopţii, am plecat cu toţii spre ţarcul captivilor daci, 
unde ne-am distrat de minune. Dar ce crezi? Sînt atit 
de sălbatici, nici n-au simţit glumele noastre, nici n- 
au... 

— Eşti sigur, Maxentiu? îl întrerupse generalul. Nu 
ţi-aş dori să încapi în mîinile lor. Livianus Claudius îşi 
roti apoi privirea peste capetele tribunilor din jurul său. 
De ce eşti atit de vesel, Domitius Rufinus? întrebă el pe 
primul său contubernal, a cărui bună dispoziţie îi 
atrăsese atenţia. 

— Mă bucur, generale, mă bucur la gindul că în 


curind voi vedea cum ştie Livianus Claudius să-i 
pedepsească pe barbarii de daci. Cu ei trebuie să ne 
purtăm cu mai multă cruzime decit cu sclavii. 

— Cu mai multă cruzime decit cu sclavii, murmură 
generalul, slobozind un uşor oftat. 

În minte îi apăru chipul Apronillei, apoi al Lucillei al 
Lucinei. Îşi clătină cu putere capul, căutînd să alunge 
gîndurile ce începeau să pună stăpinire pe el, şi rosti 
tare, pentru a fi auzit de Domitius Rufinus: 

— Eu fac război, de aceea trebuie să fiu şi crud .... 

În mulţime, printre cei ce-şi primeau partea din 
prada, printre vînzători, cumpărători şi curioşi, Livianus 
Claudius îl zări pe Eurotas în mijlocul sclavilor săi, care 
se luptau să scoată din ţarcuri sacii şi legăturile mari 
de mărfuri cumpărate. Agitat şi asudat, grecul vorbea 
cu un vînzător, mişcîndu-se într-una şi uitîndu-se atent 
în jur. De citeva ori îl văzu cum şopteşte ceva la 
urechea funcţionarului, înţelesese. Ştia de ce e capabil 
grecul şi cunoştea şi apucăturile acelora ce serveau 
statul. Se întoarse spre Domitius Rufinus şi ordonă să 
fie aduşi cei condamnaţi la răstignire. Printre cei 
împinşi cu lovituri - opt daci şi doi legionari - se afla şi 
Rundacio. Acesta aştepta liniştit. Ştia că va fi torturat. 
Omorise mulţi legionari şi chinuise şi mai mulţi. Nu 
încercă nici o mişcare, cînd îl dezlegară de lîngă femeie 
şi copil. Urmări împietrit cum soţia şi copilul se 
îndepărtează în hohote de plins, îmbrînciţi de soldaţi. 
Îşi dezmorţi repede mîinile şi picioarele, începu să 
tremure. Nu se mai putu stăpiîni. Cu ochii măriţi şi cu 
privirea rătăcită văzu în spate un legionar. Luă o 
hotărîre cu iuţeala fulgerului. Se răsuci dintr-o mişcare 
pe călciie, îi smulse legionarului spada şi se repezi 
după fiinţele dragi, ce se îndepărtau. Cu aceeaşi 
iuţeală, lovi de cîteva ori în gitul femeii şi în pieptul 


copilului. Ridica apoi spada şi o repezi spre pieptul său 
lat, dar nu-şi atinse ţinta. Din două părţi, se simţi 
străpuns de suliţele legionarilor. Se prăbuşi şi el alături 
de trupurile ce se luptau cu moartea, ale soţiei şi 


copilului. 
Livianus Claudius urmărise atent tot ce se 
petrecuse. Il uimise hotărîrea, tăria sufletească şi 


dragostea dacului pentru soţia şi copilul lui, ale căror 
suferinţe le curmase cu cîteva lovituri bine ţintite. Se 
întrista. Prin inimă îl săgetă o durere ascuţită. 

În grupul tribunilor, contubernalilor şi centurionilor 
din jurul lui, gestul lui Rundacio provocase noi hohote 
de ris, şi glumele nu mai conteneau pe socoteala 
barbarului care le produsese un spectacol atit de 
plăcut. În acel moment, mulţi se simţiră ca la un 
spectacol de circ, de la Roma. 

Răstignirea restului de şapte daci s-a făcut repede, 
în strigătele şi risetele celor de faţă, pe care ţipetele şi 
gemetele victimelor, prin trupurile cărora se băteau 
piroane groase, îi înveselea de minune. A urmat apoi 
răstignirea celor doi legionari, pedepsiţi fiindcă 
dezertaseră din centuriile lor şi fuseseră prinşi rătăcind 
prin păduri. 

—  Siînteţi foarte veseli astăzi, tribunilor, murmură 
Livianus Claudius privind peste umăr pe Maxentiu şi pe 
Domitius Rufinus, care se roşiseră de atita ris, 

— A fost un spectacol minunat, generale, spuse 
Maxentiu. De cînd am plecat de la Roma, n-am mai 
văzut ceva atit de frumos. Jur pe toţi zeii Infernului că 
aceste răstigniri vor băga spaima în ceilalţi barbari. 

— Te înşeli, Maxentiu, tu nu cunoşti acest popor. 
Eu mă aştept la lovituri şi mai puternice din partea lor. 
la seama! Îţi mai repet încă o dată: nu-ți doresc să le 
cazi în mînă. Acelaşi lucru i-l spun şi lui Rufinus. 


Generalul făcu un semn cu mîna. Trompetiştii 
începură să sune. Captivii daci, orînduiţi într-o lungă 
coloană, porniră cu lanţurile zornăind, împinşi de 
suliţele legionarilor care îi escortau. Cînd coloana 
ajunse în dreptul lui, captivii începură să-l amenințe cu 
pumnii ridicaţi, de care atirnau lanţurile, în timp ce 
femeile îl blestemau, printre bocetele ce nu mai 
conteneau, amestecate cu ţipetele copiilor, care 
păşeau legaţi alături de ele. Pe măsură ce coloana se 
depărta, ţipetele şi bocetele se auzeau tot mai slabe. 

Mulțimea începu să se împrăştie, înveselită de 
spectacolul la care asistase. Pe platoul răstigniţilor, cea 
de-a zecea cruce, care îşi întindea braţele goale, era 
crucea lui Rundacio. 


4 


După împărţirea şi vînzarea prăzii, Livianus Claudius s- 
a înapoiat în cortul său din mijlocul campului. A primit 
curierii sosiți de la celelalte legiuni de sub comanda sa, 
a ascultat rapoartele iscoadelor trimise să urmărească 
mişcările dacilor şi a dat instrucţiuni legaţilor şi 
tribunilor. După amiază a avut loc ospățul prăzii, la 
care au participat toţi comandanții şi înalții funcţionari 
militari prezenţi în camp. Ospăţul s-a prelungit pînă 
seara tirziu. Cei mai mulţi, ameţiţi de tăria vinului dac, 
se prinseseră în discuţii zgomotoase, spuneau glume 
sau jucau zaruri, alţii dormitau pe scaune ori pe sub 
mese, şi din atmosfera plină de solemnitate de la 
începutul ospăţului nu mai rămăsese nimic. In seara 
aceasta Domitius Rufinus nu băuse prea mult. 
Aşteptase atent momentul cînd va fi chemat de 
Livianus Claudius şi-l neliniştise faptul că generalul nu 
părea nici grăbit, nici curios, deşi la plecarea lui spre 


Viminacium îşi arătase toată îngrijorarea şi chiar îl 
ameninţase. În cele din urmă, acest moment sosi. Văzu 
semnul generalului şi se apropie repede. 

— Dragul meu Rufinus, astăzi am avut o zi prea 
încărcată, am socotit că din moment ce n-ai cerut să- 
mi vorbeşti de cum ai sosit, totul a decurs în ordine. 

Generalul făcu o pauză scurtă. Il luă de braţ şi se 
retrase cu el într-un colţ. Se informase din timp despre 
tot ceea ce se petrecea sus în cetate şi despre felul 
cum decursese călătoria, de aceea căutase să se arate 
ceva mai nepăsător faţă de primul său contubernal. 

— Aici sîntem mai liniştiţi, poţi să-mi vorbeşti 
orice, continuă el după ce se aşeză pe un scaun. 

— Mi-am îndeplinit bine misiunea, am adus-o pe 
Apronilla. Domitius Rufinus ezită să spună „fiica", dar 
reveni repede: Fiica ta, generale, este mai sănătoasă şi 
mai frumoasă decit oricînd. Mai păstrează încă pe faţă 
o undă de tristeţe, o mare nelinişte o frămiîntă, dar 
poate că va trece. Fetele se împacă mai greu cu lipsa 
de petreceri şi de veselie pe care le au la Roma... 

— Da, da, ai dreptate, tribune! O fată nu se poate 
împăca uşor cu viaţa de militar, cu mutarea într-una 
din loc în loc... Dar să mai luăm cite-o cupă de Velitrae, 
te ştiu bun cunoscător de vinuri. Să-mi spui cum ai 
găsit-o, ce făcea, cum aţi mers pe drumul de la 
Lederata la Getidava? Nu te-a întrebat nimic despre 
mine? 

Un sclav aduse cupele cu vin şi se retrase uşor. 
Domitius Rufinus nu vorbi decit după ce goli cupa mai 
mult de jumătate. 

— Cînd i-am spus că am sosit s-o luăm, a început 
să plingă. M-am gîndit că poate aşteptase plecarea cu 
prea multă încordare. Agnia şi Myrella au îngrijit-o cum 
nu se poate mai bine. Pe toţi zeii din Infern, să mă ierti, 


trebuie să-ţi spun că Myrella m-a scos din minţi. Nu-mi 
vinzi mie sclava? 

— Ai răbdare! Dacă-mi reuşeşte planul, ţi-o dau. 
Dar spune-mi, cum aţi mers? 

După ce sorbi din nou din cupă, Domitius Rufinus 
începu să povestească rar, degajat: 

— Drumul la înapoiere l-am făcut mai încet decit a 
fost socoteala. Cînd am trecut pe podul dintre 
Viminacium Şi Lederata, ningea de nu se vedea om cu 
om. Acolo, la capul dinspre Viminacium, am văzut un 
chip cunoscut, cred că era _ tribunul Hammonius 
Vitellius. M-a mirat prezenţa lui acolo, şi încă pe un 
astfel de timp. După cite ştiu, el face parte din garda 
împăratului. Mie, unul, nu mi-ar face plăcere prezenţa 
lui aici. 

— Nu, tribune, de ce vorbeşti aşa? Dacă este 
vorba de  Hammonius Vitellius, fiul cavalerului 
Hammonius Felix, nu mă îndoiesc că este un adevărat 
tribun, un om de onoare. Aşadar, totul a mers bine. Dar 
cum se face, Rufinus, că n-ai băut astăzi aşa cum 
obişnuieşti? 

— Comandantul meu a spus adevărul: cîteodată 
gust prea mult vinul, fie de Falern, fie de Velitrae, fie 
de Tusculum, iar acum a început să-mi placă vinul dac. 
În seara aceasta, ştiam că voi fi chemat să raportez 
cum mi-am îndeplinit misiunea. Vreau să execut totul 
fără şovăire, Livianus Claudius, şi nu urmăresc altceva 
decit să fii cît mai mulţumit de serviciile mele! 

Livianus Claudius lăsă cupa din mînă şi-l bătu uşor 
pe umăr. 

— Pe toţi zeii, Domitius Rufinus, ştii că-mi placi? 
Mă bucură ce spui! Acum plec, e tirziu. Ard de dorul de 
a-mi revedea fiica. Tu, Rufinus, ai grijă de tot ce se 
petrece în camp! 


Primul-contubernal se înclină schiţind un zîmbet 
plin de înţeles. 

După ce ieşi din camp, Livianus Claudius începu să 
urce pe poteca ce şerpuia în sus spre cetate. Cu 
fiecare pas, tot mai mult îi creştea neliniştea. 
= N-o văzuse pe Apronilla de mai mult de două luni. 
In seara aceasta se hotărise să-i vorbească, aşa cum 
nu-i vorbise niciodată de cînd o cumpărase. Sus se 
vedeau lumini în partea reconstruită a cetăţii, pregătită 
special pentru familia, sa. Pentru el, Apronilla şi cele 
două sclave constituiau familia şi n-ar fi permis sub nici 
o formă să se spună altfel. De aceea, acolo sus, în 
cetate, pregătise o adevărată locuinţă romană, cu 
două apartamente: unul pentru sine, şi celălalt pentru 
„fiică". 

În exedra: frumos mobilată, Apronilla stătea 
rezemată într-un cot pe un teanc de perne îmbrăcate 
în purpură. O obosise drumul de la Viminacium la 
Getidava. O urmărea pe Myvrella cum aranjează 
lucrurile, fiecare la locul lui, pentru ca locuinţa să fie cît 
mai plăcută. Pe faţa ei veşnic îndurerată apăru un 
zimbet. Din cochetărie feminină, se simţea bine în 
mijlocul atitor lucruri scumpe şi frumoase, pe care 
stăpînul le pregătise pentru ea. Luă oglinda şi se privi. 
Rămase încîntată. Părul bogat, negru, cu sclipiri de 
ambră, îi cădea în valuri pe tunica din stofă fină de lînă 
albă, peste care palia: tot aşa de albă, cu garnituri 
violete pe margini, reliefa şi mai mult armonia culorilor 
şi puritatea ei feminină. In picioare avea sandale de 
piele fină, închise cu paftale de argint. Astfel 
îmbrăcată, la Roma ar fi putut ieşi să se plimbe prin 


1 Camera de primire în casele romane; camera soției 
şi fiicelor. 


2 Veşmînt femeiesc dintr-o bucată de pînză ce învăluia corpul în falduri bogate. Pe timp de ploaie era trasă şi peste cap. 


for, la terme sau spre Circul cel mare, ca oricare fiică 
de patrician bogat. Scăpă oglinda din mînă cînd o auzi 
pe Myrella strigind-o mirată: 

—  Apronilla, Apronilla, uite ce-am găsit aici! 
Myrella se ivi în uşă ţinînd în mînă o stolla: albă din lînă 
fină, cu brîu şi volan albastre. Pentru cine s-o fi pregătit 
stăpînul? 

Faţa Apronillei păli. Se uită la haina din mîna 
Myrellei. incepea să înţeleagă. Stolla era pregătită 
pentru o matroană romană, or, în casa stăpiînului ei nu 
exista o astfel de femeie. 

— Ce cauţi în tabliniu:? spuse ea cu ton mustrător. 
N-ai voie să umbli prin lucrurile stăpînului! Pune-o la 
loc şi vino aici, vino repede! 

Se ridică repede de pe perne, năpădită de teamă. 
Myrella reveni, urmată de Agnia. Bătrina sclavă îşi 
trăgea greu picioarele umflate şi tuşea des. Vorbi 
aproape gifiind. 

— A sosit stăpînul, spuse Agnia, toţi zeii să-l aibă 
în pază! E în atriu:. Ce s-a mai bucurat cînd m-a văzut! 
E atit de vesel, că era cît pe-aci să mă strîngă în braţe. 
Agnia tuşi şi-şi strînse capul în miini: Vai de mine, la ce 
m-am gîndit! Se vede că zeii vor să ridă de o bătrînă 
proastă! Mă duc să-i pregătesc tot ce-i trebuie. 

Bătrîna ieşi tîrindu-şi picioarele grele pe covoarele 
groase. Rămase singure, Myrella o privi mult timp pe 
Apronilla. Şi ea era tînără şi frumoasă, însă frumuseţea 
Apronillei arăta atît de pură, de castă şi de fină, încit şi 
pe ea ca femeie o impresiona. Nu-i purta gînd rău 
pentru asta, deşi ştia că Apronilla va fi preferată de 
stăpîn, iar ea îşi va pierde locul ce-l avusese în viaţa 


1 Veşmiînt lung femeiesc din pînză subţire, purtat pe sub palia. Stolla era strînsă la mijloc cu două briuri. 
2 încăpere mai mică în partea din fund a atriului, în care stăpînul casei primea prietenii şi oamenii de afaceri. 
3 Partea centrală a caselor romane, în jurul căreia erau aşezate camerele de locuit. Un fel de hol cu coloane fără acoperiş, 


cu compulviu. 


lui. De altfel, gîndul ei era acum la Domitius Rufinus, 
pe care îl cucerise cu totul. 

— De ce te-ai întristat, Apronilla, nu te bucuri de 
sosirea stăpînului? El se poartă atît de frumos cu noi! 
De cînd ai fost adusă tu în casa lui, noi parcă n-am mai 
fi sclave. 

— După felul cum mă priveşti, Myrella, bănuiesc 
că ai vrea să-mi spui ceva. 

Apronilla îi făcu semn să se apropie. 

— Nu ştiu nici eu ce să cred. Poate că mi-au luat 
zeii minţile. Nu ţi-am spus încă ce-am aflat de la 
Domitius Rufinus... 

Cu o mişcare scurtă, Apronilla sări de pe pat. 

— Ce, ştie ceva de el, de Vitellius? 

Prinse mîinile Myrellei şi le strînse cu putere. 

— Nu, am aflat numai că atunci cînd stăpiînul l-a 
trimis pe tribun la Viminacium să ne ia, i-a spus că 
merge să-i aducă fiica... 

— Pe Minerva, ai început să vorbeşti prostii, 
Myrella! Cum poţi să te gîndeşti la astfel de prăpăstii? 

— Jur pe Cypris că-ţi spun adevărul, Apronilla! 
Tribunul s-a îndrăgostit de mine, şi nu aşa, ca de-o 
sclavă. Mi-a făcut tot felul de jurămiînte. Vrea să mă 
cumpere de la Livianus Claudius, dar eu n-aş dori să 
mă despart de tine. Myrella tăcu şi se repezi spre 
oglindă. Stai să-ţi aranjez puţin părul. In seara aceasta, 
stăpinul va veni să te vadă. 

Îi puse oglinda în mînă şi începu să-i aranjeze 
buclele, mînuind cu îndemiînare un pieptene de argint. 
Uşa se deschise cu iuţeală. 

—  Pregătiţi-vă, fetelor, vine stăpiînul, şopti Agnia 
din pragul exedrei, înviorată şi agitată. 

În casa lui Livianus Claudius, bătrîna sclavă se 
socotea ca şi stăpînă. Îmbătrînise în casa lui, îl servise 


în anii tinereţii, îi crescuse copila, pe Lucilla, iar de cînd 
fusese adusă Apronilla, bătrîna nici nu vrusese să audă 
că fata nu e fiica plecată la zei a generalului. „Lucilla a 
fost adusă înapoi de zei, fiindcă i-am rugat eu şi le-am 
adus jertfe multe", repeta într-una bătrina sclavă, 
vorbind singură prin casă. Văzind-o atit de tristă pe 
Apronilla, bătrîna continuă: 

— Lucilla, fata mamei, bucură-te, a venit 
tăticu... Din tabliniu, Livianus Claudius trecu în atriu şi 
apăru în pragul exedrei, tocmai cînd bătrina sclavă o 
îndemna pe Apronilla să se înveselească. 

— Zeii cu voi, fetelor! salută el înclinîndu-se uşor. 
Vesel, proaspăt ras, cu privirea deschisă, părea mai 
tînăr şi mai puţin slăbit. Imbrăcase o tunică albă de lînă 
cu chenar roşu pe margini, ca pentru un moment 
solemn. 

— Ave, domine! intonară într-un glas cele trei 
sclave, ridicîndu-se în picioare, 

— Siînteţi sănătoase? Aţi călătorit bine? întrebă el 
cu multă căldură în voce. 

— Bine, stăpine, răspunse Myrella. 

— Mi-era dor să vă văd. Fără voi mă simţeam 
singur, deşi sînt înconjurat de mii de oameni aici. 

— Şi nouă ne-a fost dor să te vedem, stăpine! 
murmură Agnia înecîndu-se în plins. Cînd o să mergem 
înapoi acasă, stăpine? Să mergem acasă, la Roma!... 

—  Potoleşte-te, Agnia! Tocmai tu, cea mai veche 
sclavă a mea, ţi-ai pierdut răbdarea? 

— Vai de oasele mele, stăpine! Nu vreau să mor 
pe-aici! Da eu sînt o sclavă proastă şi bătriînă, să nu-ți 
faci griji de mine! în fiecare zi mă rog zeilor să te ţină 
în paza lor! 

— Aşa, voi duceţi-vă, eu mai rămîn puţin cu 
Apronilla, spuse Livianus Claudius căutînd să-şi 


stăpînească neliniştea. 

Se aşeză pe taburetul de lîngă patul ei şi o 
îndemnă şi pe ea să se aşeze. In urma celor două 
sclave, uşa se închise fără zgomot. Rămaşi singuri, în 
exedră se aşternu o tăcere încordată. Mult timp el nu 
găsi cuvinte potrivite cu care să înceapă. 

— Eşti atit de tristă, Apronilla!... 

li luă mîna şi i-o strînse uşor. Inima îi bătea cu 
putere. Continuă s-o privească. O găsi mai împlinită, 
mai bine formată: nu mai vedea în ea pe mica Lucilla, 
ci pe Lucina, în primii ani de după căsătorie. 

— De ce nu-mi spui nimic? 

O mîngiie uşor pe părul bogat şi o îndemnă să-şi 
ridice capul. In ochii ei mari, albaştri şi adinci văzu 
lacrimi. 

— Pe toţi zeii, Apronilla, spune-mi ce s-a întîmplat, 
cine te-a supărat? Nu cumva Rufinus?... 

Ea îi vorbi, stăpînindu-se, cu multă linişte: 

— Nu s-a întîmplat nimic, stăpine, şi nu m-a 
supărat nimeni, însă astăzi, nu ştiu ce am, simt nevoia 
să pling. 

—  Apronilla, îţi lipseşte ceva, doreşti ceva? îţi 
satisfac îndată orice dorinţă! Vreau ca viaţa ta... 

Ea ridică mîna şi-l opri să mai vorbească. 

— Nu, stăpiîne! Ah, viaţa mea! Ce le-a folosit zeilor 
de mi-au schimbat cu atita cruzime viaţa? Fără mine, 
poate că şi tu, stăpiîne, erai acum mai liniştit, aveai 
sufletul mai împăcat... 

— Apronilla, murmură el stringîndu-i mîna. 

— Dece nu te porţi cu mine aşa cum se poartă un 
stăpîn cu o sclavă? Mi-e sufletul zdrobit. Vreau să fiu 
pusă să muncesc, să fiu certată şi chiar bătută, să fiu 
chinuită cum sînt chinuiţi sclavii, să mă simt sclavă... 
dacă nu pot fi lăsată liberă... Altfel, pentru ce mă ţii în 


casa ta, stăpîne? 

Tulburat, el nu găsi ce să spună decit tirziu. 

—  Apronilla, pentru numele zeilor, de ce vorbeşti 
astfel? Buna dispoziţie dispăruse de pe faţa lui. Vorbi 
aproape în şoaptă, îndurerat. 

— Am făurit atitea planuri... vreau să te fac 
fericită, copila mea! Tu nu vei mai fi sclavă, vei fi 
liberă. Ezită puţin, apoi, cu ton mai hotărît, urmă: Vei fi 
o demnă şi respectată matroană romană, soţia unui 
senator şi general al imperiului. Nu voi precupeţi nimic, 
Apronilla, pentru a te face fericită! 

Se aşteptase la o izbucnire din partea ei, dar ea 
rămăsese liniştită. Ridicase numai capul şi îl privea 
lung, cu ochii înecaţi de lacrimi, Cîteva clipe, el se simţi 
plutind înapoi în timp şi în spaţiu. Se vedea acasă, 
tînăr, alături de Lucina. Dar Lucina se afla acum lîngă 
el. Cum putuse să spună că o va face matroană 
romană? Ea era o matroană model. O privi cu ochii 
măriţi, speriat. Se ridică şi se retrase de lîngă ea. Se 
simţi ruşinat faţă de el însuşi. Un gind începu să-l 
răscolească: Dacă sufletul Apronillei era chiar sufletul 
Lucinei? Ce fidelitate mai păstra el memoriei ei? 

— Poate că zeii îşi bat joc de virsta mea? şopti el, 
oftînd adînc. 

Ea înţelegea tot ce se petrecea în sufletul lui. Se 
ridică şi îl trase uşor mai aproape. 

— Te rog, stai lîngă mine! Trebuie să fii tare 
obosit, după o zi întreagă de muncă. De multe ori m- 
am întrebat, am căutat să-mi explic: de ce chiar de 
cînd m-ai cumpărat te-ai purtat atît de frumos cu 
mine? Mă aşteptam ca, în calitate de stăpin, să pretinzi 
de la mine tot ce poate pretinde un bărbat de la o 
femeie. La Prusa, la Nicomedia, la Byzanţ şi în mai 
mare măsură la Roma, patricienii bătrîni şi bogaţi îşi 


cumpără sclave tinere. Mă aşteptam, fiindcă mă 
pregătisem sufleteşte să te resping cu toată energia de 
care sînt capabile sufletul şi trupul meu! Dar să nu mă 
înţelegi greşit, Livianus Claudius. Cînd m-ai cumpărat, 
erai un bărbat frumos, în plină putere, şi de atunci nu 
te-ai schimbat mult... 

— Mă urâăşti, Apronilla! Zeii să mă... 

— N-am terminat, Livianus Claudius! Am fost şi 
sînt pregătită să te resping cu toată energia, cu preţul 
vieţii mele, nu pentru că te-aş fi urit. Nu te-am urit 
niciodată şi nici nu am motive pentru aceasta. M-ai 
înconjurat cu o dragoste pe care pînă acum am simţit-o 
a fi mai mult părintească şi nu-ţi înţeleg schimbarea. 
M-aş împăca şi cu soarta mea de sclavă, căci aşa sînt 
legile în lumea în care trăim, dacă inima şi sufletul meu 
nu ar aparţine altuia. Ceva din lumea zeilor îmi spune 
că el suferă mult, că mă caută pretutindeni, neobosit. 
De dincolo de înţelegerea omenească, simt că noi ne 
vom regăsi şi că vom fi unul al altuia. Şi chiar dacă zeii 
nu ne vor lăsa să trăim împreună, mă voi simţit fericită 
ca, aşteptindu-l, să mor cu el în gînd... 

Cîtva timp, el se mişcă neliniştit pe scaun. 

— Un sclav nu mai are nici un drept să spere, şopti 
el mai mult pentru sine. Sclavii aparţin stăpiînilor cu 
trupul şi cu sufletul... 

— Ştiu, aşa este! întotdeauna stăpinii au socotit că 
sclavii nu au suflet, că ei nu au dorinţe, că nu au 
dreptul la o viaţă liberă, dar se înşală amarnic! Aici 
este marea nenorocire. Un filozof al nostru, grec, a 
spus că poţi stăpîni trupul unui om, dar nu şi sufletul 
lui. Nimeni şi niciodată pe lume - magistrat, senator, 
general, rege sau împărat, stăpîn sau cuceritor - n-a 
putut să stăpinească şi sufletele oamenilor. Ca să 
cîştigi sufleteşte un om trebuie să-i înţelegi suferinţele 


şi să i le alini, să-i cunoşti dorinţele şi să i le satisfaci. 

După o scurtă tăcere, Apronilla se întoarse spre el 
şi îl trase din nou lîngă ea. 

— Ai spus că sclavii nu mai au nici un drept să 
spere. Aceasta înseamnă că eu, chiar dacă voi fi găsită 
de acela care mă caută, nu-mi voi căpăta libertatea. 
Dar ce te face să crezi, Livianus Claudius, că nu ma voi 
putea hotărî să calc în picioare legile ticăloase ale 
sclaviei, legi care permit ca unii oameni să fie stăpiîniţi 
de alţii, întocmai ca animalele? 

Ultimele cuvinte ea le pronunţă revoltată, aproape 
strigînd. 

— Apronilla, cum poţi vorbi astfel, legile 
imperiului.. 

— Ştiu, stăpine, legile imperiului sînt sacre, aşa 
spun cei care stăpînesc oamenii, dar ei uită că aceste 
legi sînt făcute tot de oameni! Dacă te-aş părăsi, fără 
voia ta, fapta mea n-ar însemna nerecunoştinţă. De 
multe ori am mulţumit zeilor pentru că te-au îndemnat 
să mă cumperi, altfel... 

— Tu nu ştii, Apronilla, cît e de zdrobit sufletul 
meu, ce rană uriaşă mă chinuie! Poţi tu să înţelegi ce 
înseamnă să fii împărţit între dragostea de soţ şi 
dragostea de tată, să-ţi sfirtece inima chipul soţiei şi 
chipul fiicei? 

Livianus Claudius se ridică şi puse uşor mîinile pe 
umerii ei. Suferea mult, era înfrînt. Înflăcărarea şi 
dorinţa cu care venise se topiseră cu totul. Şi starea lui 
sufletească o înţelegea Apronilla. 

—  Bănuliesc tot ce vrei să spui, stăpine. Fără să 
vrea, Agnia mi-a destăinuit tragedia familiei tale. 
Bătrîna este convinsă, din nefericire, că eu sînt fiica ta 
Lucilla, pe care zeii au înviat-o la rugăciunile ei. Pentru 
tine, se pare că eu am început să fiu mai mult Lucina 


decit Lucilla, numai aşa se explică dorinţa care te 
frămîntă şi te stăpineşte ca eu să-ţi fiu soţie... 

El îşi retrase mîinile de pe umerii ei şi le lăsă să-i 
cadă grele, neputincioase. 

— Blestem toţi zeii care mi-au distrus viaţa şi 
fericirea! gemu Livianus Claudius, frînt de durere. Cine 
poate să-mi înțeleagă chinul, nefericirea, 
zbuciumul? 

— Te înţeleg, stăpine, simt furtuna care-ţi 
răscoleşte sufletul. De cînd m-ai cumpărat, am avut 
timp să te cunosc îndeajuns ; nu eşti un om rău şi nici 
nedrept. Gîndeşti, însă, că este bine să abuzezi de 
sufletul şi de trupul meu, numai fiindcă întimplarea a 
făcut să existe atita asemănare între mine şi fiinţele pe 
care le-ai pierdut? Tu poţi schingiui, silui şi distruge 
trupul meu, căci eşti stăpînul - s-au văzut atiţia sclavi 
omoriţi de stăpînii lor din simple capricii sau împinşi de 
pofte nestăpinite - însă nu vei putea să faci ce vrei cu 
sufletul meu. Ura şi dragostea, stăpiîne, nu pot fi legate 
cu lanţuri! 

Tăcu spre a-şi stăpiîni valul de lacrimi ce-o îneca, şi 
pentru a se hotărî. Se ridică în faţa lui şi-l privi adînc în 
ochi: 

- Mă doare în suflet că mă văd nevoită să-ți 
vorbesc astfel. Pe Apronilla n-o poţi face soţie, cît timp 
mai este în viaţă! Dacă vei încerca să mă ai cu forţa, 
împotriva firii, să ştii că nu va răsări sau nu va apune 
soarele după săvîrşirea faptei tale fără ca Apronilla să 
nu fi părăsit această lume rea şi murdară! Şi... Livianus 
Claudius, dacă suferi, dacă nu te poţi hotărî să-mi redai 
libertatea, vinde-mă! Nu sînt o sclavă? Ajunsă în mîna 
unui stăpîn rău, voi fi destul de tare spre a lua 
hotărîrea supremă, pentru ca trupul meu să nu mai fie 
poftit de nimeni şi... pe pămînt, va rămîne o sclavă mai 


puţin. 

Urmă o tăcere grea. Livianus Claudius o privi 
îndelung, apoi se întoarse încet şi, cu paşi rari, de om 
deodată îmbătrinit, ieşi din exedră. Ajuns în tabliniu, se 
aruncă pe pat deznădăjduit. Rămase mult timp 
nemişcat, fără să-şi poată ordona nici gindurile şi nici 
sentimentele. 


5 


După despărţirea de Dagio şi de ceata lui, Vitellius şi 
Sarmis, urmaţi de garda de legionari, au mers o bună 
parte din drum în trapul cailor. Tribunul nu-şi mai 
putea înfringe nerăbdarea, căuta să ajungă cît mai 
repede la Getidava. Trecuse mult după amiază cînd 
zăriră, la mare depărtare înaintea lor, o lungă coloană 
de oameni, care înaintau pe jos, avînd în frunte şi pe 
de lături cîţiva călăreţi. De cum îi văzu, Sarmis înţelese 
totul: avea în faţă un grup de daci captivi, păziţi de 
legionari, în drum spre Roma. Pe măsură ce se 
apropiau, se auzeau tot mai clar zornăitul lanțurilor şi 
murmurul monoton, adînc şi jalnic al celor care 
înaintau, biciuiţi de razele soarelui, înfometați, însetaţi 
şi obosiţi. La vederea lor, inima lui Sarmis se împietri, 
din obraz îi pieri sîngele, se încorda şi strînse frîul 
calului. In mintea lui năpădiră amintirile drumului pe 
care şi el îl făcuse, doisprezece ani în urmă, cu lanţuri 
la miini şi la picioare, tot într-o astfel de coloană. Ştia 
ce înseamnă drumul pe jos pînă la Roma, prin vînt şi 
ploaie, sub arşiţa soarelui, fără hrană şi fără 
îmbrăcăminte, bătuţi şi schingiuiţi pentru cele mai mici 
abateri, drum pe care trupurile celor ce cădeau îl 
marcau din loc în loc. Vitellius văzu cum paloarea de 
pe faţa lui Sarmis se schimbă în roşie-vinătă, cum 


sîngele i se urcă la cap, pe măsură ce centurionul care 
conducea coloana de daci se apropia de ei. 

— Salut, tribune! Sînt centurionul Flavius Lucullus 
şi duc la Roma, din ordinul generalului Livianus 
Claudius, turma aceasta de barbari pentru a fi vînduţi 
ca sclavi. 

Cînd îl auzi pe centurion rostind astfel de cuvinte, 
Sarmis făcu o mişcare scurtă, gata să tragă spada, dar 
nu avu timp, căci tribunul îl săgeta cu o căutătură 
aspră. 

— De cînd stau sclavii în rînd cu stăpinii, Sarmis? 
Voi pune să te flageleze pentru lipsa de respect faţă de 
un centurion! Vitellius se întoarse apoi spre Flavius 
Lucullus. Salut, centurioane, sînt tribunul Hammonius 
Vitellius din garda împăratului. 

Centurionul smuci cu putere friul calului şi se dădu 
înapoi cîţiva paşi, pentru a-şi arăta respectul faţă de un 
tribun din gardă. Deveni mai vorbăreţ, mai îndatoritor 
şi mai supus. 

— Toti zeii să te ţină sănătos, tribune! Pînă la 
Getidava nu mai aveţi decit o zi de mers. Livianus 
Claudius este în camp şi a luat parte la împărţirea 
prăzilor. Serbarea s-a încheiat cu răstignirea unor daci 
şi a doi legionari fugari. A fost un spectacol ca de circ. 
Ai grijă, tribune, să te fereşti de daci. Sînt mai cruzi 
decit fiarele din pădure. Eu mă grăbesc. Salut, tribune! 
îţi urez ocrotirea zeilor şi a împăratului)! 

Centurionul dădu pinteni calului şi porni în trap 
după coloana care se îndepărtase. 

Vitellius continuă drumul în fruntea gărzii. Sarmis 
rămăsese în urmă, păstrind distanţa cuvenită între 
stăpiîn şi sclav. Stăpînit de gîndul că în curînd va sosi în 
campul lui Livianus Claudius, nu dăduse nici o 
importanţă celor ce spusese centurionul. Îl chinuia 


dorul de Apronilla, se vedea alături de ea, amindoi 
fericiţi. Simţi nevoia să stea de vorbă cu Sarmis. 

— Vino lingă mine, Sarmis, ce, eşti supărat? 
Vitellius opri calul şi îl aşteptă să se apropie. Porni apoi 
alături de el. 

— Nu, tribune! Am înţeles că ai căutat să mă 
opreşti la timp de la un gest necugetat. În faţa acelui 
centurion, eu eram încă „sclavul“. Gestul meu, dacă l- 
aş fi lovit, te-ar fi pus în situaţia de a mă dezarma şi 
lega, iar sfîrşitul nu putea fi altul decit trimiterea mea 
la galere sau moartea. 

— Atunci, nu eşti supărat, Sarmis? 

— Sînt, tribune! în locul meu, şi tu ai fi... 

— Te gindeşti la ceata de captivi daci pornită spre 
Roma. Cred că nu mă înşel şi trebuie să recunosc că ai 
dreptate. 

Sarmis nu-i răspunse. Liniştea pădurii prin care 
treceau era tulburată de ropotul cailor pe pietrişul 
proaspăt aşternut. Tirziu, rupse tăcerea: 

— Noaptea trecută ţi-am dovedit, tribune, că ştiu 
să-mi folosesc libertatea. Sînt liber, sau... cuvîntul tău 
acum este altul? 

— Dar ce, vrei să mă părăseşti? Nu te rețin, 
Sarmis; eşti liber! îi spuse mirat şi puţin încurcat. 

—  Poimiine te voi căuta în campul de la Getidava, 
tribune! 

Vitellius îl privi şi-i zimbi cu amărăciune. 

— Poate n-o să te mai văd, Sarmis. Aş vrea să-ţi 
dau ceva ca amintire. Vitellius îşi trase stiletul şi i-l 
întinse, îţi doresc tot ajutorul din partea zeilor! 

Rămase, însă, cu stiletul în mîna întinsă. Diînd 
pinteni calului, Sarmis pornise în galop înainte. 

— Pe curînd, tribune! strigă el îndepărtindu-se. 

La cîţiva zeci de paşi, drumul făcea o cotitură. Il 


părăsi şi se înfundă în pădure. Făcu un ocol mare pe 
sub coasta muntelui, cercetînd cu grijă cît pătrundea 
privirea. Găsi repede poteca căutată şi porni, în trapul 
calului, înapoi spre Lederata. La o răscruce de poteci, 
lîngă un izvor, se opri. Lăsă calul să se adapte, bău şi 
el. Cercetă potecile şi găsi repede ceea ce căuta: urme 
proaspete de cai. Porni pe urmele găsite. Nu înainta 
mult. Lîngă un colnic se opri, puse mîinile pilnie la gură 
şi scoase un strigăt de huhurez. Ecoul munţilor şi 
pădurilor îi aduse strigătul înapoi. Aşteptă cîtva timp, 
apoi porni din nou. Repetă de cîteva ori strigătul, dar 
nu primi nici un răspuns. Ingrijorarea începu să pună 
stăpiînire pe el. Vedea cum se apropie seara, şi pe cei 
căutaţi nu-i găsise. Se opri lîngă o stîncă şi ascultă 
încordat. | se păru că aude slab, de departe, strigătul 
aşteptat. Il repetă cu toată puterea şi porni mai 
departe, ocolind stiica, dar nu apucă să înainteze mult, 
şi auzi pădurea răsunînd de ropote de cai. Se opri. 
Ascultă. Zgomotul se apropia tot mai puternic. Se 
ascunse repede într-un piîlc de brazi stufoşi. Nu aşteptă 
mult. De după o stîncă se ivi Dagio, în fruntea cetei lui 
de daci. li sări în cale. 

— Stati, vitejilor, ce v-aţi pornit aşa? le strigă el de 
departe, făcîndu-le semn să se oprească. 

— Tu erai, Sarmis? Ceva nu e la locul lui, ce s-a 
întîmplat? 

— Vei afla îndată. Dar mai înainte de toate, îmi 
trebuie un cal odihnit. Al meu, nu-l vezi, e numai 
spume! 

Schimbarea calului se făcu repede, şi întreaga 
ceată porni de-a curmezişul pădurii pentru a se apropia 
de drum. Din trapul cailor, Sarmis povesti tot ce ştia: 
unde întîlnise coloana de captivi, de ciţi legionari e 
păzită şi cît de repede înaintează. După ce termină, 


aşteptă ca Dagio să spună ceva, dar acesta, cu fălcile 
strînse şi cu privirea aţintită înainte, grăbi şi mai mult 
mersul, strecurindu-se cu dibăcie printre trunchiurile 
groase ale copacilor. 

Trecuse de miezul nopţii. Luna apăruse de curînd 
de după crestele munţilor şi lumina într-un galben- 
auriu palid poiana în care centurionul Flavius Lucullus 
îşi instalase campul provizoriu pentru odihnă peste 
noapte. Focul de lîngă cortul centurionului, ridicat în 
mijlocul campului, se stinsese, în cele patru colţuri ale 
poienii patru legionari de strajă îşi strigau parolele din 
timp în timp, pentru a se controla unul pe altul şi 
pentru a-şi ţine curajul. Teama de daci îi stăpinea atit 
de mult, încît în unele clipe mişcările le erau paralizate 
la cel mai mic zgomot şi nu le ră-mînea altceva de 
făcut decît să strige parola. În camp era linişte. Din 
pădurea ce înconjura poiana se auzeau ici-colo 
semnele vieţii de noapte: cîte-un țipăt de pasăre, un 
urlet de animal, foşnete produse de adierea vîntului, 
trosnete de vreascuri călcate. 

Legaţi unii de alţii, dacii se odihneau întinşi pe 
pămîntul rece şi umed. Mulţi, învinşi de truda drumului 
şi de durerea din suflete, adormiseră. Numai cei mai 
rezistenți şi mai hotărîţi ascultau încordaţi şi căutau să 
distingă ceva în zgomotul înfundat al pădurii. Din gură 
în gură circulau scurte şoapte, rostite aproape de 
urechi. In liniştea nopţii, undeva departe, auziră un 
strigăt de huhurez. Printre dacii care vegheau se 
produse un murmur cu greu reţinut şi o mişcare surdă. 
Urmă un moment de ascultare încordată. Strigătul se 
repetă cu o prelungire pe care numai un dac luptător o 
putea distinge. 

— Sînt ai noştri! Să avem curaj! şopti unul. 

— Să fim gata, treziţi-i şi pe ceilalţi, urmă altul. 


— Vom fi salvaţi. Vom lupta şi noi! Zeul cel mare 
să le-ajute! 

Ceva mai aproape, în partea dinspre drum, se auzi 
alt strigăt de huhurez. 

— Au încercuit poiana. Nu faceţi zgomot! 

— Nu vă mişcaţi, ţineţi lanţurile să nu zornăie! 

— Să aşteptăm atacul alor noştri şi să sărim cu 
toţii! Să nu ne lăsăm omoriţi, să dăm lovituri! se auzi o 
voce groasă. 

Strigătul de huhurez mai răsună o dată, din altă 
parte, apoi se făcu linişte. Legionarii de strajă începură 
să repete mai des parolele lor, cu tremurături de 
spaimă în glasuri, în piepturile dacilor captivi, inimile 
băteau gata să le spargă. Nici unul nu mai dormea. În 
jurul lor, la mică depărtare, legionarii dormeau duşi. 
Pentru dacii care aşteptau cu înfrigurare atacul, clipele 
păreau fără sfirşit. După un timp, nu se mai auzi nici o 
parolă. Luna intrase într-un nor. Dinspre pădure se 
apropiară două mogildeţe, cu mişcări agere, apoi alte 
două şi altele, la distanţe mici. În acelaşi timp, în cele 
patru colţuri ale campului răsunară din nou parolele 
străjii, dînd roată campului de la post la post. Nimeni 
nu bănuia că cei ce strigau nu mai erau ostaşi romani, 
ci luptători daci. Cu mişcări sigure, ei tăiaseră giturile 
celor patru legionari de pază, dînd lovituri fulgerătoare 
cu cosoarele lor încovoiate la virf. Din fiecare colţ al 
campului se răspundea cu un cuvint, într-o anumită 
ordine, ce constituia parola: 

— Imperator... Ulpius... Trajanus... Optimus... 
Imperator... Ulpius... Trajanus... Optimus... 

Urmaţi de ceata de luptători, Dagio şi Sarmis 
pătrunseră în poiană înaintînd pe brînci şi se 
împrăştiară printre captivi. Cîţiva daci se apropiară de 
cortul centurionului şi luară poziţie de luptă. În grupul 


captivilor, lanţurile începură să cadă unele după altele, 
tăiate de foarfeci mînuite cu îndemiînare, scule de care 
fiecare ceată de daci luptători nu se lipsea niciodată. 
Captivii sloboziţi se întindeau uşor şi se mişcau pentru 
a-şi dezmorţi încheieturile, apoi treceau acolo unde li 
se spunea în şoaptă: bărbaţii, îngroşau rîndurile 
luptătorilor, iar femeile şi copiii porneau spre pădure. 

Mişcările lor nu rămaseră însă mult timp 
neobservate, iar zgomotele neauzite. Din grupul 
legionarilor care dormeau răsună un strigăt de alarmă, 
după care urmară sunete stridente de trompetă. Se 
suna pentru atac. Buimaci, legionarii începură să 
lovească la întîmplare, dar îşi reveniră repede. Luna se 
ivi printre nori şi lumină poiana. Romanii reuşiră să se 
grupeze şi să lupte organizat, lovind cu multă îndirjire. 
Suliţele lor lungi îi ţineau departe pe daci şi ar fi 
prelungit mult lupta dacă dacii nu treceau la atacul cu 
barda. Fiecare bardă, miînuită şi aruncată cu multă 
îndemînare, sfărima un cap, despica un piept ori reteza 
o mînă. Legionarii se temeau cumplit de daci, mai ales 
de atacul cu toporul şi cu barda. Cu toată greutatea 
loviturilor ce le primeau, disciplina lor nu fu sfărimată. 
Puţini, ciîţi mai rămăseseră în viaţă, se grupară, 
continuînd să se apere şi, ocrotiţi de întunericul nopţii, 
se retraseră spre pădure. Siguri de izbîndă, dacii nu-i 
mai urmăriră şi trecură repede la îngrijirea răniților şi 
la dezlegarea celor care încă nu fuseseră eliberaţi din 
lanţuri. 

Se luminase de ziuă cînd ceata lui Dagio, însoţită 
de captivii eliberaţi, încărcaţi cu prada luată de la 
legionarii  omoriţi, urcau prin pădure pe coasta 
muntelui, porniţi de-a dreptul către Sarmizegetusa. În 
acelaşi timp, Sarmis alerga în goana calului pe drumul 
Getidavei. 


După plecarea lui Sarmis, atît de neprevăzută şi de 
grabnică, Vitellius îşi continuase drumul în trapul cailor, 
pentru a ajunge cît mai repede în campul lui Livianus 
Claudius. În ziua care urmă, soarele scăpătase după 
muntele din faţa Getidavei cînd tribunul, urmat de 
gardă, intrase în campul de sub cetate. Chiar de la 
poarta principală, la vederea sigiliilor împăratului, 
comandantul gărzii ordonase să sune trompetele şi 
dăduse onorul, apoi îl condusese spre cortul rezervat 
curierilor imperiali. În acea seară, Vitellius se simţise 
mai descurajat şi mai obosit. Lipsa lui Sarmis îl făcea 
să sufere. Nu miîncase nimic şi, cu toate că simţise că 
pînă tîrziu somnul nu se va lipi de el, se spălase şi se 
culcase. 

A doua zi se sculase de dimineaţă şi făcuse de 
cîteva ori drumul pînă la poarta principală, cu speranţa 
că-l va găsi pe Sarmis. Pe măsură ce soarele se ridica, 
înţelegea că acela pe care îl avusese sclav îl părăsise. 
Nu-l ura pentru fapta lui, pentru care avea deplină 
înţelegere. Sclavul îl părăsise numai după ce îşi 
recîştigase libertatea, şi faţă de el acţionase ca un om 
liber, stăpîn pe destinele lui. Sosind timpul cînd trebuia 
să se prezinte generalului, se îmbrăcă în uniforma de 
gală a gărzii imperiale şi porni spre cortul 
comandantului. 

Livianus Claudius îl primi cu onorurile ce se 
cuveneau unui trimis al împăratului. Citi mesajul 
imperial şi-l privi lung pe Vitellius. Se arătă mai bine 
dispus, mai curtenitor. 

— Toţi zeii să-l aibă în pază pe bunul şi viteazul 
nostru împărat! rosti generalul. Aşadar, vei rămîne mai 
mult timp la Getidava, continuă el, sau, mai exact 
spus, vei rămîne mai mult timp pe lîngă mine, în 
calitate de trimis al împăratului. Făcu o scurtă pauză, 


apoi îl întrebă: Tribune, eşti fiul cavalerului Hammonius 
Felix? 

— Da, generale! Tatăl meu şi-a pierdut viaţa de pe 
urma rănilor căpătate în luptele cu dacii de acum vreo 
doisprezece ani, lupte care s-au dat tot prin părţile 
acestea, după cite am aflat. 

— Te felicit, tribune! Cu un astfel de părinte, nici 
nu mai este nevoie de altă prezentare. De altfel, aşa 
cum scrie şi în pergament, se vede că te bucuri de o 
frumoasă apreciere din partea împăratului. Sper că mă 
vei ajuta, cu dacii nu e atit de uşor... 

— Voi căuta să îndeplinesc în totul dorinţa 
împăratului. Sînt gata să-mi fac datoria, ca oricare 
tribun din armata imperiului. 

Vitellius vorbise degajat faţă de general, însă 
păstrînd în totul respectul ierarhiei. Livianus Claudius 
sună din clopotel, şi un contubernal intră. 

— Să aduci un pergament mic şi sigiliul meu! 
ordonă el. Se întoarse spre tribun. Iți voi da o delegaţie 
pentru a putea să inspectezi oricare unitate de sub 
comanda mea. 

Contubernalul se înapoie repede cu pergamentul. 

— Scrie! spuse generalul şi începu să dicteze. 
Vitellius privea atent figura generalului. Pe măsură ce-l 
observa mai mult, constata că militarul din faţa lui 
fusese în tinereţe un bărbat frumos şi energic, şi că 
urmele acestei frumuseți se mențineau încă printre 
cutele ce-i crestau faţa. Tresări cînd Livianus Claudius 
spuse  contubernalului să scrie că el, trimisul 
împăratului, nu va avea acces sus, în cetate. Bănui că 
generalul ascunde ceva, dar nu se gîndi că acolo, între 
ruine, el îşi ţinea închisă sclava. 

După ce contubernalul aplică sigiliul, Livianus 
Claudius îi întinse pergamentul, apoi îl îndemnă să 


ridice cupa cu vin. 

— Pe toţii zeii, cred că nu mă înşel, arăţi cam 
neliniştit, tribune. Te apasă ceva pe suflet, vrei să mă 
rogi ceva? 

— Nu, generale, Jupiter să te aibă în paza lui! M-au 
sustras puţin gindurile. 

O clipă, Vitellius fusesr frămiîntat de gîndul de a-i 
vorbi deschis lui Livianus Claudius, oferindu-se s-o 
cumpere pe Apronilla, dar renunţă. Socoti că 
destăinuirea să l-ar fi pus în gardă pe general şi, în 
cazul unui refuz, ar fi îngreuiat eliberarea ei prin alte 
mijloace. 

Un contubernal intră şi raportă: 

— Generale, un legionar a adus vestea că, în 
noaptea trecută, centurionul Flavius Lucullus a fost 
atacat de daci. Toţi captivii au fost eliberaţi. 
Centurionul şi mai mulţi legionari au căzut în luptă. Ce 
dispoziţii dai? 

Livianus Claudius aruncă o privire tăioasă spre 
contubernal. 

— Unde sînt cei care au scăpat cu viaţă? 

— La garda porţii principale, răspunse 
contubernalul. 

— Toţi să fie încarceraţi şi torturați pentru vina de 
a fi părăsit lupta. Şi ăştia au fugit, nu mă îndoiesc, 
îndată ce s-au văzut faţă-n faţă cu dacii. Se întoarse 
spre tribun. Ştii, Hammonius Vitellius, barbarii ăştia au 
băgat spaima în legionari. Nu e primul caz cînd fug din 
faţa lor. Ce părere ai, tribune? 

— Va trebui să băgăm noi spaima în barbari! 
Vitellius vorbise mai mult pentru a da un răspuns. In 
mintea lui se făcuse lumină. Ştia acum pentru ce-l 
părăsise Sarmis. 

Ceva mai potolit, generalul continuă: 


— De acord cu tine, tribune! Mă aştept la mult 
ajutor din partea ta. Livianus Claudius privi din nou 
pergamentul cu sigiliul său. Sper că mă vei vizita cit se 
poate de des, trebuie să trimiţi ştiri cît mai complete 
augustului nostru împărat. 

— Mă bucură încrederea, voi veni ori de cîte ori va 
fi nevoie. E necesar însă, generale, să dai ordin 
contubernalilor să pot fi primit oricînd... 

— In orice moment, tribune, oricînd: fie ziua, fie 
noaptea. 

După ce pronunţă „noaptea", generalul îşi muşcă 
uşor buza. Explicaţiile ce le avusese cu Apronilla îl 
făcuse să ia hotarirea ca noaptea să nu se mai ducă 
sus, în cetate, şi ordonase să i se pregătească un pat 
alături, în cort. 

Vitellius salută şi porni spre ieşire, însă fu reţinut. 

— Stai... mai stai puţin, tribune! Ai auzit de atacul 
dacilor şi de eliberarea cetei de captivi. Nu ştiu exact 
ce s-a întîmplat... In orice caz, nu erau mulţi... cîţiva 
barbari, trenţăroşi. Nu e nici o pagubă pentru imperiu. 
Te-aş ruga să nu comunici încă nimic împăratului 
despre acest caz. Cînd voi avea ştiri mai amănunțite, îţi 
voi spune tot ce s-a petrecut. Cred că m-ai înţeles, 
Hammonius Vitellius! 

Generalul începu să ridă fără prea multă poftă şi-l 
bătu uşor pe umăr. 

— Rog pe general să aibă toată încrederea! rosti 
tribunul înclinîndu-se. 

De la Livianus Claudius, Vitellius porni pe drumul 
principal al campului, spre poarta la care se aflau cei 
care escortaseră ceata de captivi daci şi scăpaseră cu 
viaţă. Era tulburat. Il înţelegea pe Sarmis şi-i admira 
hotarîrea. De citeva ori se opri şi privi sus, spre cetate. 
Numai acolo el nu avea voie să meargă. 


— Pe Hercule, tribune, te caut de mult! p 

Vitellius tresări. În fața lui se afla un legionar. ÎI 
recunoscu. 

— Pe toţi zeii, tu eşti, Cluvianus? Ce faci, galule? 
Ştii, am nevoie de un om de încredere, care să 
cunoască bine campul, în lipsa sclavului meu. 

— Cum aşa, tribune? Sînt trimis de sclavul tău, nu 
poate să intre în camp. L-a oprit garda, la poartă. 

— Nu glumeşti, galule? Voi cere să te flageleze 
dacă... 

-— Pe zeii mei, tribune, l-am întîlnit pe sclavul tău, 
pe Sarmis. 

— Mergem la poartă! 

— Nu e acolo, tribune, mi-a spus că te aşteaptă la 
„Taberna Centurionilor". De fapt, la acea tabernă l-am 
întîlnit eu. Era obosit, nedormit şi înfometat, şi cu toate 
astea, arăta vesel, poate chiar fericit. 

Tribunul porni spre ieşirea din camp, urmat de 
galul uriaş. Revederea cu Sarmis fu mişcătoare. Se 
îmbrăţişară ca doi prieteni, care nu se văzuseră vreme 
îndelungată. 

— Hei, pe Bacchus, tabernagiule, ce fel de vin ai? 
strigă Vitellius, cu totul însufleţit De pe uşa deschisă ce 
da în bucătăria tabernei se auzi un mormăit. Un vin 
dac ai? Adu şi ceva mincare: cîrnaţi, friptură sau orice! 

— Aşa-mi place, stăpine, să fii vesel, şopti Sarmis. 
Ţi-a spus Cluvianus ce-a aflat? 

Tribunul îl privi îngrijorat. 

—- Nu, ce? 

—Apronilla e sus în cetate. Galul face parte acum 
din garda cetăţii şi mi-a spus că acolo se află o fată, o 
adevărată frumuseţe, pe care ei o păzesc. Se vorbeşte 
că ar fi fiica lui Livianus Claudius. 

Vitellius se întoarse mirat spre Cluvianus. 


— De ce nu mi-ai spus, galule? 

Tăcu şi aşteptă ca tabernagiul care se apropia să 
pună pe masă oalele cu vin, pîinea şi cîrnaţii din care 
se ridicau aburi calzi, mirositori, ce stiîrneau şi mai mult 
foamea. 

— Ai văzut-o tu? Cum arată? îl întrebă nerăbdător 
pe gal după plecarea tabernagiului. 

— N-am văzut-o, tribune, numai am auzit de la 
alţii. 

„Taberna Centurionilor' era o baracă de lemn 
destul de încăpătoare, cu două încăperi: cea mai mică 
era folosită ca bucătărie, magazie de alimente şi 
dormitorul lui Philistos - un grec negricios, gras şi 
crăcănat, libert din Bithynia, patronul tabernei - iar 
cealaltă servea ca sală de consumaţie. Pentru crearea 
unei încăperi mai retrase şi, în unele cazuri, pentru 
observarea mai atentă a unora dintre consumatori, 
Philistos ridicase un mic paravan în apropierea 
peretelui bucătăriei, formînd o mică despărţitură în 
sala de consumatie, în care încăpeau citeva mese. 
Patronul ştia să tragă bine cu urechea şi să se aleagă 
cu cele mai bune foloase din cele ce putea afla, de 
aceea, cînd intrau în tabernă muşterii necunoscuţi sau 
grade militare mai mari, tribuni şi centurioni, îi poftea 
în mica despărţitură. In taberna lui Philistos alesese 
Vitellius locul de întîlnire cu Cluvianus, prin care 
urmărea tot ce se petrecea sus, în cetate. 

După citeva zile, într-o după-amiază, Vitellius şi 
Sarmis intrară în mica încăpere separată a tabernei şi-l 
aşteptară pe  Cluvianus. Alături, în bucătăria lui 
Philistos, se strecurase Eurotas, omul pe care îl 
cunoşteau toţi tabernagiii şi cu care făceau afaceri 
bune. Negustorul ascultase tot ce vorbiseră ei şi, 
mirosind că poate să se-aleagă cu un cîştig bun, se 


aşezase la o masă din aceeaşi încăpere, în apropierea 
lor. Cu multă abilitate, intrase în vorbă cu Vitellius, 
aflase despre întimplările de la Prusa, despre ducerea 
în captivitate a Apronillei şi cumpărarea ei ca sclavă de 
către Livianus Claudius. lIsteţ şi lacom, Eurotas se 
lăudase că-l cunoscuse bine pe medicul Melantios, 
tatăl Apronillei, şi că e prieten bun şi cu generalul, cu 
Livianus Claudius. Mersese chiar pînă acolo încit îi 
spusese tribunului că şi el, deşi e negustor, luptă în 
felul lui pentru ca Ellada să scape de jugul imperiului. 
Arătindu-se binevoitor, se oferise să se ducă la general 
şi să încerce să cumpere sclava, apoi să i-o revîndă. Cu 
toate că se jurase pe toţi zeii că nu urmăreşte nici un 
cîştig şi că s-ar simţi fericit dacă ar putea să ajute cu 
ceva pe fiica luptătorului Melantios, lacomul negustor 
îşi făcuse socoteala să se aleagă cu o suma de două- 
trei ori mai mare decit aceea cu care va reuşi să 
cumpere fata. Şi chiar în seara acelei zile se dusese la 
general, îşi pusese în joc toată isteţimea şi toată 
experienţa lui de negustor, fără să reuşească să-l 
convingă, ba, din contra, insistenţele lui îl înfuriaseră 
pe Livianus Claudius, îl chemase pe contubernal, îi 
ordonase să-l ia de acolo pe grec şi să-i tragă douăzeci 
de lovituri de flagrun. 

În acest timp, galul Cluvianus reuşise să strecoare 
Apronillei un papyrus din partea tribunului şi să aducă 
altul din partea ei. 

Dar vestea pe care o adusese Eurotas sfărimase 
orice speranţă în sufletul lui Vitellius de a putea elibera 
fata pe calea prevăzută de legile imperiului şi-l făcuse 
să ia hotărîrea de a o răpi de acolo de sus, din cetate, 
cu orice chip. Cit priveşte starea sufletească a lui 
Livianus Claudius, ea se înrăutăţise. Eurotas reuşise să 
trezească în el vechea frămîntare: pe Apronilla nu 


putea să şi-o facă soţie, fiindcă în egală măsură vedea 
în ea pe propria-i fiică, iar ca fiică nu înţelegea s-o ţină 
pe sclavă, fiindcă porniri greu de stăpinit îl făceau să 
şi-o dorească soţie. 

După încercarea nereuşită a lui Eurotas, Vitellius 
căutase o cale de a pătrunde sus în cetate şi o găsise 
cu ajutorul lui Cluvianus. In ziua hotărită, după ce 
făcuse o inspecţie la una din legiunile împinse înainte, 
în apropiere de campia Tibiscului, se înapoiase la 
Getidava în amurg, îşi lăsase garda în camp şi pornise 
singur pe povirnişul repede al muntelui, urmînd o 
potecă ce şerpuia pînă sub zidurile cetăţii. De mai 
multe ori fusese în pericol să scape în vale, pornit o 
dată cu pietrişul ce îmbrăca pantele prăpăstioase. 
Urcase în cetate folosind o fringhie atîrnată debcreasta 
zidului, lăsată din timp de gal. In acea noapte, 
Cluvianus se afla de gardă. Sus, în colţul cel mai retras 
al cetăţii, deasupra pintenului de piatră ce ieşea din 
munte, după un tufiş de liliac, îl aşteptase Apronilla. 
Revederea fierbinte, în lumina palidă a lunii, cînd 
sufletele lor se  contopiseră într-o  îmbrăţişare 
năvalnică, după mulţi ani de despărţire şi nesiguranţă, 
fusese curmată de apariţia pe ziduri a lui Domitius 
Rufinus. Primul contubernal al generalului urcase în 
cetate, nu atit ca să controleze gărzile, cît pentru a se 
înfrupta din grațiile Myrellei. Într-un moment de totală 
dăruire, sclava îi spusese că chiar în aceeaşi clipă şi 
Apronilla era fericită, alături de iubitul ei. Fusese 
semnalul. Domitius Rufinus, însoţit de cîţiva legionari 
din gardă, pornise degrabă în căutarea lor. Lupta 
fusese scurtă. Sus pe creasta zidului, fulgeraseră 


cîteva clipe, în razele lunii, spadele celor doi tribuni. 
Din nou, ca în taberna de la Roma, Domitius Rufinus 
scăpase spada din mină, şi Vitellius l-ar fi putut 
străpunge dacă nu s-ar fi gîndit la general: Se aruncase 
apoi de pe zid în gol, pornise în sus pe povirniş şi se 
pierduse în pădure. În urma lui, spumegînd de furia 
neputinței, Domitius Rufinus luase cele mai severe 
măsuri pentru ca cele petrecute să nu fie aflate de 
general. Primul-contubernal nu se îndoia că, păzind cu 
străşnicie fata, va reuşi să se răzbune crunt pe acela 
pe care îl duşmănea de moarte. 

Timp de mai multe zile, Sarmis fusese plecat. 
Pornise singur prin munţi către răsărit, pînă la 
Carsidava. În drum se oprise la tabăra lui Diegis şi 
văzuse pregătirile de luptă ale dacilor. intilnirea cu 
tatăl său, bătrînul Dicomes, la Carsidava, şi cu Cumida, 
fiinţa care îi păstrase o dragoste neîntinată, la 
Costodava, îi umpluse sufletul de fericire şi de hotărire. 
La înapoiere, venise însoţit de Dagio cu o ceată de 
luptători, aşa cum se înţelesese cu Vitellius. Tribunul 
se hotărise să treacă în Dacia cu Apronilla, îndată ce va 
reuşi s-o elibereze de sus din cetate. 

Cu o seară înainte de înapoierea lui Sarmis în 
camp, la „Taberna Centurionilor", în mica încăpere de 
lîngă bucătăria lui Philistos, Domitius Rufinus şi 
Maxentiu, prieteni de chefuri şi de petreceri 
zgomotoase, goleau unele după altele cupele de vin. 
Alături, în sala cea mare a tabernei, centurioni, 
decurioni, legionari şi alţi funcţionari militari strigau, 
cîntau şi rideau, ameţiţi de băutură. La o masă din 
lungul peretelui ce despărţea sala de mica încăpere 
chefuiau mai mulţi legionari, printre care se afla şi 
Gellius, din garda lui Vitellius. 

Domitius Rufinus strînse fălcile pentru a-şi ascunde 


ciuda ce i-o produsese gluma lui Maxentiu. 

— Ascultă, Maxentiu, jur pe numele lui Jupiter că, 
dacă nu se salva sărind peste zidul cetăţii, îl despicam 
cu spada! 

Maxentiu sorbi lung din cupă, abia stăpinindu-şi 
rîsul. 

— Cred că ai făcut tu o mişcare greşită, Rufinus. 
Nu cumva ai scăpat din mînă spada şi i-ai dat timp să 
fugă? 

Maxentiu ştia că loveşte direct la ţintă. Aflase de la 
legionarii săi despre lupta ce se purtase sus în cetate. 
ÎI văzu pe Domitius Rufinus cum se roşeşte de mînie, 
care îi spuse, aproape ţipind: 

— Cum poţi vorbi astfel, Maxentiu? Ştii cît de bine 
mînuiesc spada, doar te-ai convins ciţi captivi daci am 
omorît dînd lovituri cu măiestrie! Dacă-l mai întîlnesc 
pe Hammonius, îl străpung dintr-o lovitură şi-l trimit la 
Proserpina! Un ticălos ca el... 

Stai, potoleşte-te, Rufinus, nu mai striga şi nu-i mai 
rosti numele, uiţi că el face parte din garda 
împăratului? Spui că tu ai omorit captivi daci. Da, te- 
am văzut, erai beat, i-ai tăiat repede pe cei şase 
barbari care erau legaţi de miini şi de picioare. 
Maxentiu izbucni în ris: Ştii, m-a înveselit mult clipa 
cînd dacul acela, care arăta aşa de frumos, te-a lovit în 
cap cu lanţul de la miini cu atita ură şi putere, încît era 
gata să te doboare la pămînt. Şi chiar după ce tu i-ai 
înfipt spada în piept îţi mai arunca priviri pline de ură. 
Sînt tari şi răbdători ca nişte animale barbarii ăştia 

— Vrei să spui că tu n-ai omorit atunci? 

Ba daaa... Eu îl dezlegam pe dac, şi după aceea mă 
luptam... 

- Nu te mai lăuda! Dacă afla Livianus Claudius că 
ne-am înveselit omorînd captivi, ne-ar fi trimis la galere 


pentru paguba făcută imperiului. Ridică, sa mai golim 
un rînd! 

După ce bău, Maxentiu lăsă cupa din mînă şi se 
aplecă spre Domitius Rufinus. 

— Ascultă, Rufinus, ce căuta Hammonius Vitellius 
sus în cetate? Şi tu de ce l-ai atacat? 

Domitius Rufinus nu-i răspunse decit după o lungă 
pauză: 

— Am socoteli vechi de încheiat cu el! Şi mai este 
ceva, sus în cetate, un mare secret al lui Livianus 
Claudius. Dar îl distrug pe Hammonius Vitellius! De-ar 
afla generalul!... Dar ce, nu mă asculţi, Maxentiu? 

— Taci! Maxentiu îi făcu semn punînd degetul la 
gură: Ascultă, Rufinus, aci lingă perete se vorbeşte 
despre Hammonius Vitellius. 

In tabernă, Gellius, prins de băutură, cu oala de vin 
în mînă, îşi pierduse stăpînirea de sine şi vorbea cu 
voce tare: 

— Tribunul mi-a dat ordin să-l urmăresc pe dac, şi 
eu am pornit pe urmele lui în goana calului. Dacul 
fugea de-i sfiriiau picioarele. Eram aproape să-l prind, 
cînd, cu o mişcare fulgerătoare, s-a întors şi, cu o 
îndemiînare cum n-am mai văzut în viaţa mea, a trimis 
o săgeată care mi s-a înfipt în umăr. Nici acum nu mi s- 
a vindecat de tot rana. Din clipa căderii, n-am mai ştiut 
nimic, mult timp. M-am trezit pe un maldăr de fin, lîngă 
o stincă, în pădure, în plină noapte. La lumina lunii, am 
văzut chipul unui dac cu barbă stufoasă şi mustăţi 
lungi lăsate în jos, cu ochi pătrunzători şi reci, care mă 
străpungeau cu sclipiri tăioase. Mă păzea cu sulița în 
mînă. Mult timp n-am ştiut dacă trăiesc sau visez. Cine 
mai rămîne în viaţă cînd cade în mîinile dacilor?... 

Domitius Rufinus îl lovi cu cotul pe Maxentiu şi îşi 
lipi urechea de peretele de lemn. Auzi pe Gellius mai 


clar: 

— Vă jur pe toţi zeii! Nu mai aveam nici o speranţă 
să scap cu viaţă. Dar cum să nu rămii uimit? De multe 
ori, nici nu-i mai înţelegi pe zei! Se făcuse ziuă cînd a 
venit un dac, a vorbit ceva în şoaptă cu cel care mă 
păzea, s-a întors spre mine şi mi-a făcut semn să mă 
ridic în picioare. Nici nu mai luam în seamă tremuratul, 
pe care şi aşa nu-l mai puteam stăpîni. Simţeam cum 
începe să se scurgă viaţa din mine. Dar ce credeţi că s- 
a întîmplat? în loc să mă lovească, dacul m-a desfăcut 
la umăr, mi-a spălat rana, a pus pe ea nişte frunze 
uscate pe care le-a muiat puţin cu un fel de unsoare 
neagră, şi m-a legat strîns cu o cîrpă curată. Şi-a 
desfăcut plosca de la şold, şi mi-a făcut semn să beau. 
Am băut, mai întîi cu frică, apoi fiindcă-mi plăcea, căci 
era vin de-al lor, vin bun, tare şi aromat, cu gust de 
struguri. Între timp, cel care mă păzise îmi adusese 
calul. M-au ajutat să încalec. 

Gellius făcu o scurtă pauză. Domitius Rufinus 
apăsă şi mai tare urechea pe scîndura peretelui. 

— Jupiter să mă ţină dacă-mi venea să cred 
ochilor, continuă Gellius. Cînd am dat după colţul de 
stincă, am văzut cum toţi legionarii din gardă se 
înşiraseră pe potecă, urmîndu-l pe tribunul Hammonius 
Vitellius. 

Cei din jurul lui Gellius ascultau cu mirare şi 
neîncredere. Aşa ceva nu putuse să se întîmple, îşi 
spunea fiecare gindindu-se la cele auzite despre 
cruzimile dacilor. 

— Ei, ce ziceţi, v-a plăcut întimplarea? întrebă 
Gellius. Dacă nu era sclavul tribunului, cine ştie unde 
ne zăceau oasele la toţi?! 

— Mi-a plăcut povestea ta, spuse unul dintre 
legionari - pistruiat, cu faţa roşcovană şi cu un început 


de chelie - dar ştii tu, Gellius, ce înseamnă asta? 

— Ce înseamnă, Beniamine? sări Gellius, cu oala 
în mînă. 

— Jur pe Jehovah că tribunul tău s-a vindut dacilor, 
iar sclavul lui nu poate să fie decit o adevărată 
iscoadă! 

Maxentiu îl bătu pe spate pe Domitius Rufinus. 

— Ai auzit? Are dreptate evreul, şopti el. 

— Ţine-ţi gura, strigă Gellius furios, voi sînteţi 
numai cu gîndul la vinzare, aşa cum aţi făcut cu 
galileanul acela, în învăţătura căruia au început unii să 
creadă şi la care se roagă să le ajute... 

— Galileanul a fost un tilhar, mormăi Beniamin. 

—  Şi-apoi, ce ne pasă nouă? continuă Gellius, 
cuprins de teamă că dezvăluise ceva ce putea duce la 
urmări grave. 

Căută să spulbere impresia produsă de cele 
povestite şi încercă să-i aţiţe pe cei de faţă împotriva 
imperiului, cu convingerea că astfel nu vor trăda nimic 
din ceea ce au auzit. 

— Ce ne pasă nouă? repetă el. Noi sîntem nişte 
amăriţi de soldaţi, pe care împăratul îi trimite la 
moarte. la să mai golim cite-o ulcică de vin! Nu-i aşa, 
Beniamine? De ce-am ţine cu imperiul? 

Tăcu. Înghiţi de cîteva ori vin, cu multă lăcomie. 
Mîna îi tremura. 

— Mai bine nu spuneam nimic. Care zeu rău a mai 
fost treaz şi m-a îndemnat să vorbesc? Se aplecă spre 
ei şi şopti cu voce schimbată, mai mult rugător: Voi 
sînteţi chinuiţi ca şi mine, aveţi suflete bune, şi tribunul 
Vitellius este un om bun... 

Gellius tăcu şi rămase împietrit. În cadrul uşii ce da 
în mica încăpere se ivise Domitius Rufinus, urmat de 
Maxentiu. Făcu semn unor legionari de la o masă 


vecină să-l urmeze ; erau soldaţi din garda lui. Se 
îndreptă spre Gellius şi-l arătă cu degetul. 

— Legaţi-l! ordonă el. 

— Şi pe acesta, interveni Maxentiu, arătîndu-l pe 
Beniamin. 

— Pe mine, tribune? Pe mine, de ce? 

Ochii înroşiţi ai lui Beniamin se făcură mari, şi gura 
i se strîmbă de spaimă. În spatele lui Domitius Rufinus 
apăruse decurionul, comandantul gărzii sale. 

—  Leagă-i, decurioane, iar pe ceilalţi să-i predai 
comandantului gărzii de la poarta principală a 
campului, ordonă el. Să nu-i elibereze pînă nu primeşte 
ordin de la mine! 

Reîntorşi la masa lor din mica încăpere, Domitius 
Rufinus şopti plin de mulţumire la urechea lui 
Maxentiu: 

— Acum îl am în niînă pe trădătorul Hammonius 
Vitellius şi nu-l las pînă nu-l distrug! 

In dimineaţa care urmă, decurionul care îi 
comanda garda raportă lui Vitellius că legionarul 
Gellius a fost lipsă la apel şi că, cu toate cercetările 
făcute, nu reuşise să-i dea de urmă. Nerăbdarea cu 
care tribunul aştepta înapoierea lui Sarmis îl făcu să nu 
acorde nici o importanţă dispariţiei lui Gellius, îi spuse 
decurionului să aştepte, convins fiind că legionarul va 
apărea de undeva. 

In aceeaşi zi, pe la prînz, Sarmis se înapoie, aşa 
cum stabilise la plecare. Povesti tribunului tot ce 
făcuse şi-i spuse că Dagio cu ceata lui îi aşteaptă 
ascunşi în munţii din apropiere. 

Sarmis se afla în cortul lui Vitellius cînd decurionul 
raportă că din tabernă, cu o seară înainte, fuseseră 
arestaţi mai mulţi legionari, care băuseră prea mult. In 
acelaşi timp sosi şi Cluvianus. Galul era liber şi intra de 


gardă în noaptea ce urma. La vederea lui, Vitellius nu-l 
mai ascultă pe decurion şi nici nu luă în seamă ultimele 
cuvinte spuse de acesta: 

— Poate că tribunul ar trebui să-l ceară pe Gellius 
lui Livianus Claudius. Legionarul încă mai poartă 
urmele rânii de săgeată... 

li făcu semn decurionului să iasă. Se gindea că 
peste cîteva zile va fi departe, fără gardă şi fără să mai 
fie un supus al imperiului. 

— Gata, Cluvianus? îl întrebă pe gal. 

— Sînt gata în orice clipă, tribune, numai că, din 
nenorocire, zeii cei răi l-au îndemnat pe Domitius 
Rufinus să întărească garda sus pe zidurile cetăţii, iar 
în cetate a pus străji la toate uşile şi colţurile clădirilor. 
Nu se mai poate face nici o mişcare fără să fii văzut. 
Nu ştiu cum voi reuşi să vă dau fata dincolo de ziduri. 

Vitellius îl privi pe gal mult timp, cercetător, cu 
oarecare neîncredere. Încleşta fălcile şi tăcu. Îşi 
întoarse capul numai cînd simţi pe umăr mîna grea a 
lui Sarmis. 

—uUltima şansă nu este pierdută, tribune! îi şopti el, 
hotărît să încerce orice-ar fi părut cu putinţă. 

— Eu sînt hotărît să-mi dau şi viaţa! Jur pe toţi zeii! 

Cluvianus sărise, bănuind îndoiala ce-l frămînta pe 
tribun, dar n-a mai avut timp să termine, căci Vitellius 
se ridică şi bătu cu pumnul în masă. Vorbi cu voce 
schimbată, tulburat, revoltat: 

— Ştiu, Sarmis, ultima şansă nu este pierdută! Mă 
voi duce sus în cetate şi-o voi lua, chiar dacă va trebui 
să mă bat cu toate gărzile pe care le-a întărit Domitius 
Rufinus şi chiar dacă nu voi avea ajutorul vostru! 

Cu mişcări stăpînite, Sarmis îl prinse de braţ şi-l 
îndemnă să se liniştească. 

—Oricare om în momente grele începe să se 


îndoiască de prietenii săi, dacă eu şi Cluvianus ne 
putem socoti prietenii tăi, tribune! Pe duşman nu-l 
învingi întotdeauna luptind făţiş cu el, ci căutînd 
mijloacele prin care să-ţi atingi scopul chiar şi fără 
luptă. Ultima şansă nu este aceea ca tu, singur sau 
urmat de noi, să porneşti la luptă contra celor din 
cetate. Această şansă ar avea prea puţini sorţi de 
izbîndă. Ultima şansă am aflat-o de la Dagio. El 
cunoaşte bine Getidava, căci a făcut mult timp de 
strajă aici cu ceata sa. Cetatea are un secret cunoscut 
numai de ei, ciţiva, în afară de Decebal şi de Diegis. 
Sub cetate sînt nişte hrube întunecoase, cu ziduri 
groase de piatră. Intr-una din hrube, printre lespezile 
de piatră ale pardoselii, se află una care închide 
intrarea într-un fel de galerie ce duce lo o peşteră din 
pîntecele muntelui, iar din peşteră porneşte o 
crăpătură, căreia apele i-au dat o astfel de formă încit 
poate să treacă cu uşurinţă un om prin ea şi care 
răspunde afară undeva pe povirniş. 

— Pe-acolo voi pătrunde! şopti apăsat tribunul. 

— Să nu uităm, tribune. Sus în cetate îl avem pe 
Cluvianus, accentua Sarmis. 

— Jur pe Jupiter că voi trece şi prin gaură de şarpe! 
strigă galul, dintr-o dată însufleţit. 

— Totul este, continuă Sarmis, ca tu să găseşti 
pîrghia de deschidere, adică de ridicare a lespezii. 
Inchizătoarea a fost făcută de nişte meşteri făurari 
aduşi din partea de răsărit a imperiului. Dagio mi-a 
spus că trebuie căutat în zidul din apropiere, unde, 
printr-o gaură, poţi să ajungi cu mîna la un fel de 
pîrghie de fier. 

Lui Vitellius îi reveniră speranţa şi încrederea. Privi 
cu recunoştinţă spre ei, mişcat de ataşamentul şi de 
hotărîrea lor. Din nou situaţia i se părea limpede, 


salvarea Apronillei o vedea foarte apropiată. Cei doi 
bărbaţi de lîngă el, doi foşti captivi, doi foşti sclavi, 
deveniseră cei mai devotați prieteni ai săi, şi, în aceste 
momente grele, singurele lui ajutoare. 

— Mergi şi tu cu noi, Cluvianus! spuse Vitellius cu 
recunoştinţă. Vei fi liber în Dacia, Îţi vei face căminul 
tău, familia ta. In Galia nu vei putea pleca, după cum 
nici unul dintre noi nu va mai putea să mai meargă 
acolo unde stăpîneşte imperiul. 

— Mergi cu noi, galule, întări Sarmis. La mine, la 
Carsidava, amindoi vă veţi simţi ca la voi acasă, ca în 
tara voastră, poate că veţi ajunge să iubiţi Dacia. 

— Vă urmez, tribune! 

Totul se desfăşură apoi repede. Făcură planul de 
acţiune pînă în cele mai mici amănunte. Înainte de 
plecarea lui Cluvianus, tribunul scrise în grabă un 
papyrus către Apronilla: 

„Deşi nu va mai trece decit foarte puțin timp, 
iubirea mea, pînă vom fi din nou impreună şi pentru 
totdeauna, mi se pare că vremea se scurge atit de 
încet, încit parcă mă cuprinde teama că vor trece ani 
pînă te voi vedea lingă mine. Aş blestema cerul, aş uri 
totul - pe zeii cei buni şi pe zeii cei răi - dacă s-ar ivi în 
calea noastră piedici, care ne-ar prelungi despărțirea. 
Tu să ai incredere în Cluvianus. El este hotărît să-şi dea 
viața apărindu-te. Şi dacă, scumpa mea Apronilla, 
printr-o faptă urită a zeilor, aş fi împiedicat să ies în 
calea ta, tu să-l urmezi pe Cluvianus. El te va duce în 
Dacia, la un loc sigur, unde eu nu voi întirzia să vin, 
chiar dacă va fi să lupt cu toti zeii din Olimp şi din 
Infern. Dar nu va fi pe voia zeilor cei răi, şi miine seară, 
dragostea mea, la ieşirea din cetate, te vei odihni la 
pieptul meu. Zeita Thalia să te aibă în pază, sufletul 
meu drag!" 


Cu deplină încredere în izbîndă, Vitellius strînse cu 
grijă papyrusul şi-l dădu lui Cluvianus. Sarmis se ridică 
de pe pat, slobozi un oftat uşor, apoi vorbi încet şi rar: 

— Cu zeii nu facem nimic, tribune! Să sorbim 
repede cite-o ulcică de vin. E timpul să plece 
Cluvianus. 

Galul plecase de mult. Amîndoi stăteau întinşi pe 
pat, fiecare cu gîndurile lui. Gîndul lui Sarmis alerga la 
Carsidava şi la Costodava, acolo unde se aflau cei 
dragi. Pînă departe în jurul cortului nu se auzea nici un 
zgomot. Legionarii din centuriile şi cohortele din camp 
erau plecaţi în lungul văii Getidava, pentru exerciţii de 
luptă. In acea linişte, începu să se distingă mers 
cadenţat de oameni ce se apropiau. Nu dădură nici o 
atenţie, puteau fi cei din schimburile gărzii campului. 
Lîngă cort se auzi o scurtă comandă, şi mersul 
cadenţat încetă. După citeva clipe, în cort pătrunse un 
centurion, urmat de doi decurioni. Il salută pe tribun, 
apoi îi întinse un mesaj cu sigiliul lui Livianus Claudius. 
Curios şi tulburat, Vitellius desfăcu pergamentul şi citi: 

„Generalul  Livianus Claudius, comandantul 
legiunilor şi cohortelor din Dacia, către  tribunul 
Hammonius Vitellius din garda augustului împărat: 
Salut! 

Tribunul este rugat ca, împreună cu sclavul său, să 
se prezinte înaintea noastră pentru a primi o misiune 
importantă, ce nu poate suferi  întirziere. 
Neprezentarea imediată va fi socotită nesupunere la 
ordinul unui comandant de legiuni imperiale, în care 
caz, centurionul are dispoziția noastră asupra modului 
cum va trebui să procedeze." 

Vitellius rămase un moment împietrit, cu sulul de 
pergament în mînă. Un val de gînduri şi de presupuneri 
îi inundă mintea. Nu putea să înţeleagă ce se petrece, 


ce se întîmplase. În faţa lui, Sarmis stătea în picioare, 
pregătit de luptă. 

—  Echipează-te, Sarmis, şi ia tot bagajul nostru. 
Nu se ştie dacă vom mai avea timp să trecem pe aici! 

Plecară. Pînă la cortul generalului, centurionul nu 
spuse nici un cuvint şi nici tribunul nu-l întrebă nimic. 

Livianus Claudius îl primi rece, cu priviri aspre. 
Vitellius se gîndi că poate generalul aflase ceva despre 
cele petrecute sus în cetate. Se pregăti să înfrunte 
totul cu curaj. Cu ton solemn, Livianus Claudius îl invită 
să se aşeze pe scaun. Îi vorbi stăpînit, însă hotărît: 

— Tribune, regret că sînt nevoit să iau unele 
măsuri împotriva fiului lui Hammonius Felix, cavalerul a 
cărui amintire mi-e scumpă, împotriva unui tribun din 
garda împăratului şi curier imperial. 

Făcu o pauză destul de lungă, parcă nedecis cu ce 
ton să continuie. Tuşi de cîteva ori, apoi reluă: 

— Am fost informat că ai legături cu tabăra 
dacilor, mi s-au prezentat dovezi, care par să constituie 
adevărate acuzații împotriva ta, de trădare a 
împăratului şi a imperiului, iar sclavul tău nu ar fi 
altceva decit o iscoadă a lui Diegis. Nu ştiu dacă 
înţelegi situaţia în care sînt pus. Avînd în vedere, însă, 
că ai venit aici în calitate de trimis special al 
împăratului, nu pot lua nici o măsură împotriva ta, în 
afară de aceea de a te aresta! 

Vitellius sări în picioare, aprins de miînie. 

— Nimeni nu poate să reţină pe un trimis al 
împăratului! rosti el cu ton răspicat, sigur fiind că 
generalul nu fusese informat de cele ce se petrecuseră 
sus în cetate. 

— Eu, da! Uiţi că sînt comandantul legiunilor şi 
cohortelor ce-mi sînt încredințate? 

— Dacă această miîrşavă uneltire porneşte de la 


Domitius Rufinus, regret că încă de la Roma nu l-am 
străpuns cu spada! 

Auzind numele lui Domitius Rufinus, generalul 
tresări, începu să se îndoiască de temeinicia acuzaţiei. 

— Tribune, datoria mea este să aştept hotărîrea 
împăratului. Un curier special va porni chiar azi spre 
tabăra lui. Pînă atunci, tu şi sclavul tău veţi sta închişi 
în cetatea Viminacium! 

— În numele împăratului, mă opun! 

— Nu, tribune, e zadarnic să încerci să te opui! Un 
tribun care se întilneşte în pădure cu o căpetenie dacă 
însoţită de ceata lui şi se salută prieteneşte cu acea 
căpetenie la despărţire nu poate să fie un trimis de 
încredere al împăratului! 

Tulburat, Vitellius nu găsi nici un cuvînt potrivit. 
Generalul ridică clopoţelul şi sună cu putere. Spuse 
contubernalului să intre Maxentiu. 

— Am fost atacat de daci şi numai..., începu 
Vitellius. Livianus Claudius îl întrerupse: 

— Ai avut în gardă un legionar, Gellius? A fost 
rănit acel legionar şi prins de daci? Cum se face că ţi l- 
au dat înapoi? Cînd s-a mai văzut un roman scăpat din 
mîinile acestor barbari? 

Generalul văzu că Maxentiu intrase. Schimbă tonul: 

— Tribune Maxentiu, vei pleca numaidecit la Ad 
Mediani, unde se află tabăra împăratului. Vei duce 
augustului nostru împărat un mesaj din partea mea. 
Pregăteşte-ţi garda! Chiar astăzi vei porni la drum. 
Generalul făcu o scurtă pauză. Reluă: E cam tirziu. 
Pleci miine, cum se luminează de ziuă! 

Maxentiu ieşi. Generalul îl chemă pe contuberbal 
şi-i ordonă ca pe tribunul Hammonius Vitellius şi pe 
sclavul său să-i ţină sub pază pînă cînd vor fi trimişi 
spre Viminacium. 


În seara aceleiaşi zile, în „Taberna Centurionilor", 
Domitius Rufinus şi Maxentiu au chefuit satisfăcuţi pînă 
tirziu după miezul nopţii. 

Plecarea s-a făcut în zori. Aerul rece al dimineţii şi 
ceața ce îmbrăca valea, în lungul căreia se întindea 
drumul, nu lăsau să se vadă dacă ziua va fi noroasă, 
sau însorită. Această întrebare şi-o puneau legionarii 
din gardă, plecaţi pe un nou drum de oboseală şi de 
trudă, nu Maxentiu care, prins de băutură, abia se 
ţinea în şa, fără să ia în seamă drumul pe care înainta 
şi nici cum va fi vremea. 

Ropotul cailor pe pietrele drumului bine bătut şi 
bine întreţinut se întorcea într-un ecou continuu, mărit 
de liniştea din jur. Ca întotdeauna cînd erau plecaţi la 
drum, legionarii îşi omorau plictiseala povestind tot 
felul de glume şi de snoave, pe care chiar decurionul 
ce-l urma pe tribun, ceva mai în urmă, le asculta cu 
plăcere. Aşa se face că nici unul dintre ei nu auzi un 
strigăt de huhurez în pădure, strigăt ce se repetă de 
mai multe ori pe sub coasta muntelui, în lungul 
drumului, unde se pierdea. Ultimul strigăt, ce răsună la 
mare depărtare înaintea lor, produse zgomot şi 
mişcare pe povirnişul ce străjuia drumul, presărat cu 
tufişuri dese şi cu bucăţi mari de piatră desprinse din 
stincă. Abia puteau fi zărite căciulile şi cojoacele unor 
oameni ce se mişcau pe brînci, mai mult tîrîndu-se în 
dreptul cîte unui tufiş de mărăcini, în spatele cîte unui 
pîlc de brazi mici şi stufoşi sau după cite o grămadă de 
pietre mari şi colţuroase. 

Un timp liniştea fu tulburată numai de ţipetele şi 
de ciripitul păsărilor de prin desişuri, apoi ecoul pădurii 
şi al muntelui aduse din sus ropote slabe de cai, ce se 
întăreau tot mai mult, pe măsură ce se apropiau. De 
după cotitura drumului apăru Maxentiu urmat de garda 


sa. Înaintau în trapul cailor, fără prea mare grabă. Cu 
capul plecat în piept, tribunul moţăia, lăsîndu-se în voia 
calului. Mai erau numai cîţiva paşi pînă în dreptul 
locului unde se produseseră mişcările pe poviîrniş, cînd, 
de sus, bucăţi mari de stîncă porniră cu mare iuţeală la 
vale. În urma lor nu se zărea nici ţipenie de om. 

Totul s-a desfăşurat repede. A fost un zgomot, un 
huruit prelung, mărit de ecoul muntelui, amestecat cu 
ţipete, urlete şi blesteme. De sus, din dreptul 
tufişurilor, o ploaie de săgeți, trase cu multă 
îndeminare şi putere, căzu asupra cailor şi călăreţilor, 
apoi trupuri de oameni înfăşuraţi în cojoace începură 
să se rostogolească în vale. Cînd huruitul pietrelor 
încetă, dacii văzură că nu mai au prea mult de făcut. 
Caii şi călăreţii, zdrobiţi de pietrele ce sfărimaseră totul 
în calea lor, zăceau pe drumul acoperit de sînge. 
Nechezatul şi gemetele cailor se amestecau cu 
vaietele soldaţilor care nu-şi dăduseră ultima suflare. 

Tribunul Maxentiu căzuse în mijlocul drumului, cu 
capul zdrobit. Asupra lui se îndreptă Dagio, căci el şi 
ceata lui dăduseră lovitura. Căpetenia dacă privi mult 
timp trupul tribunului, strîngînd fălcile cu ură. Il lovi de 
cîteva ori cu piciorul şi-l întoarse cu faţa în sus. Incepu 
să-l caute cu grijă. Nu se îndoia că tribunul fusese 
pornit cu veşti, fie spre Roma, fie spre tabăra 
împăratului. În tolba lui, Dagio găsi pergamentul cu 
mesagiul lui Livianus Claudius către împărat. Il 
desfăşură cu înfrigurare şi începu să citească: 

„Către augustul împărat Ulpius Trajanus Optimus. 
Marele Jupiter să-l ţină în pază. Salut! Generalul 
Livianus Claudius raportează: 

Tribunul Hammonius Vitellius, curier special din 
garda imperială, a fost arestat împreună cu sclavul 
său, fiind dovediţi că au legături cu tabăra dacilor şi 


trădează imperiul. Tribunul  Maxentiu,  aducătorul 
acestui mesaj, va raporta augustului impărat toate 
amănuntele. Cei doi arestați au fost trimişi sub pază 
întărită în garnizoana de la Viminacium. Aştept ordinul 
augustului împărat!" 

Tulburat şi palid, Dagio privi mult timp trupul lui 
Maxentiu. Ozio strînse sul pergamentul şi-l legă, 
păstrînd sigiliul lui Livianus Claudius. Tirziu, Dagio 
ridică hotărit capul şi vorbi către Ozio: 

— Nu mai avem ce aştepta! Dacă ei au fost duşi la 
Viminacium, nici fata nu va mai fi scoasă din cetate. 
Plecăm la Diegis, să-i ducem trista veste. Mă gindesc 
cîtă durere va fi în sufletul bătrînului Dicomes şi al 
nefericitei Cumida! 

Cluvianus se pregătise pentru a se putea strecura 
prin deschizături cît de mici: îşi lăsase scutul şi sulița, 
păstrind numai spada şi un stilet înfipt la briu. La 
căderea serii, cînd fusese schimbat din gardă, în loc să 
coboare în vale, spre taberne, se strecurase pe lingă 
zidul cetăţii şi se ascunsese în tufele de liliac. Ştia tot 
ce are de făcut, căutase drumul spre hrubele cetăţii şi 
pregătise două făclii mari, cu care să-şi lumineze calea 
prin pîntecele muntelui. Apronilla sosise la timp şi, fără 
să piardă nici o clipă, galul pătrunsese cu ea prin 
gangurile de sub cetate, ruinate şi arse, în care plutea 
un aer greu, înecăcios, cu miros de fum şi mucegai. 
Căuta de mult timp placa din pardoseală, prin golul 
căreia puteau să pătrundă în galeria de care îi vorbise 
Sarmis, cînd auzise un zgomot slab şi abia avusese 
timp să prindă de veste că cineva din întuneric se 
pregăteşte să atace. Urmase o luptă scurtă şi grea, în 


care sorții izbînzii trecuseră cînd de o parte, cînd de 
alta. Galul uriaş reuşise să iasă învingător. Cel ce îl 
atacase şi care nu era altul decît Domitius Rufinus 
rămăsese întins pe plăcile reci de piatră, sugrumat de 
mîinile puternice ale fostului gladiator. După o nouă 
căutare, Cluvianus reuşise să descopere piîrghia cu 
care a putut să urnească lespedea de piatră. 
Pătrunsese în galerie purtînd-o pe Apronilla pe braţe. 
Fata îşi pierduse cunoştinţa, nemaiputind suporta 
încordarea şi spaima prin care trecuse. Coborise un 
lung şir de trepte tăiate în piatră, apoi înaintase prin 
galerie, pînă ajunsese într-o mare peşteră, cu pereţi ce 
se pierdeau departe în întunericul nestrăbătut de 
lumina făcliei, a cărei flacără juca şi sclipea pe faţa 
unui lac cu apa cristalină, lipsită de orice undă, ca şi 
cum toată această sală uriaşă era pardosită cu o 
oglindă ca-n basme. Din loc în loc, aproape de pereţi şi 
de plafon, nenumărate stalactite şi stalagmite 
scînteiau în toate culorile, arătîndu-le drumul. 

După ce străbătuse în lung peştera, mergiînd prin 
apa, care în unele locuri îi ajunsese pînă la piept, 
continuase să înainteze urmînd pirîul ce pornea din lac 
ca o şuviţă limpede, cobora repede şi sărea peste 
pragurile pe care singur şi le tăiase în stincă. Numai 
cînd ajunsese într-o altă peşteră, mai mică şi mai 
rotundă, de al cărei plafon stăteau agăţaţi mii şi mii de 
lilieci, prinsese curaj şi înţelesese că nu mai are mult 
pînă la ieşire. Apronilla îşi revenise cu totul şi îl urmase 
plină de încredere. Aşteptară mult afară, lipiţi de 
stincă, ascunzindu-se de lumina lunii, fără ca cei 
aşteptaţi să se fi arătat. Cluvianus nu ştia de cele 
petrecute în ziua ce trecuse, cînd tribunul şi sclavul său 
fuseseră porniţi sub pază puternică spre Viminacium, 
după cum nu ştia nici că, în hruba de sub cetate, îl 


sugrumase pe Domitius Rufinus. 

Deplin încrezătoare în gal, Apronilla plecase alături 
de el, aşa cum îi scrisese Vitellius. Urcaseră pieptiş pe 
coasta muntelui, printre colţuri de stînci şi tufişuri de 
brazi mici, stufoşi, şi la revărsatul zorilor se aflau 
departe în pădure, dincolo de coama muntelui pe care 
străjuia cetatea. Intre timp, cerul se înnorase şi 
începuse să plouă cu picături mici şi dese. 

Domitius Rufinus îşi revenise cu greu. Nu-şi dăduse 
seama cit timp rămăsese nemişcat pe lespezile reci de 
piatră, în întunericul de nepătruns. Cînd se trezise, nu- 
şi mai amintise unde se afla decît după ce se lovise cu 
capul de peretele hrubei. Ingrozit de cele întimplate şi 
de fuga fetei, pornise în grabă spre poarta cetăţii, la 
comandantul gărzii, şi ordonase să se caute peste tot, 
să se răscolească pădurile din împrejurimi. După aceea 
pornise jos, în camp, neluînd în seamă ploaia ce 
începuse. 

In acea noapte, Livianus Claudius nu mai urcase 
sus, în cetate. Arestarea lui Vitellius îl tulburase. 
Vorbise mult cu legionarul Gellius şi se convinsese că 
într-adevăr tribunul avusese legătură cu căpetenia 
dacă ce comanda ceata care îi atacase. Tirziu spre 
seară, primise un mesaj de la împărat, prin care îi 
ordona să pregătească cohortele şi legiunile şi să 
pornească spre ieşirea din munţi a rîului Tibiscu, unde 
armatele lor urmau să se întîlnească. Nimic nu putea fi 
întîrziat, de aceea, în aceeaşi seară, adunase în cortul 
său pe toţi legaţii şi tribunii comandanţi de legiuni şi de 
cohorte şi le dăduse instrucţiuni asupra a ceea ce avea 
de făcut fiecare. 

Generalul nu dormea, stătea întins pe pat, cînd 
apăru Domitius Rufinus, vinăt la faţă, cu tunica 
murdară şi cu părul în dezordine. 


— Ce e, Rufinus, te-ai îmbătat şi te-ai bătut cu 
cineva?! îl apostrofă el privindu-l cu multă silă. 

Căutind să se stăpinească şi atent să nu facă nici o 
legătură cu prezenţa lui Vitellius la Getidava, Domitius 
Rufinus povesti cele ce se petrecuseră sus, în cetate. 
Pe măsură ce-l asculta, pe faţa generalului se vedea 
cum creşte o furie greu stăpinită. Totuşi, căută să nu-şi 
trădeze durerea adincă. Ascultîndu-l, nu scăpase că 
ceva nu e în ordine, că primul său contubernal îi 
ascunde ceva. Vorbi frînt de o suferinţă lăuntrică: 

— Nu văd pentru ce să fugă! şopti el cu multă 
miîhnire. Continuă ceva mai tare: Şi de ce tocmai acum, 
cînd altă dată a avut prilejuri de fugă mult mai bune? 
Tu ce părere ai, n-ai observat nimic? 

— Nu ştiu... ce-aş putea să spun... unii sclavi caută 
să fugă chiar şi fără motive, murmură Domitius 
Rufinus. 

— Dar de ce, contubernale, de ce ai preferat să 
urmăreşti pe gal şi pe fată şi nu mi-ai raportat din 
timp? îl întrebă bănuitor. 

Începuse să încolţească în sufletul său bănuiala că 
Domitius Rufinus, captivat de frumuseţea fetei, 
încercase să intre în grațiile ei. 

— Nu răspunzi, contubernale? îi strigă apoi, 
aruncîndu-i o privire tăioasă. In ultimul timp, te-ai dus 
cam des sus în cetate. 

— Am executat ordinul, generale, ordinul de a 
asigura paza acolo sus, de a nu se apropia nimeni de 
familia ta. Nu mi-am închipuit... 

Livianus Claudius ocoli masa şi se apropie de el. 

— Ascultă, Rufinus, dacă voi afla că la mijloc e 
vorba de altceva, să ştii că nu va fi bine de tine! Te-am 
socotit cel mai de încredere contubernal. Dacă se va 
dovedi contrariul, nu mă voi reţine de a cere 


împăratului să fii trimis la galere, ca şi Hammonius! 
Dar acum nu e timp de pierdut. Dă alarma, ia două-trei 
centurii sau mai multe şi caut-o! Fără ea să nu te 
întorci! Pe mine mă găseşti sus, în cetate. 

Livianus Claudius se apropie de el şi mai mult şi-i 
strigă: 

— Haide, porneşte! 

Se luminase de mult. Printre copacii din pădure, 
vîntul sufla mai potolit. De pe frunzele plăpinde se 
scuturau picături mari. În jurul lor liniştea era tulburată 
numai de trosnetele vreascurilor pe care călcau. Apa le 
trecuse prin îmbrăcăminte şi simțeau umezeala pe 
trupuri. Apronilla tremura. De mult nu mai putuse 
înainta, şi Cluvianus o purta pe braţe. Broboane mari 
de sudoare se scurgeau pe faţa galului, ajuns la 
capătul puterilor. Urca pieptiş, căutînd un loc mai ferit 
unde ar putea să se odihnească. Nu mai înainta mult, 
şi zări o mică scobitură într-o stîncă. Intră, aşeză fata 
pe o grămadă de frunze uscate şi, neluînd în seamă 
pericolul de a fi descoperiţi, aprinse focul. Viaţa ei ar fi 
fost în primejdie dacă nu şi-ar fi uscat îmbrăcămintea 
cît mai repede. 

— Să facă zeii cum or vrea, murmură el, dacă au 
suflet şi dacă mai au milă de oameni! 

După ce aprinse focul şi-l întări, o privi pe 
Apronilla. Fata avea faţa învineţită şi mîinile umflate de 
frig, tremura, ochii îi erau înroşiţi de plins. Stolla şi 
palia albe, sandalele din piele fină erau acum de 
nerecunoscut. Galul se gîndi că trebuie să acţioneze cu 
mai multă hotărîre. Aprinse un al doilea foc, la o 
depărtare de vreo trei paşi de celălalt, şi-i spuse fetei 
să se aşeze între focuri, pentru a fi încălzită deodată 
din faţă şi din spate. Îi trebui mult galului pînă s-o 
convingă că trebuie să-şi scoată palia şi stolla şi astfel 


să-şi usuce mai repede îmbrăcămintea. Apronilla 
rămase numai în subucula: udă, strîns lipită de trup. 

Trecuse de timpul prînzului cînd, odihniţi şi cu 
îmbrăcămintea uscată, începură să se pregătească de 
plecare. Foamea se pornise să-i chinuiască, însă nici 
unul n-o luă în seamă. Nu apucară însă să termine 
pregătirile. De după stînca în care se aflau se auzi o 
comandă scurtă, un huruit de pietre se porni pe 
povirniş, şi în gura micii grote apăru un zid de piepturi 
de legionari, cu suliţele întinse, gata să-l străpungă pe 
cel care ar fi încercat să treacă. 

Cluvianus sări în picioare, trase spada şi-o împinse 
pe Apronilla spre fundul grotei. Zări pe Domitius 
Rufinus dincolo de linia formată de soldaţi. 

— Ascultă, gal împuţit, ce mai încerci să te aperi, 
nu vezi cîte sulițe sînt îndreptate spre tine? îi strigă 
tribunul, năpădit de furie şi plin de satisfacţie totodată 
pentru că o găsise pe fată. 

Domitius Rufinus trecu printre legionari înaintînd 
spre fată, dar Cluvianus fulgeră spada cu hotărîre prin 
faţa lui şi-l obligă să se oprească. 

— Tribune, dacă înaintezi, vei fi străpuns! Lasă-ne 
să ne urmăm drumul! 

Galul era de nerecunoscut, în ochi îi jucau flăcări, 
trupul îl avea încordat. 

— Dă-te la o parte, galule, şi aruncă spada din 
mînă, altfel te fac eu s-o arunci! Vrei să te trimit la 
Proserpina, în fundul Infernului? tună Domitius Rufinus, 
cu vocea sugrumată de supărare. 

Urmă o luptă scurtă, dar grea. Gladiatorul, încercat 
în numeroasele lupte date în circuri, căută să se apere, 
dar să nu-l lovească pe tribun. Nu-i trebui să 


1 Cămaşă din pinză subţire, fără mineci, purtată mai ales 
de femei. 


manevreze mult şi spada lui Domitius Rufinus sări 
dincolo de zidul de legionari. In aceeaşi clipă, suliţele 
legionarilor se apropiară de gal, la un semn făcut de 
tribun. Cluvianus se dădu un pas înapoi şi începu să 
lovească suliţele ce se apropiau de el, dînd lovituri 
fulgerătoare cu spada. Lupta era însă cu totul inegală. 
Continuă să se retragă pînă în colţul în care se afla 
Apronilla. Încercă un atac. Îşi concentra toată puterea 
şi lavi fulgerător pînă îşi simţi mîna mai uşoară. Privi 
uimit şi descurajat ; spada i se rupsese şi în mînă 
stringea numai minerul ei. 

— Vă blestem, zei ticăloşi! strigă el în timp ce 
legionarii îl legau în lanţuri. 

Cu întreg curajul revenit după panica prin care 
trecuse, Domitius Rufinus porni în grabă cu cei doi 
fugari spre Getidava. Niciodată Apronilla nu i se păruse 
mai frumoasă ca în această zi. 

Timp de citeva zile, viaţa celor doi fugari s-a aflat 
în grea cumpănă. Generalul a pus pe medicul campului 
să dea bolnavilor cele mai bune îngrijiri. Galul rezistă şi 
se întrema mai repede. Frînt de durere şi chinuit de 
remuşcari, Livianus Claudius a stat noapte după 
noapte lingă patul fetei. De multe ori avea sentimentul 
că îngrijeşte cînd pe Lucina, cînd pe Lucilla. Apronilla s- 
a însănătoşit greu. Numai bătrina sclavă Agnia se 
simţea fericită, convinsă că Freya, zeiţa veşnicei 
tinereţi, îi ascultase şi de data aceasta rugăciunile 
pentru salvarea scumpei ei Lucilla. In exedră era 
linişte. Livianus Claudius stătea lîngă patul Apronillei şi 
ţinea în mîna sa mina slăbită a fetei. Amîndoi tăceau. 
Tot timpul şovăise să-i pună întrebarea care îi ardea 
sufletul chinuit. O privi îndelung. Da, putea fi Lucina, 
după cum putea fi şi Lucilla. Zeii voiau să-l chinuiască. 

—  Apronilla, copilul meu, în numele Cybelei, 


spune-mi, de ce-ai vrut să fugi la daci? o întrebă el 
aproape în şoaptă. 

Ea îşi întoarse încet spre el ochii ei mari, limpezi, 
albaştri ca cerul. În ei jucau lacrimi. 

— De ce mă chinuieşti, Apronilla? Tu i-ai spus 
încăpăţinatului de gal să nu-mi destăinuiască nimic? 
Dacă vei continua să taci, voi pune să-l răstignească. 
Să simtă galul acolo sus pe cruce piroanele bătute în 
miîini şi în picioare! Va spune de ce... 

— Să nu-l omori! strigă ea speriată, ridicîndu-se 
într-un cot. Dacă îl omori, nici eu nu mai rămîn în viaţă! 

— Îl iubeşti atît de mult? 

— Pot să nu-l iubesc pe acela care şi-a pus în 
pericol viaţa pentru libertatea mea, pe acela care 
acum preferă să moară decit să destăinuiască pentru 
ce am căutat să fug în Dacia? Izbucni într-un hohot de 
plins. De ce nu m-ai lăsat să mor, Livianus Claudius? 
Eram fericită acum, acolo la zei, lingă tata şi lîngă 
mama!... 

— Copilul meu, linişteşte-te! Jur în faţa zeilor, în 
numele lui Jupiter, că galul nu va avea nimic de suferit! 

— ÎI laşi să rămînă tot în garda cetăţii? îl întrebă 
printre lacrimi. 

— Îl las... fac tot ce-mi ceri tu... dar, spune-mi, ce 
căutai la daci? Tu nu ştii că ei îi trimit la zei pe cei care 
îi prind, că îi omoară prin torturi îngrozitoare? După o 
pauză lungă, continuă cu voce scăzută: Zilele acestea 
am prins aici, în camp, doi trădători, doi spioni de-ai 
lor, pe un tribun imperial şi pe sclavul lui. l-am legat şi 
i-am întemnițat la Viminacium... 

Nu mai apucă să rostească în întregime ultimul 
cuvînt. Apronilla slobozise un țipăt ca rupt din adiîncul 
sufletului şi se aruncase cu faţa în pernă, zguduită de 
plîns. Generalul o privi mult timp în tăcere. Liniştea din 


încăpere era întreruptă, din cînd în cînd, numai de 
suspinele ei şi de implorările ce le făcea zeilor să o ia 
cît mai repede. El înţelese că orice insistenţă din 
partea lui e inutilă. Se ridică de pe scaun şi ieşi fără să 
facă nici cel mai mic zgomot, în sufletul lui pătrunsese 
o nouă şi puternică frămiîntare. 


Capitolul III 
REGELE ŞI ÎMPĂRATUL 


1 


De la Sarmizegetusa, către apus, drumul urca 
încet, cu ocoluri largi, printre dealuri şi coline, trecea 
pe lingă sate şi cetăţi, se căţăra spre coama muntelui, 
pînă la Poarta de Fier. Aci fuseseră oprite legiunile 
imperiului în anul Romei 843: după lupta de la Tapae, 


1 Anul 89 e.n. 


şi silite, în cele din urmă, să primească pacea. Aici se 
călise în luptă noul rege, Decebal. De atunci, poporul 
numise acest loc Poarta de Fier. Mai departe, drumul 
cobora în şerpuiri tot aşa de largi, dar mai repezi, 
ţinînd-o alături de rîul Tapae, care alerga grăbit spre 
fratele lui mai mare, Tibiscu. In jur, munţii, dealurile şi 
colinele erau îmbrăcate cu păduri dese de brazi şi fagi, 
iar prin poieni şi livezi se zăreau trunchiuri albe de 
mesteceni presărate din loc în loc. 

În toamna acestui an, drumul ce ducea spre 
Tibiscu vuia de zgomotul carelor, de chiotele 
luptătorilor, de nechezatul cailor şi de lătratul cîinilor. 
De pe tot cuprinsul Daciei soseau cete de luptători, pe 
care regele le aduna în grabă, ca să oprească 
înaintarea armatei romane cotropitoare. 

La jumătatea drumului dintre Tibiscu şi Poarta de 
Fier străjuia mica cetate de lemn Tapae. Dincolo de 
cetate, valea se lărgea mult, formînd un fel de găvan 
uriaş. În acest loc ferit şi bine străjuit de munţi, regele 
Decebal îşi stringea armata pentru bătălia hotăritoare 
cu imperiul. 

În toiul acestor pregătiri, Diegis nu putuse răbda să 
n-o mai vadă pe Carsida. Trecuse peste munte în 
galopul calului, rămăsese puţin la Carsidava, şi acum 
se înapoia spre tabăra sa. Inainta prin pădurea rară, 
urmat la citeva zeci de paşi de gardă. Peste grijile 
pregătirii de luptă, peste chipul regelui şi al Marelui 
preot, cu care trebuia să se întîlnească, se suprapunea, 
în mintea lui, imaginea fiinţei dragi. Bătrînul Dicomes 
se învoise ca, atunci cînd va fi cu putinţă, Carsida să 
devină soţia fratelui regelui. 

În trapul calului, adierile vîntului uşor de seară se 
jucau prin pletele lui castanii şi prin barba deasă şi 
bogată. Sub sprîncenele mari, răsfriînte în sus, ochii lui 


de un căprui-deschis erau aţintiţi departe, spre vale, şi 
arătau zbuciumul său lăuntric. Faţa mai mult ovală 
decit rotundă, nasul drept, nările largi şi buzele bine 
conturate, încadrate de mustăţile, barba şi pletele 
bogate, îi dădeau înfăţişarea unui adevărat luptător 
dac. Pe umeri îi flutura în vînt zeghea largă din postav 
de lină seină, brodată cu flori albastre, cusute cu multă 
măiestrie. 

Ajuns în virful colinei, se opri. Privi departe în vale, 
trecîndu-şi uşor degetele prin şuviţele bărbii. Auzea 
scîrţiitul carelor, strigătele celor ce îndemnau vitele şi 
chiotele luptătorilor. Slobozi un oftat adînc şi murmură: 

— Cotropitorul nu vrea să ne lase liniştea şi 
libertatea! Tresări la nechezatul calului. Din vale 
veneau zgomote de tot felul, de învălmăşeală 
amestecată cu strigăte. Un moment i se păru că, din 
partea cealaltă a văii, cetele ce treceau fuseseră 
atacate din pădure. Indemnă calul şi porni în galop pe 
poteca ce ocolea printre mesteceni şi fagi rari, 
coborind în pantă lină pe coasta muntelui. Cînd sosi 
mai aproape de drum, opri calul. înţelese ce se 
petrecea: trecea alaiul Marelui preot. Diegis îşi muşcă 
adînc buzele, şi ochii îi luciră. Privi învălmăşeala şi 
mulţimea. Alaiul Marelui preot întîlnise la o cotitură o 
ceată de călăreţi şi de care încărcate, tocmai în locul în 
care o stîncă ieşită pieptiş îngusta mult drumul. Garda 
de preoţi împingea cu suliţele pe toţi cei ce le stăteau 
în cale, pentru ca nimeni să nu se apropie de lectica 
aceluia care putea vorbi cu Zeul cel mare. Poporul 
credea în tot ce spuneau preoţii şi se supunea. 
Dinăuntru, aşezat pe perne pufoase, Marele preot se 
uita satisfăcut printre perdele, prin deschizături bine 
ascunse de ornamentaţii, cum mulţimea se pleca cu 
evlavie şi teamă. Îl bucura învălmăşeala produsă de 


trecerea sa, fără ca cineva să încerce să murmure sau 
să facă vreun gest de nesupunere. 

Dincolo de Poarta de Fier, nu departe de Tapae, în 
mica cetate Rehidava, agăţată pe coasta muntelui, îşi 
instalase regele tabăra de comandă a armatei, de unde 
urmărea pregătirile căpeteniilor dace. Fiecare 
taraboste:, fiecare căpetenie de trib, îndată ce sosea 
cu ceata lui de luptători, urmat de carele încărcate cu 
arme, îmbrăcăminte şi hrană, se prezenta înaintea 
regelui şi a Marelui preot. . 

Galopînd la o mică depărtare de drum, Diegis 
urmări intrarea  alaiului Marelui preot în cetatea 
Rehidava, primit de străjeri cu sunete de tulnice. Tot 
drumul, Marele preot dormitase. Numai cînd auzi 
sunetele tulnicelor se învioră, cobori din lectică, ajutat 
de preoţi, şi porni grăbit spre sala regelui, numită sala 
de judecată sau de sfat. Se lăsă greoi în jilţul său, 
aşezat lingă cel al regelui, şi îşi trecu privirea peste cei 
prezenţi. Pe faţa lui grasă, cu ochi roşii şi buze 
cărnoase, apăru un zîmbet şters. Făcu semn cu mina 
celor de faţă să şadă liniştiţi. 

După puţin timp, intră în sală şi Diegis. De talie 
potrivită, aproape înalt, vioi, cu privire de vultur, se 
îndreptă spre Marele preot. 

— Mă plec în faţa Marelui preot, trimisul marelui 
zeu Zamolxis, şi-i urez bun venit în mijlocul luptătorilor 
regelui! îl salută el fără convingere şi fără căldură. 

— În mijlocul luptătorilor Marelui zeu, Diegis... 
Marele preot schiţă un zimbet plin de înţelesuri. 
Continuă: Marele zeu, prin mine, a dat dezlegare 
poporului să lupte împotriva imperiului, şi preoţii lui au 


1 Nobil şi căpetenie militară. Locuia într-o mică cetate 
întărită. 


şi dus această veste pretutindeni. Dar văd că regele n- 
a venit. l-am spus că trebuie să-l întîlnesc aici. 

Pe faţa lui Diegis îşi făcu loc mînia. Privi îndelung 
pletele albe ale Marelui preot şi barba bogată ce-i 
acoperea pieptul. Intotdeauna, prin tot ce făcea, 
Marele preot căuta să se arate că e deasupra regelui. 
Situaţia ce se crease punea poporul în grea cumpănă, 
pe de o parte, iubirea şi supunerea faţă de regele 
viteaz şi bun, şi pe de altă parte, teama de Zeul cel 
mare, care îşi arăta voinţa prin gura lui Zundecibalm, 
Marele preot. 

— Nu mai vine astăzi regele, spuse încet Diegis. E 
năpădit de griji. Se străduieşte să strîingă cît mai mulţi 
luptători şi cît mai multe arme şi caută să intre în 
legătură cu fraţii noştri de dincolo de munţi, de la 
Burridava, Rusidava, Sucidava şi alte cetăţi, pînă la 
Pontul Euxin. 

— Mă miră ceea ce-mi spui, Diegis! Luptătorii sînt 
strinşi de preoţi din toate colţurile ţării şi toţi vin cu 
arcuri, sulițe şi săgeți, ei nu pleacă la luptă fără arme. 
Poporul nu iese din voia Marelui zeu, şi eu nu fac 
altceva decît să spun tuturor care este voia lui. 

Diegis îl săgeta pe Marele preot cu o privire dirză. 

— Să mă ierte Marele preot dacă îndrăznesc să-l 
întreb: tot aşa spun preoţii şi poporului? Atunci, cine 
conduce ţara, cine merge în fruntea luptătorilor pe 
campul de luptă: Marele zeu, Marele preot, sau regele? 

Marele preot nu-şi mai putu opri zimbetul prefăcut, 
plin de răutate. Ochii i se ascunseră în dosul pleoapelor 
grele, abia deschise. 

— Eu nu fac altceva decît să îndeplinesc voinţa 
Marelui zeu şi, ca Mare preot, aduc totul la cunoştinţa 
poporului. Dacă tu crezi, Diegis, că nu este bine ca 
poporul să asculte de Zamolxis, eu pot să spun asta 


dacilor... 

Amenințarea lui Zundecibalm nu-i scăpă lui Diegis. 
Ştia că Marele preot punea la cale cele mai mirşave 
lovituri, pe care preoţii le aduceau la îndeplinire fără 
şovăire. Tocmai se pregătise ce să-i răspundă, cînd 
auzi afară un zgomot neobişnuit. Socoti că se 
întîmplase ceva grav. Se ridică, îşi aşeză bine spada şi 
se repezi afară, dar în uşă două miini puternice i se 
proptiră în piept. 

— Marele zeu să te ţină, Diegis, stai, am sosit! 
Diegis privi cercetător pe luptătorul scurt şi gros care îl 
oprise, apoi izbucni îngrijorat: 

— Susagus, te-ai întors! Singur? Ai pierdut 
luptătorii cu care ai plecat? 

Noul-sosit îi răspunse vorbind rar, cu un huruit 
gros: 

— Ce să-i pierd, Diegis?! Am adus regelui captivi 
mulţi de dincolo de Dunaris, şi în drum, la înapoiere, 
am eliberat mulţi daci. 

Tăcu privind în jur. Îl văzu pe Marele preot. 

— Mă plec cu supunere în faţa Marelui preot al 
marelui zeu Zamolxis! salută el de răsună sala. 

— Vorbeşte, Susagus! îl îndemnă Diegis. Haidem 
lîngă Marele preot. 

Intrară în sală. Susagus îşi dezlegă zeghea de la git 
şi şi-o luă de pe umeri. 

—Să vă spun ce-am făcut, începu el. Aşa cum a 
fost porunca regelui, într-o noapte am trecut peste 
Dunaris, am atacat un castru, l-am ars, apoi am 
pătruns adînc în imperiu. Am luat şi cîteva sute de 
captivi. 

— Zeul Zamolxis se bucură, Susagus! murmură 
Marele preot privindu-l pe sub pleoapele orele, 
aproape închise. Se bucură Marele zeu, fiindcă noi 


plătim cu acelaşi preţ expedițiile de jaf şi de distrugere 
pe care le-a făcut şi le face imperiul. Zundecibalm 
deschise ochii. Povesteşte, ce-ai mai făcut? 

Susagus îşi mîngiie barba stufoasă, încilcită. 

— Pe captivi i-am trimis legaţi, sub pază bună, 
spre Sarmizegetusa, iar eu, cu ceata mea de luptători, 
am pornit pe urma legiunilor care înaintau de la Dierna 
spre Tibiscu. Intr-o pădure am dat peste doi daci 
scăpaţi de la Arghidava; abia îşi mai ţineau viaţa în 
oase. Din primăvară, Arghidava rezista încercuirii 
duşmanului. 

— Te-ai dus şi la Arghidava? îl întrebă Diegis 
însufleţit. 

— Puteam să-i las neajutoraţi pe cei din cetatea 
care a fost scaunul de domnie al marelui nostru 
Burebista? Marele Zamolxis ne-a ajutat. Ceea ce-am 
găsit a fost şi înălţător şi îngrozitor. Noi am văzut acolo 
şi ne-am convins încă o dată ce înseamnă vitejia şi 
răbdarea dacilor. Oameni înfometați şi slăbiţi atît de 
mult încît abia mai puteau să ţină bărzile, arcurile sau 
suliţele în miîini. Bărbaţi, femei, copii au ieşit cu toţii să 
lovească pe cotropitori. 

Susagus tăcu, tuşind uşor. Afară se auzeau chiote 
des repetate. 

— l-am adus pe toţi de acolo, urmă el. Nici pe 
bolnavi nu i-am lăsat. Unii au murit pe drum, alţii s-au 
însănătoşit. Acum sînt gata de luptă, nu-i auziţi cum 
chiuie de bucurie? 

Diegis se ridicase şi se mişca nerăbdător. Îl întrebă 
pe Susagus: 

— l-ai adus pe toţi încoace? 

— Pe toţi cei buni de luptă, pe ceilalţi i-am pornit 
mai departe, spre Cetatea de Munte, unde vor putea 
să se întremeze. 


— Mă voi ruga Marelui zeu pentru tine, Susagus, 
murmură Marele preot. 

Cu multă admiraţie şi recunoştinţă, Diegis se opri 
în faţa viteazului luptător. 

— Regele se va bucura mult! Se apropie şi-l prinse 
de umeri cu amiîndouă mîinile: Să te duci să te 
odihneşti, Susagus! a 

ÎI privi îndelung, cu mulţumire. ÎI impresiona 
căutătura adincă a luptătorului, cu ochii verzi-căprui, 
mult adînciţi în orbite de nopţile nedormite şi de griji. 
Barba îi crescuse lungă şi părea prea rară, ca la oricare 
dac mult prea tînăr pentru grelele încercări la care îl 
supunea regele. Era scurt şi bine legat, cu ceafa groasă 
şi lat în spete. Văzu în ochii lui o dorinţă. 

— Mai ai ceva să-mi spui, Susagus? îl întrebă 
Diegis. 

— Am o dorinţă, adică o rugăminte. Ea stă numai 
în puterea regelui, dar dacă tu şi Marele preot îi 
vorbiţi... 

— Spune, ce să-i cerem? întrebă Marele preot, 
bucuros că-i cere şi lui ajutor. 

Printre captivii pe care i-am luat de dincolo de 
Dunaris am adus şi un grec, cu numele de Callidromus. 
Este un sclav foarte învăţat. Pe Callidromus nu l-am 
prins, a venit el alături de noi, de bunăvoie. Ne-ar 
pedepsi Zeul cel mare dacă l-am ţine tot sclav! La 
Arghidava, el a luptat alături de noi, să ne eliberăm 
fraţii. 

— Va fi liber! îl asigură Diegis. Haidem să-i vedem 
pe cei aduşi. Marele preot mai rămîne aici? întrebă 
întorcîndu-se spre Zundecibalm. 

— Nu, Diegis, plec la Sarmizegetusa, să-l întîlnesc 
pe rege. 

Carsidava nu era o cetate întărită pentru luptă. 
Departe de drumurile mari, ascunsă într-o vale 
înconjurată de munţi, era locul de baştină al familiei 
Dicomes, familie de vechi luptători şi de şefi ai tribului 
din care se trăgea şi regele. De jos, din vale, cetatea se 
vedea într-o poziţie frumoasă pe un virf de colină, 
străjuită în spate de o pădure seculară, ce se întindea 
pînă sus, îmbrăcînd toată coasta muntelui. Drumul 
pornea de jos în urcuş şi o ţinea drept pe coasta colinei 
cîteva sute de paşi, umbrit de fagii şi mestecenii ce-l 
ascundeau vederii, apoi urca ceva mai repede, cu 
multe ocoluri şi întoarceri, pînă aproape de cetate, 
unde din nou urcuşul se îndulcea şi cotiturile se 
prelungeau pe măsură ce se apropia de poarta cea 
mare a cetăţii. Pentru comaţii: şi robii familiei Dicomes, 
care munceau pămîntul în vale, o potecă îngustă 
cobora din cetate drept pe povirniş, trecea din loc în 
loc peste trepte, tăiate în stîncă, şi ieşea în apropierea 
atelierelor, staulelor şi caselor din vale. 

Imprejmuirea de apărare închidea jur împrejur 
toată poiana din virful colinei, în mijlocul căreia se 
înălţau zidurile cetăţii. Era formată dintr-un val de 
pămînt, înalt de mai mult de şase paşi, pe creasta 
căruia se ridica un gard de lemn. Dincolo de valul de 
pămînt, în afară, cetatea era înconjurată de un şanţ 
adînc de patru paşi şi lat de trei, plin cu apă. În el 
poposeau apele unui piriu ce cobora din munte, apoi 
porneau la vale. In cele patru colţuri, cetatea era 
apărată de patru turnuri scunde de lemn, în care 
vegheau zi şi noapte străjeri. Tarabostele Dicomes îşi 
organizase o ceată de pază formată din cei mai voinici 


1 Comat, dac liber cu pămint propriu. Ţăran. 


şi mai de încredere robi. 

Casa tarabostelui era o construcţie destul de mare, 
ridicată pe temelie de piatră, cu pereţii şi acoperişul 
din bîrne groase. Pietrele din temelie erau frumos 
cioplite şi zidite prin rostuire, fără nici o legătură de 
tencuială. Casa avea şase încăperi, aşezate una lîngă 
alta, între care se putea circula numai pe afară, prîntr- 
un cerdac lung şi larg, ce se întindea pe toată 
lungimea ei. Dedesubt, între zidurile temeliei, erau 
beciurile, adevărate magazii de vinuri, de alimente şi 
de arme. Multe scuturi, spade, arcuri şi săgeți zăceau 
acolo din tată-n fiu, fără folosire, locul lor fiind luat de 
altele, mai noi, mai bune, mai agere şi mai uşoare. 
Ceva mai departe şi mai sus se vedea o construcţie 
mai măruntă şi fără cerdac, dar tot aşa de lungă, 
împărţită în numeroase chilii, ale căror uşi se 
deschideau de-a dreptul afară. Aici locuiau robii. Pe 
părţile laterale ale curţii erau alte două construcţii din 
lemn, un fel de magazii cu beciuri adinci. Aci 
îngrămădea tarabostele recolta de pe eîmp şi tot ce se 
lucra în atelierele din vale. Din spatele acestor magazii 
porneau, pînă în apropierea zidului, grajduri de vite, 
folosite în timpurile grele, cînd ţara se afla în luptă, şi 
duşmanul aproape. Staulele mari pentru vite şi 
magaziile erau jos în vale, lîngă casele comaţilor. 

Pentru familia Dicomes şi robii ei, în vorbirea 
obişnuită nu exista numele de cetatea Carsidava, ci 
numai acela de „casele de sus" - adică cetatea, şi 
„casele de jos" - adică staulele, magaziile şi atelierele 
tarabostelui. Şi casele de jos erau împrejmuite cu un 
val de pămînt şi cu gard de mărăcini bine împletiţi. De 
cele mai multe ori, în zilele şi nopţile frumoase de vară, 
întreaga familie: răminea jos, la casele din vale. 

In cetatea fiecărui taraboste se aflau robi şi sclavi. 


Cu cît avea mai mulţi, cu atit era socotit mai bogat şi 
mai puternic. Dacii făceau deosebire între un rob şi un 
sclav. Rob era acel dac care fusese născut de o roabă 
dacă, sau acel comate pe care regele, în loc să-l 
omoare, îl făcea rob şi-l dădea unui taraboste. În 
vremuri grele, cînd un taraboste greşea faţă de rege, 
acesta nu stătea pe ginduri, şi dacă nu poruncea să-l 
ardă de viu, îl făcea şi pe el rob. Sclav era captivul 
adus din ţara duşmană, de dincolo de marele fluviu, 
sau cumpărat de la negustorii străini vînzători de 
sclavi. Şi purtarea stăpinilor faţă de ei era diferită: 
robul era socotit ca o slugă pe viaţă şi tratat mai 
omeneşte, iar sclavul trecut în rîndul animalelor de 
muncă. Rareori se făceau excepţii. Cu toate acestea, 
fie rob, fie sclav, viaţa lor era în egală măsură în mîinile 
stăpînului. 

Către vremea prinzului, pe un soare potolit de 
toamnă, pe drumul ce ducea sus spre cetate urcau 
patru oameni. Doi erau legaţi strîns, se vedea că sînt 
sclavi, al treilea, legat ceva mai larg, era rob, şi din 
spate îi împingea, ameninţindu-i cu ciomagul, un bătrîn 
- Şi el tot rob - baciul turmelor lui Dicomes. Pe feţele 
celor legaţi împietrise teama şi disperarea. Toţi trei 
erau tineri, aproape copilandri. Bătrînul era năpădit şi 
el de teamă şi de ruşine, îi pierise curajul să se mai 
prezinte în faţa stăpinului. Pletele lungi şi albe, ca şi 
barba stufoasă îi jucau în rafalele vîntului ce cobora din 
înălţimi. Tremurind, trecură podul de peste şanţul 
cetăţii şi intrară pe poarta cea mare, chiar în clipa cînd 
bătrînul taraboste cobora încet pe scară, mutind cu 
greu cînd piciorul de lemn, cînd pe cel sănătos. De cite 
ori cobora treptele, Dicomes îşi aducea aminte de 
vremea cînd fusese om întreg, şi se înfuria. Îi văzu pe 
cei patru intrînd şi se opri pe penultima treaptă. Ridică 


toiagul în care se sprijinea şi-i privi ameninţător. 
Bătrînul baci împinse înainte pe cei trei tineri, fără să 
îndrăznească să ridice capul. Ţinea căciula în mîna 
stingă, care îi tremura puternic. Tarabostele se 
încruntă. 

— Ce s-a întîmplat, Usugus, ce pagubă mi-aţi mai 
făcut? îl întrebă el cu miînie. 

—- Nenorocire, stăpine! Mai bine ne luau zeii cei 
răi, pe mine şi pe ei. Aşa, nu mai veneam în faţa ta! 

— Spune, ce-aţi făcut, robule, că pun să-ţi rupă 
oasele! 

— D-apăi, tot nu mă aştept să scap, stăpine! 
Paguba pe care ţi-am făcut-o este prea mare! 

— Ce mi-aţi mai făcut? 

Tarabostele mai cobori o treaptă şi din nou ridică 
toiagul, gata să lovească. 

— Am pierdut o parte din turmele de oi şi de 
capre, stăpine, le păzeau aceştia trei. Le-am căutat 
mult. Trei zile am colindat pădurile şi munţii, dar n-a 
fost chip să le dăm de urmă. De la o haită de lupi tot 
mai rămiînea ceva. Poate că au fost rupte din turme şi 
duse de iscoade romane, peste munţi, pînă la tabăra 
lor. 

Tarabostele se uită cercetător la bătrinul rob. 
Copilăriseră împreună, Usugus îi fusese prietenul de 
joacă. Toată viaţa îl slujise ca un rob cinstit, muncitor şi 
cu grijă de avutul ce i se încredinţase. Îşi strînse cu 
putere fălcile, pentru a se stăpini 

— Cite oi şi cîte capre aţi pierdut, Usugus? 

— O sută cincizeci de oi şi treizeci de capre, 
stăpine! Nu-mi dau seama cum de s-au rupt din turmă? 
Caprele, mai înţeleg, o mai apucă razna, dar oile?!... 

Dicomes nu-l mai asculta. Îşi aţintise privirea 
asupra robului, aproape un copil, ce stătea în faţa 


bătrînului baci. Daizus era frumos, avea ochi albaştri, 
plete lungi, blonde, cu un început de barbă cu pufi 
albicioşi. Abia împlinise şaptesprezece ani ; fiu al unei 
roabe frumoase, bătrinul ştia că fusese fructul 
dragostei lui. Un val de căldură îl năpădi. Se răsti din 
nou la bătrîn: 

—  Dezleagă-l pe Daizus! Cum de-ai îndrăznit să-l 
legi alături de sclavi? De ce nu te-ai legat şi pe tine, că 
şi tu eşti rob! 

— Stăpine, mi-a fost teamă să nu fugă, murmură 
Usugus. 

— Spune tu, Daizus, cum s-a întîmplat, ce făceaţi 
voi cînd s-a rupt turma? continuă tarabostele cu ton 
mai potolit, dar ameninţător. Dacă ai să-mi spui cumva 
minciuni, chem garda şi te străpunge cu suliţele aci, în 
faţa mea! 

-— Jur pe Zamolxis, stăpine! Noi ne jucam, ne 
întreceam în luptă dreaptă. Atunci, oile şi caprele s-au 
speriat şi s-au rupt unele spre zăvoiul de pe malul 
pîrîului, altele spre saivane. O parte au intrat prin 
tufişurile de pe coastă şi alta în pădurea deasă din 
lungul văii înguste de la Urlătoare. Eu n-am văzut de ce 
s-au speriat. Tullius spune că a văzut doi urşi în două 
labe, care alergau pe marginea pădurii. Ne-a fost frică 
să ne apropiem. Cînd ne-am dus cu moş Usugus, n-am 
mai găsit nici o oaie şi n-am văzut nici urmă de urs... 

Daizus tăcu. Îşi frămînta mîinile şi-şi răsucea 
degetele. 

— Dacă s-a întîmplat aşa, atunci nu e lucru curat. 
A fost acolo picior de om, poate chiar de duşman. 
Trebuie să întărim paza. Dar dacă vitele or fi rătăcind 
departe prin munţi, hăituite de fiare? Tu, Daizus, nu 
cumva a fost o minciună povestea cu urşii... tot ce mi- 
ai spus? 


— Nu, stăpine, să spună şi Tullius! Tarabostele 
clătină capul cu neîncredere. 

-— EI, ce facem, Usugus? De unde-mi scoţi oile şi 
caprele? 

Bătriînul baci, sprijinit în ciomag, îşi schimbă 
greutatea trupului pe celălalt picior şi scuipă zgomotos. 

— Aş aduce jertfă Marelui zeu, stăpine, dacă ele ar 
ieşi de undeva, de după vreun colnic de munte. Păi, fă- 
ne ce vrei, stăpîne! Un bătrin ca mine, poate că 
degeaba mai face umbră pămîntului, dar ei... sînt 
tineri, nişte copii... 

Dicomes nu-l mai asculta. Bătu din palme de cîteva 
ori, apoi strigă spre poartă. Şeful gărzii, un dac voinic şi 
vioi, sosi în fugă. 

— Vazio, pe toţi aceştia patru îi pedepsesc. Vei 
îndeplini fără şovăire porunca mea: lui Usugus îi tragi 
douăzeci de bice la spate, pe Daizus îl pui în lanţuri aici 
sus, în beciul robilor, iar pe aceşti doi sclavi vreau să-i 
omor! De mult n-am mai băgat spaima în robi şi în 
sclavi. Dacă-i las de capul lor, îmi împrăştie toată 
averea. Te duci jos, în vale, la casele de jos şi-i strîngi 
pe toţi, să privească pedepsirea lor. Avem arcuri şi 
săgeți noi, lucrate în ateliere, vreau să le încerc chiar 
pe oameni. Acum să-i iei de-aici, că m-au supărat 
destul! 

—  lertare, stăpine! Să te-ajute Marele zeu! 
Omoară-mă pe mine, stăpiîne, şi lasă-le lor viaţa! Fie-ţi 
milă de tinereţea lor! 

După ce urcă o treaptă, tarabostele se întoarse 
spre ei. Il privi lung pe Usugus, apoi pe Daizus. Furia îi 
crescu şi mai mult. Începu să strige: 

— Ti-am spus să-i iei, Vazio! Să-i dai baciului 
treizeci de lovituri. 

Năpădit de furie, tarabostele porni în sus pe scară, 


sprijinindu-se în toiag şi mutînd greu piciorul de lemn, 
din treaptă în treaptă. Ajunse în cerdac, se lăsă să 
cadă pe o laviţă de lingă perete. Oftă adînc. Işi roti 
privirea pînă departe în vale. Nu-l durea pierderea unei 
părţi din turme, supărarea lui era mai mare, mai 
adîncă: se apropia marea luptă cu imperiul, iar despre 
Sarmis, închis la Viminacium, nu mai ştia nimic. Se 
întoarse cînd auzi o uşă sciîrţiind. O văzu pe Carsida. 

— Vino, fata mea! Cînd te văd pe tine mă mai 
liniştesc, uit de tot ce mă frămînta! 

Carsida se apropie şi-l îmbrăţişă. 

— Te laşi învins de griji şi de supărări, tată, şopti 
ea, abia stăpînindu-şi plînsul. Te-am auzit cum strigai, 
de ce vrei să-i omori? 

Bătrînul săltă încet capul. 

— Sînt sclavi... mai cumpăr alţii... 

- Da, tată, sînt sclavi. Tu uiţi că şi Sarmis este 
sclav? Tu uiţi că şi lui s-ar putea să i se întîmple la fel? 

Pieptul Carsidei se sălta cu putere, după fiecare 
suspin. Bătrînul zimbi potolit. Carsida era frumoasă, 
energică, hotărită. 

— Şi pe Usugus, tată, continuă Carsida, ai pus să-l 
bată! Cum să-l biciuiască pe el, pe omul care ne-a 
purtat pe braţe pe mine şi pe Sarmis, pe bătriînul care 
ne-a făcut frumoasă copilăria? Acum, tată, cînd peste 
puţin timp eu voi fi soţia lui Diegis, tu vrei să omori doi 
tineri care încă nu s-au bucurat de frumuseţea vieţii? 
lartă-i, tată, iartă-i! Dacă Sarmis ar fi aici, nu te-ar lăsa 
să te porţi astfel!... 

Mult timp, liniştea fu tulburată numai de suspinele 
înfundate ale Carsidei. După răsuflarea puternică şi 
tremurul miinilor, se vedea că bătriînul taraboste abia 
se mai stăpînea. Dar nu putu să se înfrîngă mult. Îi 
chemă pe Vazio. 


— Să le dai drumul, să se ducă în vale! îi spuse cu 
miînie. 

Vazio nu se clinti din loc. Niciodată tarabostele nu 
revenise asupra unei porunci. Il ştia că ţine cu multă 
mîndrie să arate că o dată ce spunea ceva, nu-şi mai 
schimbă vorba. 

— Ce stai? Să plece numaidecit toţi, la turme! îi 
strigă din nou. 

Tarabostele se întoarse repede şi, proptindu-se în 
toiag, intră în casă, în încăperea în care îşi trăia 
bătrîneţele, de unul singur, învins de încercările grele 
prin care trecuse. În tinereţe fusese un bărbat frumos, 
scund, bine legat, cu pletele şi barba blonde şi cu ochii 
albaştri, visători. La minie devenea de nestăpinit, 
sfărirna şi pietrele în miini. Acum, slăbit, cu pletele şi 
barba albite de ani şi de durere, nu-şi mai găsea 
liniştea. Dorul după Sarmis şi grija de el îl măcinau 
amarnic. În unele momente, se ruga lui Zamolxis să-l ia 
acolo sus la el, în cer. 

Urmîndu-i pe cei trei tineri, bătrînul baci păşea 
frămiîntat de cele întîmplate. Nu înţelegea ce se 
petrecuse. Îl cunoştea pe taraboste din copilărie, îl 
servise cu credinţă şi cu supunere. Ştia că pedepseşte 
rar şi greu. Astăzi nu înţelegea ce se petrecuse în 
sufletul lui şi de ce îi iertase, îşi aminti de felul cum 
tarabostele se uitase la Daizus cînd îi spusese să-l 
dezlege. Nu fusese privirea unui stăpîn furios, ci mai 
degrabă a unui părinte, care se luptă cu sine însuşi 
înainte de a-şi pedepsi crunt feciorul. Numai el, 
Usugus, mai trăia dintre cei care ştiuseră că tînărul rob 
e fiul tarabostelui. 

Privirea bătrînului baci trecu asupra lui Tullius. În 
îmbrăcămintea zdrenţuită şi murdară, faţa sclavului 
avea ceva aparte: puritate, fineţe, visare şi frumuseţe. 


Era trist, o tristeţe ce nu părea să fie în legătură cu 
cele întîmplate. Pe el nu-l speriase moartea. Tot gîndul, 
toată fiinţa lui erau pline numai de chipul Carsidei! O 
iubea mult pe fiica tarabostelui, o iubire fără speranţă, 
o iubire duioasă, curată, sinceră, ca a unui frate faţă de 
soră, sau a unui credincios faţă de zeiţa venerată. 

— V-a iertat stăpinul, dar nu vă iert eu, 
păcătoşilor, murmură apăsat bătrînul baci, revenindu-i 
în minte cele petrecute în faţa tarabostelui. O să vă 
dau o bătaie zdravănă! M-aţi făcut de ris, ticăloşilor, 
tocmai acuma, la bătrîneţe! 

Poteca se termina jos, în drumul ce urca spre 
cetate. De după un colţ de stincă se auziră ropote de 
cai ce se apropiau în galop. Apărură doi călăreţi, care 
strinseră scurt friiele cailor şi se opriră. Usugus îi 
recunoscu îndată ce-i văzu. 

— Daţi-vă la o parte, păcătoşilor, să treacă 
tarabostele Dagio! strigă el scoţindu-şi repede căciula. 

— Ce mai faci, bătrine Usugus, îţi mai aduci 
aminte de supărările ce-ţi făceam cînd eram mic? 
întrebă Dagio. 

— Cum să nu-mi aduc, stăpîne, zeul Zamolxis să 
te păzească! 

— Moşule, tarabostele Dicomes este sus, sau a 
coborit la casele de jos? 

— E sus, stăpine! E supărat foc... l-am supărat noi, 
nemernicii... 

— Bucură-te, Usugus, oricît va fi de supărat 
bătrînul Dicomes, îl înveselim noi. Dagio porni în galop 
spre cetate. 

De sus, prin fereastră, bătrînul taraboste urmărea 
apropierea celor doi călăreţi, care dispăreau din cînd în 
cînd pe sub copacii al căror frunziş încă nu căzuse. Nu-i 
recunoscuse. Vederea lui slabă nu-l ajuta să vadă atit 


de departe. După graba cu care urcau, nu se îndoia că 
aduc o veste importantă. Mai întîi se gîndi la Diegis, 
apoi la rege. Nu putu însă să-şi continue gîndurile. Din 
cerdac auzi strigătul Carsidei: 

— Tată, uite că s-au înapoiat Dagio şi Ozio! 

Sări în piciorul de lemn, uitînd să-şi mai ia toiagul 
de sprijin, şi se repezi afară. 

-— Nu te speria, bătrine! Marele zeu să-ţi dea 
numai sănătate şi bucurie! îl salută Dagio, urcînd din 
fugă pe scară. 

Imbrăţişarea fu scurtă şi bărbătească. O prinse în 
braţe şi pe Carsida. 

— Spune-mi, Dagio, l-ai găsit? Trăieşte? şopti 
bătrînul taraboste, cuprins de teamă. 

Il îmbrăţişă şi pe Ozio. 

— E sănătos ca o stincă şi vă trimite cele mai bune 
urări, spuse vesel Dagio. 

— L-ai găsit... e sănătos? întrebă din nou, cu o 
umbră de neîncredere, îndirjit de veselia lui Dagio. 

— Da, taraboste Dicomes! întări Ozio. 

— Dacă nu mi-aţi spus adevărul, vă omor cu mîna 
mea! Să nu-mi chinuiţi bătriîneţea! 

— N-ai norocul, taraboste, să trimiţi la Marele zeu 
nişte oameni ca noi, adăugă Dagio. 

Bătrînul taraboste rămase descumpănit. Nu ştia ce 
să mai spună. Vestea pe care i-o aduseseră era prea 
mare pentru sufletul lui greu încercat. Işi descarcă tot 
focul pe Carsida. 

— Ce stai? Nu vezi, băieţii sînt înfometați, 
neodihniţi. Cheamă roabele, aduceţi vin, slănină, 
cîrnaţi, nuci... Parcă ne-am prostit de tot! 

De trei luni plecaseră Dagio şi Ozio, trimişi de 
Diegis, cu însărcinarea de a afla ce se mai întimplase 
cu Sarmis şi cu Vitellius, după întemnițarea lor la 


Viminacium. Cei doi fuseseră puşi la o încercare grea, 
cutezătoare, plină de pericole, şi Diegis îi socotise 
oamenii cei mai potriviţi, cei mai încercaţi. 

De la primele ulcele golite, vinul îi încălzi şi le mai 
dezlegă limbile. Bătrîniul taraboste nu-şi mai încăpea 
în el de bucuria veştii aduse. 

— Dagio, îţi dau să-mi bei tot vinul, şi să ştii că nu 
am puţin. Vreau să-mi povesteşti tot ce s-a petrecut 
acolo şi tot ce ştii despre Sarmis! 

— Îţi spun, bătrîne, numai că n-am prea multe de 
povestit. Pentru un vin ca ăsta, ar face s-o lungesc cit 
mai mult. Şi în tabăra romană se caută tot vinul dac. ţi 
aminteşti, Ozio, la castrul de la Lederata, legionarii au 
spart oalele cu vin de Falern şi-au cerut vinul nostru. 

Cu pomeţii obrajilor îmbujoraţi, Dagio îşi mîngiia 
uşor barba şi vorbea cu ulcica în mînă. 

— Haide, Dagio, începe! îl îndemnă nerăbdător 
tarabostele. 

—Sînt gata, bătrine! Dar mai întîi, spune-mi: ai 
avut vreun semn bun astăzi? De obicei, zeii ne 
prevestesc bucuriile şi nenorocirile... 

— Ştiu şi eu ce să zic?! Era să omor doi sclavi şi... 
i-am iertat. l-am iertat la rugăminţile Carsidei. Poate să 
fi fost un semn de la Marele zeu!... Dar dă-i drumul o 
dată, că de nu, pun mina pe măciucă! Ce mă tot fierbi 
atita? 

Carsida izbucni într-un hohot de rîs sonor, cristalin. 
Lui Dagio îi plăcu. O privi mult. Îl mira frumuseţea ei. 
N-o mai văzuse de mult timp. Crescuse. Era aidoma 
mamei pe care el o cunoscuse în anii tinereţii. Ca şi ea, 
Carsida avea obrazul alb, curat, fruntea înaltă, faţa 
ovală, nasul mic şi drept, uşor săltat de virf, iar părul 
bogat, blond, de culoarea lanului de grîu copt, îi cădea 
pe umeri în două cosiţe groase. O văzuse de multe ori 


alergînd cu calul, sărind peste şanţuri şi stînci ca un 
adevărat luptător. Ştia să mînuiască eu dibăcie sulița şi 
arcul şi nu dădea înapoi din faţa primejdiei. Se gîndi că 
Diegis îşi alesese ca soţie pe o copilă căreia i-ar fi stat 
bine şi ca regină chiar. Îşi reveni din gînduri, 
reamintindu-şi de nerăbdarea bătrînului taraboste. ÎI 
bătu uşor pe umăr. 

— Fii atent, bătrine, că-i dau drumul! Sorbi de 
cîteva ori din ulcică, apoi tuşi uşor: Am plecat aşa cum 
mi-aţi spus voi: tu şi Diegis. Am mers prin munţi şi 
păduri, şi în două săptămîni am ajuns la Lederata. Nu 
puteam să înaintăm decît cu multă grijă. De intrat în 
cetate, nici vorbă. Între Lederata şi Viminacium şi între 
Lederata şi Getidava trec puzderie de legionari şi de 
şiruri de care încărcate cu de toate, pentru legiunile 
aduse în Dacia. Dacă le cădeam în mină, n-ar fi fost 
prea mare pagubă, ne-am fi pierdut viaţa luptind, căci 
vii în mîna lor nu ne-am fi lăsat, dar nu ne-am fi putut 
îndeplini scopul pe care îl urmăream. De fapt, eu şi cu 
Ozio nu ne gindim să plecăm la Marele zeu fără să 
doborim cît mai mulţi legionari. Aşa, bătrîne, ascunşi în 
apropiere de Lederata, ne-am făcut fel de fel de 
socoteli, una mai temerară decit alta, una mai vicleană 
decit alta, dar nici una n-o puteam aduce la înfăptuire. 
Ajunsesem la culmea răbdării. Într-o noapte, stăteam 
amîndoi în pădure, în apropierea drumului ce intra în 
Lederata. Indirjiţi şi fără ca somnul să se -lipească de 
noi, aşteptam -ca zeii să facă vreo minune. Trecuse de 
miezul nopţii cînd la urechile noastre a ajuns scîrțiit de 
care încărcate cu poveri grele, trase de boi ce înaintau 
domol. Erau carele cu mărfuri ale unui negustor. Cînd 
vine norocul, vine. Negustorul a oprit boii să se 
odihnească tocmai în dreptul nostru. Nu ne-a fost greu 
să intrăm în vorbă cu el, căci, după cum ştii, nu ne 


poate vinde nimeni în limba Romei sau a Atenei. Am 
vorbit cu el greceşte şi, mai cu vorbe, mai cu zornăitul 
banilor - el, ca orice negustor, nu se putea să nu fie 
lacom - l-am făcut să ne ascundă pe sub mărfuri şi să 
ne ducă la o tabernă, nevăzuţi de gărzile imperiului şi 
de militarii romani. Ne-a dus la o tabernă unde era 
cunoscut bine şi unde, tot cu bani, am reuşit să 
aranjăm să rămînem ca argaţi la căratul şi tăiatul 
lemnelor, la adusul bucatelor şi apei, la spălatul 
vaselor şi la orice treabă. Ne-am învoit cu tabernagiul 
să-i dăm banii în fiecare săptămînă, ca nu cumva să ne 
trădeze. Ne legasem, ca la plecare să-i dăm o sumă şi 
mai mare dacă treaba iese bine. Banii îi aveam ascunşi 
departe, în pădure. Ne-am schimbat îmbrăcămintea şi- 
am început să muncim, căutînd să intrăm în legătură 
cu vreun legionar sau decurion din cetatea de la 
Viminaciuim. Precum ştii, bătrîne, drumurile oamenilor 
se întîlnesc în taberne şi mai ales drumurile 
legionarilor, decurionilor şi centurionilor. Şi într-o seară 
- trecuseră vreo două săptămîni de la sosirea noastră 
la tabernă - ne-a căzut în mînă un decurion, căruia îi 
plăcea mult vinul dac, dar care nu prea avea bani. l-am 
dat să bea, şi multe seri a venit la noi de i-am dat pe 
săturate. Vestea pe care ne-a adus-o decurionul despre 
Sarmis şi Vitellius a fost că ei sînt în cetate, la 
Viminaciuim şi sînt sănătoşi. La început au dus o viaţă 
grea, legaţi în lanţuri în beciurile umede şi întunecate, 
apoi, spre norocul lor, comandantul cetăţii a fost 
schimbat, şi locul lui a fost luat de un legat, bun 
prieten al lui Vitellius. De-atunci trăiesc o viaţă mai 
omenească. Sarmis, cum îl ştii, nu putea să stea 
degeaba. Şi-a făcut de lucru cu un căţel pe care l-a 
scăpat din apele marelui Dunaris, luptindu-se cu 
valurile înspumate. 


Dagio mai sorbi de cîteva ori, apoi continuă: 

— Dacă tribunul acela Maxentiu nu ne cădea 
atunci în mînă, nu ştiu ce s-ar fi ales de ei! Dar treaba 
a mers bine. Prin decurionul acela le-am trimis un 
papyrus şi tot prin el am primit... 

— Ai papyrus? sări bătrinul pe piciorul de lemn. De 
ce nu mi-ai spus? însufleţit, ridică toiagul deasupra 
capului, îţi fac capul praf, dă-l încoace! 

Cu o undă de zîmbet în colţul gurii, faţa bătrînului 
se schimbă în stacojiu. 

— Stai, bătrîne, nu sări aşa, uite că ţi-l dau! 

Dagio incepu să se caute la briu. 

—Şi ce-ai să faci cu el? întotdeauna ai spus că 
scrisul şi cititul sînt o înşelătorie, că nu poate să-ți 
spună un papyrus gindurile unui om. Ţine-l, citeşte-l! îţi 
vorbeşte Sarmis prin el. 

Bătrinul taraboste prinse cu mîna tremurindă 
bucăţica de papyrus şi o duse lacom la gură. O sărută. 
Ochii i se umeziră. Îl desfăcu apoi şi-l privi mult timp. 

— Na, ia-l, citeşte-mi-l! Te pedepseşte marele 
Zamolxis, de ce-l batjocoreşti pe un bătrîn? 

Rizind, Dagio luă papyrusul şi-l intinse Carsidei. 

— Vezi, bătriîne? Ţi-ai pierdut capul. O ai pe 
Carsida, care înţelege vrăjitoria de pe papyrus. E scris 
în limba noastră, aşa cum ştiu şi Sarmis, şi Carsida, şi 
toţi dacii care au învăţat să citească şi să scrie. 

înecată de emoție, Carsida citi cu vocea 
sugrumată! 

„De la Sarmis, salut şi sănătate. 

Tată, Cumida şi Carsida, am lipsit mult timp de 
lîngă voi şi poate că o să mai lipsesc cîtăva vreme. Nu 
ştiu ce s-a întîmplat şi cine a trădat întîlnirea noastră 
cu Dagio. Sînt cu sufletul liniştit: pe Vitellius nu puteam 
să-l părăsesc. De mine să nu duceţi grijă. Dagio mi-a 


spus că voi avea un fiu. O rog pe scumpa mea Cumida 
să fie tare şi să crească cu dragoste copilul nostru. 
Vitellius, deşi nu vă cunoaşte, vă trimite un călduros 
salut. Acelaşi salut îl trimitem şi lui Diegis. Cît priveşte 
pe Dagio şi pe Ozio, pentru curajul şi dragostea ce ne- 
au arătat, te rog, tată, să le dai una din cele mai bune 
turme de oi ale tale. Eu şi Vitellius vă dorim sănătate la 
toţi!" 

Bătriînul taraboste îşi prinsese capul în miini. 
Ascultase fără să facă vreo mişcare, cu privirea aţintită 
în duşumea. Lîngă el, Carsida suspina uşor şi-şi ştergea 
într-una lacrimile. 

— Acum, bătriîne, pot să-ţi spun de ce-am lăsat 
papyrusul la urmă: ai fi crezut că ne grăbim să primim 
de la tine turma de oi. 

Dagio săltă oala şi sorbi cu poftă. După ce-şi şterse 
mustăţile şi barba, rise: 

—  Ţine-ţi turma, bătrîne, că nu asta ne lipseşte, 
mie şi lui Ozio. Turma noastră e în legiunile romane, 
din care noi vom căsăpi cît mai mulţi berbeci! 

— De ce l-am lăsat să plece înapoi? gemu bătrînul 
taraboste, chinuit de dorul după Sarmis. 

— El tot ar fi plecat, adăugă Dagio, eu am văzut că 
legătura dintre el şi Vitellius nu mai era aceea dintre 
sclav şi stăpiîn, ci dintre doi prieteni adevăraţi. 

Devreme, din noapte, bătrînul taraboste nu mai 
avusese nici linişte, nici odihnă. Se sculase în zori, se 
îmbrăcase de sărbătoare şi făcuse încă o dată probă la 
mantia nouă, albastră, ce se prindea pe umăr cu o 
fibulă mare de aur, ornamentată cu numeroase spirale. 
Pusese apoi robii să-i curețe şaua, hamul şi frîul calului, 


să le lustruiască inelele, cataramele şi aplicele de 
bronz frumos lucrate. Cu o zi înainte, îşi pregătise 
piciorul nou de lemn: pusese pe meşterul făurar să-i 
tragă la capătul de jos, cu care călca pe pămînt, două 
inele de fier înroşite în foc, şi de fiecare inel să se 
coasă cite două cureluşe cu catarame. La scările şeii 
pusese de asemenea să se coasă cite două cureluşe. 

Cînd soarele se arătă de după creasta muntelui, 
ieşi în curtea cetăţii şi ceru să i se aducă în grabă calul 
său preferat: un cal alb, îndesat, cu coama şi coada 
lungi şi stufoase. Se ridică în şa cu uşurinţă, ca în anii 
tinereţii, şi puse să i se lege piciorul de lemn la scara 
şeii. Struni de cîteva ori calul şi făcu cîteva mişcări care 
uimiră pe străjerii, robii şi sclavii care-l priveau. 

— S-a scriîntit la cap bătrînul de cînd şi-a măritat 
fata, şopti o roabă bătrînă către alta lingă care şedea 
în pragul bucătăriilor. 

De mult nu mai văzuse Carsidava o nuntă atit de 
frumoasă, de bogată şi de scurtă. Fusese de faţă şi 
regele la căsătoria fratelui său. Dar totul se petrecuse 
ca o părere. Grăbit, Decebal se ospătase şi băuse cu 
poftă, apoi sărise pe cal şi plecase urmat de garda sa. 
În poarta cetăţii, spusese înveselit: 

— Dicomes, peste citeva zile o să trec să văd 
atelierele şi armele pe care le făureşti. Dacă nu mai 
eşti bun de luptă, ai rămas cel puţin un bun făuritor de 
arme! 

Bătriînul taraboste privise trist cum alaiul regelui se 
îndepărtase în galop, pe drumul ce cobora în vale. In 
urechi îi răsunaseră mult timp, repetindu-se, cuvintele 
regelui: „...dacă nu mai eşti bun de luptă... dacă nu 
mai eşti bun de luptă”...în acel moment luase o 
hotărîre de nestrămutat, şi de atunci se pregătise într- 
una. Va călări alături de cetele de daci, la lupta cea 


mare. Numai teama că regele nu-l va lăsa îi mai 
umbrea sufletul. 

După ce mai struni de cîteva ori calul, făcu semn 
să se deschidă porţile şi ieşi în galop, însoţit de gardă. 
Regele niciodată nu întîrzia, nu ştia ce e odihna şi 
liniştea, iar el, tarabostele, trebuia să-i iasă în cale. Se 
îndreptă spre casele de jos, unde mai văzu încă o dată 
toate pregătirile ce le făcuse pentru primirea stăpinului 
ţării, trecu prin ateliere, prin magazii, prin grajdurile şi 
staulele vitelor şi arătă locul în care trebuia să se 
găsească  strinşi  comaţii şi robii, îmbrăcaţi de 
sărbătoare, pentru primirea alaiului regal. 

Soarele se ridicase tot atit de repede pe cit de 
repede umblase bătrînul taraboste. Bruma groasă 
căzută în timpul nopţii se topise, iar sulurile de piclă de 
pe fundul văilor se ridicau încet şi se destrămau 
deasupra crestelor munţilor. Era o zi frumoasă de 
toamnă tîrzie. O boare de vînt cobora de pe povirnişuri. 

De sus, din turnul de pază al cetăţii, răsunară 
sunete de tulnice. Ecoul munţilor şi pădurilor ce 
închideau valea le repetară în valuri ce se pierdeau în 
depărtări. Tarabostele sări pe cal şi puse să-i lege din 
nou curelele de la capătul piciorului de lemn. Privi spre 
partea în care se pierdea drumul către Rehidava ; 
dintr-acolo trebuia să apară regele cu alaiul lui. Văzu 
un nor de praf ce se apropia cu iuţeală, făcînd curba 
mare a drumului ce ducea sus în cetate. Porni în galop. 
După el se înşirară luptătorii din gardă şi toţi cei 
pregătiţi să iasă în întimpinarea oaspetelui mult dorit, 
lăsînd în urma lor un lung văl de praf. Pe rege îl 
recunoscu de departe. La un semn, toţi cei ce-l urmau 
săriră de pe cai şi se aliniară în drum. [Ţinîndu-şi calul 
de friu, tarabostele îngenunche în mijlocul drumului, 
căutînd să găsească o poziţie mai bună, stingherit de 


piciorul de lemn. Din urmă, patru arcaşi cu tulnice 
vesteau sosirea. De sus, din cetate, alte tulnice le 
răspundeau cu sunete ce se pierdeau în lungul văilor. 

La numai cîțiva paşi, regele opri calul, înspumat de 
graba cu care alergase. Făcu un semn. Tarabostele se 
ridică şi porni cu căciula în mînă, făcînd mişcări 
energice cu piciorul de lemn, pînă în faţa lui. 

— Regele şi stăpînul meu, îţi urez bun venit pe 
săraca mea moşie! rosti el, abia stăpînindu-şi emoția. 
Marele zeu Zamolxis să te ajute să arunci peste apa 
sfintă a  Dunarisului legiunile  cotropitoare ale 
imperiului! 

Decebal zimbi. Pletele şi barba îi jucau uşor în vînt. 
Sări şi el jos de pe cal, se apropie de taraboste şi-l 
îmbrăţişă. 

— Dacă aş avea citeva sute de cete de luptători cu 
suflet ca al tău, viteazule Dicomes, n-ar mai rămîne în 
Dacia nici urmă de picior de legionar roman! îl bătu 
uşor pe spate. Dar tu nu poţi să ne ajuţi în luptă! Aşa a 
fost voia Marelui zeu. 

Regele îşi strînse pe lingă el mantia de purpură şi 
îşi aşeză mai bine căciula de samur. Bătrînul taraboste 
se dădu cîțiva paşi înapoi şi îşi trase spada: 

— Te voi ajuta, regele meu! Tarabostele Dicomes 
şi-a pregătit piciorul şi poate să stea în rîndul 
luptătorilor! Fără să-şi piardă cumpătul, se întoarse 
spre Marele preot: Mă înclin în faţa lui Zundecibalm, 
Marele preot al Marelui nostru zeu! îţi urez sănătate, 
Zundecibalm! 

In acest timp, Diegis sărise de pe cal şi se 
apropiase de bătriîn. li luă mîna şi i-o sărută cu respect 
de fiu. Tarabostele îl strînse la piept şi-l sărută pe 
frunte, răspunziîndu-i la salut: 

- Bun venit, fiule! Marele Zamolxis să vă dea 


fericire, ţie şi Carsidiei! 

— Gata, pe cai! ordonă regele. N-avem timp de 
mîngiieri, bătrîne! la să te văd, luptătorule, cîţi oameni 
trebuie să te ridice pe cal? 

— Cu voia Măriei-tale, spuse tarabostele zîmbind, 
voi încerca să sar singur în şa, şi dacă n-oi putea, 
îndrăznesc să-l rog pe regele meu să mă ajute! 

În alai se auzi un murmur surd. Tarabostele 
cutezase prea mult, dar murmurul se schimbă repede 
în uimire. Bătrînul înfipse piciorul stîng în scara şeii, se 
săltă cu uşurinţă şi, rotindu-şi pe deasupra crupei 
calului piciorul sau de lemn, se aşeză în poziţie de 
luptă. Cu multă iuţeală, un străjer din gardă îi legă 
curelele piciorului de lemn la scara şeii. 

— Sînt gata să pornesc la luptă, mărite rege! 

— Vei merge cu noi, bătrine! întări regele. Cu 
luptători ca tine, Dacia nu va fi niciodată 
îngenunchiată! 

Regele sări sprinten pe cal şi porni în galop, urmat 
de întregul alai. Ajuns la răspintia din care pornea 
drumul spre casele de jos, regele coti la stînga în trapul 
calului. Tarabostele dădu pinteni şi se apropie de el. 

— Mărite rege, mergem sus! Trebuie să te 
odihneşti puţin, să guşti ceva... să sorbi o ulcică cu 
vin... 

Decebal nu întoarse capul, îndemnă şi mai mult 
calul. 

— Nu e timp de pierdut, bătrine! Duşmanul nu ne 
dă pace. Cine stă la odihnă, pierde lupta! 

În apropierea caselor de jos, mulţimea de daci, 
comaţi şi robi, îmbrăcaţi de sărbătoare, îl întîimpinară 
pe rege eu urale, cu cîntece şi flori. Regele se opri şi 
privi mulţumit poporul din jur. li văzu pe bărbaţi frumos 
îmbrăcaţi, cu cămăşi albe, cusute cu flori pe poale, pe 


piept şi la umeri, lungi pînă spre genunchi, peste iţarii 
albi de lină. Pe spate le atîrnau zeghile de dimie, albe, 
sure şi ruginii, prinse la git cu şnururi de lînă, cu ciucuri 
mari la capete. Peste mijloc erau strînşi în briîie frumos 
colorate, peste care trăseseră chimirele late de piele, 
încheiate în curele cu două şi trei catarame. In picioare 
purtau opinci cu nojiţe lungi, înfăşurate peste obielele 
albe de dimie, ce ajungeau pînă spre genunchi. Toţi îşi 
ţineau în miini căciulile mari din blănuri de miel. 

Femeile erau adunate ceva mai la o parte. Regele 
împinse calul spre grupul lor. In această zi, toate 
arătau frumoase. Pe iile lor albe se îmbina frumos jocul 
florilor colorate, măiestrite cu acul sau în războiul de 
țesut. Peste cosiţele împletite, strînse în conciuri 
rotunde, aruncaseră marame din pînză mai rară, cu 
flori împrăştiate cu gust, ce cădeau peste mantiile 
uşoare din ţesături subţiri de lînă, prinse pe umăr cu 
agrafe lucitoare. Ceva mai departe, stăteau robii. 
Tarabostele nu uitase ca în această zi şi ei să fie 
îmbrăcaţi în straie bune şi curate. 

De departe, regelui i se păru că chipul unuia dintre 
robi îi e cunoscut. Îşi îndemnă calul prin mulţimea ce 
se grăbea să lase drum liber şi se apropie de el. 

— Tu nu eşti Abruto? Sau mă înşeală vederea?! îl 
întrebă mirat. 

— Marele zeu să te ţină, mărite rege! Nu te 
înşeală vederea, eu sînt, Abruto. Regele meu mă mai 
ţine minte pe mine, nevrednicul... 

Regele clătină capul. Pe faţa lui îşi făcea loc miînia. 

— Nu eşti tu acel luptător care, în bătălia de la 
Tapae, ţi-ai pus trupul scut ca să mă scapi de lovitura 
năprasnică a unei sulițe aruncate de un legionar? 

—Regele meu nu se înşeală... eu sînt acela, mărite 
rege.!... 


— Dar tu erai un comate, un dac liber. Aveai casa 
şi pămîntul tău, apoi te-am ridicat taraboste, ţi-am dat 
moşie. Cine te-a făcut rob? Unde eşti, Vicilis? 

Supărat, regele îl chemă pe scribul său. 

— Sînt aici, mărite rege! 

— Sînt mulţi ani de cînd ţi-am spus să trimiţi ştire 
că pe acest Abruto îl fac taraboste şi primeşte 
pămînturile din valea Tibiseului, către Getidava. Îmi 
aduc bine aminte. 

Scribul regelui rămase încurcat. 

— Răspunde, Vicilis! îi strigă cu miînie sporită. 
Mulțimea începu să se tragă înapoi, cuprinsă de teamă. 

— Regele meu ştie că am făcut tot ce a trebuit şi- 
am pus şi pecetea. Am trimis pergamentul tarabostelui 
Rundecitulp, pe lîngă a cărui cetate se afla comatul 
Abruto. 

Cu privirea întunecată, regele se întoarse spre cei 
ce-l însoțeau. 

—Unde eşti, Rundecitulp? 

Din mijlocul celor ce formau suita se desprinse un 
taraboste. 

— Sînt aici, mărite rege! 

— De ce este rob Abruto? se răsti regele, ridicînd 
sprincenele stufoase. 

—  Stăpinul şi regele meu, începu Rundecitulp, 
palid şi cu vocea pierdută, cînd am primit pergamentul, 
Abruto era robul meu... 

— Robul tău? Cum, de ce? De ce l-ai făcut rob? 
Văzind că tarabostele nu răspunde, Decebal se 
întoarse spre Abruto. Spune tu, cum de-ai ajuns rob? 

Abruto vorbi potolit, cu încredere şi fără pornire: 

— Mărite rege, atunci, după lupta de la Tapae, a 
urmat o iarnă grea, apoi o vară secetoasă. N-am mai 
avut eu ce trăi şi am cerut tarabostelui Rundecitulp 


grăunţe şi fin pentru vite, grîu pentru noi, pentru 
femeie şi copii, şi nu i le-am mai înapoiat, în celălalt an 
au fost ploi multe, Tibiscu a ieşit din matcă şi mi-a 
acoperit toată țarina. Am rămas dator tarabostelui, şi... 
regele meu ştie, legea este că datornicul poate să fie 
luat rob, cu toată familia lui. 

— Aşa este, Rundecitulp? 

— Intocmai, mărite rege! răspunse cu teamă şi 
speranţă tarabostele. 

Regele păru încurcat. El era primul care ţinea la 
respectul legilor şi obiceiurilor din străbuni. 

— Şi cum ai ajuns aici, Abruto? 

— Nu ştiu, mărite rege, poate că i-am fost vîndut 
sau dăruit tarabostelui Dicomes. 

— Spune, Rundecitulp, de ce n-ai îndeplinit dorinţa 
mea? Tu nu te supui poruncilor regelui? 

— Marele Zamolxis să te ţină cit va fi soare şi lună 
pe cer, începu Rundecitulp revenindu-i curajul, un rob 
nu ţi-l poate lua nimeni dacă nu vrei să-l dai... aşa e 
legea din bătrîni. Eu n-am greşit cu nimic faţă de 
regele meu şi nici regele nu mi-a cerut... 

Tăcu încurcat. 

—- Nici regele nu-ţi poate lua robul, nu poate să 
elibereze un rob? 

Regele vorbea rotindu-şi privirea pe deasupra 
mulţimii, care începea să fie stăpinită de spaimă. Cei 
mai fricoşi se retrăseseră uşor din rîndurile din faţă. 
Poporul ştia că regele e crud la miînie. 

— Nu sînt vinovat, mărite rege! murmură 
Rundecitulp. 

— Eu sînt vinovat! Sînt vinovat că nu văd cum 
unele căpetenii nedreptăţesc şi jefuiesc, cum pentru 
un sac, doi, de grîu şi o căpiţă de fin robesc o familie 
întreagă şi nu se găseşte nimeni să-i ajute pe aceşti 


nefericiţi! Sînt vinovat că mă las înconjurat de mulţi ca 
tine şi nu văd răul pe care îl faceţi în ţară, tu, 
Rundecitulp şi alţii, cu suflete tot aşa de rele ca al tău! 

- lertare, mărite rege! Rundecitulp sări de pe cal şi 
căzu în genunchi în faţa regelui. N-am ştiut că-l supăr 
pe regele meu! 

Regele îl privi cu silă. 

— Îmi vorbeşti de iertare? Cîţi dintre voi a iertat un 
comate sau un rob căzut în greşeală? Să vadă toţi 
ceilalţi, care au mai greşit la fel, cum face regele 
dreptate! Vicilis, să scrii chiar aici pe loc un pergament 
şi să-l întăreşti cu pecetea mea: ridic pe robul Abruto la 
rangul de taraboste şi-i dau cetatea şi moşiile lui 
Rundecitulp. Robul Rundecitulp se dă tarabostelui 
Dicomes, care îl va folosi la făuritul armelor în ateliere. 

Regele îl căută pe Dicomes: 

— Bătrîne, leagă-ţi robul, iar tu, taraboste Abruto, 
să te prezinţi să stai la masă cu noi! 

Un murmur de uimire şi de uşurare străbătu 
mulţimea. La ultimele cuvinte spuse de rege, Abruto 
căzu în genunchi. Toţi se aşteptau ca noul taraboste 
să-i aducă mulţumiri. 

—  lartă-l, mărite rege! Libertatea pe care mi-ai 
dat-o îmi va fi o povară dacă o primesc robind pe altul! 
Cine n-a fost rob, nu ştie ce este robia. Cine n-a 
pierdut-o, nu ştie ce este libertatea! Dacă regele meu 
doreşte ca robul său Abruto să fie fericit, îl rog să-l 
ierte pe tarabostele Rundecitulp!... 

La o astfel de rugăminte din partea lui Abruto, 
regele nu se aşteptase. Lui Decebal nu-i plăcea să se 
arate slab de suflet. Din nou îşi roti privirea pe 
deasupra mulţimii. 

— Da, aşa sînteţi voi, cei umili şi săraci, ştiţi să 
suferiţi mult şi să iertaţi mult. Dar de ce un taraboste 


nu iartă? 

— Mărite rege, îndrăzni Abruto, duşmanul este în 
ţară. Ai nevoie de o suliță şi o spadă mai mult! Lasă-l 
pe tarabostele Rundecitulp să-şi pună spada în slujba 
ta, căci dacă nu alungăm legiunile duşmane, ajunşi sub 
jugul Romei, la ce-mi vor mai folosi libertatea şi moşia 
pe care mi le dai acum? 

Din mulţime se auzi din nou un murmur prelung: 

— lertare, mărite rege! 

Regele începu să zimbească. Mulțimea înţelese că 
Abruto reuşise să-i înmoaie sufletul. 

—  Vicilis, să scrii altfel pergamentul: regele 
Decebal redă robului Abruto libertatea, îl ridică la 
rangul de taraboste şi-i dă pămînturile de la Tapae. 
Făcu semn şi lui Rundecitulp să se ridice. Rundecitulp, 
tu să lupţi alături de noi, să-ţi aperi moşia pe care ţi-a 
lăsat-o bunul Abruto! 

—  Mărite rege, aici, în faţa ta, îi cer iertare lui 
Abruto pentru toate necazurile pe care i le-am făcut! 
Mă leg aici, în faţa tuturor, ca după ce alungăm afară 
legiunile duşmane să ridic eu la Tapae casa 
tarabostelui Abruto! 

Cu un zîmbet ce-i lumina faţa de mulţumire, regele 
porni mai departe, spre atelierele în care se făureau 
armele. În urma lui, în mulţime, cîţiva auziră cuvintele 
unui sclav, Porfirios, un bătrîn cu barbă albă, pripăşit la 
Carsidava, nu se ştia de unde: 

— Pe unde am umblat: în Ellada, în Bithynia, în 
Parthia, n-am văzut o întîmplare ca asta! Vedeţi voi, 
aşa a spus şi el: „Să ne iubim unii pe alţii şi să iertăm 
aceluia care a greşit faţă de noi". Robul Abruto a vorbit 
ca unul care ar urma învăţătura galileanului. 

Porfirios nu ajunsese în Dacia ca sclav, ci ca un 
propovăduitor care cutreiera pretutindeni pentru a 


duce cîl mai departe învăţătura acelui Mesia, aşteptat 
de multă vreme de poporul lui Israel. Prins în Dacia, 
fusese făcut sclav şi dat tarabostelui Dicomes. Robii şi 
sclavii nu-l socoteau în toată firea, şi cuvintul lui nu-l 
luau în seamă. 

— Şi cine a fost galileanul ăsta? întrebă un comate 
din mulţimea strînsă în jurul lui. 

— A fost fiul Domnului. El, galileanul, a învăţat 
lumea prin parabole şi a săvirşit minuni: a vindecat pe 
bolnavi, a prefăcut apa în vin, a murit răstignit pe 
cruce şi a înviat... 

În spatele lui Porfirios, un rob gras şi scurt, cu 
privire saşie, izbucni în hohote de ris. 

— Păi dacă a avut atita putere şi făcea minuni, 
cum de s-a lăsat batjocorit şi răstignit ca tilharii? Hei, 
grecule, aşa bătrîn cum eşti, să nu te răstignim şi noi 
pe tine ca să ne arăţi o minune! Te duci mai repede la 
galileanul tău, să vezi dacă stă alături de Zamolxis. 

—  Lasă-l, că e scrîntit, săracul! îl batjocori alt rob. 
Se produse mişcare. Supraveghetorii strigau ca toţi să 
treacă la lucru. In alte zile se auzeau pocnind bicele pe 
trupurile robilor şi sclavilor, astăzi prezenţa regelui îi 
făcea pe toţi să se poarte altfel. 

Intimplarea cu Abruto îl înveselise pe rege. 
Umblase prin toate atelierele, avînd alături pe bătrînul 
Dicomes şi pe noul taraboste. Văzuse grămezi mari de 
săgeți şi arcuri, de sulițe scurte cu capete de fier bine 
ascuţite, de măciuci uşor de minuit, de topoare şi barzi 
ce puteau fi aruncate cu îndeminare. Se îndreptase 
apoi, la îndemnul lui Diegis şi al lui Dicomes, spre 
pajiştea pe care se întinsese masă mare. După drumul 
făcut prin aerul răcoros al dimineţii, toţi erau 
înfometați. Soarele se ridicase sus pe cer şi arunca 
asupra mulţimii o căldură blindă. Pe feţele de masă, 


întinse pe lungime de citeva zeci de paşi peste iarba 
încă verde, se puseseră castroane de pămînt, cu bucăţi 
mari de carne de pasăre, de vită şi de berbec, tăvi mari 
de lemn cu friptură şi cîrnaţi, din care se ridicau aburi 
cu miros îmbietor, ce mărea şi mai mult foamea, talere 
de lemn cu bucăţi mari de brînză şi de unt, coşuleţe 
din nuiele frumos împletite, pline cu mere, pere, nuci şi 
struguri, şi, printre toate acestea, oale pîntecoase cu 
cel mai bun vin din beciurile tarabostelui. 

Regele nu miîncă mult. Bău dintr-o oală puţin vin şi 
se trase alături, dornic să vadă mai bine poporul, care 
făcea cerc mare la o depărtare de zece-cincisprezece 
paşi. Răspunse cu zimbete calde la privirile pline de 
dragoste şi de supunere ce erau aţintite asupra lui. 

Ceva mai departe de rege, Dagio mai goli o oală de 
vin şi prinse curaj. Se ridică, se apropie de el şi 
îngenunche. Il întrebă dacă-i dă voie lui Ozio să 
înveselească puţin oaspeţii, şi, o dată cu ei, poporul din 
jur. Regele clătină capul încuviinţind. Pe pajiştea dintre 
oaspeţi şi mulţime ieşi Ozio, îmbrăcat într-o tunică de 
postav roşu, croită după moda grecească, strinsă mult 
la mijloc şi largă pe piept, peste care încinsese o curea 
lată de piele, bătută cu plăci de bronz frumos lustruite. 
In tinereţea lui, Ozio umblase mult pe la cetăţile de pe 
ţărmul Pontului Euxin şi locuise mult timp la Tomis. 

Se întoarse spre rege şi se înclină cu supunere. 
Ridică miinile şi desfăcu larg degetele. 

—Uitaţi-vă, începu el, nu am nimic în miîini. 
Continuă să-şi rotească mîinile pe deasupra capului, 
oprindu-le din cînd în cînd să arate că nu are nimic în 
palme. Deodată, făcu o mişcare în jos cu dreapta, şi, 
cînd o ridică, o bilă albă de lemn descrise un arc de 
cerc şi căzu în palma stîngă. După altă mişcare, urmă a 
doua bilă, apoi a treia. Bilele se ridicară, trecînd dintr-o 


mînă într-alta, după ce descriau în sus arcuri de cerc 
egale. Mulțimea murmura uimită. Unii, miraţi peste 
măsură, priveau cu gurile întredeschise, uitind să mai 
rîdă. 

— Aţi văzut, din palma mea au ieşit trei bile. Ozio 
arătă tuturor celor trei bile şi le ciocăni uşor una de 
alta, pentru a-i convinge că sînt de lemn. Dar staţi să 
mă mai joc puțin cu ele... 

Repetă aceleaşi mişcări, şi din nou bilele începură 
să descrie arcuri de cerc în sus. După un timp însă, 
mulţimea, uimită, băgă de seamă că o bilă dispăruse, 
dispăru şi a doua, apoi ultima. Satisfăcut, Ozio ridică 
braţele cu degetele desfăcute, îşi bătu palmele şi arătă 
că nu mai are nimic. 

Mulțimea izbucni în urale şi-n hohote de ris. 

— Marele zeu să te ţină, Ozio! strigă cineva. 

— Umblă cu duhuri rele! se auzi un glas de 
femeie. 

— Eşti cel mai mare scamator, spuse altul. 

Din nou, în miinile lui Ozio apărură cele trei bile 
albe, apoi alte trei roşii, şi descriau în sus arcuri de 
cerc, trecînd dintr-o mînă în altă, mai întîi cîte una, 
apoi cîte două, şi totul continuă şi în sens invers, pînă 
ce dispăru şi ultima. Ozio îşi scutură din nou palmele şi 
arătă că nu are nimic. 

— Bravo, Ozio! strigă un taraboste, prins de tăria 
vinului. 

În mijocul uralelor şi veseliei generale, Marele 
preot se ridică încet, aruncînd o privire aspră mulţimii. 
Zimbetele împietriră pe feţele celor de faţă. Cine nu se 
temea de Marele preot? 

— De ce rideţi? începu el cu voce gravă. Vă 
bucură că acest om umblă cu duhuri rele? Nu vă gîndiţi 
că aşa am putea să-l supărăm pe Marele zeu, pe bunul 


Zamolxis? 

La cuvintele lui Zundecibalm, toţi se priviră 
îngrijoraţi, numai Ozio nu-şi pierdu nici cumpătul, nici 
buna dispoziţie. Vorbi cu voce potolită: 

— Nu există nici un duh rău în toată această mică 
înveselire, Mărite rege şi Mare preot! Totul este 
îndemînare şi iuţeală de mină. Uite, să vă arăt. 

Ozio scoase de pe mineca dreaptă a tunicii toate 
cele şase bile. Cu iuţeală, le aruncă în sus şi le făcu să 
dispară la loc în mînecă. Repetă mişcările de cîteva ori. 

— Vedeți? Nu este nici o minune. Oricine, prin 
exerciţiu şi îndemiînare, va putea să facă la fel. Tot 
îndeminare este şi cînd ştii să mînuiesti bine spada, să 
ocheşti fără greş cu arcul şi să arunci cu dibăcie barda 
în capul sau pieptul duşmanului. Cine mînuieşte mai 
bine armele? Acela care a repetat de cît mai multe ori 
mişcările cu ele. 

— E bine ce-ai spus, Ozio! întări regele. Să ia bine 
aminte toate căpeteniile de cete de luptători că 
mînuind bine armele îl vom alunga pe duşman. Ei, v-aţi 
ospătat şi-aţi petrecut, acum să ne vedem de treabă. 
Pe cai, şi pornim . 

Regele, cu întreg alaiul cu care venise, la care se 
adăugaseră încă doi, bătriînul Dicomes şi Abruto, porni 
în galop şi se îndepărtă repede, pierzindu-se într-un 
nor de praf, luînd drumul înapoi spre Rehidava. 

În sala mare a cetăţii Rehidava erau adunate toate 
marile căpetenii dace. Il aşteptau pe rege. Pereţii şi 
bîrnele trosneau sub greutatea luptătorilor ce stăteau 
înghesuiți pe bănci lungi din scînduri cioplite din bardă. 
În rîndul din faţă se aflau căpeteniile triburilor dace: 
sargenţi, buri, costoboci, predavi, biefi, apuli, sinsi, 
succi, napi, saci, carpi, stăpinitori al cetăților cu 
aceleaşi nume: Buridava, Succidava şi altele, veniţi din 


toate părţile, de la miazăzi şi răsărit de munţii cei mari, 
pînă către Dunaris şi Porata ; de la miazănoapte şi 
apus şi de pe tot întinsul Daciei dintre munţi. Sala era 
plină de steaguri. In celelalte rînduri erau aşezaţi 
tarabostii şi căpeteniile de cete de luptători, 
funcţionarii de stat şi scribii. 

Urmînd exemplul Romei, Decebal începuse să dea 
mai mult fast adunărilor cu căpeteniile. În faţă erau 
cele trei jilţuri frumos sculptate şi acoperite cu covoare 
tesute cu flori în culori vii, între care predomina 
albastrul-azur, culoarea cerului senin, ce-l întruchipa 
pe Marele zeu. In spatele jilţului regal se ridica steagul 
Daciei, cu cap de lup cu botul larg deschis şi cu trup de 
balaur. Urmau apoi cele două gărzi: garda regelui şi 
garda Marelui preot. Tot în spatele jilţurilor, în cele 
două colţuri ale sălii, erau trompetiştii şi tulnicerii. 

Regele Decebal redusese rolul de comandant al 
armatei pe care îl avusese în trecut Marele preot, de 
aceea redusese şi rolul gărzii de preoţi, şi-l trecuse 
asupra gărzii sale. 

In sală, pe pereţii de lemn erau prinse numeroase 
laviţe mici, pe care ardeau opaițe din pămînt smălţuit, 
în colţuri se aflau torţe cu flăcări mari, iar lîngă jilţurile 
celor trei căpetenii luminau făclii lungi şi groase de 
ceară. Fumul şi căldura din sală ieşeau prin tavan, prin 
găuri anume lăsate. 

Se făcu linişte în clipa cînd sala se umplu de 
sunetele scurte şi modulate ale tulnicelor. Urmară 
trompetiştii cu sunete ascuţite şi repezi, anunţind 
intrarea regelui. Prin uşa larg deschisă intră Decebal, 
urmat de Zundecibalm şi de Diegis, după care veneau 
căpeteniile din alaiul care îl însoţise la Carsidava. După 
ce luă loc în jilţ, regele le făcu semn să se aşeze, apoi 
să înceteze tulnicele şi trompetele. Avea faţa 


împietrită, deşi căuta să schiţeze un uşor zîmbet, iar 
privirea îi era rece. La vederea lui, îngheţară zimbetele 
de pe chipurile celor din sală. In liniştea ce se lăsă 
începu să vorbească rar, cu voce gravă şi apăsat. De 
sub sprincenele stufoase, ochii săi păreau că aruncă 
flăcări. 

— Ne bucurăm de sosirea tuturor fraţilor noştri, 
căpetenii de triburi, care şi-au adus luptătorii să ne 
ajute să alungăm legiunile duşmane. Noi toţi, triburile 
de aici şi cele de dincolo de munţi, de la răsărit şi apus, 
sintem acelaşi neam, vorbim aceeaşi limbă, avem 
aceeaşi credinţă şi cu toţii, uniţi, trebuie să zdrobim pe 
împăratul care ne-a cotropit pămînturile! 

Regele tăcu. Privi pe deasupra tuturor, trecîndu-şi 
degetele prin barbă, apoi continuă: 

— Prin iscoadele noastre am aflat că împăratul 
duşman şi-a strîns legiunile pe cîmpia de dincolo de 
Tibiscu. Acolo veghează Susagus şi alte căpetenii, care 
îi aţin calea. Acum este toamnă, şi iarna e aproape. 
Traian urmăreşte să ajungă la Sarmizegetusa înainte 
de căderea zăpezii, dar uită că se va lovi de piepturile 
dacilor. Curajul nostru trebuie să fie mare, nu numai 
fiindcă noi cu toţii sintem hotăriţi să ne apărăm, cu 
preţul sîngelui, cetăţile şi pămînturile, ci şi fiindcă 
avem ştiri neîndoielnice că în tabăra duşmană 
domneşte panica. Am prins mulţi legionari fugari, au 
trecut de bunăvoie de partea noastră multe cete. Să 
nu uitaţi, căpetenii: pe toţi prinşii, după ce le luaţi 
armele şi aflaţi tot ce ştiu ei despre mişcările 
duşmanului, îi trimiteţi la Cetatea de Munte. Cred că 
am fost înţeles. Cine va face altfel va primi pedeapsă 
cruntă, aşa cum şi-o vor primi cei doi, care vor fi aduşi 
aici în faţa noastră să-i judecăm. Ei au trădat, au fost în 
legătură cu _ iscoadele cotropitorului şi au părăsit 


cetăţile lor fără să le apere. 

Regele văzu că din colţul în care se afla, Eurotas se 
ridicase în picioare. li făcu semn să vorbească: 

—  Mărite rege, eu am umblat mult şi am văzut 
multe, am suferit mult. Ţi-am adus arme şi ştiri despre 
duşman, nu stăpinit de setea de cîştig, ci pentru a te 
ajuta să învingi, fiindcă numai atunci cînd va slăbi 
armata imperiului va sosi vremea cînd şi ţara mea va 
putea să-şi recapete libertatea. Cunosc ce se petrece 
în tabăra împăratului şi ştiu şi ce este aici. Mai ştiu că 
este o lege a războiului: primeşti lupta sau îl ataci pe 
duşman numai atunci cînd eşti sigur că ai sorţi de 
izbîndă. După o clipă de îndoială, Eurotas continuă: 
îndrăznesc să te întreb, mărite rege, n-ai încercat să 
cazi la o înţelegere cu Roma? Poate că... 

Decebal îi făcu semn să tacă. Îi răspunse: 

— Eurotas, eu te cunosc îndeajuns. Tu ai dreptate. 
Îmi dau seama cît este de greu să mă măsor cu 
imperiul, dar nici cu miinile-n sîn nu pot să stau şi să 
văd cum dacii sînt jefuiţi şi robiţi. Ce caută Traian în 
Dacia? De ce nu ne dă pace? 

Neliniştit şi nervos, Eurotas se ridică din nou: 

— Dar, mărite rege, şi voi aţi atacat şi prădat de 
multe ori dincolo de Danuvius. Prin provinciile de 
răsărit ale imperiului am auzit o vorbă înţeleaptă, care 
vi se potriveşte şi vouă: „Elefantul nezgindărit nu te 
calcă în picioare". 

Din sală, multe priviri îl săgetau cu ură pe străinul 
pe care unii îl vedeau pentru prima dată. 

— Da, înţeleg, Eurotas, elefantul este imperiul. Să 
ştii că vorbele tale nu ne supără, ci ne întăresc, şi 
pentru asta noi îţi mulţumim. Voi ţine seama de sfatul 
tău, Eurotas, şi mă voi strădui să-l fac pe elefant să se 
înapoieze dincolo de Dunaris fără să ne mai batem. Noi 


nu ne mîngiiem însă cu acest gînd. 

Regele tăcu. Privi spre uşă şi bătu cu piciorul în 
podeaua de lemn. 

— Aduceţi-i aici pe trădători! 

In sală fură împinşi repede doi daci, legaţi unul de 
altul cu o frînghie groasă de tei, şi cu mîinile legate la 
spate cu o sfoară de in, bine împletită. 

—  Impingeţi-i pe trădători, n-avem vreme de 
pierdut! strigă regele încruntat. 

Se ridică, mîngiindu-şi nervos barba. Ajunşi în faţa 
lui, cei doi daci căzură în genunchi. 

— lertare, mărite rege! se rugară amindoi în 
acelaşi timp. 

Decebal îl privi tăios şi făcu un pas spre ei. 

—Spuneţi, ticăloşilor, de ce n-aţi luptat şi aţi 
părăsit cetățile voastre,  lăsîndu-le în mîinile 
cotropitorilor? 

Nici unul nu îndrăzni să ridice capul şi nu răspunse. 
Regele continuă cu voce şi mai tăioasă: 

— Spune, Dizzare, de ce n-ai apărat cetatea 
Pellendava? Şi tu, Rigozzi, de ce-ai plecat de la 
Succidava, cînd căpetenia voastră îţi încredinţase 
apărarea cetăţii? 

Privind în jos, revoltat şi furios de situaţia josnică în 
care se afla, fără teamă de moarte, Dizzare, scurt şi 
gros, cu barbă stufoasă şi plete lungi pînă la umeri, 
începu să vorbească cu voce greu stăpiînită: 

— Am socotit că era mai bine să vin aici cu toţi 
luptătorii, să luăm parte la lupta cea mare, să fim în 
jurul tău, mărite rege, să nu-i pierd în luptă neegală! 

— Tu, Rigozzi? îl întrebă regele pe celălalt, cu un 
ton neînduplecat. 

— Mărite rege, eu am fost lovit mai întîi de 
cohortele romane, şi cînd am trecut pe la Dizzare i-am 


spus că n-are rost să-şi piardă luptătorii. Duşmanul ne- 
ar fi încercuit, căci nici vorbă n-ar fi fost să ne predăm, 
şi ne-ar fi ţinut aşa toată toamna, toată iarna... cine 
ştie, cît puteam să rezistăm?! Dar ţi i-am adus pe toţi 
luptătorii, mărite rege, şi sîntem gata de luptă! 

— Spune tu, Susagus, ce-ai găsit la Arghidava? 
interveni Diegis. 

— O ceată de viteji ajunşi la ultima lor suflare, dar 
care nu s-au predat duşmanului şi nici nu şi-au părăsit 
cetatea, răspunse Susagus cu ton de mustrare, 
săgetindu-i pe Dizzare şi pe Rigozzi. 

Decebal îl căută cu privirea pe Dicomes. 

— Ce zice tarabostele Dicomes, au făcut bine ei că 
au fugit din faţa duşmanului? 

Bătrînul se ridică repede, căutînd să ascundă că-l 
împiedică în mişcări piciorul de lemn. 

—  Socotesc că nu trebuia să părăsească cetăţile, 
dîndu-le foc, fără să lupte. De fapt, Dizzare a luptat 
ceva. Dacă toţi ar fi făcut ca ei, legiunile lui Traian ar fi 
fost de mult la Sarmizegetusa! Dar... regele are nevoie 
de mulţi luptători, şi ei i-au adus... 

In sufletul regelui se dădea o mare luptă. Regreta 
atit că nu-i omorise mai demult, cum şi că nu 
renunţase la judecată. Intotdeauna ţinuse să se arate 
tare, hotărit, neiertător, în această zi îl iertase şi pe 
Rundecitulp. Giîndi că cele spuse de Dicomes sînt 
adevărate. Se întoarse spre Zundecibalm şi, cu glas 
scăzut, îl întrebă: 

— Care este sfatul pe care ni-l dă Marele preot? 
Zundecibalm se mişcă greoi în scaun şi tuşi uşor. ÎI 
supărase faptul că regele îl neglijase prea mult în faţa 
atitor căpetenii dace. Vorbi stăpiînit, hotărît să-şi arate 
puterea: 

— Marele nostru zeu Zamolxis ne învaţă că este o 


fericire să mori în luptă cu duşmanul şi să mergem 
acolo sus, în cer, lîngă el. Ne întrebăm cu toţii: sînt 
vinovaţi aceşti doi luptători de trădare, fiindcă şi-au 
părăsit cetăţile, lăsîndu-le în mîna duşmanului? Noi, ca 
oameni, unii spunem că da, alţii că nu. Ce-am putea să 
facem? Să întrebăm pe Zeul cel mare. Dacă el va primi 
jertfa lor, ei sînt nevinovaţi, iar de n-o va primi... 

In sală se produse rumoare. Regele se mişcă 
neliniştit şi privi pe deasupra tuturor. Cînd Diegis făcu 
o mişcare de opunere, Decebal îl opri cu o căutătură 
aspră. Pentru toţi era limpede: cu o răutate bine 
ascunsă, Marele preot îi condamnase pe cei doi la 
moarte. 

— Să se facă aşa cum a spus Marele preot, rosti 
regele, abia stăpînindu-şi miînia. Să fie aruncaţi în 
sulițe, şi vom vedea care este voia Marelui zeu! 

Se ridică din jilţ şi se îndreptă spre ieşire. 

Cîntaseră demult cocoşii de miezul nopţii, şi bruma 
începuse să se aşeze în straturi groase. Pe cerul plin de 
stele, luna subţire ca o seceră era gata să scapete 
dincolo de creasta muntelui. In curtea cetăţii ieşiră 
căpeteniile dace, cu făclii în miini. Cei doi condamnaţi 
apărură înconjurați de preoţi. Ciţiva preoţi înfipseră 
mai multe sulițe în pămînt, cu virfurile în sus. Alţi preoţi 
aduseră o plasă din frînghii şi o întinseră în apropierea 
suliţelor. Opt preoţi o prinseră de la colţuri şi din 
mijlocul laturilor. In mai multe vase au aprins răşini cu 
diferite arome mirositoare. După ce Marele preot 
înălţă, mai mult mormăind, cîteva rugăciuni către 
Marele zeu, Rigozzi fu întins pe plasă, şi cei opt preoţi îl 
aruncară în sus cu multă iscusinţă, lăsîndu-l să cadă în 
sulițe. Două virfuri îl străpunseră printre coaste, şi alta 
în git. Moartea lui a fost fulgerătoare. 

— iți mulţumim, Mare zeu! rosti Zundecibalm. 


— Îți mulţumim, Mare zeu, repetară preoţii. 

— Îţi mulţumim, Mare zeu, murmurară cei din jur. 

— Rigozzi nu e vinovat, jertfa lui a fost primită, 
întări Marele preot. 

Cu aceleaşi mişcări fu aruncat şi Dizzare. Mai scurt 
şi mai greu, acesta căzu pieziş în virfurile suliţelor şi 
nici una nu-l străpunse prea adînc. Intins pe pămînt, 
începu să geamă înăbuşit. 

—  Omoriţi-mă! strigă el implorîndu-i. Nu sînt 
vinovat, îl blestem pe Zamolxis! 

Cuvintele îi amuţiră pe buze. Unul dintre preoţi îl 
lovi cu spada şi-l străpunse prin inimă. 

— El este trădătorul! Marele zeu nu i-a primit 
jertfa, spuse Marele preot privind mulţumit spre rege. 

În mare grabă, toţi cei de faţă se împrăştiară. 
Curînd, se auziră ropote de cai, semn că fiecare 
căpetenie pleacă spre ceata sa de luptători. 

După puţin timp, dincolo de zidul cetăţii, în vale, 
doi călăreţi îşi struneau caii, ce nu-şi mai găseau stare. 
Erau cei doi bătrîni: Dicomes şi Usugus, stăpînul şi 
robul. 

— Merg cu tine la luptă, stăpîne, aşa cum am mers 
întotdeauna! 

— Nu, dragul meu Usugus, de: data asta tu nu mai 
mergi. Eşti bătrîn, nu te mai ajută puterile... 

— Stăpiîne, toată viaţa te-am slujit cu credinţă!... 

— Mă mai poţi sluji şi de acum înainte, Usugus. 
Pleci la Costodava şi spui Cumidei şi Malvei că Sarmis 
este sănătos şi că în curînd va veni acasă. Cumida să 
îngrijească pruncul ce-l va avea, căci el este ultimul 
vlăstar al neamului Dicomes. Dacă eu voi cădea în 
luptă, îţi las ţie în grijă cetatea Carsidava, pînă cînd va 
veni Sarmis. În papyrusul pe care ţi-l încredinţez am 
spus care este dorinţa mea. Il dai lui Sarmis. 


Se lăsă o tăcere grea. Pe drumul spre Tapae nu 
mai conteneau tropotele cailor şi huruitul carelor 
încărcate. 

— Pleacă, Usugus, nu e vreme de pierdut! 

— Marele zeu să te aibă în pază, bunul meu 
stăpîn! Usugus te va sluji cu credinţă, ca şi pînă acum. 

Bătrînul rob îşi şterse lacrimile cu mîneoa aspră a 
zeghei, îşi trase căciula pînă peste urechi, smuci frîul 
calului şi porni în goană spre Costodava, tăind-o de-a 
dreptul peste munte. 

Urmat de garda sa, tarabostele Dicomes porni în 
trapul cailor spre Tapae. Peste crestele munţilor se 
iveau zorile. 

În valea largă şi netedă a rîului Tibiscu, de la 
ieşirea din munţi pînă la cetatea cu acelaşi nume, se 
concentraseră toate legiunile şi cohortele cu care 
împăratul Romei urmărea să cucerească 
Sarmizegetusa şi să supună Dacia. Campul de la 
Tibiscu cuprindea mai mult de o sută de mii de oameni, 
legionari, auxiliari şi sclavi servus publicus. În centrul 
careului din mijlocul campului, a cărui latură măsura 
vreo două sute de paşi, se înălța cortul împăratului, 
deasupra căruia flutura steagul imperial. In afara 
campului, peste şanţul umplut cu apă, pe fiecare latură 
se înşirau cite douăzeci de corturi, frumos rînduite, ca 
şi cele din interior, constituind adăposturi pentru 
centuriile care asigurau paza întregii tabere. Privit de 
pe coama dealului din apropiere, campul se vedea ca o 
uriaşă reţea de cărări drepte, perpendiculare şi 
paralele, în lungul cărora se  înşirau corturile, 
prezentind o simetrie de patrulatere mari şi mici al 


cărei centru îl constituia cortul împăratului. 

Toamna venise repede, şi Traian se hotărise să dea 
lupta decisivă pentru cucerirea  Sarmizegetusei. 
Ultimele pregătiri erau pe sfirşite. In cortul său, 
împăratul îşi făcea planurile de luptă, ajutat de 
Livianus Claudius. 

— Cred că m-ai înțeles, Livianus Claudius, vom 
încerca şi cu marile jertfe, deşi o disciplină de fier se 
menţine numai prin pedepse cît mai drastice. 

Împăratul tăcu, continuînd să se plimbe în jurul 
mesei sale de lucru, călcînd fără zgomot pe covoarele 
groase. 

Blănuri de tigru erau întinse în faţa fiecărui fotoliu. 
Tîrziu, se opri şi se întoarse spre general. 

— Ce părere ai, Livianus Claudius? 

— Întotdeauna sînt de aceeaşi părere cu 
împăratul. 

— Ştii că nu-mi plac slugarnicii! 

— De multe ori m-am gindit că tot continuînd să 
întărim disciplina prin moarte ajungem să slăbim prea 
mult legiunile şi cohortele. Eu bănuiesc că în armată s- 
a împrăştiat părerea că înmulţirea pedepselor ar arăta 
teama de care este stăpinită chiar majestatea voastră. 

Traian era îmbrăcat într-o tunică de purpură fină, 
bine strinsă pe trup cu o cingătoare acoperită cu aur şi 
bătută cu pietre scumpe. In pragul vîrstei de patruzeci 
şi opt de ani, arăta ca un bărbat în plină putere. 
Brunet, cu părul scurt şi ondulat, proaspăt ras, cu ochi 
negri şi mari, fruntea înaltă, nasul drept şi bărbia puţin 
împinsă înainte, toate contribuiau la accentuarea 
temperamentului său voluntar. Frumos, calm, 
inteligent şi hotărît, impunea tuturor respect şi 
ascultare. Avea multă atenţie faţă de senatorii 
imperiului, deşi întotdeauna numai hotăririle lui se 


executau. 

Impăratul se apropie de general şi-l bătu uşor pe 
umăr. Spusese cuvinte adevărate. Citeodată, şi pe el îl 
cuprindea teama de Decebal, de pădurile şi de munţii 
Daciei. Işi aminti de pădurile Galiei, de viaţa sa de 
general, apoi îi reveni în minte suferinţa lui Livianus 
Claudius după pierderea soţiei şi fiicei. 

— Nu te-am întrebat pînă acum, Livianus Claudius, 
unde ţi-ai lăsat familia? 

Surprins, generalul roşi puţin, dar nu-şi pierdu 
stăpînirea. 

— Am lăsat-o la Getidava, majestate. 

— Şi pe cine ai lăsat comandant al cetăţii? Nu-ţi 
este teamă de loviturile cetelor de barbari? 

— E o cetate bine întărită, sus, pe un pinten de 
munte, iar pe drumul din vale trec într-una coloanele 
noastre de aprovizionare. Am lăsat comandant al 
cetăţii pe tribunul Domitius Rufinus. 

Împăratul săltă repede capul şi-l privi mirat. 

— Cum pe Domitius Rufinus? Dar Hammonius 
Vitellius unde este? Am presupus că tu l-ai... 

Palid, generalul se ridică de pe fotoliu. 

— Împăratul nu ştie? l-am raportat prin 
pergamentul pe care l-am trimis prin tribunul 
Maxentiu, încă de cînd eram la Getidava... 

— Care Maxentiu, cînd, unde? îl întrerupse. Nu 
cumva mi-ai încurcat pe tînărul Hammonius şi mi l-ai 
căsătorit? 

Convins că împăratul nu ştie nimic, generalul 
prinse curaj. 

— Nu, majestate, nu s-a întîmplat aşa... aş fi fost 
fericit să-l ştiu astfel pe fiul cavalerului Hammonius. 
Dar nu înţeleg, Maxentiu nu s-a mai înapoiat, am gîndit 
că majestatea-voastră l-a oprit... 


— Ce tot îndrugi, Livianus Claudius, nu te simţi 
bine? Văd că le încurci! Pe faţa lui Traian, muşchii se 
contractară. Ceva nu era în regulă. Spune-mi, ce s-a 
întîmplat? întrebă cu ton autoritar. 

— Tribunul Hammonius Vitellius a fost dovedit că-l 
trăda pe împărat, că era în legătură cu cetele de daci. 
Am raportat totul prin Maxentiu. 

Livianus Claudius povesti tot ce aflase de la 
legionarul Gellius, evitind să amintească prea des 
numele lui Domitius Rufinus. Împăratul îl ascultase 
atent, uimit de cele ce auzea. Un timp, păstrase 
tăcere, muncit de gînduri, privind la covor. 

— Eşti convins, Livianus Claudius, că acel Domitius 
Rufinus nu e un ticălos? întrebă fără să-l privească. La 
Roma am auzit de multe scandaluri pornite de acest 
tribun. Eşti sigur că nu e la mijloc o răzbunare? 

— După arestarea acelui legionar, am luat toată 
garda lui şi l-am întrebat pe fiecare. Nu mai poate fi 
nici o îndoială, au stat o noapte prinşi de daci, şi 
puteau să fie omoriţi toţi, dar s-a întîmplat altfel: la 
ivirea zorilor, au fost lăsaţi liberi. E o legătură... 
trădarea lui... 

— Uiţi că sclavul lui Hammonius era un dac? Poate 
că acel dac sclav a făcut totul să salveze onoarea şi 
viaţa stăpînului, ori poate că tu nu admiţi aşa ceva? 

—Ar putea fi aşa cum spui, majestate! Aş fi cu totul 
de aceeaşi părere cu majestatea-voastră, dacă tribunul 
Hammonius Vitellius mi-ar fi raportat toate cele 
întîmplate, îndată după sosirea lui la Getidava, şi mi-ar 
fi cerut să trimit o centurie după ceata de barbari... 

Împăratul rămase mult timp pe gînduri. 
Argumentul lui Livianus Claudius îl făcuse să-şi 
schimbe poziţia. Era prima dată cînd se îndoia de 
fidelitatea tînărului tribun, pe care îl apreciase mult. Se 


îndreptă spre masă, se aşeză pe scaun şi-şi sprijini 
capul în miîini. Îi reveni în minte chipul cavalerului 
Hammonius Felix, prietenul din campaniile din Galia. 
Ridică încet capul. 

—- Şi ce-mi cereai prin pergament? 

—  Majestate, în calitatea mea de comandant, 
puteam să ordon pedepsirea celor doi trădători. N-am 
făcut-o însă, fiindcă tribunul era din garda imperială şi 
sosise la mine cu un mesaj special din partea 
majestăţii-voastre. Numai împăratul putea să ordone 
pedeapsa... 

— Da, sigur... altfel, consideram că ai încălcat 
voinţa mea... Şi unde se află acum Hammonius 
Vitellius? 

DS =e: Închis la Viminacium, împreună cu sclavul lui. 
Impăratul se ridică nervos în picioare. 

— Să dai ordin să se trimită un mesaj la 
Viminacium, în care să se scrie că pe cei doi i-am făcut 
servus publicus şi, ca sclavi publici, să fie trimişi la 
lucrările de drumuri şi poduri! Mai tirziu o să mă mai 
gindesc la cazul lui. Aşadar, trimisul tău, tribunul 
Maxentiu, a fost prins şi omorit de daci. Sînt sigur că 
Decebal acum ştie că acel sclav dac şi stăpînul lui sînt 
închişi acolo. Şi adăugă zimbind: Regele ăsta barbar nu 
este chiar atît de barbar!... 

Tăcu, văzînd graba cu care intrase un contubernal. 
Solia dacă a fost adusă, majestate! raportă el. 

— Cîţi sînt? întrebă împăratul. 

— Patru soli! 

— Să intre! Stai, Livianus Claudius! spuse, văzînd 
că generalul se pregătea să iasă. 

In faţa împăratului se înfăţişară patru soli. Toţi 
potriviţi, bine legaţi, îndesaţi, îmbrăcaţi cu zeghii lungi 
de dimie seină, încălţaţi cu opinci, cu capetele 


descoperite, ţinînd în miini căciulile mari şi miţoase. 
Cînd îi văzu, împăratul rămase impresionat de 
înfăţişarea lor. Pletele, sprincenele, mustăţile şi bărbile 
lor erau bogate, stufoase şi lungi, umerii laţi, picioarele 
scurte şi groase, iar privirile vii,  înflăcărate, 
săgetătoare. Îi măsură cercetîndu-i de jos în sus. 
înţelegea de ce legionarilor săi le lipseşte curajul să 
dea lupta cu dacii. 

= Întreabă-i pentru ce au venit! ordonă 
tălmaciului, care intrase o dată cu ei. 

Drept răspuns, căpetenia soliei întinse împăratului 
o tăbliță lungă de două palme şi lată de una, de 
culoare galbenă-alburie, pe care o desfăcuse dintr-un 
ştergar. Împăratul o luă mirat de mica ei greutate şi o 
întoarse pe partea cealaltă. Văzu că are în mînă o fişie 
dintr-un burete de brad, tăiată cu multă grijă. Pe faţa ei 
era scris ceva, zgiriat frumos cu un băț ascuţit. N-o 
întinse tălmaciului, căci descifra clar literele şi scrisul în 
limba Romei, începu să citească aproape în şoaptă: 

„Tribul dac al burilor roagă pe puternicul împărat 
să se întoarcă în țara lui şi să nu strice pacea. Noi 
sintem puțini, dar ştim să luptăm şi să murim, iar de 
armata ta nu va fi bine." 

— Uite, Livianus Claudius, uite cum ne ameninţă 
barbarul Decebal! El crede că ne înşeală... spune că ne 
scrie tribul burilor... Se vede că i-a scăzut curajul 
barbarului! Continuă după o scurtă pauză: Priveşte, se 
vede cît sînt de barbari, n-au nici papyrus, nici 
pergament, poate că nici nu le cunosc. După ce Îi 
supunem, îi vom scoate noi din barbarie! Crezi că 
buretele acesta n-a fost zgiriat de un ticălos de 
legionar fugit la ei? împăratul se întoarse către tălmaci: 
Spune acestor barbari că răspunsul meu este acesta: 
cer regelui Decebal să mi se supună. Nu mă sperie 


ameninţarea lor! Mai spune-le că dintre soli vor pleca 
numai doi, iar doi rămîn aici pînă cînd regele lor va 
trimite răspuns că se supune de bunăvoie! 

Tălmaciul repetă întocmai cuvintele împăratului. 
Nici un muşchi de pe feţele împietrite ale dacilor nu se 
mişcă.  Contubernalul îi scoase afară. Mult timp, 
împăratul rămase cu tăbliţa de burete în mînă, prins de 
gînduri. 

— Mai pregătim marea jertfă, majestate? rupse 
Livianus Claudius tăcerea. 

— Da, înainte de a porni către Sarmizegetusa, 
armata să aducă jertfe zeilor Jupiter, Marte şi Quirinus! 

După gestul făcut de împărat, Livianus Claudius 
înţelese că trebuie să se retragă. 

Careul din mijlocul campului, în apropierea cortului 
împăratului, era locul destinat aducerii jertfelor. Cu o zi 
înainte, crainicii vestiră în toată tabăra că vor fi aduse 
mari jertfe zeilor. De dimineaţă se începură pregătirile, 
în timp ce preoţii ridicau altarul, lîngă cortul 
împăratului se săpau gropi pentru două cruci, semn că 
după terminarea ceremoniei se vor face răstigniri. 
Către prînz era gata altarul zidit din piatră, cu vatră 
scobită pentru foc şi cu micul şanţ pe care se scurgea 
vinul libaţiilor. Pentru a mări şi mai mult atmosfera de 
sărbătoare şi ceremonie, preoţii înfipseră mai mulţi 
pari în jurul altarului şi îi îmbrăcară în verdeață şi flori, 
iar în virful lor fixară vase pentru arderea tămiii şi a 
altor răşini aromate. 

În careu se aliniară pe mai multe rînduri legionari 
din toate  cohortele şi legiunile. Împăratul şi 
comandanții luară loc în faţa altarului. Marea jertfă 
putea să înceapă. În acelaşi moment, Marii preoţi al 
celor trei zei, cărora li se aduceau jertfe: Jupiter, Marte 
şi Quirinus, se apropiară de altar cu feţele împietrite, 


pline de mister. Toţi aveau mantii lungi, ţesute din lînă 
albă, prinse la git cu agrafe mari de aur. Pe cap purtau 
bonete albe, tot de lînă. In urma lor păşeau haruspicii:, 
cu bastoane lungi încovoiate la cap, urmaţi de doi 
slujitori de altare: unul împingea vietăţile ce aveau să 
fie jertfite, iar celălalt purta în mînă un cuţit cu care se 
slobozea sîngele animalelor. Puțin mai în urmă înaintau 
slujitori de rînd al cultului, fiecare aducînd cite ceva: 
ciocanul de lemn, turta sacră, cutiuţa de argint cu 
tămiie sfinţită, cupa de argint pentru umplerea 
cădelniţei, amfora cu vin şi patera sau cupa pentru 
aspersiunile sacre. Ultimul păşea paznicul păsărilor 
sacre, ţinînd în braţe cuşca cu găini. Procesiunea se 
încheia cu flautişti şi un grup de legionari înalţi şi 
frumoşi, aleşi cîte unul din fiecare cohortă şi legiune. 
Această mişcare de veşminte şi de feţe grave înfiorară 
puternic soldaţii aliniaţi în careu. 

Cei trei preoţi începură slujba cu ritul curăţirii, 
aruncară tămiie în cupele de argint, presărară făină 
peste animalele de jertfă şi aduseră, după rînduială, 
jertfa turtei sacre şi a stropirii cu vin. Urmă săvîrşirea 
Marii jertfe: unul dintre slujitori ridică mult capul 
taurului şi cel cu ciocanul de lemn îl izbi cu putere. 

Animalul căzu ca trăsnit. În acelaşi timp, alţi 
slujitori înjunghiară oile şi porcul. Singele lor înroşi tot 
altarul. Din animalele aduse jertfă, preoţii tăiară halci 
mari şi le aruncară pe jăraticul ce pilpiia pe vatra 
scobită a altarului, iar măruntaiele le strîinseră cu grijă 
pe o tavă de bronz, în faţa haruspicilor. Aceştia, cu 
figuri foarte grave, începură să le răscolească, căutînd 
să citească în ele semnele viitorului şi voinţa zeilor. 
Miile de legionari din jur priveau încordaţi, nemişcaţi şi 


1 Prezicători al voinţei zeilor după măruntaiele animalelor 
aduse jertfă. 


muţi, cuprinşi de teama de a nu supăra pe zeii cărora li 
se aduceau jertfe şi care, credeau ei, nu se putea să nu 
fie de faţă. După o lungă aşteptare, haruspicii anunţară 
că zeii sînt de partea împăratului, fiindcă pe măruntaie 
nu descoperiră nici cel mai mic semn care să 
prevestească vreo nenorocire pentru armata 
imperiului. 

O dată cu retragerea haruspicilor, laruspicii: 
începură să arunce grăunţe găinilor sacre. Păsările, 
anume  înfometate, începură să ciugulească cu 
lăcomie, împingîndu-se unele pe altele şi bătindu-se cu 
aripile, ceea ce-i făcu pe soldaţi să capete mult curaj şi 
să izbucnească în urale. După ce preoţii mulţumiră 
zeilor şi presărară în vase tămiie şi arome, îngroşind 
fumul ce se ridica domol, un contubernal imperial se 
sui pe o piatră de lingă altar şi anunţă cu voce 
puternică şi profundă de bas că regele dacilor a trimis 
soli de pace şi cuvînt de supunere. 

— Bunul nostru împărat a primit propunerea 
regelui dac, spuse el, însă pacea se va încheia la 
Sarmizegetusa, unde vom merge cu toţii şi-l vom 
vedea pe barbarul Decebal îngenunchind înaintea 
puternicului său stăpîn. 

La această veste, din toate părţile izbucniră din 
nou urale de uşurare. Contubernalul anunţă apoi că doi 
dintre cei veniţi în solie vor fi răstigniţi în faţa 
legiunilor, ca astfel să se bage mai mult spaima în dacii 
care mişunau prin păduri şi dădeau lovituri. 

Răstignirea se făcu repede şi fu urmărită de către 
legionari cu multă încordare. Gemetele victimelor şi 
privirile lor dîrze, pline de ură, înfiorară mult pe cei din 


1 Slujitori ai altarului care preziceau viitorul după 
comportarea păsărilor sacre, de obicei găini înfometate. 


jur. În ciuda aşteptărilor, nici unul nu scoase nici un 
murmur, nici un blestem, ceea ce îi deosebea mult de 
felul cum se manifesta oricare condamnat la răstignire. 
Dirzenia şi răbdarea dacilor îi zguduiră puternic pe 
legionari. 

În drum spre cortul său, împăratul spuse lui 
Livianus Claudius: 

— Nu ştiu dacă n-am greşit răstignindu-i! Tăria lor 
întrece orice închipuire. 

A doua zi, Traian dădu ordin să se ridice campul şi 
se îndreptă cu legiunile sale către Sarmizegetusa. 


5 


Se depărtase mult de Tibiscu, spre răsărit, şi 
numai la cîteva stadii de Tapae, armata, romană 
fusese oprită şi orinduită în formaţii de luptă. Socoteala 
împăratului era simplă: va ataca cu opt legiuni şi va 
zdrobi armata dacilor, apoi, cu restul de şapte legiuni, 
va înainta repede spre Sarmizegetusa pentru a o 
cuceri, mai înainte ca regele Decebal să aibă timp să-şi 
stringă resturile cetelor împrăştiate prin pădurile din 
jurul campului de luptă. 

Încă din timpul nopţii împinsese linia de atac pînă 
la locul unde valea se lărgea mult, dincolo de care 
aşteptau dacii, însă nu mai departe de bătaia maşinilor 
de război, împăratul se bizuia mult pe efectele 
catapultelor aruncătoare de pietre în rîndurile armatei 
dace. După aceea porneau la luptă veliţii: printre care 
trebuia să treacă în galop cavaleria, la momentul 
potrivit, iar lovitura hotăritoare aveau s-o dea restul 
unităţilor, înarmate cu spade, lănci şi sulițe scurte. 


1 Pedestrimea armatei romane. Erau înarmați cu arcuri şi 
sulițe scurte 


Regele Decebal îşi făcuse alte socoteli. Nu opunea 
loviturii armatei romane grosul forţelor de care 
dispunea, şi aşa destul de reduse. Armata dacilor nu 
număra mai mult de un sfert din numărul legionarilor 
cu care împăratul se pregătea să atace. Comanda 
cetelor destinate să primească prima lovitură o 
încredinţase lui Susagus, luptător greu încercat, al 
cărui suflet se umpluse de mîndrie pentru încrederea şi 
onoarea pe care i le făcea regele. Toată noaptea, 
Susagus fusese împreună cu regele. Către ziuă, 
Decebal se retrăsese spre grosul armatei, pregătit să 
dea lovitura cea mare, la care romanii nu se aşteptau. 
Nu se ridicase încă întunericul, şi Susagus îşi aşeză 
luptătorii în unghi, căutînd să spargă mai uşor linia de 
înaintare a legionarilor, îşi cruţă cu grijă forţele. Pentru 
ca maşinile de război romane să nu-i decimeze 
luptătorii, pregătise mult înaintea liniei sale de luptă o 
linie de momii, ce semănau cu luptătorii daci, aşezaţi 
în diferite poziţii de luptă, printre care se aflau însă 
prăştiaşi şi arcaşi destinaţi să lupte pînă la sacrificiu. 
Greul luptei îl dădea cu arcaşii din partea stingă, şi cu 
suliţaşii din partea dreaptă, iar în mijloc îşi aşezase 
luptătorii ce mînuiau cu măiestrie topoarele şi bărzile. 
Regele nu-i lăsase şi călăreţi, pentru ca pierderile 
armatei dace în această primă lovitură să fie cît mai 
mici. 

Se crăpase bine de ziuă cînd se porni ploaia de 
pietre aruncate de catapultele romanilor, ţintind cu 
dibăcie asupra liniilor de momii, ce părea a fi o 
adevărată linie de luptă. Asupra acestei linii căzu şi 
ploaia săgeţilor şi pietrelor aruncate din apropiere de 
liniile de arcaşi şi prăştiaşi romani. Prin golurile ce se 
făcură, cu multă ordine şi la un semnal, înainta 
cavaleria romană în galop nebun. Primi în plin, dintr-o 


parte, norul de săgeți al arcaşilor daci, şi printre cai şi 
călăreţi se răriră rîndurile. In acelaşi timp, atacară din 
dreapta şi suliţaşii, dînd lovituri bine ţintite. Dar 
cavaleria romană continua să înainteze în mare goană. 
Numai cînd sosi aproape se iviră gropile în care stăteau 
ascunşi dacii cu topoarele şi bărzile gata pregătite. De 
sus, de pe cai, călăreţii nu puteau lovi cu lăncile şi nici 
cu spadele şi nu le rămiînea altceva de făcut decit să 
iuţească goana şi mai mult. Se avintară înainte, sărind 
peste gropi, iar de partea cealaltă cădeau de-a valma 
cai şi călăreţi. Fiecare lovitură de topor şi fiecare bardă 
aruncată cu dibăcie sfărima cite-un picior de cal, şi 
animalul se prăbuşea fulgerător. Fără să piardă timp, 
prăştiaşii, arcaşii şi suliţaşii daci se retraseră pe 
nesimţite şi dispărură în pădurile din apropiere. Grosul 
legiunilor romane venite din urmă pentru lupta 
hotăritoare cu spade, lănci şi sulițe se opri în faţa 
grămezilor de cai ce zăceau zbătindu-se cu picioarele 
frînte, printre puţinii daci rămaşi să continue lupta. 

De sus, de pe colina pe care o alesese pentru a 
urmări lupta, împăratul înţelese că se petrecuse ceva 
neobişnuit. Armata dacă i se păru prea mică, iar 
prezenţa regelui dac nu-i fusese semnalată din nici o 
parte. Se gîndi la o cursă pe care acesta ar fi putut să i- 
o întindă. Ordonă să se sune încetarea luptei şi 
regruparea legiunilor. Inapoi însă nu mai putea da. De 
aceea, în noaptea ce urmă, după ce fuseseră refăcute 
rîndurile, Traian ordonă să se continue înaintarea spre 
Sarmizegetusa. Se aştepta ca abia acolo, în apropierea 
cetăţii, să-l mai aştepte Decebal. Dar socotelile lui se 
dovediră greşite. Cînd se lumină de ziuă, unităţile 
înaintate anunţară că au în faţă grosul armatei dace. 
Disciplinată, armata romană se desfăşură repede, luînd 
poziţii de luptă.. 


În partea dacă, străjile trimise departe în faţa 
liniilor de apărare vestiră că duşmanul pornise la luptă. 
Regele puse buciumaşii să sune atacul. Intreaga linie în 
unghi se puse în mişcare, în sunetele şi urletele 
steagurilor cu capete de lup, cu gurile larg căscate, ce 
se prelungeau cu cozi de balaur umflate de vînt. Se 
făcu o mişcare scurtă, şi nori de săgeți şi de pietre 
aruncate de prăştiaşii şi arcaşii din faţă se abătură 
asupra liniei romane, ce se apropia în ordine. Indată, 
printre legionari apărură veliţii şi prăştiaşii, se răsfirară 
la iuţeală în lanţ şi aruncară la rîndul lor asupra dacilor 
o ploaie de săgeți, de pietre şi de sulițe scurte. Dar 
Decebal nu se lăsă surprins. Cu mişcări tot aşa de 
scurte şi sigure, îşi retrase  prăştiaşii şi arcaşii, scoase 
în linia de luptă - ce-şi păstra încă forma de unghi, care 
pătrundea ca un pinten adînc în liniile romane - 
suliţaşii, urmaţi de luptătorii cu măciucile şi cu 
topoarele, tocmai în clipa cînd cavaleria duşmană se 
apropia în galop nebun. Pintenul dac rezistă bine 
loviturii şi se petrecu tocmai ceea ce regele urmărise: 
cavaleria romană se sparse în două şi alunecă spre 
aripile liniilor dace. Rămase mult în urmă pe valea ce 
se îngusta, maşinile de război n-au putut fi de mare 
folos, şi împăratul dădu ordin să intre în luptă 
rezervele. Dar totul se dovedi fără efect. Decebal trecu 
la o lovitură hotărită: aruncă în luptă cavaleria sa, care 
atacă în centru, iar din virful pintenului, care rezistase, 
făcu o mare mişcare de învăluire a celor două părţi ale 
cavaleriei romane, ce se subţiau într-una şi începuseră 
să se destrame. Incercuirea nu reuşi însă. Manevra 
dacilor a fost observată la timp, şi cavaleria romană se 
retrase în grabă, în dezordine. 

Împăratul înţelese că aci se hotărăşte soarta 
războiului său cu dacii. Grupuri de legionari părăseau 


campul de luptă, căutînd scăpare în pădurile ce 
înconjurau valea. Hotări să grăbească sorții bătăliei. 
Aruncă în luptă alte două legiuni, pe lîngă cele cinci 
care fuseseră angajate la începutul atacului. 

Aceleaşi socoteli şi le făcea şi Decebal. Prinse la 
timp manevra duşmanului şi puse buciumaşii să sune. 
Impăratul crezu că dacii sună retragerea, dar se înşelă. 
Din partea dreaptă, apăru din pădure Diegis în fruntea 
luptătorilor săi şi lovi cu putere flancul armatei 
romane. În acelaşi timp, din stînga lovi bătrînul 
Dicomes. Puțin mai tirziu, asupra centrului se aruncă 
Decebal, cu grosul rezervelor sale. De sus, de pe colina 
pe care stătea, împăratul îl văzu pe regele dac luptînd 
cu  bărbăţie, călare pe un cal alb, falnic. De 
pretutindeni se auzeau strigătele şi chiotele dacilor, 
amestecate cu şuierăturile stridente ce ieşeau din 
gurile de lup ale steagurilor lor, mărind şi mai mult 
groaza printre legionari. 

Luptătorii din gardă stăteau zid în jurul regelui. În 
apropierea lui se îngrămădeau tribuni, centurioni, 
decurioni şi legionari, care îşi disputau întîietatea 
omoririi regelui dac, atraşi de răsplata şi onorurile de 
care s-ar fi bucurat din partea împăratului. 

Ceva mai departe, se lupta cu vitejie tarabostele 
Dicomes, dînd lovituri ca în anii tinereţii. Atît de mult îşi 
uimise bătrînul căpeteniile şi luptătorii ce-i conducea în 
luptă, încît fiecare se străduia să-i urmeze exemplul. 
Din partea opusă înainta Diegis lovind puternic cu 
garda lui. Nici o clipă el nu uita legămintul ce-l luase 
faţă de Carsida, de a fi tot timpul în preajma bătrînului 
şi de a dobori pe oricine va încerca să-l lovească. În 
înaintarea sa, Diegis văzu că în jurul regelui se înteţise 
lupta. Se îndreptă într-acolo, dînd lovituri năpraznice. 
Rundacitulp şi Abruto luptau cu dirzenie. Din partea 


cealaltă sărise în ajutor Dagio, iar garda regelui nu 
dădea înapoi nici un pas. 

După ce îl văzu pe rege despresurat, Diegis se 
întorsese repede spre locul unde se afla bătrinul 
Dicomes. |n iureşul luptei, nu băgă de seamă cînd un 
legionar uriaş se aruncă înaintea lui şi-i prinse friul cu 
putere. Galul se ridică în două picioare. Se văztu 
încercuit. Din spate se apropie în grabă Abruto, care 
zărise strinsoarea în care se afla fratele regelui. 
Situaţia ce se crease nu-i scăpase însă nici bătrînului 
taraboste. Dicomes împinse cu putere calul spre 
Diegis, căutînd să-l ajute să iasă din încercuire. Calul 
său făcu cîteva salturi peste trupurile celor doboriţi, 
cînd dintr-o parte îi tăie drumul un gal voinic cît un 
munte. Bătriînul trase barda de la briu cu îndemiînare, o 
aruncă şi-i crăpă capul. In acelaşi timp însă, se prăbuşi 
şi calul său, cu picioarele dinapoi tăiate de spada unui 
nubian căzut dedesubt. Se prăbuşi şi el, tras de piciorul 
de lemn, prins cu curele de scara şeii. Căută să se 
ridice, tăind repede cu spada curelele, fără să scape 
din vedere, ca un vultur încolţit, tot ce se petrecea în 
jur. Reuşi să-şi desprindă piciorul. Se ridică sprijinit pe 
ciotul de lemn şi se apără cu dirzenie. În jurul lui, 
cercul se strîngea. Abruto îi strigă să se ţină tare pină-i 
vine în ajutor. Diegis reuşise să se despresoare. ÎI 
căută pe bătrin, dar nu-l mai văzu. Dădu pinteni 
calului, prins de îngrijorare, dar ajunse prea tirziu. ÎI 
găsi căzut lîngă cal, străpuns de o spadă. Privirea lui 
Diegis se întîlni cu a lui Abruto. Nu mai stătea în 
puterea lor nimic, bătrînul Dicomes îşi dăduse sfîrşitul. 
Se aruncară din nou, cu sete, în luptă. 

Regele nu scăpase nici un moment din vedere 
mersul luptei şi nici momentul prielnic desprinderii de 
duşman. Făcuse la timp semn ca buciumaşii să sune 


retragerea. Acum, împăratul se convinsese că exista o 
disciplină de fier în armata dacilor. Din toate părţile, în 
retragere, steagurile triburilor purtate de călăreţi 
scoteau sunete înfiorătoare prin gurile de lup larg 
deschise. Dar o retragere este întotdeauna grea. Este 
momentul cînd duşmanul prinde şi mai mult curaj. În 
aceeaşi clipă însă, apăru - tocmai la timp - Susagus cu 
cetele lui de călăreţi, cu care se avintă în mijlocul 
luptei. Prinsese momentul mai bine chiar decit 
prevăzuse regele. În rîndurile legionarilor se produse 
multă panică la acest nou atac neaşteptat. Şi totuşi, 
ceva era de neînțeles: grosul armatei dace rupea lupta, 
se retrăgea şi dispărea în pădure, în timp ce alte cete 
proaspete continuau să se bată. 

De sus, de pe colina pe care se afla, Traian 
urmărea atent tot ce se petrecea pe campul de luptă. 
Avea lingă el pe Livianus Claudius. Pe faţa lui 
împietrise un zîmbet. 

— Mă uimeşte barbarul, Livianus Claudius, uite-l 
cum se retrage din nou din luptă! E neîndoios că se 
pregăteşte pentru o nouă lovitură. 

— Nu va mai putea să reziste mult imperiului... 

— Sînt convins de asta, generale! îl vom înăbuşi 
sub puhoiul legiunilor noastre. 

Impăratul tăcu preocupat, frămîntat. Continuă cu 
voce schimbată: 

— İl urăsc şi îl admir totodată pe barbarul de 
Decebal. Dacă legiunile noastre ar avea alături cetele 
de daci, iar el ar fi lingă mine, n-ar mai rămîne popor şi 
trib nesupuse Romei. 

Pe colinele ce străjuiau cîmpul de luptă se văzu 
înălţindu-se suluri de fum. Era al doilea semnal. 
Susagus şi călăreţii lui, care tot timpul luptaseră bine 
grupaţi, se retraseră şi dispărură în pădure. In urma 


lor, resturile legiunilor începură să se regrupeze în jurul 
steagurilor. 

— Spune-mi, Livianus Claudius, i-am bătut pe daci? 
îl întrebă împăratul, văzînd că lupta se sfirşise fără nici 
un rezultat. 

— Nu i-am bătut, majestate, dar putem fi siguri că 
vom înainta nestingheriţi pînă la Sarmizegetusa, spuse 
generalul fără convingere. i 

Soarele abia ajunsese la amiază. In momentele 
grele, timpul se scurge mai încet. Cei care luptaseră 
credeau că se scursese o viață. Impăratul ordonă să 
treacă înainte legiunile de rezervă, iar cele ce 
luptaseră să se oprească pentru regrupare. Ca de 
obicei, în astfel de situații, armata începu să 
organizeze un camp provizoriu în apropierea cîmpului 
pe care se dăduse lupta. Pînă departe se auzeau 
rugăciunile, strigătele şi blestemele celor răniţi, rostite 
în toate limbile pămîntului. Unităţi speciale îngrijeau de 
răniţi, altele îi stringeau pe cei prinşi sau îi omorau pe 
aceia cărora orice ajutor părea să nu le mai fie de nici 
un folos. Fusese un îngrozitor măcel, care se 
desfăşurase fulgerător. 

De la cîmpul de luptă, spre Rehidava, drumul urca 
urmînd valea, ce se strimta mult. Pe alocuri, povirnişul 
stincos al muntelui străjuia drumul pe mai multe sute 
de paşi. Aceste locuri fuseseră recunoscute de iscoade, 
de aceea împăratul se hotărise să treacă mai departe, 
sigur fiind că în aceeaşi zi o nouă opunere a dacilor nu 
mai era cu putinţă. 

După amiază se porniră pe deasupra munţilor 
valuri de nori ce se scurgeau într-o mişcare domoală 
dinspre răsărit spre apus. Jos, în lungul văii, începu să 
sufle un vînt rece, şi pădurile se pierdură într-un strat 
subţire de ceaţă. Regiunile înaintau înşirate pe distanţă 


de mai multe stadii, în lungul drumului ce şerpuia între 
munte şi rîul Tapae. Valea răsuna de sunetele 
trompetiştilor şi de chiotele legionarilor din unele 
centurii anume pregătite, însărcinate să creeze o stare 
de voie bună, de curaj şi de siguranţă. Pe măsură ce 
armata romană se angaja pe porţiunea cea mai strimtă 
a văii, ceața şi norii se îndesau, vintul şi frigul se 
mteţeau, se arătau semne că se va porni ninsoarea. 

Decebal nu se aşteptase la un ajutor atit de preţios 
din partea vremii. Era hotărit să oprească înaintarea 
legiunilor eu orice preţ, de aceea se urcase cu cetele 
sale pe crestele ce străjuiau valea şi urmărea 
înaintarea duşmanului. Printre luptători, preoţii nu 
încetau să aducă mulţumiri şi să înalte imnuri de slavă 
lui Zamolxis, pentru că le venea în ajutor prin ceața şi 
norii ce se lăsau, arătînd astfel voia Marelui zeu pentru 
izbînda dacilor. 

Către seară, de pe creste răsunară sunete de 
buciume, după care izbucniră chiote din toate părţile, 
în pădure şi pe coasta muntelui. Legionarii priveau în 
sus cuprinşi de panică. Se produse un huruit lung şi 
greu, ca de cutremur, pe povirnişul ce străjuia drumul, 
huruit care se apropia repede, cu zgomot asurzitor. În 
cîteva clipe începură să se prăbuşească peste rîndurile 
romanilor blocuri mari de stînci. Totul se transformă 
fulgerător într-o avalanşă de huruituri, de trosnete şi 
de strigăte ce umpleau toată valea. În drumul lor, 
stincile sfărimau totul: striveau oamenii, doborau caii, 
răsturnau carele şi, continuînd  rostogolirea, se 
prăbuşeau în albia rîului. Înspăimîntaţi, legionarii 
scăpaţi teferi căutară să sară în apă şi să se ascundă în 
pădure, dincolo de rîu, dar de pe povirniş fură primiţi 
de o ploaie de săgeți. Pînă la căderea întunericului, 
cele două cete care dăduseră lovitura, conduse de 


Dagio şi de Susagus, reuşiră să prindă un mare număr 
de legionari, pe lingă cei care se predară cerînd 
îndurare şi oferindu-se să lupte împotriva imperiului. 

Tîrziu noaptea, într-o poiană sus pe munte, 
aproape de Rehidava, Decebal îşi îmbrăţişa căpeteniile 
care luptaseră împotriva duşmanului: Diegis, Susagus, 
Dagio, Abruto şi mulţi şefi de triburi. La lumina focului, 
regele îl privi mult timp pe Cotiso. Tinăr, aproape un 
flăcău, fratele Cumidei se uita ou ochii lui mari şi vioi 
spre rege. De sub căciula miţoasă îi ieşeau pletele 
lungi şi blonde, ce fluturau în bătaia vintului. 

— Am pierdut pe viteazul Dicomes! rosti regele, 
îndurerat. Eu sînt vinovat, că l-am lăsat să ia parte la 
luptă. 

Privirea o trecu apoi asupra lui Abruto. Îi vorbi cu 
multă preţuire: 

— Apropie-te, Abruto! Şi de data asta ai fost lîngă 
mine, în toiul luptei. 

—  Mărite rege, mai mult a căutat tarabostele 
Rundecitulp să-ţi vină în ajutor... 

— Da, l-am pierdut şi pe Rundecitulp! A luptat ca 
un viteaz. Regele tăcu, scărpinîndu-se în barbă: Ce 
facem cu cetatea, cu soţia şi copiii lui? 

— Mărite rege, murmură Abruto, eu pot... 

— Mi-ai ghicit gîndul, Abruto? Tu să ai grijă de ei 
după ce-l alungăm pe duşman! Tu ai un suflet mare, 
Abruto! 

Citeva zile mai tîrziu - era spre seară - se iviră în 
valea Carsidavei mai multe cete de legionari, ce nu 
treceau de puterea unei centurii. Din campul de la 
Tapae, romanii porniseră după pradă şi după prinderea 
de daci. La casele de jos şi în casele comaţilor din 
apropiere se aflau numai sclavii, robii, femeile, bătrînii 
şi copiii. Femeile luptară cu eroism, luptară şi bătrînii. 


În amurgul serii, norii plumburii ce treceau pe 
deasupra cetăţii se roşiră ca sîngele de flăcările ce se 
ridicau din casele de jos ca şi din cele de sus, din 
cetate. Se lăsase întunericul cînd, de lîngă vilvătăile ce 
se ridicau spre cer, se desprinse un lung şir de captivi. 
In fruntea lor, legate cu frînghii de miini si de picioare, 
se afla Arghida, sora regelui, şi Carsida, soţia lui Diegis. 
Incetul cu încetul, pe măsură ce se depărtau, în urma 
lor se mistuia cetatea Carsidava, în jocul flăcărilor 
lacome, care le lumina drumul. 

La ivirea cetelor de legionari din pădure, Daizus şi 
Tullius părăsiseră vitele şi se ascunseseră printre 
tufişurile dese de pe coasta muntelui, aproape de 
drumul ce ducea spre Rehidava. Din locul în care erau 
ascunşi, urmăriseră tot ce se petrecuse jos în vale şi 
sus în cetate. Cînd au văzut ridicîndu-se flăcările şi 
apoi ieşind şirul lung de captivi au înţeles că totul se 
sfirşise la Carsidava. 

Prinşii se apropiară de fundul văii, şi cei doi tineri 
porniră în lungul povirnişului, să vadă mai de aproape 
pe cine reuşise să prindă banda de jefuitori. Se 
ascunseră după trunchiul unui fag uriaş. Şirul de 
captivi trecu la cîţiva zeci de paşi mai jos, în vale, 
urmînd poteca ce se pierdea în pădure. La lumina 
flăcărilor o recunoscură pe Carsida. Tullius îl strînse cu 
putere de braţ pe Daizus, împietrit de ceea ce vedea. 

— Au prins-o pe Carsida şi o duc, murmură Tullius 
îngrozit. 

— Trebuie s-o scăpăm! 

Daizus se aplecă şi căută printre vreascuri o piatră. 

— Stai, Daizus, ţi-ai pierdut minţile? Dacă ne simt 
legionarii, ne prind şi pe noi, ne pun în lanţuri. 

— Îi las să mă prindă, numai să fiu lingă ea, să pot 
s-o ajut! şopti îndurerat Daizus. 


— Tu nu poţi s-o ajuţi în nici un fel, fiindcă eşti dac, 
pe cînd eu sînt roman şi mă pot întoarce în imperiu. 
Am fost adus aici copil, captiv şi, înapoiat acolo, voi 
deveni un om liber. Eu voi putea s-o urmăresc pe 
Carsida oriunde o vor duce. 

Tullius se ridică, hotărît să urmeze şirul captivilor. 

— Merg şi eu cu tine! rosti Daizus, mult potolit. Eu 
sînt rob şi voi rămîne rob. Dacă tarabostele Dicomes a 
căzut, eu sînt acum robul lui Diegis. Dar ce mai poate 
să facă Diegis fără Carsida? Căută să-şi stăpinească 
durerea. Merg cu tine, Tullius! Acolo în imperiu, dacă tu 
vei fi liber, pe mine să mă socoteşti sclavul tău, şi 
amîndoi s-o urmăm şi să-i uşurăm suferinţele. Jur pe 
Zeul cel mare că te voi urma, şi noi să nu avem odihnă 
pînă cînd nu o vom aduce înapoi! 

— lar eu jur pe Jupiter, Daizus, jur că pe drumul pe 
care pornim îţi voi fi ca un frate şi voi fi gata în orice 
clipă să-mi dau viaţa pentru tine şi pentru ea! 

Cei doi tineri porniră în tăcere prin întunericul din 
pădure, urmînd la cîteva sute de paşi lungul şir de 
captivi. Din loc în loc, poteca pe care înaintau era 
luminată de flăcările Carsidavei, ce răzbăteau prin 
luminişurile pădurii. 

După o iarnă scurtă şi grea, primăvara anului 
Romei 856: se arătase timpurie, caldă şi veselă. Pe 
văile dintre Tibiscu şi Sarmizegetusa, totul revenise la 
viaţă. Reveniră la viaţă pădurile, pajiştile, munţii şi 
campiile, reveni la viaţă mişcarea în campul roman 
întărit de lîngă Tapae şi mişcările cetelor de daci, care 
căutau să afle din timp intenţiile cotropitorului. 


1 Anul 102 e.n. 


Armata romană suportase greu iarna. Adăpostiţi în 
corturi şi bordeie, legionarii din provinciile de miazăzi - 
numizi, egipteni, evrei, iberi, greci - suferiseră crunt de 
gerul aspru al Daciei. La asprimea iernii se adăugase 
continua hărţuială de către daci, care nu le dăduse 
pace şi le îngreuiase într-una aprovizionarea cu 
alimente şi chiar cu lemne pentru foc din pădurile 
învecinate. 

Pe împărat nu-l prinsese iarna în Dacia. Plecase în 
mare grabă, cu o parte din legiuni, în Sciţia Minor, 
provincia îngustă dintre Danuwvius şi Pontul Euxin, unde 
se zvonise că atacaseră triburile scitice de la 
miazănoapte şi triburile dace din acea parte. Comanda 
campului de la Tapae o lăsase lui Livianus Claudius. 
Fusese aceasta o manevră a regelui dac? întrebarea îl 
frămiîntase mult timp pe împărat. larna grea îi 
decimase unităţile rămase în Dacia, iar drumul lung şi 
luptele grele purtate în Sciţia reduseseră numărul 
legiunilor şi-i obosise pe legionari. O nouă luptă în 
primăvară cu Decebal părea riscantă, ba chiar 
începuse să fie îngrijorat de o lovitură fulgerătoare a 
regelui dac, care i-ar fi putut sfărima legiunile şi le-ar 
fi aruncat înapoi peste Danwvius. 

Aceleaşi griji îl frămîntau şi pe Decebal. Bătălia din 
toamnă îi provocase pierderi grele, unele triburi, 
plecate acasă pe timpul iernii, nu se mai înapoiaseră, 
iar Diegis, îndurerat de ducerea în captivitate a 
Carsidei, socotea că nu mai trebuie să-l înfrunte pe 
împărat şi căuta o cale de împăcare. Intre ei, regele şi 
fratele, Marele preot trecea cînd de partea unuia, cînd 
de a celuilalt. În cele din urmă, regele cedă şi se hotărî 
să trimită o solie de pace împăratului. Prinse chiar 
momentul prielnic. 

După zile frumoase, calde şi luminoase de început 


de primăvară, urmară zile cu ploi ce păreau că nu se 
vor mai opri. Totul în jur se mohorise. Era tristă natura, 
era tristeţe în sufletele oamenilor. Într-una din aceste 
zile, împăratul se afla în cortul său din mijlocul 
campului, supărat de frigul şi de umezeala ce-l 
pătrundeau şi nemulţumit de starea rea în care găsise 
legiunile. O retragere spre Tibiscu ar fi dat şi mai mult 
curaj de atac dacilor şi ar fi fost socotită o înfrîngere 
campania din Dacia. Intr-o asemenea stare sufletească 
se găsea în momentul cînd intră primul său 
contubernal. 

—  Raportez majestăţii-sale împăratului că gărzile 
au adus în camp o solie dacă! A 

La o astfel de veste, Traian nu se aşteptase. Incepu 
să zimbească, faţa i se îmbujora, nu mai simţi frigul. Se 
ridică, îşi strînse mantia de purpură pe trup şi ordonă, 
cu totul însufleţit: 

— Să vină aici toţi generalii şi legaţii comandanţi 
de legiuni, să instalaţi garda de onoare şi trompetiştii, 
apoi să fie introdusă solia regelui dac! Totul, cît mai 
repede! 

In marele cort al împăratului, căptuşit cu purpură, 
avînd pe jos covoare groase persane, comandanții se 
aşezară pe de lături, iar garda şi trompetiştii în spate, 
toţi îmbrăcaţi în uniforme de paradă. La intrare, printre 
două rînduri de legionari, îşi făcu apariţia solia dacă. In 
sunetele trompetelor, dacii înaintară pînă la cîțiva paşi 
în faţa împăratului, ţinînd în miini căciulile din blană 
frumoasă de miel. Erau doi, îmbrăcaţi în haine de 
sărbătoare, cu zeghi din postav lucios albastru, prinse 
pe umeri cu fibule de aur, sub care se vedeau 
cingătorile bătute cu paftale de aur şi pietre scumpe şi 
spadele încovoiate la virf. Erau Dagio şi Ozio, lor le 
încredinţase regele greaua încercare a soliei. 


După ce tuşi cu putere, Dagio vorbi împăratului în 
limba Romei: 

— Viteazul nostru rege, Decebal, salută pe 
puternicul împărat al Romei! 

Surprins, împăratul îl privi atent, auzindu-l cît de 
frumos vorbeşte limba Romei. Răspunse solului, fără să 
se mai folosească de tălmaci: 

— Împăratul Romei salută şi el pe regele Decebal, 
dacă a trimis solia cu gînd bun de supunere şi de pace. 

Cu un zimbet uşor în colţul gurii, Traian făcu o 
pauză. 

— Nu înţeleg, continuă el, cum un rege atit de 
viteaz trimite împăratului Romei o solie numai de doi 
oameni. Se îndoieşte de măreţia imperiului, sau nu mai 
are luptători? 

Dagio răspunse cu multă stăpinire, ca şi cum de 
mult îşi avea vorbele pregătite. 

— Majestatea sa împăratul trebuie să ştie că 
regele Decebal nu cere pace cu orice chip, mai ales 
dacă Roma nu o doreşte! A trimis însă doi soli, socotind 
că unul trebuie să se întoarcă, pentru a-i duce regelui 
cuvîntul majestăţii-voastre, iar celălalt, pentru a fi oprit 
şi răstignit. De ce să vă dea de lucru, să răstigniţi mai 
mulţi soli? 

O uşoară îmbujorare apăru pe faţa împăratului şi o 
undă de minie îi trecu prin inimă. Aluzia solului era 
prea clară, şi temeritatea lui îi plăcu. Se ruşina în sine 
amintindu-şi că-i răstignise pe cei doi soli în toamna 
care trecuse. 

— Dacă ceea ce ai spus este cuvintul regelui 
vostru, mie nu-mi place cum mi se vorbeşte!... 

— Regele nostru, majestate, continuă Dagio, a fost 
uimit cînd a aflat că împăratul Romei a înţeles să-şi 
arate puterea faţă de o solie. La noi, la triburile pe care 


voi le numiţi barbare, altfel se înţelege onoarea: nu se 
omoară solii de pace. La noi este credinţa că cine calcă 
omenia, zeii îl pedepsesc! 

Deşi tăioase, cuvintele solului exprimau adevărul. 

— Eşti plin de îndrăzneală, solule! Văd că vorbeşti 
frumos limba Romei. Asta e o dovadă că voi, dacii, aţi 
putea să învăţaţi repede această limbă, spuse 
împăratul în glumă. 

Dagio înţelese aluzia, îşi stăpîni miînia şi pregăti 
răspunsul potrivit. 

—  Majestatea-voastră trebuie să ştie: limba 
prietenului o înveţi repede şi cu plăcere, pe cînd limba 
cotropitorului n-o poţi suferi, n-o înveţi, chiar dacă te 
răstigneşte! Continuă schimbiînd tonul, căutînd cuvinte 
împăciuitoare: Regele Decebal, rege al tuturor dacilor 
de aici şi de peste munţi, pînă la Dunaris, şi pînă la 
țărmurile Pontului Euxin, aduce la cunoştinţa 
majestăţii-voastre, împăratul Romei, că mai are încă 
destui luptători şi că nu se va da învins niciodată! 
Regele meu socoteşte însă că Roma are nevoie de 
luptătorii daci, tot aşa de mult cum are nevoie de 
legionarii săi. El se leagă să apere graniţele imperiului 
împotriva sciţilor şi a triburilor de germani din 
miazănoapte. Regele meu doreşte să fie un bun 
prieten al împăratului şi socoteşte că este mai bună 
pacea, de aceea îi cere să-şi retragă legiunile din 
Dacia. Noi ne legăm să dăm Romei mărfuri, fier, aur, 
sare şi vite şi vrem să primim de acolo meşteri şi 
oameni învăţaţi. După o tăcere încordată, Dagio 
continuă, cu un ton mai hotărît: Regele dacilor mai 
spune că dacă împăratul Romei nu doreşte pacea, va 
continua războiul! : 

Mult timp, în cort stăpîni tăcerea. Impăratul 
aşteptase un astfel de moment. Se hotărise să lase 


pentru mai tirziu transformarea Daciei într-o provincie 
a imperiului, încăpuse să nutrească speranţa că la 
aceasta s-ar putea să se ajungă chiar şi fără război. Se 
ridică în picioare şi privi cu faţa împietrită pe deasupra 
tuturor. În situaţii grele, el nu lua o hotărîre fără 
învoirea senatului, însă acum socoti că nu e timp de 
pierdut. Vorbi răspicat şi rar: 

— Împăratul Romei primeşte pacea cu regele 
Decebal! în cort se auzi un murmur de uşurare. Primim 
pacea, dar imperiul are condiţii de pus: regele Decebal 
să se prezinte în faţa noastră, să facă act de supunere 
şi să dregem greşelile făcute de imperiu prin pacea din 
anul Romei 844:. După aceea, regele şi generalul 
Livianus Claudius vor stabili toate amănuntele păcii 
dintre Roma şi Dacia. Ai înţeles, solule? accentua 
împăratul, încheind tot ce socotise necesar să spună. 

— Vom duce regelui cuvintul tău, majestate! 
Rugăm zeii să se facă aşa cum va fi mai bine pentru 
romani şi pentru daci! 

Dagio se mişcă neliniştit, trecîndu-şi căciula dintr-o 
mînă în alta, fără să-şi întoarcă privirea de la împărat. 
Acesta îi observă frămîntarea. 

— Vorbeşte, solule, văd că mai ai ceva de spus! 

— Împăratul n-a spus care dintre noi va duce 
regelui cuvîntul tău de pace şi care rămîne pentru... 

Traian înţelese numaidecit aluzia şi izbucni într-un 
hohot de ris. După el riseră şi comandanții şi 
contubernalii. 

— Încep să-mi placă dacii! spuse el, înveselit. La 
ei, vorba e vorbă, şi cu ei nu te poţi juca. Roma, ajutată 
de daci, va putea stăpiîni toată lumea. Schimbă apoi 
tonul. Mergeţi amindoi, solilor, să duceţi regelui vostru 
cuvintul meu. Continuă, îndreptîindu-şi privirea spre 

primul său contubernal: Luaţi-i pe aceşti doi soli şi 
ospătaţi-i bine, daţi-le să bea vinul cel mai bun. Mi-au 
plăcut şi curajul şi hotărîrea lor. Dacă toţi dacii sînt ca 
ei, imperiul va avea nevoie de acest popor, încheie el 
cu voce scăzută. 

După o săptămînă, Dagio şi Ozio, însoţiţi de o 
ceată de daci îmbrăcaţi în haine de sărbătoare, se 
prezentară din nou în faţa împăratului şi-i aduseră 
cuvîntul regelui. Decebal nu primea să facă act de 
supunere în faţa împăratului şi nu primea să trateze 
pacea cu un general, ci cu Traian însuşi. Dacă această 
condiţie nu-i convenea împăratului, regele cerea ca 
pacea să fie pregătită de generalul Livianus Claudius 
cu fratele său, Diegis. 

La început, împăratul se arătă furios de înfruntarea 
lui Decebal, însă ocoli cu grijă să dea un răspuns pripit 
la propunerile ce i se făceau. Pe de altă parte, Decebal 
aflase de la Eurotas, care pe tot timpul iernii stătuse la 
Atena şi la Roma, că împăratul ţine să ducă în faţa 
senatului, în for, pe regele dac. De aceea, socotea că o 
întîlnire cu Traian în mijlocul legiunilor sale poate 
constitui o cursă pentru a-l lua captiv. 

Timp de mai multe zile, solia dacă a fost ţinută în 
camp şi ospătată bine, fără să primească vreun 
răspuns din partea împăratului. In camp se făceau 
unele pregătiri, care nu scăpară ochilor ageri al dacilor. 
Se aştepta sosirea senatorilor Felix Arrius Antonius şi 
Sempronius Decensius, trimişi de senat pentru a 
constata starea legiunilor din Dacia. Tăcerea 
împăratului şi reținerea lor o puseră în legătură tocmai 
cu sosirea celor doi senatori. 

Se împlinise cea de-a doua săptămînă de 
aşteptare, cînd solia dacă a fost dusă în careul din 
mijlocul campului, din apropierea cortului împăratului. 


Totul era pregătit ca de sărbătoare. Dagio şi Ozio îşi 
strinseră mîinile în tăcere. Era semn bun. Pe cele patru 
laturi ale careului stăteau aliniaţi legionari din toate 
legiunile din camp, iar mai spre mijloc legaţii, tribunii şi 
centurionii. Pe o estradă în mijlocul careului apăru 
împăratul, îmbrăcat în uniforma de general al armatei 
imperiale, urmat de cei doi senatori şi de Livianus 
Claudius, în sunetele trompetelor, flautelor şi tobelor. 
Împăratul făcu un semn, şi primul - contubernal îi 
aduse în faţă solia dacă. Momentul era solemn. Muzica 
încetă. Se făcu linişte. Pe feţele tuturor se vedea 
încordarea şi neliniştea. Un contubernal se urcă pe o 
estradă din apropierea celei imperiale şi începu să 
desfăşoare cu grijă un pergament de care atirnau 
peceţile imperiale. l|ncepu să citească, intonînd 
puternic: 

— „Împăratul Marcus Ulpius Trajanus salută pe 
Decebal, rege al dacilor. Din această zi, războiul dintre 
Roma şi Dacia a incetat." 

La aceste cuvinte, din toate părţile izbucniră urale. 
Pe chipurile dacilor nu se mişca nici un muşchi, erau 
împietrite. Făcînd semn pentru linişte, contubernalul 
continuă: 

„Pacea între împărat şi rege va fi tratată de 
generalul Livianus Claudius şi de căpetenia dacă, 
Diegis. Roma cere regelui Decebal ca în cel mai scurt 
timp să inceteze loviturile cetelor de daci impotriva 
castrelor şi unităţilor romane, de la Tapae pînă la 
Dierna şi Lederata." 

După ce termină de citit, contubernalul strînse sul 
pergamentul şi-l întinse lui Dagio. Trompetiştii şi 
flautiştii începură să sune, toboşarii să bată tobele. 

— Toți zeii să te aibă în paza lor, majestate! rosti 
Dagio abia stăpînindu-şi bucuria. Ne vom ruga marelui 


nostru zeu pentru sănătatea ta şi a regelui şi pentru 
pacea dintre romani şi daci! 

Impăratul clătină uşor din cap, răspunzind astfel 
salutului soliei, care, la un semn al contubernalului, 
părăsi careul şi se îndreptă spre ieşirea din camp. 

Au trecut aproape două luni. Cetatea Rehidava 
este împodobită ca pentru sărbătoare. O mică 
garnizoana romană şi una dacă, cu un număr egal de 
soldaţi, asiguraşi paza cetăţii tot timpul cît se duseseră 
tratativele de pace. Aici, între Livianus Claudius şi 
Diegis, avuseseră loc dezbateri grele, cu zile 
furtunoase şi cu zile senine. 

Pacea era încheiată. Tirziu, în noapte, Diegis, frînt 
de dorul soţiei, aştepta cu nerăbdare ca Livianus 
Claudius să-i spună vestea atît de mult aşteptată. În 
această zi, generalul primise raportul curierilor speciali 
pe care îi trimisese la Roma, în căutarea Carsidei şi a 
Arghidei. 

— Diegis, îmi pare nespus de rău, începu 
generalul. că nu pot să-ţi dau o veste îmbucurătoare. 
Carsida şi Arghida n-au fost găsite printre captivii daci 
duşi la Roma. De altfel, numele lor nu s-a găsit pe nici 
una din listele de captivi. Ştiu şi eu ce să cred? Poate 
că soţia ta s-o fi dus în partea de miazănoapte a 
Daciei, s-o fi ascuns undeva şi n-o fi ştiind că s-a 
încheiat pacea... 

Diegis îl cercetă bănuitor. Vorbi cu multă durere: 

— Puteţi fi chiar atit de nesinceri, de răi la suflete 
ca, după ce aţi tratat cu mine pacea, să nu-mi eliberaţi 
soţia? Toţi robii de la Carsidava, care au scăpat fugind 
în pădure, au spus că au văzut cu ochii lor pe soţia şi 
pe sora mea legate în fruntea coloanei de captivi. Îşi 
prinse capul între miini şi, cu ochii umezi, îl imploră: 
Generale, daţi-mi înapoi soţia şi sora! 


Livianus Claudius îl bătu uşor pe umăr, mişcat de 
zbuciumul sufletesc al viteazului luptător de lîngă el. 

— Te asigur, Diegis, nu ştiu nimic mai mult decit 
ceea ce ţi-am spus. Te rog să te încrezi în onoarea unui 
general al imperiului. Jur pe toţi zeii, pe Jupiter, pe 
Marte şi pe Quirinus, că nici eu, nici împăratul şi nimeni 
din imperiu nu ştie ce s-a întîmplat cu cele două femei! 

Fără să mai rostească un cuvint, Diegis se ridică 
frînt de durere şi ieşi. În curtea cetăţii îl izbi aerul rece 
şi înmiresmat. Oftă adînc. Citeva clipe rămase locului 
nehotărit, apoi se îndreptă cu paşi largi spre gardă. 
Ceru să i se scoată calul. Sări în şa şi porni singur în 
plină noapte, pe poteci singuratice, de-a dreptul peste 
munţi, spre Carsidava, pe aceleaşi cărări pe care 
mersese de multe ori cu un an în urmă, spre fiinţa 
după a cărei dragoste îi ardea sufletul. 

Cînd ajunse în valea Carsidavei văzu sus în cetate 
lumină multă. Opri calul mirat. Se aşteptase să nu 
vadă nimic pe locul unei cetăţi arse. Porni în galop. In 
suflet îi răsări o rază de speranţă. Urcă drumul spre 
cetate, fără să potolească goana. In poartă îi ieşi 
înainte  Usugus. Bătrinul auzise ropotele ce se 
apropiau. 

— Zeul cel mare să te ţină, stăpîne! Bine că ai 
venit, altfel mă pregăteam eu să te caut, la Rehidava 
sau la Sarmizegetusa. 

Sări de pe cal din mers. 

— Ce s-a întîmplat, Usugus? întrebă, năpădit de 
teamă şi totodată de speranţă. 

— Veste bună, stăpîne, Zeul cel mare să-ţi dea 
viaţă lungă, avem veste de la stăpîna, de la Carsida, 
stăpine! 

Nemaiputindu-se stăpini, Diegis îl prinse pe bătrîn 
de umeri şi-l scutură cu putere. 


— Să nu batjocoreşti chinul meu, robule, ori zeii ți- 
au luat mintea şi nu mai ştii ce vorbeşti? 

Bătrînul începu să tremure. 

— Stăpine!... Stăpine, să mă pedepsească Zeul cel 
mare! Focul din sufletul tău arde şi într-al meu... Uite 
papyrusul! Usugus începu să se scobească prin chimir, 
continuînd să vorbească. L-a adus Tullius. Bietul copil, 
n-a mai avut putere şi l-a luat Zeul cel mare. 

Fără să mai asculte ce spune bătrînul, Diegis luă 
papyrusul şi-l desfăcu cu mîinile tremurinde. Se 
apropie de focul din mijlocul curţii şi citi năpădit de 
durere şi dor: 

„Scumpului meu Diegis, 

de la Carsida, 

Salut şi sănătate! 

Din dragoste pentru tine, scumpul meu Diegis, şi 
pentru onoarea regelui, luată captivă mi-am schimbat 
numele. Nu trebuie să ştie duşmanul că o are în mină 
pe soția fratelui regelui, pentru ca prin mine, ca pret al 
răscumpărării, să vă impingă să faceți act de supunere 
către impăratul cotropitor. Rog zeii să ajute ca tu să 
primeşti acest papyrus mai înainte ca voi, tu şi regele, 
să vă fi supus Romei. Arghida n-a putut să îndure 
captivitatea, s-a omorit cu o spadă smulsă de la un 
legionar, pe drumul spre Roma. 

Sint sclava unui arhitect, mare constructor de 
drumuri şi de poduri. Se numeşte Apolodor, de fel din 
partea de răsărit a imperiului, din Damasc. Acum 
plecăm la Damasc, şi în primăvară vom veni în Moesia, 
unde stăpinul meu construieşte noi drumuri şi noi 
poduri. 

Tu să ai încredere în Carsida ta, dragul meu! Sosită 
aproape de Dunaris, voi fugi şi nu voi întirzia să vin 
lingă tine, iar dacă zeii s-or împotrivi, nimic nu mă va 


opri să plec după Arghida. Să-ţi povestească Tullius tot 
ce-au făcut zei şi Daizus pentru mine. Numele meu cel 
nou este Malva 

Tu, Diegis, soțul meu drag, să fii tare şi să mă 
aştepţi cu încredere nestrămutată!" 

Diegis privi lung papyrusul. Il întoarse pe partea 
cealaltă. Parcă simţea în mîna lui mîna caldă, catifelată 
a Carsiei. Papyrusul fusese în mîna ei, îl încălzise mîna 
ei, îl strînsese mîna ei şi-l udaseră lacrimile ei. Îl duse 
la gură şi-l sărută cu dragoste şi dor. Căută prin 
întuneric pe bătriîn. 

— Unde eşti, Usugus? 

— Aci, stăpine! răspunse bătrînul. 

— Adu-l pe Tullius, scoală-l din somn! 

— Nu pot să-l mai aduc, stăpine. 

— Cum aşa? De ce nu poţi? 

— El este plecat sus, la Zeul cel mare... ţi-am spus 
adineauri, stăpîne.!... 

— A murit? De ce, ce s-a-ntimplat? Nu ţi-a mai 
spus nimic? 

— Mi-a spus puţin, stăpîne, căci abia mai putea să 
vorbească. Mi-a spus că el şi Daizus au mers după 
stăpina pînă departe, la Roma. Tullius a venit să ne 
aducă veste de la ea. Cînd a sosit, abia se mai tira. 
Slăbise de rămăsese numai o umbră, era plin tot de 
bube urite, din care îi curgea o zeamă cu miros greu, 
tuşea şi scuipa sînge. S-a dus... n-am mai avut timp să- 
| îngrijim!... 

— Şi cu focul acesta, aşa de mare, în puterea 
nopţii, ce voiai să faci? 

— Să-l ard, stăpiîne! Mai sînt aici cîţiva robi care au 
scăpat, mă ajut cu ei, vrem să ridicăm la loc casele 
cetăţii, poate că o să sosească şi stăpînul Sarmis. 

Cîtva timp, ammdoi tăcură. Diegis rămase cu 


privirea aţintită asupra tăciunilor ce se mistuiau şi a 
flăcărilor ce jucau, schimbiîndu-se într-una. Din pădurile 
din apropiere se auzeau ţipetele păsărilor de noapte. 
De după crestele munţilor se ridica încet luna. Gîndul îi 
alerga departe, peste apa Dunarisului, în Moesia. Aşa 
cum scrisese în papyrus, Carsida poate că şi sosise 
acolo cu arhitectul, stăpiînul ei. 

— Ce-i de făcut, bătrîne? întrebă el, deşi nu vedea 
ce sfat ar fi putut să-i dea robul. 

— Ştiu eu, stăpine? Să ne rugăm Zeului cel mare 
să ne-o aducă! murmură bătrînul. 

Ca săgetat, Diegis bătu cu piciorul în pămiîmt. Işi 
strînse pumnii. 

— Zeul cel mare nu ne-o aduce dacă nu pornim 
noi după ea! Eu am plecat, bătrîne! 

Cu paşi mari şi hotăriţi, se îndreptă spre cal şi sări 
în şa. Porni spre poartă în galop şi se pierdu pe drumul 
ce cobora în vale. 

— Ai grijă pe-aici, Usugus! îi strigă din depărtare. 

— Să te-ajute marele Zamolxis, stăpîne! 

Cînd ajunse la Rehidava, tocmai se lumina dp ziuă. 
Îi trezi pe Dagio şi pe Ozio. Stătu mult de vorba cu ei. 
Soarele trecuse de prînz cînd cei doi luptători greu 
încercaţi, pregătiţi pentru drum lung, ieşiră în trapul 
cailor din cetate şi se îndreptară spre munţi. Puțin mai 
tirziu, Diegis porni în galop către Sarmizegetusa. Il găsi 
pe rege trist. Condiţiile păcii îl zdrobiseră. Decebal 
părea mai îmbătrînit, mai slăbit. Era neodihnit. li arătă 
papyrusul Carsidei şi-i povesti tot ce aflase de la 
Usugus. 

Tîrziu, regele, după ce-l privi lung, cu ochii umezi, 
rupse tăcerea. 

— Vezi ce mi-ai făcut, Diegis? Soţia ta şi-a dat 
seama că tu vei săvirşi o greşeală! Nu trebuia să 


încheiem o pace umilitoare. Am pierdut o mare parte 
din ţară, vom avea cohortele duşmane în cetăţile 
noastre! 

Regele păşi citva timp îngîindurat, în lungul 
încăperii apoi se opri în faţa lui Diegis şi-l privi aspru. 
Vorbi cu durere adiîncă: 

Tu, Diegis, tu şi Marele preot, prin slăbiciunea mea 
aţi pregătit drumul pe care puhoiul legiunilor şi 
cohortei romane vor încerca să înece în sînge vitejia 
poporului dac şi să-l subjuge! 

Capitolul IV 


ACELAŞI SCOP, ACEEAŞI 
ACŢIUNE 


1 


Luptîndu-se cu munții, cînd sărind sprinten peste 
pragurile de stînci ascunse sub apă, cînd îngustindu-se 
pînă la sugrumare şi fierbînd ca în nişte „cazane“, 
bătrînul fluviu Danuvius îşi potolea învolburarea îndată 
ce sărea peste ultimele stînci şi praguri, care păreau 
anume puse să-i oprească înaintarea, întocmai ca nişte 
„porţi de fier", apoi îşi continua domol drumul în lungul 
văii, ce se lărgea tot mai mult. Uriaşul fluviu îşi croise 
un drum uriaş printre stîncile prăpăstioase ce-i 
străjuiau calea. 

După încheierea păcii cu Decebal, Traian a socotit 
că e numai chestiune de timp pînă la desăvirşirea 
subjugării complete a Daciei şi transformarea ei într-o 
provincie romană. El era om de acţiune şi nu stătea 
prea mult pe gînduri înainte de a lua o hotărîre. De 
aceea, nici nu se terminase tratativele de pace purtate 
de Diegis cu Livianus Claudius, cînd Traian luă 
hotărîrea de a arunca un pod solid peste marele fluviu, 
pe care să-l făurească cei mai iscusiţi constructori. 
Incredinţase conducerea lucrărilor renumitului arhitect 
Apolodor, specialistul care studiase în taină malurile şi 
adîncimea fluviului, pentru a găsi poziţia cea mai 
favorabilă. Locul cel mai bun a fost găsit între castrul 
Egeta din Moesia şi cetatea Drubeta din Dacia, Aci, 
după ce iese obosit din lupta cu munţii, bătrînul fluviu 
îşi lărgeşte albia, potolindu-şi talazurile înspumate. 


Egeta şi Drubeta stăteau faţă-n faţă şi se priveau 
peste oglinda lucioasă a fluviului, care le despărţea pe 
o lăţime nu mai mare de opt sute pînă la o mie de paşi. 
Şi Egeta, şi Drubeta erau înconjurate de coline 
împădurite, ale căror înălţimi coborau în trepte pînă la 
fluviu, formînd în jurul lor cîte-un uriaş amfiteatru. In 
fiecare din aceste amfiteatre, în primăvara anului 856: 
de la întemeierea Romei, se instalaseră şantiere ce se 
întindeau pînă departe. Se pornise lucrul în grabă şi se 
lucra în şi mai mare grabă. Chiar din primul an, zidăria 
celor două capete ale podului a şi fost ridicată, iar în 
anul următor, podul începu să înainteze din două părţi 
către mijlocul fluviului. În cele două şantiere mişunau 
mii de sclavi, de meşteri, de supraveghetori şi de 
legionari, într-o încordare ce nu cunoştea odihna. 

—  Ridică, Sarmis, şi ai grijă să nu-ţi mai prindă 
piciorul. 

Vitellius, cu lanţuri la picioare, cu barba crescută în 
dezordine şi cu părul lung, ce-i cădea în plete încurcate 
pînă peste umeri, se aplecă să apuce grinda grea de 
lemn. 

— Stai, nu ridica pînă cînd nu sînt şi eu gata. Aşa, 
acum hai sus şi arunc-o o dată cu mine. 

După un balans mare, amindoi o sloboziră în 
aceeaşi clipă, şi grinda se duse rostogolindu-se peste 
celelalte lemne. 

Cîtva timp rămaseră în picioare, privindu-se unul 
pe altul, cu uşoare zimbete, pline de amărăciune. 
Feţele lor erau triste. Durerile din suflete le crestaseră 
cu urme adinei. Oftară din greu, apoi se aplecară să 
ridice altă grindă. 

— Haide, Vitellius, că nu ştii de unde răsare cîinele 


1 Anul 102 e.n. 


de supraveghetor, spuse Sarmis, ca un îndemn. 

De la Viminacium, de cînd li se spusese că amindoi 
au fost făcuţi de împărat, „servus publicus", Sarmis nu- 
i mai spusese lui Vitellius nici „stăpîne" şi nici 
„tribune". Urmase apoi momentul tragic, cînd pe 
umerii lor goi se aplicase fierul înroşit cu semnul de 
sclav public. Un timp, pînă la începerea lucrărilor de 
construire a podului, amîndoi lucraseră pe şantierele 
de drumuri din lungul fluviului. 

Continuară să arunce grinzile, cu încetineala 
obişnuită a marilor şantiere. Soarele se ridicase repede 
şi căldura se înteţise. Cu picioarele goale şi cu tunicile 
rupte fişii, vîntul îi mai răcorea puţin. De pe frunţile şi 
feţele lor se scurgeau încet broboane mari de sudoare. 
În jurul lor— aceleaşi mişcări, aceleaşi chipuri ofilite şi 
triste, aceleaşi trupuri îmbrăcate în zdrenţe: sclavi 
publici. 

Vitellius se opri şi se aşeză pe un buştean de brad. 
Îi făcu semn şi lui Sarmis să se aşeze. Îşi vîri mîna sub 
tunică şi, din buzunarul ascuns în dreptul pieptului, 
scoase un papyrus, pe care îl sărută îndelung, apoi 
începu să-l citească, sprijinindu-se cu coatele pe 
genunchi: 

„Lui Vitellius, nefericitul meu drag, 

de la Apronilla, 

dragoste şi speranță. 

Dragostea mea pentru tine, scumpul meu Vitellius, 
mă face să fiu tare şi să aştept hotărirea zeilor. Dacă şi 
tu îmi păstrezi aceeaşi dragoste, scumpul meu, îti cer 
să fii tot atit de tare. Cluvianus îți va povesti tot ce s-a 
petrecut în acea noapte, cînd tu n-ai mai venit. Dacă 
ştii încotro vei fi dus, spune-mi, ca atunci cînd voi fi 
liberă să ştiu în ce parte să te caut. Să fii tare, 
nefericitul meu drag şi, aşteptind încercările pe care ni 


le mai pregătesc timpul şi zeii, să facem totul ca să fim 
din nou împreună şi pentru totdeauna." 

În fiecare zi, în momentele de odihnă, Vitellius 
scotea papyrusul şi-l citea. In astfel de clipe o simţea 
pe Apronilla lingă el, se mai liniştea, îi mai creştea 
speranţa. După ce termină de citit, ridică încet capul şi 
privi departe colinele îmbrăcate în verdele vesel al lunii 
mai. Rămase mult timp astfel, nemişcat. Sarmis se 
apropie de el şi puse mîinile pe umerii lui plini de răni. 

— Te chinuieşti prea mult! Nu trebuie să te laşi 
năpădit de durere! Nu sînt destule mizeria şi munca de 
robi la care sîntem supuşi aici? Tu ştii că şi sufletul 
meu e plin de aceeaşi suferinţă, dar caut să mă înving; 
mi-a împietrit durerea. Întotdeauna am nutrit credinţa 
că în viaţă, după un rău, după o nenorocire, nu Întîrzie 
să vină binele, să apară o bucurie. Atita timp cît mai 
trăim, cît mai sîntem sănătoşi, cît mai păstrăm în 
suflete dorul după cei dragi şi după libertate, nu 
trebuie să socotim că totul este pierdut. 

Vitellius se întoarse spre el. li vorbi cu amărăciune. 

— Da, ai dreptate, nici sufletul tău nu poate să fie 
mai puţin îndurerat. Dacă ai fi avut tăria să te desprinzi 
de mine şi să rămii în Dacia, ai fi fost acum liber. 

— Un trădător liber! şopti Sarmis. 

— Unii judecători spun că scopul scuză mijloacele. 

— Fiecare se poartă după cum îi este sufletul. 
Strîngîndu-şi pumnii, Vitellius se ridică în picioare, 
revoltat. 

— Priveşte-mă, Sarmis! Priveşte ce-a ajuns 
tribunul fericit şi îndestulat de altădată! Nu m-am 
gîndit nici odată că-mi va fi dat să gust din plin 
răutatea acelora care conduc imperiul. Tu nu-ţi dai 
seama cîtă amărăciune, cîtă disperare şi cîtă revoltă s- 
au strîns în sufletul meu de cînd Livianus Claudius mi-a 


spus că sînt arestat! Ah, dacă aş avea putere, aş 
sfărima tot pămîntul! Pentru ce să mai trăiesc o astfel 
de viaţă? 

— Potoleşte-te, Vitellius, nu-ţi foloseşte la nimic! 

— Să fi hotărit oare zeii, al căror nume mă mir că-l 
mai rostesc, să fi hotărît ei că viaţa mea se va sfirşi în 
sclavie, că noi - tu şi eu - vom trăi împreună, ca sclavi 
publici? 

Sarmis îi aruncă o privire plină de înţelegere. 

—  Lasă-i pe zei, de ce le atribui ceea ce nu au? 
Statui de piatră, ei nu rîd şi nu pling niciodată. Tot ceea 
ce se petrece e făcut de om. Dacă fiecare sclav ar şti 
cum să-şi răscumpere viaţa, ar dispărea dintr-o dată 
tot ce este rău pe lumea asta. Plutarh spunea că de mii 
de ani omul şi-a îmbogăţit cunoştinţele veac după 
veac, dar sufleteşte n-a cîştigat mai nimic. 

Dintre buştenii din apropiere se auzi miriit surd. 

— Ti-am spus, Sarmis, că nu i-ai dat un nume prea 
potrivit căţelului, unii or să spună că-ţi baţi joc de zei. 

— De ce? în primul rînd, Eros este numele unui 
zeu grec, şi nu roman, şi-n al doilea rînd, cățelul Eros 
mă poate ajuta în situaţii grele, pe cînd zeul Eros e 
doar un nume care nu poate să-mi facă nimic. 

Căţelul începu să latre cu furie. Sarmis sări în 
picioare. Îl urmă şi Vitellius. De după o stivă de lemne 
se ivi supraveghetorul coloanei de transporturi, 
Granius. 

—  Lua-v-ar Proserpina, am să vă pun în furci, 
sclavi împuţiţi şi leneşi! 

Pe spatele lor începură sa cadă lovituri dese de 
flagrun:. Prin găurile tunicilor zdrenţuite se vedeau 
urmele roşii şi rănile unor lovituri mai vechi. Incepură 
să ridice şi să arunce grinzile de lemn, năpădiţi de ură 


1 Bici cu unul sau mai multe capete cu noduri la virfuri. 


şi de neputinţă. 

Granius porni călcînd apăsat şi şchiopătind, de se 
cutremura pămîntul sub picioarele lui. Avea trupul 
mare, greu şi musculos, ca al unui gladiator, faţă de 
brută şi priviri pline de răutate. In tinereţe se vinduse 
ca gladiator şi luptase mult în circuri, unde îşi pierduse 
ochiul drept şi coapsa piciorului stîng. Pe obraz, de la 
ureche pînă la barbă, avusese o tăietură adîncă, care îi 
lăsase o cicatrice urită. 

Mult timp ridicară şi aruncară grinzile fără să 
vorbească. Tirziu, Sarmis rupse tăcerea. 

— Bruta de Granius! Am să-l învăţ pe Eros să sară 
în gitul celor care mă lovesc, spuse el simțind încă pe 
spate durerile loviturilor de flagrun. 

—Da, ocupîndu-te de el, mai uiţi de suferinţă. Dacă 
este ceva adevărat în numele Eros - zeul dragostei - 
este faptul că tu iubeşti cățelul, iar el s-a ataşat de 
tine. Îţi primeşti răsplata pentru primejdia prin care ai 
trecut salvindu-l din valurile Danuviusului. 

Sarmis lăsă grinda şi scuipă în miini. 

— Îmi place numele: Eros. Aş fi putut să-i spun 
Ursus, Se face voinic şi puternic ca un urs, sprinten şi 
ager ca un lup. Necazul e altul: Eros creşte, se 
măreşte, va minca tot mai mult. Poate că şi eu şi el va 
trebui să ne rugăm de tine să ne dai cîte ceva. Cu 
sărăcăcioasele noastre porţii... 

— Haide, ridică grinda! Granius poate că încă ne 
pîndeşte. Vei mai munci mult aici pînă cînd Eros te va 
apăra şi va gitui bruta. 

Vitellius se aplecă şi apucă grinda. 

— Crezi? Eu sper că la toamnă să beau vin nou la 
Carsidava. 

— Ce i-ai face lui Granius dacă l-ai avea în mînă? 
întrebă Vitellius, lăsînd lemnul şi îndreptindu-se. 


— Cred că mi-ai pus întrebarea aşa, numai ca să 
nu taci. Ce mai e nevoie să-ţi spun? Răutatea 
omenească nu cunoaşte limite, nici în ce priveşte 
adîncimea, nici întinderea ei. Îmi explica adesea 
Plutarh: nu există om bun şi om rău în adevăratul 
înţeles al cuvîntului. Totul depinde de situaţia în care 
se găseşte fiecare. Atita timp cît pe lume vor exista 
stăpîni şi sclavi, bogaţi şi săraci, conducători şi 
conduşi, va exista şi binele şi răul. Tu trebuie să 
recunoşti, Vitellius, că ai început să înţelegi ce este 
bunătatea numai după ce ai pierdut-o pe Apronilla şi 
mai ales după ce ai devenit sclav. Cît despre răutate... 
tu singur mi-ai spus ce-ai făcut în Bithynia, înainte de a 
fi întîlnit-o pe ea. 

Vitellius nu mai spuse nici un cuvint. Se aplecă şi 
apucă din nou cu putere capul grinzii de la picioarele 
lui. 

Şantierul podului dintre Egeta şi Drubeta nu era 
unul, ci două, sau mai bine zis un şantier dublat la cele 
două capete. De o parte şi de alta a fluviului se 
transportau aceleaşi materiale, în aceleaşi cantităţi, se 
foloseau oameni cu aceleaşi meşteşuguri şi se 
executau aceleaşi lucrări. Construcţia podului se 
începuse de la ambele capete în acelaşi timp. Numai 
paza era mai întărită la Drubeta, de teama atacurilor 
cetelor de daci, care încă se mai ascundeau prin păduri 
şi prin munţi. 

Toată munca grea se executa de către sclavi şi 
captivi aduşi din toate provinciile imperiului. 
Organizarea lucrului şi disciplina pe şantiere erau în 
mîna militarilor, iar conducerea şi controlul lucrărilor o 
aveau meşterii de toate specialităţile: fierari, dulgheri, 
zidari, pietrari; plebei sau liberţi, plătiţi cu ziua. Mulţi 
meşteri liberţi fuseseră sclavi tot pe şantiere. 


De fiecare parte a fluviului, şantierul era împărţit 
pe lagăre, pentru o mai uşoară organizare şi 
supraveghere: lagărul dulgherilor, lagărul pietrarilor, 
lagărul fierarilor, cel al zidarilor, al transportatorilor şi 
altele. Fiecare lagăr era împărţit în două, pentru sclavi 
şi pentru cei liberi. Cei mai mulţi meşteşugari liberi 
locuiau în barăci, bordeie sau corturi, cu familiile, în 
afara şantierului. Fiecare lagăr era închis cu gard şi 
păzit de legionari. Nici un sclav nu putea să părăsească 
lagărul fără o învoire specială. 

Captivii daci făceau parte mai mult din lagărul 
dulgherilor şi cel al fierarilor, socotiți buni meşteri 
făurari în fier şi în fasonarea lemnului. Prea puţini se 
găseau în coloana de transporturi. Sclavii din 
provinciile dinspre miazăzi erau renumiţi tăietori în 
piatră şi buni zidari. 

Pe şantiere se lăsaseră umbrele amurgului. Văile 
munţilor din jur căpătaseră un fond albastru-violet, ce 
se deschidea într-un albastru-verzui spre creste, pînă 
se pierdea în culoarea cerului. Trudiţi de muncă, sclavii 
din coloana de transporturi se înapoiaseră în lagăr. 
Aşezaţi pe buşteni, pe blocuri de piatră sau întinşi pe 
iarbă, unii stăteau deoparte tăcuţi, alţii, adunaţi în mici 
grupuri, povesteau sau spuneau glume, în aşteptarea 
cinei mizerabile: o zeamă neagră, greu mirositoare şi o 
bucată de piine tot atit de neagră şi tare ca piatra. 

Ceva mai la o parte, Sarmis stătea pe un buştean 
şi îşi trecea timpul jucîndu-se cu Eros. Căţelul se ridica 
în două labe cînd Sarmis sălta mîna, ca şi cum i-ar fi 
dat ceva, sau alerga bucuros după piatra pe care o 
arunca, şi i-o aducea înapoi. La cîţiva paşi mai departe, 
Vitellius stătea trist, adincit în gînduri. Nici nu văzură 
sosirea lui Granius şi a şefilor de echipe. Fiecare din 
cele opt echipe de transporturi avea cîte-un şef, şi el 


tot sclav, însă un sclav slugarnic, mincinos şi crud. 
Şeful coloanei de transporturi ţinea în mînă o bucăţică 
de seîndură albă, pe care scrisese ceva. Strigă cu voce 
răguşită să se adune sclavii. In cîteva clipe, în jurul lor 
se făcu un cerc compact de oameni îmbrăcaţi în 
zdrenţe. Granius începu, silabisind, să citească de pe 
seîndură: 

—- Lentulus, Demetrios,  Strombix, Servius, 
Thorund, Hammonius, Buziris şi Sarmis. 

Toţi cei strigaţi ieşiră în faţă, în zornăiala lanțurilor 
de la picioare. N 

Sclavii ştiau ce va urma. In spatele lui Granius erau 
stîlpii de tortură, şi lîngă ei - şefii de echipe. 
Supraveghetorul se întoarse şi, trosnind din bici, 
începu să ţipe răguşit: 

— Ce mai aşteptaţi, legaţi-i pe cîÎinii ăştia, aşa cum 
v-am spus, că vă trimit şi pe voi în Infern, la 
Proserpina! 

Fiecare sclav din cei strigaţi fu luat de un şef de 
echipă şi legat la un stilp. Ceilalţi, în cerc, priveau cu 
pumnii strînşi, într-o încordare plină de neputinţă şi de 
revoltă. Pe Vitellius îl agăţară de un stilp, legat de 
ambele miini, iar pe Sarmis de amiîndouă picioarele. 
Alţii au fost legaţi numai de cîte-o mină ori de ciîte-un 
picior, sau de o mină şi un picior. La unul din stîlpi, un 
şef de echipă se învirtea în jurul sclavului Servius, 
neputindu-se hotărî să-l lege. Servius era tînăr, avea 
faţă de copil, cu ochii mari şi negri, cu părul bogat, 
lung şi ondulat; avea o privire nevinovată. Granius îi 
zări. Se îndreptă spre ei, cu mugete de fiară. 

—  lartă-l, Granius, e un copil nevinovat! se rugă 
şeful de echipă pus să-l lege pe Servius. Era un sclav 
cu sufletul bun, cu totul aparte faţă de ceilalţi aleşi să 
conducă echipele. N-a făcut mai nimic... o greşeală, o 


copilărie... Nu mă lasă sufletul să-l leg! Nu-i destul că 
trăieşte ca sclav? 

— Ce vorbeşti, Cratinos? ţipă Granius. Atunci, tu l- 
ai trimis să doarmă în tufele de bozii? 

—  lartă-l, Granius, copilul e bolnav! Bate-mă pe 
mine în locul lui, murmură Cratinos. a 

Granius plesni cu putere din bici. Il privi pe 
Cratinos pe sub pleoapele înroşite şi, cu buzele strînse, 
se apropie de el. 

—Vrei să vadă toţi că nu mă joc? Uite, te-nvâţ eu 
cum se bate un sclav! 

Granius începu să-l lovească cu biciul unde 
nimerea. Pe măsură ce lovea, îi creştea minia. Văzînd 
că biciul e prea lung şi se înfăşoară pe trupul lui 
Cratinos, îl aruncă, luă flagrunul şi continuă să-i tragă 
lovituri mai puternice. Cei din jur se uitau îngroziţi. 
Tiîrziu, obosit, se opri, suflînd greu. Işi şterse sudoarea 
cu miîneca tunicii, strigînd în acelaşi timp: 

—Unde e Decius? Să vie aici Decius! 

Din spate apăru un sclav mătăhălos, aproape gol, 
cu capul mare şi ceafa groasă. 

— Să-ţi scoţi lanţul de la picioare, te fac pe tine 
şeful echipei lui Cratinos! Dar mai întîi, leagă sclavul 
ăsta leneş de stilp, cu capul în jos. 

Ca şi cum atita aşteptase, Decius înşfacă trupul 
plăpînd al lui Servius şi-l legă cu o frînghie. 

—Ei, ce staţi? strigă Granius spre ceilalţi şefi de 
echipe, loviţi-i, momii nenorocite, altfel vă arăt eu! 
Fiecare să dea cite douăzeci şi cinci de lovituri de 
flagrun cu toată puterea, că de nu, îl mîngii eu pînă-i 
sare sîngele din piele! 

În liniştea nopţii începură să răsune pocnetele de 
flagrunuri pe trupurile goale ale sclavilor legaţi. Mai 
tare lovea Decius, întăritat de ţipetele lui Servius, şi pe 


faţa lui îşi făcuse loc plăcerea bestiei satisfăcute. De la 
primele lovituri începu să ţişnească sîngele. Unii 
strigau, alţii blestemau, înjurau, amenințau, la început 
cu voce tare, apoi din ce în ce mai slabă, pînă nu se 
mai auziră decit gemete rare. După cea de a douăzeci 
şi cincea lovitură, fiecare şef de echipă trecu la o parte 
şi începu să se şteargă de sudoare. 

Granius se retrase satisfăcut cu cîţiva paşi mai la o 
parte. 

— Cine vrea ca miine seară să fie în locul cîinilor 
ăştia, să nu-şi vadă de lucru! 

Se întoarse şi porni, urmat de şefii de echipă, 
printre care era acum şi Decius. 

Abia se depărtaseră puţin, şi ceilalţi sclavi săriră să 
dezlege de pe stilpi victimele. Vitellius şi Sarmis nu 
scoseseră nici un cuvint cit timp fuseseră loviți. Cu 
rănile sîngerînde, amîndoi se lungiră pe părmiînt, şi 
acolo rămaseră mult timp. In această seară, ca şi în 
multe seri de altfel, o parte din sclavii din coloana de 
transporturi n-au mai putut să mănince nici porţia 
mizerabilă de zeamă neagră. Pînă tîrziu după miezul 
nopţii s-a auzit foşnetul paielor întinse pe pămînt în 
bordei, produs de mişcările acelora ale căror suflete 
erau adînc frămiîntate şi îndurerate. 

Prin gura îngustă a bordeiului intra un zumzet surd. 
Era muzica nopţilor de mai. Afară - ţiriitul greierilor şi al 
altor gîngănii de noapte şi parfumul florilor, înăuntru - 
gemete şi oftaturi adinci, miros greu şi înecăcios, 
trupuri murdare şi pline de răni, suflete chinuite. 


2 


În zilele de sărbătoare, activitatea încordată care 
se desfăşura tot timpul săptămînii pe şantiere înceta 
cu totul. Duminica, sclavii erau lăsaţi să umble liberi 
prin tot şantierul. Porţile lagărului erau deschise, numai 
dincolo de gardul ce împrejmuia şantierul nu se putea 
strecura nimeni nevăzut de străjile postate la colţuri şi 
de-a lungul împrejmuirii, în astfel de zile, fiecare sclav 
îşi petrecea timpul în felul lui: unii îşi spălau şi îşi 
cîrpeau hainele şi încălţămintea, alţii se odihneau 
întinşi la soare, sau îşi îngrijeau rănile căpătate în 
timpul lucrului ori provocate de loviturile de flagrun ale 
supraveghetorilor ; însă cei mai mulţi se îndreptau spre 
taberne. In jurul tabernelor se aduna, în afara 
şantierului, mulţimea celor liberi: meseriaşi, liberţi:, 
soldaţi, muzicanți, saltimbanci, negustori ambulanti, 
unde se înjgheba un adevărat bilci. În aceleaşi locuri, 
însă în interiorul şantierului, se îngrămădeau sclavii. 
Prin mijlocul acestei mulţimi trecea gardul întărit, în 
lungul căruia pe mai multe sute de paşi erau presărate 
cîteva taberne, care-i puteau servi atit pe cei liberi, din 
afară, cît şi pe sclavii din şantier. 

După-amiaza, animația era mai în toi. Tabernele se 
umpleau de clienţii care mîncau şi chefuiau, pe pajişti 
cîntau muzicanți şi se încingeau jocuri, saltimbancii 
ofereau privirilor agerimea mişcărilor şi isteţimii lor, 
uimind prostimea, la colţuri de drumuri se postau 
cerşetorii, care cereau milă şi ajutor de la trecători, şi 
printre gloata ce circula în toate părţile umblau 
ambulanţii, strigînd în gura mare şi lăudînd marfa: 


1 Sclavi eliberați. 


dulciuri, limonada, fructe şi nenumărate obiecte de 
găteală. 

În apropierea tabernei „La fericirea sclavilor" era 
tirgui obiectelor ieftine, vechi sau noi: obiecte lucrate 
cu mult talent şi tot atîta răbdare, din lemn, din piatră, 
din piele sau din paie împletite. Cum sclavii nu puteau 
să vîndă - ei nu puteau să fie posesori de obiecte de 
vînzare - întotdeauna se găseau aici mijlocitori, care se 
ofereau să facă pe vînzătorii, oprind în schimb o parte 
din preţul obţinut după multă tocmeală. Şi nu erau rare 
cazurile în care sclavul primea o parte infimă din ceea 
ce încasase mijlocitorul. De obicei, fiecare sclav sau 
grup de sclavi îşi avea vînzătorul plebeu: sau libert, 
care se îngrijea de plasarea obiectelor şi cu care 
înţelegerea era făcută pentru o parte fixă. 

Pe şantier devenise o adevărată patimă, poate 
rămăsese singura dorinţă la care mai visa un sclav: să 
intre duminica în tabernă, să bea vin şi să mănince 
slănină, fripturi şi cîrnaţi. Atît de mult îi stăpinea 
această dorinţă, încît în tot cursul săptămînii nu se 
gîndeau la altceva decit ce să mai facă pentru a obţine 
cîţiva quadranţi: cu care să se ducă la tabernă. Fiecare 
meşterea cite-un obiect atrăgător, ca să-l vîndă cît mai 
repede şi cu un preţ cît mai bun. Dar nu numai 
meşterirea obiectului îl stăpinea pe sclav, ci şi grija 
unei ascunzători sigure. În lagăr şi în bordeiele sclavilor 
se fura mult, aproape tot ce scăpa de sub pază. 
Singura scăpare era găsirea unui loc cît mai tainic, prin 
curtea lagărului: în pămînt, prin buruieni, printre pietre 
şi oriunde nu-şi putea cineva închipui. Şi nu erau rare 
cazurile cînd, lucrurile furate fiind recunoscute de 


1 Cetățeni liberi, dar săraci. 
2 Monedă de bronz de mică valoare (un sfert de as) 


păgubaş, se încingea cearta şi bătaia, care adesea 
ajungeau pînă la răniri grave şi chiar la lovituri mortale. 

Duminică, cea de-a opta zi după idele lui iunie, 
după amiază, pe un soare arzător, o mulţime pestriță 
se îngrămădise în jurul tabernelor, pe drumurile şi pe 
pajiştile din apropiere. Căldura şi praful lăsau urme 
murdare pe chipurile lor. Şiroaie de sudoare 
amestecată cu praf se scurgeau pe feţe, pe gituri şi pe 
piepturi, pînă  dispăreau sub îmbrăcăminte. Dar 
mulţimea nu lua în seamă nici căldura şi nici praful. Din 
toate părţile izbucneau hohote de ris, strigăte, glume, 
cîntece şi voie bună. 

In această îngrămădire şi forfotă se puteau deosebi 
uşor doi oameni, care după îmbrăcăminte păreau a fi 
greci sau macedoneni, iar după chipuri şi mers se 
asemănau cu dacii. Mergeau încet, ţinîndu-se de mină, 
oprindu-se din loc în loc în părţile unde era mai mare 
îmbulzeala. Priveau cu grijă în jur şi cercetau neîncetat 
feţele celor pe care îi întilneau, deşi se străduiau să 
arate cît mai mult ca doi gură-cască rătăciţi prin 
mulţime, învirtindu-se fără rost. După ce trecură de 
taberne, coboriră pe drumul ce ocolea şantierul, spre 
lagărul dulgherilor, şi se îndreptară către un pilc de 
fagi sub care era strinsă lume multă. Pînă departe 
răsunau strigătele celor din mijlocul adunăturii. 

—Trăiască saltimbancul, vreau să ne arate ce 
poate! auziră o voce groasă. 

— Haide, saltimbancule, că şi banii noştri sînt 
buni! urmă altul, cu ton mai potolit. 

Cei doi se apropiară cu multă curiozitate. 

— Ce mai aştepţi, mă? se răsti un trac cu umeri 
laţi şi fălci puternice. Dacă te mai laşi mult rugat, 
pumnii mei nu vor întîrzia să-ţi mîngiie fălcile! Pe toţi 
zeii, saltimbancule, nu ride, că nu glumesc! 


— În cinstea lui Saturn, saltimbancule, arată-ne ce 
ştii, îl rugă o femeie. 

— Nu poate acum, spuse altul, cu căutătură vioaie 
şi accent de grec, fiindcă el lucrează cu zeii cei răi, şi 
pe căldura asta zeii lui dorm buştean , c-au băut prea 
mult vin de Chios. 

Mulțimea izbucni în hohote de ris. 

—  Tăceţi din gură, frate, că-l zăpăciţi de tot, nu 
vedeţi că se pregăteşte? strigă o bătrinică cu voce 
piţigăiată. 

— Tăceţi din gură, frate! o imită unul pe 
bătrînă, exagerînd piţigăiala ei. 

Din nou cei din jur izbucniră în hohote. 

Cu un zîmbet uşor în colţul gurii, liniştit şi fără să 
privească pe cei din jur, saltimbancul lăsă din spate 
cutia şi măsuţa pliantă şi le aşeză pe un loc mai neted. 
Scoase din cutie mai multe obiecte pe care le puse 
într-o anumită ordine. Era învăţat cu mulţimea de 
curioşi şi nu lua în seamă nici laudele şi nici 
amenințările lor. Ştia că la început sînt mulţi, iar la 
sfîrşit, la plată, rămîn puţini. Continua să se ocupe cu 
aranjatul. Deodată, se auzi un ciripit de vrabie, urmat 
de o fluierătură de mierloi, apoi un cîntec de pitpalac. 
Miraţi, cei mai din faţă se uitară la cei din spate. Pe 
chipul saltimbancului nu se mişca nici un muşchi. 
Priviri pline de admiraţie se îndreptară asupra lui. 
Începu apoi să latre furios, şi de jos i se răspunse cu alt 
lătrat. Abia acum mulţimea văzu între picioarele lui un 
căţel negru, cu guler alb şi pete roşcate, care se ridică 
în două labe, lătrînd şi dînd bucuros din coadă. 

— Dacă vreţi să vedeţi ceva frumos, daţi-vă la o 
parte şi faceţi loc mai larg în jurul mesei! le spuse cu 
ton plin de voie bună. Dacă staţi îngrămădiţi pe mine, 
n-au pe unde să mai vină zeii cei răi... care abia s-au 


trezit din somn... 

— umblă mai repede, saltimbancule! strigă unul 
împingînd mulţimea să se dea înapoi. 

Cu aceeaşi linişte, saltimbancul se aşeză în dreptul 
mesei, frecîndu-şi mîinile. 

— Dodo, sîntem gata, treci la masă! 

Căţelul făcu un ocol şi se aşeză în faţă, stînd pe 
labele dinapoi, în aşteptare. 

— Aşa, uite, să duci cutia asta la o fată frumoasă! 
Dodo luă cutia în gură şi se întoarse spre mulţime, dînd 
din coadă. Se uită în toate părţile şi se hotări repede, 
porni în fugă spre o fată cu privirea luminoasă, veselă, 
zimbitoare. Ajuns în faţa ei, se ridică în două labe şi, cu 
cutia în gură, începu să latre înfundat. Rizînd, fata luă 
cutia, o deschise şi scoase din ea o panglică pentru 
strîns părul. 

— Bravo, bravo! strigau unii, bătînd din palme. 

— Şi-a găsit fata, iubitul! spuse unul. 

— Ştie să aleagă Dodo! strigau alţii, mai mucaliţi. 
Saltimbancul ridică miinile, cerînd linişte. 

— Uite, Dodo, să duci cutia asta unui bătriîn! 
Căţelul îşi roti capul în jur şi porni spre un sclav 
încărcat de ani. 

— Caută în cutie, vreau să ştiu ce ţi-a dat! strigă 
cineva, văzînd că bătrinul nu se hotărăşte s-o 
deschidă. 

— Scoate aurul şi pietrele scumpe, sclavule, să le 
vedem şi noi! îndemnă o femeie. 

Bătrînul ridică încet capacul. Din cutie sări afară un 
şoricel alb. Aruncă repede cutia din mînă. 

— Prinde  şoarecele, bătrine, ţi l-a trimis 
Proserpina din Infern! glumi un decurion. 

Mulțimea izbucnise în hohote de ris. Unii fluierau, 
alţii strigau, băteau din palme. Spre mirarea lor, 


şoricelul nu căută să se ascundă în iarbă, ci, luptîndu- 
se cu obstacolele, se îndreptă spre căţel. Dodo întinse 
laba, şi şoricelul începu să se urce repede. Se opri pe 
nasul căţelului, se ridică pe lăbuţele dinapoi şi începu 
să se şteargă la botişor cu lăbuţele din faţă. Toţi 
amuţiră, uimiţi de ceea ce vedeau, apoi, ca la un 
semnal, izbucniră din nou în strigăte de laudă. 

Dodo rămase un timp în această poziţie, dînd 
bucuros din coadă, se întoarse, ridică botul la înălţimea 
mesei, şi şoricelul sări pe ea, mergînd drept la o cutie 
pe care se urcă, se aşeză din nou în două labe şi 
continuă să-şi şteargă mustăţile. Aplauzele şi laudele 
nu mai conteneau. 

Saltimbancul nu luă în seamă bucuria curioşilor din 
jur. Privea nerăbdător peste capetele lor, se întorcea şi 
cerceta pe cei din spate, ca şi cum ar fi căutat pe 
cineva. 

— Haide, saltimbancule, mai ştii ceva? strigă un 
legionar din faţă, un gal cu părul blond-roşcat şi cu 
mustăţi lungi de-i ajungeau pînă la urechi. 

— Mai mult ştie cățelul decit el, spuse un trac cu 
voce groasă. 

—Dă-i drumul, meştere, dacă vrei să vezi un as: de 
la mine, îl îndemnă un libert proaspăt scăpat din 
sclavie. 

Saltimbancul ocoli masa şi trecu în faţă, suflecîndu- 
şi mînecile. Dodo îl urmă, lătrînd nerăbdător. Se aşeză 
în miîini, în echilibru, cu picioarele în sus. Dodo se săltă 
şi el numai pe labele din faţă. Saltimbancul începu să 
umble numai în miini. Dodo făcu la fel, numai pe labele 
dinainte. După citeva ocoluri prin faţa mulţimii, 
saltimbancul făcu un salt cu miinile, descrise un arc de 
cerc spre spate şi sări drept în picioare. Dodo, cu 


1 Monedă de bronz, de mică valoare, în greutate de 0,975 g. 


aceleaşi mişcări, căzu pe patru labe, continuînd apoi să 
dea din coadă şi să se uite la cei din jur. 

— Bravo, saltimbancule! Bravo, Dodo! se auzi din 
multe părţi. 

Cei din spate se înghesuiau tot mai mult să ajungă 
în faţă. 

— Saltimbancule, ai de la mine zece sesterţi, 
dacă-mi spui că Dodo a fost băiatul tău, şi vrăjitoarele 
ţi l-au prefăcut în cîine! 

Fără să-i răspundă, îl privi lung pe libianul ce 
făcuse propunerea şi care se apropiase de el duhnind a 
vin prost. 

— Dacă vreţi să mai vedeţi ceva, aşteptaţi pînă 
vine ajutorul meu şi nu mai vorbiţi de sesterţi, că poate 
nici nu i-aţi văzut. 

— Aşteptăm, aşteptăm! spuseră mai mulţi 
deodată. Cei doi daci cu aparenţă de greci sau de 
macedoneni, care se apropiaseră de grupul curioşilor, 
reuşiseră să ajungă în faţă. Erau Dagio şi Ozio. 

— Ozio, arată-le şi tu ceva. Să mai stăm niţel, să 
vedem pe cine aşteaptă saltimbancul, îi şopti Dagio. 

Ozio se apropie de saltimbanc şi-i întinse mîna. 

— Mă numesc Ozio, spuse el făcînd semne din 
ochi, tu? începu apoi să-şi încheie la piept tunica veche 
şi strimtă de macedonean. 

— Eu sînt saltimbancul Ayx. 

— Mă laşi să înveselesc şi eu puțin pe aceşti gură- 
cască, pînă-ţi vine ajutorul? Banii îi iei tu pe toţi. 

— Dacă nu ne faci ceva bun, îl ameninţă libianul, 
ţi-arăt eu că nu sînt un gură-cască şi-ţi umflu botul... 

Fără să ia în seamă ce spune libianul, Ozio începu 
să minuiască bilele de lemn, aşa cum făcuse la 
Carsidava, în faţa regelui Decebal. Mişcările lui repezi îi 
uimiră pe toţi. II vedeau aci cu mîinile goale, aci că se 


joacă aruncînd în sus trei bile, apoi şase, aci că toate 
bilele dispar nevăzute. 

— Hei, saltimbancule, ţi-ai pierdut pîinea, cîrnaţii 
şi vinul, ăsta face mai mult decit tine! strigă un gal. Eu 
nu-ţi mai dau nici un quadrans, îi dau lui! 

— Asta umblă cu duhuri necurate... e un vrăjitor! 
murmură o bătrină de lîngă libian. 

Ayx se apropie de Ozio şi-l bătu uşor pe spate. 

— O să învăţ şi eu mişcările tale. Nu e decit 
agerime şi iuţeală de mînă. 

În mulţime se produse mişcare. Cineva îmbrîncea, 
da cu coatele şi se grăbea să ajungă în faţă. Ayx îl 
văzu. 

— Unde mi-ai întirziat atita, leneşule? Am să-ţi 
frîng oasele! 

—  lartă-l, saltimbancule, mai arată-ne ceva! îl rugă 
o femeie. l 

Noul-sosit era Daizus. Il cercetă mirat pe Ozio, şi 
Ozio îl privi la fel. Nu ştiau unde se mai văzuseră. Ozio 
se simţi tras de Dagio, din spate. li şopti la ureche: 

— Pe Marele zeu, Ozio, jur că pe băiatul ăsta l-am 
văzut la Carsidava coborînd de sus din cetate, cu 
baciul Usugus. 

— Ce-ar căuta aici? Dacă îl lua captiv, acum ar fi 
fost sclav, ca ceilalţi daci, spuse Ozio. 

— Vorbeşte în şoaptă! Ochiul nu m-a înşelat 
niciodată. Să stăm, să-i vedem ce mai arată mulţimii, 
murmură Dagio. 

Ayx era mic la trup şi slăbuţ. Daizus se întinse pe 
iarbă, pe spate, cu mîinile în sus, iar Ayx puse miinile 
într-ale lui, şi dintr-un salt se ridică în echilibru cu 
picioarele în sus. Daizus ridică şi picioarele. Dodo sări 
şi se aşeză pe tălpile lui, stînd numai pe labele dinapoi. 
Mulțimea izbucni din nou în exclamaţii de mirare şi de 


laude, însoţite de glume şi risete. 

Pe faţa lui Daizus se vedea încordarea cu care 
urmărea să nu strice poziţia grea a celor doi 
echilibrişti.  Admiraţia şi simpatia publicului se 
îndreptau tot spre căţel. Cu multă supleţe, Ayx sări în 
picioare ; făcu la fel şi Dodo. Cu limba scoasă, cățelul 
mişca satisfăcut din coadă. Se întoarse apoi scurt, sări 
pe masă şi luă în gură căţuia pe care saltimbancul 
tocmai o scosese din cutia cea mare, în care îşi păstra 
toate obiectele de scamatorie şi agilitate. Sări jos şi se 
îndreptă spre cei care urmăriseră spectacolul. Se opri 
în dreptul fiecăruia şi-l privi fix în ochi, dînd 
semnificativ din coadă. În dreptul celor care nu puneau 
nimic în căţuie, stătea mai mult, lăsa căţuia jos şi 
începea să latre. 

Saltimbancul şi  Daizus începură să stringă 
lucrurile. Căţelul tocmai sosise în dreptul libianului ce 
duhnea de băutură. Acesta, în loc să pună ceva, întinse 
mîna să scoată bani din căţuie, mişcare pe care Dodo 
nu o scăpă. Lăsă jos căţuia şi se repezi spre picioarele 
lui, hotărît să-şi înfigă colții. Toată scena o urmărea 
supărat galul uriaş, care se apropie de libian. 

— E mai deştept decit tine, porcule, ar trebui să-i 
plăteşti căţelului, ca să te mai înveţe şi pe tine ceva! 

— Să te înveţe pe tine, eu fac cu banii mei ce 
vreau, mormăi libianul. Căută să se îndepărteze, 
murmurînd: Gal împuţit. 

Cuvintele sale nu scăpară urechilor galului. 

— Nuqi-a plăcut ce ţi-am spus? întrebă galul. Pot 
să te lămuresc şi altfel. 

În aceeaşi clipă îl lovi pe libian cu palma peste 
gură. 

Se încinse o bătaie în toată regula. În ajutorul 
libianului sări un trac scurt şi gros, care nu-i putea 


suferi pe legionari, de orice neam ar fi fost ei. În acest 
timp, Ayx şi Daizus strînseră banii căzuţi din căţuie, îşi 
luară lucrurile şi plecară rîzînd. In urma lor porniră şi 
Dagio cu Ozio. După ce ieşiră din mulţime şi se 
depărtară puţin, Dagio grăbi pasul pentru a-l prinde din 
urmă pe Daizus. Cînd ajunse în dreptul lui, şopti 
apăsat, pentru a fi auzit, în limba dacă: 

— Eşti de la Carsidava, al tarabostelui Dicomes?... 

Daizus întoarse speriat capul, cît pe-aci s-o rupă la 
fugă. O clipă numai, rămase nehotărit. Teama îl 
cuprinsese. 

— Te-am văzut cu Usugus. Coborai din cetate, noi 
tocmai urcam, lămuri Ozio. 

În mintea lui Daizus se făcu lumină. 

— Dagio şi Ozio, voi sînteţi, Marele zeu să fie cu 
voi, taraboştilor! murmură tînărul dac. Aşa îmbrăcaţi, 
nu v-am recunoscut. 

Dagio se întoarse şi-i făcu semn să tacă, arătind 
spre Ayx. 

— Nu vă feriţi de el! continuă Daizus. Pe toţi zeii, 
bătrîne Ayx, stai... mi-au venit ajutoare! 

Saltimbancul se opri, îi privi cercetător, apoi zîmbi. 

— Dacă vreţi să-mi plătiţi pentru distracţie, spuse 
cu voce tare, vă invit la o tabernă. Mi-e o sete ca în 
Infern! 

Dagio înţelese că Ayx e omul care ştie să iasă din 
orice încurcătură. Vorbise astfel pentru a spulbera 
orice bănuială din partea celor ce treceau pe lingă ei şi 
care ar fi putut să tragă cu urechea. 

În taberna „La fericirea sclavilor" era o forfotă şi-o 
înghesuială atit de mare, încît cu greu se mai putea 
mişca cineva. În despărţitura dinspre şantier a 
tabernei, zeci de sclavi cu oale de vin în miini, avînd în 
faţă străchini pline cu cîrnaţi, se îndestulau cu lăcomia 


omului care de timp îndelungat nu mai gustase o 
mîncare bună. Erau sclavii care reuşiseră să încurce 
cîţiva qguadranţi pe obiectele pe care le vinduseră. 

Taberna era o baracă de lemn joasă şi 
întunecoasă, cu două despărţituri: una lungă de 
doisprezece paşi şi lată de şapte, ce servea ca sală de 
consumaţie, şi alta mai mică, lungă de şapte şi lată de 
patru paşi, folosită ca bucătărie şi încăpere de dormit a 
patronului. Sala de consumaţie cădea chiar pe hotarul 
şantierului, pe linia gardului de împrejmuire, şi era 
separată în două printr-un perete din scînduri înguste 
şi rare. În afară, deasupra uşii era scrisă firma cu litere 
mari şi neregulate: „La fericirea sclavilor", iar 
dedesubtul ei era pictată în culori ţipătoare o scenă de 
tabernă: doi sclavi stînd la o masă, fericiţi, cu cîrnaţii 
într-o mînă şi cu oala în cealaltă. 

În această zi cu căldură înăbuşitoare, îmbulzeala 
depăşise măsura. Nemaifiind loc la mese, cei mai mulţi 
stăteau în picioare, cu oalele de vin în miini sau cu 
străchinile cu slănină, friptură şi cîrnaţi. Aceeaşi 
îmbulzeală era în amindouă  despărţiturile: a 
consumatorilor liberi şi a sclavilor din şantier. 

La o masă de-a lungul peretelui din fundul 
tabernei, un grup de sclavi beau şi vorbeau tare. Vinul 
începuse să-şi facă efectul. Unul se ridică şi căută să 
spună şi mai convingător: 

— Pe cinstea mea de dulgher, vă spun că vorbiţi 
degeaba! Sclavul nu va avea nici un drept şi va fi 
socotit întotdeauna ca acum, mai rău decit animalele. 
Numai învăţătura galileanului va elibera... 

Sclavul din faţa celui care vorbise bătu tare cu 
pumnul în masă, de săriră oalele în sus, stropind cu vin 
împrejur. 

— Se vede că Jupiter e leneş şi doarme greu, altfel 


ar mai trimite ciîte-un fulger spre aceia care caută să-i 
ia locul! Ascultă, dulgherule, nu cumva tu vorbeşti într- 
una de acel galilean, numai fiindcă cică tatăl lui ar fi 
fost tot dulgher? 

Dulgherul îl privi aprins şi strigă înfuriat: 

— Eşti un timpit, şi din gura-ţi murdară ies numai 
prostii! Dacă mai continui aşa, mă jur pe sceptrul cel 
negru al lui Pluto că-ţi car cîţiva pumni peste bot pînă 
ţi-l fac piftie sau te trimit la Proserpina să te mănînce 
viermii, ca pe Granius. 

Un sclav de la mijlocul mesei, cu trup herculean, 
părul blond, ondulat în dezordine şi cu ochii albaştri- 
verzui, le făcu semn să tacă. Toţi îndreptară privirile 
spre el. 

—  Amiîndoi spuneţi prostii, vă certaţi degeaba. 
Prostii vorbeşti şi tu, Demetrios, se adresă el 
dulgherului, cu credinţa ta în învăţătura acelui galilean. 
Pe sclavi nu-i va elibera, niciodată, nici împăratul, nici 
acel galilean. Sclavii se vor elibera singuri, ei vor 
dărîima imperiul! 

— Aşa, Thorund, vorbeşti bine! rosti un sclav din 
apropiere. 

— Uite, aici, pe cele două şantiere ale podului, 
sintem citeva mii de sclavi şi doar cîteva sute de 
legionari, care ne păzesc. Thorund îşi potoli tonul şi 
spuse aproape în şoaptă: Dacă ne-am ridica toţi sclavii 
într-o zi şi-am arde tot, am distruge tot ce e pe şantier, 
am băga spaima în soldaţi şi-am putea să fugim la 
triburile de la miazănoapte, unde ne-am putea 
reciştiga libertatea. Insă, din păcate, ne lipseşte un 
conducător şi nu sîntem uniţi. 

— Fă-te tu conducătorul sclavilor, Thorund! 
îndemnă dulgherul în glumă. 

— Să vă spun drept, continuă Thorund, m-am 


gîndit de multe ori la o astfel de treabă şi mi-am dat 
seama că n-aş fi în stare să-i conduc pe sclavi la luptă. 

— Eu ştiu pe unul care ar putea s-o facă, şopti 
dulgherul. E sclavul Hammonius Vitellius. Se spune că 
ar fi fost tribun, cunoaşte arta războiului, e hotărît, 
stăpiînit, răbdător... 

— Eu m-am gindit la altul, adăugă Thorund, unul 
care e în apropiere de Vitellius. 

— Sarmis, şopti cel de lîngă dulgher. 

— Aşa este, dacul Sarmis! întări Thorund. Nu ştiu 
ce mă face să văd în el pe conducătorul unui trib care 
s-a revoltat împotriva imperiului. 

Thorund băgă de seamă că cei de la masă nu-l mai 
ascultau. Priveau spre masa din apropiere, la capătul 
căreia stăteau Vitellius şi Sarmis. Cu oale de vin în 
faţă, urmăreau forfota din tabernă. 

— Eu v-am ascultat şi cînd v-aţi certat, şi cînd aţi 
vorbit liniştit, acum să mă ascultați şi pe mine. 

— Haide, Demetrios, dă-i drumul cu galileanul tău! 
sări sclavul Lentulus, care tot timpul tăcuse şi 
ascultase. 

— Tocmai tu, Lentulus, vorbeşti aşa? Eu am crezut 
că tu eşti pătruns de noua credinţă, care ne va miîntui 
pe toţi. 

— Spune, Demetrios, şi lasă-l pe Lentulus! 
îndemnă Thorund. 

— Uite ce vreau să vă spun: să ştiţi de la mine că 
sclavii nu se vor elibera prin luptă, ci prin puterea 
cuvîntului, prin credinţa în învăţătura nouă. Crezi tu, 
Thorund, că dacă am avea un conducător şi ne-am 
răscula plecînd la triburile din miazănoapte, ajunşi 
acolo nu vom fi făcuţi din nou robi? Oriunde te duci 
astăzi, găseşti sclavie. Numai cînd noua credinţă va 
pătrunde în toate sufletele se va termina pentru 


totdeauna cu sclavia... 

— Ce te face să crezi asta, Demetrios? îl întrebă 
Thorund, ducînd oala de vin la gură. 

— Cred asta fiindcă mi-am adăpat sufletul la noua 
învăţătură. Acolo unde a prins noua credinţă: în 
Cappadochia, în Antiohia, în Bithynia, stăpinii şi-au 
eliberat sclavii, bogaţii şi-au împărţit averile cu săracii 
şi toţi se socotesc fraţi între ei... 

— Păi ce spui tu n-ar fi rău, Demetrios, murmură 
Lentulus. Dar cine îşi împarte avutul de bunăvoie? Fără 
luptă, nimeni nu-şi dă... 

— Şİ ce te face, Demetrios, să crezi atit de 
puternic în el? întrebă Thorund, continuînd să-şi 
şteargă liniştit mustăţile. 

— Minunile pe oare el le-a făcut, răspunse 
dulgherul. 

— O fi fost un saltimbanc, întocmai ca cei care 
umblă pe aici, spuse un sclav ce stătea în capul mesei. 
Eu am văzut pe unul cum a pus apă limpede într-un 
pahar, în care mai era apă tot limpede şi, sub ochii 
noştri, apa s-a făcut roşie, ca vinul. 

— Ai spus bine, Sextulus, de multe ori saltimbancii 
fac adevărate minuni. Poate că galileanul acela o fi 
prefăcut apa în vin, dar de stăpinit furtuna pe mare, 
asta n-o mai cred. Thorund se întoarse spre Demetrios. 
Tu eşti grec, dulgherule, şi ştii ce înseamnă o furtună 
pe mare. La noi, în miazănoapte, furtunile ridică valuri 
cît casele, cît munţii, omul e o jucărie în calea lor. Cum 
le-ar fi putut potoli galileanul tău? 

— Dacă ţi-aş povesti ce s-a întîmplat, poate că n-ai 
mai vorbi aşa, Thorund! El s-a jertfit pentru îndreptarea 
oamenilor... 

— Credinţa nouă cere tot jertfe? Dar şi zeii noştri 
nu cer altceva decit jertfe, se lămuri Thorund. Poate că 


galileanul acela o fi fost un zeu coborit printre 
oameni... altfel, ce-ar fi putut să fie?... 

Din cînd în cînd, Vitellius şi Sarmis prindeau 
crimpeie din cele ce se spuneau la masa lui Thorund. 
La răstimpuri, sorbeau fără grabă din oale. Întîrzierea 
lui Daizus începuse să-i neliniştească. Întîmplarea îi 
ajutase să se întilnească. Daizus nu ştiuse că ei se află 
pe şantier pînă în ziua cînd îi descoperise în pădure, 
printre sclavii ce transportau lemnele. Plecase în 
căutarea altor daci, şi de departe, ascuns în desişuri, 
repetase de mai multe ori strigătul de huhurez. Sarmis 
îl auzise şi, scăpind din ochii supraveghetorului, se 
furişase într-acolo. Se gindise la Dagio. Daizus îl 
recunoscuse îndată ce-l văzuse apropiindu-se printre 
copaci. Abia începuse să-i povestească despre cele 
întîmplate la Carsidava: răpirea Carsidei, moartea 
bătrînului Dicomes şi că avea un fecior de la Cumida, 
cînd dintr-un desiş apăruse Granius. Supraveghetorul îl 
urmărise de departe pe Sarmis, avînd grijă să nu fie 
simţit de Eros. Bruta începuse să-l lovească unde 
nimerea cu flagrunul, orbit de furie şi ameninţindu-l cu 
răstignirea, pentru că încercase să fugă. În acea clipă, 
toată ura pe care Sarmis o strinsese în suflet împotriva 
lui n-o mai putuse stăpiîni şi se dezlănţuise. Dintr-o 
mişcare ageră, smulsese fulgerător cuțitul de la briul 
lui Daizus şi, mai înainte ca Granius să fi avut timp să 
facă o mişcare, îl străpunse prin inimă. Ascunsese apoi 
repede sub frunziş trupul brutei, care îl chinuise cu 
atita cruzime, se înţelesese cu Daizus unde şi cînd vor 
putea să se mai întilnească şi se înapoiase lingă cariga 
pe care Vitellius şi sclavii din echipa lor o încărcaseră 
cu trunchiuri lungi şi drepte de brazi. În acea zi, nimeni 
nu ştiuse unde dispăruse Granius. După citeva zile, cei 
care doborau copacii îi descoperiseră trupul ce 


începuse să putrezească. 

Vitellius şi Sarmis uitară însă repede de întirzierea 
lui Daizus, şi neliniştea le dispăru la vederea unui tînăr 
cu părul vilvoi, cu toga: ruptă şi murdară şi cu 
sandalele scilciate legate cu sfori. De cum intrase, 
acesta trecea pe la fiecare masă, scanda versuri şi 
golea cîte-o ulcică de vin, apoi pornea mai departe. Şi 
ei auziseră vorbinduse de el, însă nu-l mai văzuseră 
pînă acum. Era Maevius, poetul rătăcitor, cunoscut prin 
toate şantierele. 

Maevius fusese un bărbat frumos. Pe faţa lui, pe 
care îşi lăsase semnele viaţa dezordonată, se mai 
păstrau urmele distincţiei şi ale inteligenţei. Cînd 
scanda, se uita adînc în ochii celui care îl asculta, ca şi 
cum ar fi căutat să-i pătrundă în suflet. În priviri îi 
licărea o flacără de patimă nepotolită şi de revoltă. Era 
gata oricind să dea ajutor celui lovit, să încurajeze pe 
cel disperat, să lupte cu cel asupritor. Nu povestise 
nimănui viaţa sa şi nimeni din şantier nu ştia de unde 
vine. Se simţea bine între sclavi şi bea cu ei, admira 
isteţimea saltimbancilor, îi însoțea şi dormea cu ei, 
intra printre decurioni, centurioni, meşteri şi arhitecţi, 
şi de la ei afla tot ce se petrecea, tot ce se punea la 
cale pe şantiere. Ştia pe dinafară odele şi epodele lui 
Horaţiu, pe care le recita în toate ocaziile. De multe ori 
improviza versuri potrivite momentului. 

— Maevius! Maevius! strigă un libert de la masa 
vecină cu aceea la care stăteau Vitellius şi Sarmis. Ai 
aici cîrnaţi şi o oală cu vin! 

— Ce doreşti, Sarmentus? îl întrebă el apropiindu- 
se. 


1 Veşmint obişnuit al romanilor. Era format dintr-o bucată 
lungă de pinză înfăşurată pornind de la umărul stîng şi lăsînd 
descoperit brațul drept. 


— Ceva de iubire, Maevius! Pentru un sclav 
eliberat, iubirea este tot ce doreşte el mai mult. 

Maevius îi puse mîna pe umăr, îl privi lung, cu un 
zimbet plin de compătimire. 

— Ascultă, Sarmentus! începu să recite cu ton 
declamator: 


Să prețuieşti în veci iubirea, Sarmentus! 
Cu cit este mai veche, cu atit este mai caldă, mai 
duioasă. 
Abia tirziu omul simte lipsa şi durerea 
Iubirii care l-a făcut fericit. 

Iubirea este plăcere şi durere, Sarmentus. 

Chinul ei să nu te-nspăiminte niciodată. 
Ştii tu, Sarmentus? Iubirea este ca un cîntec, 
O melodie pe care o cînţi zimbind cu lacrimi .'... 


În jurul lui Maevius se făcuse linişte. Încordaţi, 
Vitellius şi Sarmis ascultau cuvintele lui, care le 
mergeau drept la inimi. Sarmentus se ridică şi îl 
îmbrăţişa pe poet. 

— Ce frumos ştii tu să le spui pe toate, Maevius! 
murmură libertul cu un tremur în voce. 

Ochii îi luceau de mulţumire. Işi şterse lacrimile cu 
dosul palmei mari şi aspre. 

— De ce plîngi, Sarmentus? Tu nici nu ştii ce este 
iubirea. Abia de cîteva zile ţi-ai căpătat libertatea şi se 
vede că nu ştii ce să faci cu ea... 

Îi vorbi la început domol, apoi deodată schimbă 
tonul. 

— Se plinge numai o iubire pierdută, Sarmentus! 
Tu de-abia de-acum încolo o să înţelegi ce este iubirea. 

Maevius ridică oala şi începu să bea cu poftă. 

— Tocmai de asta pling, Maevius,. sînt setos de o 


dragoste curată şi-mi dau seama că ea este chin şi 
durere!... 

Maevius puse oala pe masă şi se şterse la gură cu 
toga murdară. In colţul gurii îi flutură acelaşi zîmbet 
compătimitor. 

— Hei, bătrine, ştii tu ce înseamnă să-ţi mîngiie 
fruntea o mină caldă, iubitoare? Ştii tu, bătrine, ce 
înseamnă să strîngi în braţe trupul femeii pe care o 
iubeşti? Tu nu ştii, Sarmentus! Cînd vei şti, abia atunci 
vei înţelege că iubirea este durere şi fericire... 

Vitellius apucă mina lui Sarmis şi o strînse cu 
putere. Cuvintele lui Maevius îi redeschiseră rana din 
suflet. Dar şi gîndul lui Sarmis alerga, departe, spre 
Costodava. 

— Stai lîngă noi, Maevius! îl îndemnă un sclav. Să 
ne mai spui ceva. 

— Să măniînci cîrnatul şi să-ţi goleşti oala. Numai 
tu înţelegi sufletele sclavilor, murmură Sarmentus. 

Se aşeză şi muşcă cu poftă din cîrnatul gros şi 
mustos. 

De ce spui tu, bătrine, că numai eu înţeleg 
sufletele sclavilor? Te înşeli, Sarmentus! Poate că nici 
eu nu le înţeleg, după cum nici tu nu te înţelegi. Ai 
dorit libertatea, pe care acum o ai, şi ai şi început să 
doreşti altceva: iubire. Horatiu spunea că dacă Jupiter 
s-ar oferi să satisfacă dorinţele sclavilor, ei n-ar vrea să 
renunţe la soarta lor, fiindcă după aceea ar fi cuprinşi 
de alte dorinţe. Spune bunul Horatiu: 

Cum se face, Maecenas, că nimeni nu trăieşte 
mulțumit cu soarta 
Pe care i-a dat-o judecata sau i-a aruncat-o 
intimplarea, 
Și laudă tocmai ceea ce nu are?... 


— Aşa, Maevius, spune, şopti Sarmentus, năpădit 
de o plăcere lăuntrică. Tu ştii multe... Cu darul tău de a 
le spune, puteai să faci mulţi bani la Roma! 

Maevius se ridică bătînd cu pumnul în masă. 

- Din nou te înşeli, Sarmentus! Talentul curat al 
săracului nu poate nimic, spune Horatiu, împotriva 
setei de cîştig a bogatului. Banul sparge zidul mai bine 
decit trăsnetul, doboară uşile de stejar şi corupe fata 
închisă; zdruncină prin daruri regii şi prinde în capcană 
pe comandanții de corăbii. Dar mie nu-mi trebuie bani, 
eu am totul: libertatea şi dragostea. Restul? Sînt lucruri 
cu care caută să ne dezbine zeii cei răi. Tu nu ştii, 
Sarmentus, că e nebun cine stringe titere fără să cînte, 
cine are o mie de poloboace de Falern vechi în pivniţă 
şi bea oţet, cine strînge macaturi în lăzi şi le lasă să le 
mănînce moliile ; nimic nu este al lui, căci mai tîrziu 
rămîn altuia. Căci Horatiu spune bine, bătrîne 
Sarmentus: 

Natura n-a statornicit stăpin pămîntului nici pe 

acela, 

Nici pe mine, nici pe nimeni, acela ne-a izgonit 

pe noi, 

Pe el il va izgoni risipa sau necunoaşterea legilor 

întortocheate, 

ŞI în cele din urmă, în mod sigur, moştenitorul 

mai plin de viață, 

Pămintul, acum pe numele lui Umbrenus, ieri zis 

al lui Ofellus, 
Nu va fi al nimănui, ci va intra aci în folosul 
meu, 
Aci în al altuia. 


— Mai bea, Maevius! Vorbele tale sint pline de 
înţelepciune, sînt ca un leac pus pe rană deschisă... 


—Hei, Sarmentus! E o nebunie să fii virtuos pînă la 
ascetism, cum spune bunul Horatiu: 


Înțeleptul să poarte numele nebunului, ca şi al 
nechibzuitului, 

Dacă ținteşte virtutea însăşi dincolo de ceea ce 
este necesar. 


—  lartă-l, Maevius! lartă-l, că-l zăpăceşti de tot! 
interveni un sclav bătrin ce stătea în fața lui 
Sarmentus. Cuvintele spuse de tine nu sînt pentru 
proşti. Cine a îmbătrînit sclav e greu să mai fie înţelept. 
Ai văzut vreun animal înţelept? Atunci, cum să fie 
înţelept un sclav, care a trăit toată viaţa mai rău decit 
un animal? 

Maevius se ridică izbucnind într-un hohot de ris. 

—Te înşeli şi tu, bătriîne! Eu am văzut la Roma 
mulţi sclavi înţelepţi, mai buni decît stăpînii lor, aşa 
cum Freya este mai bună decit Proserpina. Un sclav 
grec, numit Esop, a fost atît de înţelept, încît despre el 
oamenii vor vorbi şi peste mii de ani. 

Vitellius îl urmărise cu încordare pe Maevius. 
Figura şi vorbele lui i se păreau cunoscute, foarte 
cunoscute chiar şi-l chinuia gindul că nu-şi mai 
aminteşte cînd şi unde îl întîlnise. 

— Hei, voi de-acolo, sclavi nenorociţi, lăsaţi pe 
Maevius să vină şi la noi! strigă un decurion aşezat la o 
masă din celălalt capăt al încăperii, împreună cu mai 
mulţi legionari. 

Ca şi cum nu aştepta decit ocazia de a trece la altă 
masă, Maevius ridică oala şi n-o lăsă de la gură decit 
după ce-o goli. 

— Du-te, Maevius! îl îndemnă Sarmentus. ţi 
mulţumesc, mă voi ruga la toţi zeii să te ţină sănătos! 


Nu-i mai spuse nimic libertului, ocoli capul mesei şi 
porni tăind-o drept spre decurion. In drum spre el se 
apropie de Vitellius. 

— Lucius Quintus! şopti Vitellius apăsat, privind în 
Jos. 

Ca trăsnit, Maevius rămase împietrit locului, cu 
faţa întoarsă în partea din care îşi auzise numele. 
Pentru cîteva clipe, privirile lor se întilniră. Vitellius 
şopti iarăşi, cu deplină siguranţă: 

— Tu eşti, Lucius Quintus? 

Işi dădu repede seama că săvirşise o greşeală. Se 
ridică de pe scaun şi spuse cu voce tare: 

—  Maevius, stai puţin şi lîngă noi! îi făcu semn cu 
ochiul. Tu le mai dai curaj sclavilor... 

— Hei, decurioane, Jupiter să fie cu tine, acum mă 
distrez cu sclavii! strigă Maevius ocolind un scaun şi 
aşezîindu-se la masa lui Vitellius. 

Maevius îl privi din nou lung, rizind. Luă pe rînd 
oalele lor, să vadă cit vin mai au. Strigă tabernagiului 
să-i aducă şi lui una, ceea ce-i miră mult pe cei din jur. 
Nu-l văzuseră niciodată pe el să-şi ceară băutură sau 
mîncare. 

— Spune-mi, de unde mă cunoşti? îl întrebă în 
şoaptă pe Vitellius. 

— Cine are memorie pentru odele lui Horatiu, nu 
mai are şi pentru prieteni? Ce e cu tine, Lucius? 

— De unde... de unde ne cunoaştem? murmură 
Maevius. 

— Din şcoala militară, şopti Vitellius. 

Maevius făcu o mişcare scurtă, gata să se ridice în 
picioare, dar se stăpini. 

—Tu eşti, Hammonius? murmură uimit. Se întinse 
peste masă, îi prinse mîna şi i-o strînse cu putere. Dar 
ce s-a întîmplat cu tine? Cum de-ai ajuns sclav public, 


tu, cel mai bun tribun? 

— Această întrebare mi-o pun şi eu despre tine, 
Lucius. Eşti un om liber, şi totuşi, în locul tribunului 
Lucius Quintus, am în faţă pe poetul rătăcitor Maevius. 

Vitellius văzu cum Maevius îl privea pe Sarmis cu 
oarecare neîncredere. Continuă: 

— A, iartă-mă! Ai lingă tine pe fostul meu sclav, 
acum cel mai bun şi mai sigur prieten. Nu i-ai cunoscut 
pe daci. Prin Sarmis îi vei cunoaşte. 

— Toți zeii să-l ţină în paza lor, prietenul tău este 
şi prietenul meu. 

Maevius se întinse peste masă şi prinse şi mîna lui 
Sarmis. 

- lar prietenul prietenului meu este pentru mine 
un prieten tot atît de apropiat, întări Sarmis 
scărpinîndu-se în barbă. Pentru sănătatea ta, Lucius 
Quintus, mă voi ruga şi eu marelui nostru zeu, 
Zamolxis! 

— Sînt Maevius, îl corectă, şi v-aş ruga pe amindoi 
să nu-mi spuneţi altfel decît Maevius. Lucius Quintus 
nu mai există de mult! 

Sorbiră vinul în tăcere, privindu-se unul pe altul. 

— Tuai fost şi eşti liber, Lucius, începu Vitellius, 
cum de nu mai eşti tribun? 

— Mi-ai luat-o înainte, tocmai mă întrebam şi eu 
ce s-a întîmplat cu tine, te ştiam în garda împăratului, 
te bucurai de încrederea lui. Dar să-ţi răspund la 
întrebare: Am ales această libertate, fiindcă cealaltă 
simţeam că mă sufocă. N-am mai putut suporta 
minciuna şi asuprirea pe care se sprijină imperiul. Să 
nu te mire ţinuta şi purtarea mea. Aşa sînt oamenii: 
primesc mai uşor cele mai aspre observaţii, se pot 
spune cele mai adinci gînduri, poate fi atacat prin 
cuvinte orice şi oricine, dacă acestea sînt spuse de 


unul care pare un dezechilibrat, un nebun. Unui astfel 
de om, cei puternici îi iartă uşor totul, iar cuvintele lui 
pot să meargă direct la inimile celor necăjiţi şi asupriţi. 
Ce s-ar întîmpla dacă aş vorbi ca un orator în for, 
îmbrăcat într-o togă curată şi uns cu uleiuri aromate? 
M-ar trimite în faţa judecătorilor şi m-ar arunca în 
temniţă. Aşa cum arăt, ca un pierde-vară... un decăzut, 
poate puţin nebun, un poet rătăcitor, puţini ştiu sau 
înţeleg că Maevius are dinţi ascuţiţi cu care muşcă, are 
miîini sănătoase cu care scurmă, are picioare bune cu 
care aleargă, toate acestea pentru a grăbi prăbuşirea 
imperiului şi totodată pentru mîngiierea celor loviți de 
soartă... 

Maevius ridică oala, bău cu poftă. 

—- Dar să-ţi povestesc ce m-a împins pe acest 
drum al vieţii. Ca şi tine, am aşteptat la Roma să fiu 
trimis la o garnizoană. Neavind cum să-mi petrec 
timpul, am început să citesc odele şi epodele lui 
Horatiu şi pe măsură ce-l adinceam, mi-am dat seama 
că din versurile lui se ridica mîndria plebee împotriva 
stăpînirii, împotriva celor ce conduc, căci odele lui sînt 
pătrunse de adîncurile vieţii. 

Mai sorbi de cîteva ori din oală şi schimbă firul 
povestirii. 

— In toamna acelui an, după ce tu plecaseşi în 
Bithynia, am fost trimis la garnizoana din Capua. La 
început m-am bucurat mult, fiindcă rămăsesem 
aproape de Roma, şi nu surghiunit, ca tine, în 
Nicomedia, de tatăl lui Domitius Rufinus. Lîngă Capua 
se afla ferma senatorului Tiberius Octavius, pe moşia 
căruia munceau citeva sute de sclavi. Fusesem trimis 
acolo cu un scop: sclavii fugiseră în păduri şi nu voiau 
să se mai înapoieze la lucru, de teamă. De ce credeţi 
că fugiseră? Intr-o noapte se pornise o furtună, un 


adevărat uragan, care stricase toată recolta de grîu, 
încă nesecerat, şi doborise la pămînt vita-de-vie din 
podgoria senatorului. Sclavii fuseseră socotiți vinovaţi 
de întirzierea secerişului şi, turbat de minie, senatorul 
hotărise ca din fiecare grup de cite zece sclavi să fie 
luat unul şi omorit. Ordinul nu se executase însă, 
fiindcă o sclavă de la bucătăriile senatorului ascultase 
tot ce se pusese la cale şi dăduse de veste sclavilor, 
care se aflau la muncă pe camp. Cum fiecare se 
aşteptase să cadă cel de-al zecelea, îngroziţi, fugiseră 
cu toţii în pădure. lIncercările senatorului de a-i 
convinge să se înapoieze rămăseseră zadarnice. Ce-a 
urmat a fost îngrozitor, continuă Maevius după o scurtă 
pauză. Senatorul, cu multă vază la Roma, a cerut 
ajutorul armatei pentru prinderea sclavilor, pe care el îi 
acuzase că se revoltaseră, iar eu am avut neşansa să 
fiu numit comandant al centuriei însărcinate cu acea 
urită misiune. Pădurea a fost încercuită, sclavii au 
încercat să reziste, dar nu aveau arme. Au fost 
măcelăriți mai mult de jumătate dintre ei, restul puşi în 
lanţuri şi duşi la ferma senatorului. A urmat al doilea 
măcel. Turbat de miînie, senatorul a dat ordin să se ia 
fiecare al cincilea dintre cei scăpaţi cu viaţă şi omoriţi 
în faţa lui. Am încercat să-l opresc, însă opunerea mea 
nici n-a fost luată în seamă. Legile imperiului dau 
dreptul stăpînului să facă tot ce doreşte cu sclavii lui, 
aşa cum ciobanul face ce vrea cu oile şi cu caprele 
sale. 

Maevius duse din nou oala la gură şi sorbi lacom. 
Continuă apoi: 

— Omorîrea atitor oameni nevinovaţi m-a umplut 
de revoltă şi de milă. Un timp, am trecut printr-o 
adevărată prăbuşire sufletească. M-am dus la Roma şi 
m-am retras din armată şi din Ordinul Tribunilor. Am 


plecat, şi de-atunci umblu pretutindeni, prin toate 
provinciile imperiului. Sînt de găsit acolo unde se află 
sclavi mai mulţi şi unde este mai multă suferinţă. 
Puteam eu să lipsesc de aici, de la şantierele acestui 
pod? Mulţi spun că sînt nebun. li las să creadă ce vor, 
pentru a nu se ocupa de mine. Pentru ei, eu sînt 
Maevius, poetul scrîntit la cap. Nu te uita la toga mea 
ruptă şi murdară, important este ceea ce port în suflet. 
Nici nu s-ar potrivi altfel. Sclavii umblă goi, murdari, cu 
zdrenţele curgind de pe ei. 

Maevius tăcu. În tabernă se răriseră consumatorii. 
Cei rămaşi priveau miraţi cum stătea liniştit, aşa cum 
nu fusese niciodată. 

— Dartu, Vitellius? 

Îi povesti pe scurt tot ce se întîmplase cu el şi cu 
Sarmis. 

— Pentru mine e limpede, voi aţi ajuns sclavi în 
urma uneltirilor lui Domitius Rufinus. Maevius n-ar fi 
Maevius dacă n-ar face totul ca să vă scoată din acest 
infern şi să... 

Tăcu speriat. Sarmis sărise dintr-o dată în picioare. 
ÎI auzi şoptind apăsat, cu totul uimit de ceea ce vedea. 

— Daizus... Dagio... Ozio... 

Cei trei reuşiseră să se strecoare prin bucătărie, 
după ce tabernagiul îşi primise sesterţii pe care Dagio 
îi sunase în mînă pentru a-l face să înţeleagă. 

Tot aşa de surprins, Vitellius privi într-acolo, dar 
nu-şi pierdu cumpătul. Îi făcu semn lui Sarmis să se 
stăpînească. Îl văzu şi pe Ayx. Înţelese că totul merge 
bine, ajutoarele se întăreau. Fără să dea semne că se 
bucură de sosirea lor, ba chiar arătîndu-se nepăsători, 
le făcură loc lîngă ei la masă. Numai Maevius se arătă 
bucuros la vederea saltimbancului. 

—Stai lîngă mine, frate Ayx! îi spuse rizînd. Aici pe 


şantiere, unul este Ayx şi unul e Maevius... şi amindoi, 
prietenii sclavilor şi al celor necăjiţi!... 

Era noapte tirziu cînd se despărţiră, mai uşuraţi, 
mai încrezători şi mai hotăriţi. 


3 


Podul peste Danuvius, între Egeta şi Drubeta, era 
o lucrare uriaşă. Pentru grabnica terminare a 
construcţiei, Roma dăduse cu totul mînă liberă 
arhitectului, urmărind ca în cel mult trei ani legiunile 
sale să poată trece în Dacia în sunetele trompetelor, 
nestingherite de marele fluviu. 

După planurile lui Apolodor, podul avea douăzeci 
de picioare masive, zidite din piatră, presărate pe toată 
lăţimea fluviului, la distanţă de treizeci şi şase de paşi 
unul de altul, fiecare picior avind o grosime de 
doisprezece paşi. Peste aceste picioare avea să se 
întindă podul, construcţie ingenioasă din lemn, 
păienjeniş de grinzi, de stilpi, de traverse şi de bare de 
încordare, măiestrit aranjate într-un tot armonios, care 
dădeau impresia de rezistenţă şi de siguranţă. Se 
arunca astfel cale sigură şi permanentă peste o 
lărgime a apei de mai bine de şapte sute douăzeci de 
paşi, adică peste şase stadii. Fiecare picior era o 
construcţie grea: un fel de turn în apă, zidit din blocuri 
de piatră, care se sprijinea adînc în patul fluviului. 
Scheletul podului se compunea din două grinzi 
puternice, în formă de arc, ce se întindeau de la un 
picior la altul, un fel de îmbinări ingenioase de grinzi 
încordate cu zăbrele de lemn, în care elementele de 
legătură erau piroanele groase de fier, lungi şi bine 
ascuţite. Peste aceste grinzi se aşeza calea de trecere, 


formată din dulapi, groşi de stejar, prevăzuţi să susţină 
maşinile grele de război ale armatei romane. De o 
parte şi de alta, calea de trecere era asigurată prin 
balustrade puternice, frumos ornamentate. 

Pentru grăbirea construcţiei, lucrul se prelungise 
pînă tîrziu în toamnă. Arhitectul Apolodor nu vedea un 
duşman mai mare decit îngheţul şi mai ales dezgheţul, 
cu pericolul de formare a zăporilor, de aceea grăbea 
totul cît mai mult posibil. 

În cea de-a treia zi înainte de idele lui noiembrie, 
cerul deveni plumburiu, şi un vînt tăios şi rece începu 
să bată de la răsărit. La capul dinspre Egeta se 
ajunsese cu lucrările între al treilea şi al patrulea picior. 
Cu tot frigul ce se lăsase, lucrul continua în aceeaşi 
cadență şi grabă. De pe pod, zidarii, dulgherii, fierarii şi 
pietrarii strigau şi cereau într-una materiale. Strigatele 
lor se amestecau cu  înjurăturile şi  ţipetele 
supraveghetorilor, meşterilor şi antreprenorilor, care 
amenințau, loveau şi îndemnau într-una, şi cu 
ciocăniturile, scîrţiitul şi zgomotele ce se auzeau din 
toate părţile, purtate de urletele vîntului. 

De citeva săptămîni coloana de transportatori 
fusese încărcată peste puterile ei. | se mărise numărul 
sclavilor şi se formaseră două eşaloane: unul pentru 
aducerea lemnelor din pădure şi altul numai pentru 
transportat materialele din şantiere pe pod. Din acest 
din urmă eşalon făceau parte Vitellius, Sarmis, Thorund 
şi alţi sclavi din echipele care pe timpul verii aduseseră 
lemne din pădure. 

Plecaţi de la lagărul dulgherilor cu cariga încărcată 
cu grinzi fasonate, Vitellius şi Sarmis împingeau cu 
putere, alături de ceilalţi sclavi, ţinînd capetele în jos, 
pentru a se feri de picăturile de ploaie pe care rafalele 
de vînt le împroşcau pe feţele lor. Frigul le pătrunsese 


pînă în oase. Tunicile şi sagunele vechi şi rupte, pe 
care le primiseră ca îmbrăcăminte de iarnă, nu reuşeau 
să le păstreze puţina căldură a trupurilor lor vlăguite 
de muncă şi întotdeauna înfometate. La picioarele lui 
Sarmis mergea Eros. Pe el, frigul nu-l chinuia. Prin 
blana bogată, cu părul lung şi des, vintul se juca în 
voie. 

Vitellius se trase mai aproape de Sarmis şi-l făcu 
atent cu uşoare lovituri cu cotul. 

— Nu ne ajută zeii, Sarmis, iarna bate la uşă, şi cu 
îmbrăcămintea noastră, dacă ne prinde zăpada pe 
drum, sîntem pierduţi. 

— Vorbeşti de plecarea noastră? îi şopti Sarmis. 
Vitellius îi răspunse cu o uşoară clătinare a capului, 
clipind des. 

— De asta nu mă sperii eu, continuă Sarmis. Tot 
greul este să ne vedem scăpaţi de aici şi trecuţi 
dincolo de Dunaris. Pe faţa lui apăru un zîmbet plin de 
tristeţe. Hei, dacă ne vedem între dacii mei, te-îmbrac 
într-o zeghe căptuşită cu blană de lup, îţi pun pe capo 
căciulă, şi-n picioare nişte opinci cu obiele groase de 
dimie, şi n-o să mai simţi frigul, chiar dac-ar fi ger să 
crape lemnele şi pietrele! 

O rafală de vint le aruncă în faţă un val de picături 
mici şi dese. Ploaia continua să se înteţească. Tăcuţi, 
ceilalţi sclavi împingeau cu o mină la carigă, şi cu 
cealaltă îşi ţineau strînse în jurul trupurilor sagunele 
rupte, sfişiate. De citeva luni, Vitellius lăsase să-i 
crească barba mare, pentru a se pierde mai uşor 
printre daci după ce va trece dincolo de fluviu. Acum, 
vîntul se juca printre firele lungi şi răsucite din barba 
lui, scoţind uşoare şuierături. Se apropiau de capul 
podului. Printre rafalele şi urletele vintului se auzeau 
de pe pod strigăte, ţipete şi lovituri de ciocane. Peste 


faţa apei se întinsese o ceaţă deasă. Valuri mari se 
săltau unul după altul şi se apropiau, lovind ritmic 
malul. 

Cînd să intre pe pod, cariga lor se zgudui, lovită de 
altă carigă descărcată, pe care sclavii ce o împingeau 
se grăbeau s-o scoată cît mai repede din învălmăşeala 
de oameni, carigi, lemne, blocuri de piatră şi tot felul 
de scule şi materiale. In toate părţile se vedea graba. 
Supraveghetorii şi antreprenorii strigau şi înjurau 
îndemnînd la lucru. Se auzeau pocnete de bice pe 
trupurile aproape goale ale sclavilor. 

Cu toate că podul nu fusese în întregime terminat 
între picioarele trei şi patru, şi deşi scîndurile groase de 
stejar care formau calea de trecere pe pod fuseseră 
aşezate numai provizoriu, fără să fi fost prinse de 
grinzi, se dăduse ordin să se îngrămădească în această 
porţiune o parte din materialele necesare montării 
părţii dintre picioarele patru şi cinci, îndată ce piciorul 
cinci avea să fie terminat, în momentul cînd cariga la 
care împingeau Vitellius şi Sarmis pătrunse pe pod, se 
găseau, între picioarele trei şi patru, zeci de sclavi din 
transporturi, zeci de dulgheri, fierari şi montatori, iar 
dedesubt, pe bacuri şi pe scheletele de susţinere, alte 
zeci şi zeci de dulgheri, fierari şi sclavi de ajutor. Pe 
măsură ce cariga înainta, aglomeraţia creştea. Se 
auzea scîrţiitul lemnelor din schelăria de susţinere, 
împinse cu putere de bacurile pe care valurile le săltau 
cu forţe puternice. Aceeaşi învălmăşeală era şi în 
lungul podului de vase de alături, puternic ancorat de 
fundul fluviului, care se balansa atit de tare, încit cu 
greu se putea ţine cineva în picioare şi înainta. In cele 
din urmă, cariga lor nu mai putu fi împinsă mai 
departe. La cîțiva paşi înainte, doi supraveghetori 
loveau fără milă cu bicele, înjurau şi amenințau pe 


sclavii puşi să descurce drumul de materiale. 

—  Ciinele, loveşte fără milă! şopti Sarmis printre 
dinţi, năpădit de miînie. Cu cîtă poftă i-aş înfige mîinile 
în git şi l-aş arunca în apă! S-ar duce să se liniştească 
lîngă Granius. 

Strînse pumnii şi-l privi cu ură pe supraveghetorul 
din apropiere. 

— Te revolţi degeaba. Dă-te mai la o parte! 
Vitellius îl trase între carigă şi balustradă, în dreptul 
unei stive de lemne, pentru a fi mai la adăpost. Eros 
ieşi de sub carigă şi se gudură, frecîndu-şi blana de 
picioarele lui Sarmis. Incepură să privească peste faţa 
apei. Dincolo, malul dac se pierdea în ceaţă. Ştiau că 
ajungînd acolo, pierduţi în pădurile din munţi, vor fi din 
nou liberi. îi treziră din gînduri loviturile de bici ale 
supraveghetorului. 

—  Cîinilor, sclavi împuţiţi, nici nu vă pasă că 
trebuie să grăbim lucrul! striga supraveghetorul. 
Împingeţi cariga, că vă trimit în Infern pe toţi! 

Din urmă fuseseră împinse alte  carigi. 
Învălmăşeala se mărise. De pe bacuri se urcaseră pe 
pod un centurion şi doi decurioni pentru descurcarea 
circulaţiei. Din toate părţile se dădeau ordine, se 
înjura, se striga şi se lovea în sclavi. Nu se mai putea 
înţelege nimic. Vîntul şi ploaia biciuiau feţele şi mîinile 
învineţite de frig ale sclavilor. Cariga la care împingeau 
Sarmis şi Vitellius se opri din nou, aproape de piciorul 
patru, prinsă din toate părţile. Pe cele două laturi ale 
podului se înălţau grămezi de materiale, în această 
clipă, o carigă încărcată cu grinzi groase lovi cu putere 
într-o stivă înaltă de traverse rău aşezate. Stiva se 
clătină de citeva ori, apoi se porni într-o parte, 
prăbuşindu-se peste carigă. Urmă un huruit asurzitor şi 
o mişcare de fugă a sclavilor pentru a nu fi prinşi de 


grinzile ce se prăbuşeau. Vitellius şi Sarmis simţiră sub 
picioare cum se clătina podul. In aceeaşi clipă se porni 
o rafală puternică de vînt, care împinse şi mai mult în 
pod dintr-o parte. 

Dîndu-şi seama de pericolul în care se aflau, 
Sarmis întinse mîna spre Vitellius şi-l trase cu putere 
spre piciorul podului, unde se socoteau mai în 
siguranţă, dar nu avură timp să facă decit cîţiva paşi. 
Simţiră sub picioare clătinarea puternică a podului, 
auziră trosnete şi scîrţiituri de lemne şi piroane ce se 
deschiolează, amestecate cu ţipete de spaimă şi de 
alarmă. Sarmis se simţi pornind în jos o dată cu 
lemnele, scîndurile şi materialele ce se prăvăleau în 
apă. O grindă se desprinse din balustradă, agăţă 
sagunul lui Vitellius cu pironul ce-l avea la unul din 
capete şi-l trase în apă, aruncîndu-l departe de ploaia 
de grinzi şi de blocuri ce se prăbuşeau. In zgomotul 
asurzitor ce nu mai contenea, fiecare nu se gindea 
decit la propria-i salvare. Vitellius se desprinse de 
pironul grinzii şi se agăţă cu mîna de piciorul podului. 
Privi disperat în jur, căutîndu-l pe Sarmis. Nu-l văzu. Pe 
lîngă el pluteau pe valuri lemne şi trupuri duse la vale. 
Apa curgea înroşită de sîngele celor striviţi. Strigă cu 
toată puterea şi nu primi nici un răspuns. De altfel, în 
vacarmul ce-l înconjura, nici n-ar fi fost auzit. 
Deasupra, între picioarele trei şi patru, văzu cerul liber. 
Nu mai rămăsese nimic din porţiunea de pod dintre 
aceste picioare. 

ÎI îngrozi gîndul că Sarmis îşi pierduse viaţa. Auzi 
lătratul lui Eros. Privi, printre lemnele ce pluteau, cum 
oamenii se luptau cu moartea, răniţi şi muribunzi, 
agăţaţi cu disperare de grinzi, de scînduri şi de orice 
găseau. Zări cîinele cum înota şi trăgea ceva printre 
valuri. Fără să piardă nici o clipă, propti piciorul într-un 


lemn şi-şi făcu vînt în partea în care se afla Eros. De la 
mică depărtare, îl văzu pe Sarmis cum făcea sforţări 
pentru a se menţine la suprafaţă. Mişca greu numai o 
mînă şi se ajuta mai mult cu un picior. 

— Curaj, Sarmis! îi strigă de aproape, prinzind o 
scîndură lată şi groasă, pe care o împinse spre el. Să 
mulţumim zeilor, eu am scăpat teafăr şi te voi salva, îl 
încuraja Vitellius. 

Luptîndu-se cu valurile, reuşi să-l urce pe scîndură. 
Alături de el, Eros făcu cîteva sărituri afară din apă, 
pînă cînd reuşi să se agate cu labele din faţă şi rămase 
astfel prins, scheunînd uşor. 

În situaţia în care se afla, Vitellius nu mai simţea 
apa rece a fluviului. Ascultă încordat gemetele lui 
Sarmis, gemete de om greu lovit. In mintea lui, 
gîndurile se succedau ca fulgerul. Trebuia să încerce 
totul, să facă totul pentru a-l salva. Prinse momentul 
cînd o scîndură la fel de mare ca aceea pe care îl 
urcase plutea prin apropiere, împinsă de valuri, făcu un 
salt şi o împinse lîngă cealaltă. Cu îndemiînare, ţinîndu- 
se numai cu o mină, îşi desfăcu frînghia pe care o avea 
strinsă în jurul trupului, aşa cum purta fiecare sclav din 
coloana de transporturi, o înfăşură şi o petrecu printre 
cele două scînduri, reuşind să le apropie bine una de 
alta. Îl împinse pe Eros pe pluta astfel formată, apoi se 
urcă şi el. Sarmis stătea cu ochii închişi, avea faţa 
vînătă, buzele umflate şi sufla rar şi greu. Se gîndi ce 
ajutor ar putea să-i dea în grabă. Privi în jur. La cîţiva 
paşi de ei văzu pe faţa apei plutind trupul centurionului 
din a cărui neghiobie se prăbuşise podul. Rămăsese 
agăţat de pironul unei grinzi. Avea capul sfărimat, pe 
faţa hidoasă, descompusă îi încremenise groaza. 

Peste oglinda învălurită a apei se îndesise şi mai 
mult ceața. Printre picăturile mici şi dese de ploaie, 


purtate de rafale, începuseră să zboare fulgi mari şi 
rari de zăpadă. Frigul se înteţea. Vitellius mai prinse şi 
alte scînduri mai înguste ce pluteau prin apropierea lor 
şi le legă de plută. Dinspre pod se auzeau strigăte şi 
ordine date cu voce tare. Un alt centurion luase 
comanda, şi mai multe bărci cu legionari fuseseră 
pornite pentru salvarea soldaţilor şi meşterilor. 

Vitellius începuse să tremure. Simţea cum frigul îl 
pătrunde prin tot trupul. Se gîndi că şi pe Sarmis îl va fi 
cuprins răceala. Luă repede o hotărîre pentru acţiunea 
cea mai urgentă: îşi scoase hainele şi le stoarse cu 
putere, îl dezbrăcă şi pe Sarmis şi-l îmbrăcă cu hainele 
sale, ceva mai zvîntate. Îi văzu tot umărul drept, pînă 
către git şi piept, vînăt şi mult umflat. Sus, sub ureche, 
o rană prelungă singera abundent. Umărul îi era 
zdrobit. Cînd îl întoarse, din gura lui începu să curgă un 
şuvoi subţire de sînge, li trase cu grijă pantalonii. Auzi 
geamătul lui plin de durere. Ceea ce văzu îl îngrozi: şi 
piciorul sting îi fusese zdrobit de sub genunchi. Viaţa 
lui Sarmis era în pericol, atit din cauza rănilor, cît şi din 
cauza frigului, care putea să agraveze rănile. Se 
îmbrăcă şi el cu hainele lui Sarmis, după ce le stoarse 
bine. Stoarse şi amindouă sagunele şi le întinse peste 
Sarmis. Cel puţin, gîndea el, sagunele vor mai opri 
furia vîntului, şi la adăpostul lor, trupul lui îşi va mai 
putea păstra puţină căldură. Luă apoi una din 
scîndurile mai lungi ce le pescuise, o sparse în două şi 
începu să vislească cu putere, îndreptind pluta spre 
malul care se pierdea în ceaţă. Se încălzi repede. 

Vitellius nu putu să-şi dea seama cit înaintase. 
Simţi numai că pluta se lovise de ceva tare şi 
rămăsese împotmolită în nisip. Cîinele se ridicase şi 
sărise numaidecit pe mal. Sări şi el jos şi cercetă 
terenul, avînd grijă ca pluta să nu fie luată de valuri. Il 


ridică apoi pe Sarmis pe braţe şi, încordîndu-şi forţele, 
se urcă pe mal. Il puse jos şi ascultă. Auzi din nou 
gemetele lui şi cîteva murmure neînţelese. Se însera 
repede, şi ninsoarea se înteţea. 

—  Ţine-te tare, Sarmis! îi şopti cu înfrigurare. Cu 
voia zeilor, sîntem salvaţi. 

Porni pe cîmp, purtindu-l pe Sarmis în spate. 
Înaintea lui mergea Eros. Nu putea zări mai departe de 
cîţiva paşi. Mergea gîndindu-se încotro s-o apuce. 
Înapoierea lor în lagăr ar fi însemnat moartea lui 
Sarmis. Avea nevoie de ajutor, de un ajutor grabnic, şi 
de îngrijire bună. La vila arhitectului, la Carsida, nu l-ar 
fi putut duce fără pericolul ca stăpînul ei să descopere 
tot ceea ce se urzise. Se gîndi la bordeiul lui Ayx. Deşi 
nu fusese niciodată acolo, ştia cam în ce parte se afla. 
Spera să-l găsească chiar şi pe întuneric. Porni în 
direcţia aceea cu paşi largi, mai hotăriţi. Din cînd în 
cînd îl fluiera pe Eros, pentru a nu se depărta prea 
mult. Vîntul şuiera năprasnic, şi amurgul se întindea 
repede în jur. 

—  Sar-mis!... Sar-m-i-i-s!... Se opri împietrit. | se 
păruse? - Sar-mis!... S-a-r... i 

Auzi din nou ca un ecou îndepărtat. Il săgeta 
teama. Se gîndi la zeii şi la duhurile rele. incepu să 
tremure, îngrozit de gîndul că poate în clipa aceea 
Sarmis îşi dădea sfîrşitul. | se părea că în noapte îl 
strigau duhurile. Îşi aduse aminte de cîine. Îl strigă pe 
Eros, dar nu mai veni. Îl fluieră de mai multe ori. 
Aşteptă. După cîtva timp, cîinele trecu pe lîngă el în 
goană şi, simţindu-l, se opri dintr-o dată, se întoarse şi 
începu să latre. Abia îl zărea prin ceața deasă a 
amurgului. 

— Ce e, Eros? întrebă mai mult pentru sine, atent 
să prindă tot ce se petrecea în jur. 


În linişte, auzi numai şuieratul vîntului prin firele 
din barba sa. Dar cîinele dispăruse iarăşi. li auzi lătratul 
departe, înainte. Porni într-acolo, atent. Lătratul 
încetase. Eros sosi din nou în goană, latră uşor şi porni 
înapoi de unde venise. Auzi murmure, apoi distinse 
clar: 

— Du-ne la ei, Eros! 

Recunoscu vocea lui Daizus. Se lăsă jos şi-l aşeză 
uşor pe Sarmis pe pămînt. Nu-l mai putea duce, 
ajunsese la capătul puterilor. Broboane mari de 
sudoare i se scurgeau pe faţă. 

— Aici, Daizus, veniţi încoace! strigă, năpădit de 
speranţă. 

Din ceața deasă, albăstruie a amurgului apăru 
Eros, urmat de Daizus şi de Ayx, care veneau în fugă. 

Ceea ce urmă, se făcu repede. Pe Sarmis îl 
îmbrăcară în hainele uscate şi călduroase ale lui 
Daizus, iar Vitellius îşi scoase tunica udă şi îmbrăcă de- 
a dreptul pe piele sagunul mic, cu mîneci scurte, al lui 
Ayx, care abia îl încăpea în spate. Porniră în grabă cu 
Sarmis spre bordeiul saltimbancului. 

— Cînd s-a zvonit pe şantier de prăbuşirea 
podului, povesti Daizus în drum spre bordei, primul 
nostru gind a fost la voi. Am pornit în fugă spre pod. 
Am văzut cum se duceau pe apă oameni, lemne şi tot 
felul de materiale. Prin ceaţă nu puteam răzbate prea 
departe cu privirile. Dar abia sosisem, şi legionarii au şi 
înconjurat podul şi ne-au alungat, ameninţindu-ne cu 
suliţele şi cu spadele. L-am căutat pe Maevius, el poate 
să pătrundă oriunde. Acum, el vă caută pe-acolo, pe 
pod şi prin şantier, iar noi am pornit în lungul fluviului, 
la vale. 

În bordeiul lui Ayx, la căldură, Sarmis primi îngrijiri 
de la Dagio şi de la saltimbanc. Amîndoi se pricepeau 


mult la vindecarea rănilor. Tirziu, Vitellius şi Sarmis 
adormiră încălziţi de vinul tare şi cald pe care cu toţii îi 
îndemnaseră să-l bea, chiar peste măsură. 

În aceeaşi seară, în lagărul transportatorilor, la 
apel, sclavii Hammonius şi Sarmis au fost socotiți 
înecaţi în valurile fluviului, aşa cum fuseseră daţi lipsă 
mulţi alţii. 

larna se arătase de la început destul de aspră. La 
cîteva zile după idele lui noiembrie, începuse să ningă 
şi să viscolească. Lucrul la pod fusese oprit, iar 
pontoanele din lungul lui - trase la mal. Se continuase 
însă cu aceeaşi intensitate activitatea în şantiere 
pentru pregătirea materialelor. In timpul gerului au 
murit mulţi sclavi, degeraţi sau seceraţi de bolile ce se 
cuibăriseră în bordeiele lor. 

După ce organizase munca în cele două şantiere 
pe tot timpul iernii, arhitectul Apolodor plecase la 
Roma, pentru odihnă şi petrecere. Acolo avea să 
raporteze împăratului despre mersul lucrărilor şi să 
obţină ajutoarele de care avea nevoie, mai ales sclavi 
pentru muncile grele. Pentru a fi mai liniştit, îşi luase şi 
pe cele două sclave favorite: pe Malva-Carsida şi pe 
Nimfodora. Vila sa de lîngă şantierul de la Egeta o 
lăsase în grija libertului Sarmentus şi a doi sclavi. 

În această iarnă grea, două cauze împiedicase 
plecarea fugarilor spre Sarmizegetusa. La început 
rănile grave suferite de Sarmis la prăbuşirea podului, 
apoi plecarea la Roma a arhitectului cu Carsida şi 
Nimfodora. Cu toate îndemnurile lui Dagio, Ayx şi 
Daizus ca Vitellius şi Sarmis să pornească înainte, 
îndată ce se vor vindeca rănile, aceştia refuzaseră cu 


hotărîre. Sarmis nu înţelegea să se ducă la Diegis fără 
Carsida. Prelungirea  rămiînerii lor în apropierea 
şantierului era însă plină de pericole. Amîndoi fuseseră 
socotiți înecaţi în valurile fluviului, deşi trupurile lor nu 
se găsiseră printre cadavrele pe care apa le aruncase 
în lungul malurilor, de aceea, pentru a nu fi văzuţi şi 
recunoscuţi de cei din şantier, amindoi stătuseră mult 
timp ascunşi în bordeiul lui Ayx. Cu umărul şi piciorul 
prinse între scîndurele, înfăşurate cu multă dibăcie de 
Dagio şi Ayx pentru vindecarea oaselor zdrobite, 
Sarmis fusese adesea scos noaptea pe braţe pentru a 
mai respira aer proaspăt. 

La cîteva zile, după plecarea lui Apolodor la Roma, 
Maevius se dusese la Sarmentus, rămas ca şi stăpîn în 
vilă pe tot timpul iernii. Fostul sclav primise bucuros 
să-i găzduiască pînă la înapoierea arhitectului. 

In căsuţa de lîngă vilă, din partea din fund a 
parcului ce o înconjura, Vitellius, Sarmis, Ayx, Maevius, 
Daizus şi Sarmentus petrecuseră multe seri plăcute, 
care le mai înveseliseră sufletele îndurerate. Numai 
Dagio şi Ozio nu ştiuseră ce-i odihna. La căderea iernii, 
după plecarea arhitectului la Roma, ei luaseră drumul 
spre Sarmizegetusa, pentru ca să ducă veşti cu care 
să-i mai liniştească pe cei de acolo. 

Acum, abia mijise primăvara, şi cei doi luptători 
neobosiţi sosiră înapoi, gata să treacă la fapte. Şi 
momentul prielnic venise repede. 


Era cald. În pădure, copacii începuseră să 
înverzească, iar liliecii din jurul vilei înfloriseră. După 
calendele lui aprilie, sosise vestea că arhitectul se va 
înapoia în curind de la Roma. Vitellius şi Sarmis 
trecuseră din nou în bordeiul lui Ayx. Abia sosit, 
arhitectul pornise să controleze lucrările drumului nou 


dintre Egeta şi Taliatis. Se ştia că va lipsi două sau trei 
zile. Nu mai era nimic de aşteptat, şi totul era pregătit. 

Se lasă uşor amurgul. Din pădurea ce coboară de 
pe colină pînă în apropierea vilei ies trei oameni. Toţi 
înaintează cu multă grijă spre gardul ce împrejmuieşte 
vila. Sînt Sarmis, Dagio şi Daizus. Fiecare ştie ce are de 
făcut: Sarmis şi Daizus trebuie s-o scoată pe Carsida, 
iar Dagio pe Nimfodora. Alături de Sarmis, lipit de 
pulpa lui, merge Eros. Ajunşi lîngă gard, Sarmis şi 
Daizus ocoliră spre dreapta, iar Dagio o porni pe partea 
stingă. Trebuia să se asigure că nu-i urmăreşte nimeni 
şi nu-i pîndeşte nici un pericol. Se întîlniră în faţa vilei. 
Nu se simţea nici o mişcare, nu se auzea nici un 
zgomot.  Daizus sări peste gardul înalt, scoase 
încuietoarea şi deschise poarta. 

Cu mişcări repezi, intrară şi se ascunseră în 
tufişurile de lilieci ce înconjurau vila. Florile lor 
împrăştiau pînă departe un parfum îmbătător. 

După o scurtă aşteptare, auziră paşi înăbuşiţi pe 
nisipul aleii. Era Nimfodora. Invins de nerăbdare, Dagio 
se repezi şi o prinse în braţe. 

— Unde este Carsida? o întrebă el. 

— N-am putut să ieşim amîndouă, Malva este în 
exedra. Mi-e frică, am simţit că prin vilă se mişcă ceva. 
Nu ştiu ce să facem. Poate că stăpinul... 

Nimfodora le vorbea în şoaptă, tremuriînd. 

— Plecaţi, le şopti Sarmis, ne aşteptaţi la 
marginea pădurii. Eu şi cu Daizus o vom scoate pe 
Carsida. 

Dagio şi Nimfodora ajunseră la marginea pădurii şi 
se opriră sub un copac cu frunziş proaspăt. O luă în 
braţe şi o sărută cu dragoste. Multincercatul luptător 
dac începuse s-o iubească pe sclavă încă din vara ce 
trecuse, cînd ea le adusese multe veşti de la Carsida. 


Nimfodora era o frumuseţe aparte, de sudică 
bronzată, cu privire caldă şi luminoasă, cu voce 
melodioasă, micuță la trup şi în totul încîntătoare. Se 
strinse şi mai mult lîngă el şi-şi întoarse faţa spre 
pieptul lui puternic. Vorbi, aproape înăbuşită: 

— Prin cîte am trecut... mi-e frică de prea multă 
fericire! 

Drept răspuns, Dagio o strînse cu mai multă 
căldură la piept, cu multă dragoste şi o sărută. 

Tăcură amîndoi mult timp. În liniştea nopţii, el o 
auzi suspinînd. 

— Tu plingi, Nimfodora, plîngi fiindcă nu ştii ce 
vrei, ţi-e teamă de necunoscut. Îţi dai seama că 
porneşti pe un drum nou al vieţii. 

Sarmis şi Daizus aşteptaseră în faţa vilei ieşirea 
Carsidei şi, văzînd că ea întirzie, pătrunseseră 
înăuntru. Se opriseră în atriu şi ascultaseră încordaţi. 
Auziseră suspine şi frămîntare ce veneau din exedra. 
Crezuseră că sora lor fusese legată acolo şi se 
repeziseră spre uşă, însă abia avuseseră timp să se 
oprească, mai înainte ca lama cuţitului, care lucise 
fulgerător la razele lunii ce pătrundeau în atriu, să-i fi 
străpuns. În întunericul puţin subţiat de lună, ei nu 
văzuseră trupul uriaş al unui sclav nubian, a cărui piele 
avea culoarea întunericului, pe care arhitectul îl 
însărcinase în taină să-i păzească sclava preferată. 
Sarmis (încercase să-l înduplece pe nubian, însă acesta 
rămăsese surd la toate propunerile pe care i le făcuse. 
Lupta fusese scurtă şi aprigă, şi nubianul căzuse 
doborit de o lovitură de cuţit dată de Sarmis. Năpădit 
de milă şi de remuşcări, privise la lumina lunii pe 
nefericitul sclav, care îşi pierduse viaţa făcîndu-şi 
datoria. Părăsiseră apoi vila în mare grabă, însoţiţi de 
Carsida, mergind spre marginea pădurii, unde îi 


aşteptau Dagio şi Nimfodora. 

Era către miezul nopţii cînd se întilniră cu Maevius, 
Ayx şi Ozio. 

— Nu e bine că l-aţi omorît pe nubian, spuse 
Maevius după ce află tot ce se petrecuse în vilă, dar 
dacă nu s-a putut altfel... Acum nu e timp de pierdut, 
libertul cu barca ne aşteaptă. 

Porniră spre fluviu, făcînd un ocol mare, pentru a 
se îndepărta cît mai mult de şantier şi de pod. La 
despărţire, Vitellius se îmbrăţişa cu Maevius, iar Daizus 
îl părăsi cu greu pe saltimbancul Ayx. 

Dagio şi Daizus căutau să aşeze cît mai bine în 
barcă pe Nimfodora şi pe Carsida. Barca se îndepărta 
încet de la mal, cînd Sarmis strigă în şoaptă apăsată 
către Maevius şi Ayx: 

— Nu uitaţi, dragii mei, dacă în imperiu nu veţi 
mai putea îndura viaţa aspră pe care o duceţi, veniţi în 
Dacia. Veţi fi primiţi ca nişte fraţi! 

Fluviul a fost trecut fără nici o greutate, în cea mai 
mare linişte. Porniră prin pădure, căutînd să se 
îndepărteze cît mai repede de Drubeta şi să treacă 
peste noul drum, pe care împăratul îl construia în 
grabă spre trecătoarea rîului Rabo, calea cea mai 
scurtă pînă la Sarmizegetusa. Dar de multe ori în viaţă, 
piedicile apar tocmai în clipele cînd izbînda pare mai 
sigură. Trecuseră demult peste şantierul drumului nou, 
cînd Eros, care îi urmase tot timpul liniştit, începu să 
miîrîie şi apoi să latre. Cîinele porni în fugă înapoi. După 
un scheunat, lătratul încetă pentru cîteva clipe. 

— Sînt oameni! şopti Sarmis cu îngrijorare. Cîinele 
a fost lovit sau poate l-au doborit cu o săgeată ori cu o 
lovitură de suliță. Trebuie să ne pregătim de luptă! 

— Lasă-ne pe noi, Sarmis, rosti apăsat Dagio. Eu şi 
cu Ozio ştim să ne luptăm la lumina lunii în pădure. Voi 


cu fetele plecaţi repede! 

Se auzi din nou lătratul cîinelui, care se apropia în 
goană. Eros făcu un ocol mare şi porni înapoi în partea 
din care venise. 

— Nu, nu e bine aşa! vorbi cu hotărîre Daizus. Eu 
şi Ozio vom rămîne să-i întirziem pe cei ce ne 
urmăresc. Pe noi nu ne aşteaptă nimeni la 
Sarmizegetusa. Mă primeşti să lupt alături de tine, 
nene Ozio? 

Era un moment greu. Hotărirea trebuia luată în 
grabă. Sarmis îl legă pe Eros, să nu le mai arate 
urmăritorilor, prin lătratul lui, direcţia în care ei se 
îndepărtau. Ozio şi Daizus porniră în sens opus, în 
partea în care pădurea se înfunda în coastele ripoase 
ale muntelui. Pe măsură ce se depărtau de ei, căutau 
să facă mai mult zgomot, rupeau crăci uscate, dădeau 
drumul la bucăţi mari de stincă, ce porneau la vale 
stîrnind şi altele în urma lor. 

Înşelarea urmăritorilor le-a reuşit cum nu se 
aşteptau mai bine. Se iviseră zorile cînd amindoi, 
obosiţi pînă la limita puterilor, s-au lăsat încercuiți. 
Lupta a fost scurtă şi cu totul inegală. N-au putut să 
facă faţă atacului a doisprezece legionari comandaţi de 
un decurion. Ozio s-a prăbuşit primul, străpuns de o 
săgeată, iar Daizus a primit o lovitură de suliță în 
umăr. A căzut şi el lîngă trunchiul unui fag stufos, 
pierzîndu-şi cunoştinţa. 

Cînd se înapoiase din inspecția făcută la şantierul 
drumului nou dintre Taliatis şi Egeta, arhitectul 
Apolodor fusese foarte tulburat de întimplările ce se 
petrecuseră în vilă. Îl răscolise mult plecarea Carsidei. 


După ce Sarmentus îi povestise cum descoperise fuga 
sclavelor şi despre zădărnicia încercărilor de a le mai 
da de urmă, arhitectul nu-i pedepsise, deşi libertul se 
aşteptase să fie supus la torturi grele. 

Trecuseră citeva zile fără să se mai ivească ceva 
nou pentru arhitect în legătură cu fuga Malvei. 
Incepuse să cutreiere şantierele, numai ca să se mai 
poată sustrage giîndurilor. Se afla dincolo, pe malul 
dac, în şantierul de la Drubeta, cînd, trecînd prin faţa 
barăcii comandantului şantierului, intră, fără să-şi dea 
seama ce urmăreşte, şi se opri în faţa tribunului Caius 
Proclius. La vederea lui, tribunul sări în picioare, 
măgulit de atenţia ce-i acorda marele arhitect. 

— Salut pe marele constructor şi arhitect al 
imperiului, şi drept mulţumire pentru onoarea ce-mi 
face, mă voi ruga marelui Jupiter pentru sănătatea lui! 
rosti tribunul, plin de respect. 

— Sănătate, tribune, toţi zeii să te ţină! 

Se aşeză pe un scaun lingă masa lui şi se strădui 
să zimbească. 

— Ai avut ceva neplăceri, provocate de legionarii 
sau de centurionii de sub comanda mea? întrebă 
îngrijorat tribunul. 

— Nu, tribune! Lucrările se desfăşoară în ordine. 
De cînd s-a prăbuşit podul la piciorul patru, dincolo, la 
Egeta, se ţine mai multă ordine şi mai multă disciplină. 
Dar, tribune, nu-mi place să văd pe cineva în picioare 
în faţa mea. Stai, te rog! 

Tribunul se aşeză încurcat, căutînd să găsească un 
subiect spre care să împingă discuţia. 

— Realizezi o operă care-ţi va purta numele peste 
veacuri! începu el. Acest pod este o minune produsă 
de mintea omenească. Acum, nu zeii sînt nemuritori, ci 
arhitectul Apolodor! Cît de fericit trebuie să te simţi!... 


—  Vorbeşti frumos, tribune! Să nu te mire dacă-ți 
spun că opera aceasta nu-mi aduce nici o mulţumire. 
Tăcu o clipă şi oftă adînc. Arhitectul nemuritor, cum 
spui tu, este un om nefericit, un om cu sufletul greu 
îndurerat!... 

— Nu cumva al pierdut o fiinţă scumpă... fiu, fiică, 
soţie? 

— Ai pus degetul drept pe rană, tribune! Da, am 
pierdut. Vorbesc deschis, ca între bărbaţi. Sînt om, un 
om cu toate nevoile trupului şi sufletului omenesc. Am 
avut o sclavă, o dacă, pe care am iubit-o şi... de ce n- 
aş recunoaşte, pe care încă o mai iubesc. Am pierdut- 
o! 

Tribunul vorbi cu multă mirare şi compătimire: 

— Cine poate să ia o sclavă fără voia stăpinului? 

— M-a părăsit, tribune! Şi nu pot să înţeleg de ce-a 
făcut asta. S-a purtat cu mine cu atita duioşie, încît n- 
aş fi schimbat-o nici pe cea mai virtuoasă matroană de 
la Roma. Vorbind, ochii lui negri şi adinci luceau, iar 
barba, mult încărunţită, îi tremura uşor. Citeodată mă 
mîngii cu gindul că poate să fi fost furată, fără voia ei! 
Vezi că nu sînt atit de fericit cum ţi-ai închipuit, 
tribune? 

Caius Proclius se mişcă în scaun şi-l privi lung pe 
arhitect, frămîntînd ceva în minte. 

— Cînd s-a întîmplat asta? 

— Acum citeva zile, poate o săptămînă. Ştii ceva 
de ea, Caius Proclius? îl întrebă, fixîndu-l cu o privire 
plină de implorare. 

Tribunul încruntă din sprîncene. Ridică de pe masă 
clopoţelul şi sună. Un legionar intră şi salută bătind 
tare cu sulița în duşumea. 

— Severus, spune-i centurionului Paulus să aducă 
aici pe dacul acela prins de citeva zile! Dar repede, 


Severus! 

Arhitectul întoarse încet capul spre tribun cu un 
aer de neîncredere şi de speranţă. 

— N-ar fi de mirare, continuă tribunul, să aflăm 
ceva despre acea sclavă! Dacul a trecut fluviul cu încă 
patru sau şase inşi şi soldaţii i-au urmărit. 

— Erau mai mulţi... trecuseră fluviul... murmură 
arhitectul oftînd. 

La deschiderea uşii tăcu. Centurionul Paulus îl 
împinse înăuntru pe dac. Daizus înainta cu capul sus. 
Pe faţa lui se vedeau urmele torturilor şi ale 
înfometării. 

— Ascultă, dacule, începu tribunul, cu voce 
potolită, te afli în faţa marelui arhitect Apolodor. Dacă 
vei răspunde cinstit la întrebările noastre, marele 
arhitect m-a rugat să-ţi dau libertatea. 

Daizus îl recunoscuse pe arhitect chiar de cînd 
intrase, bănuia ce întrebări i se vor pune. Se hotări să 
se ţină tare. 

— Ai cunoscut aici o sclavă, o dacă, cu numele de 
Malva? îl întrebă tribunul. Această Malva făcea partea 
din ceata celor cu care tu ai trecut fluviul? 

După o scurtă pauză încordată, Daizus răspunse: 

— Nu, tribune, nu era nici o sclavă Malva! 
Arhitectul gemu îndurerat. 

-— Spune, dacule, cine erau dacii cu care tu ai 
trecut peste Danuvius? continuă să-l întrebe tribunul. 
N-are nici un rost să spui că nu i-ai cunoscut! 

— Am mai spus, tribune, erau dacii veniţi să-şi 
caute părinţii, soțiile, rudele pe care imperiul i-a dus în 
captivitate şi vîndut ca sclavi. Este plin imperiul de daci 
care muncesc pe şantiere! 

Arhitectul şi tribunul se priviră mult timp, miraţi de 
dîrzenia cu care vorbea tînărul din faţa lor. 


— Ai recunoscut că aici pe şantier ai fost ucenicul 
saltimbancului Ayx. Spune ce-ai urmărit, pe cine 
căutai? îl mai întrebă tribunul. 

— Mi-am urmat sora şi am eliberat-o! Tribunul sări 
ca ars. 

— Pînă acum n-ai spus niciodată asta! 

— Trebuia să le las timp să se depărteze. Acum, ei 
sînt demult la Sarmizegetusa! 

După ce făcu un ocol prin încăpere, arhitectul se 
opri în faţa lui Daizus. 

— Şi cum se numea sora ta? îl întrebă. 

— Carsida! răspunse scurt Daizus. 

—  Carsida... Malva... murmură Apolodor. Unde se 
afla Carsida aici pe şantier? Cine-i era stăpîn? 

După ce îl privi lung pe arhitect, Daizus rosti cu 
dîrzenie, dar stăpinit: 

— Carsida era Malva! Voi n-o să ştiţi niciodată cine 
se ascundea sub numele de Malva! 

Arhitectul se rezemă de un scaun, zdrobit de ceea 
ce auzise. Orice licărire de speranţă dispăruse. 

— Îți mulţumesc! şopti el întorcîndu-se spre 
Daizus, hotărît să plece. lţi mulţumesc, tinere! 

Drept răspuns, dacul spuse cutezător: 

— Acum nu-mi pasă, mă puteţi omori, Carsida 
este scăpată de sclavie! Ştiu că nu-mi daţi libertatea, 
aşa cum aţi spus! 

Fără să mai rostească un cuvint, arhitectul se 
întoarse şi porni spre uşă, făcînd numai un semn de 
mulţumire şi de salut către tribun. 

Primăvara şi vara, lucrările la pod fură continuate 
cu cea mai mare îndirjire. Arhitectul spori numărul 
antreprenorilor şi al echipelor, se aduseră numeroşi 
meşteri şi un număr foarte mare de sclavi. Din ordinul 
împăratului, toate legiunile din Moesia şi Dacia au 


trimis ajutoare pentru a grăbi terminarea podului. În 
acest timp, Apolodor nu părăsi şantierele şi urmări ca 
lucrul să se desfăşoare cît mai bine şi cît mai repede. 
Către calendele lui octombrie se zvoni pe şantiere că 
împăratul va sosi de la Roma pentru a lua parte la 
serbările de inaugurare a podului. 

Arhitectul, împreună cu senatorii sosiți dinainte de 
la Roma, au stabilit cum să fie amenajat terenul de la 
capul dinspre Egeta şi cum să se desfăşoare serbările. 
Pe latura de miazănoapte a terenului s-au ridicat 
tribunele, în care aveau să ia loc împăratul, senatorii, 
magistraţii, legaţii şi toţi cei ce făceau parte din suita 
lui. În partea din stînga a tribunei imperiale se afla 
scara pe care împăratul trebuia să coboare pentru a 
tăia panglica de deschidere a circulaţiei pe pod. Pe 
partea opusă a terenului, în faţa tribunei imperiale, s- 
au construit tribune mai mici, pentru public: 
antreprenori, meşteri, liberţi ; bărbaţi, femei şi copii de 
pe lingă şantiere şi din satele învecinate. Pe latura de 
apus era poarta de intrare şi barăcile de pregătire 
pentru atleți şi pentru cei ce luau parte la diferite 
întreceri sportive, iar pe cea dinspre răsărit se lăsase o 
porţiune liberă de teren între două garduri puternice, 
unde urma să fie aduşi sclavii care lucraseră pe 
şantiere. Nu se neglijaseră nici locurile din tribunele 
pentru public, rezervate sclavilor pe care împăratul îi 
elibera. 

Împăratul sosi însoţit de alaiul său, în ziua 
anunţată şi, grăbit ca întotdeauna, hotărî ca în ziua 
următoare să se desfăşoare serbările de inaugurare. 
De dimineaţă, vremea se anunţa bună: o zi senină de 
toamnă, cu lumină plăcută şi căldură potolită. Vîntul 
adia uşor, răcoros, în lungul fluviului. Chiar de la ivirea 
zorilor, în tribunele publicului începu mişcarea. Fiecare 


se grăbise să ajungă cît mai devreme în căutarea unui 
loc cît mai bun. Se ridicase soarele numai la cîteva 
sulițe pe cer, şi în tribune se puteau vedea, într-o 
tălăzuire continuă, o mare de capete şi de culori. Pînă 
departe se întindea din tribunele pline un zumzet cum 
niciodată nu se mai auzise pe aceste meleaguri. 

La bătaia tobelor, zumzetul încetă, ca oprit de o 
mînă nevăzută. Trompetiştii începură să sune sosirea 
împăratului.  Călcînd sigur de el, zimbind uşor, 
împăratul urcă încet treptele scării ce ducea la tribună. 

—- Ave, Caesar! 

-— Ave, Imperator! 

Mulțimea striga cuprinsă de entuziasm şi munţii 
din jur trimiteau înapoi ecoul, în valuri ce se repetau 
din ce în ce mai slabe, pînă dispăreau. 

îmbrăcat în uniforma de general al imperiului, 
avind la stinga sa pe generalul Livianus Claudius, 
împăratul luă loc în fotoliul imperial. Fotoliul din 
dreapta lui rămase liber. Muzica începu să intoneze 
imnul prin care se anunţa plecarea din Capitoliu, de la 
Roma, spre serbarea de la Egeta, a zeilor binevoitori 
imperiului. Mulțimea aştepta încordată începerea 
festivităților. 

Împăratul ridică încet mîna. Mulțimea izbucni în 
urale. Porţile mari se deschiseseră, şi pe terenul dintre 
tribune intrară, în sunetele unui marş, un grup de 
trompetişti. După ei venea carul, frumos împodobit cu 
flori, în care se aflau arhitectul Apolodor şi senatorii cu 
care el pregătise serbarea. Unul dintre senatori era 
îmbrăcat în costumul lui Jupiter Capitolinus, pentru a-l 
onora pe zeu, aşa cum se obişnuia în zilele mari, de 
sărbătoare. După car înainta o cohortă în pas de 
defilare, semn că lucrările se executaseră sub controlul 
şi prin grija armatei. Veneau apoi, în grupuri, pietrari 


cu ciocane grele pe umeri, dulgheri cu topoare sub 
braţ, zidari cu mistriele în miîini şi montori cu 
instrumente de măsură şi de nivelare, toţi îmbrăcaţi în 
haine de sărbătoare. 

În mulţime se produse mişcare, apoi izbucniră 
aclamaţiile. Prin dreptul tribunelor treceau sportivii. 
După ei înaintau carele, cîntăreţii şi preoţii. La o mică 
distanţă înapoi, veneau statuile zeilor şi zeiţelor, puse 
pe care trase de cai şi de catiri, învăluite în fum de 
tămiie şi alte arome. Intrarea zeilor pe teren a fost 
semnalul unor noi urale pline de credinţă, unor 
invocaţii zgomotoase, cu care fiecare dintre spectatori 
îl primea pe zeul său ocrotitor. In mijlocul terenului, 
cortegiul zeilor se opri şi începu slujba de aducere a 
jertfelor după ritualul obişnuit. 

Intre timp, arhitectul Apolodor apăruse lîngă 
împărat şi luase loc în fotoliul rămas liber. Entuziasmul 
şi uralele mulţimii atraseră atenţia împăratului, ceea 
ce-l făcu să nu dea atenţie sosirii arhitectului. Numai 
cînd alaiul zeilor se opri pentru aducerea jertfelor, se 
întoarse spre marele constructor şi-i răspunse la salut. 

—Ai realizat o construcţie măreaţă, Apolodor! îi 
şopti zimbind uşor. Zeii să te ocrotească! 

Arhitectul trase mîna de sub togă, o duse la piept 
şi se înclină uşor, în semn de recunoştinţă. 

— Majestatea-sa împăratul mă onorează prea 
mult! Podul este ridicat de împărat: el a dat ordinul de 
executare, el a ales locul pe unde trebuie să fie 
aruncat peste fluviu şi tot el a dat meşterii, sclavii şi 
materialele necesare... 

Împăratul cercetă faţa bronzată şi senină a 
arhitectului, cu fruntea lată şi înaltă, cu ochii adînciţi în 
orbite de studii (îndelungate, cu părul cărunt şi barba 
deasă, şi gîndi că, după vîrstă, el ar trebui să arate 


mult mai tînăr. 

— Lasă modestia, Apolodor! Fără ştiinţa şi geniul 
tău puteam să dau eu oricite ordine aş fi vrut şi nu se 
zidea nici o piatră peste cursul fluviului! 

— Podul va purta numele „Impăratul Traian" aşa 
cum este drept, şi mă simt fericit că am reuşit să 
îndeplinesc ordinul în condiţii bune şi la timp. 

Împăratul se întoarse şi mai mult spre el şi-l bătu 
uşor pe umăr. 

— Desigur, podul va purta numele meu, dar eu nu 
voi admite ca pe zidurile de la capetele lui să nu fie 
scris şi numele arhitectului constructor. Şi de ce să nu 
fiu mai precis? îţi dau ordin: miine vei pune să se 
lucreze o placă de marmură frumos ornamentată, pe 
care vei scrie: „Podul Ulpius Trajanus Augustus. 
Constructor, arhitectul Apolodor. Anul Romei 858.": 

— Dorinţa împăratului este pentru mine ordin! 
şopti arhitectul, mişcat de aprecierea ce i se arăta. 

După terminarea ritualului de aducere a jertfelor, 
începură întrecerile sportive: alergări de care, aruncări 
cu sulița, acrobaţii, lupte corp la corp şi dansuri. Un 
timp, toţi urmăriră jocurile, şi entuziasmul mulţimii 
crescu. 

— Majestatea-sa împăratul a văzut drumul pe care 
l-am construit între Taliatis şi Egeta. Găseşte că am 
greşit cu ceva? În politica sa, Roma pune mare bază pe 
drumuri, pentru administrarea şi stăpînirea provinciilor 
imperiului. 

O clipă împăratul îl săgeta cu o căutătură 
mustrătoare, înţelegind aluzia la politica de cuceriri, 
dar faţa senină şi privirea liniştită a arhitectului îl 
potoliră. 

— Drumul este o operă tot aşa de minunată ca şi 

podul. O adevărată minune săvirşită de om! Cînd am 
văzut podul, Apolodor, mi-am pus întrebarea: nu 
cumva tu eşti un trimis al zeilor printre oameni? 

Mişcat adînc, arhitectul murmură citeva cuvinte şi 
îşi strînse toga în jurul trupului, gest ce arăta nelinişte. 

— Sînt un muritor de rînd... să nu supărăm zeii!... 

— Da, ai spus bine, reluă împăratul. In politica sa, 
Roma se sprijină mult pe drumuri. Aici, în lungul 
Danuviusului, avem multe de înfăptuit. Dacia este o 
ţară bogată, cu pămînt minunat. Dacii sînt muncitori, 
cumpătaţi şi viteji. Un popor barbar, dar bun. li vom 
învăţa să scrie, să citească, le vom schimba viaţa... 

— În schimbul aurului, fierului, grîului şi vinului lor, 
completă arhitectul. Dacii vor fi puşi să muncească... 

— Şi ce e rău în asta, Apolodor? 

— N-ar fi nimic rău, majestate, dacă s-ar bucura 
de libertate şi de bogăţia pămîntului lor! 

— Roma are multă nevoie de aur şi de grîu, dar nu 
te îngriji de ei, căci tot Roma le va arăta drumul spre 
libertate. Cu cît vor învăţa mai bine, cu cit se vor 
lumina mai curînd, cu atit mai repede ne vor alunga. 
Tu ştii că nici o ocupaţie, nici o împilare nu poate să 
dureze la nesfîrşit, nici un tiran nu e veşnic... 

—  Majestate, vorbeşti ca şi cum n-ai fi stăpinul 
Romei. Împăratul nu-şi întrerupse firul gîndurilor. 

— Uite, grecii... Ţara lor este o provincie a 
imperiului, şi cu toate acestea, la Roma, ei sînt stăpinii 
noştri: preceptori, filozofi, retori... ne poartă încotro vor 
ei, tineretul e sub influenţa lor, moda o aduc ei, şi - în 
chip nevăzut - în for şi în senat ei au un cuvint în 
politica imperiului. Un ropot de aplauze şi de urale 
izbucni din toate tribunele şi chiar din rîndurile 
sclavilor. Un contubernal din garda împăratului se urcă 
pe estrada din faţa tribunei imperiale şi anunţă cu o 


voce ca de tunet, care se auzea pînă departe: 

—  Divinul împărat eliberează pe sclavii care au 
muncit cu credinţă şi dragoste la construirea podului, 
dovedind dragostea lor pentru imperiu şi meritul că pot 
deveni cetăţeni liberi. Pe sclavii care n-au muncit bine, 
care au încercat să fugă sau care au adus pagube 
mari, augustul împărat îi pedepseşte aspru! 

În arena dintre tribune răsunară trimbiţele şi 
trompetele amestecate cu _ uralele şi strigătele 
mulţimii: 

— Ave, imperator! Ave Trajanus Optimus! 

Un alt contubernal citi lista cu cei cincizeci de 
sclavi eliberaţi. Aceştia înaintară în ordine spre mijlocul 
terenului şi se plecară cu supunere în faţa împăratului. 

— Ave, imperator! strigară toţi în cor. 
Contubernalul înmînă fiecăruia certificatul de eliberare 
cu sigiliul imperial. Noii liberi, la un semn, ridicară 
mîna dreaptă şi strigară: 

— Ave, Caesar! Ave, Ulpius Trajanus Bonnus! 

Se dădu apoi citire listei cu numele sclavilor 
destinaţi să fie pedepsiţi. Din carcerele de sub tribune 
porniră în şir patruzeci de sclavi, care-şi tirau greu 
lanţurile de la picioare. Erau împărţiţi în patru grupe, 
după felul pedepsei: zece trebuiau să fie bătuţi cu 
vergile, zece să fie puşi în furci, la zece li se va scoate 
un ochi, iar restul de zece să fie omoriţi prin răstignire. 
Mulțimea din tribune nu mai contenea cu uralele. De 
mult nu mai văzuseră un spectacol atit de atrăgător, ca 
de circ. Agitaţia era mai mare în grupul celor veniţi de 
la Roma, dornici de spectacole tari, ca acelea cu lupte 
de gladiatori şi cu fiare sălbatice. În partea în care se 
aflau cei veniţi din satele din jur era linişte. Tremurau 
la gîndul că vor vedea oameni omoriţi în chinuri 
îngrozitoare. 


Contubernalul se apropie de cel de-al patrulea 
grup, al sclavilor pedepsiţi să fie omoriţi prin răstignire. 
Strigă tare numele fiecăruia şi-i arătă crucea lîngă care 
să se aşeze. In spatele lor se săpau de zor gropile, în 
care crucile aveau să fie înfipte după răstignire. 

— Daizus! auzi Apolodor pe contubernal, şi tresări. 
Păli. Un tremurat uşor începu să-l cuprindă. Împăratul îi 
prinse tresărirea şi neliniştea. 

— Ce, nu te simţi bine? îl întrebă. 

Arhitectul îndreptă asupra împăratului o privire 
rugătoare, întinse braţele cu un gest de implorare. 

— Ţi-e atit de milă de ei că vor fi răstigniţi? 

—Nu... răspunse arhitectul, cu vocea aproape 
sugrumată. Dacă nu s-ar da astfel de exemple, n-am 
mai putea să lucrăm cu sclavii pe şantiere. 

Făcu o scurtă pauză. Era frămiîntat. 

— Spune, Apolodor! îl îndemnă. 

—  Majestatea-sa împăratul este mulţumit de tot 
ceea ce am făcut? 

— Te gîndeşti la o răsplată, Apolodor? 

— Aş îndrăzni... pentru mine nu am cerut niciodată 
nimic augustului meu stăpiîn... 

— Cere-mi orice! Pentru cel mai mare arhitect, 
satisfac orice dorinţă! spuse împăratul, cu o curiozitate 
crescîndă. 

—  Indrăznesc să cer iertarea dacului Daizus! E în 
grupul celor ce vor fi răstigniţi. Cer împăratului să mi-l 
dea mie ca sclav. 

impăratul îi aruncă o privire mirată. Îl tulbura atît 
de adînc pe marele arhitect moartea unui dac? 

— Numai atit? Privirea i se schimbă. O umbră de 
bănuială îl săgeta. Te-a prins mila de daci, Apolodor? 

Impăratul ridică mîna. Muzica şi tobele încetară. 
Contubernalul se prezentă în faţa tribunii imperiale. 


— Anunţă că am iertat pe dacul Daizus, şi-l dau, 
ca sclav, marelui arhitect Apolodor! 

In sinea sa, împăratul era mulţumit. Se gindea că 
pînă departe, dincolo de Danwvius, în Dacia, se va afla 
că împăratul iertase un dac de la pedeapsa cu 
moartea, ceea ce va face să se creadă că Roma 
nutreşte ginduri bune faţă de daci. 

După pedepsirea sclavilor, în sunetele trompetelor, 
o unitate de cavalerie, cu steaguri la sulițe fluturînd în 
vînt, trecu prin faţa tribunei şi se opri la intrarea pe 
pod. Împăratul cobori din tribună, sări în şa şi înainta 
pe pod. Trăia un moment solemn şi semnificativ: era 
simbolică trecerea împăratului Romei peste Danwvius, 
pe noul pod, în fruntea unei unităţi militare. Pe la 
jumătatea fluviului, ridică privirea sus, departe, peste 
munţii ce se conturau în zare, pe cerul albastru, peste 
Dacia. 

— Unde crezi că privesc, Livianus Claudius? îl 
întrebă el pe general. 

— Spre Sarmizegetusa, majestate! 

Impăratul zîmbi satisfăcut. Dedesubt, valurile 
uriaşului fluviu vuiau, luptîndu-se cu picioarele podului, 
şi se pierdeau în spume albe. 

Serbările de inaugurare a podului se sfirşiră printr- 
un ospăț bogat. Se împărţi mîncare şi vin mult tuturor 
celor ce lucraseră la pod. Către seară, simțindu-se 
obosit, împăratul se retrase în cortul său din mijlocul 
campului întărit ce străjuia capul podului dinspre 
Drubeta. 

Arhitectul se bucură cînd primi încuviințarea să se 
retragă. Porni de-a dreptul spre vilă, nutrind o speranţă 
nelămurită. Ajuns acasă, trecu pe lingă Sarmentus şi 
nu-i spuse nici un cuvînt, intră în atriu, trecu în tabliniu 
şi se aşeză pe un scaun. Era neliniştit. Închis în 


cameră, se simţi încătuşat. Se ridică şi ieşi în peristyl.: 
Se aşeză pe o bancă, sub frunzişul de iederă ruginită 
de toamnă, acolo unde de multe ori o găsea pe 
Carsida, cînd se înapoia de pe şantier. Departe, peste 
văi şi coline, dincolo de crestele munţilor, se întindea 
cerul înroşit de ultimele raze ale soarelui, ca şi cum 
undeva, peste munţi, se produsese un incendiu uriaş, 
îşi rezemă capul în miini şi rămase mult timp nemişcat, 
cu privirea pierdută, departe, peste fluviu, peste munţi, 
peste Dacia, spre Sarmizegetusa. Acolo se afla fiinţa 
de care se simţea legat cu tot sufletul. Tresări cînd îl 
auzi pe Sarmentus: 

— Stăpine, sînt jos doi legionari, au adus un sclav. 
Sarmentus vorbise prefăcîndu-se că nu-l mai văzuse 
niciodată pe Daizus. 

— ÎI ţin legat? întrebă arhitectul, repede înviorat, 
Să-l dezlegi, îi dai îmbrăcăminte bună, îi dai să 
mănînce şi să bea, apoi îl aduci aici. Tăcu cîteva clipe. 
Continuă: Nu, adu-l mai întîi la mine, vreau să stau 
puţin de vorbă cu el. Să dai apoi legionarilor mîncare şi 
vin cit poftesc. 

Sarmentus plecă, înecîndu-şi un zîmbet plin de 
înţelegere. Căută să-i ducă sclavul cît mai repede. 
Arhitectul îl privi lung pe Daizus. Era slăbit, lung, 
subţirel şi palid. Prin tunica zdrenţuită îi vedea trupul 
murdar şi plin de bube. Părul lui blond, ochii albaştri şi 
faţa puţin prelungă îi aduseră aminte de chipul 
Carsidei. 

— Nu-mi spui nimic? îi şopti cu multă căldură. 

— Ar trebui să-ţi mulţumesc, să mă rog zeilor 
pentru sănătatea ta, stăpine, pentru că mi-ai scăpat 
viaţa, dar n-o pot face... 


1 Sir de coloane la o clădire formînd un fel de balcon. În 
unele case romane era acelaşi lucru cu atriul 


Surprins de cele ce aude, Apolodor se mişcă 
neliniştit. 

— Dar nu pot să-ţi mulţumesc. Era mai bună 
moartea, decît sclavia în imperiu... 

— Dartu eşti fratele ei! murmură arhitectul. 

— Al cui? 

— Al Malvei... al Carsidei, cum ai spus atunci că se 
numeşte. Te-am cerut împăratului, pentru a te scăpa 
de la moarte, nu pentru a te ţine ca sclav. In ura ta 
împotriva imperiului, cred că mă urăşti şi pe mine. Mă 
urăşti poate şi fiindcă am fost stăpînul ei. Aş vrea să-ţi 
pun cîteva întrebări, al căror răspuns m-ar linişti. Eşti 
liber să-mi spui numai ce vrei, eu nu te ameninţ. 

— Îți răspund la orice întrebare, stăpîne! spuse 
Daizus cu voce scăzută, însă cu hotărire. 

— Mi-ai spus atunci, în faţa tribunului Caius 
Proclius, că Malva sau Carsida e sora ta. Spune-mi 
dacă ştii, ea mă ura pe mine? 

Daizus rămase mult timp cu privirea în jos, 
frămiîntat de răspunsul pe care să-l dea. Ridică apoi 
capul, se întoarse spre arhitect şi vorbi ceva mai tare, 
cu aceeaşi voce potolită. 

— Nu, stăpine, Carsida nu te ura. După soţul ei, 
erai singurul bărbat la care mai ţinea, deşi tu o aveai 
ca sclavă... 

—  Carsida avea un soţ şi eu n-am ştiut! murmură 
trist arhitectul. 

— Dorul de soţul ei, continuă Daizus, îi zdrobea 
inima, îşi jurase însă ca niciodată împăratul şi Roma să 
nu afle pe cine au în mînă. 

— Nu mi-a spus niciodată că are un soţ şi nu m-a 
rugat niciodată să-i dau libertatea... 

— Pe care nu i-ai fi dat-o, stăpiîne! 

—  Ajunsesem s-o preţuiesc mult... mult de tot!... 


Vedeam în ea pe stăpina casei mele, şi nu o sclavă... Şi 
cine este soţul ei? Fără îndoială, o căpetenie dacă? 

— Am spus că-ţi răspund la orice întrebare, 
stăpine! Daizus îl privi adînc în ochi, şi cîteva clipe 
trecură într-o linişte încordată. li spuse vorbind rar: 

— Soțul Carsidei este Diegis, fratele regelui 
Decebal! Arhitectul rămase împietrit. Ştia că Diegis 
fusese acela care tratase pacea cu Roma, în numele 
regelui Decebal. 

—  Carsida... soţia lui Diegis... a fost sclava mea... 
murmură el într-o frămiîntare greu stăpinită. 

— Acum, stăpine, să-mi spui: ce trebuie să fac, 
aici, la vilă? îl întrebă Daizus. 

Nu-i răspunse. Arhitectul trecu din peristyl în 
tabliniu, se aşeză la masă şi începu să scrie pe mai 
multe pergamente.  Daizus îl privea prin uşa 
întredeschisă. Îl văzu apropiindu-se cu pergamentele 
pe care pusese sigiliul său. 

— Eşti liber, Daizus! Acesta este certificatul tău de 
mînu mittere:, şi cu el te vei putea înapoia nestingherit 
în Dacia. Sînt fericit că am putut să fac aceasta pentru 
ea. După o scurtă pauză continuă: Te rog să duci 
Carsidei salutările mele respectuoase şi să-i mai spui 
că Malva a rămas vie în sufletul meu ; Carsida n-a fost 
niciodată sclava mea! Ca dovadă a preţuirii mele, să-i 
duci certificatul de eliberare a Malvei... va rămîne 
singura ei amintire. Spuse apoi, cu voce scăzută: Să 
dăm zeilor tot ce este al lor, şi omului ce este al lui. 
Acolo, în Dacia, a fugit şi Nimfodora, tu poate că o ştii. 
l-am dat şi ei libertatea. Să-i duci şi ei certificatul de 
eliberare. 

Apolodor trecu în tabliniu şi sună dintr-un clopoțel. 


1 Certificatul de mannu-mittere era actul de eliberare a unui 
sclav. 


Sarmentus veni în fugă, speriat. 

— Acest tînăr este un om liber, Sarmentus! îl vei 
îmbrăca şi ospăta bine! Să-l laşi să se odihnească atît 
cît va dori. La plecare, îi vei da tot ce-i va trebui pentru 
drum! A doua zi, Traian plecă spre Roma, pe noul 
drum, ce pornea de la pod spre Taliatis şi Viminacium. 
Se ridicase sus soarele cînd alaiul împăratului se 
apropia de Cazane în galopul cailor. După o cotitură, se 
opriră la pas. Impăratul se întoarse şi-i făcu semn 
arhitectului să se apropie. 

— De ce-ai rămas în urmă? Vreau să-mi arăţi cum 
te-ai luptat aici cu stincile şi cu valurile. Trebuie să 
grăbeşti curățirea de stinci a fluviului pe lîngă malul 
acesta, canalul trebuie folosit neîntîrziat la trecerea în 
sus şi-n jos a corăbiilor noastre cu mărfuri şi cu maşini 
de război! 

— Voi face aşa cum ai spus, majestate! Acum, 
iarna bate la uşă, însă la primăvară vom termina totul. 
Se va putea merge uşor în Dacia... 

Impăratul slobozi un zîmbet uşor, semn că 
înţelesese aluzia arhitectului. 

Inaintau pe drumul nou tăiat în stîncă, pe unele 
porţiuni prelungit ca un pod deasupra apei, susţinut de 
grinzi groase de lemn, înfipte adînc în peretele abrupt 
al muntelui. 

— Ce e cu placa aceasta, Apolodor? Arhitectul 
tresări la cuvintele împăratului. 

— Pe toate drumurile pe care le-am construit în 
imperiu, majestate, s-a pus cite-o tabula. Şi drumul 
acesta nu este ca oricare alt drum... 

Împăratul opri calul şi citi cuvintele tăiate sus în 
stincă: 

„IMP. CAESAR, DIVI. NERVAE, F. 
NERVA. TRAJANUS. AUG. GERM. 


PONTIF. MAXIMVS. TRIB. POT. III 
PATER. PATRIAE. GOS. III 
MONTIBVS. EXCISIS. ANCONIBVS. 
SVBLATIS. VIAM. FECIT. 
MONTIS. ET. FLVVII. ANTIFRACTIBVS. 
SVPERATIS. VIAM. PATEFECIR." 

Strînse frîul calului şi se întoarse spre arhitect. 

— E drept ce-ai scris tu aici, Apolodor? Cum, calea 
aceasta am făcut-o eu, spărgînd munţii, aşezînd tălpi, 
învingînd fluviul? 

Arhitectul răspunse cu totul liniştit: 

—  Întocmai ca la pod, majestate! Aşa se scrie 
istoria. Războaiele sînt duse de plebei, de legionari, de 
cavaleri, de mii şi mii de oameni necunoscuţi, dar ele 
nu sînt cîştigate ori nu sînt pierdute decît de generali, 
de consuli, de regi, de împărați. De miile de vieţi, de 
miile de luptători ce s-au pierdut în lupte nu mai 
vorbeşte nimeni... 

Faţa împăratului se lumină de un zimbet. 

— Îmi place că vorbeşti deschis, ai dreptate! Dar 
ce sînt eu vinovat de modul cum se face istoria şi cum 
se scrie istoria? Istoria nu va scrie niciodată că la 
ultima bătălie de la Tapae atit de mare panică băgase 
Decebal în legiunile mele, încît, dacă ar fi avut curajul 
să mai atace o dată, armata romană ar fi părăsit în 
dezordine cîmpul de luptă şi totul s-ar fi sfîrşit cu un 
adevărat dezastru. Prezenţa mea acolo a salvat... 

— Te rog să mă ierţi, majestate, eu nu prea mă 
pricep în arta războiului. Alţii, tribuni, legaţi, generali... 

Împăratul tresări la o bruscă aducere-aminte. 
Murmură: 

— Tribuni, pricepuţi în arta războiului! îl privi cu o 
licărire în ochi. Spune, Apolodor, pe şantierele de aici, 
la pod, la construirea acestui drum, n-ai avut un sclav 


cu numele de Hammonius Vitellius? 

Numele i se părea cunoscut lui Apolodor, dar nu-şi 
putea aduce aminte de unde, de cînd îl ştia. Abia tîrziu 
răspunse. 

— Da, majestate, îmi amintesc de numele unui 
sclav Hammonius Vitellius. Se afla printre aceia care şi- 
au găsit moartea înecaţi în fluviu în toamna trecută, la 
prăbuşirea unei părţi din podul în construcţie. 

Traian porni în trapul calului. La cîţiva zeci de paşi, 
înapoi, îl urma suita şi garda. Ropotul cailor, întărit de 
stinci, se pierdea departe în urma lor, peste faţa 
învălurată a fluviului. 


Capitolul V 
OASPETE ŞI DUŞMAN 


1 


A 


La poalele Muntelui cel Mare:, în valea întinsă cît 
cuprindea privirea, regele Decebal îşi ridicase noua 
cetate de reşedinţă, Sarmizegetusa. Mutarea 
Sarmizegetusei: , de pe un virf de munte într-o vale 


1 Masivul Retezat. 

2 Deşi nu s-a stabilit sigur din izvoarele istorice, autorul a 
făcut presupunerea că Decebal a mutat Sarmizegetusa de pe 
virful de munte în valea largă şi mănoasă din campia Hațegului, 
pentru ca cetatea-capitală să se poată dezvolta economic şi 
cultural. După subjugarea Daciei, noua Sarmizegetusa a fost 
complet dărimată şi reclădită sub numele de Ulpia Trajana 
Sarmizegetusa. În sprijinul acestei ipoteze vine faptul că înşişi 
romanii au adăugat la numele Ulpia Trajana pe acela de 


largă, o făcuse din năzuinţa de a da o mai mare 
dezvoltare economică şi culturală capitalei şi din 
necesitatea de a avea legături mai strînse şi mai 
uşoare cu ţările vecine. Fosta cetate de domnie, de pe 
vîrful de munte, revenise la străvechiul ei nume de 
Cetatea-de-Munte, nume ce se pierdea în negura 
trecutului. Acolo rămăsese numai Marele Sanctuar, 
Cogheonul, locul de reşedinţă al Marelui preot, înălţat 
în apropierea stîncii, în vîrful căreia locuia Marele zeu. 
Cetatea-de-Munte rămăsese numai locul de retragere 
şi de rezistenţă a regelui în caz de mare pericol. 

Pacea tratată de Diegis cu Livianus Claudius se 
încheiase cu o condiţie grea: imperiul putea să 
stabilească garnizoane în unele cetăţi dace, sub motiv 
că în modul acesta îşi asigura calea de trecere spre 
triburile germanice din nord. În realitate, regele 
înţelesese că devenind „clientul" împăratului, legiunile 
din Dacia aveau să controleze şi să caute să-i 
zădărnicească orice încercare de pregătire pentru un 
nou război. Abia se încheiase pacea, şi legiunile şi 
cohortele romane începuseră să cutreiere ţara în lung 
şi-n lat, sub pretextul că se deplasau spre garnizoanele 
stabilite. În drumul lor, legionarii săvîrşeau cele mai 
crunte brutalităţi, abuzuri, jafuri şi silnicii, lăsînd în 
urma lor dezastru şi deznădejde. 

La Sarmizegetusa se instalase cea mai puternică 
garnizoană romană. Aci se afla şi reprezentantul 
împăratului, generalul Livianus Claudius, comandantul 
legiunilor şi cohortelor din Dacia 

Trecuse mai mult de o jumătate de an de la 


Sarmizegetusa, care altfel nu şi-ar fi avut nici un sens. 
Cotropitorul nu ar fi adăugat acel nume dacă pe acel loc n-ar fi 
găsit o cetate cu acelaşi nume. Vechii Sarmizegetuse de lingă 
Cogheon autorul i-a atribuit numele de Cetatea-de-Munte, pe 
care l-ar fi avut în timpurile străvechi. 


instalarea campului din apropierea Sarmizegetusei, pe 
campia din partea de răsărit a cetăţii. Aci, lingă camp, 
Livianus Claudius îşi ridicase în grabă o vilă din lemn, 
construită în stil roman, şi pe la idele lui noiembrie se 
hotărise să-şi aducă „familia" de la Getidava. Generalul 
căutase să întărească şi mai mult impresia că Apronilla 
e fiica lui. În cursul zilei lucra în cortul instalat în 
mijlocul campului, iar noaptea se retrăgea în vilă. 
Aştepta cu nerăbdare sosirea lui Domitius Rufinus cu 
Apronilla, numărînd zilele. 

Ziua mult aşteptată venise. Idele lui noiembrie se 
arăta rece şi întunecat. De mai multe zile se pornise 
vîntul dinspre răsărit şi erau semne că în curînd va 
cădea ninsoarea. De afară se auzeau zgomote produse 
de şuieratul vîntului şi de fluturarea puternica a 
prelatei cortului. Aşezat la masa sa de lucru, generalul 
citise rapoartele legaţilor şi tribunilor de la celelalte 
garnizoane. Veştile îl îngrijorau. Regreta că îşi 
împrăştiase legiunile şi cohortele prea devreme. Din 
toate părţile i se raportau porniri duşmănoase din 
partea dacilor, fără să se arate însă jafurile, abuzurile 
şi silniciile pe care le săvirşeau legionarii. 

Stătea cu capul sprijinit în mîna stingă şi bătea 
uşor cu degetele în masă, cu un anumit tact, ca şi cum, 
în gînd, ar fi fredonat o melodie. Adiîncit în gînduri, nici 
nu auzi cînd intră Domitius Rufinus. 

— Salut! Toţi zeii să te aibă în pază şi mai ales 
Jupiter şi Marte! salută Rufinus. 

Tresări surprins, apoi un val de sînge îi îmbujora 
faţa, şi în tot trupul îl năpădi un fior de căldură. Se 
ridică de la masă şi-l îmbrăţişă. 

— Bine-ai venit, tribune! Acelaşi lucru îţi doresc şi 
eu din partea zeilor. Ei, cum aţi făcut drumul, cum se 
simte Apronilla? 


— Am sosit bine. Cu tot vintul rece, am călătorit 
minunat şi am mers cu spor. 

Livianus Claudius sună şi spuse contubernalului să- 
i aducă vin cald. 

— Aşa, aţi mers cu spor... Se simte bine, e 
sănătoasă? Domitius Rufinus răspunse numai după ce 
se aşeză pe scaun. 

— Da, pot să spun că totul e-aşa cum doreşti. 
Ceea ce mi s-a părut curios, mai ales astăzi, era că 
Apronilla arăta cînd veselă, aproape fericită, cînd tristă 
şi deznădăjduită. 

Pe faţa generalului îmbujorarea se accentua. 

— Bine, Rufinus, îţi mulţumesc! Ai întărit garda la 
vilă? Adică, stai, ce vorbesc eu, paza este organizată 
de mult, ce-ai făcut cu garda care te-a însoţit pe drum? 

—N-am făcut nimic, aştept ordin. Poate că ar fi 
bine să întărim garda acolo... eu am mai multă 
încredere în legionarii cu care am venit de la Getidava. 

Generalul ridică încet cupa cu vin, pe care tocmai o 
umpluse contubernalul, şi-l îndemnă s-o ridice şi el. 

—  Cine-ar mai putea să încerce... cine-ar mai 
putea s-o urmărească? 

— Pe aici s-a auzit ceva de nenorocirea de la pod? 

— Care pod, s-a întîmplat ceva pe drum? întrebă 
generalul, speriat, lăsînd cupa din mînă. 

— Nu cu noi. S-a întîmplat o nenorocire mare la 
podul cel mare, care se construieşte peste Danwvius, la 
Drubeta. Acolo s-au înecat mulţi, căzuţi cu o parte de 
pod care s-a prăbuşit. 

Cuprins de milă, generalul vorbi cu compătimire, 
însă şi uşurat. 

— Da, ştiu, a fost o mare nenorocire, pentru 
fiecare viaţa este scumpă. 

— Dar pentru sclavi? Nişte animale,.. nici nu 


merită să trăiască. 

Domitius Rufinus vorbise făcînd o grimasă de 
scîrbă. 

— Erau totuşi folositori la construcţia podului, 
spuse generalul. 

— Acolo a murit şi trădarea, murmură tribunul cu 
un şuierat printre dinţi şi cu multă ură. Trădătorul 
imperiului şi spionul dacilor şi-a găsit mormîntul în 
valuri, şi o dată cu el, şi dacul iscoadă care îl însoțea 
sub cuvînt că-i era sclav. 

Livianus Claudius se ridică în picioare neliniştit. 

— Nu cumva acel tribun, Hammonius? 

— Chiar el, confirmă Domitius Rufinus, satisfăcut 
şi reţinut. 

Livianus Claudius rămase mult timp pe gînduri. De 
multe ori regretase că nu căutase să-l ajute pe tînărul 
tribun. 

— L-ai duşmănit mult pe Hammonius Vitellius? Nu 
pot să-mi explic cum, tu fiind la Getidava, ai reuşit să 
afli de întimplarea de la pod şi mai ales să ştii că o 
anumită persoană a murit. Văzind că Domitius Rufinus 
nu spune nimic, generalul continuă: L-ai urmărit? Nu 
cumva ai şi pus la cale să fie cît mai mult lovit, pentru 
a-i face viaţa şi mai grea? 

Generalul socoti că mersese direct la ţintă, dar se 
înşelă în aceeaşi clipă. Tribunul se ridică şi luă o poziţie 
de militar în faţa comandantului. 

— Nu l-am duşmănit şi nici nu l-am urmărit, 
generale! Ca tribun al imperiului, mi-am pus cu 
devotament spada în slujba împăratului şi sînt hotărît 
să lovesc fără cruţare în acela care trădează! 

În timp ce vorbea, Domitius. Rufinus îl vedea pe 
Granius, supraveghetorul pe care îl plătise pentru a-i 
chinui cît mai mult pe Vitellius şi pe Sarmis. Îl vedea pe 


centurionul Paulus, cel care îi comunicase la Getidava 
moartea lor. 

— Aşadar, aţi venit bine! schimbă generalul vorba. 
Te-am cam ţinut izolat acolo la Getidava. M-ai servit 
însă cu credinţă şi aş vrea să te răsplătesc. Ai vreo 
dorinţă, Domitius Rufinus? Poţi să-mi vorbeşti deschis, 
ca între bărbaţi... 

Pe faţa prelungă şi osoasă a lui Domitius Rufinus 
apăru o uşoară îmbujorare de mulţumire. Vorbi după 
ce îşi goli cupa: 

— Am avut o dorinţă veche, generale, şi acum am 
şi una nouă. Aici în Dacia, ne găsim în condiţii noi... 

— Spune, Rufinus, îl îndemnă Livianus Claudius 
nerăbdător. 

— Încă de cînd eram în campul de la Getidava, am 
cerut generalului să-mi cedeze sau să-mi vîndă pe 
Myrella, asta a fost dorinţa mea cea veche... 

— Şi cea nouă? îmi amintesc, ţi-am făcut chiar o 
promisiune. 

Domitius Rufinus spuse cu voce tărăgănată: 

— Virsta şi viaţa, generale, se scurg într-una, cum 
spun grecii: „Pantha rhei": . Ca miine mă văd bătrîn... şi 
cînd o să privesc înapoi, ce satisfacţie o să am? Ştiu că 
generalul are acum cuvint greu în faţa împăratului. Unii 
la vîrsta mea au ajuns legaţi, comandă o legiune, sau... 

— Te-am înţeles, îl întrerupse Livianus Claudius, 
bucuros că nu-i cere altceva. Te gindeşti la gradul de 
legat imperial. Da, ai dreptate, viaţa trece. Dar tu ştii, 
Rufinus, ştii că legaţii sînt ridicaţi în grad numai cu 
aprobarea Senatului. Eu... tocmai de aici, din Dacia... 

— Ştiu, generale, ştiu că totul se face numai cu 
aprobarea de formă a Senatului, însă mai ştiu că nu 
există dorinţă exprimată de împărat pe care Senatul să 


Totul curge (se mişcă). 


n-o aprobe. Important este să se obţină bunăvoința 
împăratului, şi aceasta depinde de Livianus Claudius. 
Nu ştiu însă în ce măsură merit... 

— Crezi că aş putea să fiu atit de nerecunoscător, 
Rufinus? îţi promit că voi face tot ce-mi va sta în 
putinţă! 

Generalul tăcu. În cort intrase un contubernal, pe 
faţa căruia se vedea panică.. 

— Ei, ce-i, contubernale? îl întrebă, supărat că a 
trebuit să-şi întrerupă gîndul. 

— Tribunul Salustius Decimus, din campul de la 
Ampelum, cere să fie primit de urgenţă! 

— Dar ce să se mai fi întîmplat? Se gîndi la un atac 
al dacilor. Să intre! 

În faţa generalului se prezentă tribunul Salustius 
Decimus, înalt, frumos, tînăr, bine legat. 

— Salut pe comandant... 

— Bine-bine, lasă, te salut şi eu, s-a întîmplat ceva 
legatului Valerius Valerianus? întrebă generalul, 
nerăbdător. 

— Da, generale! Sînt trimis să raportez un caz de 
care trebuie să ştii, mai înainte de a afla regele acestui 
popor barbar. 

— Povesteşte! V-au atacat dacii, aţi făcut voi 
ceva? 

— Generale, acum patru zile, legionarii din 
centuria a IV-a a cohortei noastre îşi făceau exerciţiile 
de luptă, pe vale, lîngă satul din apropiere de 
Ampelum. Mai mulţi dintre ei, în timpul repaosului - să 
fi fost zece sau cincisprezece inşi - au intrat în sat şi 
prin case, peste femeile dacilor... 

— După pradă? îl întrebă cu miînie. 

— Şi după pradă... Femeile au pus însă mîinile pe 
furci, coase şi topoare şi nu s-au sfiit să-i lovească. 


Legionarii au răspuns cu spadele şi cu suliţele. 

— Dar de ce centurionul nu şi-a ţinut soldaţii în 
mînă, sau el i-a trimis după jafuri şi furtişaguri? Şi ce s- 
a mai întîmplat? 

— În timp ce în sat legionarii pătrunşi acolo se 
luptau cu femeile, o fată a fugit în pădurea din 
apropiere, unde lucrau bărbaţii. Totul s-a petrecut 
repede: dacii i-au prins şi i-au omorit pe cei intraţi în 
sat, apoi, înarmaţi ca de luptă, au ieşit devale, unde se 
afla centuria, şi au început să batjocorească armata 
imperială şi pe împărat. Centurionul a raportat că nu 
putea să lase nepedepsită această batjocură şi să 
plece în mod ruşinos. A dat lupta cu ei, o luptă grea. Au 
căzut zeci de legionari şi zeci de daci. Din sat n-a mai 
rămas nimic, nici oameni şi nici case, în picioare. 

Pe faţa lui Livianus Claudius apăru hotărîrea şi 
fermitatea comandantului, care nu admite amiînarea 
acţiunilor. Vorbi răspicat: 

— Tribune, te înapoiezi în mare grabă la 
Ampelum! În drum vei lăsa un ordin către cohorta din 
Apulum. Nu se ştie dacă nu va fi nevoie să vă vină în 
ajutor. Să comunici legatului Valerius Valerianus să 
trimită repede aici sub pază puternică pe centurionul 
vinovat. S-ar putea ca Decebal să ni-l ceară, lucru cu 
care onoarea imperiului nu se poate împăca. 
Pregăteşte-te de plecare, tribune! îi ordonă supărat. 

Tribunul Salustius Decimus ieşi. Generalul ordonă 
contubernalului să pregătească ordinul. Se întoarse 
apoi spre Domitius Rufinus: 

— Ai văzut ce ne aşteptă aici, în Dacia? Acum, 
revenit lîngă mine, îţi vei relua postul tău de prim- 
contubernal. Trebuie să mă ajuţi să-mi îndeplinesc 
misiunea pe care o am aici, altfel s-ar putea ca şi 
oasele noastre să rămînă pe acest pămînt barbar. 


Livianus Claudius se ridică şi se pregăti de plecare, 
înainte de a ieşi din cort, îi spuse: 

—Tu mai rămii! Să se dea ordinul către cohorta de 
la Apulum, pe care să aplici sigiliul meu. 

În vila generalului, Apronilla şi Myrella, abia sosite, 
căutau să se pregătească din timp. Fiecare ştia că la 
căderea serii va veni stăpînul. Trimisese să-l cheme pe 
Cluvianus, şi galul întîrzia. Apronilla era neliniştită. 
Tîrziu, galul intră. Văzindu-l, uriaş cît un munte, cu 
privire vie şi încet în mişcări, îi mai crescu puţin 
curajul. Împinse spre el un scaun. 

— Tu ştii unde ne aflăm, Cluvianus? 

— Da, Apronilla, în vila stăpinului, adică a 
generalului. 

— Nu asta am vrut să ştiu!... 

— Ne găsim în Dacia, la Sarmizegetusa, dar nu 
înţeleg ce rost are întrebarea. 

Galul se aşeză liniştit pe scaun. 

— Te-ai mai gindit tu la tribunul Hammonius 
Vitellius? 

— Întotdeauna! Sînt gata în orice clipă să-mi dau 
viaţa pentru el şi pentru tine, Apronilla! 

— Tu ai iubit pe cineva, Cluvianus? îl întrebă ea cu 
voce caldă. 

— Pe gal să-l laşi, Apronilla, murmură el apăsat, el 
ştie să-şi stăpinească inima. Dacă trebuie să fac ceva, 
spune-mi! Sînt gata să fac orice şi să pornesc oriunde! 

— Cît eşti de bun! Nu ştiu cum să-ţi arăt 
recunoştinţa mea. Tu vei putea să te duci prin 
Sarmizegetusa şi vei putea să ajungi pînă la casa lui 
Diegis. El trebuie să ştie ceva despre ei, dacă mai sînt 
în viaţă şi unde se vor fi aflînd. Să spui că vii din partea 
lui Sarmis. 

Uşa se deschise încet, şi Agnia intră speriată, 


trăgîndu-şi greu piciorul umflat. 

— Lucilla, fata mea, vine stăpînul! Dă-l pe gal 
afară de aici! 

Cluvianus sări în picioare şi se îndreptă spre uşă. 

— Jur pe toţi zeii că dorinţa ta este pentru mine o 
poruncă sfîntă! spuse el din pragul uşii. 

— Mă duc s-o trimit pe Myrella, murmură Agnia 
ieşind după el şi continuînd să vorbească singură: 
Stăpiînul trebuie să te găsească frumoasă... el are cea 
mai frumoasă fată din Roma, Cybela să te ţină, fata 
mea... 

Ultimele cuvinte ale bătrinei sclave, spuse cu un 
mormăit ce se depărta, Apronilla nu le mai înţelesese. 
Cîteva clipe rămase în picioare, nehotărită, apoi începu 
să-şi aranjeze părul. 

Sosit la vilă, Livianus Claudius nu se grăbi s-o vadă 
pe Apronilla. Puse să-l radă bine, îmbrăcă o tunică de 
lînă albă şi încălţă sandalele de piele roşie, încheiate 
cu catarame de argint. Rămase cîtva timp în tabliniu, 
pentru a se mai linişti, apoi intră în exedra. Apronilla 
stătea rezemată de o pernă moale de purpură şi citea. 
Era îmbrăcată într-o tunică albă, cu garnituri de 
purpură pe margini. 

În pragul exedrei, Livianus Claudius se opri ca 
împietrit, uimit nu atit de frumuseţea fetei, cît de totala 
ei asemănare cu Lucina. | se păru că pămîntul se 
clatină. Întinse mîna pentru a se sprijini. 

— Stăpîne..., murmură ea uşor, Agnia mi-a spus că 
eşti atit de vesel!... Ce ai, eşti bolnav? 

Cu mişcări încete, Livianus Claudius întinse braţul 
Şi o cuprinse peste mijloc. 

— Ce nefericit sînt, fata mea! murmură el cu 
multă durere. Blestemaţi să fie zeii care mi-au hărăzit 
o astfel de soartă! 


Îi luă mîna şi începu să i-o sărute, chinuit de 
îndelungata aşteptare. 

—  Linişteşte-te, stăpîne! (Cu ce-aş putea să te 
ajut? 

Se ridică, întoarse privirea spre el şi şi-o fixă adînc 
în ochii lui. 

— Vrei cu adevărat să-mi alini durerea, Apronilla? 
Văzu cum întreaga ei fiinţă tresare. Nu te speria! Să nu 
te mai gindeşti la ceea ce ţi-am cerut cîndva la 
Getidava, 

Făcu o scurtă pauză. Reluă ceva mai liniştit: 

— Lucilla ar fi avut acum aproape aceeaşi vîrstă 
pe care o ai tu şi ar fi arătat întocmai ca tine. Acum aş 
fi avut o fiică, un sprijin. Continuă aproape în şoaptă: 
Cum ai putea tu să mă ajuţi? 

Apronilla se săltă încet de lîngă el. Vorbi cu multă 
linişte: 

—  Stăpiînul meu ştie... trebuie să nu mă mai 
vadă... 

În suflet o năpădi o pornire ce nu şi-o mai putu 
stăpîni. Îngenunche în faţa lui şi-l imploră: 

— Dă-mi libertatea, stăpine! Lasă-mă să pornesc 
în căutarea aceluia căruia m-am dăruit cu totul! Toată 
viaţa noastră ne vom ruga zeilor pentru sănătatea ta şi 
te vom iubi, stăpine, ca pe-un tată! 

—- Ca pe-un tată... mă veţi iubi ca pe-un tată!... 
repetă el îndurerat. Vreau să-ţi fiu tată, vreau să-ţi dau 
libertatea, dar să nu mă părăseşti. Nu vreau să rămîn 
singur, pustiu, nu pot să suport surghiunul de aici fără 
un suflet care... Rămase un timp pe gînduri, apoi reluă 
cu mai multă hotărîre: Dar cine este acela căruia tu i-ai 
dăruit sufletul? O prinse peste umeri şi o ridică de la 
picioarele lui. Să-l aducem aici, va fi soţul tău, vom fi o 
familie, veţi trăi pe lîngă mine şi voi avea pe cine să-mi 


sprijin bătriîneţele... 

— Să-mi dai libertatea să pornesc în căutarea lui! 
gemu ea. 

— Apronilla, fata mea, tu nu poţi să rătăceşti prin 
imperiu, îi voi căuta eu, numai să ştiu cine este! 

li vorbise cu duioşie, cu bunătate de părinte. 
Cuvintele lui pline de căldură o făcură să izbucnească 
în hohote de plins. 

— Tată!... Stăpîne!... Nu mai am pe nimeni pe 
lume, nu am unde să mă duc, pe lîngă cine să trăiesc. 
Dacă îl găsesc şi tu îl vei primi, vom veni aici sau acolo 
unde te vei afla tu şi nu te vom mai părăsi niciodată! 

In sufletul lui Livianus Claudius se produsese o 
totală împăcare. 

Abia stăpînindu-şi suspinele, Apronilla îşi prinse 
faţa în miini şi rămase mult timp nemişcată. Livianus 
Claudius continuă cu voce potolită, ca pentru sine, mai 
mult ca să nu tacă. 

— Ştii dacă cel pe care îl cauţi mai trăieşte? E 
tribun, e arhitect, e negustor? La podul de la Drubeta 
au murit atiţia  nefericiţi înecaţi în valurile 
Danuviusului... 

Ultimele cuvinte pe care le rosti provocară 
dezlănţuirea ei neaşteptată. 

— De ce vrei să mă chinuieşti? strigă ea. Vitellius 
n-a murit, el nu putea să moară! Inima mea îmi spune 
că el este în viaţă, că nu va avea linişte pînă nu mă va 
găsi din nou! 

O văzu prăbuşindu-se pe covor în hohote de plins. 
O auzi gemînd înfundat. 

— N-a murit... el nu putea să moară!... 

Ca o licărire de fulger, în mintea lui Livianus 
Claudius se făcu lumină. Ştia acum cine e acela în 
căutarea căruia ea voia să plece. O linişte plină de 


căldură îi umplu sufletul. Se aplecă s-o ridice. 

— Nu vreau să te chinuiesc! El a murit, nefericitul! 
N-ai unde să-l mai cauţi! 

Cu o mişcare nestăpinită, Apronilla se smulse din 
braţele lui. Îl săgeta cu o privire tăioasă. Ochii îi înotau 
în lacrimi. Se repezi şi începu să-l îmbrincească spre 
uşă. 
Livianus Claudius se văzu împins afară din exedra, 
şi uşa se închise cu zgomot în urma lui. In atriu, se 
opri, şi un timp îi privi lung pe cei adunaţi, gata să-i 
vină în ajutor. Pe faţa lui nu se vedea nici rătăcire şi 
nici disperare. Era cuprins de o tristeţe adincă, peste 
care se suprapusese speranţa. Din exedra răzbăteau 
prin uşă plinsul înfundat şi suspinele Apronillei, 
întrerupte din cînd în cînd de gemete şi vaiete: 

— Nu este mort!... Aşteaptă-mă, dragul meu, vin şi 
eu la tine!... Te-au lovit, fiarele!... 

Livianus Claudius le făcu semn să se apropie. 

—  Myrella, Agnia şi tu, Cluvianus, spuse el cu 
multă tristeţe, rămineţi şi vegheaţi aici. Voi, ceilalţi, 
plecaţi! După ce rămaseră numai cei trei, continuă: Ea 
nu are voie să părăsească exedra. Tu, Myrella, vei sta 
cu ea şi vei căuta s-o linişteşti. Dacă va avea nevoie de 
ceva, s-o servească Cluvianus. El este liber să meargă 
oriunde îl va trimite ea. 

Înapoiat în tabliniu, Livianus Claudius căzu pe un 
scaun, ca un om istovit. Ceva din adîncul sufletului îi 
spunea că fără voia sa făcuse un mare rău, un rău cei 
se părea ireparabil. Acum ştia că tribunul Hammonius 
Vitellius fusese acela pe care Apronilla îl iubea, acum 
înţelegea ce scop avusese sosirea lui la Getidava şi de 
ce ea voise să fugă la daci, după arestarea lui. 

A doua zi, Cluvianus începu să rătăcească pe 
ulițele înguste şi întortocheate ale Sarmizegetusei, 


îndată ce se lumină de ziuă. Îmbrăcămintea lui de gal, 
şi nu de legionar roman, făcu să fie privit cu mai puţină 
ură de dacii ce începuseră să umble din zori. Sufla un 
vînt de toamnă tirzie, umed şi rece. Frigul începuse să-l 
pătrundă încetul cu încetul, îşi dădea seama că nu va 
reuşi să se descurce. Nu înţelegea nici o vorbă din 
limba dacilor şi nu ştia cum să întrebe şi cum ar putea 
să-l găsească pe Diegis. Tot rătăcind, ajunse în partea 
cea mai de jos a cetăţii, acolo unde erau înghesuite, în 
jurul unei mici pieţe, dughenele negustorilor, în faţa 
uneia, văzu doi negustori vorbind cu gesturi largi şi cu 
voci puternice. Se opri şi ascultă. Vorbeau limba 
Romei. După îmbrăcămintea lor, îşi dădu seama că 
amîndoi erau greci. 

Cluvianus se apropie de ei, bătu cu putere sulița de 
caldarim şi şi-o apropie de obraz, semnul salutului. 
Ochii şireţi al grecilor începură să-l măsoare. 

— Ce doreşti, galule? Cred că nu greşesc, spuse 
unul, după îmbrăcăminte arăţi a fi gal. 

— Toţi zeii să te aibă în pază, bunule negustor, te- 
aş ruga să-mi spui: cum ajung la casa lui Diegis, fratele 
regelui? 

Negustorii îl priviră cu multă mirare. Nu înțelegeau 
ce poate să caute acolo un gal. 

— Spune, galule, îl întrebă celălalt negustor, nu 
cumva al ginduri rele? 

Slăbiciunea celui care vorbea contrasta mult cu 
grăsimea celuilalt negustor. 

— Jur pe toţi zeii, bunilor negustori, că îi doresc 
numai binele! Aş vrea să-i duc o veste. 

— Ştii ceva despre soţia lui? întrebă plin de 
curiozitate cel gras. 

Cluvianus clătină din cap în semn că nu ştia. 

— Nici nu se putea altfel, spuse cel slab, şi noi am 


fost plătiţi bine de el, şi-am răscolit tot imperiul, fără 
să-i dăm de urmă. 

— Uite, galule, o iei la dreapta şi-o ţii drept în sus 
spre palatele din mijlocul cetăţii, acolo, pe ridicătura 
cea mai mare, îi arătă negustorul cel gras. 

In loc să pornească în partea arătată, Cluvianus 
trase de sub tunică o pungă plină cu bani, pe care o 
sună uşor, săltind-o în mînă. 

Cu ce putem să te ajutăm? săriră amindoi 
negustorii îndatoritori. 

— Jur pe toţi zeii mei din Galia că dau această 
pungă aceluia care-mi va scrie un papyrus în limba 
dacilor! 

Cei doi negustori se priviră miraţi. Şoptiră ceva în 
limba lor. Cel slab se întoarse spre Cluvianus. 

— Ai ginduri rele tu, nu vrem să ne ardă oasele 
pe-aici! 

— Jur pe toţi zeii şi pe Jupiter... 

—  Şi-apoi, noi sîntem doi, vezi că numai o 
pungă..., continuă negustorul cel slab privind cu 
lăcomie spre punga din mîna galului. 

La o astfel de manevră, Cluvianus se aştepta, 
cunoştea bine lăcomia grecilor. 

— Vă mai dau o pungă, dar numai cînd mă întorc. 
Nu vreau să fiu păcălit de voi. Jur pe zeii Olimpului că 
la înapoiere veţi mai primi o pungă! 

— Şi ce-ai vrea să-ţi scriem? sări cel gras, căruia i 
se păruse că galul se pregăteşte să plece. 

Cluvianus se gîndi puţin, scărpinîndu-se în barba 
mare, blondă şi stufoasă. 

— Să scrieţi aşa: „Galul Cluvianus vine din partea 
lui Sarmis şi cere să vorbească lui Diegis". 

— S-a făcut, galule! 

Cel slab, mai vorbăreţ, fugi în dugheană şi aduse 


papyrus. Îi scrise repede, cu litere mari, clare. 

— Aşadar, tu nu ştii nimic despre soţia lui? îl 
întrebă acesta, întinzîndu-i papyrusul. Vezi, la înapoiere 
să nu greşeşti şi să ne ocoleşti. 

— Nu te îngriji, bunule negustor, vei putea să te 
convingi că un gal îşi respectă cuvintul. 

Cluvianus plecă grăbit. Fără să piardă din ochi 
clădirea mare pe care i-o arătaseră negustorii, urcă pe 
drumul îngust ce şerpuia printre casele îngrămădite. In 
poarta curţii lui Diegis, îl opri Dugis, şeful gărzii, un dac 
scurt şi spătos, cu barba şi sprincenele stufoase şi cu 
privirea vie. Neputindu-i vorbi, Cluvianus se căută la 
brîu după papyrus. În acelaşi moment, din curte se 
auziră tropote de cai şi sunete de bucium. In poartă se 


opri Diegis, urmat de garda sa. Îl văzu pe Dugis 
primind papyrusul din mîna galului. Dintr-o privire, 
Diegis îl citi. 


— Tu eşti Cluvianus? întrebă el pe gal. 

Nu mai aşteptă răspunsul, sări sprinten de pe cal. 
În sufletul lui se amesteca teama cu speranţa. 

— Vino după mine! îi spuse îndreptindu-se spre 
palatul său. 

Galul porni după el uimit de frumuseţea şi de 
ordinea ce vedea la curtea fratelui regelui. De la 
primele cuvinte spuse de Diegis, îl mirase cît de frumos 
vorbeşte el limba Romei. 

— Sînt trimis de Apronilla, spuse Cluvianus, după 
ce se aşeză pe scaunul pe care i-l arătase Diegis. 

— Ştiu, Apronilla se află aici în vila lui Livianus 
Claudius. Cunosc toată nefericirea ei şi a acelui tribun. 

— Apronilla te roagă să-i spui dacă este adevărat 
că tribunul şi sclavul lui au murit înecaţi la podul nou 
de la Drubeta. 

Diegis sări ca ars de pe scaun. 


— Cum? Cînd? Nu se poate! Nu este adevărat... nu 
este cu putinţă! 

După zbuciumul ce-l vedea, Cluvianus înţelese că, 
în adevăr Diegis nu ştia nimic. 

— Voi ştiţi cînd s-a întîmplat nenorocirea? îl 
întrebă pe gal. 

— În toamna asta. Apronilla a aflat de la Livianus 
Claudius, eu nu ştiu nimic mai mult. 

Diegis îl asculta şi privea afară pe fereastră, cu 
gîndul departe, la Carsida. Vîntul sufla cu putere şi 
îndoia copacii ce străjuiau curtea. Nori grei, cenușii, 
alergau către apus. Din înălţimi începuseră să cadă, 
purtaţi de vînt, fulgi albi şi mari de zăpadă. Fulgii se 
îndeseau repede. Diegis se întoarse spre Cluvianus. 

— Spune-i Apronillei să fie liniştită. Vom vedea ce 
trebuie să facem, vom încerca chiar s-o scoatem din 
mîna generalului. În Dacia este loc destul ca ea să-şi 
ducă viaţa aşa cum doreşte. 

Diegis nu auzi cînd uşa se deschise, şi înăuntru 
intră o matahală înfăşurată într-un cojoc cu blană 
miţoasă şi cu căciula mare, înaltă şi largă, înfundată 
pînă peste sprincene. Cu el intrase şi un cîine. In barba 
lui aspră şi răsfirată luceau fulgi de zăpadă şi picături 
de apă. 

— Dacă ei au murit acolo, la pod, continuă Diegis, 
pentru ea nu rămîne altceva... 

- Cine să moară la pod? N-a murit nici unul... 
Diegis se întoarse tresărind. Privi matahala ce se 
oprise lîngă el şi se căznea să-şi tragă căciula de pe 
cap. 

— Dagio? Pe Marele zeu, te-ai înapoiat. 

— Păi cine să fie, nu m-aşteptai? 

Cluvianus se ridică de pe scaun. Îl mira faptul că 
cei doi daci vorbeau în limba Romei şi nu căutau să se 


ferească de el. 

— Aşadar, ei trăiesc! spuse Diegis uşurat. ŞI 
cîinele al cui e? 

— Da, trăiesc toţi, Carsida îţi trimite prin mine 
sufletul şi dorul ei nestăvilit. De fapt, s-a întîmplat 
nenorocirea de care aţi auzit şi voi pe aci, dar ei au 
scăpat ca prin minune. Ciinele? E Eros, cîinele lui 
Sarmis. 

Dagio tăcu. Aducîndu-şi aminte de prezenţa lui 
Cluvianus, se întoarse şi-l privi lung, apoi îl întrebă, 
dîndu-i o lovitură puternică pe umăr: 

— Nu eşti Cluvianus? 

— Da, toţi zeii să te ţină! răspunse încurcat galul 
uriaş. 

— Nici nu mă îndoiam! Aşa de bine mi te-a vorbit 
Vitellius, că nici n-aş mai fi avut nevoie să întreb, te 
recunoşteam dintr-o legiune întreagă. Cînd am plecat, 
tribunul mi-a spus: „Frate Dagio, nu se poate ca, dînd 
de urmele lui Cluvianus, să nu afli unde se găseşte 
Apronilla!" 

Era tirziu spre seară cînd Diegis se despărţi de 
Dagio şi de Cluvianus. Goliseră multe oale cu vin, şi, 
ieşind în curte, frigul nu li se mai părea atit de aspru. 
Pe acoperişuri, prin curţi şi pe ulite, zăpada începuse 
să îmbrace totul într-un strat subţire, alb. Vintul se 
potolise. Ningea liniştit. 

Galul trecu în fugă pe la dugheana celor doi greci 
şi le aruncă din mers şi cea de-a doua pungă cu bani 
pe care le-o promisese. 

— Să mai treci pe la noi, galule! strigă după el 
grecul cel subţire şi slab, cîntărind lacom în mînă 
punga pe care o ridicase de jos. 

— Pe cît este de mare, pe atit este de prost, 
murmură cel scurt şi gras. Nici nu şi-a dat seama că 


pentru acel papyrus ne-a dat cît nu cîştigăm noi într-un 
an. 

A doua zi, seara, revenit la vilă mai descurajat ca 
oricind, Livianus Claudius se miră mult cînd văzu 
starea de bună dispoziţie, de speranţă şi de curaj a 
Apronillei. În unele momente, cînd ea cădea pe gînduri, 
vedea fericirea pe faţa ei. 

— Dacă vrei să fie bine, dacă vrei să fii bun cu 
mine şi cu... 

Şovăi puţin, nu termină ce voia să spună. Îl privi 
adînc în ochi şi îşi petrecu apoi braţele pe după gitul 
lui. Niciodată nu fusese atît de apropiată sufleteşte de 
el. 

— Ai fi gata să îndrepţi un rău printr-o faptă bună, 
Livianus Claudius? Te întreabă aceea pe care acum o 
consideri ca fiică ata... 

Da, Apronilla! şopti el fericit, strîngînd-o la piept, 
hotărît să-i satisfacă orice dorinţă. 

Sarmizegetusa, noua cetate de reşedinţă a 
regelui Decebal, era aşezată într-o poziţie pitorească, 
pe un mic platou cu ridicaturi uşor ondulate, între 
muntele Furcătura Sarmigezetusei, virful Dagii, virful 
Cornivus şi virful Selii, acolo unde rîul numit Apa Mare 
iese înspumat dintre munţi şi îşi potoleşte învolburarea 
în campia ce se întinde pînă departe spre răsărit. Ca şi 
astăzi, valea  Sarmizegetusei, lungă de peste 
douăsprezece mile romane şi lată de peste opt, 
orientată ele la răsărit spre apus, părea o minune a 
naturii: o campie aproape netedă şi foarte roditoare, 
înconjurată din toate părţile de munţi şi dealuri. Regele 
alesese bine locul noii reşedinţe. In valea Sarmi- 


zegetusei nu se putea pătrunde decit prin trei porți: 
dinspre apus - prin Tapae, Rehidava şi Poarta de Fier; 
de la miazăzi - prin cheile rîului Rabo, care tăiau de-a 
curmezişul Muntele cel Mare, şi dinspre răsărit, de la 
Germisara, pe valea rîului Streus. De aceea, această 
vale nu era numai o campie mănoasă, care putea să 
asigure hrana populaţiei cetăţii-capitală, ci ea însăşi 
constituia o cetate, o cetate uriaşă, străjuită de munţi 
înalţi, în care se putea rezista în cazul unei încercuiri 
oricît de îndelungate. Regele se îngrijise şi de legătura 
noii cetăți de reşedinţă cu vechea cetate a 
Sarmizegetusei, situată nu departe, în munţii de la 
răsărit, revenită la numele vechi de Cetatea-de-Munte. 
Un drum bine ascuns, şerpuind printre munţi şi ureînd 
pînă spre creste, lega cele două cetăţi pe o rută mult 
mai scurtă. 

Sarmizegetusa era răscruce de drumuri şi nod de 
întîlnire a negustorilor în timp de pace şi poziţie uşor 
de apărat în timp de război. Decebal gindise să facă 
din noua cetate o capitală care să nu rămînă cu nimic 
în urma Romei, de aceea n-o organizase ca pe o cetate 
situată pe un vîrf de munte, bună numai pentru luptă şi 
apărare, ci o croise avind la bază perspectiva 
dezvoltării unui mare centru politic, cultural şi 
economic al dacilor. 

Pe o ridicătură ce domina cea mai mare parte din 
cetate se înălța curtea regelui, între curtea Marelui 
preot şi curtea lui Diegis. In palatele lor, construite 
după modelul vilelor romane, se puteau vedea coloane 
şi plăci de marmură ca în casele bogaţilor patricieni de 
la Roma. În jurul lor, casele celorlalte căpetenii, 
construite din piatră şi birne, se înşirau în lungul 
uliţelor strîmte şi întortocheate ce străbăteau cetatea 
în lung şi-n lat. Pe măsură ce se apropiau de zidul de 


apărare al cetăţii, casele erau tot mai înghesuite, tot 
mai mărunte şi tot mai sărăcăcioase, construite numai 
din biîrne şi scînduri cioplite cu barda. Uliţele erau 
pavate cu bolovani mari de piatră, şi pe ele înaintau 
greu şi cu mare zgomot carele cu două roţi ale dacilor. 
In cetate se intra prin două porţi principale: cea de 
apus, pe drumul către Tibiscu, şi cea de la răsărit, pe 
drumul spre Germisara şi  Cetatea-de-Munte. La 
distanţe nu mai mari de o sută de paşi, pe întăriturile 
de piatră şi lemn ale cetăţii erau turnuri de apărare, 
puternice, spre care se putea urca uşor din interiorul 
cetăţii şi comunica între ele pe creasta zidului. 

Intrarea în palatul regelui se făcea pe scări de 
marmură roşie cu dungi albe, ce susțineau faţada prin 
coloane tot de marmură, de aceeaşi culoare. Această 
construcţie impunătoare, cea mai mare clădire din 
cetate, nu era numai locuinţa regelui, ci şi palatul în 
care se aflau concentrate principalele funcţii 
administrative ale țării: cancelaria statului, conducerea 
armatei, visteria țării şi sala tronului, în care se ţinea 
sfatul ţării în momentele de grea cumpănă. În 
apropiere şi tot în curtea palatului, se aflau cazărmile 
pentru garda regelui şi cancelarii pentru alte funcţii 
subordonate armatei şi visteriei. 

Sarmizegetusa devenise locul de întîlnire al 
negustorilor din provinciile vecine ale imperiului. 
Influenţa Romei începuse să se facă simțită, se pornise 
o luptă între moda romană şi cea greacă în 
îmbrăcăminte, luptă susţinută de negustorii care 
urmăreau afaceri bune. În cetatea lui Decebal se auzea 
vorbindu-se tot mai mult limba Romei, pe lingă cea 
greacă, pătrunsă cu mult înainte în cancelaria statului 
şi în legăturile cu negustorii străini. 

Trecuse mai mult de un an de cînd Livianus 


Claudius îşi instalase campul întărit de lîngă 
Sarmizegetusa. La început, nimeni nu avusese voie să 
iasă din camp, însă cu timpul legionarii căpătaseră 
învoirea să meargă şi în cetate. Ajunsese ceva obişnuit 
să se vadă pe ulițele şi prin dughenile şi tabernele 
Sarmizegetusei grupuri de legionari cheflii umblind 
nestingheriţi. 

Primăvara venise mai frumoasă ca oricînd, după o 
iarnă grea, geroasă, cu multă zăpadă. De mult timp 
bătrînii nu mai văzuseră pe valea Sarmizegetusei atita 
bogăţie de verdeață şi de flori. 

De dimineaţă, tarabostele Abruto plecase din 
cetatea sa de lingă Tibiscu, însoţit de o ceată de 
luptători, ce formau garda sa. Mersese în trapul cailor, 
fără multă grabă, căci ştia că regele va ţine sfatul 
tirziu, după căderea serii. Intrase în Sarmizegetusa pe 
poarta Tibiscului, tocmai în amurg, şi se îndreptase 
spre dughenile negustorilor, ca să cumpere stofe şi 
ţesături aduse de la Tomis, cerute de văduva şi fetele 
lui Rundecitulp, rămase în grija lui din ordinul regelui. 
După ce încheiase tocmeala cu negustorul grec, o 
pornise în sus, pe uliţa cu ocoluri largi ce urca spre 
curtea regelui. Drumul trecea prin tirgul cetăţii sau 
piaţa: un teren larg, în care se stringeau dacii cu 
mărfuri şi alimente în fiecare săptămînă. Abruto tocmai 
ocolea prin faţa unei taberne, în uşa căreia se afla un 
grup de legionari cheflii, puşi pe harţă şi pe jaf, cînd 
auzi cuvinte care îl făcură să fie mai atent. 

— Hei, Silvanus, uite o ceată de barbari! strigă o 
voce din acel grup. Ce-ar fi să-i uşurăm niţel de bani? 
Abruto auzi limpede cum erau numiţi: „barbari". 

— Nu, Faminius, să nu-i oprim, sînt luptători, 
spuse altul. 

Cel numit Faminius nu mai auzi ce-i spunea 


Silvanus, sări în calea călăreţilor şi le strigă să se 
oprească. Stătea proptit pe amîndouă picioarele, cu 
sulița şi scutul pregătite pentru luptă. 

— Opriti, barbarilor, şi scoateţi banii! strigă el cu 
toată puterea, pentru a-i speria. 

—- În lături tu, duşman nepoftit aici! rosti Abruto 
fără să-şi piadră cumpătul. 

Trase repede barda de la briu şi o aruncă spre 
Faminius cu multă îndemiînare. Faminius se prăbuşi cu 
capul despicat în două. Tarabostele strigă către 
luptătorii săi: 

— Pe ei, loviţi-i fără milă, trimiteţi-i la zeii lor 
netrebnici! i 

Cel numit Silvanus căută să fugă în tabernă. In 
înghesuială, cîţiva căzură în prag, sub loviturile dacilor. 
Pînă să se dezmeticească cei dinăuntru, Abruto şi 
ceata sa se îndepărtau în galopul cailor. 

Ajuns la curtea regelui, Abruto află că sfatul 
căpeteniilor începuse. Intră cu teamă. In jilţul său 
regal, între Diegis şi Zundecibalm, Decebal vorbea 
căpeteniilor strînse din toate colţurile ţării. Cînd îl văzu 
pe proaspătul taraboste, regele tăcu, îl privi mirat de 
întîrziere, apoi continuă: 

—  Diegis şi cu mine ne-am încrezut prea mult în 
cuvîntul împăratului şi în cinstea romană, dar ne-am 
înşelat. Din toate părţile ne vin veşti îngrijorătoare: 
jafuri, batjocură, cruzimi, omoruri. Impăratul s-a legat 
că trimite în ţara noastră legiunile sale ca prieteni şi 
ocrotitori, şi noi i-am primit ca pe nişte oaspeţi. Ce 
vedem însă? Livianus Claudius a venit ca oaspete şi se 
poartă ca un duşman. Am ajuns să nu mai fim stăpini 
în ţara noastră, în cetăţile noastre, pe moşiile noastre 
şi în casele noastre. Regele făcu o scurtă pauză. Il văzu 
pe Eurotas şi îşi aminti că el îi spusese bătrînului 


negustor să ia parte la sfatul său. Reluă cu acelaşi ton 
potolit şi apăsat: 

— V-am strîns aici, căpetenii dace, spre a chibzui 
ce avem de făcut. Poate că va trebui ca timp de un an- 
doi, cît va mai fi nevoie, să ne pregătim bine, apoi să 
dăm lovituri fulgerătoare şi să-i aruncăm înapoi, 
dincolo de Dunaris. Dar mai înainte de a lua o hotărire, 
vreau să ştiu ce s-a mai petrecut în ţară, ce s-a mai 
întîmplat pe moşiile şi pe la cetăţile voastre. Este aici şi 
Eurotas, bunul nostru prieten, el ştie să păstreze 
tainele noastre, ne-a ajutat întotdeauna. Regele slobozi 
un zîmbet între barba bogată şi mustăţile stufoase. El 
ştie că pe cel care ne trădează îl ardem de viu, şi asta 
o amintesc oricăruia dintre voi. Să vedem, viteazul 
Abruto de ce-a întirziat? Nu cumva de cînd e taraboste 
şi are moşie a început să se îngraşe şi să trindăvească? 
Schimbase tonul, semn că glumea. la spune, Abruto! 

Tarabostele Abruto, scurt şi îndesat, cu pieptul 
puternic şi cu gitul gros, nu mai avea nimic din 
înfăţişarea robului Abruto de la Carsidava. Se ridică, îşi 
trecu mîna peste mustăţi şi peste barbă şi tuşi uşor. 

— Mărite rege, Marele zeu să te ţină viaţă lungă! 
Mai întîi să spun de ce am întîrziat. leşisem de pe uliţa 
negustorilor şi tocmai dam după colţ în piaţă, cînd, din 
faţa tabernei, nişte legionari ne-au batjocorit. Mi s-a 
urcat sîngele la cap cînd l-am auzit pe unul spunînd: 
„Uite o ceată de barbari!" S-a repezit înaintea noastră 
cu sulița întinsă şi-a strigat la noi să ne oprim. N-am 
putut răbda să fiu batjocorit de duşman şi aici, în 
cetatea regelui meu. Am tras barda de la briu şi i-am 
crăpat capul. A urmat o scurtă luptă. Am mai doborit 
vreo cîțiva, apoi am pornit în galopul cailor. De-asta am 
întîrziat, mărite rege! 

— Ne prădează, ne ard casele şi cetăţile, ne duc 


vitele! strigă un taraboste tînăr din fundul sălii, a cărui 
barbă mijise de puţin timp. 

Era Burio, stăpînul cetăţii Marodava. 

— Da, aşa fac, mărite rege! întări Abruto. Abia s-a 
luat zăpada şi-a dat colţul ierbii, şi cetele de legionari 
au început să colinde peste tot între Tibiscu, Dierna şi 
Getidava. De cîteva ori au prădat casele comaţilor din 
apropierea moşiei mele, dar nu i-am lăsat, i-am prins şi 
n-a scăpat nici unul. Pe unii i-am ars devii! 

Regele văzu cum Abruto se înfurie pe măsură ce 
vorbeşte, începu să zimbească. li plăcea noul 
taraboste. Avea nevoie de mulţi ca el. 

— La toamnă vei fi jefuit iarăşi, strigă acelaşi 
taraboste tînăr. 

— Te-ai purtat bine, Abruto! spuse regele. Aşa 
trebuie să lovească fiecare căpetenie, fiecare 
taraboste, dacă este atacat. Noi însă nu trebuie să dăm 
nici o lovitură fără motiv. Regele căuta cu privirea spre 
fundul sălii: Haide, Burio, văd că eşti tare nerăbdător, 
spune, ce se întîmplă pe la Marodava? 

Tînărul taraboste se ridică. Inalt, blond, cu pletele 
lungi, cu faţa ovală şi cu obrazul curat, Burio îl privi pe 
rege cu ochii lui mari, albaştri şi blînzi. 

— La mine, mărite rege, nu departe de cetatea 
mea de la Marodava, s-a aşezat campul legiunii 
romane a cărei garnizoană s-a stabilit în cetatea 
noastră de hotar de la Porolissum. Chiar din vara 
trecută au început construirea de cazărmi din piatră, 
cărămidă şi lemn. Mi-au luat oamenii, comaţi şi robi, şi 
i-au pus să scoată piatră din munte şi să taie lemne în 
pădure. Nu mai am cu cine să muncesc campurile, mi- 
au dus turmele de vite şi n-am mai rămas decit cu 
ceea ce apucasem să duc sus, în cetate. Casele 
comaţilor sînt jefuite şi arse, iar femeile lor - 


batjocorite... 

— Şi tu n-ai făcut nimic, taraboste Burio? 

— Da, mărite rege! M-am dus în camp la legatul 
comandant, m-am plins de jafurile şi stricăciunile ce se 
fac, i-am cerut să-mi lase oameni pentru muncă, şi ce 
credeţi că mi-a spus? S-a încruntat la mine şi m-a 
ameninţat, fiindcă am îndrăznit să vorbesc atît de urit 
despre soldaţii legiunilor romane. M-a trimis să-i caut 
pe tilhari şi pe jefuitori printre „barbarii' mei de daci, 
care îmbracă tunici de legionari, încalţă sandale şi îşi 
taie bărbile, apoi prădează. Ştiam că nimic nu e 
adevărat din tot ce spunea, ştiam că nici un dac n-ar 
pune pe el tunica duşmanului, de care îi este scîrbă, şi 
nici un dac nu şi-ar tăia barba, podoaba feţei lui, 
pentru a jefui. Dar, mărite rege, nici noi nu ne lăsăm. 
Pîindim cu răbdare, şi cînd prindem cîte-o ceată 
răzleaţă de legionari, îi aruncăm în sulițe sau îi... 
Regele clătină capul în semn de aprobare, căutînd cu 
privirea prin sală. 

— Spune tu, taraboste Sacio, cum a ars duşmanul 
casele comaţilor de lîngă cetatea ta? întrebă regele. 

Din partea dreaptă a sălii se ridică un bătrîn vînjos, 
cu privire de vultur, călit în lupte. Barba şi pletele îi 
erau cărunte, dar el se ţinea încă în putere. 

— Regele meu ştie de această neomenie, că nu s- 
a întîmplat decît în toamna trecută, spuse bătrînul, 
stînjenit de privirile celor din jur. 

Povesti pe scurt cele întîmplate, aşa cum tribunul 
Salustius Decimus îi povestise lui Livianus Claudius. 
Satul ars de romani se afla în apropierea cetăţii lui 
Sacio. 

— l-am lovit cu aceeaşi cruzime, aşa cum i-au lovit 
ei pe al noştri! a încheiat bătrînul taraboste. 

Pe faţa căpeteniilor se vedea revolta. Regele se 


încruntase. 

— În împrejurări atît de grele, cerem sfatul Marelui 
preot. Să ne spună, care este voia Zeului cel mare? 

Zundecibalm, îmbrăcat în odăjdii de purpură, se 
răsuci de cîteva ori în jilţ, tuşi sec şi gros şi privi pe 
deasupra celor din sală. Incepu să vorbească rar şi 
stăpinit: 

— Toţi trebuie să luptăm ca să aruncăm afară pe 
duşman. Asta este voia Marelui zeu. Preoţii vor aduce 
noi jertfe şi el, Zamolxis, va da mai multă putere şi 
tărie luptătorilor noştri. Fiecare dac merge fericit la 
moarte, fiindcă ştie că plecînd dintre noi merge sus în 
cer, acolo unde stă Zeul cel mare. Voi trimite preoţii în 
toate părţile, prin toate cetăţile şi prin toate satele să 
îndemne poporul la luptă! Marele zeu să ne-ajute să-l 
alungăm pe cotropitor! rosti el aşezindu-se mai bine în 
jilţ. 

Văzind că Marele preot a terminat, regele se 
întoarse spre Eurotas şi-i vorbi: 

— Mi-ai spus de mai multe ori, Eurotas, că nu 
precupeţeşti nimic în lupta împotriva imperiului. Tu 
cunoşti bine politica Romei, ce sfat ne dai? 

Eurotas vorbi în limba dacă, pe care o învățase 
destul de bine: 

— Cu sau fără voia zeilor, rege al tuturor dacilor şi 
Mare preot, astăzi aveţi duşmanul la voi în casă. La noi, 
în Ellada, se spune că „Duşmanul intrat în casă, cu 
greu îl scoţi afară". De ce spun asta, mărite rege? O 
spun nu pentru a vă descuraja, ci să vă îndemn ; dacă 
alegeţi calea luptei, trebuie să vă pregătiţi bine. Mă 
întreb însă: veţi putea voi singuri să alungați 
duşmanul? Eu unul mă îndoiesc! Oricine ştie că dacă 
duşmanul ţi-a intrat în casă, de cele mai multe ori nu-l 
mai poţi scoate dacă nu te ajută cineva din afară. 


Triburile vecine de la răsărit şi miazănoapte vă sint 
prietene. Ele sînt numeroase, puternice şi viteze, 
cereţi-le ajutorul! 

Eurotas tăcu. Îşi trase de la brîu o pînză subţire şi 
începu să se şteargă de sudoare. Tuşi sec de citeva ori. 
Reluă apoi, cu voce uşor schimbată: 

— Dar, mărite rege, în lupta împotriva imperiului, 
Eurotas nu se mulţumeşte numai să vă dea sfaturi, el 
înţelege să vă dea şi ajutor. Bătrîn cum sînt, nu pot 
lupta, dar vă voi aduce din imperiu tot ce-mi veţi cere: 
arme, materiale, meşteri şi veşti. Pot să aflu tot ce 
pregăteşte Roma şi tot ce plănuieşte imperiul să facă 
în Dacia. O veste bună adusă la timp face cît mai multe 
legiuni pe cîmpul de luptă. Eu, mărite rege, mă înclin în 
faţa ta pentru încrederea ce-mi arăţi! 

Eurotas se aşeză pe scaun, continuind să se 
şteargă de sudoare. 

Umflîndu-şi pieptul strîns în pieptarul de zale, de 
sub care apărea minerul cuţitului său frumos lucrat, 
încrustat cu pietre scumpe, Decebal se ridică în 
picioare. Din ochii lui ţişneau hotărîrea şi înflăcărarea. 

— A vorbit bine, Eurotas! La cele ce ne-a spus el, 
ne-am gîndit şi noi. Treburile noastre de stat nu ne dau 
voie să spunem aici tot ce-am plănuit. Acum luaţi bine 
aminte, voi, căpetenii de triburi, taraboşti şi căpetenii 
de cete de luptători. Pe duşman trebuie să-l facem să 
creadă că ne-am potolit, că ne plecăm Romei. Pentru 
asta vă opresc de la orice atac, şi chiar de la orice 
răzbunare. Ne vom răzbuna atunci cînd va sosi clipa. 
Ştiu că vă este greu să răbdaţi umilirea şi batjocura, 
ştiu că vă este greu să vedeţi cum dacii sînt jefuiţi şi 
loviți, dar trebuie să vă întăriţi şi răbdarea, şi braţele, şi 
piepturile. Să vă pregătiţi zi şi noapte, să ascundeţi 
meşteri în funduri de văi, în păduri nestrăbătute, în 


găuri de munţi, şi acolo să lucraţi suliţi, arcuri, săgeți, 
topoare şi tot ce trebuie pentru luptă. Marele zeu 
Zamolxis să-i ajute pe daci să-l izgonească pe duşman! 

Regele făcu un semn, buciumaşii începură să sune. 
Sfatul cu căpeteniile se sfirşise. 

Ca de obicei, Eurotas se făcu nevăzut. Unii îl 
porecliseră şarpele şi nu-l vedeau cu ochi buni pe grec. 
Se minunau de isteţimea şi de judecata lui, însă nu le 
scăpa nici şiretenia din cuvinte şi nici lipsa de 
sinceritate din priviri. Părăsi repede curtea regelui şi 
porni grăbit la vale spre uliţa negustorilor. O ţinu drept 
spre taberna „La dacul fericit", pe care Philistos o 
deschisese o dată cu instalarea campului de lingă 
Sarmizegetusa. Pornise în această parte, opusă aceleia 
în care se afla campul roman, pentru a spulbera orice 
bănuială. În tabernă intră pe uşa din dos şi nu se 
terminase scurgerea nisipului din clepsidră cînd pe 
poarta curţii lui Philistos ieşiră patru călăreţi, care 
porniră în trapul cailor către poarta Tibiscului. Ajunşi 
afară din cetate, după un ocol larg, călăreţii se 
apropiară de camp şi de vila lui Livianus Claudius. 
Eurotas văzu de departe că generalul încă nu se 
culcase. 

— Pe Jupiter şi pe Cybela, generale, de cînd nu te- 
am văzut, te-ai schimbat mult! Mă rog la toţi zeii ca 
ospăţul şi odihna din seara aceasta să vă priască la 
amindoi, să vă aducă sănătate şi fericire! 

Generalul abia terminase cina şi îşi sorbea liniştit 
vinul său preferat. În faţa lui, aşezată comod pe un 
solium, stătea Apronilla. 

—Pe Apollo, Eurotas, ai venit tocmai la momentul 
potrivit. Ce se întîmplă cu tine, ai început să mă 
ocoleşti, sau ai trecut de partea barbarilor? Eu mă 
împac mai bine cu vinul lor decit cu ei. 


Rise uşor şi ridică în sus cupa, din care ieşeau 
aburi calzi. 

Ascultindu-l, Eurotas îl privea atent. Avea obrazul 
mai plin, şi cutele, adinci altădată, acum începuseră să 
se mai netezească. Arăta mult mai tînăr, mai dornic de 
viaţă. 

Apronilla se ridică încet şi, călcînd uşor, trecu prin 
atriu în exedra, petrecută de privirile celor doi bătrîni. 
De cînd ştia că Vitellius se află în viaţă, Apronilla se 
schimbase cu totul faţă de general. Nu se mai îndoia 
de veştile aduse de Dagio şi aştepta plină de încredere 
sosirea la Sarmizegetusa a celor de la şantierul 
podului. Se încredea numai în Cluvianus, şi despre 
scăparea lui Vitellius şi a lui Sarmis din nenorocirea de 
la pod nu-i spusese nici Myrellei. larna trecuse în 
linişte, şi generalul aştepta momentul prielnic pentru a 
lua o hotărire. 

— Tu ce vin preferi, Eurotas: Velitrae, Falern, 
Chios, sau pe cel dac? întrebă generalul în înlănţuirea 
gîndului că el se împacă bine cu vinul dac. 

Îi făcu semn să se întindă pe patul din faţa lui. 

— Mi-e egal, Livianus Claudius. Un grec care se 
simte bine la Atena, la Roma, la Sarmizegetusa, adică 
oriunde, acolo unde este şi imperiul, nu refuză vinul 
locului în care se află. 

Ridicîndu-se încet, Livianus Claudius îi umplu o 
cupă şi i-o întinse. 

— Să-ţi dea zeii nemurire, Livianus Claudius! îi ură 
Eurotas după ce sorbi de cîteva ori cu poftă. Arăţi mai 
tînăr, te-ai mai împlinit. Eşti acelaşi bărbat frumos pe 
care l-am cunoscut în tinereţe. Fericirea îţi zimbeşte în 
faţă... 

Livianus Claudius înţelese că Eurotas se gindea la 
Apronilla. 


—  Închipuiri deşarte, Eurotas! Degeaba mergi cu 
gîndul acolo unde te gindeşti. Nu mi-am făcut-o nici 
soţie şi nici n-am vîndut-o. N-o mai ţin ca sclavă, ci ca 
fiică: o iubesc ca pe propriul meu copil. Aş da mult s-o 
văd fericită. 

— Să mă pedepsească zeii Infernului, sînt un 
bătrîn păcătos, am văzut că prea s-a făcut frumoasă 
fata. Cînd am intrat, liniştea familială de aci m-a făcut 
să cred... 

— Să nu mai crezi nimic, Eurotas! întinse mina şi-i 
făcu semn: Dă-te mai aproape. Îi şopti la ureche: în 
toamna trecută am aflat de ce suferea ea. li povesti pe 
scurt cele întimplate: S-a terminat cu el. De-atunci, ea 
s-a liniştit... 

— Auzisem şi eu de nenorocirea de la pod... Voia 
zeilor... Eurotas umplu fără grabă cupele cu vin 
murmurînd: Nu pot să rezist vinului dac. 

— Haide, să le golim. In seara asta mi-ai făcut o 
mare bucurie. Citeodată înclin să cred că zeii şi-au 
întors faţa spre mine, adică spre noi. Eu mă gîndesc 
mult la fericirea ei. 

— Jur pe toţi zeii, Livianus Claudius, că fericirea ta 
mă face şi pe mine fericit! 

Generalul îi făcu semn arătînd spre exedra. 

— Îți vorbesc în şoaptă, nu vreau să ne audă sau 
să ştie că m-am destăinuit ţie. S-ar supăra grozav. li 
spun totul: o declar ca fiică a mea. Voi ruga pe împărat 
să-mi dea voie să mă înapoiez la Roma. Acolo, o voi 
căsători cu un bărbat demn de ea. Se apropie şi mai 
mult de Eurotas: Aici de ce să mai stau? Simt adînc ura 
dacilor împotriva legiunilor mele. Urmăresc mişcările 
lui Decebal. Ştiu că se pregăteşte, dar nu-i vom lăsa 
timp. Livianus Claudius se însenină la faţă: Sper că pe 
la mijlocul verii să fiu la Roma! Mi-e dor mult de o viaţă 


mai tihnită! 

Abia termină generalul, şi Eurotas se ridică grăbit. 

— E tirziu, trebuie să plec. Te-ai gîndit bine, 
Livianus Claudius, te şi văd peste cîțiva ani cu nepoţii 
pe genunchi. 

— Stai, Eurotas, stai să mai golim cîte-o cupă. 

— În cinstea zeilor, a împăratului şi a ta, Livianus 
Claudius! ură Eurotas ridicind cupa pe care i-o 
întinsese generalul. Eu, cum ştii, am servit întotdeauna 
imperiul, dar nu mi-am neglijat nici afacerile. După ce 
sorbi de cîteva ori, continuă: N-ar strica să-ţi întăreşti 
campurile. Sînt semne că se pregăteşte ceva. 

Întors la taberna lui Philistos, Eurotas chibzui pînă 
tirziu după miezul nopţii. Liniştirea Apronillei n-o vedea 
justificată decit în cazul cînd ea ştia ceva mai mult 
decit stăpinul ei, şi anume că bărbatul pe care îl 
iubeşte e în viaţă. Cum nu lăsa să-i scape nici o ocazie 
de cîştig, îşi făcu planul să întreprindă ceva pentru a 
stoarce o sumă cît mai mare de la general. 

Fericirea este egoistă. Oamenii sînt mai îndirjiţi şi 
mai uniţi cînd suferă şi cînd sînt loviți. Ajunşi la 
Sarmizegetusa, Diegis, Sarmis şi Dagio s-au împrăştiat 
spre familiile lor. Sarmis plecase neîntirziat spre 
Costodava, unde se afla Cumida, iar Diegis la 
Carsidava, împreună cu Carsida. De citeva zile, 
Vitellius rămăsese singur în palatul lui Diegis. Cunoştea 
prea puţin de la Sarmis limba poporului în mijlocul 
căruia se afla şi pe care începuse să-l îndrăgească. 
Ardea de nerăbdare, aşteptind înapoierea lor. Cînd 
intră, Dugis îl găsi cu capul sprijinit în miini, pierdut în 
gînduri. 


— Tribune, jur pe Marele zeu că nu te mai înţeleg 
de loc! De dimineaţă te-am lăsat cu oala asta cu vin şi 
văd că nici nu te-ai atins de ea. Păi eu pînă acum 
goleam o duzină. Dugis îşi răsuci mustăţile şi le şterse 
cu dosul palmei. Venisem să mai aduc o oală... 

— Nu-mi trebuie! îl privi lung pe dacul vîrtos de 
lîngă el. Dugis, nu vrei să stai puţin cu mine? Văd că 
vorbeşti cu uşurinţă limba Romei. Sper că voi învăţa şi 
eu repede limba voastră. 

— Foarte repede, dacă tribunul doreşte şi-i place. 
Negustorii greci care vin de la Tomis învaţă să 
vorbească limba dacilor în cîteva luni. Dacă tribunul a 
venit în mijlocul nostru, o să se ţină şi de obiceiurile 
noastre. Aici, în Dacia, sînt mai mici depărtarea şi 
deosebirea dintre cei mari şi cei mici, nu ca la Roma, 
unde patricienii nici nu se uită la plebei. 

— Da, ai dreptate, aşa este, Dugis. La Roma este 
mare deosebirea dintre cei mari şi cei mici, adică 
dintre bogaţi şi săraci, dar tot atit de mare este şi ura 
dintre ei. Spune-mi, Dugis, întotdeauna Diegis s-a 
purtat cu tine ca acum? 

— Da, tribune! Dar stai să aduc la iuţeală un ulcior 
cu vin şi ceva mîncare. 

Se înapoie repede, încărcat cu piine, slănină 
afumată, cîrnaţi, brînză, miere şi fructe, pe lîngă care 
nu lipsea ulciorul. Gustară din cîrnaţi şi goliră cîte-o 
oală cu vin. Dugis îşi şterse mustăţile stufoase şi lungi 
şi continuă răspunsul la întrebarea lui Vitellius: 

— Da, tribune, Diegis aşa se poartă. De multe ori 
am fost aici în palat ca stăpîn, nu căpetenie a gărzii. 
Dar acum a venit stăpina, Marele zeu să-i dea sănătate 
şi s-o ţină viaţă lungă! Cînd bătrînul Dicomes, tatăl ei, 
venea pe-aici, golea oalele cu vin una după alta, dar 
nici eu nu mă lăsam. Ridică oala, tribune! Abia ai sosit 


în Dacia şi poate că nu eşti obişnuit cu vinul nostru, dar 
să ştii că dă putere. Omul tînăr trebuie să mănince şi 
să bea bine dacă vrea să învingă în luptele pe care le 
are de purtat, şi ştiu că tu abia acum începi lupta. 

Ca şi cum atita aşteptase, ca mersul celor ce 
vorbeau să se schimbe, Vitellius îl întrebă, după ce 
sorbi fără poftă: 

— Dugis, tu ai fost vreodată în campul lui Livianus 
Claudius? 

— Am fost, tribune, chiar de mai multe ori. Merg şi 
duc generalului pergamentele şi documentele pe care 
Diegis le încheie cu imperiul. Pînă acum, regele nici n-a 
stat de vorbă cu Livianus Claudius. 

— Tu poţi intra oricînd în camp? 

—  Oricînd, tribune, dacă am treabă, altfel nu-mi 
face nici o plăcere să merg în tabăra duşmanului. 

— În vila generalului ai fost? 

— Nu, tribune, fiindcă n-am avut nevoie. De la vila 
aceea a venit de mai multe ori la Diegis un gal... 

— Cluvianus? 

— Da, Cluvianus. Îl cunoaşte tribunul? Vitellius 
confirmă prin o uşoară mişcare a capului. 

— Nu ştiu ce rost a avut venirea lui, continuă 
Dugis, poate că prin el Diegis urmăreşte ce se mişcă în 
jurul generalului duşman. Sînt foarte încîlcite drumurile 
în treburile politice şi militare! 

Vitellius îl privi cu o uşoară neîncredere. 

— Vrei să spui, Dugis, că chiar nu ştii de ce venea 
galul? De o fată, Apronilla, al auzit? Ştii cine este? 

— Nu ştiu, tribune! 

Îi povesti pe scurt nefericirea lui şi a ei şi prietenia 
dintre el şi Sarmis, cu toate suferinţele prin care 
trecuseră de cînd şi el fusese făcut sclav. 

— Sînt gata să te ajut s-o eliberezi, tribune! rosti 


Dugis cu hotărire. Mai întîi voi căuta să te pun în 
legătură cu galul, şi după ce-ţi faci idee de situaţie, 
dăm lovitura! 

Livianus Claudius trebuie să simtă mai adînc că se 
află în Dacia, să-i dăm lovituri cît mai dureroase. Sint 
gata, la ordinul tău, tribune! 

Trei zile mai tîrziu, pe înserat, din curtea lui Diegis 
ieşea o ceată de călăreţi, care se îndreptau în galop 
spre poarta Tibiscului. În fruntea lor mergeau Vitellius 
şi Dugis. Aşa cum era îmbrăcat, Vitellius nu putea fi 
deosebit de un dac decit după părul, barba şi 
sprincenele sale negre, semne care de obicei nu erau 
luate în seamă. 

Pregătirea şi plecarea lor se făcuse în mare grabă. 
În după-amiaza zilei, doi daci, un bărbat şi o femeie, 
obosiţi de drum lung, sosiseră la poarta curţii lui Diegis 
şi ceruseră să fie lăsaţi să intre. Bărbatul era tînăr, în 
plină putere, şi după port arăta a fi un om de munte, 
iar femeia era îmbrăcată ca o dacă în zi de sărbătoare, 
numai că marama îi acoperea prea mult faţa, lăsînd 
vederii numai doi ochi mari, adinci, albaştri, înecaţi în 
lacrimi. Ţinîndu-se de braţul dacului, ea suspina şi 
tremura. Cînd Dugis aflase că sub înfăţişarea femeii 
dace se ascundea Apronilla, o ridicase pe braţe şi 
pornise ca o furtună cu ea la Vitellius. 

Dar fericirea mult aşteptatei revederi fusese 
umbrită de vestea pe care o adusese Apronilla: sus în 
munţi, la stîna dacului care o călăuzise, Cluvianus se 
lupta din răsputeri cu moartea, greu rănit în lupta cu 
Domitius Rufinus şi cu garda lui. Cu preţul vieţii, galul 
reuşise s-o scoată din vilă şi s-o ascundă în munţi. 

Ceata de călăreţi, în frunte cu Vitellius şi Dugis, a 
tinut-o în goana cailor pe cărări de munte cunoscute 
numai de dacul care îi călăuzea prin întuneric cu multă 


dibăcie, şi nu apucară să cînte cocoşii a doua oară cînd 
ei sosiră la stină. L-au găsit pe Cluvianus zăcînd pe un 
pat de fin moale. O dîră subţire de sînge i se prelingea 
prin colţul gurii. Galul uriaş lungit pe pat arăta şi mai 
uriaş. De sub tunica sfişiată răzbătea afară ciotul unei 
sulițe rupte, al cărei vîrf de fier rămăsese înfipt adînc în 
pieptul lui puternic. 

Vitellius şi Dugis se apropiară de el, hotăriţi să-i 
dea tot ajutorul ce le stătea în putinţă şi să 
pregătească cele necesare pentru ducerea lui la curtea 
lui Diegis. Cînd îl văzu pe fostul tribun, faţa galului se 
lumină, un zîmbet îi flutură pe lîngă şuviţa de sînge ce 
se scurgea din gură. 

ÎI privi lung şi o căldură de mulţumire i se răspîndi 
prin tot trupul. 

Îi făcu semn să se apropie şi începu să-i vorbească 
în şoaptă, amestecată cu şuieratul sîngelui ce-i fierbea 
în piept: 

— Tribune, să nu te simţi vinovat de moartea 
mea... aşa a fost voia zeilor!... Mor împăcat şi 
mulţumit... acum ea este liberă... şi tu ai venit... Rog 
zeii să vă dea fericirea pe care şi-o doresc oamenii!... 

— Te vom face sănătos, bravule Cluvianus! îl 
încuraja Vitellius. 

— Eu... plec... la zei... tribune... 

Cuvintele cu greu mai puteau fi înţelese. Şuviţa de 
sînge din colţul gurii se mai îngroşase. Vitellius abia 
mai putu să prindă: 

—  Să-l omori... pe Domitius... Rufinus... să 
răzbuni... şi... moartea... mea... 

— Ne vom răzbuna amîndoi, galule bun! 

Cluvianus nu mai putu vorbi. Îşi pironise privirea în 
frunzişul fagului şi sufla rar şi slab. Siîngele se pornise 
şi mai tare. Toată noaptea, uriaşul gal se luptă cu 


moartea şi spre ziuă îşi dădu sfîrşitul. 

De trei zile plecaseră din Sarmizegetusa. În drum, 
trecuseră pe lingă campurile cohortelor romane de la 
Apulum, Potaissa şi Napoca, fără să se oprească. Era în 
plină vară. În pădurea prin care mergeau nu adia nici o 
boare de vînt, nu se mişca nici o frunză. In frunte 
mergea Diegis, urmat de Sarmis, Vitellius, Dagio şi 
Susagus. Se înşiraseră pe poteca ce şerpuia printre 
fagii bătrîni şi lăsaseră caii să meargă în voie. După ei 
venea garda, vreo douăzeci de luptători încercaţi, 
vînjoşi şi îndesaţi, cu pieptarele de oaie strînse bine pe 
trupuri. 

Diegis pornise încărcat cu daruri la triburile din 
miazănoapte, trimis de rege. Decebal cerea ajutor 
pentru alungarea duşmanului din ţară. Ducea pentru 
fiecare şef de trib cîte-un pergament întărit cu sigiliul 
regelui, în care scria: 

„Luaţi aminte, cinstiți vecini şi viteji luptători, că 
dacă Dacia va fi prefăcută într-o provincie a imperiului 
veți cădea şi voi cotropiți şi luați captivi. Voi, cinstiți 
vecini, ajutindu-ne pe noi, nu veti face altceva decit să 
vă apărați pămînturile, femeile şi copiii voştri." 

În timpul pregătirilor de plecare, Sarmis fusese 
mirat de desele vizite pe care Eurotas le făcuse 
regelui. Nici el şi nici Vitellius nu se încredeau prea 
mult în negustorul pe care îl cunoscuseră la Getidava. 
Diegis păstra însă convingerea că bătrînul grec e un 
înfocat duşman al imperiului şi un bun prieten al 
regelui. 

Livianus Claudius păstrase hotărîrea nestrămutată 
de a părăsi Sarmizegetusa şi chiar de a se retrage din 


viaţa militară, dar fuga Apronillei îi răsturnase toate 
planurile. Renunţase să mai plece din Dacia şi jurase în 
numele lui Jupiter să nu-şi găsească liniştea pînă cînd 
nu-l va vedea răstignit pe tribunul trădător şi nu va 
prinde sclava fugară. Furia lui depăşise repede orice 
măsură: îl ura pe Decebal, îi ura pe daci, îl ura pe 
Vitellius şi chiar şi pe Apronilla. Incepuse să-şi 
pregătească de luptă legiunile şi cohortele, iar prin 
Eurotas să urmărească şi să împiedice pregătirile pe 
care le făcea Decebal. 

În mers, calul lui Diegis se poticni de o rădăcină de 
fag mult ieşită din pămînt. Undeva departe se auzi 
mugetul unui cerb. În apropiere, o ciocănitoare bătea 
toaca într-un copac uscat. Îşi reveni din gînduri. Îl văzu 
pe Sarmis îndemnîndu-şi calul. 

— Ce, ai să-mi spui ceva? îl întrebă. 

— Nu crezi că ar fi mai bine să ne oprim? Nu-mi 
iese din minte goana centurionului de ieri. 

— Nu cumva te stăpineşte teama? 

— Nu, Diegis, la mine în ţară nu-mi este teamă de 
nimeni şi de nimic, însă avem cu noi pergamentele cu 
sigiliul regelui. 

— Da, şi? 

— Gîndeşte-te ce s-ar întîmpla dacă ele, în loc să 
fie duse triburilor din miazănoapte, ar ajunge la Roma? 
— Bănuieşti că vom fi atacați de vreo centurie? 

Şi de ce nu? în pădurile neumblate ale Daciei se 
pot întîmpla multe şi se pot pierde urmele... 

— Crimelor, murmură Diegis. 

— Plutarh spunea că în lupta cu duşmanul orice îţi 
este permis. Pe duşman să ştii să-l ocoleşti la timp, mai 
înainte de a-i cunoaşte intenţiile, şi să-l loveşti numai 
cînd îţi vine bine. 

Diegis îl privi şi rise. 


— Tu pe-acolo prin Grecia pe unde ai umblat ai 
învăţat să ghiceşti gîndurile oamenilor? Să nu te mire 
dacă-ţi spun că pe romani îi cunosc cel puţin tot atit de 
bine pe cît îi cunoşti tu, de aceea am şi părăsit drumul 
care duce spre campul de la Porolissum. 

Ajunseseră într-o poiană. Diegis opri calul şi se 
întoarse spre cei ce-l urmau. 

—Hei, voi, taraboştilor şi luptătorilor, n-aţi fost 
niciodată la vinătoare prin aceste locuri? 

Toţi se priviră miraţi, nu ştiau ce urmărea fratele 
regelui. 

— Care cunoaşte drumul drept peste munte, spre 
cetatea lui Burio, la Marodava? continuă să-i întrebe. 

— Eu am fost la Marodava, dar pe drumul cel 
mare, spuse Susagus. 

— Şi dacă în faţă te aşteaptă duşmanul, nu trebuie 
să ocoleşti? 

Răspunsul îl primi de la Dagio: 

— Văd că Susagus nu mai ştie că pe-aici a fost la 
vînătoare cu mine şi cu Burio. N-ai grijă, Diegis, tăiem 
drept prin pădure, trecem peste virful muntelui din faţă 
şi coborîm chiar la Marodava. 

Într-un desiş, ceva mai în vale, răsună lătratul lui 
Eros. Cu gindul la cele ce se petreceau, Sarmis îşi 
uitase de cîine. Porni înapoi în galopul calului. 

— Vezi, Sarmis, să nu-ţi măniînce vreo vulpe javra! 
îi strigă din urmă Susagus. 

Nu trecu mult şi Sarmis se înapoie, urmat de cîine. 

— Sîntem urmăriţi, spuse el după ce opri calul. 
Cînd am sosit în vale, trei legionari fugeau în galop pe 
o poiană ce coboară înapoi spre drum. S-au ascuns 
repede în pădure. 

— Pe duşman trebuie să-l socoteşti tot atit de isteţ 
ca şi tine, spuse murmurînd Vitellius. 


Era către seară cînd începură să coboare spre 
Marodava. De sus se vedea valea întinsă cu campurile 
şi livezile lui Burio, iar în fund, pe o înălţime, se profila 
cetatea. În jurul ei, la poalele colinei, erau împrăştiate 
casele comaţilor şi saivanele turmelor de oi şi de 
capre. 

Cetatea Marodava, aşezată pe un colţ de stincă 
ieşit din coasta muntelui, domina întreaga vale. Era 
bine apărată, cu întărituri de birne groase şi blocuri de 
piatră, şi nu putea fi atacată decît dinspre munte. În 
multe privinţe, atit ca poziţie, cît şi ca apărare şi 
construcţie, se asemăna cu cetatea Getidava, cu 
deosebirea că pintenul stîncos de la Getidava era mai 
puternic şi mai înalt. Între zidurile de apărare, cetatea 
era o îmbinare de zidărie de piatră şi de pereţi din 
bîrne groase. In cele patru colţuri, pe ziduri, se înălţau 
turnuri de pază şi de apărare. Incăperile cetăţii - trei la 
număr, lungi şi largi de puteai să întorci carul - aveau 
destinaţii precise: prima servea drept cazarmă pentru 
garda cetăţii, a doua era sala armelor sau depozitul de 
arme al tarabostelui, pentru toată oastea ce-o putea 
ridica el în timp de război, şi a treia o folosea ca 
locuinţă. In această încăpere erau aşezate, în lungul 
pereţilor, paturi de lemn umplute cu fîn moale, 
lăvicere, mese şi scaune. Pe pereţi erau întinse 
covoare de lină frumos lucrate, între care domina 
albastrul cerului senin, iar din loc în loc erau agăţate 
vase din lemn sculptat şi vase de pămînt cu multe flori. 
Dedesubt se aflau beciurile cu provizii şi vinuri. Cînd se 
călca pe duşumeaua groasă de lemn, răsuna bubuitul 
paşilor, mărit de golul de dedesubt. 

Au trecut repede două zile de cînd Diegis şi 
însoțitorii lui erau oaspeţii tarabostelui Burio, la 
Marodava. Tarabostele se simţea fericit pentru cinstea 


ce i se făcuse, de a găzdui pe fratele regelui. Cele două 
zile nu trecuseră însă în petrecere şi chefuri. Impreună 
cu tarabostele, făcuseră planul prin care să dejoace 
încercuirea şi urmărirea soliei de către centuriile de la 
Porolissum. 

In cea de-a treia noapte, tirziu, cînd luna scăpătase 
după creasta muntelui, porţile grele de lemn ale cetăţii 
se deschiseră cu un scîrţiit prelung şi se lăsă încet 
podul peste şanţul de apărare umplut cu apă. Din 
cetate ieşiră Burio şi Diegis. Mergeau pe jos în tăcere, 
unul lîngă altul, urmaţi de şase călăreţi. In jurul lor era 
linişte. După ce trecură podul, se opriră. 

— Pînă acum ar fi trebuit să ne dea semnalul, şopti 
Diegis cu îngrijorare. 

— Ni-| vor da îndată, eu îmi cunosc oamenii, îl 
încredința Burio. 

Se întoarseră spre cei şase călăreţi. Burio vorbi 
apăsat: 

— Să aveţi încredere deplină în călăuza mea, 
cunoaşte bine toate coclaurile munţilor şi vă scoate 
acolo unde trebuie să vă întilniţi cu Diegis şi ceilalţi... 

Tăcu, întrerupt de Diegis. După cum vorbi, fratele 
regelui era foarte îngrijorat. 

— Vă daţi seama voi, Sarmis, Dagio şi Vitellius, de 
importanţa pergamentelor ce v-am încredinţat? în 
mîinile voastre se află soarta regelui şi a Daciei! Ne 
aşteptaţi trei zile la locul stabilit, şi dacă nu sosim, vă 
urmaţi drumul spre triburile de la miazănoapte. Veţi fi 
o solie a regelui! Vă faceţi o gardă din dacii ce-i veţi 
întîlni în calea voastră! 

In timp ce Diegis vorbea, de departe, din pădurea 
de pe munte, se auzi un strigăt de huhurez, repetat de 
două ori. 

-— Se aude semnalul, spuse Burio, uşurat de 


aşteptarea plină de încordare. Totul este în regulă, 
porniţi numaidecit! 

— Să aveţi încredere în piepturile şi braţele 
noastre! şopti Dagio. 

—Tu răspunzi faţă de mine şi de rege! spuse Burio 
omului său, călăuza. Să fii lup cînd eşti atacat, vulpe 
dacă vei fi împresurat şi şarpe de vor căuta să te 
prindă prin vicleşuguri. 

Cei şase porniră în liniştea şi întunericul de 
nepătruns al nopţii, luînd-o pe o potecă ce se pierdea 
pe poviîrnişul muntelui. 

Burio aflase prin iscoadele sale că, de la sosirea lui 
Diegis, cetatea  Marodava era într-una sub 
supravegherea cetelor de legionari din campul din 
apropiere, de la Porolissum. De aceea, după multă 
chibzuinţă, găsiră că cea mai bună cale de a dejuca 
planul romanilor era ca pergamentele să pornească pe 
poteci ascunse şi să facă un mare ocol, iar Diegis, cu 
întreaga sa gardă, sa meargă pe drumul obişnuit, 
sfidînd orice pericol s-ar fi ivit, cu scopul de a verifica 
astfel intenţiile duşmanului. 

În aceeaşi dimineaţă, cînd soarele se ridicase 
numai la citeva sulițe pe cer, din cetatea Marodava 
ieşeau Diegis şi Burio, însoţiţi de garda cu care venise 
şi de o ceată de luptători de-ai lui Burio. Coborîră în 
vale pe drumul ce tăia în lung povirnişul muntelui şi 
luară oalea către drumul cel mare, ce ducea spre 
campul roman de la Porolissum. Scăpaţi de grija 
pergamentelor, mergeau în pasul cailor, fără să piardă 
din vedere cele ce se petreceau în jur. 

leşiseră în drumul cel mare, cînd Diegis îl întrebă 
pe tarabostele Burio: 

— Tu n-ai mai fost de mult la campul de aici, de la 
Porolissum? La Sarmizegetusa ne-ai trimis veste că se 


ridică în grabă construcţii mari. 

— Da, se construiesc întărituri şi cazărmi de piatră. 
Toată valea din jurul campului este un mare şantier... 

— De piatră, murmură întristat Diegis. Cînd Roma 
înalţă construcţii de piatră, este semn că nu are de 
gînd să mai plece, adăugă el cu voce scăzută. 

— Acolo, continuă tarabostele, vei vedea că nu se 
construieşte numai un castru, ci o adevărată cetate 
romană. Se ridică cazărmi mari, şi în jur vile, taberne şi 
pieţe, şi sînt zvonuri că vor construi şi un circ sau un 
amfiteatru, ca în cetăţile lor din imperiu. 

— Crezi că vor avea timp să termine tot ceea ce 
au început? 

— Nu ştiu! Eu n-aş vrea să le termine. Regele şi cu 
tine sînteţi singurii care ştiţi ce avem de făcut. Poporul 
este gata să pornească la luptă. Fiecare dac îi urăşte 
pe romani... 

Tarabostele nu termină tot ce avea de spus. Din 
faţă se desluşiră sunete de trompete. Văzu cum Diegis 
îi aruncă o privire întrebătoare. 

— Ce se-aude, Burio? 

— Mă întrebi? Desigur că au pus ceva la cale! Se 
vede că în noaptea asta cetele de legionari şi iscoadele 
lor s-au apropiat mult de Marodava. S-ar putea să fim 
atacați. 

Tarabostele ascultă cum sunetele trompetelor se 
repetau, şi în aceeaşi măsură ele se auzeau tot mai de 
departe. Nu se ]ndoia că erau semnale prin care 
iscoadele romane anunțau că alaiul fratelui regelui le 
apăruse în cale. Întrebă: 

— Ce vom face dacă vom fi înconjurați de sulițe? 

—Aşa cum ţi-am spus, nimic! Să-i lăsăm să ne 
încercuiască, şi vom vedea ce vor. Se întoarse şi 
repetă ordinul către comandanții gărzilor: Nu se trage 


nici o spadă, nu se sloboade nici o săgeată, nu se 
întinde nici o suliță! Tu eşti sigur, Burio, de oamenii pe 
care i-ai pregătit să pornească repede spre 
Sarmizegetusa, dacă vom fi împiedicaţi să ne urmăm 
drumul? 

— Tot atît de sigur cum sînt de mine! răspunse 
tarabostele. 

Continuară să meargă liniştiţi. Burio le spuse 
luptătorilor din gărzi că nu trebuie să meargă tăcuţi şi 
încordaţi, ca şi cum ar fi gata de luptă, ci să ridă, să 
cînte, să glumească. Nu mai înaintară prea mult. La o 
cotitură a drumului, întîlniră un centurion urmat de un 
puternic grup de legionari. Centurionul opri calul şi le 
făcu şi lor semn să se oprească. 

— Unde au pornit vitezele căpetenii dace? îi 
întrebă el cu voce supusă. 

— Mergem prin ţara noastră, centurioane! 
răspunse tarabostele. li arăt prietenului meu, taraboste 
din partea de miazăzi a ţării, cît este de mare ţara şi ce 
este: mai frumos pe moşia mea, Marodava. Dacă nu se 
supără centurionul, îl rog să-mi spună, care îi este 
numele? 

— Sînt Cassius Fulvius, viteazule taraboste! îţi 
răspund fiindcă am primit ordinul să-i socotim pe 
taraboştii daci cu acelaşi grad ca pe tribunii imperiali. 

— Dar noi nu servim în armata imperiului?! se 
miră întrebător Burio. 

— Nu ştiu! Tarabostele nu trebuie să uite că eu 
sint un ostaş al imperiului şi execut ordinul 
comandantului meu, legatul Aulus Plautius, din campul 
de la Porolissum. 

— Se înţelege că execuţi ordinele comandantului 
tău, dar aceasta nu ne priveşte pe noi. 

Burio încercă să îndemne calul. 


— Rog pe taraboste să mă ierte. Am spus că 
îndeplinesc ordinul ca un ostaş supus: am ordin să nu 
las cete de luptători daci să meargă pină la camp, iar 
dacă acestea se apropie, trebuie să le opresc, să le iau 
armele, şi pe luptători să-i duc în faţa legatului. Dacă 
tarabostele era însoţit numai de doi sau trei daci, 
putea să treacă nestingherit, 

— Dar noi nu ne vom lăsa să fim dezarmaţi! rosti 
tarabostele cu ton ridicat, mai mult pentru a-l 
impresiona pe centurion. 

— Voi executa ordinul legatului. Vă vom ataca cu 
armele, şi aceasta ar fi o dovadă că trecerea voastră 
prin aceste părţi nu se face cu gînduri curate. 

Centurionul vorbea privind cu mult respect spre 
Diegis, semn că ştia pe cine are în faţă. Rămase plăcut 
surprins cînd îl auzi pe Diegis spunînd cu voce 
stăpinită: 

—  Burio, centurionul Cassius Fulvius are dreptate. 
Din moment ce trebuie să execute un ordin, n-are nici 
un rost să ne opunem. Cu această ocazie vom avea 
plăcerea să-l vedem şi să-l cunoaştem pe legatul Aulus 
Plautius, căruia îi vom duce şi un salut din partea 
regelui. 

În sinea lui, Diegis era fericit că reuşise să dejoace 
manevrele duşmanului. Aşteptă liniştit ca luptătorii ce-l 
însoțeau să fie dezarmaţi şi nu încercă nici un gest de 
opunere cînd văzu că totul se transformase într-o 
minuțioasă percheziţie, care se extinse şi asupra sa şi 
a lui Burio. Pe măsură ce percheziţia se apropia de 
sfîrşit, vedea cum creşte neliniştea centurionului. 

Către amiază intrară în camp şi fură primiţi în 
sunete de trompetă, cu gardă de onoare, aşa cum se 
proceda la sosirea de la Roma a unui senator sau a 
altui funcţionar înalt al imperiului. Cel mai surprins se 


arătă legatul Aulus Plautius, care ştiu să ascundă cu 
măiestrie adevărata misiune a centurionului. Vorbi, 
arătînd o mîhnire abil prefăcută: 

— Dar nu se poate, toţi zeii să mă pedepsească, 
este ceva nemaipomenit! Cum de-a putut centurionul 
să-mi facă această ruşine, să oprească pe viteazul şi 
multrespectatul Diegis, acela care a tratat pacea cu 
Roma? Te rog să mă ierţi de supărarea pe care ţi-a 
provocat-o centurionul meu! îmi pare atît de rău!... 
Trebuia să mă anunţi că faci o călătorie prin părţile 
acestea, şi trimiteam să te întîmpine cu toate onorurile 
şi să-ţi facă gardă o centurie întreagă! Pentru mine, 
viteazul Diegis, fratele regelui, îl reprezintă pe însuşi 
vajnicul Decebal. Mulţi ani să-i dăruiască zeii! 

Cu multă linişte şi demnitate, Diegis căută să 
prindă momentul pentru a întrerupe vorbele lipsite de 
sinceritate ale legatului. 

— Îți mulţumesc pentru cuvintele ce-mi adresezi, 
Aulus Plautius! N-a fost decit o mică întîrziere. Doream 
de altfel să văd campul şi pe dumneata. Dacă nu mă 
înşel, ai făcut parte dintre legaţii care l-au însoţit pe 
Livianus Claudius cînd s-a tratat pacea. Regele vrea să 
ştie ce se mai petrece prin aceste părţi ale ţării. Sîntem 
doar aliaţi împotriva duşmanilor din afară. Imi pare rău 
că nu pot să rămîn mai mult timp ca oaspete aici. Te 
rog să dai ordin să se restituie armele gărzii mele şi 
luptătorilor tarabostelui Burio. 

— Am şi dat acest ordin, chiar din clipa în care mi 
s-a raportat că voi avea cinstea să primesc vizita 
fratelui viteazului Decebal! Ce face regele, e sănătos? 
Nu l-am văzut decit o singură dată şi am rămas cu o 
părere de neuitat: Decebal este omul de fier, mai mult 
chiar, este o stîincă de granit. A ştiut împăratul cu cine 
se uneşte împotriva duşmanilor imperiului!... 


Legatul ridică clopoţelul şi sună scurt. Intră un 
contubernal. 

— E tirziu, trebuie să-mi ospătez cum se cuvine 
nişte oaspeţi atit de bineveniţi! 

A doua zi, Diegis îşi continuă drumul. Din cele ce 
se petrecuseră, se convinsese şi mai mult că tactica de 
moment a Romei era ca, în locul forţei, să sugrume 
poporul dac zimbindu-i şi lăudind marea prietenie 
dintre romani şi daci. Mersese mult timp adincit în 
gînduri. 

— Te-ai convins, Burio? Dacă nu ne vom grăbi să-i 
aruncăm peste Dunaris pe aceşti oaspeţi nepoftiţi, 
poporul dac va pieri înăbuşit sub colosalul imperiu 
vecin! 

După trei zile, Diegis se întîlni cu grupul celor şase, 
în frunte cu Sarmis şi Dagio, care îi predară 
pergamentele scăpate de urmăritori. În calea lor, într-o 
poiană de munte, dăduseră o luptă grea cu un grup de 
legionari, care la început se prefăcuseră că au ratacit 
drumul. 

Stai lîngă mine, Daizus, te agiţi într-una şi nu-ți 
mai găseşti locul! Mă durea în suflet de cite ori mă 
gindeam că pentru fericirea mea tu îţi vei fi pierdut 
viaţa! 

Sub un fag din curtea cetăţii Carsidava, pe o bancă 
grea de lemn, şedeau Carsida şi Daizus. In apropierea 
lor, pe iarbă, se juca micul Dicomes, fiul lui Sarmis şi al 
Cumidei. Se apropia toamna. În copaci, frunzele 
începuseră să ruginească. Dorul ei după cei plecaţi în 
solie spre miazănoapte şi care întirziau să se întoarcă îi 
fusese stins de sosirea lui Daizus. La fel ca ea sufereau 


Apronilla şi Cumida. Sosirea nemaisperată a fratelui 
socotit pierdut îi răscolise şi alte sentimente, pe care 
ea nu reuşise să le alunge cu totul din suflet, de cînd 
scăpase din sclavie. In papyrusul lăsat lui Usugus 
pentru Sarmis, bătrinul Dicomes recunoscuse că 
Daizus era fructul dragostei lui cu o roabă şi, în lipsa lui 
Sarmis, el rămiînea stăpînul Carsidavei. 

— Te arăţi prea neliniştit, Daizus, ce se petrece cu 
tine? Îi prinse capul între miini şi-l sărută pe frunte. Îi 
rise în ochi. 

— Ştrengarule, să n-o întristezi pe sora ta! 

— Ce te miră, Carsida? Am în mine o stare care nu- 
mi dă pace. Citeodată mă simt prea fericit... Daizus, 
robul... acum frate al soţiei lui Diegis, fratele regelui... 
Cîteodată, parcă aş vrea să mor... aş dori să mor!... Nu 
pot să uit clipele de atunci, cînd mă aflam în faţa 
împăratului,  săgetat de privirile unei mulţimi 
înnebunite de plăcerea de a vedea cît mai mulţi sclavi 
omoriţi. Nu pot să uit nici clipa cînd am fost dezlegat, 
fără să mai fiu răstignit! Ceva s-a schimbat atunci în 
mine. Mă pregătisem atît de mult să-i arăt crudului 
împărat că un dac nu se sperie în faţa morţii!... 

Carsida îl asculta mîngiindu-i părul blond, lung şi 
ondulat. Il privea dintr-o parte. Se asemăna tot mai 
mult cu răposatul ei tată. 

— Pe Apolodor l-ai mai văzut? Arhitectul nu te 
cunoştea... 

li puse întrebarea căutînd să prindă momentul 
dornică să afle răspunsul la o altă întrebare care-i 
ardea inima. 

— Da, el mă cunoştea. După ce am fost prins, am 
fost dus o dată în faţa lui şi a unui tribun. Cînd mi-a dat 
pergamentele şi mi-a spus că sînt liber să mă întorc 
acasă, era atit de trist şi atit de îmbătrînit: un om fără 


putere, fără poftă de viaţă... cred că suferea mult... 

— Mai spune-mi ceva despre ei, Daizus! 

— Ce să-ţi mai spun?! Mi-aduc aminte de o 
întrebare a lui, care m-a zguduit de milă. Cred că 
arhitectul te-a iubit mult, Carsida, M-a întrebat: 
„Spune-mi, dacă ştii: sora ta mă ura?" 

Carsida tresări şi-l privi lung, cu ochii tulburi. Îl 
întrebă, aproape fără să-şi dea seama: 

— Şi tu ce i-ai răspuns? 

Buzele îi tremurau uşor, năpădită de o căldură 
lăuntrică. 

— l-am spus că nu-l urai. 

Daizus tăcu şi rămase mult timp nemişcat, privind 
departe. Tirziu, se întoarse spre ea. | se păruse că 
suspină. Îi văzu ochii înotînd în lacrimi. 

— De ce plingi, Carsida? Tu nu i-ai făcut lui nici un 
rău. Răul şi l-a făcut singur, cumpărîndu-te! 

Ea începu să-i vorbească încet, înecată de plinsul 
abia stăpinit: 

— Sînt lucruri pe care un bărbat nu poate să le 
înţeleagă. Fetele cumpărate ca sclave pot încăpea pe 
mîna multor brute. El a fost altfel. Şi altceva, ce mai ţii 
minte că ţi-a spus? 

— Imi amintesc bine cuvintele spuse de el cînd mi- 
a dat certificatul tău de eliberare: „îţi dau certificatul 
de eliberare a Malvei ; Carsida n-a fost niciodată 
sclava mea." A mai spus că dacă ar fi ştiut că tu 
erai soţia fratelui lui Decebal, cu toată prețuirea ce 
ţi-o purta, te-ar fi eliberat din prima zi. 

Din nou, un timp, amîndoi tăcură. 

— Dar pe Septimius unde l-ai întîlnit? La castrul în 
care am fost noi închişi cîteva zile la înapoiere, el s-a 
arătat un om cu sufletul negru. 

— Am stat mai multe zile şi eu închis în acel castru 


de la intrarea în valea rîului Rabo. În acea noapte, 
ultima pe care am mai trăit-o acolo, Septimius era de 
gardă. Am stat mai mult timp cu el de vorbă. Alţi 
legionari nu schimbau cu mine nici un cuvînt, A aflat 
cine sînt şi ce caut prin acele părţi. M-a întrebat: „Dacă 
te scot din castru, mă iei cu tine în Dacia?" De fapt, 
centurionul ştia că am certificat de eliberare, dar cînd 
i-am spus că îl am şi pe-al tău, a dat ordin să fiu legat 
şi închis. A doua zi, Septimius a primit însărcinarea să 
mă ducă înapoi la Drubeta, dar abia am făcut citeva 
sute de paşi pe drumul spre pod şi am luat-o amindoi 
prin hăţişuri, făcînd un ocol mare către drumul ce duce 
prin valea rîului Rabo spre Sarmizegetusa. 

Carsida încetase de mult să-l mai asculte pe 
Daizus. Îl văzuse pe bătrînul Usugus intrînd pe poarta 
cetăţii. Cînd era supărat, bătrinul vorbea singur, cu 
voce tare. Îl urmări ducîndu-se la şipotul cu apă rece şi 
bînd cu multă sete. 

— Moş Usugus, vino-ncoace! îl strigă ea. 

— Vin îndată, stăpină, Marele zeu să te ţină în 
pază! 

Bătrînul se apropie ştergindu-se la gură cu dosul 
palmei şi aranjindu-şi mustăţile stufoase, albe şi lungi, 
îşi luă căciula în mînă. 

— Şezi, îl îndemnă ea. Cine te-a supărat, moş 
Usugus? 

— Stăpină Carsida şi stăpîne Daizus, începu 
bătrînul printre accese de tuse, suflîind greu, am văzut 
că jos se petrece ceva. Sînt speriaţi şi comaţii, şi robii... 

— Au apărut cete de legionari prin apropiere? sări 
Daizus. 

Cu mişcări încete, bătrînul continuă să-şi şteargă 
mustăţile. 

— Nu, stăpiîne, nu s-au zărit legionari, s-au văzut 


însă oameni tot atit de răi: nişte capnoboţi:. Stăpina 
ştie că acolo unde vin preoţii... 

Tăcu. Privi în sus, spre creasta muntelui şi spre cer. 
Urmă cu voce potolită 

— Eu am trecut la noua credinţă şi nu mă mai tem 
decit de El... 

Întorcîndu-se spre bătrîn, Carsida îi luă mîna şi i-o 
strînse cu căldură. 

— Şi ce, moşule, ţi-e frică să nu te ia? 

— Apăi, nu la mine mă gindesc, stăpînă! Nu pun ei 
mîna pe Usugus, că se tem de stăpiînii mei. Mă 
îngrijorez de „sfîntu"... 

— Mai e aici bătrînul Porfirios, moş Usugus? întrebă 
Daizus, întrerupîndu-l. 

— Este, stăpine! Stă retras sus într-o peşteră, 
trebuie că o ştii de cînd umblai cu oile şi cu caprele. 

— Şi pe la pod, pe la Drubeta, erau unii liberţi şi 
unii sclavi despre care se spunea că trecuseră la 
învăţătura unui galilean. 

— Aşa, stăpine, el este învățătorul şi fiul 
Domnului. 

— Tot n-am priceput însă. Unii spuneau că este 
zeu, că s-a urcat la cer, alţii că a fost un om ca toţi 
oamenii. Pe care să-i crezi? 

— Da, stăpine, a fost om, a venit pe pămînt ca să 
ne înveţe, apoi, după ce a murit pe cruce, a înviat şi s- 
a suit la cer... 

— Eu nu ştiu, moş Usugus. Acolo la pod, am 
ascultat într-o seară pe un sclav bătrîn, el spunea că l- 
ar fi văzut. Povestea bătrînul sclav: „Era un tînăr 
galilean cu păr castaniu, ce-i cădea în plete lungi pe 
umeri, cu obrazul tras, cu privirea adincă, liniştită”. Şi 


1 La daci, grad preoţesc în ierarhia religiei lui Zamolxis. 
Probabil şi grad militar în armata preoților. 


mai spunea sclavul acela, continuă Daizus, că o clipă 
privirea lui s-a întîlnit cu aceea a galileanului. S-a simţit 
parcă străpuns de săgeți, i-a simţit puterea şi nu-şi mai 
putea desprinde privirea din ochii lui. Din acea clipă, 
spunea el, a rămas în suflet cu un fel de tărie care l-a 
făcut să uite de sărăcie, de sclavie şi de nefericire. 
Atunci, mulţi dintre cei care îl ascultau pe bătrinul 
sclav au ris cu hohote. Am ris şi eu... 

— Să nu mai rîzi, stăpine! El este mintuirea 
noastră... 

— Eu ştiu una, moş Usugus, îl întrerupse Daizus, 
una pe care am auzit-o de la Sarmis, la pod, cînd el 
stătea cu piciorul rupt pus între scînduri: „Dacă n-au 
putere zeii, pe care nu-i vedem şi ni-i închipuim că 
trăiesc în nori, pe virfuri de munţi sau în valurile mării, 
ce putere ar putea să aibă acel învăţător, care a fost 
un om ca toţi oamenii?” 

Bătrînul se ridică repede, ca speriat, şi se sprijini 
în toiag. 

— Să nu spui vorba asta, stăpiîne, că faci mare 
păcat! Am crezut că o să am ajutorul tău... Mă duc, 
stăpine, mă duc jos, să văd ce se mai aude de 
capnoboţii ăia! 

— Stai, moş Usugus, îl rugă Daizus, de ce nu ridici 
toiagul să mă croieşti zdravăn, fiindcă nu te ascult, aşa 
cum ai făcut-o de-atitea ori cînd m-ai crescut? 

— Stăpiîne... erai copil... Să mă ierţi, stăpine! 

— Stai că merg cu tine, tocmai vream să dau o 
raită pe la casele de jos, mergem şi pe la Porfirios. Dar 
pe unde-o fi umblind Septimius? 

— E jos, stăpine, a pus ochii pe fata unui comate. 
Nici nu ştiu cum se vor fi înţelegind. Dar, de, inimile 
poate se înţeleg mai uşor, tinereţea... 

Plecară. Coboriră pe poteca în trepte ce ducea de-a 


dreptul la casele de jos. Pe la mijlocul povîrnişului îl 
întilniră pe Septimius. Urca agale, învirtind în mînă o 
garoafă roşie şi fluierînd fericit. 

— Ce faci, Septimius, pe unde hoinăreşti? Cum te 
simţi aici, în Dacia? 

Septimius îi vorbi plin de fericire: 

—  Daizus, mulţumesc zeilor care m-au îndemnat 
să vin cu tine! Mă simt bine în Dacia şi îmi plac dacele! 
D-aici nu mai plec, aici vreau să mor! 

Daizus îl învălui într-o privire plină de căldură. 

— Septimius, vrei să mergi cu mine? O mică 
plimbare pe coasta muntelui. Se întoarse apoi spre 
bătrîn. Moş Usugus, unde e Porfirios, la peştera 
ursului, sau la aceea a balaurului? 

— La peştera ursului, stăpîne, dar să ne grăbim, 
poate că acei capnoboţi îndemnați de zeii cei răi... 

— Cine, preoţii aceia? l-am văzut mai adineauri. Au 
stat de vorbă cu un rob şi au plecat apoi în susul văii, 
lămuri Septimius. 

— Să ne grăbim, stăpîne! Bătrînul porni înainte 
coborind cu paşi repezi poteca. Daizus îl opri după 
primii paşi. 

— Vino înapoi, moşule, nu ştii că e mai de-a dreptul 
dacă tăiem coasta muntelui prin Poiana căprioarelor? 

Incepură să urce poteca. La poarta cetăţii, Daizus 
ceru să fie însoţit, de zece oameni înarmaţi bine. El şi 
Septimius îşi pregătiră spadele. Bătrînul privea mirat 
pregătirile ce se făceau şi nu înţelegea nimic. 

Au ajuns la peştera lui Porfirios cînd soarele mai 
avea citeva sulițe pe cer pînă să scapete peste munte. 
Daizus ascunse garda ce-l însoțea într-o scobitură din 
apropiere, împreună cu Septimius, se căţărară pe un 
colţ de stîncă, de unde puteau privi printr-o crăpătură 
în peşteră. Înăuntru era linişte. Într-o parte era o 


grămadă de fin şi de frunze uscate, pe care pustnicul o 
folosea drept pat pentru odihnă. În gura peşterii pîlpiia 
slab focul, lîngă care fierbea o oală plină cu bureti. 
Spre fund, lumina zilei abia mai răzbătea. Văzură la 
lumina flăcărilor pe pustnic în genunchi, în faţa unei 
firide în care se afla o cruce de lemn. În cele două părţi 
ale crucii ardeau cu flacără slabă două rămurele verzi 
de brad. Bătrînul pustnic se ruga. Buzele şi barba lui se 
mişcau încet şi cadenţat. Flăcările slabe ale celor două 
rămurele de brad aruncau pe faţa lui un joc de lumini şi 
de umbre ce-i dădeau un aer de adîncă meditaţie şi de 
rugăciune. Pe faţă i se oglindea sufletul: împăcare, 
blîndeţe şi milă. 

Daizus puse urechea la crăpătura din stîncă şi 
încercă să asculte. In faţa peşterii se auziră tropote şi 
murmure. Daizus nu mai putu asculta. ÎI auzi pe 
Usugus, după stincă, murmurînd, cuprins de teamă: 

— Au venit, ticăloşii! Ce facem, stăpîne? 

Căutind să se stăpinească, Daizus urmări prin 
crăpătură tot ce se petrecea înăuntru. Văzu intrînd un 
capnobot urmat de o ceată de preoţi. Păşea rar, 
tirîindu-şi după el mantia albă de postav de lină. Doi 
preoţi ţineau în miini făclii aprinse. Capnobotul se opri 
la spatele pustnicului şi începu să ridă zgomotos. 

— Ce faci aici, bătrine, pentru ce te chinuieşti stînd 
în genunchi? îl întrebă în batjocură. Marele zeu să te 
aibă în pază, dar nu te înţeleg!... 

Porfirios tresări, îşi întoarse încet capul şi-l privi cu 
multă linişte. Văzu că are lîngă el preoţii lui 
Zundecibalm. Se ridică încet şi vorbi cu bliîndeţe: 

— De ce m-aţi întrerupt din rugăciune? 

— Te-am întrebat de ce te chinuieşti, şi tu, bătrîne, 
îmi faci mustrări! Dar ce vrăjitorie mai e şi asta? Tu te 
rogi la crucea pe care în imperiu sînt răstigniţi tilharii şi 


trădătorii? 

Pustnicul îl privi lung. Citva timp văzu numai brîul 
albastru, lat, cu care capnobotul era încins peste 
mantia albă. [inea mîinile la piept, ca pentru 
rugăciune. 

— Eu mă rog crucii pe care a fost răstignit acela 
care a suferit pentru miîntuirea oamenilor... 

Şi marelui zeu Zamolxis nu-i aduci jertfe? 

— Eu nu cunosc şi nu mă închin nici unui zeu! 

— Nu cunoşti nici un zeu? 

Capnobotul, scurt, gros, piîntecos, îl privi pe sub 
sprincenele dese şi mari, cu ochii aproape închişi. Işi 
stringea fălcile cu ciudă. Continuă să-l întrebe: 

— Şi nu aduci jertfe la nici un zeu? începu să 
zimbească: Ai trecut la credinţa galileanului acela?!... 

— Urmez învăţătura lui, pentru îndreptarea 
oamenilor, şopti Porfirios. 

— Bine, bătrîne, dar acel galilean care a murit de 
vreo sută de ani n-a putut să îndemne poporul la 
revoltă, pentru a-l face pe el rege. Continuă să-şi 
stringă fălcile. Tu, aşa neputincios, vrei să ajungi rege 
al Daciei? îl întrebă. 

Liniştit, Porfirios îşi ridică mîinile. Pe faţa lui nu se 
mişca nici un muşchi, privirea îi era liniştită, în ochi i se 
oglindeau mila şi iertarea. A 

— El n-a urmărit să ajungă rege. Impărăţia lui nu 
este pe pămînt, ci în cer, veşnică! Regii şi împărații 
chinuiesc şi omoară oamenii, îi schilodesc pe cei 
sănătoşi, îi fac sclavi pe cei liberi şi nu-i ajută pe cei ce 
suferă! 

Pustnicul tăcu, privind în gol. Lui Daizus i se părea 
că în jurul capului bătrînului pîlpîia o lumină slabă. 

Capnobotul îl ascultase şi cu oarecare curiozitate, 
pe lingă ura ce o nutrea. Marele preot Zundecibalm 


îngrijise din timp ca preoţii lui să fie iniţiaţi atît asupra 
învăţăturii lui Christ, cît şi despre persecuțiile la care 
erau supuşi creştinii în imperiu. 

— Vezi, bătrine, rupse capnobotul tăcerea, noi nu 
putem să înţelegem un lucru: ai trecut la credinţa 
galileanului, dar ea se aseamănă cu învăţătura lui 
Zamolxis. Marele zeu este sus, dincolo de noi, în cer, şi 
acel Christ s-a urcat tot acolo. Spui că fericirea 
oamenilor este în cer, dar şi noi, dacii, credem că cei 
buni şi viteji merg tot sus, în cer... 

— Nu e totuna, Mare preot! La voi lipsesc mila, 
iubirea şi ajutorarea aproapelui. Zeul vostru 
pedepseşte pe cel rătăcit şi căzut în păcat, pe cînd EIl îl 
iartă şi-l aduce pe calea cea bună. Voi jertfiți oameni, îi 
omoriţi în chinuri, spunînd că numai aşa puteţi afla 
voinţa marelui vostru zeu, pe cînd El s-a adus jertfă pe 
sine, pentru îndreptarea oamenilor. 

Capnobotul îşi învinse curiozitatea ce-l stăpînea şi 
nu mai putu răbda. ÎI privi cu ochi măriţi şi-i strigă: 

— De ce-ai venit să ne strici credinţa? După cite 
văd, tu eşti grec. De ce n-ai rămas în ţara ta? 

— Dar tu şi însoțitorii tăi pentru ce-aţi venit, Mare 
preot? Să mă lepăd de credinţa în El? Ai avut mare 
dreptate! Da, credinţa dacilor se aseamănă cu 
învăţătura Lui. Eu am ştiut asta, de aceea dacii vor 
trece repede la noua credinţă! Dar eu ştiu pentru ce-ai 
venit! Ai venit să mă iei şi să mă duci. Vreţi să faceţi 
creştinilor ceea ce le fac guvernatorii, legaţii şi tribunii 
în imperiu... 

— Da, bătrine! Capnobotul vorbi cu voce mai 
potolită: Am venit să te luăm! Marele preot 
Zundecibalm vrea să cunoască mai bine noua credinţă. 
Pregăteşte-te, bătrine, chiar în seara asta trebuie să 
ajungem în vale. 


— Merg, facă-se voia Lui! murmură pustnicul. 

Daizus socoti că sosise momentul. Ştia că cine e 
luat de preoţi nu mai are şanse de scăpare. Sări de pe 
colţul de stiîncă, făcu semn lui Septimius şi gărzii să-l 
urmeze şi intră în peşteră. 

— Marele zeu să vă aibă în pază! salută el intrînd. 
Ce se întîmplă aici? 

— Ne rugăm Marelui zeu pentru întregul popor şi 
pentru tine, viteaz taraboste, spuse capnobotul, 
surprins. Dar cine eşti tu? Un taraboste tînăr nu 
cunoaştem la Carsidava!... 

— Sînt Daizus, fiul tarabostelui Dicomes! 

— Nu cunosc alt fiu al lui Dicomes. Ştiu de fiul 
care a fost sclav în imperiu, ştiu de Carsida, Marele zeu 
s-o aibă în pază şi să-i dea viaţă lungă!... 

La spatele lui Daizus, bătrinul Usugus tremura. 
Teama de preoţi îl stăpînea pe fiecare dac. La cuvintele 
ce le auzi, Daizus trase de la briîu papyrusul lăsat de 
bătrînul Dicomes şi-l întinse capnobotului. 

— Rog pe cinstitul capnobot să citească. 

După ce citi, capnobotul rămase cu papyrusul în 
mînă. 

— Marele preot Zundecibalm n-a avut cunoştinţă 
că tarabostele Dicomes ar fi zămislit un fecior cu una 
dintre roabele lui! murmură capnobotul, cu ton 
batjocoritor. 

— Te poftesc să-ţi masori cuvintele! strigă Daizus. 
Tatăl meu şi-a recunoscut fiul pe care l-a avut cu una 
dintre roabe, dar voi preoţii nu vă recunoaşteţi 
niciodată copiii! 

Capnobotul nu se lăsă intimidat şi nici nu-şi pierdu 
stăpînirea de sine. Vorbi rar, cu dinţii strînşi şi cu ură 
greu ascunsă ca şi ameninţarea: 

— Se cunoaşte după faţa şi zimbetul tău cu ce 


suflet vorbeşti despre preoţi! N-am ştiut că tarabostele 
Dicomes a mai avut un fecior. Noi, preoţii, ne vom ruga 
Marelui zeu şi pentru tînărul taraboste, Daizus!... 

— Bine, să lăsăm toate astea la o parte, schimbă 
vorba Daizus. Dar cum se face, cinstite capnobot, că 
veniţi pe moşia Dicomes şi nu treceţi pe sus pe la 
cetate? Cum puteţi să vorbiţi cu acest bătrîn care este 
sclav pe moşia noastră? 

— Preoţii pot să meargă oriunde! rosti capnobotul. 
Niciodată un taraboste nu s-a amestecat în treburile 
Marelui preot şi ale Marelui zeu. 

— Pentru robii şi sclavii noştri trebuie să fim 
întrebaţi. 

— Acest bătrîn se ridică împotriva marelui zeu 
Zamolxis şi împotriva regelui. Noi îl iubim pe Decebal 
şi-l apărăm! Capnobotul se întoarse spre pustnic: Eşti 
gata, bătrîne? Apoi, către preoţi: Cinstiţi preoţi, ajutaţi-l 
pe bătrîn să meargă! 

— Să nu faceţi un pas! strigă Daizus trăgindu-şi 
spada. Se opri între pustnic şi capnobot: Septimius, 
pregăteşte garda. 

— Nu faci bine ceea ce faci, tinere taraboste! rosti 
rar şi cu ton ameninţător capnobotul. Vei supăra pe 
Marele zeu şi pe Marele preot. N-am văzut pînă acum 
ca cineva să îndrăznească să se opună voinţei Marelui 
preot. 

— Cinstite capnobot, pe sclav nu-l puteţi lua, şi 
fiindcă se lasă noaptea, ar fi bine să coboriţi în vale, 
altfel puteţi pierde poteca prin pădure, iar de nu 
înţelegeţi, eu şi garda mea vom fi puşi în situaţia să ne 
măsurăm spadele cu ale voastre. 

Capnobotul aruncă o privire tăioasă spre Daizus şi 
făcu cîţiva paşi spre ieşirea peşterii, călcînd apăsat. Se 
opri şi se întoarse spre Daizus. 


—  Taraboste, te-ai supus singur judecății Marelui 
zeu! Marele preot Zundecibalm se va plinge regelui, iar 
regele va hotărî. Cobori apoi tonul: Din partea mea, 
tinere taraboste, mă voi ruga Marelui zeu să te ia în 
paza lui!... 

— l-ați văzut cit sînt de laşi? spuse el după ce 
preoţii ieşiră, şi paşii lor se pierdură în vale. Cînd s-a 
mai pomenit ca preoţii să nu-l taie cu spada pe cel ce 
nu li se supune? Hotărtrea noastră i-a făcut să 
înţeleagă că aici puteau să le rămînă oasele. 

Lîngă el, bătrînul Usugus îşi fringea mîinile, chinuit 
de disperare şi de teamă. 

— Să mă pedepsească Zeul cel mare, în ce pericol 
te-am băgat, stăpine! în mîinile preoţilor te găseşti 
prins mai rău decit în gura lupului. 

— Fii liniştit, bătrîne! Cred că va veni vremea cînd 
se va sfărima şi puterea lor. 

Daizus se întoarse, făcu semn lui Septimius şi 
bătrînului Usugus şi, urmat de gardă, părăsi peştera. 

Era tirziu cînd se apropiară de cetate. Văzură de 
departe lumină multă. Focuri mari ardeau. Se auzeau 
chiote şi strigăte. 

— Ce să se fi putut oare întîmpla sus în lipsa 
noastră, moş Usugus? Să fi îndrăznit cumva să atace 
vreo ceată de legionari cetatea? 

Bătrînul rîse zgomotos, fără grijă. 

—  Stăpine, cetatea este bine păzită. Iscoadele 
noastre sînt răspîndite pe toate drumurile şi pe toate 
potecile, iar garda, cînd închide porţile, poate să ţină 
piept la mai multe centurii. Ceva totuşi se va fi 
întîmplat, de este atita lumină. Poate că se vor fi întors 
stăpinii. 

Cînd ajunseră sus, presupunerea bătrinului se 
adeveri. În cerdac stăteau la masă Diegis, Sarmis şi 


Vitellius. Revederea lor îl mişcă pe Daizus pînă în 
adincul sufletului. Nu ştia că se bucură de atita 
dragoste din partea lor. Pînă tîrziu, către ziuă, se 
prelungi ospăţul, cu cîntece şi jocuri. 

A doua zi - era către prînz - sub razele blinde ale 
soarelui de toamnă, toţi patru porniră spre peştera lui 
Porfirios. Diegis îşi dăduse seama, îndată ce aflase de 
cele ce se petrecuseră la peşteră, că va trebui să ducă 
o luptă grea cu Marele preot. Inaintau în pasul cailor. 
Nu aveau nici un motiv să se grăbească. 

— Mă frămintă gîndul, Diegis, rupse tăcerea 
Sarmis, după ce toţi tăcuseră un timp, ce-ai vrut să ne 
spui despre rege? Nu este mulţumit de noi, am întiîrziat 
prea mult la triburile vecine de la miazănoapte, sau s-a 
întîmplat ceva? 

Diegis nu răspunse îndată. Privea înainte, undeva 
departe, purtat de ginduri. 

— Regele e mulţumit de rezultatele soliei noastre, 
şi mai ales este lămurit pe deplin asupra intenţiilor 
Romei. Felul cum ei ne-au pindit şi ne-au urmărit pe 
drum nu mai lasă nici o îndoială că sînt hotăriţi să ne 
sfărime orice încercare de a-i scoate din ţară. Am vrut 
însă să spun altceva: regele este singur, se ajută de 
Vezina şi de Zundecibalm. Dar Marele preot nu trebuie 
lăsat să preia prea multe din treburile armatei. In 
trecut, Marii preoţi erau şi căpetenii ale oastei, ceea ce 
le dădea puterea să-l încercuiască pe rege cum voiau. 
Decebal, ca şi Burebista, vrea să fie cu adevărat capul 
ţării şi căpetenie a armatei. Cu multă dibăcie, regele îl 
foloseşte pe Zundecibalm numai pentru a ţine strîns 
unit poporul, prin jertfele ce le aduce lui Zamolxis, prin 
capnoboţi şi preoţi... Diegis opri calul. Sosiseră în 
Poiana căprioarelor. Schimbă vorba: 

— E prea multă frumuseţe aici ca să trecem pe 


lîngă această poiană fără să ne adăpăm sufletele, 
spuse el. Descălecăm puţin şi stăm pe trunchiul fagului 
acela doborit de furtună. 

Descălecară. Un rob le puse dinainte cu multă 
îndemiînare ceva de gustat şi ploştile cu vin. Diegis 
ridică o ploscă şi sorbi din ea cu multă poftă. 

— Vă vorbeam despre rege, reluă Diegis 
ştergindu-şi mustăţile şi barba. Tot mai mult mă încred 
în judecata lui. De la început, el n-a vrut să vadă în 
Livianus Claudius decit un duşman, pe cînd eu am 
înclinat să cred că ne era prieten. Cele ce s-au petrecut 
cu noi la Porolissum nu se putea să nu fi fost puse la 
cale de general. Nu este uşor să conduci un popor! 
Regele poate că vă va încredința şi vouă răspunderi 
mai grele şi de încredere. E bine ca voi să ştiţi ce vrea 
el, care îi este politica. Eu, fratele lui, de multe ori am 
rămas uimit de hotărîrea, de planurile şi de ambiția sa 
de a ridica poporul dac pentru a ajunge din urmă 
Roma. 

Diegis vorbea privind departe, peste virfurile 
copacilor. Vintul îi răsfira în valuri firele din barbă. 
Frunze ruginii cădeau învirtindu-se uşor, purtate către 
vale. Îşi întoarse privirea spre Vitellius. Continuă: 

— Decebal a văzut în Roma un simbol al măririi şi 
puterii, o atracţie de nestăvilit, ceva mai presus de 
orice închipuire, de aceea el a făcut şi a încercat totul 
pentru a o imita. Nu numai eu am călătorit prin 
imperiu, ci şi el. Nimeni, în afară de mine, nu o ştie. 
Traian nu ştie că Decebal, travestit într-un plebeu, a 
stat la Roma, s-a plimbat prin for, a văzut jocuri în 
Circul cel Mare şi s-a convins în ce constă măreţia 
imperiului. Aşa se explică de ce el a început să atragă 
în Dacia meşteri şi negustori romani, a mutat cetatea 
de scaun a ţării de pe virful de munte pe locul pe care 


se află acum Sarmizegetusa. A început să ridice 
numeroase construcţii puternice şi să organizeze 
armata după modelul roman şi cu arme romane. E 
drept că bătrînii taraboşti şi unele căpetenii de triburi 
s-au opus, dar el a ştiut cu energie să-i aducă la 
ascultare, de aceea are şi duşmani. Unul dintre aceştia 
este Marele preot. Singurul ţel care-l face pe 
Zundecibalm să fie alături de rege este acela că şi el 
ţine ca dacii să înveţe să scrie şi să citească în limba 
lor. Pînă nu demult, scribii noştri au fost cînd greci, 
care au scris în limba lor, cînd sclavi romani, care au 
scris în limba Romei. Taraboştii tineri şi copiii lor sînt 
puşi acum de rege să înveţe să scrie, şi preoţii se 
ocupă de aceasta. Astăzi, Dacia e un mare şantier. Se 
întăresc cetăţile, se făuresc arme şi maşini de război, 
se scoate din pămînt mai mult fier, argint, aur şi sare, 
se string provizii pentru anii grei de luptă ce vor veni şi 
se stăvileşte risipa, căci dacii sînt obişnuiţi să trăiască 
din belşug. Cu argintul, aurul, mierea, ceara şi vinul 
nostru ni-i apropiem pe vecini şi ni-i facem aliaţi, în 
lupta împotriva imperiului. Soliile vin şi pleacă 
neîncetat, zi şi noapte, de la curtea regelui. Şefii de 
triburi vin aici să înveţe arta războiului. În faţa 
duşmanului de moarte, Imperiul roman, triburile dace 
de la miazăzi şi răsărit, din afara hotarelor Daciei, vor 
să se unească sub steagul regelui. Decebal, cu 
minunatul său simţ politic şi cu o voinţă de fier, a 
muncit ani de zile pentru a întări unitatea statului dac. 
A folosit cuvîntul bun deseori, dar nu a neglijat nici 
viclenia şi forţa atunci cînd era nevoie. Cînd le-a spus 
taraboştilor că trebuie să înveţe să scrie şi să citească, 
la început aceştia au ris, dar cînd i-a săgetat cu 
privirea s-au convins că nu e de glumă. Un timp, şi 
eu şi el am ascultat filozofi greci, aduşi la 

Sarmizegetusa să ne înveţe geometrie, istorie, 
geografie, retorică. 

Diegis se ridică de pe trunchiul de fag şi îşi întinse 
braţele pentru a se destinde. 

— Ei, aţi înţeles acum cine este şi ce vrea regele? 
Pe Decebal e greu să-l cuprinzi în vorbe. El este mare 
cît un munte, tare ca granitul, iute ca torentul ce 
aleargă vijelios şi bun ca vinul! la mai sorbiţi din ploşti, 
şi haideţi să mergem! 

Către amiază ajunseră la peştera lui Porfirios. 
Intrară înăuntru. Era goală, pustnicul plecase. In firida 
din fund rămăsese crucea şi două ramuri verzi de brad, 
cu flăcări ce mai pilpiiau încă, semn că bătrînul n-o 
părăsise de multă vreme. 

În iarna ce urmă, iarnă blîndă, cu omăt mult şi 
geruri slabe, regele înteţi pregătirile de război. Toţi 
ştiau că se apropie marea încercare. Sarmis şi Vitellius 
erau întotdeauna pe lingă Diegis şi toţi trei în preajma 
regelui, gata să execute ordinele lui. La Carsidava 
rămăseseră Daizus şi Usugus. Amiîndoi îngrijeau de 
moşie şi de făurirea armelor în atelierele din casele de 
jos, aşa cum făcuse mai înainte bătrînul Dicomes. 

Trecu şi primăvara. Hotărirea decisivă a regelui nu 
putea să mai întirzie. Era spre sfîrşitul lunii mai cînd, pe 
drumul ce lega Sarmizegetusa cu Cetatea-de-Munte şi 
cu Cogheonul, se putea vedea un număr tot mai mare 
de preoţi, într-un continuu du-te, vino. Marele preot 
pregătea cu multă grijă ceremonia pentru aducerea 
Marii jertfe către Zamolxis. Marele zeu, prin Marele 
preot, avea să spună poporului dac care e voia sa: 


pacea, sau războiul? 

Drumul ce urca spre Cetatea-de-Munte mergea 
şerpuind alături cu rîul, luptîndu-se cu coasta stincoasă 
a muntelui. Într-un loc mai îngust era oprit de prima 
poartă a cetăţii şi de primul rînd de ziduri. Mai departe, 
valea se lărgea, şi drumul urca în pantă lină pînă la cea 
de-a doua poartă, cu al doilea rînd de ziduri. După 
cîteva zeci de paşi, se oprea la a treia poartă, de unde 
suia pe terasa de sus. Aci încă se mai aflau 
construcţiile din timpul cînd vechea Sarmizegetusa 
fusese cetatea de scaun a regelui. Cetatea era aproape 
ovală, întărită pe de o parte de coasta stîncoasă şi 
prăpăstioasă a culmii, iar pe cealaltă - cu ziduri groase 
de piatră. În partea de răsărit, drumul ieşea din cetate, 
trecea în lungul unei şei pietroase şi se oprea în faţa 
Marelui altar sau Marelui sanctuar de pe Cogheon. Pe 
un mic platou pavat cu blocuri mari de piatră, alături 
de altarul vechi, se construise sanctuarul nou, numit 
Marele sanctuar, înconjurat de şaizeci de coloane de 
andezit, cu baza de peste doi paşi, pardosit cu blocuri 
de diferite culori, formînd desene şi semne ale cultului 
lui Zamolxis. În partea din fund a Marelui sanctuar, 
lîngă peretele abrupt al stincii, se afla altarul de pialră, 
cu mai multe trepte, înconjurat, de coloane zvelte albe, 
din marmură. În spatele altarului era locul rezervat 
pentru rege şi căpeteniile dace: un fel de tribună ca 
într-un mic. amfiteatru, tot din blocuri de marmură, 
întocmai ca cele de la altar, iar spre stinca din 
apropiere se trecea pe un pod scurt, îngust, în arcuri 
frumos lucrate din marmură. Podul reprezenta mai 
mult o construcţie simbolică, pe care pornea Marele 
preot cînd pleca la marele zeu Zamolxis, trecînd peste 
un izvor de apă limpede, ce-i despărţea pe oameni de 
lumea zeilor nemuritori. Marele preot intra apoi în 


peştera din stîncă, în care, pe trepte tăiate anume, 
urca spre Marele zeu. In această peşteră, spunea 
legenda, ar fi dispărut în timpuri străvechi bătrînul şi 
înțeleptul Zamolxis. După trei ani, el ar fi ieşit de acolo 
cu părul albit şi plin de înţelepciune, ar fi dat apoi 
dacilor o nouă învăţătură şi o nouă religie, după care s- 
ar fi înapoiat în peşteră, de unde n-ar mai fi ieşit 
niciodată, devenind zeu. 

Ziua aducerii Marii jertfe se apropiase. În Cetatea- 
de-Munte şi la Marele sanctuar, animația crescuse. Din 
depărtări se auzeau cîntece şi sunete de tulnice, 
amestecate cu chiotele mulţimii, sosită cu multe zile 
înainte pentru a lua parte la marea ceremonie. Dar 
mulţimea fusese oprită jos, la poarta cetăţii. Treceau 
însă preoţii, treceau cete de luptători, şi toată mişcarea 
arăta marile pregătiri ce se făceau, sporind şi mai mult 
nerăbdarea mulţimii. 

Sosi şi ziua deschiderii porţilor. Mulțimea porni în 
fugă spre Marele sanctuar, dornică să apuce un loc cit 
mai în faţă, lîngă altar. Era atita lume, încît pe la prînz 
se umpluse terasa Marelui sanctuar şi toată cetatea. 
Gărzi de preoţi păstrau ordinea. Mulţi se căţăraseră 
prin copacii de pe coasta muntelui din apropiere, 
curioşi să vadă aducerea Marii jertfe. 

Soarele se ridicase mult peste creste, nici un nor 
nu păta imensitatea albastră a cerului, cînd din palat 
ieşi regele. Mulțimea izbucni în urale. Decebal călca rar 
şi apăsat, zimbea şi răspundea salutînd cu mîna. În 
dreapta lui mergea Marele preot, iar în stînga - Diegis. 
In urma lor veneau taraboşti şi căpetenii de triburi 
dace. Regele purta armură cu solzi mărunți, albi, 
lucitori, peste care avea aruncată mantia de purpură, 
largă, cu cute bogate, prinsă pe umăr cu o fibulă de 
aur. La şold legase spada cu miînerul încrustat în pietre 


scumpe. Barba lui bogată era frumos pieptănată, iar 
mustăţile lungi - bine răsucite la virfuri. Sub 
sprincenele stufoase, privirea era ageră şi ochii îi 
luceau. De sub căciula frumoasă de miel îi cădeau 
pletele cărunte, în şuviţe lungi, răsfirate peste umeri. 

După bărbaţi venea alaiul femeilor. În fruntea lor 
mergea regina, urmată de soțiile şi fiicele taraboştilor 
şi căpeteniilor. Regina purta iie frumos înflorată şi fotă 
bogată, peste care era încinsă cu centură de piele fină, 
încheiată cu pafta de aur. Pe umeri avea mantie 
scurtă, uşoară, din lînă albă, cu miîneci largi, ce cădeau 
în falduri bogate, care dădea mersului ei o mişcare 
plină de graţie. Celelalte femei purtau ii şi catrinţe 
bogat înflorate, peste care fluturau în vînt marame 
subţiri, albe, care le acopereau cosiţele şi se petreceau 
frumos în jos, căzind pînă la pămînt. 

Dinspre Marele sanctuar începură să se reverse 
asupra mulţimii valuri subţiri de fum, încărcate cu 
arome de flori şi tămiie. Preoţii aliniară gărzile. Cînd 
alaiul regelui se apropie de altar, un imn de slavă se 
înălţă spre cer. Corul preoteselor, cu acompaniament 
de lire şi harfe, părea o muzică a cerului. Un fior de 
credinţă şi de supunere străbătu mulţimea. Dar viaţa 
se trăia pe pămînt. Aceasta o simboliza corul preoţilor, 
care, cu voci grave, acompaniate de tulnice, ce 
scoteau sunete tot aşa de grave, însoţiră urcarea 
regelui spre tribuna de marmură de lîngă Marele altar. 

Marele preot se opri în mijlocul preoţilor. Era 
îmbrăcat cu o mantie lungă de purpură, striînsă la 
mijloc cu un briîu lat, de culoare albastră, şi peste ea o 
pelerină scurtă, albastră, închipuind culoarea cerului, 
locul unde se afla Marele zeu. Se îndreptă spre altar. 
Preoţii aruncară pe foc răşini aromate, şi prin fumul 
gros, înecăcios, cu greu se mai putea urmări cele ce se 


petreceau în jurul altarului. Marele preot dispăru în 
valul de fum, după ce un capnobot îi şopti ceva la 
ureche. Pe feţele femeilor şi bă-trinilor se puteau 
vedea neliniştea, teama şi smerenia. 

După scurt timp, fumul se subţie şi apăru Marele 
preot. inea într-o mînă un vas de argint, în care 
ardeau  răşini mirositoare, şi făcea semne de 
binecuvintare credincioşilor. Se apropie de altar, pe 
care urcă călcînd rar. Ajuns sus, săltă mîna dreaptă, în 
care ţinea vasul de argint. Corurile încetară imnul către 
Marele zeu. Ridică apoi şi braţul stîng, în care un şarpe 
se mişca în ondulări încete şi şuiera scoţindu-şi limba 
despicată. Din mulţime, cei mai apropiaţi se retraseră 
speriaţi. Marele preot îşi înălţă apoi privirea spre cer, 
rămase citeva clipe nemişcat ca o statuie, apoi, cu 
vocea sa profundă, întărită de stinca şi de coloanele 
din jur, rosti cu ton rugător: . 

— Poporul se pleacă în faţa ta, Mare zeu! 

La aceste cuvinte, mulţimea făcu mişcări de 
supunere, de prosternare. Marele preot continuă: 

-— Poporul ţi se supune, Mare zeu, şi te roagă să-l 
scapi de duşmani şi de răzbunarea zeilor cei răi! 

Mulțimea murmură, cu un ecou ce se pierdu 
departe în vale: 

— Te rugăm, Mare zeu! 

— Poporul te roagă, Mare zeu, să-l călăuzeşti, să-l 
ajuţi să înfringă pe duşman şi să-l scoată din ţară! 

Mulțimea repetă cu mai multă putere şi în cor: 

— Te rugăm, Mare zeu! 

In acest moment de încordare solemnă, Marele 
preot se întoarse încet spre stîncă şi privi spre virful ei, 
ce se pierdea în valurile de fum, rostind cu putere 

— Vin la tine, Mare zeu, vin să primesc învăţătura 
şi îndemnul tău! 


Începu să coboare treptele de marmură, în timp ce 
mulţimea repeta în cor: 

— Te rugăm, Mare zeu! Te rugăm, Mare zeul!.,. 
Marele preot se îndreptă spre peşteră şi, urmat de 
patru capnoboţi, înainta printre preoţii aliniaţi pe două 
rînduri. Trecu peste micul pod de marmură şi dispăru 
în fumul ce acoperea intrarea în peşteră. Capnoboţii 
rămaseră afară. Corurile înălţară alt imn de slavă 
Marelui zeu. Din peşteră începu să iasă fum gros, în 
diferite culori. Spre creasta stincii, ce se pierdea în 
fum, se auziră bubuituri şi izbucniră scîntei, ce 
închipuiau tunetul şi trăsnetul. Răsunetele lor se 
pierdeau departe. Mulțimea se plecă cutremurată în 
faţa puterii Marelui zeu, apoi, ca la un semn, corurile 
încetară. Se făcu linişte. Lîngă altar apărură preotese şi 
preoţi, care începură un dans în cinstea zeului. In 
dansul lor, imitau zborul porumbeilor şi mişcărilor 
şerpilor. Vălurile albe, uşoare ale preoteselor, măreau 
şi mai mult efectul mişcărilor produs de eşarfele 
albastre, pe care ele le minuiau cu multă măiestrie. 
Dansul închipuia cum se mişca Marele preot ca şarpele 
şi cum zbura ca porumbeii urcînd la Marele zeu. 

După preoţi şi preotese urmară dansatori în 
costume de luptători, purtînd în miini arcuri puternice 
şi spade grele. Începură un dans de luptă, în acordurile 
tulnicelor şi tobelor, care imitau bine furtuna, tunetele 
şi trăsnetele. Dansul atinse încordarea extremă în clipa 
cînd dansatorii sloboziră săgețile în fumul de deasupra 
stîncii, pentru a alunga pe zeii cei răi, care ar căuta să 
împiedice pe Marele preot să ajungă la Marele zeu. 
După ce dansul luă sfîrşit şi dansatorii părăsiră altarul, 
instrumentele intonară o melodie uşoară, ce părea că 
vine de departe. În acest timp, preoţii aduseră în grabă 
două estrade de lemn, înalte de aproape cinci picioare, 


şi le aşezară una lîngă alta, cu o depărtare între ele 
cam cit statura unui om. Peste ele aruncară covoare 
frumos înflorate, cu desene ale cultului lui Zamolxis. La 
cele patru capete ale estradelor aşezară vase de 
argint, pe coloane mai înalte. Puseră apoi mirodenii şi 
răşini aromate, şi un fum plăcut mirositor se împrăştie 
pe deasupra mulţimii; Pe cele două estrade se urcară 
preoţii destinaţi să aducă zeului Marea jertfă. 

Corul preoteselor intona un nou imn de slavă 
Marelui zeu, cu privirile îndreptate către cer. Mulțimea 
nu mai asculta melodia ce înfiora şi înălța sufletele, ci 
urmărea cu multă nelinişte mişcările de la gura 
peşterii, din care ieşea un fum străveziu, albastru. Un 
stol de porumbei zbură din peşteră şi trecu pe 
deasupra altarului. Un fior străbătu mulţimea. Erau 
vestitorii Marelui preot, care se înapoia de la Marele 
zeu. 

După cîteva clipe apăru şi Marele preot, cu acelaşi 
vas de argint într-o mînă şi cu şarpele în alta. Se 
apropie cu paşi rari şi urcă treptele altarului. Priviri 
încordate îl învăluiau din toate părţile. După ce îşi roti 
privirea pe deasupra mulţimii, rosti cu voce ca de 
tunet: 

— Zeul cel mare, Marele Zamolxis, vă vorbeşte 
prin mine! El spune că dacă poporul ascultă de cuvîntul 
preoţilor şi urmează pe rege, va fi bine şi îl va scăpa de 
duşman, iar dacă va face altfel, Dacia va cădea în 
robie! Marele Zamolxis primeşte sus la el în cer pe toţi 
aceia care vor cădea luptînd împotriva duşmanului şi le 
va da lor viaţă veşnică! Aşa a spus Marele zeu! Dar ce 
e în sufletele noastre? El ştie, şi noi vom afla acum 
dacă ne va primi sau nu Marea jertfă. 

Ca străbătută de un fior, mulţimea se cutremură. 
Va fi, sau nu va fi război? Printre preoţi se produse 


mişcare. Un capnobot se apropie de Marele preot şi se 
plecă pînă la pămînt, apoi se întoarse spre mulţime şi 
întrebă: 

— Cine este cu sufletul pregătit pentru Marea 
jertfă? Cine este gata să meargă în faţa marelui 
Zamolxis, unde va fi primit şi va trăi în cer fericit de-a 
pururi? 

Un preot se aşezase în spatele capnobotului, 
pregătit să noteze. 

— Cine este primul? întrebă capnobotul. 

Din mulţime se strigară pe rind mai multe nume: 
Abruto, Rhesos, Dapyx, Conosico... 

Fiecare striga numele altuia, pe care îl credea mai 
credincios, şi pentru a se scăpa pe sine. Strigătele 
continuară: 

— Duparneu, Azio, Vazyx, Daizus, Cotiso... 
Capnobotul făcu semn pentru linişte. Anunţă că s-au 
completat cele douăzeci de nume. Auzindu-şi numele 
strigat, Daizus se mişcă neliniştit. Nu voia să moară în 
faţa preoţilor, ci în luptă, în faţa duşmanului. Aceeaşi 
nelinişte îi frăminta pe Diegis şi pe Sarmis. Se 
mîngiiară însă la gîndul că nu vor cădea sorții tocmai 
pe el, pe Daizus. Alături, regele părea de piatră şi 
urmărea desfăşurarea ritualului. 

Capnobotul se duse pînă în rîndul preoţilor şi 
reveni apoi în faţa Marelui preot, ţinind în mînă un 
săculeţ. Alături de el era preotul care notase numele 
celor strigaţi din mulţime, propuşi pentru Marea jertfă. 
În săculeţ erau bile de lemn, unele albe şi altele 
albastre. Se ştia: cel pentru care se scotea bila albastră 
era jertfitul. Capnobotul îşi vîiî mîna în săculeţ şi o 
scoase plină cu bile albe şi albastre. Le arătă mulţimii. 
Puse bilele înapoi, scutură săculeţul pentru a le 
amesteca mai bine şi-l ţinu în faţa Marelui preot. 


Începu apoi să strige cu ton ceremonios primul nume. 
Marele preot scoase din săculeţ o bilă: albă. În mulţime 
se auzi un murmur de uşurare. Abruto scăpase. Urmă 
al doilea, la fel Marele preot scoase o bilă albă. 
Scăpase şi Rhesos. Se continuă cu al treilea, al 
patrulea, al cincilea. Din săculeţ se scoteau numai bile 
albe. 

In încordarea în care se afla mulţimea, în 
acordurile stridente ale instrumentelor şi în 
intervențiile pline de efect ale corului, nimeni din 
mulţime nu luă în seamă că Marele preot scotea bilele 
numai dintr-o anumită parte a săculeţului, partea pe 
care se afla mîna capnobotului. Ajunse şi la Daizus. 
Capnobotul îi strigă numele puţin ţipat. În aceeaşi 
clipă, capnobotul îşi schimbă mîna şi ţinu săculeţul cu 
partea opusă. Marele preot mişcă mîna ceva mai mult 
în săculeţ, o scoase şi arătă mulţimii o bilă: albastră. 

Mulțimea izbucni în urale şi în rugăciuni către 
Marele zeu. Daizus era cel destinat pentru Marea 
jertfă. Unii rîdeau fericiţi, alţii se înfiorau de milă. 
Femeile şi mai ales bătrînele plîngeau. 

De sus, din tribuna regelui, Sarmis urmărise 
încordat şi cu sînge rece mişcările Marelui preot şi ale 
capnobotului. Nu-i scăpase schimbarea făcută în clipa 
cînd se strigase numele lui Daizus. In aceeaşi clipă, se 
ridicase şi trăsese spada. Ceva mai tirziu, o mişcare 
asemănătoare încercase şi Diegis. Dar capnobotul 
prinsese momentul. Totul s-a petrecut cu iuţeală bine 
pregătită. După ce Marele preot scosese bila albastră, 
capnobotul golise repede săculeţul în văzul tuturor şi 
lăsase bilele să cadă, împrăştiindu-se pe lespezile 
altarului, iar săculeţul îl aruncase în vasul cu jăratic din 
apropiere. Flăcările îl înghiţiră repede, în acel moment, 
regele simţise că în preajma lui se petrece ceva 


neobişnuit. Se întorsese şi aruncase spre cei doi o 
căutătură aspră, plină de mustrare. La îndemnul 
regelui, Sarmis se aşezase la loc, zdrobit. 

Marele preot ceru ca Daizus să se apropie de altar. 
Cu faţa ca de fecioară, palid, aproape alb, cu pletele 
blonde fluturîndu-i în vînt, el cobori treptele, căutînd să 
se ţină tare. Ştia că orice încercare de opunere ar fi 
fost sfărimată de mulţimea care aştepta cu înfrigurare 
să vadă voinţa Marelui zeu. Opunerea ar fi adus 
ruşinea nu numai asupra lui, ci şi a întregului neam 
Dicomes, ar fi stîrnit supărarea regelui. 

In încordarea şi tumultul ce domneau, nici nu se 
auzise ţipătul deznădăjduit al Carsidei. Dar preoţii 
ştiură ce să facă spre a trece neobservat acel moment 
greu. Aruncară în vase răşini care scoteau mult fum şi 
făcură semn ca instrumentele şi corul să cînte cu mai 
multă putere. 

Ajuns lîngă altar, doi preoţi îl prinseră pe Daizus de 
miîini cu toată străşnicia. Ochii lui înotau în lacrimi. 
Viaţa plină de tinereţe, ce umplea toată fiinţa lui, se 
revolta în faţa morţii. În această clipă, îi răsunară în 
minte cuvintele pline de ameninţare pe care 
capnobotul i le spusese în peştera lui Porfirios: 

— Taraboste, te-ai supus singur judecății Marelui 
Zeu! 

Acum ştia că totul era răzbunare, ştia că nimic nu-l 
mai poate scăpa din mîinile preoţilor. Îl durea adînc că 
nu dăduse ascultare sfatului bătrînului Usugus, care, la 
plecarea de la Carsidava, îl însoţise deznădăjduit o 
bucată de drum: „Stai, stăpîne, nu te duce în miinile 
preoţilor!" îi repetase într-una bătrînul. Totul era acum 
prea tirziu. 

Urcă repede, cu paşi hotăriţi şi stăpînit, pe estrada 
spre care îl împinseră cei doi preoţi. Corul şi muzica 


începură să intoneze un imn către Marele zeu. Pe 
estradă, preoţii începură să-l pregătească pentru 
Marea jertfă: peste îmbrăcămintea lui de luptător, îl 
înfăsurară într-o pinză albastră, treeîndu-i-o cu multă 
dibăcie peste miini şi peste picioare,  făcîndu-i cu 
neputinţă orice mişcare. 

intre cele două estrade, opt preoţi ţineau cu 
vîrfurile în sus opt sulițe. In acordurile puternice ale 
muzicii şi corului şi în bătaia tobelor, alţi opt preoţi îl 
culcară pe o plasă rară de friînghii, apoi îl aruncară în 
sus, lăsîndu-l să cadă în sulițe. Mulțimea privea 
încremenită, cu suflarea oprită de credinţă şi de 
teamă. 

În faţa morţii, momentele sînt lungi. Lui Daizus, 
întreaga viaţă i se depănă într-o clipă. Îi reveniră în 
minte, ca un ecou îndepărtat, cuvinte din rugăciunea 
pustnicului Porfirios, din seara cînd îl ascultase prin 
crăpătura din stîncă. Dar în faţa morţii, clipele - oricît 
de lungi ar părea - au totuşi un sfîrşit. Pluti în aer, căzu, 
simţi dureri ascuţite ce-i săgetau trupul, mai putu să 
audă ca un tunet cum mulţimea izbucnise în urale, o 
mai văzu ca pe-un furnicar răscolit, după care totul se 
pierdu în întuneric şi linişte. Moartea lui fu fulgerătoare 
Uralele nu mai conteneau. Marele zeu primise Marea 
jertfă. 

Marele preot sui călcind rar pe treptele de 
marmură ale altarului. Ridică privirea spre cer şi rosti 
cu un ton de rugăciune şi de mulţumire: 

— Îți mulţumim, Mare zeu! Ne-ai primit jertfa! În 
faţa ta, poporul face legămint că-i va asculta pe preoţi 
şi-l va urma pe rege! Poporul se leagă că va lupta şi-l 
va alunga pe duşman peste Dunaris! 

Din piepturile mulţimii uşurate izbucniră strigăte, şi 
răsunetul lor se pierdu repetat pînă departe în vale: 


— Îți mulţumim, Mare zeu! Ne legăm, Mare zeul... 
În timp ce Marele preot rostea cuvintele de mulţumire, 
în jurul trupului celui jertfit apărură dansatori şi 
dansatoare, care începură dansul Marii jertfe, în 
sunetele unui imn de slavă. Pe măsură ce dansul se 
înteţea, fumul se îngroşa tot mai mult, pînă ce 
mulţimea nu mai văzu nimic. Acesta era semnul prin 
care se anunţa că ritualul aducerii Marii jertfe luase 
sfîrşit. Preoţii începură să pregătească altarul pentru 
arderea celui jertfit. 

Regele se ridică grav şi se întoarse spre Diegis şi 
Sarmis. 

— V-am înţeles dintr-o ochire şi v-am oprit de la o 
faptă necugetată! le spuse rece. 

Urmat de acelaşi alai, regele porni spre palat, unde 
urma ospăţul tradiţional, în mijlocul preoţilor, al 
căpeteniilor de triburi şi al taraboştilor prezenţi la 
ritualul aducerii Marii jertfe. La trecerea lui, mulţimea 
se pleca cu supunere, striga urări de sănătate şi 
murmura rugăciuni către Marele zeu. Din toate părţile 
se aruncau flori în calea lui. 

În scurt timp, petrecerea era în toi. În frigări 
enorme se aduceau ciosvirte de boi, cornurile de vită, 
cupele de lemn şi oalele treceau din miînă-n mină şi 
erau golite într-una. Burdufuri şi vase pline cu vin se 
goleau repede. Erau mese întinse în palat, pe terasele 
din jur şi chiar în afara cetăţii. In această zi, toţi erau 
ospătaţi de preoţi. 

Nu trecu mult, şi din toate părţile începură să se 
audă chiote şi cîntece. Urmară apoi jocurile şi, într-un 
iureş de nestăvilit, o adevărată dezlănţuire îi cuprinse 
pe toţi. În ziua cînd Marele zeu primea Marea jertfă, 
totul îi era permis poporului. 

A doua zi, în Cetatea-de-Munte era linişte. 


Mulțimea se împrăştiase, fiecare plecînd la casa lui. 
Numai căpeteniile au mai rămas prezente, pentru a lua 
parte la sfatul regelui. După sfat, spre seară, regele s-a 
retras. A strîns în jurul lui pe cei mai apropiaţi şi pe cei 
mai de încredere. Îi privi cu un zîmbet dureros. Se 
vedea că era şi îngrijorat, şi obosit. 

- V-am strîns în jurul meu ca să vă cert, începu el 
cu voce stăpinită. Ştiu că Sarmis şi Vitellius n-au luat 
niciodată parte la ritualul aducerii Marii jertfe, dar voi, 
tu, Diegis, şi tu, Dagio, nu cunoaşteţi cultul lui 
Zamolxis? 

Diegis nu se putu stăpini: 

— Regele şi fratele meu vrea să spună că cel 
jertfit, care acum este prefăcut în cenuşă, viteazul şi 
nevinovatul Daizus, a fost aruncat în sulițe fiindcă aşa 
au căzut sorții? 

Păstrindu-şi liniştea rece, Decebal le făcu semn să 
se aşeze. Văzuse că Sarmis abia-şi stăpîneşte durerea 
şi-i făcu semn să se apropie. 

— Voi nu ştiţi ce înseamnă credinţa poporului! 
începu el cu multă tristeţe. Vino lingă mine, Sarmis! 
Eşti ca un vulcan. Aşa era şi viteazul Dicomes. Aşadar, 
ce voiaţi voi, tu, Sarmis, şi tu, Diegis. tragînd spadele? 
Ce ginduri vă stăpîneau? 

Năpădit cu totul de durere şi de ură, Sarmis vorbi 
cu un ton cum nu se cuvenea în faţa regelui: 

— l-aş fi spintecat cu spada pe amindoi, pe Marele 
preot şi pe capnobot! Ceea ce au făcut ei, n-a fost 
tragere la sorţi, n-au lăsat liber jocul întîmplării, ci au 
făcut o măsluire, ca nişte saltimbanci de bilci... 

— Tu să nu uiți că te afli în faţa regelui, Sarmis! îl 
mustră Decebal. 

— Dar, regele meu, continuă el înecat de revoltă, 
am văzut cînd Marele preot a scos bila albastră dintr- 


un loc anume din săculeţ! 

— Am văzut şi eu, Sarmis, spuse încet regele. Un 
rege vede multe. Eu mai cunosc şi alte fapte de-ale 
preoţilor... 

— Dacă e ca sorții să hotărască, aşa să fie, dar nu 
să se schimbe aducerea Marii jertfe într-o răzbunare a 
preoţilor, rosti Diegis fără să se mai poată stăpini. 

Regele continuă să le vorbească cu aceeaşi linişte 
rece. 

— Vezi, Diegis, dacă tu ai ajunge rege, n-ai fi un 
rege bun. Ai săvirşi greşeli care te-ar îndepărta de 
popor. Uite, eu sînt un rege aspru, schingiuiesc şi omor 
cu cruzime pe oricine se opune cuvîntului meu, o ştii 
doară. Poporul îmi rosteşte numele cu teamă, dar şi cu 
respect. Totul e să ştii cînd să pedepseşti şi cînd să 
răsplăteşti mulţimea. Ce spuneţi voi, dacii cred în 
Marele zeu? 

Toţi încuviinţară, clătinînd uşor capetele. 

— Vă întreb: vă daţi voi seama ce s-ar fi întîmplat 
în clipa în care, să zicem tu, Diegis, şi tu, Sarmis, aţi fi 
sărit cu spadele asupra Marelui preot? Să nu uitaţi, 
poporul se teme încă mai mult de Marele zeu decit de 
rege. In clipa aceea, poporul s-ar fi ridicat împotriva 
noastră şi ne-ar fi strivit, şi chiar dacă la început 
mulţimea n-ar fi îndrăznit, îndrăzneau ei, preoţii lui 
Zundecibalm. Credeţi că este vreunul care să nu 
poarte, pe sub pelerina lui de preot, o spadă bine 
ascuţită? Tu, Diegis, doară ştii ce grea luptă şi surdă se 
poartă între mine şi Zundecibalm! 

Cuvintele lui Decebal, pline de adevăr, îi puseră pe 
gînduri. 

— Da, Daizus a fost un tînăr de nădejde, un 
adevărat Dicomes, continuă regele. Prin jertfa lui, 
poporul s-a legat să urmeze cuvintul nostru. Ne 


pregătim să pornim la luptă, să aruncăm peste Dunaris 
legiunile Romei. Tăcu cîteva clipe: Tu, Vitellius, tribun 
al imperiului... al Romei... te afli într-o situaţie... 

— Sînt gata să-mi dau viaţa pentru regele meu şi 
pentru Dacia! rosti el cu hotărîre. 

— Te înţeleg... şi pentru Apronilla... pentru micul 
vostru Decebal... 

— În Dacia este mai multă cinste şi mai multă 
omenie! accentuă fostul tribun cu însufleţire. 

— Dacă te-ai convins de asta, e bine. In popor se 
spune că am ochi de vultur şi sfişii ca lupul. Ştii că nu 
iert, aşa uşor! Mă încred în tine, Vitellius, tot atit de 
mult cît mă încred în Sarmis, în Dagio şi, nu mai spun, 
în Diegis, care, aşa cum ştiţi cu toţii, este ajutorul şi 
sprijinul meu. 

Diegis asculta cuvintele regelui şi îşi trecea uşor 
degetele prin barbă. Durerea Carsidei pentru pierderea 
lui Daizus o simţea şi el. 

— Rumegi ceva, Diegis, ia spune-ne şi nouă, la ce 
te gindeşti? căută regele să-l scoată din muţenia lui. Tu 
ai ce ai cu Zundecibalm... 

— Pentru mine, Marele preot este un mişel şi mă 
rog Marelui zeu ca regele să nu se convingă că este şi 
un trădător. El caută pe toate căile să se arate mai 
presus decit regele. 

După o lungă pauză, Decebal vorbi tot atît de 
potolit: 

— Să nu-l judecăm în totul greşit pe Marele preot. 
Este adevărat că, în setea lui după atotputernicie, 
caută să micşoreze pe toate căile autoritatea regelui, 
dar aceasta nu înseamnă că nu este un bun dac şi nu 
doreşte întărirea şi mărirea Daciei. Puterea lui este 
încă mare, el poate în orice moment să ridice poporul 
împotriva noastră, spunînd că aceasta este voia 


Marelui zeu. Preoţii lui sînt împrăştiaţi pretutindeni, ei 
învaţă şi îndeamnă poporul, ei îi prind pe cei ce nu se 
roagă zeilor, îi judecă şi-i pedepsesc cum vor. Pe voi v- 
a revoltat moartea lui Daizus. dar nu v-aţi întrebat 
niciodată ciîţi daci sînt duşi pe Cogheon, judecaţi de 
capnoboţi şi li se pierde urma?! Spuneţi-mi, învăţătura 
asta nouă a galileanului acela, credeţi că ne-ar putea 
pricinui vreun rău? 

Toţi tăcură. Avură impresia că regele îi socoteşte 
de partea pustnicului Porfirios. 

— În Dacia nu, mărite rege! spuse Sarmis. Că este 
Marele zeu în cer sau altcineva, e acelaşi lucru. S-ar 
putea ca şi preoţii noii credinţe să ajungă cu timpul tot 
atit de răi ca şi preoţii lui Zamolxis. Plutarh îmi spunea 
că atit timp cît oamenii vor simţi nevoia să creadă într- 
o putere mai mare - văzută sau nu - tot atit timp vor 
exista şi preoţi. 

Vitellius se mişcă nerăbdător şi prinse momentul. 
Vorbi, cătînd drept în ochii regelui: 

— La Roma se spunea că atunci cînd noua 
credinţă se va întinde pretutindeni, imperiul va 
dispărea, iar puterea împăratului se va prăbuşi. O 
schimbare se produce totuşi în lume. Cînd lucram pe 
şantierul podului de la Egeta, am văzut acolo un sclav 
creştin. În privirea lui era multă dragoste, multă 
căldură şi milă. Pe el nu-l îngrozea nici un rău 
pămîntesc ; în fiecare clipă era gata să sară în ajutorul 
aproapelui său cu vorba sau cu fapta. 

— Vorbeşti ca un creştin, Vitellius, nu cumva..., îl 
întrerupse regele. 

— Nu, regele meu, în această clipă nu iubesc decit 
Dacia, pe Apronilla şi pe cei doi Decebali! 

Regele izbucni într-un uşor hohot de ris. Ultimele 
cuvinte îi plăcuseră. Înţelesese. Unul, din cei doi, era 


micul Decebal, fiul lui Vitellius şi al Apronillei. 

Trecuseră mai mult de trei luni de la aducerea 
Marii jertfe, şi de la moartea năprasnică a lui Daizus. 
Vara era spre sfîrşit. Singur în vila sa din apropierea 
cîmpului, Livianus Claudius citea rapoartele 
comandanților de cohorte şi de legiuni împrăştiate pe 
tot cuprinsul Daciei. Veştile îl nelinişteau. Tresări cînd 
intră contubernalul şi-l anunță pe Eurotas. Pe grec nu-l 
mai văzuse de mult. ÎI văzu intrînd adus de spate, slab, 
cu privirea vie, cu ochii lucitori. Apariţia lui Eurotas îl 
mai învioră. Se aştepta la ceva veşti importante. 

— Mă miră că ţi-ai mai adus aminte să treci pe la 


mine, începusem să cred că poate... - schimbă tonul 
spre glumă - poate ai plecat la Jupiter, pe Muntele 
Olimp. 


Se ridică şi-i ieşi în întîmpinare. 

— Zeii să te acopere cu darurile lor, Livianus 
Claudius, şi mai ales Asclepios şi Cypris! Jur pe toţi zeii 
Olimpului şi ai Infernului că n-am încetat să mă gindesc 
la tine! Cît priveşte plecarea mea la Jupiter... va veni şi 
clipa asta. Încep să simt cum mă prinde bătrîneţea din 
toate părţile. 

— Abia ai intrat, grec isteţ, şi m-ai şi atins tocmai 
acolo unde mă doare. Arăt chiar atit de îmbătrinit, 
Eurotas? 

Bătrînul negustor se trase puţin înapoi. 

— Pe fulgerele lui Jupiter, generale, m-am gîndit la 
bătrineţea mea! Nu-mi dau bine seama dacă te-ai 
schimbat, dar stai să te privesc mai bine. 

Eurotas se scarpină uşor în barbă, măsurîndu-l cu 
privirea. 


— Da, ai mai îmbătrinit, ai slăbit, părul ţi-a albit 
aproape tot. Hei, Livianus Claudius, pe drumul vieţii, 
nimeni nu face cale întoarsă! De cînd ea ţi-a fugit, te 
chinuieşti prea mult... 

Livianus Claudius se întrista puţin. 

— Nu ştiu ce să-ţi spun, Eurotas... Nu regret însă 
că am ţinut-o lîngă mine. 

Tăcu. Păru că ezită. Continuă: 

— Tu umbli mult, Eurotas, pătrunzi la curtea 
barbarului Decebal, pe la Diegis... spune-mi, ai văzut- 
o? Cum mai arată? 

După felul cum îi vorbea, Eurotas înţelegea cît de 
mult suferă bărbatul din faţa lui. 

— Deşi abia am sosit din imperiu, am avut prilejul 
să-i văd. Poate că-ţi măresc durerea, Livianus Claudius, 
îţi spun, fiindcă m-ai întrebat. O pereche minunată. 
Amîndoi sînt frumoşi, tineri, veseli cum numai zeii pot 
fi. Sînt fericiţi, Livianus Claudius! 

—  Frumoşi..., murmură generalul. Simţi cum îi 
creşte furia, Fericiţi... Se ridică de pe scaun: li urăsc pe 
amîndoi! Am amiînat înapoierea la Roma pînă-i prind. 
Pe trădător îl voi răstigni, iar ea este sclava mea. După 
legile imperiului, este sclavul meu şi copilul ei! 

— Pe Apollo din Delfi, de ce păcătuieşti? Haide, să 
vorbim serios, ca doi bărbaţi copţi la minte. Ne jurăm 
pe zei, dar nu mai credem de mult în ei. Părăseşte 
gindurile rele de răzbunare! 

Livianus Claudius îi aruncă o căutătură 
pătrunzătoare. 

— Pentru asta ai venit, Eurotas? Se întoarse şi-i 
arătă uşa. 

— Dar, Livianus Claudius... 

— Nici un cuvint! Dacă te dovedesc că acesta a 
fost scopul venirii tale aici, jur pe făcliile Eryniilor că nu 


va apune soarele şi vei atirna de un copac în afara 
campului! 

Eurotas se ridică, pregătindu-se de plecare. 

— Îmi pare rău, Livianus Claudius. Venisem din 
dorinţa de a te vedea. Şi-apoi, să ştii că nu ţin prea 
mult nici la hîrbul ăsta de trup, nici la tărtăcuţa asta de 
cap! Nu plec de-aci însă înainte de a-ţi spune ultimul 
meu cuvint: ştii, Livianus Claudius, filozofii greci au 
reuşit să dovedească cum că atunci cînd urăşti pe 
cineva înseamnă că totuşi îl iubeşti. Te las în voia 
zeilor, iar de ţii să mă trimiţi la ei... 

Mînia lui Livianus Claudius se topi. 

— Pe Jupiter, te rog să mă ierţi! Stai, dacă ai venit 
din dragoste pentru mine, spune-mi ce mai ştii, ce se 
mai petrece în imperiu? 

— Nu mă cunoşti, Livianus Claudius? Eu sînt un 
negustor şi caut să fac negustorie. Am umblat mult din 
toamnă pînă acum: la Roma, la Atena, la Tomis şi în 
alte părţi pe ţărmul Pontului Euxin. Am luat mărfuri 
dintr-o parte şi le-am vîndut în alta. 

— Spune-mi ce face împăratul, toţi zeii să-i dea 
sănătate! 

— Imperiul se întăreşte pe zi ce trece. Podul de la 
Drubeta a legat Dacia pentru totdeauna de Roma. 
Împăratul este sănătos... adică a scăpat sănătos... 

— Pe Jupiter, dar ce s-a întîmplat? sări Livianus 
Claudius. 

— Cum, n-ai aflat? împăratul se afla la Siscia, cînd 
era să fie otrăvit de o conjurație pusă la cale la Roma 
de spioni şi trădători. Asta l-a înfuriat şi mai mult 
împotriva lui Decebal. 

— Nu te înţeleg, Eurotas, complotul a fost urzit la 
Roma, şi împăratul s-a supărat pe regele dac? 

— Foarte simplu, totul a fost pus la cale cu banii 


lui Decebal. Aşa cică ar fi spus unul dintre trădătorii 
prinşi. 

Frămîntat, Livianus Claudius se mişcă neliniştit în 
scaun. 

— E ceva în neregulă, murmură el. l-am cerut 
împăratului ajutoare şi văd că Întîrzie să le trimită. Pe 
de altă parte, regele barbar pune la cale otrăvirea lui... 

— Poate că nu va întirzia să le trimită. Dincolo de 
Danuvius am văzut că legiunile sînt în mişcare şi 
pregătire. 

Cîteva clipe tăcură, fiecare frămintat de gîndurile 
lui. 

— Vezi tu, Eurotas, rupse liniştea Livianus 
Claudius, mă aflu într-o situaţie din care nu văd cum să 
ies. Prin iscoadele mele, am aflat că Decebal se 
pregăteşte în mare grabă. 

— N-am văzut pregătiri, murmură Eurotas, mai 
mult pentru a-l îndemna pe general să vorbească. 

- Da, fac pregătiri mari şi n-aş vrea să mă prindă 
aici ziua cînd ei vor da lovitura. Dar cum să plec? 

— Te-a cuprins frica de daci, Livianus Claudius! Ai 
uitat puterea imperiului şi măiestria împăratului de a 
purta războaiele? 

— Nu, Eurotas, nu m-a cuprins frica, mă gindesc 
numai că va trebui să mă retrag cu legiunile şi 
cohortele de aici. Cit priveşte pe Decebal, nu mă 
îndoiesc de hotărîrea lui. El şi-a întărit cetăţile, s-a 
înconjurat de căpetenii tinere, încercate în lupte, a 
îngrămădit în locuri tainice rezerve de hrană şi de 
arme, în apropierea cetăților şi în lungul drumurilor şi 
potecilor a pus capcane de tot felul, a pregătit 
otrăvirea izvoarelor... 

— Destul, Livianus Claudius, că doar Decebal nu 
şi-a adus din Infern şi armele, şi luptătorii! 


— Da, Eurotas, prin colibe, prin şuri, prin păduri va 
lăsa provizii anume otrăvite, a făcut înţelegere cu 
triburile vecine din răsărit şi miazănoapte... 

— Mă îngrozeşti, Livianus Glaudius. Dacă este aşa, 
trebuie să-mi iau repede mărfurile şi să trec dincolo de 
Danuvius! 

El ştia că în tot ce spunea generalul era şi mult 
adevăr. 

— Îmi descarc sufletul faţă de tine. Cînd ai intrat, 
tocmai citeam rapoartele de la celelalte campuri. 
Lupul, vulturul, tigrul ăsta de Decebal - nici nu ştiu cum 
să-i zic - este gata să se repeadă asupra prăzii. Imi va 
nimici cohortele şi legiunile. Mă gindese să dau ordin 
de retragere încă înainte de sfîrşitul toamnei şi căderea 
iernii. 

Livianus Claudius nu observă în ochii lui Eurotas o 
lucire plină de speranţă şi de ură greu stăpînită. Mintea 
bătrîniului grec rătăci cîteva clipe. Gîndi: „Dacă 
Decebal s-ar pune în fruntea dacilor, a tracilor, a 
macedonenilor şi a grecilor, toate provinciile imperiului 
de la Danuwvius, Pontul Euxin, pînă la Byzanţ, ar scăpa 
de sub jugul Romei, imperiul ar fi frînt în două. Ar fi 
ceva măreț, uriaş, înălţător.” îşi reveni repede din 
gînduri: 

— Pe toţi zeii, generale, nici nu te mai recunosc, 
parcă n-aş avea în faţă pe renumitul general Livianus 
Claudius! E timpul să plec, continuă el ridicîndu-se. Dar 
mai înainte de a ne despărţi, aş vrea să-ţi fac o 
promisiune. Scap şi de spînzurătoarea cu care m-ai 
ameninţat, completă în glumă. M-am gîndit că... 

Eurotas nu avu timp să termine ceea ce ar fi vrut 
să spună. Uşa se deschise împinsă cu putere, şi din 
atriu se auzi vocea lui Domitius Rufinus. 

— Tribune şi centurioane, veţi fi primiţi îndată de 


general! 

Livianus Claudius păli. Bănui că se petrecuse ceva 
grav. Domitius Rufinus intră. 

— Tribunul Salustius Decimus de la Ampelum şi 
centurionul Cassius Fulvius de la Porolissum aduc veşti 
importante, raportă el. 

— Cînd sînt în joc soarta imperiului şi vieţile 
noastre, nu mai e de aşteptat! rosti tribunul, care 
intrase după primul-contubernal. 

— Dar ce s-a întîmplat, tribune, de calci chiar şi 
regulile disciplinare? îl întrebă generalul, nerăbdător. 

— Salut pe generalul Livianus Claudius, 
comandantul garnizoanelor din Dacia! Toţi zeii să-l aibă 
în pază! 

— Spune, tribune, ce ai de raportat, lasă zeii! Faţa 
generalului se împietrise. 

— Ne-au atacat dacii, generale! 

— Ei, şi ce, n-au mai atacat ei? 

Tribunul continuă, fără să ţină seama de 
întreruperea generalului: 

— |n aceeaşi zi, generale, au fost atacate 
campurile de la Potaissa, Napoca şi Porolissum. 
Lucrările de întărire neterminate şi campurile, nefiind 
pregătite, toţi au fost luaţi prin surprindere. Atacurile 
n-au putut fi respinse şi cohortele s-au predat! 

— S-a predat legatul Aulus Plautius? strigă 
generalul, cu vocea sugrumată de minie. E 
nemaipomenit! După ce îl eliberez, îl trimit la Roma, 
pentru a fi judecat de Senat! Strigă apoi la tribun: Ce 
taci, spune tot ce s-a mai întîmplat! 

— Generale, la Porolissum, o căpetenie dacă, 
Sarmis, i-a vorbit frumos legatului Aulus Plautius, 
cohortele nu sînt luate captive. A cerut legatului să 
părăsească chiar în acea zi campul şi să se îndrepte 


spre graniţele imperiului, dincolo de Danuvius. Armele 
s-au lăsat în cîmp. Tot aşa s-au petrecut lucrurile la 
Napoca, unde căpetenia a fost Diegis, şi la Potaissa, 
acolo dacii fiind conduşi de unul Dagio. La Ampelum, 
tocmai cînd se pregătea atacul, s-a prins de veste. 
Dacii sînt comandaţi de un fost tribun roman: 
Hammonius Vitellius. S-au dat lupte... 

— Dar legatul Valerius Valerianus ce face? 

— A căutat să grupeze cohorta de la Ampelum cu 
aceea de la Apullum, dar, din nenorocire... 

— Spune, ce s-a mai întîmplat? Ah, acel tribun, 
trădătorul!... 

— Acel Hammonius Vitellius se vede că e un bun 
comandant. A împiedicat gruparea celor două 
garnizoane la timp, tocmai cînd din miazănoapte îi 
veneau ajutoare de la Diegis şi de la Sarmis. Acum 
cohortele sînt pornite spre Lederata, obligate să 
meargă la o zi în urmă una de alta, fără arme şi pe un 
drum ocolit, încît să nu treacă prin Sarmizegetusa. 

— Nu mai pricep nimic! murmură descurajat 
generalul. Au căzut în luptă mulţi legionari, au torturat, 
au ars? Dacii sînt atît de cruzi... 

— Aproape că nu avem pierderi, răspunse 
tribunul. Legionarii sînt uimiţi de felul cum s-au purtat 
dacii. Au căzut ceva morţi de o parte şi de alta, la 
Ampelum şi la Porolissum, dar numărul lor este mic. 
Peste tot însă, după plecarea cohortelor, cîmpurile şi 
garnizoanele, construcţiile şi barăcile au fost arse. Pînă 
departe se vedea cerul înroşit de vilvătăile lor. 

Tribunul tăcu. Generalul stătea rezemat în miini, 
aplecat peste masă. Privea în jos. Dezastrul se 
produsese. Decebal i-o luase înainte. Reveni din 
gînduri cînd Domitius Rufinus îi anunţă cu ton solemn: 

—  Vicilis, scribul regelui Decebal cere să fie primit! 


După obişnuitul salut, Vicilis îi vorbi cu cuvinte pline de 
respect: 

— Regele Decebal roagă pe generalul Livianus 
Claudius să vină în cetate pentru a-i face comunicări 
importante. Regele te asigură, generale, că deşi veştile 
pe care le-ai primit nu sînt bune, totuşi propunerile 
sale sînt bune! 

Ceea ce-l uimea pe general era faptul că regele 
dorea să-i vorbească. De cînd se afla în Dacia, nu 
lucrase niciodată cu Decebal şi tot ce se tratase se 
făcuse numai prin Diegis. De un refuz nici nu putea fi 
vorba. Se adresă lui Vicilis: 

— Să duci salutul meu şi urări de sănătate regelui 
Decebal! Voi răspunde cum se cuvine la invitaţia sa. 
Cînd pot să fiu primit? 

— În tot momentul, generale! Către seară, pe un 
vînt rece şi o ploaie măruntă ce anunțau apropierea 
iernii, generalul Livianus Claudius intră în 
Sarmizegetusa, însoţit de garda sa comandată de 
Domitius Rufinus, şi se îndreptă spre curtea regelui. 
Întregul alai era în ţinută de gală, ce ilustra măreţia 
imperiului. La curtea lui Decebal, primirea se făcu aşa 
cum se cuvenea unui oaspete străin. Chiar de la 
intrare, Livianus Claudius rămase impresionat. Urcă 
scări cu trepte de marmură, trecu printre coloane de 
marmură frumos sculptate în stilul doric şi pătrunse în 
sala regelui, o încăpere largă, pardosită cu plăci tot de 
marmură, peste care erau aşezate covoare groase de 
lînă în culori vesele. În fundul sălii îl văzu pe rege 
îmbrăcat ca pentru primirea unui înalt oaspete. Lîngă 
rege se afla marele preot Zundecibalm şi Vezina, iar în 
spatele său - Vicilis. 

Generalul trecu printre luptătorii din gardă şi 
printre căpeteniile dace şi se opri în faţa regelui. 


Decebal se ridică în picioare. 

— În numele împăratului Ulpius Trajanus, stăpînul 
Romei şi al imperiului, salut pe regele Daciei, viteazul 
Decebal! Rog zeii să-l ţină sănătos şi să-i dea viaţă 
lungă! 

Decebal zîmbi uşor. Cuvintele lui Livianus Claudius 
îi plăcuseră. 

— Te salutăm şi noi şi ne bucurăm că ai venit! 
spuse regele în limba dacă, vorbind rar, pentru ca 
Vicilis să aibă timp să repete în limba Romei. Rugăm 
pe marele nostru zeu Zamolxis pentru sănătatea 
împăratului şi a ta, generale! Regele continuă după o 
scurtă pauză: Noi vrem să trăim în pace şi în înţelegere 
cu Roma. Mă bucură că ceea ce s-a pornit s-a făcut 
aproape fără vărsare de sînge. Legiunile şi cohortele 
romane se retrag în linişte. Aici, peste marele Dunaris, 
la hotarele imperiului, noi vom fi străjeri neadormiţi şi 
ne vom achita cu cinste de încrederea împăratului... 

— Regele Decebal uită că a călcat înţelegerea de 
pace cu imperiul? interveni Livianus Claudius, căruia 
nu-i convenea situaţia de a fi pus în faţa unui fapt 
împlinit. Ceea ce s-a petrecut a fost un act duşmănos... 

— Nu uit, generale! Ştiu, am călcat înţelegerea! 
Unui rege care îşi iubeşte poporul pe care-l conduce i 
se cer multe. Este în firea omului să nu-l vadă cu ochi 
buni pe acela care i-a intrat cu de-a sila în casă. Totuşi, 
noi dorim sincer să stabilim legături bune cu imperiul. 

— Totul depinde de hotărîrea pe care o va lua 
împăratul! 

— Pentru aceasta te-am poftit aci, generale. 
Primul lucru pe care-l vei face va fi, desigur, să 
raportezi împăratului cele ce s-au petrecut. N-aş vrea 
să fiu înţeles greşit, altfel... Întîmple-se ce vor voi zeii! 
Eu n-am făcut şi nu fac un act de nesupunere şi de 


duşmănie faţă de Roma. Îl asigur pe împărat că rămîn 
„Clientul“ său, aşa cum stă scris în pergamentul păcii 
dintre noi, şi voi apărind cu străşnicie hotarele din 
această parte a imperiului. Scot afară din Dacia 
legiunile şi cohortele pentru a curma abuzurile, jafurile 
Şi silniciile ce le fac soldaţii romani şi pentru ca eu şi 
poporul dac să ne simţim liberi şi stăpîni în ţara 
noastră. Nu-ţi poate fi prieten acel vecin care, sub 
masca prieteniei, îţi trimite armata sa, sub a cărei 
povară simţi că te sufoci... 

— Regele vorbeşte de prietenie şi supunere, 
murmură Livianus Claudius, însă noi ştim că a făcut 
înţelegere cu triburile din miazănoapte pentru lupta 
împotriva imperiului. 

De sub spriîncenele stufoase, ochii lui Decebal 
scînteiară. Căută să se stăpinească. 

— Ştiu de mult, generale, ştiu că ai aflat de 
plecarea soliei mele către miazănoapte şi mai ştiu şi de 
cele întîmplate soliei la Porolissum, numai că dacii v-au 
dejucat planul. Continuă apoi: Legiunile şi cohortele 
romane se vor retrage pe valea rîului Alutus, spre 
Drubeta. 

— Mie mi s-a raportat că spre Getidava şi 
Lederata, îl întrerupse generalul, cu o uşoară revoltă în 
voce. 

— Am dat ordin să se schimbe direcţia, adăugă 
regele. Pe faţa generalului se accentuară şi mai mult 
frămîntarea şi îngrijorarea. Planul său de a se opri şi 
întări la Getidava, în aşteptarea hotăririi împăratului, 
cădea cu totul. Vedea dezastrul produs şi fără putinţă 
de oprit, se vedea pe el mustrat şi pedepsit de împărat 
pentru lipsa de prevedere şi de energie. 

— Îmi pare rău de cele ce s-au petrecut la Micia, 
continuă Decebal. Ştirea mi-a venit în ultima clipă, 


înainte de sosirea ta aci, generale. Acolo, o centurie 
mi-a prins o ceată de luptători şi, cu multă cruzime, i-a 
torturat, i-a mutilat şi apoi i-a răstignit. Drept răspuns, 
Diegis a încercuit-o şi a prins-o. A dat ordin ca din acea 
centurie toţi să fie torturați şi mutilaţi, apoi arşi de vii. 
Din legionarii de la Micia n-a scăpat nici unul. Noi 
răspundem cu cruzime la cruzimea voastră. Cînd voi 
veţi fi blinzi, fiţi siguri că vom fi şi noi! Voi răstigniţi, noi 
ardem, fiecare se răzbună în felul lui. 

Livianus Claudius încercă să amenințe, însă de 
indignare nu putu să scoată nici un cuvint. Ridică 
pumnul, dar lăsă repede mîna în jos, stăpînindu-se. 

— Trebuie să mă înţelegi, generale! N-are rost să 
mă ameninţi. Aş putea să te opresc aici şi să pun 
împăratului condiţii pentru eliberarea ta, însă, din 
fericire, te bucuri din partea noastră de tot respectul. 
Ai încheiat cu noi pacea în numele împăratului, iar 
Diegis se consideră prietenul tău. Şi-acum, ultimul meu 
cuvint, Livianus Claudius: lţi dau răgaz o zi să ridici 
campul de aci, de la Sarmizegetusa, şi să te retragi 
prin Getidava, la Viminacium. Ordinul meu este ca pînă 
la fluviul nostru sfint, Dunaris, să nu mai rămînă în 
Dacia nici un legionar roman. 

— Fac o propunere regelui Decebal, spuse 
generalul după ce căută mult timp o ieşire din situaţia 
ce se crease. 

— Te ascult, generale! 

— Lăsați legiunile şi cohortele să rămînă în Dacia, 
în garnizoanele lor, şi eu mă leg să plec îndată la 
împărat, pentru a-i raporta condiţiile puse de către 
regele Daciei. 

— Nu, generale, nu poţi să tratezi la egalitate cu 
acela care ţi-a pătruns în casă şi nu vrea să mai iasă 
afară. Repet, Livianus Claudius, o zi răgaz pentru 


ridicarea campului, altfel... luptătorii mei sînt gata... 

Tonul regelui îl făcu pe Livianus Claudius să 
înţeleagă că nu mai are nici un sens să insiste. Se 
înclină şi salută: 

— Rog zeii ca regele Decebal să nu cunoască 
furia împăratului şi puterea imperiului! În numele 
împăratului Romei, îl salut pe regele Daciei şi-l previn 
că prin gestul său poate că a grăbit sfirşitul!... 


Capitolul VI 
SÎNGE ŞI DEZNĂDEJDE 


1 


Fără să fi dat semne de grabă şi de nerăbdare, 
Traian trecuse cu legiunile sale pe podul de la Drubeta 
şi înaintase pînă la ieşirea din munţi a rîului Alutus. 
Trecuse un an de cînd cohortele de sub comanda lui 


Livianus Claudius fuseseră alungate din Dacia. Vestea 
nu numai că nu-l supărase pe împărat, ci chiar îl 
bucurase. Regele Decebal dăduse cel mai bun motiv 
Romei pentru o nouă expediţie dincolo de Danvwvius, 
expediţie care fusese pregătită cu deosebită grijă. 

Trecerea podului nou se făcuse cu mult fast. În 
fruntea legiunilor sale, îmbrăcat în uniformă de 
general, călare pe un cal alb, Traian pătrunsese pe 
pămîntul dac hotărît să facă din Dacia o nouă provincie 
a imperiului, aşa cum anunţaseră haruspicii, care 
aduseseră jertfă zeului Marte, chiar la intrarea pe pod. 
Pentru o mai sigură reuşită, împăratul era însoţit de cei 
mai buni sfetnici şi generali: Aelius Hadrianus, 
guvernatorul Panoniei şi comandantul legiunii | Minerva 
; Julius Quadratus Bassus, sfetnic şi colaborator ; 
Cassius Longinus, general şi prieten apropiat; Lusius 
Quietus, comandant al unei legiuni de cavalerie maură; 
Manlius Felix, specialistul tehnician al armatei 
imperiului; Lucinus Sura, general şi primul său 
contubernal; Caecilius Plinius Secundus, consul, socotit 
mare poet şi orator. 

Cînd calul Împăratului pusese piciorul pe pămîntul 
Daciei, poetul şi oratorul Caecilius Plinius Secundus 
sărise de pe cal, în timp ce-şi desfăşura pergamentul. 
Incepuse să citească rar şi apăsat, cu ton declamator: 

— „Să nu mai vadă Capitoliul triumfuri goale şi 
victorii numai în aparență fastuoase. Să vadă aici pe 
împărat cum ne aduce gloria adevărată şi durabilă. lar 
de s-a găsit un rege barbar care să meargă în 
îngimfarea şi nebunia lui pînă acolo încit să-şi merite 
minia şi indignarea ta, atunci acesta, apărat de fluvii 
colosale ori de munti înalţi, va vedea că piedicile sînt 
atit de slabe şi de supuse eroismului tău ; că apele au 
secat, şi munţii s-au scufundat şi că pămintul 


imperiului s-a apropiat de el. De pe acum mi se pare că 
văd carele cumplite ale barbarilor încărcate cu pradă şi 
pe captivi mergind cu miinile legate spre împlinirea 
soartei lor. Apoi te văd pe tine însuţi, într-o înfăţişare 
măreață, pe un car triumfal înaintea barbarilor 
subjugați..." 

Impăratul mulţumise oratorului şi pornise mai 
departe. Mersese puţin, cînd un contubernal îi 
raportase că o ceată de daci vor să i se supună. 
Incuviinţase să i se prezinte. Printre mulţimea de 
legionari, pretorienii cu ordinea făcuseră loc unei cete 
de daci: bărbaţi, femei şi copii, îmbrăcaţi ca de 
sărbătoare. In fruntea lor păşea un bătrîn cu părul şi 
barba albe, cu o zeghe de dimie albă, înflorată cu 
cusături albastre. Bătrinul se apropiase de împărat şi-i 
vorbise stînd drept, deşi în vorbele lui arăta supunere: 

— Bunule împărat, acum sîntem supuşii tăi, şi noi 
îți jurăm credinţă şi ascultare. Tu ai cucerit o parte din 
Dacia, şi acum mergi să supui şi partea cealaltă. 
Impăratul, înţelept şi viteaz, să nu uite că aici trăieşte 
un popor răbdător şi muncitor, care îl va ajuta să 
oprească năvala triburilor de la miazănoapte şi răsărit. 
Noi, dacii, putem să-ţi fim un zid de apărare, iar 
bogăţia şi munca noastră îţi vor face domnia fericită. 
Să nu omori poporul şi să nu laşi să fie jefuită ţara, 
bunule împărat, ca să nu fie întăritată pornirea spre 
răzbunare a dacilor! 

Cuvintele ce le rostise bătrînul dac îl înveseliseră 
mai mult pe împărat decit oratoria searbădă şi goală a 
lui Caecilius Plinius Secundus. Erau o dovadă şi un 
semn că dacii îşi pierduseră încrederea în regele lor, 
gindise el. Şi cu toate acestea, pe măsură ce se 
depărtase de pod, îi apăruse tot mai mult în minte 
privirea adîncă, limpede şi dirză a bătrînului dac. 


Bănuiala începuse să pună stăpinire pe el: dacă acel 
bătrîn fusese un dac trimis de iscoadă? Oprise calul, 
ordonase să fie căutată ceata de daci şi să i se aducă 
în faţă  bătrinul care-i vorbise. Căutarea fusese 
zadarnică. Primul său contubernal îi raportase că acel 
bătrîn se făcuse nevăzut. 

În timp ce legiunile romane înaintau de la Drubeta 
către drumul ce trecea munţii prin valea rîului Alutus, 
dincolo de munţi avea loc o mişcare în acelaşi sens a 
armatei dace, dinspre Sarmizegetusa spre valea 
aceluiaşi rîu. Toamna se apropia şi nimeni nu cunoştea 
gîndurile duşmanului. 

În fruntea cetei sale de luptători, călare pe un cal 
sprinten, Sarmis mergea năpădit de ginduri. Sosise de 
curînd de la Drubeta şi-şi luase locul său în armata 
dacă. Tresări cînd auzi cum un călăreț se apropie în 
galopul calului şi se opri alături de el. Il văzu pe Eros şi 
înţelese. 

— Tu erai? şopti privindu-l lung pe Vitellius, căci el 
era. 

— Cine altul? Te căutam, simţeam nevoia să 
vorbesc cu cineva şi mai ales cu tine. 

După ce-l cercetă un timp cu coada ochiului, fără 
să întoarcă spre el capul, Sarmis vorbi cu ochii aţintiţi 
departe, spre crestele munţilor, ce se profilau semeţe 
în faţă, printre grămezile de nori. 

-— Ţi-ai pierdut răbdarea, sau a început să-ţi fie 
teamă, „stăpine"? îl întrebă în glumă. Sau poate dorul 
de Roma... 

— Ai poftă de glume, sau vrei să mă batjocoreşti? 
Ţi s-a făcut dor de sclavie, ori vrei să mă faci să înţeleg 
că acum tu eşti stăpînul meu? 

— Da de unde? Cînd te-am văzut lingă mine, mi-a 
venit aşa, să-ţi mai spun o dată „stăpîne". De fapt, nu 


m-am gîndit la nimic în legătură cu sclavia mea şi nici 
cu sclavia noastră, dar de ce galopai ca un cavalerist la 
atac? 

— M-am luat la întrecere cu Eros. Cum l-am văzut, 
am înţeles că tu te-ai înapoiat. L-am chemat, şi el a 
venit, dar după ce s-a bucurat puţin a pornit-o în goană 
pe marginea drumului. Nici eu nu l-am slăbit pînă la 
tine. Ce căuta pe acolo, te pierduse? 

—Poate că te căuta pe tine. Pînă acum, nici un 
filozof n-a aflat ce se petrece în capul unui animal. Cînd 
eram în Grecia, am văzut cum un cal, după ce i-a murit 
stăpînul n-a mai vrut să măniînce din mina nimănui şi 
nici să bea apă. S-a stins cu încetul, înfometat şi 
însetat. Un cîine a lins rănile stăpinului şi i-a oprit 
sîngele, apoi l-a tras pînă l-a ascuns într-un desiş, 
scăpindu-l astfel de la captivitate şi de la moarte. 
Poate că şi Eros îţi simţea lipsa... 

— Da, te înţeleg, Sarmis, sau încep să înţeleg... 

— Adică? 

— Ai început să-mi vorbeşti de cai, de cîini... 
crezusem că am pierdut numai încrederea regelui, dar 
văd că am pierdut-o şi pe a ta. E greu să ţi se 
recunoască sinceritatea într-o situaţie ca a mea... 

Sarmis întoarse capul şi-l privi lung. Abia acum 
văzu că Vitellius era palid, tras la faţă, întristat. 

— Tu suferi, Vitellius, s-a întîmplat ceva în lipsa 
mea? 

— Ştiu că regele ţi-a încredinţat o misiune pe care, 
desigur, ai şi dus-o la bun sfîrşit. Mă frămîntă într-una 
gîndul: regele nu-mi mai acordă încrederea sa... tu îmi 
ascunzi... 

Se întrerupse la risul sănătos şi zgomotos al lui 
Sarmis: 

— Asta te-a chinuit? Izbucni din nou într-un hohot. 


Tocmai acum regele se încrede mai mult în tine! Acolo 
unde am fost eu, tu nu puteai să mergi, te-ai fi aflat în 
ghearele leului. Numai un dac se putea duce. Tocmai 
voiam să-ţi spun: am fost la Drubeta şi am dat ochi cu 
duşmanul. 

— Cu cine? 

— Cu stăpînul Romei! 

Sarmis îi povesti cum, travestit într-un bătrîn dac, îi 
vorbise împăratului. Continuă apoi: 

— Regele vrusese să afle cu ce ginduri trece 
Traian în Dacia şi dacă s-ar mai fi putut cădea la pace. 
Aveam dezlegare ca după aceea să mă prezint pe faţă, 
cu o solie pentru împăcare. M-am convins însă repede 
cît este de bănuitor şi cît de mult se teme duşmanul. A 
pus să mă caute, dar eu nu mai eram bătrînul cu plete 
albe şi barba căruntă. Le aruncasem, redevenind un 
dac tînăr. Am prins numai cîteva cuvinte din cele ce 
Traian i-a spus lui Livianus Claudius, care chiar atunci 
sosise lîngă el: „li voi cuceri, le voi dărîma cetăţile şi-i 
voi duce captivi la Roma, în frunte cu barbarul lor 
rege!" 

— Tot pe el l-ar trimite în Dacia, ca guvernator al 
noii provincii, şopti Vitellius cu îngrijorare. 

— Te temi? Te urmăreşte ca o umbră Livianus 
Claudius. 

— Alături de rege şi de ceilalţi, atîta timp cît am 
spada în mînă, nu mă tem de nimeni! protestă el. 

Sarmis ridică privirea spre crestele munţilor. Spuse 
cu multă tristeţe: 

— Se apropie furtună mare, Vitellius! Parcă o văd 
cît va fi de năprasnică şi de fulgerătoare. Mă urmăreşte 
într-una privirea vie, adîncă şi îngrijorată a regelui, aşa 
cum l-am văzut acum citeva zile, cînd i-am spus cele 
ce s-au petrecut la Drubeta. In acea clipă, mi-am dat 


seama că regele are un suflet atit de mare, încît poate 
să cuprindă în el întregul neam dac. 

— Dacă regele ar fi căutat altă cale... 

— Înţeleg ce vrei să spui. Chiar dacă Decebal nu 
alunga legiunile romane, intenţiile Romei rămineau 
aceleaşi. S-ar părea că, dincolo de înţelegerea 
omenească, anumite acţiuni şi anumiţi oameni parcă 
sînt sortiţi să se întilnească şi să lupte unul împotriva 
celuilalt: Hannibal cu Scipio, Spartacus cu Crasus, 
Decebal cu Traian. De o parte libertatea, de cealaltă 
tirania. Şi totuşi, ar mai fi o cale - murmură Sarmis dînd 
glas gîndurilor - cînd nu te poţi opune puhoiului... 

— La ce te gindeşti? 

— În poveştile rămase nouă din bătrîni se spune 
că viteazul Făt-Frumos a doborit balaurul numai după 
ce i-a tăiat capul. Pentru noi, balaurul nu este altul 
decit imperiul, iar capul... 

— Ulpius Trajanus, completă Vitellius, cu o 
tresărire în suflet. 

— Dacă el ar fi doborit, îşi urmă Sarmis gîndul, 
imperiul s-ar zbătea ca balaurul fără cap, la Roma s-ar 
porni lupte pentru putere, şi regele ar putea să obţină 
o pace bună. Chiar acolo, la Drubeta, cînd l-am văzut, 
mi-am spus că nu trebuie să dăm înapoi de la nimic 
pentru a-l răpune. 

După un moment de gindire, Vitellius spuse 
aproape în şoaptă: 

— La ajutorul lui Eurotas te-ai gîndit? 

Sarmis nu răspunse. De multe ori nu văzuse cu 
ochi buni prezenţa grecului la curtea regelui. Tăcură 
mult timp în jurul lor, pădurea trimitea înapoi ropotele 
cailor. Soarele coborise, gata să scapete peste munte. 
Tresăriră auzind o voce groasă, ca un mormăit de urs: 

— Aţi sosit la timp! 


Susagus apăru dintre trunchiurile groase ale 
fagilor, cu zeghea agăţată pe umeri, cu pieptul strîns în 
zale de fier, trăgind calul de friu. După el mai ieşiră 
încă patru luptători. 

— Am primit cuvîntul regelui să fiu alături de tine, 
Sarmis! 

Sarmis îl privi cu dragoste pe încercatul luptător. 

— Eşti hotărît să-ţi încerci braţul alături de mine şi 
de Vitellius? îl întrebă. 

Drept răspuns, Susagus trase spada şi o ridică 
fulgerător. 

— Mai las-o! Ceea ce-ţi cer acum este să faci tot 
ce ştii şi să mi-l aduci pe Eurotas. În trei-patru zile 
trebuie să stăm de vorbă cu el. Regele dă bani, oricit 
va fi nevoie, şi grecul e lacom. 

Ploua mărunt şi des. Se lăsase frig. Nori grei, 
plumburii coboriseră pe povirnişurile munţilor, în goană 
spre miazăzi, purtaţi de vintul în rafale ce şuiera pe 
valea rîului Alutus. La căderea serii, frigul şi ploaia se 
mai înteţiseră şi totul se pierdea într-un întuneric de 
nepătruns. 

După ce lucrase toată ziua cu împăratul la 
planurile de organizare a noii provincii a imperiului, 
Dacia Trajana, Livianus Claudius se retrăsese în cortul 
său, unde, pentru a se încălzi - frigul şi umezeala îi 
pătrunseseră pînă la oase - ceruse să i se aducă vin 
cald şi aromat. De la un timp începuse să-şi înfringă 
slăbiciunea unei bătrîneţi ce-l cuprindea repede şi să-şi 
înece amărăciunea în cupele cu vin ce le golea. Era şi 
obosit. Inaintarea împăratului cu legiunile sale nu se 
făcuse atit de uşor pe cit se crezuse. Apoi, chiar la 


intrarea în valea rîului Alutus, regele dac atrăsese o 
parte din legiuni într-o bătălie cruntă şi siîngeroasă. 
Ocrotiţi de munţi, căţăraţi pe stinci, apăraţi de întărituri 
şi răsturnînd copaci seculari, dacii desfăşuraseră o 
strategie ce-l pusese pe ginduri pe împărat, cu o 
iuţeală în mişcări ce dovedea năvalnica lor vitejie. 
Livianus Claudius văzuse cum topoarele dacilor 
despicau zalele şi cuirasele şi spărgeau scuturile, cu 
cîtă agerime aruncau barda şi spintecau un călăreț, 
cum ştiau să miînuiască în egală măsură spadele lor 
încovoiate la vîrf şi coasele, cum ştiuseră să se retragă 
la timp, la adăpostul fumului produs de feşele aprinse, 
legate de săgețile ce le sloboziseră asupra legionarilor 
proaspăt aruncaţi în luptă. 

Dar împăratul rămăsese liniştit şi sigur pe sine. 
Ordonase să se mai aducă şi alte legiuni şi stabilise 
cîmpul în apropierea locului unde avusese loc marea 
bătălie. Toamna se arătase lungă şi grea. Vîntul, frigul 
şi ploaia rar conteneau. Corturile se sfişiau umflate de 
rafale, fumul înecăcios acoperea cîmpul, iar noroiul 
adînc şi clisos făcea ca totul să se arate trist. 

Toate acestea le revedea cu mintea Livianus 
Claudius, ţinînd cupa cu vin cald între palme şi sorbind 
la răstimpuri. Nu-şi putea alunga amărăciunea. Tresări 
cînd contubernalul introduse pe cineva. Recunoscînd 
vocea, sări de pe scaun. 

— Eurotas?! 

— Marele Jupiter şi toţi zeii Olimpului să te aibă în 
pază! Jur pe Saturn şi pe Neptun că mă simt fericit. 
Acum, cînd te văd, am uitat şi de frigul şi de noroaiele 
cu care m-am luptat. 

— Zeii să fie cu tine, Eurotas! Cum se face că ai 
putut să ajungi pînă aici? 

Generalul se înviorase cu totul. Luă încă o cupă şi o 


umplu. 

— Stai, nu-mi răspunde, mai întîi dezmorţeşte-te 
niţel. 

Ud, cu barba încîlcită, cu faţa roşie şi cu ochii 
înlăcrimaţi, Eurotas prinse cupa cu mîinile învineţite şi 
sorbi lacom. După ce o goli, simţi cum sîngele îi 
aleargă mai repede prin trupul slăbit. O căldură plăcută 
îl cuprinse. 

— N-a fost uşor să ajung pînă la tine. Eu 
aprovizionez legiunile, departe în urmă. Ce e Eurotas 
decit un negustor? spuse în glumă. 

— În Dacia, adică dincolo de munţi, ai mai fost? îl 
întrebă generalul cu nerăbdare. 

Eurotas se aşeză mai bine şi îşi frecă mîinile 
osoase. 

— Tu ştii, Livianus Claudius, de unde aş putea eu 
să aduc provizii mai bune legiunilor decît de acolo? Ce 
nu face un negustor? Bunul împărat o să termine şi cu 
barbarii ăştia de daci, atunci mă potolesc şi eu. Am 
îmbătrînit, Livianus Claudius, nu mai merge. O să mă 
retrag la o fermă. 

— La Sarmizegetusa? 

— Sau în altă parte. Imperiul este atit de mare... 

— Mergi cu mine, Eurotas, îţi voi da cea mai 
frumoasă cetate pe care a avut-o un taraboste dac. Voi 
veni la tine să petrecem împreună din cînd în cînd. 

Grecul se învioră şi mai mult. Ghici unde aleargă 
cu gîndul generalul. Era tocmai ceea ce dorea şi el. 

— Spuneai că te retragi la Roma. [i-ai schimbat 
gîndul, Livianus Claudius? 

— Vrei să spui că nu-mi cunoşti durerea din suflet? 

— Eu ştiu... De cînd m-ai ameninţat că mă 
spînzuri, nici nu mai îndrăznesc... 

— Lasă prostiile, Eurotas, ridică mai bine cupa, 


bea, încălzeşte-te. Da, acesta este adevărul, mă duc 
să-mi iau sclava înapoi! 

— Sclava... soţia... fiica, murmură Eurotas nu fără 
rost, ducîind cupa la gură. După ce sorbi, îl întrebă 
deschis: Crezi că o vei mai găsi? 

Întrebarea lui Eurotas îl dezorientă pe Livianus 
Claudius. O umbră de îngrijorare îi acoperi faţa. Mina în 
care ţinea cupa începu să-i tremure. 

—  Trădătorul acela o iubeşte prea mult ca să nu-i 
poarte de grijă, spuse el cu voce schimbată. Tu te 
gîndeşti la altceva, ştii ceva? 

— Nu mi-a trecut prin cap nici o clipă gîndul că ea 
n-ar mai fi în viaţă la sfirşitul luptelor. Eu socotesc că 
altceva s-ar putea întîmpla: căpeteniile dace şi tribunul 
acela trădător, cu femeile şi copiii lor, poate că vor fugi 
departe, la miazănoapte, la alte triburi. 

Prinse frămintarea generalului şi se bucură. 
Adăugă după o lungă pauză: 

— Totul ar fi să reuşeşti înainte de cucerire, de 
dărimare şi de ardere... dar nu văd cum... 

Generalul nu-şi mai putu ascunde întristarea. Se 
vedea neputincios, totul i se arăta inutil. Ingrijorarea şi 
ura îl năpădeau. 

— Aş fi gata să-i dau toată averea mea aceluia 
care mi-ar aduce-o! gemu el. Odată, mi-ai promis că 
vei încerca. N-ai făcut nimic? 

— Nimic, adică aproape nimic. Ştiu numai că ea 
este la Carsidava, păzită straşnic. Acolo sînt şi alte soţii 
ale căpeteniilor dace. 

— Tu cînd te mai duci pe la Sarmizegetusa? îl 
întrebă fără să ţintească ceva. 

Eurotas îl privi lung şi nu răspunse decit tirziu. 

—Mai vezi vreo posibilitate, Livianus Claudius? 
înainte de căderea iernii, poate că o să pornesc într- 


acolo. Vom mai vorbi despre asta... 

— Şi cu ce vrei să te servesc? Te cunosc îndeajuns 
şi ştiu că nu mă cauţi decit atunci cînd ai nevoie de 
mine, schimbă generalul vorba. 

— Pe toţi zeii, generale! încercă Eurotas să 
protesteze, întotdeauna am simţit nevoia să te văd, să- 
ţi... 

— Lasă astea, Eurotas, mai soarbe o cupă şi 
spune, îl îndemnă Livianus Claudius, căutînd să se 
arate liniştit, ce nevoie te-a adus? 

— Deşi nu mă gîndisem, dar dacă îţi stă în putere, 
mi-ar trebui ceva întărit cu sigiliu, să pot merge prin 
campurile legiunilor ce se înşiră de aici pînă spre 
Drubeta. M-aş mişca mai sigur. Ştii, am socoteli de 
făcut, bani de luat... am adus provizii multe. Dar, 
Livianus Claudius, Jupiter să mă trăsnească dacă 
venisem cu gîndul să te rog ceva! 

Generalul îi întinse cupa. Căută să zimbească. 

— Îți dau, Eurotas! îţi dau cîte sigilii vrei. 

Bătu din palme şi chemă contubernalul. Eurotas 
sorbea din cupă şi în minte frămiînta ceva. Căută să 
prindă momentul prielnic. Deodată, se îndreptă în 
scaun. 

— Să mă ia Proserpina în Infern, poate că vorbesc 
o prostie! 

Livianus Claudius îl privi mirat. Contubernalul 
leşise. 

— Ce-ţi mai trece prin cap? îl întrebă sec. 

— Ce-ar fi dacă am încerca, în toiul luptei, s-o 
scoatem de la Carsidava cu un papyrus ca din partea 
lui? Am chema-o lîngă el, ca fiind pe moarte, grav 
rănit... 

— Cum poţi să gindeşti că nu va fi însoţită de o 
gardă întărită? 


— Poate că o facem să plece fără gardă. O să mă 
mai gindesc la asta, generale! Eurotas rise. Nu uit ce-ai 
spus: îi dai toată averea aceluia care ţi-o va aduce!... 

— Şi tu o vrei chiar toată? rise generalul, cu totul 
înviorat. 

— Nu, generale, mă mulţumesc cu o fermă în 
Dacia, adică o cetate de taraboste cu moşia ei, pe care 
mi-o voi alege eu. E mult? 

— Îţi voi da şi două. Dar cum îţi veni în minte? 

— Cap de grec, generale! Şi-apoi, stai, că încă n- 
am reuşit. 

Îndată ce obţinu pergamentul cu sigiliul, Eurotas 
căută să-l părăsească în grabă pe general, după ce-l 
mai asigură că nu se va linişti pînă ce nu-i va aduce 
sclava înapoi. Afară, în întunericul de nepătruns, uită 
noroiul, vîntul şi ploaia ce-i uda faţa. Işi trase pelerina 
peste cap şi-şi rise în barbă mulţumit. 

Liber şi sigur pe mişcările lui în campuri şi mai ales 
în campul în care îşi avea cortul împăratul, Eurotas se 
hotărî să treacă la acţiune. leşi din camp şi se îndreptă 
spre taberna „La legionarul victorios", pe care o zări de 
departe, după lumina felinarului afumat pe care vintul 
îl lovea, într-o cadență neregulată. De afară auzi 
strigăte şi izbucniri de risete. Centurionii, decurionii şi 
legionarii îşi înecau dorul de acasă şi mizeria unei 
toamne urite chefuind. Ascultă atent. Cineva spunea 
cuvinte ce-i mergeau drept la inimă. 

—  Ascultaţi ce vă spun eu: cînd imperiul se va 
prăbuşi, să ştiţi că tot un grec îi va fi dat lovitura. Cei 
ce sapă neîncetat sub temelia lui sînt grecii. 

Se învioră. Socoti cuvintele ce le auzise de bun 
augur pentru reuşita loviturii pe care o pregătea. Trecu 
prin dosul tabernei şi intră în bucătărie. Nu văzu pe 
nimeni. Strigă într-o şoaptă apăsată: 


— Damofilos!  Damofilos, unde „mama 
Proserpinei" te-ai băgat? 

Dintre vasele cu vin şi sacii cu alimente auzi un 
mormăit: 

— Sînt aici! Pe Hercule, ai şi venit? Stai, că am 
puţină treabă. 

— Pune mai repede apa aia în vin şi vino încoace! 
Apoi continuă, şi mai în şoaptă: Unde e Aragaris? 

Dintre saci apăru Damofilos, chel şi gras, călcînd 
crăcănat şi greu. Răsuflarea îi era ca o pufuială de 
foale. Îi făcu semne disperate lui Eurotas. 

— Taci, pentru numele lui Asclepios, nu-i spune 
numele, ţi-l aduc numaidecit! Vrei să-mi putrezească 
oasele atîrnînd pe două lemne? 

Damofilos ieşi afară. Alături de tabernă avea un fel 
de magazie. Se întoarse urmat de un sarmat tînăr, 
voinic şi sprinten. Cum îl văzu, Eurotas îl cercetă cu 
privirea. Socoti încă un semn bun. Sanmatul se putea 
măsura în luptă cu zece legionari şi ar fi putut să 
treacă şi prin gaură de şarpe. li făcu semn, îl trase într- 
un colţ şi începu să-i vorbească în şoaptă. Damofilos 
puse lîngă ei şi două oale cu vin. 

Tîrziu, cînd se despărţiră, Eurotas dădu sarmatului 
un pumn de bani şi-i făcu semn să-şi ţină gura. 

Zile de-a rîndul, Eurotas urmări mişcările 
împăratului şi trecu pe la Livianus Claudius, ca să afle 
ce se mai punea la cale, pe unde va mai umbla 
stăpînul Romei. În acelaşi timp, Aragaris, sarmatul care 
vedea şi prin întuneric, ca o pisică, umblase nopţi de-a 
rîndul între taberna lui Damofilos şi o peşteră ascunsă 
în munţi, unde aşteptau Sarmis, Vitellius şi Susagus, cu 
ceata de daci ce-i însoțea. 

Ziua mult aşteptată sosi. Cu o seară înainte, 
Eurotas îi spusese lui Livianus Claudius că treburi 


urgente îl obligă să treacă munţii în Dacia. Îşi reînnoise 
legămintul ce-l făcuse, jurîndu-se că-i va aduce sclava. 
In aceeaşi noapte, bătrînul negustor şi părăsi campul. 
In ziua ce urmă, împăratul plecă în susul văii, pe 
drumul ce însoțea apa învolburată a Alutusului, dorind 
să controleze pregătirile de luptă. Era înconjurat de 
generalii şi prietenii lui cei mai apropiaţi: Livianus 
Claudius, Cassius Longinus, Julius Quadratus Bassus, 
Lusisus Quietus, Manlius Felix, Papirius Marcellinus şi 
Aelius Hadrianus. Bine dispus, împăratul mergea 
vorbind tare, în pasul calului. Nu avea motive să se 
grăbească. Ziua era mai liniştită, sus pe munţi ninsese. 
Nori  albi-cenuşii îmbrăcau pădurile, iar valea se 
pierdea în ceaţă. Împăratul întoarse capul spre Papirius 
Marcellinus. 

— Ce-ai spus despre barbarii de daci? N-am 
înteles. 

— Am spus, majestate, că au pierit de parcă ar fi 
intrat în pămînt. 

Impăratul rise şi găsi un răspuns potrivit, ce-l 
înveselea: 

— Sînt ca urşii ; iarna stau în birloguri şi dorm. 
Continuă apoi, cu un alt ton: Să nu-ți închipui, 
Marcellinus, că nu ne urmăresc şi nu ne iscodesc într- 
una. Decebal a făcut o mare greşeală, altfel... imperiul 
şi Roma de mult s-ar fi aflat în pericol. 

Livianus Claudius îndrăzni să-l întrebe: 

— Impăratul vrea să ne spună ce greşeală a făcut 
regele barbar? 

— Nici nu se putea să mă întrebe altcineva. Ai 
început ori să-l admiri, ori să te temi prea mult de el, 
Livianus Claudius. La drept vorbind, îl admir şi eu, ca 
pe-un duşman ce stă tare în calea planurilor mele. 
Greşeala lui a fost aceea că a atacat imperiul, făcînd 


incursiuni de jaf peste Danuvius. Cum dintre popoarele 
barbare, dacii sînt cei mai tari şi mai bine organizaţi, 
puteau să facă altfel: să fi atacat şi să fi cucerit 
triburile de la răsărit şi miazănoapte. Ar fi apărut aici 
un al doilea imperiu, căruia, cu o armată puternică - 
barbarii sînt mai aprigi luptători decit legionarii noştri - 
nu i-ar fi fost greu să ajungă pînă la Roma, Atena, 
Byzanţ, ridicînd împotriva noastră pe traci, pe greci, pe 
macedoneni... 

—  Vederile tale, majestate, sînt clare ca lumina 
zilei însorite, spuse cu mult respect Cassius Longinus, 
dar nu-mi pot stăpini întrebarea: De ce împăratul nu-şi 
face prieten pe regele acesta barbar? Ar fi pace la 
hotarele imperiului şi nu s-ar mai pierde atitea vieţi. 

— Ştiu că ai un suflet tot atît de nobil pe cit eşti de 
viteaz, dragul meu Cassius. Eu pot avea Dacia pe două 
căi: împăcîndu-mă cu Decebal, care aşteaptă doar un 
semn din partea mea, sau cucerind-o prin luptă. Am 
ales a doua cale. Un împărat are nevoie de războaie 
pentru a se face mai temut şi mai respectat. După o 
scurtă pauză, Traian continuă, ca o concluzie a celor 
spuse: Pe cine ascultă Senatul la Roma, nu pe acela 
care se întoarce victorios din lupte şi cu prăzi bogate? 
Vreau să le arăt senatorilor în for pe duşmanul 
imperiului, pe Decebal! Şi mai vreau... 

Un val de săgeți şuieră pe la urechile lor, unele 
înfigîndu-se în oameni, altele în cai. 

— Ce e asta, generalilor? întreabă Traian speriat. 
Face cineva o glumă? 

Al doilea val urmă, săgețile loviră şi mai în plin. Se 
auziră strigăte şi urlete de durere. Urmă un huruit de 
sus, din ceața ce acoperea povirnişul muntelui. 

—  Fugiţi, fugiţi, ne zdrobesc stîincile! striga cineva 
din suită. 


Printr-o manevră iscusită, sfidînd pericolul, garda 
făcu zid în jurul împăratului. De sus, din copaci, căzu 
asupra lor o ploaie de sulițe grele, cu virfuri ascuţite de 
fier. Huruitul stîncilor şi vaietele celor loviți acoperi 
strigătul de huhurez ce răsună de după un colţ de 
stincă. Ca un iureş, din spate şi din faţă, dacii 
încercuiră alaiul împăratului. 

— Te întrebai unde au dispărut barbarii, spuse 
împăratul, strunind calul şi încercînd să braveze 
situaţia, adresîndu-se lui Papirius Marcellinus. 

Trompetiştii, înfricoşaţi, sunară alarma. Garda se 
aruncă în luptă. 

— Pornim înapoi în galop peste ei! ordonă 
împăratul. 

Era singura cale salvatoare. În iureş nebun, caii şi 
călăreţii se năpustiră prin ploaia de sulițe, de topoare 
şi de barzi, zdrobind pe cei ce le stăteau în cale. In 
mijlocul gărzii, ale cărei rînduri se subţiau cu fiecare 
pas, împăratul scăpă nevătămat. Galopă o bună 
distanţă, fără să ia seama la cele ce se petreceau în 
urmă. Cînd se opri, văzu că o parte din cei ce-l 
urmaseră erau lipsă, printre care Cassius Longinus şi 
Papirius Marcellinus. 

Se sunase alarma în tot lungul văii. O centurie 
trecu în goană spre locul atacului, dar nu mai găsi 
decit răniții şi morţii ce căzuseră de ambele părți. 
Ceilalţi daci dispăruseră fără urme. Furios, dar stăpinit, 
împăratul porni înapoi spre cîmp. In mersul calului, 
spuse întristat: 

— Cîteodată, soarta îşi are ironiile ei. Barbarii ne- 
au lovit tocmai pe aceia care le purtau mai mult de 
grijă: Marcellinus credea că dacii au dispărut, iar 
Longinus îmi cerea împăcarea. Să ştii, Livianus 
Claudius, că nu voi lăsa piatră peste piatră din cetăţile 


lor, şi-i voi duce captivi în şiruri nesfirşite, de se va 
uimi întreaga Romă! După o scurtă pauză, continuă 
îndurerat: Am pierdut pe bunul meu prieten, pe 
Cassius Longinus... li va fi dat lui să cunoască 
groaznicele torturi ale dacilor! Aş da tot ce mi s-ar cere 
să-l pot salva! Şi adăugă cu voce scăzută: Aş opri chiar 
luptele, aş cădea la o înţelegere... Zeilor, daţi-mi înapoi 
pe bunul meu Longinus! 

Mişcat de durerea grea a împăratului, Livianus 
Claudius nu găsi să spună nici un cuvînt potrivit. Il 
frămînta plecarea grăbită a lui Eurotas. Se gindea: 
„Grecul nu va fi fost o iscoadă a dacilor?" 

La intrarea în munţi a  Alutusului, Decebal 
aşteptase zile şi nopţi lungi ca împăratul să-i ceară 
înapoi pe cei doi captivi. li socotea o pradă de valoare 
şi punea mare speranţă într-o împăcare. Luase chiar 
hotărîrea ca cetele de daci care cutreierau munţii să nu 
mai încerce nici un atac, să nu mai dea nici o lovitură. 
Dar şi Cassius Longinus aşteptase zile şi nopţi 
chinuitoare începerea torturilor, în care pe daci îi ştia 
nemiloşi. 

În acest timp, Sarmis stătuse să i se vindece rana 
din umărul străpuns de sulița unui centurion din garda 
împăratului. Adesea, fusese îngrijit chiar de rege. 
Rareori îi vedea pe Diegis, Vitellius, Susagus sau pe 
Dagio, care nu pregetau o clipă şi nu cunoşteau 
odihna, ajutiîndu-l pe rege la pregătiri pentru luptele 
grele ce se aşteptau la sosirea primăverii. 

larna era pe sfirşite. Regele nu mai putea aştepta. 
Luă o hotărîre. Trimise să-l aducă pe Cassius Longinus. 
Generalul roman intră demn, calm şi hotărît. Se bucura 
că se apropie sfîrşitul unei aşteptări chinuitoare, pe 
care cu greu o suportase. Îl cercetă mult pe rege şi-l 
impresiona făptura lui: privirea de vultur, nasul scurt şi 


gros, barba stufoasă, fălcile puternice, gitul ca de 
gladiator, mîinile vînjoase, trupul vîrtos. Nici regele nu-l 
mai văzuse pe general. Căutase să-l ţină în cea mai 
mare nesiguranţă şi încordare. li plăcu romanul de la 
prima vedere: frumos, fruntea înaltă, părul cărunt, 
ochii mari şi limpezi, nasul drept, bărbia energică, înalt, 
drept şi stăpînit. 

Îi făcu semn să se aşeze pe scaun. Îi vorbi cu voce 
măsurată, dar apăsată. Sarmis tălmăcea totul în limba 
Romei. 

— Cassius Longinus, ştii că te afli în mîinile unui 
duşman sîngeros şi crud? Aşa se spune la Roma despre 
daci şi despre mine, începu Decebal. 

Generalul răspunse fără alt îndemn: 

— Poate că romanii sînt chiar mai cruzi şi mai 
sîngeroşi cînd este vorba să-şi apere pămîntul, casele, 
familiile... 

Cuvintele lui drepte îl impresionară pe rege. 
Longinus continuă cu aceeaşi voce liniştită: 

— Cît priveşte, faptul că mă aflu în mîinile unui 
duşman, regele îşi dă seama că, la fel, şi el se află în 
faţa unui duşman. Sintem doi oameni supuşi legilor 
războiului, altfel Decebal nu mi-a făcut mie nici un rău, 
iar Longinus nici nu s-a atins măcar de persoana 
regelui. 

Admiraţia regelui crescu şi mai mult. Căută să şi-o 
ascundă. 

— Ai vorbit drept, generale, însă asemenea 
cuvinte le poţi spune numai cînd nu eşti rege. Eu 
trebuie să urăsc pe toţi aceia care sînt duşmanii 
poporului meu, care poftesc pămîntul ţării mele! 

Cassius Longinus era fascinat de privirea lui 
Decebal şi de adevărul cuvintelor lui. 

— Nu am căderea să judec pe un rege sau pe un 


împărat. Socotesc că aceştia sînt buni în măsura în 
care ştiu să facă din duşmani prieteni. Prietenia şi ura 
între popoare slăbesc sau se adincesc în măsura în 
care acestea sînt voite de conducătorii lor. 

Regele nu-şi putu stăpiîni un zîmbet. Se ridică şi 
făcu cîţiva paşi pe covorul gros şi moale. 

—  Stăpiînul Romei ştie că un general de-al său 
gîndeşte în felul acesta? îl întrebă. 

— Poate că nu! Un general trebuie să fie supus şi 
să execute ordinele împăratului. 

— Crezi, Cassius Longinus, că eu doresc în mod 
sincer să trăiesc în prietenie şi respect cu Roma? Aş 
vrea să dispară ura, să nu mai fim atacați şi jefuiţi. 
Crezi că ar fi cu putinţă acest lucru? 

Răspunsul lui Longinus veni prompt, ca şi cum l-ar 
fi avut dinainte pregătit: 

— Nu, rege Decebal! Motivele le-am spus. Sînt 
convins că doreşti o înţelegere, însă acum e prea tîrziu. 
Dacii au răspuns la fel la atacurile şi jafurile romanilor, 
iar încercarea voastră de a-l omori pe împărat sau de 
a-l lua captiv n-a avut alt rezultat decit să adîncească 
ura. 

Cassius Longinus îndreptă privirea în jos şi tăcu un 
timp. 

—  Giîndesc că Decebal nu obişnuieşte să stea de 
vorbă cu captivii. Ce doreşte regele de la mine? 

Decebal se opri în faţa generalului, duse miinile la 
spate şi îl privi cercetător. Incepu să-i vorbească din 
inimă: 

— Cassius Longinus, eşti unul dintre prietenii cei 
mai buni ai lui Traian. Impăratul te preţuieşte, sînt 
sigur că doreşte să-ţi salveze viaţa. Roagă-l să 
primească pacea, să rămînă hotarul imperiului la 
Dunaris, iar eu mă leg să rămîn prietenul lui devotat şi 


să apăr imperiul în această parte. Fapta ta ar fi mult 
preţuită de cele două popoare. 

Răspunsul veni tot atît de prompt şi de dirz: 

— Regele şi-a greşit socotelile! Cu preţul vieţii 
mele, n-aş vrea să schimb hotărîrea împăratului! 
Decebal nu cunoaşte onoarea generalului Cassius 
Longinus! 

— Să nu mă înţelegi greşit, generale! Nu m-am 
gindit nici o clipă că ţi-ar fi frică de moarte, am 
apreciat numai demnitatea şi bunătatea ta. Ai spus că 
doreşti ca popoarele să trăiască în pace şi prietenie. 

— Am spus, însă nu ştiu dacă se poate. Cită vreme 
vor fi regi şi împărați, armate şi arme, războaiele se 
vor aprinde... 

În sufletul său se dădea o mare luptă. Vedea miile 
de legionari şi de luptători daci cum se loveau şi se 
sfirtecau, vedea miile de răniţi şi de cadavre, miile de 
femei fără soţi şi de copii fără părinţi. Ar fi dorit mult să 
împiedice războiul, şi să aducă pacea, dar militarul din 
el tresări. Îi veni în minte legea pe care nu trebuia s-o 
uite niciodată un comandant: „Duşmanul se poate 
folosi de orice truc, de minciună, de perfidie, numai să- 
şi atingă scopul". 

Poate că regele Decebal căuta numai să obţină 
timp, o amiînare pentru o mai bună pregătire, apoi să 
dea un atac fulgerător. El, Longinus, nu putea să 
constituie o piedică şi nici o condiţie în luarea unei 
hotărîri. Ridică privirea şi căută adînc în ochii regelui. 
Sinceritatea lucea caldă, hotărită, plină de îngrijorare, 
încetul cu încetul, un aîmbet îi înflori în colţul gurii. 
Vorbi potolit, cu căldură şi înţelegere: 

— Te înţeleg, rege Decebal! Voi ruga pe împărat 
să primească împăcarea, pun numai o condiţie! 

— Viaţa ta, generale! rosti regele, tulburat. Vei fi 


liber şi te vom numi cel mai bun prieten al dacilor! Te 
gindeşti la altceva, ne pui altă condiţie? 

— Da, rege Decebal! Vreau ca mesajul meu către 
împărat să fie dus chiar de senatorul Papirius 
Marcellinus, dacă el se mai află în viaţă. Senatorul ar 
dovedi împăratului tot adevărul conţinutului mesajului, 
al scrisului şi al sigiliului meu. N-ar mai exista nici 
îndoială, nici bănuială. 

— Se va face aşa cum doreşti, Cassius Longinus! 
întări Decebal cu însufleţire. 

Generalul se ridică de pe scaun. 

— Atunci, facă-se voia zeilor, rege Decebal! Să-mi 
daţi pergamentul, pe care îl voi scrie şi voi pune sigiliul 
meu, iar în seara aceasta vreau să stau de vorbă cu 
senatorul. Miine poate să plece la împărat. 

Dacă în acel moment regele ar fi privit mai adînc în 
ochii generalului, nu i-ar fi scăpat să vadă acea flacără 
vie ce ardea în adîncul lor şi lucirea sticloasă din ei, 
care nu apare decit în faţa morţii. 

A doua zi, spre seară, senatorul Papirius 
Marcellinus sosi în campul împăratului. li înmînă 
pergamentul. După ce citi, mîna lui Traian căzu moale, 
ochii i se umeziră, începu să umble frînt de durere, 
măsurînd încăperea în lungul şi latul ei. 

— Ce sacrificiu sublim! exclamă el cu multă 
tristeţe. Îţi plîng moartea, Cassius Longinus! Prin gestul 
tău eroic mi-ai redat liniştea şi hotărîrea. Vei rămîne 
nemuritor, Cassius Longinus, şi statuia ta va fi privită 
veşnic cu recunoştinţă de toţi romanii care vor trece 
prin forul de la Roma! 

În dimineaţa aceleiaşi zile, regelui Decebal i se 
raportase că generalul roman fusese găsit mort. Luase 
otravă, în mîna lui se găsise un papyrus, pe care 
scrisese: 


„Regele Decebal să nu fie mirat de ce am făcut 
astfel, impăratul trebuia să hotărască liber, fără să fi 
fost constrins. Papirius Marcellinus îi va duce vestea 
morții mele. Doresc din suflet ca impăratul să 
primească împăcarea. Rog zeii să redea liniştea şi 
libertatea oamenilor!" 

—lată un suflet cu adevărat mare! murmurase 
regele, adînc mişcat. 

Strinsese pumnii şi-i privise săgetător pe cei din 
jur. 

— Nu ne mai rămîne altceva de făcut decit să-i 
obligăm pe crudul şi lacomul duşman să calce cu calul 
pe trupurile legionarilor săi şi, dacă Marele zeu vrea 
altfel, să nu găsească duşmanul decit trupurile 
noastre! 

În defileul Capetele zimbrilor, acolo unde stîncile 
se străjuiau Alutusul se apropiau, asemăniîndu-se cu 
capetele a doi zimbri ce se bat, alaiul regelui se lungise 
pe drumul îngust ce şerpuia sub povirnişul muntelui. 
Pregătirile de luptă erau în toi, şi căpeteniile dace nu 
mai aveau odihnă. Înaintau în trapul cailor. Sarmis 
rămăsese ceva mai în urmă, chinuit, ca şi regele, de 
gîndul găsirii unei căi de salvare a ţării. Cunoştea atit 
vitejia luptătorilor daci, cît şi puterea imperiului, de 
aceea nu se liniştea cu speranţa că, şi de data aceasta, 
lupta nu va fi pierdută, aşa cum spera regele şi 
celelalte căpetenii. Îl frămîntau mult liniştea şi 
siguranţa de care dădea dovadă Zundecibalm. Mergea 
privind cu grijă în sus, pe povirnişul muntelui. Cînd 
trecu pe lîngă un brad stufos, calul său sări într-o 
parte, însă se potoli repede. De după un desiş ieşi un 


preot, călare pe un cal mărunt şi păros. 

— Burillo, e ceva? îl întrebă aproape în şoaptă, 
stringînd frîul calului. 

— Marele zeu să-ţi dea sănătate şi viaţă lungă! 
Preotul împinse calul lîngă Sarmis şi înaintară la pas. 
Trebuie să mergi, îi şopti, şi chiar în seara asta să 
plecăm. Pe Cogheon se va petrece ceva la care nu te- 
ai gîndit niciodată. 

— O nouă mirşăvie a Marelui preot împotriva 
regelui? întrebă Sarmis. 

— Poate chiar mai mult, răspunse preotul. 

— Cite zile va trebui să lipsesc de lingă rege? 

— Poate trei, patru... 

— Aşteaptă-mă pe înnoptat pe drumul ce iese din 
munte, lîngă stînca numită Baba. 

Sarmis dădu pinteni calului şi porni în galop. Spre 
seară, cînd îi spuse regelui că va lipsi cîteva zile, 
acesita îl întrebă mirat, pătrunzindu-l eu privirea 

— Cum, şi tu, şi Marele preot plecaţi, acum, cînd 
luptele pot să înceapă de la o zi la alta?! Zundecibalm 
vrea să mai roage pe Marele zeu pentru izbînda 
noastră, merge pe Cogheon, dar tu? 

— Mă voi strădui să fiu de folos regelui şi-n aceste 
zile cît voi lipsi, îl asigură el. De multe ori, în luptă se 
aruncă nu numai forţa, ci şi viclenia şi mirşăvia. 
Completă apoi: îl asigur pe regele meu că viaţa mea o 
pun în mîinile sale în orice clipă! 

Regele clătină de cîteva ori din cap şi-i făcu semn 
că poate să plece. In Sarmis avea multă încredere. 
Regretase mult, după moartea lui Longinus, că nu 
ascultase îndemnul acestui tînăr plin de înţelepciune şi 
de vitejie: „Regele ar avea mai mult de cîştigat dacă i- 
ar duce împăratului cuvîntul de împăcare chiar 
generalul însuşi, însoţit de senatorul captiv", îi spusese 


el. Atunci, Decebal crezuse că, ascultind de îndemnul 
lui Sarmis, împăratul Romei îl va socoti lipsit de curaj şi 
slab. Mai tirziu înţelesese că dacă se arăta mărinimos 
dovedea nu slăbiciune şi teamă, ci intenţia sinceră de 
a găsi o cale de împăcare. Dar cînd se mai pomenise 
ca un rege dac să lase netorturat un general roman 
luat captiv? 

La căderea nopţii, Sarmis îl găsi pe Burillo la locul 
de întîlnire. Porniră pe o potecă, de-a dreptul prin 
munţi, spre Cetatea-de-Munte, spre Cogheon. Pe 
Burillo căutase să şi-l apropie chiar din clipa cînd 
căpătase convingerea că Marele preot nutreşte o 
pornire greu stăpinită faţă de rege. Acest preot tînăr, 
slăbuţ, cu părul lung şi blond, cu barbă rară, palid şi cu 
privire arzătoare, îi atrase atenţia prin felul lui de a 
vorbi. Se convinsese repede că, deşi preot, Burillo ura 
pe marele preot şi casta preoțească, ura sclavia şi 
captivitatea şi dorea libertatea oamenilor. Pe Cogheon 
era socotit ca cel mai învăţat dac, şi în chilia lui se 
găseau scrierile multor geometri şi filozofi de la Atena 
şi de la Roma. Ceea ce nu înţelegea Sarmis era faptul 
că el continua totuşi să rămînă preot, deşi, slăbuţ cum 
era, nici luptător cu scut şi spadă nu putea fi. 

Merseră o bună parte din noapte fără să-şi spună 
nici un cuvînt. 

De ce nu te îndepărtezi de Zundecibalm? îl întrebă 
Sarmis tirziu. 

— Nu trebuie să uiţi că pădurea şi muntele au 
urechi, îi spuse preotul, să nu te mire tăcerea mea, cit 
priveşte întrebarea, iată răspunsul: cine luptă pentru 
libertate nu trebuie să se îndepărteze de cei ce 
încătuşează şi fură, altfel nu va şti niciodată unde se 
află miezul răului. 

— Preoţii? Sau ce vrei să spui... 


— Vei afla peste o zi, acolo unde mergem. O zi, 
două, vei fi şi tu preot. 

In ziua ce urmă, nu miră pe nimeni faptul că spre 
Cogheon urca preotul Burillo, urmat de alt preot, 
amindoi pe cai tot atit de mici şi de păroşi. Merseră 
drept la chilia lui, unde rămaseră toată ziua. La 
căderea serii, ieşiră printr-o uşă lăturalnică şi intrară în 
palatul lui Zundecibalm. Nici unul dintre preoţii din 
gardă nu-i opriră, doar Burillo era chemat adesea de 
Marele preot. De altfel, în tot cursul zilei nu se 
observase nici un fel de mişcare sau de pregătire, 
fusese poate chiar mai multă linişte decit zarva 
obişnuită. Zundecibalm nici nu fusese văzut cînd se 
înapoiase pe Cogheon. Intrarea lui tainică nu era 
cunoscută decit de cîțiva capnoboţi, din garda lui 
personală. 

Burillo şi Sarmis urcară pe o scară îngustă spre 
chilia pe care Marele preot i-o destinase pentru lucru, 
atunci cînd acesta îi încredința lucrări deosebite. 
Intrară. Burillo aprinse un opaiţ şi-l puse într-o firidă. 

— Nici o mişcare, nici cel mai mic zgomot, îi şopti 
preotul. Aşa cum îi vom auzi noi, ne pot auzi şi ei. 

Scoase apoi din fundul firidei o bucată de piatră 
bine fasonată, şi deodată chilia se umplu de vorbe, ca 
şi cum cei ce vorbeau se aflau în încăperea alăturată. ÎI 
prinse de mînă şi-i făcu semn să asculte. 

— Ai trimis să viu, Zundecibalm, se auzi o voce 
metalică vorbind limba Romei. 

— Da, Mare preot al lui Jupiter! 

— Te-ai potolit, te simţi încercuit? Marea adunare 
a Marilor preoţi sau a înţelepţilor te-a condamnat, 
Zundecibalm! Cultul lui Zamolxis îl vom desfiinţa, iar 
tu... 

— Aşa ceva nu veţi face! Marea adunare a 


înţelepţilor ştie că un popor se stăpineşte mai uşor 
lăsîndu-i credinţa în zeii lui, se auzi vocea groasă şi 
moale a lui Zundecibalm. Dar tu, Marele preot al 
Marelui templu al lui Jupiter, ai cuvînt greu în marea 
adunare: Marele preot al imperiului ascultă sfatul 
înţelepţilor, dar el conduce. 

— Da, eu am hotărît pedepsirea ta. Te mai bucuri 
însă de mare cinste, de aceea am primit să-l părăsesc 
pe împărat, să mă obosesc peste virfuri prăpăstioase 
de munţi şi să vin pînă aici. Pentru ce m-ai chemat? 

— Să ne înţelegem. Ce veţi face după 
supunerea Daciei? 

— Va decide împăratul. Noi, Marii preoţi, am luat 
o hotărire. 

Urmară cîteva clipe de tăcere. 

— Ştiu că Marea adunare a Marilor preoţi sau a 
înţelepţilor nu este cunoscută nici de împărat, nici de 
vreun rege, începu Zundecibalm. Noi, Marii preoţi, 
urmărim să-i facem să dispară, iar pretutindeni 
conducerea ţărilor, a imperiului să treacă în mîna 
noastră. Marea adunare a înţelepţilor urmăreşte acum 
altceva? 

— Nu! 

— Atunci, ea are nevoie de bani. Tu, Mare preot al 
lui Jupiter, ai nevoie de bani; uiţi că ai de luptat cu 
noua credinţă a galileanului şi că trebuie să-i plăteşti 
bine pe cei care îi vinează pe creştini şi pe aceia ce îi 
denunţă? 

— Dar tu, Zundecibalm, te-ai rupt de adunarea 
înţelepţilor, tu ai vrut să ajungi şi rege al Daciei, noi 
avem ştiri... 

— Greşeşti, Mare preot, regele m-a îndepărtat cu 
totul de la conducerea armatei. Dar spune, ciîţi bani îţi 
trebuie şi ce-mi oferi în schimb? 


Un hohot de ris ascuţit răsună pînă în mica 
încăpere. Marele preot al lui Jupiter cedase. 

— Tu ştii, Zundecibalm, că avem nevoie de bani 
mulţi şi că putem să-i avem chiar peste capul tău. Banii 
lui Decebal şi ai Daciei... 

— Sînt ai împăratului, i-o tăie Zundecibalm. 

— lar ai lui Zundecibalm pot fi ai mei... 

— Sînt ascunşi, iar tu, fără voia mea, poţi avea 
numai trupul meu! 

— Bine, îmi dai atunci tu cît am nevoie: zece mii 
de taleri! 

— Dar nu are toată Dacia atita aur! răsună în 
chilie strigătul gros al lui Zundecibalm. 

— Taci şi ascultă-mă: îţi voi da iertare, iar tu vei 
face în aşa fel încît împăratul să termine cît mai repede 
luptele. 

— Cum să fac? Ce-mi stă mie în putere? 

— Uiți că Marea adunare a Marilor preoţi a hotărît 
ca imperiul să-şi întindă hotarele peste toate neamurile 
lumii? Uiţi că după aceea împăratul şi senatul vor fi 
zdrobiţi, şi în toate provinciile vor conduce numai Marii 
preoţi al Marilor temple? 

— lar la Roma, Marele preot al lui Jupiter... adăugă 
Zundecibalm rizînd. 

— Fireşte, în Egipt, Marele preot al templului zeului 
Ra ; în Dacia, Marele preot al lui Zamolxis ; în 
Chaldeea... In... 

— Şi peste toţi, Marele preot al lui Jupiter. 

— Cu Marea adunare a înţelepţilor. Aşadar, îmi vei 
trimite neîntirziat cei zece mii de taleri! Caută ca 
luptele să se termine repede. Aici, în Dacia, 
Zundecibalm va fi ca şi stăpîn. 

Din nou răsună în încăpere risul ascuţit al Marelui 
preot al templului lui Jupiter. 


— Să-mi dai acum pergamentul cu sigiliul tău. 
Dacă nu respecţi tot ceea ce-am stabilit, vei fi judecat 
din nou de Marea adunare, şi nu uita: cuptorul de sub 
templul zeiţei Isis te poate înghiţi. Acolo au hotărît 
înţelepţii să fii dus. 

— Ne-am împăcat! răsună vocea lui Zundecibalm. 
Să mergem. 

Se produse un zgomot de uşă închisă şi se făcu 
linişte. Tot ceea ce auzise îl uimise şi-l înfuriase pe 
Sarmis. Încercă să vorbească, dar fu oprit de mîna lui 
Burillo, care i se puse fulgerător pe gură. Coboriră şi se 
duseră în chilia de afară. 

În dimineaţa ce urmă, Burillo părăsi Cogheonul 
urmat de acelaşi preot cu care venise. Numai cînd 
sosiră la peştera în care Sarmis îşi schimbase 
îmbrăcămintea, Burillo vorbi: 

— Pe Cogheon, capnoboţii spionează şi ascultă prin 
toate ungherele. La cel mai mic zgomot am fi fost 
pierduţi. Nu s-ar fi ivit zorile şi am fi fost aruncaţi în 
temniţele de sub munte, fără să ni se mai ştie urmele. 

Sarmis îl privi neîncrezător. Prin ce miracol preotul 
slăbuţ din faţa lui făcuse să asculte ceea ce se vorbise 
în sala Marelui preot, mai jos cu două caturi, sub mica 
încăpere? Burillo îi ghici gîndul. 

— Să nu te mire, totul e simplu: coşul de fum de la 
vatra de încălzit din sala lui Zundecibalm trece prin 
zidul încăperii în care te-am dus. Am învăţat dintr-un 
pergament al unui filozof atenian cum pot fi conduse 
vorbele şi zgomotele prin ziduri. A fost destul numai să 
trag o piatră. Am ascultat şi ascult tot ce se pune la 
cale, dar ce folos?!... 

— Vom lupta împotriva lui Zundecibalm! rosti 
Sarmis cu hotărîre. Îi voi spune regelui tot ce s-a pus la 
cale. 


— Nu vei fi crezut, regele îţi va ride în faţă, te va 
crede nebun, iar de află Zundecibalm, nu vei 
supravieţui primului răsărit de soare ce va urma. 

— Îl voi omori cu mîna mea! 

— Numai să-i poţi găuri platoşa de fier, bine 
rostuită pe sub îmbrăcămintea lui de Mare preot, şi 
chiar dacă îl omori, tot nu vei putea opri trădarea. Nu 
ştii cine sînt aceia care vor trăda trecînd de partea 
împăratului, iar bogăţia de zece mii de taleri a fost 
trimisă din noapte dincolo de Muntele cel Mare, cu 
oameni de încredere şi pază sigură. Nu le-am mai 
putea da de urmă. 

— Atunci, Burillo, pentru ce m-ai adus? strigă 
Sarmis, cu o revoltă nestăpînită, chinuit de neputinţă. 

— Să cunoşti mai bine pe Marele preot şi pe toţi 
Marii preoţi. Te-ai convins cu propriile tale urechi ce 
pun ei la cale. Vor veni zile grele pentru daci. Să nu 
uiţi, însă, Sarmis, că omorînd un Mare preot, altul îi va 
lua locul, şi acesta va fi iniţiat mai departe în secretele 
Marii adunări a înţelepţilor. Nu vei putea să obţii nimic, 
răul are rădăcini mult mai adînci: poporul crede în ei şi 
în zei, şi de acolo trebuie smuls. Cine ştie cît timp se va 
mai scurge pînă atunci!... 

Sarmis se frămîntă mult timp. Îşi punea armele şi 
se pregătea să plece. Deodată, se opri, cu mina 
încleştată pe spadă. 

— Dacă regele îl învinge pe împăratul cotropitor, 
mă voi răfui cu Zundecibalm. Tu ce vei face? 

— Pînă cînd se vor limpezi apele, rămîn un modest 
preot. În tine, Sarmis, îmi pun multă încredere. 

Preotul îi arătă drumul. Amiîndoi se pierdură în 
pădure, galopînd în sensuri opuse. 

Din campul de curind instalat pe cîmpia din 
apropiere, se vedeau ruinele fumeginde încă ale 
Sarmizegetusei. Stăpinul Romei îşi ţinuse cuvîntul: nu 
rămăsese piatră peste piatră şi birnă nearsă din noua 
cetate de scaun a lui Decebal. În şiruri fără de sfîrşit, 
fuseseră pornite spre Roma cetele de captivi şi carele 
încărcate cu prăzi. Pe unde trecuseră legiunile romane 
nu fusese decit jaf şi moarte, iar în urma lor nu 
lăsaseră decit sînge şi scrum. Numai o mică parte din 
cei ce luaseră parte la lupte mai rezistau, într-o 
disperare fără speranță, apăraţi de  întăriturile 
necucerite încă ale Cetăţii-de-Munte. 

In cortul său din mijlocul campului, devenit centrul 
de organizare a noii provincii, Livianus Claudius medita 
la cele ce se petrecuseră cu o iuţeală ameţitoare. ÎI 
îngroziseră cruzimea şi ura aprigului împărat. Acum se 
temea chiar de el. Acest fapt nu-l ascunsese ajutorului 
său la administrarea Daciei, lui Decimus Terentius 
Scaurianus. 

Era o seară frumoasă de mai. De pe plaiurile din 
jurul campului, zefirul aducea aerul înmiresmat de 
florile  sfirşitului de primăvară. Sus, pe crestele 
munţilor, luna se ridica încet, luminînd cîmpia. În cîmp 
era linişte, numai de la tabernele din apropiere se 
auzeau la răstimpuri chiotele şi cîntecele decurionilor 
şi legionarilor cheflii, încărcaţi cu prăzile luate de la 
daci. Cît timp stătuse pierdut în gînduri, generalul nu-şi 
mai dădea seama. A sărit speriat cînd a auzit 
tropăituri, bufnituri, suspine şi risete la intrarea în 
cortul său. O indisciplină atît de neruşinată nu-şi 
închipuise. 

Se ridică supărat, gata să-l sune pe contubernal, 


dar nu mai avu timp. Văzu o femeie împinsă cu putere 
în cort, auzi un țipăt sfişietor, urmat de plinsul unui 
copil, care căzu din braţele moi ale femeii ce se 
prăbuşi la pămînt. O clipă crezu că are în faţă o 
batjocoritoare fărădelege a tribunilor şi centurionilor 
săi mai tineri, cu patimi nestăpinite, dar îşi reveni 
numaidecit, auzind vocea lui Eurotas. 

— Pe toţi zeii, Livianus Claudius, totdeauna te-ai 
îndoit de cuvîntul meu! Am făcut tot ce trebuia, la 
momentul potrivit, ţi-am adus înapoi sclava! 

Tulburat, generalul îl ascultă îl privi frămîntat, nu 
spuse nici un cuvint, apoi se întoarse spre trupul 
nemişcat al femeii, peste care un copil plingea 
sfişietor. 

— E numai un uşor leşin, generale, femeile ştiu să 
se prefacă! Poate că este şi puţin obosită. De altfel, n-a 
vrut să guste şi să bea nimic, s-a luptat cu noi ca o 
fiară căreia i se ia puiul. 

Aşteptase lună de lună, zi după zi, această clipă, la 
care se gindise străbătut de un fior cald de fericire. li 
văzu îmbrăcămintea. Era ruptă şi murdară. Pe ea, pe 
Apronilla, n-o văzuse decit frumos şi curat îmbrăcată. 
Dar privirea i se schimbă repede în ură şi în scîrbă. 
Chipul lui Eurotas i se păru hidos, cu un rînjet plin de 
lăcomie saţisfăcută. Se aplecă spre ea şi căută s-o 
ridice. Cînd îi atinse mîinile, un fior îi străbătu tot 
trupul. 

— Lucilla, Lucilla! gemu el. Se întoarse spre 
Eurotas şi spre contubernal. Ce staţi, ajutaţi-mă s-o 
ridicăm, luaţi copilul! îl trase înapoi pe contubernal: 
Trimite să vină Myrella! 

O ridicară. Apronilla îşi reveni, se repezi şi îşi luă 
copilul în braţe, îl strînse la piept cu disperare de 
mamă. Ochii îi pluteau în lacrimi, îl săgetă lung pe 


Livianus Claudius, fără să poată rosti nici un cuvint. 

—  lartă-mă, Apronilla! şopti el, cuprins de 
remuşcare. 

Ea îşi întoarse faţa de la el şi izbucni în hohote de 
plins nastăpinit, uşurător. Alături, Eurotas avu o 
stringere de inimă. Vedea că făcuse o faptă odioasă. Işi 
desfăşură în minte nelegiuirea săvirşită. Cu cîtă 
încredere îl primise ea cînd îi spusese că vine din 
partea lui Vitellius, căci ea ştiuse, de la Getidava, că el, 
Eurotas, căutase să-l ajute s-o elibereze. Eurotas se 
cutremură. Îi reveniră în minte cuvintele pe care le 
ticluise: „lar tu, Apronilla, dragostea mea, să ai 
încredere în Eurotas. El te va aduce pe poteci tăinuite, 
la locul stabilit. Sint greu rănit. Totul este pierdut 
pentru Dacia. Noi, cu micuțul nostru Decebal, vom 
pleca la triburile din miazănoapte, unde ne vom 
întemeia un cămin." 

Se întoarse, gata să plece. Nu mai dorea nimic de 
la Livianus Claudius. Fapta sa i se părea acum un rău 
ce nu mai poate fi schimbat. 

— Stai, nu pleca! îl reţinu Livianus Claudius. 

Cu mersul ei greu şi şchiopătat, bătriîna sclavă 
Agnia intră plingînd. Se repezi spre Apronilla şi o prinse 
în braţe, repetînd într-una: 

— Lucilla, fata mea, zeiţa Cybela mi-a ascultat 
rugăciunea şi te-ai întors! 

— Să mergem, Agnia! şopti Apronilla printre 
suspine. Cînd să iasă, Apronilla se opri şi se întoarse. 

— Dacă mai ai suflet, şopti ea gemiînd de durere, 
spune-mi, el mai este în viaţă, ştii unde se află? 

Livianus Claudius răspunse murmurînd: 

— Nu ştiu, nu ştiu nimic!... 

Rămaşi singuri, generalul îl privi pe Eurotas în 
tăcere. 


— Am făcut bine noi ceea ce am făcut? 

Eurotas căuta să-şi înfringă remuşcarea. 

— Poate că pentru tine şi pentru ea să fie bine. 
Dacă el n-o mai fi în viaţă, cine-ar mai ocroti-o aici, 
unde pretutindeni curge sînge şi miroase a scrum? 

— Da, tu totdeauna ai un răspuns potrivit. O voi 
ocroti, îi voi fi ca un tată... 

— Vei avea şi un sclav în plus, încercă să 
glumească Eurotas. 

— Nu ştiu ce voi avea. Tu însă vei avea cetatea şi 
moşia pe care o vei dori. Acum du-te, Eurotas! 

După aproape o lună, un comate dac, cu căciula 
trasă mult peste ochi, sosi la intrarea campului. Era o 
seară întunecoasă. Norii alergau pe cer, şi picături mici 
şi rare de ploaie erau spulberate de vînt. Comatele 
întinse şefului gărzii un papyrus cu sigiliu, pentru 
generalul Livianus Claudius. li spuse că aşteaptă să ia 
răspunsul. Nu stătu mult. Un contubernal veni şi-l 
invită la general, vorbindu-i cu mult respect, Generalul 
îl aştepta la intrare. 

— Toţi zeii să te aibă în pază, Livianus Claudius! îl 
salută comatele. 

Generalul îl prinse de braţ şi-l conduse în cort, 
după ce spuse contubernalului să nu mai intre nimeni. 

— Îţi urez noroc şi sănătate, Diegis! spuse 
generalul după ce intrară. Ce s-a mai întîmplat, cu ce 
pot să te ajut? 

— Ce-ar putea să se mai întîmple decit pirjol, ruine 
şi sînge? 

— Vrei să te ascund de miînia împăratului, Diegis? 
îl întrebă binevoitor. 

— Nu, Livianus Claudius, am venit pentru altceva. 
Acum cîţiva ani, noi am tratat împăcarea şi pacea între 
împărat şi rege. Încerc să mai fac acelaşi lucru. Pe noi 


doi ne leagă o prietenie, tu te bucuri de încrederea 
împăratului, vrei să dai o mînă de ajutor să nu piară un 
popor, să nu se distrugă o ţară? 

Generalul se schimbă la faţă, toţi muşchii i se 
împietriră. 

— De n-ai fi tu, Diegis, nici n-aş sta de vorbă şi te- 
aş trimite cu pază întărită la împărat. Datoria mea ar fi 
să te declar prins! 

— Chiar dacă este vorba de un sol pentru pace? 
Sînt gata să merg să stau de vorbă cu împăratul! 

Livianus Claudius zîmbi cu multă compătimire. 

— E prea tirziu, Diegis! A fost prea multă cruzime, 
s-a vărsat prea mult sînge, s-a dărimat prea mult 
pentru ca iureşul să mai poată fi stăvilit. Ca daci, voi 
nu v-aţi făcut decit datoria, v-aţi apărat pămîntul ţării 
voastre, dar legile războiului sînt aspre. Cruzime şi 
vitejie au fost şi de-o parte, şi de alta. l-am văzut pe 
daci luptînd şi i-am admirat, întăriturile de stînci şi de 
lemne de pe valea rîului Alutus şi vitejia voastră au 
făcut ca luptele să se poarte pe adevăraţi munţi de 
trupuri de legionari. Nu numai miînuirea suliţelor, 
arcurilor, topoarelor şi spadelor voastre m-a uimit, ci şi 
măiestria conducerii luptelor. Aţi aruncat cu foc, cu 
smoală topită şi cu ulei fierbinte, în clipele cele mai 
hotăritoare, şi dacă n-ar fi fost furia nestăvilită a 
împăratului, de la jumătatea văii rîului Alutus legiunile 
ar fi fost retrase dincolo de Danuvius. Sarmizegetusa 
n-a putut fi cucerită decit piatră cu piatră, dărimată şi 
arsă, casă cu casă. Dacă acum n-ar fi noapte, ai privi 
de aci peste ruinele fumeginde şi ai vedea că din noua 
cetate a regelui, din care visase să facă o urbe ca 
Roma, n-a mai rămas nimic. În aceste lupte, imperiul 
şi-a pierdut multă armată, şi Senatul nu i-ar ierta-o 
împăratului dacă nu s-ar înapoia acolo cu o victorie 


răsunătoare, cu o pradă bogată şi cu captivi numeroşi. 

— Am pierdut totul, Livianus Claudius! murmură 
Diegis. 

— Roma nu v-ar fi putut învinge, dacă... 

— Ştiu... dacă nu era trădarea, completă Diegis cu 
mîhnire. 

— Da, Diegis, trădarea voastră a fost bine 
pregătită. Mă întreb, Decebal nu se bucura de 
încrederea tuturor taraboştilor, a căpeteniilor? 

— Ne-au trădat capnoboţii, Marele preot... şi cei 
ce-l slujeau! 

— Eu nu ştiu! murmură generalul, privind în jos. 

— Aşadar, nici un ajutor din partea ta, Livianus 
Claudius? 

Generalul se ridică şi umplu două cupe cu vin. 

— Bea! Sînt şi rămîn prietenul tău, Diegis. Eu l-aş 
sfătui pe rege să nu mai încerce o rezistenţă fără sens, 
acolo, în Cetatea-de-Munte, ci, în cea mai mare taină, 
să treacă la triburile dace de la răsărit, de dincolo de 
munţi. Acelaşi sfat ţi-l dau şi ţie, Diegis! Nu trebuie să 
cazi prins în mîna împăratului. Haide, goleşte cupa, nu 
mai stă în puterea noastră nimic!... 

Diegis  îndepărtă uşor cupa, continuînd să-l 
privească în ochi pe general. 

— Ai dărimat şi cetatea Carsidava, Livianus 
Claudius? 

— Pentru ce mă întrebi? ' 

— Soția mea a fost, poate, pentru a doua oară, 
dusă captivă! gemu el. 

— Nu, Diegis, ea n-a fost luată. Carsidava a fost 
atacată, jefuită şi arsă, însă îţi pot spune cu siguranţă 
că soţia ta, Carsida, nu se află printre cei prinşi. 

— Dar erau atitea femei acolo, în cetate. 

— Numai una a fost scoasă: Apronilla! Am readus- 


o acasă, spuse generalul, liniştit şi mulţumit. Dar ea a 
fost luată de acolo mai înainte ca cetatea să fi fost 
atacată şi arsă. 

Zdrobit de durere, Diegis se ridică, pregătindu-se 
de plecare. 

— iți respecţi cuvintul, Livianus Claudius, sînt 
liber? 

— Da, Diegis! împăratul nu va şti niciodată că te- 
am avut în mină. Toţi zeii să te-ajute, Diegis! 

La ieşirea din cîmp, comatele dac încalecă pe cal şi 
se pierdu în noapte, spre uimirea legionarilor din 
gardă. 


5 


Preotul Burillo intră în cortul împăratului, timid, 
palid, tremurînd. Se mai linişti cînd îl văzu pe Marele 
preot şi pe Susagus. Işi muşcă buzele şi-şi zise în sine: 
„Ei sînt cei doi trădători: mîna şi unealta ei." Cei doi 
contubernali care îl aduseseră se retraseră la un semn 
al împăratului. 

— Te întreb încă o dată, taraboste: cunoşti intrarea 
şi ieşirea ascunsă din Cetatea-de-Munte? îl întrebă 
împăratul pe Susagus, cu un ton ameninţător. 

-— Nu, majestate! V-am dovedit ca sînt de bună- 
credinţă trecînd cu ceata mea... 

— Sau un laş, îl întrerupse împăratul. Niciodată nu 
poţi să fii sigur cînd un dac este trădător, sau iscoadă! 

Se întoarse apoi spre Marele preot. 

— Ei, Zundecibalm, iată că nu ştiţi căile ascunse 
ale regelui, sau vrei să spui că n-ar exista aşa ceva? 

— Burillo, tu ştii multe, eşti preotul cel mai învăţat 
de pe Cogheon, se adresă Marele preot lui Burillo, tu te 
pricepi la construcţii, la maşini, la geometrie şi 


astrologie. Tu cunoşti bine Cogheonul şi Cetatea-de- 
Munte, spune împăratului pe unde se poate intra şi ieşi 
de acolo, fără să fii văzut de nimeni. 

— Pe o singură cale, răspunse fără multă gîndire 
preotul: pe acolo pe unde au pătruns pe Cogheon 
legionarii care m-au adus aici! 

Impăratul privi mirat spre Zundecibalm. 

— Gîndeşte-te bine, Burillo, reluă Marele preot cu 
ton ameninţător. E în joc viaţa ta, numai tu ştii cum 
este construită Cetatea-de-Munte! 

Preotul nu se lăsă intimidat. Se gîndi că în astfel de 
situaţii, mai mult de jumătate din luptă este ciştigată 
dacă reuşeşti să creezi incertitudine, să-l derutezi pe 
adversar. Negarea simplă nu avea şanse să fie luată în 
seamă. Vorbi potolit: 

— Ai spus bine, Mare preot, începu el, cunosc bine 
Cetatea-de-Munte şi nu ascund acest fapt. Înainte să-şi 
mute regele cetatea de scaun, construind noua 
Sarmizegetusă, exista o ieşire printr-o săpătură în 
munte, pînă afară în pădure. Această ieşire o făcuse 
regele Decebal. Inaintaşii lui folosiseră calea de pe 
Cogheon, aceea a Marilor preoţi. De cînd Decebal 
începuse să îndepărteze pe Marele preot de la treburile 
armatei şi ale ţării, nu mai folosea calea preoţilor. În 
cea mai mare taină, se săpase alta. Mutindu-se la 
Sarmizegetusa de azi, a pus de s-a astupat săpătura şi 
s-au ridicat noi ziduri de apărare. Socotesc că aceasta 
a făcut-o ca nu cumva căpetenia care va apăra 
cetatea, fiind încercuită de duşmani, s-o poată părăsi, 
în loc să lupte cu preţul vieţii... 

— Şi acum s-a prins el acolo! se bucură împăratul. 

In sinea lui, mult mai satisfăcut era Burillo. Crease 
mai mult decit incertitudine. 

— Vom încerca să intrăm pe Cogheon, şi de acolo 


sărim peste ei în cetate! spuse împăratul. 

— Să mă ierte împăratul, dacă poporul va afla că 
preoţii l-au trădat pe rege, nu-i vor mai asculta, căută 
să se apere Marele preot. 

— Ei, şi? îi vom face noi pe daci să asculte! Dar 
dacă voi folosi legionari îmbrăcaţi ca preoţii voştri? 
întrebă împăratul, supărat. 

Marele preot holbă ochii, speriat. 

— Să se creadă că preoţii l-au atacat din spate pe 
rege? în toată ţara, poporul i-ar omori într-o noapte pe 
toţi, pe preoţi şi pe capnoboţi! 

— Vom face altfel, vom da lupta pe faţă. Pe 
Cogheon vor intra centurii şi cohorte, cu armele lor cu 
tot. Să se vadă că armata romană n-are de ce să se 
ascundă acum, cînd întreaga Dacie este la picioarele 
mele! accentua el, tot mai supărat. Tu, Zundecibalm, şi 
preotul tău o să le arătaţi drumul! Vreau să termin 
repede! 

Marele preot îşi frămîna mîinile. Socoti că 
înţelegerea era călcată în picioare şi că banii daţi de el 
Marelui preot al templului lui Jupiter nu folosiseră la 
nimic. Pătrunderea legionarilor pe Cogheon însemna 
distrugerea scriptelor şi însemnărilor strînse de către 
înaintaşii săi, cu sute şi mii de ani în urmă. Cînd i se 
făcu semn că poate ieşi, rămase locului, neîndrăznind 
să spună ceea ce-l îngrijora. Căpătă curaj văzînd cum 
faţa împăratului începe să se lumineze şi un zîmbet 
uşor răsărindu-i în colţul gurii. r 

Să nu fii îngrijorat, Zundecibalm. Impăratul nu uită 
că Marele preot al lui Zamolxis este alături de Roma. 
Noi vom prețui cum se cuvine şi ajutorul pe care ni-l 
vei da la potolirea acestui popor greu de supus. Şi, 
adăugă accentuînd zimbetul: Marele preot nu va 
întîrzia ca, după ce va fi dărimată şi ultima cetate în 


care este încolţit Decebal, să adune pe Cogheon 
poporul şi să aducă Marelui său zeu o Mare jertfă, care, 
desigur, va arăta voinţa lui Zamolxis ca toţi dacii să se 
supună şi să dea ascultare Romei. Totul este ca tu să 
ne arăţi că serveşti cu bună-credinţă imperiul. 

Preotul  Burilio asculta  împietrit cuvintele 
împăratului, îşi stringea fălcile şi pumnii, căutînd să-şi 
stăpiînească revolta. Pe faţa lui palidă şi slabă, oasele îi 
apăreau şi mai proeminente. Ochii îi ardeau, capul îi 
vijiia. Cînd ieşi, îşi spuse în sine: „Va veni vreodată 
vremea cînd nu va mai fi cu putinţă ca ticăloşi ca 
aceştia să mai chinuiască mulțimile?" 

In aceeaşi zi, spre seară, pe Cogheon, Zundecibalm 
trimisese să-l aducă pe Burillo. Preotul şi Susagus 
fuseseră singurii martori la cele ce se spuseseră în 
cortul împăratului. L-au căutat pînă seara tirziu. Burillo 
n-a mai fost găsit. 

După ce ieşise de la împărat, Burillo pornise alături 
de Marele preot spre Cogheon, însă nu-l însoţise mult 
timp. In apropiere de cîmpul de lingă Cetatea-de- 
Munte, Zundecibalm fusese aşteptat de garda sa de 
preoţi. Susagus rămăsese în cîmp, acolo unde se mai 
aflau şi alte căpetenii trădătoare din armata dacă. 
Oprirea Marelui preot se dovedise un bun prilej ca el să 
pornească singur înainte pe poteca ce ducea spre 
Cogheon. Cînd se convinsese că nu mai poate fi văzut, 
părăsise poteca şi se pierduse în pădure. Mersese prin 
hăţişuri după semne cunoscute numai de el, ajunsese 
lîngă o stîncă, cercetase cu grijă în jur, căutase un fag 
stufos, se urcase în el şi aşteptase căderea nopţii. 

Sus, în cetate, toţi trăiau în încordare. Regele 
aştepta în fiecare moment începerea atacului. Pe cele 
trei terase, pe zidurile de apărare şi la cele trei porţi, 
căpeteniile şi luptătorii ce-l înconjurau, hotăriţi să lupte 


pînă la sacrificiu, erau străji fără odihnă, gata să 
lovească în duşman în orice clipă. Partea din zidul de 
apărare de pe terasa a treia, ce înconjura palatul 
regelui pe două laturi, era apărată de Sarmis, cu ceata 
sa de luptători. Ceva mai departe, acolo unde zidul se 
întrerupea, o poartă grea de lemn, îmbrăcată cu fier, 
închidea trecerea spre Cogheon. Poarta era păzită atit 
din cetate, cît şi dinspre Marele sanctuar, unde preoţi 
bine înarmaţi păzeau Muntele sfint. De partea cealaltă, 
terasa a treia era apărată de Dagio şi de Burio. Pe 
terasa a doua se aflau Vitellius şi alte căpetenii, iar pe 
cea de jos, pe care se concentrase cel mai mare număr 
de luptători, comanda apărării o avea însuşi Diegis, şi 
în clipa atacului, chiar regele. 

Nu întîmplător Decebal îi încredinţase lui Sarmis 
apărarea porţii spre Cogheon şi partea zidului de lîngă 
palat. Prea puţini ştiau că tot de acolo pornea pe sub 
zid, prin munte, ieşirea tainică din Cetatea-de-Munte. 

Încă de la căderea serii, Sarmis plecase pe ziduri 
pînă la poarta spre Cogheon, apoi coborise în hrubele 
de dedesubt, şi cercetase într-una străjile, atent să nu 
pătrundă în cetate  iscoadele preoţilor şi ale 
trădătorilor. Sosise la scările ce duceau la uşa care 
închidea pătrunderea în galeria săpată în stincă. Pe 
coridor, mai mulţi luptători făceau de strajă. Unii 
stăteau de vorbă rezemaţi de ziduri, alţii se odihneau 
pe maldăre de fîn. Nici unul dintre ei nu ştia ce e 
dincolo de uşă. Bănuiau numai: unii că păzeau tezaurul 
regelui, alţii că acolo ar fi fost închişi şi lăsaţi să moară, 
ţintuiţi de ziduri, acei trădători care mai fuseseră 
prinşi. Se mai zvonise printre cetele de luptători că, 
după trădările din valea Alutusului, unii dintre şefii de 
triburi căutaseră să fugă şi că regele trimisese pe urma 
lor oameni de încredere, care reuşiseră să-i prindă pe 


fugari. 

Sarmis trecu pe lîngă ei, luminat de opaițul pus 
într-o firidă din zid, a cărui flacără în continuă mişcare 
arunca pe feţele lor umbre jucătoare. Se îndreptă spre 
uşa tainică. O pipăi, îi încercă închizătoarea, o împinse 
cu umărul şi se convinse că nu se produsese nici o 
încercare de deschidere. Cei ce-l priveau zimbiră. În 
fiecare noapte îl văzuseră făcînd la fel. Sarmis se 
întoarse şi se îndreptă spre scări. 

— Regele ne cere să fim numai ochi şi urechi, 
duşmanul va dezlănţui în curînd atacul asupra cetăţii, 
spuse el celor ce străjuiau, în timp ce urca călcînd rar 
pe trepte. 

leşi. In urma lui, cîţiva luptători se priviră neliniştiţi. 

— De ce să fim numai ochi şi urechi? spuse unul. 
Prin uşa asta va veni duşmanul? Sus pe ziduri, afară, 
aş vedea şi eu ce se mai petrece în jur. 

— Nu, de-aici va ieşi balaurul cu şapte capete, 
glumi altul, balaurul căruia i se va da drumul cînd 
duşmanul va pătrunde pînă sus, în terasa a treia. 

— Ce balaur? în piîntecele muntelui stă adormit 
monstrul cu un ochi în frunte, cu coarne de fier şi cu 
patru picioare, care suflă foc pe nările lui largi ca ale 
zimbrului. Cînd i se va da drumul, toţi vor pieri 
dinaintea lui. Dar ce se-aude? 

Cel ce vorbise de monstru tăcu. Inima i se strînse, 
sîngele îi pieri din obraz. Sări în picioare. Toţi se uitară 
speriaţi spre uşă. In dosul ei se auzea zgomot de paşi 
ce răsunau ca într-o hrubă înaltă, ca şi cum s-ar fi 
ciocnit stîncă cu stîncă. Ca la un semn, unii îşi traseră 
spadele şi ridicară scuturile, alţii prinseră în miini 
suliţele. 

—- Balaurul, monstrul! Vin duşmanii! şopti unul, 
cuprins de teamă. 


— Fiți gata de luptă! tună căpetenia lor. Tu, 
Dapyx, fugi şi-l caută pe Sarmis! 

Ascultară cu încordare. Auziră cîteva bătăi în uşă, 
apoi un sunet metalic de cheie ce se întoarce în 
încuietoare. Sarmis nu se depărtase mult. Se înapoie 
repede. 

În aceeaşi clipă, uşa grea de lemn întărită cu plăci 
de fier începu să crape cite puţin, cu scîrțiituri de fier 
ruginit şi de lemn uscat. Sarmis făcu semn luptătorilor 
să se retragă. Se apropie de uşă cu spada în mînă. Toţi 
îl urmăreau cu teamă. El era liniştit. După zgomotul ce 
se auzea, era sigur că nu poate să fie decit un singur 
om. Ştia ce e dincolo de uşă. Destăinuirea i-o făcuse 
regele. Dar cine putea să vină în cetate prin intrarea 
tainică şi mai ales cine o mai cunoştea? Nu atît teama, 
cît o stare de curiozitate, amestecată cu uimire, îl 
făcea să fie încordat. Uşa se crăpă şi mai mult, apăru o 
mînă, apoi virful unei răngi de fier. 

— Cine eşti tu de cauţi să pătrunzi pe aici? strigă 
Sarmis, de făcu să răsune coridorul. 

De dincolo de uşă i se răspunse cu voce liniştită: 

—- Sînt unul din aceia care vor să intre, şi nu să 
fugă. Unul care, în acest moment greu pentru ţară, 
vrea să-l ajute pe rege! 

Sarmis recunoscu vocea. Văzu şi mîneca mantiei 
de preot. Se repezi cu umărul în uşă şi împinse cu 
putere. 

— Tu eşti, Burillo? întrebă cu înfrigurare. 

— Cine altul? Stai, nu împinge, o uşă ca asta nu se 
deschide cu puterea, ci cu isteţimea, cunoscîndu-i 
încuietorile. 

Vorbind, preotul apăsă pe rangă în mai multe 
locuri, se traseră încuietori, şi uşa începu să se 
deschidă cu un scîrţiit prelung. 


Ceea ce urmă se desfăşură repede. În drumul lor 
spre rege, Sarmis urmări cu încordare cele ce-i povesti 
preotul, petrecute în cortul împăratului. 

Decebal îi ascultă cu multă încredere. Acum îşi 
dădea pe deplin seama că dacă asculta de îndemnul 
lor, ar fi putut zădărnici la timp trădarea şi l-ar fi 
împiedicat pe cotropitor să treacă munţii. Cum nici o 
clipă nu trebuia pierdută, regele îi porunci lui Vezina să 
ia o parte din luptători şi să ocupe Cogheonul, chiar 
dacă va trebui să lupte cu gărzile de preoţi, iar pe 
Marele preot să-l prindă şi să-l aducă în faţa lui. 

Cînd să intre înapoi în galeria prin care venise, ce 
se adincea în munte, la despărţire, Burillo îl îmbrăţişa 
pe Sarmis şi îi spuse din suflet: 

— Atunci cînd vei vedea că totul este pierdut, tu să 
părăseşti Cetatea-de-Munte! Galeria aceasta te va 
scoate afară, departe în susul văii, în pădurea deasă. 
Cu regele se petrece ceva greu de înţeles. Am privit 
adînc în ochii lui şi am prins toată disperarea ce-l 
frămîntă. Dar orice hotărîre va lua, acum e prea tirziu 
şi nu mai poate fi salvat nimic. Cine vede departe, 
continuă preotul oftînd îndurerat, nu se poate să nu-şi 
dea seama că va veni vremea cînd poporul dac va 
avea nevoie de noi căpetenii, şi tu eşti una din acestea 
; căpetenii care să-l ducă la luptă pentru a-l alunga pe 
cotropitor. Marele zeu să te aibă în paza lui, Sarmis! îi 
strigă Burillo, şi dispăru în întunericul galeriei. 

Aşa cum poruncise regele, Vezina ocupă 
Cogheonul prin lupte grele, care se prelungiră pînă 
spre ziuă. Se dovedise încă o dată cît de trădători erau 
preoţii şi  capnoboţii ce formau gărzile Marelui 
sanctuar, şi mai ales Marele preot. A fost căutat 
zadarnic. Zundecibalm dispăruse. In aceeaşi noapte, 
din vale, Traian urmărise tot ce se petrecuse pe 


Cogheon. Hotări să dezlănţuie în zori atacul asupra 
cetăţii. 

Incă nu se luminase bine de ziuă cînd, în sunetele 
trompetelor şi trimbiţelor, legionarii din primele linii se 
agăţară de ziduri cu scări şi frînghii. Catapultele şi 
batistele aruncară de departe pietre şi sulițe grele 
asupra dacilor de pe ziduri. Valuri de săgeți porniră 
dintr-o parte şi din alta. Şomoioage mari, aprinse, 
zburară peste ziduri. Berbeci uriaşi, împinşi de zeci de 
oameni, începură să lovească în poarta terasei de jos. 
Cei de sus răspunseră cu flăcări, cu valuri de smoală 
topită şi de ulei încins, O ploaie de pietre mari, 
colţuroase, de buşteni grei şi de birne ascuţite se porni 
peste cei de jos. Aceia care reuşeau să se caţere pînă 
sus pe ziduri se prăbuşeau cu mîinile tăiate ori cu 
capetele zdrobite sau arşi şi opăriţi, cu ochii scoşi din 
orbite, Şi legionarii atacau într-una, în valuri fără sfîrșit. 

Prima terasă căzu, cucerită cu pierderi grele. 
Regele căută să reziste pe cea de-a doua. Pe Diegis ÎI 
socoti pierdut. După ce poarta de jos căzuse sfărimată 
de berbecii uriaşi, cavaleria lui Lusius Quietus se 
năpustise spre cetatea deschisă. Cu multă hotărire, 
fratele regelui le ieşise în cale cu cavaleria ce şi-o 
păstrase, mai înainte ca aceştia să se apropie de 
poarta sfărimată. Lupta se dovedise grea. În ajutorul 
său sărise Vitellius cu ceata lui de luptători. Sacrificiul 
lor fusese un mare ajutor pentru rege. Îi dăduse răgaz 
să-şi retragă cea mai mare parte din cetele de luptători 
între zidurile celei de-a doua terase. Izolaţi şi hăituiţi, 
Diegis şi Vitellius se trăseseră luptind spre pădure. 
Rezistenţa înverşunată a dacilor fusese mult slăbită. 

Cea de-a doua terasă căzu mai repede, iar pe cea 
de-a treia, legionarii pătrunseră o dată cu dacii care se 
retrăgeau în dezordine. Femeile şi copiii din cetate 


căutară scăpare spre Cogheon. Nimic nu mai putea fi 
oprit, nimic nu mai putea fi salvat. Unităţi anume 
pregătite de Traian porniră în căutarea lui Decebal. 
Trebuia să-l prindă viu. 

Văzind că Cetatea-de-Munte e pierdută, Decebal 
porunci ca cele mai apropiate şi de încredere căpetenii 
să se adune în grabă în sala de sfat. Nimeni nu ştia ce 
hotărîre luase. Cei mai mulţi se aşteptau să vadă cum 
regele va face act de supunere în faţa duşmanului. Pe 
feţele împietrite şi însîngerate ale căpeteniilor se 
aşternuseră încordarea şi îngrijorarea. 

— Ne-am luptat cu un duşman hotărit să ne 
cotropească ţara şi să-i subjuge pe daci, începu regele 
cu voce gravă, în care răsunau multă durere şi 
disperare. Noi cu toţii am arătat atit vitejia, cit şi 
hotărîrea dacilor. Duşmanul nu ne-ar fi învins dacă nu 
exista trădarea: ne-au trădat preoţii şi o parte din 
căpetenii, iar triburile vecine, pe ajutorul cărora ne-am 
bizuit mult, ne-au părăsit. În faţa Marelui zeu, noi 
sîntem cu sufletele împăcate. Nu s-a putut mai mult, a 
fost peste puterile noastre. 

Regele aruncă pe deasupra tuturor o privire din 
care ieşeau fulgere. Continuă cu vocea schimbată, cu o 
rezonanţă ce părea că izbucneşte de dincolo de 
omenesc: 

— Dar duşmanul nu ne-a înfrînt voinţa. Avem în 
faţa noastră trei căi: să ducem mai departe lupta, să 
primim moartea, sau să ne lăsăm duşi în robie. Eu am 
ales: lupta! Vă întreb şi pe voi, căpetenii: voi pe care 
cale mergeţi? 

— Te urmăm în luptă, mărite rege! rosti un bătrîn 
diîrz, şi toţi ceilalţi îi întăriră spusele ridicînd spadele. 

În această clipă de încordare grea, uşa se 
deschise, izbindu-se de perete. Pe coridor luptau 


încleştaţi Sarmis şi un centurion. Totul se petrecu 
fulgerător. Sarmis atacă cu furie, îl dobori pe roman, 
închise uşa cu putere şi porni în goană pe coridoare, 
pentru a stăvili pătrunderea legionarilor. 

— Ela fost cel mai de încredere ajutor al meu, el, 
Sarmis, alături de Diegis, murmură regele în liniştea 
încordată din sală. Ridică apoi tăios privirea. Nu mai 
avem nici o clipă de pierdut. Cine este hotărit să 
continue lupta, să mă urmeze, cine nu, are aici, în 
acest vas, otravă, dacă nu vrea să fie dus în robie! 
Vom ieşi din cetate, ne vom ascunde în munţi şi vom 
stringe noi cete de luptători! 

Regele ieşi pe o uşă lăturalnică, urmat de 
căpetenii. Sala rămase goală. Departe, pe coridoare, 
zgomotele de luptă răsunau cînd puternice, de 
apropiere, cînd slabe, de îndepărtare, pînă se stinseră 
încetul cu încetul. 

După cîtva timp, o uşă din fundul sălii fu împinsă 
cu putere, şi un taraboste însoţit de alte căpetenii 
pătrunseră înăuntru. În  mîini ţineau  spadele 
însîngerate. Prin îmbrăcămintea lor zdrenţuită şi pe 
feţele lor năclăite de sudoare, sîngele arăta locurile 
rănilor adînei ce le pătrundeau trupurile. Tarabostele 
se întoarse şi-l privi tăios pe cel care îl urmase din 
apropiere, un luptător tînăr. 

— Spune, Scorillo, ce s-a întîmplat cu regele? 

— A ieşit din cetate, vrea să poarte mai departe 
lupta! 

— Dar tu de ce nu l-ai urmat? 

— Eu rămăsesem puţin mai în urmă şi am fost 
atacat de un legionar, pe care apoi l-am răpus cu o 
lovitură de bardă. Cînd să pornesc după ei, n-am mai 
ştiut încotro s-o apuc, le-am pierdut urma, pieriseră. 

— Da, au pierit în pămînt, au ieşit prin sînul 


muntelui, murmură tarabostele. Regele trebuia să 
scape! rosti el apoi cu putere. 

— Dacă tarabostele cunoaşte drumul, îl urmăm! 
şopti Scorillo. 

— Acum e prea tirziu! Poate că regele ne-a lăsat 
pe noi să ducem lupta mai departe cu duşmanul, pînă 
cînd el reuşeşte să părăsească cetatea. 

— Dar duşmanul ne-a copleşit cu totul, dintr-o 
clipă în alta va pătrunde şi aici! spuse unul, frămîntat 
de îngrijorare. 

— Eu nu vreau să fiu prins şi dus în robie! strigă cu 
disperare Scorillo. 

Tarabostele îi asculta cu multă durere şi linişte, 
privind vasul cu otravă. 

— Nici noi! şopti el. Cine este hotărît să moară să 
se apropie de acest vas. 

Prinse cu mina ulcica mică de lingă vas, săltă 
capacul, o umplu şi o goli dintr-o sorbitură. 

— De acum, cotropitorul va avea numai trupul 
meu! rosti el, ştergindu-şi mustăţile şi barba. 

Umplu ulcica şi o întinse celui venit mai aproape. 
Acesta şovăi o clipă. Din spatele lui, Scorillo făcu un 
pas, luă ulcica şi bău otrava. Tarabostele o umplu din 
nou şi o întinse altuia. O umpluse pentru ultimul, cînd 
în cadrul uşii se ivi Sarmis. Il căută cu privirea pe rege 
şi nu-l văzu. Rămase împietrit. Ca într-un vis chinuitor, 
vedea cum căpeteniile din faţa lui se prăbuşeau pe 
lespezile de piatră, fără să murmure nici un cuvint. Nu-l 
chinuia ceea ce vedea, înţelegea totul. Cînd şi ultimul 
se prăbuşi, Sarmis se îndreptă hotărit şi liniştit spre 
vasul cu otravă. Luă ulcica şi căută s-o umple. 

—Opreşte-te! răsună o voce din fundul sălii. 
Destinul tău este altul, Sarmis! 

Se întoarse tresărind. De după o coloană se ivi 


preotul Burillo. 

— Tu aici, Burillo? 

— Dar unde? Pe rege nu l-am mai putut ajuta. 

— Pe unde ai pătruns aici? 

Apariţia lui i se părea stranie, misterioasă, 
neomenească, 

— Aruncă din mînă ulcica, sparge-o de lespezile de 
piatră! Burillo ştie întotdeauna pe unde să intre şi să 
iasă! 

— Dar nu vreau să fiu dus din nou în captivitate! 
gemu Sarmis, lăsînd să-i cadă ulcica din mînă. 

— Datoria ta, Sarmis, este să faci totul ca să rămii 
în viaţă, chiar dacă vei fi dus în robie. Ceea ce au făcut 
aceste căpetenii de aici arată ca o faptă plină de 
mîndrie şi de hotărîre, dar nu şi ca o faptă bună pentru 
viitorul poporului. Ce se vor face dacii fără căpetenii? 

—- Dar regele şi ceilalţi care l-au urmat? întrebă 
Sarmis, năpădit de îngrijorare. 

— Regele? Pe faţa preotului se aşternu o umbră 
plină de tristeţe şi de frămiîntare. Regele a murit! 

Sarmis îl săgeta cu o privire tulbure şi, nevenindu-i 
să creadă, îi strigă: 

— Burillo, pentru ce mă chinuieşti? Preotul îi făcu 
semn să se liniştească. 

— Da, Sarmis, marele Decebal este mort. Mă 
aflam sus pe coasta muntelui, ascuns în trunchiul 
găurit al unui fag bătrîn, şi urmăream să văd dacă din 
ieşirea tainică prin trupul muntelui părăsea cineva 
cetatea. De fapt, îl aşteptam pe rege, fiindcă nici nu-mi 
puteam închipui că el se va lăsa în miinile duşmanului. 
Tocmai atunci a ieşit, însoţit de mai multe căpetenii şi 
mai mulţi luptători din garda lui. Văzusem citeva 
centurii că înconjuraseră muntele şi se împrăştiaseră 
prin văile din jur şi trebuia să-l opresc la timp. Îi 


pregătisem şi o ascunzătoare bună, de unde aş fi putut 
să-l scot în timpul nopţii şi să-l călăuzesc departe în 
munţi. Dar Marele zeu nu m-a ajutat. Ca să-i ies în cale, 
trebuia să cobor, din locul unde mă aflam ascuns, 
printr-o rîpă prăpăstioasă şi să ocolesc un colţ de 
munte. Am umblat cît am putut de repede, dar n-am 
avut timp, le-am pierdut urma. Cuprins de disperare, 
am început să alerg în partea în care am bănuit că au 
apucat-o ei. Pornisem bine şi le găsisem urma, cînd, 
îngrozit, am auzit strigăte, zăngănit de spade, trosnete 
de sulițe şi lovituri de scuturi. M-am oprit locului, 
împietrit. Din locul unde mă aflam, am văzut cum 
regele şi cei care îl urmau se luptau într-o încleştare 
disperată cu o centurie romană. Întîmplarea, sau 
trădarea secretului ieşirii tainice a dus la încercuirea 
lui? Nu ştiu dacă se va afla vreodată! Lupta a fost cu 
totul neegală, grea şi scurtă. Căpeteniile şi luptătorii 
daci cădeau unul după altul, apărîndu-l cu trupurile lor 
pe rege. La un moment, s-a produs o învălmăşeală, din 
care nu mai ştiam care erau dacii şi care romanii, dar 
care s-a spart repede. Ceea ce am văzut apoi m-a 
îngrozit: regele rămăsese singur, îl răzleţiseră de 
ceilalţi, se lupta cu îndirjire şi căuta să se apere 
trăgîndu-se în dreptul copacilor. Dar lupta n-a durat 
prea mult. Vedeam cum îl părăsesc puterile şi cum în 
cele din urmă s-a prăbuşit la rădăcina unui fag uriaş. 
Mă aşteptam, cu inima striînsă, să văd cum centurionul 
şi legionarii care îl încercuiau îl vor răpune cu spadele 
şi cu suliţele, însă ei n-au făcut asta. Căutau să-l prindă 
viu, aşa cum le ceruse sîngerosul lor împărat. Mi-am 
dat seama atunci că regele înţelesese totul într-o 
fulgerare, şi cum nu voia să se lase să cadă viu în mîna 
duşmanului său de moarte, s-a răsucit pe un cot şi, 
într-o încordare cutremurătoare, şi-a împlintat vîrful 


spadei în gît. Îngrozit şi neputincios, am văzut apoi 
cum centurionul i-a desprins capul de trup şi i-a tăiat 
braţul drept, pentru a le duce ca dovadă aprigului său 
împărat. 


— Aici, Caius Decimus! în cadrul uşii apăruse un 
legionar. Din urmă îl prinse un centurion. Pe coridor 
alergau alţii. 

— Burillo! strigă cu disperare Sarmis, cînd văzu că 
preotul se făcuse nevăzut printre coloane. 

Săltă spada şi se pregăti de luptă. In aceeaşi clipă 
îl încercuiră suliţele legionarilor. 

— Predă spada, dacule! îi strigă centurionul. 
Sarmis îşi lăsă încet în jos braţul. Îndemnul lui Burillo îi 
mai răsuna încă în urechi. Trebuia să-şi cruţe viaţa. 
Centurionul se întoarse şi privi trupurile neînsufleţite 
ale căpeteniilor dace prăbuşite pe lespezile de piatră. 

— Barbarii, murmură el, nu mai înţeleg nimic, s-au 
hotărit toţi să moară 

— Caius Decimus, dacă împăratul ar mai fi avut 
doi sau trei duşmani viteji şi hotăriţi ca Decebal şi ca 
poporul dac, imperiul s-ar fi destrămat ca norii în vînt, 
iar Roma ar fi fost dărimată din temelii! 

Centurionul aruncă o căutătură aspră spre 
decurionul care vorbise. 

— Ai putea să fii răstignit pentru cuvintele 
nesocotite pe care le-ai spus, Forvillius! rosti el, 
stăpinit încă de furia ce-l mistuia, provocată de 
neşansa ce-o avusese. 

Nutrise gîndul ca, prinzîndu-l viu pe regele dac, 
împăratul să-l înalte la gradul de tribun. 

Mai erau citeva zile pînă la cea de-a o suta zi de 
serbări zgomotoase la Roma, prin care se sărbătorea 
victoria împăratului asupra regelui dac, de care 
imperiul se temuse mult. Zile în şir se desfăşuraseră 
spectacole măreţe. Bogăţiile Daciei salvaseră imperiul 
din dezastrul financiar i:n care se afla, iar în Senatul 
roman nu se mai vorbea de reduceri de cheltuieli şi de 
economii. In for se puneau bazele unui monument ce 
avea să rămînă celebra: Columna Trajana, pe care 
renumitul Apolodor, ajutat de arhitecţi şi sculptori 
vestiți, avea să povestească în piatră epopeea 
cotropirii Daciei. 

Se făceau pregătiri pentru marele spectacol de 
încheiere a serbărilor, la care se ştia că va asista însuşi 
împăratul, în vivariile Circului cel mare se aduseseră 
atitea animale cum nu se mai văzuseră din timpul 
domniei nebunului Neron. Fuseseră aduşi cîini, lupi şi 
urşi din Dacia şi din Tracia, elefanţi şi tigri din părţile 
Asiei, crocodili şi hipopotami de pe NII, lei din Atlas şi 
bivoli de la triburile germanice. Atit de mare teamă şi 
atit de grele fuseseră pierderile romanilor în lupte, încît 
mulţimea purta o cruntă ură poporului învins. Cînd 
şirurile lungi de captivi daci fuseseră aduse la Roma, 
grupuri de patricieni smulseseră din şirurile nesfirşite 
bărbaţi, femei şi copii şi-i zdrobiseră pe loc, pe 
caldarîmul străzilor. 

In carcerele de sub arena Circului cel mare, captivii 
trăiau înghesuiți unii într-alţii, întinşi pe lespezile de 
piatră. Din încăperile întunecoase ale închisorii ieşea 
un miros greu, de nesuportat. Prin gratiile înguste se 
auzeau blesteme, înjurături şi strigăte de ajutor, care 
nu încetau decit în clipele cînd paznicii îşi puneau 
flagrunele în mişcare. 

În toate zilele, de cum se lumina, o gloată de gură- 


cască aştepta, cu nestăpinită bucurie, deschiderea 
porţilor circului pentru a se înveseli la strigătele, 
vaietele şi blestemele captivilor, la răgetele leilor, la 
urletele răguşite ale panterelor, lupilor şi cîinilor. Pe 
culoarele înguste, captivii auzeau răsunind mersul 
cadenţat al paznicilor şi bătăile suliţelor pe lespezile de 
piatră. Pe o parte şi pe alta a culoarelor se căscau uşile 
cu gratii ale carcerelor în care, prin întunericul greu de 
pătruns, nu se zăreau decit nişte fiinţe ciudate, ce se 
asemănau cu animalele. La Circul cel mare, captivii 
daci fuseseră îmbrăcaţi în piei de animale şi pregătiţi 
pentru marele şi ultimul spectacol. 

Sosi şi ziua încheierii serbărilor. Era a opta zi după 
idele lui martie, din anul Romei 861:. Toată noaptea 
Sarmis nu dormise. [inuse pe braţe copilul unei femei 
greu bolnave. Işi dădea seama că se apropie clipa 
supremă şi privea cu multă milă la nefericiţii din jurul 
lui. Moartea nu-l înspăimînta. Inţelesese că se iviseră 
zorile numai cînd auzise tumultul de afară. Poate că 
mulţimea se înghesuia să prindă locuri cît mai bune în 
tribune, gîndi el, slobozind un oftat greu. Îşi închipuia 
mişcarea, graba şi voia bună a celor ce se îndreptau 
spre circ, vedea străzile pline de un zgomot asurzitor. Il 
scoaseră din gînduri cuvintele, spuse în glumă de 
legionarul de gardă, care tot timpul lovise în tact cu 
sulița pe lespezile coridorului dintre carcere: 

— Hei, poetule, nu-mi spui o poezie? Poate să fie 
cît de scurtă, numai să fie ceva de dragoste. Altfel, 
dacă te prind vorbind cu vreunul din barbarii ăştia din 
carcere, te lovesc cu sulița şi te arunc afară! 

Sarmis ascultă atent. Inima începu să-i bată cu 
putere. Gîndul îi alergă spre Maevius, departe, la 
şantierul de la Drubeta. 


1 Anul 107 e.n. 


—  Legionarule, eşti gata să asculţi, ai urechi şi 
suflet? Pe toţi zeii, cînd văd omul cu suliță, scut şi 
spadă, îl cred gol pe dinăuntru, şi în cap, şi în piept... 

— La vorbele urite ce-mi spui, dacă n-o si-mi placă 
poezia, o să-ţi plesnesc pielea prin toga aia găurită şi 
murdară! îl ameninţă legionarul, 

— Ascultă! 

Maevius, căci el era, începu să recite: 


Cit timp ți-eram drag tie 
ŞI nici un tînăr nu-ți punea mai bine 
Braţele în jurul gitului tău alb, 
Am trăit mai fericit decit regele perșilor... 


— Ai înţeles ceva, legionarule? Ţi se potrivesc 
aceste versuri, sufletul tău le simte? 

Cu lanţurile de picioare, Sarmis sări şi, fără să se 
poată stăpiîni, strigă: 

— Maevius! Tu eşti, Maevius?... Cei doi de pe 
coridor tăcură o clipă. 

— Mi s-a părut, m-a strigat cineva? Sînt Maevius, 
cine m-a chemat? răspunse el. 

— Maevius, doar citeva vorbe să-ţi spun! 

Dintr-un salt, Maevius ajunse la uşa carcerei din 
care se auzise strigat. Legionarul îl prinse din urmă şi-i 
puse sulița în piept. 

— Să pleci numaidecit, poetule, nu e voie! 

— Maevius, vino! strigă Sarmis cu vocea 
sugrumată de frămiîntare, apropiindu-se de gratiile de 
la uşa carcerei. A 

— Legionarule, îţi mai spun o poezie... două... Il 
rugă Maevius. 

Legionarul îi apăsă cu putere sulița în piept, gata 
să-l străpungă. 


— Înapoi! Pe Proserpina, dacă nu, te trimit la 
Charon! 

— Cite poezii vrei, îţi aduc ceva, ce doreşti, o fată 
frumoasă! biigui Maevius, prins între suliță şi dorinţa 
de nestăpiînit de a şti cine îl strigase. 

— Cine eşti tu, întrebă Maevius repede, şi de unde 
mă cunoşti? 

— Sînt Sarmis, de la Drubeta. Adu-ţi aminte, eram 
sclavi, eu şi Vitellius... la podul cel nou... 

Maevius se repezi din nou spre gratii, dar de la 
primul pas se opri ea trăsnit. Simţise virful suliţei 
pătrunzîndu-i prin togă pînă la coaste. 

— Spune, Sarmis, ce pot să fac pentru tine? strigă 
el. 

— Dacă vei merge în Dacia, să spui că am murit la 
Roma, în Circul cel mare! 

Sarmis nu mai auzi nimic din partea lui Maevius, de 
afară pătrundea tumultul celor care intrau în arene, 
amestecat cu răgetele fiarelor. 

O mulţime de nestăvilit începuse să coboare de cu 
noapte pe străzile înguste şi întortocheate din 
cartierele  Esquilinului şi Suburrei, în care locuia 
sărăcimea Romei. Mii de oameni se strîngeau într-un 
şuvoi nesfirşit, ce aluneca spre circ ca un balaur uriaş, 
de-a lungul arterelor principale: via Tabernaria, via 
Argiletum şi via Nova. Prin mijlocul acestui amestec de 
oameni îşi făceau loc litiere poleite cu aur, în care 
stăteau bărbaţi şi femei cu vază: patricieni, magistrați 
şi senatori, purtate de sclavi care înaintau lovind în 
dreapta şi-n stînga, fără să ia seama la murmurele 
pline de ură ce le lăsau în urmă. In fiecare clipă, 
schimbări noi atrăgeau atenţia. Alături de mulţimea 
spectatorilor mergeau gladiatori: voinici, cu braţe 


' Luptători în circuri. 


musculoase şi picioare puternice, cu feţele brăzdate de 
cicatrice, mai mult goi decît îmbrăcaţi, urmaţi de 
mastigo-fori:, a căror treabă în circ era să bieiuiască şi 
să împingă în luptă pe cei ce se băteau în arene. Nu 
lipsea nici coloana carigelor, ce duceau sicriele pentru 
gladiatorii care vor muri în lupte, şi numărul lor mare 
bucura mulţimea: era un semn că spectacolul va fi 
destul de lung. Treceau lorari: îmbrăcaţi ca Mercur ori 
asemenea lui Charon, al căror rol era să curețe arena 
şi să dea ultima lovitură celor răniţi, pentru a nu-i mai 
lăsa să se vaiete şi să strice veselia mulţimii. 
Spectacolul străzii era mărit de coloanele de pretorieni 
îmbrăcaţi în uniforme ce străluceau în razele soarelui, 
ceea ce întărea şi mai mult zvonul despre participarea 
împăratului la marele spectacol. 

— Pe toţi zeii, Perellius, presimt că astăzi ne vom 
înveseli de minune! De mai bine de o sută de zile nu 
lipsesc de la nici un spectacol şi trăiesc din dărnicia 
împaratului. Mă bucur că astăzi voi vedea şi mai mulţi 
barbari murind. 

— Te bucuri, Catius! Eşti mulţumit că măniînci din 
dărnicia împăratului, fără să te gindeşti că nu e altceva 
decit bogăţia jefuită de Roma de la acei oameni cărora 
tu le spui barbari, a căror moarte văd că te bucură. 

Perellius şi Catius înaintau în acelaşi val, înghesuiți 
la tot pasul. Perellius, slab şi înalt ca o prăjină, avea 
faţa prelungă, privirea liniştită şi bună. Catius, gras, 
scurt şi îndesat, cu obrajii umflaţi şi ochii bulbucaţi, 
arăta şiret şi iscoditor, gata în orice clipă să bea, să se 
bată şi să mintă, îmbrăcămintea lor era veche şi ruptă, 
semn că trăiau în mare sărăcie. Amindoi fuseseră 


1 Slujitori în arene, care împingeau cu _tridentul pe 
gladiatori la luptă. 
2 Sclavi care curățau arenele circurilor. 


gladiatori încercaţi, şi toate străduinţele lanistului: 
Alfius de a-i convinge să se vindă din nou rămăseseră 
fără nici un rezultat. Perellius şi Catius voiau să fie 
liberi şi să muncească liberi. 

— Nici pe tine nu te înţeleg, Perellius! De ce adică 
să nu mă bucur? N-am fost noi de zeci, de sute de ori 
în arenă şi n-am auzit cum mulţimea se bucura de 
rănile ce le primeam şi ne cerea moartea? 

— Mă doare în suflet că te aud vorbind astfel, 
Catius! Da, şi noi am suferit. Numai cine nu ştie ce este 
suferinţa nu înţelege durerea altora. Astăzi vor muri 
alţi nevinovaţi, şi mulţi se vor înveseli. 

— Îţi mai lipsesc doar cîţiva dinţi ştirbi în gură ca 
să fii o babă! Vorbeşti, Perellius, ca şi cum n-ai fi fost 
un gladiator care a trimis în luntrea lui Charon atitea 
suflete! Dacă sînt barbari, nu înseamnă că i-am făcut 
eu, ci aşa i-au găsit legiunile. Şi regele lor arăta ca un 
barbar. l-am văzut capul adus aici, la Roma: un cap 
mare, cu plete lungi şi barbă stufoasă. A fost aruncat 
lîngă Capitoliu, pe scările Gemoniae, spre rîpa Tarpia. 
După  sprincenele bogate, nasul gros şi buzele 
cărnoase, cred că a fost un om râu, crud, setos de 
sînge. Tu n-ai auzit ce se vorbeşte în întreaga Romă? 
Unii spun că Decebal petrecea omorînd copii furaţi în 
expedițiile de jaf de dincolo de Danuvius, alţii - cum că 
pe copiii cei mai frumoşi îi mînca. Auzi, cică dacii 
trăiesc în vizuini ca sălbăticiunile şi nu mănîncă decit 
rădăcini, buruieni şi carne crudă. Dar cite nu se spun?! 
Un legionar a povestit o dată că barbarii ăştia scoteau 
inimile legionarilor şi le mîncau crude, cînd încă mai 
mişcau în mîinile lor. Brrr!... 

Catius avu un fior de scîrbă. Continuă: 


> Proprietar al unei şcoli de gladiatori. Organizator de 
jocuri şi lupte în circuri. 


— Altul cică ar fi spus că i-a văzut trăind sălbatici, 
alături de haitele de lupi. 

—  Încetează, Catius! Termină cu astfel de prostii! 
Toţi cei care au fost în Dacia parcă s-au scriîntit la 
minte. Fă-mă tu să înţeleg: cum puteau să stringă 
atitea bogății nişte oameni care trăiau prin birloguri 
sau umblau cu haitele de lupi? Şi cum puteau astfel de 
sălbăticiuni să ridice atitea cetăţi puternice, sub 
întăriturile cărora a pierit floarea legiunilor imperiului? 

Perellius îl trase repede la o parte, pentru a-l feri 
de loviturile lictorilor, care făceau loc pentru trecerea 
unei lectici luxoase, în care stătea răsturnat unul dintre 
marii magistrați al Romei. 

— Poate că toate astea sînt laude, murmură 
Catius lipindu-se de zidul unei taberne pe lîngă care 
tocmai treceau. 

Pe Perellius îl îndiîrjiseră cuvintele spuse de Catius 
în batjocură. 

— Tu n-ai fost la Roma în ziua aceea şi n-ai văzut 
înapoierea victorioasă a împăratului, reluă Perellius 
trăgîndu-l pe Catius pentru a continua drumul. N-ai 
văzut şirul nesfirşit de care pline cu prăzi şi bogății din 
Dacia. Eu am văzut carul împăratului, împodobit cu 
aur, pietre scumpe, purpură şi flori, înconjurat de 
magistraţii, senatorii şi generalii ce-l însoţiseră dincolo 
de Danuvius. Şi ce să mai lungesc vorba? Am văzut 
trecînd prin faţa mea bogăţia Daciei, cu care acum 
Roma petrece. Aştia sînt dacii, Catius, şi nu ceea ce se 
vorbeşte pe seama lor din ordinul Senatului şi al 
împăratului! 

Înaintară în tăcere. Perellius mergea privind în jos, 
pe cînd Catius cerceta mulţimea şi se înveselea. În 
jurul lor creştea tot mai mult învălmăşeala şi nici nu 
luaseră în seamă timpul scurs şi drumul făcut, cînd se 


simţiră prinşi ca într-un cleşte şi purtaţi în şuvoiul de 
nestăvilit ce aluneca pe roţile mari ale circului. Catius, 
nepăsător la ceea ce se întîmpla, îi spuse lui Perellius 
la ureche: 

— Mă gindesc, ce-ar fi să mergem în noua 
provincie a imperiului? De ce să ne vindem lanistului 
Alfius? Ştii, au început să plece acolo cu sutele 
negustori, meşteşugari, constructori şi alţii care umblă 
să se îmbogăţească, urmaţi de mii de sclavi. N-avem 
ce să pierdem în Dacia! 

Valul de oameni ce înainta îi aruncă în partea 
dreaptă a arenei. Porniră cu paşi grăbiţi, să-şi găsească 
locuri cît mai bune. 

Circul cel mare din Roma, construit de Tarquinius 
cel Bătrîn în anul Romei 138:, atinsese proporţii uriaşe 
şi multă strălucire prin adăugirile pe care le făcuseră 
Julius Cesar şi Octavian August. Lung de peste cinci 
sute şi lat de peste două sute de paşi, avea locuri 
pentru o sută douăzeci de mii de spectatori. Fiind 
aşezat în valea Murcia, între Colina Palatină şi Muntele 
Aventin, permitea accesul dinspre toate cartierele 
oraşului. Forma lui era ovală. Pe latura dreaptă se afla 
oppidium-ul, format din treisprezece arcade, avînd în 
partea centrală porţile mari sau intrarea principală, iar 
în celelalte arcade erau carcerele şi vivariile pentru 
oameni şi animale. Deasupra, oppidium-ul se continua 
în trepte, cu bănci pentru spectatori, porticuri şi arcade 
pentru locurile rezervate patricienilor. Pe latura opusă, 
în faţa porţilor mari erau porţile triumfale, prin care îşi 
făceau intrarea învingătorii în războaie. Dincolo de 
oppidium se aflau porţile morţii, sub ale căror bolți 
lugubre se îngrămădeau trupurile gladiatorilor căzuţi în 
arenă, morţi sau muribunzi. Între opidium şi porţile 


1 Anul 616 î.e.n. 


triumfale, arena era tăiată de-a lungul, în două părţi, 
de spina, un zid ce servea la măsurarea distanțelor 
cînd aveau loc alergările, iar în mijlocul zidului, punct 
ce corespundea centrului arenei, se înălța un obelisc 
închinat soarelui, ornamentat cu coloane şi statui. 

Pentru ca spectatorii să fie feriţi de atacurile 
fiarelor, arena era înconjurată de un parapet, de un 
şanţ plin cu apă şi de un grilaj de fier, iar împotriva 
arzătoarelor raze ale soarelui, un imens velariu din 
pînză acoperea tribunele. Din loc în loc, printre tribune, 
se ridicau coloane cu vase în care ardeau răşini 
aromate. 

De jos, din arenă, tribunele ofereau o privelişte 
măreaţă. In primele rînduri, rezervate patricienilor, 
totul părea ca acoperit cu zăpadă, atit de compact era 
albul mişcător al peplum-urilor şi togelor. În rîndurile 
de sus, ale plebeilor şi liberţilor, se auzea un huruit ca 
de tunet, produs de bătăile din picioare ale celor mai 
nerăbdători. Printre rîndurile dese, vinzători ambulanți 
cu bob prăjit şi plăcinte strigau cît îi ţinea gura. Numai 
în tribuna împăratului şi în tribuna senatorilor şi 
magistraţilor, care o înconjurau, locurile erau încă 
neocupate. 

Intr-una din tribunele patricienilor se putea 
observa un grup de trei bărbaţi, ceva mai rezervat. 
Discutau aprins, cu multe gesturi şi multă mobilitate. 

— Mă uit la voi şi-mi vine să rîd, cum de-aţi devenit 
atit de fricoşi? Nu e mult de cînd tu, Nesmesianus, şi 
tu, Fortunatus, mi-aţi prezis o moarte îngrozitoare, 
atunci oînd mi-am mutat afacerile în Tracia, şi dacă aţi 
fi aflat că am trecut şi în Dacia, m-aţi fi socotit mort de 
mult. 

Cel ce vorbea era Eurotas. Cu faţa mobilă şi ochii 
jucători, se întorcea cînd spre unul, cînd spre altul. 


— Nu văd de ce mi-aş strica afacerile: corăbiile 
mele sosesc şi pleacă în fiecare săptămînă spre Egipt 
şi Carthagina, de unde aduc şi unde duc cele mai 
felurite mărfuri, spuse Nesmesianus, un bărbat trecut 
de patruzeci şi cinci de ani, destul de gras, cu faţa 
rotundă, cu privire deschisă şi veselă. 

— Păcat! continuă Eurotas. L-am cunoscut pe tatăl 
tău, era un om vioi şi curajos. Tu n-ai adăugat mai 
nimic la ceea ce ţi-a lăsat el. Vreau să te îmbogăţesc, 
prietene! 

Tăcu. Văzind că Nesmesianus nu spune nimic, se 
întoarse spre Fortunatus. 

— Dar tu, Fortunatus, după cite am auzit, zeiţa 
Fortuna nu prea este darnică cu tine. Afacerile ţi-au 
pornit prost de tot. Voi nu ştiţi ce bogății sînt în Dacia! 
După o clipă de tăcere, schimbă tonul: Vă iau cu mine! 
Jur pe Apollo din Delfi că în cîțiva ani veţi fi atit de 
bogaţi, încit fiecare dintre voi va putea să cumpere 
jumătate din Roma! 

Eurotas cerceta faţa palidă şi lipsită de viaţă a lui 
Fortunatus. Înalt şi slab, arăta îmbătrînit cu mult prea 
devreme. Părul i se rărise, ochii îi erau adinciţi în 
orbite, iar gura mare şi buzele subţiri evidenţiau şi mai 
mult oasele ieşite în afară ale fălcilor şi obrajilor lui 
supti, brăzdaţi de două cute adinci. 

— Ce răspuns îmi dai, Fortunatus? 

Negustorul se mişcă, puţin frămintat. Vorbi rar, 
nehotărit: 

— E greu, Eurotas! Tocmai în Dacia, printre 
barbari? Să-ţi spun drept, mi-e teamă de necunoscut! 
Nu ştiu, să mă mai... 

N-apucă să termine ceea ce avea de spus, căci 
Eurotas urmărea mişcările unui bărbat în floarea 
vîrstei, îmbrăcat într-o togă de un alb imaculat, care se 


apropia gesticulind, spuntindu-i ceva de departe, cu 
glas tare, ca să acopere tumultul din tribune. 

— Pe toţi zeii, Eurotas, de mult doream să te 
întîlnesc! Jur că voi aduce jertfă zeiţei Fortuna pentru 
că mi te-a scos în cale! Am auzit că te înapoiezi în 
Dacia, ştii că merg şi eu? 

Uitind de cele ce-i spunea Fortunatus, Eurotas se 
ridică şi-şi desfăcu braţele, ca şi cum ar fi vrut să-l 
îmbrăţişeze. 

— Te iau cu plăcere, Caesidius! în Dacia e loc 
pentru mulţi, dar mă întreb: ce să cauţi acolo? Tu 
iubeşti petrecerile, vinul, femeile... 

— Şi banii, Eurotas! Am cheltuit toată averea şi 
vreau să mi-o refac, şi unde se prezintă o ocazie mai 
bună decit în noua şi bogata provincie a imperiului? 
Există în Dacia bogății care nu aşteaptă decit să le 
luăm. Cumpăr captivi daci şi, ca sclavi, îi duc înapoi 
acolo. Îi voi pune să muncească legaţi cu lanţuri de 
picioare şi loviți cu flagrunul! 

— Te sfătuiesc, Caesidius, să-i foloseşti pe daci 
fără să-i biciuieşti, îi spuse Eurotas. Eu îi cunosc 
îndeajuns, altfel ar putea să-ţi rămînă oasele pe-acolo. 

ÎI privi mai atent pe Caesidius, îl ştia un beţivan 
cunoscut prin toate tabernele Romei. Viciul începuse 
să lase urme vizibile pe faţa lui. Continuă să-i 
vorbească: 

— De altfel, fiecare face cu sclavii lui ceea ce vrea. 
În Dacia arsă şi pustiită se poate încerca orice, numai 
un lucru te rog, Caesidius: convinge-i şi pe ei - Eurotas 
arătă spre Fortunatus şi Nesmesianus - convinge-i să 
meargă acolo, pînă nu le iau alţii înainte. Şi adăugă: 
Bată-te norocul, Caesidius, nu cumva Fortuna, aşa 
legată la ochi, trimite norocul numai spre cei leneşi şi 
răi? Dar tu să nu te superi, am glumit... 


Valul de aplauze şi de strigăte, pornit din toate 
tribunele, acoperi cu totul cuvintele lui Eurotas. Toate 
privirile se îndreptară spre tribuna imperială. Purtînd 
pe umeri toga brodată a senatorilor, împăratul călca 
sprinten pentru vîrsta lui, urcînd treptele spre tribună. 
Trompetiştii şi trimbiţaşii anunțau sosirea stăpiînului 
Romei. Din tribune se auzeau strigătele mulţimii: 

— Ave, Caesarl... Ave, imperator!... Ave Trajanus 
Dacicus! Ave, Trajanus Optimus!... 

Împăratul se aşeză între cei doi bărbaţi învăţaţi ai 
timpului, pe care îi aprecia mult şi pe care îi socotea 
buni prieteni: Apolodor şi Plutarh. Atît marele arhitect, 
cît şi marele filozof şi istoric fuseseră anume invitaţi să 
ia parte la marele spectacol. In spatele împăratului se 
aşezase Caecilius Plinius Secundus, care, năpădit de 
emoție, strîngea în mînă pergamentul panegiricului lui 
Traian, un discurs prin care preamărea pe împărat şi 
faptele lui. Aştepta încuviințarea să declame, deşi 
Traian avea alte preocupări şi nu-i acorda nici o 
atenţie. 

În apropierea împăratului luară loc vestalele, 
îmbrăcate numai în alb, apoi magistrați, senatori, 
generali şi alţi invitaţi, căpetenii ale triburilor supuse 
ori vecine imperiului. 

Vesel, împăratul răspundea aplauzelor şi uralelor 
mulţimii. Se ştia bărbat frumos şi nu-i scăpa să observe 
cu cîtă plăcere, supunere şi admiraţie e privit din toate 
părţile. Simţi nevoia să glumească, să spună ceva celor 
din jurul său. Îl văzu pe marele filozof închis, tăcut. 

— Ce, Plutarh, ai ajuns cu filozofia în impas? 
Priveşte în tribune, mulţimea e veselă şi fericită. Ce te 
întristează? 

— De fapt nu sînt trist şi mulţumesc bunului 
împărat pentru grija ce-mi poartă! Mă gindesc la istoria 


Daciei, la soarta dacilor... 

Împăratul îşi întoarse capul spre arhitect. 

— Dar tu, Apolodor? Văd că nici tu nu eşti prea 
vesel. Arhitectul slobozi un uşor oftat. 

— l-am cunoscut pe daci, am avut şi o sclavă dacă. 
Încerc pentru ei un simţămînt aparte... 

Înveselit şi mai mult, împăratul rîse. 

— Aşa? Sint înconjurat de doi admiratori al acestor 
barbari, care mi-au decimat atitea legiuni, cele mai 
bune legiuni ale imperiului! adăugă el în glumă. 

Aplauzele şi strigătele deveniseră de nesuportat. 
Tribunele se cutremurau de bătăile din picioare ale 
celor ce ocupaseră locurile rezervate sărăcimii. Mii şi 
mii de priviri urmăreau mişcările împăratului. 

— Poporul e nerăbdător, majestate, toţi aşteaptă 
numai semnul de începere a spectacolului, spuse 
Plutarh, căutînd astfel să nu răspundă cuvintelor 
împăratului. i 

Stăpînul Romei ridică mîna dreaptă. In aceeaşi 
clipă, sunetele stridente ale trompetelor umplură 
arena. O linişte plină de încordare se întinse peste 
toate tribunele. Un sclav îmbrăcat în Charon bătu de 
trei ori cu un ciocan de lemn în uşile enorme ale 
oppidium-ului. Uşile începură să se deschidă încet, şi 
din gura întunecoasă apărură cei ce erau destinaţi 
morţii. În grupuri de cîte douăzeci şi cinci înaintau 
gladiatori cu trupurile musculoase, goale: traci, 
mirmiloni, gali, samniţi. După ei veneau retiarii, cu 
plasa într-o mînă şi cu tridentul în alta, în aceeaşi 
ordine şi cadență. 

Ajunşi în faţa tribunei imperiale, se opriră şi, 
întorcîndu-se spre împărat, ridicară mîna dreaptă, 
strigînd în cor: 


— Ave, Caesar! Morituri te salutanti!: 

În tribune, izbucniră aclamaţiile şi aplauzele, într- 
un ropot nesfîrşit, întocmai ca tunetul unei cascade, în 
timp ce gladiatorii şi retiarii continuau să înconjoare 
arena, reintrind în întunericul din gura căscată a 
oppidium-ului. 

Abia dispărură ultimii retiari, şi o altă uşă a 
oppidium-ului se deschise. Din întuneric apărură trei 
grupuri de cîte douăzeci de daci, fiecare grup purtînd 
alte arme: primul grup avea numai arcuri şi săgeți, al 
doilea - numai sulițe, iar al treilea - spade dace, 
încovoiate la virf şi bine ascuţite. Toţi erau cu trupurile 
goale. Mulțimea îi recunoscuse după pletele lor lungi şi 
blonde, bărbile stufoase şi privirile tăioase ce le 
aruncau spre tribune. După ei veneau mastigoforii, 
înarmaţi cu furci peste măsură de lungi, gata să-l 
străpungă pe acela care ar fi încercat să-şi părăsească 
grupul. Se opriră în faţa tribunei imperiale, La un semn 
făcut de un mastigofor, care trecuse în fruntea lor. 
Spre uimirea mulţimii, nici unul nu se întoarse spre 
tribună şi nu ridică privirea spre împărat. O astfel de 
înfruntare a stăpinului Romei nu se mai văzuse 
niciodată. Deodată, din tribune izbucniră strigăte şi 
urlete: 

— Fiarele! leii! Să se dea drumul fiarelor să-i sfişie 
pe barbari!... Să fie răstigniţi!.., 

Pe faţa crispată a împăratului îşi făcuse loc un 
zimbet forţat. Făcu un semn către cel care conducea 
spectacolul. Mastigoforii, cu mişcări dinainte pregătite, 
dispărură, şi de sub arcadele întunecoase ale 
oppidium-ului apărură leii din Atlas, scoţind răgete ce 
înfiorau mulțimea.  Săriră în arenă fioroşi şi 
înspăimiîntători, cu coamele zbirlite, cu cozile lovind 


1 Să trăeşti, Caesar, cei ce vor muri te salută! 


aerul şi cu ochii de fiare înfometate. Începură să dea 
roată grupurilor de daci, care luară poziţii de apărare, 
cei cu suliţele - în faţă, iar arcaşii şi cei cu spade - în 
spate. 

— Haide, barbarilor, atacați, arătaţi-vă curajul! 
strigau unii. 

— Mastigoforii să întărite leii! strigau alţii. 

Totul era însă pregătit. Din afara arenei, un nubian 
negru ca abanosul întinse arcul şi slobozi o săgeată în 
leul cel mai apropiat. Acesta sări în sus, răgind, cu 
săgeata înfiptă între coaste. Ceilalţi lei se opriră, 
plesnind aerul cu cozile, apoi se repeziră spre grupurile 
de daci. Fură primiţi cu un val de săgeți trase de cei 
din spate, care însă nu le stăviliră salturile, ci îi îndirjiră 
şi mai mult. Unii se înfipseră în suliţele întinse şi ţinute 
cu străşnicie, alţii se aruncară peste capul celor din 
faţă, doborînd cu ghearele pe cei din spate. Se auziră 
trosnete de capete şi de oase sfărimate între fălcile lor 
puternice. În disperarea morţii, dacii cu spadele sfişiau 
pe dedesubt animalele, a căror ferocitate îi înfiora pe 
cei din tribune. 

La început, mulţimea urmări lupta cu răsuflarea 
oprită, dar nu trecu mult şi tribunele răsunară de urale 
şi de aplauze. Toţi dacii fuseseră doboriţi. Întărîtate de 
sînge, fiarele începură să-i sfişie pe morţi şi muribunzi. 
Cu nici un chip nu mai puteau fi scoase din arenă. 
Indată apărură pe arcadele oppidium-ului nubienii, 
care sloboziră nenumarate săgeți. Răgetele fiarelor 
lovite se amestecați cu strigătele de satisfacţie ce se 
ridicau din mulţime. 

După scurt timp, arena era din nou curăţită şi 
acoperită de un strat de nisip uscat, gata pentru un alt 
spectacol. 

Prin porţile mari ale oppidium-ului intrară în arenă 


doi gladiatori: un mirmilon şi un retiar. Mirmilonul era 
un gal tînăr, frumos, blond, înalt, avind pe cap un coif 
împodobit cu un peşte de argint. Tinea un mic scut în 
mîna stingă, iar în dreapta - o spadă scurtă şi lată. 
Retiarul, un sarmat lung şi slab, călit în luptele de circ, 
avea un trident şi o plasă. Era îmbrăcat cu o tunică 
albastră, bine strînsă pe trup. 

După ce-l salutară pe împărat, lupta începu cu 
iuţeala fulgerului. Din mişcările lor se vedea că fiecare 
luptă hotărit să-şi salveze viaţa. Retiarul aruncă plasa, 
dar mirmilonul sări în lături, se răsuci pe un picior şi se 
aruncă asupra adversarului. Acesta o rupse la fugă, 
făcînd un ocol larg, ajunse la plasă, o ridică şi, cu o 
mişcare ageră, o aruncă iarăşi asupra mirmilonului 
care se apropiase. Mirmilonul abia avu timp să se 
arunce la pămînt, plasa îi trecu pe deasupra, iar 
tridentul numai îi atinse scutul. În tribune, mulţimea 
urmărea lupta cu înfrigurare. Retiarul o rupse din nou 
la fugă cu tridentul. Mirmilonul nu-l mai urmări, îl 
aşteptă la cîţiva paşi de plasa întinsă pe nisip. Urmă o 
scurtă luptă cu tridentul şi spada. Mulțimea se înfuriase 
pe retiar. 

—  Loveşte-l, ucide-l pe fricosul retiar! strigă 
cineva. Retiarul se repezi spre plasă, dar nu avu timp 
să se retragă, căci lovitura spadei mirmilonului îi crestă 
umărul. Continuă să fugă, cu sîngele curgindu-i către 
cot. Începu să rîdă şi să strige: 

— Nu ştii să loveşti, galule! Apropie-te, frumosule 
gal, să-ţi arăt eu cum se dă o lovitură! Al să vezi cum 
am să te trimit eu găurit la Charon! 

Crezîndu-se mult admirat de spectatori, mirmilonul 
se repezi la atac, în timp ce retiarul se retrăgea cu 
dibăcie. Acesta făcu o mişcare scurtă, plasa zbură, şi 
galul se văzu prins în ochiurile ei. Totul s-ar fi terminat 


repede, dar retiarul nu avea tridentul. Îl scăpase cînd 
fusese atins de spada  mirmilonului. Alergă să-l 
ridice. Trecu tocmai timpul necesar ca galul să scoată 
din plasă numai capul şi braţele, picioarele rămînîndu-i 
prinse. 

—Haide, retiarule, dă-i lovitura! strigă o voce din 
tribună. 

— Ţine-ţi curajul, galule! îndemnă altul. 

Înfrigurată, mulţimea se ridicase în picioare. Unii 
strigau, alţii aplaudau. Retiarul se apropie pentru un 
atac hotăritor. Repezi tridentul spre a-l străpunge pe 
mirmilon, dar nu luă în seamă că se apropiase prea 
mult, tridentul alunecă pe scutul pus la iuţeală în calea 
lui, înţepînd numai braţul galului. Mirmilonul nu-şi 
pierdu cumpătul, se răsuci cu toată puterea, cu 
picioarele înfăşurate, aşa întins pe nisip, şi cu o 
mişcare fulgerătoare  înfipse spada în piîntecele 
retiarului. O clipă, acestuia nu-i veni să creadă că 
fusese străpuns, apoi pe faţa lui apăru groaza morţii. 
Palid, cu ultimele forţe, o rupse la fugă, scăpiînd 
tridentul. Fugi numai cîțiva paşi, puterile îl părăsiră şi 
se prăbuşi pe nisip. 

În tribune, aplauzele şi blestemele nu mai 
conteneau. Sigur pe victorie, mirmilonul îşi scoase 
picioarele din plasă şi apropiindu-se de retiar, îi puse 
un picior pe piept, aşteptind cu spada ridicată 
hotărîrea mulţimii. Îşi roti privirea peste tribune. Zeci 
de mii de spectatori arătau în jos cu degetul mare de la 
mîna dreaptă: cereau moartea retiarului. Mirmilonul 
aşeză spada şi, apăsînd cu toată greutatea trupului, îl 
străpunse pe retiar prin inimă. Uitînd de rănile primite, 
galul porni spre ieşire, în aplauzele mulţimii. 

Ciţiva lorari intrară în arenă, traseră cu căngile 
trupul retiarului şi presărară nisip proaspăt. 


Urmă un spectacol tare: O duzină de andabaţix:, cu 
căştile peste ochi, începură să se bată între ei orbeşte. 
Pentru a-i face să se întilnească, mastigoforii îi 
împingeau de la spate cu furcile lor lungi. Loviturile lor 
în gol făcea mulţimea să izbucnească în hohote de ris. 
Lupta nu ţinu mult. Loviturile care atingeau în plin erau 
de cele mai multe ori ucigătoare. Lorarii traseră repede 
morţii şi răniții şi curăţară arena. 

În sunetele trompetelor, intrară în arenă treizeci de 
gladiatori şi treizeci de daci. Gladiatorii, cu tunici 
purpurii, aveau spade şi scuturi, iar dacii, în cămăşi 
peste iţari, ţineau în miini măciuci grele. Lupta se porni 
crincenă. Gladiatorii atacau cu măiestrie, căliţi în 
luptele de circ, dacii răspundeau cu o apărare stăpinită 
şi hotărită. Incepură să cadă morţi şi răniţi şi dintr-o 
parte, şi din alta. Săreau ţăndări din scuturi şi se 
rupeau spadele gladiatorilor sub loviturile date de daci 
cu măciucile, dar şi măciucile cădeau retezate de 
spade. In tribune, înfrigurarea crescu repede. 
Rămăseseră în luptă numai doi daci şi patru gladiatori. 
Mulțimea, care tot timpul strigase împotriva dacilor, 
acum trecu de partea lor. Cu iuţeală, înţelegîndu-se 
prin semne, dacii se aşezară spate-n spate. Unul dintre 
daci, spătos şi bine legat, dădea lovituri sigure, avînd 
grijă să-l apere şi pe celălalt. 

-— Bravo, Decebal! strigă cineva, necunoscînd alt 
nume dac. 

A fost ca o explozie. Mulțimea aplauda şi striga. 
Unul dintre gladiatori căzu cu capul sfărimat. 

— Haide, Actianus, loveşte-i cu sete pe barbari! 
îndemnă cineva pe un gladiator. 


1 Gladiatori a căror cască nu avea deschizătură pentru 
vedere şi trebuia să lupte orbeşte, spre hazul nestăvilit al 
spectatorilor. 


— Fii atent, Fulvius, barbarii miînuiesc bine 
măciucile! strigă altul. i 

Împăratul se mişca neliniştit în fotoliu. Îi bucura şi-l 
supăra în acelaşi timp măiestria dacilor. Se apropie 
încet de urechea lui Plutarh şi-i şopti: 

— Îmi pare bine că se ţin tari barbarii, vede 
întreaga Romă cu cine au avut de luptat legiunile 
imperiului în Dacia. 

Tresărind, marele istoric şi filozof se întoarse spre 
împărat. 

— Roma ţinteşte să nimicească de tot poporul dac? 
întrebă,, stăpînindu-şi greu indignarea. 

Împăratul nu-i răspunse, captivat de luptele din 
arenă. 

— Haide, Decebal, mai loveşte unul, ca să 
rămiîneţi egali! se auzi un îndemn din tribune. 

Chiar în aceeaşi clipă, cel căruia i se spusese 
Decebal repezi măciuca în pieptul celui din faţa lui, mai 
înainte ca acesta să fi avut timp să se apere cu scutul. 
Gladiatorul se prăbuşi la pămînt. In acelaşi timp, şi 
dacul de la spatele 

lui se prăbuşi, străpuns de spada gladiatorului 
numit Fulvius. Rămăsese un dac împotriva a doi 
gladiatori. 

— Să te ţii bine, Decebal! strigau unii. 

— Trimiteţi mai repede barbarul în Infern! strigau 
alţii. 

Rămas singur, dacul îşi pierdu pentru un moment 
cumpătul. Se mulţumi să rotească măciuca cu putere 
pe deasupra capului. În tribune, pariurile începură să 
urce repede 

—Cinci sute de sesterţi pe gladiatori! 

— Cinci sute pe dac! 

—Pe Jupiter, o mie de sesterţi pe Decebal! 


— Două mii... 

Dacul încercă o scăpare. Ştia cum fac ciobanii: cel 
ce se bate cu mai mulţi o dată o rupe la fugă, apoi se 
opreşte, îl loveşte pe urmăritorul cel mai apropiat şi 
continuă să fugă mai departe. 

— După el, Actianus! După el, Fulvius! se auziră 
îndemnuri din tribune. 

— Pe toţi zeii, gladiatorilor, dacul vă trimite la 
Proserpina! 

După cîţiva zeci de paşi, dacul se opri şi roti 
năprasnic măciuca. Gladiatorul numit Actianus căzu cu 
capul sfărimat. Dar şi el rămăsese numai cu un ciot în 
mînă, măciuca se rupsese în două. Nu-şi pierdu însă 
cumpătul. Ridică repede spada gladiatorului doborit şi, 
proptindu-se bine pe picioare, îl aşteptă pe celălalt 
gladiator. 

— Pe toţi zeii Olimpului, trei mii de sesterţi pe dac! 

— Patru mii pe gladiator! 

— Cinci mii pe Decebal! 

Din mulţime se porniră, ca un val, murmure de 
protestare. 

— Să arunce scutul gladiatorul! 

— Să se dea scut dacului! 

Lupta era cu totul inegală: dacul lupta numai cu 
spada, fără scut. Sigur pe el şi pentru a-şi atrage 
favoarea publicului, gladiatorul făcu un gest şi aruncă 
scutul. Erau amindoi cu spade, fără scuturi. 

— Acum, Fulvius, loveşte-l pe barbar! 

— Atenţie, Decebal! 

— Opt mii de sesterţi pe gladiator! 

— Zece mii pe dac! 

In tribune, îndemnau, băteau din picioare, se 
ridicau de pe bănci. Mulțimea urmărea cu înfrigurare 
lupta. Plutarh se întoarse spre împărat şi-i şopti în 


glumă: 

— Aşa cum loveşte dacul, parcă ar fi studiat arta 
războiului şi a luptelor la o şcoală din Roma. 

Mulțimea aproape că nu văzu cînd dacul, cu o 
mişcare fulgerătoare, se lăsă pe un picior, simula un 
atac direct spre gitul gladiatorului, dar schimbă repede 
direcţia şi, cu virful spadei, străpunse pumnul lui 
Fulvius. Gladiatorul scăpă spada din mină. Onoarea de 
gladiator nu-l lăsă pradă primului impuls de a fugi, 
aşteptă ca dacul să-l străpungă prin piept. Dar ceea ce 
el aştepta nu se produse. Dacul lăsă spada în jos şi se 
întoarse spre mulţime. Zeci de mii de miini ţineau 
degetul mare îndreptat în jos: se cerea moartea 
gladiatorului. O furtună de strigăte întăreau semnul: 

— Peractum est!: 

Ceea ce urmă, însă, produse uimirea spectatorilor. 
Dacul aruncă spada, apoi, cu paşi măsuraţi, se apropie 
de gladiator şi-i întinse mîna. Un astfel de gest nu se 
mai văzuse în circ, şi mai ales din partea unui barbar. 
Ca la un semn, zeci de mii de miini întoarseră degetul 
în sus. 

— Libertate! Libertate! răsună arena de strigătele 
scoase de mii de piepturi. 

— Moarte barbarului! tunau cei ce pierduseră 
pariul. 

— Moarte gladiatorului! strigau ceilalţi. 

Împăratul văzu că Apolodor tremură uşor şi se 
făcuse palid. 

— Ce ecu tine, prietene? îl întrebă. 

— Îndrăznesc să cer împăratului viața acestui dac, 
şopti marele arhitect. 

Lorarii aşteptau semnul împăratului, gata să 
străpungă pe cel sortit morții. 


1 E (a sosit) sfîrşitul! 


Cererea lui Apolodor întări gîndul împăratului: 
gestul făcut de dac îl mişcase adînc, şi sufletul îi fusese 
năpădit de admiraţie pentru cavalerismul de care 
acesta dăduse dovadă. Ridică mîna cu degetul în sus. 
Tribunele răsunară de aplaude, urale şi laude. Făcu 
semn dacului sa se apropie de tribună. 

— Cum te numeşti, dacule? îl întrebă. 

— Dagio! răspunse dacul privindu-l în ochi, fără să 
clipească. 

— Unde te-am mai văzut eu? 

— Am fost într-o solie de pace. 

— Da, mi-amintesc. Bine, dacule, ţi-am dăruit 
viaţa. Vei fi sclavul arhitectului Apolodor! 

— Majestate, multumirea mea este adincă! 
murmură arhitectul. 

— Spune, dacule, de ce nu l-ai omorît pe 
gladiator? Viaţa lui era în mîna ta, îl întrebă, fără să 
mai asculte cuvintele arhitectului. 

Dagio răspunse cu multă stăpinire: 

— Nu se cădea, gladiatorul nu-mi era duşman, a 
fost nevoit să se bată, ca şi mine. Nu a fost destul că l- 
am învins în luptă? 

Din nou răspunsul lui Dagio îi plăcu împăratului şi-l 
făcu să se bucure. Vedea întreaga Romă ce fel de 
oameni sînt dacii. i 

— Frumoasă fapta ta, dacule! li las şi gladiatorului 
viaţa. 

Arena a fost repede curățată. Trompetele făcură să 
răsune din nou tribunele cu sunetele lor metalice. 
Neliniştea se mărise. Prin velariu se simţea toropitoare 
arşiţa soarelui. Mulțimea părea o mare ce tălăzuia, în 
mişcarea evantaielor de diferite culori. Porţile unei 
arcade de sub oppidium se deschiseră, şi din gura 
întunecoasă apărură, cu paşi nesiguri şi rari, cu mîinile 


legate la spate şi cu lanţuri la picioare, o ceată de 
oameni îmbrăcaţi în piei de animale. Nu li se vedeau 
nici chiar feţele. Erau daci: bărbaţi, femei şi copii. 
Înaintau, împinşi de furcile mastigo-forilor. Un val de 
înfiorare trecu prin mulţime. De la Neron, Roma nu mai 
văzuse oameni îmbrăcaţi în blănuri de animale. Dar, 
repede, în tribune izbucniră hohote de ris din multe 
părţi. În ceata ce înainta încet spre tribuna împăratului, 
unii erau cusuţi în piei de ţap, alţii de berbec, de vițel, 
de mînz, de măgar, de catir. 

— Fiarele, să se dea drumul fiarelor! strigă cineva 
din tribuna patricienilor. 

Arena se umplu de zgomote ca valurile mării pe 
furtună. Din toate părţile se ridicau aceleaşi strigăte: 

— Fiarele!... Fiarele!... 

Mastigoforii începură să se grăbească. Alergau de 
la unul la altul. Fiecare dac era aşezat pentru a forma 
rînduri şi şiruri drepte întinse pe toată arena, depărtaţi 
cam la zece paşi unul de altul. 

Abia se făcu nevăzut ultimul mastigofor, şi prin 
uşile vivariilor, deschise de miini nevăzute, năvăliră în 
arenă haite întregi de cîini înfometați, sălbăticiţi, cu 
ochii injectaţi, în care îşi făcuse loc ferocitatea, 
provocată de suferinţa foamei şi a întunericului. Erau 
moloşi mari, roşcaţi, din Peloponez; cîini tărcaţi, cu 
labe mari, din Galia; zăvozi din Tracia, ce semănau cu 
lupii ; dulăi grei, ciobăneşti, mari cît urşii, cu picioare 
groase şi scurte, aduşi din Dacia, toţi cu limbile lungi 
atiîrnîndu-le, de pe care curgeau bale. 

La început, lumina prea puternică şi strigătele din 
tribune îi zăpăciră. Unii îşi trăgeau cozile între picioare 
cu frică şi alergau lătrind pe marginile arenei, alţii 
stăteau locului şi urlau sfişietor. Dar totul nu dură mult. 
Întărîtaţi de mirosul de carne, începură să miriie şi să 


adulmece. Porniră în toate părţile, sărind printre 
rîndurile şi şirurile de blănuri nemişcate, în picioare, 
fără să se hotărască să atace. Mulțimea fluiera, 
asmuţea, înjura şi bătea cu nerăbdare din picioare. 

În toată această forfotă şi încordare se distingea un 
cîine mare, ciobănesc, care alerga de la om la om şi 
mirosea mîinile legate la spate. Din cînd în cînd se 
oprea şi urla cu o durere aproape omenească. Mii de 
ochi din tribune începură să-l urmărească. Cîinele se 
oprise lîngă un dac cusut într-o blană de berbec, ale 
cărui coarne răsucite de citeva ori se ridicau deasupra 
capului, cînd în mijlocul arenei răsună un țipăt de copil. 
Un cîine lup din Tracia îşi înfipsese colții într-un trup 
plăpînd, cusut în blana unui ieduleţ. Pentru animalele 
turbate de foame, acesta a fost ca un semnal. Cu 
porniri de fiare sălbăticite, cîinii se repeziră la trupurile 
ce stăteau nemişcate. Arena începu să răsune de 
ţipete disperate de femei şi de copii. Cu mîinile legate, 
bărbaţii încercară să se lupte cu fiarele, rostogolindu- 
se pe nisipul arenei, căutînd să le trintească la pămînt 
şi să le zdrobească sub greutatea trupurilor. Dacul 
lîngă care se oprise cîinele ciobănesc îşi simţi miinile 
linse şi desluşi un uşor scheunat. 

— Eros! gemu dacul, copleşit, neputind să creadă 
într-o minune. 

Cîinele latră scurt şi sări pe el în două labe. Dacul îi 
vorbi din nou cu cuvinte de mîngiiere. Pe cîine nu-l 
putea vedea. În arenă începuse să se simtă miros de 
singe cald. Sus, în tribune, mulţimea delira de 
frumuseţea spectacolului. Rămăseseră şi cîini fără 
pradă, erau mai numeroşi decît victimele. Începură să 
dea tircoale dacului în piele de berbec, pe care Eros îl 
păzea arătindu-şi colții puternici, gata să se repeadă. 
Rămăsese el singur în picioare. Mulțimea se mai 


potolise, numai jos în arenă se auzea miriitul de 
plăcere al cîinilor ce-şi potoleau foamea. Nici unul 
dintre ceilalţi daci nu mai rămăsese în viaţă. 

—  Libertate!... Libertate!... strigară cîțiva din 
tribunele sărăcimii, apoi din toate părţile răsunară 
cererile către împărat, pentru viaţă şi libertate. 

Împăratul făcu semn cu mîna, şi valuri de săgeți 
culcară la pămînt cîinii ce alergau de la un cadavru la 
altul. Lorarii intrară în arenă. Doi dintre ei se apropiară 
de dacul rămas neatins. Ciinele începu să latre cu 
putere, hotărît să-i atace. Împăratul rise, mulţimea îl 
aplaudă. Plutarh îi spuse în şoaptă: 

— Dacă şi oamenii ar fi tot aşa de devotați unul, 
altuia cum este acest cîine faţă de stăpiînul lui - căci nu 
încape îndoială că şi-a regăsit stăpînul - desigur că alta 
ar fi faţa lumii... 

Dacul îl certă pe cîine, şi lorarii îl dezlegară şi-i 
scoaseră blana de pe trup. Il împinseră în faţa 
împăratului. Eros îl urmă. Cînd îi văzu faţa, marele 
filozof exclamă: 

— Sarmis! Sarmis, fostul meu sclav! împăratul îl 
privi, rizînd în hohote. 

— M-am înconjurat astăzi de doi oameni care vor 
să-i scape pe daci! Şi tu îl vrei din nou ca sclav? îl 
întrebă pe Plutarh. 

Impăratul se întoarse apoi spre Sarmis. 

— Spune, dacule, e cîinele tău? Văzind că acesta 
clatină din cap afirmativ, adăugă: Tu eşti ultimul dac 
cu care se încheie serbările victoriei. Spune mulţimii 
ceva din gîndurile tale! 

Sarmis tăcu un timp, apoi ridică privirea şi şi-o roti 
pe deasupra tribunelor. Începu să vorbească rar şi 
răspicat: 

—  Impăratul ştie, şi el este doar om, ca oricare 


altul, că fiecare om trebuie să moară. Orice viaţă are 
un sfîrşit. Şi popoarele au o viaţă şi un sfîrşit, unele mai 
repede, altele mai tîrziu, după cum soarta le-a aşezat 
lîngă un vecin puternic sau nu, lacom sau nu. Impăraţii 
şi imperiul roman vor avea şi ei un sfîrşit. Era mai bine 
dacă pe daci împăratul şi-i făcea prieteni! 

Sarmis tăcu. Nu vrusese să-l înfrunte pe aprigul 
împărat. 

Din tribune izbucniră din nou aplauze şi urale. 

—  Libertate!... Libertate!... Ave, Caesarl... Ave, 
Trajanus Dacicus... 

— Aşa l-ai învăţat tu, Plutarh? 

— Majestate, cuvintele dacului au fost pline de 
adevăr. Nimeni nu va putea să ţină în loc desfăşurarea 
istoriei. Că se va produce peste o sută, o mie, sau două 
mii de ani, cei ce vor trăi vor vedea. 

—  Dacule, vei fi sclavul prietenului meu Plutarh! 
împăratul văzuse cu cîtă uimire şi dragoste îl privise 
dacul pe marele filozof. Deşi cuvintele lui Sarmis îl 
răscoliseră puţin, Traian se ridică, semn că spectacolul 
luase sfîrşit. Cobori treptele tribunei, răspunzind 
salutului şi aplauzelor mulţimii. Circul cel mare răsună 
de sunetele stridente ale trompetelor. Jos, în arenă, 
Sarmis se îndreptă spre porţile mari ale oppidium-ului, 
urmat de Eros. 

După amiază, arhitectul şi filozoful se grăbiră să 
meargă la carcerele circului pentru a-şi lua în primire 
sclavii dăruiţi de împărat. Arhitectul se arătase mai 
nerăbdător. Mergeau pe via Tabernaria, el şi Dagio. 

— Spui că şi tu ai fost la Egeta cînd m-a părăsit 
Malva? îl întrebă. 

— Da, stăpine! 

— Ştii ceva de ea, trăieşte? Mai poate fi găsită în 
Dacia pirjolită? 


— Nu ştiu, stăpîne! 

Arhitectul tăcu. Departe, peste via Tabernaria, se 
profilau colinele, dincolo de care soarele se grăbea să 
apună. 

În acelaşi timp, pe via Argiletum, Plutarh se grăbea 
şi el spre Circul cel mare. Plecase mai tirziu de la 
împărat. Mergea adîncit în gînduri, privind în jos, ca şi 
cum ar fi numărat lespezile de piatră. Ridică speriat 
capul cînd recunoscu vocea celui care îi vorbea: 

— Nute grăbi, stăpine, am sosit! 

Îl văzu pe Sarmis, însoţit de Eros. Spre uimirea 
trecătorilor, îl îmbrăţişa. Era cu totul neobişnuit ca un 
stăpîn să-şi îmbrăţişeze sclavul, şi mai ales în plină 
stradă. 

Plutarh îl cercetă îndelung, uimit de pletele lui 
lungi, de barba stufoasă şi de spriîncenele bogate. 

— Eşti un adevărat bărbat, Sarmis! îmi vei povesti 
toate luptele pline de vitejie ale dacilor şi le vom scrie 
pe pergamente. 

Sarmis nu vorbi decit tîrziu. Porniră înapoi spre for. 
ÎI întrebă, cu vocea uşor sugrumată, de zbuciumul ce-l 
năpădea: 

— Stăpiîne, mi-ai spus o dată că nu trebuie să cred 
în zei, fiindcă ei nu există. Explică-mi: ceea ce s-a 
petrecut cu mine astăzi a fost o minune, sau o 
întîmplare? 

Filozoful se opri din mers, mirat că dacul îi pune o 
astfel de întrebare. Îşi pregăti răspunsul, fără grabă. 

— Nu, Sarmis, tot ce s-a petrecut n-a fost nici 
minune şi nici întîmplare. În viaţă, ca şi în întreaga 
natură, totul se petrece într-o anumită înlănţuire: un 
eveniment pregăteşte pe altul, un fapt e urmat de 
altul. În cazul tău, dragostea cu care ai crescut acest 
animal ţi-a adus devotamentul lui. Şi aş putea 


continua: Greşeala lui Decebal, un bărbat viteaz, care 
îşi iubea mult poporul, a dus la subjugarea Daciei. El nu 
trebuia să se măsoare cu imperiul! Este o lege a firii: 
vieţuitoarele mari se hrănesc cu cele mici, popoarele 
mari - imperiile - cotropesc pe cele mici... 

În amurgul ce se lăsa, stăpînul şi sclavul se 
pierdură în mulţimea care se îndrepta spre for şi spre 
terme. 


Partea a ll-a 
RĂSCOALA 


Capitolul VII 
ZIDURI NOI PE RUINE NOI 


1 


În a cincea zi după calendele: lui iunie, în anul 
Romei 8612, un bărbat, a cărui vîrstă nu putea fi uşor 
legată de înfăţişarea lui, mergea pe o potecă ce cobora 
în ocoluri largi pe coasta muntelui. După barba 
stufoasă şi pletele lungi, presărate cu fire albe, părea 
aproape de cincizeci de ani, însă după privirea adîncă, 
înflăcărată şi luminoasă, ce ţişnea din ochii lui mari şi 
negri, adăpostiţi sub sprincene bogate, după călcătura 
vie şi sigură, nu arăta să fi trecut de mult vîrsta de 
treizeci şi cinci. Cînd poteca începu să coboare în pantă 
mai lină, rări paşii, călcind mai apăsat, şi îşi roti 
privirea departe în vale, de-a lungul rîului, cuprins de 
un dor nestăpinit. Zi după zi făcuse acest drum şi zi de 
zi cercetase pînă departe în vale, nutrind speranţa că 
va zări oameni. Oameni îndureraţi ca şi el, oameni în 
care să se poată încrede, de la care să afle ce se 
petrece prin împrejurimi şi pînă departe, la Carsidava 
şi Sarmizegetusa. Cu multă hotărire şi dragoste ar fi 
urmat o ceată de daci, dar nu se arăta nici unul. Din 
înălţimea cerului albastru, soarele arunca săgeți de 
foc. De sus, de pe munte, o adiere uşoară sufla spre 
vale, făcînd copacii să tresară. Era multă linişte în jurul 
lui, o linişte adincă, în care el simţea cum se 
contopeşte cu tot ceea ce-l înconjoară. 

Din mers, începu să bată cu toiagul noduros, ce-l 
stringea în mînă, în pietrele de pe potecă, ca şi cum le- 
ar fi numărat, oftă adînc şi grăbi pasul. Nu-şi mai 
putea stăpîni nerăbdarea. Trecuseră toamna, iarna şi 
primăvara, venise vara, şi el nu aflase nimic despre 
cele ce se petrecuseră de cînd căzuse în luptă. Nu 


1 Prima zi a fiecărei luni la romani. 
2 Anul 107 e.n. 


înaintase mult cînd un zgomot îndepărtat îl făcu să se 
oprească împietrit. Privi în vale. Inima începu să-i bată 
cu putere. Departe se zăreau mai mulţi călăreţi, ce 
alergau în galopul cailor prin apa rîului. li urmări eu 
privirea pînă ajunseră într-o poiană, de unde dispărură 
printre copaci. Tulburat, rămase un moment pironit 
locului, apoi porni în fugă, luînd-o de-a dreptul, sărind 
peste colţuri de stîncă şi oprindu-se din loc în loc, 
sprijinit de trunchiurile brazilor şi fagilor. Ajuns pe 
teren neted, nu încetă să alerge pe potecă, pe sub 
frunzişul bogat, şi se opri într-o poiană frumoasă, 
adăpostită sub peretele stincos al muntelui. In 
marginea poienii, la umbra unui fag uriaş, stătea o 
bătrînă topită de ani şi de durere, ce torcea pierdută 
pe gînduri. Se aşeză lîngă ea şi o strînse cu dragoste la 
piept. Bătrîna tresări. 

— Mamă Azida, astăzi mă simt mai în putere, mă 
simt sănătos. Nu mai pot să rabd, nu mai pot să aştept, 
mamă Azida!... 

Bătrîna îl privi mult timp, cu ochii înecaţi în lacrimi. 
Îi cuprinse capul între miini şi-l trase spre pieptul ei 
secat, începu să-i miîngiie pletele lungi, murmurînd 
printre suspine: 

— Copilul meu, numai tu mi-ai mai rămas după 
răzbunarea năprasnică a Marelui zeu. Feciorii şi omul 
meu au căzut în luptele de la Sarmizegetusa şi de la 
Cetatea-de Munte. Mult timp m-am mîngiiat cu gindul 
că Zamolxis te-a trimis ca să uşurezi zilele ce-i mai sînt 
date de trăit unei bătrine... 

Continuă să-i miîngiie pletele, în timp ce cu 
năframa, ce-o avea aruncată peste umeri, îşi ştergea 
lacrimile. N 

Cuvintele bătrînei îl răscoliră mult. In sufletul lui se 
porni din nou lupta ce-l chinuise de atîtea ori. 


— Mamă Azida, n-am să pot niciodată să-ți 
mulţumesc îndeajuns pentru bunătatea şi dragostea cu 
care m-ai îngrijit! Jur pe Marele zeu că te iubesc mult 
de tot, întocmai ca pe mama mea, şi nu voi pregeta să 
mă înapoiez aici, să-ţi arăt dragostea şi respectul meu, 
şi dacă zeii ne vor ajuta, să ne fii mamă... 

— Ştiu, copilul meu, numai să-i mai găseşti... 

— Fără ei, viaţa mea nu mai are nici un rost. 
Tulburat, se ridică şi spuse cu hotărire: 

— Am venit în fugă, am văzut jos în vale o ceată 
de călăreţi. Poate că erau daci. Vreau să plec, mamă 
Azida! 

Ascultindu-l, bătrîna se schimbă la faţă, în ochii ei 
apăru groaza. 

— Ai văzut călăreţi? Ajută-ne, Mare zeu! Duşmanul 
a pătruns pînă aici! se tîngui ea. 

Se aplecă şi atinse pămîntul cu fruntea, murmurînd 
cuvinte de rugăciune. Se întoarse din nou spre el şi-l 
îndemnă cu voce potolită: 

— Să te duci, copilul meu, şi să ierţi pe o bătrîna 
care a putut gîndi altfel! Nu trebuie să-ţi închizi viaţa 
alături de o pustnică, ale cărei zile sînt numărate. 

Tăcu. Îşi şterse lacrimile. Îi prinse mîinile şi i le 
strînse la piept murmurînd 

— Pleci, Rhesos, dragul mamei, fără ca eu să ştiu 
pe cine am îngrijit, pe cine am iubit ca pe unul dintre 
fiii mei, pe care îl chema tot Rhesos! De cînd ai prins 
putere, ai tăcut într-una şi ai oftat, şi niciodată nu ţi-ai 
descărcat sufletul către bătrîna Azida! Ce se petrece cu 
tine, Rhesos? Cine eşti tu, de ce te ascunzi de oamenii 
împăratului, de unde ai venit, cine sînt fiinţele de dorul 
cărora te topeşti? 

Un val de căldură şi de milă o năpădi pe bătrină 
pentru bărbatul voinic ce stătea lîngă ea. Văzindu-l că 


tace, începu să-şi depene amintirile: 

— Cînd te-am găsit zăcînd în nesimţire în grota 
aceea strimtă, întunecoasă şi rece, astupată cu pietre 
mari, gemeai şi murmurai un nume pe care nu l-am 
înţeles. Acele gemete şi acel nume pe care tu îl strigai 
ţi-au salvat viaţa, altfel eu aş fi trecut pe lîngă stincă, 
fără să bănuiesc că acolo, în golul dinlăuntrul ei, se 
stingea o viaţă de om. Atunci, de durere, nici eu nu mai 
ştiam ce făceam şi pe unde mergeam. Prea mult sînge 
cursese la Cetatea-de-Munte şi totul se sfirşise o dată 
cu regele! Trei zile umblasem nebună şi îmi căutasem 
feciorii şi omul printre morţi şi răniţi. Pe dragii mei 
Rhesos şi Dapyx nu i-am mai găsit! Atunci, cînd am 
auzit gemetele tale, m-am gindit că poate acolo zace 
unul dintre copiii mei. Am dat repede la o parte 
bolovanii şi, la lumina slabă a zilei, te-am văzut pe tine: 
zăceai pe un strat gros de fîn şi de frunze uscate. Lîngă 
tine, într-o scobitură joasă, la care puteai să ajungi cu 
mîna, erau de-ale mincării: brînză afumată, mere, 
prune uscate, un fagure cu miere şi un ulcior cu vin, 
toate neatinse. Mi-am dat seama numaidecit că nu 
puteai să fii decît un luptător scăpat din prăpădul de la 
Cetatea-de-Munte, pe care tovarăşii lui de luptă, 
nemaiputîndu-l purta din cauza rănilor grele, îl lăsaseră 
în voia Marelui zeu, după ce avuseseră grijă să-l 
ferească de fiarele sălbatice, astupînd cu pietre gura 
grotei. N-am stat nici un pic pe gînduri. Te-am 
dezbrăcat şi ţi-am dezlegat cîrpele cu care îţi fuseseră 
oblojite rănile. Toate se făcuseră un polog de sînge 
tare şi negru. Cînd le-am ridicat de pe rănile mari şi 
adinci, ai gemut de cîteva ori, dar n-ai deschis ochii. 
Bătrîina Azida ştie să îngrijească şi să vindece bube 
oricît de grele. Ţi-am spălat rănile, ţi-am pregătit 
leacurile şi te-am legat cu cîrpe curate, rupte din 


marama mea. 

N-a trecut mult, şi tu te-ai liniştit, apoi, după felul 
cum răsuflai, am înţeles că te prinsese un somn adînc. 

După ce îşi şterse lacrimile, bătrîna urmă puţin mai 
liniştită: 

— Zi după zi, noapte după noapte, Rhesos, copilul 
meu, am vegheat la căpătiiul tău. Îţi udam buzele, arse 
de focul ce te chinuia, te ascultam cum gemeai, cum 
murmurai ceva nedesluşit, aşa cum vorbeşte duşmanul 
venit de la Roma, şi te priveam cum te luptai cu 
moartea. Atunci m-am rugat mult la Marele zeu, şi el 
mi-a ascultat rugăminţile. În acele zile s-a întărit în 
mine credinţa că tu îmi fuseseşi dat în locul feciorului 
meu Rhesos şi m-am gindit ca şi ţie să-ţi spun tot 
Rhesos. Rhesos... Rhesos, copilul meu, gemu ea printre 
suspine, să te duci acolo unde te cheamă dorul şi 
datoria, să nu-ţi simţi sufletul împovărat pentru că 
părăseşti o bătrîna neputincioasă! 

Tăcu. În jurul lor se întindea liniştea tainică a 
muntelui şi a pădurii. Numai foşnetul slab al frunzelor, 
mişcate de adierea uşoară a vintului, mai dădea viaţă 
poienei, străjuită la un capăt de stinca golaşă cu 
povirnişuri prăpăstioase. Alături, culcat, cîinele sufla 
greu, toropit de căldură. 

Suspinele ei îl învinse şi-l făcu să-şi descarce 
sufletul: 

— De ce plingi? Să nu te frămiînte cine-am fost, 
acum, sînt feciorul tău, mamă Azida, şi mă numesc 
Rhesos, sînt dacul Rhesos! Ţi-am jurat şi îţi jur că nu 
m-am gîndit niciodată să te părăsesc fără să-ţi fi spus 
cine sînt. Dar eu nu sînt din neamul tău, mamă Azida, 
ci din neamul duşmanului, sînt roman, m-am născut la 
Roma, şi numele meu a fost Vitellius... 

Îi povesti apoi bătrînei viaţa lui şi împrejurările în 


care ajunsese în Dacia. 

— Unde se vor fi aflind acum soţia şi fiul meu? 
gemu el îndurerat. 

— Da, Rhesos, copilul meu, să te duci să-i cauţi, şi 
dacă în altă parte nu veţi afla un acoperămiînt mai bun, 
să veniţi aci, la bătrîna Azida. 

Vitellius se mişcă frămiîntat. 

— Dareu nu pot să merg în imperiu, mamă Azida! 
Aşa cum sînt acum, cu zeghe din dimie seină, cu 
căciulă miţoasă, cu plete şi barbă, mă ajută să arăt ca 
un adevărat dac. Acum ştii totul, buna mea mamă, 
adăugă el stringind-o la piept,.şi nu-ţi foloseşte la nimic 
adevăratul meu nume. Eu sînt şi rămîn Rhesos, şi 
mama mea este bătrina Azida... buna Azida, măicuţa 
Azida! Cine sînt eu, mamă Azida? 

Bătrîna zîmbi printre lacrimi: 

— Cine să fii? Feciorul meu, Rhesos! Ai făcut bine 
că mi-ai spus tot ce-ţi arde sufletul. Tu să rămii aici, 
Rhesos, copilul meu, şi las-o pe bătrina Azida să plece 
în căutarea lor! Acum e tirziu, mă duc să înteţesc focul, 
poate că ţi s-a făcut foame de mult. Stai şi te 
odihneşte. 

Bătrîna se ridică trosnindu-i oasele şi se îndreptă 
spre colibă. Rămas singur, gîndurile începură să-l 
frămînte, purtindu-l de la hotărîre şi speranţă pînă la 
nesiguranţă şi durere. 

După dărimarea Sarmizegetusei şi a Cetăţii-de- 
Munte, cohortele şi legiunile trecuseră la jafuri 
organizate, la arderea şi dărimarea tuturor cetăților din 
Dacia. Dar Roma nu lăsase mult timp să domnească 
haosul în noua provincie. Se pornise din iarnă o largă 
campanie de organizare şi reconstrucţie. Prin toată 
Dacia se începuseră lucrări de drumuri, de poduri, de 
cazărmi şi castre, de ferme şi vile. 


În primăvară, sute şi mii de sclavi fuseseră aduşi în 
Dacia din toate provinciile imperiului, şi li se făgăduise, 
pentru a-i îndemna la muncă, după terminarea 
lucrărilor, libertate şi pămiînturi, pe care vor putea să 
întemeieze gospodării şi familii. Dar braţele de muncă 
se  dovediră repede  neîndestulătoare. Soldaţii 
cohortelor şi legiunilor trecură la lucru pe şantiere, în 
timp ce pădurile şi văile erau scotocite şi dacii prinşi, 
puşi să muncească alături de sclavi. 

Nimic din toate acestea, Rhesos nu le ştia. El şi 
bătrîna Azida, ascunşi în această vale strimtă, nu-şi 
dădeau seama de ceea ce se petrecea în ţară. Gîndul îi 
alergă din nou spre ceata de călăreţi pe care o zărise 
în vale. Poate să fi fost Diegis, sau Sarmis, ori Dagio, îşi 
spuse el prins de frămîntarea speranţei şi a 
nesiguranţei în care se afla. Avu un moment cînd îl 
stăpîni dorinţa de a pleca într-acolo, în speranţa că va 
putea găsi pe cineva cunoscut, însă teama de 
legionarii imperiului îi tăie tot curajul. 

Ceata de călăreţi pe care Rhesos o văzuse 
dispărînd printre copaci în galopul cailor îşi potolise 
mersul într-un urcuş cu care se termina poiana. Erau 
ca la două manipule de legionari, comandate de 
centurionul Paulus, şi-l însoțeau pe legatul Domitius 
Rufinus. De cînd fostul tribun fusese avansat legat al 
imperiului, se schimbase la înfăţişare, se mai îngrăşase 
şi căpătase mai multă încredere în sine. Legatul admira 
frumuseţea priveliştilor din jur şi, cum urca în pasul 
calului, se întoarse spre centurion: 

— Vino mai aproape, Paulus, simt nevoia să mai 
schimb cu cineva citeva vorbe. 

Centurionul îndemnă calul, bucuros de buna 
dispoziţie a legatului. 

— Spune, Paulus, reluă Domitius Rufinus, ai mai 


văzut undeva frumuseți atît de minunate ca în această 
nouă provincie a imperiului? Priveşte ce ne înconjoară: 
pajiştile cu iarbă şi flori, fagii uriaşi, mestecenii veseli, 
munţii semeţi, ce-şi ascund virfurile în nori... 

— Pe toţi zeii, mă miră că astăzi legatul 
comandant vorbeşte ca un poet. Eram obişnuit să văd 
în el numai militarul cu ton tăios, bărbatul ce doreşte 
vinul bun şi sclavele frumoase, care ştie să-i 
pedepsească crunt pe legionari şi să-i omoare fără milă 
pe daci. Ce se petrece astăzi cu tine, Domitius Rufinus? 

Centurionul Paulus era un bărbat de talie mijlocie, 
fire deschisă, sincer şi disciplinat. Pentru aceste 
calităţi, legatul îl alesese ca primul său contubernal. Il 
ştia că merge cu sinceritatea pînă la naivitate. 

— Pe zeiţa Freya, Paulus, spune-mi, tu n-ai 
observat nici o schimbare la mine în ultimul timp? 

Centurionul se gcndi puţin: 

— Am observat, Domitius Rufinus: te îmbraci mai 
îngrijit, pot spune că te porţi cu oarecare eleganţă şi, 
dacă nu mă înşel, te abţii de la vin şi preferi mai puţin 
sclavele frumoase. 

— Şi nu te-ai întrebat de ce? 

—  Socotesc că legatul, comandant al legiunii cu 
garnizoana în noua capitală a noii provincii, ţine să 
arate... 

— Pe Hercule, Paulus, te socoteam mai 
pătrunzător la minte! Tu încă nu ştii cine poate să-l 
facă pe un bărbat să se schimbe, cine are putere 
asupra lui de-i stăpîneşte întreaga fiinţă? 

— Şi cîte-o femeie, citeodată... 

— Dragostea,  centurioane, numai iubirea 
înflăcărată şi caldă, numai adevărata iubire! 

— Legatul să mă ierte dacă spun ceea ce gindesc, 
eu am crezut că el de mult nu mai poate iubi cu 


adevărat. E curată minune! Dar cine să fie zeiţa care a 
reuşit să-ţi transforme sufletul? 

Fericit - cuvintele centurionului îi merseseră la 
inimă - legatul vru să spună ceva, dar nu mai avu timp, 
calul său sări într-o parte, gata să-l arunce din şa. În 
aceeaşi clipă, un mistreţ mare cît un zimbru trecu prin 
faţa lor în goană, speriat şi grohăind, şi dispăru printre 
copaci. 

— După el, centurioane! strigă legatul, revenit din 
spaimă. Intr-o zi atit de frumoasă, puţină vinătoare e 
foarte plăcută. 

Intreaga ceată porni în galopul cailor după 
animalul ce se îndepărta spre desişurile cele mai de 
nepătruns ale văii. In goana lor, străbăteau pajişti 
minunate, treceau peste izvoare cu apă limpede, 
ocoleau fagi cu trunchiuri uriaşe sau săreau peste 
stîinci prăvălite din înălţimi. Mistreţul obosea tot mai 
mult, îşi încetinea salturile şi îşi întărea grohăitul. La un 
urcuş greu, animalul, încolţit şi învins de oboseală, se 
opri şi se întoarse spre urmăritori, gata de luptă. Colţii 
lui puternici luceau pe cele două părţi ale ritului, albit 
de spumele furiei. Sigur de izbîndă şi nedîndu-şi seama 
de pericol, Domitius Rufinus smulse sulița unui 
legionar, strînse calul între pinteni şi atacă direct. 
Suliţa străpunse pieptul animalului şi se rupse. Cu ochii 
injectaţi, plini de furie sălbatică, mistrețul se repezi 
spre calul legatului şi-l spintecă cu colții. Totul se 
petrecu fulgerător. Văzind pericolul, tot atit de 
fulgerător, centurionul şi legionarii aruncară cu toată 
puterea suliţele lor asupra fiarei, care se prăbuşi o dată 
cu calul. Domitius Rufinus abia mai avu timp să sară 
din şa şi, palid, tremurind uşor, căută să braveze 
panica prin care trecuse. 

— Pe Jupiter şi pe Cybela, nu mă aşteptam, 


Paulus, să-i dau o lovitură atît de sigură, chiar în piept! 
A fost straşnic, nu? Rar poate avea cineva prilejul să 
vadă o astfel de vînătoare. 

— Nici nu mă aşteptam să fie altfel. Cum 
comandantul trebuie să fie cel mai bun luptător, de ce 
n-ar fi şi cel mai iscusit vînător? Acum, legatul 
comandant cred că ne va da voie să facem un scurt 
popas pentru odihnă. Ne potolim şi foamea cu friptură 
de mistreţ. 

Însufleţit şi încrezut, Domitius Rufus încuviinţă. 

— Pe toţi zeii, Paulus, ideea ta nu e rea! îşi roti 
apoi privirea peste plaiurile ce-l înconjurau: Pe Jupiter, 
pajiştea aceasta e atit de minunată, încît mă face să 
mă cred sus, în Olimp, alături de zeii cei nemuritori. 
Priveşte, Paulus! Apoi, îngrijorat, strigă: Foc, Paulus, 
foc, priveşte! Arătă cu mina spre coasta muntelui din 
faţa lor: Vedeţi cum se ridică încet fumul dintre brazii şi 
fagii de sub pintenul acela stîncos? 

Centurionul urmări fumul ce se înălța domol, şi faţa 
îi devenea tot mai palidă, tot mai încordată. 

— Ce te-ai schimbat aşa, Paulus? Poate mai 
prindem cîţiva barbari şi-i ducem pe şantier, la muncă! 

— Valea arată pustie, drumul neumblat. Dacă 
acolo va fi poposind o ceată de daci, dintre aceia care 
dau lovituri de moarte gărzilor ce însoțesc curierii şi 
coloanele de transporturi?... 

Centurionul luă apoi poziţia militarului supus la 
ordin. 

-— Ce hotărăşte legatul comandant'? Domitius 
Rufinus izbucni într-un hohot de ris. 

— Nu te ştiam fricos, Paulus! la cu tine doi 
legionari şi du-te de vezi ce-i acolo! Dacă sînt din cei 
buni de prins, trimite un legionar să ne dea de veste. 
Vom veni cu toţii, dar, centurioane, lanţuri avem? 


— De lanţuri să nu poarte grijă legatul comandant. 
Legionarii nu uită să le ia, cînd ştiu că pentru fiecare 
dac prins primesc o bună răsplată, pe care o cheltuiesc 
cu plăcere la tabernă, pe mîncare şi pe vin. Indată şi 
pornim! 

Sus, în poiana din pădure, bătrina Azida înteţise 
focul. Rhesos îşi potolise foamea şi se lungise sub fagul 
de lîngă colibă. Bătrina pregătea nişte buruieni pentru 
fiert, cu care să vopsească firele de lină pe care le 
torsese. Soarele trecuse de amiază. In apropiere, 
cîinele stătea culcat la umbră, toropit de căldură. Nici 
unul nu auzi mirîitul surd al cîinelui. Acelaşi mirîit se 
mai repetă de citeva ori, apoi pădurea şi stinca 
răsunară de lătratul lui puternic. 

— Rhesos, mamă, scoală! îi şopti bătrîna, 
apropiindu-se de el speriată. Scoală, cîinele latră a om! 
Fereşte-ne de alte necazuri, Mare zeu! murmură ea 
aplecîndu-se la pămînt. 

Sări în picioare, năpădit de presimţiri. Teama, 
amestecată cu speranţa, îşi făceau loc în sufletul lui. 
Se repezi în colibă, îşi luă zeghea şi căciula, ieşi în fugă 
şi se îndreptă spre pădure, spunînd din mers cuvinte 
de rămas bun bătrinei. Cîinele fugise şi lătra prin 
desişuri. 

—  Rămii cu bine, mamă Azida! Marele zeu să te 
aibă în pază! 

În marginea pădurii, se văzu înconjurat de mai 
mulţi legionari cu suliţele întinse, ieşiţi de după un tufiş 
de aluni spre care el tocmai se îndreptase. Incercă să 
fugă în partea opusă, dar alte sulițe i se puseră în 
piept. Lătratul cîinelui răsuna pînă departe, amestecat 
cu ţipetele bătrinei. Ridică toiagul noduros să lovească, 
pradă disperării, dar lucirea unei spade şi apăsarea 
unei sulițe pe pieptul său îl făcură să lase mîinile în jos, 


într-o totală neputinţă. Din alte părţi apărură alţi 
legionari pregătiţi să-l lovească şi, după ei, Domitius 
Rufinus. 

—  Lasă-te prins, barbarule! îi strigă legatul cu ton 
răutăcios, plin de mulţumire. 

Rhesos se întoarse şi în aceeaşi clipă păli. Se 
vedea faţă-n faţă cu Domitius Rufinus. Ştia că orice 
încercare de opunere n-are nici o şansă de izbîndă, 
totul era să facă în aşa fel încît duşmanul să nu-l 
recunoască. Îşi plecă privirea, ca un om învins, gata să 
se supună. 

—  Legaţi-l, Paulus! ordonă legatul. Barbarul nu e 
prost, şi-a dat seama că nu mai are nici o cale de 
scăpare. 

— Dar n-am făcut nici un rău! încercă să se opună 
Rhesos, căutînd să-şi schimbe vocea şi să vorbească 
întocmai ca un dac. 

— Ce spune barbarul? întrebă Domitius Rufinus. 

— Cică n-a făcut nici un rău, lămuri un legionar 
care învățase cîteva cuvinte dace. 

— Cum te cheamă, dacule? 

Centurionul îi pusese această întrebare fără să 
vrea, încercînd astfel să-şi înfringă mila, deşi făcuse 
semn soldaţilor să-l lege. Domitius Rufinus îl bătu uşor 
pe umăr pe centurion, rizînd cu poftă. 

— Pe toţi zeii, Paulus, te-ai speriat atît de mult de 
mistrețul pe care l-am ucis? Parcă te-ai prostit, de unde 
vrei să ştie limba Romei barbarul ăsta, care poate că n- 
a ieşit niciodată din valea asta sălbatică? 

Cuvintele lui Domitius Rufinus îl liniştiră pe 
Vitellius. 

— la întreabă-l tu, mă ăla care pricepi ceva din 
limba lor! ordonă legatul. 

—  Centurionul te-a întrebat cum te numeşti, 


barbarule! îi spuse legionarul, batjocoritor. 

— Rhesos! răspunse Vitellius. 

— E feciorul meu, singurul care mi-a mai rămas! 
se tîngui bătrina după ce înţelese ce se vorbea. Să nu 
mi-l luaţi, Marele zeu să vă păzească, să vă dea 
sănătate şi viaţă lungă! Numai pe el îl mai am... 

— Ce spune baba asta, mă? întrebă legatul pe 
legionarul tălmaci. După ce i se explică, continuă: 
Spune-i babei că zeii ne apără şi fără ruga ei şi mai 
spune-i să stea liniştită, că nu-i trimitem feciorul în 
captivitate, ci-l vom pune la muncă aici în Dacia, pe 
şantierul de la Ulpia Trajana. 

Legionarul îi spuse bătrinei citeva vorbe, pentru a 
o linişti. 

— Rămii sănătoasă, mamă Azida! rosti Rhesos cu 
voce îndurerată cînd se simţi împins pentru plecare. 

Întreaga ceată se pierdu repede în pădure. Soarele 
coborise către apus. În urma lor, pînă noaptea tîrziu 
poiana străjuită de stincă a răsunat de bocetele 
bătrînei. 


2 


Pe locul acoperit de ruine pe care fusese 
Sarmizegetusa, se organizase  şantierul pentru 
construirea unei noi cetăţi: Ulpia Trajana, capitală a 
noii provincii. Aici avea să se întemeieze cea mai 
puternică şi mai bogată colonie romană din această 
parte a imperiului. 

Pe cîmpia ce se întindea în partea de răsărit a 
şantierului îşi instalase cîmpul legiunea comandată de 
legatul Domitius Rufinus, a cărei misiune era să 


păstreze ordinea în noua capitală şi totodată să 
conducă şi să supravegheze lucrările de pe şantier. 
Însă oraşul nu fusese ridicat încă, şi aci nu prinsese 
viaţă o colonie romană, de aceea mulţimea ce forfotea 
peste tot era formată mai mult din sclavi, din daci şi 
din meşteşugari, la oare se mai adăugau legionarii puşi 
la muncă şi cei ce supravegheau lucrul. Aici trăiau cu 
totul retrase familiile centurionilor, tribunilor şi ale 
funcţionarilor imperiului trimişi în această provincie. 
Legatul comandant al legiunii era în acelaşi timp 
prefectul şi pretorul noii colonii, în care, dublă calitate, 
îndeplinea şi atribuţiile unui magistrat. Generalul 
Livianus Claudius  încredinţase ajutorului său, lui 
Decimus Terentius Scaurianus, sarcina de a conduce 
activitatea de reconstrucţie în noua provincie. In fapt, 
dată fiind situaţia încă tulbure din Dacia, Livianus 
Claudius se ocupa numai de problemele militare ale 
provinciei, iar funcţiile civile ale guvernatorului le 
îndeplinea ajutorul său. 

Pînă la terminarea construcţiilor din cărămidă, 
piatră şi marmură, Livianus Claudius pusese să i se 
ridice o vilă de lemn, pe o colină din apropiere, 
înconjurată de brazi şi fagi, cu două curţi interioare şi 
gardă întărită. În mijlocul cîmpului legiunii, în pretoriu, 
se înălța cortul lui Domitius Rufinus, aşa cum cerea 
disciplina militară din campuri. Aproape de şantier erau 
înghesuite barăcile şi bordeiele lagărelor de sclavi şi de 
daci prinşi, aduşi pentru lucrările de construcţii, iar 
între acestea, şi camp erau împrăştiate tabernele, 
barăcile, bordeiele şi corturile în care trăia restul 
populaţiei. Pretutindeni se întilnea îngrămădeala din 
apropierea marilor şantiere, în care toţi trăiau în 
aşezări provizorii. 

Din fosta capitală a lui Decebal nu mai rămăsese 


piatră peste piatră, aşa cum fusese legămintul ce şi-l 
luase Traian. Mica Romă în construcţie - Ulpia Trajana - 
fusese prevăzută cu un for roman, în care să fie 
discutate treburile publice, un palat al augustalilor, în 
care să se instaleze funcţiile de administrare a noii 
provincii, un mare amfiteatru, pentru spectacolele atit 
de mult dorite de cei veniţi din imperiu, terme şi 
apeduct. Roma ştia că numai asigurind confortul, 
distracţiile şi belşugul, mulţi funcţionari, meşteşugari, 
negustori şi militari se vor stabili definitiv în noua 
provincie, de aceea nu scăpase din vedere să dea 
importanţa cuvenită construcţiilor publice. 

Toamna venise pe nesimţite. Se scursese aproape 
un an de la marea luptă de cotropire a Daciei. Se 
anunţa o toamnă lungă şi caldă, de aceea se luaseră 
măsuri ca pe şantier lucrările să înainteze cu mai mult 
spor. 

De cînd fusese prins, Vitellius lucrase în echipele 
care transportau piatra pentru construirea 
amfiteatrului. Era într-una chinuit şi îndurerat: nu 
reuşise să afle nimic despre Apronilla şi despre micul 
Decebal. Prin şantier şi prin lagărele sclavilor şi dacilor 
prinşi se vorbeau multe. Circulau zvonuri despre 
loviturile pe care le dădeau cotropitorilor cetele de daci 
ascunse prin păduri şi munţi. Printre unii daci mai 
dăinuia speranţa că regele Decebal se află ascuns în 
munţi şi pregăteşte o nouă lovitură şi că tot ce se 
zvonise despre moartea lui şi ducerea capului său la 
Roma nu constituia decit unul din mijloacele prin care 
duşmanul căuta să-i descurajeze. Ceea ce era 
neîndoios, şi nu simplu zvon, toţi dacii ştiau: Diegis 
trăia, fusese văzut de unii dintre cei prinşi mai de 
curînd. Această veste îi dăduse şi lui Vitellius unele 
speranţe ; nu se putea ca Diegis să nu fi dus la loc ferit 


pe Carsida şi pe Apronilla, cu copiii, îşi spunea el, de 
aceea nu aştepta decit momentul cînd, scăpat de sub 
supravegherea legionarului din gardă, să fugă în munţi 
şi să-l caute. O întîmplare îi veni în ajutor şi o socoti ca 
pe-un semn de bun augur din partea zeilor: îl scăpase 
de la o moarte năprasnică pe centurionul Paulus şi îşi 
făcuse din el un protector. Intr-o zi, era spre seară, el, 
împreună cu sclavul Staberius, aşezau blocurile mari 
de piatră în stive frumos rînduite, pentru a fi mai la 
îndemiîna zidarilor. Abia se opriseră pentru o scurtă 
odihnă. Un bloc se desprinsese din zidăria proaspătă, 
tocmai cînd centurionul trecea pe sub schelele 
neîndeajuns întărite. Vitellius sărise ca o săgeată, îl 
smucise cu putere la o parte pe centurion şi îmbrîncise 
blocul într-o parte. Speriat, centurionul trăsese spada, 
gata să-l lovească, dar cînd îşi dăduse seama prin ce 
primejdie trecuse, se repezise la salvator şi-l 
îmbrăţişase. 

— Tu erai, dacule? îi spusese după ce-şi revenise 
din spaimă. Dacă cineva îţi va face vreun rău, să vii să- 
mi spui şi... mai tîrziu, vom vedea, poate că îţi vom da 
voie să te duci la bătrina ta mamă. 

De atunci au trecut multe săptămîni, fără ca el să fi 
cerut vreun sprijin protectorului său, fără să fi văzut 
din partea acestuia un semn care să arate bunele lui 
intenţii. 

Acum, cînd ridică pietrele, tot cu Staberius şi tot în 
fapt de seară, se gîndeşte cînd la Apronilla, cînd la 
centurion. Cămaşa îi este zdrenţuită şi murdară, şi 
printre fişiile ei, care fîlffie în vînt, i se pot număra 
coastele trupului său slăbit. Staberius ridică piatra şi 
suriîde. Îi vine să rîdă cînd îl vede atît de adîncit în 
gînduri. După ce ridicară şi aşezară o piatră grea, 
Staberius îşi frecă palmele şi-l privi lung, cu acelaşi 


suris. Nu-şi mai putu stăpiîni gîndul ce-l muncea de 
mult timp: 

— Pe toţi zeii, Rhesos, după felul tău, nu prea arăţi 
în totul că ai fi dac. Cînd ai fost adus aici, te prefăoeai 
că nu ştii limba Romei, şi acum o vorbeşti mai bine ca 
patricianul care se plimbă acum prin Roma, între for şi 
terme. Mă miră nu de alta, dar văd că aici pe şantier 
ceilalţi daci abia de încurcă scîlciate citeva vorbe 
romane... 

Vitellius îşi descreţi fruntea, nu-şi pierdu cumpătul 
şi vorbi potolit: 

— Mă mir şi eu, Staberius, clar de altceva: ce te 
face pe tine să-ţi pui o astfel de întrebare, nu mai ai la 
ce să te gindeşti? Sau poate că eşti o unealtă a 
supraveghetorului, care nu face altceva decit să se ţină 
de capul dacilor?... 

Pe Staberius îl zăpăciră puţin cuvintele lui Vitellius. 

— Pe Fortuna, Rhesos, să nu-ţi faci gînduri rele 
despre mine! M-am obişnuit atît de mult cu tine şi te 
iubesc ca pe fratele meu. Cînd nu eşti lîngă mine, mă 
simt neliniştit. M-am gîndit la pedepsele ce le primesc 
ceilalţi daci de la supraveghetori, fiindcă nu învaţă mai 
repede limba Romei, pe cînd tu... Staberius şovăi, apoi 
se hotărî: Rhesos, tu-mi ascunzi multe... ştiu că este 
multă durere în sufletul tău... ai încredere în mine, 
descarcă-ţi sufletul! 

Vitellius îl cercetă lung. 

— Staberius, jur pe Jupiter că astăzi eşti de 
neînțeles! Află că eu unul nu vreau să arăt că sînt un 
dac prost! 

Sclavul sări şi-i făcu semn să tacă. 

— Stai, frate, stai, nu te porni ca o piatră la vale, n- 
o drege, minciuna asta nu prinde! Cu tine se petrece 
altceva, tu ai acum şi un protector, şi totuşi... 


—Se vede că astăzi tu eşti stăpinit de zeii cei răi, 
Staberius! îţi pare rău că nu l-ai salvat tu pe Paulus? La 
Drubeta, la pod, el se purta... 

Staberius îl prinse de amîndouă miinile şi i le 
strînse cu putere. 

— Aşa, Rhesos, spune, Drubeta... podul... ai 
început să dai drumul adevărului!... II apucă apoi de 
umeri şi-l scutură cu energie: Am fost sigur că tu nu 
eşti dac! 

Vitellius nu se lăsă învins de pornirea plină de 
înţelegere a lui Staberius. Se gindi îngrozit ce-ar 
însemna dacă Domitius Rufinus ar afla adevăratul său 
nume. 

— Mult te chinuie spiritele rele, Staberius! Trebuie 
să căutăm vreo babă vrăjitoare, să-ţi dea un leac. 
Haide, termină cu prostiile, sînt un dac nenorocit şi ar fi 
bine să nu mai cauţi să-mi pătrunzi în suflet. Pune 
mîna pe pietre şi aşază-le, că nu ştii de unde răsare 
supraveghetorul! 

O tristeţe plină de descurajare se arătă pe faţa 
sclavului. Lucrară un timp, în tăcere, parcă mai îndirijiţi, 
cu mai mult spor. 

Vitellius aproape că începuse să uite cele 
petrecute, cînd îl văzu pe Staberius oprindu-se din 
lucru, punînd miinile-n şolduri şi privindu-l cu ochii 
umezi, cu un suris cald, deschis, plin de dragoste. 
Acesta începu să-i vorbească încet, curgător, ca şi cum 
tot timpul cît lucrase nu făcuse altceva decit să se 
gindească la tot ceea ce voia să-i spună: 

—Nu ştiu ce vei face după ce vei afla tot ce-ţi voi 
spune. Eu am mai multă încredere în tine, decit ai tu în 
mine. Mai întîi, îţi spun încă o dată că sînt convins că tu 
nu eşti dac, dar să lăsăm asta la o parte, îţi voi arăta 
cine sînt eu. De mult filozofii noştri au spus că suferinţa 


îi uneşte pe oameni mai puternic deoit fericirea. 
Fericirea este egoistă, suferinţa este a mulţimii. Eu sînt 
grec, m-am născut departe de Atena, într-o cetate din 
Bythinia. 

Vitellius avu o tresărire scurtă, păli, dar se stăpini. 
Staberius continuă tot aşa de potolit: 

— Mă numesc Dionysos. Părinţii mei au fost destul 
de bogaţi, aşa că au putut să mă trimită la Byzanţ şi la 
Atena, unde am ascultat pe marii filozofi şi retori şi am 
studiat geometria şi filozofia. Cînd m-am întors acasă, 
eram plin de cele ce învăţasem şi plin de ură împotriva 
imperiului. Vedeam cît de monstruoasă era situaţia în 
care ne aflam: un vecin lacom şi puternic, Imperiul 
roman, subjuga şi umilea un popor dirz şi iscusit, 
poporul grec. Dar în apropiere, la Prusa, un bărbat 
hotărit şi viteaz, de mult pregătise lupta. Melantios a 
fost un erou, un adevărat luptător! Dar ce, Rhesos, nu 
te simţi bine? 

Vitellius se lăsase să cadă greu pe o piatră, atit de 
palid, încît părea că nu mai are nici o picătură de sînge 
în obraz. Îşi pusese coatele pe genunchi şi îşi prinsese 
faţa între palme. 

—N-am nimic, spune mai departe, Staberius! 
murmură el cu vocea aproape sugrumată. 

— Da, l-am văzut căzind străpuns de suliţele 
legionarilor pe acel bărbat minunat. Eu am fost numai 
rănit, am căzut prins, apoi vindut ca sclav. Stăpînul 
meu a fost senatorul Publius Octavianus, un bărbat 
bun, cumpătat şi mult respectat la Roma. M-a 
cumpărat după ce aflase că am studiat geometria şi 
filozofia, pentru a mă folosi ca preceptor al celor doi 
copii al săi, Marcellus şi Canidia. Am trăit mulţi ani 
alături de aceşti copii buni. Canidia creştea sub ochii 
mei, o vedeam cum din zi în zi se face tot mai 


frumoasă, întocmai ca o floare pe care o urmăreşti 
cum din mugurul crud şi verde se deschide o bogăţie 
de culori şi frumusețe. Atunci eram tînăr, abia 
împlinisem douăzeci de ani, şi sufletul... sufletul... - nici 
nu se putea altfel - am început s-o iubesc cu patimă pe 
copilă... Staberius privi un timp spre pămînt, apoi 
continuă: 

— Oamenii în anii tinereţii sînt ca nişte vulcani: 
izbucnesc dintr-o dată, cînd nimeni nu se aşteaptă. Aşa 
am fost şi noi. lubirea noastră a fost curată, sinceră, 
adîncă, nepieritoare şi... aşa este şi astăzi! Oh, Rhesos, 
să mă vadă ea în zdrenţele astea, cu pletele şi cu 
barba ninse de fire albe, slăbit, îmbătrinit, deşi sînt 
încă în anii tinereţii, murdar! Nenorocirea a fost că 
dragostea noastră n-a putut fi cu totul ascunsă, şi 
Publius Octavianus m-a cedat imperiului, pentru a fi 
trimis în Dacia, ca sclav public, pe şantierele de 
construcţii. Cred că au fost şi sînt încă mari ura şi 
mîhnirea senatorului, căci îşi iubea pînă la idolatrizare 
fiica. Sufletul îmi este adînc răscolit cînd mă gindesc, 
de ce a trebuit ca ea să sufere atit de mult din cauza 
mea? De ce a fost nevoie, căror zei le-a făcut plăcere 
să mă aducă în calea vieţii acestei fete cu sufletul 
neprihănit?! Durerea mea este mare, însă deznădejdea 
din sufletul ei trebuie că este şi mai mare, căci, 
Rhesos, am simţit focul dragostei şi chinul din sufletul 
ei în clipa cînd a aflat că senatorul hotărise să mă 
trimită aici, în surghiun... 

— Ei, ai terminat? 

Vitellius îl fulgeră cu ochii aprinşi. 

— Dar ce-i cu tine, Rhesos? Privirea ta mă... 

Vitellius îi vorbi strîngînd fălcile şi pumnii: 

— Că vei fi grec, te cred. Numai un grec ar putea 
să fie atit de perfid şi de prefăcut! La Atena ai făcut pe 


mimul, ai fost actor în tragedii... sau toată viaţa te-ai 
ţinut numai de ticăloşii ca aceasta? Te-ai gindit mult 
pînă ai născocit povestea pe care mi-ai spus-o?... 

— Rhesos..., murmură Staberius, înspăimîntat. 

— Pentru ce ţii să mă chinuieşti? De ce nu mi-ai 
spus pe faţă că ştii cine sînt, că ştii că am fost la Prusa, 
că am venit aici căutînd pe fiica lui Melantios, acum 
soţia mea, că am trădat imperiul şi că am fost făcut 
sclav?! Ce urmăreşti tu? Şi dacă ai aflat, dacă ştii totul, 
de ce nu m-ai dat pe faţă supraveghetorului, 
centurionului, lui Domitius Rufinus, neîmpăcatul meu 
duşman? Ce se unelteşte în jurul meu, spune!... 
spune!... altfel, pe toţi zeii, mor cu mîinile încleştate pe 
gitul tău! îl apucase de umeri şi-l zguduia cu putere: 
Răspunde! Răspunde, ticălosule! 

Adînc mîhnit şi răscolit de cele auzite, Staberius îi 
vorbi potolit şi deschis 

— Îţi răspund, Rhesos, linişteşte-te! Ceea ce se 
petrece cu noi e curată minune. lţi spun răspicat: n-am 
ştiut cine eşti, am bănuit numai că nu poţi fi un dac. N- 
am ştiut că tu ai fost la Prusa, că... 

De după stivele de pietre se auziră strigătele 
supraveghetorului. 

— Hei, voi, sclavi împuţiţi, nu mai auziţi? Dacă vin 
la voi, vă tai urechile! Staberius să vină îndată aici! 

— Te cheamă Volteius, murmură Vitellius. 

— Mă duc. Aşadar, tu eşti acel tribun care a stat 
mult timp în casa lui Melantios?! adăugă Staberius 
făcînd cîţiva paşi spre supraveghetor. 

Se opri însă, auzind ce poruncea Volteius: 

—  Staberius să plece numaidecit la poarta mică a 
şantierului, unde se sapă pentru temelii, iar Rhesos să 
rămînă acolo, să aşeze singur pietrele! 

ÎI văzură pe Volteius cum se îndepărtează. 


Rămas singur, Vitellius continuă să aşeze pietrele 
în stivă, în timp ce retrăia în minte zilele petrecute la 
Prusa. Nu luă în seamă scurgerea timpului şi nici faptul 
că soarele coborise mult. Locul unde lucra el era ceva 
mai izolat, şi în jurul lui nu se mişca nimic. De departe 
se auzeau slabe strigătele şi zgomotele ce veneau 
dinspre dulgheri, pietrari, zidari şi de la toţi cei ce 
lucrau pe şantier. In liniştea în care lucra, cu gîndul 
departe, tresări cînd auzi rostit un nume cunoscut: 

— Marele preot Zundecibalm ştie ca şi mine că 
cetele de daci care dau lovituri sînt conduse de 
Diegis... 

Inima începu să-i zvicnească cu putere. Cuvintele 
ce le auzea veneau din partea opusă a unui desiş din 
apropiere. Atit de mult era stăpinit de dorinţa de a afla 
ce se petrece în Dacia, încît,  uitind de pericol, 
porni, printre stivele de piatră, se furişă prin desiş, se 
aşeză pe brînci sub un tufiş şi privi. In partea cealaltă 
văzu, stînd pe un buştean lung de brad, pe Livianus 
Claudius, Zundecibalm şi Domitius Rufinus. Ascultă 
atent: 

— Generale, cred că-l înţelegi pe Diegis. După cite 
îmi amintesc, ţi-a fost prieten. Înainte de lupta cea 
mare de la Cetatea-de-Munte a fost la tine şi l-ai lăsat 
să plece liber, deşi l-ai fi putut duce captiv... 

Livianus Claudius întoarse capul mirat spre Marele 
preot, care dovedea astfel că ştie multe, şi-l întrerupse: 

— ÎI încredinţez pe Marele preot că nu încerc nici 
un regret pentru că m-am purtat astfel cu el. L-am 
prețuit pe Diegis şi l-am înţeles. Acum mă miră faptul 
că un bărbat ca el nu-şi dă seama că nu mai poate face 
nimic împotriva imperiului! Diegis trebuie să înţeleagă 
că aici, în Dacia, oricine ar conduce: eu, Decimus 
Terentius  Scaurianus, Domitius Rufinus sau altul, 


situaţia este aceasta, şi ea nu mai poate fi schimbată! 

— Marele preot trebuie să ştie, interveni Domitius 
Rufinus, că pe noi nu ne supără prea mult zvircolirile 
neputincioase şi loviturile neînsemnate pe care le dau 
cetele lui Diegis. Ceea ce nu înţelegem - şi cred că 
generalul este de aceeaşi părere - este faptul că 
poporul dac, în neştiinţa lui, mai speră că-şi va 
recăpăta libertatea. 

Generalul clătină uşor capul, semn că e de acord 
cu cele ce spusese legatul Rufinus. Se adresă tot 
Marelui preot: 

— Aici este treaba ta, Zundecibalm, ca prin preoţii 
lui Zamolxis, prin jertfe pe altare să îndreptaţi poporul 
dac pe un drum nou, să-l faceţi să renunţe la lupta fără 
speranţă pe care o duce. 

Marele preot murmură tărăgănat, cu vocea lui 
groasă, răguşită. 

— Mă miră că atit generalul, cît şi legatul n-au 
băgat de seamă că pînă acum tocmai asta am făcut. 
Un număr tot mai mare de daci au început să coboare 
din munţi la vetrele lor, însă... e drept, un număr tot 
atit de mare fug în munţi. Cauza o ştiţi: pe de o parte, 
prea mulţi sînt prinşi şi aduşi la muncă pe şantiere, pe 
de alta, legionarii nu mai contenesc cu silniciile. Toate 
acestea îi revoltă, aşa sînt dacii, iar preoţii ce pot face 
mai mult? Poate că n-ar fi rău dacă generalul ar da 
ordin ca jafurile să înceteze, iar pe şantiere să 
muncească numai dacii care vor, cei care sînt săraci, 
cei care au fost robi, meşteşugarii şi alţii. Eu îmi ţin 
legămiîntul... 

Livianus Claudius îl întrerupse: 

— Tocmai voiam să-ţi amintesc, Zundecibalm, că 
împăratul se bizuie pe sprijinul ce ni-l vei da ca să 
reorganizăm şi să  reconstruim totul în această 


provincie. Împăratul a dat ordin ca noua provincie să 
fie repopulată cît mai repede, de aceea, pe lingă 
captivii daci înapoiaţi, s-au adus sclavi din toate 
provinciile. Liberţi şi plebei au fost îndemnați să vină 
aici şi primesc pămînt de muncă. Meşteşugari şi 
negustori sosesc din toate părţile, dornici de cîştiguri 
mai bune. Dacia va fi cea mai frumoasă şi cea mai 
bogată provincie a imperiului. Dar parcă ai vrea să mai 
spui ceva, Mare preot? 

— Da, Livianus Claudius! Voiam să mai spun că 
pentru a linişti un popor trebuie lăsate în mijlocul lui 
căpeteniile pe care le-a avut, pe aceia pe lingă care 
oamenii au trăit. Acum ţineţi pe şantiere taraboşti şi 
comaţi, toţi oameni liberi înainte de cucerire, oameni 
bravi, bogaţi, respectaţi şi ascultați de popor: de ce nu- 
i lăsaţi să se întoarcă la casele lor? 

Generalul clătină uşor din cap, arătindu-i astfel că 
e de aceeaşi părere. 

—- Ce zici, Domitius Rufinus, nu crezi că Marele 
preot are dreptate? Dar ce urmăreşti, ce-ai văzut în 
desişul acela? 

In loc de răspuns, legatul se ridică, trase spada şi 
se repezi spre tufişul din apropiere, unde pieri printre 
frunzişul îngălbenit. leşi repede, îmbrîncindu-l spre 
general pe Vitellius. 

— Uite, generale, uite ce ştiu să facă dacii Marelui 
preot: pîndesc peste tot şi nu se ştie dacă nu sînt gata 
să-ţi trimită o bardă, o săgeată sau o suliță bine ţintită! 

Domitius Rufinus îl lovi cu putere în spate, 
repezindu-l spre buşteanul pe care stăteau generalul şi 
Marele preot. 

— Ce spui, Zundecibalm, continuă legatul, acest 
dac ar asculta dacă n-ar urmări ceva? Poate că avem 
chiar aici, pe şantier, iscoadele lui Diegis. 


— Lasă spada, Rufinus! îl îndemnă generalul. 
Spune, dacule, de ce te ascunseseşi acolo? 

Vitellius stătea nemişcat şi privea în jos. Barba 
bogată, încărunţită şi încilcită, pletele lungi, ce-i 
cădeau pînă peste umeri, şi hainele rupte şi murdare îl 
făceau de nerecunoscut. Cînd îl văzuse pe legat 
pornind spre tufişul în care se afla, îşi trăsese repede 
căciula mare, miţoasă peste ochi şi peste urechi. 

— Răspunde generalului, barbarule, altfel te 
spintec cu spada! îi strigă Domitius Rufinus. 

Se întoarse şi chemă garda ce-i aştepta în 
apropiere. Vitellius se văzu prins între virfuri lucitoare 
de sulițe. 

— Stai, Rufinus, îl opri generalul, nu-i cunoşti pe 
daci? De la ei nu obţii nimic dacă îi ameninţi cu 
moartea. Spune, dacule, ce voiai să afli de la noi? 
Haide, ridică-ţi capul, uită-te dirz, aşa cum ştiţi voi să-l 
săgetaţi pe duşman! 

Abia ridică puţin privirea, şi legatul îl recunoscu. 

— Hei, pe Proserpina, exclamă el, e chiar dacul pe 
care l-am prins eu în timpul verii. Stătea ascuns în 
munţi, cu mama lui, o bătrină.... 

Generalul îi făcu semn să tacă. Se întoarse apoi 
spre Marele preot. 

— Poate că dacul nu ştie limba Romei, întreabă-l 
tu, Zundecibalm! Spune-i că nu trebuie să-i fie teamă 
de nimic. 

— Spune, fiule, de ce stăteai ascuns? îl întrebă 
Marele preot cu voce blindă. Dacă vei spune adevărul, 
îl voi ruga pe general să nu te pedepsească. 

— M-am ascuns pentru a mă odihni puţin, spuse 
Vitellius mai mult în şoaptă, căutînd să vorbească 
frumos limba dacă. 

— Cică vrea să se odihnească, le explică 


Zundecibalm, apoi completă: din lene sau din 
oboseală. De fapt, supraveghetorii şi decurionii sînt 
cam nemiloşi cu ei. 

— Să-i lăsăm, spuse generalul ridicîndu-se, n- 
avem timp de pierdut cu fiecare dac de pe şantier. 

După ce plecă din faţa lor, Vitellius nu se gîndi la 
altceva decit la bunăvoința ce o arătase generalul. luţi 
pasul spre  stivele de piatră, socotind că 
supraveghetorul Volteius nu mai trecuse pe acolo şi 
nu-i observase lipsa. 

Cînd ajunse, tresări auzind huruit de pietre în dosul 
unei stive şi se ivi Staberius. 

— Unde mama zeilor mi-ai umblat, Rhesos? Hai 
repede, este adunarea şantierului, toţi trebuie să fie 
prezenţi la răstignirea unui sclav care a încercat să 
fugă şi a unui dac care a omorit un legionar. 

Auzind ce se pregătea, Vitellius se uită la el 
bănuitor. 

— Şi pentru asta tu trebuie să fii atît de vesel? Ce 
se întîmplă cu tine? 

— Da, tu ai dreptate. Să nu crezi că nu mă doare 
moartea celor doi nefericiţi ajunşi la disperare, dar 
astăzi, de cînd mi-am descărcat sufletul faţă de tine, 
mă simt mai uşurat, parcă nu mai sînt singur... 

Vitellius îl privi lung. Faţa lui Staberius părea mai 
luminată. Ochii lui negri şi pătrunzători erau mai vii. Îşi 
închipui cît de frumos ar arăta acesta într-o togă 
elegantă, ras proaspăt, plimbiîndu-se prin for la Roma, 
sau pe Acropole, la Atena. 

— Da, Staberius, să mergem! 

La porţile mari ale amfiteatrului erau adunaţi toţi 
sclavii şi dacii care lucrau pe şantier: un amestec de 
oameni abrutizaţi, nepăsători la tot ce se petrecea în 
jurul lor. Unii rideau cu rînjete hidoase, alţii se 


înghionteau cu brutalitate şi se înjurau cu cuvintele 
cele mai urite. Prin tunicile sfişiate li se vedeau 
coastele şi le ieşeau coatele, arătînd slăbiciunea şi 
murdăria trupurilor. Scărpinatul nu contenea niciodată, 
fie că rideau, fie că se înghionteau, căci păduchii nu le 
dădeau pace. 

Răstignirea sclavului şi a dacului s-a făcut fără ca 
cei adunaţi s-o fi luat în seamă, în afară de cei care 
stăteau în primele rînduri, din apropierea crucilor. Tot 
aşa, nimeni n-a luat în seamă blestemele, înjurăturile şi 
amenințările pe care cei răstigniţi le strigau cu 
disperare pînă cînd glasurile lor au amuţit pentru 
totdeauna. Retraşi lingă un zid, Rhesos şi Staberius 
stăteau trişti. 

— Hei, sclavule, ia vino-ncoa! îl strigă un centurion 
pe Staberius. 

Acesta plecă în fugă. 

Rămas singur, Vitellius se mai învirti puţin printre 
grupurile de sclavi ce se formaseră după răstignire. Din 
toate părţile se auzeau risete, glume, înjurături şi 
blesteme, aşa cum auzea în fiecare seară înainte ca 
trompetele să fi sunat împărţirea hranei. Un timp, îl 
urmărise cu ochii pe Staberius cum mergea după 
centurion, dar în mişcarea şi zarva din jurul lui, la care 
se adăugau umbrele înserării, îl pierdu repede din 
vedere. Porni la întîmplare, şi în dreptul unui grup de 
sclavi se opri şi ascultă atent. Din mijlocul celor 
îngrămădiţi auzi o voce cunoscută: 

— Patricianul nu este mai liber decit sclavul. 

În aceeaşi casă şi în acelaşi oraş trăieşte toată 
viaţa. Nici plebeul nu este mai liber decît sclavul, Căci 
ca un sclav trăieşte pe lingă acelaşi om bogat, Dar va 
veni timpul, care nu ştiu de este prea departe, cînd 
sclavii vor şti să-şi făurească libertatea! 


—  Maevius! rosti el, sugrumat de o înfiorare plină 
de bucurie, uitînd că nu trebuie să se trădeze în noua 
lui înfăţişare. 

ÎI privi lung. Maevius era acelaşi, aşa cum îl văzuse 
în şantierul de la Egeta, de la pod: cu faţa veşnic 
zimbitoare, brăzdată de dungi adinci, provocate de 
lipsuri, de suferinţă şi de viaţa de veşnică rătăcire, cu 
părul vilvoi, ce-i cădea peste ochi, cu toga veche şi 
ruptă. Era acelaşi Maevius care ştia să vorbească cu 
sclavii şi să-i facă să mai uite viaţa grea pe care o 
duceau, strecurind cu multă dibăcie cuvinte pline de 
speranţă şi de revoltă. 

— Da, sînt Maevius! spuse poetul auzindu-şi 
numele rostit de cineva. Unii dintre voi mă cunosc de 
mult. Am venit de la Roma încoace, pentru că acolo 
unde sînt cei necăjiţi şi chinuiţi trebuie să fiu şi eu. 
Lupt cu suferinţa şi cu deznădejdea, şi oriunde le 
întîlnesc, le alung. Eu nu sînt nici saltimbanc, nici 
vrăjitor şi nici negustor... 

— Te ştiu de la Drubeta, murmură un sclav din 
apropierea lui. Acum, de cînd te ascult pe tine, am 
uitat că mă durea burta de foame. 

— Care eşti, mă? Maevius se aplecă spre cel ce 
vorbise, ca să-l vadă mai de aproape: Lentulus, tu eşti, 
Lentulus? Te recunosc! Ai ajuns şi aici? Dar Demetrios 
unde este, el tot mai crede în învăţătura galileanului? 
Ce suflet bun avea Demetrios! 

— Da, Maevius, el avea un suflet bun. Dar mai 
spune-ne ceva, aşa cum ştii tu, să ne faci să mai uităm 
de soarta noastră amarnică... 

Nemaiaşteptind alt îndemn, Maevius se porni: 

Poetul formează sufletul prin sfaturi iubitoare, 
îndreptător al asprimii, invidiei şi urii; 
Prin exemple meşteşugite, întăreşte pe nevoiaş 


şi pe bolnav .... 

— Aşa, Maevius! murmură Lentulus, slobozind un 
oftat greu. Tu ne-ai alinat durerile şi ne-ai ţinut curajul 
la Egeta, dar fă-mă să înţeleg, Maevius, va veni 
vreodată vremea cînd sclavii îşi vor recăpăta 
libertatea? 

— Tu să-nţelegi ce-am spus, Lentulus! Cei mulţi 
sînt şi cei buni, numărul lor - al vostru - va creşte 
neîncetat şi va ajunge atit de mare şi ei vor fi atît de 
strîns uniţi, încît vor şti să-şi făurească libertatea! 

Vitellius nu-l scăpă din ochi pe Maevius. Amurgul 
se lăsa încetul cu încetul. Se ferea să nu fie 
recunoscut. Ne-ştiind că el se dă drept dac, Maevius 
poate că nu s-ar fi putut stăpini de a-l striga pe 
adevăratul său nume, în auzul tuturor celor din jur. Şi 
totuşi, în seara aceasta nu trebuia să scape prilejul de 
a-i vorbi. Dinspre bucătării răsunară sunete de 
trompete. Sclavii porniră în goană, dornici să apuce 
rînd cît mai înainte. El prinse momentul. Se apropie de 
Maevius şi-l trase de togă, tocmai cînd acesta pornise 
pe urmele sclavilor. Poetul rătăcitor tresări şi se opri. 

— Lucius Quintus, cui să-i mulţumesc pentru că ți- 
a îndreptat paşii încoace? 

Maevius se apropie, să-l vadă mai bine pe cel ce-i 
vorbise, în lumina lunii, văzu cum se conturează 
căciula mare de dac a lui Vitellius. 

— Cine eşti tu, dacule? 

Căută să-i vadă mai bine faţa, cit mai din 
apropiere, şi-şi simţi mîinile apucate şi strînse cu 
căldură. 

— Nu te asemui cu nici unul din dacii care m-au 
cunoscut sub adevăratul meu nume! 

— Mă numesc Rhesos! Se apropie cu faţa de 
urechea lui şi-i spuse în şoaptă: Sînt Vitellius, 


Hammonius Vitellius. 

— Pe toţi zeii, nu e prea mare lucru de capul meu! 
De mult trebuia să mă gîndesc că, dacă tu mai erai în 
viaţă şi nu părăsiseşi Dacia, nu puteai fi găsit decit 
ascuns sub înfăţişarea şi cu numele unui dac. Maevius 
nu se mai putu stăpiîni şi-l îmbrăţişa: M-am gîndit de 
multe ori la tine, Vitellius, şi la fata aceea pe care o 
urmăreai în Dacia. Dar nu e acum timpul de vorbit, eu 
trebuie să ies din şantier la căderea serii. Spune-mi, pe 
cine aş putea să-l rog să te lase cîtva timp liber? La 
taberna de lîngă cîmp am putea să stăm de vorbă mai 
bine şi mai mult. 

— Am ajuns la disperare! murmură Vitellius. 

— Nu-mi povesti acum nimic, mi-nchipui, în 
sufletul tău nu poate fi decit ceea ce am văzut că au 
făcut legiunile în această ţară: dezastru. Vom avea 
timp destul de vorbit, dar spune-mi, pe cine aş putea 
să-l rog pentru tine, şi mai ales, care e numele tău de 
dac? Mi l-ai şoptit adineauri, însă nu m-am gîndit să-l 
păstrez. 

—  Rhesos. Aici mă au notat cu numele de Rhesos 
al Azidei, şi aşa sînt cunoscut pe şantier. 

— Şi cine-ţi este şeful cu care aş putea să aranjez 
o învoire? 

—  Supraveghetorul nostru este Volteius, dar mai 
bine ar fi să-l rogi pe centurionul Paulus. 

—  Centurionul Paulus..., murmură Maevius, nu 
cumva acest centurion a fost şi pe şantierul de la 
Drubeta? 

— A fost, aşadar îl cunoşti, nu cumva ai avut de 
furcă acolo cu el? 

— Totul e în ordine. Cu Paulus, învoirea ta este ca 
şi obţinută! 

Grăbit să iasă din şantier, Maevius dispăru în 


noapte. 

Au urmat pentru Vitellius zile grele, de continuă 
frămiîntare sufletească, între speranţă şi deznădejde. 
Maevius întîrzia să se arate sau să-i trimită vreo veste. 
După mai mult de-o săptămînă, nerăbdarea îl făcu să 
creadă că nici nu va mai veni, fie din uşurinţă, fie din 
cauza unor întîmplări neprevăzute, deşi la Egeta 
avusese deseori prilejul să se convingă cu cîtă 
neodihnă şi îndirjire alergase fostul tribun pentru a-i 
ajuta să fugă în Dacia. Era către sfirşitul celei de-a 
doua săptămîni, cînd supraveghetorul îl trimise la 
centurionul Paulus, unde îl aştepta Maevius. Porniră 
amindoi în afara şantierului. 

In taberna „La legionarul vesel" - o baracă de lemn 
cu trei încăperi mici - legionari, decurioni, liberţi, sclavi, 
negustori, saltimbanci şi tot felul de vîntură-lume 
stăteau înghesuiți la mese lungi şi înguste. Patronul, 
Rupilius, un negustor sărăcit din cartierul de faimă rea, 
Subbura, venise de la Roma, lacom după îmbogăţire. 
Ajutorul lui, un sclav nubian, căra fără contenire oalele 
cu vin şi tăvile încărcate cu pastrama şi cîrnaţi. În 
mijlocul acestei mulţimi vesele şi zgomotoase, Vitellius 
se simţi stingherit şi dezorientat. 

— A sosit poetul Romei în taberna mea mică, dar 
plină de bunătăţi! îmi face mare cinste şi plăcere! 
strigă Rupilius, care tocmai ieşea din bucătărie, de 
unde răzbătu în afară un miros greu de grăsime 
încinsă, amestecat cu o aromă plăcută de carne friptă. 
Astăzi bei cu sclavii, poetule, ori vrei sa stai liniştit mai 
la o parte? 

Din toate părţile, privirile se îndreptau spre ei. 

— Ai rămas acelaşi negustor isteţ, Rupilius, 
întocmai ca la Roma, numai că aici, în Dacia, zeii dorm 
mai adînc, şi tu te vei putea îmbogăţi, glumi Maevius. 


Un vin dac, Rupilius, neîndoit cu apă. Sper că obiceiul 
vechi l-ai lăsat la Roma, şi ceva bun de mîncat. Dar, 
mai întîi, caută-mi două locuri mai liniştite. 

— Treci în încăperea de lîngă bucătărie, acolo unde 
dorm eu. 

Rupilius îi făcu un semn cu ochiul şi-i spuse 
aproape în şoaptă, arătînd spre Vitellius: 

— Nu cumva, acum, pe lîngă sclavi, cauţi să alini 
şi suferinţele dacilor? Dă-i încolo de barbari, poetule! 

Maevius nu luă în seamă ultimele cuvinte ale 
tabernagiului şi porni spre încăperea arătată. Rupilius îi 
servi repede. După ce-şi potoliră foamea şi setea, 
Maevius începu să povestească tot ce făcuse de cînd 
se despărţiseră. 

— Tu să mă asculţi în linişte şi cu răbdare, sîntem 
doară doi tribuni al imperiului, începu el cu ton de 
glumă. 

Ştiu că în aceste zile ai suferit mult, şi poate că în 
sufletul tău începuse să-şi facă loc îndoiala despre 
sinceritatea şi prietenia mea. M-am gîndit că nu e bine 
să mă grăbesc şi că trebuie să fac tot ce-mi stă în 
putinţă ca să-ţi aduc veşti cît mai sigure. Aici, în Ulpia 
Trajana, n-a rămas nimic necercetat, am răscolit totul 
şi am aflat tot ce te interesează: Apronilla trăieşte, 
este sănătoasă şi se află împreună cu copilul în vila lui 
Livianus Claudius. 

— Îi blestem pe zei, izbucni Vitellius gemînd, 
sîntem atit de aproape şi nu ştim nimic unul de altul! 

— Stai liniştit, dacule, lasă-mă să vorbesc, dacul 
Rhesos n-a cunoscut nici o Apronilla! Schimbă apoi 
tonul: Aşa, ascultă-mă! Va trebui mai întîi să găsesc o 
cale prin care să-i comunic situaţia în care te găseşti 
tu, apoi vom vedea noi cum ar fi mai bine să procedăm 
mai departe. Să nu te îndoieşti nici o clipă: tribunul 


Lucius Quintus este hotărit să ducă lupta cu generalul 
şi să-l înfrîngă! 

Maevius urmărea în acelaşi timp schimbările ce 
apăreau pe faţa lui Vitellius, schimbări ce arătau 
zbuciumul lui sufletesc. 

— Ridică oala, dacule, soarbe vinul cu sete şi lasă-i 
pe zei să doarmă! îi strigă cu curaj. După ce sorbi de 
cîteva ori, continuă: Este cu totul sigur că Diegis 
trăieşte! De fapt, trebuia să încep cu ceea ce ştiam mai 
de mult: Sclavul şi prietenul tău Sarmis nu cred să mai 
fie în viaţă. L-am văzut la Roma, închis în carcerele 
oppidium-ului din Circul cel mare şi... 

— Dragul meu Sarmis! gemu Vitellius, cu faţa 
îngropată în miini. 

Maevius nu mai putu vorbi şi ascultă atent. Larma 
din încăperea de alături se mărise într-una şi se 
schimbase în încăierare. In uşă pocni o lovitură de 
oală, ce se sparse în cioburi, urmată de trosnete de 
scaune sfărimate, de mese răsturnate, de strigăte şi 
înjurături. Dinspre bucătărie năvăli Rupilius, îngrozit: 

— Rămîn sărac, poetule, îmi sfărimă totul, nu vrei 
să-i potoleşti? Legionarii se bat între ei, au băut prea 
mult! 

Maevius se ridică de la masă, îi făcu semn lui 
Vitellius să-l urmeze şi porni să iasă prin bucătărie. 

— Rupilius, dacă se băteau sclavii, i-aş fi potolit. Ei 
sînt atit de buni şi de ascultători, pe cînd legionarii... 
ducă-se la Proserpina! spuse el îndepărtindu-se. 

Rănile proaspete fac să fie uitate cele vechi, 
evenimentele noi acoperă sub spuza amintirilor pe cele 
din trecut. In unele situaţii, sufletul omenesc trece prin 


încercări atit de puternice, încît toate grijile, toate 
gîndurile care îl frămîntaseră sînt date uitării. Cînd, 
după astfel de încordări, omul scapă cu bine, starea lui 
sufletească este întocmai ca aceea a unui suferind 
vindecat după o boală scurtă şi grea. 

Scăparea cu viaţă din Circul cel mare de la Roma şi 
revederea cu fostul stăpîn, pentru care nutrise multă 
admiraţie şi mult respect, fuseseră adinci zguduiri, încît 
pentru un timp Sarmis nu se mai gindise la ceea ce se 
petrecuse în Dacia. Îl urmase la Cheroneea pe marele 
istoric şi filozof, şi viaţa îşi reluase cursul întrerupt cu 
mulţi ani în urmă. Pe Lamia o regăsise tot aşa cum o 
lăsase. Puțin timp după reîntoarcerea la Cheroneea, 
Sarmis căzuse grav bolnav, şi în acele zile îi fusese dat 
să vadă cîtă fidelitate şi dragoste îi păstrase Lamia. 

În anul următor, spre sfîrşitul verii, Plutarh şi 
Lamia, însoţiţi de Sarmis, s-au dus în cetatea Olympia, 
unde au luat parte la jocurile celei de a 221-a 
Olimpiade. Acolo au urmărit cele mai frumoase 
întreceri sportive: alergări de care, aruncări cu discul, 
întreceri la fugă şi la sărituri, declamaţii, jocuri de mimi 
şi altele. Sarmis văzuse acolo că poporul grec e mai 
unit, că exista o legătură mai strîinsă şi mai mult 
respect reciproc între bogat şi sărac şi că treburile 
publice nu se află numai în mîinile celor bogaţi. La 
întreceri, declamaţii, la reprezentațiile mimilor luau 
parte şi sclavi, care se dovedeau oameni cu minunate 
însuşiri. 

După Olimpiadă, filozoful, însoţit de sclav, a plecat 
într-o călătorie prin cetăţile de miazăzi: Athena, 
Daphny, Corinth, Sparta, unde a ţinut numeroase şi 
interesante prelegeri istorice şi filozofice. 

Într-o după-amiază, călătoreau în lungul istmului 
Corinth. Drumul era străjuit de o parte de peretele 


stincos şi ars de soare, iar de cealaltă - de ţărmul 
răcoros al mării. Sarmis mergea alături şi urmărea 
schimbările ce se produceau pe faţa filozofului. Briza 
mării îl mîngiia şi se juca prin pletele lui. Indemnau la 
mers catiîrii pe care călăreau. De multe ori, în admiraţia 
lui faţă de stăpiîn, convins că nu există zei, îşi spusese 
că Plutarh ar trebui să fie pentru oameni un fel de zeu, 
apoi, dînd frîu liber gîndurilor, ajunsese la concluzia că 
poate mai tirziu, oamenii mari, talentele, geniile vor fi 
singurii şi adevărații zei, pe care mulțimile îi vor admira 
şi urma. Cum filozofului nu-i scăpa nimic neobservat, în 
monotonia mugetelor vîntului şi valurilor ce loveau 
cadenţat ţărmul, se întoarse spre sclav şi-l privi 
pătrunzîndu-i în suflet. Îl îndemnă: 

— Ce te frămintă? Parcă te reţii să mă întrebi... 

Mirat, Sarmis şovăi puţin, apoi spuse: 

— Sînt unele lucruri pe care nu le înţeleg, stăpîne. 
Te-am ascultat astăzi cît de frumos ai vorbit la Corinth 
şi mi-am pus o întrebare: dacă ştiinţa şi arta s-au 
dezvoltat la Athena şi în cetăţile Elladei şi dacă grecii 
au fost atît de vrednici, atit de iscusiţi, atit de viteji, 
cum se explică faptul că acum Roma este stăpina 
Athenei? 

Filozoful zimbi şi nu se arătă surprins de întrebare. 

— Sînt adevărate şi una, şi alta, Sarmis. Grecii au 
avut vitejia, arta, ştiinţa, dar în faţa duşmanului le-a 
lipsit unirea. Secole de-a rîndul, marile lor cetăţi: 
Athena, Sparta, Theba s-au luptat între ele, 
sacrificîndu-şi cei mai valoroşi bărbaţi. Dacă aceste 
cetăţi mari şi puternice ar fi fost unite, de multe secole 
Roma ar fi fost supusă Athenei. 

Sarmis se gindi la situaţia din ţara sa şi-l întrebă: 

— Poporul grec nu se va mai vedea liber 
niciodată? 


— M-am aşteptat să-mi vii şi cu o astfel de 
întrebare. Sînt sigur că te-ai gîndit şi la dacii tăi. Grecii, 
ca şi dacii, vor fi liberi, dar libertatea nu şi-o vor 
reciştiga decît o dată cu destrămarea Imperiului 
roman. Aceasta nu va întîrzia să vină. 

— Şi urmarea? 

— La ce te mai gîndeşti? 

— O dată cu prăbuşirea imperiului, cu eliberarea 
popoarelor, nu va putea să dispară şi sclavia, această 
înjosire a omului?... 

— Din nefericire, nu, Sarmis! Sclavia nu va 
dispărea o dată cu prăbuşirea Romei. Este greu să se 
producă două prăbuşiri în acelaşi timp: prăbuşirea 
politică şi prăbuşirea socială. Explicaţia este simplă: în 
prezent nu se duce nici o luptă, nu există nici o 
încercare pentru desfiinţarea sclaviei, şi oamenii nu vor 
fi pregătiţi pentru o atit de adîncă prefacere. 

Plutarh tăcu şi merse mult timp astfel, îndemnîndu- 
şi catirul la mers, şi desfătindu-şi privirile peste 
crestele valurilor în permanentă mişcare. Tirziu, el 
continuă: 

— Şi, Sarmis, chiar dacă o dată cu prăbuşirea 
imperiului sclavii s-ar răscula şi şi-ar  reciîştiga 
libertatea, n-ar trece prea mult şi sclavia ar fi din nou 
în floare. Tu ştii că astăzi un bogat îşi socoteşte averea 
după numărul sclavilor. Nu văd cum ar mai putea 
huzuri şi cum ar mai putea trăi bogatul fără sclavi!... 

— Altă posibilitate nu mai există, stăpîne? 

— Dar ce se petrece cu tine astăzi, Sarmis? îmi pui 
nişte întrebări ca şi cum al urmări să mă încurci! De 
fapt, s-au văzut mulţi sclavi înţelepţi, filozofi: Esop, 
Diogene... Tu ai putea deveni un filozof al dacilor. 

— Mai mult aş dori să fiu un revoltat! 

— Pentru desfiinţarea sclaviei mai întrevăd o 


posibilitate. Îţi aminteşti de învăţătura acelui galilean. 
Eu, ca istoric, trebuie să recunosc că n-am reuşit încă 
să stabilesc sigur dacă un astfel de om a existat sau 
nu, acum mai bine de o sută de ani, dar nu aceasta 
interesează. Am căutat să studiez noua învăţătură, şi 
aşa cum nu cred în existenţa zeilor, ci numai în cultul 
lor, tot aşa nu cred în existenţa unui Messia. Un lucru 
este important însă în învăţătura lui: iubirea faţă de 
oameni, îndemnul ca oamenii să se ajute şi să se 
iubească unii pe alţii, îndemnul ca cei bogaţi să 
împartă avutul lor cu cei săraci. Această prefacere 
socială, care se extinde pretutindeni şi cuprinde 
mulțimile, prefacere pe care împărații Romei n-au mai 
putut-o stăvili, va continua să producă schimbări adînci 
în viaţă şi în gîndire, schimbări care vor avea urmări 
timp de sute şi poate chiar mii de ani de acum înainte. 
S-ar putea, deşi mă îndoiesc, ca învăţătura acelui 
galilean să aducă, printre altele, şi desfiinţarea 
sclaviei. Dar, Sarmis, nu înţeleg de ce te frămîntă 
astăzi astfel de întrebări, ce urmăreşti? 

— M-a mirat faptul, stăpine, că în prelegerile ce le- 
ai ţinut în această călătorie, pe care eu le-am ascultat 
cu multă atenţie, ai vorbit cum nu se poate mai frumos 
şi convingător despre posibilităţile şi căile de eliberare 
a grecilor de sub jugul Romei, însă n-ai spus un cuvînt 
despre desfiinţarea sclaviei, deşi... 

— Îți răspund uşor şi la aceasta. A vorbi poporului 
despre desființarea sclaviei ar însemna pornire 
împotriva legilor şi obiceiurilor ţării şi chiar ale 
imperiului. Dacă eu, Plutarh, aş face aceasta, atit la 
Athena, cît mai ales la Roma, s-ar produce multă 
nemulţumire, iar urmarea ar fi exilarea mea în vreuna 
din cetăţile uitate de zei de pe ţărmul Pontului Euxin 
sau din pustiurile uscate ale Numidiei. Şi ar mai fi 


ceva... 

Filozoful tăcu. Rămăsese cu un zimbet uşor pe 
buze. |Incepu să urmărească jocul pescăruşilor pe 
deasupra valurilor. Sarmis nu se mai aştepta ca el să-şi 
termine gîndul, crezu că a şi uitat, dar constată că se 
înşelase. 

— Să ştii că oamenii, în marea lor majoritate, nu 
judecă cum judeci tu. Ţi-ai pus vreodată întrebarea 
cum ai fi văzut tu viaţa dacă ai fi fost liber şi bogat? Nu 
te-ai fi simţit mîndru să fii servit de cît mai mulţi sclavi? 
Dar problema mai are şi o altă faţă: de cele mai multe 
ori, primul gînd al unui sclav devenit libert este acela 
de a avea şi el un sclav, şi apoi, ajuns stăpîn de sclavi, 
se poartă cu ei atit de crud şi de nemilos ca şi cum 
niciodată n-ar fi îndurat chinurile sclaviei. Aceasta o 
poţi vedea chiar la noi, în Cheroneea: bogătaşul Philos, 
căruia îi place să-şi chinuiască sclavii, a fost şi el sclav, 
iar vecinul nostru, Lysias, în tinereţe a fost sclav şi s-a 
răscumpărat. Şi merg mai departe cu gîndul: un ostaş 
ajuns general se poartă aspru cu soldaţii. Aceştia sînt 
oamenii, Sarmis! Mi-ai povestit viaţa ta de sclav, la 
podul de la Egela. Ai văzut acolo sute, mii de sclavi. 
Unii decăzuţi atit de mult, încît duceau o viaţă de 
animale. S-au văzut de fapt sclavi atît de îndobitociţi, 
încît ajunseseră să mănince din troacă, întocmai ca 
vitele. Şi numărul nefericiţilor aceştia nu este de loc 
mic, este chiar foarte mare... 

— Şi dacă s-ar uni şi s-ar răscula? 

— Ar fi foarte greu să-i îndemni să se revolte. Greu 
să-i convingi, greu să-i strîngi şi să-i uneşti şi greu să-i 
porneşti la luptă. 

— Eu tot leg eliberarea sclavilor de prăbuşirea 
imperiului... 

— Te mai gindeşti să te înapoiezi în Dacia, Sarmis? 


Ultimele veşti care mi-au venit de la Roma nu sînt 
îmbucurătoare pentru tine: împăratul a pus să se 
construiască, pe locul Sarmizegetusei lui Decebal, o 
nouă cetate, numită Ulpia Trajana, iar provinciei i-a dat 
numele de Dacia Trajana. [ara ta a fost umplută cu 
oameni aduşi din toate provinciile imperiului. 

— Mă voi întoarce, stăpîne! Atît timp cît mai sînt în 
viaţă, nu voi părăsi acest gînd, voi nutri speranţa... 

— Aşadar, Lamia n-a reuşit să te facă să-ţi schimbi 
hotărîrea? adăugă în glumă. 

— Lamia are un suflet mare! 

—  Ţi-am spus că n-ai putea să te înapoiezi acolo 
decit ca sclav. 

— Ştiu, stăpine! Din nefericire, nu pleacă nimeni în 
Dacia şi nu ştiu dacă ar fi bucuros să mă cumpere, iar 
tu să mă vinzi... 

Plutarh îl privi lung şi îşi îndemnă catîrul la mers. 

— Tu eşti convins că eu te-am cerut împăratului 
pentru a te avea ca sclav îl întrebă după o lungă 
tăcere. 

— Nu, stăpine, ştiu că ai vrut să-mi salvezi viaţa... 
poate că te-ai gîndit la Lamia... poate că în acel 
moment... 

Pe faţa filozofului trecu o umbră de mihnire, 
amestecată cu milă. In apropierea lor, un val se sparse 
cu zgomot ca de tunet. Pescăruşii se înălţau, pluteau şi 
se repezeau în valuri. De pe stincile ce străjuiau 
drumul se lăsau umbrele înserării. In faţa lor se zăreau 
zidurile cetăţii Daphny, unde aveau să poposească 
peste noapte. 

După trei zile, cînd intrară în Cheroneea, pe uliţa 
ce ducea spre casă, văzură un mare număr de sclavi şi 
de catiri cu samarele legate şi încărcate. Mirat şi 
neliniştit, Plutarh îşi îndemnă catîrul, grăbindu-se să 


ajungă cît mai repede acasă. În dreptul casei sale 
stăteau de vorbă mai mulţi supraveghetori de sclavi. 
Cînd să intre, fu întîmpinat în poartă. 

— Toţi zeii să te aibă în paza lor, bunule Plutarh! 
N-am putut să părăsesc minunata ta ţară fără să te 
văd! 

— Marele Jupiter să fie cu tine, Fortunatus! îmi 
face o deosebită plăcere că te-ai oprit. 

Sări de pe catir şi-l lăsă în grija lui Sarmis. 

— Cum se face că te-ai arătat pe aici cu întreaga 
caravană de sclavi şi de catiri, ori vrei să arăţi peste 
tot, pe unde treci, cît de mult te-ai îmbogăţit? spuse 
vesel. Rămii mai multe zile, sper... 

— Nu, bunule Plutarh, nu rămîn mult timp, mai am 
drum lung de mers. M-am întristat mult cînd Timoxena, 
respectata ta soţie, mi-a spus că nu ştie cînd te vei 
înapoia. Am trecut numai să mă adăp puţin la 
înţelepciunea ta, căci m-am gindit, în depărtatele 
meleaguri barbare unde m-am dus, că numai tu ai 
putea să mă povâăţuieşti, dacă e bine să mă leg de 
pămînt acolo, adică să-mi înjghebez o fermă, s-o 
întăresc ca pe-un castru, sau e mai bine să fac 
negustorie pe picior ca să pot părăsi acele locuri cît 
mai repede, în caz de pericol? 

Filozoful zimbi în silă şi făcu pe amfitrionul. 

— Să mergem în casă, gustăm ceva, închinăm 
citeva cupe cu vin şi vom putea vorbi despre tot ce 
doreşti. II împinse uşor spre casă. Ai făcut bine că nu 
m-ai ocolit, de la tine aflu şi eu ce se mai petrece pe la 
Roma, ce se mai discută în Senat, despre ce se mai 
vorbeşte în for... 

Fortunatus se opri şi-l privi întrebător. 

— Cum, nu ştii? Nu mai sînt de mai mult de-un an 
la Roma, acum sînt negustor în îndepărtata şi barbara 


Dacie. Bunul împărat a ştiut ce face. Acolo sînt bogății 
care nu aşteaptă decit să fie luate şi schimbate în bani. 

Masa bogată, servită de Timoxena şi de Lamia şi 
vinul de Chios îi predispuseră la vorbă. Fortunatus 
începu să povestească: 

— Ce-am găsit în Dacia, bunule Plutarh, m-a uimit 
atit de mult, încît am ajuns ca adesea, în scurtul răgaz 
cît stau pe la Ulpia Trajana, să mă duc la casa 
augustalilor şi să mă închin împăratului ca unui zeu. 
Acolo se găsesc munţi de sare, şi tu ştii că multora 
dintre provinciile imperiului le lipseşte. În munţii Daciei 
se găsesc metale din belşug: aur, argint, fier, aramă şi 
tot ce vrei. Am căutat să pun mîna pe bogăţia din care 
cîştigul îţi vine aproape singur în mînă: mai mulţi 
negustori ne-am unit într-un colegiu şi organizăm 
transporturile de sare în provinciile îndepărtate din 
partea de răsărit a imperiului. Ducem însă mare lipsă 
de sclavi. Trebuie să scoatem sarea şi s-o transportăm 
la Danuvius. De acolo o purtăm pe corăbii prin Pontul 
Euxin şi Propontida, pînă departe, spre Fenicia şi Egipt. 
In Dacia e greu de găsit sclavi, din cauza marilor lucrări 
pe care Roma le-a început acolo. 

— Doar nu vei fi venit în Grecia după sclavi? 

— Nici vorbă! Am fost la Byzanţ, în Bithynia, 
Cappadocia, am ajuns pînă la Damasc şi Tir, unde am 
înfiinţat magazii pentru vinzarea sării. M-am abătut 
apoi spre Athena, am văzut jocurile olimpice din acest 
an, şi acum pornesc de-a dreptul spre Dacia, adică voi 
porni caravana, fiindcă eu o să fac un ocol pe la Roma 
şi le voi ieşi înainte. Sper că nu vor cădea primii fulgi 
de zăpadă, şi eu voi fi înapoi, la Ulpia Trajana. 

Fortunatus făcu o scurtă pauză. Îl văzu pe Plutarh 
zimbind. 

— De ce zimbeşti, bunule Plutarh? 


—- Mi-a venit un gînd, bineînţeles dacă mă pot 
încrede în prietenia ta. O să ţi-l spun mai pe urmă. 
Povesteşte-mi, cum sînt dacii, ce-a făcut pînă acum 
Roma acolo? 

—Dacii sînt nişte barbari, oameni sălbatici, cu care 
nu te poţi înţelege. Stau ascunşi prin păduri şi prin 
munţi şi dau lovituri tocmai cînd nu te aştepţi. Cei 
prinşi de legionari au fost puşi la muncă, alături de 
sclavi. Acolo, şi legaţii, şi tribunii au fermele lor. Eu am 
cumpărat o fermă mare şi frumoasă cum nici în 
împrejurimile Romei nu găseşti. 

— Da, acolo se schimbă toate, se distruge un 
popor! murmură Plutarh oftînd. Aşa se face istoria... 
prefacere... distrugere... 

Fortunatus îl privi mirat, 

— De ce te-ai întristat? Dacă ai pe cineva acolo, 
spune-mi: îl caut, îl ajut, ţi-l trimit aici! Dar stai, ai 
spus că ţi-a venit un gind şi te-ai întrebat dacă te poţi 
încrede în prietenia mea. Spune, bunule Plutarh, îţi jur 
pe toţi zeii că îţi voi îndeplini orice dorinţă! îţi pun toată 
averea mea la picioare dacă e nevoie! 

Filozoful clătină uşor din cap. 

— E ceva mult mai uşor, Fortunatus. Ridică mai 
întîi cupa să mai gustăm puţin vin. După ce sorbi de 
cîteva ori, Plutarhi adăugă: Te-am văzut în Circul cel 
mare, la spectacolul cu oare împănatul a încheiat 
jocurile şi sărbătorirea învingerii lui Decebal, a cuceririi 
Daciei... 

— Da, am fost, ştiu că împăratul ţi-a dat în dar un 
dac, ca sclav, acela pe care l-a scăpat, cîinele... 

— Aşa e! în casa mea, acel sclav a ajuns să fie 
foarte mult prețuit, iar eu mă găsesc într-o situaţie 
grea. N 

— i-l cumpăr eu, bunule Plutarh, te scap de el,. Iți 


plătesc oricît doreşti! se grăbi negustorul. 

— Este vorba de altceva, Fortunatus! Nu trebuie 
să-ţi spun totul. Tu eşti negustor şi de multe ori am 
avut prilejul să mă conving că negustorii sînt oameni 
care nu prea se ţin de cuvint. Aş dori să cred că în tine 
mă pot încrede... 

— Pe Apollo, care mă ocroteşte, pentru tine sînt 
gata să-mi dau viaţa! sări Fortunatus, întrezărind o 
afacere bună. 

— Nu este nevoie de nici un sacrificiu, Fortunatus. 
Sclavul trebuie să se întoarcă în Dacia, şi eu ţin să-l 
ajut să-şi caute soţia şi copilul. Ţi-l cedez, e un bărbat 
de toată încrederea. Pot să sper că te vei purta bine cu 
el? 

— Pe Cypris şi pe Cybela! se jură Fortunatus, şi 
ochii îi licăriră de o lăcomie greu stăpinită. Voi face aşa 
cum îţi este dorinţa, spune-mi numai cît să-ţi plătesc? 

Plutarh îl privi cu oarecare îndoială. Surprinsese în 
ochii lui Fortunatus satisfacția şi lăcomia după cîştig. 
Se mişcă neliniştit şi tuşi uşor. 

— Ai avea un sclav învăţat, de care te-ai putea 
folosi bine să-ţi administrezi averea. Aş vrea să te porţi 
cu el ca şi cum ar fi liber, să-l ajuţi să-şi găsească 
familia şi să-şi întemeieze un cămin. Pentru el nu-mi 
dai nici un sesterţ, deşi vei primi de la mine un 
pergament de vinzare, după legile imperiului. 

— iți jur, bunule Plutarh! Poate că totul se face 
spre norocul lui. Va trăi mai bine decit un om liber. Să 
se roage zeilor care mi-au îndreptat paşii încoace! 

— Şi ar mai fi ceva: pe drum şi acolo, nu-l vei lega 
niciodată în lanţuri, aşa cum ţii sclavii pe care i-am 
văzut afară, în drum. El n-ar putea să sufere această 
înjosire şi nu mă îndoiesc că s-ar răzbuna crunt. 

— Voi îndeplini întocmai dorinţa ta! spuse 


Fortunatus, făcînd o mişcare scurtă de stringere a 
buzelor. 

— Îţi mulţumesc, Fortunatus! Acum e timpul să ne 
odihnim puţin şi să-ţi scriu pergamentul. De altfel, la 
mine poţi să rămii cît doreşti. Zeii să-ţi dea un somn 
plăcut, Fortunatus! g 

Plutarh trecu în cubieula. Il găsi pe Sarmis 
povestind Lamiei tot ce văzuse prin cetăţile prin care 
călătorise. 

— Zeii s-o aibă în pază pe sora mea dragă! Se 
apropie de Lamia şi o îmbrăţişa. L-am lăsat pe 
Fortunatus să se odihnească puţin, spuse apoi cu voce 
cît mai liniştită. 

— Fratele meu a călătorit bine? Nu cumva sclavul 
l-a supărat pe drum? întrebă ea veselă, aruncînd o 
căutătură plină de dragoste spre Sarmis. 

Plutarh făcu neliniştit cîţiva paşi prin încăpere, se 
opri la fereastră puţin şi se uită afară la şirul lung de 
sclavi legaţi unul de altul. Oftă uşor. Se întoarse şi se 
opri în faţa ei. 

— Nu m-a supărat. Apoi, după o pauză, urmă: Sper 
să nu mă supere nici astăzi... iar ţie, sora mea, îţi cer 
să fii tare! 

Lamia şi Sarmis se priviră miraşi. 

— Dar ce se întîmplă? murmură ea, năpădită de o 
presimţire rea. 

— Ceea ce trebuia să se întîmple o dată, rosti el 
întorcîndu-se din nou spre fereastră. Cred că sora mea 
este o demnă fiică a Elladei. 

Sarmis simţea cum i se strînge inima şi cum îi fuge 
sîngele de pe faţă. Citeva clipe, în încăpere se lasă o 
linişte încordată. Plutarh se întoarse încet spre ei şi 
vorbi rar şi stăpinit: 

— Tie, Sarmis, îţi cunosc sufletul şi dorinţa, de 


aceea nu te-am întrebat, n-ar mai fi avut nici un rost 
să-ţi măresc zbuciumul. Continuă apoi, cu ton mai 
hotărît: Te-am încredinţat prietenului Fortunatus şi te 
vei înapoia cu el în Dacia! 

Ca lovită de trăsnet, Lamia scoase un țipăt şi se 
prăbuşi la picioarele lui. Îi prinse genunchii şi-i strînse 
cu putere, şoptind printre suspine: 

— Cum a fost cu putinţă? Dar zeii... oracolul de la 
Delfi, mi-au spus că voi trăi lîngă acela pe care îl 
iubesc! Nu mai ştiu zeii ce spun? gemu ea. 

Plutarh se aplecă şi o ridică. 

— Sînt lucruri pe care tu nu le înţelegi acum, dar 
mai tîrziu, cînd te vei mai linişti, îţi voi explica. Te vei 
convinge că altfel nu se putea. Nu se putea omeneşte 
altfel, şi dacă tu îl iubeşti mult pe acest bărbat, nu-i 
sfărima sufletul, nu i-l rupe, împărţit între dragostea ta 
şi dragostea şi datoria care îl cheamă acolo, departe! 
Acum vă las. Tu, Sarmis, trebuie să începi numaidecit 
să te pregăteşti de plecare. Vei fi numai de formă 
sclavul lui Fortunatus, ca să nu se spună că se calcă 
legile imperiului, însă vei lucra ca şi un libert, alături de 
ceilalţi slujbaşi al negustorului. 

Trecuseră două zile de cînd caravana de sclavi şi 
de catîri a lui Fortunatus plecase din Cheroneea. 
Alături de negustorul şi noul său stăpiîn, Sarmis 
mersese mistuit de o vulcanică frămîntare sufletească: 
se bucurase la gindul că se înapoiază în Dacia şi-l 
frămîntase tristeţea că o părăsise pe Lamia. In unele 
momente, privise cu durere cum înaintează lungul şir 
de sclavi legaţi în lanţuri, ale căror mişcări produceau 
un foşnet şi un zornăit amestecat cu plinsete, murmure 
şi blesteme, ce păreau o muzică a deznădejdei şi a 
morţii, şi tot acest spectacol dureros îl chinuise mult. 
La ultimul popas, nu luase în seamă discuţia lungă 


dintre negustor şi şeful supraveghetorilor de sclavi, 
omul lui de încredere. Cînd caravana pornise, 
Fortunatus se despărţise şi apucase drumul Romei. 

De la plecarea lui Fortunatus făceau primul popas 
de noapte. Sarmis stătea cu miinile sub cap, cu ochii 
închişi, culcat sub un copac cu frunziş bogat. In 
apropierea lui, ceilalţi sclavi dormeau. Luna îşi trimitea 
razele printre frunzele ruginite ce stăteau gata să 
cadă. Se gîndea la multe. îl îngrijorau privirile pline de 
dispreţ pe care i le aruncase şeful supraveghetorilor tot 
timpul zilei. Ceva mai departe, supraveghetorii rideau 
şi beau în jurul unui foc, ale cărui flăcări se înălţau ca 
nişte limbi în nepotolită mişcare. Tresări din gînduri 
auzind foşnete şi uşoare trosnete de vreascuri în jurul 
său. Se ridică într-un cot şi desluşi că foşnetele erau 
amestecate cu şoapte. Crezu că unii sclavi reuşiseră să 
dezlege lanţurile şi se pregăteau să fugă. Se bucură, ar 
fi vrut să-i ajute chiar. 

Dădu să se ridice, dar nu mai avu timp. De după 
trunchiul copacului, patru trupuri se aruncară asupra 
lui şi-l ţintuiră la pămînt. Pînă să-şi dea seama de ceea 
ce se petrece cu el, îşi simţi mîinile şi picioarele legate. 
Se văzu pus apoi în lanţuri şi dus lîngă sclavii din 
coloană. Toată opunerea şi revolta lui rămaseră fără 
nici un rezultat. 

În clipa cînd se văzu din nou în lanţuri şi legat de 
ceilalţi sclavi, în sufletul său se produse o prăbuşire. Il 
minţise Plutarh? Fusese un mişel Fortunatus, sau era 
un ticălos şeful supraveghetorilor? Atit de puternică 
izbucni revolta ce-l cuprinse, încît, pe măsură ce 
revenea la realitate, se producea în el o schimbare 
adîncă, care dădea vieţii o altă înţelegere şi un alt 
sens. 

Cad frunzele,  Livianus Claudius, şi se 
împuţinează, aşa cum scade şi numărul zilelor pe care 
le mai avem de trăit. Cel puţin de acum înainte să ne 
dea zeii zile liniştite! 

Livianus Claudius şi Eurotas stăteau pe o bancă în 
grădina vilei din biîrne în care se instalase generalul. 
Deşi provizorie, pînă la terminarea locuinţei din piatră 
şi marmură ce se construia pentru el, vila era 
înconjurată de o grădină frumos aranjată, cu alei largi 
şi drepte, în lungul cărora se aliniau arbuşti şi straturi 
cu flori. Banca era sprijinită de trunchiul alb şi drept al 
unui mesteacăn, ale cărui frunze ruginii se desprindeau 
una după alta şi cădeau, învirtindu-se, pînă la 
picioarele lor. 

— Asta îmi doresc şi eu, Eurotas, rupse tăcerea 
Livianus Claudius, aş vrea să mai trăiesc citeva zile 
liniştite, toată viaţa mi-a fost zbuciumată. Citeodată, 
mă simt prea îmbătrinit şi obosit. In curînd vor fi 
terminate construcţiile începute aci: amfiteatrul, forul 
cu casa augustalilor, termele, apeductul, şi colonia ce 
s-a înfiripat aci se va linişti. Se vor mai linişti şi dacii. 

Livianus Claudius tăcu. Luă o frunză ce-i căzuse pe 
genunchi şi începu s-o răsucească, plimbiîndu-i codiţa 
printre degete. 

— Dar văd că, reluă el după o lungă pauză, nu 
prea te grăbeşti să vii să mă vezi. De cînd ţi-am 
satisfăcut tot ce-ai dorit, ai început să mă ocoleşti, sau 
mă înşel eu? 

— Adică tot ce te legaseşi să-mi dai, Livianus 
Claudius, îl completă Eurotas, altfel, pe Jupiter şi pe 
Cybela, îţi jur că mă judeci greşit. Ce fac eu altceva 
decit să alerg? N-ai spus tu că noi negustorii trebuie să 


fim alături de cohorte şi de legiuni, să dăm ajutor ca 
viaţa să-şi reia cursul obişnuit cît mai repede în 
această provincie? 

Livianus Claudius clătină uşor din cap. 

— Te şi făcuşi cu trei ferme, grecule! Darul meu... 
Dar la Cărsidava ce-ai făcut? Acolo a locuit unul din 
vitejii taraboşti. 

— Jupiter mi-e martor, Livianus Claudius, 
Cărsidava n-a fost un dar, ţi-ai plătit o datorie! Mă 
aşteptam să spui că în schimbul ei o ai astăzi pe 
Apronilla. Dacă nu era planul meu, puţin a lipsit ca pe 
fată s-o pierzi pentru totdeauna. Tu ştii că din femeile 
rămase la Cărsidava nu s-a mai dat de urmele nici 
uneia? 

— Da, recunosc, tocmai de-aceea te-am şi 
răsplătit, murmură generalul. 

— Cu ceea ce era al imperiului... 

După privirea aspră ce i-o aruncă generalul, 
Eurotas înţelese că greşise. Se grăbi să schimbe vorba. 

— Dar nu te-am întrebat, Livianus Claudius, ce 
face fata? Cred că s-a liniştit cu totul, mai ales că o 
dată cu moartea acelui tribun, nu mai are pentru cine 
să fugă şi nici cine să mai încerce să ţi-o răpească. 

Generalul se mişcă neliniştit pe bancă. 

— Poţi să fii sigur, Eurotas? Sufletul femeilor este 
un labirint, în care ori cît de mult vei pătrunde nu-i poţi 
găsi niciodată sfîrşitul. Am pus să se caute printre 
ruinele Sarmizegetusei, pe la Cetatea-de-Munte şi 
peste tot pe unde au fost lupte, şi nu i s-a găsit trupul. 
Dacă n-o fi ars o dată cu cetatea, mă tem să nu fi fugit 
cu Diegis, în munţi. 

— De asta să nu fii îngrijorat! Eu ţi-am spus, 
Livianus Claudius: lupul dă tircoale în jurul stînii. Dacă 
el ar mai fi în viaţă, s-ar fi ivit fără îndoială aici, la Ulpia 


Trajana, sau prin împrejurimi, şi Domitius Rufinus nu |- 
ar fi scăpat din mînă. E mort, Livianus Claudius, e 
mort!... 

Eurotas avu o uşoară zguduire, ca un fior de frig, şi 
îşi strînse mantia mai bine în jurul trupului. 

— Dar ce, ţi-e frig? Să mergem în casă. 

— Nu, Livianus Claudius, mă gindeam la altceva: 
dacă acel tribun mai era în viaţă, ar fi aflat de mult 
cine i-a luat soţia şi ţi-a adus-o, iar eu de mult i-aş fi 
dat banul lui Charon să mă treacă peste Styx, la zei... 

— Te stăpineşte şi acum teama? Eşti sub protecţia 
mea, grecule! îi spuse cu convingere, bătindu-l uşor pe 
spate. 

Eurotas căută să-şi facă mai mult curaj. Se 
scărpina în barbă şi zimbi. 

— Sînt bătrîn şi pot pleca la zei în orice clipă. Dar, 
spune-mi, copilul mai trăieşte? întrebă, deşi ştia acest 
lucru. 

— Da, micul Decebal trăieşte, şi creşte văzînd cu 
ochii. 

Dar ce, te miră? 

Eurotas culese citeva frunze din cele ce căzuseră 
pe mantia întinsă peste genunchi şi le cercetă una cite 
una. Vorbi cu privirea îndreptată în jos. 

— Ştiu că de cîteva ori mi-ai spus, în momentele 
cînd te înfuriai, că, după legile imperiului, şi copilul îţi 
este sclav, din moment ce mama îţi este sclavă. Şovăi 
o clipă: Ai fi putut să-l îndepărtezi din calea fericirii 
tale. Un stăpîn poate chiar să-l şi... 

— Să omor copilul? Aşa ceva n-aş putea... 

— Şi de ce nu, Livianus Claudius? Sînt atiţia stăpini 
care omoară copiii sclavelor pe care vor să le păstreze 
frumoase şi, bineînţeles, cu care nu vor să aibă copii. 

Generalul rămase mirat, pe gînduri. 


— Te-ar lăsa inima să omori un copil nevinovat? 
Pe Proserpina, Eurotas, ţi-am cunoscut sufletul 
îndeajuns, dar nu mi-am închipuit că mai ascunde şi 
această faţă! 

Cu un zîmbet plin de şiretenie, Eurotas îi spuse 
fără grabă: 

— De ce te miri, n-ar fi nevoie să-l omori tu. Ai 
putea să aranjezi să-l ia zeii altfel, fără ca ea să 
bănuiască. Ceva aşa, ca o boală grea, de care n-ar mai 
fi tămăduit. Se întoarse mai mult spre general şi 
continuă, aproape în şoaptă: Şi-apoi, Livianus Claudius, 
tu nu eşti om, tu nu ai dreptul să mai guşti fericirea? 
Rămasă fără copil, n-ar mai avea pe nimeni pe lume, 
durerea ei s-ar potoli şi, liniştită, şi-ar îndrepta spre 
tine toată dragostea şi toate dorinţele ei de femeie... 

— Nu m-am gindit la asta, şi chiar dacă m-aş fi 
gîndit, tot nu puteam să fac nimic. Ştiu eu?! Şi fără 
copil, poate că tot n-aş reuşi s-o fac să se apropie de 
mine sau să mă primească alături de ea. 

Faţa uscăţivă şi zbircită a lui Eurotas se mai lungi 
puţin. Tuşi de citeva ori, căutînd să-şi dreagă glasul, 
clipi repede şi zimbi uşor. 

— Nu te mai recunosc, Livianus Claudius! în 
tinereţe nu te lăsai învins cu una, cu două. Pe femeie e 
greu pînă ţi-o apropii o dată, apoi nu-ţi mai dă ea 
drumul. Şi chiar eşti hotărit să renunti pentru 
totdeauna la grațiile ei? 

— Ce-aş putea să fac altceva? murmură 
generalul. Prins de un torent de înlănţuiri de gînduri, 
Eurotas se scarpină nervos în barbă. Rupse tăcerea cu 
o frămintare bine stăpînită. 

— Ar mai fi o cale pentru a o face să te iubească, 
ar fi de încercat... 

— Ce? îl întrebă, privindu-l cercetător. 


— Am aflat că aci în apropiere, într-o peşteră din 
munte, s-ar afla o bătriînă vrăjitoare. Se spune că face 
adevărate minuni: te vindecă, te îmbolnăveşte, te face 
să urăşti, să iubeşti, să-ţi alungi sau să-ţi răpui 
duşmanul şi cîte altele. Ce-ar fi dacă ai încerca? S-au 
văzut multe cazuri... 

Generalul sări ca ars: 

— Cine, eu, generalul Livianus Claudius, 
comandantul cohortelor şi legiunilor din Dacia Trajana, 
să merg să mă înjosesc în faţa unei bătrine dace? Eşti 
nebun, Eurotas, ar însemna să mă dau singur pe mîna 
duşmanului! 

— Stai, n-o lua aşa, n-am spus asta! Principalul 
este numai ca tu să vrei. Vrăjitoarea trebuie să ne dea 
ceva pentru copil, ca să-l trimitem cît mai uşor la zei, 
iar pentru ea, pentru Apronilla, o licoare, ceva care s-o 
facă să ardă de focul dragostei. lţi va cădea singură în 
braţe, Livianus Claudius! 

Generalul se întoarse, îl prinse de umeri şi-1 zgilţii 
cu putere: 

— Zeii cei răi să te ia la ei, Eurotas! Cum se poate 
să-ţi treacă prin cap toate astea? Şi pe cine aş putea să 
trimit la bătrina aceea? 

Zimbetul şi faţa lui Eurotas se schimbară, ochii 
începură să-i lucească de o satisfacţie greu de ascuns. 
Se întoarse şi mai mult spre general. 

— Mă duc eu, Livianus Claudius! Eu voi face pe 
bătrînul îndrăgostit, mie îmi va da băutura pentru copil. 

Generalul se ridică de pe bancă şi se îndreptă din 
şale: 

— Se lasă seara, Eurotas. Vom face şi această 
încercare şi, dacă nu voi izbuti, o voi trimite la Roma. 

— Va fi aşa cum îţi spun eu! întări Eurotas, 
stringîndu-şi mai bine mantia pentru plecare. Zeii să-ţi 


dea odihnă plăcută, Livianus Claudius! 

Mulţumit de ceea ce făcuse, Eurotas porni spre 
cîmp, la Domitius Rufinus. Nu-l scăpase din socotelile 
lui nici pe legatul comandant. Căutase să se apropie de 
el şi să-l încurce în chestiuni băneşti, împrumutîndu-i 
sume importante cu multă uşurinţă. Şi pentru a-l 
îndatora şi mai mult, îl îndemnase la dragostea 
Apronillei. 

Se înnoptase bine cînd intră în încăperea în care 
lucra legatul, în pretoriul din cîmp. Îl găsi pe Domitius 
Rufinus împărțind ordine _tribunilor şi centurionilor 
comandanţi de cohorte şi centurii. 

— Marele Jupiter cu tine! salută intrînd. 

— Pe Cybela şi Thalia, nu mă aşteptam că vei veni 
să mă vezi astăzi. E ceva nou, treburile merg bine? 

— Pentru legatul comandant, Jupiter nu doarme, şi 
astăzi şi-a întors şi mai mult faţa spre el. 

Eurotas se retrase într-un colţ şi se aşeză pe un 
scaun. Nu se termină scurgerea nisipului din clepsidră, 
şi Domitius Rufinus îşi scoase afară subalternii. Îi făcu 
semn să se apropie: 

— Zici că nu doarme Jupiter? îl întrebă pe bătrinul 
negustor. 

— Pe Fortuna, lucrurile au pornit bine, vin de la 
Livianus Claudius. L-am convins pe bătrîn să trimită la 
zei copilul. 

Il prinse de umeri pe legat şi vorbi cu curaj: 

— Merge bine, Domitius Rufinus, merge bine! 
înveselit, legatul sună, chemă un contubernal şi 
ceru vin. 

— Pe toţi zeii, bătrine, merită să sărbătorim 
această clipă şi să golim citeva cupe de Falern! îmi pun 
toată nădejdea în tine! 

Legatul goli cupa dintr-o sorbitură. 


— Bea cu mai mult curaj, bătrîne! 

Se uită la grec şi i se păru mai puţin slăbit şi mai 
puţin urit. Chiar privirile jucăuşe ale butrînului nu le 
mai socoti ca arătînd lipsă de sinceritate. Îl întrebă 
apoi: 

— Şi ce-ar trebui să fac eu, bătrîne? 

Eurotas puse cupa pe masă şi-şi şterse încet 
mustăţile şi barba. Vinul cald îl simţea curgindu-i prin 
toate mădularele. 

— Deocamdată nu faci nimic. La momentul potrivit 
îți voi spune eu. O să mă mai gîndesc la treaba asta. 
Tu ştii, legatule: inima femeii este slabă. Dacă o să te 
vadă că te frămiînţi şi te zbaţi să-i dai ajutor, atunci 
cînd copilul va fi pe moarte, recunoştinţa ei nu va 
întîrzia să se arate. Fiecare femeie caută un sprijin, şi 
acest sprijin îl vede întotdeauna într-un bărbat. Şi nici 
nu se poate altfel... chemarea cărnii, tinereţea... Ehei, 
Domitius Rufinus, sînt bătrîn, dar le cunosc pe femei: 
Apronilla este mai scumpă decit aurul, iar bărbatul 
care o va avea îşi va plăti fericirea stînd ca un sclav la 
picioarele ei!... 

Domitius Rufinus murmură, năpădit de o căldură 
lăuntrică: 

— Mă încred în isteţimea ta, bătrine! 

— De asta să nu te îngrijeşti, Domitius Rufinus! 
Femeile trec uşor de la ura cea mai adineă la 
dragostea cea mai puternica. Totul e să ştii cum să le 
încălzeşti sufletul, să faci să le bată inima pentru tine. 
Sufletul femeii este capricios ca o zi de primăvară: se 
schimbă de la o clipă la alta. Dar e tirziu, e timpul să 
plec. 

Eurotas se ridică de pe scaun. Legatul ocoli masa 
şi-l prinse de umeri, strîngîndu-l la piept. 

— Să mă ajuţi, Eurotas! Jur pe făcliile Eryniilor că-ţi 


voi satisface orice dorinţă, dacă treaba va merge bine! 

Eurotas îşi făcuse bine socotelile. Oricare dintre cei 
doi ar fi reuşit în ceea ce fiecare urmărea, pentru 
bătrînul negustor ar fi rezultat un cîştig. De aceea, a 
doua zi spre seară pornise nevăzut de nimeni spre 
peştera bătrînei, despre care mulţi vorbeau: unii că ar 
fi o vrăjitoare pe care o ajutau duhurile rele, alţii că nu 
e decit o bătrină dacă, pricepută la tămăduirea multor 
boli şi răni. 

În peşteră, Eurotas o găsise, pe bătrîina Malva, 
mama Cumidei, care se aşezase în apropierea marelui 
şantier numai ca să vină în ajutorul dacilor prinşi şi 
puşi de cotropitor să înalte construcţii noi din piatră. 
Bătrîina era neîntrecută în găsirea buruienilor bune 
pentru leacuri, ca şi a celor din care putea pregăti 
băuturi otrăvitoare. Unele care omorau fulgerător 
duşmanul, altele care îl făceau să se sfirşească în 
cîteva zile, în chinuri îngrozitoare. După moartea fiicei, 
bătrina rămăsese numai cu micul Dicomes, fiul lui 
Sarmis şi al Cumidei. 

Malva fusese pusă la grea încercare. Îl cunoscuse 
bine pe Eurotas şi ştia că dăduse mult ajutor lui 
Decebal, în lupta împotriva imperiului, însă mai aflase 
că tot el fusese acela care o luase pe Apronilla de la 
Carsidava şi o dusese înapoi la Livianus Claudius. Dar 
ura ei împotriva decurionilor, a centurionilor şi a 
tribunilor era neagră, de aceea sfirşise prin a se 
încrede în jurămîntele lui Eurotas, cum că urmăreşte să 
omoare doi centurioni care îi chinuiau pe daci în minele 
de sare de la Brucla, şi-i dăduse otrava cerută. După 
patru zile, în vila generalului, micul Decebal îşi dăduse 
sufletul după chinuri grele, pe care medicul legiunii le 
pusese pe seama unei boli asemănătoare cu holera. 

De mult timp Apronilla îşi pierduse speranţa că 


Viteillus s-ar mai afla în viaţă şi începuse să se 
obişnuiască cu gîndul că în casa lui Livianus Claudius 
îşi va putea creşte mai bine copilul. Dar moartea 
micului Decebal venise ca un trăsnet, şi pentru ea totul 
începuse să se năruie. De această stare a ei se 
bucurau toţi cei trei: Livianus Claudius şi Domitius 
Rufinus, nutrind speranţe de cucerire a femeii rămase 
singură, iar Eurotas convins că, oricare dintre cei doi 
va ieşi biruitor, îşi va asigura un cîştig bun. 

După ce se întîlnise cu Vitellius în taberna „La 
legionarul vesel", Maevius alergase zi după zi pe întreg 
şantierul, printre barăcile, bordeiele şi corturile din 
apropierea campului şi prin împrejurimile Ulpiei 
Trajana, încercînd să descopere posibilităţi noi, de care 
să se folosească pentru scoaterea dacului Rhesos din 
şantier şi eliberarea Apronillei. Se folosise de Rupilius, 
patronul tabernei, căutînd să cîştige de partea lui pe 
unul dintre decurionii sau legionarii din gărzi, dar toate 
acestea nu duseseră la nici un rezultat. Prietenia cu 
centurionul Paulus ezitase să o folosească. Reuşita 
încercării lui era stînjenită şi de faptul că pentru toată 
lumea, chiar şi pentru Paulus, Vitellius trebuia să 
rămînă dacul Rhesos. 

În aceste zile de frămîntată căutare, Maevius a 
aflat de bătrîna vrăjitoare din peşteră. Vorbeau despre 
ea cu respect sclavii şi dacii, uimiţi de vindecările 
miraculoase pe care le făceau leacurile, alifiile şi 
băuturile date de ea. Maevius ştia de la Roma că 
vrăjitoarele au şi legături ascunse, ce urcau adesea 
pînă la patricienii cei mai bogaţi şi chiar pînă la 
senatorii cu influenţă politică hotăritoare, de aceea 


socotise că poate n-ar fi fost de neglijat ajutorul 
vrăjitoarei din apropierea campului. Un libert îl dusese 
acolo, îi povestise bătrinei împrejurările în care 
cunoscuse pe Sarmis şi pe Carsida, la Egeta, şi îi 
cîştigase repede încrederea. Vestea că Vitellius se află 
aproape, pe şantier, o bucurase mult pe bătrînă şi se 
hotărise să încerce totul pentru a-l scoate de acolo. Şi, 
spre uimirea lor, după cîteva zile, dacul Rhesos fusese 
lăsat liber. 

Trecuseră mai mult de două luni de la moartea 
micului Decebal. Toamna era pe sfirşite. Zile ploioase, 
mohorite şi reci se urmau unele după altele. In seara 
unei astfel de zile, Malva îi aştepta pe Maevius şi pe 
Vitellius, şi ei nu întîrziară. Bătrîna îi primi ţinînd în 
mînă opaițul, în care sfiriia feştila ce plutea în seul 
topit. 

— Aţi venit, dragii mei, şopti ea tremurînd din tot 
trupul de încordarea aşteptării, în fiecare clipă m-am 
rugat pentru voi Marelui zeu! 

Puse opaițul pe un colţ de stîncă, se apropie de 
Vitellius şi-l îmbrăţişă murmurînd: 

— Dragul mamei, te-au lovit fără milă zeii cei răi, 
şi acum trebuie să te ascunzi sub straie dace. Of, că 
mult ne mai încearcă zeii răbdarea şi credinţa noastră! 

ÎI împinse de lîngă ea, luă opaițul şi căută să-l vadă 
mai bine la faţă. 

— Eşti un dac cu barba cam neagră, şi dacă n-ar fi 
firele albe din ea ar cam bătea la ochi. Dacii au părul 
mai deschis. Ai fost aci lingă mine, Rhesos mamă, şi eu 
n-am ştiut! 

Continuînd să vorbească, bătrina se întoarse spre 
Maevius. Începu să-l mîngiie cu duioşie pe obraz. 

— S-o eliberăm pe Apronilla, bună Malva! gemu 
Vitellius. 


— Să fii tare, Rhesos! Ne va ajuta Marele zeu să le 
descurcăm pe toate. Să vă povestesc mai întîi cele ce 
s-au petrecut de la lupta cea mare, apoi vom vedea ce 
avem de făcut. 

Bătrîna tăcu un moment, luă un tăciune şi răscoli 
focul, începu să povestească îndurerată: 

— La Carsidava rămăseserăm noi, femeile: eu, 
Carsida, Apronilla şi Cumida, lupta cea mare era pe 
sfirşite şi nu mai aveam nici o speranţă că regele va 
mai putea să-l învingă pe lacomul împărat. Intr-o seară 
a sosit la Carsidava Eurotas. l-a arătat Apronillei un 
papyrus, şi ea, plingînd, fără să mai ţină seama de 
îndemnurile noastre, a luat copilul şi a plecat cu el. Nu 
după mult timp, Carsidava a fost atacată de o centurie, 
sau, ştiu eu, poate mai multe. Tu, Rhesos, îl ştii pe 
bătrînul Usugus. A luptat ca un adevărat viteaz, în 
fruntea celorlalţi bătrîni, a robilor şi a femeilor. A căzut, 
sărmanul Usugus, doborit de pe zidul de apărare de 
sulița aruncată de un legionar. Cînd am văzut că 
cetatea nu mai poate fi apărată, am fugit cu Carsida, 
Cumida şi copiii, în plină noapte, peste munte, la 
Costodava. Intr-o dimineaţă, abia se luminase de ziuă 
cînd în apropierea cetăţii au sosit romanii, adică cete 
de legionari pornite după jafuri. Ne-a salvat de acolo 
pustnicul Porfirios. Tu îl ştii? îl întrebă ea pe Vitellius. 
Venise pe la miezul nopţii şi ne spusese să ne pregătim 
de plecare. Am mers mult timp pe poteci înguste ce 
şerpuiau pe povirnişurile stîincoase ale munţilor, prin 
păduri neumblate şi prin văi adinci, pînă am ajuns la 
peştera lui. Abia sosiți acolo, pustnicul ne-a arătat 
unde găsim ceva de mincare şi pe ce să dormim, şi 
după ce a îmbucat de citeva ori în grabă, a plecat. 
Toată ziua am rămas singure şi ne credeam părăsite 
de el în creierii munţilor, dar ne înşelasem. Tirziu 


noaptea, Porfirios s-a înapoiat, frint de oboseală. 
Aducea cu el alte femei şi alţi copii, pe care îi scăpase 
de robie. Am rămas mult timp acolo. Spre toamnă, 
pustnicul a plecat, după ce ne-a spus că va lipsi mai 
multe zile şi să nu fim îngrijorate. S-a întors după vreo 
zece zile, obosit şi descurajat. A căzut pe un pat de fin 
şi ne-a spus, abia murmurind: „ln Dacia, totul s-a 
sfîrşit: regele a murit, Cetatea-de-Munte a fost arsă şi 
dărimată, ca şi Sarmizegetusa. De acum înainte, dacii 
vor trăi într-o provincie a imperiului!" Au urmat pentru 
noi zile grele: Carsida îl credea pe Diegis mort, iar 
Cumida pe Sarmis. 

După ce-şi şterse lacrimile, bătrîna continuă: 

— În anul acela a fost o iarnă grea. Alături de 
Porfirios, Carsida şi Cumida au luptat cu troienele de 
zăpadă şi au adus lemne, poame, rădăcini şi vînat. 
Stăteam numai pe lîngă foc, cu grijă mai ales pentru 
copii. Pe la mijlocul iernii, Cumida a căzut bolnavă. Am 
îngrijit-o cu tot ce am putut, căci din cauza nămeţilor 
nu puteam să găsesc buruienile şi rădăcinile din care 
să-i fac băuturi întăritoare, începuse să dea florile cînd 
sărmana a fost luată sus de Marele zeu. N-a trecut 
mult timp, şi micul Sarmis, băiatul Carsidei, a plecat şi 
el la Zamolxis. Am rămas numai eu, Carsida şi micul 
Dicomes. În zilele acelea, Porfirios plecase şi lipsise 
timp îndelungat. Cînd s-a înapoiat, ne-a adus vestea că 
Diegis trăieşte. După pierderea copilului, Carsida nu 
mai avea cum să şi înfrîingă durerea, iar mie nu-mi 
stătea în putere s-o ajut cu ceva. Vestea adusă de 
pustnic o întărise dintr-o dată. Din acea zi, ea n-a mai 
avut astimpăr pînă a plecat. Pustnicul a dus-o pe poteci 
numai de el ştiute, a trecut-o dincolo de Cetatea-de- 
Munte şi i-a arătat încotro să meargă, ca să ajungă în 
munţii în care se afla Diegis. Eu am rămas singură, cu 


micul Dicomes. Malva tăcu. Începu să scormonească 
jarul privind lung cărbunii şi flăcările albastre-verzui ce 
pilpiiau deasupra jăraticului. Işi şterse lacrimile şi 
povesti mai departe: 

— Ce s-a întîmplat cu Carsida, nu ştie nimeni. De 
la Diegis am aflat, prin oamenii lui, că ea n-a mai sosit 
acolo. El a pus s-o caute, a răscolit munţii şi pădurile, a 
bătut toate drumurile şi potecile, fără să-i poată da de 
urmă. 

— Mam-mae! Mam-mae.!... 

Bătrîna tăcu împietrită. Se uită lung spre Vitellius şi 
un val de milă o năpădi. În clipa cea grea, nu vrusese 
ca el să ştie că alături de ea creşte micul Dicomes. 

— Mam-mae! 

— Vin, puişorul mamei scump!... 

Se ridică greu, cu trosnete de oase, şi porni spre el. 

Vitellius rămăsese nemişcat şi urmărea ce se 
petrece în fundul peşterii unde, printr-o mică spărtură 
în stîincă, se vedea lumina jucătoare a opaiţului din 
scobitura pe care Malva şi-o făcuse încăpere de locuit. 
Bătrîna se înapoie, ținînd de mină copilul. Scărpinîndu- 
se somnoros prin părul mătăsos, lung şi blond, ce-i 
ajungea pînă spre umeri, micul Dicomes îi privi mirat 
cu ochii lui mari şi blînzi. 

— Nu te mai cunoaşte, murmură bătrîna, chinuită 
şi mai mult de durere, era micşor cînd aţi plecat cu toţii 
la luptă. 

Işi trase colţul năframei şi-şi şterse lacrimile. Se 
aşeză lîngă foc, ţinînd copilul pe genunchi, şi începu să 
răscolească jarul, peste care mai aruncă citeva 
vreascuri. 

—  Rhesos mamă, zeii ne pun la grele încercări! 
Cite-odată, omul, străduindu-se să facă binele, aduce 
răul. Mi-e sufletul zdrobit de ceea ce s-a întîmplat. Ai 


putea să ridici o piatră, şi cu ea să-mi zdrobeşti capul! 

Vitellius se mişcă pe buturugă, gata să se ridice, 
însă ea îi făcu semn să stea liniştit. 

— Spune-mi, ce s-a întîmplat, ce nenorocire mă 
mai încearcă? murmură el, săgetat de o presimţire rea. 

— Trebuie să te ţii tare, dragul mamei! Să ducem 
lupta şi s-o scăpăm pe ea... 

— Copilul! Ce s-a întîmplat cu micul Decebal? 
strigă el, sărind în picioare. 

— Stai pe buturugă şi asculţă-mă! De la un 
luptător încercat mă aştept la mai multă stăpînire..., îl 
îndemnă ea înfrîngîndu-şi plînsul. 

Începu să povestească rar, printre suspine: 

— Era pe la începutul acestei toamne. De tine nu 
ştiam nici că trăiai şi nici că te găseai aici pe şantier. 
Într-o zi a venit la mine Eurotas, trimisul zeilor cei răi, 
şi mi-a cerut să-i dau o băutură cu care să omoare pe 
nişte ticăloşi de centurioni, care îi chinuiau, chipurile, 
pe dacii prinşi şi puşi la muncă. Orbită de ură împotriva 
duşmanului, i-am dat-o. După citeva zile am aflat de la 
el, de la dragul mamei, Maevius, că tu eşti în viaţă. Am 
trimis repede după Euratos şi i-am cerut, ca plată a 
băuturii ce i-am dat, să-mi aducă de la Livianus 
Claudius eliberarea dacului Rhesos din şantier. Şi 
grecul a făcut totul mai repede decit mă aşteptam. 
Acum ştii, Rhesos mamă, cum de-ai ajuns liber. Nu acel 
centurion Paulus, cum ai crezut tu, te-a ajutat. 

După ce mai scormoni încet prin foc, privind lung 
flăcările, spuse aproape tremurind: 

— N-am crezut că grecul şi generalul au suflete 
atit de ticăloase! Asta am aflat-o numai de puţin timp, 
şi pentru asta v-am chemat. Cu băutura pe care eu i- 
am dat-o lui Eurotas a fost omorit copilul. 

— Ţi-ai pierdut minţile? strigă Vitellius, neştiind ce 


să facă în durerea ce-l năpădea. 

Bătrîna continuă cu voce mult tulburată, înecată de 
plîns: 

— Dacă nu poţi să te mai stăpiîneşti, ţi-am spus să- 
mi zdrobeşti capul! Da, cu băutura pe care i-am dat-o 
eu. Îmi cunosc otrăvurile tot aşa de bine cum îmi 
cunosc leacurile. Pentru asta mi-a cerut-o ticălosul de 
Eurotas, pentru ca, omorînd copilul, să o poată mfrînge 
mai uşor pe ea, rămasă singură, aici, departe de Roma. 

Vitellius îşi prinsese capul între miini şi privea în 
jos, împietrit. Vestea îl doborise. În mintea lui, gîndurile 
nu se mai puteau închega. Malva îi înţelegea durerea şi 
căută să-l liniştească: 

— Inima ei este şi mai sfărimată decit a ta, dragul 
mamei! Ea nu ştie nici atit, că tu mai eşti în viaţă, şi nu 
mai are nici o mîngiiere! Pînă vom reuşi s-o scoatem 
de acolo, trebuie s-o ajutăm să-şi înfringă durerea. Să-i 
scrii un papyrus, dragul mamei, pe care eu mă voi 
strădui să-l fac să ajungă pînă la ea. Poate că Marele 
zeu ne va ajuta, că nu s-o fi pus să sfirşească lumea în 
durere şi deznădejde! Eu m-am îngrijit de citeva 
papyrusuri de la un negustor de pe lîngă şantier. 

îndurerat peste măsură, Vitellius scrise papyrusul 
şi se pregăti să plece. 

— Trebuie să dau de Eurotas. Nici un zeu n-o să-l 
mai scape din mîinile mele! rosti el, năpădit de durere 
şi de ură. 

— Şi eu voi avea grijă de ei, dragul mamei. După 
ce o scoatem pe ea, o să-i răpunem, pe Livianus 
Claudius şi pe Eurotas, cu aceeaşi otravă. Tu să te ţii 
tare, şi - dacă aşa a fost voia zeilor - pe micul Dicomes 
îl puteţi creşte ca pe copilul vostru! 

Primirea papyrusului de la Vitellius schimbase mult 
starea sufletească a Apronillei. O bucurie mare face să 


scadă o durere, oricît de sfişietoare ar fi. Şi căutînd să 
înşele atenţia lui Livianus Claudius, care pusese pe 
Myrella, pe Agnia şi pe decurionul Cinarius să n-o 
scape din vedere nici o clipă, Apronilla se schimbase cu 
totul, spre uimirea bătrinului general. Incepuse să se 
arate  ascultătoare şi apropiată faţă de el şi, 
înfrîngîndu-şi ura ce-i purta, îl făcuse să nutrească din 
nou cele mai ispititoare speranţe. 

Cele ce se petreceau în vila generalului atrăseseră 
furia şi ura a două persoane din apropierea lui: 
Domitius Rufinus şi Agnia. Legatul turba de ciudă, 
fiindcă îi scăpa din mină femeia ale cărei graţii le 
poftise atit de mult, iar bătrîna sclavă blestema într- 
una şi se ruga zeilor să-l întoarcă pe drumul cel bun pe 
stăpîn, care îşi pierduse minţile şi cerea dragoste de la. 
propria lui fiică. 

Agnia nu se îndoise niciodată că Apronilla e Lucilla, 
pe care zeii o aduseseră acasă în urma rugăciunilor ei. 
Bătriîna sclavă începuse să fie scîrbită şi stăpînită de 
ură împotriva Apronillei, de cînd văzuse schimbarea ei 
faţă de general. În fiecare zi se ruga zeilor să-i îndrepte 
sau să-i pedepsească crunt pe tată şi pe fiică, amindoi 
stăpiîniţi de duhurile rele. Şi, încetul cu încetul, în 
mintea puţină a Agniei îşi făcuse loc gîndul răzbunării. 
Începuse să urmărească toate mişcările Apronillei, 
pornită să-i facă orice rău îi va fi cu putinţă. Şi ziua 
aceasta, a sosit mai repede decit ar fi crezut bătrina 
sclavă. 

Era într-o după-amiază. Apronilla ieşise să se 
plimbe puţin în parcul din jurul vilei. Bătrina se 
strecurase repede în exedra, în urma ei. Nici ea nu ştia 
ce caută acolo, era numai năpădită de ură. A început 
să ridice pernele, să arunce lucrurile, să răscolească 
peste tot. Privirea i-a căzut pe papyrusul pe care 


Apronilla îl primise de la Vitellius. S-a uitat la el cu o 
mutră îndobitocită, fără să înţeleagă ce poate fi, apoi a 
pornit în fugă spre tabliniu, unde se odihnea stăpînul. 

—Stăpine, uite ce-am găsit, în exedra, la Lucilla! 

— Agnia, de cite ori să-ţi spun că Apronilla nu este 
nici Lucilla, nici Lucina? îi strigă el, luîndu-i din mînă 
papyrusul. 

Îi făcu semn sclavei să iasă şi desfăcu papyrusul, 
prins de presimţiri negre. In sinea lui se ruga zeilor, ca 
el să nu fie o dovadă că pe Apronilla o pierduse din 
nou. Începu să citească papyrusul, parcurgîndu-l cu 
ochii febrili şi cu miinile tremurînde. O durere ascuţită 
îi săgeta inima. 

— El... trăieşte!... Trăieşte aci, în apropierea 
mea!... Strinse pumnii şi ridică privirea ameninţător, 
pornit pe răzbunare. N 

— Ticăloasa vrăjitoare a urzit totul. Il ştia pe 
trădător ascuns sub numele de Rhesos! 

Faţa îi deveni de nerecunoscut: palidă, prelungă, 
slăbită, împietrită, ochii îi ardeau în orbite, buzele, 
strînse, i se învineţiră. Făcu ghemotoc papyrusul în 
mînă şi se repezi afară, triîntind cu putere uşa. 

Cînd îl văzu, Apronilla începu să-i zimbească, 
nebănuind nimic. Era năpădită numai de bucuria 
apropiatei revederi a soţului şi o căldură dulce îi 
umplea trupul şi sufletul. Zimbetul îi pieri însă repede, 
cînd îl privi mai bine. Se trase înapoi, speriată, dar nu 
avu timp să facă decît un pas, căci el o prinse cu 
putere de umeri şi începu s-o zgilţiie ; 

— Te omor! Ce e cu acest papyrus? 

Apronilla păli. Stăpînul nu se purtase astfel 
niciodată cu ea. 

— Care papyrus? 

În acea clipă nu se gîndi că papyrusul primit de la 


Vitellius era cel pe care stăpiînul ei îl ţinea în mînă. 
Căută să se ţină tare. 

— Nu înţeleg, despre care papyrus îmi vorbeşti? 
spuse ea nedumerită. 

— Da, nu înţelegi? Dar cine este dacul Rhesos, 
ştii? Ce pune la cale Malva, ştii? Că tu te pregăteşti să 
fugi, să mă părăseşti din nou, ştii? continuă el s-o 
întrebe, fierbînd de miînie. 

Sînt momente cînd forţe necunoscute în om ies la 
iveală şi-l fac să se schimbe într-un mod cu totul 
neaşteptat. Cînd înţelese situaţia, Apronilla nu-şi pierdu 
totuşi cumpătul. Inima i se împietri, muşchii i se 
încordară şi, cu o linişte şi hotăntre demne, îl respinse 
cu putere pe general. Se trase cîțiva paşi înapoi şi-l 
privi cu ură: 

— Ce vezi rău, Livianus Claudius, în aceea că o 
soţie îndurerată primeşte veşti din partea soţului 
chinuit, pe care de mult îl crezuse pierdut? In sufletul 
tău, în cugetul tău, ai socotit că soţul nu trebuie să-şi 
caute soţia, că soţia nu trebuie să-şi aştepte soţul pînă 
în ultima clipă a vieţii ei? Ai fi gîndit tu, Livianus 
Claudius, ca soţia ta, Lucina, să nu te fi aşteptat şi să 
nu te fi căutat dacă ai fi căzut captiv în Galia? Ai fi 
sfătuit tu pe fiica ta, Lucilla, să nu-şi iubească soţul? 
Pentru ce, Livianus Claudius, ceri toate acestea de la 
mine? 

Livianus Claudius se retrăsese şi se sprijinise de 
tocul uşii. O privise mult timp, mîhnit şi ruşinat de 
gestul ce-l făcuse. Cuvintele ei îi săgetaseră inima şi îl 
readuseseră la realitate. Încercă să vorbească, dar nu 
reuşi să scoată decit un şuierat uşor, însoţit de un oftat 
adînc. Ea îi făcu semn să tacă şi continuă; 

— Într-un fel, de cînd mă ţii în casa ta, poate că ți- 
ai făcut o idee despre mine şi n-aş vrea să mă judeci 


greşit. Trebuie să nu uiţi niciodată că sclava ta este 
soţie şi a fost mamă. Pînă la primirea acestui papyrus, 
n-am ştiut că soţul meu mai trăieşte. 

Tăcu. În privire îi apărură flăcări şi ochii i se 
umeziră. Urmă cu durere în voce: 

— Şi tot pînă atunci n-am ştiut că tu şi Eurotas, 
îndemnați de zeii cei răi, mi-aţi omorît copilul, cu 
otrava pe care bătrîna Malva v-a dat-o! 

Învinsă de durere şi de revoltă, Apronilla izbucni în 
hohote de plins. 

— Ce mai doreşti de la mine, Livianus Claudius? îi 
strigă cu disperare nestăpînită. 

Fără să mai spună un cuvint, Livianus Claudius se 
întoarse şi plecă, păşind încet ca un bătrîn girbovit de 
ani. În atriu se opri, se lăsă greu pe un scaun şi, cu 
coatele sprijinite pe genunchi, îşi prinse capul între 
miîini. Rămase mult timp în această poziţie, pierdut în 
gînduri. Tirziu, se ridică, chemă pe primul său 
contubernal şi-i ordonă să caute pe şantiere, în toată 
Ulpia Trajana şi prin împrejurimi pe dacul Rhesos şi să 
i-l aducă, legat, cît mai repede cu putinţă. De 
asemenea, să trimită un decurion cu cîţiva legionari la 
peştera vrăjitoarei Malva şi s-o pună în lanţuri. 

După plecarea lui Livianus Claudius, Apronilla îşi 
dădu seama că trăieşte momente de luptă grea, 
hotăritoare. Fiecare clipă era prețioasă. O chemă pe 
Myrella şi-i spuse să-l caute pe decurionul Cinarius. 
Ceva mai tirziu, decurionul pornea grăbit spre taberna 
lui Rupilius, unde spera să-l găsească pe Maevius. 

Se lăsa amurgul, cînd Maevius alerga pe poteca ce 
şerpuia pe coasta muntelui, spre peştera Malvei. Toga 
lui ruptă flutura în vîntul potolit de seară. Cînd ajunse 
sus, se uită înapoi. Văzu în vale o ceată de legionari 
mergind grăbiţi pe aceeaşi potecă pe care urcase el. 


Grăbi şi mai mult fuga. 

Malva şi Vitellius îl ascultară încordaţi. Cînd 
Maevius sfirşi de povestit, bătrina se ridică de lîngă foc 
şi, cu multă linişte şi hotărîre, le spuse: 

—Nu avem timp de pierdut, să mergem! Marele 
zeu n-a vrut să ne ajute! Vom chibzui mai tîrziu asupra 
celor ce vom avea de făcut. 

Bătrîna zăvori uşa cu drugul cel mai gros şi le 
spuse s-o înfunde cu blocurile de piatră înşirate în 
lungul peretelui peşterii, toate pregătite pentru un 
astfel de moment greu. 

— Aşa, acum să mă urmaţi! Nu pune el duşmanul 
mîna pe Malva, şi nici pe voi. 

O urmară în scobitura în care se afla micul 
Dicomes. Copilul se juca cu melci şi cu pietre la lumina 
slabă a unui opaiţ. Il îmbrăcă repede, apoi îi făcu semn 
lui Vitellius să se apropie de peretele de stîncă. Dădu la 
o parte un maldăr de fin şi-i arătă un bloc de piatră 
ceva mai rostuit, ce se înfunda în masivul pietros. li 
spuse să-l împingă la o parte, dîndu-i un drug de lemn 
în ajutor, în faţa lor se căscă o gură întunecoasă, ce 
cobora în pantă repede, înfundindu-se în inima 
muntelui. Dinspre uşă se auziră zgomote, murmure şi 
lovituri puternice. 

— Hei, Malva, deschide! Te cheamă Livianus 
Claudius! 

— Să cheme duhurile rele şi pe zeii cei răi! 
murmură bătrîna, pornind înainte prin crăpătura din 
inima muntelui, ţinînd pe micul Dicomes de mînă. 

După ce înaintară cîțiva paşi, se opri şi-i spuse lui 
Vitellius să tragă la loc blocul de piatră. 

Afară, legionarii începuseră să spargă uşa. 

Un an mai tîrziu, spre sfîrşitul verii, la Ulpia 
Trajana erau aproape gata pregătirile pentru serbările 
de inaugurare a noii colonii romane, capitală a 
provinciei Dacia Trajana. Guvernatorul provinciei, 
Decimus Terentius Scaurianus, împreună cu senatorii şi 
magistraţii sosiți de la Roma pentru a lua parte la 
serbări, stabiliseră cu grijă ca totul să se desfăşoare cu 
mult fast şi bogăţie, pentru ca poporul dac să fie 
impresionat şi pe această cale de rnăreţia Romei. 
Totodată aranjaseră ca aceste serbări să constituie 
puntea de împăcare a împăratului cu dacii şi începerea 
unei perioade de linişte şi de muncă. 

Inaugurarea se făcea fără să fi fost ridicate toate 
construcţiile. În afară de amfiteatru, for şi terme, se 
mai  terminaseră vilele conducătorilor şi înalţilor 
funcţionari ai imperiului, ce se înălţau în centrul 
coloniei, în timp ce locuinţele restului populaţiei - 
negustori, meşteşugari, centurioni - abia dacă erau 
începute, terenul fiind acoperit în cea mai mare parte 
cu barăci şi bordeie. 

În lungul arterelor principale: via Ulpia Trajana, via 
Roma şi via Dacia Trajana, se înşirau vile albe, 
frumoase, vesele, cu faţade frumos ornamentate cu 
scări şi coloane de marmură, înconjurate de grădini, 
aceste artere fiind totodată locurile de plimbare şi 
recreare pentru patricieni, militari şi funcţionari. Via 
Ulpia Trajana lega amfiteatrul cu forul, iar via Roma - 
forul cu termele. Tot de la for pornea şi cealaltă arteră, 
mai puţin circulată, via Dacia Trajana, pe care se 
înălţau vilele comandantului şi guvernatorului precum 
şi aceea a legatului comandant, al legiunii cu 
garnizoana în capitala provinciei. Din aceste trei artere 


porneau străzi şi uliţe înguste şi  întortocheate, 
îngrămădite între zidurile de apărare în construcţie, 
ridicate pe urmele brazdei de plug pe care o trăsese 
guvernatorul, care, conform unei tradiţii la romani, 
stabilise întinderea noii cetăţi. Ca pretutindeni, însă, 
sărăcimea începuse să ridice locuinţe şi dincolo de 
ziduri, fără nici o ordine. Lîngă amfiteatru, care 
rămăsese în afara zidurilor, gladiatorul Catius - devenit 
lanist - construise, cu ajutorul lui Domitius Rufinus, o 
şcoală de gladiatori. De lingă amfiteatru nu lipsea 
templul zeiţei Nemesis, mult adorată de gladiatori, 
socotită zeiţa ce hotăra norocul şi soarta lor în lupte. 

Se apropiase ziua începerii serbărilor. Programul 
fusese întocmit de guvernatorul Decimus Terentius 
Scaurianus şi de generalul Livianus Claudius, împreună 
cu senatorul Publius Octavianus, trimisul împăratului. 
Toată lumea aştepta cu nerăbdare. De dimineaţă pînă 
seara, pe via Ulpia Trajana şi pe via Roma, o mulţime 
de curioşi se adunau, dornici să afle ultimele zvonuri în 
legătură cu începerea serbărilor. La Roma devenise atit 
de puternică atracţia către noua provincie, care uimise 
prin bogăţiile şi frumuseţile ei, încît ajunsese o modă, o 
laudă şi o distincţie în societatea romană ca cineva să 
călătorească în Dacia. De aceea, numărul celor veniţi 
din capitala imperiului pentru a lua parte la serbări era 
destul de mare. Insuşi senatorul Publius Octavianus 
venise însoţit de fiica sa, Canidia. 

In prima zi a serbărilor, oaspeţii, patricienii, militarii 
şi o mulţime de romani şi de daci, se îngrămădiră în 
curtea mare a palatului augustalilor. Era în a cincea zi 
după idele lui septembrie. Sub bolta imensă, albastră, 
a cerului senin, soarele lumina viu, cu o căldură 
plăcută. Departe se  profilau crestele munţilor, 
îmbrăcate pînă către virfuri de păduri dese de fagi şi 


de brazi. Deşi încă neterminat, palatul augustalilor se 
arăta o construcţie impunătoare: o clădire cu o formă 
simetrică şi unitară, ce se desfăşura pe laturile unui 
patrulater, închidea la mijloc o curte centrală, împărţită 
în două printr-un zid, a cărui înălţime nu trecea de 
patru picioare. Impărțirea curţii se făcuse cu scopul ca 
în timpul ceremoniei jertfei, oaspeţii: senatorii, 
magistraţii şi patricienii, să fie separați de plebei, de 
sărăcime şi de daci. Palatul era îmbrăcat în marmură. 
Fațada principală se compunea din cinci deschideri 
arcuite, sprijinite pe şase coloane, fiecărei deschideri 
corespunzindu-i o încăpere destinată adunării sfaturilor 
şi consiliilor privitoare la administrarea provinciei şi a 
coloniei. Dinspre amfiteatru se deschidea via Roma, 
trecea prin porţile mari ale casei augustalilor şi 
răspundea în for, unde se întîlnea cu via Ulpia Trajana, 
într-o piaţă largă ce înconjura forul. Sub aripa din 
stinga a clădirii cu coloane se afla camera tezaurului, 
iar deasupra acesteia era - încă în construcţie - camera 
sanctuarului sau a cultului împăratului, în mijlocul 
căreia se şi aşezase statuia lui Traian, sculptată în 
marmură. 

Mulțimea aştepta cu multă nerăbdare. Trecînd pe 
sub arcul central al palatului, se îndreptă spre altar 
Publius Octavianus, senatorul care îl reprezenta pe 
împărat, însoţit de Decimus Terentius Scaurianus şi de 
Livianus Claudius. După ei veneau senatorii, magistraţii 
şi patricienii sosiți de la Roma. Un grup aparte îl 
formau militarii: legaţi, tribuni, centurioni din toate 
cetăţile şi castrele din Dacia. Printre oaspeţi şi 
patricieni se distingeau şi feţe de negustori veniţi aici 
pentru îmbogăţire, dintre care nu lipseau Eurotas, 
Nesmesianus şi Fortunatus. Preoţii, acoperiţi cu mantii 
de lînă albă, purtind pe capete bonete tot albe, 


înaintară spre altar, pregătiţi să aducă jertfe zeilor 
Jupiter şi Marte, urmaţi de laruspicii, haruspicii şi de 
ceilalţi slujitori de rînd, ce aduceau obiectele de cult şi 
animalele pentru jertfe. 

Slujba se începu prin ritualul curăţirii: preoţii 
aruncară tămiie în cupe de argint, presărară făină 
peste animale şi aduseră jertfa turtei sacre şi a stropirii 
cu vin. După ce preoţii uciseră animalele, haruspicii le 
cercetară măruntaiele şi aduseră la cunoştinţă mulţimii 
că zeii sînt favorabili imperiului, împăratului şi armatei 
sale. Văzind lăcomia cu care găinile sacre ciuguleau 
grăunţele, mulţimea izbucni în urale: zeii Jupiter şi 
Marte acordau împăratului divina lor ocrotire. 

In aceeaşi zi, în deplină înţelegere cu trimisul 
împăratului şi cu guvernatorul, marele preot 
Zundecibalm strinsese pe Cogheon o mare mulţime de 
daci şi săvîrşea slujba aducerii Marii jertfe către marele 
zeu Zamolxis. Tînărul dac sortit ca jertfă îşi dădu 
sfîrşitul îndată ce-l străpunseră virfurile suliţelor în care 
preoţii îl aruncaseră. Prin fumul de arome şi răşină, în 
sunetele în surdină ale cornurilor, buciumelor şi 
tobelor, Marele preot aduse la cunoştinţa tuturor că 
voia Marelui zeu era ca poporul dac să trăiască în bună 
înţelegere cu romanii. Prin mulţime trecură ca un val 
murmure de miînie şi de blesteme împotriva 
trădătorilor. Ele se  întăriră cînd Zundecibalm, 
înconjurat de fum, îi îndemnă să-l iubească pe împărat, 
încredinţîindu-i că şi el, împăratul, iubeşte şi ocroteşte 
poporul dac. După aducerea Marii jertfe, Marele preot 
şi întreg alaiul se îndreptară spre Ulpia Trajana, unde 
trebuia să sosească a doua zi. 

In ziua următoare - a şasea după idele lui 
septembrie — se strinsese în for şi în piaţa din jur 
aceeaşi mulţime care cu o zi înainte luase parte la 


ceremonia aducerii jertfei şi a omagierii împăratului, 
precum şi dacii sosiți peste noapte, în frunte cu Marele 
preot, de la Cogheon. Oaspeţii veniţi de la Roma 
ocupară locurile din faţă, în apropierea piedestalului de 
marmură de pe care urma să se adreseze mulţimii 
trimisul împăratului. În spatele căpeteniilor se 
îngrămădeau romanii: un amestec de plebei, liberţi, 
veterani şi sărăcime curioasă, iar în partea opusă, 
despărțită printr-un rînd de coloane de marmură cu 
capiteluri şi arcade susţinute de un zid scund, înalt 
numai de patru picioare, stăteau înghesuiți dacii, avînd 
în faţă pe Marele preot şi taraboştii chemaţi să asiste la 
serbări. Forul era frumos împodobit: steaguri, ghirlande 
din frunziş şi din flori, vase în care ardeau răşini 
aromate şi busturi în marmură ale căpeteniilor 
imperiului, aşezate pe coloane, pe arcade şi pe ziduri. 
In partea principală a forului, pe un piedestal de 
marmură, se înălța impunătoare statuia împăratului, 
care parcă privea măreț şi binevoitor peste capetele 
mulţimii adunate. Şi nu erau puţini printre cei de faţă, 
care vedeau în statuie pe însuşi stăpînul imperiului, de 
aceea mulţi numai privind-o se simțeau stinjeniţi, 
socotindu-se văzuți de împărat, şi încercau un 
simţămiînt de supunere şi de teamă. Cele două grupări, 
romană şi dacă, nu erau despărțite numai prin rîndul 
de coloane. Din motive de estetică, fast şi disciplină, şi 
mai ales pentru a întări paza căpeteniilor romane, de o 
parte şi de alta a zidului ce susţinea coloanele erau 
aliniaţi legionari, îmbrăcaţi în uniforme de paradă şi 
bine înarmaţi. 

Printr-o uşă laterală din apropierea statuii 
împăratului se iviră, unul după altul, Publius 
Octavianus, Decimus Terentius Scaurianus, Livianus 
Claudius şi Sedatius Severianus, acesta din urmă ales 


conducător al treburilor publice în noua colonie Ulpia 
Trajana. Bărbat frumos, plăcut, cu privire vie, caldă şi 
senină, Publius Octavianus avea aruncată pe umeri 
toga albă, tivită pe margini cu chenar roşu, semnul 
distinctiv al senatorilor. La intrarea lui, trimbiţaşii şi 
trompetiştii intonară imnul împăratului. Mulțimea 
ovaţiona şi salută strigind: 

— Ave, imperator !... Ave, Cesar!... Ave, Trajanus 
Dacicus !... 

Senatorul Publius Octavianus se urcă pe 
piedestalul de marmură şi ridică mîna. In for se făcu 
linişte. Începu să vorbească rar, măsurat, cu voce 
melodioasă. După fiecare frază se oprea şi, din 
apropierea Marelui preot, tarabostele Susagus repeta 
în limba dacă cele spuse de el. 

— În numele împăratului Marcus Ulpius Trajanus 
Augustus Dacicus, salut întreaga populaţie, romani şi 
daci, din cea mai frumoasă şi bogată provincie a 
imperiului: Dacia Trajana! Marele Jupiter şi marele zeu 
Zamolxis şi toţi zeii să dea sănătate şi fericire tuturor, 
toţi fii credincioşi al Romei! 

— Ave, Cesar! Ave, Ulpius Trajanus! răspunse 
mulţimea la salut. 

— Din însărcinarea augustului împărat, o dată cu 
inaugurarea coloniei municipiu Ulpia Trajana, continuă 
senatorul, aduc la cunoştinţa tuturor că de acum 
înainte începe împăcarea şi vieţuirea frăţească a 
romanilor şi a dacilor din acest colţ binecuvîntat de zei 
al imperiului. Fiecare cetăţean trebuie să respecte 
legile şi va fi aspru pedepsit acel roman - militar sau 
civil, patrician sau plebeu - care va lovi sau batjocori 
un dac. Toţi dacii, taraboşti şi comaţi, luaţi cu sila la 
muncă pe şantiere, de astăzi sînt lăsaţi liberi. Pot 
rămîne la muncă, contra plată, numai aceia care 


doresc, şi ei vor putea pleca, după voia lor, oricînd. 

Din spatele lui Zundecibalm, la un semn al lui 
Susagus, dacii izbucniră în urale de mulţumire şi de 
slavă către împărat. Alături, tarabostele Burio stătea 
liniştit şi îşi stringea fălcile cu ură greu stăpinită. El ştia 
că nimic din ceea ce se spune nu va fi îndeplinit şi că 
totul face parte din uriaşa acţiune a Romei de împilare 
a poporului dac. Senatorul continuă: 

— Dacia Trajana este o provincie a imperiului, şi 
colonia municipiu pe care o inaugurăm astăzi, pe 
ruinele cetăţii de scaun, Sarmizegetusa, pe care şi-o 
înălţase regele Deeebal, va fi centrul de administrare şi 
de conducere a acestei provincii. Pentru a întări 
împăcarea romanilor cu dacii, numele acestei colonii 
va fi Ulpia Trajana Augusta Dacica Sarmizegetusa! 

Mulțimea izbucni în urale. Trompetiştii şi trimbiţaşii 
intonară un imn de slavă. Unul dintre daci strigă: 

— Ave, Ulpia Trajana Dacica! Ave, Trajanus 
Bonnus! Lui Burio nu-i scăpă că dacul strigase la un 
semn ascuns, tot de-al lui Susagus. 

Senatorul ridică miinile, cerînd linişte. 

— Augustul împărat cere supunere poporului dac 
şi muncă liniştită pentru întărirea provinciei şi a 
imperiului. Poporul dac trebuie să fie alături de 
legiunile şi cohortele care îl apără de năvala triburilor 
din miazănoapte şi să nu se lase prins de nebunia 
cetelor de latroni: bandiți de codru, daci fără minte şi 
răi, conduşi de cîteva căpetenii rătăcite. Aici este 
pămînt destul pentru toţi, şi acum, după ce s-a făcut 
numărătoarea populaţiei, pămîntul se va măsura şi se 
va împărţi atît dacilor, cît şi celor veniţi din alte 
provincii. În numele augustului împărat, rog zeii ca 


1 Cu acest nume îi batjocoreau romanii pe dacii răsculați, 
cu înțelesul de haiduci, hoţi, tilhari de codru. 


împăcarea dintre romani şi daci să fie eternă! 

În uralele mulţimii, senatorul coborî de pe 
piedestal. După el urmară cîțiva funcţionari, care 
explicară legile ce se introduceau în noua provincie: 
cum se vor arenda păşunile, cum se vor plăti dările, 
cum se vor judeca neînțelegerile şi ce obligaţii aveau 
romanii şi dacii faţă de imperiu. 

Senatorul nu-i asculta. Gîndul lui alerga departe, 
spre Roma. Se bucura de încrederea ce i-o arătase 
împăratul. Tresări cînd cineva îi strînse uşor mîna. Se 
întoarse. Era fiica sa, Canidia. li zimbi şi o privi cu 
dragoste. Fata arăta odihnită, îmbujorată, proaspătă. 
Oboseala drumului fusese învinsă. O mîngiie părinteşte 
pe obraz. 

— Vrei ceva, copila mea? o întrebă în şoaptă, 
strîn-gînd-o uşor la piept. 

— Tată, tu aici reprezinţi pe împărat şi poţi să faci 
orice în numele lui? 

În vocea şi privirea ei era ceva rugător. 

— Da, Canidia, pot să fac orice, cu condiţia de a 
nu depăşi misiunea ce mi s-a încredinţat şi de a nu 
călca legile imperiului. Dar de ce mă întrebi, copila 
mea? 

Canidia avu o clipă de şovăire. Se strînse şi mai 
mult lîngă el. 

— Tu eşti atît de bun, tată, şi adineauri, cînd 
vorbeai, se vedea bunătatea pe faţa ta... 

Tăcu, încurcată. 

— Da, copila mea, şi? o îndemnă el. 

— Tu poţi uita şi ierta, tată? şopti ea cu vocea 
puţin sugrumată. 

. Tatăl o cercetă mirat. 

— Cum să uit, ce să uit, pe cine să iert? Pe faţa lui 
trecu o umbră de supărare. 


— Aici al vorbit despre împăcare, tată! Te rog din 
suflet, redă-i libertatea lui Staberius! Tu ştii că el este 
un tînăr învăţat, din familie de oameni bogaţi. Să se 
întoarcă la ai săi, acasă! Tată, numai eu sînt vinovată 
de faptele lui şi nu-mi pot ierta că am fost cauza 
nefericirii sale! El avea pentru tine multă admiraţie şi 
mult respect!... 

Senatorul îşi privi lung fiica, înmărmurit de cele ce 
auzea. Durerea ce-i frămîntase sufletul începea din nou 
să pună stăpinire pe el. 

— Uite ce mare greşeală am făcut luîndu-te cu 
mine în Dacia! murmură întristat. Ştiai că el a fost adus 
aici. Dacă îl las liber, el nu se va duce la Athena şi nici 
în Bithynia, ci va veni la Roma, va încerca să se 
apropie din nou de tine. 

— Tată, îţi jur pe Freya şi pe Cybela că nu voi primi 
în nici un fel apropierea lui, dar să fie lăsat liber... 

— Ştiu, Canidia, ştiu cît valorează jurămintele 
tinerilor! Cînd cineva iubeşte cu adevărat, cu greu îşi 
poate respecta jurămîntul. Nici tu, şi nici el. 

Îi spuse apoi cu mai multă supărare: 

— Nu vreau ca înapoiat la Roma să am din nou 
griji şi necazuri! 

— Tată... 

— Încetează, nu vreau să mai aud nimic, te rog să- 
mi dai pace! murmură el. 

O împinse uşor cu mîna, pentru a o îndepărta de 
lîngă el, în timp ce continua să murmure: 

— Aici în Dacia mai este mult de lucru şi se simte 
mare lipsă de sclavi... 

După terminarea comunicărilor din for, a avut loc 
ospăţul, la care au luat parte şi căpeteniile dace, în 
frunte cu Marele preot. Publius Octavianus socotise că 
ospătîndu-se împreună cu căpeteniile dace şi romane, 


poporul va vedea şi mai întărită împăcarea. 

Întîmplarea a făcut ca tarabostele Burio, tînăr, 
frumos, vioi, acum ceva mai împlinit ca vîrstă, să fie 
aşezat în apropierea Canidiei. Era vesel. Golise multe 
cupe de vin şi mîncase cu poftă. Fiica senatorului nu se 
atinsese de numeroasele feluri ce se îngrămădiseră pe 
masă şi rămăsese tot timpul tăcută, tristă. Se 
apropiase însă ceva mai mult de taraboste, în 
momentul cînd acesta începuse să povestească cu 
mult haz diferite întîmplări ce se petrecuseră pe 
şantierul Ulpiei Trajana, unde şi el lucrase mai bine de 
un an cu mulţi comaţi şi robi de pe moşia sa. In acelaşi 
timp, în grupul înaltelor căpetenii se porniseră discuţii 
aprinse: 

— Eu susţin că un popor mic face o mare greşeală 
cînd încearcă să se împotrivească legiunilor imperiului, 
accentua Publius Octavianus, fiindcă, pînă în cele din 
urmă, acel popor tot este înfrînt, cetăţile lui dărimate, 
iar ţara pîrjolită. Spun aceste cuvinte fără gîndul de a-l 
supăra pe Zundecibalm, încheie senatorul. 

Marele preot nu întîrzie răspunsul. 

— Îi e uşor să vorbească astfel oricui face parte 
din marele imperiu şi se mulţumeşte cu soarta pe care 
o are. Dar aţi văzut vreodată pe plebeu la voi, sau pe 
comate la noi, să-şi lase cu plăcere mica şi 
sărăcăcioasa lui gospodărie înghițită de vecinul bogat, 
patrician sau taraboste? Te admir, Publius Octavianus, 
eşti un bărbat frumos şi inteligent şi te respect, eşti 
între noi trimisul împăratului. Te întreb: ce-ai fi făcut 
dacă ai fi aparţinut unui popor mic, subjugat de 
imperiu şi apoi umilit, batjocorit, aşa cum sînt dacii 
acum? 

— Aşa cum au fost, Zundecibalm! ţinu să 
precizeze senatorul. De astăzi înainte, s-a făcut 


împăcarea. Căutaţi şi voi să opriţi cetele de latroni, 
potoliţi-i, altfel... Cît priveşte întrebarea, continuă el, 
dacă aş fi fost dac şi mi-ar fi stat în putere, nu m-aş fi 
măsurat cu imperiul pe calea armelor, ci pe aceea a 
înţelepciunii. Aş fi căutat să stau de vorbă cu Roma, să 
tratez cu împăratul şi cu Senatul, la nevoie trimiteam 
chiar daruri, căci pe oameni, oricît de înţelepţi şi oricît 
de bogaţi, un dar îi mulţumeşte, îi îmbunează şi, 
aruncînd în talerul balanței toată iscusinţa şi, dacă vrei, 
chiar şiretenia, aş fi căutat să obţin condiţii cît mai 
bune de împăcare. Dacia ar fi scăpat cu cetăţile 
nedărimate, cu mii de oameni în viaţă şi ar fi intrat în 
imperiu cu una dintre provinciile cele mai bogate şi 
mai puternice. 

Cu zimbete binevoitoare, senatorul adăugă: 

— Mai tirziu, n-ar fi exclus ca un dac să ajungă 
chiar împărat la Roma. Nu ştiţi? Istoria rezervă 
oamenilor şi imperiilor numeroase surprize... 

— Poate că tot aşa a gîndit şi Marele preot, 
interveni Livianus Claudius, dovadă stă faptul că de 
mult el a trecut de partea imperiului... 

— Acum, faptul este consumat, începu 
Zundecibalm. Evenimentele s-au petrecut şi nu mai 
poate fi schimbat nimic. Ai spus, Livianus Claudius, că 
eu am trecut de mult de partea imperiului. Ai avut în 
vedere ceea ce ştie şi ceea ce trebuie să facă un Mare 
preot? Cred că nu! L-aş ruga pe Publius Octavianus să- 
mi spună cum vede el soarta poporului dac? 

Senatorul răspunse fără prea multă grabă: 

— Răspunsul este uşor de dat: în timpul luptelor şi 
după terminarea lor, poporul dac s-a mai rărit. Unii 
morţi, alţii duşi captivi, o bună parte fugiţi spre răsărit 
şi miazănoapte sau poate că mai stau şi acum ascunşi 
prin munţi. Imperiul a adus aici mulţi coloni şi mulţi 


sclavi, din toate neamurile. E uşor de văzut ce va 
urma: încetul cu încetul, dacii vor învăţa limba Romei, 
se vor amesteca cu noii-veniţi, se vor căsătorii unii cu 
alţii, va dispărea, dîndu-se uitării, orice duşmănie între 
ei şi poate că nu va trece prea mult pînă cînd nu va 
mai fi nimeni aici care să nu spună cu miîndrie că el 
este fiu al Romei. Istoria şi viaţa merg numai înainte, 
cu sau fără voia noastră. Eşti de altă părere, 
Zundecibalm? 

Marele preot îi aruncă o căutătură plină de înţeles. 

— Dar istoria poate că are în tolba ei şi o eventuală 
prăbuşire a imperiului, la care senatorul nu s-a gîndit. 

— Ştiu, ar fi o ironie a soartei, ştiu că la aceasta vă 
gindiţi mult voi, Marii preoţi, deşi n-am putut să înţeleg 
ce urmăriţi. Poate visaţi ca Roma să devină cîndva 
cetatea în care va locui Marele preot, al unei noi, mari 
şi puternice religii... 

— E rezerva ce şi-o face istoria sau soarta, Publius 
Octavianus! Noi, Marii preoţi, sîntem convinşi că cele 
ce se petrec, şi se vor mai petrece, le fac oamenii - 
mari sau mici, puternici sau slabi, Mari preoţi sau 
împărați. Citeodată şi un nebun, omorînd un împărat, 
poate să schimbe cursul istoriei, aşa cum un cîrmaci 
prins de vin schimbă calea corăbiei, o îndreaptă în altă 
parte. 

Burio băgase de seamă că fiica senatorului căuta 
să fie cît mai mult în apropierea lui, după ce părăsise 
sala ospăţului. Se aflau în for. Grupuri - grupuri, romani 
şi daci se strinseseră ici-colo, stăteau de vorbă, şi 
izbucneau în hohote de ris. Din colţul în care se oprise, 
Canidia admira pletele blonde, barba abia încheiată, 
faţa ovală cu trăsături regulate şi privirea deschisă a 
tinărului taraboste. Tulburată, se apropie şi mai mult 
de el. 


— Taraboste Burio, te-am ascultat ce frumos ştii să 
povesteşti! îi spuse aproape în şoaptă. 

Burio tresări. Apropierea ei îl făcu să se înfioare. 

— Numai povestind, sufletele oamenilor se înţeleg 
mai bine, rosti el întorcîndu-se cu totul spre ea. 

— L-ai cunoscut bine pe şantierul de aici pe sclavul 
Staberius? 

Canidia îl trase în dreptul unei coloane, ferindu-se 
să nu fie auziţi de cei din jur. 

— Dacă ţi-a fost prieten, cunoşti viaţa acelui 
sclav? El n-a avut nici o dragoste, de ce n-ai povestit- 
o? 

ÎI privi încordată. Căută să se convingă dacă 
bărbatul din faţa ei ştia ce a însemnat ea în viața 
acelui sclav. Burio îi răspunse cu o uşoară reţinere: 

— Staberius mi-a vorbit mult despre dragostea lui, 
chiar foarte mult, dar cum aş fi putut să-i întinez 
suferinţa? Pentru mine, o dragoste curată este ceva 
sfint, ceva venit de la zei. Ce-aş fi putut să spun? Acea 
fată, Canidia, trebuie să se simtă fericită, dacă a reuşit 
să aprindă în sufletul unui bărbat o iubire atit de caldă, 
de  duioasă, de puternică! Sărmanul Staberius 
munceşte greu, este bătut cu flagrunul, este înfometat 
şi torturat, duce o viaţă de chinuri şi, cu toate acestea, 
nu l-am auzit niciodată să fi spus un cuvint rău despre 
aceea pentru a cărei dragoste a ajuns pe şantierele din 
Dacia. 

Burio se miră cînd văzu că fata îşi şterge lacrimile. 

— Tarabostele se mai duce prin şantier? îl întrebă 
ea, abia stăpînindu-şi suspinele. 

— Nu, zeiţă, dacii de aici au fost puşi în libertate. 
Nu ştiu dacă şi în altă parte... 

Canidia avu un moment de îndoială. Pieptul începu 
să-i salte năvalnic. Era toată numai frămintare şi 


şovăire. Se hotărî în cele din urmă: 

— Ce-ar face tarabostele dacă i-aş arăta-o pe 
Canidia? A venit aici de la Roma, nutrind speranţa că 
va putea să-l mai vadă... 

Burio o fixă cu o privire bănuitoare. Un moment 
crezu că fata din faţa lui glumeşte, apoi, văzînd cîtă 
durere oglindeşte chipul ei, se înfiora. 

— Dacă acea fată este aici, rosti el rar, cred că nu 
mă înşel, o am în faţă! Pe Marele zeu, tu eşti acea 
Canidia? 

Fata întinse mîna şi se sprijini de coloană. Lacrimile 
o năpădiră. Burio înţelese că nu se înşelase. 

—M-ai întrebat ce-aş face... iar eu te întreb acum, 
ce trebuie să fac? 

Urmă o tăcere grea şi lungă. Nici unul nu auzea 
strigătele, glumele şi hohotele de ris ale celor ce se 
plimbau prin for. În sufletul tarabostelui începu o luptă 
grea. Spunîndu-i lui Staberius, i-ar mări şi mai mult 
chinurile, i-ar strica liniştea pentru mult timp. Ajutînd-o 
să-l vadă, ar omori în sufletul ei imaginea curată pe 
care i-o păstra, căci, aşa cum arăta el acum în şantier, 
slăbit, îmbătrinit, murdar, cu îmbrăcămintea ruptă, nu 
i-ar mai fi putut răscoli decît mila. Prinse mîna fetei şi o 
mîngiie uşor, privind-o adînc în ochii înecaţi în lacrimi. 

— De ce vrei să-l mai chinuieşti? La ce v-ar mai fi 
de folos să treziţi în sufletele voastre simţiri acum 
potolite? 

—  Ajută-mă să-l văd, taraboste! îl imploră ea. 
Uneori sînt momente în viaţa omului cînd o clipă 
preţuieşte oit tot restul zilelor pe care le mai are de 
trăit. Şi continuă murmuriînd: Tata are un suflet atît de 
împietrit!...îşi prinse faţa în miini, pentru a-şi stăpini 
plînsul. Izbucni apoi: 

— Dacă aş putea, dacă cineva m-ar ajuta, aş 


fugi... m-aş ascunde cu el în pădurile sau în munţii 
Daciei! Oh, de ce zeii au fost atît de răi cu noi!... 

Burio asculta împietrit, frămîntat de ginduri. Cum 
ar fi putut el să-i ajute? Cum ar fi putut el să-l scoată 
pe Staberius din şantier? Dar nici el, după punerea în 
libertate, n-ar mai fi putut să pătrundă uşor acolo. 

— Ce doreşti tu, Canidia, e peste putinţă. Eşti fiica 
unui senator cu multă vază la Roma, aici îl reprezintă 
chiar pe împărat, iar fuga voastră l-ar supăra şi l-ar 
îndiîrji peste măsură. N-ar rămîne nici un petic de 
pădure, nici un plai şi nici o casă nerăscolită de 
legiunile şi cohortele romane. Senatorul ar plăti scump 
capul lui Staberius! 

— Dionysos, eşti atît de aproape de mine! gemu 
fata. Cu preţul vieţii voi căuta să vin la tine, să te văd. 
Zeilor, ajutaţi-mă!... 

Lîngă ea, Burio se frămiînta nehotărit, mişcat de 
dragostea şi de durerea fetei, copleşit de neputinţă. 
După o lungă tăcere, murmură: 

— Dionysos... ce nume frumos, tînărul Dionysos, 
acum sclavul în grea mizerie şi suferinţă, Staberius!... 

Ridică apoi capul şi o privi cu hotărîre: 

— Voi încerca să fac tot ce-mi stă în putere. Tu 
trebuie să stai liniştită. Sînt gata să vă ajut, dacă 
aceasta îţi este voia! După ce veţi fi împreună, facă-se 
voia zeilor! Cît timp mai rămîne Publius Octavianus în 
Dacia? 

— Poate cincisprezece-douăzeci de zile... 

Un simţămiînt de încredere şi de siguranţă îşi făcu 
loc în sufletul fetei alături de tînărul taraboste care 
redevenise încercatul luptător de la Cetatea-de-Munte. 

In cea de-a treia zi a serbărilor, ziua a şaptea după 
idele lui septembrie, urmă spectacolul în noul 
amfiteatru. Abia se luminase de ziuă, şi mulţimea 


începuse să năvălească dinspre terme, pe via Ulpia 
Trajana şi pe via Roma, dinspre bordeiele, barăcile şi 
tabernele din jurul campului şi dinspre corturile ce se 
ridicaseră în apropierea amfiteatrului pentru cei veniţi 
din alte părţi, toţi îndreptindu-se spre tribune. Romanii 
sosiți mai de mult în Dacia erau dornici de spectacole, 
cărora le duseseră dorul, pe cînd dacii erau stăpîniţi 
numai de curiozitate. Un astfel de spectacol nu se mai 
văzuse pînă atunci în Dacia. 

Amfiteatrul arăta de departe o construcţie 
impresionantă. Tribunele ce înconjurau arena, cu 
treptele lor acoperite cu lespezi de piatră, păreau nişte 
scări monumentale, ce coborau pentru a se întîlni toate 
în acelaşi loc. Cu forma ei ovală, arena număra peste 
şaptezeci de paşi în lungime şi peste cincizeci în 
lăţime. Cele patru porţi erau ca nişte guri deschise, 
care înghiţeau în fiecare clipă şirurile nesfirşite de 
spectatori. In uşoara adiere a vintului ce venea dinspre 
munte, pînzele mari care acopereau tribunele fluturau 
uşor, ca aripile unui stol de păsări. Culorile lor —roşu, 
galben şi albastru - se repetau de la tribună la tribună, 
închiziînd arena într-un enorm oval aerian, cu faţa către 
cer. Un murmur uriaş de mulţumire şi veselie umplea 
valea din jurul amfiteatrului. 

Soarele se ridicase la citeva sulițe pe cer cînd 
mulţimea  umpluse toate tribunele şi aştepta 
nerăbdătoare începerea spectacolului. Din toate părțile 
se înălţau strigăte, chiote şi hohote de ris, pline de voie 
bună. Niciodată valea Sarmizegetusei nu mai răsunase 
de atita larmă şi veselie, şi niciodată nu se văzuse atita 
mişcare de braţe şi de capete şi atita bogăţie de culori. 
Nerăbdătoare, mulţimea izbucnea în aplauze, bătea din 
picioare, fluiera şi striga, pentru a grăbi intrarea în 
tribuna imperială a căpeteniilor. 


Cine privea tribunele de jos, din arenă, nu se putea 
să nu fi fost izbit de o deosebire: pentru daci, se 
rezervaseră numai ultimele trepte din părţile de sus 
ale  tribunelor, şi distincţia era mărită de 
îmbrăcămintea lor, cu frumoase combinaţii de alb şi 
negru. Acolo, sus, era mai multă linişte. Sfioşi, dacii se 
uitau cu nerăbdare în jurul lor şi în arenă, îşi vorbeau în 
şoapte şi băteau din palme fără să ştie de ce, numai să 
facă la fel ca ceilalţi. De pe feţele lor pline de 
curiozitate nu lipsea însă tristeţea. 

Ca la un semn, larma încetă, stinsă de sunetele 
trompetelor. Toate capetele se întoarseră spre tribuna 
imperială. Primul, intră senatorul Publius Octavianus, 
purtînd eşarfa care arăta că e trimisul împăratului, 
însoţit de Decimus Terentius Scaurianus, Livianus 
Claudius, Domitius Rufinus şi Sedatius Severianus, 
după care veneau căpeteniile dace: marele preot 
Zundecibalm, tarabostele Susagus şi tarabostele Burio. 
Tribuna imperială se umplu apoi cu legaţi, tribuni, 
centurioni ai imperiului şi matroane romane, soţii şi 
fiice ale căpeteniilor, printre care putea fi văzută şi 
Canidia. Din toate părţile, mulţimea aplauda în picioare 
şi striga: 

— Ave, imperator!... Ave, Ulpius Trajanus 
Dacicus!... Ave, Dacia Trajana !... 

Senin, zimbitor, impunător, Publius Octavianus 
răspunse salutului şi aplauzelor din tribune. Se aşeză 
pe locul rezervat împăratului şi aşteptă să i se spună 
că totul e gata şi că spectacolul poate să înceapă. 
Ridică mîna. Aplauzele şi uralele încetară. În sunetele 
trompetelor, în arenă intră o centurie în uniformă de 
paradă, în fruntea căreia călca ţanţoş un tribun, urmat 
de un centurion. Prin faţa mulţimii trecea armata 
Romei. În tribune izbucniră din nou urale. Centuria făcu 


înconjurul arenei şi ieşi pe porţile mari. Fu urmată de 
un grup de daci, tot cam de mărimea unei centurii, 
îmbrăcaţi de sărbătoare, fără nici un fel de arme 
asupra lor. Grupul reprezenta poporul dac, paşnic, 
supus, resemnat. În tribune nu se auzi nici un strigăt, 
nimeni nu aplaudă, nici unul dintre daci nu îndrăzni să 
se manifeste într-un fel. Senatorul nu se aştepta ca 
romanii din tribune să le facă dacilor o primire atit de 
rece, să le arate atita desconsiderare. Se ridică în 
picioare şi începu el să aplaude. Gestul lui fu urmat de 
cei din jur şi, cu o iuţeală de fulger, se întinse în toate 
tribunele. 

— lată împăcarea şi dragostea dintre noi şi voi, 
murmură tarabostele Burio cu mîhnire. 

În amfiteatru, veselia crescu în clipa cînd în arenă 
intră un grup format din romani şi din daci, toţi tineri, 
flăcăi şi fete, cu coroane de flori pe cap şi cu buchete 
de flori în miini. Înaintau în rînduri de cîte patru, în 
fiecare rînd era o pereche romană şi o pereche dacă. 
La o astfel de apariţie, mulţimea nu se aşteptase, şi din 
toate părţile izbucniră strigăte şi urale: 

— Ave, Dacia Trajana! Ave, Ulpia Trajana 
Sarmizegetusa! 

În rîndurile dacilor, sus în tribune, nu se auzi decît 
un murmur de mirare şi de încîntare. 

— A fost bună ideea asta, Livianus Claudius, şopti 
senatorul, privind perechile ce treceau prin dreptul 
tribunei, întăreşte mai mult dorinţa noastră de 
împăcare. 

— Sperăm că de acum înainte să avem mai multă 
linişte din partea dacilor. Prea au fost în continuă 
frămiîntare, ca Vezuviul înainte de erupție, completă 
generalul. 

Încordarea în tribune crescu. Se ştia că vor urma 


luptele, adevăratul spectacol. Uşile carcerelor fură 
deschise, şi în arenă înaintară ca la patruzeci de 
gladiatori, avînd în frunte pe lanistul Catius. Cu 
trupurile goale, vînjoşi şi musculoşi, greu înarmaţi şi cu 
zimbete pe feţele lor mari, porniră prin faţa mulţimii. 
Ajunşi în dreptul tribunei imperiale, se opriră, se 
întoarseră toţi la o comandă spre trimisul împăratului şi 
strigară: 

— Ave, imperator! 

Grupul de gladiatori îşi continuă defilarea, însoţit 
de aplauzele mulţimii. Senatorul îl căută cu privirea pe 
Domitius Rufinus şi-i făcu semn să se apropie. 

— N-ai uitat, Domitius Rufinus: nu vor lupta numai 
daci de o parte? 

Legatul clătină din cap, confirmînd că nu uitase. 

In arenă rămăseseră doisprezece gladiatori: şase 
de o parte şi şase de alta, aşezaţi în poziţii de luptă. De 
fiecare parte erau trei gali şi trei daci, în aşa fel 
intercalaţi, încît fiecare pereche ce trebuia să lupte era 
formată dintr-un gal şi un dac. Galii aveau spade 
scurte, drepte şi scuturi mici, pătrate. Dacii strîngeau 
în miini spade încovoiate la virf şi scuturi lunguieţe, 
uşor bombate. Cele două părţi începură să se atace. 
Lupta se desfăşura în faze repezi, scurte, succesul 
trecînd cînd de o parte, cînd de alta. Cei din tribune 
aplaudau şi îndemnau. 

—Îi vezi? şopti senatorul la urechea lui Livianus 
Claudius. Niciodată un dac n-a fost atacat sau lovit de 
alt dac. 

— li cunosc bine, Publius Octavianus! murmură 
generalul. 

Lupta se apropia repede de sfirşit, rămăsese numai 
un gal şi un dac. Mulțimea striga înveselită pînă la 
delir. De pe locurile lor, dacii se ridicaseră în picioare şi 


priveau înmărmuriţi. 

—Să lupte dacul cu galul! strigau unii. 

— Haide, galule, atacă-l pe dac! ţipau alţii. 
Amîndoi făcuseră parte din acelaşi grup şi pe aceeaşi 
parte, şi o luptă între ei n-ar fi avut nici un rost. Lupta 
se sfirşise, şi amindoi erau victorioşi. Dacul aruncă 
spada lui încovoiată. Scurt la trup, îndesat şi cu mişcări 
repezi, stătea în faţa galului voinic şi masiv, cu mişcări 
domoale. Mulțimea striga: 

— Haide, galule, loveşte! 

— Arată-ţi curajul, dacule! 

Galul făcu şi el acelaşi gest: îşi aruncă spada peste 
aceea a dacului. Mulţi dintre spectatori ridicaseră 
degetele în sus, cerînd ca cei doi gladiatori să fie lăsaţi 
în viaţă. Din arenă, dacul şi galul priveau mulţimea cu 
încordare, aşteptind semnul hotăritor. Senatorul ridică 
mîna, lupta fu oprită. 

Dinspre carcere, năvăliră în arenă lorarii, care se 
repeziră să ridice gladiatorii morţi sau răniţi. În urma 
lor se împrăştie nisip proaspăt, curat şi bine uscat. Pe 
marginile arenei, comedianţi şi măscărici spuneau 
glume, făceau mişcări iscusite şi figuri comice, 
provocînd valuri de rîs printre spectatori. 

De pe poarta larg deschisă a oppidiumului se ivi 
din întuneric un zimbru fioros. Cu ochii roşii, sălbatici, 
tulburaţi de lumina orbitoare de afară, sforăind 
puternic pe nările largi, făcu cîteva salturi şi se opri în 
arenă, ţinind coada ridicată. Se uita speriat la 
mulţimea care striga şi bătea din picioare. Deodată, 
sforăi puternic, scoase un muget înfricoşător şi-o rupse 
la fugă. Pe altă poartă apăruseră doisprezece lupi mari, 
iuți, cu ochii injectaţi. Zimbrul se apropie de ei cu 
coada ridicată şi cu gitul încordat, pregătit de luptă. 
Sforăitul lui puternic se auzea pînă sus, în tribune. 


Lupta fiarelor era urmărită cu încordare. Înfometată, 
haita de lupi ieşi învingătoare. O parte din ei căzuseră 
spintecaţi de coarnele puternice ale zimbrului, ceilalţi 
începură să rupă halci mari cu colții lor puternici. 
Curînd, intrară mastigoforii cu furci lungi şi alungară 
lupii înapoi în carcere. 

Spectacolul se continuă cu diferite întreceri 
sportive între legiunile şi cohortele din Dacia: alergări, 
sărituri în lungime şi înălţime, aruncarea cu sulița şi 
lupte corp la corp. Urmă lupta între un mirmilon şi un 
retiar, care se sfirşi cu victoria retiarului. 

Încheierea spectacolului plăcu mult mulţimii. Prin 
faţa tribunelor trecură cincizeci de perechi de 
veterani, legionari îmbătriîniţi în războaie, căsătoriţi cu 
femei dace mai în vîrstă, rămase văduve după lupta 
cea mare. 

— lată, Zundecibalm, spuse senatorul întorcîndu-se 
spre Marele preot, aşa se împacă şi se împrietenesc 
popoarele! în curînd, legionari, negustori şi 
meşteşugari le vor urma exemplul şi se vor uni cu 
fetele frumoase ale dacilor. Cînd privesc în arenă, am 
impresia că prin faţa noastră trece un popor nou: 
poporul Daciei Trajane. 

Senatorul se ridică şi porni spre ieşire. Spectacolul 
luase sfîrşit. Miile de spectatori se îngrămădiră spre 
cele patru porţi ale amfiteatrului, romani amestecați cu 
daci, toţi vorbind cu însufleţire, şi rizind zgomotos. 
Gărzile de pretorieni şi de legionari, însărcinate să ţină 
ordinea, se pierdură neputincioase, prinse în valul ce 
înainta nestăvilit. Tarabostele Burio trecu repede pe 
lîngă Canidia şi-i spuse în şoaptă: 

— Dacă vrei să-l vezi pe Dionysos, urmeaz-o pe 
femeia dacă ce te aşteaptă la ieşire! 

Tarabostele cobori în fugă treptele tribunei şi se 


pierdu în mulţime. = 

Acelaşi lucru îl făcu şi Canidia. In apropierea porţii 
principale, se depărta de grupul matroanelor lîngă care 
înaintase şi dispăru în învălmăşeală. Cînd valul 
zgomotos şi repede al mulţimii o împinse afară, de 
lîngă zid se desprinse o dacă şi o apucă de mină. 
Canidia nu-şi dădu seama cînd ajunse în mijlocul unui 
grup de daci, bărbaţi şi femei, toţi comaţi şi robi de pe 
moşia lui Burio, şi nici cînd i se aruncă pe cap, cu multă 
îndemînare, o năframă albă, subţire şi uşoară, colorată 
cu frumoase flori lucrate de mînă. li urmă în afara 
cetăţii, dincolo de camp, pe cîmpia netedă unde se afla 
tabăra lui Burio. Acolo îl găsi pe Staberius, aşteptind-o 
cu multă încordare şi nerăbdare. 

Burio pregătise totul. Nu se îndoia că senatorul va 
da ordin să fie căutată pretutindeni, de aceea socotise 
ca îndată ce ei vor fi împreună, amindoi să fie 
îmbrăcaţi în costume dace de sărbătoare şi, însoţiţi de 
cîţiva luptători din garda sa, să pornească spre cetatea 
lui, Marodaya, pe drumul cel mai ferit şi mai scurt, de-a 
dreptul prin munţi. 

Cu toate că lipsa Canidiei fusese repede observată, 
senatorul n-a ştiut nimic pînă spre seară, cînd 
matroanele şi fetele care o însoţiseră îşi pierduseră 
orice speranţă că ea va mai fi găsită. O căutaseră prin 
toate locurile în care fata s-ar fi putut rătăci. Senatorul 
tocmai se pregătea să ia parte la ospăţul organizat de 
guvernator şi nu i se mai putea ascunde dispariţia 
fetei. În acel moment sosiră alarmaţi Livianus Claudius 
şi Domitius Rufinus. Ei, în calitate de comandanţi 
militari, se socoteau răspunzători de cele întimplate. 
Cînd îi văzu, Publius Octavianus îi primi cu un zîmbet 
plin de durere şi de amărăciune. 

— Am trimis centurioni, decurioni şi pretorieni s-o 


caute peste tot - prin cîmp, prin şantier şi prin 
împrejurimi! raportă în panică Domitius Rufinus. 

Senatorul văzu faţa îngrijorată şi împietrită a 
generalului şi-l invită să se aşeze pe scaun. 

— Să nu fii prea îngrijorat, Livianus Claudius! Ceea 
ce bănuiesc că s-a petrecut nu s-a produs pentru că voi 
n-aţi fi luat suficiente măsuri de pază. Căutaţi-l pe 
sclavul Staberius, dacă l-aţi avut pe acest sclav aici pe 
şantier, şi dacă şi el a dispărut, atunci să ştiţi că acolo 
unde se află unul va fi găsit şi celălalt. Să nu vă mire! 
Acest Staberius a fost sclavul meu şi l-am folosit ca 
preceptor al copiilor... 

— La cei tineri, dragostea nu poate să fie stăvilită, 
murmură generalul. 

Senatorul clătină uşor din cap şi se întoarse spre 
legat: 

— Cit timp vom fi la ospăț, vei putea să afli, 
Domitius Rufinus, ce e cu acel sclav. Dacă în adevăr şi 
el a fugit, puneţi să-l caute. Miine, noi plecăm spre 
Apulum şi Potaissa, se adresă el generalului. Nu 
schimbăm nimic din cele stabilite. 

După două săptămmi, însoţit de gardă şi de 
oaspeţii cu care venise de la Roma, Publius Octavianus 
părăsi Ulpia Trajana. La despărţire, Livianus Claudius îl 
întrebă: 

—Spune-mi, Publius Octavianus, să mai încercăm 
să-ţi căutăm fiica? 

Senatorul îl privi lung, cu ochii umezi, şi un nod i se 
urcă în git. Durerea şi dezamăgirea îi împietriseră 
sufletul. 

— Nu, Livianus Claudius, să n-o mai căutaţi! Tăcu 
o clipă, apoi continuă cu voce scăzută: Publius 
Octavianus nu mai are fiică. Voi spune la Roma că ea a 
murit în Dacia 

Aşezată pe colina ce domina uşor împrejurimile, 
chiar pe locul pe care fusese palatul regelui Decebal, 
vila lui Livianus Claudius - în care se intra pe scări 
monumentale, printre coloane de marmură albă - era 
construcţia cea mai mare şi cea mai frumoasă de pe 
via Dacia Trajana. Alături, acolo unde fusese palatul lui 
Diegis, se înălța vila guvernatorului şi, ceva mai 
departe, vila lui Domitius Rufinus. Interiorul vilei 
generalului nu se deosebea cu nimic de acela al 
caselor celor mai de seamă senatori şi ale celor mai 
bogaţi patricieni de la Roma. Din atriul bogat se trecea 
în tricliniul: elegant, mare şi frumos luminat. Un aer de 
prospeţime îl dădeau încăperii trandafirii şi ghirlandele 
de iederă ce urcau în spirale pe şase coloane care o 
împărțeau în două părţi egale. Intre cele şase coloane 
şi de-a lungul pereţilor, statui de marmură cioplite cu 
multă măiestrie de sculptori de la Roma şi Athena, 
reprezentind bărbaţi şi femei în poziţii graţioase, 
măreau şi mai mult ambianța de veselie şi de voie 
bună. 

Sosise toamna, şi copacii îşi dezbrăcau podoaba 
îngălbenită pentru a se pregăti de iarnă. In noua 
provincie, serbările de inaugurare a noii colonii, 
măsurile de împăcare a romanilor cu dacii şi legile noi 


1 Camera de mincare, de ospăț. Triclin se numea şi patul 
pe care se stătea la masă. 


aduse de la Roma păreau să fi avut o urmare fericită, 
căci liniştea cuprinsese întreaga ţară a dacilor. In 
această toamnă nu se mai văzuseră cete răzlețe de 
legionari umblînd după jafuri, dacii nu mai erau fugăriţi 
şi prinşi pentru a fi duşi la muncă pe şantiere, iar 
funcţionarii imperiului  căutaseră să întărească 
stăpînirea dacilor pe pămînturile pe care le munceau, o 
dată cu împărţirea de loturi săracilor, liberților, 
veteranilor şi celor veniţi de aiurea. 

Cu toate că o avea pe Apronilla în casă, generalul 
se simţea cu totul singur. Fuga fiicei senatorului 
Publius Octavianus, cu un sclav îl pusese mult pe 
gînduri, iar garda lui nu reuşise să-l mai prindă pe 
dacul Rhesos. Sfirşitul trist de toamnă, golul din 
sufletul lui şi semnele bătrineţei, ce-l încercau din toate 
părţile, îl întristaseră peste măsură. Intr-o astfel de 
stare îl găsi Eurotas. Cînd îl văzu, uită durerea pe care 
acesta i-o pricinuise prin sfaturile lui şi se bucură 
sincer. Îl introduse în tricliniu şi dădu ordin să se 
servească masa, care pînă la urmă se dovedi, un 
adevărat ospăț. 

—Nici nu ştiu ce să mai rog zeii să-ţi dea, Livianus 
Claudius! începu Eurotas la vederea bogăției din vilă. E 
drept, după moartea lui Decimus Terentius Scaurianus 
eşti aici atotputernic: comandant al legiunilor şi 
guvernator al Daciei Trajana. 

Se întinseră pe paturi, în aşteptarea gustărilor. 

— la o cupă de vin aromat, bun pentru poftă de 
mîncare, îl îndemnă generalul turnînd vinul cald, ce 
aburea uşor. 

Trecură citeva momente de tăcere. Sorbiră, ţinind 
cupele între palme, căutînd să se mai încălzească. 
Clipind des, grecul îl fixă de cîteva ori, în aşteptarea 
momentului prielnic. 


— Pe fulgerele lui Jupiter Ultor, începu el, dar cei 
s-a întimplat lui Publius Octavianus? Tot adevărat e că 
fiica lui a fugit cu un sclav? 

Generalul confirmă uşor din cap. 

— M-am gindit mult la fapta fiicei lui. Dacă acel 
Staberius ar fi fost un sclav de rînd, n-ar fi făcut ea un 
astfel de pas. O femeie nu se hotărăşte atit de uşor să 
plece cu un bărbat... 

Pe nesimţite şi cu multă îndeminare, Myrella, 
ajutată de sclavele de la bucătărie, umpluse masa cu 
tot felul de bunătăţi. 

— Cînd a sosit Publius Octavianus, reluă generalul 
firul celor spuse de Eurotas, tocmai mă mutasem în 
vila aceasta nouă... 

— Cum de a putut el săvirşi o asemenea greşeală, 
să-şi aducă fiica tocmai în apropierea bărbatului de 
care abia o îndepărtase? se frămintă Eurotas, 
mestecînd des cu gura ştirbă. 

— Numai zeii pot să prevadă tot ce se poate 
întîmpla!... 

— O, zei mari! O, zei atotputernici! De ce caută 
omul să se apropie tocmai de lucrul de care ar trebui 
să se îndepărteze? 

— Să lăsăm zeii în pace. 

— De ce o ţii în apropierea aceluia care o caută? 
Eu nu ştiu ca acel trădător să fi părăsit Dacia sau... 

Eurotas tăcu, parcă nesigur de ceea ce gindea. 

— Spune! 

— M-a purtat gindul că poate te-ai hotărît s-o duci 
pe ea de aici. 

Livianus Claudius izbucni într-un hohot de ris: 

— Prin tine vorbesc zeii Olimpului, ori zeii 
Infernului? M-am hotărît s-o trimit la Roma înainte de 
căderea zăpezii, însă nu am un om de încredere. Pe 


drum se pot întîmpla atitea! Plecam eu, Eurotas, chiar 
doream să mă odihnesc la ferma mea de lingă Roma, 
dar zeii mi-au încurcat planurile. Moartea năprasnică a 
lui Decimus Terentius Scaurianus şi întîrzierea sosirii 
unui guvernator mă ţin legat aici. Cui aş putea să i-o 
încredinţez pe un drum atit de lung? 

Eurotas îl privi lung, şi săltă din umeri. 

— Dacă ai fi căutat, găseai. 

— Nu cumva tu te pregăteşti să porneşti într- 
acolo? 

— Ehei, Livianus Claudius, dacă plecam eu, te 
serveam cu plăcere! Dar de ce nu-i faci un drum lui 
Domitius Rufinus? Ştiu că se bucură de toată 
încrederea ta. 

— Ar fi singurul, în afară de tine, căruia i-aş 
încredinţa-o. Dar cu cine mă ajut la guvernare, aici? 

— larna toate se mai potolesc, Livianus Claudius, 
chiar şi cetele de latroni din munţi parcă dorm printre 
troiene, prin biîrloguri. În primăvară, Domitius Rufinus 
va fi înapoi, încărcat cu multe veşti de la Roma. 

Generalul slobozi un suris, faţa i se lumină, se 
arătă plin de speranţă. 

— Da, o trimit cu el la Roma, şi mai tîrziu pornesc 
şi eu într-acolo! 

Mirat, Eurotas făcu ochii mari. 

— Te  gindeşti să  părăseşti Dacia pentru 
totdeauna? Livianus Claudius îl privi peste cupa din 
care tocmai sorbea şi-i confirmă clătinind uşor capul. 
Mult timp miîncară şi băură lîn linişte, fiecare cu 
gîndurile lui. 

Cînd ieşi din vila lui Livianus Claudius, afară se 
lăsase întunericul. Frunzele căzute din copaci pe via 
Dacia Trajana erau purtate de vînt la vale, spre for. Işi 
strînse mai bine sagunul în jurul trupului, şi porni grăbit 


spre taberna lui Rupilius. Tocmai ocolea palatul 
augustalilor, îndreptîndu-se în jos, pe via Ulpia Trajana, 
spre amfiteatru, cînd se întiîlni piept în piept cu 
Domitius Rufinus. 

— Te trimit la Charon, Eurotas! îi şopti legatul. Tot 
n-ai fost la general? 

— Îi dai banul degeaba, n-o să te lase inima să mă 
trimiţi nici la zeii Olimpului. Pleci cu ea la Roma, 
Domitius Rufinus, şi ferma de la Apulum pe care mi-ai 
făgăduit-o este a mea, îi spuse stringindu-l de braţ: 
Merg să-mi dai pergamentul cu sigiliul tău. 

Porniră înapoi, pe via Roma, spre terme. Pe sub 
copacii desfrunziţi treceau perechi de îndrăgostiţi, 
ţinîndu-se strînşi şi căutînd să meargă cît mai mult prin 
întuneric. 

După plecarea lui Eurotas, Livianus Claudius nu se 
mai putuse stăpiîni. Trecuse în tabliniu, unde se 
pregătise timp îndelungat. Apronilla se afla în exedra. 
O căldură plăcută o înconjura de la ţevile de aramă 
ascunse cu iscusinţă în dosul draperiilor de mătase ce 
acopereau pereţii. Lampa de aur cu trei braţe 
suspendată de plafon dădea o lumină potolită, ce 
mărea şi mai mult intimitatea încăperii. Adesea 
treceau multe zile şi ea nu-şi vedea stăpiînul. 

În această seară, stătuse mai mult întinsă pe pat. 
Privise lung lampa şi se gindise la el. Il ştia liber şi 
sănătos. Prin Maevius şi Cinarius, decurionul din garda 
generalului, primise des veşti din partea lui. Aştepta cu 
încredere ziua cînd ei vor reuşi s-o elibereze. Sufletul îi 
era plin de fericirea pe care o aştepta. În ochi, două 
picături de lacrimi îi luceau ca două perle. Era 
îmbrăcată cu o tunică uşoară, garnisită pe margini cu 
panglici albastre. Părul bogat, negru şi des acoperea 
toată perna pe care îşi aşezase capul. Se întoarse şi 


privi spre scrinul îmbrăcat la colţuri în argint, ornat cu 
sculpturi reprezenţind scene de luptă. Toată după- 
amiaza citise şi recitise poezii: erau Tristele lui Publius 
Ovidius Naso, cu scrisorile poetului surghiunit la Tomis, 
pe ţărmul Pontului Euxin, către soţia lui îndurerată, 
rămasă la Roma. Întinse mina şi luă sulul de 
papyrusuri. Îl desfăcu la întîmplare. Începu să citească: 
Păleşti cind vreo scrisoare din Pont îţi vine iarăşi? 
Cu mina-nfiorată scrisoarea o deschizi? 
Sint sănătos, n-ai teamă, şi trupul meu acesta, 
Nevolnic altădată, cu truda nenvățat, 
E zdravăn: suferința i-a întărit puterea. 
Dar sufletul mi-i bolnav ; el n-a mai prins putere, 
Durerea mea rămine aceeaşi care-a fost! 

Lacrimile începură să-i cadă grele peste versurile 
de la care nu-şi mai putea lua privirea. Cît de mult se 
potriveau cu situaţia în care se aflau ei! Tresări cînd 
auzi uşa deschizindu-se. Era Myrella. 

— Apronilla, zeii să te aibă în paza lor! Chiar acum 
am vorbit cu Cinarius. | se făcuse dor de mine, adăugă 
rizind, mi-a spus că la poarta de răsărit a cetăţii a 
întîlnit mai mulţi daci. Unul dintre ei i-a şoptit: „Spune-i 
Apronillei că Vitellius e sănătos şi nu-i prea departe de 
Sarmizegetusa!" Dacul îl întrebase mai întîi: „Eşti 
cumva decurionul Cinarius?" 

Myrella tăcu. Agnia se ivise în uşă. 

— leşi afară, scorpie bătrînă! strigă Apronilla. 

— Lucilla, fata mamei, zeii or să te facă sănătoasă 
la minte şi n-o să mă mai izgoneşti! Pregăteşte-te, 
stăpînul vine aici. 

Bătrîna sclavă ieşi, abia tirîndu-şi picioarele grele, 
umflate. După ea plecă repede şi Myrella. Apronilla se 
întoarse cu faţa la perete şi se prefăcu că citeşte. 
Parcurgea versurile frumos scrise, fără să mai 


înţeleagă ceva. Inima îi bătea, gata să se spargă. Cînd 
uşa se deschise, nu făcu nici o mişcare. 

— Zeița Thalia să te ocrotească, Apronilla! o salută 
el. Ea se întoarse şi nu căută să-l privească. 

— Ce pot să cer zeilor pentru acela care continuă 
să mă chinuiască? şopti ea, abia stăpînindu-şi plînsul. 

—  Ridică-ţi capul! Vreau să-ţi spun pentru ce-am 
venit. E singura cale pe care am găsit-o bună: m-am 
hotărit să te trimit la Roma. Vei sta în vila noastră de 
pe via Tiburtina, pînă voi veni şi eu. Mai tîrziu, poate că 
zeii ne vor arăta calea cea bună. 

— Cît timp voi fi la tine, fie că mă ţii la 
Sarmizegetusa, fie la Roma, eu tot întemniţată rămîn, 
căci nu am libertate nici cît cea mai oropsită sclavă! 

— Voi da ordin să fii liberă, să mergi în for, la 
terme, la jocurile din circuri... 

— Te-am înţeles, Livianus Claudius! Ştii că la 
Roma, nici fostul tribun Hammonius Vitellius şi... nici 
dacul Rhesos nu va putea să ajungă... 

Livianus Claudius se ridică de pe scaun, cu 
hotărîrea neschimbată. Se îndreptă spre uşă. 

— Să te pregăteşti de plecare! Pe drum să nu te 
temi de cetele de latroni, garda lui Domitius Rufinus e 
destul de puternică. Zeii să-ţi dea linişte şi somn! îi ură 
el ieşind. 

Apronilla înţelesese că va fi dusă de Domitius 
Rufinus la Roma. Adormi, tîrziu, după ce se rugă mult 
către zei s-o ajute. 

A doua zi, cum se schimbă garda de noapte, 
decurionul Cinarius porni spre taberna „La legionarul 
vesel". În afara zidurilor noi ale Ulpiei Trajana 
Sarmizegetusa, încă mai existau barăcile, bordeiele şi 
tabernele din apropierea cîmpului. Rupilius abia se 
sculase, îşi deschidea uşile pentru primirea mugşteriilor. 


Îl ascultă pe decurion scărpinîndu-se după ureche. 

—  Zici că vrei să dai de urma lui Maevius? îl 
întrebă el. Păi, decurioane, dacă fetele au încredere în 
tine, o să am şi eu. Să mergi cu mine afară, lîngă 
zidurile oraşului. Astăzi e tîrg mare acolo, vin daci din 
toate părţile. Trebuie să mai iau cite ceva pentru 
taberna. 

Pe drum, după ce Rupilius tăcuse aproape tot 
timpul, îl mai întrebă: 

—  Decurioane, ai fi în stare să-l trădezi pe 
Maevius? Te-aş otrăvi cu mîna mea! îl ameninţă fără 
să-i aştepte răspunsul. 

— lar dacă l-ai trăda tu, te-aş străpunge cu spada 
mea, i-o întoarse Cinarius rizind. Pe toţi zeii, Rupilius, 
alungă de la tine astfel de gînduri! N-aş fi demn de 
dragostea Myrellei, şi zeii m-ar pedepsi. După o lungă 
pauză, decurionul continuă: Dacă ţi-ar cere Maevius, i- 
ai da ceva bani? 

— Oriciît, decurioane, tot ce am! 

— Am început să fac economii, vreau să string o 
sumă cu care s-o cumpăr pe Myrella. Va fi cea mai 
bună şi cea mai scumpă soţie! 

Lîngă zidurile noi, înălțate pe temelia celor vechi, 
nu departe de poarta de răsărit, se întindea un 
adevărat  bilci. Daci veniţi din toate părţile, din 
apropiere şi din munţi, stăteau lîngă grămezile de 
legume, fructe, pastrama de capră, brînză, miere, vase 
din lemn şi din pămînt, frumos lucrate, covoare, 
postavuri, blănuri şi din toate cele necesare vieţii de 
toate zilele, strigînd, cînd în limba Romei, cînd cu vorbe 
dace, ca să atragă atenţia cumpărătorilor. Rupilius şi 
Cinarius înaintară pe drumul străjuit de grămezile de 
mărfuri şi de vinzători, făcînd un mare ocol, pînă se 
apropiară din nou de ziduri. Se opriră lîngă doi daci 


care vindeau pastrama, brînză de burduf, brînză în coji 
de brad, lapte de putină şi blănuri de oi şi de 
sălbăticiuni de-ale pădurii. Cu mişcări de cunoscător, 
Rupilius începu să ridice şi să aleagă pastramele, 
aruncind pe cele bune într-o grămadă, alături, 
arătîndu-şi nemulţumirea în gura mare: 

— Astăzi aţi adus marfă proastă. O să încep să 
cumpăr de la alţii. 

Fringea în miini pastrama, o mirosea strimbîndu- 
se, muşca din ea, o mesteca de citeva ori şi-o scuipa 
cu zgomot. 

— Asta e carne împuţită, nu pastrama! le repeta 
strigînd. 

Reuşea să simuleze bine nemulţumirea şi să-i facă 
pe cei din jur să nu ia în seamă că din cînd în cînd 
vorbea în şoaptă cu dacul de lingă el, care se apleca 
să-i dea în miini fiecare pastrama: 

— Cică o porneşte la Roma, însoţită de Domitius 
Rufinus, îi şopti dacului. Voi ce aveţi de gind să faceţi, 
atacați coloana, aveţi ajutoare? 

După ce dacul se opuse aruncării unei pastrame în 
grămada celor refuzate, şopti la rîndul lui: 

— Nu se ştie cînd vor porni şi pe care drum o 
apucă? 

— Nu mi-a spus decurionul! 

Rupilius începu să aleagă şi cîteva burdufuri de 
brînză. 

— Vezi că Cinarius nu te mai cunoaşte aşa 
schimbat şi îmbrăcat ca un dac? 

Alături de ei, decurionul se întorsese cu spatele şi 
se uita la mulţimea ce se scurgea pe drumul îngust, 
lăsat printre grămezile de bunătăţi. La cîțiva paşi, un 
bătrîn îşi lăuda pastrama, brînză şi blănurile, strigind 
aci în limba dacă, aci în limba Romei. Rostea şi 


accentua greşit cuvintele romane şi se vedea bine că 
el nu înţelege nici o iotă din ceea ce spune. Auzea pe 
alţii şi căuta să strige la fel, numai că nu reuşea să 
potrivească vorbele cu marfa. Striga lăudindu-şi brînză 
şi arăta mulţimii, ţinînd-o sus deasupra capului, o 
pastrama de toată frumuseţea, sau ridica în mînă un 
burduf de brînză şi, în limba Romei, lăuda blănurile sau 
saricile pe care le avea alături în grămezi. 

Între timp, sosise şi sclavul lui Rupilius. Umplură 
sacii, îi aruncară în spate şi plecară. Ajunşi la tabernă, 
Rupilius îi spuse lui Cinarius: 

— Miine să-mi spui cînd o să fie plecarea şi pe ce 
drum vor porni. În fiecare zi trebuie să treci pe la mine, 
să aduci şi să primeşti veşti. Dacă iese bine, o să ai 
noroc şi de bani ca să cumperi sclava! 

In tot cursul săptămînii ce urmă se făcură pregătiri 
mari în vila lui Livianus Claudius şi în aceea a lui 
Domitius Rufinus. Legatul era convins că de data 
aceasta o va cîştiga pe Apronilla şi se va bucura de 
dragostea ei. La rîndul lui, generalul se arătase foarte 
atent cu ea, îi spusese că vor merge pe drumul care 
trece prin Tibiscu, pe la Getidava, şi se vor opri o 
noapte în cetatea în care locuise mai mult de un an, 
apoi se vor îndrepta spre Roma, pe la Viminacium. Prin 
Cinarius şi Rupilius, Apronilla reuşise să-i comunice lui 
Vitellius toate amănuntele şi aştepta nerăbdătoare ziua 
cînd vor porni la drum. 

Cu o seară înainte de plecare, la Livianus Claudius 
se aflau Domitius Rufinus şi Eurotas. Stăteau în tricliniu 
şi sorbeau vinul despărțirii. Nici generalul şi nici legatul 
nu se aşteptau ca Eurotas să le mai fi rezervat o 
surpriză. Tirziu, cînd se ridică pentru a se pregăti de 
plecare, grecul luă încet cupa cu vin şi rosti către 
Domitius Rufinus: 


— Rog pe Jupiter şi pe Cybela şi pe toţi zeii 
Olimpului să te ajute să ajungi sănătos la Roma, 
împreună cu aceea căreia generalul îi poartă de grijă zi 
şi noapte. Nu mă îndoiesc că aţi luat toate măsurile de 
pază pe tot timpul călătoriei. 

Eurotas tăcu, îi privi scurt şi sorbi din cupă. Adăugă 
apoi: 

— Sînt un negustor bătrîn şi am călătorit mult. Să 
ştiţi că niciodată n-am uitat că cetele de duşmani al 
imperiului şi cetele de latroni te pîndesc acolo unde nu 
te aştepţi, şi-ţi pot da lovituri nimicitoare, de aceea, 
întotdeauna eu spun cu cîteva zile înainte că merg pe 
drumul cutare, iar în ziua plecării pornesc pe altul. Ştiţi 
că este o vorbă: „Paza bună trece primejdia rea", şi o 
bună pază nu este numai garda, ci şi drumul pe care 
porneşti. Poate că voi aţi păstrat în taină drumul pe 
care veţi merge pînă treceţi de Danuvius, şi, cu toate 
astea, eu nu mă îndoiesc că cel care urmăreşte să vă 
dea lovitura ştie pe care drum o apucaţi. Grecul ridică 
din nou cupa şi încheie: Zeii să fie cu voi! Cînd ajungi la 
Roma, să-i aduci lui Apollo o jertfă şi din partea mea. 

— Ce zici, Domitius Rufinus, ai vrea să schimbi 
drumul prin trecătoarea rîului Rabo, către Drubeta? îl 
întrebă Livianus Claudius după ce stătuse mult cu 
privirea în jos. 

— Nu numai că vreau, primesc în totul sfatul lui 
Eurotas! 

Toţi trei îşi goliră în tăcere cupele. 

Apronilla devenise mult mai  prevăzătoare. 
Prezenţa lui Eurotas începuse s-o îngrijoreze, de aceea 
o pusese pe Myrella să asculte atentă tot ce vorbeau 
ei. Eurotas încă nu plecase cînd Myrella alergă speriată 
la stăpîn. Livianus Claudius ieşi repede şi se duse în 
exedra. O găsi pe Apronilla culcată, pierdută, gemînd. 


Simula întocmai durerile pe care le avusese micul 
Decebal înainte de moarte. 

— Trebuie să amînăm plecarea citeva zile, spuse el 
întristat, înapoindu-se în tricliniu. 

Pe faţa lui se aşternuse îngrijorarea: 

— E greu bolnavă! 

Trecură citeva clipe de tăcere apăsătoare. 

— La aşa ceva nu m-am gindit, şopti Eurotas, abia 
stăpînindu-şi rîsul. E clar, cei care trebuiau să vă atace 
nu sînt încă pregătiţi. Să nu aminaţi plecarea nici cu 
scurgerea unei clepsidre! 

Nici de data aceasta cuvintele lui Eurotas nu-i 
scăpară Myrellei. Reuşise să se furişeze în urma 
stăpînului şi se ascunsese în dreptul unei coloane 
îmbrăcată de un trandafir stufos. 

În aceeaşi seară, în taberna lui Rupilius intra un 
bătrîn dac, care după îmbrăcăminte arăta a fi un 
cioban de curînd coborit din munte. Se aşeză la o masă 
într-un colţ mai retras şi ceru pastrama şi vin. Rupilius 
îi făcu un semn cu ochiul şi, îndreptindu-se spre 
bucătărie, îi spuse din mers: 

— O ţiră răbdare, bătrîne, pînă s-o frige pastrama. 
Dacă nu ţi-o plăcea, nu mă supăr, voi dacii aţi făcut-o! 

Bătrînul înţelesese că totul e în ordine şi poate să 
aştepte liniştit. 

În tabernă, legionari, meşteşugari, liberţi vorbeau, 
rideau şi cîntau, făcînd un zgomot ce umplea 
încăperea. Cînd intră Cinarius, nimeni nu auzi uşa 
deschizindu-se. Decurionul îşi roti privirea prin toată 
taberna şi se îndreptă spre masa bătrinului dac. 
Tocmai atunci apăru şi Rupilius din bucătărie, ducînd 
un castron cu pastrama şi o oală cuvin. 

— Mi le dai mie, Rupilius? îi spuse Cinarius fără 
convingere. 


— Ţi-a luat-o alt muşteriu mai înainte, decurioane, 
dar aşteaptă, pentru tine am ceva mai bun. 

Rupilius puse castronul şi vinul în faţa bătrînului. 
Cinarius se aşeză la masă în faţa lui. 

— Poţi să iei de la mine, tată! îl îndemnă bătrînul, 
şi aşa mi-a adus prea mult. 

— S-a întîmplat ceva? întrebă Rupilius în şoaptă. 

— Vei afla îndată! şopti decurionul. 

— Imi spuneţi şi mie pe urmă. Dacă e nevoie să vă 
dau ceva sau să vă ajut, sînt gata! 

Rupilius plecă grăbit spre bucătărie şi trimise 
sclavul să-i ducă decurionului o oală cu vin. 

— Rup puţină pastrama de la tine, bătrine, începu 
decurionul întinzîndu-se spre castron, pentru a fi mai 
aproape. Şopti apoi apăsat ; Chertebalos, ai cal bun? În 
noaptea asta şi miine, pînă către amiază, trebuie să nu 
aveţi o clipă de odihnă! 

Dacul se prefăcu că-i e cald. Puse un cot pe masă 
şi săltă căciula de pe urechi, să audă mai bine. Începu 
apoi să tragă cu dinţii din bucata de pastrama pe care 
o ţinea strînsă în mînă, puţin întors într-o parte, şi 
ascultă încordat. 

Tîrziu în noapte, prin întunericul slab, pătruns de 
lumina palidă a lunii, bătrînul Chertebalos alerga călare 
pe calul său roib, albit de spume, pe potecile 
şerpuitoare de pe povirnişuri şi de prin văi, fără pic de 
răgaz. 

A doua zi, Domitius Rufinus părăsi Ulpia Trajana 
din zori, şi spre seară sosi la castrul ce păzea intrarea 
în cheile rîului Rabo. Legatul hotărî să poposească 
peste noapte în castru. Se simţea mai în siguranţă. 

Se lăsase de mult întunericul. În castru şi în jurul 
lui nu se simţea nici un zgomot, nici o mişcare, numai 
două suflete se zbuciumau, năpădite de speranţă şi de 


teamă:  Apronilla şi  Cinarius. Decurionul ştia că 
atacarea castrului e sortită neizbînzii fără un ajutor 
dinlăuntrul lui, de aceea aranjase în aşa fel încît, după 
miezul nopţii, să fie el comandant al postului de gardă 
de la poartă. In această noapte era ultimul prilej de 
atac al acelora pe care îi aştepta şi totodată ultima lui 
şansă de a se înapoia la Ulpia Trajana, unde rămăsese 
Myrella. 

Castrul, cu forma lui pătrată, ca oricare castru 
roman, era înconjurat cu un val de pămînt, întărit cu un 
parapet din pari groşi şi birne, în spatele unui şanţ plin 
cu apă. Zidurile de piatră, cu turnuri de strajă şi de 
luptă la cele patru colţuri, nu fuseseră încă terminate, 
şi lucrul trebuise oprit la lăsarea gerului. Intr-o 
încăpere mică din pretoriu se adusese, din ordinul lui 
Domitius Rufinus, cel mai bun pat din castru şi toate 
cele necesare pentru ca Apronilla să se poată odihni cît 
mai bine. Pentru el ordonase să se pregătească 
încăperea alăturată. 

Era tirziu spre miezul nopţii. Departe, în pădure, se 
auzea rar cîte-un strigăt de pasăre sau urlet de fiară. 
Ingrijorată, Apronilla nu putu să doarmă. Ascultă cum 
cîntau cocoşii din castru, semn că sosise miezul nopţii. 
In tăcere desluşi un strigăt de huhurez, după puţin 
timp altul, din partea opusă, şi încă unul, din altă parte. 
Se ridică şi se duse la fereastră. Luna răsărise de după 
creasta muntelui din apropiere. In curtea castrului era 
linişte, nu se simţea nici o mişcare. Acoperişurile 
barăcilor din jur, albite de brumă, sclipeau la razele 
lunii. Strigătul nu se mai repetă. O cuprinse frigul, 
începu să tremure. Se întinse din nou pe pat şi rămase 
mult timp nemişcată. Din încăperea vecină auzi scîrțiit 
de lemn şi tropote surde, ca de paşi înăbuşiţi. Se gîndi 
la Domitius Rufinus şi o năpădi frica. O fulgeră gîndul 


că bărbatul pe care îl urăşte ar putea veni. Se ridică şi 
începu să caute printre lucruri ceva. Găsi ce căuta, îl 
vîri sub pernă şi se întinse din nou pe pat. 

Timpul se scurgea încet. Cînd auzi zgomot uşor la 
uşă, nu-şi mai putu da seama cit trecuse şi nici dacă 
dormise sau nu. Se ridică într-un cot. Luna lumina slab 
încăperea. Mai mult simţi decit văzu cum se deschide 
încet uşa. Cineva pătrunse înăuntru. Se stăpini să nu 
ţipe. Alt gînd o fulgeră. Dacă era Vitellius? Dacă el 
izbutise să pătrundă pînă la ea, ajutat de Cinarius? O 
pornire nestăvilită o făcu să întindă mîinile. Se simţi 
prinsă în braţe, strînsă la piept şi sărutată cu patimă. 
La început răspunse cu dragoste îmbrăţişărilor, apoi, 
deodată, îl respinse cu scîrbă, în clipa cînd îşi dădu 
seama că bărbatul oare o stringe la piept nu are barbă, 
aşa cum purta orice dac. Sări din pat şi alergă spre 
fereastră. Desluşi faţa prelungă şi slabă la lumina 
palidă a lunii. 

— Domitius Rufinus, ce cauţi aici? Cum de 
îndrăzneşti să te apropii de mine, nu-ţi mai este teamă, 
nu mai al respect faţă de Livianus Claudius? 

Îşi prinse faţa în miini şi începu să plîngă. 

Stăpinit de pornirea ce-i alerga prin tot trupul, 
legatul îşi învinse ezitarea. O cuprinse din nou cu 
braţele şi se îndreptă cu ea către pat. Apronilla se 
smuci cu hotărire, îi scăpă din braţe şi fugi spre uşă. 
Nu apucă însă s-o deschidă, căci braţele lui încordate o 
prinseră din nou. Simţea că în jurul ei totul se învirte, 
totul e tulbure, nedesluşit. Uitase unde se află. incepu 
să se lupte cu el, îl lovi cu palmele peste faţă, încercă 
să-l zgirie, se zbătu cu toată puterea. Simţea îngrozită 
cum puterile o părăsesc. Din nici o parte nu vedea nici 
un ajutor. Se socotea pierdută, însă, cu toată scîrba şi 
ura de care era cuprinsă, căută să se stăpineasca. 


Trebuia să-şi scape miinile, să se poată întoarce. Gifiia, 
pieptul îi sălta cu putere, capul părea strîns într-un cerc 
de fier, tîmplele îi zvicneau. Cu o stăpinire pe care nu i- 
o putea da decit disperarea, se strădui să vorbească 
încet, cu multă resemnare. 

— Lasă-mă puţin! Dacă aceasta e voinţa zeilor, mă 
supun lor. Arată-mi că eşti un adevărat bărbat, care 
ştie să respecte femeia, şi voi fi cu totul a ta! 

Năpădit de fericire şi de speranţe, Domitius Rufinus 
o slobozi din strinsoare. Se vedea la Roma, în vila lui 
Livianus Claudius, trăind zile de o desăvirşită fericire. 
Se aşeză alături de ea, liniştit, într-o aşteptare 
încordată, pătimaşă. O simţi cum se ridică încet şi cum 
se mişcă uşor, fără să-i desluşească mişcările. O auzi 
apoi izbucnind într-un hohot de plins: 

— Să mă ierţi, dragul meu Vitellius, Apronilla ta 
rămîne curată pînă în ultima clipă a vieţii! 

Domitius Rufinus se repezi nebun, căutînd s-o 
prindă în braţe. 

— E tirziu, Domitius Rufinus! Otrava va fi mai tare 
decit tine. Blestemat să fii de zei, pentru tot răul pe 
care ni l-ai făcut! 

Zguduită de plins, continuă pradă disperării: 

— Jupiter şi Cybela, şi voi, ceilalţi zei, iertaţi-mă! 
Plec spre voi. In trupul meu simt cum curge otrava. Oh, 
Vitellius, de ce n-ai venit, pe unde rătăceşti tu în 
această clipă?... 

Se prăbuşi pe pat, prinsă de dureri sfişietoare. 
Alături de ea, Domitius Rufinus rămăsese împietrit. 
Asculta îngrozit cuvintele ei şi se gindea numai la 
răzbunarea cruntă a lui Livianus Claudius. 

In curtea castrului răsună un zgomot surd, urmat 
de murmure, tropăit de oameni ce se apropiau, şi totul 
se înteţi repede, cu ciocniri de spade, lovituri de 


scuturi, trosnete de sulițe ce se rupeau, amestecate cu 
strigăte, ordine scurte, înjurături. Domitius Rufinus se 
repezi la fereastră şi privi afară. Dinspre poarta 
castrului înaintau oameni care se luptau cu cei ce le 
ieşeau în cale. Pe culoarul pretoriului se auziră paşi şi 
şoapte. Cineva se apropia în grabă. Uşa se deschise cu 
putere, şi în cadrul ei apăru Vitellius, cu spada în mînă. 
In spatele lui, cei doi fraţi, Rhesos şi Dapyx, fiii 
bătrînului Chertabalos, ţineau cîte-o făclie într-o mînă, 
iar în cealaltă barda, gata s-o arunce asupra aceluia 
care le va aţine calea. 

—  Apronilla!... Rufinus!... strigă Vitellius, copleşit 
de ceea ce avea în faţă. 

O văzu pe Apronilla cu privirea rătăcită, încercînd 
să se ridice de pe pat. Domitius Rufinus nu făcu nici o 
mişcare, rămăsese împietrit la fereastră, palid, îngrozit. 
Ştia că pierduse totul, că nimic nu-l mai putea salva. 

— De ce n-ai venit mai repede? şopti ea, cuprinsă 
de disperare. Vino să te strîng la pieptul meu! 

— După ce l-ai strîns pe ticălosul acesta? îi strigă 
cu multă scîrbă. 

— Vino, dragul meu, cît mai am putere!... Fiara n-a 
reuşit să mă murdărească. Vino... mai am puţine clipe 
pînă pornesc sus, la zei!... ţi jur pe toţi zeii, în faţa 
morţii, că Apronilla ţi-a rămas credincioasă! Am găsit 
scăparea în otrava pe care o aveam de la mama 
Malva!... 

Apronilla tăcu şi căzu pe pat. Se zvircoli cîteva 
clipe, luptîndu-se cu moartea. 

Frînt de durere, într-o năvalnică izbucnire, o ridică 
în braţe, şi cînd îşi dădu seama că ea se sfirşise, 
Vitellius se întoarse şi-l săgeta cu ură pe Domitius 
Rufinus. Sări spre el şi trase spada. Se năpusti asupra 
lui. 


— Apără-te, ticălosule! De cîteva ori ţi-am aruncat 
spada din mînă şi ţi-am lăsat viaţa! 

Vocea îi era schimbată, părea că nu mai are nimic 
omenesc. 

Lupta nu dură mult. Rufinus încercă disperat citeva 
lovituri îndrăzneţe. Ochii îi fulgerau plini de ură. Era 
setos să omoare. Prins de furia luptei, făcu o mişcare 
greşită, şi în aceeaşi clipă Vitellius îi împlintă spada în 
piept. Domitius Rufinus scoase un urlet şi se prăbuşi. 
Vitellius aruncă spada însîngerată. Rămase împietrit 
locului, simţi în cap o săgetare ascuţită şi în trup o 
zguduire puternică, apoi izbucni într-un hohot 
nestăpiînit de ris. Se repezi spre pat. 

— Acum te-am salvat, Apronilla! Vei fi numai a 
mea, numai a mea! Tu dormi, să nu-ţi mai fie teamă! 

O prinse cu braţele, o ridică de pe pat şi o strînse 
la piept. Porni cu ea afară. In curte, ceata de daci îl 
aştepta. 

Trecu pe lingă ei, pe lingă Maevius şi pe lingă 
Cinarius, şi nu spuse nici un cuvint, ca şi cum nu-i 
vedea şi nu-i cunoştea. In urma lui, Rhesos şi Dapyx 
făceau semne să-l lase în pace. La lumina făcliilor, se 
vedea că el duce în braţe trupul soţiei moarte. Fără să 
se oprească, Vitellius ieşi din castru şi se îndreptă spre 
pădure. Lingă un fag gros se opri, o strînse cu putere la 
piept şi o sărută: 

— Să dormi, Apronilla, acum eşti numai a mea! Te 
duc într-un loc unde nu ne va mai afla nimeni! Acolo îl 
vom găsi şi pe micul nostru Decebal! 

Porni mai departe şi se pierdu în pădure. Spre 
răsărit, pe deasupra brazilor, o geană de lumină arăta 
că se ivesc zorile. Ajunse sus într-o poiană, se întoarse 
şi privi înapoi. Văzu castrul mistuindu-se în flăcări. Nu 
se bucură şi nu simţi nimic. Nu-şi mai clădea seama 


nici ce arde, nici unde se află şi nici ce se petrecuse. 


Capitolul VIII 
LATRONI ŞI LUPTĂTORI 


1 


În ziua cînd se înapoiase bătrînul, însoţit de cei 
doi feciori, zi frumoasă, liniştită şi luminoasă de 
septembrie, bătrina stringea vreascuri şi buturugi din 
pădure şi le aşeza într-un colţ, sub şopronul în care îşi 
ţinea vaca şi caprele. Singură, neputincioasă şi 
neajutată de nimeni, se pregătea pentru iarna cea 
grea, prea lungă şi prea aspră pentru bătrineţea ei. Şi, 
aşa cum fac bătrinele, aşeza lemnele şi vorbea 
singură. Îşi spunea toate durerile, tot focul ce-i ardea 
sufletul şi tot dorul: 

— Unde eşti tu, Rhesos, flăcăul mamei frumos!... 

De cînd îl scăpase de la moarte pe Vitellius, toată 
dragostea ei se strinsese asupra lui. 

— Of, ce pirdalnică este viaţa, parcă Marele zeu n- 
ar şti ce înseamnă să fii mamă! 

Lăsase buturuga jos din braţe şi îşi ştersese ochii 
cu colţul năframei. Lîngă ea, vaca şi caprele rumegau 
liniştite, începuse să-şi fringă mîinile de durere şi de 
dor. Ridicase iarăşi o buturugă şi din nou murmurase: 

— Dacă tu, Mare zeu, mi-ai spune unde se află 


unul dintre ei, oricare, aş pleca la drum lung şi n-aş 
avea odihnă pînă acolo!... 

Se oprise cu buturuga în braţe. In uşa şopronului, 
cîinele miriise uşor, cu botul întins pe labe şi cu 
urechile drepte. Auzea ceva de departe. 

— Ce, Ursulet? îl întrebase ea. 

Tot aşa îl auzise mirîind şi în ziua cînd ticăloşii de 
legionari îl prinseseră şi îl duseseră pe Rhesos. Cîinele 
ridicase încet capul, privise afară şi lătrase slab, 
nehotărit. Mai mult un mirîit, urmat de un lătrat scurt. 

— Ce e mamă, ce auzi tu? Vine? Ni-l aduce Marele 
zeu pe Rhesos acasă? 

Ursuleţ se bucurase, măturind pămîntul cu coada, 
miîrîise iarăşi, se ridicase pe labe, ţuguiase urechile şi 
le îndreptase în toate părţile, apoi ieşise, lătrînd scurt. 
ÎI văzuse cum se bucură. 

— Cine vine, mamă, spune-mi! Tu le cunoşteai 
glasurile de departe! 

Nu apucase sa termine ultima vorbă, că un chiuit 
puternic de răsunase pădurea o făcuse să tresară. 
Cîinele pornise lătrind pe poteca ce urca pe coasta 
muntelui. Lătra a om, a om cunoscut, un lătrat prin 
care se bucura. Chiuiturile mai răsunaseră de citeva 
ori, apoi bătrina auzise tropote de oameni ce se 
apropiau în fugă. 

În momentul acela nu ştiuse ce să facă. Ar fi fugit 
în casă de frica legionarilor sau a sclavilor fugari, ar fi 
pornit înaintea lor, de dorul ce o chinuia. Şi, de fericire, 
de nerăbdare şi de zbucium nu-şi mai aducea aminte 
dacă îi văzuse cînd ieşiseră din pădure, fugind spre ea, 
şi o prinseseră în braţe. li privise şi nu-i venise să 
creadă, se rugase Marelui zeu să nu-i mai încerce 
sufletul şi să-i facă şi mai grea bătrineţea. Cînd 
deschidea ochii, îi vedea pe cei doi feciori dragi, pe 


Rhesos şi pe Dapyx, şi credea că visează. 

— Bucură-te, mamă, acu coboară şi tata, l-am lăsat 
în urmă! îi spusese Dapyx. 

Bătrînul Chertebalos se apropiase şi el de ea, cu un 
toiag în mînă, şi îi zimbise lung, tot atît de mult pe cit o 
privise cu căldură şi cu dragoste. Aşa fusese el şi 
înainte, şi tot aşa se înapoiase. O iubise mult pe Azida 
lui şi o mai iubea tot atît de mult, dar niciodată nu-şi 
arătase dragostea în alt fel. Dar ea ştia ce e în sufletul 
lui numai după căutătură şi după zimbetul ce-i mijea în 
colţul gurii. 

— Ti-am adus înapoi copiii, să-ţi încălzească zilele 
bătrîneţii, spusese bătriînul cu multă linişte. Am venit 
să te vedem, şi-om pleca la Diegis! 

Şi fericirea bătrînei fusese scurtă. După citva timp, 
bătrînul Chertebalos şi cei doi feciori o părăsiseră. Le 
ascultase chiotele şi cîntecele pînă ce se pierduseră 
departe, în susul văii. Porniseră toţi trei să se alăture 
cetelor lui Diegis şi să lupte pentru alungarea 
cotropitorului. 

De atunci, dragostea ei se strinsese asupra celor 
doi Rhesoşi: pe unul îl adusese la viaţă prin trupul ei, 
pe celălalt îl scăpase de la moarte prin îngrijirile ei. 
Ardea de dorul de a-i vedea acasă, de a-i avea înaintea 
ochilor şi de a-i privi pe rînd, cînd pe unul, cînd pe altul. 
Mai tîrziu, şi ce de-al doilea Rhesos se înapoiase, dar 
cum... 

Fusese o noapte de decembrie. De cu seară, 
începuse să viscolească. Fulgi mari şi pufoşi de zăpadă 
zburau alungaţi de vint printre crengile dezgolite ale 
copacilor şi se aşezau în locurile mai adăpostite. De 
departe veneau mugete, şuierături şi trosnete, ca şi 
cum în pădure şi pe coasta muntelui fiare şi duhuri se 
aflau într-o încleştare cruntă cu forţele cerului. Bătrîna 


înfundase bine poarta de la şopronul vitelor, luase 
cîinele în casă şi pusese drugul gros la uşă. Aprinsese 
opaițul, umplut bine cu seu, şi mai aruncase o 
buturugă pe focul din vatră. O cuprindeau fiorii pe 
măsură ce se lăsa noaptea şi aştepta să audă urletele 
haitelor de lupi, ce nu mai conteneau pînă spre ziuă. 
Se aşezase pe un chituc de lemn în faţa vetrei şi 
căzuse pe ginduri, cu privirea peste spuză şi peste 
flăcările ce pilpîiau uşor. Şi gîndul îi pornise în noapte, 
căutînd cu mintea pe cei dragi, plecaţi departe, 
rătăcind prin păduri şi viscole. Îl zărea pe bătrînul 
Chertebalos stind gheboşat lîngă un foc mare, îi vedea 
pe Dapyx şi pe Rhesos dormind pe o grămadă de 
frunze uscate, într-un adăpost acoperit cu cetină. Pe 
celălalt Rhesos nu reuşea să-l vadă cu ochii minţii decît 
lîngă ea, aşa cum îl văzuse zile şi nopţi în şir luptîndu- 
se cu moartea. Afară, viscolul sufla cu putere şi zgilţiia 
căsuţa mică de lemn. 

Tresărise, auzind uşoare bătăi în uşă. Ciîinele 
începuse să miriie, apoi să latre. Bătăile se repetaseră 
mai puternice. O cuprinsese frica. 

— Să fie vreo vietate din pădure? şoptise ea. 

Intr-o iarnă îi bătuse cu copita în uşă o căprioară 
hăituită de lupi. Îi deschisese, şi blîndul animal intrase 
în casă. Pînă în primăvară trăiseră împreună. 

— Mamă Azida, eu sînt! auzise de afară. 

— Rhesos!... 

li recunoscuse vocea. Se repezise, trăsese drugul şi 
deschisese uşa. El intrase dînd buzna peste ea. Cînd îl 
văzuse la lumina opaiţului, se trăsese îngrozită înapoi. 
Numai clinele îl recunoscuse şi se bucurase. In faţa ei 
se afla un bărbat cu îmbrăcămintea ruptă, mai mult 
gol, cu plete şi barba răvăşite, năpădite de omăt, cu 
privirea rătăcită şi cu faţa suptă, adînc crestată de 


cutele suferinţei. 

— Am venit, mamă Azida! Ţi-am spus că după ce o 
scap pe Apronilla vin înapoi la tine! 

Vocea, răguşită şi aspră, i-o recunoscuse mai bine 
şi ar fi fost gata să-l prindă în braţe şi să-l strîngă la 
piept, însă privirea lui o speriase. Avusese în faţă o 
arătare, o încercare a zeilor, sau o batjocură a 
demonilor? Se trăsese, cu spaimă, şi mai mult îndărăt. 

— Mare zeu, ajută-mă! Ce se întîmplă cu mine? 
murmurase îngrozită. 

— Sînt eu, mamă Azida, eu, Rhesos!... Vitellius!... 

Îi revenise cu greu curajul şi se apropiase de el cu 
teamă. 

— Copilul meu, este cu putinţă? Cum de au putut 
zeii cei răi să te chinuiască atit? Ce se petrece cu tine? 
îl întrebase îndurerată. 

Căldura din casă topise repede zăpada de pe 
pletele, barba şi mustăţile lui. Prin virfurile şuviţelor 
mai lungi, răsucite, curgeau picături de apă, ce 
alunecau pe spate şi pe piept, prin găurile mari ale 
zeghii  sfişiate. Picioarele le avea înfăşurate în 
şomoioage de iarbă, virite în sandalele sciîlciate, 
acoperite de halci groase de noroi. 

Continuase să-l privească de aproape, înmărmurită 
de ceea ce vedea: îmbătrinise mult, părul şi barba îi 
erau aproape albe, faţa vînătă, osoasă, trasă şi adînc 
crestată, ochii injectaţi, adînciţi în orbite, cu privirea 
tulbure, încetată, pierdută. Se uitase speriată la el cînd 
îi auzise risul: un ris nestăpinit, lipsit de căldură, mai 
mult un hirîit răguşit, nearticulat şi fără sens. 

— Am scăpat-o pe Apronilla, mamă Azida, de- 
acum înainte este numai a mea!... 

—Unde este, n-ăi fi lăsat-o afară? sărise bătrîna. 
Vitellius rîsese din nou cu un hirîit neomenesc: 


— Nu, doarme! Am lăsat-o să doarmă. Cînd s-o 
trezi, o aduc la tine şi o să rămînem amindoi aici... 

Pe măsură ce-l privise şi îl ascultase, ochii bătrinei 
se umpluseră de lacrimi şi izbucnise în plins. Incepuse 
să înţeleagă nenorocirea care se petrecuse. 

— Am lăsat-o sub un fag bătrîn, continuase el, am 
ascuns-o adînc în pămînt, unde n-o s-o mai găsească 
nimeni şi n-o să mi-o mai fure. Cînd s-o trezi din somn, 
mă duc s-o iau... 

Îi prinsese faţa în miini şi-l mîngiiase cu dragoste 
de mamă, cu sufletul zbuciumat de mila lui. 

— Copilul meu, pentru ce au fost zeii atît de răi cu 
tine? 

El izbucnise în acelaşi hohot de ris nestăpinit şi 
rece: 

— Vorbeşti de zei? Ce n-aş da să prind unul! De-aş 
avea putere, i-aş prinde pe toţi şi le-aş frînge giturile! 

Îşi ridicase pumnii strînşi şi privise în sus, 
blestemiînd şi înjurînd. Bătriîna reuşise să-l liniştească 
tirziu, cu multă greutate. Cînd miîncase, îl văzuse 
înfulecînd înfometat ca o fiară din pădure. 

Toată iarna îl îngrijise şi încercase cu tot felul de 
buruieni şi rădăcini să-i vindece sufletul prins de 
duhurile rele. Spre primăvară se mai liniştise, se mai 
întărise şi se mai împlinise la faţă. II văzuse că nu mai 
avea stare. Într-o zi, cînd pomii erau în floare, plecase 
fără să-i spună încotro, îl aşteptase o zi după alta, cu 
sufletul plin de speranţă, dar de atunci el nu se mai 
arătase. 

Acum a rămas tot singură. Este miezul verii şi al 
zilei. Aşteaptă, se roagă către Marele zeu şi speră, doar 
o pica vreunul dintre cei plecaţi. Ziua este călduroasă. 
În pădure nu se mişcă nici o frunză, şi poiana doarme 
sub zăpuşeala fierbinte. Deasupra munţilor, bolta 


cerului, de un albastru curat, îşi întinde nemărginirea. 
Bătrîna lăsă vaca şi caprele aduse de la păscut, luă 
ulciorul şi plecă spre izvor. Nu ajunse însă departe. Se 
opri speriată. Ciinele începuse să latre în marginea 
poienii. Se uită într-acolo. La umbra deasă a pădurii, 
desluşi, cu vederea ei slabă, doi legionari sprijiniți în 
sulițe, care o priveau şi rideau. De spaimă, scăpă vasul 
din mînă, ulciorul porni la vale de-a dura şi se făcu 
cioburi de o buturugă. li văzu mergind spre vacă, o 
dezlegară, luară şi caprele şi pieriră în pădure. Nici 
rugăminţile şi nici blestemele ei nu le luară în seamă. 

Împietrită, ascultă mult timp lătratul cîinelui, care 
se tot îndepărta şi se auzea tot mai slab. In ochi nu-i 
mai izvoriră lacrimi, rămaseră uscați, sticloşi şi reci. 
Fără vite, bătrina vedea îngrozită apropiindu-se ziua 
cînd va muri de foame. Cine putea s-o mai ajute în 
această pustietate? Se lăsă să cadă pe buturuga de 
care se lovise ulciorul, îşi duse năframa la ochi şi 
rămase nemişcată. Liniştea o cuprinse, înfricoşătoare, 
lipsită de speranţe. 

Nu putu să-şi dea seama cit stătuse pe buturugă. 
Auzind trosnete de vreascuri, se uită speriată în jurul 
ei. Nu-i venea să-şi creadă ochilor: la cîțiva paşi de ea, 
văzu vaca şi caprele ieşind dintr-un desiş. In urma lor 
auzi pe cineva vorbind. Se căzni speriată să se ridice. 

— Mare zeu, ajută-mă, iartă-mă, cu ce ţi-am 
greşit? se rugă ea. 

— Nu i-ai greşit cu nimic, Azida, de-aceea te-a şi 
ajutat, îndreptîind paşii noştri încoace. Ţi-am adus 
înapoi vitele. Leşurile celor doi legionari or să îngraşe 
pămîntul. 

— Cine eşti tu? 

Bătrîina se dădu mai aproape, căutînd să-l vadă 
mai bine. 


— Se pare că nu-mi mai cunoşti glasul, nu mi l-ai 
mai auzit de mult şi-am mai şi îmbătrînit. Sînt Dagio! 

— Dagio?! Marele zeu să te păzească! Tu să fii 
oare? 

— Da, Azida, sînt eu, mai trăiesc şi m-am întors. 
Rătăcesc în căutarea lui Diegis, cică e pe undeva prin 
munţii de la răsărit. 

O prinse pe bătrîna şi o strînse uşor la piept. 

— Casa mi-am găsit-o arsă, curtea - acoperită cu 
bălării. 

Dagio tăcu şi o bătu uşor pe spate, oftînd. 

— Tu nu ştii, Azida, ce s-a întîmplat cu Nimfodora 
şi cu fetiţa noastră? 

Bătrîna îi spuse cu voce sugrumată: 

— Cînd ne-au jefuit şi ne-au ars casele, eu am 
fugit aici în pădure. De-atunci nu mai ştiu nimic de ele. 

— Dar fratele Chertebalos trăieşte? o întrebă, 
slobozind un oftat adînc. Copiii, Rhesos, Dapyx?... 

— l-a ţinut Marele zeu, s-au întors toţi şi au plecat 
la Diegis. 

Azida simţi că cineva se mişcă la spatele ei, se 
întoarse speriată. 

— Cine e romanul ăsta, te-ai dat de partea lor, 
Dagio? 

— Om bun, Azida! Cine este cu mine nu poate să- 
mi fie decît prieten. Îl cheamă Fulvius! 

— Uite, să mă pedepsească Marele zeu, stau şi 
vorbesc şi v-o fi foame. Haideţi în casă! 

După ce le potoli foamea, Azida îi îndemnă să se 
odihnească pe patul de fin. Bătrîna ieşi afară, scobi în 
pămînt la rădăcina unui fag şi se apropie ţinînd în mînă 
un ulcior. 

— E cu vin, să-l beţi pe tot! L-a lăsat Chertebalos 
cînd a plecat, să fie aci la nevoie. De s-ar întoarce şi 


eil... 

Pînă către seară îşi povestiră multe. Dagio era 
lacom să afle tot ce se mai petrecuse în ţară după 
ducerea lui în captivitate şi după moartea regelui, dar 
bătrîna nu ştia mai mult decit aflase de la Vitellius şi 
cele ce se petrecuseră cu el. 

— Ce s-a întîmplat cu soţia lui, spuse bătriîna, n- 
am putut să înţeleg. În nebunia care l-a prins, nu mi-a 
spus altceva decit că ea doarme. Or fi omorit-o, 
ticăloşii! Pleca des şi rătăcea prin păduri şi văi, zile de- 
a rîndul. Unde vedea un fag mare, se ducea şi scobea 
la rădăcină. O căuta, sărmanul! O fi îngropat-o lingă 
vreun fag şi nu-l mai găsea. Bietul Rhesos! Cînd un om 
îşi pierde minţile, nu mai cunoaşte locurile pe unde a 
umblat. Cine ştie pe care munte şi sub care fag zace 
trupul Apronillei! într-o zi, am găsit sub un fag, sus pe 
coastă, o groapă proaspătă, în care pusese un ciot de 
lemn, şi jur împrejur flori, flori multe, de toate culorile, 
de toate felurile. Am stat mult acolo şi-am plins. Nu l- 
am simţit cînd a venit lîngă mine. M-a luat de mină şi, 
făcîndu-mi semn cu degetul la gură, mi-a spus: „Taci, 
să nu-i strici somnul!" Apoi a izbucnit într-un hohot de 
ris care te făcea să te cutremuri. Cine ştie ce păcate o 
mai fi ispăşind şi el?! Citeodată mă rog Marelui zeu să-l 
ia mai bine sus, la el în cer... să-l scape de atita 
suferinţă! 

— Şi altceva n-ai mai aflat de la el? o întrebă 
Dagio, dornic să prindă ceva, un semn, un nume, unde 
l-ar putea căuta. 

— Hei, de cite nu vorbea, mai ales înainte de a-l 
apuca risul şi ştiu eu... să mă ierte Marele zeu, înainte 
de a-l prinde nebunia. Vorbea de un galilean, ce-o mai 
fi şi asta, care ar mîntui oamenii... 

Bătrîna tăcu, zguduită de suspine. 


— Dacă o fi voia lui Zamolxis, ţi-l găsesc pe 
Rhesos, adică ţi-i găsesc pe amindoi Rhesoşii, o linişti 
Dagio. 

O văzu pe bătrînă cum îl priveşte printre lacrimi pe 
romanul de lîngă el, mirată, încurcată, plină de 
neînțelegere. De oricare roman îi era teamă şi pe 
oricare roman îl ura. Căută s-o liniştească: 

— Să nu te mire că umblăm amindoi. Eu şi Fulvius 
sîntem legaţi pe viaţă, în cingătoarea lui de piele 
poartă papyrusul pe care stă scris că eu sînt sclavul lui. 

— lar în sufletul meu, bună Azida, rosti cu căldură 
Fulvius în daca puţină pe care o învățase, stă scris că 
Dagio este acela care mi-a salvat viaţa. 

Şi Dagio îi povesti cele întimplate în Circul de la 
Roma, cînd împăratul le lăsase viaţa la amindoi. 

Seara, Dagio şi Fulvius se culcară afară, sub un 
fag. Obosiţi şi slăbiţi de drumul făcut, prinşi de 
freamătul pădurii şi de muzica nopţii, a munţilor şi a 
cerului, adormiră repede. Deasupra lor, luna plină îi 
privea peste virfurile copacilor, luminoasă şi blindă. 

Se treziră la lătratul cîinelui. Sus, pe coasta 
muntelui, pe deasupra pădurii, auziră chiote. Se 
pregătiră de luptă. Bătrîna ieşi în fugă. 

— Să nu vă speriaţi, sînt ei, copiii, dragii mamei, îi 
cunosc după chiote. Şi cîinele i-a cunoscut, a şi pornit 
înaintea lor. 

Întîlnirea cu nepoţii îl mişcă mult pe încercatul 
luptător, acum îmbătriînit, dar încă viînjos şi gata să 
mînuiască spada, sulița, barda şi măciuca. 

— Pe Marele zeu, întotdeauna i-am spus lui tata că 
un lup ca tine nu se poate să nu se-arate într-o zi, îi 
spuse Dapyx strîingîndu-l cu putere la piept. 

De partea cealaltă îl prinsese Rhesos. 

— Hei, miînjilor, ia sloboziţi-mă, se smuci bătrînul 


din braţele lor, îmbrăţişaţi pe buna voastră mamă, care 
arde de dorul vostru! 

Se aşezară cu toţii pe iarbă. Somnul nu s-ar mai fi 
putut lipi de ei. 

— la să-mi spuneţi, mînjilor, de unde veniţi, pe 
unde rătăciţi şi cum se face că sînteţi singuri? Unde e 
bătrînul Chertebalos? 

Îi povesti Dapyx: 

— Tata e cu o ceată mare de luptători de-ai lui 
Diegis, merge pe crestele munţilor, face un ocol spre 
Carsidava. Avem însărcinarea să pedepsim pe noul 
stăpîn al Carsidavei, Eurotas. Diegis a aflat de la Malva 
de toate ticăloşiile pe care acesta le-a pus la cale, 
ticăloşii care au făcut din Vitellius un om nenorocit. Şi- 
apoi, unchiule, cum ar mai putea Diegis să rabde ca 
acolo, la Carsidava, unde s-a născut şi a copilărit 
Carsida, să stăpinească un astfel de venetic? Noi l-am 
rugat pe tata să ne lase să dăm o raită pe aici, numai 
s-o vedem pe mama, şi-o să-l prindem din urmă. 

— Aveţi picioare bune, mă miînjilor? Parcă e ieri, 
nu mai demult, cînd stăteaţi pe genunchii mei, vă 
jucaţi cu mustăţile mele şi mă trăgeaţi unul de o parte 
şi celălalt de alta. O să puteţi să vă ţineţi de mine? 

— Unde vrei să ne iei? sări Rhesos neliniştit. 

— Merg cu voi; da ce credeţi, că de-acum am 
ajuns să stau sprijinit în toiag? 

Luna era aproape să scapete peste coama 
muntelui, cînd toţi patru o părăsiră pe bătrîna Azida. În 
pragul casei, cu cîinele alături, bătrîna îi petrecu cu 
privirea pînă ce se pierdură în pădure. Rămiînea tot 
singură, într-o vale, pustie. 

În valea Carsidavei începuse de mult secerişul 
griului. Era în a cincea zi după idele lui iulie. Din 
înălţimea cerului albastru, soarele înţepa cu săgeți de 
foc trupurile goale ale sclavilor, pe care se scurgeau 
broboane mari de sudoare. Bube proaspete şi vechi, 
răni provocate de lovituri de flagrun, din care curgea 
puroi sau erau acoperite de coji groase ce îngreţoşau 
la vedere, cicatrice mari şi mici, de diferite forme, erau 
împrăştiate pe trupurile, braţele şi picioarele lor. Rupţi 
din şale, sclavii stăteau aplecaţi şi tăiau cu secerile 
mănunchiuri mari de grîu din holda ce se întindea cît 
pătrundea privirea şi le îngrămădeau în pale ce 
deveneau snopi, apoi clăi. În spatele lor stătea 
Rutillius, supraveghetorul, cu flagrunul în mînă, gata 
să-l plesnească pe cel care ar fi încercat să se ridice 
să-şi mai îndrepte mijlocul amorţit de durere. Setea le 
uscase buzele şi le ardea gurile şi, chinuiţi de dorul 
apei, se uitau cu jind spre piriul rece şi cristalin, ce 
alerga zglobiu în apropiere şi se pierdea printre copacii 
din vale. De pe trupurile lor murdare şi asudate se 
simţea pînă departe un miros greu, înecăcios, de 
năduşeală acră. 

înnebunit de căldură şi de sete, un sclav încercă să 
se îndrepte, cu privirea aţintită spre pîrîu, dar nu apucă 
să răsufle uşurat, căci loviturile flagrunului începură să 
cadă cu pocnete înfundate pe spatele lui gol şi ud de 
sudoare. 


—De ce stai, sclav împuţit, unde te tot uiţi? strigă 
supraveghetorul lovindu-l fără milă. 

Sclavul tresări, dar nu de loviturile ce-i pocneau pe 
piele, ci la vederea unui om care cobora printre copacii 
de pe coasta repede a muntelui. Rămase nemişcat, ca 
şi cum nici n-ar fi simţit flagrunul. Urmele loviturilor ce- 
i şerpuiau pe trup se învineţiră repede, şi din loc în loc, 
din pielea plesnită porniră şiroaie de sînge în jos, spre 
cingătoare. Mînia supraveghetorului crescu. Nepăsarea 
cu care sclavul primea loviturile îl înfurie şi mai mult. 
Aruncă flagrunul din mînă, se repezi spre umbrarul ce 
şi-l înjghebase, smulse un par şi începu să-l lovească 
unde nimerea: în cap, peste piept, peste miini. 
Nemişcarea sclavului îl făcu să întărească loviturile. Nu 
încetă nici cînd sclavul se prăbuşi la pămînt, într-un lac 
de sînge. Ceilalţi sclavi priveau miraţi spre străinul ce 
se apropia în fugă, îl văzură sărind peste pîrîu şi 
îndreptindu-se spre supraveghetor. li prinse mîna cu 
putere şi îi opri parul cu care lovea. 

— Stai, potoleşte-te! De ce-l loveşti cu atita furie, 
nu te gindeşti că şi el este om? îi spuse cu multă 
stăpiînire şi bunătate în voce. 

Rutillius se întoarse furios. Se aşteptase, să fie un 
sclav care îndrăznise să pună mîna pe el, şi căută să-şi 
tragă spada, dar se opri. Nu înţelegea, de unde 
apăruse străinul? 

—Cine eşti tu, pentru ce te amesteci în treburile 
altora? îl întrebă, şi încercă să ridice parul, gata să-l 
lovească. 

Străinul nu schiţă nici un gest de teamă şi continuă 
să-i vorbească tot încet şi liniştit. 

— Nu-ţi foloseşte la nimic dacă ştii cine sînt. Te-ai 
întrebat, omule, ce s-ar petrece în sufletul tău dacă, 
sclav fiind şi fără să te poţi apăra, cineva te-ar lovi tot 


aşa cum îl loveşti tu pe acest nefericit? 

Sclavii se uitau înmărmuriţi. Cuvintele străinului le 
încălzeau sufletele, le mergeau direct la inimi. 

— Ştii că-ntreci măsura cu întrebările tale? 
Stăpiînul fermei poate să facă tot ce vrea cu sclavii lui. 
Tu eşti picat din cer, n-ai văzut niciodată sclavi, nu ştii 
că sînt trîntori, răi, mincinoşi, hoţi? 

— M-ai întrebat dacă n-am văzut sclavi! Spune-mi, 
ce ai tu mai mult decit un sclav? 

— Suflet! Sclavii nu au. 

— Şi ce, crezi că acela care loveşte pe aproapele 
lui cu o furie atit de sălbatică are suflet? 

Supraveghetorul strînse cu putere fălcile şi nu 
răspunse. 

— Dacă tu ai cădea prins, ai fi dus în captivitate şi 
vîndut ca sclav, ţi-ai pierde sufletul? N-ai mai fi om? 
continuă să-l întrebe străinul. 

Întrebările îl puneau pe  Rutillius în mare 
încurcătură: erau drepte şi limpezi. 

— Cine eşti tu şi de ce nu-mi dai pace? 
Supraveghetorul se aplecă, îşi luă flagrunul şi se propti 
mai bine pe picioare, privindu-l ameninţător. 

— Îmi tot repeţi într-una această întrebare, ţi-am 
spus că răspunsul nu-ţi serveşte la nimic, spuse noul- 
venit, cu voce şi mai potolită. 

Şi, neluînd în seamă pornirea supraveghetorului se 
apropie încet de sclavul care zăcea jos şi gemea greu, 
şi-l ridică. De teama flagrunului, sclavul se ascunse în 
dreptul binefăcătorului. Acesta îl privi lung: o diră de 
singe se scurgea pe după o ureche, arcada ochiului 
drept îi era plesnită şi însîngerată, pe tot trupul lui se 
vedeau dungile vinete ale loviturilor de flagrun şi 
sîngele ce curgea şi se închega. Se întoarse spre 
supraveghetor şi-i spuse cu aceeaşi voce potolită şi 


plină de îndemn: 

— Dezleagă-i lanţul de la picioare şi lasă-l să se 
ducă la pîrîu să se spele! Răspund eu dacă va încerca 
să fugă! 

Fără să mai rostească ceva, spre uimirea sclavilor, 
care priveau înlemniţi de spaimă, Rutillius se aplecă şi 
deschise încuietoarea. Se ridică încet cu lanţul în miini 
şi, parcă ruşinat şi înfuriat totodată de ceea ce făcea, 
se răsti la sclavul dezlegat: 

— Ce mai stai, du-te şi te spală, vită, că te trimit la 
Proserpina! 

Sclavul nu se mişcă: Noul-venit îl îndemnă: 

— Du-te la piriu! N-a fost bine ceea ce s-a 
întîmplat, oamenii sînt supuşi în fiecare moment 
greşelilor şi răutăţilor. Poate că în această clipă, cel 
care te-a lovit se căieşte de fapta lui. 

Sclavul plecă, atent să nu pornească după el 
supraveghetorul şi să-l mai bată. 

— Ascultă, străinule, văd că arăţi a fi roman, de 
unde eşti tu atît de sigur că regret ceea ce am făcut? 

Abia stăpînindu-se, supraveghetorul se lovea peste 
coapsă cu flagrunul. Noul-venit îl cercetă cu un zîmbet 
plin de înţelegere şi-i spuse: 

— Pe faţa omului stă scris totul. Cînd te-am oprit 
să nu-l mai loveşti pe nefericitul sclav, am văzut cît de 
mult sufereai. Cu cît creştea durerea în sufletul tău, cu 
atit loveai mai cu putere. Cine te-a împins să devii atit 
de crud? 

— Caesidius! 

— Şi cine este acest Caesidius? 

— Cine, administratorul acestei ferme! El se 
poartă aici ca un stăpîn şi nu m-aş mira dacă într-o zi o 
să-l văd chiar stăpiînul Carsidavei. 

Rutillius tăcu un timp. 


— Spune-mi, străinule, rupse el tăcerea, cum de 
ştii că eu sufeream cînd îl băteam pe sclav? Ai fost şi tu 
supraveghetor! Îi ştii că sînt răi, leneşi şi nepăsători şi 
nu-ţi dau o mînă de ajutor atunci cînd trebuie să faci o 
treabă care ţi se cere în mare grabă? 

Supraveghetorul uitase de sclavii care începuseră 
mai departe lucrul. 

— Dacă nu te grăbeşti, haide să stăm puţin de 
vorbă la umbră! După cum arăţi, nu pari să fii nici prost 


şi nici rău. 
— Cum te cheamă? îl întrebă noul-venit. 
— Rutillius! 


Porniră şi se aşezară la umbră. Străinul începu să-i 
vorbească. 

— Ascultă, Rutillius, sclavii sînt oameni, şi oamenii 
se birfesc şi se batjocoresc unii pe alţii, fiindcă se 
găseşte întotdeauna cineva care îşi pleacă urechea la 
ei şi îi ascultă. Sint mincinoşi, fiindcă minciuna prinde 
şi nu caută nimeni să descopere adevărul, şi mai ales 
sînt nepăsători, fiindcă n-au nici un interes să ajute pe 
stăpînul cel lacom şi rău, care îi chinuieşte şi-i ţine într- 
o permanentă stare de înfometare şi de mizerie. Ai 
încercat tu vreodată, Rutillius, să arăţi puţină omenie, 
puţină milă, puţină înţelegere pentru sclavi? Sînt sigur 
că nu. Dacă ai fi încercat, ei ţi-ar fi răspuns înzecit. 

— Ce spui tu? Şi-aş mai putea să fac vreo treabă 
cu ei? Dar stai, eu ţi-am spus cum mă cheamă, dar 
tu?... 

— Nu interesează, sînt un trecător, să zicem că 
mă numesc Vitellius. 

— Aşa cum vorbeşti tu, Vitellius, arăţi un suflet 
curat ca al unei copile nevinovate. Tu nu cunoşti 
sclavii. 

— Ehei, Rutillius, oamenii aşa sînt făcuţi: răspund 


cu binele cînd sînt trataţi bine. E o însuşire a firii 
omeneşti. Vitellius cată în jurul lui, sub umbrar. 

— După cete uiţi? 

— Ai puţină apă, Rutillius? E o căldură 
înăbuşitoare. 

— Cum să n-am?! Ţin aci la umbră, puţin îngropat 
în pămînt şi acoperit cu iarbă verde, un ulcior plin cu 
apă limpede şi rece. 

Rutillius scoase ulciorul şi i-l dădu. Vitellius îl duse 
la gură şi bău însetat. 

— La sclavi nu le e sete, Rutillius? 

—  Le-o fi. Beau ei diseară, cînd merg la bordeie! 
Vitellius se întoarse spre sclavii care  secerau, 
mişcîndu-se încet în căldura toropitoare. Un timp 
urmări mişeările sclavului bătut, care, răcorit şi fără 
lanţ la picioare, începuse să lucreze. 

— Spune-mi, Rutillius, cît ai secerat cu ei de azi- 
dimineaţă pînă acum? 

— De la ridicătura aia de pămînt, îi arătă 
supraveghetorul întinzind mîna. N-am spor de loc, n- 
am avut nici ieri, nici alaltăieri şi de aceea eram aşa de 
furios. Astăzi trebuia să termin fişia asta şi cred că o s- 
o mai întind aici şi miine. larăşi o să mă certe 
Caesidius!... 

Vitellius rupsese un fir de iarbă şi-l strîngea între 
dinţi, îl asculta pe Rutillius şi-l privea căutindu-i în 
suflet. 

— Ai vrea să termini astăzi? 

— Asta e bună, ţi-am spus doară! 

— Lasă sclavii să se ducă la piriu, să se răcorească 
şi să se spele. Văd că sînt atit de murdari! Să-i laşi să 
se odihnească puţin, pînă se mai moaie niţel căldura. 

—Vai de mine, să mă afle Caesidius? Tu vrei să-mi 
pierd pîinea? 


— Trebuie să încerci, Rutillius! Ai putea să le scoţi 
chiar şi lanţurile de la picioare. 

Supraveghetorul îi aruncă o căutătură plină de 
neîncredere: 

— N-ăi fi vreun hoţ de sclavi? Cum să le scot 
lanţurile? Văzindu-se liberi în mişcări, ar putea să mă 
omoare şi să fugă. 

— Ci sclavi al? 

— Peste două duzini. 

— Nu te-ai gîndit niciodată că atiţia oameni, chiar 
cu lanţuri la picioare, dar liberi la miîini, dacă ar vrea, 
te-ar putea omori uşor, i-ar tăia gitul cu secerile, şi tot 
ar putea să fugă? 

Auzindu-i cuvintele drepte, Rutillius simţi că-l 
săgetează un fior de spaimă. 

— Încearcă, Rutillius! îl îndemnă cu mult suflet 
Vitellius. 

— Dar tu nu pleci! îi spuse, semn că voia să-i 
asculte îndemnul. 

— Rămîn cu tine pînă pe seară. Supraveghetorul 
se ridică, ieşi de sub umbrar şi bătu din palme. 

— Hei, sclavilor, ia lăsaţi secerile şi veniţi încoace! 
Sclavii se opriră din lucru şi se uitară spre el cu 
neîncredere. 

— Hei, nu s-aude? Sau vreţi să pun mîna pe 
flagrun! le strigă supărat. 

— Vezi, Rutillius, le-ai spus numai citeva vorbe și- 
ai şi făcut două greşeli. Să nu-i mai ameninţi cu 
flagrunul, ci să cauţi să le vorbeşti mai potolit, cu 
sufletul mai apropiat de sufletele lor. 

Cu lanţurile zornăindu-le la picioare, sclavii se 
apropiară sfioşi, cu teamă. Nu pricepeau ce se 
întîmplase. Îl vedeau pe supraveghetor că le zimbeşte. 
Rutillius făcu încet cîțiva paşi spre ei, după ce aruncă 


flagrunul din mînă. Le vorbi cu un ton pe care sclavii 
aproape că nu-l recunoşteau: 

— Soarele ăsta e prea arzător, începu el. Şovăi 
puţin, apoi urmă: Să vă duceţi la pîrîu ca să vă răcoriţi 
şi să vă spălaţi. O să staţi puţin să vă odihniţi la umbra 
fagului de pe malul celălalt. Să se mai răcorească niţel, 
şi-o să pornim apoi lucrul mai cu spor. 

Rutillius se întoarse spre Vitellius, care tocmai se 
lungise pe iarbă şi se prefăcea că doarme. Neauzind 
zornăitul lanțurilor, se uită spre sclavi. Le strigă 

—Ce staţi? Plecaţi la piriu, sau vreţi să mă 
supăraţi!... 

Sclavii plecară, cu teamă, miraţi, înşirindu-se unul 
după altul. 

— Îi vezi, Rutillius? Nici nu le vine să creadă că tu 
ai putea să fii şi bun, îi spuse Vitellius, săltindu-se într- 
un cot. 

Amîndoi, de sub umbrar, priviră cum sclavii se 
răcoreau şi se spălau în apa limpede a piriului. Invioraţi 
şi potoliţi, se întinseră la umbra fagului, şi cei mai mulţi 
adormiră repede. Vitellius îi făcu semn lui Rutillius, se 
ridicară şi porniră spre ei. 

— Te-ai convins? îl întrebă Vitellius, călcînd uşor şi 
fără grabă. Un singur semn de bunătate ai făcut, şi 
sclavii nu-ţi mai aruncă priviri pline de ură, deşi nu s-a 
scurs nici o clepsidră de cînd te-am oprit din furia şi 
cruzimea ce te stăpineau. 

Cînd se reluă lucrul, sclavii începură să secere cu 
mai mult spor. Vorbeau şi glumeau, fără ca miinile lor 
să înceteze mişcările. Vitellius se înfipsese la treabă 
alături de ei, şi un timp Rutillius îl privi înciudat, se 
mişcă pe lîngă ei cu nelinişte, ca şi cum în sufletul lui 
se dădea o luptă, apoi aruncă flagrunul şi puse şi el 
mîna pe o seceră. Înainte de apusul soarelui, secerişul 


era terminat. Se aşezară cu toţii pe malul piriului şi se 
odihniră. Vitellius şi Rutillius stăteau puţin mai la o 
parte. 

— De unde cunoşti tu sufletele oamenilor atit de 
bine? îl întrebă supraveghetorul. 

— Din viaţă, Rutillius! îi spuse fără să-l privească. 
Vitellius cată departe, undeva în zare. 

— Şi tu trebuie că ai suferit mult! 

— Da, suferinţa îl face pe om mai bun, în unele 
cazuri, în altele, mai rău... Să ştii că recunoştinţa şi 
răzbunarea sînt surori, şi ele pot răsări oricind, în 
oricare suflet. 

— Aşa cum vorbeşti de frumos, nu se poate să nu 
fi trăit la Roma. Cum se face că rătăceşti prin Dacia? 

— Tu ce cauţi aici, nu te-a adus nevoia sau 
necazul? 

— Nu cumva cauţi de lucru? 

Văzind că Vitellius clatină uşor capul, Rutillius 
continuă: 

— Aici la Carsidava se munceşte numai cu sclavi, 
nu se plăteşte munca şi nu se angajează muncitori. 
Nici de supraveghetori nu mai e nevoie. 

Supraveghetorul tăcu. Il văzu pe Vitellius că 
priveşte lung spre o sclavă, o fată, aproape un copil, 
mai mult goală, cu trupul plin de bube. Simţindu-se 
privită, fata căuta să-şi adune zdrenţele şi să-şi 
acopere sînii. Dar Vitellius nu-i vedea părţile dezgolite, 
el se uita numai la gleznele ei şi la lanţul de la picioare. 
Inelele de fier îi bătuciseră carnea şi-i făcuseră răni 
mari, adinci, sîngerînde. O văzu cum se căzneşte să se 
oblojească, rupînd şi punînd frunze într-un strat gros, 
ca să n-o mai roadă legăturile lanţului. Se ridică şi se 
îndreptă spre ea. Se aplecă la picioarele ei, îi scoase 
lanţul şi reveni lîngă Rutillius. 


— Ar fi bine să le scoţi la toţi lanţurile, spuse 
potolit. 

— Cum, dacă mă prinde Caesidius? 

Vitellius îl privi atent. Supraveghetorul era un 
bărbat zdravăn, bine bronzat, cu faţa deschisă, cu 
privirea limpede şi adîncă, cu git şi fălci puternice. ÎI 
cîntări bine. | se păru un om liniştit şi lipsit de răutate. 
Era de nerecunoscut faţă de clipa cînd îl găsise înfuriat. 

—Caesidius este şi el om şi nu poate să vadă peste 
tot. Sclavii să pună lanţurile numai cînd se apropie el. 
Trebuie să încerci... 

Ascultindu-l, Rutillius îi văzuse ochii umezi. 

— Ce se întîmplă cu tine, plingi? Ai ochii plini de 
lacrimi. 

— Nu, Rutillius, o veche boală de ochi mă face să 
lăcrimez în faptul înserării. 

Se ridică şi se scutură de pămînt, pregătindu-se de 
plecare, gata să sară peste piriu. Supraveghetorul îl 
privi mirat. 

— Ce faci, nu mergi cu noi? Unde ai de gind să 
înnoptezi? Doar nu vei fi fiind vreun zeu prefăcut în 
om... Te-aş culca la mine. 

— Sînt un om ca şi tine, Rutillius, ca şi ei. Vitellius 
arătă cu mîna spre sclavi. Acum plec, dar ne vom mai 
vedea. Tot ce te rog este să nu-i mai chinuieşti, să te 
arăţi mai bun, să fii mai îndurător!... 

— Mă leg pe Jupiter şi pe Cybela! se jură Rutillius. 

— Nu m-am înşelat, tu ai un suflet bun. Îţi urez 
numai bine! 

Cu mişcări mlădioase şi agere, Vitellius sări peste 
pîrîu şi începu să urce pe coasta muntelui, călcînd rar, 
urmărit de privirile pline de recunoştinţă ale sclavilor. 
Se pierdu repede printre copaci. Soarele coborise 
dincolo de creste. Pe deasupra văii se întindea o piclă. 


albăstruie, subţire şi uşoară. 

Ceea ce făcuse în această zi îi umpluse sufletul de 
mulţumire, de o fericire nouă, pe care pînă acum n-o 
mai gustase. Mergea pe poteca din pădure  călcînd 
sprinten. 

Boala îl chinuise mult. De fapt, nu-şi mai amintea 
decit puţine întîmplări din acel timp. O părăsise pe 
bătrîna Azida nu cu gîndul de a nu se mai înapoia, ci 
numai pentru o zi, două. Plecase din nou să caute fagul 
sub care o îngropase pe Apronilla şi nu mai ştia ce mai 
făcuse. Abia cînd se însănătoşise îşi dăduse seama că 
în căutarea acelui fag, pe care acum ştie că nu-l va mai 
vedea niciodată, se rătăcise şi nu mai găsise drumul 
înapoi spre casă. Nu ştia pe unde şi cîte zile umblase 
prin păduri şi prin munţi şi nu-şi amintea nici de clipa 
cînd pustnicul Porfirios îl găsise dormind sub un brad, 
cu o ciupercă în mînă, din care muşcase de citeva ori. 
Bătrînul pustnic îl dusese în peştera lui şi îl îngrijise 
cum putuse mai bine. Vindecarea i-o adusese nu numai 
leacurile pe care Porfirios i le dăduse, căci cunoştea 
bine toate rădăcinile,  buruienile şi fructele 
tămăduitoare, şi nici mîncarea, care de altfel nu era 
nici prea aleasă şi nici din belşug, ci şi puterea 
cuvîntului. În fiecare zi, pustnicul îi vorbise. Îi predicase 
despre suferinţele celor săraci, despre durerile celor 
bolnavi, despre chinurile sclavilor, despre răutatea 
celor puternici şi despre lăcomia celor bogaţi. Şi 
pustnicul reuşise să-l facă să înţeleagă suferinţa 
galileanului, despre care el auzise de nenumărate ori. 
incetul cu încetul, ajunsese să cunoască toată viaţa, 
toate faptele şi toată învăţătura acelui Messia, îi 
pătrunsese liniştea în suflet şi mai ales îi revenise 
lumina minţii, se însănătoşise. Nu putea să mai urască 
pe nimeni, şi pornirea spre răzbunare îl părăsise. li 


iertase pe toţi aceia care, într-un fel sau altul, îl 
loviseră sau contribuiseră la schimbarea vieţii lui. Atît 
de mult ajunsese să fie pătruns de noua credinţă, încît 
socotea că toată suferinţa pe care o îndurase nu fusese 
decit o încercare şi o pregătire a sa pentru o viaţă 
nouă. 

Şi în această zi îşi începuse viaţa cea nouă, de 
ajutorare a celor îndureraţi şi a celor chinuiţi. Începutul 
îl făcuse cu sclavii de la Carsidava, ferma cea mai 
mare şi cea mai apropiată de peştera lui Porfirios. 
Acum, stăpîn al Carsidavei era Eurotas. Pe timpla de 
munte pe care se ridicase altădată cetatea Dicomeşilor 
se înălța o vilă bogată, construită după modelul 
fermelor celor mai frumoase pe care negustorul grec le 
văzuse prin apropierea Romei, la Cumae şi la 
Tusculum. Tot ce putuseră născoci ambiția şi 
închipuirea unui bătrîn avar, curios şi bogat fusese 
îngrămădit în vila de la Carsidava. Micul platou şi 
pădurea ce împrejmuise cetatea fuseseră transformate 
într-un parc, iar la marginea pădurii, între brazi şi fagi, 
înălţase un templu zeiţei Demeter, zeiţa culturilor şi a 
semănăturilor. 

Jos, în vale, erau barăcile şi bordeiele, în care se 
adăposteau supraveghetorii şi sclavii. 

A doua zi, cînd soarele abia se ridicase către prînz, 
Vitellius cobori din nou coasta muntelui şi se apropie 
de sclavii lui Rutillius. Atît ei, cît şi supraveghetorul 
priviseră într-una în calea lui, dornici să-l vadă venind. 
Se opri mai sus, dincolo de pîriu, şi văzu cu sufletul plin 
de mulţumire cum sclavii lucrau fără lanţuri la picioare. 
Unul se apropiase de piriu şi bea apă, iar Rutillius nu 
mai avea flagrunul pe mînă. Toţi erau mai veseli şi se 
mişcau mai repede, mînuind secererile cu mai multă 
îndemînare. Cînd îl zări, supraveghetorul porni să-i iasă 


în cale. 

— Toţi zeii cu tine! îl salută el. Mă bucur că ai 
venit. Eşti, aşadar, un om ca toţi oamenii. Azi-noapte 
m-a stăpinit într-una gîndul că n-o să te mai văd 
niciodată. Ceva s-a întîmplat ieri cu mine! Spune-mi, ce 
mi-ai făcut? 

— Nu ţi-am făcut nimic, Rutillius! Tu singur te-ai 
schimbat. Tu, Rutillius, te arătai rău, procedai ca un om 
rău, fiindcă nu ştiai ce trebuie să faci ca să te poţi 
înţelege cu sclavii, deşi în sufletul tău n-ai fi vrut să fii 
astfel. 

— Cu mine se petrece o adevărată minune! 
Aseară, Caesidius a pus să fie bătuţi şi n-a dat de 
mîncare sclavilor de care supraveghetorii s-au plins că 
au fost leneşi. S-a mirat cînd i-am spus că la mine n-a 
fost nici unul. „Te-ai dat de partea lor? m-a întrebat el 
mirat. Tu în fiecare zi te-ai plins că nu poţi termina 
lucrul fiindcă ai prea mulţi sclavi leneşi!" „Du-te şi vezi 
cît am secerat, Caesidius!" i-am spus liniştit. Şi astăzi, 
în zori, cine crezi că era aici? Caesidius. 

Rutillius se apropie de Vitellius şi-l prinse 
prieteneşte pe după umeri cu braţul. 

—- Spune-mi cine eşti, tu nu arăţi un om ca 
oricare, cum să-ti spun?! Lîngă tine mă simt mai 
liniştit... mă simt altfel... 

— Te-ai schimbat, Rutillius! Ascultă: dacă ieri, cînd 
loveai cu atita cruzime pe nefericitul acela de sclav, eu 
ţi-aş fi pus miinile-n git, tu ce-ai fi făcut? Ştiu 
răspunsul: te-ai fi luptat cu mine, m-ai fi lovit. Eu ţi-am 
vorbit potolit, dar hotărît să te liniştesc. Ce crezi, pe 
acel Caesidius nu l-ar putea potoli nimeni? Dar pe 
ceilalţi supraveghetori de sclavi n-ar putea să-i mai 
îmbuneze cineva? 

— Nu merge, Vitellius... Rutillius vorbi cu voce 


slabă, în care suna descurajarea: 

— Crezi că un tigru sau un lup ar putea fi potolit 
cu vorba? Administratorul este tot atit de lacom şi de 
rău ca însuşi stăpinul acestei ferme. Să fi fost astă- 
toamnă aici, să fi văzut cu cîtă lipsă de milă i-a vîndut 
Eurotas pe sclavii bătrîni, pe femeile neputincioase, pe 
cei bolnavi. l-a luat imperiul pentru munca în mine, să 
sape pe sub pămînt, ca nişte cîrtiţe, căutînd aurul. Şi 
toată treaba asta a făcut-o ca să nu le mai dea de 
mîncare şi adăpost în iarna ce-a urmat, în primăvară a 
cumpărat de la imperiu alţii, mai zdraveni, pe un preţ 
de nimic. 

— Caesidius!... murmură Vitellius. Poate că ar fi de 
încercat ceva... Schimbă apoi vorba. Ei, ce faci, soarele 
e sus şi arde bine, secerişul a mers cu spor, nu-i laşi să 
se odihnească puţin, să se răcorească, să mănince 
ceva? 

— Chiar la asta mă gindeam. Ţi-e drag să-i priveşti 
cum îşi văd de treabă. Tu nu m-ai făcut numai pe mine 
să mă schimb, ci şi pe ei. 

Se întoarse şi le strigă să oprească lucrul. 

Sub frunzişul bogat al fagului de lîngă piriu era 
umbră deasă. Vitellius se aşeză pe un ciot de buturugă, 
mulţumit de privirile calde şi pline de recunoştinţă ale 
sclavilor. Alături, Rutillius, lungit pe iarbă, cu miinile 
sub cap, privea albastrul nemărginit al cerului. 

— la spune-mi, din ce parte a imperiului ai fost 
adus? întrebă Vitellius, după ce se uitase mult la un 
sclav negricios, scurt şi gros, cu un ochi lipsă. 

— Din Cappadochia, stăpîne, răspunse sclavul, 
ridicîndu-se în picioare. 

— Stai jos şi vorbeşte-mi liniştit. Sînt şi eu om, ca 
şi tine. Din ce familie te-ai născut, ai fost luat captiv? 

— Din nici o familie, stăpîne. Mama a fost sclavă, 


ca şi mine. 

Privi îndurerat faţa îndobitocită a sclavului, care 
ridea satisfăcut, fiindcă spusese şi el ceva. 

— Cum s-a întîmplat cînd ţi-ai pierdut ochiul? 

Cu acelaşi ris prostesc, copilăresc, sclavul povesti 
scurt: 

— Mi l-a scos stăpinul dintii. Eram mare şi-mi 
spusese că nu trebuie să mă uit la fata lui, că-mi 
scoate ochii. O dată m-am uitat la ea, şi el m-a prins. 
M-a legat de un copac şi mi-a scos ochiul. 

Sclavul rise mai departe, acelaşi ris prostesc. 
Vitellius simţi săgețile unui fior. Sclavul din faţa lui nu 
ajunsese la atita decădere prin viciu, ci prin 
animalizare treptată, provocată de viaţa de lipsuri şi 
chinuri pe care o dusese la stăpinii răi şi lacomi. 

— Dar tu din care provincie ai fost adusă? o 
întrebă pe copila căreia el, în ajun, îi dezlegase lanţul 
de la picioare. 

Fata tresări, se îmbujora la faţă şi căută să-şi 
ascundă sînii cu mîinile. Răspunse vioaie, cu voce 
cristalină: 

— Din Galileea, stăpine. Tata a fost pescar pe lacul 
Tiberiada. Pe mama n-o ştiu, căci a murit cînd eram 
mică. 

Fata căută să-şi stringă coapsele şi să-şi aşeze mai 
bine picioarele sub ea. Cîrpa ce-o avea înfăşurată 
peste şolduri era prea zdrenţuită. 

— Şi cum ai ajuns sclavă? 

— Am fost furată! în ochii fetei luciră lacrimi. Tata 
mă dusese de sărbătorile Paştilor la bunica, în cetatea 
Cezareea, lîngă mare. Într-o zi, am plecat singură pe 
tărmul mării, fermecată de frumuseţea valurilor şi de 
întinderea apelor. Dintr-un tufiş de tamarisc au ieşit doi 
bărbaţi, m-au legat şi m-au dus în barca lor. După 


cîteva zile, cu mulţi alţii împreună, am fost dusă la 
Roma şi vindută ca sclavă. 

— Dar eu n-am ştiut de asta, Rebbeca! se miră 
Rutillius, care tot timpul ascultase. 

— N-ai întrebat-o tu, spuse Vitellius, fata nu ti-ar fi 
ascuns. Dar voi ce staţi aşa retraşi? întrebă el cîțiva 
sclavi ce stăteau mai la o parte, ascunşi între tufele de 
bozii şi de mentă. 

— Sînt robi daci, şopti un sclav din apropierea lui. 
Aşa sînt ei, mai ruşinoşi. Cică înainte au robit pe moşia 
asta, dar umblau şi ei îmbrăcaţi ca oamenii. Acum li-e 
ruşine, cică, să umble aşa goi. 

— Şi-n imperiu, unii sclavi umblă îmbrăcaţi, lămuri 
alt sclav din apropiere, totul e după stăpîn! 

Rutillius se ridică, se întinse şi căscă. 

— Haideţi, ne-am odihnit destul, soarele se duce... 
Reîncepură lucrul voioşi şi cu mult spor. Alături de ei 
munciră cu îndeminare Vitellius şi Rutillius, Seara nu se 
mai  despărţiră. Rutillius îl duse pe Vitellius la 
Caesidius. Îl recunoscu îndată ce-l văzu: era Caesidius 
de la Roma, fiul unui patrician bogat, care după moarte 
lăsase fiului său multă avere. Acesta trăise în lux, 
trindăvie şi petreceri, şi-n puţini ani risipise totul. 
Venise în Dacia cu gîndul să-şi refacă averea. 

— Mi-a spus Rutillius că eşti de la Roma, începu 
Caesidius, că al venit în Dacia ca să te căpătuieşti. 

Vorbea tare, aproape strigat, cu ton ce căuta să 
vîre teama în cel pe care îl avea în faţă. In loc să-i 
răspundă, Vitellius începu să zimbească. 

— Ce găseşti de ris în întrebarea mea? 

— Cum să nu rîd? De unde ştii tu că am venit în 
Dacia ca să mă căpătuiesc? Poate că n-aş ride dacă mi- 
ar fi foame şi aş avea nevoie de tine. Aşa ştii tu să 
vorbeşti cu oamenii? 


Furia lui Caesidius crescu şi mai mult. 

— Ai venit să mă superi, să mă batjocoreşti, cum 
văd eu. Dacă mai vorbeşti aşa, pun să te bată cu 
vergile şi să te arunce afară de pe moşie! 

— Vrei să spui că mă baţi chiar tu, aşa cum poate 
că ai obiceiul să-ţi potoleşti pornirile chinuind sclavii. Ei 
bine, află că de dată asta nu-ţi merge. Miini am şi eu, şi 
încă zdravene! 

Se aşteptase ca Caesidius să izbucnească din nou, 
dar, spre mirarea lui, îl văzu că se întoarce şi se aşază 
încet pe scaun, tuşi de cîteva ori şi înghiţi în sec. Acum, 
Vitellius se lămurise, zimbi: avea în faţa sa un laş, un 
nemernic, aşa cum îl ştia, de altfel. 

— Spui că eşti scrib, unde ai mai lucrat, ştii ce ai 
de făcut? îl întrebă, ceva mai potolit. 

— Eu nu ţi-am spus că sînt scrib, dar pot să fac şi 
pe scribul, din moment ce ştiu să scriu şi să socotesc. 
N-aş vrea însă să vorbesc mai departe şi nici să rămîn 
aici, dacă aşa ai de gînd să te porţi cu mine... 

Caesidius avea multă nevoie de un scrib, care să-i 
ţină socotelile. Ferma era mare, şi el urmărea să 
stringă bani cît mai mulţi, pentru a putea să ajungă 
stăpinul Carsidavei. Pe de altă parte, Eurotas nu era 
omul care să poată fi înşelat uşor şi nu lăsa 
necontrolate anumite venituri şi cheltuieli. După 
răspunsurile ce le primise, Caesidius vedea că cel din 
faţa lui e om de nădejde. 

— Te iau ca scrib. Ce simbrie vrei? îi spuse, cu 
totul liniştit. 

— Îmi place cum vorbeşti. Cît priveşte simbria, tu 
ştii cît face munca unui scrib. Dacă nu-mi va conveni 
sau nu te vei purta cum trebuie, voi pleca! 

— Lua-te-ar Proserpina, dar încăpăţinat mai eşti! O 
să ne înţelegem, şi-ţi voi da simbrie bună, dar numai 


cu o condiţie: să nu fii văzut niciodată de stăpinul 
fermei. Toate socotelile o să i le prezint eu, iar tu vei 
însemna numai ceea ce-o să-ţi spun eu. 

— Pe mine nu mă interesează dacă doi hoţi se fură 
între ei, i-o spuse în faţă Vitellius. De fapt, eu ar trebui 
să fiu scribul stăpînului fermei, dar cred că mă voi 
înţelege bine cu tine. 

— S-a făcut! încheie mulţumit Caesidius. Pentru 
dormit o să-ţi dau o mică încăpere în baraca 
supraveghetorilor. 

După ciîtva timp de însemnări şi de socoteli 
amănunțite, Vitellius putu să-şi dea seama în ce 
măsură administratorul îl fură pe stăpiîn. Dar nu voia să 
se amestece. Eurotas merita să fie sărăcit pînă va 
ajunge să se tîrască la bătrîneţe în lipsuri. Îşi făcu timp 
să se ocupe de supraveghetori şi să-i schimbe în aşa 
fel încît să mai uşureze munca sclavilor. 

În fiecare seară, venea şi se aşeza pe o movilă din 
apropierea bordeielor în care dormeau sclavii. Era 
înconjurat îndată de priviri - unele pline de 
recunoştinţă, altele pline de curiozitate. Aflaseră toţi 
sclavii din cetele celorlalţi supraveghetori de ceea ce 
făcuse scribul pentru sclavii din ceata lui Rutillius. El le 
vorbea despre toate, cu multă linişte, şi povestea 
frumos. 

Într-o seară, Vitellius văzu pe un sclav cum îşi tot 
pipăie cu palma un ochi umflat. Stătea sus pe movilă 
şi-i cuprindea cu privirea pe toţi. 

— De ce ai ochiul umflat? îl întrebă. 

— M-a lovit Maccius, stăpine! răspunse cel 
întrebat. 

— Maccius este aici? întrebă rotindu-şi privirea pe 
fețele lor. 

— Da, stăpiîne! 


Răspunzind, Maccius căută să se ascundă în 
dreptul unui sclav spătos, ce se afla în faţa lui. 

— Spune, Maccius, de ce l-ai lovit, nu te-ai gîndit 
că poţi să-l laşi orb? 

— Mi-a furat porţia, stăpine! Aseară m-a durut 
burta şi n-am putut să mănînc, mi-am luat coaja de 
piine ca s-o mănînc în timpul nopţii. El m-a pîndit pînă 
am adormit, mi-a luat-o şi-a mîncat-o. 

Îi privi lung pe amîndoi. Maccius era scurt şi gros, 
cu ochii mici şi gura mare. După fălcile lui puternice, se 
vedea că poate să măniînce mult şi că suferă cumplit 
cînd îi o foame. Celălalt era lung şi slab, palid, şi cu 
pletele rare. 

Nu găsi ce să le spună. Şi el trăise viaţa de sclav 
veşnic înfometat şi ştia ce înseamnă lupta pentru o 
coajă de pîine. Îl scoase dim impas o sclavă, cu privirea 
vioaie şi fata luminoasă. 

— Stăpine, să ne mai spui ceva ca aseară! îl rugă 
ea, întărindu-şi îndrăzneala. 

Văzu în ochii tuturor aceeaşi dorinţă. Unii căutau 
să-şi schimbe locurile, încercînd să fie mai aproape de 
el şi mai în faţă. Ciţiva îi atinseră tunica, o sclavă îi 
şterse cu palma praful de pe sandale, şi toate acestea 
le făceau dintr-o plăcere nereţinută. Un val de căldură 
îl năpădi. Simţea în toată măreţia ei ce înseamnă 
iubirea de oameni şi cît de setoşi sînt cei chinuiţi şi 
nefericiţi după o cît de mică alinare a suferințelor, un 
cît de slab ajutor. 

— Ne povesteşte despre acel galilean, murmură 
un sclav căruia îi luceau ochii de bucurie. 

— Au trecut mai mult de o sută de ani, începu 
Vitellius, de cînd în Galileea a văzut lumina soarelui un 
copil, născut de o fecioară, soaţă a unui bătrîn dulgher. 
Numele lui a fost lisus, şi s-a dovedit înţelept de la 


vîrstă fragedă. El îşi arăta învăţătura prin pilde, iar 
puterea - prin minunile ce le săvirşea. Dar printre noi 
sînt şi oameni cărora nu le place binele şi dragostea de 
aproapele lor şi care se tem de cei care sînt iubiţi de 
mulţime... 

— Ca Caesidius, spuse un sclav. 

— Ca supraveghetorii, şopti altul. 

— Tot aşa şi acolo, au fost astfel de oameni răi, ce 
nu vedeau cu ochi buni învăţătura şi minunile pe care 
le săvirşea el şi l-au pîrît guvernatorului. Şi cum orice 
poţi să faci, şi tot mai poţi spera într-o scăpare, numai 
de conducător, de rege sau de împărat să nu te atingi, 
bunul învăţător al oamenilor a fost prins, judecat şi 
răstignit. Dar şi după moarte el şi-a arătat puterea, 
fiindcă după trei zile a înviat, şi s-a urcat la cer... 

— Şi chiar a înviat? întrebă o sclavă, cu un uşor 
tremurat în voce, înghițind în sec. 

— O fi fost vreun zeu care s-a făcut om, zise un 
sclav, un trac îndesat, cu plete lungi şi barbă bogată. 

— Cu timpul o să înţelegeţi, murmură Vitellius. 

— Şi nevasta lui cine a fost? întrebă în batjocură 
un supraveghetor. la să mă lăsaţi în pace: zei şi zei 
peste tot, acum toţi s-au făcut unul. Eu trăiesc şi fără 
ei, e mai bună o oală plină cu vin, cîrnaţi fripţi şi 
pastrama şi o sclavă frumoasă. 

— Şi un flagrun bun, cu care să baţi cît mai mulţi 
sclavi, i-o spuse Vitellius. 

— Şi ăla trebuie, pentru cine nu-şi vede de treabă! 
Cuvintele supraveghetorului curmară liniştea tuturor. 

Unul cîte unul, sclavii se ridicară şi porniră spre 
bordeie. 

In după-amiaza zilei ce urmă, Vitellius se duse la 
Caesidius, ţinînd sub braţ sulurile de papyrus cu toate 
notările şi socotelile produselor trimise pentru vînzare 


la Ulpia Trajana şi a celor date pentru imperiu. Cînd 
intră, nu-l găsi pe Caesidius şi se aşeză pe un scaun, în 
aşteptarea lui. Se lăsă prins de ginduri. Tresări cînd uşa 
se deschise şi în încăpere năvăli sclavul care îl urma la 
tot pasul pe administrator. 

— Treci repede în încăperea mică din fund, închide 
bine uşa şi nu ieşi de acolo pînă nu te cheamă stăpinul. 
Vine stăpiînul cel mare aici, îi spuse sclavul. 

Vitellius se închise bine, punind drugul la uşă. 
Sclavul ieşi tot atît de repede precum intrase. Nu trecu 
mult, şi auzi cînd ei intrară. Recunoscu vocea 
piţigăiată, metalică a lui Eurotas. 

—  Caesidius, anul ăsta a fost un an bogat, cu ploi 
la timp şi căldură multă, mă mir că după socotelile tale 
voi avea un cîştig mai mic decit anul trecut. 

— Eu am toate socotelile, le-ai văzut, însă nu 
trebuie să uiţi că o fermă mare cum e Carsidava are 
cheltuieli mari, se consumă mult... 

Eurotas chicoti într-un rîs tot aşa de piţigăiat ca şi 
vocea. 

— Să nu te calce pe inimă vreun duh rău şi să mă 
furi! Mi-ai spus, cînd ne aflam în Circul cel mare la 
Roma, că vii în Dacia ca să-ţi refaci averea cheltuită. 
Dacă te dovedesc că mă furi, cer să fii judecat în for, 
la Ulpia Trajana! 

— Nu cred că vei face tu una ca asta, Eurotas, se 
grăbi Caesidius, şi asta din două motive: primul, că nu 
vei putea să dovedeşti că ţi-am furat ceva ; şi al doilea, 
că acolo în for al putea să auzi lucruri care nu ţi-ar fi 
chiar pe plac, şi apoi... 

După tonul cu care Caesidius vorbea, Vitellius 
înţelegea că acesta nu face altceva decit să-l amenințe 
pe Eurotas, fiindcă ştia că în Dacia un administrator 
era greu de găsit. 


— Vorbeşti prostii, Caesidius, îl întrerupse Eurotas, 
haide, nu mai te arăta supărat! Mai bine să ne gîndim 
ce-ar fi mai nimerit de făcut, ca să mărim venitul de la 
această fermă. Aşa, din socotelile pe care mi le-ai 
prezentat, am văzut că ai cheltuit prea mult cu 
miîncarea şi îmbrăcămintea sclavilor. Să le dai mai 
puţin să măniînce şi lasă-i să umble şi goi. Dar sclavii 
cum dorm, Caesidius? 

— Cum să doarmă?! în ergastulele: de dincolo de 
şanţ bărbaţii, iar în acelea de lîngă barăci femeile. 

— Da, se înţelege, sclavele în apropierea 
supraveghetorilor, ca să poată să-şi aleagă în fiecare 
noapte cîte una, auzi vocea lui Eurotas. Şi aci îmi faci 
pagubă. [i-am spus încă din timpul iernii trecute că 
sclavii şi sclavele să doarmă la un loc: jumătate bărbaţi 
şi jumătate femei. Îi mai înmulţim şi mai avem şi ce să 
vindem. 

Caesidius slobozi un ris forţat, mai mult un hirîit. 

— Am încercat chiar de-atunci de cînd mi-ai spus, 
Eurotas, dar n-am putut să fac nimic. După citeva nopţi 
a trebuit să-i despart iarăşi. In fiecare noapte se 
băteau pe sclavele mai tinere şi mai frumuşele. 

Din mica încăpere în care se afla ascuns, Vitellius 
auzi din nou chicotitul piţigăiat al lui Eurotas. 

— Nici aci nu te-a ajutat capul ce să faci! Era 
foarte simplu: în fiecare noapte îi legai, doi cîte doi, un 
sclav cu o sclavă, luaţi la întîmplare. Aşa, se mulțumea 
fiecare cu femeia pe care ai legat-o lingă el. Şi făceai şi 
o faptă bună, Caesidius: s-ar fi bucurat de atenţia 
bărbaţilor şi cele mai bătrîne sau mai urite. 

— O să fac aşa cum spui, dar sclavii tot nu se vor 
odihni, şi lucrul va merge prost. 


1 încăperi în care erau închişi sclavii, dormeau şi chiar 
lucrau adesea legați. 


— Şi biciul, l-ai uitat? Pune flagrunul pe ei! Pe cei 
mai răi, leagă-i în butuci sau agaţă-i în furci. Cum, 
Caesidius, tu nu ştii cum se pedepsesc sclavii de la 
fermele de lîngă Roma? 

Eurotas se porni pe tuşit. Tuşea uşor, neputincios, 
cu un şuierat în git. Cînd se potoli, vorbi cu voce 
schimbată, binevoitor şi îndatoritor. 

— Cred că n-ai uitat, ai avut grijă de Nimfodora? O 
s-o iau sus la mine, în vilă. De-acum înainte, mă mai 
string de pe drumuri, voi locui mai mult la Carsidava. 
Mai aveam să te întreb ceva, Caesidius: cum stai cu 
paza sus la vilă, şi aci jos? S-o întăreşti bine şi să-i dai 
armele cele mai bune. Au început din nou cetele de 
latroni să atace şi să jefuiască. 

Vitellius auzi zgomot de uşă ce se deschide, 
vorbele lor slăbiră, apoi dispărură cînd uşa fu închisă la 
loc. 

Ceea ce auzise nu-l surprinsese: îl cunoştea bine 
pe Eurotas şi ştia toate ticăloşiile lui Caesidius. Seara 
se duse mai devreme şi se aşeză pe movila pe care 
obişnuia să stea de vorbă cu sclavii. Din ergastule se 
auzeau lovituri de ciocane şi topoare. Caesidius pusese 
să se bată pari şi să lege cîte două lanţuri de fiecare. In 
seara aceasta, Vitellius ar fi dorit să le vorbească 
sclavilor mai înainte ca ordinul lui Eurotas să fi fost 
adus la îndeplinire. Şi nu aşteptă mult. Setoşi după 
cuvîntul lui, sclavii se strîinseră repede în jurul movilei 
şi aşteptau, cu ochii rugători, să le mai povestească 
ceva. 

— Vino aci, Crispus, îl chemă el pe un sclav înalt şi 
uscăţiv, cum merge buba ta din spate? 

Sclavul se ridică şi se apropie de el, cu o privire 
plină de recunoştinţă. 

— S-a mai vindecat, stăpine! De cînd mi-ai pus tu 


unsoarea aia şi m-ai legat, nu mă mai doare aşa de 
tare şi nu mai curge nimic din ea. 

— Dar Atrina este aci? îi întrebă. 

— Sînt aci, stăpine! 

De după un sclav voinic se ridică o sclavă micuță 
la trup, brunetă, vioaie, cu faţa ovală şi cu ochii negri 
scînte-ietori. 

— Pentru ce te-au biciuit aseară, Atrina? Sclava 
lăsă capul în jos şi se îmbujora la faţă. 

— De ce nu vorbeşti, Atrina, ţi-e ruşine de fapta 
ta? continuă s-o întrebe. 

—- Spui eu, stăpine, se ridică o sclavă din 
apropierea ei, palidă, cu buzele subţiri şi fruntea 
îngustă. A prins-o pe Atrina că se ascunsese cu un 
sclav într-un tufiş. 

Cei din apropierea ei începură să ridă. 

—Nu trebuie să rideţi, îi mustră Vitellius. Ceea ce a 
făcut Atrina poate că nu este din vina ei. Ascultaţi: într- 
o zi, lisus s-a dus în templu, urmat de aceia care 
veneau să le vindece bolile de pe trupuri şi din suflete 
sau care erau dornici să-i asculte învăţăturile... 

Sclavii făcură linişte şi se strinseră cît mai mult în 
apropierea lui. Din toate părţile era înconjurat de priviri 
pline de curiozitate. Astfel de clipe îi umpleau lui 
Vitellius sufletul de mulţumire. 

— Dar fariseii, continuă el, nu vedeau cu ochi buni 
dragostea cu care îl înconjura mulţimea şi căutau ca, 
prin tot felul de întrebări meşteşugite, să-l încurce şi să 
scadă încrederea oamenilor în învăţătura lui. În ziua 
aceea, fariseii aduseseră înaintea lui lisus o femeie 
păcătoasă. „învăţătorule, i-au spus ei, această femeie 
este o stricată, căci o vedem umblînd cu toţi bărbaţii. 
Noi am prins-o de mai multe ori făcînd fapte ruşinoase. 
După legea lui Moise, ea ar trebui ucisă cu pietre." 


lisus i-a privit îndelung, apoi le-a spus: „Acela dintre 
voi care este fără de păcat să arunce cel dintii piatra 
asupra ei". Auzindu-l ce spune, fariseii s-au uitat unii la 
alţii, îndemnîndu-se, dar nici unul n-a ridicat piatra, ci, 
furişindu-se, au părăsit templul unul după altul. 

Vitellius văzu pe feţele sclavilor încordarea cu care 
îl ascultaseră. Din mijlocul lor se ridică un sclav cu o 
privire limpede, puţin neliniştită. Acesta întrebă: 

— Dacă acel lisus n-a fost zeu, atunci ce-a fost? 

Se gîndi ce răspuns să-i dea. O lămurire mai lungă i 
se păru greu de explicat şi poate că ei tot nu l-ar fi 
înţeles. Spuse scurt: 

— După cite am aflat, el întotdeauna a răspuns 
aşa la întrebările viclene ale fariseilor: „Sînt fiul 
Omului". 

Dinspre barăci se auzi Caesidius, care striga cît îl 
ţinea gura: 

— Hei, sclavi împuţiţi, lua-v-ar Proserpina, nu se- 
aude? Veniţi aici, că pun biciul pe voi! 

În zornăitul lanțurilor, sclavii se  îndepărtară. 
Vitellius rămase singur pe movila acoperită cu iarbă 
deasă. Ştia pentru ce-i chemase: de fiecare par din 
bordeie va fi legată o pereche, un sclav cu o sclavă, 
aşa cum poruncise Eurotas. 

Sus în vilă era mare fierbere. Spre seară sosise 
Livianus Claudius, şi Eurotas voia să-i cinstească vizita. 
În _tricliniul bogat luminat, a cărui frumuseţe nu 
rămiînea mai prejos de aceea din vila generalului de la 
Ulpia Trajana, amindoi stăteau lungiţi pe paturi moi, 
gustau din numeroasele feluri îngrămădite pe masă şi 
sorbeau fără grabă şi fără lăcomie cîte-o cupă de vin 
cald. 

— Pe toţi zeii din Olimp, Livianus Claudius, îţi jur că 
mi-ai făcut o mare bucurie! Am sosit numai de ieri la 


Carsidava şi nu-mi găseam liniştea, parcă-mi lipsea 
ceva. 

— Şi eu încerc aceeaşi bucurie, Eurotas, 
revăzîndu-te. Acolo, în Ulpia Trajana, mă simt prea 
singur, mai ales după moartea lui Decimus Terentius 
Scaurianus. Pe lîngă paza militară, a trecut în grija mea 
şi administrarea acestei provincii. 

— Da, Livianus Claudius, amîndoi sîntem singuri. 
Eurotas făcu ochii mari şi adăugă cu îngrijorare: 

— Dar eşti trist, Livianus Claudius! Nu cumva eşti 
bolnav? 

— Eu sînt trist întotdeauna, Eurotas! Veselia, 
bucuria, plăcerea, toate s-au stins în sufletul meu din 
toamna anului trecut. Dar acum am luat o hotărîre 
nestrămutată. 

Bătrînul grec sări, ridicîndu-se într-un cot. 

— Pe Jupiter, ce vrei să spui, Livianus Claudius? 

— Părăsesc Dacia, Eurotas! Am primit mesajul 
împăratului, prin care mi se satisface dorinţa de a mă 
înapoia la Roma. În curînd va sosi noul guvernator, 
Julius Quadratus Bassus, un bun prieten al împăratului, 
un om energic şi bun militar. 

— Aşadar, pleci, şi eu rămîn aici între daci, fără 
sprijin, fără apărare. De răzbunarea lor nu mă va mai 
putea scăpa nimeni, tocmai acum, cînd pusesem de 
gînd să rămîn la Carsidava şi să-mi trăiesc zilele 
bătrîneţilor! Spune-mi că glumeşti, Livianus Olaudius! 

— Nu glumesc, îţi spun pentru ce am venit la tine. 
Generalul se ridică în capul oaselor şi puse coatele pe 
masă. Continuă cu vocea mai scăzută: 

— lulius Quadratus Bassus este un om mai sever, 
un om dintr-o bucată, omul legii şi al datoriei. N-aş 
vrea să mă văd în forul de la Roma, chemat să răspund 
la învinuirile ce mi s-ar aduce... 


— Pentru ce, Livianus Claudius? 

— Aş vrea ca tu să-ţi pui bine la punct socotelile cu 
imperiul. Cîteodată eu am fost mai slab, ţi-am cedat: ai 
luat sclavi, materiale, ferme, transporturile de sare şi 
altele. Să plăteşti tot ce mai ai de plătit imperiului, 
pentru ca socotelile cu tine să fie găsite în regulă. 
Acum, cît timp mai sînt aici guvernator, să le lămurim 
pe toate! 

Urmă un moment de tăcere încordată. Generalul 
se gindise la un refuz din partea omului pe care îl ştia 
avar şi lacom, de aceea se hotărise să treacă la 
ameninţări. Îl surprinse însă răspunsul lui: 

— Bucuria pe care mi-ai făcut-o la sosire este 
acum întristare! Nu e vorba de bani, Livianus Claudius, 
căci bani am să aranjez numaidecit socotelile cu 
imperiul. Durerea este că rămîn singur. 

Eurotas tăcu, văzînd că Caesidius intrase grăbit, se 
apropie şi-i şopti ceva la ureche. 

— Auzi, Livianus Claudius, cică au prins un dac 
care pătrunsese pînă la ergastule şi furase pe o sclavă 
dacă. Caesidius se teme ca ferma să nu fie atacată de 
vreo ceată de latroni. 

— Unde este dacul prins? întrebă generalul 
neliniştit. 

— Aci, în atriu, răspunse administratorul. 

—  Adu-l încoace sau mai bine adu-i pe amindoi. 
Cîtva timp, Livianus Claudius îl privi cu atenţie pe dac. 

Era tînăr, nu avea mai mult de treizeci de ani, cu 
ochii vii, pătrunzători, bine legat, îndesat şi vînjos. 
Pletele lungi, blonde, îi cădeau pînă peste umeri. 

— Spune-mi, dacule, de ce-ai încercat s-o furi pe 
această sclavă? 

Dacul ridică privirea şi vorbi dirz: 

— N-am furat-o, am venit să-mi iau femeia acasă! 


— Cum, sclava e soţia ta? 

Livianus Claudius se uită atent la tinăra femeie. 
Îmbrăcămintea ei era ruptă, printre zdrenţe se vedeau 
sinii rotunzi, tineri, iar pulpele îi erau goale. 

— Da, e femeia mea, şi de patru ani am tot căutat- 
o întruna! 

Generalului îi plăcu dirzenia şi tonul hotărît al 
dacului. Vedea în atitudinea şi hotărîrea lui puterea 
dragostei, a legăturii sublime, curate şi duioase dintre 
soţ şi soţie. Lîngă el, tînăra îşi ştergea ochii de lacrimi, 
şi pieptul îi sălta cu putere. Avea aruncată peste umeri 
zeghea lui de dimie, veche şi murdară. 

— De ce ai pus haina ta pe umerii ei? 

— Dar cum, s-o las goală? La noi, la daci, înainte 
nu se pomenea ca robii să trăiască şi să muncească cu 
trupurile dezgolite. 

— Şi de unde ştii tu limba Romei? continuă 
generalul. 

— Tot rătăcind în căutarea ei, am învăţat şi limba 
Romei. Acum, în Dacia, nu mai poţi să faci nimic dacă 
n-o ştii... 

Pe faţa lui Livianus Claudius se contura un zimbet 
plin de mulţumire. Era cea mai bună dovadă că dacii 
începuseră să înveţe limba imperiului, chiar şi cei 
liberi. Se întoarse spre Eurotas. 

— Aci, la ferma ta, sclavii sînt goi, neîmbrăcaţi? Ar 
fi ruşinos pentru imperiu, ne facem de ris în faţa 
dacilor. 

Uşor îmbujorat, Eurotas răspunse: 

Poate că e o întîmplare, miine o să-i vezi pe 
toţi... Îl privi pe Caesidius, şi acesta înţelese ce avea de 
făcut pentru a doua zi. 

— Şi unde este ceata de latroni cu care ai venit să 
ataci ferma, reluă generalul întrebările, şi de unde ai 


aflat că soţia ta se afla aici? 

— Nu este nici o ceată. Am găsit-o singur. Ea ştia 
de semnul meu: fluier ca o pasăre de pădure, de mai 
multe ori. Am fluierat în mai multe seri, de departe, şi 
ea numai în seara asta a putut să iasă din bordei. Da, 
Zeul cel mare nu m-a ajutat s-o scap... 

— Tu ştii ce te aşteaptă? 

— De osîndă ştiu că nu scap, cu toate că n-am 
furat nimic. Cînd m-am însurat, ea nu era roabă, şi 
imperiul nu i-a făcut robi pe dacii liberi. La cine să mă 
duc să-i spun să-mi lase liberă femeia? 

Dacul tăcu o clipă, frămîntîndu-şi mîinile. Îşi privi 
cu dragoste soţia, apoi îl fixă dirz pe general. 

— Bine, dacă e să mor, omoriţi-mă cît mai repede! 
Murmură apoi: Dacă nu-mi pierdeam cuțitul în bozii, 
unde am aşteptat-o, nu puneau mîna paznicii pe mine, 
mă luptam cu ei toţi! 

Lui Livianus Claudius îi plăcu mult îndrăzneala 
dacului. 

— De cenu ne rogi să vă dăm drumul, ţie şi soţiei? 

—  Vorbeşti de rugăminte? Care dac a văzut milă 
din partea unui roman? 

Generalul se ridică în picioare şi se apropie zimbind 
de ei, le prinse mîinile şi le puse una într-alta. 

— Aşa, dacule, ţine-ţi bine soţia de mină şi să vă 
rugaţi zeilor să nu vă mai despartă niciodată. Din 
această clipă sînteţi liberi. 

Livianus Claudius se întoarse apoi spre 
Caesidius: 

— Să-i îmbraci şi să-i ospătezi bine, după aceea 
să-i scoţi pe drumul cel mare către Rehidava. Dacă aflu 
că ai făcut altfel, te voi răstigni fără milă! 

Rămaşi singuri, generalul se apropie de Eurotas şi-i 
puse mîna pe umăr. 


— Acum ai înţeles ce înseamnă iubirea, Eurotas? 
Cu cîtă seninătate tînărul dac primea moartea, 
mulţumit că făcuse tot ce-i stătuse în putere ca să-şi 
găsească şi să-şi scape soţia! Dacă i-aş fi judecat la fel 
pe Hammonius şi pe Apronilla, i-aş fi avut acum lîngă 
mine, ca pe copiii mei... 

Oftînd adînc, generalul începu să se plimbe trist 
printre coloanele din tricliniu, îmbrăcate în iederă şi 
trandafiri. Era tirziu. Eurotas se ridică şi, luîndu-l de 
braţ, îl conduse în cubiculum, rezervat înalţilor oaspeţi. 

Vitellius nu dormise toata noaptea şi se rugase. 
Noua credinţă îl întărea şi-i dădea puteri noi. Nu se 
luminase bine de ziuă cînd se ridicase de pe pat, se 
îmbrăcase şi se dusese la Caesidius. Adminstratorul, 
mai întîi surprins, apoi bucuros că în aceea zi scribul 
său nu va putea fi văzut de stăpiînul fermei, se învoi să- 
| lase liber toată ziua. Se îndreptase spre pădurea de 
pe coastă. În jurul său era aceeaşi linişte ca şi în suflet. 
Călca sprinten, uşurat şi mulţumit de hotărîrea pe care 
o luase şi pe care simţise nevoia să i-o împărtăşească 
şi pustnicului. Merse mult timp fără să ia în seamă că 
urcuşul începuse să fie mai repede şi copacii se 
îndesiseră. Ajunse într-o poiană plină de lumină, se opri 
lîngă trunchiul unui fag doborit de furtună, se aşeză pe 
el şi privi în vale. Jos, se întindea întreaga vale a 
Carsidavei. Văzu cetele de sclavi la muncă: unii lucrau 
pe cîmp, alţii băteau grîul secerat şi stringeau paiele în 
căpiţe. Pe sub munte şi în lungul pîrîului, sclavii 
neputincioşi păzeau turmele de oi şi de capre. 

Privirea îi rătăci şi în sus, spre vila lui Eurotas, 
acolo unde fusese cetatea lui Dicomes. Cu gindul 
departe, revăzind cu mintea trecutul presărat de clipe 
de fericire, de luptă şi de deznădejde, nu auzi 
trosnetele de vreascuri ce veneau din pădure şi nu 


simţi mişcarea şi foşnetele din desişul ce nu era la o 
depărtare mai mare de cîţiva paşi în spatele lui. Simţi 
numai strinsoarea a două braţe puternice ce-l 
prinseseră peste umeri. 

— Dacă faci vreo mişcare, eşti pierdut, auzi el într- 
un amestec de cuvinte din limba Romei şi din cea 
dacă. 

La început tresări fără voia lui, dar auzind şi vorbe 
dace nu se sperie. 

— Eu nu mă tem nici de moarte şi nici de daci. 
Alături de ei, întotdeauna m-am simţit bine şi în 
siguranţă. 

După mişcări, simţi că în spatele lui erau doi 
oameni. 

— Asta e bună, uite şi un roman care vorbeşte 
limba noastră, auzi el pe unul. O să mergi cu noi, 
romanule, şi-om vedea dacă între daci o să te mai 
simţi bine. i 

Porniră prin pădure în susul muntelui. li privi din 
cînd în cînd pe cei doi daci tineri, îndesaţi, zdraveni şi 
frumoşi. Ajunseră repede într-un hăţiş de nepătruns, 
unde se ascundea întreaga ceată. De sub un frunziş 
bogat ieşi un dac cu pieptul lat, care rămase pironit 
locului, cu ochii măriţi, uimit de ceea ce vedea. Era 
bătrînul Dagio. Aceeaşi mirare se oglindi şi pe faţa lui 
Vitellius. Se îmbrăţişară, împinşi unul spre altul de o 
putere nestăvilită. Dagio se trase un pas înapoi, să-l 
privească mai bine. 

— Bine, minjilor, nu vă este vouă ruşine, vă aduceţi 
fratele, ameninţindu-l cu spadele, ca pe-un duşman de 
moarte? 

— Rhesos! murmură Dapyx, uitîndu-se spre fratele 
său Rhesos. Uite, mă, cine îţi lua locul în sufletul 
mamei, dacă tu erai plecat la Marele zeu! urmă el. 


De sub acelaşi frunziş, ieşi greoi şi bătrinul 
Chertebalos. 

— Te-ai prostit, Dagio, te-ai pierdut şi tu ca o 
muiere, de ce nu mă chemi să-mi string la piept pe cel 
de-al treilea fecior? 

Bătrînul se apropie de Vitellius şi-l îmbrăţişă. Nici 
unul dintre ei nu se aşteptase ca această zi să le aducă 
atita bucurie şi totodată atita ajutor, de o parte şi de 
alta. Îşi povestiră toate cele ce se petrecuseră, 
necunoscute de unii sau de alţii. Vestea că Nimfodora 
era sclava lui Eurotas îl răscoli cu totul pe Dagio. 

— Nu plec de aici pînă nu las Carsidava în scrum şi 
n-o iau pe Nimfodora! spuse Dagio cu hotărire, 
ştergindu-şi mustăţile. 

Vitellius îi privi mult timp, şi în sufletul lui se 
dezlănţui lupta. Îşi dădea seama că între el şi ei se 
produsese multă deosebire, că sufletul său suferise o 
mare schimbare şi vedea lumea cu alţi ochi. li luă mîna 
lui Dagio şi vorbi: 

— Tu ştii tot aşa de bine ca şi mine, bătrine, că în 
lume este multă răutate şi multă durere, tu ştii că şi eu 
am fost sclav, ca Nimfodora, ca Sarmis şi ca atiţia alţii, 
mii şi mii. Nu te-ai gîndit şi la ceilalţi sclavi de aci, de la 
Carsidava? 

Dagio izbucni într-un hohot de ris şi-i răspunse: 

— Cum să nu mă gîndesc, nepoate Rhesos, spuse 
în glumă, accentuînd cuvintele „nepoate" şi „Rhesos", 
le dăm drumul la toţi sclavii care trudesc pentru 
ticălosul de Eurotas. 

Aşteptă ca Vitellius să spună ceva, şi văzînd că 
acesta tace, privind m jos, îl întrebă: 

— Ei, ce taci? 

— Crezi că va fi bine? Să zicem că o să-i eliberam, 
dar te-ai gîndit unde se vor duce ei? Vizindu-se scăpaţi, 


setoşi de libertate, cei mai mulţi se vor împrăştia prin 
păduri şi prin munţi, vor trăi un timp sălbăticiţi şi 
luptind cu fiarele din codri, hăituiţi într-una de 
legionari. Unii vor fi prinşi şi supuşi la torturi, alţii vor 
pieri în lipsuri, iar aceia care vor scăpa nu vor putea 
suporta singurătatea şi, biruiţi de dorul oamenilor, se 
vor întoarce în sate sau pe lingă cetăţi, unde vor cădea 
uşor în mîinile pretorienilor. A-i elibera pe sclavi prin 
luptă înseamnă a-i arunca dintr-o nenorocire în alta şi 
mai mare. Aici, lucrurile de-abia s-au mai potolit. Cînd 
am sosit eu la Carsidava, sclavii duceau o viaţă grea. 
Eu am căutat să-i ajut, de aceea m-am făcut scrib al 
administratorului. Pînă atunci, nu  ştiusem că 
Nimfodora e sclava lui Eurotas... Prin învăţătura noii 
credinţe i-am mai îmbunat pe unii supraveghetori. Eu 
lupt prin puterea cuvîntului... 

Ascultîndu-l, Dagio se întoarse spre Chertebaios şi-l 
bătu cu putere pe umăr. 

— Hei, bătrîne, ai auzit că cel de-al doilea Rhesos 
al tău nu vrea să mai lupte cu spada, ci numai cu 
puterea cuvîntului? 

— „El" a spus, murmură Vitellius, „Cine trage 
spada, de spadă va muri!" 

— Ce zici? sări Chertebalos. Fiul meu, păi să nu 
trag eu spada şi să nu-l pălesc pe cotropitorul care mi- 
a luat moşia şi s-a vîrît în casa mea? 

Dagio îl privi mirat şi-şi strînse fălcile. 

— Cum adică, să n-o scot eu pe Nimfodora, să nu 
ard culcuşul în care s-a cuibărit duşmanul şi trădătorul 
nostru? strigă el. Să-i las pe dacii de acolo să fie biciuiţi 
de romani? 

— Eu n-am spus asta. Chiar dacă nu veneai tu, pe 
Nimfodora o scoteam eu şi o duceam la mama Azida, 
dar ceilalţi, sclavii, n-au unde să fie duşi... 


— Diegis are nevoie de daci. Acolo vor merge toţi! 

— Dar la ceilalţi, sclavii aduşi din imperiu, la ei nu 
te gindeşti? Şi ei sînt tot atit de mulţi. 

Citeva clipe, Dagio tăcu încurcat. Cuvintele spuse 
de Vitellius le găsea drepte. 

— Şi ce vrei să fac? îl întrebă. 

— Să nu arzi ferma! Trebuie să te gindeşti că tot 
ce vei arde tu în mai puţin de o noapte va trebui să fie 
refăcut de ei prin multă muncă, prin chinuri şi sudoare, 
prin multe lovituri de bice şi torturi. Te întreb, Dagio: 
unde-ţi este mila de oameni, mila de sclavi? 

Vitellius tăcu. Închise ochii, părea obosit. 

— Vorbeşte bine feciorul, spuse Chertebalos 
privind părinteşte spre Vitellius. Eu zic s-o scoatem pe 
Nimfodora şi să-i luăm pe toţi dacii de-acolo, că dacă 
ardem ferma, tot n-am făcut nimic, o să ridice alta în 
loc. Dar de, tu eşti căpetenie, tu ne conduci, faci cum 
crezi... 

Tot restul zilei se pregătiră. Vitellius se înapoie în 
vale, la barăci. Prin Rutillius, îi spuse Nimfodorei să se 
pregătească de plecare. 

Trecuse de miezul nopţii cînd ceata lui Dagio năvăli 
asupra paznicilor din jurul barăcilor şi bordeielor. 
Căzură cîţiva, ceilalţi pieriră în întuneric. Il prinseră pe 
Caesidius, îl legară şi începură să-l lovească cu biciul. 
Supraveghetorii care încercaseră să fugă în sus, spre 
vilă, căzură străpunşi de spade. Dagio, Rhesos şi 
Dapyx o scoaseră pe Nimfodora din baraca în care era 
ţinută închisă. Totul se desfăşură repede şi, spre 
mirarea lui Caesidius, ceata mărită cu toţi dacii de la 
fermă dispăru în noapte, lăsindu-l în viaţă şi fără să fi 
dat foc barăcilor, hambarelor şi şurilor din apropiere. In 
mintea lui răsunau într-una amenințările lui Dagio: 

— Te vom arde de viu dacă aflăm că mai ţii sclavii 


goi, legaţi noaptea la par şi înfometați! 

In ziua următoare, seara, Vitellius le vorbi sclavilor 
urcat pe movila de pe care obişnuia să le povestească 
în fiecare zi. Erau toţi îmbrăcaţi şi fără lanţuri la 
picioare. Pe feţele unora se vedea mulţumirea pentru 
schimbările ce se făcuseră şi care le mai uşurau viaţa. 
Alţii stăteau trişti şi priveau în partea în care plecaseră 
dacii eliberaţi, chinuiţi şi ei de dorul de libertate. El îi 
privi lung pe toţi, şi-i înţelegea şi pe unii, şi pe alţii. Era 
tirziu cînd, înainte de a-i îndemna să plece la culcare, 
pe movilă răsunară ultimele lui cuvinte: 

— Odată, pe virful unui munte, învățătorul le-a 
spus celor veniţi să-l asculte: „Fericiţi cei miîhniţi, căci 
aceia se vor miîngiia ; fericiţi cei însetaţi după dreptate 
şi flămînzi, căci aceia se vor sătura ; fericiţi cei asupriţi, 
căci aceia vor moşteni pămintul!"... 

De pe creasta muntelui, luna se ridica încet, mare, 
luminoasă. Undeva departe răsuna strigătul unei păsări 
de noapte. Infioraţi, sclavii porniră spre bordeie, 
vorbind în şoapte. 

În munţii ce străjuiau partea de răsărit a podişului 
dac, acolo unde erau păduri dese de brazi falnici, 
neumblate altădată de picior de om, se aflau ascunse 
cetele de luptători strînse în jurul lui Diegis, gata în 
orice clipă să dea lovituri cotropitorului. Şi loviturile lor 
pline de îndrăzneală, acolo unde duşmanul nu se 
aştepta, băgau spaima în coloanele de transporturi ale 
armatei ori ale negustorilor şi făceau nesigură munca 
în fermele împrăştiate pe tot cuprinsul Daciei. Numai în 
apropierea cîmpurilor legiunilor şi cohortelor era mai 
multă siguranţă şi linişte. 


Pe un vîrf teşit de munte îmbrăcat cu păduri, într-o 
poiană netedă ascunsă între brazi seculari, se afla 
tabăra, lui Diegis. În mijlocul poienii se înălța o colibă 
de lemn, cu mai multe încăperi, pe acoperişul căreia 
flutura steagul de luptă dac: capul de lup cu gura 
căscată şi coada lungă de şarpe, ce se întindea şi se 
ondula în bătaia vîntului, scoţind un  şuierat 
înfricoşător. În această colibă stătea Diegis, aici era 
conducerea de căpetenie a cetelor de luptători 
împrăştiate peste tot, De aici plecau şi aici soseau 
toate iscoadele ce ţineau legăturile, duceau ordinele şi 
aduceau veştile. La o mică depărtare, erau împrăştiate 
pe toată poiana numeroase bordeie, avind pereţi din 
grădele, neteziţi cu pămînt amestecat cu fîn uscat. In 
fiecare din aceste bordeie se adăpostea o ceată de 
luptători şi fiecare era o mică gospodărie. In tot cursul 
zilei, fie vară, fie iarnă, din tabăra lui Diegis nu se 
ridica nici cea mai subţire şuviţă de fum, numai 
noaptea se aprindeau focurile, în scobituri adinci, 
ferite, din care flăcările nu răzbăteau afară şi nu 
aruncau lumină împrejur. Orice urmă de fum s-ar fi 
ridicat în cursul zilei ar fi fost socotită ca un act de 
trădare. 

Era în după-amiaza unei zile de sfîrşit de august. 
Diegis stătea pe un trunchi de brad, cioplit pe patru 
feţe, doborit în faţa colibei de lemn, lîngă o masă 
lungă, sprijinită pe şase pari bătuţi adînc în pămînt. 
Îngrijorarea îi împietrise şi-i adîncise cutele ce-i crestau 
faţa. Arăta mult îmbătrinit, pletele şi barba îi 
încărunţiseră, deşi privirea îi rămăsese aceeaşi, vie ca 
a vulturului de pe vîrf de munte, iar hotărîrea şi mai 
oţelită. Întoarse capul şi cercetă în jur, căutînd pe 
cineva cu privirea. 

— Dugis, unde eşti? Să vii după mine! 


Se ridică şi porni pe o potecă ce urca uşor şi intra 
în pădure. Nu merse mult. Intre brazi se înălța un colţ 
de stîncă, ieşit din munte ca un vîrf de suliță. Începu să 
urce pe treptele cioplite în piatră, ce şerpuiau pînă 
deasupra stîncii. Ajuns sus, îşi roti privirea împrejur. In 
faţa lui se desfăşura pînă departe priveliştea văii, care 
se lărgea pe măsură ce cobora, pierzindu-se într-o vale 
mult mai largă, ce dispărea în piclă spre miazăzi. Privit, 
de departe, colţul de stincă se vedea ca un pinten 
înconjurat de brazi, sub care cădea ameţitoare o 
prăpastie adincă de citeva sute de paşi, la temelia 
căreia se sfărimau bucăţile de piatră pornite din 
înălţimi, însoţite de zgomote prelungi ca de tunet. 

Dugis îl ajunse din urmă, suflînd greu. 

— Regele meu e trist şi-a pierdut răbdarea, 
murmură el. 

— Dar ce, nu cumva ai obosit, Dugis? îl întrebă. 

— Sînt gata, mărite rege, să vin în fiecare clipă aici 
şi să privesc în vale, în calea lor, dacă asta este dorinţa 
ta! 

Faţa lui Diegis rămase împietrită. Barba şi pletele îi 
erau uşor răsfirate de vint. 

—Pe tine nu te îngrijorează întirzierea lor? 

— Da, regele meu, îngrijorarea mea nu este mai 
mică, tocmai de aceea mă frămîntă într-una gindul să- 
ţi cer învoirea de a porni în căutarea lor. Mă leg în faţa 
ta ca în cel mult zece zile să vin înapoi, cu ei sau fără 
ei, dar cu o ştire limpede despre soarta celor plecaţi! 

Îl privi îngîndurat pe luptătorul de lîngă el, îndesat, 
vînjos, puternic, care îl slujea cu credinţă de mulţi ani. 

— Dacă nu vin ei, tu trebuie să pleci în altă parte. 
Aş vrea să stau de vorbă cu Livianus Claudius. Mă 
gîndesc la o întîlnire cu marele preot Zundecibalm... 

—  Pornesc oricind, mărite rege! rosti supus 


căpetenia gărzii. 

Diegis, cu ochii strînşi, scruta zările pînă departe în 
lungul văii, într-acolo pe unde trebuia să vină cei 
aşteptaţi. 

— Nimic, nici o mişcare, Diegis! 

— Regele meu este prea frămintat şi prea 
îngrijorat. El uită că chiar dacă bătrînul Chertebalos o fi 
acum la obirşia Alutusului, n-o să treacă valea înainte 
de căderea serii. Dacă l-ai vedea acum venind, ar 
însemna că ţi-a călcat porunca, că trădează. Pe valea 
cea largă, tot se mai ivesc citeodată cete de legionari, 
care ne caută urmele. r 

Diegis se întoarse spre el. In colțul gurii îi flutura 
un suris uşor. 

— Ai vorbit bine, nerăbdarea şi îngrijorarea mă fac 
să uit cîteodată pînă şi de măsurile de pază pe care le- 
am luat. 

—  Presimt că a sosit clipa, mărite rege, să ne 
stringem cu toţii şi să pornim lupta! rosti Dugis cu 
hotărire. 

— În fiecare zi şi în fiecare noapte, nu mă gîndesc 
la altceva decit la alungarea duşmanului. Lupta n-o 
putem porni acum. Imperiul este atît de mare şi atit de 
puternic, încît nu ne putem măsura cu el. Avem nevoie 
de ajutorul vecinilor, avem nevoie de mai mulţi 
luptători şi de mai multe arme. 

Diegis coborise cîteva trepte cînd Dugis îşi mai roti 
încă o dată privirea pe deasupra văii. Rămase înlemnit 
locului. 

— Mărite rege, un om din cei de strajă se apropie 
în fugă! strigă el încordindu-şi privirea, cu mîna 
streaşină la ochi. Nu cumva s-o fi zărit vreo ceată de 
legionari prin apropiere? 

Diegis se opri şi se întoarse spre el. Stătea cu 


piciorul pe treapta tăiată în stincă, pe care coborise. 
Privi departe, în vale. 

— Te ştiam mai curajos, m-ai oprit degeaba! Nu 
poate să fie ceva grav, din moment ce străjile nu ne-au 
dat semnalul. Dar să ne grăbim, să-i ieşim în cale, 
poate că s-a înapoiat Callidromus. 

Dacul aşteptat sosi repede. Imbujorat şi asudat, 
abia mai putea vorbi printre răsuflarea puternică, greu 
reţinută. 

— A sosit Chertebalos cu ceata lui, mărite rege! 
Acum urcă pe poteoa ascunsă, pe la stincile de lîngă 
grota cea mare... 

— l-ai văzut ceata, o fi pierdut mulţi oameni? După 
ce mai răsuflă adînc de cîteva ori, dacul continuă: 

— Ce să fi pierdut, că se grăbesc în sus numai o 
parte. Mulţi vin ceva mai în urmă. Are o ceată mare de 
tot, cu număr îndoit sau întreit de oameni. 

Dugis văzu faţa regelui luminîndu-se. li creşteau 
curajul şi încrederea şi în aceeaşi măsură îl năpădea şi 
nerăbdarea. 

— Să te duci înapoi la locul tău de strajă, îi spuse 
dacului care adusese vestea. Tu, Dugis, dă-le semnalul, 
să se grăbească. S-o ia pe curmătură, de-a dreptul. 

Rămas singur, se gindi la cele ce s-ar fi putut 
întîmpla. Îl frămînta şi-l bucura mult vestea că bătrînul 
Chertebalos se întoarce cu o ceată de luptători mult 
sporită. Nu-şi mai putu înfrînge nerăbdarea şi porni în 
întîmpinarea lor. Cînd îl văzu pe Dagio, uită de bătriînul 
Chertebalos, care se dăduse într-o parte şi stătea 
liniştit, privind fără amărăciune îmbrăţişarea lor, plină 
de bucuria revederii. Dar Diegis nu-l uitase. Strîngîndu- 
| la piept pe Dagio, se întoarse spre el şi-i spuse în 
glumă: 

— Bine, bătrine, te-am pus căpetenie a cetei cu 


care ai plecat, şi văd că locul ţi l-a luat altul?! 

— Să te ţină Marele zeu, mărite rege, puteam eu 
să fiu căpetenie peste Dagio? 

— Ce e cu acel luptător legat? întrebă Diegis cînd 
văzu apărînd de după un pilc de brazi un om legat între 
doi daci. 

— A trădat, mărite rege! spuse bătriînul. Cînd ne 
duceam spre Carsidava, pe cînd ne aflam sus pe virful 
munţilor, prin dreptul Sarmizegetusei, el a pierit într-o 
noapte. L-am strigat, l-am căutat, căci se putea să fi 
scăpat în vreo prăpastie sau, să se fi întîlnit cu vreun 
urs, şi nu i-am mai găsit urma. Cînd ne-am întors, 
Dapyx şi Rhesos au dat o raită pe la noua cetate, Ulpia 
Trajana, cum îi spune duşmanul, ca să vadă ce se mai 
simte pe-acolo, şi l-au prins. 

Bătrînul tăcu, privind lung pe Dapyx. 

— Şi fugarul ce-a spus? întrebă Diegis. 

-— Să spună Dapyx, mărite rege, tot ce-au făcut, el 
şi Rhesos, o să auzi veşti care or să te mire! Diegis îi 
făcu semn lui Dapyx să vorbească. 

— Cînd am sosit la Sarmizegetusa, era către 
seară, începu Dapyx să povestească. Am mers pe via 
Dacia Trajana, pe via Roma şi ne întorceam pe via 
Ulpia Trajana, cînd am băgat de seamă că mulţimea se 
mai îndesise, mişcarea era mai vie şi toţi vorbeau mai 
agitaţi: patricieni, tribuni, centurioni, negustori şi 
plebei se scurgeau într-un du-te-vino neîncetat, între 
terme, for şi amfiteatru. Presimţeam că se petrecuse 
ceva. Am căutat să tragem şi noi puţin cu urechea, că 
limba Romei o înţelegem acum destul de bine. Sub un 
tei cu frunziş bogat, aproape în întuneric, un tribun 
stătea de vorbă cu doi centurioni. Ne-am apropiat şi 
am ascultat. Spunea tribunul: „Se va schimba totul în 
Dacia Trajana, miine Livianus Claudius pleacă la Roma. 


Chiar astăzi după amiază, noul guvernator a fost în 
palatul augustalilor şi în for, unde s-a desfăşurat 
ceremonia instalării lui ca guvernator al noii provincii." 

—  Livianus Claudius nu mai este guvernator? 
întrebă mirat Diegis. 

— După cele ce am auzit, înseamnă că nu mai 
este. „Julius Quadratus Bassus, spunea tribunul, este o 
mînă de fier, nu ca Lavianus Claudius, un om potolit, 
care lăsa pe comandanții de cohorte şi de legiuni să 
facă tot ce voiau. Se va întări disciplina militară prin 
măsuri severe, iar jefuirea dacilor de către legionari va 
înceta!" „Dar poate că vor înceta şi atacurile cetelor de 
latroni daci?" l-a întrebat unul dintre centurioni. „Cred 
că se vor termina! a continuat tribunul, dacă cetele vor 
fi alcătuite, în adevăr, din latroni de drumul mare, dar 
dacă sînt cete de luptători..." Tribunul a tăcut un timp. 
Bătea uşor cu tocul sandalei în lespedea de piatră de 
sub picioare. A continuat apoi: „Se spune că Diegis, 
fratele lui Decebal, este o mare căpetenie a dacilor şi 
un viteaz conducător în luptă". Ce-a mai spus n-am mai 
putut să ascultăm, fiindcă lîngă ei s-a oprit un 
patrician, tocmai în clipa cînd se apropia şi o gardă de 
pretorieni. Am plecat şi ne-am pierdut în mulţime. În 
dreptul amfiteatrului, am ocolit templul zeiţei Nemesis 
şi vream să ne îndreptăm spre poarta Apulumului, cînd 
zărirăm în apropiere o tabernă şi, cum ne era sete, am 
intrat să golim la iuţeală cîte-o ulcică, şi acolo, ce să 
vezi? La o masă stătea Saccio, trădătorul, beat, cu o 
oală cu vin în faţă. Vorbea singur. Cînd ne-a văzut, s-a 
speriat. Nouă ne era teamă să nu ne dea pe mîna 
pretorienilor. Dar Rhesos a dres-o repede, i-a spus să 
stea liniştit, că şi noi am fugit din ceată şi că ceilalţi îl 
cred pe el mort, căzut în vreo prăpastie. „Păi dacă şi 
voi aţi fugit, ne-a spus el sughiţind, staţi aici, că cer eu 


sclavului să mai aducă încă două oale." Ne-a trebuit 
multă isteţime şi răbdare pînă l-am scos din tabernă, 
fiindcă trebuia să ne grăbim, căci mai era puţin pînă se 
închidea poarta cetăţii. Dincolo de poartă, i-am 
înfundat gura cu o cîrpă şi l-am legat. Apoi, 
împungîndu-l cu cuţitele, ne-am îndreptat în grabă spre 
munţi. 

Diegis se întoarse spre Dagio şi spre Chertebalos. 

— Şi aţi aflat de ce a fugit? îi întrebă. 

— El spune, lămuri Dagio, că n-a trădat decit 
ceata noastră, adică a bătrinului - şi-l arătă pe 
Chertebalos - dar nici pe noi nu ne-a trădat, că i-a luat 
Marele zeu mintea. Cică el a spus că ceata noastră se 
îndrepta spre Getidava în loc de Carsidava. Gîndesc că 
nu ne-a minţit, fiindcă nu ne-a tăiat drumul nici o ceată 
de legionari, altfel, poate că am fi avut de furcă! 

— Dar putem noi să ştim dacă n-a trădat chiar 
locul taberei de aici? murmură Diegis. Romanii nu sînt 
chiar atit de proşti încît să nu-l fi pus la torturi, ca să 
afle totul sau să nu-l fi făcut să vorbească dîndu-i bani. 

— Am găsit la el bani mulţi, arătă Chertebalos. 

Diegis ridică dintr-o dată capul şi privi în depărtare. 
Vorbi răspicat şi totuşi potolit, ca şi cum şi-ar fi 
descărcat sufletul către pădurile, văile şi munţii ce-l 
înconjurau. Ceilalţi îl ascultară în tăcere: 

— Cînd ai în faţă duşmanul, trebuie să te 
pregăteşti pentru tot ceea ce-ar putea el să-ţi facă mai 
rău. Întotdeauna, alături de cei viteji s-au pripăşit şi 
trădători, iar cele mai măreţe fapte de arme n-au adus 
victorii din cauza trădărilor. 

Tăcu. Privi în jurul său, săgetînd cu ochii pe fiecare. 
Continuă cu multă hotărire: 

— Da, poate că romanii ştiu acum locul taberei 
noastre, poate că ştiu şi munţii în care se ascund 


cetele noastre de luptători. Vom părăsi în grabă acest 
loc şi ne vom muta undeva mai sus, spre miazănoapte. 
Vom da de ştire cetelor să se tragă tot într-acolo. 
Trebuie să schimbăm felul de luptă şi să trecem 
neîntîrziat la un atac hotărît împotriva duşmanului. 
Dacă lăsăm timp noului guvernator să se pregătească, 
sorții noştri de izbîndă îi vom pierde. Dar mai întîi să-l 
pedepsim pe trădător. Să fie adunate toate cetele ce 
sînt cu noi pe acest munte, toate căpeteniile şi toţi 
aceia pe care i-a adus Dagio şi, în faţa steagului de 
luptă, vom judeca trădarea! 

Dugis plecă repede, să trimită căpeteniilor ordinul 
regelui. De jos din vale, urcau într-un şir lung toţi cei 
eliberaţi de la Carsidava. Fiecare ar fi vrut să strige, să 
cînte sau să chiuie, dacă n-ar fi ştiut că orice zgomot e 
oprit. Obosiţi, cei mai mulţi se culcară pe iarbă, la 
umbra brazilor din marginea poienii. Diegis îi prinse de 
braţ pe cei doi fraţi, bătrîni şi încercaţi luptători, şi se 
îndreptă spre noii-sosiţi. 

—  Robii de la Carsidava! şopti Diegis, îndurerat de 
amintirea dragă a Carsidei. 

— Dintre robii vechi prea puţini mai sînt, lămuri 
Dagio, cei mai mulţi sînt daci prinşi şi daţi lui Eurotas 
de către Livianus Claudiuş, 

Unul din ceata noilor-sosiţi îl recunoscu pe 
Diegis, cu toate că nu purta mantie regală, iar după 
îmbrăcăminte nu se deosebea de un taraboste 
luptător. 

— E regele! şopti acesta cu teamă, şi se ridică în 
picioare. 

Ca săgetaţi, se ridicară şi ceilalţi, toţi privindu-l cu 
respect şi supunere. 

— Bine aţi sosit, dacilor de la Carsidava, şi Marele 
zeu să vă dea sănătate şi viaţă lungă! le spuse Diegis, 


oprindu-se la cîţiva paşi de ei. Din clipa aceasta, voi, 
cei care aţi fost robi, sînteţi daci liberi! 

— Să trăieşti, mărite rege! murmurară ei, abia 
stăpînindu-se să nu strige. 

Judecarea lui Saccio s-a făcut repede. Cu toate că 
el s-a jurat pe chipul Marelui zeu că n-a trădat locul 
taberei şi nici munţii unde se ascundeau unele cete, 
căpeteniile au cerut regelui ca, drept pedeapsă, 
trădătorul să fie ars de viu. Şi în faptul înserării, într-o 
scobitură adincă dintr-un fund de prăpastie din 
apropierea taberei, din care flăcările şi fumul nu 
puteau fi văzute din nici o parte, Saccio s-a zbătut în 
mijlocul vîilvătăilor pînă şi-a dat sfîrşitul. După ce trupul 
lui s-a prefăcut în scrum, cenuşa i-a fost împrăştiată în 
cele patru vinturi, ca a oricărui trădător. 

Se potoliseră toţi în tabără, şi în jur nu se mai 
simţea nici o mişcare. Numai departe, pe virfuri, prin 
colnice, în lungul văilor, răsunau din cînd în cînd 
strigăte de huhurezi, în anumite feluri repetate, arătînd 
că cei din posturile de pîndă vestesc că la ei e linişte. 
Cîte-un liliac trecea în joc de aripi prin cercul mare al 
lunii, ce se ridicase deasupra munţilor. Pe buşteanul 
făţuit de lingă masa din apropierea colibei, Diegis îl 
asculta pe Dagio, zdrobit de vestea dureroasă pe care 
acesta i-o adusese de la Roma: pe Carsida n-avea s-o 
mai vadă niciodată. Dagio îi povesti cum căzuse prins 
în lupta de la Sarmizegetusa, învăluită de flăcări, şi dus 
captiv la Roma, şi împrejurarea prin care scăpase cu 
viaţă în lupta din Circul cel mare, de unde ieşise ca 
sclav dăruit de împărat arhitectului Apolodor. Îi spuse 
apoi cum, trimis de arhitect, o căutase pe Carsida, o 
găsise într-o coloană de captivi şi o dusese la Roma. Pe 
drum, din cauza iernii grele, Carsida se îmbolnăvise. În 
casa arhitectului fusese îngrijită de cei mai renumiţi 


medici din Roma şi din Athena, şi zile întregi Apolodor 
stătuse lîngă patul ei, dar totul se dovedise zadarnic. 
Spre sfîrşitul primăverii, Carsida plecase la zei. 

Un val de căldură şi de recunoştinţă îl cuprinse pe 
Diegis cînd Dagio îi spuse că arhitectul o încurajase să 
se ţină tare, să se vindece cît mai repede şi se legase 
s-o ducă înapoi în Dacia, dacă el, Diegis, mai era în 
viaţă. 

— Şi dacă eu nu mai trăiam? îl întrebă îndurerat. 

— Arhitectul era şi el un om, trebuie să-l înţelegi, el 
a iubit-o şi a respectat-o mult pe Carsida. Poate că s-ar 
fi simţit fericit s-o aibă toată viaţa lîngă el. 

Diegis se rezemă într-un cot şi îşi sprijini capul în 
mînă. Nu-şi mai putea învinge lacrimile. 

— Ceea ce a făcut Apolodor, fac numai zeii cei 
buni! murmură el. 

Cu mişcări încete, Dagio se căută la briu şi scoase 
un papyrus. 

— Ai aici cîteva vorbe, scrise cu citeva zile mai 
înainte ca ea să plece la zei, îi spuse întinzindu-i 
papyrusul. Să mergem înăuntru să-l citeşti. 

La lumina opaiţului, recunoscîndu-i scrisul, Diegis 
duse cu mîna tremurîndă papyrusul la buze şi-l sărută, 
năpădit de durere şi de dragoste. Il desfăcu şi citi: 

„Lui Diegis, neinfricatul luptător, 

De la Carsida, nefericita lui soție, dragoste şi 
durere. 

Îţi scriu de pe patul de suferință, scumpul meu 
Diegis. Simt că nu vor mai trece multe zile pînă cind 
voi pleca la Marele zeu. Mi-e inima frintă de durere 
cind mă gindesc la suferința ta! De ce zeii au fost atit 
de răi cu noi şi cu viata noastră? Citeodată, inima mea 
se revoltă impotriva lor! 

Ştiam că tu eşti în munţi şi purtai mai departe 


lupta. Pornisem spre tine cînd am fost prinsă. Dar tu să 
nu te laşi înfrint de durere, dragul meu, tu eşti un 
bărbat viteaz, şi moartea mea nu trebuie să te facă să 
slăbeşti loviturile ce le dai duşmanului! 

De la Apolodor am aflat că Sarmis trăieşte şi a 
ajuns din nou sclavul înțeleptului Plutarh. 

În tot timpul, chiar şi în clipa cînd voi pleca la 
Marele zeu, mă voi ruga fierbinte ca tu, soțul meu iubit, 
regele şi stăpinul meu, să ieşi învingător şi să redai 
dacilor libertatea şi fericirea de altădată!" 

Cînd termină de citit, văzu că Dagio ieşise. 
înţelegea că n-ar fi putut să facă altfel bătrînul 
luptător. De afară, străjile din posturile de pază văzură 
cu mirare cum toată noaptea opaițul rămase aprins în 
încăperea de odihnă a regelui. 

Abia se iviseră zorile cînd Diegis îi chemă pe Dugis 
şi pe bătrinul Chertebalos şi le spuse că au 
însărcinarea să mute tabăra către miazănoapte, pe 
drumurile ştiute numai de ei în locul dinainte ales. leşi 
afară. Îl văzu pe Dagio stînd pe buşteanul de brad. 

— Ce, bătrîne, n-ai dormit? îi strigă din prag. 

— Ba am dormit, şi încă bine, murmură el. 

—la spune-mi, îţi mai aduci aminte de Callidromus, 
sclavul acela care a fost adus de dincolo de Dunaris? 

— Regele crede că în anii petrecuţi în captivitate 
am uitat tot ce-am lăsat în Dacia? răspunse Dagio, 
ridicîndu-se în picioare. 

— De ce nu stai, bătrîne? 

— Din supunere în faţa regelui! Pînă în noaptea 
asta ai fost Diegis, bărbatul căruia i-am adus veşti, 
acum eşti regele, iar eu luptătorul, şi aşa va fi cît timp 
voi trăi! Nu cumva Callidromus a fugit? 

Diegis slobozi un zimbet uşor, plin de mulţumire şi 
de preţuire pentru bătrînul şi greu încercatul luptător. 


Cobori treptele scării şi îl strînse la piept. Se aşeză pe 
buştean lîngă colţul mesei. 

— Nuu... aşa cred... de mai bine de două săptămîni 
l-am trimis spre Cogheon. Vreau să prind ce se mai 
simte prin jurul lui Zundecibalm. Citeodată, Marii preoţi 
ştiu mai multe chiar decît împărații, tocmai de aceea ei 
trec din timp de partea celui mai tare. Mi se pare însă 
că de data aceasta Callidromus a întîrziat prea mult. 

— Să nu-l fi prins ca sclav fugar. 

— Sau să nu ne fi trădat, în schimbul libertăţii şi 
banilor. 

— Nu, mărite rege, Callidromus este un bărbat 
care a suferit prea mult din partea imperiului şi nu l-ar 
împinge inima la o trădare! Dar ce vrea regele de la 
Zundecibalm? îl întrebă aşezîndu-se pe o piatră, în faţa 
lui. 

— Vino lingă mine şi ascultă-mă. Ca să pornesc 
lupta împotriva imperiului îmi trebuie oaste mare şi 
arme bune, şi ca să am toate acestea am nevoie de 
bani. M-am gîndit la tezaurul lui Zundecibalm. 

— Da, tezaurul Marelui preot este bogat, întări 
Dagio, însă şi trădarea lui a fost mare. De fapt, nu ştiu 
ce-a mai făcut el pînă la terminarea luptelor. 

— De atunci, n-am mai stat niciodată de vorbă cu 
el, poate că... 

Diegis tăcu. Pe poteca ce urca din vale se apropia 
în fugă un luptător din posturile de pîndă. 

— Mărite rege, în vale a sosit un luptător din ceata 
lui Callidromus. Toată ceata lor este înconjurată 
undeva departe de un număr de legionari de mai multe 
ori mai mare. Nu pot să dea lupta, căci l-au prins pe 
Vicilis şi nu vor să-l scape, se apără adăpostiţi între 
stînci şi prăpăstii. Cel care a adus vestea abia se mai 
putea tîrî, frînt de oboseală. 


Căutind să ia o hotărîre, Diegis se uită spre Dagio, 
deşi gîndul îi alerga departe, spre Cogheon. 

—  Pornesc îndată, mărite rege! se ridică bătrînul 
luptător. 

— Abia ai sosit, şi eşti dornic de plecare. Tot 
neobosit al rămas, bravule Dagio! îi spuse învăluindu-l 
cu o privire plină de recunoştinţă. 

Pregătirea şi plecarea bătrinului luptător se făcură 
repede. De sus, de pe colţul de stîncă ce domina văile 
din jur, Diegis privea cu cîtă grabă se îndepărtează 
Dagio şi ceata lui de luptători. Alături de bătrîn 
mergeau Rhesos şi Dapyx, şi ei gata oricind de luptă, 
ca şi mult încercatul lor unchi. Un val de întristare şi de 
revoltă îl năpădi. Ar fi vrut să fie un luptător ca oricare 
altul dintre cei care, acolo, jos, în vale, se duceau la 
luptă. Simţea în întreaga lui fiinţă greutatea grijilor, a 
răspunderii şi a încrederii cu care îl înconjura întregul 
popor dac. Işi roti privirea pe deasupra munţilor, văilor, 
pădurilor şi plaiurilor ce se pierdeau în depărtare în 
picla ce îmbrăca zările. Toate erau ţara lui, era Dacia. 
Numai el, regele, trebuia să trăiască ascuns, era nevoit 
să rătăcească pe cărări neumblate, urmărit şi încercuit 
de duşman, în propria-i ţară, ca într-o temniţă uriaşă. 
Şi de la înălţimea virfului de stincă pe care stătea, 
scrutînd depărtările pînă dincolo de zări, vedea cum se 
întinde imperiul, întocmai ca un balaur uriaş cu mai 
multe capete, sub ale cărui zvircoliri fusese prinsă ţara 
sa. In fiecare din capetele hidoasei arătări vedea un 
senator, un legat, un tribun. Dedesubtul fiarei, într-o 
frămîntare neputincioasă, se zbătea poporul dac. 
Poporul, care altădată se dovedise vrednic şi cumpătat 
şi trăise în belşug, era acum robit, sărăcit, înfometat şi 
fugărit. Un fior de revoltă îi săgeta toată fiinţa: 

— Ce putere dementă, ce forţă oarbă se opune ca 


o ţară mică să nu-şi poată urma linia destinului ei şi o 
lasă pradă poftelor unui vecin nesăţios, puternic şi 
lacom? murmură el, bătînd cu putere în stînca ce-o 
avea sub picioare. Să fie rob cel ce poate trăi în robie! 
Trăieşte în libertate numai acela care luptă şi care este 
gata să-şi jertfească viaţa! continuă el, înflăcărindu-se. 

Incepu să coboare treptele tăiate în stincă, decis să 
pornească lupta  hotăritoare pentru alungarea 
cotropitorilor. 

După două zile sosiră Dagio şi Callidromus. Il 
aduceau pe Vicilis legat, ţinut de patru luptători. Cum 
nu avea timp de pierdut, Diegis puse să se adune 
căpeteniile pentru judecarea trădătorului. Pe patru 
trunchiuri de brad, aşezate pe laturile unui pătrat, în 
ale cărui colţuri erau înfipte steaguri de luptă, se 
înşirară - după grade şi după vîrstă - toţi cei chemaţi. 
Lîngă Diegis stăteau Dagio şi Chertebalos, iar în 
spatele lor - Dugis cu opt luptători din gardă, voinici şi 
bine înarmaţi. Se înşirau apoi căpeteniile, bătrîni şi 
tineri, dintre care nu lipseau Callidromus şi Fulvius. În 
mijlocul careului astfel format, între Rhesos şi Dapyx, 
stătea Vicilis, omul care fusese ochii şi urechile regelui 
Decebal. 

Cu privirea sa semeaţă, Vicilis, scribul regal, îl 
săgeta pe Diegis. Nu se arăta nici revoltat, nici 
frămîntat şi nici înfricoşat. Era un dac de talie mijlocie, 
subţire, slăbuţ, cu trăsături frumoase. Avea în ochi o 
lumină vie şi o ţinută demnă, deşi arăta obosit, cu 
barba înciîlcită şi îmbrăcămintea murdară. Se trăgea 
dintr-o fiică a Elladei, o femeie de o rară frumuseţe, şi 
un taraboste dac, un viteaz luptător, îşi petrecuse 
copilăria şi tinereţea mai mult la Athena, la bunici, 
unde urmase cele mai înalte şcoli şi trăise un timp şi la 
Roma. Cînd, înapoiat în Dacia, fusese dus de taraboste 


în faţa regelui, frumuseţea, vioiciunea şi cunoştinţele 
tinărului îl impresionaseră în aşa măsură pe Decebal, 
încît acesta îl oprise la curte, ca scrib. Şi Vicilis se 
dovedise de un preţios ajutor regelui şi contribuise la 
hotărîrile pe care acesta le luase pentru ca taraboştii 
daci să înveţe să scrie şi să citească, aşa cum învățau 
grecii şi romanii. 

înfăţişarea lui Vicilis nu-l făcu pe Diegis să-şi 
schimbe privirea plină de ură şi de scîrbă pe care i-o 
arunca. 

—  Vicilis, te afli în faţa căpeteniilor dace, începu 
Diegis, ca să dai seama de fapta ta: ai trădat ţara, ţi-ai 
vîndut neamul! Prin trădarea ta, imperiul a pus mina 
pe tezaurul regelui, şi acum bogăţia Daciei este folosită 
de Roma pentru subjugarea altor popoare. Te las să 
vorbeşti, Vicilis! 

Diegis îi făcu semn lui Dapyx să-l dezlege. Dintr-o 
tăietură de cuţit, frînghia căzu. 

Fără să se arate înspăimiîntat de moartea pe care o 
aştepta, Vicilis începu să vorbească liniştit. Povesti 
întîmplările prin care trecuse şi toţi îl ascultară cu 
multă încordare. Ca scrib al regelui, ştiuse unde fusese 
îngropat în taină tezaurul şi toţi cei care săpaseră în 
albia pîrîului ce curgea sub Cetatea-de-Munte fuseseră 
omoriţi din ordinul lui Decebal. Pe el îl mirase faptul că 
ceea ce se ascunsese nu fusese tot tezaurul, căci 
cunoscuse cite lăzi se încărcaseră înainte de începerea 
luptelor şi-l întrebase pe rege. Decebal îl măsurase cu 
o privire rece şi-i răspunsese: 

— Care rest, ăsta este tot tezaurul, şi tu atita 
trebuie să ştii! 

După ce fusese prins de romani, trecuse prin 
chinuri grele. Luni de zile fusese cînd înfometat, 
torturat şi ameninţat cu moartea, cînd ospătat cu 


bucatele şi vinurile cele mai alese şi încredinţat că va fi 
lăsat liber şi considerat cetăţean fruntaş al imperiului, 
numai să spună unde se află ascuns tezaurul lui 
Decebal. Zile de-a rîndul, dus într-o vilă bogată, trăise 
alături de o femeie de toată frumuseţea, şi în acele zile 
nu ştiuse ce se întimplase fiindcă după aceea romanii 
aflaseră unde se găsea tezaurul. El nu-şi amintea să-i fi 
spus ceva acelei femei şi credea că poate zeii cei răi îl 
făcuseră să vorbească ceva în somn. Ştia numai că 
vinurile ce le băuse îl trăseseră la un somn toropitor, 
căruia nu i se mai putuse opune prea mult şi dormise 
dus. 

După ce sfirşi de povestit, îşi aţinti privirea în ochii 
lui Diegis şi cu voce schimbată continuă: 

— Mă aflu în faţa regelui şi a căpeteniilor dace şi 
nu cer iertare. În faţa Marelui zeu, jur că din clipa în 
care am aflat că viteazul Decebal a murit, în adîncul 
sufletului meu mi-am zis că tu, Diegis, ai şi devenit 
rege al Daciei. Acum ştiţi ce rău am făcut, şi dacă 
socotiți că de toate cele petrecute eu trebuie să dau 
seama, sînt gata să-mi primesc pedeapsa! Dar cine 
poate şti ce-au făcut zeii, cu mine? Acum, mărite rege, 
dă ordin să fiu aruncat în sulițe, ca să arate zeii dacă 
sînt vinovat sau nu, căci nici o altă scăpare nu mai văd 
pentru mine! 

— Ştiu că de dreptatea preoţilor nu scapă nimeni. 
Vinovat sau nevinovat, cel aruncat în sulițe nu este 
scăpat decit de moarte, spuse Diegis, pregătindu-se să 
ceară părerea căpeteniilor. 

— Ba există scăpare! se auzi o voce dintre brazi, 
căci, în încordarea ce domnea, nimeni nu simţise paşii 
celui ce se apropiase şi vorbise. 

Toate privirile se întoarseră. Cu paşi rari, înainta 
spre rege un preot, cu îmbrăcămintea veche, 


sărăcăcioasă. Purta o desagă în spinare şi un ciomag 
noduros în mînă. 

— Să nu se mire regele pe unde am venit, începu 
el după ce se opri la cîţiva paşi şi puse jos desaga, de 
mult eu ştiu drumul cel mai ascuns, încoace, spre 
tabără, şi să nu-i certe pe cei puşi de strajă. Romanii 
nu vor şti niciodată drumul ce mă poartă mai mult prin 
trupul munţilor, şi să nu purtaţi de grijă... 

— Nu eşti Burillo? îl întrebă Diegis, cercetindu-l cu 
oarecare îndoială, 

— Chiar el, mărite rege! răspunse preotul sufiînd 
greu. Cum văd eu, tot există o putere care potriveşte 
lucrurile şi faptele bune, atunci cînd vrea! îl judecaţi pe 
Vicilis pentru trădare? Tăcu o clipă şi rise. Lăsaţi-l liber, 
mărite rege, spuse apoi cu hotărire, altul este 
trădătorul! V-o spune asta un preot care de mult este 
şi luptător! 

De trei zile mergeau tot către miazăzi, ţinînd 
crestele munţilor, prin părţile cele mai păduroase, cu 
grijă să nu întîlnească cete de legionari. Insoţit de 
garda sa - o ceată de luptători încercaţi, călări pe cai 
mărunți şi îndesaţi, obişnuiţi cu drumurile de munte - 
Diegis pornise spre Cogheon. 

Aşa cum mergea în trapul calului, pletele şi barba îi 
fluturau în bătaia vîntului şi privit dintr-o parte arăta ca 
un călăreț pregătit să se arunce în luptă. De citeva zile 
fusese greu tulburat şi frămiîntat. Vestea adusă de 
Dagio despre moartea Carsidei, sosirea de la Roma a 
unui nou guvernator, judecarea lui Vicilis şi apariţia 
neaşteptată a lui Burillo, toate îi produseseră o 
puternică zguduire sufletească. Vorbise aproape o 


noapte întreagă cu slăbănogul şi palidul preot îmbrăcat 
în haine ponosite şi rupte şi fusese mult impresionat de 
cunoştinţele lui. Ajunsese să creadă că nu se mişcase 
nimic în Dacia în ultimii ani al vieţii lui Decebal şi nu se 
construise nimic pe Cogheon fără să fi fost cunoscut de 
preotul modest şi învăţat, de care Zundecibalm se 
servise cu multă încredere şi pe care ştiuse să-l ţină în 
umbră cu multă grijă. Acum, cînd se gîndea în linişte la 
cele ce aflase de la el, tot mai mult nu înţelegea de ce, 
a doua zi, preotul îl părăsise în mare grabă. Pe Vicilis îl 
iertase, şi scribul lui Decebal se rugase să fie primit 
printre cei care erau hotăriţi să lupte pentru alungarea 
duşmanului. Îl primise din acelaşi îndemn, al lui Burillo. 
Crezuse tot ce acesta îi povestise, şi cuvintele lui le 
găsise întemeiate. Peste tot în Dacia, din spusele 
preoţilor, se întinsese vestea că fostul scrib al regelui 
se vînduse imperiului. Cu toate acestea, îl frămînta 
într-una întrebarea: pentru ce plecase Burillo cu atita 
grabă şi de ce căutase sa-l convingă să nu încerce să 
ceară bani Marelui preot? Nu se ascundea în toată 
această activitate ceva pornit împotriva sa? Se bucura 
la gîndul că pusese să se urmărească orice mişcare a 
lui Vicilis, lăsat liber în tabără, şi regreta în acelaşi timp 
că nu se gindise să-l oprească acolo pe preot. 

La un urcuş, unde poteca sărea în trepte pe stinca 
goală, lăsă calul să meargă la pas. După citeva cotituri, 
în faţa lui se desfăşură o cărare netedă şi largă. Nu mai 
îndemnă calul la trap, se întoarse şi-l chemă pe Dagio. 

— La ordin, mărite rege! rosti bătrînul. 

Diegis îi aruncă o privire caldă, plină de încredere. 

— Stai, bătrine, aşteaptă, va veni şi vremea cînd o 
să ai prea mult de alergat şi nu ştiu dacă or să te mai 
ţină mădularele, îi spuse în glumă, spre a-şi mai alunga 
tristeţea şi îngrijorarea. 


— Regele meu ştie că zimbrul nu cade decit cînd 
este străpuns prin inimă. Nu mă simt nici batrin, nici 
obosit. 

Diegis se gîndi mult timp la înflăcărarea ce se 
oglindea în ochii bătrînului luptător. 

— Spune-mi, bătriîne, cum te aşteptai să găseşti 
tara cînd ai venit de la Roma? îl întrebă fără să 
ţintească ceva. 

Surprins şi neînţelegind rostul întrebării, Dagio nu 
răspunse decit după un scurt răgaz: 

— Mă aşteptam s-o găsesc aşa cum am găsit-o: 
pustiită şi jefuită. Pe unde am trecut, n-am văzut decit 
vetre arse şi năpădite de bălării. M-am întrebat, mărite 
rege, chiar atîți de mulţi daci să fi murit în lupte sau să 
fi fost duşi în robie la Roma? 

— Răspunsul ţi l-ai dat singur, Dagio, au murit 
mulţi şi au fost duşi mulţi, dar să nu crezi că au rămas 
puţini daci. Mulţi sînt în cetele noastre, alţii mai stau 
încă ascunşi prin păduri şi văi adinci, iar un număr 
mare au trecut la fraţii noştri dinspre răsărit, de dincolo 
de munţi. Diegis făcu o scurtă pauză şi oftă adînc. Să 
nu uităm că un număr destul de însemnat de daci, mai 
ales în părţile de miazănoapte şi de apus, pe acolo pe 
unde furia luptelor şi a jefuirilor s-a întins mai greu, nici 
nu şi-au părăsit vetrele, şi acum muncesc alături de 
noii lor stăpîni. 

Prin mintea bătrînului luptător se scurgeau, repezi, 
privelişti din toată ţara, de prin părţile prin care îi 
călcase piciorul, şi gîndul îl purtă la Marodava. Tresări. 

— Dar ce-i cu Burio, mărite rege, a căzut în lupte? 

— Nu, bătrîne, trăieşte. Stă în cetatea lui şi o duce 
bine cu oamenii imperiului. A fost poftit chiar şi la 
sărbătoarea terminării coloniei ridicate de ei pe ruinele 
Sarmizegetusei. 


— E un ticălos! murmură bătrînul. Tocmai el să 
uite de ţară? 

— Mai sînt şi alţi taraboşti care stau deoparte, la 
fel şi multe căpetenii de triburi dace. Ceea ce a făcut 
pînă acum Burio este bine, continuă Diegis 
scărpinîndu-se în barbă. Acolo, prin locurile împădurite 
din miazănoapte, cineva trebuia să fie în mijlocul 
dacilor şi să stea de vorbă cu slujitorii imperiului, altfel 
ar fi fost toţi puşi să robească. 

Picături mari şi repezi de ploaie începură să cadă 
din norii ce pluteau la mică înălţime deasupra lor. luţiră 
mersul şi se adăpostiră sub o stîncă. Aci făcură popas, 
pentru ca garda să-şi potolească foamea şi să se 
odihnească. In jurul lor, cerul se întuneca, fulgere 
brăzdau norii şi tunetele făceau să răsune văile pînă la 
mari depărtări. Diegis se lungise mai la o parte, pe un 
maldăr de fin uscat, găsit sub stîncă. Gîndul îi alergă 
înainte, spre Cetatea-de-Munte, pe Cogheon, apoi în 
minte îi apăru chipul Carsidei. Un timp nu mai auzi nici 
căderea ploii şi nici tunetele. Tresări, simțindu-se 
mişcat. 

—Mărite rege, se aude ropot de cai ce se-apropie, 
îi şopti Dagio cu multă îngrijorare. Să ne pregătim de 
luptă! 

Luptătorii din gardă săriră în picioare şi începură 
să-şi pregătească armele. Bătrinul cobori ceva mai în 
vale şi ascultă cu miinile puse pilnie la ureche. Ropotul 
cailor se rărise, semn că cei ce se apropiau veneau la 
pas. Desluşi destul de greu prin foşnetul ploii cuvinte 
care îl liniştiră: 

— Ştii, Rhesos, poate că Marele zeu a pornit ploaia, 
căutînd să-i ţină în loc şi să-i prindem din urmă mai 
repede. 

Cei de sub stîncă tresăriră la strigătul bătrînului: 


— Hei, mînjilor, daţi-vă-ncoa! 

Urmară citeva clipe de tăcere, ruptă de tunetele 
slabe ce se auzeau din depărtare şi de căderea 
monotonă a ploii. 

— Cînd umblaţi după cineva pe ploaie, căutaţi-i pe 
lîngă stînci ori prin guri de peşteri, şi nu pe cîmp 
deschis, le spuse bătrinul cu ton mustrător şi totodată 
glumeţ, auzind cum cei doi se sfătuiau cu teamă, stind 
pe loc, căci prin ceaţă nu vedeau nimic. 

Dagio începu să urce cu paşi rari înapoi spre 
Diegis. 

— Unchiul Dagiooo, unde sînteţi? 

—  Incoace, mă, veniţi mai repede! le răspunse el 
din mers. Apoi către rege: Să mai spună cineva, mărite 
rege, că n-am doi nepoti bravi! 

Îngrijorat peste măsură, cînd îi văzu ivindu-se din 
ceaţă, Diegis sări înaintea lor. 

— Ce s-a întîmplat? îi întrebă cu multă nelinişte. 

—  Mărite rege, Marele zeu să-ţi dea sănătate! 
salută Rhesos. Am venit trimişi de Dugis. Tabăra s-a 
mutat acolo unde ai spus şi se ridică în grabă 
adăposturi. Abia ne potolisem, cînd iscoadele au întîlnit 
o solie trimisă de fraţii noştri liberi, carpii şi costobocii. 
Te caută pe tine, mărite rege! 

Diegis simţea cum inima îi creşte şi cum sîngele 
începe să-i alerge năvalnic prin trup. 

— Au venit să-ţi jure credinţă şi supunere, adăugă 
Dapyx, şi-au adus cu ei cuvîntul căpeteniilor lor. 

— Pentru ce nu i-aţi luat cu voi? îi întrebă. 

— Nu i-a lăsat tata, spuse Rhesos, bătrînul vede 
peste tot numai trădări, bănuieşte pe oricare nou-venit 
şi nu se încrede uşor în oricine. 

— Da, bravul Chertebalos nu este o piatră pe care 
s-o poţi uşor rostogoli în prăpastie, murmură Diegis. Ce 


mai staţi, descălecaţi, veniţi să vă ospătaţi şi să vă 
odihniţi, căci veţi pleca numaidecit înapoi. 

— Plecăm îndată, mărite rege! Noi nu ştim ce este 
foamea şi oboseala, iar de ploaie nu ne pasă! rosti 
Dapyx pregătindu-se să sară pe cal. 

— Aşa miînjilor, aritaţi-vă tot atît de bravi ca 
bătrînul vostru tată! îi lăudă Dagio, mulţumit de 
vioiciunea tinerilor. 

— Şi ca viteazul şi neobositul vostru unchi, 
completă regele, privind spre bătrîn. 

Vestea bună adusă de cei doi fraţi îl mai linişti şi îl 
întări şi mai mult pe rege în hotărîrea luată. 

A doua zi, spre seară, din mijlocul unei poiene de 
pe virful unui munte din apropiere, Diegis şi Dagio 
priveau cu durere şi revoltă la ruinele Cetăţii-de-Munte, 
alături de care se înălța semeţ şi neştirbit Cogheonul, 
cu Sanctuarul şi palatul Marelui preot strălucind în 
razele soarelui ce se apropia să scapete după crestele 
ce se pierdeau în zare. Vedeau ruinele acoperite cu 
iarbă şi bălării ale bătrinei Sarmizegetusa, vechea 
cetate de scaun a regilor Daciei, şi în mintea lor 
apărură ruinele noii Sarmizegetuse a lui Decebal, peste 
care acum se înălța colonia cea nouă, Ulpia Tr«jana, 
toate semne ale cotropirii, ale distrugerii şi ale puterii 
romane. 

— Peste tot, numai jale şi ruine, mărite rege! 
spuse Dagio, năpădit de ură şi de durere. Revolta din 
mine... 

— Poate că şi în sufletul meu mocneşte aceeaşi 
revoltă, auziră pe cineva rostind din dreptul unui brad 
stufos. Da, peste tot sînt numai ruine! adăugă aceeaşi 
voce, ce li se păru cunoscută, şi de după brad se ivi 
Burillo. Marele zeu să-ţi dea viaţă lungă, mărite rege! 
V-am aşteptat, ştiam că veţi sosi. 


ÎI privi lung pe preot, de a cărui sinceritate se 
îndoia şi a cărui apariţie neaşteptată parcă îi întări 
bănuiala. 

— Oamenii, mărite rege, judecă prin ochii 
sufletului, urmă Burillo, şi sînt supuşi vieţii de fiecare 
clipă: cînd omul este fericit, mulţumit şi îndestulat se 
crede mai uşor în altul, iar cînd este îngrijorat, chinuit 
şi înconjurat de duşmani, devine mai neîncrezător, şi 
bănuiala îi frămîntă sufletul. 

Diegis asculta şi privea mirat spre preotul slăbuţ, 
cu căutătură adincă şi arzătoare din faţa lui, care îi 
vorbea cu o siguranţă şi cu o linişte ce-l uimeau. 
Ascultă, fără să-l întrerupă: 

— Ştiu ce se petrece în sufletul tău, mărite rege! îi 
spuse cu voce hotărită, apoi continuă cu ton mai 
potolit. De multe ori, aparențele ne fac să judecăm 
greşit oamenii, de aceea şi luăm hotăriri pripite sau nu 
ţinem seama de un îndemn bun. Burillo începu să ridă: 
Dar eu vă fac să pierdeţi vremea. Cele ce auzirăţi se 
spun oamenilor de mii de ani şi se vor spune încă mii 
de ani de aici înainte, şi ei vor rămîne tot aşa cum sînt. 

Deodată, privirea preotului se schimbă, faţa i se 
împietri, şi gura i se strînse, ca pregătindu-se pentru 
un atac. 

— Sînt gata să te slujesc după puterea trupului şi a 
minţii mele! rosti el apăsat. Să nu te uiţi la veşmintele 
astea de preot, ci să pătrunzi mai adînc, în inima mea. 
De mult aştept ca tu să te hotărăşti pentru lupta cu 
duşmanul! în noaptea aceea, cînd amindoi am stat de 
vorbă, eu ţi-am pătruns în suflet şi ştiu că eşti hotărît. 
Tot atît de hotărît sînt însă şi eu, mărite rege! 

-— Aşa-mi poate vorbi oricînd un trădător, îşi spuse 
în şoaptă Diegis, apoi continuă cu voce tare: Mirşăvia 
nu ocoleşte nici o cale de lovire, oricît de murdară ar fi, 


iar tu, Burillo, tu, omul care cugeti atit de adînc şi te 
arăţi atit de înţelept, trebuie să mă înţelegi. Crezi că 
Decebal s-a îndoit vreodată de Susagus? Şi cine l-a 
trădat în toiul luptelor, nu el? 

— Încrederea ta va spori sau va scădea după 
măsura faptelor mele. Preotul Burillo are numai o 
singură rugăminte: pentru tine, pentru voi, el să 
rămînă preotul, mai puţin văzut, mai puţin arătat 
altora. Vei vedea mai tirziu, mărite rege, de ce este 
bine să fie aşa, şi te vei convinge că Burillo nu este un 
nemernic, că este mai puţin preot şi mai mult luptător! 
Tăcu citeva clipe, neslăbindu-l din ochi pe rege. E 
timpul să trecem la fapte ; trebuie să pătrunzi la 
Marele preot, fără să fii văzut de legionarii care păzesc 
drumul pe Cetatea-de-Munte. 

— De-ar fi numai asta, Burillo... 

— Ştiu, mărite rege, îţi sînt în gînd, tu n-ai cădea în 
mîinile legionarilor numai ca un dac, ca un luptător de 
rînd. Prinderea ta ar face să se bucure Roma, să se 
fălească împăratul şi să se curme orice speranţă 
pentru poporul dac. 

— Înţelepciunea şi prevederea ta mă uimesc, 
Burillo! i 

— Să ai încredere în mine, mărite rege! lţi stau la 
picioare şi sînt gata oricînd să îndeplinesc voia ta. 

— Ştii că trebuie sa pătrund la Zundecibalm şi mai 
ştii că este greu de trecut printre legionari. Şi totuşi, 
trebuie să pătrund! 

— Şi mai trebuie să şi ieşi, mărite rege! adăugă 
preotul. 

— Cred că n-ar îndrăzni Zundecibalm să mă... 

— Cine ajunge pe Cogheon se află în puterea lui, 
se grăbi Burillo, iar regele meu nu se poate să nu ştie 
că cine a trădat o dată va trăda şi a doua oară. Să ai 


încredere în preotul Burillo, mărite rege! 

Diegis îl prinse cu braţele şi-l strînse la piept. 

— Poate că Marele zeu te-a scos în calea noastră! 
şopti el, mişcat de fidelitatea şi de hotărîrea preotului. 

— Marele zeu este în sufletul fiecărui om, mărite 
rege, şi faptele fiecăruia sînt după cum îi este sufletul! 

Pînă seara tirziu, toţi trei se sfătuiră asupra celei 
mai bune căi de ales, şi în ziua ce urmă trecură la 
fapte. Dagio nu era omul care să nu reuşească atunci 
cînd întreprindea ceva. Se hotărise să pătrundă pe 
Cogheon cu orice chip; Burillo îi uşurase această 
încercare şi-l strecurase sus în cetate pe aceleaşi 
poteci şi prin aceleaşi galerii tăinuite prin care îl mai 
dusese şi pe Sarmis. Sus, printre ruinele năpădite de 
bălării, Burillo găsise galeria ce ducea afară, pe drumul 
cunoscut altădată numai de rege şi de el şi pe care 
acum nu-l mai cunoştea nimeni altul. 

In seara celei de-a treia zi de la sosirea lor, doi 
capnoboţi, purtînd mantii şi bonete noi, însoţiţi de 
Burillo, urcau fără prea multă grabă spre Cogheon, pe 
drumul ce şerpuia printre ruinele care fuseseră falnica 
Cetate-de-Munte şi printre posturile de pază ale 
legionarilor. Ajunşi la intrarea spre Marele sanctuar, 
garda de preoţi încercă să-i oprească, pentru 
recunoaştere, însă cînd Burillo le arătă sigiliul Marelui 
preot, aceştia se retraseră cu mult respect şi se 
prosternară, după ritual. Sus, cei doi capnoboţi văzură 
cu mirare că pe Cogheon, în timpul luptei celei mari, 
nu se dărimase nimic şi că din contră, de atunci se mai 
şi ridicaseră alte clădiri noi. La intrarea în palatul 
Marelui preot, şeful gărzii îi primi cu sunete de tulnice 
şi-i introduse în marea sală a primirilor. Interiorul 
palatului lui Zundecibalm arăta tot atit de bogat ca şi 
înainte de lupta cea mare. Cei doi capnoboţi priviră în 


jurul lor cu multă strîngere de inimă. 

Aşezat în jilţul său de Mare preot şi îmbrăcat în 
odăjdii ca pentru ceremonia aducerii Marii jerfe, 
Zundecibalm îi primi fără să se ridice. În spatele lui, 
patru preoţi înarmaţi ca nişte luptători le urmăreau 
fiecare gest, mişcîind numai ochii pe feţele lor 
împietrite. Din cele patru colţuri ale încăperii se ridicau 
uşoare valuri de fum de tămiie şi alte mirodenii, ce 
ardeau încet în vase de argint, aşezate pe coloane mici 
de marmură. Opriţi în faţa Marelui preot, cei doi 
capnoboţi îşi traseră repede mantiile şi bonetele. 

— Bine ai venit, Diegis! murmură Marele preot. În 
fiecare zi mă rog Marelui zeu pentru sănătatea ta. 
Apropie-te. De mult doream să te string la pieptul meu. 

Diegis îl privi cu revoltă şi silă. 

— Inainte de a-ţi răspunde la salutul de primire, 
Zundecibalm, te întreb: ai uitat cum trebuie să fie 
primit regele Daciei? 

Marele preot slobozi un hohot de rîs şi-i făcu semn 
cu mîna să se apropie. li vorbi apoi rar, cu un ton de 
uşoară mustrare: 

— Intotdeauna te-ai arătat tăios faţă de mine, 
Diegis, şi eu am trecut cu vederea ieşirile tale, pe care 
adesea le-am pus pe seama tinereţii, acum însă eşti un 
bărbat în vîrstă, cu fire albe la tîmple, şi se cuvine să 
arăţi mai mult respect faţă de Marele preot al marelui 
zeu Zamolxis. Uiţi că puterea politică a dacilor nu mai 
există? 

Uimit de cele ce aude, Diegis îl săgeta cu o privire 
întunecată. 

— Aşadar, Marele preot nu vrea să recunoască de 
fel că în prezent poporul dac are un rege? 

— De ce să pierdem vremea? îi răspunse, cu un 
zimbet ce voia să pară binevoitor. Acum, poporul dac 


este robit şi nu duce lipsa unui rege în aceste 
momente grele. Zundecibalm se mişcă neliniştit în jilţul 
său, în timp ce-i făcea semn cu mina. Haide Diegis, 
apropie-te, nu este timp de supărare şi de ceartă! Mai 
bine ne certam înainte de a se fi abătut nenorocirea, şi 
poate că am fi reuşit să ne dăm seama şi să-l facem şi 
pe el -accentua el, ca să priceapă că vorbea de 
Decebal - să înţeleagă că nu puteam să ne opunem 
unui împărat puternic. Dar nenorocirea s-a produs, n- 
are nici un rost să mai vorbim de ceea ce nu se mai 
poate îndrepta... 

— Insă poporul este hotărît să lupte şi să-şi 
recîştige libertatea, iar dacă Decebal ar fi fost în 
viaţă... 

— Ar mai fi făcut şi alte greşeli şi ar mai fi adus şi 
alte nenorociri peste acest nefericit popor, rosti tăios 
Marele preot. Pentru mine nu este mare acel rege care 
împinge fără milă poporul la luptă, în loc să se 
străduiască să păstreze neatirnarea ţării, chiar şi faţă 
de un vecin puternic şi lacom. 

Marele preot tăcu speriat văzindu-l pe Diegis că 
trage spada. 

— Pe acest trădător trebuie să-l pedepsesc chiar 
acum, strigă el cînd îl văzu pe Susagus intrînd şi 
oprindu-se lîngă preoţii ce stăteau de gardă. 

Rămase uimit însă de pornirea lui plină de curaj. 
Acesta înainta şi se apropie de virful spadei lui Diegis, 
cu pieptul scos în afară, pregătit să primească lovitura. 

— Am luptat alături unul de altul, Diegis, îmi 
cunoşti iscusinţa la mînuitul spadei şi te-ai convins de 
atitea ori de vitejia mea! îi spuse, ducîndu-şi mîinile la 
piept, pentru a-i arăta că nici nu se gindeşte să-şi 
scoată spada. 

— Apără-te, trădătorule! îi strigă, pradă furiei. 


— Niciodată o căpătenie sau un luptător dac nu a 
ridicat spada asupra regelui. Eu, tarabostele Susagus, 
recunosc în Diegis pe regele dacilor şi regele poate să 
mă şi omoare! 

Cuvintele lui Susagus uimiră atit pe Diegis, care nu 
se aştepta la o astfel de pornire din partea lui, cît şi pe 
Marele preot, căruia nu-i plăcea supunerea 
tarabostelui- Zundecibalm căută în grabă o ieşire din 
situaţia încordată care se crease şi pe care el n-o 
prevăzuse. Îi pierise moleşeala şi se ridică repede de 
pe jilţul său. 

—  Potoliţi-vă, păstraţi respectul faţă de Marele 
preot al lui Zamolxis, altfel vă scot pe amindoi în faţa 
judecății preoţilor! Rege este numai acela pe care 
Marele Preot l-a uns în faţa poporului, după ce Marea 
jertfă a fost primită de Marele zeu. Se întoarse apoi cu 
totul spre Susagus. Aveai să-mi spui ceva? îl întrebă, şi 
văzînd că acesta făcu un semn cu capul, se întoarse 
din nou spre Diegis. Să-mi spui, de ce ai venit la mine? 

— Dă-l mai întii afară pe trădător! 

Fără să aştepte alt îndemn, Susagus se retrase 
murmurînd: 

— Poate că va veni vremea cînd regele se va 
convinge că nu eu am fost trădătorul... 

Marele preot zimbi. Socoti că tarabostele dăduse 
să se înţeleagă că Decebal trădase poporul. 

— Văd că eşti foarte hotărit, Diegis! spuse el după 
ce Susagus ieşi. Ca să putem sta de vorbă, să iasă 
afară şi Dagio. 

— Şi preoţii care fac de gardă! ceru Diegis. Marele 
preot rise. 

— Nu trebuie să ne ferim de ei. Preoţii din garda 
mea sînt muţi şi surzi. Numai aşa sînt sigur că îmi 
păstrez secretele. Ştiu că sînt încercuit de iscoade 


romane, gărzile pe care le-ai văzut pe Cetatea-de- 
Munte nu sînt puse să păzească nişte ruine, ci să 
urmărească tot ce se mişcă pe Cogheon. Dar ca să te 
liniştesc, fie, uite că-i scot afară. 

Făcu un semn cu mîna şi garda ieşi o dată cu 
Dagio. Bătu apoi din palme şi ceru să se aducă gustări 
ŞI vin. 

Rămaşi singuri, după ce goliră citeva cupe, 
Zundecibalm începu să vorbească mîngiindu-şi barba 
albă, lungă şi aspră. 

— Sînt fapte pe care tu nu le-ai înţeles, Diegis, 
fiindcă nu le-ai cunoscut, sau dacă le-ai cunoscut, în 
parte, n-ai chibzuit mai adînc asupra lor. lţi voi povesti 
totul: Decebal a fost primul rege al dacilor care, prea 
sigur pe el, n-a vrut să ţină seama de sfaturile Marelui 
preot. Am încercat de multe ori să-l opresc de pe calea 
pe care o apucase, şi nu mi-a dat ascultare. Eu nu 
doream războiul, imperiul era puternic, iar împăratul - 
hotărît. Cred că nu m-am înşelat, în acea vreme şi tu 
doreai o aminare a luptelor, în aşteptarea unui 
moment mai prielnic... 

Diegis încuviinţă uşor cu capul. 

— Ca Mare preot, continuă Zundecibalm, am şi 
alte legături şi cunosc lucruri pe care un rege nu are de 
unde să le afle. Preoţii mei sînt împrăştiaţi prin toată 
ţara, şi preoţi de-ai mei merg în toate părţile lumii: la 
Roma, la Delfi, la Memphis, la Babylon, pînă departe, 
către soare-răsare. 

— Nu te înţeleg, îl întrerupse Diegis, aici în Dacia 
nu s-a ascultat niciodată de hotăriri care se luau în 
afara hotarelor, 

— Nu înţelegi şi nici nu trebuie să afli mai mult. De 
altfel, nici Decebal n-a ştiut. Dar să lăsăm asta şi să ne 
vedem de necazurile care ne apasă acum. Vorbesc aşa 


nu fiindcă m-aş teme de tine. Acum eşti în puterea 
mea şi n-aş vrea să cred că tu te-ai teme de mine. 

— Din moment ce nu vrei să mă recunoşti rege al 
dacilor, crezi că nici nu trebuie să te temi. Uiţi însă că 
dacii care mă urmează sînt nişte răsculați sau nişte 
„latroni", cum ne spun romanii, şi poate că nu te-ai 
gîndit că, din momentul în care te-ai atinge de fiinţa 
mea, în toată Dacia răsculații vor porni la vînătoarea 
după preoţi ca după lupi şi după zimbri? 

— Ar îndrăzni? murmură îngrijorat Marele preot. 

— Da, aşa le-am cerut eu înainte de a pleca 
încoace, şi aşa mi-au jurat toate căpeteniile de cete! 

— Dacă ai face asta, te-ar pedepsi Marele zeu. 

— Nu, Zundecibalm, noi cei care trăim de atiţia ani 
numai prin păduri şi munţi dormim cu ochii deschişi, 
atenţi asupra duşmanului. Noi de mult nu ne mai 
temem de Zamolxis. Dacă el ar fi avut vreo putere, n- 
ar fi lăsat ca Dacia să fie cotropită, iar dacă a avut şi 
ne-a fost duşman, nu văd pentru ce ne-am ruga 
duşmanului! 

Marele preot se mişcă neliniştit. 

— Cum, Diegis, tu ridici poporul împotriva 
preoţilor? 

— Nu ţi-am spus asta! Ştiu că o ţară nu poate să 
fie condusă fără ajutorul preoţilor şi, mai ales acum, n- 
aş vrea să se bucure duşmanul, dacă s-ar porni lupta 
între noi răsculații şi voi preoţii şi s-ar împărţi tot 
neamul în două tabere, care s-ar înfrunta oriunde s-ar 
găsi. Încurcat, Marele preot se ridică şi începu să 
umple cupele cu vin. Căută cuvinte potrivite. Teama 
începu să-l stăpinească. Diegis nu putu să vadă 
neliniştea ce lucea în ochii lui umbriţi de sprîncenele 
stufoase, răsfrînte în jos. 

— Să zicem că te-aş recunoaşte ca rege, începu cu 


un murmur binevoitor, ce-ai folosi din asta? Preoţii n-ar 
putea să te ajute să lupţi împotriva imperiului. 

— N-am venit să-ţi cer asta, ci altceva. 

— Ce altceva? îl întrebă nerăbdător. Incurajat de 
zimbetele lui şi hotărît să-şi atingă ţinta, Diegis căută 
să slăbească încordarea şi vorbi ceva mai potolit. 

— Stat hotărit să pornesc lupta, şi pentru asta îmi 
trebuie luptători mulţi şi arme bune. Rosti apoi mai 
apăsat: îmi trebuie bani, Zundecibalm, bani mulţi, şi 
acum, în Dacia, numai aici pe Cogheon se mai găsesc. 

— Şi vrei să-ţi dau din tezaurul lui Zamolxis? îl 
întrebă Marele preot, mirat peste măsură. 

— Nu din tezaurul, preciza Diegis, ci tot tezaurul, 
fiindcă toată bogăţia din el este strinsă de daci şi e 
drept să fie folosită pentru ca poporul dac să-şi 
recapete libertatea! 

Marele preot răsuflă uşurat. Găsise o cale de 
scăpare, fără să arate un refuz fățiș. 

— Vezi, Diegis, la asta nu mă gindisem. Nici un 
rege dac n-a îndrăznit sau nu s-a gindit să ia ceva din 
tezaurul lui Zamolxis. 

— Dar voi, preoţii, aţi spus întotdeauna că atunci 
cînd viaţa poporului dac va fi în primejdie se va da tot 
ce s-a strîns pentru Marele zeu. 

— Din nefericire, lucrurile nu trebuie înţelese aşa, 
reluă Zundecibalm. Dacă ar fi fost vorba de o 
răscumpărare de la imperiu, să zicem, mai mergea... 
Acum nu mai stă în puterea mea să-ţi îndeplinesc 
cererea, şi asta din două motive: primul şi cel mai 
hotăritor este că tezaurul lui Zamolxis nu se mai află în 
Dacia ; el a fost dus, înainte de lupta cea mare, la Delfi, 
în cea mai mare taină, pentru a fi pus în siguranţă ; al 
doilea motiv, şi-asta numai dacă aş fi avut tezaurul, ar 
fi fost că eu nu ţi-aş fi dat bani să porneşti un nou 


război. Eu unul nu pot să te ajut să repeţi greşeala pe 
care a făcut-o Decebal! Vrei să piară şi restul de daci 
care au mai rămas în viaţă? Imperiul este nemărginit, 
şi Traian este puternic. Numai cine şi-a pierdut minţile 
ar mai porni împotriva lui... 

— Eu mă voi încumeta! rosti tăios şi hotărît Diegis. 

— Dacă ar fi în joc numai viaţa ta, ţi-aş spune „Du- 
te!", însă în faţa Marelui zeu, tu n-ai voie să pierzi 
vieţile dacilor numai pentru că vrei să te încăpăţinezi, 
să fii ambițios şi nemăsurat! 

Pierzindu-şi răbdarea, Diegis îl înfruntă: 

— Lasă sfaturile, Zundecibalm! 

Marele preot continuă, fără să ia în seamă tonul cu 
care i se vorbise: 

— Tu uiţi că noul guvernator, Julius Quadratus 
Bassus, este tot atît de pornit ca şi împăratul Traian şi 
este hotărît să împrăştie pentru totdeauna toate cetele 
de... 

— Latroni, îl completă Diegis. 

— N-am vrut să spun aşa. Tu ai înţeles ce-am vrut 
să spun. 

— Da, da, nici nu trebuie să ascundem... Diegis se 
ridică de pe scaun. 

— Ce, vrei să pleci? E noapte, e tirziu... 

— Pentru acela care este hotărit să lupte nu este 
niciodată nici noapte şi nici tirziu! 

— Numai că nu poţi să treci printre posturile de 
gardă ale legionarilor decît la lumina zilei. Dacă ai 
încerca acum, ar exista primejdia să fii legat. 

— Chiar îmbrăcat ca un capnobot? 

— Chiar aşa! Să nu crezi că ne bucurăm de prea 
multă încredere din partea lor. Voi da ordin să fii 
condus în camera pentru oaspeţi, unde te vei odihni 
pînă-n zori. Îl iei cu tine pe Dagio. 


A doua zi, nu se luase roua de pe iarbă cînd Diegis 
şi Dagio erau înapoi, în poiana în care îi aşteptau 
luptătorii din gardă. Deplina siguranţă în care 
părăsiseră Cogheonul îl făcuse pe Diegis să creadă că 
Zundecibalm fusese sincer în tot ceea ce-i spusese şi 
nu încercase să-l trădeze. leşiseră în mijlocul unei 
adevărate gărzi de preoţi bine înarmaţi, şi la despărţire 
fusese salutat aşa cum se cuvenea unui rege, cu toate 
că preoţii din gardă nu ştiau cine se ascunde sub 
straiele de capnobot. Îl mira numai faptul că Burillo nu 
se mai arătase. Abia sosit, Dagio îl căută pe Fulvius. 

— A plecat de mult în vale, împreună cu doi 
luptători, îi spuse un dac din gardă. Lipseşte de aseară, 
a spus că vrea să vă prindă din urmă, căci a uitat să vă 
spună ceva. 

— Şi nici cei doi oare au plecat cu el nu s-au mai 
întors? 

— Nu! 

— Pe cine a luat cu el? 

— A ales doi din cei care cunosc mai bine munţii şi 
văile prin împrejurimi şi ar şti să-l aducă aici pe cel mai 
scurt drum, de oriunde s-ar găsi, îi răspunse acelaşi 
luptător. 

Diegis îi privi lung pe Dagio. 

— Nu e vreme să-l aşteptăm, îi spuse. Trebuie să 
ne îndepărtăm cit mai repede! 

— Păi Fulvius a spus, continuă dacul, că nu trebuie 
să-l aşteptaţi. Vă prinde din urmă. 

Cu un zîmbet plin de amărăciune, Diegis spuse: 

— Ţi-ai pierdut stăpiînul, Dagio, adică nu, ţi-a fugit 
stăpiînul. 

Se întoarse apoi spre gardă şi ordonă ca în cea mai 
mare grabă să pregătească totul de plecare. Regele 
tresări cînd mai mulţi luptători se repeziră cu suliţele 


întinse spre un desiş de aluni din apropiere. 

— Opriţi-vă! 

In faţa lor se ivi Burillo, suflind greu şi aprins la 
faţă. 

— Mărite rege, nu este de pierdut nici o clipă! Era 
şi de aşteptat: cine a trădat va mai trăda! O să vă 
povestesc pe urmă totul. Acum urmaţi-mă, să vă scot 
din încercuire. 

Şi fără să mai aştepte cuvintul regelui, Burillo porni 
spre o potecă îngustă, ce se pierdea în hăţişurile din 
apropierea poienii. Caii erau lăsaţi cu o parte din 
gardă, la o depărtare de o zi de mers pe jos. Diegis se 
luă după el cu multă îndoială. „Dacă preotul care 
mergea grăbit înainte era cea mai perfidă unealtă a lui 
Zundecibalm?" îşi spuse el. Se întoarse spre Dagio şi-i 
şopti: 

— Vezi ca toţi luptătorii să fie pregătiţi pentru o 
lovitură fulgerătoare, dacă se va încerca să ni se aţină 
calea. 

Din urmă auziră voci, apoi strigătele lui Fulvius, 
care, însoţit de ceilalţi doi, urca în fugă. 

— Mărite rege, sîntem încercuiți de trei centurii. 
Le-am urmărit un timp şi n-am avut vreme să vă ieşim 
înainte, deşi de sus, de pe coastă, v-am văzut cînd 
coboriţi de pe Cogheon printre ruine, însoţiţi de preoti. 

Atent la ceea ce se petrecea în urmă, Burillo se 
întoarse din drum. 

— Rog pe regele meu să se grăbească, altfel 
sîntem pierduţi! îi spuse cu îngrijorare. 

Sosirea lui Fulvius spori încrederea lui Diegis în 
preot şi spulberă bănuiala din sufletul lui Dagio că 
fostul gladiator i-ar fi putut trăda. luţiră mersul după 
Burillo prin hăţişul des. În apropiere, zăreau prin 
frunzişul copacilor cum se înălţau semeţe stînci cu 


pereţi netezi. Ajunseră într-un luminiş în care poteca se 
termina într-o stîncă, spre dreapta pădurea cobora pe 
un povirniş iute şi, ceva mai în faţă, se căsca o 
prăpastie adincă. Diegis se văzu cu totul încercuit şi 
din nou deveni bănuitor. 

— Burillo, dacă ai urmărit să ne înfunzi între 
munte şi prăpastie, nu vei apuca să te bucuri de 
încercuirea noastră de către centuriile duşmane! strigă 
el îngrijorat, iuţind paşii după preot, care continua să 
meargă grăbit spre peretele de stiîncă. 

Din urmă se auzeau ropote de cai, ce se apropiau 
din mai multe părţi. 

— Ne prind aici, mărite rege! strigă Dagio, şi-şi 
trase spada. 

Cu multă stăpiînire şi multă siguranţă, preotul se 
înapoie spre ei în fugă. 

— Nu este timp de bănuieli, urmaţi-mă, altfel nu 
vom mai avea nici o scăpare! 

Porniră din nou după el, şi nu mică le fu mirarea 
cînd, după un colţ al stîncii, văzură o briînă îngustă, ce 
se prelungea la o înălţime ameţitoare pe marginea 
prăpastiei. Preotul se opri. 

— Mărite rege, fiecare să se ţină de sulița celui din 
faţă, ca astfel cumpănit să nu scape în prăpastie. Doi 
oameni voinici să rămînă în urmă, şi după ce toţi au 
intrat pe brînă, să răstoarne piatra aceea în potecă. 

Burillo le arătă un colţ de stîncă cu muchii ascuţite, 
care, aşezat pe brînă, ar fi putut să întirzie pe 
urmăritori. Ropotul cailor se auzea tot mai aproape. 

— Rămin eu cu Fulvius, spuse Dagio, şi se traseră 
la o parte. 

-— După mine, mărite rege! 

Burillo smulse sulița unui dac şi-i întinse celălalt 
capăt. 


—Prinde-te de ea şi nu căta în prăpastie, Burillo a 
trecut pe aici de multe ori. 

Se înşirară repede pe brîna lungă şi îngustă. Cînd 
Dagio şi Fulvius se opinteau să răstoarne colţul de 
stincă, auziră şuierături de săgeți. Urmăritorii se 
apropiaseră. Nu le luară în seamă. Se opintiră cu toate 
puterile, şi bolovanul se urni, rostogolindu-se în potecă. 
De după colţ se ivi un legionar, pregătit să arunce 
sulița, dar Fulvius i-o luă înainte, apucă o piatră grea şi 
o aruncă cu toată puterea. Izbit în piept, legionarul se 
prăbuşi fulgerător. Fulvius porni în fugă pe brină. In 
urma lui se ivi alt legionar, pe care barda lui Dagio îl 
culcă la pămînt. În jurul lor, săgețile şuierau şi se 
izbeau de peretele de piatră. Una se înfipse în piciorul 
lui Dagio, dar bătrînul nu-şi pierdu cumpătul, se aplecă 
repede, o smulse şi continuă fuga. Ajunseră la capătul 
brînei şi cotiră după stincă. Nu văzură pe nimeni. Parcă 
toţi ceilalţi intraseră în pămînt. 

— Veniţi încoace! le şopti Burillo, care îi aşteptase 
ascuns într-un desiş de brazi stufoşi. 

Îl urmară. Mergînd pe brînei pe sub cetină, văzură 
cum încetul cu încetul pătrund în inima muntelui. După 
ce-i scoase la lumină, Burillo se opri şi, arătîndu-le cu 
mîna un virf rotund de munte, le spuse: 

— Legionarii au rămas de partea cealaltă a 
muntelui, şi oricît v-ar căuta, n-or să vă găsească. De 
aici, mărite rege, eu mă întorc pe Cogheon. Trebuie să 
porniţi drept înainte pînă pe virful acela ascuţit, şi cînd 
veţi cobori dincolo o să daţi chiar în cărarea pe care aţi 
venit. 

— Te-ai dovedit un adevărat luptător, Burillo! îi 
spuse Diegis strîngîndu-l la piept. Îţi cer iertare pentru 
clipele în care încrederea mea în tine s-a clintit!... 

— Eu mă străduiesc să simt ceea ce se petrece în 


sufletul regelui, şi-mi dau seama de furtuna ce-o are în 
inimă. Dacă regele meu ar vrea să mă asculte puţin, s- 
ar mai uşura de îngrijorare. Poate n-ai uitat că Burillo 
este mai puţin preot şi mai mult luptător. Am şi eu o 
cauză pentru care lupt, pe care o voi spune regelui, la 
vremea ei, mai tirziu. Burillo a ascultat tot ce s-a 
petrecut la Zundecibalm, mărite rege, şi nici nu s-a 
aşteptat ca Marele preot să-ţi vorbească altfel, dar să 
nu fii îngrijorat, banii îi ai şi-i poţi lua orieînd... 

Diegis se opri din mers şi-i aruncă o privire 
cercetătoare. Preotul continuă cu aceeaşi linişte: 

— Nu înţeleg de ce Burio n-a venit pînă acum să-ți 
vorbească... 

Mirarea din privirea lui Diegis crescu. 

— Mi-a trimis oameni de mai multe ori şi s-a arătat 
gata să mă urmeze, îi spuse regele, neînţelegind ce 
vrea să spună preotul. 

— Ceva trebuie că se ascunde aici, reluă Burillo, 
eu am datoria să-ţi spun tot ce ştiu, mai ales acum cînd 
din partea Marelui preot n-ai obţinut nimic. 

După ce făcu o scurtă pauză, vorbi încet şi 
sugrumat, mişcat de importanţa celor ce avea să 
spună: 

— Mărite rege, o parte a tezaurului Daciei a fost 
trimisă de Decebal, în cea mai mare taină, la 
Marodava, în cetatea lui Burio! 

Diegis îl scutură cu putere. 

— Îți dai seama de ceea ce spui, Burillo? îi strigă, 
năpădit de speranţă şi de îndoială totodată. 

Preotul tuşi şi-şi drese glasul. 

— Da, mărite rege! Nimeni în afară de Burio n-a 
mai ştiut! De unde ştiu eu? Regele meu să nu-şi pună 
această întrebare, să-şi amintească numai că i-am 
spus, că nimic nu s-a putut mişca în Cetatea-de-Munte 


şi pe Cogheon fără să fi fost cunoscut şi de Burillo! 

Un moment, regele îl privi împietrit. De cînd se 
ivise în tabăra lui şi îl salvase pe Vicilis, bărbatul slăbuţ 
şi plăpînd ce-l avea în faţă, un preot neluat în seamă, îl 
uimise prin tot ceea ce făcuse. 

—  Alungă gindurile şi frămîntarea, mărite rege, 
Burillo îţi este un slujitor supus! Du-te cît mai degrabă 
la Marodava şi primeşte tot ceea ce a lăsat viteazul 
Decebal! 

Preotul se întoarse, pregătit să plece. 

— Cînd vei avea nevoie de mine, mă vei găsi 
oricînd gata de luptă. Se apropie vremea, mărite rege, 
cînd Burillo va arăta că e şi luptător! 

De multe ori m-am întrebat, scumpa mea Canidia, 
dacă am fost vrednic de dragostea ta şi de sacrificiul 
pe care l-ai făcut pentru mine! De cînd am fugit de pe 
şantierul de la Ulpia Trajana, fericirea mea a fost prea 
mare, viaţa prea frumoasă, şi sufletul meu prea plin de 
dragostea ta!... 

Pe cîmpia întinsă, din valea de sub cetatea 
Marodava, pe un drumeag ce alerga în ocoluri largi 
printre lanuri, pe un soare arzător de început de 
august, Canidia şi Staberius mergeau ţinîndu-se strînşi 
unul lîngă altul. Amîndoi arătau plini de viaţă şi fericiţi. 
Singuri pe cîmpia întinsă, păşeau fără grabă, încălziţi 
de focul dragostei şi al soarelui. Din loc în loc se 
opreau, se îmbrăţişau şi se sărutau cu patima iubirii şi 
a tinereţii. 


De cum sosise la Marodava, Staberius nu încetase 
să-l ajute pe tînărul taraboste la treburile cîmpului. 
Acum, în plină vară, tarabostele îi încredinţase 
supravegherea secerişului şi treaba mersese cum nu s- 
ar fi putut mai bine. Adesea, Canidia îl însoţise la cîmp 
şi nu o dată fiica marelui senator Publius Octavianus 
secerase cu plăcere griul înalt, ce-i ajungea pînă la 
piept, alături de daci şi de iubitul ei soţ. 

În această zi se sfirşise secerişul, şi obiceiul din 
bătrîni era ca munca să se încheie cu sărbătoarea 
coroanei. Amîndoi aşteptau cu arzătoare nerăbdare să 
vadă petrecerea, pe care ei, dacii, o pregăteau cu 
multă înfrigurare. În ultimele zile toţi seceraseră cu mai 
multă îndemiînare şi cu mai mult spor, dornici să vină 
mai repede ziua mult dorită. Staberius se opri şi privi 
peste cîmpie. Nu văzu nici o mişcare, cu toate că se 
apropiaseră de locul în care avea să înceapă jocul. Pe 
secerători îi simţea împrăştiaţi pe întinsul cîmpului, 
ascunşi prin gropi, prin tufişuri şi mărăcinisuri, în 
aşteptarea purtătorului coroanei. O strînse mai tare 
lîngă el şi porniră mai departe. 

— N-am să-ţi pot mulţumi niciodată îndeajuns 
pentru fericirea pe care o dai vieţii mele... 

— Pe Cybela, dragul meu, cum poţi vorbi astfel? 
Canidia nu e soţia ta? Cînd soţii se iubesc şi sînt fericiţi, 
nu mai are nici un rost ca unul să se gindească într-una 
cum să-i mulţumească celuilalt pentru fericirea ce i-o 
dă! 

— Da, Canidia, sînt tulburat, nu mai ştiu ce spun! 
Cînd să intru sus în cetate, l-am întîlnit pe Burio, bunul 
taraboste. M-am legat de el mai mult ca de-un frate! 
„O să te bucuri mult astă-seară, Staberius!" mi-a 
strigat el vesel. M-am întrebat în acea clipă şi mă 
întreb şi acum: Ce fel de suflet are acest dac, dacă 


ocroteşte cu atita căldură pe fiica unui senator, a unui 
duşman? 

— Pe Burio şi eu îl iubesc ca pe-un frate, şopti ea. 

— Ascultă, Canidia! 

Staberius se opri, stringînd-o de mijloc. De după un 
mic dîmb, se auzeau cîntece, strigăte şi chiote, semn 
că sărbătoarea coroanei începea. O prinse strîns de 
mînă şi porniră în fugă. Cum cotiră drumul pe după 
dimb, văzură fete şi flăcăi în plină pregătire şi voie 
bună. Glumele, risetele, chiotele şi cîntecele se ridicau 
din toate părţile. Nu se opriră din fugă decit în mijlocul 
lor. Femeile şi fetele împleteau de zor coroane din 
firele de grîu cele mai lungi şi cu spicele cele mai 
bogate, amestecate cu toate florile cîmpului. In jurul 
lor, flăcăii făceau glume, cîntau şi rideau, căutînd să-şi 
potolească nerăbdarea ce-i frăminta. Fiecare flăcău se 
credea purtător de coroană. In mijlocul fetelor şi 
femeilor ce împleteau coroanele, stăteau patru fete, 
cele mai frumoase. Alegeau flori, îşi şopteau la ureche 
şi rideau. Erau fetele care trebuiau să aleagă pe 
purtătorul de coroană, şi spre ele se îndreptau din cînd 
în cînd, pe furiş, privirile înfierbiîntate ale flăcăilor. 
Restul, bătrîni, femei, tineri şi copii îşi umpleau botele, 
ulcioarele şi oalele cu apă din piriul din apropiere şi se 
făceau nevăzuţi pe întinderea cîmpului, în căutarea 
unei ascunzători cît mai bune. Va fi plin de noroc cel 
care va reuşi să arunce apa din vas pe un purtător de 
coroană. Femeile se ridicară. Cea mai frumoasă şi mai 
bogată coroană, toată de culoare albastră, o dădură 
celor patru fete. Mulțimea se retrase şi formă două 
cercuri: cercul din mijloc, al flăcăilor care se încumetau 
să ia parte la întrecerea coroanei, şi cercul de-afară, al 
femeilor şi fetelor. Cele patru fete agăţară cite-o 
coroniţă de gitul fiecărui flăcău intrat în cercul 


alergătorilor, apoi toate patru luară coroana cea mare 
cu florile albastre şi o ridicară deasupra capetelor. 

Neliniştea îi cuprinse pe toţi. Pentru a se mai 
stăpiîni, unii flăcăi tuşeau uşor, alţii făceau glume, iar 
fetele izbucneau în hohote de ris nestăpinit. Cele patru 
fete porniră cu coroana în lungul cercului, prin faţa 
flăcăilor. Se opreau în dreptul cîte unuia, îi ţineau 
coroana deasupra capului şi izbucneau în rîs. Flăcăul, 
plin de nelinişte, cu picioarele încordate, stătea 
pregătit de fugă, dar codanele rideau, fugeau mai 
departe şi se opreau la altul. Şi încordarea creştea tot 
mai mult. Aşteptarea devenise nerăbdare Cînd fetele 
începură să ocolească cercul pentru a doua oară. 

Dar tocmai cînd mulţimea nu se aştepta, coroana 
căzu din miinile celor patru fete pe gitul unui flăcău şi 
se opri pe umerii lui largi. Ca scăpat din gură de lup, 
flăcăul sări şi o luă la fugă. De la primii paşi, o fată sări 
sprintenă şi-i deşertă oala pe ceafă. Mulțimea izbucni 
în risete. Luptindu-se să iasă din cercul fetelor şi 
nevestelor, flăcăii din cercul coroanei porniră în goană 
după el. 

— Fugi, Decibalos, astăzi eşti alesul zeilor şi al 
fetelor frumoase! strigă cineva. 

Decibalos o apucase de-a dreptul peste cîmp, spre 
cetate, urmărit de flăcăii purtători de coroane, care 
căutau să-l prindă. Acela care îl întrecea lua coroana 
cea mare, albastră, şi continua fuga, pînă cînd era 
prins de altul. Ultimul şi cel mai iute de picior, care 
dădea tarabostelui coroana, era cîştigătorul. 

Tot cîmpul spre cetate deveni un iureş de fugă, de 
chiote, de îndemnuri şi de risete. Purtătorii de coroane 
alergau ocolind cu grijă fiecare tufiş, fiecare groapă şi 
mărăcine, de unde puteau să le sară în cale cei ascunşi 
cu vase pline cu apă. Din urmă, bătrînii, femeile şi 


copiii se adunau în cete mici, ieşeau la drumeag şi 
porneau grăbiţi, pe calea cea mai scurtă, spre cetate. 
Fetele şi flăcăii, strînşi în grupuri, începură să cînte de 
hăuiau văile, grăbind paşii după alergători. Erau imnuri 
de mulţumire către Marele zeu, pentru că dăduse 
ploaia la timp, de se făcuse belşug de bucate, 
amestecate cu cîntece de dragoste, în care poporul nu 
uitase să pună şi cuvinte de ură împotriva 
cotropitorului. 

Pe cărarea cu ocoluri largi ce urca spre cetate, 
Decibalos alerga abia trăgindu-şi sufletul. Fusese o 
goană nebună, mulţi căutaseră să-l întreacă şi să-i ia 
coroana, însă el nu se lăsase. La Marodava erau rari 
anii cînd alesul fetelor nu era prins şi nu-i lua coroana 
altul mai iute de picior. Pe marginea cărării se 
strinseseră cei care nu fuseseră la cîmp, dornici să 
vadă sosirea învingătorului. Unii priveau cu înfiorare, 
alţii strigau şi-i îndemnau pe cei ce fugeau prin faţa lor. 
Cei mai mulţi îşi goleau oalele de apă asupra 
alergătorilor. 

— Fugi, Decibalos, fugi, că e gata să te prindă din 
urmă! strigă cineva. 

— Numai un salt bun, Durax, cu tot curajul, şi-i iei 
coroana chiar în poarta cetăţii! îndemnă altul pe cel 
care căuta să-l prindă pe Decibalos. 

— Ferice de Gumida, voinic şi frumos flăcău şi-a 
alea! spuse o bătrină dînd din cap a mirare. 

Tarabostele Burio îl aştepta pe purtătorul coroanei 
în poarta cetăţii, înconjurat de gardă şi de robii curţii. 
Fiecare ţinea în mină cite-o oală plină cu apă. 
Decibalos se apropie, ud de apa ce se aruncase pe el şi 
de sudoare, roşu la faţă ca florile de maci şi cu pletele 
fluturînd în vînt. Cînd ajunse aproape de taraboste, o 
ploaie se descarcă asupra lui din oalele gărzii şi ale 


robilor. O ultimă sforţare, mai făcu un salt şi se opri în 
faţa tarabostelui, care-l primi cu un alt val de apă. În 
spatele lui, flăcăul Durax se opri la cîţiva paşi, înfrînt. 
Tarabostele scoase coroana de după gitul lui Decibalos 
şi îl îmbrăţişa, apoi îl luă de mină şi intrară în cetate, 
înconjurați de mulţime. 

In curtea cetăţii erau întinse mese mari şi bogate 
pentru toţi dacii care fuseseră la seceriş: mese înalte 
de lemn cu bănci lungi împrejur, pentru dacii liberi, şi 
mese aşternute pe jos, pe iarbă, pentru robi. Patru fete 
luară coroana din mina tarabostelui şi, ridicînd-o 
deasupra capetelor, se apropiară de masa cea mare 
din mijloc, la care se vor ospăta stăpiînul cetăţii şi 
căpeteniile, şi o aşezară deasupra unei piini atît de 
mari; încît fusese adusă de patru femei, în mijlocul 
pîinii era pus un ulcior plin cu vin, îmbrăcat în flori roşii 
şi albe. Ajuns în apropierea meselor, tarabostele se 
opri, aşa cum era obiceiul, şi strigă către învingător: 

— Hei, Decibalos, păi aşa ud şi murdar vrei tu să 
stai la masă cu mine? 

— Nu-l primi, stăpîne, alungă-l la staulul vitelor! 
strigară fetele. 

— Cum, ce spuneţi voi? Tarabostele se uită 
împrejur, rizind mulţumit. Cum, să nu-l iau la masa 
mea pe cel care mi-a adus semnele belşugului? Marele 
zeu ne-ar trimite secetă şi grindină în anul care vine! 
Ori îl vreţi voi pe flăcăul acesta voinic şi frumos? spuse 
apoi, în glumă. Hei, robilor, îndată să mi-l îmbrăcaţi ca 
pe-un zeu frumos, din cap pînă-n picioare! strigă el 
vesel. 

Înconjurat numai de flăcăi, pentru a nu fi văzut 
de fete şi femei, Decibalos se îmbrăcă într-un costum 
frumos, lucrat anume de miini iscusite de fete pentru 
sărbătoarea coroanei. In acelaşi timp, pe după 


hambarele şi magaziile din cetate, îşi schimbau 
îmbrăcămintea în grabă şi ceilalţi flăcăi alergători, 
purtători de coroane, puniînd haine curate şi frumoase, 
aduse de mamele lor. 

Tarabostele Burio, mult schimbat de suferinţele 
îndurate în lupta cea mare şi de munca de pe şantierul 
de la Ulpia Trajana, arăta în această zi de sărbătoare 
încă tînăr. Faţa lui senină, ochii albaştri şi blinzi, vocea 
caldă, mişcările agere şi purtarea plină de omenie, 
toate contribuiau ca el să fie iubit de cei care trăiau pe 
moşia lui. Inconjurat de fete şi flăcăi, asculta glumele 
lor, în aşteptarea aducerii jertfei. Lîngă masa cea mare, 
pe care fetele puseseră coroana, preotul cetăţii 
pregătea în grabă altarul pentru aducerea jertfei de 
mulţumire către Zamolxis. În cele patru colţuri ale 
altarului aprinsese patru făclii, iar pe altar pusese un 
vas de pămînt frumos smălţuit, plin cu jar, peste care 
presărase tămiie, răşină şi arome plăcut mirositoare. 
Mulțimea se strînsese în jurul altarului într-un cerc larg. 
Tarabostele veni lîngă preot, avind alături pe 
Decibalos. Slujba de aducere a jertfei se începu printr- 
un imn de slavă cîntat de preot, cu mîinile ridicate în 
sus şi cu privirea îndreptată spre cer. Urmă un imn de 
mulţumire către Marele zeu, cîntat de corul fetelor şi 
flăcăilor, apoi la altar se aduse o tavă mare de lemn, 
purtată de doi flăcăi şi de două fete, pe care se 
puseseră piinea cea mare, ulciorul şi coroana. Toţi 
patru se mişcau ca şi cum duceau o povară foarte 
grea, atît de mare fusese belşugul în acest an. După ei, 
un bătrîn împinse un ieduleţ mic, roşcat şi foarte vioi. 
Cele patru ajutoare ale preotului luară ieduleţul şi-l 
întinseră pe altar. Preotul ridică cuțitul şi, în behăitul 
speriat al animalului, îl înjunghie printr-o lovitură dată 
cu multă îndemînare. Un murmur de mulţumire, de 


supunere şi de credinţă se ridică din mulţime. Behăitul 
ieduleţului era semn că Marele zeu primise jerfa. 
Preotul tăie apoi ieduleţul în patru bucăţi mari şi 
piinea, la fel, în patru sferturi. Cîte-o bucată de ied şi 
un sfert din piine se împărţiră la fiecare din mesele 
cele mari. Femeile de la bucătării se îngrijiră să ia 
repede bucăţile de carne şi să le friga bine. Preotul şi 
corul încheiară ceremonia cîntînd un imn de mulţumire 
către Marele zeu. 

Tarabostele se îndreptă spre masa cea mare din 
mijloc şi se aşeză pe locul rezervat pentru el. Din 
mulţime, cei care fuseseră la seceratul griului se 
grăbiră să-şi găsească repede cite-un loc. Puţini mai 
rămăseseră pe de lături. De la bucătării începură să se 
aducă bucate ce împrăştiau mirosuri îmbietoare, iar 
dinspre beciuri se iviră roabe cu doniţe mari, ulcioare, 
ploşti şi oale pline cu vin. In dreapta tarabostelui stătea 
Decibalos, şi lîngă el preotul, iar în stînga lui - 
Staberius şi Canidia. Tot la masa lui se aşezară comaţii 
fruntaşi, împreună cu nevestele lor. Toţi începură să 
mănînce cu poftă, presărind ici-colo glume şi risete 
pline de voie bună. In jurul meselor, robii aveau grijă să 
schimbe repede făcliile arse. Se lăsase întunericul, şi, 
din vale, cetatea părea în flăcări. De după munte se 
ridica încet luna plină, sporind frumuseţea acestei 
nopţi de sărbătoare. După ce gustă de citeva ori, 
tarabostele ridică cupa cu vin şi-l îndemnă pe 
Staberius. 

— Sus cupa, Staberius, în amintirea zilelor chinuite 
pe care le-am trăit pe şantierul de la Sarmizegetusa! 

Băură cu poftă. 

— Acum, cînd îi cunosc pe daci, îmi dau seama ce 
ticăloşie a făcut Roma lovind acest popor, spuse 
Staberius ştergindu-şi mustăţile. 


— Hei, Staberius, tu n-ai cunoscut viaţa plină de 
bogăţie, de belşug şi de voie bună a Daciei! Dacii 
puteau să trăiască bine şi fără să înveţe limba Romei şi 
fără să fie păziţi de legiunile imperiului... 

Tot vorbind, Burio privise ceva mai mult pe Canidia 
şi rămăsese uimit de frumuseţea ei. Un fior de 
întristare îi trecu prin inimă. El încă nu-şi găsise o 
soţie ; Marodava nu avea o stăpină. Se întoarse spre 
Staberius. 

— Ce-ai rămas pe gînduri, filozofule, te gîndeşti la 
Athena? M-am tot ţinut să te-ntreb, ce părere ai de 
casa cea nouă pe care am înălţat-o lingă a mea? 

— E o casă minunată, pe care noi, eu şi Canidia, 
am privit-o îndelung aseară. Poate că mai tirziu, cînd 
vom avea țarina noastră, ne vom face una la fel... 

Pe faţa lui Burio răsări un suris plin de 
subînţelesuri. 

— Asa, şi eu m-am gindit ca pentru voi doi o astfel 
de casă ar fi cum nu se poate mai bună. 

Staberius nu vedea nici o legătură între cele ce 
vorbiseră mai înainte şi casa cea nouă şi se miră 
văzindu-l pe taraboste că se ridică în picioare, rupînd 
vorba. Mulțimea îl urmărise nerăbdătoare, şi de la 
toate mesele se porni un ropot de bătăi din palme. 
Tarabostele se întoarse spre cîştigătorul întrecerii şi 
purtătorul coroanei. 

— Decibalos, dintre fetele de aici, care este aleasa 
inimii tale? 

Flăcăul se înroşise ca floarea de mac, înainte ca 
tarabostele să-l fi întrebat. Cei de la mese îşi făceau 
semne cu coatele. Se întrebau, ce bucurie le va face 
tarabostele? întotdeauna de sărbătoarea coroanei - era 
un obicei din bătrîni - stăpînul moşiei făcea unele 
daruri, care înveseleau mult pe cei veniţi la petrecere. 


Văzind că Decibalos se pierduse cu totul, tarabostele îl 
îndemnă: 

— Spune, Decibalos, şi du-te şi ad-o aici, să stea 
lîngi mine! 

Flăcăul se ridică şi se îndreptă spre masa de 
alături. 

— Se duce la Gumida, şopti o femeie din 
apropiere. O luă de mină şi o duse în faţa tarabostelui. 
Obrajii fetei ardeau de tulburare şi de ruşine. Părul ei 
bălai era strîns în cozi bogate, trase peste urechi, în 
care împletise flori de albăstrele. 

— Spune, Decibalos, cum o cheamă pe aleasa ta? 
îl întrebă tarabostele. 

— Gumida! şopti flăcăul. 

— Nu vrei să spui mai tare? Las' c-o să spun eu, 
începu tarabostele, plin de voie bună. 

Tăcu o clipă şi tuşi. Pregăti un moment solemn. 
Ridică privirea pe deasupra tuturor şi vorbi rar şi 
apăsat: 

— Gumida, tu cea mai aleasă fată din ţinutul meu, 
îl vrei pe Decibalos? 

Fata se îmbujora şi mai tare. Îşi trase năframa de 
pe umeri şi, de ruşine, îşi ascunse faţa. Dar tarabostele 
se schimbase din nou pe glumă. În acel moment se 
ridică şi preotul: 

— Mulţumim Marelui zeu pentru belşugul de 
bucate pe care ni l-a dat în anul acesta! rosti cu 
intonaţie ca de rugăciune. 

— Mulţumim, mulţumim! repetară cei de la mese, 
ridicîndu-se în picioare. 

Tarabostele mulţumi şi el, dar era preocupat de 
glumele pe care căuta să le facă. Ridică sus cupa şi 
spuse cu voce tare: 

— la să-mi spuneţi voi, dacelor şi dacilor care vă 


ospătaţi la masa mea...Tăcu. Mulțimea îl privea cu 
nerăbdare. Curiozitatea creştea. Continuă: 

— Gumida îl iubeşte pe Decibalos, sau Decibalos o 
iubeşte pe Gumida? 

Toţi izbucniră în hohote de ris. 

— Decibalos pe Gumida! strigau nevestele. 

— Gumida pe Decibalos! spuneau flăcăii. 

—  Amiîndoi se iubesc! întăriră fetele. Tarabostele 
ridică în sus miinile, cerînd linişte. 

— Atunci eu m-am lămurit, spuse el rîzînd: ea îl 
iubeşte pe el, şi el pe ea, nu? Şi se iubesc amindoi, da? 

— Daa! murmură mulţimea. 

— Atunci, nu-mi rămîne altceva de făcut: eu, 
tarabostele Burio, unesc de sărbătoarea coroanei pe 
Decibalos cu Gumida! Fac cumva vreo greşeală faţă de 
Marele zeu? 

— Nuu! îi răspunseră în cor cei de la mese. 

— Da unde-i culci, taraboste? întrebă un bătrîn 
hîtru. Nu ştii obiceiul: flăcăul face întîi casă, şi pe urmă 
îşi aduce nevastă! 

— Nu te îngriji, bătrîne, Marele zeu a avut grijă de 
ei! Cine n-a văzut casa cea nouă de sub dimbul 
mestecenilor? E a lor, cu tot pămîntul împrejmuit de 
lîngă ea. Are flăcăul acum unde să-şi ducă nevasta, 
bătrîne? îl întrebă tarabostele, căutînd să-l îndemne la 
vorbă. 

Din toate părţile se înălţară cuvinte de laudă şi de 
mulţumire, numai Gumida plingea, cu faţa în năframă, 
năpădită de fericire. 

— Păi, dacă-i aşa, începu bătrinul, rog pe Marele 
zeu să-ţi dea sănătate şi viată lungă, taraboste, şi să 
mai înalţi case şi pentru alţi tineri! Şi adăugă rîzînd: 
Chiar şi pentru mai virstnici, dacă zeii i-au unit mai 
tirziu... 


Bătrînul săltă oala şi o duse la gură. 

— Stai, bătrîne, să-mi răspunzi la o întrebare: ai 
spus că un flăcău nu trebuie sa-şi ia nevastă pînă nu-şi 
face o casă sau un bordei, dar dacă doi tineri sînt soţ şi 
soţie şi n-au un cămin al lor? 

Clipind des din ochii vii, sub spriîncenele stufoase, 
bătrînul îşi şterse cu podul palmei vinul ce se scursese 
pe barba ce-i acoperea pieptul. 

— Uite, fiindcă e zi de sărbătoare, spuse el, eu zic 
să punem noi mina să le ridicăm o căsuţă, că ei n-au 
timp, trebuie să se iubească... 

De la mese izbucniră hohote de ris. 

— Asta numai dacă au pămînt pe care să-şi facă 
ceva, lămuri el. 

— Şi dacă tinerii sînt străini de aceste locuri, 
continuă să-l întrebe tarabostele, de unde vrei să aibă 
pămînt? 

Puţini băgară de seamă că la cuvintele 
tarabostelui, Staberius şi Canidia se îmbujorară şi 
lăsară privirile în jos. 

— Eu nu cunosc nici un străin aici, la Marodava! 
răspunse bătriînul fără să se gindească mult. 

— Dar Canidia şi Staberius? 

— Ehei, taraboste, începu bătrînul vorbind rar şi 
scărpinîndu-se prin barbă, am auzit şi eu ceva din 
povestea lor! Eu zic că de mult ei nu mai sînt străini. 
Noi dacii am suferit, şi ei, sărmanii, au suferit... şi, aşa 
cum ne învaţă Marele zeu, oamenii care au suferit se 
adună şi se ajută. Apoi, ca şi cum abia acum se 
luminase, bătrînul strigă: Taraboste, eu zic să le dai o 
bucăţică de pămînt, şi noi sărim cu toţii să le înălţăm o 
căsuţă, chiar mai înainte de căderea iernii. Asta dacă ei 
se simt bine alături de noi şi dacă n-au pus de gînd să 
ne părăsească. 


Cele mai multe priviri erau îndreptate asupra 
Canidiei şi a lui Staberius. Amiîndoi erau năpădiţi de 
recunoştinţă faţă de oamenii în mijlocul cărora se 
aflau. Tarabostele se uită peste capetele mesenilor, 
plin de mulţumire. 

— Voi ce spuneţi? întrebă el mulţimea. 

— Aşa, aşa e bine! Să-i ajutăm! se auziră mai 
multe glasuri. 

— Dar bătrînul nu mai poate nimic, spuse în glumă 
un flăcău. 

— Eu, flăcăule? Mergem amindoi în pădure să 
vedem cine are curaj să se ia la trîntă cu ursul? Dar 
lasă, cînd vom începe lucrul la casă, o să te iau lingă 
mine să văd ce poţi tu! Apoi, cu voce schimbată spuse, 
în glumă; 

Femeile tac, dar ele ştiu care din noi este cu 
adevărat bărbat... 

Din toate părţile izbucniră hohote de ris. 

— Lasă, bătriîne, nu e nevoie să-ţi masori puterea 
cu flăcăul, casa e gata ridicată şi te priveşte. Uite-o! 

Tarabostele arătă cu mîna spre casa cea nouă, 
mare, înaltă, cu cerdac încăpător, de lingă casa cea 
veche a cetăţii, amîndouă bine luminate de făcliile ce 
ardeau la capetele meselor. 

— Pentru ei am înălţat-o şi cu ea am vrut să-i 
răsplătesc şi să-i mulţumesc acum, de sărbătoarea 
belşugului. 

De la toate mesele răsunară strigăte de laudă şi de 
mulţumire, dar tarabostele nici nu mai ascultă şi nici 
nu le mai auzi. Îl văzuse pe şeful gărzii venind în fugă, 
prins parcă şi de nelinişte, şi de bucurie. Burio ascultă 
cu încordare tot ce acesta îi raportă în şoaptă. Cei din 
apropiere îl văzură cum se schimbă la faţă şi cum în 
ochi îi răsare o sclipire plină de înflăcărare. După ce 


şeful gărzii plecă, el continuă, cu vocea sugrumată, 
întocmai ca a unui om care a primit o veste mare şi 
neaşteptată. Spuse grăbit: 

— Şi acum să vă arăt ce daruri mai fac în această 
zi de sărbătoare. Ştiu că mai multe fete şi neveste - 
neveste azi văduve, cu bărbaţii căzuţi în lupta cea 
mare - şi-au ales ca soţ cîte-un veteran. Ei, veteranii, 
au primit de la legiunea de la Porolissum cîte-o bucată 
de pămînt pentru muncă. Dar de unde a venit legiunea 
cu pămînt? E pămîntul nostru dac, şi atunci, putem noi 
lăsa fetele şi nevestele ce se unesc cu ei să se ducă la 
soţi fără o bucată de pămînt a lor? De aceea, uite ce- 
am gîndit: pentru cinstirea neamului nostru, dau 
fiecărei fete şi neveste aleasă de un veteran o bucată 
de pămînt egală cu aceea pe care acesta a primit-o de 
la legiune. Să ridicăm oalele cu vin şi să bem aducînd 
mulţumiri Marelui zeu pentru belşugul ce ne-a dat! 

Burio se întoarse, şopti ceva la urechea lui 
Staberius şi plecă. De tulburare nu mai auzea nici 
chiotele şi nici urările ce se rosteau în urma lui. 
Aproape de poarta cetăţii, într-un colţ ascuns de 
lumina făciliilor, îl găsi pe şeful gărzii cu cei doi daci de 
a căror venire îl vestise. 

— Rhesos şi Dapyx, flăcăii bărînului Chertebalos, 
ce veste mare îmi aduceţi şi de ce n-aţi vrut să i-o 
spuneţi şefului gărzii? îi întrebă el mirat, cînd 
recunoscu pe cei doi flăcăi. 

li îmbrăţişă pe amindoi. In lupta cea mare de la 
Cetatea-de-Munte luptaseră împreună. 

— Dar ia stai, voi sînteţi obosiţi şi înfometați, mai 
bine să mergem în sala mea de ospeţe, unde acum nu 
se află nimeni, să mîncaţi şi să beţi ceva, apoi să vă 
odihniţi puţin. Acolo o să putem vorbi mai pe-ndelete... 

— Nu este timp nici de ospătat şi nici de odihnă, 


taraboste Burio! îi luă vorba Dapyx, vorbind în şoaptă. 
Te aşteaptă regele. 

— Regele? Diegis? Burio se însufleţi, şi inima 
începu să-i bată cu putere. Unde? Plecăm îndată. Cit 
avem de mers, o zi, două, trei? Să pun să pregătească 
totul pentru drum. 

— Nu, taraboste, sări Rhesos, nu e nevoie de nici o 
pregătire, regele este aproape de cetatea ta şi vrea să- 
ţi vorbească. 

— Plecăm numaidecit! Cum de n-am ştiut mai 
devreme? li ieşeam în cale însoţit de gardă, aşa cum 
se cuvine să fie primit regele. 

— Taraboste Burio, spuse Rhesos, de sosirea 
regelui aici nu trebuie să afle nimeni. 

— Ce spui tu, să nu am încredere în garda mea? Eu 
aici mă încred în toţi dacii de pe moşie! Astăzi am avut 
sărbătoarea coroanei. Să fi fost regele în mijlocul lor, 
poate că i-ar fi văzut înnebuniţi de bucurie şi de 
speranţă. Dar să mergem, poate că a sosit momentul 
pe care de mult îl aşteptam, cu o nerăbdare ce mă 
ardea. Am să-l rog pe rege să vină să se ospăteze în 
cetate. 

— Nu ştiu dacă va veni, murmură Dapyx! 
Duşmanul l-ar putea încercui şi l-ar prinde ca pe-un urs 
în bîrlog... 

Burio clătină din cap, sigur de el şi de ceea ce 
făcea, îl chemă pe şeful gărzii. 

— Pregăteşte numaidecit garda. Cit ai goli o oală 
cu vin, să fim porniţi. Să plece mulţimea, fiecare la 
casa lui, după ce mi-i opreşti aici pe cei mai de 
încredere: bătrîni, tineri, femei şi fete, şi să spui la 
bucătării să se pregătească masă domnească. Să 
trimiţi iscoade şi să aşezi oameni la toate posturile de 
pază, pentru a ne da de ştire îndată ce vor simţi ceva 


prin împrejurimi. Se întoarse apoi spre cei doi fraţi. Cît 
timp ne trebuie să ajungem pînă acolo şi să venim 
înapoi? 

— Nu ne trebuie mai mult decit timpul dintre 
cîntatul cocoşilor de două ori, spuse Dapyx. 

Şi într-adevăr, cei ce se ospătau nu apucaseră să 
golească mai mult de o oală cu vin, cînd văzură miraţi 
cum tarabastele ieşea din cetate în mare grabă, însoţit 
de mai mulţi luptători din gardă. Ascultară îngrijoraţi 
cum se îndepărtează în ropotul cailor, întărit de ecoul 
muntelui. 

Trecuse miezul nopţii. În cetate era linişte. Făcliile 
de afară fuseseră stinse, şi mesele strînse. Din vale 
părea că întreaga cetate doarme. Numai în sala cea 
mare de ospeţe era însufleţire, îngrijorare şi mirare. 
Robii aduseseră înăuntru mesele şi scaunele şi puneau 
pe ele bliduri pline cu cele mai gustoase bucate. Din 
beciuri se cărau ulcioare şi cofe pline cu vinul cel mai 
bun. Sala se luminase cu un număr sporit de făclii, iar 
ferestrele erau înfundate bine, ca nici o rază de lumină 
să nu răzbată afară. Pe masa din faţă, pe care s-au pus 
cupe şi tipsii de argint, au fost aşezate din loc în loc 
vase cu flori proaspete. Şi cu cit pregătirile se arătau 
mai îngrijite, mesele mai încărcate şi sala mai bine 
luminată, cu atît se strecurau mai mult teama şi 
nesiguranța în sufletul dacilor opriţi pentru continuarea 
ospăţului. In cele patru colţuri ale sălii era pusă garda, 
iar în spatele mesei celei mai bogate din faţă, aşezaţi 
buciumaşi şi cornişti. 

— Poate că vine guvernatorul roman de la 
Sarmizegetusa, şopti un comate, în a cărui privire se 
vedea teama. 

— Ba, e destul dacă vine numai comandantul 
legiunii de la Porolissum, spuse un altul, de lîngă el. 


Dar atenţia tuturor fu atrasă de vorbele de glumă 
ale lui Staberius, care răsunară în sală: 

— Hei, bătriîne, de ce eşti trist, ţi s-au oprit în git 
glumele, ori ospăţul tarabostelui nu-ţi este pe plac? 

Bătrînul stătea pierdut pe gînduri, cu capul în piept 
şi îşi trecea degetele printre firele lungi şi albe din 
barbă. Văzu pe Staberius năpădit de fericire. Il privi 
lung, şi faţa bătrînului, de obicei veşnic zimbitoare şi 
glumeaţă, rămase rece, împietrită, îngrijorată. li 
spuse în auzul tuturor, căci în sală domnea liniştea: 

— Staberius, mi-am închipuit că te cunosc bine de 
cînd ai venit la Marodava. Spune-mi, veselia pe care o 
arăţi este aceea a vulpii, sau a măgarului? Dacă ştii, 
spune-mi de ce nu se arată tarabostele? 

— Bătrînelule, se porni Staberius, mai întîi vreau 
să-ți mulțumesc pentru vorbele pe care adineauri, 
afară în curte, le-ai spus tarabostelui despre mine. Cit 
priveşte veselia mea, ea nu este vicleană, ca viclenia 
vulpii, ci curată şi deschisă, gata pentru muncă şi 
pentru luptă, aşa cum este gata în orice clipă şi pentru 
orice bunul măgar. Nu ştiu ce e cu tarabostele, dar am 
o încredere neţărmurită în el şi sînt pregătit să 
îndeplinesc orice mi-ar cere. Dacă el nu este aici şi a 
plecat din cetate, poate că aceasta a făcut-o din 
datorie, din grija ce ne-o poartă, din răspunderea ce-o 
are, de căpetenie a dacilor în această parte a ţării... 

Staberius nu mai vorbi mai departe. De afară se 
auzea ropot de potcoave, mişcare şi voci de oameni ce 
murmurau scurt şi apăsat. După citeva momente de 
încordare, uşa se deschise larg, şi în sală intră Diegis, 
urmat de Burio. 

— Regele! strigă bătrinul neputînd să-şi înfrîingă 
uimirea. 

Îl cunoştea pe Diegis încă de pe timpul lui Decebal 


şi luptase alături de el în multe bătălii. 

Ca la un semn, toţi comaţii îngenuncheară şi 
plecară capetele, numai el, bătrînul, rămase în picioare 
şi-l privi adînc, fără să se clintească. Buciumaşii 
începură să sune uşor, înfundat. 

Bătrînul păşi vioi spre Diegis: 

— Marele zeu să-ţi dea sănătate şi viaţă lungă, 
mărite rege! rosti el cu multă însufleţire. O dată cu 
intrarea ta în cetatea Marodava, rog pe Marele zeu să 
aducă libertate dacilor! Braţele şi inimile noastre sînt la 
picioarele tale, mărite rege! 

Bătrînul luă mîna lui Diegis şi o sărută cu supunere. 
Cuvintele bătrînului îl impresionară mult pe rege şi pe 
taraboste. Diegis înainta cîțiva paşi. 

—  Ridicaţi-vă, vitejii mei luptători! le spuse el 
adînc mişcat. Aşa-i că nu vă aşteptaţi ca tarabostele 
vostru să vă facă o astfel de bucurie în această zi de 
sărbătoare? 

— Să jurăm regelui credinţă şi supunere! strigă 
tarabostele, cu înflăcărare. 

— Jurăm! răsună sala de strigătele ieşite din zecile 
de piepturi. 

— Să jurăm în numele Marelui zeu că nici unul din 
cei care sîntem de faţă aici nu vom scoate o vorbă, nu 
vom şopti nimic despre sosirea la Marodava, în 
noaptea aceasta, a iubitului şi viteazului nostru rege! 
Duşmanul are ochi şi urechi pretutindeni, să nu uităm! 
adăugă tarabostele. 

— Jurăm! răsună din nou sala. N 

— Vă mulţumesc, bravii mei luptători! Insufleţirea 
voastră întăreşte hotărîrea mea, curajul vostru îl 
sporeşte pe al meu, iar încrederea voastră o socotesc 
încredere a întregului popor dac! 

Pe bătrîn îl răscoliră mult cuvintele regelui şi îi 


deschiseră rana ce-i îndurera sufletul şi-l revolta.. 

— Ai spus bine, mărite rege, rosti bătriînul domol, 
privindu-l pe sub sprincenele stufoase, aşa este, 
jurămîntul nostru este jurămiîntul tuturor dacilor, dar nu 
şi al preoţilor. Eu sînt un luptător bătrîn, care a mers în 
multe războaie, alături şi de alţi regi, dar niciodată n- 
am auzit ca acum pe preoţi să spună că voinţa Marelui 
zeu este să ne supunem duşmanului, care ne-a cotropit 
ţara, şi să muncim pentru el. 

Comaţii ascultau, împietriţi de cutezanţa bătrînului. 
Ştiau că cel care îl miînie pe Zundecibalm e un om 
pierdut. 

Diegis se apropie de bătrîn şi-l strînse la piept. 

— Tot ce-ai spus tu, bătrine, este şi în sufletul meu. 
După ce-l vom alunga din ţară pe duşman, îl vom 
judeca pe Marele preot pentru trădare. Acum să nu 
uităm că trecem prin momente grele, avem mult de 
luptat şi trebuie să trecem la fapte! 

Imbrăcat de luptă, cu armură de metal lucitor, 
peste care atîrna mantia regală, purtînd la şold spada 
dreaptă, cu mînerul încrustat în pietre scumpe, Diegis 
se lăsă condus de Burio la locul de onoare ce-i fusese 
pregătit. 

Se ospătară cu cele mai bune bucate şi băură din 
vinul cel mai vechi ce se păstra în beciurile cetăţii. 

Ospăţul se sfirşi repede. Regele socoti că e mult 
mai sănătos să-i facă pe toţi cei de faţă să creadă că 
plecase tot atît de repede precum venise. Părăsi sala în 
uralele comaţilor, care îşi reînnoiră jurămîntul de 
credinţă şi îngenuncheară înainte-i. Burio îl conduse pe 
rege într-o încăpere retrasă din fundul cetăţii, dornic să 
afle în ce scop venise la Marodava. In sufletul său se 
pornise o grea luptă, de aceea căută să-l lase pe Diegis 
să vorbească, îl ascultă mult timp, în tăcere: 


— Îmi pusesem mare speranţă în ajutorul lui 
Zundecibalm. Ştiam că Marii preoţi aveau strînse pe 
Cogheon bogății mai mari chiar decît tezaurul regilor 
daci, dar Zundecibalm, în loc să-mi dea ajutorul cerut 
şi să-mi întărească hotărîrea, mi-a spus că nu mai are 
nici un rost să lupt împotriva imperiului... 

— Ticălosul! murmură Burio. Imi voi spăla spada în 
sîngele lui spurcat de trădător! 

— Am venit la tine, Burio, cu speranţa că poate vei 
fi ştiind unde a ascuns Decebal cealaltă parte a 
tezaurului. 

Diegis tăcu, căutînd să prindă ce schimbări se 
petrec pe faţa tarabostelui, dar nu observă nimic. 
Îndoiala îi crescu. Se întrebă dacă nu cumva preotul 
Burillo îl înşelase. 

Burio nu-i răspunse. Aşteptă ca regele să spună tot 
ce-i ardea sufletul. 

— Am crezut că prin prinderea lui Vicilis voi putea 
afla totul, însă speranţele mi s-au spulberat. Cu ce să 
string o armată mare şi de unde să-i dau arme, dacă 
nu sînt bani? Diegis oftă adînc şi continuă: Dacă Marele 
preot ar fi fost alături de mine... Te mai întreb încă o 
dată, Burio: Tu nu ştii nimic de restul tezaurului lui 
Decebal, nu ştii unde a fost ascuns? 

Tarabostele se ridică. Işi goli cupa de vin şi îşi 
şterse uşor barba. 

— Îl rog pe rege să mă urmeze, spuse el cu faţa 
împietrită. Poate că aceasta este voia Marelui zeu! 

Burio porni, însoţit de Diegis. Trecură prin mai 
multe coridoare strîmte, coboriră scări tăiate în stîincă 
şi se afundară tot mai adînc în inima muntelui de sub 
cetate. În mîinile lor, torţele tremurau, semn că 
sufletele le erau chinuite de speranţe şi de frămiîntări 
lăuntrice. Ajunşi la o uşă de fier, Burio o descuie şi 


pătrunseră într-o încăperd ce părea mai mult o peşteră 
pe care taraboştii, stăpiîni al cetăţii, o folosiseră din 
strămoşi. Pardoseala era acoperită cu paie, 
îngrămădite din loc în loc pe lîngă pereţii de piatră, 
acolo unde lanţuri grele şi ruginite erau fixate de 
stincă.  Oseminte şi teste omeneşti se vedeau 
împrăştiate pe paie, resturi de miini şi de picioare se 
mai aflau încă prinse în inelele de fier de la capetele 
lanțurilor. 

— Mărite rege, să nu te tulbure ceea ce vezi! 
Niciodată taraboştii Marodavei n-au omorit aici oameni 
legaţi în lanţuri. Osemintele trebuie să-l facă, pe acela 
care ar pătrunde pînă aici, să creadă că acesta a fost 
rostul gangurilor, scărilor şi trecerilor prin care am 
venit şi să nu se gindească să caute mai departe. Era 
destul să vadă atitea oseminte, ţeste omeneşti şi 
lanţuri, ca să i se facă părul măciucă. Mergem înainte, 
mărite rege! 

La luminile jucătoare ale flăcărilor, Burio se 
îndreptă spre un colţ şi începu să dea la o parte 
osemintele, craniile şi paiele. Unul din lanţuri era fixat 
de o lespede de piatră ce se sprijinea pe pardoseală. 
Apucă lanţul şi trase cu putere, se auzi un sciîrțiit 
prelung de scrijelare a pietrei, şi lespedea se răsturnă 
alături, lăsînd liberă o deschidere prin care abia putea 
pătrunde un om. Burio făcu semn lui Diegis să-l 
urmeze şi se strecură prin deschizătură. lInaintară 
printr-o galerie strîmtă, coboriră mai multe trepte şi se 
opriră în faţa unei alte uşi. Burio o deschise şi lumină 
cu făclia drumul regelui. 

Diegis se opri locului, înmărmurit de cele ce se 
arătau înaintea ochilor. În lumina făcliei, străluceau 
grămezi mari de monede de aur şi de argint, de-ale 
tuturor neamurilor: dace, romane, egiptene, feniciene 


şi ale altor popoare. Văzu lăzi şi rafturi pline cu 
podoabe, cupe, fibule şi paftale, inele şi brățări, 
catarame şi zale, de aur şi de argint, unele încrustate 
cu pietre scumpe. În altă parte a încăperii, erau frumos 
aşezate statui mici de aur reprezentind zei, oameni, 
animale şi păsări, lucrate cu multă măiestrie. 

Cînd încăperea răsună de cuvintele lui Burio, spuse 
cu multă însufleţire, Diegis tresări. 

— Mărite rege, tarabostele Burio şi-a păstrat 
legămiîntul şi-ţi predă tezaurul pe care i l-a încredinţat 
Marele Decebal! Jur, mărite rege, să lupt alături de tine 
pentru scoaterea dacilor de sub cotropirea romană! 

Privindu-l lung pe taraboste, Diegis îl vedea în 
acelaşi timp şi pe preotul Burillo, şi un val de 
recunoştinţă îl năpădi. O uşoară paloare îi acoperea 
faţa, şi toată fiinţa lui era plină de un simţămiînt nou: 
se simţea cu adevărat rege al dacilor, se simţea 
puternic şi ascultat. 

— Tu vei fi alături de mine cel de-al doilea 
conducător al dacilor şi urmaşul meu! îi spuse cu 
hotărîre îmbrăţişîndu-l. 

Tarabostele se desprinse uşor din braţele lui şi se 
retrase un pas. 

— li sînt dator o lămurire regelui meu: tarabostele 
Burio a stat pînă acum deoparte, fiindcă era singurul 
om care ştia unde se află ascunsă cealaltă parte din 
tezaurul Marelui Decebal. Eu nu trebuia să mor pînă 
cînd nu-l predam în mîna aceluia care era în drept să-l 
primească. Poate că se întreabă regele meu: de ce 
pînă acum nu i-am spus nimic despre tezaur? Şi 
răspunsul meu este acesta: Legămiîntul ce l-am făcut 
faţă de marele Decebal, după voinţa lui, a fost ca 
tezaurul să nu-l predau decît aceluia pe care poporul 
dac îl va recunoaşte ca rege. Şi aici, în noaptea 


aceasta, am văzut cum dacii, toţi ca unul şi unul ca 
toţi, ţi-au jurat credinţă şi supunere. Şi să mai ştii, 
mărite rege, cuvintele de bun venit, pe care le-a rostit 
bătrînul cînd al intrat în sala de ospeţe, n-au fost spuse 
nici din îndemnul meu şi nici pregătite de cineva. Poate 
că tot aşa ţi-ar fi vorbit oricare comate pe care îl aveai 
în faţă, oricare dac de aici şi de oriunde! 


Capitolul IX scLAvuL 
ÎNTRE SCLAVI 


1 


La Ampelum, în munții care purtau în sînul lor 
bogăția de aur a Daciei, era adunată o mare mulțime 
de oameni de toate neamurile, veniţi de voie sau aduşi 
cu sila, din toate provinciile imperiului. Roma cerea tot 
mai mult aur, pentru ca împăratul să poată purta 
războaie şi înăbuşi revoltele ce izbucneau în provinciile 
îndepărtate din Asia. Şi cu cît se cerea mai mult aur, cu 
atit erau aduşi mai mulţi sclavi. Dar nu soseau numai 
sclavi. O dată cu ei veneau tot mai mulţi plebei şi 
liberţi, veterani şi patricieni scăpătaţi ca să intre în 
slujbe de supraveghetori şi scribi, sau la munci mai 
uşoare. Imperiul, în goană după aur, spărgea stîncile, 
sfărima pietrele şi spăla nisipul într-o continuă grabă, 
fără să ţină seama de viaţa chinuită a sclavilor. ŞI 
numărul acestora crescuse atît de mult, încît fusese 
nevoie să se organizeze lagăre: lagărul celor care 
lucrau în mine sau al spărgătorilor de stinci, lagărul 
sfărimătorilor de pietre şi lagărul spălătorilor de nisip, 
al alegătorilor de grăunţi de aur. 

Dar acolo unde erau strînşi prea mulţi oameni, 
unde îngrămădeala uşura încălcarea legilor, unde 
scandalurile puteau izbucni foarte uşor şi unde 
numărul sclavilor sporea într-una, încît ar fi putut 
deveni o forţă de temut, era nevoie ca ordinea să fie 
ţinută cu străşnicie. De aceea, la Ampelum se stabilise 


garnizoana unei legiuni întregi. Terenul pe care se 
instalase campul legiunii era un platou uşor de apărat, 
în apropierea lagărelor de sclavi, împrejmuit cu gard 
puternic şi înalt, cu un val de pămint şi cu şanţuri 
umplute cu apă. Mai departe de cîmp şi de lagărele de 
sclavi, către vale, se ridicaseră într-o totală dezordine 
tot felul de barăci, de bordeie şi de adăposturi, folosite 
ca locuinţe, ca taberne, măcelării, brutării, cizmării, 
croitorii şi alte ateliere, precum şi tot felul de tarabe 
pentru vînzarea alimentelor, zarzavaturilor şi fructelor. 
Aici, în vale, viaţa se desfăşura într-o nestăvilită larmă 
şi mişcare, şi tot aici, în zilele călduroase şi secetoase 
de vară, praful, murdăria şi muştele de pe maidanele 
pline de gunoaie făceau aerul nesănătos şi greu de 
respirat, Aici se iscau numeroase certuri şi scandaluri 
şi tot aici izbucneau cele mai multe molime ale unor 
boli aduse de pe alte meleaguri. 

Dar la Ampelum, mai ales, viaţa pe care o duceau 
sclavii depăşea orice închipuire. De cum se lumina de 
ziuă, sclavii erau scoşi din lagăre şi porniţi în şiruri 
lungi spre locurile de lucru: în mine, la sfărimatul 
pietrelor, la spălarea nisipului, de unde nu erau aduşi 
decit la căderea nopţii. Starea lor nu îngrijora pe 
nimeni şi adesea supraveghetorii rideau cu poftă cînd 
cîte-un sclav cu nervii zdruncinaţi cădea prins de un 
acces de nebunie sau îşi curma zilele, căci numărul 
celor care înnebuneau sau se omorau creştea într-una. 
Singurul lucru de care se temeau supraveghetorii şi 
legionarii era răzvrătirea, dar şi în astfel de cazuri ştiau 
să-i potolească repede, cu satisfacţie demonică, pe cei 
revoltați. În acele zile, numărul morţilor sporea şi mai 
mult. A 

Era în cea de-a patra zi după idele lui mai. In 
galeria numărul 3 a minei ce purta numele împăratului, 


Ulpia Trajana, trei sclavi plini de noroi, uzi de apă şi de 
sudoare, găureau stinca scobind cu dalta şi bătind 
pene de fier, pentru a dezghioca şi urni blocurile ce le 
stăteau în cale. Piatra era tare, şi de două săptămîni 
scobeau fără să dea de nici o urmă, de nici un fir de 
aur. Supraveghetorii, centurionii şi legatul comandant 
intraseră în panică, galeria cea mai bogată în aur 
sărăcise dintr-o dată. Şi sclavii scobeau într-una, 
împinşi tot mai mult de supraveghetori, care nu le 
dădeau pace. Numai unul dintre ei se bucura, era 
fericit că pierise aurul. Vedea că se petrece o minune: 
aurul dac se ascundea din faţa cotropitorilor. 

De dimineaţă, supraveghetorul îi tot împinsese la 
lucru, apoi, pierzind orice speranţă că în această zi va 
mai găsi ceva, plecase să raporteze situaţia 
centurionului, După ce se odihniră puţin, sclavii reluară 
lucrul de teamă ca vor fi prinşi stînd. 

— Fii atent, Sarmis, ţine bine pana şi fereşte-te să 
nu te lovesc cu ciocanul! 

Sarmis săltă capul; puse miinile în şolduri şi privi 
lung spre cel care vorbise. 

— Ce spui, Strombix, tu ai uitat? N-am murit eu 
cînd s-a prăbuşit podul de la Drubeta, n-o să mor nici în 
minele de aur! Un zîmbet trist îi flutura pe buze, şi în 
ochi îi jucau flăcări. Tu ştii, urmă el, în sufletul meu am 
strîns atîta durere şi atita revoltă, încît nici nu mai au 
loc. De două săptămîni, însă, îmi creşte inima, mă 
bucur că aurul nostru s-a ascuns. Cit priveşte moartea, 
simt că n-am să mor pînă cînd nu mă voi răzbuna. De- 
ai şti, Strombix, cît de mare a fost schimbarea ce s-a 
produs în mine atunci cînd Fortunatus, călcîndu-si 
legămiîntul făcut bunului Plutarh, m-a pus în lanţuri şi 
m-a adus în Dacia tot ca sclav! De-ai şti cît de mult m-a 
cutremurat revolta în aceea clipă, te-ai mira cum de n- 


am înnebunit! 

Tăcu. Vorbind, se aprinsese. Buzele îi tremurau 
uşor. In ochi avea o lucire rece, crudă, tăioasă. Se 
întoarse şi potrivi mai bine pana între cele două blocuri 
de stincă. 

— Tu ce zici, Brevius, întrebă Strombix pe cel de-al 
treilea sclav, nu ţi se pare că Sarmis se gîndeşte la 
ceea ce nu se mai poate? Îşi chinuieşte sufletul 
degeaba. Eu, unul, m-am obişnuit: sînt sclav de mai 
bine de douăzeci de ani, şi dacă supraveghetorul, 
centurionul şi legatul vor fi milostivi, poate că într-un 
an, cel mult doi, voi putea să-mi răscumpăr libertatea. 

Brevius cată şters spre Strombix. Germanul era cît 
o namilă, înalt, gros, musculos, cu fălci puternice şi git 
scurt. Barba blond-roşcată îi acoperea pieptul lat, gol, 
murdar, cu noroi prins de smocul bogat de păr ce se 
întindea de la lingurea în sus. 

— A fost un timp, Sarmis, spuse Strombix bătîndu- 
| uşor pe umăr, acolo, la pod, cînd am crezut că tu şi cu 
tribunul acela care-ţi fusese stăpîn o să-i îndemnați pe 
sclavi la revoltă şi o să-i ridicaţi împotriva 
supraveghetorilor şi a celor ce-i chinuiau, cînd colo, am 
aflat că voi aţi fugit în Dacia. Acum îmi vine să rîd cînd 
te-aud că te vei răzbuna pe Fortunatus. Fortunatus 
ăsta, ehei, cine ştie pe unde s-o fi înveselind şi-o fi 
chefuind cu un vin bun dac sau cu un Velitrae ori un 
Chios! Tu, sclavule, nu spera că vei reuşi să te răzbuni 
pe un om liber, mai ales cînd acesta este şi bogat! 

Strombix ascultă atent zgomotul din lungul 
galeriei. 

— Eu nu sînt un iepure fricos, ca tine, cu toate că 
eşti o matahala murmură Sarmis fără să se oprească 
din lucru. 

Strombix parcă nici nu-l auzi. Trăgea cu urechea, 


încordat. 

— Ne prinde Fabius! Mi se pare că se apropie. [ine 
bine pana, să-i ard cîteva lovituri cu ciocanul. Să vadă 
barem stînca spartă, că de aur... să-şi mai pună pofta-n 
cui! 

Galeria era destul de strimtă şi cu greu puteau 
mînui ciocanele. Pereţii şi plafonul nu erau susținuți cu 
lemne decit acolo unde cîte-un bloc de stincă stătea 
gata să cadă. Sarmis privea atent la pană, şi Strombix 
îşi încorda muşchii, pregătit să lovească în sus şi cu 
toată puterea cu ciocanul cel mai greu. Alături, 
Brevius, ţinea ciocanele. Aproape de spatele lui, din 
peretele galeriei, ţişnea o vînă subţire de apă, care se 
scurgea în jos şi pornea la vale, ca un mic piîniu, printre 
sfărimăturile de stincă. Nici unul nu lua în seamă 
picăturile mari ce musteau din mai multe părţi din 
plafon şi din pereţi şi cădeau peste ei. Alături, de colții 
ascuţiţi al stîncii, erau agăţate opaiţele, ale căror 
flăcări pilpiiau la cele mai uşoare mişcări. Cînd 
Strombix se opri pentru a se odihni, Sarmis puse mîna 
pe ciocan şi începu să lovească îndirjit. 

De cînd plecase cu Fortunatus de la Plutarh, Sarmis 
se schimbase cu totul, îmbătrînise, strîinsese în suflet 
multă ură şi-l frămînta o nepotolită dorinţă de 
răzbunare. La lumina opaiţelor, privit dintr-o parte, cu 
barba stufoasă şi mustăţile lungi, cu sprincenele 
bogate şi cu pletele atirnîndu-i pînă pe umeri, arăta ca 
o fiinţă ciclopiană. Orbitele îi erau largi şi adinci, iar 
ochii îi dispăreau în întunericul lor. Lîngă el, Brevius 
ridică ciocanul, prinse tactul şi dădu cîteva lovituri. 
Cînd lucra, Sarmis lovea cu putere şi se odihnea rar. 
Numai aşa îşi putea îneca gindurile şi revolta ce-l 
chinuiau. 

— Stai, Brevius, îi spuse încetînd să mai lovească, 


tu eşti bolnav şi nu poţi să dai tare, ia mai bine un 
opaiţ şi ţine-l aproape de pană, ca sa putem noi lovi cu 
toată puterea. Dar să fii atent, Brevius: dacă vezi că 
unul dintre blocuri începe să se desprindă, fereşte-te şi 
fugi departe. Dar abia rosti Sarmis ultimul cuvînt, şi 
flagrunul supraveghetorului începu să pocnească pe 
trupurile lor ude, şi pline de noroiul clisos al galeriei. 
Fabius se apropiase tiptil, în timp ce ei băteau cu 
ciocanele. 

— Sclavi împuţiţi şi leneşi, lua-v-ar Proserpina în 
Infern, nici acum nu mi-aţi dat jos blocurile alea? A 
avut dreptate centurionul de m-a certat, spunînd că voi 
lucraţi prea încet! Diseară, la bordeie, am să vă bat 
pînă o să vă sară sîngele prin piele! Numai unde sînt 
sclavii leneşi nu se găseşte aur, aşa îmi spun toţi! 

Sarmis puse ciocanul pe umăr şi-l săgeta pe 
supraveghetor: 

— Te pricepi la lucrul în mină, Fabius, ca pisica la 
prins peşte, îi spuse în batjocură. Ştii numai să loveşti 
cu biciul. Încearcă să dai şi tu numai o dată cu ciocanul 
în pana pe care am înfipt-o noi, să vezi cît de uşor 
merge! 

Supraveghetorul se trase un pas înapoi şi-şi puse 
miîinile-n şold. Scuipă spre Sarmis cu scîrbă. 

— Pe tine te cunoaşte tot lagărul, eşti un dac 
încăpăţinat, prost şi rău. Tu crezi că eu nu ştiu pentru 
ce-ai fost mutat aici de la minele de sare de la Brucla? 
Da să ştii că cu mine nu-ţi merge să faci pe revoltatul! 

Fabius era slab şi puţintel la trup. Cînd stătea 
locului avea un tremurat nervos, pe care căuta să şi-l 
ascundă mişcîndu-se într-una. Ochii mici, spălăciţi, 
aproape fără gene, îl arăta cit e de crud şi de prost. 
Veteran, fost decurion în armata imperiului, fusese 
angajat la minele de aur ca supraveghetor de sclavi. 


— Nu ştii de ce-am fost mutat, Fabius, căci de-ai 
şti, n-ai mai scoate o vorbă. 

Şi fără să-l mai ia în seamă pe supraveghetor, îi 
făcu semn lui Strombix şi începură să lovească în tact 
cu ciocanele, din toate puterile. 

— Aşa, aşa, mai tare! repeta Fabius într-una. 

Loviturile cădeau una după alta asupra penei, care 
nu mai înainta cituşi de puţin. Răsuna pînă departe 
galeria în cadenţa lor şi tocmai cînd nimeni nu se 
aştepta, se auzi o pocnitura scurta, urma un huruit, o 
bucată de stinca se desprinse din plafon, trecu pe lîngă 
capul lui Fabius şi, în rostogolire, îl lovi pe Brevius la 
cap şi la umăr, în momentul cînd aceasta dădea 
drumul penei şi căuta să fugă. Brevius se prăbuşi o 
dată cu blocul căzut. Rămase întins în nesimţire peste 
noroiul, apa şi pietrişul pe care ei le frămîntaseră cu 
picioarele. Un şuvoi de sînge se porni din tîmplă, pe 
lîngă ureche, către ceafă. Aruncînd ciocanele, Sarmis şi 
Strombix săriră în ajutorul lui. In aceeaşi clipă, însă, 
răsunară în galerie pocnetele flagrunului pe spatele lor 
ude şi strigătele ca de om înnebunit ale 
supraveghetorului: 

— Aur, aur! A ieşit la iveală o adevărată comoară 
pentru imperiu! înapoi la treabă, sclavilor! striga 
Fabius, lovind cu flagrunul unde nimerea. Trebuie să 
sfărimăm mai în adînc, lăsaţi-l pe Brevius, dacă moare 
un sclav imperiul nu simte, are atiţia. Imperiul vrea aur 
cît mai mult! 

Dar Sarmis şi Strombix nu se sînchisiră de loviturile 
lui, cu care erau obişnuiţi. Îşi văzură de treabă. Îi 
ridicară pe Brevius, rupseră citeva fişii din tunicile lor 
zdrenţuite şi căutară să-i oprească sîngele, în timp ce 
Fabius, înnebunit de bogăţia de aur pe care o găsise şi 
înfricoşat de privirile pline de ură ale celor doi sclavi, 


aruncase flagrunul, scosese clopotul şi începuse să 
sune pentru ajutor, fugind prin galerie către ieşire. În 
mintea lui înfierbiîntată, supraveghetorul nu vedea 
decit mulţumirile pe care le va primi de la centurion şi 
de la legatul comandant. Se aştepta la bani mulţi şi la 
un timp lung de concediu pentru petrecere. 
Centurionul sosi repede, însoţit de un decurion cu mai 
mulţi legionari. După ce văzu care e situaţia, dădu 
ordin să-l ia pe sclavul lovit şi să-l arunce afară, apoi 
organiză lucrul cu mai mulţi sclavi şi cu legionari, în 
aşa fel încît nu trebuia să înceteze pînă nu se termina 
punga bogată în aur, din sînul muntelui. Alarma lui 
Fabius îi pusese în picioare pe toţi. În scurt timp sosiră 
în galerie legatul comandant, tribuni, centurioni şi alţi 
funcţionari administrativi, curioşi să vadă cu ochii lor 
minunea şi bogăţia. 

Lucrul s-a continuat fără întrerupere, pînă nu mai 
găsiră în spărturile de stîncă nici o urmă de aur. Abia 
după aceea sclavii căpătară învoirea să părăsească 
galeria. Cînd ieşiră la lumina zilei,  constatară că 
trecuse încă o zi şi o noapte şi că se apropia prînzul 
celei de treia zi de cînd nu părăsiseră mina. Istoviţi de 
muncă, neodihnă şi de nemiîncare, sclavii îşi duseră 
repede mîinile la ochi, spre a-şi mai potoli durerile ce-i 
săgetară, provocat de razele puternice ale soarelui. 
Călcau greu, cu picioare amorţite, umflate şi grele, ca 
de plumb. 

Sarmis se opri în gura galeriei, frecîndu-se la ochi 
Cînd îi deschidea, vedea un fel de ceaţă cu irizaţii roşi 
albăstrui, dureri vii îl săgetau prin orbite şi prin cap, 
pîna spre ceafă şi îşi pierdea echilibrul. Se aşeză, 
lăsîndu-se mai mult să cadă, pe un colţ de stincă din 
apropiere. Tresări cînd se simţi zguduit de Strombix. 

— Priveşte, Sarmis! Pe toţi zeii Olimpului şi ai 


Infernului, uite-l pe sărmanul Brevius, e mort. L-au 
aruncat, cîinii, pe grămada aia de pietre! 

Cu toată durerea din ochi, chinuit şi revoltat, 
Sarmis se ridică şi se apropie de trupul sclavului mort. 
Ceea ce văzu îl îngrozi: Brevius murise cu gura căscată 
şi strimbă din cauza chinurilor, faţa era acoperită cu 
singe închegat, cu ochii măriţi, sticloşi şi îngroziţi în 
faţa morţii. Miinile, cu degetele strînse într-o crispare 
disperată, erau pline cu pietre şi cu pămînt. În ochii lui 
Sarmis, înroşiţi de oboseală şi de nesomn, se aprinse şi 
mai vie flacăra urii de nestăpinit. Vine groase, 
şerpuitoare îi apărură pe frunte, pe timple şi în lungul 
gitului, un nod greu i se puse în piept şi vederea i se 
întunecă. Tocmai atunci Fabius ieşea din galerie şi 
mergea călcînd fericit în urma centurionului. Sarmis îl 
văzu, porni spre el cu muşchii încordaţi şi cu pumnii 
strînşi. Il apucă de piept şi începu să-l zguduie cu 
putere. 

—De ce nu ne-ai lăsat să-l îngrijim pe Brevius? De 
ce n-ai avut tu grijă de el? îi strigă pradă miniei ce-l 
stăpinea. 

II mai zgudui de cîteva ori şi-l repezi spre grămada 
de pietre. Centurionul se oprise şi îi privea rîzînd. 
Slăbuţ şi puţintel la trup, intrat în panică, 
supraveghetorul nu încercă nici o opunere şi se 
rostogoli peste pietrele colţuroase. Sarmis îl urmări 
gifiind şi crispat. Cu cita poftă l-ar fi omorît pe ticălosul 
care se căznea la picioarele lui să se ridice! 

Centurionul risese, însă răzvrătirea unui sclav nu 
putea s-o tolereze. Il admirase mult pe Sarmis. Tot 
timpul cît stătuse lîngă el în galerie îl urmărise cu cîtă 
îndemiînare miînuise penele şi ciocanul şi cu cît simţ 
aparte alegea crăpăturile din stîncă ce vor ceda mai 
uşor la despicare. De aceea, pentru a-i da satisfacţie 


supraveghetorului, puse pe un legionar să-i tragă 
douăzeci de lovituri de flagrun - pedeapsă uşoară, faţă 
de pedeapsa pe care ar fi primit-o dacă aflau tribunul şi 
legatul comandant. De durere, de oboseală, de 
încordare, Sarmis se prăbuşi pe grămada de pietre, 
alături de Brevius, şi rămase în nesimţire. 

— Să-l lăsaţi să moară lîngă celălalt! strigă Fabius 
uitindu-se spre Strombix, care stătea pregătit să sară 
în ajutorul lui Sarmis, dar loviturile de flagrun ale 
supraveghetorului îl făcură să se oprească. Strombix, 
spuse el sclavului uriaş, tu ai muncit mult, să treci 
numaidecit la bordei. Ţi se va da să măniînci şi vei fi 
lăsat să te odihneşti toată ziua, dar nu cumva să te 
prind că te întorci să dai ajutor barbarului ăsta de dac, 
că pedeapsa ta va fi şi mai grea! 

Şi bucuros că centurionul îi dăduse satisfacţie, 
Fabius porni spre lagăr, avînd grijă să fie urmat 
îndeaproape de Strombix. 

Ziua care urmă era zi de odihnă. Cu lanţurile la 
picioare, sclavii se plimbau în voie de la un bordei la 
altul, stăteau de vorbă pe la umbrele copacilor înşiraţi 
în lungul gardului înalt de mărăcini sau se duceau să-şi 
înece obida din suflete la tabernele de la colţuri, unde, 
prin pereţii zăbreliţi de lemn, cei care aveau bani 
puteau cumpăra mîncare şi vin. Cerul era senin, de un 
albastru-străveziu, ce contrasta puternic cu verdele- 
închis al brazilor care îmbrăcau munţii ce străjuiau 
lagărul. La Ampelum şi în împrejurimi erau cei mai 
frumoşi munţi ai Daciei. 

Lîngă un desiş umbros din apropierea gardului de 
mărăcini, stăteau pe iarbă patru sclavi: Sarmis, 
Strombix, Buziris şi Artaban, vechi cunoştinţe şi 
tovarăşi de suferinţă din lagărul transportatorilor de la 
podul Drubeta. Strombix vorbea, şi ceilalţi îl ascultau, 


fiecare făcînd cite ceva: Buziris îşi repara sandalele, 
Artaban cîrpea tunica, Strombix tăiase un crac al 
pantalonului şi-l înădea cu o bucată dintr-o vechitură 
găsită prin curtea lagărului, numai Sarmis stătea lungit 
pe burtă, căci spatele îi era tot numai o rană, se uita în 
jos şi toca între dinţi un fir de iarbă. 

— Nu-l mai înţeleg pe Sarmis, spuse Strombix, 
atunci cînd lucra la podul de la Drubeta era mai 
stăpiînit, mai potolit. Dacă l-aţi fi văzut ieri cu cîtă furie 
îl zguduia pe Fabius, nu l-aţi mai fi recunoscut. Mă 
îngrozisem, de teamă că-l omoară pe supraveghetor, 
dar nu de grija ticălosului, căci ca el sînt mulţi aici care 
ar trebui ucişi fără milă, ci de gindul că moartea 
nemernicului ar fi adus, ca pedeapsă, moartea lui 
Sarmis, altfel n-ar mai fi fost nevoie să-l zguduie el, îi 
zdrobeam eu ţeasta cu un pumn dat în moalele 
capului. 

Strombix tăcu preocupat să-şi deznoade aţa, care 
i se încurcase. Văzind, că nu reuşeşte, o tăie cu dinţii şi 
continuă: 

—Nu ştiu de ce, de mult eu văd în Sarmis altceva. 
Lîngă el te simţi mai în siguranţă, capeţi mai mult curaj 
şi eşti gata să execuţi tot ce spune. 

Sarmis se întoarse, pe-o parte şi-l privi lung, 
meşterind în gură firul de iarbă. 

— Tu, Strombix, ai început de la un timp să 
vorbeşti cam mult despre mine. Asta ai mai făcut-o şi 
alaltăieri, cînd ne găseam în galerie. Ce vezi tu la mine 
de te pune pe ginduri, de te frămîntă atita? Vrei să mă 
bucur că am găsit aur? 

Sarmis tăcu şi oftă adînc. Reluă cu voce mai 
potolită şi vorbi rar, îndurerat: 

— Am găsit aur mult... am găsit aur mult pentru 
imperiu! Îmi plînge sufletul cînd mă gîndesc că acest 


aur înseamnă mai multe războaie, mai multe popoare 
subjugate, mai multe femei, fete, tineri şi copii duşi în 
captivitate şi vînduţi ca sclavi... 

După o scurtă pauză, continuă: 

— In tine, Strombix, şi în voi, Buziris şi Artaban, 
am încredere deplină, pe cînd în sărmanul Brevius nu 
prea mă încredeam, prea era fricos şi nu ştiu dacă el ar 
fi fost în stare să păstreze o taină cînd ar fi fost supus 
la torturi. 

De voi nu mă tem că m-aţi trăda supraveghetorului 
sau centurionului... 

— Ai ceva pe suflet, Sarmis? îl întrerupse Artaban. 
Spune fără grijă, descarcă-ţi inima faţă de noi! 

Sarmis clătină cu tristeţe de cîteva ori din cap. 

— Am purtat în mine într-una gîndul ca atunci cînd 
voi da de aur mult în stîncă să astup repede locul şi 
astfel să-l ascund. Aşa am şi făcut de mai multe ori, 
fără ca voi, şi mai ales tu, Strombix, să mă fi văzut. Tot 
aşa s-ar fi întîmplat şi alaltăieri dacă reuşeam să 
despicăm stînca mai înainte de înapoierea lui Fabius. 
Din nefericire nici eu nu mă aşteptam. De tine nu m-aş 
fi ferit, Strombix, iar pe Brevius l-aş fi trimis după dălţi 
şi ciocane mai bune. Toată vina aceea de aur care 
ieşise puţin din peretele din dreapta şi se pierdea tot în 
el aş fi ascuns-o acoperind-o cu noroi. Tot aurul acela 
ar fi fost salvat, rămînea Daciei, acolo în stîncă, şi 
galeria ar fi mers înainte. Sînt multe locuri în galerii pe 
care numai eu le ştiu, în care am căutat să păstrez 
aurul ţării mele. 

—Sufletul tău de dac nu-ţi dă pace, murmură 
Buziris. 

Sarmis îl privi lung, mirat: 

— Dacă minele acestea ar fi fost în ţara ta, nu te- 
ar fi durut sufletul să vezi cum bogăţiile ei se scurg 


spre Roma? Dar staţi, că nu m-ati înţeles! Nu trebuie 
să vă giîndiţi că am ascuns aurul numai pentru a-l 
păstra Daciei, căci o Dacie cotropită nu mai este 
stăpină pe bogăţiile ei. Este vorba de altceva: am spus 
că în măsura în care Roma are mai mult aur, în aceeaşi 
măsură se întinde la noi cuceriri şi creşte numărul 
sclavilor. Voi vreţi asta? Ascunzînd aurul, pornim lupta 
cu imperiul! 

Pe feţele lor apăru o lumină nouă, în privirile lor 
ardeau flăcări ce nu arătau numai nerăbdare şi ură, ci 
şi înălţare şi revoltă. Il văzu pe Buziris cum îşi pironise 
ochii asupra lanţului ce-l avea la picioare. 

— Da, avem picioarele legate cu lanţuri, îi ghici 
Sarmis gindul, însă cu voinţă şi dirzenie, le vom 
sfărima! Aşa sfărimă omul şi munţii, oricît de tari ar fi 
ei. 

— Eu îl zobesc pe oricare mi-l vei arăta tu! 
murmură Strombix, ridicînd pumnul mare şi greu cît un 
bolovan de stincă. 

— Staţii, că nu merge aşa! Poate că va trece timp 
pînă cînd vom ajunge să ne măsurăm faţă-n faţă cu 
duşmanul. Nici eu nu ştiu cum va începe lupta făţişă. 
Sper că timpul şi evenimentele ne vor ajuta să găsim 
calea cea bună, totul este să fim uniţi. Atunci voi putea 
să-i pedepsesc şi pe Fortunatus, şi pe Fabius, şi pe 
mulţi alţii ca ei... 

Strombix tresări şi rise cu un hohot scurt. 

— Da ce tot altu, Sarmis, cu Fortunatus ăsta? De 
cînd ai fost adus aici, la orice vorbă nu uiţi să spui că te 
vei răzbuna pe el. Că eu, dacă ştiu, continuă Strombix 
cu vocea lui groasă, puţin răguşită, de-l voi întîlni într- 
un loc mai ferit, îl ridic în sus şi-l reped la pămînt de-i 
sfărim oasele! 

— Să vă spun: 


Sarmis ridică privirea spre soare, pentru a-şi da 
seama dacă mai e mult pînă la amiază. 

— Vă spun, fiindcă din povestea mea veţi înţelege 
şi mai mult de ce trebuie să ne unim şi să pornim cu 
toţii la luptă. 

Povesti cum plecase de la Plutarh cu Fortunatus şi 
cum oamenii acestuia îl pusese din nou în lanţuri, 
alături de ceilalţi sclavi. 

— Şi doară în faţa acelui om mai presus decit zeii, 
continuă el, ticălosul de Fortunatus făcuse legămint că 
mă va ţine ca sclav numai de formă şi că, ajuns în 
Dacia, mă va lăsa liber să-mi caut soţia şi copilul. 
Atunci, dacă aş fi putut să-mi rup lanţurile, l-aş fi 
omorît pe loc pe ticălos. In minele de sare de la Brucla 
am dus viaţă grea, sub pămînt, aproape doi ani. 
Tocmai cînd reuşisem să mai conving şi pe alţii să ne 
ridicăm împotriva supraveghetorilor şi să fugim în 
munţi, am fost trădaţi ; am fost vînduţi de unul dintre 
noi, unul care ştia că eu sînt cel ce se ridicase şi-i 
îndemnase la răscoală. După ce am fost închis şi 
torturat m-au adus aici. 

Sarmis tăcu tocind în dinţi firul de iarbă şi privind 
în jos. 

— Dar la Brucla s-a mai întîmplat ceva, rupse el din 
nou tăcerea.Într-o seară, la ieşirea din mină, l-am văzut 
pe Fortunatus. Se plimba printre sclavi, împreună cu 
un alt negustor, numit Eurotas, care - acum îmi dau 
seama mai bine cînd mă gindesc la trecut - este tot un 
ticălos. Mergeau vorbind şi rizind... se înţelege, s-au 
îmbogăţit şi s-au îmbuibat în Dacia. Cînd l-am văzut pe 
Fortunatus, un fior mi-a săgetat trupul, sîngele mi s-a 
urcat la cap şi, năpădit de ură, nici nu mai vedeam 
înaintea ochilor. M-am oprit dirz în faţa ticălosului, l-am 
întrebat pentru ce şi-a călcat legămintul şi i-am cerut 


să-mi dea libertatea. Dar el, fiara, după ce şi-a revenit 
din spaima ce-l cuprinsese, a izbucnit într-un hohot de 
ris, a ridicat piciorul şi l-a repezit în pîntecul meu, apoi 
a început să strige în gura mare că vrusesem să-l 
omor. În noaptea care a urmat nu m-am putut odihni 
pe nici o parte, de loviturile de flagrun pe care le-am 
primit. Acum ştiţi ce-a fost cu Fortunatus şi pentru ce 
trebuie să mă răzbun pe el. Dacă n-ar fi fost atît de 
ticălos, nu mai eram acum sclav, mi-aş fi căutat soţia, 
copilul... 

— Să ne unim cu toţii şi să-i lovim pe ticăloşi! şopti 
apăsat Artaban, ridicînd ameninţător pumnul strîns. 

— Să ne ridicăm cu toţii! murmurară ceilalţi, 
făcînd acelaşi gest cu pumnii. 

— Este tocmai ce lipseşte sclavilor: unirea, căci 
revoltă şi deznădejde găseşti în sufletele lor cu carul! 
întări Sarmis. 

Dinspre bordeie se auzi sunetul clopotului, adus 
înapoi de ecoul pădurii. Sclavii erau chemaţi la 
mîncare. Din toate părţile, cei mai mulţi porniră în 
goană. Porniră şi ei, în mers domol. Sarmis clătină 
capul cu miîhnire: 

— Îi vedeţi cum aleargă? lată o pornire care îi 
înjoseşte şi care arată lipsa de unire a sclavilor. Cînd 
vor ajunge ca la sunetele clopotului să pornească 
încet, cu paşi hotăriţi şi călcînd greu, fără să se 
îmbrîncească şi fără să se îmbulzească, atunci sclavii 
vor fi o forţă conştientă, o putere în faţa căreia se vor 
prăvăli încătuşarea şi silnicia! 

După ce fiecare sclav îşi primi  porţia 
neîndestulătoare, în lagăr se întinse din nou liniştea. In 
scurt timp, pe la umbrele barăcilor şi a tufişurilor de 
măceşi şi de bozii, sclavii dormeau duşi. Unii, după un 
scurt somn, se ridicau şi porneau alene spre taberne, 


căci la taberne erau zarva, viaţa, mişcarea, băutura, 
cîntecele şi veselia. Acolo, prin pereţii zăbreliţi, puteau 
să cumpere şi să vindă cite ceva si puteau să mai afle 
ce se petrece afară, în lumea liberă. 

În jurul tabernelor se vînturau tot felul de 
aventurieri şi de pungaşi: greci iuți de gură şi cu priviri 
viclene, puşi pe înşelăciune, evrei lacomi după aur, 
iscoade prefăcute în milogi şi cerşetori, puse să-i 
prindă pe cei ce furau aur, saltimbanci cu inimi largi, 
dornici să înveselească mulţimea cu măiestria lor, căci 
la taberne, cu toate măsurile severe luate de legatul 
comandant, aurul se mai strecura de la sclavi afară. De 
cîteva ori, legatul închisese tabernele şi de fiecare dată 
constatase că numărul sclavilor ce se îmbolnăveau 
creşte  înspăimiîntător, iar numărul acelora care 
încercau să se omoare, de asemenea. Cu bună-ştiinţă 
a celor ce se petreceau, cedase. Se convinsese că 
viaţa nu poate fi oprită în loc, aşa cum nu poate fi 
stăvilit un fluviu. 

În această după-amiază, Sarmis nu-şi mai găsea 
liniştea şi nu putu dormi. Cele povestite de dimineaţă 
celor trei sclavi îl răscoliseră şi-i reîmprospătaseră 
chinul. Se retrăsese singur la umbra unui măceş înflorit 
şi, lungit pe iarbă, se gindea. Il chinuia dorul de 
Cumida şi de micul Dicomes, pe care acum şi-l 
închipuia mare, un băiat sprinten şi vînjos. Auzi larma 
şi veselia de la taberna „La bucuria zeilor", şi gindul 
începu să-i alerge în altă parte. Se gîndi la oamenii ce 
se bucurau de viaţă şi duceau un trai tihnit, înconjurați 
de dragostea soțiilor şi copiilor, se gîndi la cei liberi, în 
căutare după o viaţă mai bună, pe care îi vedea rizînd, 
mîncînd şi bînd la taberna din apropiere. lar el, de atita 
timp revenit în ţară, nu ajunsese nici măcar să afle 
dacă cei dragi al săi mai sînt în viaţă. Cum de nu 


întîlnise nici un cunoscut, cum de nu-l văzuse nimeni? 
Larma de la taberna i se păru şi mai puternică. „Acolo 
sînt oameni care umblă pretutindeni, îşi spuse el, şi aş 
putea să vorbesc cu cineva să se ducă pînă la 
Costodava sau numai pînă la Carsidava, în schimbul 
cîtorva bucățele de aur, pe care i le-aş pregăti pînă la 
înapoiere!" Pînă acum nu luase niciodată aur şi nu se 
dusese niciodată cu el la taberna după cîrnaţi şi după 
vin. Nu-şi dădu seama cînd se ridică şi porni într-acolo. 
Cu cît se apropia, strigătele şi veselia de dincolo de 
gard îl făceau şi mai mult să simtă că afară viaţa se 
desfăşura cu toată puterea. Amintirile îl năpădiră cu 
tăria cu care creştea în el dorul de viaţă. Un gînd îl făcu 
să se înfioare de bucurie: „Voi căuta un negustor grec 
care porneşte spre Atena, şi-l voi ruga să ducă un 
papyrus bunului Plutarh. Îl voi plăti cu aur, cu aurul 
nostru!" 

Înviorat de acest gînd, intră în tabernă şi-l învălui 
larma, strigătele, chiotele şi risetele sclavilor, care 
reuşiseră să-şi facă rost de străchinile cu cîrnaţi şi de 
oalele cu vin. Se aşeză într-un colţ mai retras şi privi 
mişcarea şi zarva. Văzu cum printre zăbrelele peretelui 
despărțitor, unii vorbeau, alţii îşi schimbau locurile sau 
îşi dădeau pe ascuns cite ceva. Surise. Ştia că aşa 
ieşea aurul din lagăr şi aşa intrau banii. In colţul opus, 
la capătul peretelui cu zăbrele, văzu mai mulţi sclavi 
îngrămădiţi, care se porneau din cînd în cînd în hohote 
de rîs. Îi atrase mult atenţia şi voioşia lor. „Poate o fi un 
saltimbanc, care le face vreo scamatorie", gîndi el. Işi 
aminti că aşa făcuseră Dagio şi Ozio în tabernele de pe 
lîngă şantierul de la Drubeta şi tot aşa făcuse Daizus 
cînd o căutase pe Carsida. Dar gîndurile îi îngheţară în 
minte şi, împietrit, ascultă ce spunea cineva, în mijlocul 
sclavilor ce se înghesuiau, a cărui voce i se păru 


cunoscută: 
— Este ceva mai scump ca libertatea? 
Nu, căci numai omul liber este fericit! 
Tot ce este fericire, bucurie, sănătate, îndestulare 
Este strins în cuvintul libertate, 
ȘI toate durerile: tortura, chinul, boala, foamea, 
Sint cuprinse în cuvintul sclavie... 

Sarmis se ridică fulgerat de o speranţă vie şi se 
apropie de grupul sclavilor. 

— Maevius, pe Jupiter şi pe Apollo, dă-te mai 
aproape! strigă un sclav voinic care, ţinind oala în 
mînă, îşi făcea loc cu coatele, fără să ia în seamă cum 
tunica zdrenţuită se sfişia la fiecare mişcare şi-i 
dezgolea pieptul lat, puternic şi păros. Ridică oala şi-o 
trecu dincolo pe deasupra peretelui zăbrelit. S-o bei 
toată, bunule Maevius, şi să ne mai spui cîte ceva de 
sclavia noastră asta neagră! Dar să nu uiţi, continuă el, 
că noi sîntem dornici şi de ceva duios, ceva de 
dragoste, care să ne mai încălzească sufletele... 

— Da, da, mai ales de dragoste, bunule Maevius! 
strigară mai mulţi sclavi. 

—  Staţi liniştiţi, nu mai strigaţi! îl auzi Sarmis pe 
Maevius. Lăsaţi-mă să golesc oala, şi vă spun tot ce 
poftiţi. 

Sarmis îl privi printre zăbrelele de lemn. Era acelaşi 
Maevius, cu părul vîlvoi, cu toga ruptă şi murdară, ceva 
mai încărunţit, cu faţa ceva mai brăzdată de cutele 
suferinţei, dar acelaşi om bun, cu sufletul larg, cu 
privirea adîncă şi limpede, gata în tot momentul să 
spună o glumă, un cuvint de încurajare, un îndemn 
pentru sclavii nefericiţi, îl văzu sorbind de cîteva ori şi 
trecînd înapoi oala celui ce i-o dăduse. 

— Bea-ți vinul, bătrîne! îi spuse el. Am sorbit ca 
să-ţi fac plăcere, dar bea-o tu, să poţi să trăieşti în 


mină încă o săptămînă. Uite, eu mai am o oală! şi 
ridică oala pe care o avea pusă pe o masă din 
apropiere. Vreţi să vă spun ceva despre sclavia amară 
şi ceva despre dragoste? Da, vă voi spune, pentru ca 
voi, gindindu-vă adînc la viaţa voastră, să vă căliţi 
sufletele şi, uniţi, să porniţi odată lupta, care vă va 
aduce libertatea! 

Sclavii îl ascultau împietriţi şi însufleţiţi de vorbele 
lui. Dar el nu mai continuă. Ştia că iscoadele imperiului 
erau pe aproape. Întotdeauna avea grijă să repeadă 
îndemnul la unire şi revoltă ca pe-o pocnitură de bici şi 
să schimbe repede vorba. 

Să nu-ți fie ruşine, Phoceu din Xant, 


— Sau voi nu mai vreţi sclave? spuse el după ce 
scanda cele două versuri şi se întrerupse. Dragostea 
cea mai curată este aceea pe care o găseşti la o 
sclavă. Sclava, femeia care ştie ce este chinul, umilirea 
şi înjosirea, îl iubeşte ca pe un zeu pe bărbatul care o 
ocroteşte. Il simte lîngă ea puternic şi bun. Ea i se 
dăruie cu totul. Acela care a făcut aceste versuri a fost 
şi el fiul unui sclav. 

Şi Maevius continuă: 


Era noapte, şi luna lucea pe cer 
Printre stele mai mici, 
Cind tu, care aveai să-i superi pe marii zei, 
Jurai în vorbele mele... 

Căutind să-i vadă mai bine pe sclavi, se urcă pe un 
chituc rotund de lemn, pe care-l găsi în tabernă. 
Improviza mai departe versuri: 

Dragostea luminează calea vieții, 
Şi-o găseşti în sufletul oricui. 
Femeie, iubită, doreşte omul ticălos, 


La fel cum o doreşte şi cel bun... 

— Aşa, Maevius, Jupiter şi Cybela să te apere, 
parcă mi-ai mai liniştit sufletul! spuse un sclav care 
prinsese la chef şi ţinea oala cu vin sus, deasupra 
capului. Aşa, spune mai departe! k 

Maevius tăcuse, însă nu pentru a continua. lşi 
fixase privirea printre zăbrelele de lemn pe faţa lui 
Sarmis. | se părea o figură cunoscută, dar nu mai ştia 
de unde. Simțea cum îl ard ochii sclavului. Mult 
îmbătrînit, cu părul încărunțit, pletele lungi, mustăţile 
stufoase de-i acopereau gura şi barba bogată, toate îl 
schimbaseră mult pe Sarmis, numai ochii îi mai 
rămăseseră tot aşa de limpezi, mari şi luminoşi. 
Statură mult cu privirile aţintite unul asupra altuia. In 
sufletul lui Sarmis se dădea o luptă grea: se gindea 
dacă e bine să vorbească cu Maevius în auzul sclavilor 
care îl înconjurau, sau să aştepte un alt prilej. Il 
descuraja şi faptul că în ochii lui Maevius vedea 
frămiîntare şi reţinere. Deodată, poetul scutură capul 
şi-şi ridică privirea. Reuşise să-l recunoască. 

— Printre voi nu este nici unul care l-a cunoscut pe 
tribunul Hammonius Vitellius? întrebă el fără să 
privească spre Sarmis. 

Sclavii se priviră miraţi. Maevius continuă: 

— Dacă este, să aştepte puţin, să nu plece! 
Sarmis pricepu totul. Il văzu pe Maevius sărind jos de 
pe chitucul de lemn şi dispărind pe o uşă spre 
bucătăria tabernagiului. In aşteptare, se retrase liniştit 
în colţul în care stătuse şi urmări forfota din jurul lui. 
Sclavii care îl ascultaseră pe Maevius stăteau toţi 
îngrămădiţi şi ascultau fel de fel de poveşti. Auzi pe 
unul spunînd: 

— Ştiţi voi de ce nu se mai găseşte aur în minele 
de aici? Să vă spun ce-am auzit de la un dac care 


lucrează la spălatul nisipului: Cică la Ampelum ar fi fost 
o găină care oua în fiecare zi pe virful muntelui cîte-un 
ou de aur. Poate că era o găină fermecată, ştiu eu?!, 
de zeul lor ăl mare. Şi oul lăsat de găină pătrundea 
încet în stînca muntelui şi se răspîndea în sînul lui prin 
toate crăpăturile, d-aia ei, dacii, înainte, doar săpau 
niţel, şi gata aurul. Şi-a venit cotropirea, cu stăpîni noi, 
lacomi, nesăţioşi, şi au vrut să pună mîna pe găină, dar 
ea nu s-a lăsat prinsă, că d-aia era fermecată, şi s-a 
prefăcut într-un vultur. Au  căutat-o legionarii, 
decurionii şi centurionii multe zile de-a rîndul, dar nu i- 
a mai dat de urmă, găina pierise. Şi a mai spus acel 
dac - era un bătrîn sfătos şi bun de gură - că ei ştiu 
unde s-a dus ea. Stă tot pe un virf de munte, şi în 
fiecare zi lasă tot ciîte-un ou de aur. Se stringe acolo 
aur mult pînă în ziua cînd ei, dacii, vor fi din nou liberi 
şi stăpini în ţara lor. 

Povestirea sclavului îi plăcu lui Sarmis. Vedea din 
cele ce spusese acesta că în sufletele multor daci se 
frămîntă speranţa într-o zi a libertăţii. II scoase din 
gînduri cineva din spate, care îl trăgea de mineca 
zdrenţuită a tunicii. Se întoarse şi recunoscu pe sclavul 
tabernagiului. Acesta îi făcu semn să-l urmeze. 

Se lăsase seara cînd Sarmis şi Maevius se 
despărţiră. Luna lumina lagărul peste virfurile brazilor. 
încrezător, el porni, cu lanţul zornăindu-i la picioare, 
spre bordeie. Se înapoia alt om, aflase tot ce se 
petrecuse în Dacia de cînd fusese luat în captivitate. 
Numai o singură veste îi mai încălzea sufletul: micul 
Dicomes trăia. Maevius îi spusese că va porni 
neîntirziat spre Ulpia Trajana, o va căuta pe bătrina 
Malva şi o va aduce cu copilul la Ampelum. 

Trecuse mai mult de o săptămînă de la întîlnirea 
cu Sarmis, şi  Maevius încă nu plecase spre 
Sarmizegetusa. Hoinărise tot timpul printre barăcile şi 
bordeiele din jurul campului şi al lagărelor de sclavi şi 
printre sclavii şi meşterii de pe şantierele de 
construcţii. Se ridicau în grabă clădiri din piatră şi 
cărămidă pentru cazarma legiunii şi vile pentru militari 
şi funcţionari. Era prezent pretutindeni: cînd la taberne, 
cînd pe şantiere, cînd printre corturile legionarilor. 
Găsea cite-o vorbă potrivită pentru fiecare şi îi 
înveselea pe toţi, stătea la masă şi golea o oală cu vin 
alături de sclav, alături de libert şi alături de tribun. ÎI 
iubeau mulţi, dar prea puţini îi luau în seamă prezenţa, 
şi astfel el putea să pătrundă chiar şi acolo unde n-ar fi 
fost permis. 

Intr-o seară se văzu prins în mijlocul unui grup de 
oameni proaspăt scăpaţi din sclavie şi de veterani 
eliberaţi din armată. Toţi  chefuiau,  sărbătorind 
libertatea, în taberna „La bucuria zeilor". Aci îl biruiră 
tăria şi aroma vinului bun, pe care Philos, tabernagiul, 
îl servea întotdeauna acelora care îşi recăpătaseră 
libertatea. Tîrziu, cînd Philos închise taberna, Maevius 
ieşi ameţit şi porni în întunericul nopţii, fără ţintă. Nici 
nu-şi dădu seama încotro porneşte, după cum nu-şi 
dădu seama nici cînd ieşi dintre barăci şi bordeie şi-o 
apucă pe o potecă ce şerpuia de-a lungul unei văi 
înguste şi prăpăstioase, care ducea în sus, către 
culmile munților. Merse citeva sute de paşi, 
împleticindu-se, pînă cînd se împiedică de un colţ de 
stîincă ieşit din pămînt. Trupul îi porni înainte, căută să 
se sprijine în miini, dar nu reuşi şi căzu întins pe iarbă. 
Nu încercă să se mai ridice, rămase nemişcat. Adormi 


repede. 

Dormi adînc, învăluit de liniştea şi de întunericul 
nopţii. Luna răsărea tirziu. Se trezi la un huruit de 
pietre pornite de sus de pe povirniş, şi una îl lovi într- 
un picior. Ascultă cum alte pietre trec pe lingă el, 
rostogolindu-se în vale. Se uită speriat în jur. Nu ştia 
unde se află, după cum nu ştia nici cît timp dormise ; 
îşi încorda simţurile şi ascultă. Din susul văii auzea 
murmure de voci ce se îndepărtau. Privi într-acolo, şi la 
lumina palidă a lunii văzu citeva mogildeţe mergind 
înşirate una după alta. Un fior îl străbătu şi cîteva clipe 
îl stăpîni teama. Ameţeala îi dispăru în acelaşi timp. 
„Ce se întîmplă cu mine?" se întrebă. Îşi aminti tot ce 
făcuse, cheful de la taberna, bucuria liberţilor şi a 
veteranilor. Mai departe nu mai ştia nimic. „Cum de- 
am ajuns aici?" Deasupra lui, la cîteva zeci de paşi, 
desluşi alte cîteva mogildeţe ce înaintau după 
celelalte. Alte pietre trecură pe lingă el în josul 
povîrnişului. 

incetul cu încetul, teama cedă locul curiozităţii şi 
bănuielii. Se săltă puţin şi îşi încorda muşchii. Redeveni 
Maevius întreg, omul care lupta pentru o anumită 
convingere, tribunul care nu se dădea la o parte din 
faţa pericolului. Luă repede o hotărire, se ridică şi, 
ţinîndu-se tot prin josul povîrnişului, porni pe urmele 
lor. Se căută sub togă şi găsi spada sa scurtă la locul 
ei. Merse pînă într-un loc în care valea se îngusta mult. 
Acolo văzu cu mirare cum mogildeţele piereau una 
după alta. Se opri şi ascultă. În jurul lui era linişte, 
numai departe, în pădure, răsuna strigătul unei păsări 
de noapte. Îl fulgeră un gînd, şi un val de bucurie îl 
năpădi. „Poate că sînt sclavi şi liberţi sau poate că sînt 
daci care se string şi se pregătesc pentru lupta 
împotriva imperiului!" îşi spuse el, înviorat cu totul. Se 


lăsă pe brînci şi începu să urce printre tufişurile de 
măceşi, aluni şi brazi mărunți. Făcu un ocol şi se 
apropie de locul unde dispăruseră  mogildeţele 
misterioase. Nu găsi nimic şi nu văzu nimic. 
Descurajat, se aşeză pe o piatră lîngă o tufă de aluni, 
în apropierea unui colţ de stîncă. 

Întîmplarea îl neliniştea şi îl făcea să fie foarte 
atent. În mintea lui, presupunerile şi teama se 
învălmăşeau. Nu lipsi nici bănuiala că oamenii pe care 
îi urmărise pot să fie nişte hoţi de aur, ce pătrundeau 
în munte printr-o intrare ascunsă şi scobeau printre 
pietre în timpul nopţii. Tresări din gînduri cînd auzi o 
voce înfundată, ca un ecou slab, ce venea dinspre 
colţul de stîncă din apropiere, ca şi cum cineva vorbea 
în adîncurile pămîntului. Îl fulgeră din nou un fior de 
teamă, deşi de mult nu mai credea nici în zei, nici în 
duhuri - bune sau rele. Se stăpîni şi îşi făcu mai mult 
curaj. Porni spre stîncă, trecu printre citeva tufişuri, 
ocoli mai multe blocuri de piatră, şi pe măsură ce 
înainta auzea tot mai clare şi mai puternice cuvintele 
rostite de vocea ce venea din stîncă. Desluşi chiar un 
fel de răsunet, ca şi cum cel ce vorbea se afla într-o 
mare sală, cu cupola boltită. Se strecură printr-un desiş 
şi, ocolind o ieşitură a stîncii, se găsi prins între doi 
pereţi de piatră, ce se împreunau într-un intrînd, care i 
se păru ceva mai luminat. Inainta cu multă grijă şi cu 
teamă. 

Ajuns aproape, văzu în stincă o crăpătură mai 
înaltă decit statura unui om şi mai lată de-o palmă. 
Maevius îşi dădu repede seama că nu prin această 
crăpătură dispăruseră cei pe care-i urmărise. Din 
apropiere auzi clar vocea puternică, cu răsunete ce se 
repetau şi se stingeau repede: 

— El a pătimit şi s-a lăsat batjocorit şi răstignit 


numai pentru ca jertfa lui să-i zguduie pe oameni, 
pentru ca învăţătura lui să fie auzită de toţi... 

Privi prin deschizătură în jos, şi ceea ce zări îl 
impresiona: în sînul muntelui, cei trecuţi la noua 
credinţă făcuseră dintr-o peşteră o bazilică:. Maevius 
mai văzuse astfel de bazilici sub pămînt, în 
catacombele de la Roma, unde creştinii se adunau şi 
se rugau, ascunşi de teama prigonitorilor. Peştera era 
frumos cioplită, şi pereţii - neteziţi. Intrarea era atit de 
mică, încît un om abia putea să intre aplecat, iar 
pentru aerisire, cîteva crăpături înguste se deschideau 
în partea de sus. Jur împrejurul încăperii, în firide 
înguste şi înalte, ardeau opaițe, de la flăcările cărora 
se ridicau spre boltă şuviţe de fum, ce formau 
deasupra capetelor celor dinăuntru un val uşor de piclă 
albăstruie. Miini meştere şi vinjoase se luptaseră cu 
stinca, căutînd să dea bazilicii forma unei cruci, dar nu 
reuşiseră decit în mică măsură. Unul din braţe era mai 
scurt decit celălalt, ce se prelungea în întuneric, adînc 
în munte. În partea din fund a peşterii era aranjat un 
fel de altar: mai multe blocuri de piatră cioplite şi 
rostuite formau un piedestal, peste care se pusese un 
bloc mai mare, cu faţa de sus netedă, ţinind loc de 
masă. 

De sus, Maevius vedea bine capetele celor ce 
umpleau bazilica. După îmbrăcăminte, îşi dădu seama 
că sînt liberţi, veterani, meşteri, ambulanți, mai mulţi 
bărbaţi decit femei, toţi în vîrstă, unii chiar bătrîni, de 
diferite neamuri, printre care şi daci. In faţa altarului 
stătea un bătrîn giîrbovit de ani, cu pletele şi barba 
albe, şi le vorbea celor adunaţi. Din cînd în cînd, ridica 


Clădire cu coloane, în for, în care se întilneau negustori, 
se făceau judecăți şi vinzări. Mai tirziu, basilice au fost numite 
şi locurile de întilnire şi rugăciuni ale creştinilor. 


în sus braţele şi faţa, ca şi cum ar fi privit spre cer. 
Maevius rămase nemişcat, şi ascultă: 

— Noi, cei care urmăm învăţătura lui, credem în el 
nu pentru că ne-am teme de puterea lui, aşa cum se 
tem ceilalţi de zeii şi de idolii la care se roagă, noi 
credem fiindcă simţim nemărginita lui bunătate şi 
marea lui dragoste pentru fiecare dintre noi şi pentru 
toţi oamenii, căci el este bun şi iertător... 

Maevius ascultă mult timp cele ce propovăduia 
bătrînul. Din auzite şi văzute, cunoştea ceva despre 
noua credinţă şi despre învăţătura galileanului. De 
multe ori îşi spusese că, chiar dacă nimeni nu ştia 
adevărul, tot era mai bine ca în locul zecilor de zei reci 
şi neputincioşi, ciopliţi în piatră, cărora li se aduceau 
jertfe sîngeroase, oamenii să creadă într-o singură 
putere pe care n-o puteau vedea şi căreia nu-i aduceau 
jertfe cu sînge şi moarte. 

La un semn al bătrînului, un bărbat care atrăsese 
mult atenţia lui Maevius trecu alături de el, ridică 
braţele şi împreună cu toţi cei ce umpleau bazilica 
intonară o rugăciune. În bazilică se împrăştia un miros 
de fum aromat de smirnă şi tămiie. 

Îndemnurile  bătrînului provocară o tulburare 
adîncă în sufletul lui Maevius. Şi el îi iubea pe sclavi şi-i 
ajuta, dar felul cum bătrînul propovăduia iubirea, mila 
şi împăcarea între oameni i se părea o luptă mult mai 
puternică şi mai adîncă împotriva celor puternici şi 
bogaţi, a celor răi şi lacomi. „Poate că această luptă o 
urmărise şi acel galilean! gîndi el. Cred că şi el n-a fost 
altceva decît un om revoltat, care s-a ridicat împotriva 
nedreptăţii şi a lăcomiei, a răutăţii şi a urii. Învățătura 
lui este un îndemn la bine şi la întrajutorare. Dar 
pentru ce vor mai fi simțind oamenii nevoie să 
făurească în mintea lor un alt zeu, de care nu se simte 


lipsă?" se întrebă el, adînc tulburat. 

Se ridică de pe colţul de stîncă pe care stătuse şi 
se mişcă, pentru a-şi dezmorţi picioarele. Era învăluit 
de liniştea şi răcoarea munţilor. Luna se ridicase mult 
pe cer şi lumina într-un galben-ceţos valea ce se profila 
slab, sub un văl subţire de piclă. Mai privi o dată în 
bazilică şi văzu că toţi se pregăteau să plece. Socoti că 
n-are niei un rost să mai aştepte şi căută să le-o ia 
înainte. Incepu să coboare povirnişul muntelui, tăind 
pe coastă în clin, spre a se apropia de luminile ce 
sclipeau departe în vale. Cînd desluşi lătratul cîinilor, 
micşoră şi rări paşii. Trecu pe lîngă trunchiul unui brad 
doborit de furtună. Simţea nevoia să se odihnească 
puţin. Se lungi pe buşteanul destul de lung şi uscat şi 
privi luna şi stelele ce se pierdeau în nesfirşitul 
înălțimilor. Somnul îl fură pe nesimţite. 

Dormise cîtva timp, cînd sări auzind strigăte şi 
huruit de pietre. În prima clipă nu putu să distingă bine 
dacă erau cuvinte de ameninţare, sau de ajutor. La 
lumina lunii, reuşi să desluşească mai sus pe povirniş 
cum trei oameni se luptau. Trase spada şi se repezi 
spre ei. Cînd ajunse aproape, văzu că la doi dintre ei le 
luceau în mînă lamele cuţitelor, iar celălalt se apăra cu 
dibăcie mînuind un toiag şi căutînd să-i ţină la distanţă. 

— Hei, pe Proserpina, opriţi-vă, ticăloşilor, altfel vă 
străpung cu spada! le strigă el, oprit la cîţiva paşi. 

Spada lui luci de citeva ori, rotită pe deasupra 
capului. Se petrecu însă ceea ce el nu dorise: speriat, 
unul se întoarse şi se repezi spre el, hotărit să-i 
împlînte în piept cuțitul, dar fostul tribun, bun miînuitor, 
puse spada în apărare la momentul potrivit şi-l 
străpunse pe atacator. Acesta scoase un urlet de 
durere şi de groază şi se prăbuşi la pămînt. În acelaşi 
timp, celălalt o rupse la fugă în vale şi se pierdu printre 


copaci. Cel ce fusese atacat rămăsese nemişcat, cu 
toiagul în mînă. În faţa lui stătea Maevius, cu spada 
încă înroşită de sînge, şi-l privea mirat, căutînd să-i 
distingă faţa la lumina slabă a lunii. 

— Cine eşti tu şi ce s-a întîmplat cu tine? întrebă 
Maevius. Voiau să te omoare, ticăloşii! 

— Îți voi spune cine sînt numai după ce voi afla de 
la tine cine eşti! îi răspunse cel întrebat, cu multă 
hotărîre. Cît despre moarte, află că de mult nu mă mai 
tem de ea, iar lupta cu cei doi n-a fost grea. l-am 
recunoscut la razele lunii: erau doi sclavi fugari, doi 
dintre sutele şi miile de nefericiţi care rătăcesc prin 
păduri înfometați şi hăituiţi de legionari şi de 
pretorieni. Altfel, puteam să-i pun repede jos cu 
măciuca toiagului, de care de mult nu mă mai 
despart... de cînd n-am mai pus mina pe spadă... 
murmură din ce în ce mai încet. 

Maevius se apropie de el şi-l privi mai bine. Nu se 
înşela: era bărbatul pe care-l văzuse în bazilica din 
stincă, alături de bătrînul care propovăduise în faţa 
altarului. 

— Spune-mi, prietene, cine eşti, fiindcă vocea ta 
mi se pare cunoscută. Despre mine, se poate să fi 
auzit: Sunt Maevius, poetul rătăcit... 

N-avu timp să termine cuvintul. Se simţi prins în 
braţe şi strîns cu putere. 

— Lucius, tu eşti? Eu sînt Vitellius! 

Rămaseră mult timp îmbrăţişaţi. Sus, pe crestele 
munţilor, către răsărit, apărea o geană de lumină, luna 
trecut dincolo de munte. Se iveau zorile. 

Aşezaţi pe trunchiul bradului doborit, pe care 
dormise Maevius, îşi povestiră unul altuia cele trăite de 
cînd nu se mai văzuseră. Vitellius căutase să-i vină în 
ajutor celui străpuns de spada lui Maevius, dar acesta 


îşi dăduse repede sfîrşitul. 

— Da, Lucius, sufletul meu s-a schimbat! Urmez 
învăţătura Lui şi cred în El. El este mai presus de toţi 
zeii Mă bucură gîndul că, acolo sus, în cer, Apronilla 
este mulţumită de faptele mele şi aştept cu bucurie 
moartea, să mă pot duce cît mai repede la ea. Aşa 
este, nu te-ai înşelat eu am fost în bazilică, alături de 
bătrînul propovăduitor, dar acum bătrînul nu mai este. 
După ce au plecat toţi, noi ne-am retras în chilia 
noastră de lingă bazilică, tot un fel de scobitură în 
peşteră, şi ne pregăteam de odihnă. Tocmai cînd ne 
făceam rugăciunile, bătrinul a simţit cum îl părăsesc 
puterile şi s-a întins pe patul de frunze uscate şi fîn. Mi- 
a făcut semn să mă apropii. Pe faţa lui era atita linişte 
şi atîta împăcare! Din privire parcă îi ieşea o lumină ce- 
i învăluia capul. „Rămii singur, fiul meu! mi-a spus el, 
în şoaptă. Îţi las în grijă turma Lui de credincioşi, şi tu 
nu trebuie să ai odihnă, pentru ca numărul lor să 
sporească!" Şi sfîntul Porfirios şi-a dat duhul în braţele 
mele! Plecasem în vale să dau de ştire celorlalţi 
creştini că „sfintul' a murit şi să ne îngrijim de 
înhumarea lui. „Sfintul' se va odihni într-o firidă 
adincă, pe care o vom săpa în stincă. 

— Aşadar, Vitellius, iată ce s-a ales din doi tribuni 
ai imperiului: unul propovăduitor printre creştini, 
celălalt rătăcitor şi cîntăreţ al nefericirii sclavilor! 

— Dartu, Lucius, unde ai mai umblat? 

— Eu fac tot ce ştii. Beau şi mă înveselesc cu 
sclavii şi, de cite ori îmi stă în putere, le vin în ajutor. 
De la vreme însă, n-am mai plecat din Dacia. Aici se 
frămiîntă ceva, se pregăteşte o luptă grea cu imperiul. 
ÎI ajut pe Diegis, umblu, fac pe iscoada şi-i trimit veşti. 
Maevius privi cerul, care se mai luminase, şi crestele 
munţilor învăluite în ceaţă. Şi tu, Vitellius, nu ţi-ai văzut 


încă... sclavul? Vitellius îl privi mirat. 

— Cum să-l mai văd? Tu glumeşti, Lucius! 

— Este aici, în minele de la Ampelum, şi munceşte 
ca sclav, tu n-ai ştiut? 

Vitellius îl privi din nou cu îndoială. Doar tot el îi 
spusese că l-a văzut pe Sarmis în carcerele Circului cel 
mare de la Roma, îmbrăcat în blănuri de animale. 

— Nu mă privi atit de mirat, Sarmis este aici, 
sănătos şi hotărit să lupte! 

— Trăieşte Sarmis! murmură Vitellius. Poate că-l 
voi hotărî să treacă la noua... 

— Asta n-ai s-o poţi face! îl întrerupse Maevius. 
Sarmis s-a schimbat mult. Şi înainte era un bărbat 
brav, măsurat şi hotărît, dar acum este altfel: simţi 
cum mocneşte în el revolta, prinzi în privirea lui 
hotărîrea de a porni la luptă. Aşa, sclav, cu lanţuri de 
picioare, este ca un vultur legat de stîncă! 

Cînd se despărţiră, se luminase bine de ziuă. 

Plecarea lui Livianus Claudius la Roma se amînase 
săptămînă după săptămînă, la stăruinţele lui Julius 
Quadratus Bassus, care ţinuse să lămurească toate 
chestiunile administrative şi militare o dată cu 
preluarea guvernării noii provincii. Om energic şi 
corect, noul guvernator pretindea din partea legaţilor, 
tribunilor, centurionilor şi a funcţionarilor administrativi 


o disciplină de fier. Păstra cu multă grijă aceeaşi 
atitudine faţă de daci ca şi faţă de romani, şi-aşa cum 
fusese dorinţa împăratului, căuta pe toate căile să 
favorizeze condiţiile de liniştire şi de împăcare a dacilor 
cu romanii. Chiar în prima călătorie mai lungă pe care 
o făcuse în noua provincie, Julius Quadratus Bassus se 
convinsese că, din cauza slăbiciunii lui Livianus 
Claudius, unităţile de legionari de la castrele şi 
cîmpurile împrăştiate prin toată provincia se dedau la 
cele mai urite fapte împotriva dacilor. De asemenea, 
mai văzuse că înaintaşii lui făcuseră o mare greşeală 
cînd, pentru guvernarea mai uşoară a acestei provincii, 
se folosiseră de oricare nou-venit, fără alegere, de 
aceea o mulţime de patricieni decăzuţi şi sărăciţi la 
Roma, de plebei, liberţi, negustori şi tot felul de 
oameni lacomi, setoşi după îmbogăţire grabnică, 
inundaseră Dacia şi căutau ca prin tot felul de abuzuri 
şi violenţe să stoarcă tot ce puteau de la populaţia 
dacă. Cu multă hotărîre, noul guvernator îşi păstra 
calea pe care o pornise şi nu şovăia să pedepsească 
fără întirziere şi cu multă severitate pe cei care îi 
încălcau ordinele. 

Livianus Claudius era sufleteşte un om bolnav. 
După moartea îngrozitoare a Apronillei nu-şi mai 
regăsise liniştea Dăduse ordin să-l caute pe legionarul 
Gellius prin toate cohortele şi castrele din Dacia, însă 
nu reuşise să-i mai dea de urmă, pusese pe decurionul 
Cinarius şi pe centurionul Paulus să-i povestească tot 
ce ştiau despre purtările lui Domitius Rufinus şi o 
ascultase pe Myrella, seri de-a rîndul, despre tot ce 
frămîntase Apronilla în suflet. Trecuse de mult de idele 
lui iunie cînd Livianus Claudius poruncise gărzii şi 
sclavilor să pregătească plecarea spre Roma. Din 
respect faţă de bătrinul general, Julius Quadratus 


Bassu, îi pusese la dispoziţie o gardă puternică, care 
avea să-l însoţească pe tot drumul. Pleca la Roma 
hotărît să se retragă la ferma sa şi să-şi trăiască în 
linişte ultimii ani al vieţii în toiul pregătirilor, Livianus 
Claudius se simţise rău, o slăbiciune toropitoare îl 
cuprinsese. După citeva zile îl doborise boala, o boală 
de pîntece, cu dureri chinuitoare, şi cum nu încetase 
nici o clipă să-l mustre conştiinţa pentru cele ce se 
petrecuseră în legătură cu moartea Apronillei ş a 
micului Decebal, îngrozit de frica morţii, pusese 
stăpînire pe el gindul că boala nu e altceva decit 
răzbunarea bătrinei Malva. Se crezuse otrăvit cu 
aceeaşi băutură cu care el cu Eurotas omoriseră 
copilul. Dăduse ordin să fie, căutată bătrina, şi ea 
fusese găsită mai repede decit sperase, ceea ce 
întărise şi mai mult bănuielile lui. De fapt din prima 
clipă Malva înţelesese că bătrinul general e bolnav de o 
deranjare a stomacului ca oricare alta, de care văzuse 
la sute şi sute de sclavi de pe şantierul de la Ulpia 
Trajana, şi pentru vindecarea cărora avea întotdeauna 
pregătit leacul: o fiertură dintr-un amestec de buruieni 
şi rădăcini. Mintea vioaie a bătrinei nu lăsase să-i 
scape un prilej atit de bun, de aceea, cu mult curaj, îi 
spusese generalului că fusese otrăvit de ea şi că 
salvarea lui era numai în mîinile ei, dacă se învoia să 
pună în libertate pe dacii Sarmis şi Rhesos şi să 
înceteze orice urmărire a tribunului Hammonius 
Vitellius. Şi după două zile de înfruntare a pericolului în 
care se aflase, Malva părăsise vila generalului purtînd 
în sîn papyrusurile de eliberare. Livianus Claudius se 
întremase apoi repede. Slăbit şi îmbătrînit cu totul, cu 
sufletul zdrobit şi plin de remuşcări, părăsise Ulpia 
Trajana şi se îndreptase spre Roma pe drumul cel mai 
scurt, pe la Getidava şi Viminacium. 


Maevius se înapoiase la Ampelum, însoţit de Malva 
şi de micul Dicomes. Vara era în toi. Sosirea lor fusese 
pentru Sarmis o adevărată izbucnire de fericire. Işi 
revăzuse feciorul şi i se redase libertatea. Lui Vitellius, 
ordinul dat de Livianus Claudius nu-i produsese nici o 
mulţumire. De mult el se împăcase cu viaţa pe care o 
ducea şi cu sine însuşi şi se socotise liber prin munţii şi 
pădurile în care trăia. 

Devenit libert, Sarmis îşi înjghebase o căsuţă de 
lemn la intrarea în valea ce ducea spre bazilica din 
peşteră. De Ampelum nu se gindise să se îndepărteze. 
Recăpătase libertatea într-un mod atît de neprevăzut, 
încît, la început, fusese aproape dezorientat. Ca să nu 
dea nimic de bănuit prin rămînerea sa la Ampelum, se 
angajase, alături de ceilalţi liberţi şi veterani, la unul 
dintre antreprenorii ce construiau vile şi locuinţe 
pentru militarii şi funcţionarii imperiului. Cît priveşte pe 
Maevius, el a continuat să-şi ducă viaţa lui de pribegie. 
Apărea rar la căsuţa din vale şi numai după ce se lăsau 
umbrele înserării. Umbla pe la Brucla, la Potaissa, la 
Aque sau la Germisara, se oprea pe la şantierele de 
drumuri, îi înveselea pe sclavi şi pe militari şi-i trimitea 
lui Diegis veşti. Şi tot el, la taberna „La bucuria zeilor", 
se întilnea cu Strombix, Buziris şi Artaban, ţinîndu-i în 
legătură cu Sarmis. 

Sarmis îl reîntîlnise pe Vitellius cu totul schimbat 
trupeşte şi sufleteşte. Nu mai vedea nimic la el din 
fostul tribun. Noua credinţă, la care Vitellius trecuse, şi 
propovăduirea învăţăturii galileanului  duseseră la 
răcirea prieteniei dintre ei. De aceea, întilnirile lor erau 
tot mai rare şi mai lipsite de căldură, cu toate că 
suferinţele îndurate împreună îi legau tot atit de 
puternic ca şi înainte. 

Vara se arătase călduroasă încă de prin luna mai. 


Pe la mijlocul lui iunie, căldura devenise de nesuportat. 
De la sfîrşitul primăverii nu mai căzuse nici o picătură 
de ploaie. Apăruseră semne de secetă. La Ampelum şi 
pînă departe în jur, copacii, iarba şi holdele începuseră 
să pălească sub arşiţa de foc a soarelui, apoi să scadă 
apele izvoarelor. Turmele părăsiră cîmpiile şi se traseră 
către munţi. Pe întinderi mari, cît răzbătea privirea, se 
ridicau valuri de praf, pe care vintul le purta pînă 
departe în zări. Nu trecuse miezul verii şi la Ampelum 
începură să se arate semnele foametei. În această 
situaţie, noul guvernator se vedea neputincios. Roma 
nu ştia sau nu voia să ştie de cele ce se petreceau în 
Dacia. Pentru împărat, noua provincie reprezenta 
belşugul şi bogăţia şi nici nu s-ar fi putut gîndi să-i vină 
în ajutor. Traian purta războaie în Asia şi nu avea timp 
să se ocupe de chestiuni mărunte. Dar Roma avea 
nevoie de mult aur, de fier, de mărfuri şi de sare şi nu 
înceta cu cererile, după cum nu înceta cu trimiterile de 
sclavi. La Ampelum soseau neîncetat ordine severe 
pentru sporirea spargerii munţilor şi a scoaterii aurului. 

În acel an, nici nu începuse seceta, şi lagărele de 
sclavi deveniseră neîncăpătoare, iar bordeiele - ticsite. 
Sclavii nu mai găseau loc pentru odihna trupurilor lor 
trudite de muncă. Pe măsură ce se întindea şi se 
întărea seceta, lipsurile  crescură în lagăre. 
Supraveghetorii cu greu mai puteau să ţină ordinea, iar 
cînd îngrămădirea ajunse de nestăpinit, numărul 
sclavilor fugari începu să crească zilnic. 

Toate cele ce se petreceau nu-i scăpară lui Sarmis. 
Într-o zi, lăsă pe bătrîna Malva şi pe micul Dicomes în 
grija lui Vitellius şi se făcu nevăzut în pădurile ce 
îmbrăcau munţii din împrejurimi. Lipsea de acasă zile 
în şir, şi cînd se înapoia - rar - era obosit, flămînd, cu 
îmbrăcămintea ruptă, însă tot mai însufleţit şi tot mai 


hotărit. De la o vreme, ajunsese să treacă pe acasă 
numai în fugă, să-şi vadă copilul şi să-şi ia rufe curate 
şi hrană, pe care bătrîna le pregătea cu grijă. 

Şi scînteia din sufletul lui devenise repede flacără, 
apoi foc ce începuse să se întindă cu repeziciune. 
Flacăra fusese raportul unui centurion, care asigura 
paza drumului de la Ampelum la Apulum, către legatul 
Hortensius Julius, comandantul legiunii. Acesta 
raportase că mai mulți sclavi fugari atacaseră o fermă 
din apropierea rîului Maris, omoriseră pe fermier şi pe 
supraveghetor, iar pe sclavi îi eliberaseră, luîndu-i cu 
ei. Atacurile se întinseseră repede, tot atît de repede 
cum se întindea şi seceta. De aceea legatul comandant 
nu fusese prea îngrijorat şi nu bănuise că loviturile 
erau date în mod organizat ci le socotise simple jafuri 
ale unor oameni înfometați şi disperaţi. Ceruse însă 
ajutoare guvernatorului, căutînd să întărească paza 
minelor şi a aurului scos. 

În lagărele de sclavi şi în tabăra din jurul cîmpului 
de la Ampelum ajunsese zvonul despre isprăvile 
sclavilor fugari. Unii nu se sfiau să strige şi să jure pe 
toţi zeii că nu se vor lăsa pînă cînd nu vor reuşi să 
fugă, alţii - în frunte cu Strombix, Buziris şi Artaban - se 
pregăteau în tăcere, în aşteptarea de noi veşti din 
partea lui Sarmis. În acelaşi timp, prin lagărele de 
sclavi crescuse numărul  iscoadelor puse de 
supraveghetori şi de centurioni, sporise numărul 
posturilor de pază şi se întăriseră gărzile. Şi toată 
această frămintare fusese pusă numai pe seama 
secetei şi a lipsurilor, pe seama disperării care 
cuprinsese mulţimea înfometată. 

Într-o seară, tîrziu - era pe la sfîrşitul lui iulie - 
Sarmis se înapoiase la căsuţa sa din vale, cu gîndul să 
ia şi să ducă cu el pe bătrîna Malva şi pe Dicomes, 


acum băiat destul de mare. Mai încercă o dată să-l 
convingă pe Vitellius să se alăture sclavilor porniţi la 
luptă, şi nu reuşi. Fostul tribun, cu totul dăruit noii 
credinţe, rămînea hotărît pe poziţia sa de a nu părăsi 
turma celor ce urmau învăţătura galileanului. Dar nici 
bătrîna nu se învoi să-l urmeze. Sporise numărul celor 
suferinzi şi bolnavi, care aveau nevoie de leacurile şi 
băuturile ei întăritoare, şi n-o lăsa sufletul să-i 
părăsească tocmai în momentul cînd pîrjolul se 
întindea. 

Mai era mult pînă la ivirea zorilor. Sarmis se 
lungise pe pat, cu băiatul lîngă el, şi aţipise. Bătrina le 
pregătea la lumina opaiţului tot ce le trebuia pentru 
plecare. Din cînd în cînd, se oprea din treabă, punea 
mîinile la piept şi ridica privirea către cer, rugindu-se 
Marelui zeu. Tresări, auzind uşoare bătăi în uşă. In 
aceeaşi clipă sări şi Sarmis de pe pat. Trase repede 
drugul de la uşă, căci recunoscuse semnele lui 
Maevius. 

— Toti zeii cu tine, Sarmis! îl salută Maevius, 
bucuros că-l găsise acasă. 

— Toţi oamenii cu tine, Maevius! îi răspunse 
Sarmis la salut, rizind. De ce să fie zeii, cînd ei nu fac 
nici doi sesterţi? În mijlocul oamenilor eşti mai în 
siguranţă deoit oriunde! Ei, ce veste îmi aduci? îl 
întrebă în timp ce punea la loc drugul de lemn, încuind 
uşa. 

—  Ţi-aduc o veste bună, Sarmis, dar mai întîi aş 
ruga pe mama Malva să-mi dea ceva de băut. Nu prea 
pot să vorbesc cu gitul uscat. 

— ţi dau, flăcăul mamei! 

Bătrina îi puse în miini un ulcior cu vin, pe care 
Maevius îl duse la gură. 

— Acum cinci zile mă aflam la Brucla, începu el. 


Acolo m-a găsit un trimis al lui Diegis, care mă căuta 
de multă vreme. Cum m-a văzut, mi-a spus: 
„Pregăteşte-te de drum, trebuie să mergi la Diegis!" L- 
am privit cu oarecare neîncredere, dar pînă la urmă am 
plecat. Mă gindeam că ar fi fost mai bine dacă ai fi 
mers şi tu. Am umblat mult, o zi şi-o noapte, numai în 
goana cailor, şi ne-am înfundat adînc în munţii ce se 
lasă către miazănoapte şi răsărit, pînă am ajuns la 
tabăra lui. Ceea ce am văzut acolo m-a uimit: 
nenumărați luptători, bogăţie de arme şi de cai, belşug 
de hrană şi de îmbrăcăminte. 

Maevius tăcu şi duse iarăşi ulciorul la gură. 

— Lasă vinul, Maevius! îi spuse Sarmis nerăbdător. 
Miroşi a băutură de la o sută de paşi, şi tot însetat eşti. 
Spune, pentru ce te-a chemat Diegis? 

— Pentru tine! îi răspunse printre sorbituri. Vrea 
să stea de vorbă cu tine şi cu Vitellius. 

— Să pornim acolo, la tabăra lui? Dar Vitellius... 

— Nu este nevoie, Diegis se află aici! A venit însoţit 
de o gardă puternică, ţinind-o tot pe crestele munţilor. 
Trebuie să ne grăbim. In pilcul de brazi de lingă 
bazilică ne aşteaptă doi daci ca să ne ducă la el. 
Bucură-te, Sarmis, te aşteaptă regele! 

— Regele... murmură Sarmis, şi în sufletul lui se 
iscă furtuna. 

El era între sclavi, îi conducea pe sclavi, lupta 
pentru sclavi şi nu putea să-i mai părăsească. Trăise 
prea mult timp în sclavie, ura prea puternic sclavia, şi 
de cînd pornise lupta, în sufletul său se aprinsese o 
flacără nouă, o speranţă nouă, o hotărire nouă. 

— Vom trece să-l luăm şi pe Vitellius, spuse 
Maevius. 

— Să-l luăm, murmură, cu aceeaşi frămîntare. 

Maevius mai duse o dată ulciorul la gură şi trase 


zdravăn de cîteva ori. leşiră afară şi se pierdură în 
noapte. 

Cînd se văzură, toţi trei rămaseră adînc tulburaţi. 
Trecuseră anii peste sufletele şi peste capetele lor, şi-şi 
lăsaseră adînc urmele. Fiecare trăise întîmplări care 
produseseră schimbări adinci: Diegis era regele şi se 
purta şi vorbea cu un rege. Sarmis, deşi libert, 
întruchipa sclavul, dar nu sclavul doborit de sclavie, ci 
sclavul care ridicase capul, privea dirz şi îşi cerea 
dreptul să intre liber în rîndul oamenilor, sclavul care 
pornise la luptă împotriva sclaviei. Vitellius devenise 
omul convins că numai prin credinţă îşi mai poate 
salva sufletul şi numai prin ea va reuşi să ajungă acolo 
unde se aflau fiinţele dragi pe care le pierduse, omul 
pe al cărui suflet puseseră stăpinire în alt fel 
bunătatea, blindeţea, mila şi iubirea de oameni. 

Îşi povestiră repede întîmplările trăite de fiecare şi 
necunoscute de ceilalţi. Abia acum află Sarmis de 
chinurile Carsidei şi de locul unde ea îşi dăduse 
sfîrşitul. Trebuia însă să se grăbească, zorile erau 
aproape. 

— Să vă spun pentru ce am venit, deşi se cădea 
să veniţi voi să-l vedeţi pe rege, începu Diegis. Insă 
după cele ce mi-aţi spus, sînteţi nişte proaspeţi liberţi, 
aşa că vă iert. Am venit la voi, continuă Diegis cu 
multă hotărtre, fiindcă am nevoie de braţele voastre, 
de vitejia voastră, de isteţimea voastră. Aţi dat dovadă 
în lupta cea mare de minunate calităţi de căpetenii de 
oaste. Am reuşit să strîng o armată puternică, cu daci 
de aici şi din afară, cu ajutoare de la triburile vecine, 
mai ales de la iazigi şi costoboci, şi cu o mulţime de 
luptători veniţi din toate părţile, toţi gata de luptă 
pentru o plată bună. Am cumpărat nenumărate arme, 
bune şi tari, de la triburile din miazănoapte, din cetăţile 


greceşti de pe ţărmul Pontului Euxin, şi arme aduse, 
prin negustori iscusiţi, chiar din imperiu. Am căpetenii 
pricepute pentru cetele de luptători şi aştept 
momentul prielnic să dau lovitura fulgerătoare şi 
hotăritoare. Imi lipseaţi numai voi, adăugă zimbind 
uşor. Seceta din acest an ne vine în ajutor, căci 
legiunile romane luptă prost cînd nu sînt bine hrănite şi 
odihnite. Ele luptă prost şi cînd îl ştiu pe împărat 
departe. După o scurtă pauză, îi întrebă: Ei, nu spuneţi 
nimic? 

— ţi spunem, mărite rege, începu Sarmis, ard de 
dorul de a vedea din nou Dacia liberă, în ea un popor 
liber! Sînt gata să pornesc la luptă împotriva 
duşmanului, alături de tine! Mă gîndesc însă, mărite 
rege, că, cu cît armata ta va fi mai puternică şi cu cît 
clipa aleasă va fi mai potrivită, cu atît mai mult vom 
putea spera să învingem şi să alungăm legiunile şi 
cohortele romane peste Dunaris, apoi să cerem o pace 
dreaptă cu imperiul. Noi vom fi mai aproape de izbindă 
dacă vom săpa la temelia puterii lui militare în Dacia, 
aşa cum sapă carii lemnului, şi-l fac să se fringă mai 
uşor. Noi mai putem avea alături de armata ta încă o 
armată: armata sclavilor. Cînd legiunile, cohortele şi 
toate serviciile de aprovizionare ale armatei, cînd 
şantierele de drumuri şi poduri, cînd minele de aur, de 
fier şi de sare, cînd fermele mari vor rămîne fără sclavi, 
puterea imperiului în Dacia va putea fi mai uşor 
zdrobită. Se va prăbuşi întocmai ca un pod căruia i s-au 
tăiat picioarele. 

Vorbind, ochii lui Sarmis luceau de înflăcărare, pe 
faţa lui juca o rază ce venea dinăuntru, din sufletul său 
plin de o convingere nouă, de o lumină nouă. Diegis îl 
asculta încordat, aşteptind să termine tot ce avea de 
spus. 


— Eu zic să mai aştepţi, mărite rege! Să ne aştepţi 
şi pe noi, sclavii. Vom fi mulţi, toţi hotăriţi să luptăm cu 
preţul vieţii noastre, pentru ca toţi să-şi recapete 
libertatea, şi dacii şi sclavii! 

Regele zimbi, îl privi lung şi vorbi cu o undă de 
frămîntare. 

— Sarmis, să mă ierte Marele zeu! Dacă nu te-aş 
avea în faţă, n-aş crede că tu ai vorbit. Cum aş putea 
eu să încredinţez soarta mea, a dacilor, a Daciei, în 
mîinile unei armate de sclavi? Unde şi cînd ai mai auzit 
tu de o armată de sclavi, care să meargă cu hotărire la 
luptă? Pădurile Daciei sînt pline de sclavi fugari, de 
cete de sclavi care jefuiesc şi care omoară, iar tu îmi 
ceri să mă încred în nişte hoţi, leneşi, mincinoşi, gata 
să te trădeze la primul pas? 

Sarmis îl asculta muşcîndu-şi buzele. Cuvintele 
spuse de Diegis îi răneau sufletul. Numai el îi cunoştea 
pe sclavi şi numai el ştia ce dorinţe greu stăpinite le 
încălzeau sufletele, începu să vorbească rar şi apăsat, 
prins de o mînie ascunsă: 

— Ai spus că pădurile sînt pline de sclavi fugari... 
Da, mărite rege, acum sînt pline. Sînt pline, fiindcă 
pînă acum nimeni nu s-a apropiat de sufletele acestor 
oameni chinuiţi, nimeni nu le-a arătat încredere şi 
nimeni n-a căutat să-i adune şi să-i unească, dar în 
curînd, mărite rege, în pădurile Daciei nu vor mai fi 
cete de sclavi fugari, ci cete de sclavi luptători, unităţi 
de luptă ale armatei sclavilor! 

— Nu cumva ai început să te vezi mare 
conducător de sclavi, Sarmis, şi de aceea vorbeşti 
astfel? îl întrebă Diegis. 

— Eu sau altul, nu interesează, important este 
faptul că sclavii uniţi reprezintă o forţă, o forţă 
puternică, ce ţi-ar putea fi un preţios ajutor! Sarmis 


continuă, după ce privi mult timp în jos, frămîntat de 
ginduri: Şi Dacia liberă va fi prima ţară fără sclavi, fără 
robi, în care toţi să muncească şi toţi să asculte de 
rege... 

Puțin întristat, Diegis se porni pe un ris forţat şi-l 
bătu uşor pe umăr. 

— Niciodată n-am să fac asta, Sarmis! Cum, să-i 
eliberez pe sclavi? Să fac oameni liberi din toate 
lepădăturile strînse de legiuni, de prin toate provinciile 
imperiului? Asta niciodată! Am de gînd ca pe sclavii 
aduşi aici să-i pun să muncească, şi cu ei să ridic la loc 
tot ce a dărîmat imperiul! Tu n-ai văzut că din Cetatea- 
de-Munte au rămas numai nişte ruine, pe care an cu an 
le acoperă tot mai mult bălăriile... 

— Nu vrei să faci oameni liberi din „lepădăturile" 
strînse de imperiu, murmură Sarmis. Îl privi apoi tăios 
pe Diegis. Dar eu, acolo, în imperiu, în circurile Romei, 
ei, dacii luaţi captivi, Carsida, noi toţi duşi în sclavie, 
am fost nişte lepădături? Noi n-am fost oameni cu 
familii, cu soţii, cu soţi, cu copii? Nu te-ai gîndit 
niciodată că toţi aceşti nefericiţi care au fost aduşi aici 
plîng în sufletele lor de dorul acelora de care au fost 
despărțiți? Nu te-ai gindit că au ajuns răi, mincinoşi şi 
leneşi fiindcă  supraveghetorii şi  stăpinii lor îi 
batjocoresc, îi umilesc, îi chinuiesc şi-i ţin înfometați? 
Sarmis continuă să vorbească prins tot mai mult de 
miînie şi de hotărire: Eu voi lupta pentru eliberarea 
sclavilor şi voi veni cu ei alături de tine. Uniţi, să 
luptăm împotriva imperiului! Pentru aceasta, trebuie ca 
tu să mai întîrzii puţin lovitura pe care o pregăteşti şi 
să ne aştepţi, apoi să faci legămint că le vei reda 
sclavilor libertatea! 

Între ei se lăsă o tăcere grea. Tot timpul, Vitellius 
ascultase cu inima împietrită. Departe, în fundul văii, 


se auzi strigătul unei păsări de noapte. 

— Port grija a mii şi mii de oameni şi n-am venit 
să-mi pierd vremea aci! rosti Diegis. Ce-mi ceri tu, nu 
poate să facă un rege. Ar însemna ca Dacia să nu mai 
aibă căpetenii, taraboşti şi alţi conducători, să 
muncească toţi la rînd. Mai tirziu, Sarmis, poporul te va 
judeca pentru trădare. Dar prietenul, Vitellius, ce 
spune? 

Tribunul vioi şi aprig de altădată vorbi ca un om ce 
se umilea, însă cu un ton de adincă convingere şi 
hotărire: 

— Sînt tulburat mult de cuvintele spuse de voi şi 
de adevărul ce pare să se găsească şi de o parte, şi de 
alta. Cît despre mine, ce este în sufletul meu ştiţi: 
Dacia m-a primit cu braţele deschise, în Dacia o 
bătrîină m-a îngrijit cu atita dragoste, încît am ajuns s-o 
iubesc şi s-o respect ca şi cum mi-ar fi cu adevărat 
mamă, dar în mine a pătruns adînc învăţătura aceluia 
care a pătimit ca să-i îndrepte pe oameni. Şi eu lupt în 
Dacia, dar lupt prin puterea cuvîntului, lupt pentru ca 
oamenii să se facă mai buni, să fie mai miloşi, să se 
iubească unii pe alţii. Noi creştinii nu putem să 
mergem la luptă, căci credinţa noastră nu ne lasă să 
omorîm oameni. Pe cei răi, noi căutăm să-i îndreptăm 
cu cuvîntul, să-i aducem pe calea cea bună. Cînd a 
plecat dintre noi bunul Porfirios, „sfintul", m-a lăsat pe 
mine să păstoresc turma credincioşilor. 

Ascultînd-ul, Diegis îi arunca priviri din ce în ce mai 
aspre. 

— Dacii nu vor părăsi credinţa în marele zeu 
Zamolxis, spuse tăios. Eu, ca rege, nu voi da voie să 
pătrundă aici o credinţă străină. 

— Dar ea a pătruns şi se întinde, şopti Vitellius. 

— O voi opri şi o voi arunca afară, ca pe legiunile 


romane! 

— Tu ar trebui să ştii, Diegis, că unui om îi poţi lua 
totul, chiar şi viaţa, dar ceea ce este în sufletul lui nu 
vei putea să-i scoţi niciodată. Tu vrei să porneşti lupta 
împotriva imperiului, pe care-l ştii atît de puternic, iar 
Sarmis vrea să-i elibereze pe sclavi tot prin luptă, fără 
să ia în seamă că împotriva lui vor sări toţi stăpinii de 
sclavi, care se vor alătura Romei pentru înfrîngerea 
răsculaților. Noi cei trecuţi la noua credinţă, avem altă 
convingere: Noi ştim că atunci cînd marea mulţime a 
plebeilor, veteranilor liberilor şi sclavilor vor urma 
învăţătura lui lisus, se va clătina şi prăbuşi imperiul, iar 
sclavia va dispărea de la sine. Vitellius continuă cu 
voce îndurerată: De le va fi dat creştinilor din Dacia să 
primească martiriul de la regele Diegis, aşa cum cei de 
la Roma l-au primit de la Nero, noi nu vom spune decit 
„Facă-se voia Domnului!". Pe mine bunule şi viteazule 
Diegis, mă doare în suflet că-ţi provoc atita miîhnire, 
tocmai eu, acela care a găsit în ţara ta şi în casa ta 
adăpost şi ajutor, acela care a trăit aici zile pline de 
mulţumire şi de fericire... 

Diegis socoti că nu mai e nimic de făcut, se 
întoarse în partea în care se afla garda şi dădu ordin să 
se  pregăteascg repede caii pentru plecare. Se 
aruncase în şa, cînd Sarmis făcu cîțiva paşi spre el şi-i 
strigă din adîncul sufletului, cu. multă îngrijorare: 

— Să nu porneşti singur lupta, mărite rege, 
aşteaptă şi armata sclavilor şi trimite-mi vorbă cu 
legămiînt că, în Dacia liberă, sclavii vor fi liberi! 

Diegis îl privi şi-l ascultă, apoi, fără să spună un 
cuvînt, dădu pinteni calului şi, urmat de gardă, dispăru 
în noapte. Sus pe crestele munţilor, către răsărit, o 
geană îngustă anunţa ivirea zorilor. 

Sarmis şi Vitellius coboriră tăcuţi. Pe Maevius îl 


găsiră în vale. Dormea. Dinspre barăci şi bordeie se 
auzeau cocoşii cîntînd. Vitellius porni întristat spre 
bazilică, Sarmis îl luă pe micul Dicomes şi se pierdu în 
pădure,  Maevius plecă să aştepte deschiderea 
tabernei, iar în căsuţa de lemn, bătrina Malva rămase 
singură. Plingea şi se ruga fierbinte către Marele zeu. 

Pe la începutul lui august - era într-o duminică - 
sclavii din lagărul spălătorilor de nisip stăteau strînşi 
grupuri-grupuri, se odihneau şi vorbeau. Toţi erau 
înfometați şi goi. Sub copacii desfrunziţi de secetă nu 
mai găseau nici umbra trebuitoare, care să-i ferească 
de soarele dogoritor şi împiclat. Din toate părţile, cele 
mai slabe adieri de vint ridicau valuri de praf. De 
curînd, sosiseră noi coloane de sclavi, trimise din 
imperiu. Lipsurile crescuseră, şi sclavilor nu li se mai 
dădea mîncare decit o dată pe zi: o zeamă neagră fără 
gust şi o bucată mică de piine, ce părea numai pămînt. 

Intr-un grup erau cîțiva sclavi de curînd sosiți cu o 
coloană ce venise din ţinuturile Eufratului. Pierduţi în 
gînduri, lihniţi de foame, vorbeau rar. Unul dintre ei 
începu să se agite neliniştit. Simţea că o moleşeală îi 
cuprinde trupul şi o slăbiciune i se lasă în picioare. Se 
apropie de urechea vecinului, vrind să-i şoptească 
ceva, dar nu apucă să-i spună, căci răul îl năpădi, 
vederea i se înceţoşa şi se prăbuşi pe pămîntul ars şi 
prăfuit. Sclavii din jur îl priviră îngrijoraţi. Unii se 
întoarseră şi se îndepărtară îngroziţi, alţii, mai curajoşi 
sau mai miloşi, căutară să-i vină în ajutor. Ciîţiva 
aruncară şi cîte-o glumă pe socoteala bolnavului, dar 


nu reuşiră să descreţească frunţile celor din jur. 

Cel căzut începu să sufle greu, o căldură lăuntrică 
îl sfişia, în ochi îi ardea o flacără ciudată, şi lumina 
soarelui îi producea dureri. Incepu să se zbată, 
întorcîndu-se cînd pe-o parte, cînd pe alta. Tirziu, se 
linişti, ghemuit, cu genunchii la gură. Închisese ochii, 
părea că doarme. Spaima morţii îi cuprinsese pe toţi. 
Dar bolnavul nu rămase mult timp liniştit. O durere în 
partea stingă, aproape de subsuoară, însoţită de o 
greutate în piept, îl făcu să se sufoce. Inima îi bătea 
neregulat şi cu putere, dar cu cadență din ce în ce mai 
rară. Un ţiuit prelung şi pocnete surde îi sunau în 
urechi. Mădularele, grele, nu şi le mai putea mişca. 

Sclavii începură să strige. Un supraveghetor, care 
trecea prin apropiere, veni şi-l lovi cu piciorul pe cel 
căzut. Cu privirea rătăcită, cu trupul chinuit de dureri, 
cu spaima în suflet, sclavul încercă să se ridice, dar 
durerea de la 

subsuoară îl săgeta atit de ascuţit, încît căzu la loc 
şi rămase nemişcat. Citeva clipe, supraveghetorul îl 
privi încurcat. Ceva nedesluşit, amestecat cu teama de 
moarte, îl făcu să înceteze să-l mai lovească pe 
nenorocitul căzut în faţa lui. Deodată, bolnavul se 
ridică. Avea ochii deschişi mari şi privirea îngrozită. 
Incepu să-şi sfişie de pe trup tunica zdrenţuită şi se 
uită la locul unde îl săgeta durerea. Văzu un buboi 
mare între inimă şi umărul stîng. Era umflat, vînăt, 
dezgustător. Ceva mai sus, simţi că altul e gata să 
iasă. Işi roti privirea rătăcită pe feţele celor din jur şi 
scoase un țipăt ce nu mai avea nimic omenesc în el. 

— Fugiţi! Fugiţi, nenorociţilor!... strigă el din inimă, 
cuprins de deznădejde. Fugiţi cît mai este timp, că nu 
scapă nimeni de această boală trimisă de zeii 
Infernului! 


Supraveghetorul se apropie din nou de el şi-l lovi 
cu piciorul. 

— Vită leneşă şi murdară, ce strigi aşa? Lasă, că n- 
am văzut pe nimeni mort dintr-un buboi. 

Cuvintele supraveghetorului mai micşorară spaima 
sclavilor dimprejur. De cînd se ştiau văzuseră sclavi cu 
buboaie, şi nu muriseră. 

— E venit abia de două zile, şopti un sclav, a venit 
cu coloana aia de departe, din răsărit. 

Unii mai miloşi se apropiară de bolnav, puseră 
mîna pe el, se apucară să facă fese şi să-i lege 
buboaiele. 

—  Fugiţi, fugiţi, fraţilor, că nu scăpaţi nici unul! 
murmura bolnavul. De-acolo de unde am fost adus, 
cînd se întinde molima asta, seceră oamenii de rămîn 
cetăţile pustii. 

— Nu-i mai speria, vită, că pun flagrunul pe tine! îl 
mai ameninţă supraveghetorul, şi-şi văzu de drum. 

Se dovedi însă repede că boala nu se reducea la 
izbucnirea unor simple buboaie. Pînă seara, încă 
cincisprezece sclavi din lagărul spălătorilor de nisip 
căzură bolnavi, iar în cursul nopţii, opt dintre ei muriră. 
In ziua următoare se iviră cazuri şi în celelalte lagăre, 
şi moartea începu să secere cu furie printre sclavi. 
Medicul legiunii ceru legatului comandant măsuri 
severe, care se executară cu stricteţe. Spaima îi 
cuprinsese pe toţi, şi o dată cu ea, soarele devenise tot 
mai arzător, şi seceta - tot mai uscată. Dar spaima era 
mărită de către supraveghetori, decurioni şi centurioni, 
care căutau să scoată cît mai repede afară din cîmp şi 
din lagăre pe cei bolnavi şi trupurile celor morţi. 

Departe, în vale, către ieşirea dintre munţi, într-o 
poiană înconjurată pe o parte de peretele stincos al 
muntelui, şi pe cealaltă de pădure, se stabilise locul 


lazaretului, iar în apropierea lui locul de înmormîntare 
a celor morţi, în cîteva zile, lazaretul se umpluse cu 
bolnavi, dar nimeni dintre cei sănătoşi nu venea să dea 
ajutor celor doboriţi de boală. Zăceau aruncaţi pe 
pămîntul prăfuit, fără nici un adăpost, sub bătaia 
soarelui arzător. La poarta lazaretului se pusese gardă 
puternică, cu ordinul de a omori pe bolnavul care ar fi 
încercat să-l părăsească. 

Mulţi oameni - unii miloşi, alţii curioşi - priveau de 
sus de pe stinci în lazaret. li vedeau cum zăceau 
pierduţi, de-a dreptul în praf, pe frunze uscate sau pe 
paie, după cum fiecare mai avusese puterea să-şi 
pregătească un loc pe care să zacă, chinuiţi de o 
molimă nemaivăzută în Dacia: trupul bolnavului se 
acoperea de buboaie şi de pete negre, îl apuca o 
fierbinţeală mare, sîngele începea să-i curgă pe gură şi 
pe şezut şi o sete arzătoare îl chinuia. Pînă departe se 
auzeau strigătele lor disperate, cerînd apă. Unii, 
înnebuniţi de arsurile dinăuntru şi de lipsa de apă, se 
ridicau şi fugeau prin lazaret încotro vedeau cu ochii, 
căutînd cîteva picături care să le potolească suferinţa. 
Dar cei mai mulţi se linişteau repede. Nu se chinuiau 
mai mult de trei pînă la cinci zile şi le venea sfîrșitul. 
Rar se ivea cîte-un norocos, al cănii trup înfrunta cu 
tărie boala. Buboaiele începeau să se spargă, curgind 
din ele o materie amestecată cu sînge şi puroi 
dezgustător, sau începeau să dea îndărăt, fierbinţeala 
scădea, şi arsurile se mai potoleau. Erau semne că 
bolnavul se va însănătoşi. Pînă departe în jurul 
lazaretului se simţea miros urit de puroi şi de carne 
putredă, mărind astfel groaza în aceia care încercau să 
se apropie. 

Pentru a-i feri pe militari de molimă, la sfatul 
medicului, legatul Hortensius Julius oprise ieşirea 


soldaţilor din cîmpul legiunii şi dăduse ordin ca în 
lagărele de sclavi şi în colonia de barăci, corturi şi 
bordeie în care locuia populaţia să se formeze echipe 
de sclavi, conduse de liberţi sau de veterani, care, 
pentru o plată bună, să scoată în mare grabă pe 
bolnavi şi să-i transporte în lazaret, iar pe morţi să-i 
îngroape. Aruncaţi pe un maldăr de paie, în carige pe 
două roţi, bolnavii erau împinşi pînă la poarta 
lazaretului şi răsturnaţi acolo, unii peste alţii. Cei mai în 
putere se descurcau şi îşi căutau un loc pe care să 
bolească, ceilalți  rămîineau  nemişcaţi pentru 
totdeauna, şi de la poartă luau drumul spre groapa în 
care erau aruncate cadavrele. 

Boala venise ca un trăsnet la Ampelum şi 
schimbase cu desăvirşire viaţa. Fiecare era chinuit şi 
îngrozit de cele două flagele: al foametei şi al molimei. 

Trecuseră numai două săptămîni de la izbucnirea 
molimei, şi la Ampelum totul se dezorganizase, orice 
activitate în minele de aur încetase. Negustorii, 
meşteşugarii, ambulanţii şi saltimbancii, care făcuseră 
să pulseze viaţa aici în munţi şi care reuşiseră, cu toată 
seceta, să mai aducă alimente şi vin, fugiseră unii 
după alţii, îngroziţi de molimă. Dar boala nu se lăsa 
învinsă şi nici păcălită: pretutindeni, drumurile, potecile 
şi poienile erau presărate cu trupurile acelora care 
căutaseră prin fugă scăparea. Cei ce veneau din urmă 
îi ocoleau pe departe, fără să le vină în ajutor, căutînd 
să se îndepărteze cît mai repede. 

Dezorganizarea se accentua şi mai mult din ziua 
cînd, în cîmpul legiunii, căzu primul legionar. Urmară 
repede şi alţii, pe care medicul fii scoase afară cu 
multă iuţeală, îl sfătui apoi pe legatul comandant să 
mute cîmpul mai departe, într-un loc singuratic, pe un 
vîrf de munte, într-o pădure de brazi, şi ceru, spre a 


opri întinderea molimei, ca Ampelumul să fie încercuit 
de gărzi, astfel ca nimeni să nu poată nici ieşi şi nici 
intra. 

După plecarea legiunii, puţina ordine care mai 
dăinuise în tabăra şi în colonia din apropierea cîmpului 
dispăru cu totul. Incepură furturile şi jafurile. Fără 
teamă de moarte, sclavii din echipele ce transportau 
bolnavii, sclavii fugiţi prin păduri şi alţii, fel de fel de 
oameni fără căpătii şi înfometați, abia aşteptau 
căderea nopţii şi năvăleau ca hienele prin barăci şi 
bordeie, jefuiau tot ce găseau şi nu se sfiau să omoare 
pe cel care ar fi încercat să se opună. 

Se zvonise pînă departe că la Ampelum a izbucnit 
ciuma, şi acest zvon îl auzise şi Sarmis. Ştia din 
povestirile lui Plutarh că de ciumă nu se scapă decit cu 
fuga şi cu singurătatea, de aceea, de îndată ce află 
zvonul, cobori în vale, o luă pe bătrînă şi trimise ordin 
către toate cetele de sclavi pe care le strinsese, să se 
retragă departe, sus, în munţii dinspre miazănoapte. 
incercase să-l ia cu el şi pe Vitellius, însă acesta îi 
spusese că nu poate să părăsească „turma Domnului" 
şi că ei, creştinii, vor căuta prin toate mijloacele să 
vină în ajutorul celor atinşi, de molimă din lazaret. 
Indată ce legiunea şi funcţionarii imperiului părăsiră 
Ampelumul, creştinii sănătoşi, urmînd exemplul şi 
îndemnul lui Vitellius, pătrunseră în lazaret. Aci găsiră 
sute de oameni - bărbaţi, femei şi copii - care zăceau 
acoperiţi cu ţoale rupte şi murdare sau cu hainele ce le 
avuseseră pe ei în clipa cînd fuseseră luaţi de echipele 
de curăţire. În cîteva locuri numai, erau mici umbrare, 
din crengi aşezate pe crăcane, ridicate de către puţinii 
bolnavi care trecuseră greul bolii şi începuseră să se 
însănătoşească. Pe aceştia nu-i mai îngrozea molima. 
Vitellius auzea din toate părţile strigăte şi blesteme, 


rugăciuni şi implorări către zei, vaiete de durere şi de 
însetare. Şi în lazaret încă se mai aduceau bolnavi, dar 
nu mai avea nimeni grijă să scoată morţii. Cei care 
începuseră să se însănătoşească erau atit de slăbiţi, 
încît abia puteau să se mişte şi să-i ajute pe cei care se 
aflau în apropierea lor. 

Chiar din prima zi a pătrunderii lor în lazaret, 
creştinii porniră la muncă. Începură să scoată afară 
trupurile celor morţi, să facă ordine şi curăţenie pe sub 
cei bolnavi, şi în apropierea lor şi să-i ajute cu ceea ce 
puteau - cu îndemnuri şi cu rugăciuni. Şi vederea 
trupurilor pline de buboaie roşii-vineţii, din care se 
scurgea puroiul, murdare de praf şi de excremente, 
goale, zăcînd în poziţii care provocau scîrbă, nu-l 
îngreţoşară pe Vitellius şi nici pe creştinii care îl 
însoțeau. Se opreau la fiecare, şi după ce-i dădeau 
puţinul ajutor ce le stătea în putere, îl linişteau cu 
cuvinte de îndemn şi de speranţă. 

Vitellius mergea printre două rînduri de bolnavi, 
cînd se auzi strigat: 

— Bunule om, fie-ţi milă de mine şi dă-mi citeva 
picături de apă! 

Se întoarse şi privi sub un mic umbrar. Ceea ce 
vedea nu mai era un om, ci un hoit, care încă mai trăia 
şi care mai găsise în el puterea să ceară apă. Trupul lui 
gol şi slab, un schelet, era acoperit cu buboaie negre. 
Unele mai supurau încă, iar pe altele se uscase sîngele 
şi puroiul. Se aplecă, luă oala de lîngă el şi începu să-i 
pună apă. 

— Cine eşti tu, bolnavule? îl întrebă Vitellius cu 
blîndeţe, privindu-l cu multă milă. 

— Sînt Fabius, supraveghetorul de sclavi, toţii zeii 
să te aibă în pază, potoleşte-mi setea care mă arde. 

Vitellius auzi în apropiere un bolnav mişcîndu-se pe 


stratul lui de frunze uscate, amestecate cu mult praf, 
care se căznea să strige cit îl mai ţinea puterea: 

— Să nu-i dai nici o picătură, lasă-l să îndure cele 
mai îngrozitoare chinuri şi să moară ca un cîine! E 
Fabius, cîinele, chinuitorul şi omoritorul de sclavi. Şi eu 
am fost sclav în ceata lui, şi m-a zdrobit în bătăi... 

Cu multă linişte, Vitellius se uită la sclavul care 
vorbea. Era şi el o arătare. Reuşise să se salte pe un 
cot şi să-şi îndrepte privirea tulbure, plină de ură, spre 
ceea ce mai rămăsese din acela care fusese Fabius. 

— De ce să nu-l ajut? în faţa celui atotputernic, 
toţi sîntem egali. Oamenii sînt datori să se ajute unii pe 
alţii... 

— Aşa, tu eşti creştin? spuse sclavul, ceva mai 
înviorat, şi o rază de speranţă îi luci în ochi. Bunule 
creştin, te rog din suflet să mă ajuţi şi pe mine să mă 
fac sănătos! 

Bolnavul încercă să se ridice, însă din cauza 
slăbiciunii nu reuşi decit să se întoarcă mai bine spre 
Vitellius. Speranţa îi dădea puteri noi, ce se istoveau 
repede, şi tot atit de repede apăreau altele. 

— Da, stai liniştit, al să primeşti tot ajutorul pe 
care ţi-l pot da. 

— Dar pe „cliinele" ăsta să nu-l ajutaţi, el a făcut 
să plingă sufletele în zeci de sclavi. Poate că tu, bunule 
creştin, nu ştii ce este sclavia, nu ştii ce-am îndurat 
noi, sclavii!... 

Nu trecu mult, şi pe buzele celor bolnavi din lazaret 
nu erau decit cuvinte de mulţumire şi de laudă aduse 
creştinilor. De la pătrunderea lor în lazaret, parcă se 
produsese o minune: mureau din ce în ce mai puţini 
bolnavi, boala se lungea şi se vindecau din ce în ce mai 
mulţi. În lazaret se făcuse ordine şi curăţenie. Din 
barăcile părăsite de cei fugiţi de frica molimei fuseseră 


luate vase, paturi, lucruri de îmbrăcăminte, alimente şi 
tot ce putea fi folosit pentru a-i ajuta pe bolnavi. Cei cu 
buboaie şi cu răni mari, purulente, erau legaţi cu fese 
rupte din cămăşi sau din alte lucruri de casă. Bolnavii 
puteau să-şi sprijine capetele pe perne umplute cu fîn 
şi fiecare avea lîngă el puţină apă şi mîncare. Dar 
mărinimia şi elanul creştinilor începură să se sleiască 
repede. După cîteva zile începură să cadă şi dintre ei şi 
unii chiar îşi dădeau sfîrşitul în chinuri tot atît de grele. 

In disperare, omul îşi creează speranţe, dorinţele 
lui încep să devină elemente posibile pentru 
evenimente ce par că se vor realiza fără îndoială, iar la 
baza faptelor ce se produc în jurul său este gata să 
pună miracolul, puterea supranaturală. Aşa se face că 
situaţia în lazaret îmbunătăţindu-se, iar numărul celor 
ce se vindecau sporind, se întinsese repede zvonul că 
bolnavii îngrijiţi de creştini se vindecau de molima 
adusă de duhurile rele şi că zeul la care se rugau 
aceştia îi învinsese pe zeii cei răi. De fapt, prin 
curăţenia şi ajutorul ce-l dădeau creştinii, bolnavii 
puteau să lupte mai aprig cu boala, căci în epidemii, 
după un val puternic la început, molima slăbeşte, boala 
se mai uşurează şi încetul cu încetul cedează, sporind 
astfel numărul celor vindecaţi. Dar mulţimea, în 
disperarea ei, în lupta cu seceta, cu foametea şi cu 
molima, ajunsese repede să vadă în cel mai mic semn 
de bine sau de rău voinţa zeilor. Zvonul despre 
minunile şi puterea de vindecare a creştinilor prinsese 
în scurt timp minţile acelora ce nu fuseseră atinşi de 
molimă. Creştinii erau căutaţi, erau aşteptaţi pe 
drumuri şi oriunde erau de găsit. Fiecare îşi căuta un 
creştin, care să-l îngrijească atunci cînd va fi lovit de 
molimă şi, în pornirea nestăvilită pentru a se salva, 
fiecare căuta să dea creştinului tot ce avea mai bun şi 


mai ales îmbrăcăminte şi mîncare. Şi faţă de toţi, 
creştinii se legau că-i vor îngriji şi de la toţi primeau 
ceea ce li se oferea, le stringeau cu grijă şi le duceau 
bolnavilor în lazaret. 

Ceea ce făceau creştinii nu fusese de la început pe 
placul liberţilor şi al sclavilor din echipele care 
stringeau bolnavii şi morţii, fiindcă nu mai puteau jefui. 
Cînd mulţimea începu să vadă minuni în faptele 
creştinilor, preoţii de la templele din Ampelum se 
înfuriară. Şi astfel, pe măsură ce miolima scădea, 
creştea furia lor. Aceştia, cu augurii templelor, porniră 
lupta. Furia lor era zilnic întreţinută şi de faptul că tot 
mai mic era numărul celor care veneau să se închine 
zeilor şi să le aducă jertfe, începură să se răspîndească 
tot felul de zvonuri mincinoase: că zeii s-au supărat pe 
oameni, fiindcă în lazaret au intrat creştinii, că molima 
a fost adusă de creştini şi că, dacă pentru scurt timp 
ea se arăta mai blindă, vor veni zile îngrozitoare, cînd 
vor cădea cu toţii bolnavi şi nu va mai scăpa nimeni ; 
de aceea, cine vrea să scape cu viaţă să aducă zeilor 
cît mai multe jertfe şi să pornească împotriva 
creştinilor. Nu lipsiră nici zvonurile că ei, creştinii, 
umblă cu duhuri rele şi se roagă zeilor celor răi, că fac 
vrăjitorii şi pierd sufletele celor vindecaţi, dîndu-le 
pentru totdeauna duhurilor Infernului, şi că e mai bună 
moartea decit însănătoşirea cu ajutorul lor. 

Într-una din zile se petrecură alte fapte noi: preoţii 
organizară aduceri de mari jertfe zeului Apollo şi zeiţei 
Venera. Molima revenise cu furie, şi numărul celor ce 
cădeau bolnavi creştea înspăimîntător. Izbucnise din 
nou panica. Increderea ce se arătase creştinilor 
dispăruse repede şi mulţimea pornise să caute cu 
disperare în altă parte scăparea, de aceea preoţii 
pregătiră în grabă aducerea jertfelor, şi, aşa cum se 


aşteptau, mulţimea dădu năvală spre templu. Urmă 
lovitura.: augurii căutară în măruntaiele animalelor 
jertfite şi, îngrijoraţi peste măsură, anunţară că molima 
şi seceta au fost trimise de zei ca să lovească în 
creştini şi că, dacă vor să scape mai repede de ea, să 
pornească cu toţii, să-i prindă şi să-i omoare. După 
auguri, preoţii, prin cuvinte meşteşugite, întăritară şi 
mai mult mulţimea. 

— Să-i căutăm pe creştini, strigă un veteran la un 
semn făcut de un preot, să-i răstignim! Numai aşa îi 
vom îmbuna pe zei. 

— La moarte cu creştinii! strigă altul. 

— Să-i omorîm cu pietre, acolo în lazaret, răsună o 
voce groasă. 

Din faţa altarului, preoţii făceau semne de îndemn 
şi rosteau scurt: 

— Să-i căutăm!... Să-i prindem!... Să-i omorim!... 

— Să mergem chiar acum, să mergem cu toţii! 
strigă cu putere cel cu vocea groasă, un bărbat 
mătăhălos, lat în spete, păros, cu ochii înroşiţi şi fălci 
puternice. 

Acesta ieşi din mulţime lîngă altar şi ridică în sus 
pumnii mari cît două ghioage. Şi cu vocea lui, puţin 
răguşită, tună: 

— Vreau să le strivesc eu ţestele cu aceşti pumni, 
voi să daţi cu pietre! Haideţi după mine! 

Înfricoşată şi îndîrjită, mulţimea porni în fugă spre 
lazaret. În drum, cei mai mulţi, cuprinşi de furie, 
căutau pietre cît mai mari, bite cît mai grele şi chiar 
piroane pentru răstignire. Răsuna valea de strigătele 
lor: 

—  Moarte!... La duhurile rele cu creştinii!... În 
Infern cu ei!... Să-i trimitem la zeii cei răi, la care se 
închină!... 


În lazaret era linişte. Stînd numai printre bolnavi, 
Vitellius dăduse îngrijiri fără să se odihnească o clipă. 
Auzi în susul văii ca un ecou slab strigăte şi ţipete, ce 
se întăreau pe măsură ce se apropiau. Pe drumul ce 
ieşea din Ampelum, văzu un om însănătoşit de curînd 
care, deşi încă slăbit de chinurile bolii, alerga cît îl 
ţinea puterea. Intră în lazaret şi strigă, abia ţinîndu-şi 
răsuflarea: 

—  Fugiţi, creştinilor, preoţii au întăritat mulţimea 
şi în curînd vor sosi aici să vă omoare-! Fugiţi cît mai e 
vreme! 

Cîteva clipe, Vitellius rămase nemişcat în picioare 
şi privi departe, năpădit de ginduri şi de îngrijorare. 
Cunoştea ura preoţilor şi se aştepta la o răzbunare din 
partea lor. Ca el, şi ceilalţi creştini din lazaret stăteau 
nemişcaţi şi îl priveau. Aşteptau hotărîrea lui. 
Strigătele şi larma creşteau repede. El le făcu semn să 
se apropie. Cînd toţi se striînseră în jurul lui, ridică 
privirea spre cer şi începu să se roage. Ceilalţi repetau 
în cor cuvintele rostite de el. Işi plecă privirea după ce 
spuse: 

— Doamne, facă-se voia ta! 

îndurerat, privi credincioşii din jurul lui. Nu erau 
mulţi, numai cîteva zeci. Continuă cu voce schimbată: 

— Noi ştim că Dumnezeu, pentru faptele şi 
credinţa noastră, ne  învredniceşte cu cununa 
muceniciei!... 

Vitellius tăcu, parcă încurcat în gînduri. Vederea i 
se înceţoşa, în trup i se răspîndea o fierbinţeală ce-l 
ardea, şi sub amiîndouă braţele simţi dureri ascuţite. 
Intr-o fulgerare, înţelese totul: îl lovise şi pe el molima. 
Îşi încorda voinţa şi puterea şi, ameţit, se sprijini de un 
creştin. 

— Vor să vă omoare aici în lazaret! spuse cel care 


le adusese vestea. 

— Nu aici, rosti Vitellius aproape în şoaptă, de ce 
să-i lovească pe cei bolnavi, vom merge afară! 

Porniră către poartă într-un şir trist, dar cu 
sufletele luminate de suprema încercare. Fiecare se 
socotea o jertfă şi fiecare primea martiriul, pentru 
îndreptarea oamenilor. Dincolo de poartă, se întilniră 
cu mulţimea întăritată. Creştinii mergeau strînşi unii 
într-alţii şi se rugau cu privirile ridicate spre cer. 
Înfricoşată, mulţimea se dădu la o parte din calea lor. 
Trecu o clipă de încordare, de tăcere şi de aşteptare. 

— Pe ei, pe trimişii duhurilor rele! strigă cel cu 
vocea groasă. 

Se auzi bufnitura bolovanului de piatră pe care el îl 
ridicase şi-l repezise cu toată puterea, zdrobind capul 
unui creştin. A fost ca un semnal. O ploaie de pietre se 
porni din toate părţile. Vitellius se întoarse şi 
îngenunche. Îngenuncheară şi cei ce-l urmau. 

— Primeşte, Doamne, jertfa noastră! rosti el, cu 
privirea spre cer. 

Ploaia de pietre, de bite şi de măciuci îi dobora pe 
creştini. Sîngele începu să curgă, îngroşind praful 
albicios al drumului. Cel cu voce groasă se apropie de 
Vitellius şi, repezind cu putere măciuca, îi zdrobi capul. 

In cîteva clipe, creştinii căzură sub lovituri. Indiîrjită, 
mulţimea porni înapoi spre Ampelum şi începu să-i 
caute pe toţi cei trecuţi la noua credinţă. Pînă noaptea 
tirziu a curs sîngele în Ampelumul rămas aproape 
pustiu. 

Pe drumul de la Apulum la Ampelum se executau 


numeroase lucrări pentru stăvilirea alunecărilor de 
teren, ce se porneau mai ales în anotimpurile ploioase. 
Incă din primăvară, îndată după încetarea ploilor, 
fusese deschis şantierul, ce se întindea pe o mare 
distanţă în lungul drumului. Sute de sclavi munceau 
din zori pînă-n amurg, sub loviturile de flagrun ale 
supraveghetorilor, şi nici în timpul secetei şi molimei 
din vară activitatea nu încetase. Paza fusese 
încredinţată unei centurii, comandată de centurionul 
Sabinus, şi tot el era şi comandantul şantierului. Cu 
toate că legatul Hortensius Julius ordonase ca lucrările 
să fie efectuate în cea mai mare grabă, centurionul nu 
se ocupa prea mult de treaba de pe şantier, şi la orice 
oră din zi şi din noapte îl găseai dormitind la masa din 
baraca-pretoriu, avînd în faţă o oală cu vin. De aceea, 
activitatea o lăsa pe seama decurionilor şi a 
supraveghetorilor. 

Intr-o zi de sfîrşit de vară, pe la vremea prînzului, 
sub razele fierbinţi ale soarelui ce dogorea ca fierul 
înroşit, se apropia de şantier un dac ce venea dinspre 
Apulum. Seceta nu se sfirşise încă, şi împrejur, cit 
răzbătea privirea, nu se vedea decît uscăciune şi praf. 
Dacul mergea cu pas rar, fără grabă. La acelaşi capăt 
al şantierului, pe o astfel de vreme, centurionul 
Sabinus ţipa, înjura şi lovea în sclavi, supraveghetori şi 
decurioni. Aceştia se fereau şi abia îşi mai ţineau risul. 
Nu-l luau niciodată în serios, şi de cele mai multe ori, 
pentru a fi lăsaţi în pace, căutau şi-i aduceau vinul cel 
mai tare. Cînd dacul se apropie de ei, centurionul 
tocmai bătea un sclav, prin a cărui tunică sfişiata se 
vedeau urmele loviturilor de flagrun şi direle de sînge, 
ce se scurgeau pînă sub cingătoare. Oprindu-se ca să- 
şi şteargă sudoarea, centurionul îl văzu. 

— Ce ecu tine, ia vino-ncoa, barbarule! îi strigă. 


— Toţi zeii să te aibă în paza lor, centurioane! îl 
salută dacul. 

—  l-auziţi, mă, ce frumos vorbeşte barbarul ăsta 
limba Romei! se miră centurionul rotindu-şi privirea 
spre supraveghetorii şi decurionii ce-l înconjurau. Ce 
cauţi tu pe-aici, dacule? Nu aşteptă răspunsul, şi 
ordonă: la prindeţi-l şi legaţi-l, uite, are urechea 
crestată, e un sclav fugar! 

Dacul se dădu cîţiva paşi înapoi, trase de la briu 
cuțitul şi vorbi cu totul stăpîn pe sine: 

— Sînt un dac liber, centurioane! Libertatea mi-a 
fost acordată de către guvernatorul Daciei. 

Scoase repede certificatul de eliberare şi-l întinse 
centurionului. Acesta privi doar o clipă papyrusul şi, 
văzînd sigiliul, mintea parcă i se limpezi de băutură şi 
luă o poziţie ca în faţa legatului comandant. 

— Cum, dacule, tu ai fost pus în libertate chiar de 
către Livianus Claudius îl întrebă încurcat. Desfăcu încă 
o dată papyrusul şi privi scrisul. Şi încotro ai plecat, 
dacule? 

— Caut de lucru, centurioane! Ca libert, pot să mă 
duc oriunde în imperiu. 

— Că doar nu te-oi duce la Ampelum, unde de- 
abia s-a mai potolit niţel molima? îl întrebă cu voce 
ceva mai scăzută. 

— Eu n-am spus că mă duc acolo, am spus numai 
că sînt plecat în căutare de lucru! 

— Pe Proserpina, ştii că eşti cam înfipt, dacule? îmi 
placi! la spune-mi, unde ai mai lucrat, pe unde-ai mai 
umblat prin imperiu, că te văd bun de gură. 

Dacul răspunse fără prea multă grabă: 

— Am lucrat pe şantierul podului de la Drubeta, pe 
cel de la Brucla, iar de umblat, am umblat mult: la 
Roma, la Athena, cunosc bine Ellada, Corinthul... 


— Nu vrei să rămii aici, dacule? Te pun 
supraveghetor de sclavi, dar să ţii minte: dacă n-o să 
ştii tu să-i faci pe sclavi să muncească, o să ştiu eu să 
rup flagrunul pe spatele tău! Centurionul se întoarse şi 
căută cu privirea pe unul dintre decurioni. Silius, să-i 
dai dacului echipa lui Aulus, lua-l-ar Proserpina! 

Decurionul Silius, o namilă de om, rînji şi hurui 
printre dinţi cu vocea-i groasă şi răguşită: 

— l-o dau, centurioane! 

Cum centurionul se găsea mai tot timpul beat, 
Silius era de fapt conducătorul şantierului. 

După citeva zile se putea observa că noul 
supraveghetor, dacul, şi echipa lui aveau cel mai mare 
spor la lucru, deşi nimeni nu-l văzuse lovind vreun 
sclav. O oarecare schimbare se petrecuse şi la celelalte 
echipe: sclavii munceau mai striînşi, se arătau mai 
disciplinaţi şi nu se mai pîrau supraveghetorilor. Văzînd 
că treaba merge bine, supraveghetorii se stringeau 
bucuroşi la umbra răcoroasă a vreunui mal de pămînt 
şi căutau să le treacă timpul povestind şi spunînd 
glume. Numai noul supraveghetor nu-şi părăsea 
echipa. Din cînd în cînd, aranja cu supraveghetorii 
schimbări de sclavi şi nici unul nu băgă de seamă că în 
scurt timp, în fiecare echipă pătrunsese cîte unul sau 
doi sclavi din echipa dacului. 

Cu mai mult de două săptămîni în urmă, Sarmis, 
Strombix, Buziris şi Artaban plecaseră să stringă un 
număr cît mai mare de sclavi. Fiecare era însoţit de o 
ceată de sclavi fugari, hotăriţi să lupte pentru libertate. 
Porniseră să dea atacuri pe la şantiere şi pe la ferme. 
Sarmis se hotărise să încerce lovitura la acest şantier. 
După ce-i dăduse ocol pe departe de mai multe ori şi 
văzuse că numărul decurionilor şi legionarilor care 
asigurau ordinea era prea mare pentru a putea ataca 


făţiş cu mica lui ceată, lăsase sclavii ce-l însoțeau 
ascunşi într-un hătiş, departe în padure, şi pornise 
singur spre şantier. Işi pusese cu grijă la briu 
certificatul de eliberare, întărit cu sigiliul lui Livianus 
Claudius. Pătruns în şantier, Sarmis se convinsese 
repede că sclavii nu aşteptau decît momentul prielnic 
şi erau gata să pornească la luptă. Spre a nu da nimic 
de bănuit, nu se arătase revoltat cînd, la cîteva zile de 
la sosire, într-o seară, centurionul, decurionii şi 
supraveghetorii, după ce băuseră mult şi se 
îmbătaseră, aleseseră ciîte-un sclav din fiecare echipă 
şi puseseră să fie torturați şi biciuiţi pe trupurile goale, 
în timp ce ei rideau şi se veseleau la vederea 
spectacolului. A doua zi aflase că astfel de seri de 
torturi aveau loc des şi că ei, decurionii şi legionarii, le 
numeau „circul“. Cîteodată, centurionul Sabinus punea 
să se bată sclavii între ei, iar învingătorului îi dădea să 
bea pînă se îmbăta. 

Tocmai cînd treaba pornise mai bine la toate 
echipele, şi sclavii se arătau mai vrednici şi mai liniştiţi 
ca oricind, centurionul şi decurionii constatară cu 
mirare că supraveghetorul dac dispăruse într-o noapte. 
Nimeni nu luă în seamă faptul, că în ziua următoare, 
sclavii, deşi lucrau cu spor, glumeau şi rideau, căutau 
să stringă în anumite locuri cît mai multe sape, lopeţi, 
topoare, pari de lemn şi chiar pietre. 

Centurionul Sabinus primi rizîind vestea fugii 
dacului. 

— Nu mă miră că nu i-a plăcut dacului să rămînă 
aici ca supraveghetor, spuse el cu puţină ciudă. 
Barbarul s-ar fi simţit mai bine dacă îl puneam la 
muncă grea. li ordonă apoi decurionului: Silius, pe 
supraveghetorul Aulus îl iert, lua-l-ar Proserpina, să-i 
dai înapoi echipa şi să-şi vadă de treabă! 


Socotind că în această zi îşi făcuse datoria, 
centurionul intră în baracă şi se aşeză la masă, în faţa 
oalei pline cu vin. Silius porni să controleze cum merge 
lucrul la echipele înşirate în lungul drumului. El nu 
trecu tot atît de uşor cu vederea plecarea dacului. În 
mintea lui încolţi teama că barbarul a fost o iscoadă a 
unei cete de latroni, deşi arătase certificatul de 
eliberare, scris numai de cîteva luni. La toate echipele, 
sclavii văzură cu îngrijorare că gărzile de legionari erau 
întărite. 

Către seară sosi la şantier o centurie ce mergea de 
la Apulum spre Ampelum. Cu centurionul Sabinus nu se 
putea vorbi, atît era de beat, însă decurionul Silius 
insistă mult ca centuria să facă popasul de noapte la 
şantier. Se bucură în sinea lui că zeii îi trimiseseră 
întăriri şi nu se mai temea de un atac al cetelor de 
latroni, în noaptea ce urma. 

Cît timp stătuse în şantier, Sarmis reuşise să-i 
îndemne pe sclavi să se răscoale în momentul cînd el 
va ataca cu ceata lui. Pregătise lovitura pentru 
dimineaţa zilei ce urma fugii sale, înainte de ivirea 
zorilor, cînd sclavii erau scoşi din bordeie şi duşi spre 
locurile de lucru. Dar sosirea neprevăzută a centuriei în 
trecere spre Ampelum punea în pericol lovitura lui şi 
făcea cu neputinţă răscoala sclavilor din şantier. 

După căderea întunericului, liniştea cuprinsese tot 
şantierul. Sclavii fuseseră închişi în bordeie, iar 
legionarii sosiți cu centuria adormiseră repede, frînţi de 
oboseala drumului. Cîţiva decurioni şi supraveghetori 
goleau oale cu vin la o masă, sub un fag bătrîn. În 
baraca-pretoriu. centurionul Sabinus îl îndemna pe 
centurionul comandant al centuriei sosite şi era 
supărat că nu are un tovarăş bun la băutură. 

In bordeiul echipei lui Aulus, sclavii stăteau întinşi 


pe paie. Opaiţul din firida de pămînt se stinsese de 
mult. Unii dormeau, biruiţi de trudă, dar de cei mai 
mulţi nu se lipea somnul, îngrijoraţi de ceea ce se va 
întîmpla la ivirea zorilor. În liniştea din bordei, un sclav 
se mişcă de citeva ori şi începu să se tirască spre uşă. 
Lanţul de la picioare îi zornăia uşor. După citeva 
mişcări, se opri lînga alt sclav şi-i şopti la ureche: 

— Afranius, dormi? 

Cel întrebat se ridică într-un cot şi întoarse capul 

— Nu, Tibullius, somnul nu s-atinge de mine. 

— Nici eu nu pot să dorm. Ce-o să facă el şi ceata 
lui? Nu-i putem lăsa să pornească atacul împotriva a 
doua centurii. 

— Acelaşi gînd mă stăpîneşte şi pe mine, Tibullius. 
Cum să-i salvăm? Ce-am putea să facem? 

— M-am hotărît să fug din bordei, Afranius! Voi 
căuta să ies din şantier şi să urc pe coasta muntelui 
pînă în vîrf Nu mă opresc pînă nu-i găsesc. Sarmis ne-a 
spus care-i semnalul. Poate că o să m-audă. 

— Merg şi eu, Tibullius, orice s-ar întîmpla! 

— Nu, Afranius, tu trebuie să rămii aici. Pentru 
asta; am venit la tine. Miine dimineaţă să dai de ştire 
din timp la toate echipele să nu pornească lupta, iar 
dacă zeii nu-m-or ajuta să-l găsesc, şi Sarmis va porni 
atacul, atunci să săriţi cu toţii. Intîmple-se ce vor voi 
zeii! 

— Şi dacă îl găseşti şi nu atacă, ce vom face? 

— Vom amina lovitura cu două zile, după plecarea 
centuriei. Totul să fie pregătit, tot aşa cum a lăsat 
Sarmis vorbă. Tibullius făcu o scurtă pauză, apoi urmă 
cu îngrijorare: Mi-e greu pînă mă strecor afară din 
şantier printre gărzile de legionari. Lanţul de la picioare 
o să zornăie, oricît de încet voi călca, şi mi-e teamă să 
nu mă simtă. Ah, Afranius, dacă aş avea putere, l-aş 


rupe, sau dacă aş şti că ajung pînă la el să-i duc 
vestea, mi-aş tăia laba unui picior, să-mi scot legătura 
de fier! 

Amîndoi tăcură, frămîntaţi de îngrijorare. 

— Lanţurile ne trădează... lanţurile şi cătuşele, 
aduse pe pămînt de zeii cei răi! murmură Afranius. 
După altă tăcere scurtă, se ridică de pe paie şi începu 
să-l zguduie pe Tibullius. iți dau tunica mea, Tibullius, 
căci cămaşă nu am! 

— Ce vrei să fac cu ea? 

— O înfăşurăm peste lanţ şi-o legăm de picioare 
cu sfoara cu care sînt încins. Lanţul n-o să mai zornăie, 
şi după ce ajungi în pădure o desfaci şi-o arunci. 

— Vă dau eu altceva, să nu mai zornăie lanţul, 
spuse în şoaptă cineva de lîngă ei. 

— Taci, Crispus! şuieră printre dinţi Afranius, 
cunoscîndu-l după voce pe cel ce vorbise. 

— Nu tac, Afranius! rosti Crispus, dîindu-şi ceva 
mai mult drumul la voce. Cine ne aude aici în bordei? 
De cine vă feriţi voi? Nu sînţem toţi sclavi, hotăriţi să 
pornim la luptă pentru a ne cîştiga libertatea? Sculaţi, 
fraţilor! Să-l ajutăm pe Tibullius să ajungă mai repede 
la Sarmis! 

În bordei se auziră foşnete de paie răscolite, semn 
că cei mai mulţi ascultaseră în tăcere. Unul începu să 
scapere cu amnarul, vrînd să aprindă opaițul. 

— Lasă opaițul, nu trebuie să se vadă afară lumină 
prin crăpăturile uşii! strigă un sclav către cel ce 
scapără. Tu ai cap pus de zeii Infernului? 

Crispus, care auzise tot ce vorbise Tibullius cu 
Afranius, spuse cu hotărire, în şoaptă: 

— Miine, fraţilor, cum ieşim din bordei, ne 
strecurăm repede, care cum poate, spre celelalte 
bordeie şi le spunem tuturor să stea liniştiţi. 


— De ce să amîinăm? Să dăm lovitura, nu mai pot 
răbda! se auzi o voce groasă dintr-un colţ al bordeiului. 

— Ai răbdare, Apian! Tu vrei să fim liberi prin 
moarte, nu în viaţă? îl mustră Tibullius. Pregăteşte-ţi 
pieptul, braţele şi pumnii, căci nu e departe clipa pe 
care o dorim cu toţii! 

In bordei se auziră murmure şi foşnete de paie. 
Dacă ar fi fost lumină, pe feţele multora dintre ei s-ar fi 
putut vedea amărăciune, nerăbdare şi revoltă. 

— De ce murmuraţi, cine şi-a pierdut încrederea? 
căută să-i  liniştească Tibullius. Cine nu-şi mai 
aminteşte ce ne spunea Sarmis: „Lovitura o dai cînd îţi 
vine ţie mai bine, şi nu duşmanului, iar din clipa în care 
ai pornit lupta, nu trebuie să te gîndeşti la altceva decit 
la izbîndă! Vreţi să-l pierdem pe el începînd miine în 
zori răscoala? îi întrebă apăsat. 

Urmară cîteva clipe de linişte încordată. 

— Mă duc şi eu cu Tibullius, rupse tăcerea sclavul 
cu vocea groasă. Eu mă lupt şi cu zece legionari o dată 
şi-l scap, numai să ajungă el pînă la Sarmis. 

— Stai liniştit, Apian! îl îndemnă Tibullius. Haide, 
Crispus, ai spus că-mi dai altceva să leg lanţul! 

— Sînt gata, Tibullius! Am un ştergar minunat, l- 
am luat de la un decurion. Cît ai clipi ţi l-am şi 
înfăşurat! 

La uşă se auziră uşoare scrijelituri şi hîrşiit ca de 
cuţit. Toţi amuţiră. 

—  Vedeţi-vă de treabă, nu vă speriaţi! spuse în 
şoaptă un sclav de lîngă uşă. Am virit cuțitul printr-o 
crăpătură, şi-am dat drugul la o parte. Cînd ieşi, îl pui 
la loc. 

Tibullius ieşi fără zgomot, şi paşii lui se pierdură 
repede în noapte. In bordei se lăsă o linişte încordată, 
dar numai pentru scurt timp. La uşă scîrţii din nou 


hîrşiitul de cuţit. Toţi ascultară cu sufletul la gură. 

— Cine umblă acolo? strigă înfundat Afranius. 

Nu avu timp să primească un răspuns, uşa se 
deschise, se auzi drugul pus la loc şi paşi grei se 
îndepărtară în grabă. 

— A plecat şi Apian, spuse un sclav după ce dibui 
paiele din apropierea lui. 

Tibullius pornise încet, călcind cu multă grijă. 
Ajunsese la drum şi-l trecuse tîrîndu-se. In jurul lui nu 
se mişca nimic, nu se auzea nici un zgomot. Luna nu 
răsărise. Porni în sus pe povirnişul muntelui, mergind 
mai mult pe brînci, atent la tot ce se petrecea pe 
şantier. Se oprea din loc în loc şi asculta. La cîteva zeci 
de paşi înainte, pădurea se contura prin întuneric ca o 
pată lungă şi neagră ce încingea muntele. Continuă să 
înainteze, ferindu-se de locurile în care ştia că stăteau 
legionarii de pază. Trecu de-a curmezişul peste două 
poteci pe care străjile patrulau dînd roată şantierului. 
Ştia că pînă să ajungă în pădure mai avea de trecut 
numai peste una. Speranţa şi curajul îi creşteau clipă 
cu clipă. Lanţul de la picioare fusese bine înfăşurat, nu 
zornăia şi nu-l supăra la mers. lnainta năpădit de 
înfrigurarea şi de mulţumirea ce-i umpleau sufletul: 
hotărîrea de a lupta. În minte, gîndurile îi alergau 
năvalnic: îl vedea pe Sarmis bucurîndu-se de sosirea lui 
şi lăudîndu-l pentru curajul de care dăduse dovadă, îi 
vedea pe sclavi în toiul luptei, lovind cu sete în 
supraveghetori şi legionari, se vedea pe el apoi liber, în 
munţi, alături de ceilalţi sclavi din cetele lui Sarmis. 
Nu-şi mai dădea seama dacă clipele se scurgeau prea 
repede, sau prea încet. Pata mare, neagră a pădurii se 
apropiase. Deodată, gîndurile lui se şterseră într-o 
fulgerare. O piatră se desprinse aproape de el şi porni, 
rostogolindu-se în vale. In aceeaşi clipă, ceva greu 


căzu asupra-i şi-l prinse dedesubt. Se simţi strîns cu 
putere. Nu-şi dădu seama că fusese prins de un 
legionar. Legionarul l-ar fi străpuns cu sulița sau l-ar fi 
lovit cu spada. Auzi ameninţarea şuierindu-i la urechi: 

— Sclav împuţit, vrei să fugi? 

Intr-o supremă încordare şi disperare, căută să-l 
răstoarne pe cel ce se aruncase asupra sa, hotărit să-i 
înfigă mîinile în git, dar nu reuşi. 

— Vreau să te prind nevătămat, să primesc o bună 
răsplată de la centurion, altfel te trimiteam la 
Proserpina! 

Cu aceeaşi încordare, Tibullius se răsuci cu toată 
puterea, trupul de deasupra lui se rostogoli alături, şi 
pentru o clipă, eliberat, se întoarse fulgerător şi se 
aruncă peste el. În acelaşi timp însă, Tibullius simţi în 
piept o durere ascuţită, şi ceva cald începu să i se 
scurgă pe trup. Se aştepta ca cel ce-l lovise să se 
repeadă din nou asupra sa. Işi puse repede mina pe 
rană şi o apăsă cu putere, apoi se ridică în genunchi, 
hotărît să lupte mai departe. Dar ceea ce auzea şi 
distingea prin întuneric nu putea să înţeleagă: cineva 
scotea un horcăit înăbuşit, numai la un pas de el. 

— Eşti rănit, Tibullius? auzi o şoaptă. Sînt eu, 
Apian! Curaj, Tibullius! 

—  Să-l cauţi pe Sarmis! Ah, zeilor, de ce nu mă 
ajutaţi? murmură Tibullius. 

Simţea cum i se scurge viaţa din trup. Apian mai 
strînse de cîteva ori cu putere gitul legionarului, apoi îl 
luă repede în spate pe Tibullius şi începu să urce spre 
pădure. Lanţul de la picioare îi zornăia. Paiele în care îl 
înfăşurase se împrăştiaseră. Dar nu avea timp de 
pierdut. Acum depindeau numai de el soarta luptei şi 
viaţa lui Tibullius. Cu toate simţurile încordate, căuta 
să prindă tot ce se petrecea în jur, ca un animal care 


se ştie încolţit. Pe măsură ce se apropia de pădure iuți 
paşii, şi dispăru printre trunchiurile groase al copacilor. 

— Cum te simţi, Tibullius? întrebă pentru a-şi da 
seama dacă cel pe care îl poartă în spate mai e în 
viaţă. 

— Grăbeşte-te, Apian! Pe mine lasă-mă lingă 
trunchiul unui copac. Fugi, caută-l pe Sarmis. 

— Staţi! auziră o voce în întuneric. 

Incă de cu seară, însoţit de cîțiva sclavi, Sarmis 
coborise spre şantier şi, din marginea pădurii, căutase 
să supravegheze orice mişcare. Auzind că cineva urca 
gifiind, cu zornăit de lanţuri, îi ieşise în cale. Nu putea 
să fie decit un sclav. Ceva se întimplase jos, gindise 
Sarmis. 

— Cine eşti tu? întrebă Apian speriat. 

De teamă şi de încordare, nerecunoscînd vocea lui 
Sarmis, îl lăsă repede jos pe Tibullius şi se pregăti de 
luptă. 

— Sînt eu, Sarmis! Ce i s-a întîmplat lui Tibullius? 
De ce-aţi fugit, Apiane? 

Apian îi spuse, suflind greu, tot ce se petrecuse. 
Sarmis le mulţumi cu recunoştinţă. Curajul şi hotărîrea 
lor salvaseră totul. 

După două zile, înainte de ivirea zorilor, se porni 
atacul asupra şantierului. De la primele lovituri, 
înăbuşiţi de numărul mare al sclavilor şi îngroziţi de 
furia lor, mulţi legionari fugiră către Ampelum, alţii se 
închiseră în barăci, unde arseră o dată cu ele. Numai 
centurionul Sabinus, beat ca întotdeauna, n-a putut să- 
şi dea seama că moare decit în clipa cînd l-au cuprins 
flăcările, şi acoperişul barăcii s-a prăbuşit peste el. 

Soarele abia se ridicase la cîteva sulițe pe cer. 
Sarmis şi ceata lui, mărită cu sclavii eliberaţi, urcau 
prin pădure, îndreptîndu-se spre tabăra sa, ascunsă în 


munţi. De lîngă el lipseau tocmai aceia care se 
arătaseră cei mai aprigi în luptă: Apian, Afranius şi 
Crispus. Tibullius murise şi el, cu o zi în urmă. Dintre 
sclavi începuseră să cadă eroi în lupta pentru libertate. 

Sarmis îşi instalase tabăra în munţii păduroşi 
dintre Ampelum şi Marodava, departe de orice aşezare 
omenească. Despre mica armată a sclavilor în Dacia, 
guvernatorul nici nu bănuia, iar Sarmis nu era cunoscut 
drept căpetenia ce-i îndemna să se răscoale. Toate 
loviturile date asupra fermelor şi şantierelor erau 
socotite isprăvi ale sclavilor fugari sau ale cetelor de 
daci latroni şi privite ca ceva cu totul local. Mai ales 
atacurile asupra fermelor erau puse pe seama secetei 
ce bintuise toată vara peste o parte din Dacia. 

Spre a păstra ascunsă armata sclavilor răsculați, 
Sarmis o împărţise în cete mici, împrăştiate prin 
păduri, puse sub conducerea celor mai buni luptători, 
unii încercaţi, gladiatori în circurile Romei sau în alte 
cetăţi. Reuşea astfel să înşele unităţile de legionari ce 
colindau ţara, făcîndu-le să-şi irosească puterile prin 
urmărirea cîte unei mici cete, care se făcea nevăzută 
în pădurile neumblate. De altfel, cohortele romane îşi 
concentraseră raziile mai mult asupra munţilor din 
părţile de răsărit şi miazănoapte ale Daciei, de unde 
aveau ştiri că Diegis stringe o puternică armată. Toate 
urmăririle pornite de guvernatorul Julius Quadratus 
Bassus se sfirşeau fără rezultat. In scurt timp, atacurile 
tot mai dese asupra fermelor, coloanelor de 


transporturi şi şantierelor începură să-l neliniştească 
pe noul guvernator, în întreaga Dacie domneau 
nesiguranța şi teama. Armata imperiului se dovedea 
neputincioasă. 

Din primăvară, Sarmis îşi înjghebase tabăra pe un 
mic platou, înconjurat de brazi bătrîni, unde nu se 
putea ajunge decît mergind pe o potecă îngustă, ce 
şerpuia pe o brină săpată de ape şi de vreme în stincă. 
Orice atac urmînd brîna era cu neputinţă, iar din altă 
parte nu se putea pătrunde sus. Cu multă prevedere, 
pentru a nu fi izolat la înălţime în cazul cînd jos pe 
brînă s-ar fi ivit grupuri de legionari, Sarmis pusese să 
se facă scări de fringhii, cu care puteau să coboare prin 
partea cea mai ascunsă, unde peretele stîncii era mai 
prăpăstios. Pînă departe organizase posturi de strajă, 
de unde sclavi luptători, ascunşi după colţuri de stînci 
sau în desişuri agăţate de prăpăstii, scrutau zările şi 
urmăreau cu ochi ca de şoim orice mişcare. Lîngă 
fiecare străjer spînzura de stincă sau de un copac o 
bucată de lemn de brad, groasă ca pe picior şi lungă 
de trei-patru coţi, descojită şi bine uscată, care scotea 
sunete puternice la lovituri oricît de uşoare. Străjile 
vesteau, după numărul de bătăi, tot ce se petrecea în 
jur. 

Se apropia sfîrşitul verii. În munţi era linişte. Sus pe 
cerul albastru pluteau vulturi cu aripile larg întinse, 
nemişcate, cercetind sub ei crestele şi văile. Soarele 
învăluia zările într-o lumină potolită, ce se pierdea spre 
stîncile şi pădurile din depărtare, sub valurile subţiri de 
piclă. De la postul de strajă de sub platoul pe care se 
afla tabăra, se împrăştiară pînă departe în vale trei 
sunete prelungi, pe care ecoul le purtă în toate părţile 
şi le aduse înapoi, repetate de mai multe ori, în valuri 
din ce în ce mai slabe. Era semnal de veste bună. De 


tabără se apropiau trei călăreţi în pasul cailor. „Sînt de- 
ai noştri", anunţa sus semnalul. Sclavul din primul post 
de strajă îl şi recunoscuse pe Strombix. Pe ceilalţi doi 
nu-i mai văzuse. Erau Maevius şi Burio. 

— Spune, Strombix, tu faci des drumul la 
Ampelum? îl întrebă Maevius, care mergea la dreapta 
lui. 

Acum, poetul rătăcitor era de nerecunoscut. Îşi 
lăsase toga ruptă şi îmbrăcase bundă nouă şi curată, 
de luptător dac. 

— Da, îl fac destul de des, răspunse sclavul 
devenit luptător. De cele mai multe ori îl însoțesc pe 
Sarmis. El nu se opreşte niciodată locului, aleargă mai 
mult decît oricare dintre sclavii cei mai de încredere 
din jurul lui. Hei!... Strombix slobozi un oftat uşor. 
Toate ar merge bine, dacă Sarmis... 

— El se încrede chiar în toţi sclavii? îl întrerupse 
Burio. 

— Da, în toţi, dar în felul lui, spuse Strombix. El 
umblă mult, se întîlneşte - prin locuri numai de el ştiute 
- cu căpeteniile de cete, îi îndeamnă, le întăreşte 
încrederea, vorbeşte cu sclavii şi le dă curaj, dar puţini 
sînt cei care cunosc locul taberei lui şi munţii în care se 
ascund celelalte cete. De cîteva ori, în miez de noapte, 
şi-a strîns cetele în văi tainice şi le-a vorbit cu multă 
înflăcărare. 

— Crezi că a strîns cetele numai pentru ca să le 
vorbească? îl întrebă Maevius. Altul trebuie că este 
tilcul. Sarmis ştie că n-ar putea să ţină treze încrederea 
şi curajul sclavilor numai cu vorbe. Ei trebuie să se 
convingă că nu sînt puţini, ci foarte mulţi. Acolo, 
fiecare sclav poate să-şi dea seama cît de mulţi sînt cei 
cărora el s-a alăturat. 

— Da, aşa trebuie să fie, admise Strombix. Dar de 


ce m-ai întrebat, Maevius, dacă mă duc des pe la 
Ampelum? 

— Vreau să ştiu ce mai este pe-acolo după 
molimă... 

— Fiţi mai cu grijă, le strigă Strombix, ne apropiem 
de nişte colţi de stincă, poteca se strimteaza mult, şi 
caii ar putea să lunece. Un luptător a căzut aici cu calul 
în prăpastie. 

După ce trecură cu bine locul periculos, Strombix 
continuă: 

— La Ampelum s-au schimbat multe, molima 
aceea îngrozitoare din anul trecut a deschis ochii 
romanilor. Nu mai sînt aduşi sclavi din provinciile 
imperiului, acum se folosesc mai mult daci în minele de 
aur şi la spălatul nisipului. După potolirea molimei din 
anul trecut, toate barăcile şi corturile din cîmp şi din 
colonie au fost prefăcute în scrum. S-au ridicat case 
din cărămidă, şi acum nici un negustor, nici un 
tabernagiu, nici un meşteşugar nu poate să-şi deschidă 
o prăvălie dacă nu e construită din zid sănătos. Numai 
dacii mai sînt lăsaţi să-şi înalte case de lemn, dar la 
mare depărtare de vilele romanilor. Şi de multe ori, 
casele dacilor sînt mai frumoase, mai vesele şi mai 
curate decît ale lor. Cu greu mai poţi azi să recunoşti 
Ampelumul. Acolo sînt acum drumuri pavate cu lespezi 
de piatră şi s-au construit terme. Ce-a mai rămas vechi 
este numai cimitirul uriaş din timpul molimei, unde zac 
trupurile miilor de morţi... 

— Şi al lui Vitellius! murmură Maevius. 

— Da, şi al lui, dar el este viu în inimile multor 
oameni din Ampelum. Faptele lui şi ale celor trecuţi la 
noua credinţă au pătruns adînc în sufletele oamenilor 
care au trăit acolo în acea vreme de groază, şi au dat 
roade: mulţi urmează acum învăţătura galileanului. Se 


spune că Vitellius este privit ca un sfint al lor. 

Tarabostele Burio asculta şi se frăminta în şa, 
neliniştit. Citeva din cuvintele lui Strombix despre 
Sarmis îl chinuiau şi era dornic să afle ce vrusese 
sclavul să spună. Căută să prindă momentul pentru a 
întrerupe firul celor ce povestea. 

— Toate bune, Strombix, dar pe mine mă 
nelinişteşte un lucru. Ce se întîmplă cu Sarmis? 

Sclavul uriaş se întoarse şi-l privi puţin speriat. 

— Ce să se întimple? Luptă pentru ca sclavii să 
intre în rîndul oamenilor, să guste libertatea! Se spune 
că Diegis n-ar fi vrut să-i elibereze pe sclavi... 

— Nu te-am întrebat asta. Mai adineauri, tu ai 
spus: „Toate ar merge bine, dacă Sarmis...". Ce-ai vrut 
să spui? Nu cumva Sarmis este împins să cadă în vreo 
greşeală? 

— Să mă ierte tarabostele, nu ştiu dacă am 
căderea să mă amestec în viaţa lui, în ceea ce... poate 
că-i încălzeşte sufletul, deşi de multe ori am fost 
cuprins de îngrijorare, că s-ar putea să se abată asupra 
lui o nenorocire. Şi doar noi, sclavii care îl urmăm, ne- 
am pus viaţa şi libertatea în miinile lui! 

Maevius îl săgeta cu o privire pe sclavul luptător, şi 
vorbi ceva mai tăios. 

— Dacă este aşa, tu nu aveai dreptul să taci! De 
ce nu ne-ai spus mai demult, de ce n-ai mai spus şi la 
alţi sclavi de încredere, pe care el îi preţuieşte, de ce 
n-ai încercat să-l opreşti? Tăcerea ta este totuna cu a-i 
fi trădat pe sclavii care s-au ridicat la luptă! 

— Da, tu n-aveai dreptul să taci! întări şi 
tarabostele Burio. Il iubesc pe Sarmis, ca şi pe Diegis, 
iar neînţelegerea dintre ei nu mă împiedică să văd că 
lupta voastră are acelaşi ţel ca şi a noastră. Acelaşi 
duşman avem: Imperiul roman. 


Mişcat de tăria cuvintelor ce i se spuneau, 
Strombix îşi lăsă în jos capul ca un vinovat. Opri calul. 
Pădurea se îndepărtase de potecă pe ambele părți. 

— Pe la începutul verii, începu el, Sarmis se găsea 
la una din cetele noastre, care stătea ascunsă pe 
muntele mic şi păduros din apropiere de Apulum. De 
acolo, noi urmăream tot ce se mişca pe drumurile de la 
Apulum spre Ampelum, spre Brucla şi Germisara, către 
Ulpia Trajana. În vale, la poalele acestui munte, se află 
una din cele mai frumoase şi bogate ferme din Dacia. 
Are țarină atit de mare, încît nu i se pot vedea 
marginile, şi un număr atit de mare de sclavi şi de 
supraveghetori, încît, numai cu o singură ceată de-a 
noastră, Sarmis nu s-a încumetat s-o atace. Eu cred că 
el mai plănuia şi altceva în legătură cu acea fermă. 
Intr-o seară, cînd soarele se lăsase gata să scapete 
peste munte - era roşu şi mare cît roata de la carigă - 
Sarmis umbla printre copacii mari, umbroşi, de la 
marginea pădurii. Poate că se gindea cum să atace mai 
uşor ferma, cu mai multe cete deodată. Eu mă 
găseam ceva mai departe, făceam de pază, însoţit de 
cîţiva sclavi luptători. Toţi şedeam liniştiţi, cînd am 
auzit un rîs cristalin şi ţipete pline de veselie. L-am 
văzut pe Sarmis cum citeva clipe a rămas nemişcat, 
privind într-acolo, apoi a pornit cu paşi hotăriţi. Noi l- 
am urmat la distanţă. Aveam datoria să-i venim în 
ajutor dacă ar fi fost atacat de cineva. Ştiam că în acea 
parte era o poieniţă, cum nu mai văzusem alta mai 
minunată. Acolo, o fată de o frumuseţe răpitoare se 
juca cu două sclave, şi toate trei alergau după fluturi, 
culegeau flori, cîntau, rideau şi ţipau. După ce le-a 
privit un timp, spre mirarea mea, Sarmis a mers mai 
departe, pînă a ieşit la marginea poienii. Văzindu-l, la 
început ele s-au speriat, au ţipat şi au pornit la fugă în 


vale, şi ce credeţi? După cîţiva paşi, nimfa cea 
frumoasă s-a oprit, s-a întors spre el şi-a început să-i 
zimbească. Chiar şi acum, aşa mai înaintat în vîrstă, 
Sarmis e un bărbat frumos, plin de putere. El, fără să 
se piardă la vederea unei atît de minunate făpturi, a 
început să-i vorbească în cea mai frumoasă limbă a 
Romei, aşa cum vorbesc patricienii ce se plimbă între 
for, terme şi Circul cel mare, şi s-a apropiat de fată. Au 
vorbit îndelung, mai mult în şoaptă. Sclavele care 
fugiseră se opriseră în vale, la marginea pădurii. Mă 
gîndeam să nu fie la mijloc o viclenie pentru prinderea 
lui. Eu şi ceilalţi sclavi stăteam pregătiţi pentru orice. 
La început, am crezut că totul a fost doar o întîmplare, 
ca oricare alta, care nu lasă urme în sufletul omului, 
dar mă înşelasem. Scurt timp după aceea, am băgat de 
seamă că Sarmis începuse să părăsească tot mai des 
tabăra, pornind către ceata de lîngă Apulum. Acolo se 
întîilnea cu fata, şi nu se poate ca întilnirile lor să fi fost 
tot întimplătoare... 

Strombix tăcu cîteva clipe, scrută zările împrejur, 
apoi continuă: 

— Mie nu mi-a vorbit niciodată despre ea, iar eu nu 
l-am întrebat. De la o vreme arată abătut, prins de 
gînduri, e tăcut şi parcă-l frămintă ceva. De la luptătorii 
noştri din ceata de acolo am aflat că fata ar fi fiica 
legatului comandant al legiunii de la Apulum. De fapt, 
ferma nu este a legatului, ci a unui negustor bogat, 
care ar fi pe cale să i-o dea legatului, în schimbul altor 
favoruri. Poate că Sarmis ştie mai bine... Ceea ce mi se 
pare îngrijorător, continuă Strombix întristat, este că în 
ultimele săptămîni ne-a părăsit mai des, şi-a lipsit mai 
mult timp dintre noi. Pleacă singur călare, fără gardă, 
Şi... cine ştie ce pun la cale zeii cei râi?... 

Tăcu şi oftă adînc, clătinînd din cap cu mîhnire: 


— S-au văzut atiţia bărbaţi pierduţi, fiindcă s-au 
ţinut după peplumul unei femei! murmură el. Pe de 
altă parte, el este încă tînăr şi mai are dreptul să 
stringă în braţe trupul unei femei frumoase şi să simtă 
cum îi bate inima. 

— Spune-mi, Strombix, tu l-ai auzit vreodată pe 
Sarmis vorbind despre doi negustori, Fortunatus şi 
Eurotas? îl întrebă Maevius, tulburat mult de cele ce 
auzise. 

— Auzi vorbă! Păi ăştia doi sînt duşmanii lui, pe 
amîndoi îi caută şi pe amindoi vrea să se răzbune. 

— Parcă încep să înţeleg ceva, spuse Burio cu o 
frămîntare greu stăpinită. Tu nu faci nici o legătură, 
Maevius? 

Maevius trase de frîul calului şi-i dădu pinteni. 

— Cred că ar fi bine să ne grăbim. Dacă el este 
plecat din tabără, se poate să fie în legătură cu 
prezenţa celor doi ticăloşi la Apulum, spuse el 
îndemnîndu-i la mers. 

Vicleanul de Eurotas şi acel Fortunatus, cine ştie 
ce-o mai fi fost în stare să pună la cale?! 

— Nu, este aici, sus, în tabără, îi încredința 
Strombix. aşteaptă întoarcerea mea. Cit despre cei doi 
negustori şi duşmani pe care el vrea să se răzbune, de 
mult se pregăteşte să pornească pe urmele lor. 

De după pieptul muntelui, ecoul aduse pînă la ei 
ropote ce se apropiau în goană. Toţi trei priviră miraţi, 
căutînd să se pregătească de luptă. Dar pînă să se 
hotărască, călăreţul le şi apăru în faţă. 

—- Unde-ai prins aceste iscoade, Strombix? strigă 
el, mirat şi bucuros totodată la vederea lui Maevius şi a 
lui Burio. Bine-aţi venit, fraţilor! Cum se face că v-aţi 
hotărît să treceţi şi pe-aici, pe la birlogul meu? 

— Marele zeu să te-ajute, Sarmis! rosti tarabostele 


Burio drept salut. 

— L-am întîlnit pe uriaşul ăsta, îi luă vorba Maevius 
arătînd spre Strombix, şi cum ardeam de dorul de-a te 
vedea, am pornit după el. lţi pierdusem urma şi nu mai 
ştiam unde te ascunzi în Dacia... 

— Regele nici nu ştie că noi ne-am abătut pe aici, 
adăugă Burio. Eram în drum spre Marodava, cînd l-am 
întîlnit pe Strombix. Noi venim de departe... 

— Nu cumva de la Roma? V-aţi împăcat cumva şi 
v-a îmbrăţişat tiranul? spuse Sarmis în glumă. 

— Nu chiar de-acolo, ci dintr-un loc unde tu ai 
asudat mult, ai primit multe lovituri de flagrun şi unde 
era să-ţi laşi viaţa, îi răspunse Maevius. 

Sarmis se încruntă şi îi privi mirat. 

— Ce-aţi putut să căutaţi voi la Drubeta? V-a trimis 
Diegis, sau... 

— Ai aflat destule, Sarmis, îl întrerupse Maevius 
rizind. Tu ştii că eu cînd vin de la drum lung sînt 
înfometat şi însetat. 

— Mai ales însetat, întări Sarmis întorcînd calul. 
Mergem sus în tabără, să ţi le potoleşti pe amîndoua. 
Dar să ştii că în tabăra mea nu am nici o oală cu vin. 

Maevius se gîndi că Sarmis îi oprise pe sclavii 
luptători să bea vin. Bucuria revederii îi scăzu dintr-o 
dată. 

—Nu te întrista, reluă Sarmis rizînd, e-adevărat că 
n-am nici o oală, fiindcă noi bem vinul din coarne de 
zimbri şi de tauri. Pe-aici, oalele se sparg repede şi sînt 
greu de purtat. 

— Te ţii de glume, căpetenie a sclavilor răsculați, 
strigă Maevius înveselit, altfel nici nu-ţi mai călcăm 
prin tabără! 

Porniră în susul potecii în trapul cailor. În tabără se 
întinse masă bogată, şi Maevius nu pregetă să spună 


că vinul are gust mai bun băut din corn şi se scurge 
mai uşor pe git, mai ales dacă întorci cornul cu virful în 
sus. 

—  Ce-aţi căutat voi la Drubeta? îi întrebă Sarmis, 
frămiîntat de această veste. Maevius ştiu că rătăceşte 
şi prin infern, şi-ţi iese în cale cînd nu te aştepţi, tocmai 
în momentul în care al mai mare nevoie de un ajutor, 
tinu să precizeze cu recunoştiinţă. Dar tu, Burio? 

Tarabostele vorbi după citeva clipe de şovăire. 

— O să-ţi spun, Sarmis! Poate că regele m-ar 
pedepsi pentru că-ţi dezvălui o taină a lui. Mă gindesc 
însă că tu, căpetenie a sclavilor şi aprig luptător dac, 
fiu al viteazului Dicomes, este bine să ştii. In anul ăsta, 
regele vrea să termine pregătirile şi, în primăvara care 
vine, să pornească la luptă. Armata lui e mare, şi 
romanii n-au prins de veste: Diegis ţine acum în Dacia 
cete mai mici, împrăştiate, cu care dă numai lovituri de 
hărţuială, însă grosul luptătorilor este dincolo de munţi, 
la dacii fraţi liberi şi la celelalte triburi prietene: 
sarmaţi, costoboci, roxolani şi alţii. Bani are acum 
destui regele... 

— Ştiu astea, Burio, le ştiu chiar de la Diegis. 
Spune-mi, de ce te-ai dus la Drubeta? îl întrebă 
nerăbdător. 

— Te ştiam cu mai multă răbdare! la spune-mi, tu 
nu-l recunoşti pe Diegis ca rege al dacilor? Văd că nu-i 
spui niciodată „regele"... 

Sarmis zimbi cu o uşoară amărăciune şi-i răspunse: 

— Da, el este „regele"! îi urez din suflet să-i 
alunge pe romani! 

— Dartu, Sarmis, de ce stai deoparte? Tu i-ai fi de 
mare ajutor... 

— Te-am rugat, Burio, să-mi spui pentru ce-ai fost 
la Drubeta. Cît despre Diegis, el ştie de ce nu pot veni 


lîngă el... 

— Nu te-ai gindit? Pregătim să punem foc podului, 
să rupem legătura legiunilor de-aici cu Roma! 

Sarmis îşi trecu tulburat degetele prin barba 
stufoasă, în ochi îi apăru o uşoară licărire. De mult 
nutrea şi el gîndul ca, atunci cînd va porni lupta de 
eliberare a sclavilor, să înceapă cu distrugerea podului 
de la Drubeta. 

—  Giîndul lui Diegis este minunat, şi dacă imperiul 
n-ar fi atît de mare... 

Se opri. Nu vru să spună tot ce gindea. Ridică 
cornul înfipt într-o gaură din trunchiul de brad ce le 
servea drept masă şi îi îndemnă şi pe ceilalţi: 

— Să bem în sănătatea regelui, a dacilor şi a 
sclavilor, a tuturor acelora care s-au ridicat împotriva 
tiraniei imperiului! 

— Eu ridic cornul în sănătatea ta, Sarmis! ură 
Burio. Rog pe Marele zeu ca, pînă la topirea zăpezii din 
iarna care vine, tu, cu armata ta de sclavi luptători, să 
te alături regelui! 

— Voi o ţineţi ba cu regele, ba cu zeii, şi eu îmi 
văd de treabă, spuse Maevius lăsînd de la gură cornul, 
pe care îl şi golise. 

— Şi cine o să fie multincercatul luptător care o să 
pună foc podului? Acolo este un castru întărit, bine 
apărat, şi nu te poţi apropia de el. 

Vorbind, Sarmis avea în minte toată aşezarea 
podului, pe care o cunoştea pînă în cele mai mici 
amănunte. 

— Cine ar putea să fie altul decît bătrinul Dagio, 
doboritorul de legionari? Bătrinul are acum ajutoare 
bune. Şi-a luat cu el nepoţii, pe Rhesos şi pe Dapyx, 
feciorii bătrinului Chertebalos. Pînă la toamnă, vor sta 
ascunşi pe la dacii răsfiraţi prin funduri de văi pătrunse 


adînc în munţi, lămuri Burio. 

— Un plan mai bun şi mai bine gîndit nici nu se 
putea! Sarmis tăcu privind departe spre creste. Hei, 
dar timpul trece, schimbă el vorba. la să-mi spuneţi, cît 
mai rămiîneţi aici? 

— O zi, două, pînă ne odihnim puţin, spuse Burio. 

— Să zicem trei, ar fi tocmai bine. Va găsesc tot 
aici cînd mă întorc. Eu trebuie să plec în seara asta. Aş 
fi bucuros să mai rămîneţi, am mai goli cîte-un corn cu 
vin şi-am face şi ceva planuri... 

Citeva clipe rămase din nou cu privirea aţintită 
departe în gol. 

— Tu, Burio, urmă Sarmis cu îmbărbătare reţinută, 
să nu judeci greşit neînţelegerea dintre mine şi Diegis. 
Şi eu am pornit într-o răscoală hotărită, iar în sufletul 
meu sînt mai proaspete ca oricînd, mai puternice decit 
oricind dragostea pentru ţară şi dorinţa de eliberare a 
dacilor. Toţi cei care mă urmează sînt hotăriţi să lupte, 
dornici să-şi cucerească libertatea, iar dacă lupta 
noastră nu va fi altceva decit aprinderea focului, ea va 
însemna totuşi mult pentru sclavii de pretutindeni. Eu 
vreau să pornesc, în acest colţ al imperiului, lupta 
sclavilor pentru libertate, şi apoi, aşa cum se întinde 
focul într-o pădure seculară în zi de arşiţă de vară, aşa 
se va întinde revolta lor în toate provinciile. Ce va fi 
după aceea, ce va face Roma, e uşor de înţeles: va da 
libertate sclavilor, va începe o nouă viaţă! 

Înmărmurit de cuvintele ce le auzea, Maevius îl 
privea cu admiraţie pe Sarmis, în ochii căruia juca 
licărirea unei flăcări vii, a unei lumini noi. 

Vedea torţa de la care se vor aprinde celelalte 
flăcări ce se vor întinde peste imperiu şi lumina nouă 
ce va lumina tot imperiul, aşa cum visa el de mult: 
eliberarea sclavilor. În ochii lui, chipul lui Sarmis se 


mări şi se lumină, pînă acoperi zările. 

Sunete repetate din vale îi făcură să asculte cu 
încordare. Sarmis ridică repede capul, rămase o clipă 
nemişcat, apoi sări în picioare. 

— Poate că mi-i aduc! murmură el aşezindu-şi mai 
bine spada şi cingătoarea şi oftînd adinc. Trebuie că 
există o dreptate pe lumea asta! 

Maevius privi întrebător spre Strombix. Drept 
răspuns, acesta se mulţumi să salte din umeri. 

— Pe cine aşteaptă căpetenia sclavilor? întrebă 
Burio, neliniştit. Poate că eu, luptător de partea 
regelui, nu se cade să fiu de faţă... 

Sarmis se întoarse spre ei. Un zimbet îi miji în 
colţul gurii. 

— Dacă mi i-au adus, amindoi aţi avut noroc. 
Tocmai de aceea v-am întrebat cît mai staţi aici, fiindcă 
aş fi vrut să fiţi de faţă la judecarea lor. li am în mina 
pe cei doi ticăloşi, care trebuie să răspundă de faptele 
săvirşite. 

De după un colţ de stincă se ivi Durax, şi după el, 
cîţiva luptători sclavi care împingeau doi oameni legaţi. 
În urma lor venea Buziris. Durax era un tînăr dac 
spătos, care trăise în copilărie ca rob pe moşia de la 
Costodava. Arăta ca Dagio în tinereţe. Sarmis îl folosea 
ca om de încredere şi ca şef al gărzii sale. li trebuise 
mult timp bravului Durax să se dezobişnuiască de a-l 
privi pe Sarmis ca pe-un stăpin. 

— l-am adus! spuse el scoţindu-şi căciula. Maevius 
îi recunoscuse de cînd îi văzuse: erau Eurotas şi 
Fortunatus, amîndoi palizi, obosiţi şi cu priviri rătăcite. 
Eurotas se făcuse puţintel la trup - şi de slăbiciune, şi 
de bătrineţe - iar Fortunatus se chircise de tot, torturat 
de gindul morţii îngrozitoare la care se aştepta. După 
ce lăsă tuturor un scurt răgaz de odihnă, Sarmis ceru 


să se adune căpeteniile şi începu judecarea. Se bucura 
că sînt de faţă Maevius şi Burio. Primul, socotit ca din 
partea lui Vitellius, iar al doilea, al lui Diegis, omul care 
îl ajutase mult pe regele Decebal. Ura lui Sarmis era 
mai vie împotriva lui Fortunatus, de aceea începu cu 
judecarea acestuia. 

— Să-mi spui, ticălosule, pentru ce nu ţi-ai ţinut 
cuvîntul dat lui Plutarh, de a mă aduce în Dacia şia mă 
lăsa liber? îl întrebă pe Fortunatus, săgetindu-l cu 
multă ură. 

Negustorul, îngrozit, cu privirea rătăcită, vorbi 
înecîndu-se de spaimă: 

— După lege... erai... sclavul meu.... 

— După legea Romei îţi eram sclav. Acum, după 
legea vieţii, trebuie să te răsplătesc pentru felul în care 
ai ştiut să-ţi respecţi făgăduiala şi să mă răzbun pentru 
toate chinurile pe care le-am îndurat din momentul în 
care tu m-ai pus din nou în lanţuri! 

— lertare! se rugă disperat Fortunatus, aruncîndu- 
se în genunchi în faţa lui Sarmis. Lasă-mi numai viaţa. 
Jur pe toţi zeii că sînt gata să-ţi dau toată averea mea 
din Dacia, să-i eliberez pe toţi sclavii pe care îi am la 
ferme şi să părăsesc pentru totdeauna această 
provincie! 

Pe faţa lui Sarmis se contura un zîmbet plin de 
scîrbă. 

— Acum te tîrăşti ca un vierme şi ceri iertare, dar 
cîte zeci şi sute de vieţi de sclavi nevinovaţi ai chinuit? 

Fără să aştepte răspuns, se întoarse spre Eurotas 
şi se apropie de el. Bătrinul negustor devenise 
neputincios, numai privirea îi mai era vie şi iute, iar pe 
faţă îi mai înflorea încă un zimbet. 

— Ei, te-ai săturat de bogăţie, Eurotas? Ai luat 
bani şi de la romani, şi de la daci, acum eşti putred de 


bogat. Ţi-ai bătut joc de Livianus Claudius aşa cum ai 
vrut, şi ai distrus atita fericire împingiînd la moarte o 
familie! Acum eşti stăpînul Carsidavei. Ştii că acolo m- 
am născut şi am copilărit? Dar prin Eutychia ce-ai 
urmărit? 

Zimbetul de pe faţa lui Eurotas crescuse pe 
măsură ce îl ascultase pe Sarmis. Se scarpină în barbă 
şi aşteptă liniştit ca după ce termină să dea răspunsul. 
Vorbi dirz, dar cu voce stăpiînită, fără să se arate 
îngrozit de moarte, cu cutezanţa lui obişnuită: 

— Eu nu-ți cer nici un fel de iertare şi nici nu-ţi 
spun că-ţi dau ceva sau să mă jur că voi pleca din 
Dacia! Cînd s-a mai văzut scăpată o vieţuitoare 
încăpută în ghearele leului? Tot ceea ce-am făcut, am 
făcut pentru bani. De ce? N-aş putea să spun. Poate că 
aşa a fost viaţa mea, fără astimpăr, şi veşnic dornic să 
string cît mai mult. Ştiu că, de drept, tu eşti stăpiînul 
Carsidavei şi mai ştiu că vrei să răzbuni tot răul pe care 
l-am făcut. Eu n-am dorit căderea Daciei sub jugul 
imperiului, dar dacă faptul s-a petrecut, pentru ce-aş fi 
stat deoparte şi n-aş fi luat şi eu ceva din bogăţia de 
aici? M-ai întrebat ce-am urmărit prin Eutychia. O ştii şi 
tu: să te prind! De cînd am aflat că ţi s-a dat libertatea, 
nu m-am mai simţit în siguranţă. Dar nu numai atit: am 
vrut să te prind şi să te predau guvernatorului, lui 
Julius Quadratus Bassus! Aici se pot obţine multe de la 
guvernatorul provinciei. 

Dar sclava s-a dovedit în totul o femeie: dragostea 
a fost mai puternică decit orice. Bănuiesc acum că ea 
ţi-a spus cînd, să trimiţi cetele de sclavi latroni şi să ne 
prindă. Şi, ce sa mai lungesc vorba, sînt gata! Să-mi 
laşi un ban în buzunar, pentru a-l da lui Charon... 

Ultimele cuvinte Eurotas le spuse ca în glumă, 
aproape rîzînd. 


Sarmis îl ascultase cu multă încordare şi îl uimise 
răspunsul plin de curaj al bătrînului negustor. Ura 
împotriva lui se muiase. Atitudinea lui nu-i provocase 
scîrba pe care o simţise ascultindu-l pe Fortunatus, Dar 
nu era timp de pierdut şi nu avea nici un rost să mai 
asculte văicăreala aceluia care înşelase încrederea 
marelui Plutarh. Ridică hotărît capul şi roti privirea 
peste cei din jur. 

— Da, fiecare îşi merită o altfel de pedeapsă! rosti 
el. Pe Fortunatus îl ardem de viu, iar Eurotas va pleca 
la Charon mai repede, străpuns cu suliţele! Strombix, 
vezi să se îndeplinească totul aşa cum am spus, asta 
este judecata mea! Pentru celelalte ticăloşii, judecaţi-i 
voi, unul în numele lui Vitellius, iar celălalt, în al lui 
Diegis, încheie Sarmis privind spre Maevius şi spre 
Burio. 

— A sosit timpul să te potoleşti, Eurotas, începu 
Maevius, ai alergat prea mult, toată viaţa ai fost 
neobosit. Mă întreb, bătrinule negustor: la ce-ţi mai 
foloseşte acum bogăţia pe care ai strins-o? Să te mai 
judec şi eu, nu mai văd rostul. Pentru relele pe care le- 
ai făcut nu poţi muri decit o singură dată... 

— Eu voi spune regelui că pedeapsa dată de 
Sarmis a fost dreaptă! rosti Burio. Dacă cele ce se 
petrec aici ar fi cunoscute de toţi aceia care au venit în 
Dacia pentru asuprire şi îmbogăţire, ei şi-ar da seama 
că singura cale de scăpare pe care o mai au este să 
plece cît mai degrabă dincolo de Dunaris! 

După două zile, Burio şi Maevius coborau în vale, 
însoţiţi de Sarmis. Vremea se schimbase. Crestele 
munţilor se ascundeau în nori, iar dinspre răsărit se 
pornise vintul. Toamna îşi vestea sosirea. 

— Se apropie clipa cînd trebuie să ne despărţim, 
rupse Maevius tăcerea, după ce merseseră mult timp 


fără să-şi spună un cuvint. Ceea ce nu trebuie să uiţi, 
Sarmis, este că acela care a devenit căpetenie a celor 
mulţi nu-şi mai aparţine şi nu-i este iertat să facă nici o 
greşeală... 

— Te înţeleg, Maevius, ţi-a spus Strombix. Da, 
recunosc, dacă ea, Eutychia, m-ar fi trădat, poate că aş 
fi fost pierdut, dar suferinţa ei de sclavă n-a lăsat-o. 
Cînd a aflat că am pornit la luptă pentru eliberarea 
sclavilor, mi-a spus tot adevărul: cei doi ticăloşi 
puseseră la cale prinderea mea. Au căzut în propria lor 
cursă: Eutychia ne-a ajutat să-i prindem pe amindoi. 
După o scurtă pauză, Sarmis adăugă: Tu nu mă judeci, 
Burio? 

— Îți spun ce mă frămîntă, Sarmis: de ce nu te 
alături regelui? 

Sarmis privi departe spre creste, apoi întoarse 
capul spre el. 

— Sînt alături de rege, să nu te îndoieşti niciodată, 
Burio, ca şi el, şi eu lupt pentru alungarea 
cotropitorului! 

În anul care a urmat pedepsirii lui Euratos şi a lui 
Fortunatus, în a patra zi după calendele lui august, doi 
călăreţi daci - unul bătrîn şi altul tînăr - străbăteau în 
goana cailor munţii dintre Ulpia Trajana Sarmizegetusa 
şi rîul Maris, ţinînd-o tot în lungul văilor şi al crestelor 
mai împădurite. Spre seară, ajunseră aproape de valea 
largă a rîului şi se opriră într-un desiş de pădure, în 


aşteptarea nopţii. Descălecară frinţi de oboseală, 
lăsară caii să pască şi se întinseră pe iarba deasă şi 
moale. Simţeau dureri prin toate încheieturile, dar nu 
le luau în seamă ; ştiau că mult timp nu vor mai 
cunoaşte odihna. Fără să se ridice, traseră traistele 
lîngă ei, scoaseră merindele şi ulcioarele şi începură să 
mănînce, muşcînd cu lăcomie din pîinea groasă, veche, 
şi din slănina afumată, împănată de usturoi, ce 
răspîndea pînă departe un miros plăcut. Bătrinul mînca 
mestecînd mai rar, făcînd să salte într-una barba-i 
stufoasă şi albă, şi arunca din cînd în cînd privirea spre 
tînărul de lîngă el, plin de viaţă şi dornic de luptă. Cei 
doi erau Dagio şi Durax. 

— Ascultă, băiete, poţi tu să-ţi dai seama de 
frumusetea zilelor pe care le trăim? întrebă bătrînul 
ducînd ulciorul la gură. 

— De ce-mi spui aşa, moş Dagio, ca şi cum abia 
acum am îmbrăcat nădragi şi am început să merg 
călare? 

Bătrînul toltăi de citeva ori prin gitul strimt al 
ulciorului, îl lăsă jos de la gură şi-şi şterse mustăţile cu 
dosul palmei. 

— Pentru mine eşti un ţînc. Îmi vine să cred că 
Marele zeu nu mai este supărat pe daci şi vrea să le 
dea înapoi libertatea, fericirea şi bogăţia din timpul lui 
Decebal. Moartea lui Traian - venită pe neaşteptate, 
fiindcă era încă tînăr - este un ajutor nesperat pentru 
rege. Întotdeauna Diegis a fost frămîntat de gîndul 
dacă, după ce va da lovitura, va putea să cadă la 
înţelegere cu stăpinul Romei. Tu eşti un copil, n-ai de 
unde să ştii cum s-a trăit înainte pe aceste meleaguri... 

— Un copil îmbătriînit! murmură Durax. Tu nu ştii, 
bătrîne, că subjugarea, chinul şi revolta îţi îmbătrînesc 
sufletul? Pe unii îi face mai copţi la minte, iar pe alţii îi 


sminteşte, după cum sînt de tari la suflet, după cum 
pot să rabde şi să-şi nutrească speranţele. Cînd am 
lucrat pe şantiere legat cu lanţuri, am văzut cum unii 
sclavi strîngeau cu o plăcere nespusă banii trebuincioşi 
pentru răscumpărarea libertăţii şi tot acolo am văzut 
pe alţii cheltuind ultimul as pe băutură, ca să-şi înece 
în vin deznădejdea şi disperarea. Dar nu mi-ai spus, 
moş Dagio, cum de-ai aflat aşa de repede despre 
moartea tiranului? 

Durax dusese mult timp viaţă de sclav. Muncise pe 
şantierul de la Ulpia Trajana, apoi la Germisara şi la 
construcţia de drumuri. Fusese şi el dus la Ampelum să 
lucreze în mine, îndată ce izbucnise molima, şi reuşise 
să fugă şi să se alăture lui Sarmis. Era un dac bine 
legat, lat în spete, cu picioarele scurte şi groase. Avea 
căutătură copilărească. Era frumos şi vesel. Pletele-i 
lungi îi acopereau umerii cu culoarea lor blondă- 
roşcată, şi dintre ele cu greu se distingeau mustăţile şi 
barba, abia împlinite, căci Durax nu văzuse decit 
douăzeci şi cinci de primăveri. Fusese trimis de Sarmis 
spre Drubeta, să-l caute pe Dagio prin munţii şi 
pădurile din împrejurimile podului. Il căutase cu 
îndiîrjire şi nu avusese odihnă pînă nu-l găsise. 

Bătrînul îl iubea mult pe tînăr şi-l socotea ca pe-un 
copil al său. li plăcu răspunsul lui. Duse din nou ulciorul 
la gură şi mai goli puţin. 

— Să-ţi spun cum am aflat. Mai avem timp pînă să 
ne aruncăm în valurile rîului, să trecem pe malul 
celălalt. Să se lase mai bine amurgul. Cu cîtva timp 
înainte de a pune foc podului, am urmărit pe un tribun, 
curier imperial, ce mergea în trapul calului însoţit de o 
mică gardă, îl văzusem de sus de pe deal cum trecuse 
în grabă podul, fără să se oprească la castru, şi o 
apucase pe drumul spre Sarmizegetusa. Cum eu 


vorbesc limba Romei tot aşa de bine ca un roman, am 
pornit după el. Eram îmbrăcat ca un veteran care se 
obişnuise atît de mult cu viaţa de militar, încît nu se 
mai despărţea de tunica şi de sandalele de legionar. 
Aveam la mine un pergament de veteran, pe care 
Diegis îl luase de la unul venit în tabăra noastră să 
lupte alături de noi, auzind că se plăteşte bine. ŞI 
întotdeauna cînd plec la drum, mai ales cînd trebuie să 
urmăresc pe cineva, am grijă să iau cu mine două 
ploşti mari pline cu vin. Către amiază, tribunul s-a oprit 
să se ospăteze, şi pentru o scurtă odihnă. Am băgat de 
seamă că avea de gînd să pornească mai departe. M- 
am apropiat şi l-am rugat să mă lase să mă ospătez 
alături de garda lui, şi el a încuviinţat bucuros. Eram 
doară un veteran roman şi-i vorbeam cit se putea de 
frumos pe limba Romei. 

Dagio făcu o scurtă pauză şi mai duse ulciorul la 
gură de cîteva ori, apoi continuă: 

— incetul cu încetul, ba cu o glumă, ba cu o snoavă 
ori cu o veste de nimic de prin Dacia, am intrat în 
vorbă cu legionarii din garda lui şi nu mi-a fost greu să 
aflu că Traian murise, departe de Roma, într-o 
provincie din partea de răsărit a imperiului. Nu-mi 
venea să cred o veste atît de mare. Am căutat să mă 
apropii de tribun, să aflu care era motivul de se grăbea 
aşa de mult. Mi-am făcut curaj şi i-am întins cealaltă 
ploscă, care-mi rămăsese plină. El a luat-o, a gustat 
vinul minunat din ea şi m-a privit lung. Nu te mira, 
tribune, i-am spus eu vesel, ce-ar putea să facă un 
veteran în această provincie atît de îndepărtată de 
Roma decit să ştie unde se găseşte cel mai bun vin 
dac? Tribunul a început să bea cu lăcomie, se vedea că 
nu era certat cu Bacchus. Aproape o golise, cînd am 
simţit că mă bate pe umăr. „Să pleci cît mai repede, 


bătrîne, mi-a spus împăratul a murit! Soarta imperiului 
este în grea cumpănă, în provinciile din răsărit 
popoarele au şi început să se răscoale. Aici, cînd 
latronii vor ieşi la drumul mare şi cînd toţi ceilalţi daci 
vor porni în luptă, nu va mai rămîne în viaţă, în Dacia, 
nici un legionar, nici un roman. la-ţi vin cît poţi să duci, 
bătrîne, şi treci dincolo de Danuvius!" Prinsese chef de 
vorbă, căci vinul îi dezlegase limba. Mi-a mai spus că 
Roma e în doliu şi plinge, că senatorii, patricienii şi 
negustorii bogaţi sînt îngrijoraţi de soarta imperiului. 
După ce am aflat tot ce ştia tribunul, prefăcîndu-mă că 
plîng îndurerat de cele auzite, i-am spus că mă întorc 
din drum, ca să trec mai repede dincolo, pe pod. Te-am 
întîlnit apoi pe tine. Tu te-ai mirat atunci de ce o 
noapte mai tirziu, după miezul nopţii, am şi lăsat 
plutele pe apă şi, în timp ce ne-am prefăcut că dăm un 
atac împotriva castrului de la capul podului, ne-am 
apropiat pe dedesubt, am pus scări şi i-am dat foc, o 
dată cu lemnele uscate pe care le aveam pe plute. 
Fiind în plină vară, lemnăria podului s-a aprins ca iasca. 
Acum, prin arderea podului, am rupt Dacia de Roma. Ai 
văzut ieri ce era la Sarmizegetusa: spaimă şi teamă. 
Mulţi se şi pregăteau să fugă înapoi peste Dunaris. Eu 
nu mă îndoiesc, Durax, că o dată cu vestea morţii lui 
Traian, guvernatorul a aflat şi de arderea podului. In 
clipa asta, Julius Quadratus Bassus poate că se şi 
pregăteşte să sfărime răscoala dacilor, pe care o şi 
crede începută. Noi doi ne aflăm într-o întrecere cu el: 
noi să ducem veştile - tu la Sarmis, eu la Diegis —, iar 
el să dea ordin legiunilor şi cohortelor să se 
pregătească de luptă. Dar de ce Sarmis şi Diegis nu s- 
or fi unind, asta nu pot să înţeleg! Uniţi, ar fi mai 
puternici. Eu nu prea pot să-mi dau seama ce vrea să 
facă Sarmis cu sclavii lui... Dar uite că s-au lăsat 


umbrele înserării, pregăteşte-te, miînzule, c-o să ne 
aruncăm cu caii în valuri, apoi drumurile noastre se 
despart, fiecare spre tabăra lui. 

Trecură riul printr-un vad pe unde albia era mai 
largă, şi apa mai puţin adîncă, după ce se încredinţară 
că nu se mişcă nimic prin apropiere, şi se înfundară 
într-o vale îngustă, acoperită cu lăstăriş des, cu urcuş 
domol către creste. După un timp de mers, Durax 
rupse tăcerea: 

— Eu am scăpat, bătrine, de aici pînă la tabără o 
ţin tot pe virfuri, pe unde nu calcă nici picior de 
legionar. Matale mai ai mult de mers, te apropii de 
drumurile lor şi chiar le tai de-a curmezişul. 

— Tu să ai grijă de tine, miînzule, eu mă descurc 
uşor, ai uitat că sînt un veteran ieşit de curînd dintr-o 
legiune a imperiului? 

Bătrînul luptător începu să ridă înfundat. 

— Atunci, colea în virf, matale o apuci la dreapta, 
iar eu o ţin tot înainte, şi pînă spre ziuă o să... 

Durax n-apucă să sfirşească vorba. Caii se smuciră 
într-o parte, cît pe-aci să-i răstoarne din şei. Traseră 
repede spadele şi strinseră friiele, dar caii se liniştiră 
repede. 

— Marele zeu să vă dea viaţă lungă! auziră o 
voce. Doi oameni le ieşiră înainte de după un desiş. 

— Cine sînteţi voi? strigă Dagio, pregătit să sară 
cu calul peste ei, dacă ar fi încercat să lovească, deşi îi 
auzise vorbind limba dacă. Bătriînul luptător nu se 
încredea în oricine atît de uşor. 

— Păi dacă nu eraţi de-ai noştri şi nu v-auzeam 
vorbind limba noastră, nu ieşeam noi din ascunzătoare, 
spuse unul. 

—  Ne-ai întrebat cine sîntem, urmă celălalt. 
Sîntem doi daci care au scăpat de la un şantier de 


drumuri... 

— Nu ştiţi încotro o fi tabăra lui Sarmis? întrebă 
primul. 

Dagio strînse fălcile cu putere. „De ce nu întreabă 
de tabăra lui Diegis?" gîndi el. 

— Cum să nu ştim, sări Durax, ştim prea bine, dar 
pentru ce vreţi să aflaţi şi voi? 

Cîteva clipe nu primiră nici un răspuns, şi tăcerea 
lor le mări bănuiala. Poate că aveau în faţă doi tilhari 
de codru, care atacau pe oricine - fie dac, fie roman. 

— De fapt, sîntem mai mulţi, vorbi al doilea, 
sîntem şi daci, şi sclavi, am fugit cu toţii odată... 

— Şi ce, vreţi să mergeţi în tabăra lui Sarmis, vreţi 
să intraţi în cetele lui? se grăbi Durax să-i întrebe. 

— Păi aşa am vrea... aşa ar vrea ei, sclavii... spuse 
celălalt. 

— Şi voi, ce-aţi vrea? întrebă Dagio, prins de 
ciudă- 

— Noi, adică dacii care am fugit, continuă el, noi 
am fi vrut să ne ducem la rege, la Diegis. 

Urmară alte clipe de tăcere. Dagio şi Durax se 
priviră încurcaţi. Fiecare ar fi vrut să-i ia pe toţi cu el în 
tabără. Dagio îl întrebă frămîntat: 

—  Ciţi daci sînteţi cu toţii? 

— Ca la vreo douăzeci, se auzi răspunsul. 

— Şi cîţi sclavi? se grăbi Durax. 

— Mai mult de patruzeci, spuse celălalt. 

— Tu, Durax, du-i pe sclavi cu tine, eu îi iau pe 
daci. Şi-aşa Diegis nu-i primeşte pe sclavi, lămuri 
bătrînul. 

— Sarmis îi primeşte şi pe unii şi pe alţii, murmură 
Durax. 

— Tu să fii cuminte, miînzule! Dacă regele iese 
învingător, va fi bucurie şi pentru tabăra lui Sarmis! îi 


certă Dagio. 

— Marele zeu să vă dea sănătate! rosti dacul care 
vorbise primul. Vrem să mergem la rege, să luptăm! 

— Unde sînt ceilalţi? E mult de mers pînă la ei? Şi 
dacă cumva umblaţi să ne tilhăriţi, să ştiţi că n-o să 
apucaţi să faceţi nici o mişcare, şi spadele noastre se 
vor spăla în măruntaiele voastre! îi ameninţă bătrînul. 

Strinse calul între pinteni şi porniră. Ajunseră 
repede la fugari:. Prin lumina slabă a înserării, le 
văzură feţele scofilcite, osoase, pe care spînzurau bărbi 
lungi, încîlcite şi murdare, le văzură îmbrăcămintea 
zdrenţuită: tunici de sclavi şi zeghi de daci spintecate, 
prin rupturile cărora se vedeau trupurile lor slăbite. 

Pregătirea pentru plecare se făcu repede. Şi 
bătrînul, şi tînărul porniră mulţumiţi, fiecare spre 
tabăra lui, însoţit de cîte o ceată de oameni hotăriţi să 
lupte pentru libertate. 

Ştirea morţii lui Traian schimbă cu totul activitatea 
în tabăra lui Sarmis. Zi şi noapte soseau şi plecau 
căpeteniile cetelor de luptători sclavi împrăştiate prin 
pădurile şi munţii din partea dinspre apus a podişului 
dac. Pretutindeni era numai mişcare şi pregătire. Din 
vale soseau într-una noi fugari şi noi cete eliberate prin 
lovituri date cu multă îndrăzneală. Peste Dacia 
începuse să bată un vint nou, vintul libertăţii, care 
răcorea în egală măsură sufletele chinuite şi năpăstuite 
ale sclavilor şi ale dacilor. 

Cu toate măsurile luate de guvernator de a se 
păstra ascunsă ştirea morţii împăratului, vestea se 
întinsese repede în toată Dacia, aşa cum se întinde 
focul peste cîmpia acoperită cu iarbă uscată în timp de 
vară secetoasă. În toate părţile - la ferme, pe 
şantierele de drumuri şi poduri, în minele de aur, de 
sare şi de fier, la tăierea pădurilor - izbucneau mici 


răscoale, supraveghetorii erau omoriţi şi sclavii fugeau 
în munţi. 

Tot aşa, taraboştii, acum sărăciţi şi neascultaţi de 
nimeni, se adunau cu comaţii şi, mai mult sărăciţi şi 
jefuiţi, formau cete şi se îndreptau spre tabăra regelui, 
al cărei loc nu-l ştiau, dar la care ajungeau întotdeauna 
călăuziţi de iscoadele lui, pe care le întilneau în locuri 
tăinuite. 

Sarmis nu ştia ce pregătiri făcea Diegis, după cum 
nici regele nu ştia ce avea de gind să întreprindă 
căpetenia sclavilor. Ceea ce-l neliniştise mult pe 
Sarmis fusese faptul că Diegis nu pornise lupta în 
primăvară, aşa cum aflase de la Burio, şi aceasta îl 
bucura acum. Era ca şi cum regele aminase totul 
fiindcă prevăzuse ce va urma. In toiul acestui iureş şi al 
frămîntărilor, în tabăra sclavilor pregătirile se 
continuau cu multă însufleţire şi multă grabă. Iscoadele 
aduceau veşti din toate părţile: legiunile şi cohortele 
romane se stringeau, se închideau în campuri întărite 
sau se trăgeau încet către Ulpia Trajana 
Sarmizegetusa, dar nici una nu aducea vestea mult 
aşteptată. 

Intr-o zi, pe la amiază, Sarmis plecă însoţit de 
Durax. Lăsase totul în grija celor trei ajutoare: 
Strombix, Buziris şi Artaban. Merseră în grabă pe 
poteci şerpuitoare, trecură peste văi şi peste stînci 
arse de dogoarea soarelui de vară, fără să lase caii să 
răsufle şi fără să se oprească să guste ceva. Spre seară 
sosiră aproape de drumul cel mare. Soarele mai avea 
puţin să scapete după creste. Lîngă un fag gros, 
Sarmis sări din şa, îi spuse lui Durax să-l aştepte cu caii 
gata de fugă, şi porni în vale, îndreptindu-se către 
drum. Se auzea mişcarea, larma, ropotul cailor şi 
hodorogeala carigelor, ce se scurgeau într-un şir 


neîntrerupt dinspre Napoca spre Apulum. Cobori pe 
coasta muntelui şi se lipi de un fag cu ramurile bogat 
răsfirate, înfipt cu rădăcinile adînc în poviîrnişul de 
piatră, printre ceilalţi copaci ce străjuiau drumul la 
numai cîţiva paşi. De sus, privi în lungul drumului într-o 
parte şi-n alta. Mişcarea şi graba erau mai mari decit 
se aşteptase. Treceau coloane de legionari comandate 
de decurioni. şi de centurioni, şiruri de carige încărcate 
cu arme ori cu provizii, curieri ce alergau în galopul 
cailor într-un sens şi-n altul, grupuri de sclavi legaţi cu 
lanţuri unii de alţii. Pe cele două margini ale drumului, 
se grăbea în şiruri nesfirşite mulţimea celor ce 
însoțeau întotdeauna legiunile: negustori ambulanti, 
liberţi, veterani, femei, copii şi bătrîni, ducînd în spate 
sau în braţe ce mai putuseră lua din avutul pe care îl 
părăsiseră în grabă. 

Sarmis urmări mult timp toată această mişcare şi 
larmă. Simţea cum plutesc în aer încordarea, teama, 
apropierea încleştării. Şi cu cît privea, tot mai mult îl 
cuprindea  întristarea. Imperiul luase măsuri, se 
pregătea pentru rezistenţă şi îşi stringea forţele. 
Momentul lovirii pe rînd a fiecărei legiuni fusese scăpat 
de Diegis, iar o măsurare făţişă cu grosul legiunilor ar fi 
fost o mare greşeală. Băgă de seamă că ceva nu e în 
regulă. Atenţia îi fu atrasă de apariţia dinspre 
Apulum, adică din partea opusă, a unei centurii. 
Drumul se mai golise. Centurionul se apropia rîzînd cu 
poftă, însoţit de un bărbat a cărui togă flutura luată de 
vînt la fiecare pas. In urma lor la cîţiva paşi veneau 
legionarii, într-o oarecare dezordine, spuneau glume, 
rideau, strigau, chiuiau, cîntau, fluierau, după pofta 
decurionului alături de care mergeau grupaţi. Pe cel cu 
toga, Sarmis îl recunoscu de departe: era Maevius. 
Inima începu să-i bată, şi sîngele îi năvăli în faţă. ÎI 


văzu desparţindu-se de centurion. Aşteptă prins de 
nerăbdare pînă se arătă printre copaci. li ieşi înainte. 

— Am venit, Sarmis! spuse Maevius suflînd greu 
de urcuşul făcut. Mă bucur că sclavul acela ţi-a adus 
papyrusul meu atit de repede. 

— Ai fost vrednic, Maevius! Mă tem însă că totul 
este prea tirziu. Pot să mai ajung în noaptea asta la 
Diegis? 

— De ce? Nici nu e nevoie! Dar haide să ne 
înfundăm niţel mai adînc în pădure. Se aud ropote de 
cai. 

Porniră spre locul în care îl lăsase pe Durax. 

— Ce e cu tine, am şi uitat de cînd n-ai mai dat 
nici un semn de viaţă, ce s-a întîmplat? îl întrebă 
Sarmis. 

— Toate bune! Dar şi tu ai fost greu de găsit. Tot 
îți muţi tabăra dintr-un loc într-altul. De la un timp n- 
am mai auzit de nici o lovitură dată de sclavii tăi şi nu 
s-a mai văzut nici o urmă de sclav latron. Le-ai dat 
drumul să se împrăştie? 

Sarmis îl privi mirat, apoi începu să rîdă. 

— Te-nşeli, tribune, acum ei sînt mai strînşi ca 
oricînd. Vorbi apoi cu voce schimbată: Odată, cînd 
eram în căsuţa de la Ampelum, tu băuseşi cam mult 
vin, te-am ascultat cum mi-ai vorbit îndelung despre 
organizarea unei armate şi despre pregătirea pentru 
luptă. Eu acum n-aş mai putea să primesc alţi sclavi. N- 
ar mai fi timp să mă conving dacă ei nu sînt trimişi 
anume, ca iscoade, în mijlocul nostru. Dar mi se pare 
că acum e prea tirziu... 

— Pentru asta te-am tot căutat. Ştiam de 
neînţelegerea dintre tine şi Diegis, de aceea am 
urmărit să stau mai mult pe lingă el. Trebuia să prind 
momentul cînd se va hotărî să pornească la luptă şi să 


te îndemn ca şi tu cu luptătorii sclavi să loveşti în 
acelaşi timp, dar văd că nici nu mai o nevoie de 
îndemnul meu. 

— De mult nutresc gindul să pornesc la luptă o 
dată cu el! 

— Mi-ai luat o piatră de pe suflet, Sarmis! Să nu te 
temi că e prea tirziu. Diegis şi-a greşit puţin socotelile, 
şi Julius Quadratus Bassus i-a luat-o înainte. Cînd el a 
coborit din munţi cu cetele şi a înconjurat legiunea de 
la Porolissum, a găsit campul gol şi colonia din 
apropiere părăsită. Făcusem cu el planul să atacăm cu 
cea mai mare iuţeală legiune după legiune. Deşi nu i- 
am spus-o lui Diegis, gîndul meu era ca tu să ataci 
legiunea şi minele de la Ampelum, însă acum, totul s-a 
schimbat. 

— Cînd va avea loc prima luptă? îl întrebă Sarmis 
nerăbdător. 

— Chiar miine! în noaptea asta, cetele lui Diegis 
străbat munţii de dincolo de Potaissa, şi miine 
dimineaţă vor cădea ca fulgerul asupra campului nou, 
ce se organizează în grabă, şi... 

— Şi? se grăbi Sarmis să-l întrebe. 

— Tu ai putea, tot miine, să ataci la Ampelum? 
După aceea, Diegis dintr-o parte şi tu dintr-alta, v-aţi 
apropia de Apulum, unde sînt adunate puternice forţe 
romane. 

— Nu, Maevius, nu pornesc spre Ampelum! 

— Surprins de răspunsul scurt şi tăios ce-l primi, 
Maevius se întrista şi dădu descurajat din umeri. 

— Vrei să-i pierzi pe sclavii care te urmează? îl 
întrebă tulburat. 

— Nu vreau să-i pierd pe ei şi vreau ca nici Diegis 
să nu piardă lupta! Dacă miine situaţia va fi alta? Eu 
trebuie să mă găsesc în apropierea lui şi, de va fi cu 


putinţă, vreau să atac o dată cu el. După izbîndă, mă 
voi îndrepta cu sclavii spre Ampelum. Lupta lui Diegis 
este şi lupta mea, deşi pentru el lupta mea nu este şi 
lupta lui! Tu, Maevius, dacă vrei, rămii în tabăra mea, 
alături de mine, iar de nu, du-te lîngă el! Sarmis tăcu 
un timp, apoi continuă, cu o uşoară întristare: Ca rege, 
Diegis crede că la el toate sînt posibile şi toţi trebuie 
să-l asculte şi să i se supună! 

— Eu sînt cu sufletul liniştit, Sarmis. Plec! Maevius 
se duce unde crede că va fi mai multă nevoie de el. 
Pentru centurionii şi legaţii de aici, eu trebuie să rămîn 
tot tribunul nebun, poetul rătăcitor. Sclavii mai au încă 
nevoie de mine 

Sarmis îl prinse cu braţele şi-l strînse la piept. 

— Cum sufletul tău a rămas acelaşi şi este alături 
de sclavi, nici nu mă îndoiesc, Maevius, că nu vei fi 
alături de mine în clipele cele mai grele!... 

— Cit timp sclavii te vor înconjura cu încrederea şi 
cu dragostea lor, poţi să te bizui şi pe mine, dar dacă îi 
vei duce la pierzanie, în loc de prieten, îţi voi fi 
duşman! 

Maevius porni în vale către drum şi se pierdu 
printre copaci. 

Noaptea care urmă a fost numai alergare şi 
zbucium. Pentru Sarmis şi căpeteniile de cete, timpul 
se scurse foarte repede. Prin poieni, pe virfuri de munţi 
şi pe dealuri, focurile, sunetele de buciume şi iscoadele 
în goana cailor vestiseră pe toţi să se adune. De mult 
cetele de sclavi luptători fuseseră pregătite să se tragă 
spre drumul cel mare. 

Se iveau zorile. Departe, spre răsărit, crestele 
munţilor se profilau negre pe geana roşcată ce se 
întindea prelungă în depărtare, înunţind răsăritul 
soarelui. Din funduri de văi se ridicau valuri de ceaţă, 


ce se mişcau încet către miazăzi, urcînd spre creste. 
Într-o poiană întinsă, ce cobora în pantă lină, străjuită 
de copaci falnici, Sarmis privea încordat şi fericit 
mulţimea sclavilor strînşi pe cete, pregătiţi pentru 
luptă. Erau adunaţi acolo oameni din toate neamurile 
lumii: parți bronzaţi de pe malurile Eufratului, traci 
bărboşi de dincolo de Dunaris, nubieni negri din ţara 
nisipurilor arzătoare, gali înalţi cu plete blonde, 
germani greoi cu priviri reci şi muşchi puternici, daci 
vîrtoşi cu priviri senine şi miini agere, toţi purtaţi în 
sclavie prin imperiu şi toţi hotăriţi să lupte pentru 
libertate, pentru dreptul la o viaţă de om. Alături de 
Sarmis stăteau Strombix, Buziris şi Artaban, sprijiniți în 
spade, cu inele de metal lucitor peste muşchii tari al 
braţelor şi cu coifuri prinse bine sub bărbii, puţin 
împinse către ceafă. Soarele se arătă de după creste 
viu şi lucitor şi cuprinse într-o lumină plină de viaţă 
întreg plaiul. Pe firele de iarbă, picăturile de rouă se 
schimbară în mici diamante strălucitoare, care aruncau 
săgeți de lumină în toate culorile. 

Sarmis îşi struni calul, ce se mişca nerăbdător. 
Fiecărei cete îi fixase locul şi aştepta ca armata de 
sclavi luptători să se aşeze în ordinea stabilită. Totul se 
executa strîns, cu multă disciplină, şi ordinea domnea 
ca în cea mai bine organizată legiune romană. 
Rămăsese un timp frămiîntat de gînduri. Se vedea 
neliniştea ce-l mistuia după felul cum strîngea fălcile. 
Întoarse capul şi porni pe lîngă cetele ce se aliniaseră 
într-un uriaş careu pe mai multe rînduri. Pe una din 
laturi stăteau luptătorii cei mai voinici, adevăraţi uriaşi, 
sclavii care fuseseră gladiatori în circuri şi ştiau să 
mînuiască spadele grele cu repeziciune şi măiestrie. Pe 
latura opusă era aliniată cavaleria cu spade, sulițe şi 
scuturi, romane şi dace. In mijlocul careului se 


strinseseră căpeteniile. 

La un semn făcut de Strombix buciumaşii începură 
să sune înfundat. Toate buciumele fuseseră astupate 
cu ciîte-un şomoiog de iarbă uscată. Sarmis se opri în 
mijlocul căpeteniilor şi îşi roti privirea pe deasupra 
cetelor. Era îmbrăcat în armură de fier şi purta la şold 
spadă grea. Începu să vorbească hotărît, rar şi apăsat. 
Pe faţa lui apăruse o lumină ce-i mişca şi înflăcăra pe 
toţi. 

— Priviţi în jurul vostru, începu el în limba Romei, 
cunoscută de toţi, să vedeţi armata sclavilor. Poate că 
unii dintre voi, pînă în clipa aceasta, au mai fost 
chinuiţi de îndoială şi de teamă, poate n-au crezut că 
sclavii ridicaţi la luptă sînt atît de mulţi, atît de uniţi şi 
atit de hotăriţi. Aici sîntem citeva mii de suflete 
hotărite să ne jertfim pentru cucerirea libertăţii! 

Sarmis făcu o pauză. 

— Da, numai citeva mii, deşi în imperiu numărul 
sclavilor este aproape tot atît de mare ca al celor liberi, 
iar armata lor ar putea să fie mai numeroasă şi mai 
puternică decit a imperiului. 

Din nou tăcu şi privi în jur. Incepu să zimbească. 

— Dar ce vă vorbesc eu? se întrebă el cu voce 
schimbată spre glumă. Unde sînt sclavii? în jurul meu 
nu văd nici un sclav, nu văd nici un lanţ la picioare, nici 
un lanţ la miini şi nici un lanţ nu leagă de git pe nimeni, 
ca în şirurile nesfirşite pornite la drum lung pentru 
vinzare. Nu văd nici un decurion şi nici un 
supraveghetor lovind cu flagrunul. În faţa mea văd 
numai luptători cu piepturi tari şi cu priviri de vultur, 
văd suliţaşi, arcaşi, prăştiaşi şi călăreţi gata de luptă şi 
căpetenii aprige şi viteze. Se mai simte vreunul dintre 
voi sclav? 

— Nuuu! răsună răspunsul din mii de piepturi. 


— să arătăm legionarilor,  decurionilor, 
centurionilor şi tribunilor că aceia care au fost odată 
sclavi nu sînt nici laşi şi nici fricoşi, nu sînt nici leneşi şi 
nici murdari, nu sînt nici mincinoşi şi nici trădători. Să 
arătăm noi, aceia care am fost sclavi, că sîntem 
„oameni", mai oameni decit ei, mai viteji şi mai hotăriţi 
decit aceia care ne-au bătut, ne-au batjocorit şi ne-au 
înfometat! Să arătăm noi, armata sclavilor răsculați din 
Dacia, că puterea Romei începe să se prăbuşească! 

Sarmis tăcu din nou cîteva clipe şi îşi roti privirea 
peste feţele lor, pe care fluturau zimbete pline de 
însufleţire şi de încredere. Unii, palizi, clipeau des şi îşi 
stringeau fălcile, alţii, îmbujoraţi, strîngeau mîinile cu 
putere pe miînerele spadelor. 

— Vă întreb: Siînteţi hotăriţi să luptaţi pînă la 
ultima licărire de viaţă? 

— Daaa! izbucniră miile de glasuri. 

—  Siînteţi hotăriţi să mă urmaţi, sa înduraţi lipsuri, 
să învingeţi oboseala şi să nu lăsaţi armele din miini 
pînă cînd nu ne vom cuceri libertatea? 

— Daaa! 

— Sînteți hotăriţi şi aveţi tăria sufletească să 
împlîntaţi spadele sau să străpungeţi cu suliţele pe 
trădători şi pe cei care au întinat numele de sclav 
ridicat să lupte pentru libertate? Juraţi? 

— Jurăm! 

Sarmis se întoarse şi spuse unei căpetenii: 

— Să fie aduşi ticăloşii! 

Dintr-un pilc de brazi stufoşi, gărzile împinseră doi 
sclavi legaţi cu miinile la spate. Sarmis îi săgeta cu o 
privire ucigătoare. 

— Uitaţi-vă, aveţi în faţa voastră doi nemernici, 
care au pătat numele curat de sclav luptător pentru 
libertate şi au dovedit că sînt nişte tilhari şi ucigaşi. 


A 


Acum cîteva zile, aceşti nemernici au fugit din ceata lor 
şi au pătruns în casa unei femei văduve, cu copii lingă 
ea, au ucis-o şi au jefuit-o. Dar au fost prinşi. Ce-ar 
însemna dacă armata sclavilor, după ce-l va zdrobi pe 
duşman, s-ar transforma într-o hoardă de jefuitori şi de 
ucigaşi? Pe aceşti nemernici să-i judecaţi voi, nu eu! 

— La moarte! strigară unii. 

— Să fie răstigniţi! cereau alţii. 

Un sclav bătrîn făcu cîţiva paşi din rînd şi ridică 
braţul, cerînd linişte. 

— Noi sîntem luptători, începu el tărăgănat, şi se 
cade să-i pedepsim ca pe nişte luptători care au călcat 
disciplina. Eu zic să-i străpungem cu suliţele chiar aici, 
în văzul tuturor, pentru ca fiecare să ia aminte! 

— Cine mai e de aceeaşi părere? întrebă Sarmis. 
Toţi ridicară braţele, şi pe deasupra capetelor poiana 
se acoperi de o pădure de sulițe şi de spade; 

— Să fie pedepsiţi aşa cum este voia tuturor! spuse 
el cu hotărire. 

In cîteva clipe, patru luptători îi străpunseră pe 
vinovaţi cu suliţele. 

— Fie ca aceşti doi oameni pedepsiţi să rămînă 
primii şi ultimii sclavi luptători care au greşit! Sîngele 
lor să fie ca o jertfă pe care o aducem cerului în 
momentul acesta, cînd pornim hotăriţi la luptă! Şi 
acum, fiecare căpetenie să-şi pregătească ceata şi să 
treacă la locul ce i s-a stabilit pentru luptă. 

Din toate părţile izbucniră urale, urmate de 
îndemnuri la luptă. Buciumaşi! sunară prelung, sporind 
însufleţirea şi dorinţa de a începe cît mai curînd lovirea 
duşmanului. 

In aceeaşi noapte, în tabăra romană fusese multă 
fierbere. Nimeni nu reuşise să afle că printre centuriile 
ce se perindaseră pe drum în sus şi-n jos cu o zi înainte 


sosise în taină însuşi guvernatorul, Julius Quadratus 
Bassus. Pînă seara tirziu, generalul dăduse ordine să se 
lucreze la întărirea campului. Nu se îndoia că iscoade 
dace se aflau pretutindeni, ascunse prin copacii de pe 
înălțimile ce străjuiau valea rotundă ca un găvan. In 
acelaşi timp, iscoadele romane aduceau una după alta 
veşti despre marele număr al cetelor de daci ce soseau 
din toate părţile şi se stringeau în pădurile din partea 
de sus a văii. Ca un încercat militar ce era, 
guvernatorul luase, în plină noapte, o hotărire ce-i 
uimise pe toţi comandanții: chemase la el în grabă pe 
legaţii, tribunii şi centurionii din cîmp şi le ordonase ca, 
pe nesimţite şi cu cea mai mare iuţeală, campul să fie 
părăsit, lăsînd numai cîteva gărzi, spre a-i face pe daci 
să creadă că nimic nu se mişcase acolo de seara pînă 
dimineaţa. Chiar şi focurile fuseseră ţinute aprinse. 
Comandanții cu  cohortele şi centuriile lor se 
depărtaseră în grabă prin întuneric la un loc ştiut din 
lungul drumului, unde aşteptau pregătiţi pentru luptă. 

Şi ceea ce prevăzuse Julius Quadratus Bassus s-a 
petrecut întocmai. Se crăpa de ziuă cînd buciumaşii lui 
Diegis dăduseră semnalul pentru luptă. Din toate 
părţile şi mai ales din susul văii, unde se afla grosul 
armatei dace, cetele năvăliră spre gardurile neîntărite 
şi neterminate din jurul cîmpului. De dincolo de garduri 
porniră cîteva valuri de săgeți şi de pietre aruncate de 
arcaşii şi prăştiaşii romani lăsaţi înăuntru. Dacii se 
grupară repede şi se aruncară în luptă, dar cînd 
pătrunseră printre corturi le găsiră goale. 

La chemarea regelui, căpeteniile se adunară în 
grabă. 

— Au fugit şi de aici! spuse Diegis cu mulţumire şi 
amărăciune în acelaşi timp. Romanii nu mai au curajul 
să dea piept cu noi. Pornim repede în urmărirea lor, 


trebuie că sînt aproape, îi vom prinde şi-i vom forţa să 
dea lupta: nu-i vom lăsa să ajungă şi să se unească la 
Apulum cu celelalte legiuni! 

Bătrînul Chertebalos îşi scoase căciula, se scarpină 
în cap şi vorbi: 

— Eu aş spune, mărite rege, să te fereşti. Romanii 
sînt vicleni ca vulpile. Aşa cum au lăsat ei cîmpul, nu- 
mi miroase-a bine! Tu zici că ei s-au grăbit să fugă de 
frică. Eu zic-să nu-ţi întindă vreo cursă... 

— Pornim! hotărî Diegis. Nu pot să-i las să stringă 
la un loc toate legiunile! Pe partea dreaptă a drumului, 
pe sus pe plai, vor merge Dagio şi Rhesos cu cetele lor, 
pe stînga - Burio şi Dapyx, iar în partea din mijloc - eu 
cu grosul armatei.. Iscoadele noastre să pornească 
înainte! 

Abia începuse să se înşire armata lui Diegis în 
lungul drumului, cînd iscoadele aduseră vestea că din 
faţă năvălesc călăreţi romani, urmaţi de suliţaşi, arcaşi 
şi prăştiaşi aşezaţi în linii de bătaie. Cetele dacilor, în 
sunetele buciumelor, se strînseră în loc deschis şi 
primiră lupta. 

De sus, de pe munte, Sarmis se grăbea să coboare 
cu armata lui. Voia să se ţină ceva mai departe, în aşa 
fel încît numai la nevoie să intre în luptă, iar dacă jos 
nu se pornea bătălia, el să-şi retragă cetele repede şi 
nevăzut de nimeni. Nu apucă însă să coboare prea 
mult, cînd din vale auzi sunetele de luptă ale 
buciumaşilor lui Diegis. Grăbi şi mai mult coborîrea. La 
o cotitură a unei vilcele se ivi un călăreț care urca în 
goana calului. In cîteva clipe, galopind, Sarmis îi ieşi în 
cale. Era Maevius. Nici n-a mai avut. timp să-l întrebe 
ceva, căci se văzu nevoit să asculte: 

— Mai ai timp să-l salvezi pe Diegis, altfel va fi 
nimicit de romani. Nu e vreme acum să-ţi spun tot ce 


se petrece jos! 

Opriţi deasupra unui colţ de stîncă, spre care îl 
dusese Maevius, Sarmis văzu pe plaiul ce se întindea la 
picioarele lor încleştarea dintre romani şi daci. Căută 
să înţeleagă mersul luptei. Desluşi locul de unde 
guvernatorul conducea bătălia, îl văzu pe Diegis 
luptind alături de cetele sale. Din păduri ieşeau 
centurie după centurie, tocmai în părţile în care dacii 
se arătau mai îndirjiţi. Socoti că sosise momentul să 
intre în luptă, pentru a nu se prăpădi prea mulţi 
luptători din armata dacilor. Arătă fiecărei căpetenii 
partea pe care trebuia să dea lovitura, iar el, în fruntea 
foştilor gladiatori, se aruncă în luptă acolo unde 
romanii păreau să fie mai puternici. Sunetele cornurilor 
şi buciumelor şi chiotele de luptă ale sclavilor, setoşi să 
lovească în aceia care îi chinuiseră şi-i batjocoriseră, 
băgară repede spaima în legionari şi-i însufleţiră pe 
daci, ceea ce făcu ca lupta să se încingă cu mai multă 
furie. 

Ceea ce s-a petrecut după aceea nu s-a mai putut 
înţelege în toiul luptei. Buciumaşii daci sunară 
retragerea. Sarmis socoti că va fi lăsat să lupte singur 
cu sclavii săi, împotriva cohortelor şi legiunilor romane. 
Dar nu se scursese decit puţin timp, şi se auziră 
trompetele romane sunind şi ele încetarea luptei. 
Sclavii continuau să dea lovituri cu o  îndirjire 
înfricoşătoare. Unde pătrundeau ei, se făcea gol, 
legionarii fugeau îngroziţi. 

Soarele nu se ridicase prea mult pe cer, cînd de pe 
eîmpul de luptă, acoperit de trupurile morţilor şi ale 
răniților, printre strigătele de ajutor, rugăciuni către 
zei, blesteme şi înjurături ale celor căzuţi, Sarmis se 
retrăgea cu cetele lui de luptători sclavi, care primiseră 
în această zi botezul luptei. Şi cu toată izbînda pe care 


o ciştigase, nu înţelegea nimic din ceea ce se 
petrecuse. Bănuind încă o şiretenie din partea 
romanilor, căută să-şi pună luptătorii cît mai în 
siguranţă şi se retrase sus pe munte. 

De mult trecuse miezul nopţii. Sarmis stătea 
aproape de foc, pe o buturugă, cu capul prins în miini, 
frămiîntat de veştile pe care, încă înainte de căderea 
serii, le aduseseră iscoadele. Lîngă el dormeau 
Strombix, Buziris şi Artaban, lungiţi pe iarbă. În poiană, 
împrăştiaţi în jurul focurilor, se odihneau sclavii 
luptători. Departe, dincolo de marginile poienii, gărzile 
stăteau de strajă. In zări, peste vale, pe un vîrf de 
munte se vedeau flăcări mari. Erau focurile din tabăra 
dacilor. Tîrziu, Sarmis săltă capul şi privi într-acolo. Nu 
putea să creadă cele ce aflase: Diegis căzuse luptînd 
ca un erou, iar Julius Quadratus Bassus fusese prins şi 
omorît de daci. Totul se petrecuse într-o zi, într-o 
dimineaţă. Simţea cum pe umerii săi apasă acum 
greutatea zilelor pe care le trăieşte. Dintr-o dată, 
întreaga situaţie din Dacia se schimbase, şi aceasta 
tocmai în momentul cînd Roma încă nu-şi revenise din 
panica în care intrase prin moartea lui Traian. Şi nu era 
nici o clipă de pierdut. 

Privi îndelung flăcările focurilor din tabăra dacilor. 
Se gîndi la jalea căpeteniilor de acolo. Vedea pe fiecare 
în parte, dar tot mai mult gîndul i se oprea la Burio. 
După îndelungă frămîntare, murmură: 

— Da, el să fie rege! Tînărul taraboste, şi nu altul, 
ar putea fi ales de ei ca rege al dacilor... 


Socotea că va putea ajunge mai uşor la înţelegere 
cu el, ca dacii şi sclavii răsculați să lupte strîns uniţi. 
„Dar de ce nu mai soseşte Durax?" se întrebă 
îngrijorat. De cu seară îl trimisese în tabăra dacilor 
după veşti mai sigure. S-ar fi dus el, atit era de 
frămîntat şi de îndurerat, dar nu putea să-şi 
părăsească luptătorii, de teama unui nou atac din 
partea romanilor. 

Işi aţinti privirea asupra celor ce dormeau. 
Strombix se mişcă de cîteva ori, deschise ochii şi se 
ridică. Strînse tăciunii în jurul focului şi suflă în ei. 
Flăcările începură să pilpiie. 

— Eşti trist, Sarmis! spuse sclavul uriaş. Ar trebui 
să te odihneşti puţin. Voi sta eu de veghe, atent la tot 
ce se întîmplă în tabără. 

Sarmis se mişcă neliniştit pe buturugă, luă un 
tăciune şi începu să bată cu el uşor, alungind spuza de 
pe marginea focului. 

— Tu eşti liniştit, Strombix, şi trebuie să fii liniştit! 
Tu ştii numai de o singură luptă, pe cînd eu de două: 
libertatea sclavilor şi eliberarea Daciei! 

— Dar poate că regele n-a căzut, o fi numai un 
zvon... 

— Prea mi-au adus multe iscoade aceeaşi veste, şi 
nu s-ar putea ca ea să nu fie adevărată. A căzut Diegis 
şi n-a mai rămas nimeni urmaş al lui Decebal... 

Departe, în vale, se auziră răsunind buciume, 
printre chiote şi strigăte. 

— Ce să fie? strigă Strombix sărind în picioare. 

— Stai liniştit, să ascultăm atenţi! Ştiu că romanii 
nu atacă niciodată noaptea. Nu cumva dacii vor fi prins 
vreo coloană de legionari? 

Ascultară  încordaţi.  Chiotele şi sunetele de 
buciume urcau coasta muntelui şi se apropiau. 


— Să trezim cetele! spuse Strombix. 

— Tu n-auzi că sînt daci? 

Lîngă ei, Artaban şi Buziris săriră din somn, 
speriaţi. 

— Ce, ne atacă? întrebă Artaban punînd mîna pe 
spadă. 

La lumina slabă a focului, ceilalţi nu văzură 
frămîntarea şi paloarea ce acopereau faţa lui Sarmis. 

—  Linişteşte-te, Artaban! îi spuse Sarmis ridicîndu- 
se de pe buturugă. Tu, Buziris, trezeşte garda şi pe 
gladiatori. Să-i aranjezi într-un cerc mare în jurul 
focului. Pune lemne mai multe, Strombix, să fie lumină 
puternică. Nu ştiu ce mă face să cred că vom primi 
vizita unor trimişi din tabăra dacilor. Poate că acum 
vom putea să luptăm alături de ei. Armata sclavilor şi 
armata dacilor să fie una: unită, hotărită, puternică! 

— Şi cine să fie căpetenia acelei armate? întrebă 
Artaban. 

— Cel pe care căpeteniile cetelor de daci şi ale 
cetelor de sclavi luptători îl vor socoti mai bun 
conducător, mai dirz în hotăriri şi mai aprig în luptă! 
rosti rar Sarmis. Voi n-aţi vrea să luptăm uniţi cu dacii? 

— Cu cit vom fi mai mulţi, cu atît mai bine, spuse 
Buziris, pierind în întunericul nopţii. 

În tabăra sclavilor începu mişcarea. Se treziră din 
somn nu numai luptătorii din gardă şi cei din cetele de 
gladiatori, ci mulţi alţii: unii curioşi să afle ce se 
petrecea, alţii stăpiniţi de teama unui atac al 
legionarilor. În sufletul fiecărui luptător mai dăinuia 
încă îngrijorarea că ar putea fi prins şi legat din nou în 
lanţuri. De cînd se obişnuiseră cu libertatea, fiecare 
prefera moartea, sclaviei. Buziris aşeză repede în linie 
garda şi pe foştii gladiatori. Din josul plaiului se auzeau 
tot mai limpezi murmurele dacilor, amestecate cu 


ropotele cailor pe cărarea de piatră. 

Ropotele răsunară tot mai aproape. Deodată, 
liniştea nopţii fu tulburată de sunete de buciume, ale 
căror ecouri repetate se pierdură departe spre creste şi 
dincolo de vale. Sarmis tresări, săgetat de un fior, 
inima i- se strînse, ceva parcă-i apăsa pieptul. Ascultă 
împietrit. Ceata de daci se oprise. Buciumaşii ce-o 
însoțeau sunau ca şi cum ar fi anunţat tabăra de 
sosirea regelui. Aşa auzise vestită întotdeauna sosirea 
lui Decebal. „Cine oare va fi fost ales rege?" se întrebă 
el, pregătindu-se să-l primească aşa cum se cuvine să 
fie primit regele. După citeva clipe, se hotărî să 
pornească în calea lor. Înainta însă numai cîţiva paşi şi, 
la lumina flăcărilor, îl văzu pe Durax apropiindu-se în 
grabă. După el veneau Burio, Dagio, Rhesos, şi Dapyx, 
Vicillis, bătrînul Chertebalos şi multe alte căpetenii din 
oastea dacilor. În urma lor se înşira garda, apoi 
buciumaşii. Un călăreț ţinea sus steagul de luptă al 
regelui. Sarmis se opri tulburat. La un sunet de 
bucium, toţi cei sosiți săriră jos de pe cai. 

— Am venit cu toţii, rosti Durax sugrumat de 
frămiîntarea ce-l stăpînea, am venit aici, fiindcă în 
noaptea asta se va hotări soarta luptei şi a noastră! 

Sarmis îl asculta cu privirea aţintită asupra lui 
Burio. Tarabostele, îmbrăcat în armura de luptă a 
căpeteniilor dace, îl privea şi el, drept în ochi, împietrit 
şi adînc. Fiecare nutrea în suflet, pentru cel pe care îl 
privea cu admiraţie, respect şi supunere. Fiecare îl 
socotea pe celălalt „regele". 

— Puteam să vin eu acolo, dacă..., începu Sarmis, 
străbătut de un fior, dar nu putu continua, căci Durax 
strigă mai tare, răspicat: 

— Tarabostele Burio să vorbească! 

O clipă, Sarmis rămase descumpănit. Durax 


spusese „tarabostele", şi nu „regele" Burio, aşa cum se 
aşteptase. Şi totuşi, Burio stătea în faţa tuturor. Din 
nou, un fior îl străbătu ca un fulger. Apucă miînerul 
spadei, îl strînse cu putere şi căută să se stăpînească. 
Simţea asupra sa aţintite sutele de priviri din jur, ale 
dacilor şi ale sclavilor, al căror ochi luceau în lumina 
flăcărilor. II văzu pe taraboste făcînd cîțiva paşi spre el, 
după ce trăsese spada şi primise, de la cel care îl 
purta, steagul de luptă al regelui, se opri la cîţiva paşi 
şi rosti eu voce puternică: 

— Să trăieşti, rege al dacilor! Noi, căpeteniile 
dace, care luptăm pentru a-l alunga pe cotropitor, te- 
am ales să ne fii rege şi conducător! Marele zeu să-ţi 
dea putere, sănătate şi viaţă lungă! Îţi înmînez steagul 
de luptă al regilor Daciei, mărite rege! 

Buciumaşii începură să sune vestirea regelui. De 
dincolo, de peste vale, din tabăra dacilor, ecoul aduse 
înapoi aceeaşi vestire. Din zecile şi sutele de piepturi 
ce-l înconjurau se ridicară urale, ale dacilor şi ale 
sclavilor. 

— V-aţi gîndit bine cînd aţi făcut această alegere? 
ntrebă Sarmis cu multă stăpiînire. 

— Da, mărite rege! rostiră căpeteniile dace 
laolaltă. Tăcu încurcat. Momentul ce-l trăia părea că-l 
striveşte sub greutatea lui. Trecuseră numai citeva 
clipe, şi acum simţea apăsîndu-l povara răspunderii şi a 
grijii ce-o lua pe umeri faţă de daci şi faţă de sclavi. 

— Dar eu nu mă pot despărţi de sclavi. Am jurat 
să lupt pentru libertate, pentru... 

Ar fi vrut să continue, dar nu găsea cuvintele 
potrivite, prin care să arate furtuna ce-i răscolea 
sufletul, hotărîrea ce-l stăpinea, recunoştinţa ce-l 
năpădea. Din rîndul luptătorilor sclavi se desprinse un 
fost gladiator, înalt, puternic, musculos, care se opri 

alături de Burio şi vorbi cu voce groasă şi puternică, ca 
de tunet, ce făcu să răsune văile: 

— Să trăieşti, mărite rege! Tu, căpetenie a 
sclavilor ridicaţi să lupte pentru libertate, eşti acum 
rege al Daciei! Dacă tu ai rămas cu sufletul alături de 
sclavi, sclavii te înconjoară cu dragostea şi cu 
devotamentul lor, pentru că prin tine vor avea şi ei o 
patrie. Vor avea şi ei o ţară, un pămînt de care să se 
lege şi pe care să-l muncească, o casă, o familie pe 
care s-o îndrăgească, pentru care să lupte şi să le 
apere! 

Cuvintele pline de însufleţire ale gladiatorului se 
pierdură în uralele ce izbucniră atit în rîndurile 
luptătorilor sclavi, cît şi din cele ale căpeteniilor dace. 
Sarmis simţi cum în toată fiinţa lui se săvirşeşte o 
schimbare. Gladiatorul îi vorbise cu o dorinţă şi o 
convingere ce porneau din adîncul sufletului. Privi lung 
feţele celor din jur împietrite, pline de hotărire şi de 
supunere, şi deodată se simţi mare, puternic şi stăpîn. 
Trase spada şi săltă steagul. Rosti hotărit, cu vorbe 
apăsate, pătrunzătoare: 

— În faţa voastră, căpetenii dace, şi în faţa 
voastră, luptători sclavi, jur că voi lupta pentru 
dezrobirea dacilor şi pentru libertatea sclavilor! Toţi 
sclavii din Dacia vor fi liberi şi vor primi pămînt pentru 
muncă. În Dacia nu vor mai exista sclavi sau robi, iar 
cei care au fost aduşi aici ca sclavi vor fi lăsaţi liberi. 
Strîns uniţi, dacii şi sclavii eliberaţi vor munci pămîntul, 
într-o totală înfrățire şi înţelegere. 

Izbucniră din nou urale şi strigăte. Sarmis ridică 
mîinile şi ceru tăcere. Devenise cu totul stăpîn pe el. 
Continuă: 

— Am fost ales rege într-un moment greu. Diegis 
nu mai este, iar noi nu ne plingem morții, căci pe noi 


moartea nu ne înspăimîntă! În această, clipă grea, nu 
vă pot spune altceva decit că trebuie să ne pregătim 
pentru luptă şi să-l urmărim pe duşman cu toată 
dirzenia. Voi, cei care sînteţi aici de faţă, să spuneţi 
tuturor că regele va fi bun, va îmbrăţişa şi va alina 
durerile celor care se vor dovedi viteji, supuşi şi 
vrednici, dar va fi necruţător, va pedepsi fără şovăire 
pe cei care vor da înapoi în luptă, pe cei leneşi şi pe 
trădători. În acest moment de grea încercare, cer 
tuturor supunere şi ascultare. In faţa steagului nostru 
de luptă, vă cer să-mi juraţi credinţă şi supunere! 

— Jurăm!... Jurăm!... răsunară sutele de glasuri ce 
umplură văile şi munţii. 

Dintre căpeteniile dace se desprinse bătrînul 
Chertebalos. Se apropie de rege, îl îmbrăţişa, apoi se 
retrase cîţiva paşi, ţinînd căciula în mînă. 

—  Mărite rege, Marele zeu să-ţi dea sănătate şi 
putere să-l alungi pe duşman! Să nu te mire, mărite 
rege, că ai fost ales de popor să-i fii conducător: tu eşti 
un vlăstar care se trage din vitejii regi al Daciei, de la 
Burebista. Regele Decebal şi bătrinul taraboste 
Dicomes au avut rădăcini din acelaşi neam, amindoi 
aveau os domnesc. Cei care sînt bătrîni ca mine ştiu 
bine toate astea. Uite, mărite rege, îndemnul unui 
bătrîn care în curînd va pleca la Marele zeu: să ai milă 
de popor, să-l conduci cu hotărîre şi tărie, însă să-l 
judeci cu blîndeţe şi înţelegere. Să nu ai odihnă şi tihnă 
pînă nu alungi afară legiunile şi cohortele imperiului 
cotropitor! Să traieşti, mărite rege! Marele zeu să te 
ocrotească şi să-ţi dea viaţă lungă ! 

Bătrînul se retrase încet, plecat, cu faţa spre 
Sarmis, în timp ce îşi îndesa căciula peste pletele lungi, 
albe ca neaua. Uralele din nou făcură să răsune văile. 

—- Fiecare clipă poate să ne apropie sau să ne 


îndepărteze de izbindă, după cum vom şti s-o folosim, 
începu Sarmis, şi în jurul lui se făcu linişte. Dacă era 
vreme de pace, clipa de faţă se cădea s-o sărbătorim 
printr-un ospăț bogat, cu mult vin şi cu multă veselie. 
Amiînăm petrecerea pînă după alungarea duşmanului 
din ţară! Trebuie să pornim acum pe urmele legiunilor 
care se retrag către Sarmizegetusa, unde, întărite, 
poate că vor aştepta lupta hotăritoare. Ca ajutoare ale 
mele aleg: pe Strombix, pe care îl numesc căpetenie a 
armatei de luptători sclavi, şi pe tarabostele Burio, pe 
care îl numesc căpetenie a armatei dacilor răsculați. 
Celelalte căpetenii din armata dacilor şi din armata 
sclavilor luptători rămîn aşa cum au fost şi pînă acum. 
Din această clipă, pornim! Strombix îşi va stringe 
numaidecit cetele şi va ieşi pe drumul spre Apulum, iar 
tarabostele Burio va face la fel cu armata dacilor. ŞI 
unul, şi altul vor trimite iscoade pe o parte şi pe alta a 
drumului pînă departe înainte. Garda mea să fie gata 
de plecare! 

În tabăra sclavilor se porni repede mişcarea. De 
mult nu mai dormea nimeni. Focurile se înteţiră. 
Dincolo de vale, pe platoul de pe virful de munte, cerul 
era luminat de vilvătăile ce se ridicau, ca răspuns la 
bucuria sclavilor, însoţit de garda sa, de citeva 
căpetenii dace şi de Buziris şi Artaban, Sarmis porni în 
vale, spre drumul ce ducea către Apulum. Citeva cete 
de iscoade pornite de Strombix i-o luară înainte şi se 
împrăştiară în lungul văii. 

— Spune-mi, bătrine, rupse Sarmis tăcerea, 
întorcîndu-se spre bătrînul Chertebalos, care mergea 
alături de el, cum de-a fost răpus Diegis? Veştile s-au 
cam încurcat unele cu altele. 

Bătrînul vorbi după ce îşi îndesă mai bine căciula 
pe cap: 


— Da, trebuia să-ţi spunem asta chiar de la sosire, 
mărite rege, dar clipa era prea înălţătoare, iar noi am 
crezut ca-ţi este cunoscută moartea lui. Eram în toiul 
luptei. Romanii ne prinseseră la strimtoare. Nimeni nu 
se aşteptase să găsim campul gol. Se simţea că vom fi 
înăbuşiţi de cohortele duşmane. Nu ştiu cum s-a făcut 
că la o-nvălmăşeală regele a fost încercuit de o ceată 
de călăreţi duşmani. Eu eram în apropiere, şi cu mine 
alţii: Burio, Dapyx, Staberius. Am sărit cu toţii în 
ajutorul lui. Dagio cu alţi luptători veneau şi ei din 
partea cealaltă. Îl vedeam pe Diegis şi pe cei din jurul 
lui cum dădeau lovituri năprasnice, dar totul s-a 
petrecut ca fulgerul, şi deodată nu l-am mai văzut. Am 
împins calul într-acolo, am apucat să-l văd străpuns de 
o suliță, dar nu m-am putut apropia, alţi călăreţi 
romani au năvălit peste noi. Îi păleam într-una cu 
spada în dreapta şi-n stînga, ca să pot înainta, însă 
totul se schimbase într-o încăierare prin care cu greu 
mai puteai răzbate. La o răsucire prea repede şi scurtă, 
calul a căzut sub mine, iar eu am fost aruncat într-o 
parte. Atunci s-a produs o mişcare, şi din toate părţile 
am auzit că ne-au venit în ajutor cetele de sclavi. Pe 
rege nu l-am mai văzut. Dagio mi-a spus mai tirziu că 
Diegis a fost luat, aşa mort, de legionari. Ca să scape 
de o înfrîngere, Burio a pus buciumaşii să sune ruperea 
luptei şi retragerea spre pădure. Dar n-a trecut mult, şi 
trompetele duşmane au început să sune încetarea. 
Poate că se mulţumiseră numai cu trupul regelui, pe 
care fără îndoială că-l vor trimite la Roma, ca pe 
Decebal. Eu şi Dagio, însoţiţi de mai mulţi luptători, 
căci apucasem să mă arunc pe un alt cal - să ştii, 
mărite rege, că la luptă nu mai simţi bătrîneţea - am 
pornit în căutarea regelui, fără să luăm în seamă cele 
ce se petreceau în jurul nostru. Atunci s-a petrecut o 


adevărată minune: în cale ne-a apărut guvernatorul 
Julius Quadratus Bassus. Mîndru şi vesel, îşi îndemna 
cohortele. Ne-am repezit cu toţii ca nălucile asupra lui 
şi, pînă să prindă de veste garda lui, l-am lovit cu 
spadele din două părţi. Dagio a repezit barda cu putere 
şi i-a sfărimat pieptul. Nici noi poate că n-am fi scăpat 
cu viaţă dacă nu ne sărea în ajutor o ceată de sclavi 
voinici şi puternici - cică ar fi fost gladiatori, tu ştii mai 
bine decit mine - care în cîteva clipe au doborit 
duşmanii din jurul nostru. 

Bătrînul făcu o lungă pauză, îşi scoase căciula şi se 
scarpină îndelung prin plete. Tuşi apoi de cîteva ori şi 
continuă: 

— Numai zeii au vrut să iasă aşa lucrurile! 
Guvernatorul roman se spune că era un încercat 
militar. Cît priveşte moartea lui Diegis, poate că tot zeii 
au vrut-o. Armata dacilor şi armata sclavilor trebuia să 
lupte strîns unite. Cine ştie dacă zeii nu ursiseră de 
mult ca tu să ne fii rege şi să scapi ţara?... 

Bătrînul tăcu. În liniştea nopţii se auzeau numai 
potcoavele cailor lovind pietrele. Sarmis oftă. Nu-i mai 
puse bătrînului nici o întrebare. Departe în vale răsuna 
un bucium ; iscoadele vesteau că drumul e liber şi fără 
pericol. 

În zilele ce urmară, pe cîmpia dintre Brucla şi 
Apulum, Sarmis prinse din urmă legiunile ce se 
retrăgeau şi le zdrobi fulgerător. Dacii şi sclavii se 
întrecură în acte de vitejie. Tirziu, după căderea serii 
celei de-a treia zi, iscoadele aduseră ştirea că restul 
legiunilor, printre care se aflau şi acelea de la 
Ampelum şi Apulum, se retrăgeau spre Ulpia Trajana 
Sarmizegetusa. Legatul Julius Hortensius, comandantul 
legiunii de la Ampelum, devenise guvernator provizoriu 
al provinciei. 


La lumina focurilor din tabără, înconjurat de 
căpeteniile de daci şi de luptători sclavi, Sarmis 
sărbători prima lovitură pe care o dăduse duşmanului. 
Cu toţii - căpetenii, luptători daci şi luptători sclavi - 
întrezăreau, năpădiţi de speranţe şi de dorinţe 
nestăvilite de luptă, cum se aprind zorile libertăţii. 

Capitolul XI 


ZORILE LIBERTĂȚII SE STING 

Sarmis îşi instalase tabăra în cîmpia largă şi 
netedă a rîului Mariş, la cîteva stadii mai jos de 
Apulum. De departe, corturile luate pradă de la 
legiunile ce se retrăseseră în grabă sau găsite în 
cîmpurile părăsite, în care acum se adăposteau 
luptătorii daci şi sclavi, nu arătau a fi o tabără a 
dacilor. In organizarea armatei se schimbaseră 
unitățile: în locul cetelor de luptători formate dintr-un 
amestec de mfînuitori de arme diferite, regele 
organizase mănunchiuri de luptă, unități mici, bine 
închegate şi repezi în mişcări, întocmai ca manipulele 
comandate la romani de un decurion, piîlcuri de oaste 
constituite din opt pînă la zece mănunchiuri, 
corespunzătoare centuriilor, şi grupuri de luptă, unităţi 
puternice, bine legate şi organizate, în care intrau şase 
pînă la opt pilcuri de oaste, ajungînd de mărimea unei 
cohorte şi chiar a unei legiuni, comandate de taraboşti 
şi de alte căpetenii ale dacilor şi sclavilor luptători. 
Formase astfel unităţi distincte de prăştiaşi, arcaşi şi 
suliţaşi şi, mai ales, unităţi de călăreţi, cu spade grele 
Şi sulițe lungi, care puteau manevra uşor şi repede, pe 
cai mici, îndesaţi şi iuți. Şi pregătirile se întăreau zi şi 
noapte, fără încetare. 

Vestea victoriei de la Apulum a armatelor unite ale 
dacilor şi sclavilor răsculați, conduse de noul rege, se 
întinsese ca focul în toată Dacia. La numai citeva zile 
după bătălie, din toate părţile începuseră să sosească 
daci şi sclavi, dornici să lupte împotriva imperiului. Şi 
numărul lor devenea tot mai mare, cu fiecare zi ce 


trecea. Regele îi primea bucuros şi, dornic să-şi 
formeze o armată cît mai puternică amiînase urmărirea 
legiunilor care se retrăseseră spre Ulpia Trajana. El îşi 
făcuse planul să dea lovitura cu atita străşnicie, încit 
duşmanul să fie aruncat afară din ţară, încă înainte de 
căderea iernii. Dar schimbarea veni o dată cu sosirea 
lui Maevius. Sarmis stătea singur în cort, după ce 
plecaseră toate căpeteniile, cărora le dăduse dispoziţii 
de pregătire în tot cursul dimineţii. Auzi oarecare sfadă 
afară, ca şi cum cineva cerea să fie lăsat să intre 
numaidecit la rege. Ascultă şi-i recunoscu vocea. Se 
grăbi să iasă în întimpinarea lui. Garda se retrase 
repede văzîndu-l pe rege. 

— Jupiter şi Cybela să-l ţină sănătos pe regele 
Daciei! salută  Maevius, surprins de apariția 
neaşteptată a lui Sarmis. 

Poetul rătăcitor redevenise cel de altădată: cu 
părul vilvoi, cu toga veche, cu sandalele scilciate şi 
pline de praf. 

— De cînd te-ai făcut nevăzut, poetule, ai fost 
plecat cumva la zei? îi spuse îmbrăţişindu-l. II măsură 
cu privirea citeva clipe, apoi continuă, împingiîndu-l 
uşor să intre în cort: Din moment ce te arăţi, înseamnă 
că n-ai venit degeaba. Ce veşti îmi aduci, ce se mai 
petrece pe la Sarmizegetusa? 

— Iți spun îndată, numai că... 

— i-o fi sete? N-ăi fi gustat de mult vinul. 

— Şi nici altceva. 

— Te vei ospăta numaidecit! îl chemă pe şeful 
gărzii şi-i dădu ordin. Haide, dă-i drumul, Maevius! 

Cîtva timp, Maevius îl cercetă lung pe Sarmis. ÎI 
găsea mult schimbat. În armura lui de rege, cu mantia 
agăţată pe umeri, îi amintea de regele Decebal, aşa 
cum îl văzuse el numai o singură dată. 


— Eşti gata de luptă? îl întrebă fără să clipească. 
Orice întirziere va fi în paguba ta şi spre folosul 
imperiului. De cîteva zile numai, înainte ca eu să fi 
plecat de la Ulpia Trajana, a sosit noul guvernator, 
generalul Marcius Turbo, acela care a fost şi continuă 
să rămînă şi guvernator al Panoniei. Lui i-a încredinţat 
noul împărat, Hadrian, misiunea să stingă răscoalele 
dacilor şi sclavilor. Am plecat fără întirziere cînd am 
aflat că dinspre Panonia şi de dincolo de Danvwvius 
înaintează legiuni noi spre Dacia. 

— Voi porni degrabă! rosti Sarmis cu hotărire. 

— Noi, romanii, avem o vorbă: „Pe duşman îl baţi 
uşor dacă ştii să-l împărţi şi să loveşti pe rînd şi 
fulgerător fiecare din părţi". Va cîştiga lupta acela care 
este mai bine organizat, mai bine înarmat şi mai 
repede în mişcări pe cîmpul de bătaie! 

— Va trebui să cuceresc Sarmizegetusa, înainte de 
sosirea acelor legiuni. 

— Să zdrobeşti legiunile de acolo şi să loveşti apoi 
pe rînd pe acelea care vin în Dacia! 

Maevius îl fixă mult timp cu privirea, ca şi cum ar 
mai fi avut ceva de spus. 

— Nu cumva îmi ascunzi ceva? Pericolul este mai 
mare? îl întrebă regele, îngrijorat. 

— După cum ştii, cea mai mare parte a vieţii mi- 
am folosit-o căutînd să alin suferinţele sclavilor. Tu ştii 
ce este sclavia şi îl cunoşti bine pe Maevius, dar nu şi 
pe tribunul Lucius Quintus. 

— Din cele ce mi-a povestit Vitellius odată, îl 
cunosc ceva şi pe acel tribun, murmură Sarmis, 
nerăbdător să afle ce mai avea să-i spună. Deodată, se 
lumină şi surise. Tribunul Lucius Quintus vrea să lupte 
alături de noi? îl întrebă cu recunoştinţă. 

— Da, Sarmis, vreau să lupt alături de sclavi! 


Toată viaţa am dorit să-i văd pe sclavi răsculați şi 
luptînd pentru libertate! Pînă acum am fost pe drumuri, 
dornic să aflu cele ce se petrec în tabăra cealaltă. 
Momentul suprem a sosit. Prin tine s-a înfăptuit frăţia 
dintre daci şi sclavi, şi dacă vei ieşi învingător şi vei 
obţine pacea cu Roma, Dacia va deveni patria 
libertăţii, ţara spre care vor alerga cei subjugaţi şi cei 
care vor căuta să scape de sclavie! 

— Da, Maevius, mi-ai pătruns în suflet şi în gind. 
Sînt în aceeaşi măsură cu sufletul atît alături de daci, 
cît şi alături de sclavi. Vei lupta alături de sclavi, în 
fruntea lor, îi vei conduce la luptă. Care sclav n-a auzit 
de bunul Maevius? Voi ridica tabăra şi vom porni în 
grabă spre Sarmizegetusa! 

înflăcărat şi tulburat, Maevius se făcuse palid. Îşi 
mai umplu o cupă cu vin şi o goli dintr-o sorbitură. 

— Am uitat să-ţi mai spun ceva, şopti el lăsînd 
cupa, pe drum am întîlnit un capnobot cu o gardă de 
preoţi. Mi-au spus că sînt trimişi de pe Cogheon, 
pentru a-i vorbi regelui. 

Sarmis îl privi mirat. 

— Ce-o fi vrind Marele preot? se întrebă surprins. 

— Poate că vrea să te ajute, continuă Maevius. 
Aşa sînt preoţii: se dau repede de partea celui mai 
tare, îl linguşesc, se pun în slujba lui şi continuă să 
trăiască în îmbuibare. Ca rege al Daciei libere, ei nu 
vor avea decit să se teamă de tine, de. aceea caută să 
ţi se alăture din timp. Ei ştiu că în lupta pe care tu ai 
porni-o împotriva lor te-ai putea sprijini pe foştii sclavi, 
deveniți oameni liberi, în sufletul cărora zeii au cam 
murit de mult. 

—  Rămii şi te ospătează, Maevius! Mă duc prin 
tabără, să grăbesc pregătirile. Dacă eşti obosit, te poţi 
odihni puţin. 


Sarmis ieşi din cort, lăsîndu-l singur. 

Spre seară, ceea ce-i spusese Maevius se adeveri. 
Un capnobot, însoţit de o gardă de cîțiva preoţi, ceru 
să fie lăsat să intre la rege. 

— Marele zeu să dea putere şi viaţă lungă 
viteazului nostru rege! salută capnobotul, înclinîndu-se 
pînă la pămînt. 

O clipă, Sarmis îl văzu în minte pe Daizus, omorit 
cu mirşăvie de preoţi. De fapt, pentru el toţi preoţii se 
asemănau unul cu altul. Il privi pe capnobot cu 
nelinişte şi neîncredere, pe care căută să şi le ascundă. 

-— Bun sosit, capnobotule, Marele zeu să fie cu 
tine în toate clipele! răspunse la salutul lui. 

— Mă plec în faţa regelui şi-i urez izbîndă în lupta 
sfintă pe care a pornit-o! în numele Marelui preot 
Zundecibalm, îi urez... 

Sarmis nu-l lăsă să continue. Ştia că tot ceea ce 
spunea capnobotul erau cuvinte pline de linguşire, 
lipsite de sinceritate. 

— Spune, capnobotule, cu ce mare misiune ai fost 
trimis la mine? îl întrebă scurt şi autoritar. 

— Mă numesc Sagio, mărite rege, capnobotul 
Sagio! 

— Bine, Sagio, spune! 

— Mărite rege, îţi vorbesc în numele Marelui preot 
Zundecibalm. Marele zeu Zamolxis să-i dea sănătate şi 
viaţă lungă! Marele preot îţi trimite toate urările de 
bine şi se pleacă în faţa ta. Eşti hotărît, viteaz şi 
puternic, prin tine Dacia va redeveni liberă şi va 
întrece în bogăţie şi măreție falnica Romă... 

În timp ce-l asculta, Sarmis clătina din cap ca şi 
cum l-ar fi aprobat, deşi nu credea nimic din spusele 
lui. Pe faţa mare a capnobotului vedea ochii abia 
deschişi, pierduţi în grăsime, barba lungă şi rară, prin 


care îşi trecea domol degetele, şi gura mare, în care se 
zăreau dinţjj laţi şi neregulaţi. 

— Capnobot Sagio, dacă ai să-mi spui veşti 
importante, garda ta să iasă, îl întrerupse regele. 

— După voia ta, mărite rege! 

Garda de preoţi ieşi repede, cu multă disciplină. 
Sarmis îi făcu semn să se aşeze pe un scaun şi umplu 
cupele cu vin. Il îndemnă să vorbească mai departe. 

— Mărite rege, Marele preot vrea să repare două 
greşeli pe care le-a săvirşit faţă de regele Diegis, 
plecat acum la Marele zeu: prima greşeală a fost că el, 
Marele preot, n-a dat ajutor regelui cu preoţii lui, să 
îndemne poporul să se ridice tot, ca unul, împotriva 
cotropitorului şi nu i-a sărit în ajutor cu gărzile de 
preoţi, care, după cum ştii, sînt buni miînuitori de arme. 
A doua greşeală, mai mare poate decît prima, a fost 
aceea că Marele preot nu l-a ajutat pe rege cu bani şi 
cu tot ce-i stătea în putere, spre a strînge o armată cit 
mai numeroasă, înzestrată cu armele cele mai bune. 

Sagio tăcu şi tuşi sec. Spusele capnobotului 
întăreau cele ce le ştia de la Diegis, şi Sarmis îşi 
reaminti cuvintele pe care Maevius le spusese chiar în 
această zi: „Preoţii se dau repede de partea celui mai 
tare, îl linguşesc, se pun în slujba lui şi trăiesc în 
îmbuibare!" Continuă să-l asculte pe capnobot. 

— Dar şi regele Diegis a săvirşit o greşeală mare 
reluă capnobotul. N-a vrut să ceară ajutorul Marelui 
zeu nu i-a trimis lui Zamolxis nici o Mare jertfă şi n-a 
venit să afle care îi era voinţa. A refuzat să fie uns de 
Marele preot ca rege al dacilor, aşa cum este legea 
noastră din străbuni... 

Capnobotul făcu o pauză. Ridică fără grabă cupa o 
bău cu lăcomie, fără să ia în seamă că vinul se preling 
pe barbă în jos. 


— Am venit să-ţi spun că... 

— Pînă acum ai vorbit numai de greşeli, capnobot 
Sagio, dar n-ai spus cum ar vrea Marele preot să le 
repare! îl întrerupse Sarmis, avînd în minte trădarea, 
de multe ori dovedită, a lui Zundecibalm. 

Capnobotul îşi şterse barba şi se aşeză mai bine pe 
scaun. 

— Sus, pe Cogheon, la Marele altar, preoţii au 
pregătit aducerea Marii jertfe în cinstea Marelui zeu, 
pentru a-l ruga să te ajute să-l zdrobeşti şi să-l alungi 
din ţară pe duşman. Acolo, lingă Marele altar, Marele 
preot vrea să te ungă rege al Daciei. 

— Asta e tot? 

— Nu, Marele preot mai vrea să-ţi pună la 
dispoziţie tot tezaurul de pe Cogheon, cu care să 
strîngi luptători şi arme de la toate triburile vecine, şi 
va trimite să lupte alături de tine toate gărzile lui de 
preoţi. Vei putea să-ţi faci o armată puternică, mărite 
rege, şi vei putea să stai de vorbă cu Roma ca de la 
egal la egal. Marele preot mi-a spus să-ţi amintesc că 
„numai acela care este puternic poate să cîştige o 
luptă, şi nu cel care se grăbeşte" şi să-ţi mai spun că 
„pierzind lupta pe care te pregăteşti să o dai, vei 
pierde pentru totdeauna pe toţi aceia care te urmează 
acum, şi vei aduce numai chin şi jale în sufletele 
sclavilor care s-au ridicat să lupte". Trebuie să 
chibzuieşti adînc, mărite rege! Pierzind lupta, rămii un 
rege fără ţară! 

Ultimele cuvinte ale capnobotului îl făcură pe 
Sarmis să se înfioare. Fusese căpetenie a sclavilor şi 
nu-l speriase gindul unei înfrîngeri. Acum era rege şi nu 
putea înţelege că ar mai fi cu putinţă să piardă lupta, 
că ar rămîne fără ţară. De la Plutarh ştia că un 
conducător, - împărat sau rege - trebuie să-şi facă 


mulţi prieteni şi aliaţi, să caute să se împace chiar şi 
cu aceia ce-l duşmănesc, şi să se sprijine pe ajutorul 
lor, iar înainte de a da lupta, aflîndu-se în fruntea unei 
armate puternice, de care duşmanul s-ar teme, să 
prindă momentul cel mai potrivit şi să ceară o 
împăcare mulţumitoare, din care ar avea mai mult de 
cîştigat şi ar scădea din riscul unei pierderi totale. Un 
astfel de duşman, pe care trebuia să şi-l schimbe în 
prieten şi aliat, îl socotea pe Zundecibalm, şi prin el - 
pe toţi preoţii. Pe lîngă aceasta, avea nevoie de bani cît 
mai mulţi, spre a atrage la luptă, alături de el, cît mai 
multe din triburile vecine, de la răsărit şi miazănoapte. 

— Spui că aducerea Marii jertfe se va face pe 
Marele altar? rupse Sarmis tăcerea, după îndelungă 
gîndire. 

Capnobotul tresări înviorat. Întrebarea regelui era 
un semn că într-o anumită măsură primise să vină pe 
Cogheon. 

— Da, mărite rege! răspunse pripit. 

— Şi pe cine aţi ales să fie adus Mare jertfă? 
Regele îşi aminti de modul odios în care fusese omorit 

Daizus. 

— N-a fost ales nimeni. 

— Eu, ca rege, nu mai permit aducerea de jertfe 
omeneşti. Cit este imperiul de mare, de cuprinde 
aproape întreaga lume, se aduc ca jertfe animale, 
numai noi, dacii, am rămas în urmă şi mai omorîm 
oameni nevinovaţi pe altarele zeilor. 

Capnobotul  Sagio se arătă nerăâbdător să 
lămurească: 

— Regele nu ştie că, de mulţi ani, Marele zeu nu 
mai cere ca jertfă un om? Se aplecă şi vorbi mai în 
şoaptă: Aşa trebuie să spună preoţii, poporului. De 
fapt, guvernatorul Julius Quadratus Bassus a oprit 


astfel de jertfe, pe care, dacă le-ar fi dovedit, le-ar fi 
socotit drept crime şi le-ar fi judecat după legile 
imperiului. Acum, ca Mare jertfă se aduce un juncan 
frumos, din aceia cu părul pătat cu roşu şi alb. 

— Aşadar, pe Cogheon, la Marele altar, murmură 
Sarmis. Il fixă pe capnobot cu o privire săgetătoare. 
Dar pe ruinele Cetăţii-de-Munte fac de pază legionari, 
este acolo un castru: ca să ajung pe Cogheon va trebui 
să-i zdrobesc. Îmi voi lua o gardă puternică... 

— Nu, mărite rege, de mai bine de doi ani n-a mai 
rămas nici picior de legionar la Cetatea-de-Munte! sări 
capnobotul. Acolo, pe Cogheon, regele se va afla în 
deplina siguranţă, gărzile de preoţi vor veghea fără 
odihnă şi vor face de pază pînă departe în jur. Te vei 
înapoia repede în tabără, dar, cum nu se cade ca 
regele să umble neînsoţit, îţi vei lua o mică gardă şi un 
mic alai format din căpetenii... 

— Cînd va avea loc aducerea Marii jertfe? 

— Peste trei zile, mărite rege! 

— Voi veni! 

— Eu aştept în tabără, mărite rege! Eu şi garda 
mea de preoţi vom însoţi alaiul. Marele preot 
Zundecibalm doreşte să-i vorbească regelui cu o zi 
înainte de aducerea jertfei. 

Pînă noaptea tirziu şi în ziua următoare, Sarmis 
puse totul în ordine în tabără. Lăsă comanda armatei în 
grija celor două căpetenii: Burio şi Strombix, şi trimise 
iscoade în toate părţile şi mai ales spre Sarmizegetusa 
şi Tibiscu şi spre văile riurilor Alutus şi Rabo, pe unde 
ar fi putut veni legiunile pe care Roma le-ar fi trimis oa 
întăriri în Dacia. Nici Burio şi nici Dagio nu reuşiră să-l 
facă pe rege să renunţe la plecarea plănuită,deşi cu 
toţii, ei, căpeteniile, socoteau că păstrarea şi întărirea 
armatei nu se putea face fără bani, iar ajutorul 


preoţilor nu-l vedeau de disprețuit. 

Pe drumul ce aleargă alături cu rîul, coborînd 
dinspre Cetatea-de-Munte, bătrinul Dagio gonea în 
galopul calului albit de spume, ţinînd strîns în mînă 
mînerul spadei, pregătit să izbească în oricine ar fi 
încercat să-l oprească. Barba şi pletele îi fluturau în 
vînt, cămaşa îi era zdrenţuită, şi din umărul stîng se 
prelingeau pe piept dire groase de sînge. Faţa îi era 
împietrită de ură şi de îngrijorare. Se grăbea să ajungă 
cît mai repede la tabără. Nu-i păsa cît de adincă era 
rana, se temea numai să nu-l părăsească puterile mai 
înainte de a ajunge acolo. Căta cu grijă în jur, ca o fiară 
încolţită. 

La o cotitură a drumului, zări departe înaintea lui 
un preot călare pe un catir, care se îndrepta spre 
Cogheon. Îşi pregăti spada, gata să-l pălească. În furia 
ce-l stăpinea, i-ar fi omorît pe toţi preoţii. Cînd ajunse 
la cîţiva paşi, strînse frîul calului şi lăsă spada în jos. 
Calul alunecă pe pietrele drumului, scoţind scîntei din 
potcoave Preotul îşi opri şi el catîrul. 

— Dar ce s-a întîmplat, taraboste Dagio? îl întrebg 
liniştit preotul, neştiind de furtuna din sufletul 
bătrînului 

— Nu eşti Burillo? Sau nu mă mai ajută bine 
vederea?! 

— Chiar el, taraboste! Precum mă vezi, tot mic şi 
slab am rămas. 

Cuvintele lui Burillo îl înfuriară pe bătrîn. O clipă, j 
se păru că preotul se bucură şi îl batjocoreşte, semn că 


ştie de cele ce trebuiau să se petreacă pe Cogheon. 
Ridica spada, hotărit să-l lovească. 

— Văd că s-a petrecut ceva, după furia ce te 
stăpîneşte şi după rana ce-o ai la umăr, urmă preotul 
cu aceeaşi linişte. Nu mă lovi mai înainte de a te 
convinge dacă nu-ţi pot fi de folos cu ceva! 

Dagio se potoli tot atît de repede. Îşi aminti de tot 
ce făcuse acest om pentru Diegis. Poate că el nu 
trebuia socotit în rîndul preoţilor ticăloşi, pe care-i 
lăsase în urma sus, pe Cogheon. 

— Viaţa regelui este în pericol, Burillo! 

— Sarmis? De mult alerg să-l văd şi să-i vorbesc! 
Eram tocmai la Tomis cînd am aflat de moartea lui 
Diegis şi de alegerea noului rege. 

— Cum, tu nu ştii ce-a pus la cale Zundecibalm? îl 
întrebă grăbit. 

— Sînt plecat de mai mult timp, taraboste, am fost 
trimis la Marele preot al templului din Delfi, am trecut 
pe la templul din Samos, apoi pe la Athena, de unde, 
cu un negustor, am venit cu o corabie pînă la Tomis... 

— Marele preot l-a atras pe rege pe Cogheon, se 
grăbi Dagio. In noaptea ce-a trecut, preoţii i-au atacat 
garda şi alaiul. Eu am reuşit să scap. Cei care n-au fost 
omoriţi au fost puşi în lanţuri şi băgaţi în hrubele 
Cogheonului. Regele este închis acolo! 

Pe faţa osoasă şi slabă a preotului se ivi un zimbet 
plin de amărăciune, şi ochii îi sclipiră, semn al hotăriîrii 
ce punea stăpiînire pe el. 

— Ştiam că Marele preot va căuta să-l piardă pe 
rege, de aceea m-am grăbit. Zundecibalm s-a temut de 
Sarmis chiar din timpul cînd trăia bătrînul Decebal. Şi 
unde ai plecat aşa în goană? 

Dagio săltă capul cu hotărire şi trase furios friul 
calului. 


— Mă duc în tabără, voi lua cîteva cete de daci şi 
de sclavi şi voi ataca Cogheonul. Îl vom dărîma la 
pămînt, dacă... 

— Stai, taraboste, îl întrerupse preotul. Te ştiu un 
luptător încercat şi un bărbat cu multă răbdare şi cu 
multă chibzuială. Tu ştii că de multe ori nu poţi izbîndi 
lovind cu puterea, ci cu iscusinţa, cu şiretenia. Dacă 
regele este acum în miinile lui Zundecibalm, sosirea 
cetelor de luptători pe Cogheon i-ar pune şi mai mult 
viaţa în primejdie. Nici nu ştim care sînt gîndurile 
Marelui preot: să-l omoare, să-l dea în mîna noului 
guvernator, care-l va trimite pe rege în lanţuri la Roma, 
sau să-l ţină închis în vreo hrubă de sub munte, unde-i 
vor putrezi oasele?... 

In sufletul bătrînului luptător îşi făcu loc o adîncă 
îngrijorare, amestecată cu descurajare, cu neputinţă. 
Hotărîrea îl părăsea. Işi muşca frămintat buzele şi 
stringea cu putere minerul spadei. De rana din umăr 
uitase cu totul. 

— Poate că zeii te-au adus la timp, Burillo! 
murmură el, încercînd să afle gîndurile preotului, 

— Poate, taraboste Dagio! Preotul mişcă friul şi 
strînse picioarele în coastele catîrului, îndemnîndu-l la 
drum: Nu e timp de pierdut! Du-te în tabără, taraboste, 
şi ia-ţi citeva cete de luptători! Să vă găsesc sus, în 
poiana din pădure, acolo unde l-am întîlnit atunci pe 
Diegis. Poate că miine dimineaţă te voi căuta acolo, îi 
spuse din mers, îndemniînd din pinteni catirul. 

Un timp, Dagio privi după preot, năpădit de 
speranţă şi de recunoştinţă, apoi întoarse calul şi porni 
din nou în goană spre tabără. 

Pe Cogheon, Burillo găsi linişte. Numai din loc în 
loc putu să observe urmele de sînge de pe lespezile de 
piatră de curînd spălate. Descăleca şi se îndreptă 


grăbit spre sala în care ştia că se afla de obicei Marele 
preot. Îl găsi stînd de vorbă cu capnobotul Sagio şi cu 
capnobotul-şef al gărzii de preoţi. Cînd îl văzu pe 
Burillo, Marele preot tresări, ca şi cum apariţia lui nu-l 
bucura. 

— Ai sosit, Burillo? îl întrebă cu răceală 
Zundecibalm. 

— Marele zeu sa-ţi dea sănătate, Mare preot. 

— Eşti obosit de atita drum, Burillo, să te duci să 
te odihneşti. Acum sînt foarte ocupat. Peste o zi, două 
te chem eu, să-mi spui ce veşti mi-aduci de pe-acolo 
pe unde ai umblat. 

Preotul ieşi grăbit. Vrusese numai să vadă cine se 
află la Marele preot, cu gîndul că dacă acesta l-ar fi 
reţinut, să-i spună că e atit de greu bolnav, încît abia 
se mai poate ţine pe picioare. Se bucură. Cel puţin o zi 
şi-o noapte era liber să întreprindă ceva, dacă n-ar fi 
fost prea tirziu. Porni cu paşi repezi pe coridoarele 
palatului, aproape fără să răspundă întrebărilor şi 
urărilor de bun venit pe care i le adresau preoţii ce 
mişunau în toate părţile, şi urcă în fugă scările înguste 
spre chilia sa de deasupra sălii de primire a Marelui 
preot. Îşi aruncă de pe umeri pelerina plină de praf, 
trase la o parte patul şi scoase cu grijă piatra care 
astupa hornul ce răspundea jos în sală, în spatele 
jilţului lui Zundecibalm. 

Ascultă atent: 

— „..cu garda pregătită şi sînt gata de plecare! 

Burillo recunoscu vocea capnobotului comandant 
al gărzii. Îi ştia: acesta şi Sagio erau cele două unelte 
de nelegiuiri ale Marelui preot, uneltele cele mai 
ticăloase şi mai devotate lui. 

— Stai, stai puţin, să nu ne grăbim! Ti-am spus să- 
| aduci la mine pe Susagus! spuse Zundecibalm. 


— Vine îndată, Mare preot! se grăbi şeful gărzii. 

— Bine-bine, îl aşteptăm! Aşa, spune, Sagio, cum 
de ai putut să-l păcăleşti pe răzvrătitul căruia ia intrat 
în cap că ar fi rege al dacilor? continuă Marele preot. 

— l-am vorbit aşa cum mi-ai spus. Era foarte 
frămîntat şi îngrijorat de soarta luptei ce se pregătea s- 
o dea cu legiunile imperiului. S-a bucurat cînd a auzit 
că va avea şi ajutorul preoţilor, dar mai ales l-a încîntat 
vestea că tu îi vei pune la dispoziţie tot tezaurul de pe 
Cogheon. 

Burillo auzi răsunînd în sală risul răguşit, de bătrîn 
aproape neputincios, al lui Zundecibalm. 

— Ştiam că are mare nevoie de bani, murmură 
Marele preot. Ce să facă el cu murdarii şi împuţiţii lui 
de sclavi goi şi cu cele cîteva cete de daci nesocotiţi 
care îl urmează? Am primit vestea că, după moartea lui 
Diegis, mulţi dintre luptătorii plătiţi, veniţi de aiurea, 
au şi fugit. Lipsit de bani, răzvrătitul n-a mai putut opri 
pe nici unul. 

— Armata lui e mare şi puternică, Mare preot! 
spuse Sagio cu voce tărăgănată. 

— De cînd a fost ales el rege, o mulţime de daci şi 
de sclavi s-au dus în cetele lui, întări şeful gărzii. 

— Şi tot nimic nu e, rosti tare Zundecibalm. O sută 
de sclavi goi, nemîncaţi, fricoşi şi fără arme nu fac nici 
cît cinci legionari buni. 

— Marele preot uită că oamenii năpădiţi de ură, de 
disperare şi de setea răzbunării sînt mai fiare decit 
sălbăticiunile pădurilor? adăugă capnobotul Sagio. 

Dacă ar fi fost în sală, Burillo ar fi văzut cum 
Marele preot a tresărit, scuturat de un fior. 

— În care hrubă l-ai închis? întrebă el cu voce 
sugrumată. 

— In cea mai de jos, de la apă, răspunse şeful 


gărzii. L-am legat de lanţurile prinse de stincă. Acolo ar 
putea să-i putrezească oasele, curățate de carne de 
şobolani, aşa cum a pierit pe vremuri tarabostele 
Rundagio, care se ridicase împotriva preoţilor. 

Prin hornul de piatră, Burillo auzi risul înfundat al 
Marelui preot. 

— Nu se simte el prea rău acolo. Un sclav este 
învăţat să trăiască în noroi, ca porcii, şi se simte bine. 
Dar trebuie să ne grăbim, continuă el cu vocea 
schimbată. Tu pleci înainte, Sagio, iei cel mai bun cal 
şi-o ţii în goană drept peste munţi, pînă la Ulpia 
Trajana. Îi duci vestea lui Marcius Turbo, şi-i spui să 
trimită cîteva centurii să-l ia în primire pe răzvrătit. Prin 
asta, vom dovedi cu străşnicie Romei că noi, preoţii, nu 
sîntem duşmanii imperiului. 

Urmară citeva clipe de tăcere. Burillo auzi că 
cineva intrase tuşind. Ascultă tot aşa de încordat. 

— Haide, grăbeşte-te, Susagus! spuse Marele preot 
cu voce dojenitoare. Trăim clipe cînd spada o avem 
cînd în mînă, cînd deasupra capului! Ţi-ai pregătit 
cetele, te-ai întărit bine? 

— Am o veste rea, Mare preot, începu Susagus. 
Una din iscoadele noastre a văzut că din alaiul venit pe 
Cogheon, un bătrin ne-a scăpat şi-a reuşit să fugă 
înapoi în tabăra răsculaților. 

— Cum aşa, tu visezi, Susagus! rosti îngrozit 
Zundecibalm. 

— Nu visez, Mare preot, sînt îngrijorat! Acela care 
ne-a scăpat nu este un bătrîn oarecare, e un luptător 
greu încercat: Dagio! 

— Dagio? strigă Zundecibalm, sărind din jilţul său. 

—  Răstimpul celor cîteva zile nu-l vom avea, aşa 
cum ne făcusem socoteala. Poate că chiar la noapte 
vom fi înconjurați de cetele dacilor şi ale sclavilor 


răsculați. Să încercăm să rezistăm pe Cogheon? În cît 
timp vom putea primi ajutor? 

Susagus tăcu, înecat de tuse. 

— Dar eu ţineam să-l dau viu în mîna lui Marcius 
Turbo, aşa cum mi-a cerut-o, murmură Zundecibalm 
frămîntindu-se. 

— Nu ne rămîne decit ca după căderea nopţii să 
plecăm cu toţii, de-a dreptul peste munţi, către Ulpia 
Trajana, spuse Susagus stăpinindu-şi greu tusea. Cu 
ajutorul Marelui zeu, vom reuşi să le-o luăm înainte şi 
să scăpăm din încercuire. 

— Îl luăm şi pe răzvrătit! hotărî Marele preot. 

— Sau îl lăsăm mort acolo în lanţuri! rosti 
Susagus. Burillo nu mai ascultă. Astupă gura ce 
comunica cu hornul şi se repezi spre peretele opus. 
Dădu la o parte o panoplie cu arme şi trofee de luptă şi 
se apucă să desprindă din zid o lespede de piatră bine 
rostuită. Cu un scîrţiit de fierărie ruginită, lespedea se 
desprinse şi se roti într-o parte. Preotul îşi făcu loc prin 
golul lăsat şi pătrunse într-un coridor scund, prin care 
nu se putea înainta decit aplecat pe brînci. Dispăru 
repede în întuneric. 

Sarmis nu ştia decit ceea ce se petrecuse cu el. 
Intrase în palatul Marelui preot însoţit de o gardă de 
preoţi. | se făcuse o primire aleasă, aşa cum pe 
vremuri fusese primit viteazul Decebal. În trecere, 
văzuse ridicîndu-se fumul gros de tămiie şi alte arome 
de pe Marele altar, ceea ce-l făcuse să creadă că 
pregătirea ceremoniei aducerii Marii jerfe e aproape 
terminată şi că Marele preot nu-l aştepta decit pe el. Il 
primise capnobotul-şef al scribilor din palat, care, cu 
voce mieroasă şi plină de tristeţe, îi spusese că Marele 
preot e bolnav şi-l roagă să meargă să-l vadă. Dar pe 
Zundecibalm nu apucase să-l mai vadă. Pe unul din 


coridoare, miini puternice îl prinseseră şi, mai înainte 
de a fi apucat să-şi tragă spada, simţise strîngîndu-se 
în jurul lui frînghii, cu care-l legaseră cu multă iuţeală 
şi îndemiînare. Se văzuse apoi împins cu lovituri pline 
de cruzime prin galerii nesfirşite şi pus în lanţuri în 
adîncul muntelui, în hruba în care apa ieşea din stincă 
şi pierea într-o crăpătură. 

Un timp, rămăsese împietrit, fără să poată desluşi 
nimic în jurul său. Ura, regretul, revolta şi neputinţa îl 
năpădiseră cu totul şi nu-şi dăduse seama cît timp 
stătuse căzut pe blocul de piatră acoperit cu puţine 
frunze uscate. Tresări auzind clipocitul apei. Se mişcă 
încet. Simţi lanţurile reci la miini şi la picioare. Privi în 
jurul său. Prin lumina slabă ce pătrundea de sus printr- 
o crăpătură în stincă, văzu un şarpe ieşind dintr-o 
gaură, şerpuind prin apa băltoacei din mijlocul hrubei 
şi intrînd într-o altă crăpătură. Din alte găuri se iviră 
doi şobolani, se apropiară de el, îl mirosiră şi, simţindu- 
| în viaţă, dispărură după peretele cotit al galeriei. Intr- 
un colţ al hrubei, ceva mai ridicat, zări o grămadă de 
cranii şi de oseminte omeneşti, îşi întoarse capul, 
îngrozit şi scîrbit de tot ceea ce vedea. Era atit de 
revoltat pe sine însuşi pentru greşeala ce-o făcuse, 
încît, dacă ar fi avut o mînă liberă şi un cuţit, şi l-ar fi 
împlîntat în inimă, satisfăcut că şi-a răzbunat propria-i 
ticăloşie, pe care o săvirşise încrezîndu-se în Marele 
preot. Ceea ce-l chinuia mai mult şi-l făcea să se 
revolte şi să se urască cu o furie ce nu cunoştea 
margini era gîndul că îi împinsese spre deznădejde şi 
pieire pe nefericiţii sclavi. Cît despre daci, ştia că Roma 
ar fi fost gata să le ierte totul, numai să-i vadă liniştiţi 
şi puşi pe muncă. Pe cînd, ei, sclavii, chiar dacă ar fi 
fost iertaţi de împărat, nu-i iertau stăpinii, marii 
proprietari al întinselor şi bogatelor ferme din Dacia. Îi 


vedea puşi în furci, răstigniţi şi spînzuraţi de-a lungul 
drumurilor şi pe întinsul cîmpiilor, pentru ca astfel să 
intre spaima în ceilalţi pe care stăpinii îi lăsau în viaţă. 

Vedea în Burio un destoinic şi hotărît rege al 
dacilor, care va şti să-i ducă mai departe la luptă şi să-l 
pedepsească pe Zundecibalm pentru trădare, deşi 
tînărul taraboste mai păstra credinţa în Marele zeu şi 
se temea de puterea lui. Nu era sigur dacă Strombix, 
Buziris şi Artaban vor mai avea tăria să ducă mai 
departe lupta sclavilor şi dacă sclavii nu se vor 
împrăştia, cuprinşi de panică. Unirea sclavilor cu dacii 
o vedea menţinută mai mult prin Maevius. Fostul tribun 
preţuia sîngele rece în luptă al dacilor, hotărîrea cu 
care ei sfidau moartea şi era dornic să lupte alături de 
astfel de oameni. In aceeaşi măsură îi iubea, voia să-i 
ajute şi se simţea legat de sclavi. In mintea lui Sarmis 
apărură chipurile lor: Maevius, Burio şi Strombix, 
chipuri mari, tăiate în piatră, statui uriaşe, ce atingeau 
crestele munţilor. Se mai linişti. Moartea nu-l 
înspăimînta prin ea însăşi, căci ar fi primit-o fericit dacă 
prin ea s-ar fi ajuns ca sclavii să devină liberi, iar dacii 
să se scuture de jugul Romei. Moartea sa îl înspăimînta 
numai prin prăbuşirea ce-o putea provoca în sufletele 
miilor de oameni care îl urmaseră cu atita încredere şi 
speranţă. De cînd fusese ales rege, visase să vadă o 
Dacie liberă, bogată şi fericită, o Dacie fără sclavie, în 
care oricare sclav să-şi găsească libertatea şi patria. Se 
văzuse pe el rege iubit de popor; crescîndu-l cu 
dragoste pe micul Dicomes, viitorul rege al dacilor, al 
tuturor dacilor, de la miazăzi, răsărit şi apus. Nutrise 
gîndul ca după alungarea legiunilor romane să întindă 
graniţele ţării peste toate ţinuturile stăpinite de 
triburile dace de peste munţi, pînă la mare, cum visase 
marele Decebal. 


Acum, toate visurile şi toate speranţele lui se 
destrămau. Aci, sub munte, unde fusese legat cu 
lanţuri de stîncă tare, umedă şi rece, în temniţa a cărei 
intrare poate că n-o cunoştea decit Marele preot, îşi va 
aştepta sfîrşitul, copleşit de disperare şi de neputinţă. 
Aci îi vor rămîne oasele, de pe care carnea îi va fi 
curățată de jivinele ce începeau să mişune în jurul lui. 

Se întoarse şi cercetă cu atenţie peretele de stincă 
de care erau prinse lanţurile ce-l legau pentru 
totdeauna.  Văzu piatra  scrijelită de încercările 
disperate ale acelora care, îngroziţi de sfîrşitul ce-i 
aştepta, încercaseră să scobească şi să smulgă 
legăturile, prinse cu piroane mari, bătute adînc. Dar 
pentru ce să-şi aştepte neputincios sfîrşitul? O scînteie 
îi licări în minte. Văzu colții ascuţiţi ai stîncii de lînga 
el. Ei îl puteau ajuta să-şi curme suferinţa: să se 
repeadă cu capul în virfurile lor, să-şi zdrobească 
craniul şi creierii. Da, mai ales creierii, mintea, sufletul, 
tot ce a fost slab în el şi l-a făcut să cadă pradă 
perfidiei şi ticăloşiei Marelui preot! 

Începu să sufle adînc şi greu, inima să-i bată cu 
putere, ochii să-i lucească în semiobscuritatea hrubei 
de piatră. Dacă ar avea mîinile şi picioarele libere, ar 
căuta să se lupte cu stincile, cu gratiile de fier, cu uşile 
grele zăvorite, cu gărzile de preoţi, cu tot ce i s-ar 
opune în cale. Îşi strînse cu putere pumnii, într-o 
supremă încordare şi hotărire: să se repeadă cu capul 
în stîincă şi să moară. Rămase astfel încordat şi 
împietrit, pînă cînd în minte îi răsunară, într-o repetare 
nesfîrşită, cuvintele pe care i le spusese Plutarh în clipa 
despărțirii: „Să nu uiţi niciodată, Sarmis, că în orice 
situaţie te-ai afla, oricît de disperată şi de fără 
speranţă, atit timp cît vei mai fi în viaţă, nu trebuie să 
socoteşti totul pierdut! În sufletele oamenilor zac puteri 


nebănuite, se pot petrece evenimente neprevăzute, 
pot să apară situaţii noi, din care acela care se crede 
pierdut poate să se salveze, în care cel neputincios 
poate să se răzbune, iar cel ce e pe cale să piardă 
lupta, să iasă învingător!" 

De departe, în galeria întortocheată răsună huruit 
de pietre ce cădeau rostogolindu-se. „Cine-ar putea să 
vină?" se întrebă el înfiorat, uitînd de tot ce frămîntase 
în gînd. Desluşi paşi ce se apropiau în grabă prin 
galeria ce cotea, urca şi cobora la tot pasul. „Atit timp 
cît mai sînt în viaţă, voi lupta, chiar şi aşa legat!" îşi 
spuse ridicîndu-se în picioare. Se gîndi să lovească cu 
trupul, cu picioarele şi cu braţele, din orice poziţie s-ar 
afla. După puţin timp, văzu peretele galeriei mai 
luminat. Acum nu se mai îndoia, cineva înainta, 
luminîndu-şi calea cu o făclie. Paşii se auzeau din ce în 
ce mai aproape. Cel ce venea încă nu se arătase, cînd 
îi auzi de departe îndemnul: 

— Curaj, mărite rege, nu este încă totul pierdut! 

In tot trupul lui Sarmis se produse o zguduire ca de 
trăsnet. Unde şi cînd mai auzise această voce? Cu 
aceleaşi răsunete, aceeaşi voce îi mai vorbise tot 
printr-o galerie şi tot pe sub munte. Cînd? Unde? 

— Burillo! strigă cuprins de o năvalnică speranţă, 
de o aprinsă sete de viaţă şi de recunoştinţă. 

Preotul se ivi ţinind o făclie într-o mînă şi o 
legătură în cealaltă. 

— Da, mărite rege, eu sînt! Vieţile oamenilor care 
luptă pentru aceeaşi cauză se întîlnesc şi se întretaie 
din cînd în cînd, dacă soarta nu-i lasă să meargă şi să 
lupte alături unul de altul. 

Sarmis întinse braţele, de care-i atiîrnau lanţurile 
grele, încercînd să-l prindă şi să-l îmbrăţişeze, dar 
preotul i-o luă înainte şi se aruncă la picioarele lui: 


— Un rege cu suflet ca al tău este rege chiar şi 
cînd se află ferecat cu lanţuri de stîncă, rosti Burillo. S- 
a apropiat clipa încercării supreme, mărite rege! 

Sarmis îl prinse de umeri şi-l îndemnă cu 
înfrigurare: 

—  Ridică-te, Burillo. Eşti pentru a doua oară 
salvatorul meu... 

— Chiar de atunci, mărite rege, aveam presimţiri 
că destinul tău e altul. Viitorul unora dintre oameni 
poate fi văzut în privirile, în faptele, în pornirea şi-n 
toată fiinţa lor. Dar să ne grăbim, mărite rege, nu 
avem timp de pierdut. 

Preotul desfăcu legătura, din care scoase două 
spade scurte şi sculele necesare slobozirii unui om din 
lanţuri. 

— Cum de ai reuşit să pătrunzi pînă aici? Burillo se 
şi aplecase şi lucra să slăbească ochiurile lanțurilor de 
la picioare. li răspunse continuînd lucrul: 

— Ai mai fost cu mine prin inima muntelui 
acestuia şi ai ascultat despre ce vorbeşte Marele preot. 
Au trecut mulţi ani de atunci! Burillo este cîrtiţa 
muntelui de sub Cogheon. Atunci cînd te-am adus, am 
făcut-o cu convingerea că te ajut să nu te încrezi 
niciodată în Zundecibalm şi nici în acela care îi va lua 
locul. Am avut grijă ca din chilia mea să mă pot 
strecura încoace. Nimic nu trebuie să-i scape unei bune 
prevederi. Din chilia mea se poate pătrunde în puţul ce 
taie galeria prin care se ajunge aici. Peste puț nu se 
poate trece decit pe un pod mişcător de lemn, ce se 
împinge din partea cealaltă. Nefericitul adus aici, chiar 
dacă ar reuşi să rupă lanţurile, n-ar putea să treacă 
peste puţul în adîncurile căruia nu l-ar aştepta altă 
soartă decit înecul în apa din care ies la suprafaţă 
tepuşe ascuţite de fier. 


Se auzi un puternic zornăit de lanţuri, şi preotul se 
ridică grăbit. 

— Picioarele sînt gata, mărite rege, iar la miini o 
să meargă şi mai repede. Continuă să-i vorbească: în 
gangul îngust ce dă din chilia mea am o firidă în care 
am pus toate cele de trebuinţă: arme, unelte, 
îmbrăcăminte. Burillo, arhitectul a tot ceea ce s-a 
construit nou pe Cogheon de către Zundecibalm, n-a 
scăpat nimic din vedere. lei spada, poate că va trebui 
să luptăm! 

— Dar garda mea, ce s-a făcut cu ea? 

— Cînd am sosit eu, mărite rege, toate lespezile 
de piatră, pînă la Marele altar, erau spălate de sîngele 
curs. Gărzile de preoţi au fost mai puternice şi i-au 
atacat fără veste. Numai bătrînul Dagio a scăpat, de la 
el am aflat ce s-a petrecut pe Cogheon, şi m-a făcut să 
mă grăbesc... 

— Marele preot îşi va plăti ticăloşia! murmură 
Sarmis, tremurînd de furie. Să ne grăbim! 

— Se grăbesc şi ei, mărite rege! Acum, poate că 
Zundecibalm a şi pornit către Ulpia Trajana 
Sarmizegetusa, unde se va pune sub protecţia 
guvernatorului. Cînd a auzit că Dagio a scăpat, i-a 
pierit tot curajul. Dar trebuie să le-o luăm înainte, dintr- 
o clipă în alta ar putea să vină să te ia sau să te 
omoare, dar va trebui mai întîi să destupe galeria 
înfundată de mine, ca astfel să-i întîrzii. La nevoie, vom 
da lupta! De mine să nu ai grijă, Burillo ştie să 
mînuiască bine şi spada. Sintem gata! 

Preotul ridică făclia şi-i dădu lui Sarmis una din 
spade. 

— Să mă urmezi, mărite rege! Galeria este îngustă 
şi scundă. 

Străbătuseră cîteva coturi ale galeriei, cînd auziră 


huruit de pietre, apoi voci ce înaintau. Buriuo stinse 
repede făclia şi-l prinse de mină. 

— Să mă urmezi fără teamă, cunosc bine drumul! 
Pe ei îi vom vedea mai bine, luminaţi de făciliile lor, iar 
pe noi ne va proteja întunericul. Dacă vom ajunge la 
puț înainte de sosirea lor, ne vor pierde urmele. 

Dar speranţele preotului nu se împliniră. După o 
cotitură, zăriră înaintea lor umbre ce se apropiau. 
Strinseră mîinile pe miînerele spadelor şi se pregătiră 
de luptă. 

— La cîmp liber ştiu că eşti tare în luptă, mărite 
rege, aici însă să mă laşi pe mine să dau loviturile. 

Preotul îl trase înapoi după cotul galeriei şi se 
ascunse în întuneric. Paşii şi vocile se auzeau tot mai 
tare. Cînd socoti că se apropiase destul, Burillo aruncă 
spre ei cu toată puterea o lespede de piatră. Se auzi un 
răcnet de durere. In aceeaşi clipă, el se repezi cu 
spada şi-l străpunse pe cel care înaintase. Galeria 
răsună de alt răcnet, şi mai puternic. Făcliile căzură 
jos, continuînd să ardă. 

— La luptă, mărite rege! îndemnă preotul. 

In galeria îngustă şi scundă ei puteau mînui cu mai 
multă uşurinţă spadele scurte, pe cînd adversarii lor se 
mişcau greu cu spadele lor lungi.. 

— Jos spada, Burillo! strigă unul dintre cei atacați. 
Teme-te de urgia Marelui preot! 

—- Capnobot Sagio, teme-te tu de răsplata trădării! 
spuse Sarmis repezindu-i o lovitură de spadă în umăr şi 
retrăgindu-se fulgerător.. 

— Şi tu, şef al gărzilor, ai venit să-l iei pe rege 
pentru a-l preda lui Marcius Turbo, rosti Burillo 
recunoscîndu-l, sau veniseşi pregătit să-l trimiţi la 
Marele zeu? 

Lovitura lui Burillo se dovedi atît de îndeminatică şi 


de fulgerătoare, încît şeful gărzilor scăpă spada din 
mîna ce începu să-i sîngereze. Acesta se întoarse 
speriat şi fugi cîţiva paşi, împingiînd înainte pe preotul 
din gardă pe care îl lovise peste faţă piatra aruncată de 
Buriuo. Reveni însă după ce luă spada celui doborit şi 
se aruncă în luptă. Galeria fiind prea îngustă, mişcarea 
ce-o făcu se dovedi fatală. Vrind să-l depăşească pe 
preotul pe care îl împinsese, nu putu mînui spada, şi 
Sarmis, cu o lovitură bine ţintită, îi străpunse gitul. 
Rămăseseră numai doi contra doi. Capnobotul Sagio, 
rănit, şi preotul din gardă, cu faţa însîngerată, începură 
să bată în retragere. Sarmis şi Burillo îi atacară cu mai 
multă furie, urmărindu-i pas cu pas. In mina stingă, 
Burillo ţinea o făclie pe care o ridicase din mers. Lupta 
nu mai dură mult, şi în faţa lor rămase numai 
capnobotul, fără spadă, căzut în genunchi, implorîndu-i 
să-l lase în viaţă. 

— Pentru ce ţi-ai trădat regele, capnobot Sagio? îl 
întrebă Sarmis cu miînie greu stăpînită. 

—  lertare, mărite rege, jur pe Marele zeu că n-am 
ştiut niciodată ce gînduri nutrea Marele preot!... 

— Minti, trădătorule! îi strigă Burillo. 

—  lertare, mărite rege, sînt gata să trec în slujba 
ta şi să-mi dau viaţa pentru tine!... 

—  Ţi-o vei da pentru Zundecibalm, marele 
trădător, şuieră Sarmis, hotărît să-l străpungă cu 
spada, dar se văzu oprit de Burillo. 

—  Opreşte-te, mărite rege! O astfel de jivină nu 
trebuie să murdărească spada unui rege. II vom face 
să se pedepsească singur. 

Înţepîndu-l cu vîrful spadei, la lumina făcliei pe 
care o ţinea în cealaltă mînă, Burillo îl tot împinse pe 
capnobot pînă cînd din beznă se căscă gura 
întunecoasă a puţului, peste care se afla împins podul. 


— Nu-l scăpa din ochi, mărite rege, pînă dau podul 
la o parte! După ce făcu liberă gura adiîncă, 
înfricoşătoare, Burillo adăugă: Regele să hotărască 
pedeapsa! 

— Pedepseşte-te singur, trădătorule! strigă 
Sarmis, şi alege: spada, sau puţul! 

O clipă, capnobotul păru că-şi pierde cumpănirea, 
se clătină într-o nehotărire plină de disperare pe 
marginea abisului, apoi pieri în gura neagră a puţului, 
scoţind un țipăt ce nu mai avea nimic omenesc în el. 

— Acum să mă urmezi cu multă grabă, mărite 
rege! Trebuie să te duc la un loc ferit, apoi voi ieşi să 
văd ce se petrece afară. Nu-mi dau seama cit a trecut, 
poate că de mult s-a întins întunericul nopţii. 

Pe terasa Marelui sanctuar de pe Cogheon se 
adunaseră toate căpeteniile din armata dacilor şi 
sclavilor. În jurul terasei erau aliniate într-un imens 
careu unităţi de luptători daci şi sclavi. Pe aleea ce 
ducea spre palatul Marelui preot stăteau de strajă 
gladiatorii, luptătorii cei mai voinici, cei mai ageri şi cei 
mai hotăriţi din unităţile de sclavi. În partea cealaltă, 
spre ruinele  Cetăţii-de-Munte, erau  îngrămădiţi 
capnoboţii, preoţii şi scribii cultului lui Zamolxis care îl 
slujiseră pe Zundecibalm. Din cele patru colţuri ale 
Marelui altar se ridicau valuri de fum aromat de tămiie 
şi alte miresme, din vasele largi cu care se terminau 
coloanele de andezit ce închideau sanctuarul. Freamăt 
şi murmur se ridica din toate părţile. Căpetenii şi 
luptători, daci şi sclavi, capnoboţi şi preoţi aşteptau cu 


înfrigurare începerea judecății. Soarele se înălța încet 
de după crestele munţilor şi alunga negura ce se 
retrăgea uşor spre fundurile văilor adinci. De sus de pe 
munte cobora răcoarea dimineţii, într-o adiere uşoară, 
ce însufleţea mulţimea. Toate privirile erau îndreptate 
spre treptele de marmură de lîngă Marele altar, locul 
unde se afla regele, înconjurat de căpeteniile cele mai 
de încredere. Alături de el stătea preotul Burillo, tăcut, 
trist, obosit. Aceeaşi tristeţe şi oboseală se vedeau şi 
pe faţa regelui. Momentul începerii judecății sosise. 

Sarmis privi pe deasupra luptătorilor şi peste 
ruinele Cetăţii-de-Munte departe în zări. Pe treptele de 
marmură pe care stătea acum, îl văzuse pe Decebal cu 
mulţi ani în urmă, în ziua aducerii Marii jertfe, cînd 
Daizus fusese omorît de către preoţi. Simţi un uşor val 
de căldură năpă-dindu-i inima. Acum se afla el pe locul 
pe care îl ocupase marele său înaintaş. 

— De ce zimbeşti, Burio? îl întrebă pe taraboste, 
văzînd cum pe faţă îi juca un suris. 

— O vorbă de demult, mărite rege, spune că pe 
bătrîn dacă nu-l ai, să-l cumperi. 

— Nu înţeleg ce vrei să spui, murmură Sarmis. 

— Fără bitrînul Chertebalos, continuă Burio, nu-l 
mai aveam acum în mînă pe marele trădător. Cînd am 
aflat de la Dagio cele ce se petrecuseră aici, am sărit 
pe cai şi am pornit năvală spre Cogheon. Toţi, în frunte 
cu Dagio, alergam stăpiîniţi de un singur gînd: să-l 
salvăm pe rege. Numai el, bătrînul Chertebalos - eu de 
fapt n-am mai avut timp atunci să văd, am aflat după 
aceea - a făcut un semn şi i-a oprit în loc pe cei doi 
feciori ai săi, pe Rhesos şi pe Dapyx, care îi ascultă 
vorba ca două fete nevinovate. Cei care au văzut au 
ris, au spus cu toţii că, de frica Marelui zeu, bătrînul se 
temea şi de Marele preot, dar nu era aşa. „Voi să mă 


urmaţi pe mine, feciorii mei, cică le-a spus el, şi să nu 
uitaţi niciodată că fiarele au grijă întotdeauna să-şi 
facă mai multe ieşiri la vizuină!" Şi în timp ce noi, cu 
cetele ce ne însoțeau, galopam pierzindu-ne într-un nor 
de praf, bătrinul s-a dus la Strombix. „Ai luptători care 
nu se tem de zei şi de preoţi?" l-a întrebat el. „Oricare 
sclav care luptă pentru libertate îi batjocoreşte pe zei!" 
i-a răspuns Strombix. „Atunci să-mi dai gladiatorii tăi!" 
i-a spus bătrînul. Au pornit apoi în goană, făcînd un 
mare ocol, şi s-au pierdut în munţi. După cum ştii, la 
sosirea noastră aici pe Cogheon, Zundecibalm fugise. 
Ne-am luptat cu gărzile de preoţi, l-am răpus pe 
trădătorul Susagus şi-am început să căutăm, răscolind 
palatul. Cu fiecare clipă, însă marele trădător se 
îndepărta, şi l-am fi scăpat din mînă dacă bătrînul 
Chertebalos nu-i ieşea înainte cu gladiatorii. 

Burio tăcu. Sarmis zimbi şi oftă: 

— li voi pune la loc de cinste pe bătrîni, murmură 
el. Poate că ar fi mai bine ca în Dacia, în locul credinţei 
în nişte zei neputincioşi, care de fapt nici nu există, să 
statornicesc un cult nou, al bătrînilor, al înţelepţilor. 
Atunci, soarele va lumina libertatea pe tot cuprinsul 
Daciei! Ce spui, Burillo? 

Preotul tresări. Nici nu ascultase ce spusese 
Sarmis. 

— Regele poate să înceapă judecata, şopti el. 
Sarmis ridică o mînă, şi buciumaşii se porniră să 
sune. De departe, ecoul aducea înapoi sunetele, în 
valuri ce se urmau tot mai rare şi mai slabe. Din palat 
ieşi Marele preot, însoţit de o gardă de preoţi şi de o 
gardă de luptători daci, cu suliţele pregătite să 
străpungă pe cel care ar fi încercat să se opună 
ordinului regelui. Bătrîn, gîrbovit, cu totul învins de 
frămiîntările ce le trăise în ultimele zile şi nopţi, 


Zundecibalm se apropie de Marele altar, îmbrăcat în 
odăjdiile în care aducea Marea jertfă, fără să arunce 
vreo privire spre rege. Impresionată, mulţimea căta 
cînd spre mantia scumpă şi bogată a Marelui preot, 
cînd la armura de luptă a regelui. Sarmis se ridică în 
picioare. Buciumaşii încetară să mai sune. 

—  Căpetenii şi luptători daci, începu el rar şi 
apăsat, v-am adunat să judecăm pe omul care şi-a 
trădat regele şi ţara! 

Sarmis povesti tot ce ştia despre trădarea lui 
Susagus, din îndemnul Marelui preot, şi despre 
legăturile lor cu romanii. Cînd aduse vorba de Diegis, îi 
ceru lui Dagio să spună mai departe ce se petrecuse. 

— Am fost cu Diegis la Marele preot, vorbi înfuriat 
bătrînul luptător. 

Regele voia să-i ceară ajutor şi mai ales bani din 
tezaurul lui Zamolxis, păstrat pe Cogheon pentru zilele 
de grea restrişte pentru ţară. Eu nu ştiu tot ce-a vorbit 
Diegis cu Zundecibalm, dar ştiu ce s-a întîmplat după 
aceea: Marele preot îl trădase romanilor. Cînd am ieşit 
de pe Cogheon, am fost înconjurați de centuriile 
guvernatorului, şi fără ajutorul preotului Burillo am fi 
căzut captivi. Dar fapta aceasta a lui Zundecibalm s-a 
mai repetat şi acum de curînd, cînd el a urmărit să-l 
dea pe înflăcăratul nostru rege, pe Sarmis, în mîinile 
romanilor, pentru a fi dus la Roma! 

Bătrînul Dagio tăcu şi se aşeză pe treapta de 
marmură. Pe feţele tuturor dacilor, furia, ura şi 
pornirea spre răzbunare luaseră locul respectului faţă 
de Marele preot şi a fricii de supărarea Marelui zeu. 
Sarmis povesti apoi cele întîmplate de citeva zile şi 
arătă cum fusese salvat de către Burillo. 

— Trădare! strigă cineva din mulţime. 

— Să fie pedepsit pentru trădare! ceru un luptător. 


— Ca să-l putem judeca drept, continuă regele, 
trebuie să-l ascultăm şi pe Marele preot. 

Cu mişcări încete, Zundecibalm se întoarse spre 
rege, trecîndu-şi privirile peste capetele dacilor, 
fluturînd un zîmbet de batjocură şi sfidare. Il fixă mult 
timp pe Sarmis, fără să vorbească. Incepu cu voce 
îndurerată, cu cuvinte prin care căută să înfricoşeze 
mulţimea: 

— Mare zeu, se află în faţa ta acela care te 
slujeşte, îţi ascultă voia şi anunţă poporului voinţa ta. 
Eu, Marele tău preot, sînt adus aci pentru a fi judecat. 
Dacă prin ceea ce am făcut, Mare zeu, am călcat 
voinţa ta, să fiu greu pedepsit, iar dacă alţii au greşit şi 
împing poporul dac pe calea pieirii, arată-ţi mînia şi 
puterea ta şi să-i pedepseşti după faptele lor. Eu, Mare 
zeu, sînt gata ori-cînd să vin acolo sus lîngă tine, dacă 
aceasta este dorinţa ta. 

Printre căpeteniile şi luptătorii daci trecu un suflu 
de înfiorare şi de teamă. Numai Sarmis şi Burillo îl 
ascultau cu ură şi scîrbă. Ei înțelegeau ce încearcă să 
obţină de la mulţime Marele preot. Incordarea crescu şi 
mai mult cînd Zundecibalm vorbi cu mai multă putere 
şi îndîrjire, implorînd pe Marele zeu: 

— Să-ţi îndrepţi miînia ta, Mare zeu, asupra acelora 
care gindesc rău şi fac rău, care-i lovesc şi umilesc pe 
preoţi! Strînge toate tunetele şi fulgerele şi aruncă-le 
asupra lor, arată-ţi puterea ta cutremurind munţii, 
brăzdînd cerul cu foc şi lovind pămîntul cu grindină! 

Marele preot îndreptă în sus privirea şi ridică 
mîinile, rămase astfel cîteva clipe, apoi rosti rar, cu ton 
de supunere: 

— Facă-se voia ta, Mare zeul... 

Liniştea şi încordarea cu care era ascultat îi întări 
convingerea că reuşise să înfricoşeze mulţimea. Cu o 


căutătură rece, plină de ură, Zundecibalm îl ţintui pe 
rege şi-i strigă cu voce sugrumată: 

— Mă adresez ţie, Sarmis, fiu al lui Dicomes, şi-ţi 
spun că, aşa cum sînt, sub povara anilor şi a bătrineţii, 
nu mă tem de moarte şi nu regret că tu mă vei trimite 
cu o zi mai devreme la Marele Zamolxis! Îţi vorbesc ca 
unui dac nesocotit, şi nu ca unui rege al dacilor, căci tu 
nu al fost uns rege de Marele preot, iar Marelui zeu nu i 
s-a adus Marea jertfă, să ne spună dacă voia lui este ca 
tu să ne fii rege! 

Tăcu, îşi roti privirea pe deasupra tuturor, apoi 
continuă: 

— Voi vreţi să mă judecaţi, dar cu ce drept? 
Marele preot are de răspuns numai înaintea lui 
Zamolxis şi este judecat numai de el. Aţi spus că am 
trădat pe rege, ţara şi poporul şi m-am dat cu totul de 
partea romanilor... 

— A cotropitorului! strigară mai mulţi luptători 
deodată. 

— Ceea ce am făcut eu nu se deosebeşte prea 
mult de cele ce s-au spus aici, dar ce vă îndreptăţeşte 
pe voi să credeţi că ceea ce au făcut Decebal şi Diegis 
a fost bine? Ce vă întăreşte credinţa că ceea ce vreţi 
să faceţi voi va fi bine pentru poporul dac? Vă spun că 
nu veţi reuşi altceva decit să întăritaţi şi mai mult 
mînia Romei, să aduceţi şi mai multă suferinţă 
poporului! 

— Ai vrut să-l dai pe rege în mîinile duşmanului! 
izbucni Dapyx, strîngînd mîna pe mînerul spadei. 

— Tu eşti viteaz şi tînăr, dar nu pricepi multe! Da, 
o spun aici, în auzul tuturor, nu aş fi avut tăria să-l 
omor şi l-aş fi dat să-l judece guvernatorul, însă nu 
dădeam un rege, ci un răzvrătit, un fost sclav al 
imperiului... 


— Trădare!... Ruşine!... Ticăloşie!... izbucniră 
strigăte de miînie din mai multe părți. 

— Am socotit, continuă Zundecibalm, neluînd în 
seamă strigătele mulţimii, că pentru salvarea a mii de 
vieţi şi liniştirea noastră, putea fi jertfit un singur om, 
un om care prin răzvrătirea lui împinge la pierzanie 
sumedenie de daci şi de sclavi. De mii de ani, preoţii 
îngrijesc de popor şi caută să-l ducă pe calea cea bună. 
Preoţii nu au lovit niciodată pe un nevinovat... 

— Să fie adus capnobotul lazio! strigă Sarmis. 

Garda îl împinse în faţă pe capnobot. Pe faţa lui 
schimonosită de spaimă se ivise sudoarea morţii, 
privirea îi era rătăcită. 

—  Capnobotule, dacă vrei să scapi cu viaţă, îl 
ameninţă regele cu voce apăsată, spune mulţimii cine 
a hotărî! moartea lui Daizus! 

— Marele preot! răspunse capnobotul, tremurînd. 

— Cum el, capnobotule, căci aici, în faţa mulţimii, 
s-au tras sorții? continuă Sarmis, pentru a-l îndemna să 
spună tot ce ştie. 

— Intotdeauna în sacul cu bile au fost buzunare 
ascunse, în care se aflau bile pentru cei sortiţi să 
moara aruncaţi în sulițe, spuse capnobotul. 

— Aşadar, jertfa nu şi-o alegea Marele zeu şi nici 
soarta? 

— Nu, o alegea Marele preot! 

— lată, Zundecibalm, o dovadă că preoţii omorau 
oameni aleşi cu grijă şi cu ură! îl mustră regele. Dar în 
lanţurile în care m-ai încătuşat pe mine, din hruba de 
sub palatul tău, din inima muntelui, pe cine aţi mai 
omorit? Ale cui erau osemintele din grămezile de 
acolo? 

Marele preot nu răspunse. Rămase cu privirea în 
jos- 


— Spune tu, Burillo, ca să afle poporul întreg 
adevărul! Burillo se ridică de pe treapta de marmură, 
năpădit de frămiîntare, dar hotărît să vorbească. 

—  Mărite rege, acolo zac oasele tarabostelui 
Segitulp, pierit după ce-l înfruntase pe Marele preot în 
faţa lui Decebal, acolo zac oasele lui Bugis, viteazul 
luptător care s-a bătut cu o ceată de capnoboţi beţi, 
ale lui Dorillo, comatul care a pătruns pe Cogheon să- 
şi scape fiica furată de preoţi pentru Marele preot, ale 
lui... 

— Destul, Burillo, mulţimea a înţeles ce făcea pe 
Cogheon alesul Marelui zeu! Sarmis se întoarse din nou 
spre Zundecibalm: Mai ai de spus ceva, Mare preot? îl 
întrebă, şi nu primi nici un răspuns. 

Dintre căpeteniile dace se ridică  bătriînul 
Chertebalos: 

— Mărite rege, Marele preot este doborit de 
povara anilor, eu aşijderea. Un bătrîn poate să-l judece 
mai bine pe alt bătrin. Bag seamă că sîntem de-o 
vîrstă. Îmi dă voie regele? 

— Vorbeşte, bătrine! 

—  Mărite rege, începu el după ce tuşi de citeva 
ori, adineauri Marele preot ne-a spus că el răspunde 
numai faţă de Marele zeu şi că numai zeul Zamolxis 
poate să-l judece. Să-l dăm judecății lui, mărite rege, 
să ne spună zeul dacă Zundecibalm este vinovat sau 
nu! Să-l trecem prin încercarea Marii jertfe şi să fie 
aruncat în sulițe! Oricum, noi pedepsim trădarea şi pe 
trădător! De multe ori cînd viteazul Decebal îi judeca 
pe taraboşti, Marele preot cerea ca despre vinovăția 
lor să fie întrebat Marele zeu. 

— Niciodată un Mare preot n-a fost adus Mare 
jertfă răcni cu disperare Zundecibalm, de se înfiora 
mulţimea. 


— Ce spune poporul? întrebă regele, cu voce 
puternică, pentru a acoperi tumultul şi murmurele ce 
izbucniseră din toate părţile. 

— Să fie aruncat în sulițe! strigau unii. 

— Să-l dăm Mare Jertfă! cereau alţii. 

— Să moară trădătorul în lanţurile de sub cetate! 

— Să fie ars! 

Regele ridică în sus braţele şi ceru linişte: 

— Să se aleagă cei mai voinici luptători şi să fie 
aruncat în sulițe. Dacă nu va muri în ele, îi vom da noi 
ultima lovitură, pentru a pedepsi cum se cuvine 
trădarea! 

Pe Marele sanctuar, în fumul gros de tămiie şi 
mirodenii, acolo unde căzuseră victime ale perfidiei 
preoţilor mulţi nevinovaţi, Zundecibalm îşi dădu 
sfîrşitul urlînd şi blestemînd, în strigătele pline de ură şi 
batjocură ale luptătorilor. 

După ce totul se linişti, preotul Burillo se apropie 
de Sarmis şi-i spuse înclinîndu-se: 

—  Mărite rege, ne aşteaptă lupte grele, şi tu ai 
văzut că preotul Burillo ştie să mînuiască bine spada, 
ca oricare luptător. Vreau să merg alături de ceilalţi 
împotriva duşmanului! 

Sarmis îl privi şi surise. 

— Să-mi spui ce gindeşti, ne-ar trebui un alt Mare 
preot? 

— Îți voi răspunde mai pe urmă, mărite rege! 
Poate că eu voi cădea în lupte. Trebuie să-ţi arăt ceva 
cunoscut numai de Marele preot şi, bineînţeles, de 
mine. Regele are destulă încredere în Burillo şi vrea să- 
| urmeze? 

— Unde, Burillo? 

— În galeriile de sub Cogheon, mărite rege! 

Înaintau de mult prin galeriile întunecoase, purtînd 


făclii în mînă, dînd la o parte lespezi bine ascunse în 
ziduri şi făcîndu-şi drum prin inima de piatră a 
Cogheonului. Tîrziu, Burillo rupse tăcerea: 

—- Mărite rege, cum nu este prea mare grabă, 
vreau să-ţi spun ce gîndesc m-ai întrebat afară, dacă 
ne-ar trebui un alt Mare preot... 

— La asta mă gindesc chiar de cînd m-am convins 
că Zundecibalm era un ticălos, un trădător... 

— Răspunsul nu este chiar atit de uşor de dat, 
mărite rege! Eu am umblat mult şi cunosc multe. Ceea 
ce a făcut Zundecibalm făcea oricare alt Mare preot. 
Eu ţi-am mai spus cîndva că pe vremuri puterea 
politică a fost cu totul în mîinile preoţilor, şi Marii preoţi 
au fost mai puternici decit regii, împărații, faraonii. 
Aici, la Roma, la Memphis, la Babylon şi aiurea. Acum, 
ei luptă să recapete poziţiile pierdute şi nu este străin 
unul de ceea ce face altul... 

— Nu ţi-am spus un lucru, Burillo, îl întrerupse 
Sarmis, eu de mult nu mai cred în zei. 

Preotul se opri, ridică făclia, îl privi şi rise: 

— Nici eu, mărite rege, nici eu nu cred în statuile 
acelea reci şi moarte. Am învăţat mult şi am văzut 
multe: nici un preot n-a stat vreodată de vorbă cu zeii, 
dar îi susţin, pentru ca să se susţină pe ei şi pe 
împărați. Fiecare faraon a avut la spatele său pe 
Marele preot. Dar să mergem, mai avem puţin pînă 
la ţinta călătoriei noastre pe sub pămînt. 

Burillo porni înainte, luminînd drumul. 

— Mi se pare că toate galeriile prin care mă porţi 
se tot învirtesc în acelaşi loc, murmură Sarmis. 

— Te înşeli, mărite rege, sîntem departe, în sînul 
muntelui. Cel care a condus lucrările, împreună cu 
nefericiţii care au tăiat aceste galerii prin piatră, de 
mult au putrezit, ucişi de Zundecibalm. Arhitectul era 


un persan de prin părţile Babylonului, se numea 
Beroban, un mare constructor, ca şi Apolodor din 
Damasc. In vremea aceea, eu eram tînăr, aproape un 
copil. După ce Beroban a dispărut fără urme, eu am 
ascuns pergamentele şi papyrusurile rămase de la el, 
şi mai tîrziu, cercetîndu-le, am învăţat multe din ele în 
arta construcţiilor. Printre ele am descoperit şi planul 
acestui labirint cu cele două încăperi, spre care 
mergem acum. Una din aceste încăperi n-a fost 
cunoscută nici de Zundecibalm şi de mult o folosesc 
numai eu. Fără acel plan, nu m-aş fi descurcat 
niciodată în păienjenişul acesta de galerii. Dar uite că 
am şi ajuns la încăperea mea. 

Burillo lăsă jos făclia şi începu să cerceteze zidăria 
de piatră, cu lespezile bine rostuite. Apăsă uşor pe 
una, se auzi un sciîrțiit, şi lespedea intră în adînc, 
rotindu-se uşor. În locul ei rămase o gaură cît putea să 
încapă trupul unui om. 

— Se aude ceva, Burillo! şopti Sarmis, ascultînd 
atent. 

— Ştiu, mărite rege, am uitat să-ţi spun: înainte de 
a ajunge la încăperea cealaltă, vom trece pe sub un 
şuvoi de apă, care curge din tavanul galeriei şi piere 
jos, printr-o crăpătură, în stîncă. Urmează-mă! 

Preotul se strecură cu îndemînare prin gaura din 
Zid, şi-l trase uşor şi pe rege. Ridică sus făclia. 

— Ce e aici, Burillo? îl întrebă Sarmis uimit de 
ceea ce vedea. 

— Trecutul Daciei, mărite rege! 

Sarmis porni în lungul pereţilor şi lumină mai de 
aproape fiecare din firidele pline cu papyrusuri şi 
pergamente. 

— Tot ce vezi aici este strîns de mine, căută să 
explice Burillo. Nu mă puteam împăca cu ceea ce 


notau preoţii ca să lase cunoscut urmaşilor noştri, căci 
şi ei, mărite rege, au acolo sus scris cîte ceva din 
trecutul ţării, dar ceea ce au scris ei nu reprezintă 
adevărul. Ei spun că tot ce s-a făcut bine în această 
ţară se datoreşte preoţilor, se laudă că ei conduc şi 
ajută poporul şi nu scriu un cuvînt despre conspirația 
Marilor preoţi, despre duşmănia ascunsă dintre Marele 
preot şi rege, despre lăcomia după îmbogăţire a 
preoţilor şi despre viaţa de desfriu şi îmbuibare pe care 
ei o duc. Aici, eu am strîns altceva: am strîns 
adevărata viaţă a dacilor, cu faptele bune, greşelile şi 
cruzimea regelui, cu vitejia, cumpătarea şi vrednicia 
poporului, cu viaţa cunoscută şi cea ascunsă a 
preoţilor... 

Burillo tăcu, ridică făclia şi-l privi mai de aproape în 
ochi pe rege. Faţa lui era înflăcărată de mulţumire şi 
respect, îl întrebă cu însufleţire: 

— De cînd este rege, Sarmis, fiul lui Dicomes? 

— De cînd m-au ales căpeteniile! murmură regele, 
surprins de întrebare. 

Burillo izbucni într-un hohot de ris, ce făcu să 
răsune pînă departe galeriile. 

— Nu, mărite rege, eşti rege chiar din clipa morţii 
viteazului Decebal! 

— Burillo! strigă Sarmis, năpădit de un val de 
căldură. . 

—Răbdare, mărite rege, am aici dovada! Pentru 
istorie, Burillo a căutat să stringă tot ce ar fi fost mai 
de preţ. 

Se îndreptă spre o firidă, trase o cutie de lemn 
frumos lustruită, o deschise şi scoase un pergament. Il 
întinse regelui. Sarmis desfăcu sulul şi citi, sugrumat 
de emoție: 

„EU, Decebal, rege al tuturor dacilor, las ca 


moştenitor al meu şi ca rege pe Sarmis al lui Dicomes 
de la Carsidava. In fața Marelui zeu, cer căpeteniilor 
dace să respecte în totul voința mea!" 

Preotul văzu schimbarea ce se săvirşea în sufletul 
lui Sarmis, după felul cum îi tremura în mînă 
pergamentul, după uşoara sudoare ce-i apăru pe faţă 
şi după lumina ce-i lucea în ochi. 

— In toiul luptei celei mari, am găsit acest 
pergament în palatul lui Decebal şi l-am pus la adăpost 
sigur, lămuri Burillo. Se apropie de rege şi-l prinse de 
mînă: De aceea, eu am căutat ca acela care avea să ne 
fie rege... 

— Ce vrei să spui, Burillo? murmură mişcat 
Sarmis. 

— Adevărul, mărite rege! Nu-ţi mai aminteşti? 
Regele Decebal mai era încă în viaţă. Dacia încă nu 
fusese subjugată cînd eu te-am luat şi te-am adus aici 
sus, pe Cogheon. Ai ascultat tot ce-au vorbit cei doi 
Mari preoţi: Zundecibalm şi Marele preot al templului 
lui Jupiter. Atunci, ţi-am spus: „Cînd mai tîrziu îţi va sta 
în putere, să ştii pe cine să pedepseşti!' Acum,, 
Zundecibalm şi-a primit pedeapsa, dar după ce era cit 
pe-aci să te răpună. Poate că şi el ştia multe... 

— M-ai tulburat de tot, Burillo! 

— Nu trebuie să te tulbure adevărul, mărite rege, 
ci să-l cunoşti pînă la capăt. Preotul Burillo a sărit în 
ajutorul lui Diegis şi a văzut în el pe regele dacilor, 
fiindcă în acel timp nu ştiam dacă tu mai erai în viaţă, 
şi chiar dacă ai fi fost, aşa cum era ţara prădată şi 
poporul chinuit şi fugărit de legionari, nu aş fi arătat 
acest pergament nici ţie şi nici lui. Poporul nu trebuia 
să mai fie împărţit prin lupte: care din voi doi să fie 
regele. 

— Să mergem, Burillo, şopti Sarmis, cu totul 


frămîntat. leşiră, şi Burillo puse lespedea la loc. 

Umblară un timp în tăcere, trecură pe sub şuvoiul 
ce sărea din stîncă, făcînd o curbă prin aer, strîngîndu- 
se într-un mic lac în lungul peretelui de piatră, de unde 
curgea mai departe, pierind în trupul muntelui. 

— Am ajuns şi la cea de-a doua încăpere, mărite 
rege! Preotul deschise şi intrară. 

— Acesta este tezaurul lui Zamolxis, spuse el, 
luminînd cu făclia lăzile în care străluceau monedele de 
aur, bijuteriile incrustate cu pietre preţioase şi tot felul 
de podoabe scumpe din aur şi argint. De fapt, bogăţia 
de aici este a Marelui preot şi o lege veche din străbuni 
spune că ea trebuie folosită numai în vremuri grele 
pentru ţară, dar Zundecibalm se lăcomise şi n-a mai 
vrut să dea nimic lui Decebal şi nici lui Diegis. După ce 
tăcu cîteva clipe, Burillo rosti cu vocea sugrumată de 
emotie: lţi predau întreg tezaurul, mărite rege! El este 
al poporului şi să-l foloseşti spre a da dacilor libertatea, 
liniştea şi fericirea! 

Tulburat peste măsură, Sarmis murmură: 

— N-am cum să-ţi mulţumesc, Burillo! în această 
clipă se întăreşte în mine convingerea că dintre 
oameni se ridică adevărații zei, şi tu eşti un astfel de 
zeu! Mă înclin în faţa ta, Burillo, ştiinţa şi geniul tău 
valorează mai mult decit puterea unui rege sau a unui 
împărat. Tu îmi vei fi un nepreţuit ajutor... 

Preotul nu se lăsă copleşit de cuvintele regelui: 

— Cînd am auzit că eşti un revoltat şi că ai pornit 
în fruntea sclavilor, ca să luptaţi pentru cucerirea 
libertăţii, mi s-a umplut sufletul de mulţumire şi de 
speranţă. Ştiam că vei fi şi rege! De mult nu visez la 
altceva decit la libertatea oamenilor! 

În Dacia nu vor mai fi sclavi... 

— Ştiu, mărite rege, ai spus-o. Asta te înalţă în 


sufletul meu. Tu ai fost sclav şi ştii cît de mult îl 
înjoseşte sclavia pe om. 

Sarmis îl privi lung, cu preţuire şi cu dragoste, pe 
preotul învăţat, puţintel la trup, din faţa sa. 

— Cum se face, Burillo, că tu, ca preot, ai ajuns să 
gindeşti astfel: să nu mai crezi în zei şi să urăşti 
sclavia? La mine este uşor de lămurit: am suferit mult, 
am duşmănit mult, şi sufletul mi-a fost mult năpădit de 
revoltă. Am putut să mă conving de neputinţa zeilor şi 
am simţit adînc răutatea oamenilor... 

— Suferind mult, mărite rege, chinurile ţi-au 
luminat mintea şi ţi-au întărit sufletul. Eu am ajuns să 
gîndesc astfel învăţind şi privind în firea lucrurilor. 
Lumea nu este atit de strimtă pe cît se crede, şi Roma 
nu stăpineşte toate popoarele. Dincolo de hotarele 
Imperiului roman nu este pustiu, cum se spune, ci se 
întind alte imperii, tot atît de mari şi cu popoare tot atit 
de numeroase, cu împărați puternici şi bogaţi, cu 
ştiinţă şi artă mai înaintate poate decit au ajuns Roma 
şi Athena, cu filozofi şi înţelepţi care au pătruns mai 
adînc tainele vieţii şi ale sufletului. Departe, în părţile 
de răsărit şi miazăzi ale imperiului, sînt monumente cit 
munţii, ridicate din piatră - le spune piramide - care 
adăpostesc în ele mormintele faraonilor şi multe 
bogății. Acolo, preoţii urmăresc mersul stelelor, ştiu să 
facă roţi care folosesc puterea apei şi zăgazuri care 
opresc şi împart apele rîurilor pe timp de secetă şi fac 
pămîntul mai roditor, ştiu să ia foc din cerul plin de nori 
ameninţători şi să ferească templele de trăsnete, ştiu 
să măsoare pămîntul pînă pe partea cealaltă, căci 
pămîntul, mărite rege, este acoperit cu multe şi întinse 
ţinuturi şi mări, iar dacă pleci spre răsărit şi-o ţii tot 
drept înainta mergînd într-una, ajungi înapoi de unde ai 
plecat, venind dinspre apus... 


— Nici Plutarh nu ştia atitea cîte-mi spui tu... 

— De la un preot al templului lui Amon-Ra din 
Egiptul ce se întinde pe malurile Nilului, am aflat că 
unui om ce merge la pas călare pe un catir i-ar trebui 
cinci ani ca să înconjoare pămîntul. Preotul acela ştia 
să măsoare lăţimea fluviului şi înălţimea unui templu 
stind pe loc, fără să treacă peste apă şi fără să se urce 
pe acoperişul templului, făcînd numai citeva socoteli. 
Cine nu le cunoaşte crede că sînt curate minuni sau 
crede că acel preot are puteri de la zei, dar totul există 
de fapt în firea lucrurilor şi nu fusese descoperit. 

Sarmis asculta înmărmurit şi privea cu admiraţie 
pe omul a cărui putere izvorită din ştiinţă îl făcea mai 
puternic decit zeii. 

— Tu vei fi sfetnicul meu, Burillo, vom pune 
poporul să înveţe şi-o vom lua înaintea Romei! După ce 
am fost ales rege, m-am gîndit ce-aş putea să fac 
pentru a-i scoate pe daci la lumină... 

—  Şi-ai găsit o cale, mărite rege? 

— Am găsit una, Burillo! Tu poate că ştii mai 
multe. Am hotărît ca, după ce alung legiunile de aici şi 
cad la împăcare cu Roma, chiar dîndu-i şi o sumă de 
bani anual, pentru a-i potoli lăcomia nemăsurată, să 
trec la dacii din cîmpia întinsă şi mănoasă dintre munţi 
şi Dunaris. Şi de la Sarmizegetusa, mărită şi 
înfrumuseţată, să pornească un drum larg, care să 
străbată munţii şi cîmpia pînă la mare, şi pe el să 
huruie carele dacilor ziua şi noaptea, ducînd tot ce 
putem vinde şi aducînd tot ce putem cumpăra şi folosi. 
M-am gîndit ca, mai tîrziu, cetatea de domnie a regelui 
să nu mai fie ascunsă între munti, ci să fie o aşezare 
mare, dincolo, în cîmpia cea întinsă, spre Dunaris, în 
care să vină mulţi negustori, mulţi învăţaţi şi filozofi din 
toată lumea şi care să se întreacă în mărime, bogăţie 


şi ştiinţă cu falnica Romă şi cu oricare cetate din altă 
parte. Şi toţi dacii, de-aici şi de dincolo de munţi, de la 
miazăzi, apus şi răsărit, să fie uniţi sub acelaşi steag, 
într-o ţară puternică şi bogată. Dacia trebuie să aibă 
corăbiile ei, iar dacii să călătorească peste mări şi să 
ducă mărfurile noastre pînă departe, dincolo de Byzanţ 
şi Propontida, dincolo de Jorinth şi de Atheni, căci 
numai cine umblă departe află multe şi învaţă mult. 
Dacii nu trebuie să mai rămînă închişi aici între munţi, 
ci să iasă în lume... 

— Regele dovedeşte atita înţelepciune tot fiindcă 
soarta l-a silit să pribegească mult, să cunoască 
lumea... 

— Ca şi tine, Burillo! Voi fi regele cu cel mai bun 
sfetnic. 

— Dar ce facem cu zeii? Poporul este pătruns de 
credinţa în Marele zeu, şi regele nu s-ar putea măsura 
de la început cu acest mit... 

Sarmis îl privi lung, rămase un timp pe ginduri, 
apoi deodată tresări. 

—  Sfetnicul meu va fi Marele preot, şi Mare preot 
vei fi tu! 

Preotul clătină din cap. 

— Marele preot trebuie să creadă în zei sau să se 
prefacă cu multă făţărnicie că mai crede în ei. Eu aş 
vrea să rămîn deschis la suflet cu mine însumi şi cu 
alţii. Pretutindeni se întinde noua credinţă cu 
învăţătura galileanu-lui acela, credinţă care îi doboară 
pe zei. Creştinii cred într-un zeu care ar trăi în cer. De 
fapt, şi ei se cam încurcă: se închină unui zeu căruia îi 
spun Tatăl, pe care nu l-a văzut nimeni şi nici nu ştiu 
unde s-ar afla, şi urmează învăţăturile galileanului, 
căruia îi spun Fiul şi care de fapt a fost un om ca toţi 
oamenii, dacă în adevăr va fi existat. Luat ca om, acel 


galilean, n-aş avea nimic împotriva învăţăturii lui... 

— Chiar nimic, Burillo? Tu eşti atît de învăţat şi de 
înţelept şi n-ai băgat în seamă... 

— Ce, mărite rege? 

— Galileanul a propovăduit bunătatea şi blindeţea, 
însă a socotit în acelaşi timp sclavia ca pe ceva 
necesar, iar pe sclavi ca pe nişte fiinţe care trebuie să 
trăiască în lipsuri şi să sufere pentru stăpinii lor. 

Preotul făcu ochii mari, ca la o descoperire nouă. 

— Regele mă uimeşte cu înţelepciunea sa. 

— Ai spus că lupti pentru libertatea oamenilor, 
Burillo? 

— Şi susţin aceasta, mărite rege! 

— N-ai fost atent de dimineaţă, cînd Burio a spus 
că dacă n-ai bătrîni, trebuie să-i cumperi. In clipa 
aceea, ca un fior plin de lumină, m-a fulgerat gîndul că 
cea mai bună credinţă ar fi o religie care s-ar sprijini pe 
cultul bătrînilor, adică pe un cult al înţelepciunii, care s- 
ar transforma, încetul cu încetul, într-un cult al binelui, 
al dreptăţii, al cinstei şi bunei purtări, al vredniciei... 

—  Giîndul regelui este curată minune! murmură 
preotul. 

— Cu tine, Burillo, ca Mare preot, să ne străduim 
să îndreptăm poporul pe acest drum nou! 

— Astăzi mi-ai zguduit de tot sufletul, mărite rege! 

— Şi tu pe al meu, Burillo. Dar să mergem. 
Duşmanul nu doarme, lucrează, afară iscoadele poate 
că ne-au adus veşti noi şi trebuie să stringem cu 
putere mîinile pe miînerele spadelor. 

leşiră. Burillo puse la loc lespedea în zidul 
tezaurului şi mult timp  merseră prin galeriile 
întortocheate, fără să-şi mai spună nici un cuvînt. 

Sarmis cobori de pe Cogheon şi-o apucă în lungul 
viii, cînd, de după cotitură, se iviră Rhesos şi Dapyx, în 
galopul cailor. 

—  Mărite rege, de cum s-au ivit zorile, legiunile 
romane au ieşit din cîmpuri şi au pornit de la Ulpia 
Trajana Sarmizegetusa încoace, spuse  Dapyx 
ştergîndu-şi sudoarea de pe frunte. 

— Să vină, noi le vom primi cum se cuvine. Am 
pregătit şi o surpriză frumoasă. Dar ce-ați asudat aşa, 
v-a prins teama? îi întrebă surîzînd uşor. 

— Îi aşteptăm cu nerăbdare, mărite rege! rosti 
Rhesos. 

— Numai pe tata l-a cuprins neliniştea, adăugă 
Dapyx. Sarmis se încruntă, şi surisul îi zbură de pe 
buze. Strînse frîul calului şi se întoarse spre el. 

— Unde este acum bătrînul Chertebalos? îl întrebă 
cu nelinişte. 

— Jos, lîngă ruinele cetăţii de la gura văii. Este cu 
Maevius, Burio, Strombix şi unchiul Dagio, răspunse 
Dapyx. 

Fără să mai spună ceva, Sarmis dădu pinteni 
calului şi porni în galop. 

Timp de mai multe zile, toată valea ce ducea spre 
Cogheon vuise. De o parte şi de alta a drumului şi a 
rîului, care şerpuiau îmbrăţişaţi printre povirnişuri, 
unităţile de daci şi de luptători sclavi doboriseră brazi 
ici-colo, îi curaţaseră de cetină, pe care o făcuseră 
grămezi mari, acolo unde pădurea era mai deasă, şi 
brazii mai stufoşi. Buştenii îi prăvăliseră în vale şi-i 
strinseseră în locurile mai înguste, îngrămădindu-i 
pentru a împiedica înaintarea duşmanului, tăindu-i 
drumul. 


Mulţi nu înțelegeau ce pregăteşte regele. După 
judecarea şi pedepsirea lui Zundecibalm şi mai ales 
după cele ce vorbise cu Burillo prin galeriile de sub 
Cogheon, Sarmis se hotărise să se stabilească pentru o 
vreme în palatul Marelui preot, şi în răstimp să 
pregătească lupta cu legiunile imperiului. La început 
fusese nehotărit dacă e bine să atace în cîmp deschis, 
pătrunzind în larga vale a Sarmizegetusei, unde erau 
adunate forţele duşmane, sau să le atragă în munţi, 
într-o poziţie uşor de apărat, aleasă cu multă grijă. În 
cele din urmă luase o hotărire pe care puţini o 
cunoşteau. Duşmanul nu trebuia să bănuiască cituşi de 
puţin intenţiile, şi secretul trebuia păstrat cu străşnicie. 
Căutase chiar să-l lase să creadă că se teme să 
primească lupta, de aceea micile unităţi, pe care le 
împinsese pînă către cîmpia Sarmizegetusei, aveau 
ordin să pornească în goană înapoi, îndată ce le-ar fi 
apărut în cale vreun pilc mai mare de legionari, 
centurie sau altă unitate de luptă. 

Din goana calului, Sarmis cercetă cu grijă 
pregătirile ce se făcuseră în lungul văii. Ordinele lui 
fuseseră executate cu străşnicie: pe tot drumul nu 
întîlnise nici picior de luptător, deşi numai- cu o zi 
înainte valea vuise de miile de oameni ce doboriseră 
copacii şi se luptaseră cu buştenii verzi şi grei. 
Prevederile lui se  adevereau: legiunile romane 
porniseră să dea lupta hotăritoare. De departe, îi zări 
pe cei ce-l aşteptau într-o poiană de la marginea 
drumului. Le dădu bineţe şi sări jos de pe cal. 

—  Bătrine Chertebalos, ia vino mai încoace! îl 
chemă el pe bătrînul luptător, ce stătea mai la o parte, 
aşezat pe o buturugă de fag. 

Işi ţinea căciula în mînă şi o tot rotea, ca şi cum ar 
fi cercetat-o atent. Sufletul bătrînului era apăsat de o 


îngrijorare grea. 

— Marele zeu să-ţi dea sănătate şi viaţă lungă, 
mărite rege! rosti el apropiindu-se. 

— la spune-mi, ce te frămiîntă, bătrine? 

Bătrînul îl privi lung, trecu dosul palmei peste 
mustăţile lungi şi albe şi îşi netezi barba stufoasă. Sub 
sprincenele dese, ochii parcă îi ardeau. 

— Eu, mărite rege, te urmez şi mă bat cu 
duşmanul pînă în întunericul duhurilor rele!... 

Tăcu reţinut şi frămintat. Incepu să se scarpine 
prin pletele ce-i cădeau spre ceafă, albe ca omătul. 

— Haide, spune tot, regelui nu trebuie să-i ascunzi 
nimic, îl îndemnă Dagio, mirat de neliniştea şi tristeţea 
fratelui său mai mare. 

— Păi o să-i spun... e mai bine să ştie!... murmură 
bătrînul cu oarecare şovăială. 

Ridică privirea şi o aţinti asupra regelui: 

— Mărite rege, ai fost aici în lupta cea mare şi ai 
luptat. Tu ştii că la Cetatea-de-Munte, vulturul Decebal 
a fost încercuit şi învins de legiunile duşmane. Pentru 
ce vrei să se întimple şi cu tine ceea ce s-a petrecut cu 
el? Cetatea-de-Munte şi celelalte cetăţi din lungul văii 
sint acum o ruină, iar pe Cogheon nu ne putem 
împotrivi mult timp duşmanului. Dacă ai început să te 
temi, retrage-ţi armata către miazănoapte pînă prinzi 
momentul prielnic! Asta mă frămîntă, mărite rege! 

Sarmis se apropie de bătrîn şi-l îmbrăţişa. 

— Îmi eşti ca un tată, bătrîne, şi te iubesc nespus 
de mult. Cuvintele tale sînt drepte, şi îngrijorarea ta - 
curată, dar noi, cei mai tineri, deşi barba şi pletele 
noastre sînt încărunţite de chinuri şi de griji, am mai 
învăţat cîte ceva nou, care ne face să gindim altfel. 
Niciodată, bătrine, o luptă dată în acelaşi loc nu va fi 
întocmai ca aceea dinaintea ei. Marii generali spun că 


niciodată războaiele nu se repetă, îl mai strînse o dată 
la piept şi-l sărută pe obraz: Vreau să le reamintesc 
romanilor acest mare adevăr! . 

— Să te-ajute Marele zeu, mărite rege! murmură 
bătrînul. 

— Acum, să trecem la treburile noastre! Se 
întoarse spre cei care îl aşteptaseră: Aţi făcut totul aşa 
cum v-am spus? îi întrebă. Toţi răspunseră prin 
clătinări din cap. Legiunile romane s-au hotărit să se 
urnească din loc, urmă el, poate că peste două zile, cel 
mult trei, vor căuta să pătrundă pe vale. Fiecare ştie ce 
are de făcut. Nimic din ceea ce-am spus fiecăruia n-am 
schimbat: eu şi Maevius vom da lupta în lungul văii, 
căutînd să împiedicăm înaintarea duşmanului, pentru 
a-l obliga să pornească dintr-o dată cu toate forţele 
spre Cogheon. Voi, Burio şi Strombix, sa fiţi cu unităţile 
voastre gata de atac atunci cînd veţi vedea semnalul 
meu! După o scurtă pauză, Sarmis continuă: Toată 
noaptea nu m-a prins somnul, m-am gîndit la vorbele 
tale, Maevius: „Niciodată să nu-l crezi pe duşman mai 
puţin iscusit şi mai puţin şiret decit tine!" mi-ai spus. 
Vreau să sfărim aici legiunile romane, să le fac să se 
îngrozească de lovitura noastră, iar Roma să se 
înspăimiînte. Pentru a-l atrage aici în luptă pe duşman, 
voi căuta să-l fac să creadă chiar pînă înainte de marea 
lovitură, că mă tem de el şi-i cer pace. Cînd se vor 
apropia legiunile de intrarea în această vale, aş vrea ca 
o solie de pace să se  înfăţişeze înaintea 
guvernatorului. Vom cere ceea ce ştim dinainte că nu 
ne va da şi vom pune condiţii pe care ştim că nu le va 
primi. Solia noastră va trebui să-i vorbească fără ifose, 
cu supunere şi cu teamă, pentru a-i întări convingerea 
că ne va zdrobi. 

— Ai gîndit bine, spuse Strombix. 


— Toate acestea fac parte din legile războiului, 
întări Maevius. 

— Aşadar, reluă Sarmis, pe cine trimitem să-i 
vorbească lui Marcius Turbo? Se spune că este un 
militar rece şi dirz. Şi apoi, trimisul nostru s-ar putea 
aştepta la orice din partea lui. Va fi ca vulpea prinsă 
între cîini... 

— Pe care adeseori îi păcăleşte, rise Burio. 

— Ei, ce ziceţi, cine-ar putea să meargă? Bătrînul 
Dagio îşi dădu căciula pe spate, scuipă zgomotos, apoi 
şi-o scoase, şi pletele i se răsfirară pe umeri. 

— Păi cine altul decit eu? rosti el cu hotărire. Pe 
vremuri, „vulturul" m-a trimis cu o solie la Traian şi 
fusese cît pe-aci să-mi rămînă oasele acolo. Ne-a 
răstignit jumătate din solie. Şi de va fi să mor, nu e tot 
moarte? Ştie Marele zeu dacă voi scăpa sau nu cu 
viaţă din lupta ce se pregăteşte? Eu mă pricep să-i 
vorbesc duşmanului cu supunere, după cum ştiu să-l şi 
înfrunt. Mă duc eu, mărite rege! întări bătrînul luptător. 

Sarmis î] învălui cu o privire plină de dragoste şi de 
recunoştinţă. De cînd îl ştia pe acest om, îl văzuse 
neobosit şi neînfricat. În minte îi reveniră cele 
petrecute în noaptea cînd el şi Vitellius, cu întreaga 
gardă, fuseseră prinşi în grotă de ceata lui Dagio, pe 
drumul de la Lederata la Getidava. 

— Eşti ca piriul ce saltă într-una: nu oboseşte şi nu 
îmbătrineşte niciodată! îi spuse Sarmis cu voce ce-i 
vibra de mulţumire. 

— Dar răscoala este şi a sclavilor, rosti Strombix, 
aşa că alături de fratele Dagio poate că ar fi bine să 
meargă şi un luptător care a fost sclav. 

— Sînt de aceeaşi părere cu Strombix, susţinu 
Maevius. Citeodată, înaintea marilor bătălii, ambele 
părţi se tem, şi fiecare ar fi dornic să cadă la înţelegere 


cu adversarul. Este şi aceasta o lege a războiului, şi 
astfel de ocazii, care pot să evite luptele şi să salveze 
mii de vieţi, nu sînt ele scăpat. Şi dacă este aşa, 
înţelegerea nu trebuie să fie numai pentru daci, ci şi 
pentru sclavi, încheie el. 

— Te-a chinuit vreodată gîndul, Maevius, că de 
cînd sînt rege aş putea să-i trădez pe sclavi? 

— Giîndurile fiecărui om se schimbă după locul sau 
după scaunul pe care stă, murmură fostul tribun. Dac- 
ai ajunge împărat al Romei, n-ai mai lupta ca Dacia să 
se rupă de imperiu şi n-ai mai socoti dreaptă lupta 
sclavilor pentru libertate, continuă el cu tristeţe 
crescută. 

— Amîndoi aveţi dreptate. Şi Strombix, şi tu. Se 
opri şi rise: Numai că, dacă aş fi stăpinul Romei, l-aş 
lăsa pe altul acolo, iar eu aş face tot ceea ce gindesc 
acum să fac pentru sclavi şi pentru daci. Ei, pe cine să 
trimitem alături de bătrînul Dagio? schimbă el vorba. 

— Pot să merg chiar eu! se oferi Strombix. 

Sarmis îşi aminti de legămiîntul ce-l făcuseră toţi 
patru în lagărul de sclavi de la Ampelum: el, Strombix, 
Artaban şi Buziris, şi îl fulgeră gîndul că şi Strombix, 
întocmai ca Maevius, nutrea teama că el, regele, i-ar 
putea trăda pe sclavi, numai aşa îşi putea explica 
iuţeala şi hotărîrea cu care se oferise fostul gladiator. 

— Dacă ar fi să admit ca tu să mergi spre a cădea 
în miinile lui Marcius Turbo, aceasta n-aş face-o decit 
dacă în locul lui Dagio m-aş duce eu! spuse Sarmis cu 
intonaţie de uşoară mustrare. Căpeteniile nu se duc în 
faţa duşmanului nu din teamă sau din laşitate, ci din 
grija pe care o poartă miilor de oameni care îi urmează 
şi care speră să le îndeplinească visul pentru care au 
pornit să lupte! 

— Să se ducă Staberius, mărite rege, propuse 


Burio. Nici nu văd pe altul dintre luptătorii sclavi mai 
potrivit decît el, adăugă apoi cu multă convingere, şi 
pe lîngă toate astea este plin de curaj şi bun luptător. 

— Dacă ai avea în faţă cetele sclavilor care ne 
urmează, te-ai convinge că sînt zeci şi sute dintre ei 
gata să pornească acolo unde este nevoie, chiar dacă 
ar fi să-şi piardă vieţile, îl dojeni uşor Sarmis trecîndu-şi 
degetele prin barbă. Fie, să se ducă Staberius, cum 
spui tu! Noi ceilalţi, să facem toate pregătirile şi să ne 
aşezăm unităţile de luptă pe locurile stabilite. 

Crezind că regele voia să plece, Dagio făcu un pas 
spre el, încercînd să-i aţină calea. 

— Mărite rege! murmură bătrînul, încurcat. 

— Ce-i, bătrîne? 

— Nu mi-ai spus, mărite rege, ce vorbă îi duc lui 
Marcius Turbo, cu ce condiţii cerem împăcarea? 

Regele izbucni în ris, se apropie de bătrîn şi-l bătu 
uşor pe umăr: 

— Nu te-am uitat, bătrîne, vreau să te iau cu mine 
şi să-ţi spun tot ce ai de făcut! Dar stai, mai bine să 
audă şi ei condiţiile, poate că ne mai vine vreun gînd 
bun.. Prima condiţie este că cerem guvernatorului să 
se retragă cu legiunile din Dacia, iar a doua - 
împăcarea cu imperiul. Eu, ca rege, mă leg să devin 
supusul împăratului, să apăr graniţele imperiului în 
această parte şi să plătesc în fiecare an o sumă, 
asupra căreia urmează să ne înţelegem. Acestea sînt 
condiţiile dacilor, şi le spui tu, bătrine. Condiţia 
sclavilor este una singură, şi-o va spune Staberius, 
indiferent dacă Marcius Turbo se arată sau nu 
binevoitor faţă de daci: 

— Sclavii cer să li se acorde libertatea şi cîte-o 
bucăţică de pămînt, pe care s-o muncească, şi ei se 
leagă să fie cei mai vrednici cetăţeni ai imperiului! 


Cred că este destul, nu? Ar fi prea frumos ca aceste 
condiţii să fie primite şi să nu se mai pornească 
luptele, continuă Sarmis, fulgerat de o rază de 
speranţă. Ar fi prea frumos nu numai pentru că am 
cruța poate mii de vieţi, ci şi pentru că, dînd lupta şi 
zdrobind legiunile trimise împotriva noastră, am putea 
pricinui o şi mai mare supărare Romei. Dar n-avem ce 
face, nu ne putem opri la jumătatea drumului! Haide, 
bătrîne, du-te şi te pregăteşte! Tu, Burio, anunţă-l pe 
Staberius şi îngrijeşte să pornească însoţiţi de o gardă 
de luptători sclavi şi daci. 

Sarmis se întoarse şi plecă. După cîţiva paşi se opri 
şi-l chemă pe Maevius. Merseră împreună pe jos o 
bucată de drum. 

— Eşti cam tăcut astăzi, Maevius. Ce ginduri te 
frămîntă? 

— Nici unul... adică, mă frămîntă aceleaşi gînduri 
ca şi pe tine. Cred că-ţi dai seama, o să-l pui pe 
Marcius Turbo într-o grea încurcătură. 

Sarmis se opri şi-l privi întrebător: 

— La ce te gindeşti? 

— Pornesc de la gindul că s-ar putea ca Roma să-i 
fi dat în vreun fel dezlegare guvernatorului să 
găsească o înţelegere cu tine, dar prin condiţiile pe 
care le pui nu ştiu cum se va descurca: dacă respinge 
condiţia pusă de sclavi şi le primeşte numai pe acelea 
ale dacilor, înseamnă că se împacă numai cu regele, 
nu şi cu căpetenia sclavilor... 

— Tocmai de aceea le-am şi pus astfel, confirmă 
Sarmis. 

— Dar Roma se teme acum mai mult de răscoala 
sclavilor decît de daci. Ca să acorde libertate sclavilor 
din Dacia, ar însemna să pună paie peste foc: s-ar 
prăbuşi imperiul, căci s-ar ridica toţi sclavii din toate 


provinciile să ceară libertate, or, pentru senatori, 
patricieni, negustori, fermieri şi toţi bogătaşii, Dacia nu 
înseamnă mare lucru, pe cînd sclavii lor înseamnă 
totul, înseamnă însăşi existenţa lor, şi prin aceasta a 
imperiului. 

Maevius se înflăcărase de propriile-i cuvinte. Tăcu 
încurcat, văzind că Sarmis zimbea. 

— În zilele acestea ai stat de vorbă cu Burillo? îl 
întrebă pe fostul tribun, sporindu-i şi mai mult ciuda ce 
încerca să-l prindă, dar nu-i lăsă timp să răspundă şi 
continuă: La fel a judecat şi el. Vă cunosc destul de 
bine pe amîndoi, ştiu cît sînteţi de ageri la minte, şi 
dacă, fără să fi vorbit unul cu altul, aţi gindit la fel, 
înseamnă că, în adevăr, lupta sclavilor trage mai greu 
în balanţa imperiului decît aceea a dacilor. Te frămîntă 
ce hotărîre ar fi să iau eu? 

— Nu te-ai putea rupe de ţară, îi eşti doar rege... 

— Revin la ceea ce te-am întrebat adineauri: crezi 
că i-aş putea trăda pe sclavi? 

— Da, Sarmis! Maevius şovăi o clipă. Nici nu văd 
altă ieşire. Şi ceea ce mă doare mai adînc este 
prăbuşirea ce se va produce în sufletele lor năpădite 
de dezamăgire, lipsite de speranţa care le dă acum 
atita putere şi atita hotărire! 

O umbră ce arăta frămintarea care-l chinuia se 
aşternu pe faţa lui Sarmis. 

— Poate că vor fi momente grele, spuse după ce 
mult timp privise departe, spre crestele munţilor, dar 
ar fi singura ieşire. M-a chinuit gîndul că s-ar putea să 
mă găsesc în situaţia despre care îmi vorbeşti şi am şi 
găsit calea, am şi luat o hotărire! 

Maevius îl privi şi mai mirat. intii înţelesese că 
regele îi va sacrifica pe sclavi, apoi că găsise o cale de 
ieşire şi luase şi o hotărîre. Il ascultă cu multă 


încordare. 

— Dacă Roma ar cădea la înţelegere cu mine - 
lucru de care mă îndoiesc cu totul şi ştiu că va trebui 
să mai luptăm mult - aş lăsa la o parte condiţia de 
eliberare a sclavilor, dar aş pune numai condiţia ca 
sclavii care se află în prezent în Dacia să nu fie trimişi 
înapoi în imperiu, şi la nevoie m-aş obliga să plătesc o 
sumă drept răscumpărare a lor... 

— Ei, şi? îl întrebă Maevius, nerăbdător să afle 
restul. 

— Apoi, încetul cu încetul, i-aş elibera, unul cîte 
unul, pentru ca ceea ce s-ar petrece aici să treacă 
neobservat de Roma. Imi dau seama de dezastrul care 
ar putea să le cuprindă sufletele, de neîncrederea şi 
poate de ura cu care m-ar privi un timp, pînă ar vedea 
gîndul meu devenit faptă... 

Sarmis oftă adînc şi tăcu. 

— Plec să continui pregătirile, murmură Maevius, şi 
se îndepărtă, cu totul tulburat şi mişcat de modul în 
care Sarmis găsise o ieşire pentru salvarea sclavilor 
ridicaţi la luptă. 

Din urmă, un luptător din gardă îi aduse calul. 
Sarmis încalecă şi porni în galop în sus, spre Cogheon. 
Simţea că se apropie ziua supremei încercări. 

A treia zi, era spre seară. Dagio şi Staberius se 
prezentară în faţa lui. Sarmis îi aştepta cu nerăbdare, 
jos, la ieşirea văii dintre munţi, unde se pregătise să 
facă prima oprire a legiunilor romane. Întîrzierea lor îl 
neliniştise mult, şi în această zi, încă din zori, văzînd că 
ei tot nu se arătaseră, începuse să creadă că 
guvernatorul îi luase captivi pe cei doi soli, împreună 
cu garda lor. Se frămintase tot timpul, mai ales după 
cele ce vorbise cu Maevius, cînd îi apăruse limpede şi 
grea încercarea în care s-ar fi putut găsi în dubla sa 


calitate de rege al dacilor şi de căpetenie a sclavilor. În 
aceste zile de frămintare ajunsese să dorească lupta 
decit să se vadă în situaţia de a fi privit de sclavi ca un 
trădător. 

— Am crezut că aţi trecut de partea lui Marcius 
Turbo, le spuse el în glumă, pentru a le mai însenina 
feţele întunecate de îngrijorare, ori v-a ţinut trei zile 
numai pe ospeţe şi petreceri? la spune, bătrine, scurt 
şi clar, ce veste îmi aduceţi? 

—  Apăi, mărite rege, înţelegerea noastră cu 
duşmanul o socot ca o împăcare a lupului cu vulpea: 
ori lupul se va repezi s-o sfişie, ori vulpea îl va păcăli, 
numai că nu pot să-mi dau seama care din doi - noi, 
sau ei - o fi lupul şi care vulpea. Noi vrem să-i păcălim 
şi să-i zdrobim, dar şi ei mi se pare că urmăresc acelaşi 
lucru. După ce se scarpină puţin în barbă, bătrînul 
continuă: Pe drum, m-am sfătuit cu Staberius cum să 
ne înfăţişăm în faţa guvernatorului. N-am fi vrut să ne 
arătăm nici ca nişte soli care fac pe supuşii, nici ca unii 
care ameninţă şi totuşi cer împăcarea. Duşmanul nu 
trebuia lăsat să creadă că ne îndoim de puterea 
noastră, şi atunci ce ne-am gindit: să-i dăm de veste 
guvernatorului că vrem să stăm de vorbă şi să-şi 
trimită şi el solie, însoţită de o gardă nu mai 
numeroasă decit a noastră, şi a trimis. Am stat de 
vorbă solii între noi, însă ei cereau răgaz pentru fiecare 
răspuns pe care trebuia să ni-l dea şi se duceau la 
guvernator. Întîi ne-au spus că primesc împăcarea şi că 
legiunile vor fi retrase din Dacia, dar să le predăm toţi 
sclavii. Se înţelege că n-am primit, dar le-am spus că 
pe sclavii care vor rămîne la noi îi vom plăti, şi imperiul 
va putea să-şi cumpere alţii, din altă parte. Asta a fost 
în cea de-a doua zi. Astăzi, cam pe la prînz, ne-au adus 
răspunsul: Marcius Turbo îţi trimite salutul lui de 


împăcare cu imperiul şi te socoteşte un supus al 
împăratului. A mai spus că chiar astăzi va porni spre 
Roma un tribun, care va duce împăratului şi senatului 
vestea şi se va întoarce de acolo cu încuviințarea prin 
mesaj scris. 

Bătrînul luptător făcu o pauză privind lung în 
pămînt. Murmură apoi: 

— Care e lupul şi care e vulpea, rămine să vedem, 
mărite rege, prea ar fi frumos să fie adevărat! 

— Tu ce zici, Staberius? întrebă regele, fără să se 
rostească asupra celor spuse de Dagio. 

— Niciodată imperiul, mărite rege, nu şi-a retras 
legiunile dintr-o ţară cucerită numai fiindcă i-a cerut-o 
învinsul, în schimbul împăcării! Poate că Marcius Turbo 
vrea o amiînare a luptei, pînă mai primeşte în ajutor 
alte legiuni... 

— Ai vorbit bine, Staberius, spuse încet Sarmis. 

— Poate că la început face pe vulpea, apoi se va 
arăta ca un lup, mai spuse fostul sclav. 

—  Întocmai ca şi noi! întări regele. Vom vedea 
care se va dovedi mai dibaci! Se întoarse spre şeful 
gărzii sale şi-i făcu semn să se apropie ; Să sune 
buciumaşii de îndată adunarea căpeteniilor! Voi 
rămîneţi lîngă mine! Nu numai că nu trebuie să lăsăm 
răgaz duşmanului, ci să-l facem chiar să se grăbească 
să ne atace, din moment ce nu s-a opus la condiţia ce 
i-am pus în legătură cu sclavii! 

Căpeteniile se adunară repede. Toţi aşteptaseră 
neliniştiţi, dornici să afle cît mai curînd vestea adusă 
de solie. De cum îl priviră pe rege, îşi dădură seama că 
el şi luase o hotărîre şi trece la fapte. 

— Ceea ce am urmărit să obţinem trimiţind la 
duşman solia s-a împlinit: am vrut să-l facem să creadă 
că ne temem şi să-l hotarîm să atace. Răspunsul lui mă 


îndreptăţeşte să cred aceasta, şi a dat chiar un răgaz. 
Eu vreau să-l fac să treacă peste acel răgaz şi să 
grăbesc lupta! Ne-a trimis vorbă că primeşte 
împăcarea, că ne salută şi ne cere să aşteptăm 
cuvîntul Romei. 

Sarmis îşi roti privirea pe feţele tuturor, tăioasă, 
adineă, arzătoare. Continuă: 

— Nu trebuie să întirziem nici o clipă, îl vom face 
să creadă că vestea ce ne-a fost adusă ne-a bucurat 
atit de mult, încît am pornit pe petrecere. Ştiu că 
iscoadele lui ne dau roată, şi ele vor fi întărite peste 
noapte. De cum vor cădea umbrele înserării, toţi 
luptătorii, daci şi sclavi, strînşi în jurul focurilor, cu 
oalele în miini, să se prefacă veseli, ca prinşi de tăria 
vinului, să cînte şi să chiuie de să hăulească văile şi 
munţii. După miezul nopţii, la cel de-al treilea cîntat al 
cocoşilor, să se facă linişte, ca şi cum toţi au adormit 
buştean. În taină şi nevăzuţi, veţi aşeza luptătorii aşa 
cum am hotărit. Eu voi întări paza peste tot, iar străjerii 
noştri să fie cu ochii-n patru. Dacă îl păcălim pe 
duşman, crezindu-ne neprevăzători, cu vin în cap şi 
plumb în picioare, va căuta să ne lovească în zori, iar 
noi îl vom primi cum se cuvine, mai treji şi mai hotăriţi 
ca niciodată. Voi trece pe la fiecare să văd cum a 
îndeplinit acest ordin. În aceste clipe hotăritoare, voi fi 
necruţător cu oricine va da dovadă de slăbiciune ori de 
neînțelegere. Pornim lupta cea mare pentru libertate! 

Ceea ce a urmat pe Cogheon a fost ca un trăsnet. 
Toţi au rămas uimiţi de prevederea regelui şi de 
măiestria cu care a ştiut să lovească legiunile romane. 
Chiar înainte de revărsatul zorilor, o cohortă apăru la 
intrarea văii şi se angaja în lungul drumului în formaţie 
de luptă. Iscoadele dace sosiră la rege într-un suflet şi 
raportară că din mai multe părţi, pe mai multe şiruri, 


înaintează alte cohorte şi legiuni: pedestraşi, arcaşi, 
suliţaşi şi călăreţi. Lovitura pe care o dădu Sarmis cu o 
ceată de daci şi una de gladiatori, fiecare atacînd pe 
cîte-o parte, se dovedi atit de fulgerătoare pentru 
romani, încît, de la prima ciocnire, o cohortă se retrase 
în dezordine. Dar înşelarea duşmanului trebuia să 
continue: dacii şi gladiatorii se făcură nevăzuţi, ca şi 
cum le-ar fi fost teamă de liniile vii ce înaintau. În 
tabăra romană, Marcius Turbo prinse curaj, convins 
fiind că regele dac dispune de un număr redus de 
luptători, şi se hotărî să-l urmărească pînă sus, pentru 
a-i cuceri cuibul în care se întărise: Cogheonul. 
Centuriile şi cohortele se înşirară în lungul văii, pe 
drumul ce şerpuia urcînd uşor, urmînd liniile lor de 
călăreţi pornite în galop, însă nu înaintară decit cîteva 
sute de paşi, căci fură oprite de o ploaie de săgeți şi de 
sulițe aruncate cu dibăcie de după întăriturile de 
buşteni, ridicate de-a curmezişul drumului. Aci se dădu 
o luptă scurtă, dar aprigă, cohortele şi centuriile se 
grupară şi mai mult. 

Sarmis se bucură şi prinse curaj: reuşise să-l facă 
pe adversar să intre în capcană, fără să bănuiască cei 
se pregătise. Alături de el, Maevius urmărea cu multă 
grijă înaintarea romanilor şi manevra cu gladiatorii, 
mişcîndu-se cu repeziciune. Citeva centurii căutară să 
ocolească întăriturile de buşteni, urcînd pe poviîrnişurile 
abrupte ale muntelui, pentru a-i încercui pe daci şi pe 
sclavi, al căror număr sporise. La sunetele scurte de 
buciume, cetele de daci şi de sclavi rupseră lupta şi din 
nou se făcură nevăzute. Romanii nu porniră să 
înainteze mai departe decît după ce împinseră buştenii 
grei în apa piriului şi făcură loc să treacă în iureş 
călăreţii. In alte două locuri, romanii se mai opriră la 
întăriturile de buşteni ce le tăiau drumul şi se dădură 


lupte din ce în ce mai dirze şi cu forţe tot mai sporite 
de o parte şi de alta. 

La început, romanii îl văzuseră pe regele dac 
luptînd, şi Marcius Turbo era convins că-l va zdrobi şi 
prinde mai înainte de a ajunge pe Cogheon, de aceea 
dădu ordin să intre în luptă toate cohortele şi legiunile 
sale. Dar Sarmis se făcuse nevăzut din mijlocul 
luptătorilor săi, iar comanda i-o trecuse lui Maevius. 
Pornise într-un ocol larg în goana calului, urcase sus pe 
creste şi se înapoiase la locul în care aşteptase ca 
romanii să pătrundă în lungul văii. Sosi la momentul 
potrivit: văzu cînd ultima cohortă şi ultimele centurii 
pătrundeau între munţi, înaintînd grăbite spre 
Cogheon. Cîtva timp le urmări şerpuind în lungul văii şi, 
din loc în loc, primind cîte-o ploaie de săgeți şi de 
sulițe. Iscoadele aduseră vestea că afară în cîmp nu 
mai rămăseseră legionari. Un val de căldură plină de 
speranţă şi de hotărîre îl cuprinse. Făcu un semn. 
Sosise clipa mult aşteptată, la care se gindise cu 
înfiorare în zilele şi nopţile în care sufletul îi balansase 
între lumina plină de viaţă a izbiînzii şi întunericul plin 
de descurajare al înfrîngerii. Buciumaşii începură să 
sune de-a lungul crestelor, povirnişurilor şi văii. Munţii 
şi pădurile răsunau, şi ecourile se pierdeau uşor pînă 
departe. Aşteptă cu strîingere de inimă, văzu primul val 
de fum ridicîndu-se către cer, sări pe cal şi, însoţit de o 
ceată de daci şi de gladiatori, porni pe creste, în goană 
nestăvilită, spre Cogheon. Valurile de fum se întinseră 
cu repeziciune. Răsunau chiotele şi strigătele de luptă 
ale dacilor şi sclavilor. Jos, în tot lungul văii, pădurea 
începu să trosnească, vilvătăi mari de flăcări se ridicau 
din vîrfurile celor mai înalţi brazi, dogoarea şi fumul se 
simțeau pretutindeni. Citeva clipe trecură numai, şi 
chiotele de luptă ale dacilor şi sclavilor începură să fie 


acoperite de strigătele şi urletele pline de spaimă şi de 
deznădejde ale legionarilor, care se vedeau încercuiți 
de flăcări din toate părţile. Marcius Turbo dădu ordin să 
se înainteze repede în sus, spre Cogheon, urmînd 
cavaleria. Dar în scurt timp, caii deveniră de nestăpinit, 
speriaţi de fumul, dogoarea şi mirosul puternic din 
cetina ce ardea cu piriituri puternice şi cădea din 
înălţimea brazilor pînă în mijlocul drumului. Călăreţii 
erau aruncaţi şi călcaţi de cei ce veneau din urmă, caii 
speriaţi săreau peste pîrîu şi se aruncau în foc, printre 
trunchiurile golaşe şi fumeginde ale brazilor, unde 
dispăreau în flăcări. In acest timp, de sus de pe creste, 
cetele conduse de Burio pe o parte şi de Strombix pe 
cealaltă porniră atacul, mărind şi mai mult panica. 

Sarmis se aşteptase ca greul luptelor să-l dea pe 
înălțimile ce duceau spre Cogheon, însă cînd sosi acolo 
văzu că situaţia se prezenta altfel decit prevăzuse. 
Purtate de valurile de aer şi de vintul ce se înteţise o 
dată cu focul, flăcările se întinseseră repede şi 
cuprinseseră şi pădurile ce înconjurau clădirile şi 
Marele sanctuar: Cogheonul se transformase într-o 
uriaşă vilvătaie. Cînd văzu ceea ce se petrecea, avu o 
stringere de inimă, se simţi stăpiînit de presimţiri rele, 
dar îşi reveni şi prinse din nou curaj: va înălța un 
Cogheon şi mai mare, şi mai mindru, fără zei, fără 
răutate şi ticăloşie. Trimise după Maevius - el trebuia 
să fie în partea stabilită lui pentru atac - dădu apoi 
ordin ca toate cetele să se îndrepte în grabă spre gura 
văii. Reuşi să prindă resturi de legiuni, resturi de 
cohorte şi de centurii, grupuri de legionari şi călăreţi 
fugind îngroziţi, şi le zdrobi cu setea urii şi-a dorului de 
libertate, de care erau cuprinşi şi dacii, şi sclavii. O 
parte din romani reuşiră să scape, şi printre ei se afla 
teafăr şi guvernatorul Marcius Turbo. 


Regele şi căpeteniile ce-l înconjurau erau fericiţi, 
zdrobiseră puterea duşmanului şi nu-i mai răminea 
acestuia altceva de făcut decit să părăsească în grabă 
Dacia. Sigur de victorie, nu porni în urmărirea resturilor 
legiunilor şi cohortelor ce se retrăgeau în panică spre 
Ulpia Trajana Sarmizegetusa şi dădu ordin ca luptătorii 
să se odihnească şi să se ospăteze, sărbătorind 
victoria. Se gîndi să aştepte retragerea romanilor 
dincolo de Dunaris, ca şi cum ar fi plecat de bunăvoie 
după înfringerea suferită şi să lase o cale deschisă 
împăcării şi recunoaşterii unei Dacii libere. De aceeaşi 
părere se arătară toate căpeteniile, pînă şi Maevius. 

— Ti s-au adeverit toate spusele, Maevius: 
niciodată o bătălie nu se repetă întocmai, chiar dacă se 
dă în acelaşi loc, murmură Sarmis păşind rar pe poteca 
ce cobora în vale. 

Lăsase calul înspumat în grija gărzii. Spre 
Cogheon, pirjolul se întinsese pe toate crestele din jur. 
Dinspre apus se ridicau nori negri, ameninţători, vintul 
se schimbase şi sufla spre vale mai potolit. Erau semne 
de ploaie. 

Maevius nu răspunse. Călca privind în jos, ca şi 
cum şi-ar fi numărat paşii. 

— Dacă şi Decebal i-ar fi lovit tot aşa, poate că 
alta ar fi fost astăzi soarta Daciei, spuse Burio cu 
vioiciune, înfiorat încă de ceea ce văzuse. 

Tarabostele îl privea pe rege ca pe-un zeu şi 
încerca pentru el un simţămiînt adînc de recunoştinţă, 
de admiraţie şi de supunere. 

— Viteazul Decebal n-ar fi săvirşit o astfel de 
greşeală! se auzi o voce de după un brad, şi în faţa lor 
se arătă Burillo. 

Faţa îi era împietrită, pătrunsă de îngrijorare, o 
tristeţe adîncă se vedea în privirea lui. Era tot numai 


sudoare şi zbucium. 

— Ce greşeală? îl întrebă Sarmis, mirat de apariţia 
şi de cuvintele spuse de preot. 

— Alerg să te găsesc, mărite rege! Nu-ti port ciuda 
că m-ai lăsat pe Cogheon, să cad pradă flăcărilor. Ştiu 
ce înseamnă să păstrezi taina unei bătălii pe care - 
trebuie să recunosc şi să te admir - ai dat-o ca un 
adevărat geniu militar. Preotul începu să zimbească 
uşor, un zîmbet amestecat cu multă durere: Nici nu mă 
îndoiesc că regele ştia bine că Burillo are pe unde să se 
salveze. Acolo sus, totul a căzut pradă flăcărilor!... 

— Dar nu-mi spui ce greşeală am făcut? insistă 
Sarmis. 

— Mărite rege, ai cîştigat o bătălie şi ai pierdut un 
popor! 

— Ce vrei să spui? 

Vocea lui Sarmis păru schimbată, în ea răsuna o 
undă de nesiguranţă. 

— Arzînd Cogheonul, ai întărit teama poporului de 
mînia Marelui zeu, arzind Cogheonul ai făcut dovada, 
aşa cum spun preoţii, că Marele zeu este împotriva ta 
şi că el, Marele zeu, miîniat, şi-a ars pînă şi Marele 
sanctuar! 

— Dartu mi-ai spus că nu mai crezi în zei, Burillo! 

— Tot aşa îţi spun şi astăzi, mărite rege, dar 
gîndul meu se pierde ca un grăunte de nisip în credinţa 
poporului. Eu ţi-am spus numai ce-o să creadă poporul, 
nu şi ce-or să facă preoţii... 

— Fii liniştit şi... curaj, Burillo! Dacii nu vor renunţa 
la libertate în schimbul zeilor! 

Sarmis porni în vale cu sufletul umbrit de o uşoară 
îngrijorare. Ţintuit locului şi împietrit, Burillo privi mult 
timp după el, pînă îl văzu pierzîndu-se printre copaci 
însoţit de căpetenii. 

De departe, printre trunchiurile groase ale 
copacilor se vedeau jucînd flăcări în mijlocul unei mici 
poiene. În jurul jăraticului stăteau înghesuiți, unii într- 
alţii, daci şi sclavi, cu mîinile întinse spre foc şi 
frecindu-le într-una. De multe zile în şir, ploua fără 
încetare. Picături mărunte şi dese se cerneau, o dată 
cu frunzele ruginite, ce cădeau împroşcate de vint. 
Pletele şi bărbile lor erau lungi, stufoase, neîngrijite, şi 
vîntul prinsese în ele boabe mici de apă, ce străluceau 
ca diamantele, la lumina într-una schimbătoare a 
flăcărilor. Toţi erau trişti, slăbiţi, nemîncaţi, îmbrăcaţi 
în haine zdrenţuite. 

Din susul povirnişului se auziră paşi ce se apropiau. 
Din bezna nopţii se iviră doi oameni. 

— Ce se simte, Gruno, sînt străjile treze şi la 
locurile lor? întrebă unul mai bătrîn de lîngă foc pe unul 
din cei ce sosiseră. ° 

— Linişte, moş Agitulp, nu se simte nimic. Ploaie, 
şi-atit. Ascultarăm de pe Colţul bursucului, de unde se 
aude tot ce se petrece în vale: nu se mişcă nimic, 
numai fişiitul slab al ploii purtate de vînt te înconjoară 
din toate părţile. 

Cei doi îşi făcură loc în jurul focului, înghesuindu-se 
printre ceilalţi, şi întinseră spre flăcări mîinile umflate 
şi roşii de frig. După îmbrăcăminte se vedea că erau 
luptători, unul dac, şi celălalt sclav. 

— Ne prinde iarna pe aici! murmură cineva oftînd 
cu deznădejde. Barem să fi apucat să trecem dincolo, 


la răsărit... 

Un timp nu mai vorbi nimeni, numai foşnetul 
miîinilor frecate şi trosnetele buturugilor ce ardeau mai 
spărgeau liniştea cînd şi cînd. 

— Zeii s-au pornit cu urgia pe noi, şopti unul 
subţire! şi slab, al cărui ochi luceau adînciţi în orbite. 

— Zeii? sări cel din faţa lui, un bărbat cu fălci 
puternice, git gros şi pumnii mari. Arată-mi mie, 
Ruggio, un zeu, şi ţi-l strîng de git pînă-i ies ochii din 
cap! 

— Tu, Forcis, eşti ca toţi gladiatorii: vă mînariţi că 
nu vă temeţi de zei, continuă cel slab, numit Ruggio, 
dar uite că miînia lor... 

— A zeilor? strigă Forcis, şi scuipă cu putere în 
jăratic poate vrei să spui că duşmănia preoţilor. De-aş 
avea o putere, i-aş prinde pe toţi şi i-aş arde, aşa cum 
l-au ars ei pe Burillo. 

Cel ce sosise, numit Gruno, un dac în putere, tînăr 
încă, se mişcă nerăbdător, cînd auzi numele lui Burillo. 

— După rege, Burillo era cel mai înţelept şi mai 
învăţat dac. Am auzit multe despre el. Eu am fost de 
faţă cînd preoţii l-au judecat şi l-au ars, murmură 
Gruno. 

— Spune, cum s-a întîmplat? îl rugară mai mulţi 
deodată. 

— Păi să vă spun. Aşa cum sîntem noi, dacii, acum 
împărţiţi, daci care urmează pe rege şi daci care 
ascultă de preoţi, ne vînăm unii pe alţii şi trebuie să fii 
foarte isteţ ca să te descurci şi să scapi cu viaţă. Dacă 
mergi pe o cărare şi te întîlneşti cu trei-patru inşi, scapi 
teafăr numai dacă ai ghicit cu cine sînt ei şi te arăţi de 
partea lor. Eu fusesem trimis iscoadă, ca să văd ce se 
mai petrece pe Cogheon. Acolo, preoţii au început să 
ridice construcţii noi, pe ruinele înnegrite de fumul 


pîrjolului, şi mergeam în pasul calului pe o potecă de la 
marginea unei păduri. Cînd să ocolesc un colţ al 
desişului, am văzut înainte, la vreo sută de paşi, trei 
inşi călări venind spre mine. Trebuia să mă hotărăsc 
repede, şi m-am hotărît. De al noştri nu mă temeam, 
că aveam cu mine o tăbliță de lemn cu sigiliul regelui. 
„Marele zeu să vă ţină pe voi toţi şi pe toţi dacii!", i-am 
salutat eu cînd m-am apropiat de ei. „Şi pe tine, 
băiete!", mi-a răspuns cel mai bătrin, privindu-mă 
bănuitor. „Da-ncotro?'", m-a întrebat apoi, oprind calul. 
„Pînă-n vale, la o bătrină care are leacuri. Mi-e soaţa 
bolnavă greu şi mă tem că pleacă la Marele zeu şi-mi 
rămîn copilaşii orfani", le-am spus eu striîngînd friul 
calului. „Credeam că eşti din ăia care umblă cu 
duhurile rele, căci aici îţi rămiîneau oasele!', m-a 
ameninţat bătrînul. „Dacă vrei ca soaţa să ţi se facă 
bine, haide cu noi! Marele zeu şi-a arătat din nou 
puterea şi ne-a ajutat să-l prindem pe preotul acela 
ticălos, care ne-a batjocorit credinţa şi l-a trădat pe 
Marele preot Zundecibalm. Ne ducem spre Cogheon, a 
continuat el, astăzi ticălosul o să fie judecat şi 
pedepsit, aşa cum o vrea Marele zeu." „Păi soaţa?", am 
murmurat eu cu teamă. „Mă băiete, tot Marele zeu îi 
dă sănătate, nu baba aia cu leacurile ei. Mergi cu noi 
acolo şi te rogi zeului pentru ea!", mi-a spus el cu 
bănuială. „Dacă întirzii?" am şoptit. 

„Nu cumva ăi fi tot unul din ăia?'", s-a răstit la 
mine bătrînul. Am întors repede calul şi le-am spus: 
„Haide să mergem!". Atunci m-a săgetat gîndul că nici 
nu se putea un prilej mai bun de a pătrunde sus 
însoţindu-i pe alţii, care erau chezăşie pentru mine. 
Trec peste tot ce-am făcut şi să vă spun cum l-au 
judecat pe Burillo. Erau mulţi capnoboţi strinşi pe 
treptele de marmură ale Marelui sanctuar. Unul dintre 


ei - nu i-am aflat numele, ţinea locul Marelui preot şi 
poate că o să fie chiar ales Mare preot - a început să-l 
întrebe pe sărmanul Burillo: „Să ne spui pentru ce ai 
dat drumul din lanţuri nemernicului acela de sclav, 
care se crede rege al dacilor, pentru ce ai arătat locul 
în care se afla tezaurul Marelui zeu de pe Cogheon şi 
pentru ce l-ai pîrît pe Zundecibalm, spunînd că l-ar fi 
trădat pe marele Decebal?" Burillo a început să 
vorbească încet şi rar. Era liniştit bunul Burillo, şi pe 
faţa lui n-am văzut spaimă. Dacă toţi dacii l-ar fi 
ascultat, acum n-ar mai fi nici urmă de preot în Dacia. 
Dar el a vorbit numai preoţilor care îl înconjurau şi 
cîtorva daci, cei mai mulţi bătrîni, înspăimîntaţi de 
teama zeilor. Vă spun şi eu ce mai ţin minte: „N-am 
trădat nimic, a început Burillo, i-am spus regelui tot ce 
trebuia să ştie ca rege şi preoţii îi ascundeau, căci el 
este adevăratul rege al dacilor!" L-am văzut cum a 
scos de la briîu un sul - părea de piele tăbăcită - şi l-a 
arătat preoţilor. „Uite dovada, a strigat el, Sarmis este 
regele Daciei, aşa cum scrie pe pergamentul cu sigiliul 
viteazului Decebal! Şi cînd ţara se afla în mare 
primejdie, nu era datoria Marelui preot să pună la 
dispoziţia regelui tezaurul Marelui zeu? i-a întrebat el, 
privindu-i tăios pe toţi. Nu este aceasta legea noastră 
sacră din moşi-strămoşi? Dar în loc să facă asta, a spus 
el, Zundecibalm nu numai că n-a vrut să-l ajute, ci a 
căutat să-i dea în mîna romanilor pe cei doi regi: pe 
Diegis şi pe Sarmis. Dar Burillo se afla pe Cogheon, el 
ştia tot ce se mişca în jur şi tot ce urzea Marele preot 
—le-a strigat el dirz - şi ca dac şi-a făcut datoria: a dat 
regelui Sarmis banii cu care să poată purta mai 
departe lupta împotriva legiunilor romane!" „Şi acum 
de ce nu mai luptă?", l-a întrebat capnobotul care ţinea 
locul de Mare preot. Răspunsul lui a fost scurt şi 


tăios: „Pentru că preoţii au trădat poporul, l-au ridicat 
împotriva regelui, sub cuvînt că aceasta este voia 
Marelui zeu, miîniat din cauza arderii Cogheonului. 
Preoţii au vîndut libertatea poporului pornit să lupte 
împotriva duşmanului cotropitor şi s-au pus cu toţii în 
slujba Romei!" Capnobotul l-a oprit şi i-a strigat, prins 
de miînie: „Vorbeşti ca şi cum n-ai fi fost niciodată 
preot!" Răspunsul lui Burillo a fost şi mai dirz, şi mai 
răspicat: „Am fost şi sînt un preot al adevărului, al 
binelui şi al dragostei faţă de poporul în mijlocul căruia 
m-am născut şi al cărui sînge curge prin vinele mele. 
Ce ştiţi voi?" A tăcut cîteva clipe, apoi a continuat cu 
voce uimitor de potolită şi cu totul stăpinit: „Aţi 
îndemnat poporul să-l părăsească pe rege, aţi îngrozit 
poporul speriindu-l cu miînia unui zeu care nu există şi 
v-aţi dat cu toţii de partea celor care ne subjugă! Poate 
că vă întrebaţi de ce vă vorbesc cu atita linişte şi 
dirzenie: fiindcă ştiu că din mîna preoţilor nu există 
decît o singură scăpare, moartea! Şi poate că vă mai 
întrebaţi: pentru ce am rămas preot? Vă răspund şi la 
asta: am rămas preot numai fiindcă am fost setos să 
învăţ, să cunosc lumea, să aflu cîte ceva din ceea ce 
ştiau alţii, şi numai ca preot am putut să prind multe 
taine ale adevărului, ale lumii în care trăim! Şi acum, 
ultimul meu cuvînt: Dacă a mai rămas un grăunte de 
mîndrie de daci în sufletele voastre, îndemnați poporul, 
cît nu este încă totul pierdut, să se alăture din nou 
acelora care stau ascunşi în păduri şi munţi şi continuă 
lupta!" Cred că în clipa aceea toţi tremurau şi nici unul 
n-a avut curajul să-i ţină parte bunului Burillo. L-am 
văzut apoi cît de liniştit şi curajos a stat pînă cînd l-au 
cuprins flăcările din toate părţile şi l-au mistuit. 

Un timp, toţi tăcură, cu privirile aţintite asupra 
focului. Pe feţele lor slăbite, ce se pierdeau sub 


fuioarele mustăţilor şi bărbilor înciîlcite, jucau luminile 
flăcărilor, dîndu-le o culoare purpurie. 

— Şi i-ai spus totul regelui, aşa cum ne-ai povestit 
nouă, Gruno? îl întrebă bătrînul Agitulp. 

— Da cui? El trebuie să ştie tot ce s-a petrecut! 

— Multă amărăciune s-o fi strîns în inima lui! Se 
vede singur: Burillo ars de preoţi, Dagio şi Chertebalos 
căzuţi în lupte, Artaban şi Buziris căzuţi şi ei, iar 
Maevius plecat fără urme. Bătriînul oftă. Şi nu-l înţeleg 
pe rege de ce nu se grăbeşte să trecem mai repede 
munţii! Armata lui este acum mai mult de trei părţi 
numai din sclavi şi abia o parte să mai fie daci... 

— Au fugit dacii, numai din spaima pe care preoţii 
au ştiut să le-o vire în suflete! rosti Gruno cu revoltă, 
lovind cu un tăciune în buturuga ce ardea în faţa lui. 
Regele ştie tot. L-am văzut cum se frămînta şi l-am 
auzit cum îi blestema pe preoţi. Totul a fost pus la cale 
cu multă chibzuinţă şi cu multă şiretenie. Ştiţi vorba: 
„Dacă vrei să împrăştii oile, lasă lupii să pătrundă în 
staul!". După înfringerea pe care romanii au suferit-o în 
lupta de pe Cogheon, unde puţin a lipsit ca toate 
legiunile să piară în flăcări, n-au trecut prea multe zile 
şi, cum ştiţi cu toţii, în armata regelui au dat năvală 
nenumărați daci şi sclavi, toţi plini de curaj şi de 
speranţă. Sclavii s-au arătat hotăriţi şi cinstiţi şi n-au 
părăsit pî Icurile lor, pe cînd dacii aceia abia veniţi au 
început să fugă, dar nu singuri, fiecare se făcea 
nevăzut însoţit de cite-o ceată de zece, cinsprezece şi 
chiar mai mulţi. Ce se petrecea, regele nu putuse să 
înţeleagă. Abia tirziu, cînd a aflat, n-a mai putut să facă 
nimic, mulţi fugiseră. Şi cine credeţi că fuseseră dacii 
cei nou-veniţi alături de el? 

— Vrei să spui că preoţi? întrebă Forcis. 

— Da, preoţi, toţi îmbrăcaţi ca luptători daci! 


Acum, toată Dacia e cuprinsă de teamă şi toţi, 
îngroziţi, aşteaptă o nouă răzbunare a Marelui zeu, 
răzbunare prin foc, trăsnete, grindină, cutremure, 
secetă şi molime, de care le vorbesc preoţii în fiecare 
zi şi în fiecare clipă. Gruno continuă să scormonească 
în jar cu tăciunele pe care îl avea în mină şi să 
vorbească rar, cu multă tristeţe: Ploile, grindina şi 
cutremurul acela îngrozitor, care au urmat după 
arderea Cogheonului, toate au vîrît spaima în sufletele 
celor slabi şi le-a mărit teama de Marele zeu... 

— Sclavii nu-l vor părăsi niciodată! murmură 
Forcis, şi vinele începură să i se umfle pe gitul gros. 
Noi sclavii nu-l avem decit pe el. El este pentru noi 
zeul, conducătorul şi speranţa. Să recunoaştem cinstit: 
acum, Sarmis este mai puţin rege al dacilor şi mai mult 
căpetenie a sclavilor răsculați. 

— Tu ai dreptate, Forcis, întări Gruno cu scîrbă. 
Dacii s-au ticăloşit, arde-i-ar focul cu Marele zeu cu 
tot!... 

— Uite, eu sînt bătriîn, rupse tăcerea Agitulp, care 
tot timpul ascultase, şi mă mai tem, mai cred în zei, că 
de, zilele mele sînt numărate, dar eu zic aşa: regele e 
una, Marele zeu, alta. Noi dacii am fost tari şi am fi fost 
şi mai tari dacă preoţii nu trădau. Nu pot să pricep de 
ce au făcut ei asta?... 

— Şi ploaia asta ticăloasă nu mai conteneşte! 
murmură unul. 

— Mai puneţi buturugi pe foc, îndemnă Agitulp, şi 
aveţi răbdare, că acum se. ivesc zorile. 

— Eu am plecat, spuse Gruno. Mă duc la locul 
meu, garda regelui trebuie să fie veşnic trează. 

Gruno nu apucă să se ridice, că tresări auzind 
nechezat de cal. Toţi săriră în picioare o dată cu el. De 
departe, printre copacii pădurii, se apropia ropot de 


potcoave. 

— Cine nu stă lîngă foc vede ca ziua, altfel n-ar 
putea să meargă în trapul calului, spuse bătrînul. E 
vrunul de-ai noştri, aduce vreo veste mare, de se 
grăbeşte atit, altfel, de era duşman, străjile îl puneau 
de mult la pămînt. 

Din întuneric apăru un roman, cu toga zdrenţuită, 
peste care avea aruncată o pelerină tot atit de ruptă. 

—  Maevius, murmurară toţi cu uimire, ridicîndu- 
se, 

— Da, Maevius! spuse el sărind jos de pe cal şi 
apropiindu-se grăbit de foc. M-a prins de tot frigul. Jos 
în vale, m-am mai încălzit niţel în cojocul unei străji. 
Noroc că m-a recunoscut! 

Se strînseră cu toţii în jurul focului, îngrijoraţi, dar 
şi dornici să afle veşti. 

— Nu stau, continuă el frecîndu-şi mîinile în 
apropierea flăcărilor, trebuie să vorbesc cu Sarmis. Mai 
e mult pînă la el? 

— Tabăra este ceva mai sus, pe poiana cea mare 
din mijlocul pădurii, lămuri Gruno. Tocmai mă 
pregăteam să pornesc într-acolo. 

Maevius, îmbătriînit şi mai slăbit, se întoarse şi privi 
la rînd pe fiecare. 

— Da, tot feţe cunoscute, spuse el oftînd. 

— Ne-ai părăsit, tribune, l-ai lăsat singur pe rege! 
murmură bătrînul Agitulp, clătinînd din cap. 

— Ca un prost, m-am lăsat înfricoşat de aiurelile 
preoţilor, spuse fără să-şi poată stăpini un zîmbet. 

Ceilalţi riseră cu poftă. 

— Asta n-o credem noi, bunule Maevius! zise 
Forcis. Tu te ai cu preoţii şi cu zeii ca pisica cu cîinele, 
altceva te-o fi făcut să pleci... 

Frecîndu-şi tot mai tare mîinile, Maevius se 


întoarse spre Gruno, fără să-i dea un răspuns lui Forcis. 

— Putem pleca? îl întrebă pe Gruno. 

Toţi se priviră miraţi. Se întîmpla ceva deosebit. 
Fiecare se simţea săgetat prin inimă, căldura îl 
năpădea, faţa i se împurpura, ducea mîna spre mînerul 
spadei şi îl stringea cu putere. 

— Da, bunule Maevius! răspunse Gruno. 

— Aşa, strîngeţi mînerele spadelor, le spuse el, vă 
mai aşteaptă încercări grele! 

Maevius îşi luă calul de frîu şi se pierdu în întuneric 
după Gruno. 

In bordeiul său, Sarmis nu putuse să aţipească 
toată noaptea. Mult timp urmărise pîlpiirile slabe ale 
opaiţului din firida adincă şi îşi depanase viaţa. Fusese 
la un pas de izbindă, ajunsese să lupte în cîmpia 
Sarmizegetusei, aflase că romanii se retrăgeau în 
grabă pe drumul prin Tibiscu, spre Lederata şi 
Viminacium, cînd uneltirile preoţilor îi făcuseră pe mulţi 
daci să-l părăsească. Apoi, ca şi cum totul fusese 
anume pregătit, urmase o întoarcere vijelioasă: o 
lovire, combinată cu o încercuire de către legiunile 
romane, din care scăpase numai datorită vitejiei fără 
seamăn a dacilor rămaşi credincioşi, a gladiatorilor şi a 
sclavilor. Loviturile nu conteniseră după aceea şi 
fusese nevoit să se retragă tot mai adînc în munţi. 
Toamna trecuse, iarna era aproape, iar el încă nu luase 
o hotărîre. Inainte, cînd poporul era alături de el, din 
toate părţile, din toate satele, dacii trimiseseră 
îmbrăcăminte şi hrană, mai multe decit avusese 
nevoie, pe cînd acum nu mai putea să obţină nimic. Cei 
care îi rămăseseră credincioşi erau urmăriţi şi fugăriţi 
de cetele ce cutreierau ţara în lung şi-n lat, întăritate şi 
conduse de preoţi. Capnobotul lazio devenise Mare 
preot, scurt timp după ce fusese prins şi ars Burillo. 


Tresări auzind sforăit de cal şi murmur de voci. Sări 
de pe patul cu fîn şi îşi încinse repede spada. Auzi 
desluşit vocea lui Gruno: 

— O să mai aştepţi niţel, regele nu s-a trezit, dar 
acum o să se lumineze de ziuă... 

— Trebuie să-l trezim, nu e timp de pierdut! 

Recunoscu vocea lui Maevius. Presimţiri rele îl 
năpădiră. Se repezi la uşă, o deschise şi ieşi afară. Abia 
le desluşi feţele în întunericul mărit de apropierea 
pădurii. 

— Maevius! strigă alergind spre el. 

— Eram sigur că nu dormi, altfel nici n-aş fi vorbit 
aşa de tare ca să mă auzi. Da, eu sînt, Maevius, cel 
care te-a părăsit... 

Se repeziră unul spre altul şi se îmbrăţişară. 

— Nu m-am socotit niciodată părăsit de tine, 
Maevius, îi spuse Sarmis, adînc tulburat. Ceea ce m-a 
neliniştit a fost numai tăcerea ta. 

— Sclavii mai au nevoie de mine, Sarmis. Nu 
numai aceştia care te urmează, ci şi ceilalţi, nefericiţii 
ţinuţi legaţi în lanţuri la ferme şi pe şantiere. 

— Vrei să spui că n-ai plecat fiindcă ai socotit că 
totul era pierdut? Dar haidem în bordei, acolo vom 
vorbi fără ochi şi urechi în jurul nostru. 

— Ţi-a slăbit încrederea în cei care te înconjoară? 

— Nu, Maevius, nu mi-am pierdut-o, dar văd 
deznădejdea în ochii lor şi-i înţeleg. Poate că nu-i mai 
ţine decît speranţa. Aşteaptă ziua cînd eu voi mai face 
o minune, aşa cum a fost lupta de la Cogheon... 

Maevius îl urmă în bordei. Sarmis săltă opaițul mai 
mare şi îl trase în gura firidei. 

— Te-am auzit spunîndu-i lui Gruno că nu e timp 
de pierdut. Ce se petrece, ce veste mi-aduci? îl întrebă 
cu multă nerăbdare. 


Maevius se aşeză pe un colţ al patului. 

— Stai şi tu, Sarmis! îţi voi spune totul pe scurt, iar 
tu să iei repede o hotărire. Tuşi de citeva ori şi 
continuă: Cît timp am stat lîngă tine, am fost chinuit de 
gîndul că ceilalţi sclavi, cei care nu reuşiseră să scape 
şi să vină lîngă noi, poate că erau supuşi la cele mai 
groaznice torturi, răzbunare a  stăpînilor şi 
supraveghetorilor furioşi de răscoala şi unirea celor 
răsculați cu dacii. Ceea ce am găsit mi-a arătat că 
îngrijorarea mea nu fusese neîntemeiată. Am plecat 
cînd am aflat că Marcius Turbo avea ca 
primcontubernal pe un tribun; bun prieten al meu şi-al 
lui Vitellius. Mă puteam bizui pe el, pentru a-l 
determina pe guvernator să mai îndulcească viaţa 
sclavilor, a celor care nu s-au revoltat. Şi n-aş putea să 
spun că n-am reuşit. Am umblat apoi mult pe la ferme 
şi prin şantiere, am stat printre ei, am băut împreună, 
am glumit, i-am făcut să mai uite viaţa ticăloasă pe 
care o duc, căci eu am rămas pentru ei tot Maevius, 
poetul rătăcitor şi nebun, fără a înceta să aflu tot ce se 
mai pregăteşte împotriva ta. lţi aduc două veşti: am 
aflat că împăratul Hadrian va veni în Dacia în 
primăvară. Guvernatorul a anunţat la Roma că 
răscoala sclavilor şi dacilor a fost înfrîntă, asta ar fi 
prima veste. A doua veste - şi pentru asta m-am grăbit 
să ajung cît mai repede la tine - este că Marcius Turbo 
se pregăteşte să-ţi dea o lovitură fulgerătoare. Am 
reuşit să aflu totul de la Julius Sibaris, tribunul, 
prietenul meu şi primul contubernal al guvernatorului. 
Ceea ce l-a înfuriat mult pe guvernator a fost faptul că 
de cite ori a încercat să te mai angajeze în luptă, tu şi 
armata ta vă făceaţi nevăzuţi, ca intraţi în pămînt. Şi-a 
dat seama că ai iscoade peste tot şi afli repede cele 
mai mici mişcări ale cohortelor şi centuriilor sale. Acum 


îşi pregăteşte altfel lovitura: desface cohortele în 
manipule şi cete mici, le împrăştie deghizate pe la 
ferme, şantiere şi prin pădurile din apropierea taberei 
tale, cu ordinul ca într-o anumită noapte să se stringă 
în unele locuri alese, şi de acolo, fără să-ţi mai lase 
timp, te prinde strîns, ca într-un cleşte. N-am putut 
însă să aflu de la tribunul Julius Sibaris ziua cînd va fi 
dată lovitura. Spunea că n-o ştie nici el, numai Marcius 
Turbo, prin curieri militari speciali, a trimis ordinele pe 
pergamente sigilate. Mi-a spus  tribunul, rîzînd: 
„Barbarul poate să fie lovit şi azi, miine, peste o 
săptămînă, peste o lună". De aceea am alergat într-un 
suflet să-ţi dau de veste. 

— Aşadar, peste o zi, două, o săptămînă, murmură 
Sarmis. 

— Trebuie să iei o hotărîre chiar astăzi. Îţi închipui 
că eu n-am putut veni aici de-a dreptul de la Ulpia 
Trajana, căci s-ar fi putut ca cineva să mă urmărească 
şi să cad în mîinile iscoadelor romane. 

La lumina opaiţului, figura lui Sarmis, cu fălcile 
strînse, cu privirea tăioasă şi cu sîngele ieşit în obraz, 
frămiîntat de ură şi de îngrijorare, părea sculptată în 
bronz. Rămase mult timp nemişcat. Cînd sări în 
picioare, Maevius tresări. 

— Am pornit soli la triburile vecine, cu bani mulţi 
şi daruri, să-mi trimită ajutoare. Nu s-a întors nici unul, 
şi nici nu-i mai aştept. Chiar astăzi ridic tabăra şi-o 
apuc spre răsărit, dincolo de munţi. Cum se luminează, 
încep pregătirile, trimit să strîngă străjile şi pornesc 
înainte iscoadele. 

— Nu se găseşte altă cale, mai bună? îl întrebă 
Maevius. 

Sarmis îl privi întrebător şi mirat: 

— Ce altă cale? Să dau drumul la toţi să se 


împăştie şi să scape fiecare cum poate? 

— Ar fi mai bine, murmură Maevius cu mult 
îndemn, decit să fie prinşi şi duşi la galere. 

— Nu, Maevius, nu pot să-i văd nici în gînd pe 
aceşti oameni dragi, care m-au urmat, au luptat şi au 
suferit lîngă mine, încercuiți şi luptînd singuri, cuprinși 
de disperare, unul contra cinci, zece, douăzeci de 
legionari. Trebuie să luptăm toţi strînşi, de vom fi 
încercuiți, şi ca un ciocan uriaş să lovim într-o parte 
sau în alta şi să ne facem o ieşire din capcană! 

— Poate că ai şi tu dreptate, rosti Maevius oftînd. 

Prin crăpătura uşii pătrundea o dungă slabă, care 
încetul cu încetul devenea mai luminoasă. Afară se 
iveau zorile. Vîntul se înteţise. Printre picăturile de 
ploaie, rafalele purtau fulgi, de zăpadă rari şi mari. 
Sarmis începu să se îmbrace, punîndu-şi armura şi 
strîngîndu-şi curelele. În liniştea din bordei, de departe 
se auziră sunete de buciume. Ecoul le aduse în valuri 
repetate. În aceeaşi clipă, în apropiere, sus pe platou, 
răspunseră altele, cu aceeaşi chemare. 

— Sunete de luptă! strigă Sarmis îngrijorat. 
Maevius sări în picioare şi o paloare îi acoperi faţa. 

— Fugi, Maevius! îl îndemnă Sarmis, trăgind 
spada. 

—  Încotro? Pînă acum nu m-am dovedit un 
trădător şi nu vreau să fiu nici de acum înainte. Spada 
mea e slabă, să-mi dai una mai tare şi un scut. 

Platoul începu să răsune de freamăt, de mişcare, 
de îndemnuri şi blesteme. Strombix îşi aşeză sclavii pe 
linii de luptă. Rhesos şi Dapyx pregătiră cetele de daci. 
Din vale, de pe coastă şi din susul muntelui străjile 
veneau în fugă, sunînd din cînd în cînd chemarea la 
luptă. Din vale se auziră ropote de cai ce se apropiau 
în goană. În mijlocul luptătorilor, Sarmis îi îndemna şi le 


arăta calea de retragere în rînduri strînse. 

— Nu pot să-mi iert, Sarmis, greşeala pe care am 
făcut-o. Dacă nu făceam ocolul şi porneam în goana 
calului de-a dreptul încoace, soseam de acum trei zile. 
Astăzi, tu ai fi fost departe, dincolo de munţi. 

Sarmis nu-i răspunse, se repezi spre vale, urmat de 
luptători, pentru a lovi centuriile duşmane ce înaintau 
cu atita iuţeală. 

De la prima ciocnire, legionarii dădură înapoi în 
dezordine. Aşteptau întăriri. Sarmis nu pierdu nici o 
clipă şi porni în susul muntelui, dar, dintr-acolo, alte 
centurii năvăliră. Atacul se dădu cu toată furia şi 
dirzenia disperării. Legionarii se retraseră, continuînd 
să lupte. Dacii şi sclavii porniră tot mai sus. Nu 
merseră mult, că un nou val le tăie înaintarea şi o nouă 
încăierare se produse. Din mai multe părţi, alte centurii 
apărură. 

Era către amiază cînd încleştarea ajunse în toi. 
Luptau pe viaţă şi pe moarte dacii şi sclavii, folosindu- 
se de fiecare copac, de fiecare colţ de stincă şi de 
fiecare poziţie bună de luptă. Se formară mai multe 
grupuri, avînd în mijloc căpetenii: unul pe Sarmis, altul 
pe  Maevius, altele pe Strombix, pe Rhesos, pe 
Staberius şi Dapyx. Copleşite de numărul mare al 
legionarilor, grupurile răsculaților se micşorau şi se 
îndepărtau tot mai mult unele de altele. Ninsoarea, se 
înteţise, şi o ceaţă deasă acoperea pădurile şi munţii. 

In toiul luptei, Sarmis se văzu încercuit. Romanii îl 
căutaseră mult pînă îl recunoscuseră. El se aştepta ca 
lupta să se înteţească în jurul său. Îşi încorda forţele și- 
i îndemnă la luptă pe cei ce-l însoțeau. Simţea cum 
numărul mare de legionari îl va copleşi sub ploaia 
loviturilor. Era hotărît să nu le cadă viu în mînă. În jurul 
său se produse mai multă mişcare şi auzi lovituri mai 


dese şi mai puternice. Gladiatorii îşi făceau drum 
pentru a-l despresura. În acelaşi timp, tot mai mulţi 
legionari erau împinşi într-acolo. Invălmăşeala se mări 
repede, şi ceata din jurul său începu să se destrame. 
Fiecare dac, fiecare sclav şi fiecare gladiator lupta cu 
mai mulţi romani deodată. Sarmis nu simţea că pe faţă 
sîngele îi curgea în şiroaie, nu vedea că pumnul în care 
stringea mînerul spadei era acoperit într-o năclăială de 
sînge, cînd în toiul luptei şi al învălmăşelii îl zgudui ca 
un trăsnet o lovitură grea, care îl făcu să se frîngă. 
Loviturile ce urmară nu le mai simţi. Nu simţi nici cînd 
căzu întins pe pămînt şi nu văzu nici cercul de legionari 
ce se închise în jurul lui în aceeaşi clipă. Nu trecuse 
mult după amiază cînd, de sus de pe munte, legionarii 
începură să împingă în vale, cu înţepături de sulițe şi 
de spade, grupuri de sclavi şi de daci, legaţi unii de 
alţii cu lanţuri şi cu frînghii groase. In urma lor, pădurile 
şi văile răsunau de urletele, vaietele şi blestemele 
răniților căzuţi şi de o parte, şi de alta. Puţini dintre 
răsculați  reuşiseră să scape din încercuire şi 
dispăruseră în desişurile pădurilor. Vîntul se înteţise, şi 
fulgi mari şi deşi erau purtaţi în virtejuri iuți în lungul 
văii. Pămîntul începuse să se albească de omăt. 


6 


Anul Romei 872:. Soarele se ridica încet peste 
crestele munţilor şi alunga picla, îngrămădind-o în 
susul văilor. Prin aerul liniştit, răcoros şi curat, vîrfurile 
munţilor, încă purtind cuşme albe de zăpadă, se 
profilau atît de aproape, încît păreau că se pot atinge 
cu mîna. Nu trecuseră decit puţine zile după calendele 


1 Anul 118 e.n. 


lunii mai. Totul era proaspăt, verde, luminos,. nou. 

Pe drumul ce ducea spre Ulpia Trajana 
Sarmizegetusa se auzea un scîrţiit prelung, şi de la o 
cotitură se ivi o cotigă cu două roţi, trasă de un măgar, 
îndemnat la mers de un băiat, care nu arăta să fi trecut 
de paisprezece ani. Se vedea că se grăbeşte. Lovea şi 
înghioldea într-una animalul şi privea îngrijorat cum, în 
această zi, soarele parcă se ridica prea repede, iar 
măgarul mergea prea încet. Nuiaua verde de alun cu 
care îl îndemna la mers se rupea bucăţică cu bucăţică 
la fiecare lovitură, şi fişii din coaja ei fluturau în vînt, ca 
nişte vîrfuri de bici. În spatele lui, înfundată în paie, 
stătea o bătrină, neputincioasă, pe care o învinseseră 
anii şi durerea. Aceşti doi călători atit de îngrijoraţi şi 
atit de grăbiţi erau bătrîna Malva şi micul Dicomes. 

— Mînă, mînă mai repede măgarul, sufletul meu! îl 
îndemnă bătrîna. 

Pe faţa ei zbircită, vîntul îi flutura şuviţele de păr 
alb, şi cu greu se putea vedea frămintarea ce o 
chinuia. 

Copilul se săltă în picioare, trase cu putere de 
sfoara legată de căpăstru şi începu să-l lovească din 
toată puterea. Măgarul zvicni speriat, se poticni de o 
piatră şi fu gata să cadă, cotiga se zgudui, o hulubă 
căzu şi se îmboi în pietrele drumului, băiatul îşi pierdu 
cumpănirea şi căzu peste crupa animalului. 

— Ce-ai făcut, Dicomes? strigă bătrina, speriată. 
Marele zeu şi-a întors de tot faţa de la noi! se vaită 
apoi, oftînd greu. 

Băiatul sări jos, blestemînd măgarul. Încetarea 
huruitului şi hurducăturilor cotigii mări şi mai mult 
liniştea cîmpului. Deasupra lor, pierdută în seninul 
cerului, cînta o ciociîrlie. De departe se auzea murmur 
slab, strigăte şi chiote. In zare se contura clădirea 


întinsă a amfiteatrului. 

— Ce s-aude, bunico? întrebă el, grăbit să lege la 
loc huluba. 

— Se bucură, ride şi strigă mulţimea în amfiteatru, 
dornică să vadă cît mai repede cum sînt omoriţi 
oameni. 

— Dacă sosim prea tirziu? 

— Nu, puiul mamei, n-avea grijă, romanii încep 
serbările numai după ce au mincat de dimineaţă, cînd 
soarele este ridicat mult pe cer, către prînz. Astăzi o să 
înceapă şi mai tirziu. Cică a sosit stăpînul Romei, nu l- 
ar mai răbda cerul, şi în cinstea lui s-a pregătit 
spectacolul. Dar haide, ce tot faci acolo, nu poţi să 
înnozi mai repede o sfoară? 

— Acu sînt gata! Crezi c-o să-l vedem azi pe tata? 

— Poate. D-aia şi mergem. Se spune că astăzi vor 
fi scoşi în amfiteatru alţi daci să se bată între ei sau să 
se lupte cu fiarele sălbatice. 

— Dar dacă l-o fi dus la Roma? 

— Nuu... este aici!... 

Bătrîna oftă. Se ridică puţin, se răsuci şi se aşeză 
mai bine pe paie. 

— Astăzi or să-l scoată... ticăloşii, lua-i-ar duhurile 
rele, îl scot ca să arate împăratului pe căpetenia 
dacilor şi a sclavilor răsculați! 

Cu mişcări repezi, Dicomes sări în cotigă şi începu 
să îndemne din nou măgarul la drum. 

— Poate că împăratul o să-i lase viaţa lui tata, 
pentru a-l duce cu el la Roma, spuse întorcînd capul 
spre bătrină. 

— Nu face el asta! Romanii nu-l recunosc pe 
Sarmis ca rege. Pentru ei, el nu este decit o căpetenie 
a sclavilor porniţi la răscoală şi a cetelor de daci 
latroni, cum le spun ei... 


Cuvintele bătrînei se pierdură repede, acoperite de 
ropote de cai. Un grup de tribuni, centurioni şi 
decurioni, cu cîțiva legionari, toţi îmbrăcaţi ca de 
paradă, îi prinse din urmă în galopul cailor. Cînd 
ajunseră în dreptul lor, un centurion strînse frîul calului, 
se întoarse spre cotigă şi-i tăie drumul. Măgarul se sfii 
într-o parte, coti spre marginea drumului, şi în aceeaşi 
clipă cotiga se răsturnă în şanţ. Luptindu-se cu paiele, 
bătrîna căută să iasă la lumină. Centurionul şi cei cîţiva 
decurioni care se opriseră să privească izbucniră în 
hohote de ris şi, dînd pinteni cailor, porniră după 
ceilalţi, vorbind tare şi înveseliţi. 

—  Blestemaţi să fiţi de toţi zeii şi de toate 
duhurile! strigă după ei bătrîna. 

Vinăt de furie, băiatul ridică pumnii spre ei, 
ameninţător: 

— Tata a omorît mulţi dintre voi, eu mă jur să 
trimit în Infern şi mai mulţi! 

Sări repede, îndreptă cotiga şi o urcă sus pe 
bătrînă. Porni îndemnînd şi mai mult măgarul la mers. 

Dis-de-dimineaţă, o mulţime pestriță - bărbaţi şi 
femei, bătrîni, tineri şi copii - umplea ulițele înguste ale 
Ulpiei Trajana Sarmizegetusa, se revărsa pe via Dacia 
Trajana şi pe via Roma, se unea într-un şuvoi nesfirşit 
pe via Ulpia Trajana şi se îndrepta spre amfiteatru. 
Fiecare era dornic să apuce un loc cît mai bun în 
tribune. Veselă şi zgomotoasă, mulţimea se amesteca 
la porţile amfiteatrului cu  lorarii, gladiatorii şi 
mestigoforii, care se grăbeau să facă ultimele pregătiri, 
după voia lanistului Alfius, organizatorul spectacolului. 
Din carcerele întunecoase de sub tribune se auzeau 
urletele cîinilor, lupilor şi leilor înfometați, ce umpleau 
de bucurie şi de nerăbdare mulţimea, în aşteptarea 
plăcerii pe care le-o va produce spectacolul. Valuri de 


strigăte, de chiote şi de risete pluteau pe deasupra 
tribunelor şi se pierdeau într-un ecou slab spre munţii 
ce străjuiau valea. 

Toată iarna se făcuseră pregătiri pentru 
spectacolul ce avea să se desfăşoare în faţa 
împăratului, şi ele nu conteniseră nici în primăvară. 
Acum, Ulpia Trajana Sarmizegetusa trăia zile de mare 
sărbătoare. De cîteva zile, sosise cu mare alai stăpiînul 
Romei şi al Daciei, împăratul Hadrian. 

Tribunele gemeau de marele număr de spectatori: 
patricieni, negustori, plebei, liberi, veterani, coloni şi 
daci ocupau pînă la ultimul loc. Saltimbanci şi 
măscărici umblau dintr-o parte-n alta înveselind 
mulţimea în schimbul unui bănuţ, oricît de mic. Cînd în 
amfiteatru  răsunară  trompetele anunţind sosirea 
împăratului, Hadrian intră în tribuna imperială, însoţit 
de Marcius Turbo şi de senatorii cu care venise de la 
Roma. 

— Ave, imperator! Ave, Caesar! izbucni din mii de 
piepturi ca un tunet. 

Bătrîna Malva şi micul Dicomes cu greu reuşiră să 
se strecoare printre spectatori şi să-şi găsească locuri 
de unde puteau să vadă mai bine întreg amfiteatrul. 
Ameţit de larma din jur, frămîntat de grijă şi de teamă, 
uimit de ceea ce vedea, băiatul privea cu ochii lui 
limpezi şi mari, albaştri ca seninul cerului, mulţimea 
veselă şi zgomotoasă. Pletele lungi, blonde, ondulate 
jucau pe umerii lui în uşoara adiere a vîntului. 

Lîngă tribuna imperială stăteau de vorbă 
Nesmesianus, unul dintre cei mai bogaţi patricieni din 
Dacia, şi tribunul Procilius, eroul care prinsese pe 
căpetenia dacilor şi sclavilor. 

— Pe toţi zeii, tribune, cum ai reuşit să-l prinzi pe 
regele barbar? 


— Rege?! Nesmesianus, vezi să nu te-audă cineva, 
împăratul şi guvernatorul s-ar supăra foc dacă ar afla 
că tu, un patrician bogat, vezi în el un rege! E un sclav 
împuţit, care a îndemnat pe alţi nenorociţi la răscoală 
şi care prinsese poftă să fie şi rege, bineînţeles un rege 
barbar, al unui popor barbar. Vrei să-ţi spun cum l-am 
prins? N-a fost uşor!... 

— S-a împiedicat barbarul de tine cînd ai căzut de 
frică, văzîndu-l? 

— Îți place să glumeşti, Nesmesianus! Să-l vezi în 
faţă, dar nu aici în amfiteatru, păzit de pretorieni, ci pe 
cîmpul de luptă, şi mă leg pe zece mii de sesterţi că 
arunci spada din mînă şi fugi. Are o privire ce te 
îngheaţă şi dă lovituri de spadă cu atita iscusinţă, încît 
adversarul nu-i scapă nestrăpuns. Cînd l-am prins, se 
apăra ca o fiară, încolţit de cei mai aprigi legionari, cei 
mai ageri în luptă. Am rămas uimit, şi totul s-a răscolit 
în mine cînd vedeam cum doboară oameni pe care-i 
socotisem de neînvins... 

— Şi atunci ai căzut înspăimîntat, Procilius! glumi 
din nou Nesmesianus. 

— Cred că tu n-ai fost niciodată pe un cîmp de 
luptă şi nu ştii ce înseamnă un om ager, care luptă 
disperat, hotărît să moară. In clipa aceea, barbarul 
făcea cit zeci de legionari. De el nu te puteai apropia. 
Spre norocul meu, am zărit printre frunzişul căzut un 
lemn lung de vreo opt coţi şi gros cam ca pe picior, l- 
am ridicat repede şi l-am pălit cu putere pe barbar. Am 
vrut să-l lovesc în cap, şi-am nimerit alături, în umăr. A 
căzut ca trăsnit. L-am mai lovit de cîteva ori, căci nu i- 
am lăsat pe legionarii mei să-l străpungă cu spadele. 
Ştiam că guvernatorul ţine mult să prindă viu pe 
căpetenia sclavilor şi dacilor latroni. 

Ascultîndu-l, Nesmesianus începuse să-l bată uşor 


cu palma pe umăr. Prinse momentul şi-l întrerupse ; 

— Meriţi o frumoasă răsplată, Procilius, şi nu mă 
îndoiese că guvernatorul sau poate chiar împăratul îţi 
vor arăta aprecierea şi bunăvoința lor. Barbarul mi-a 
omorît doi dintre cei mai buni prieteni ai mei. 

— Ştiu, mi-ai mai spus-o: pe Eurotas şi pe 
Fortunatus. 

— Da? Am uitat! Cînd, cu ce ocazie ţi-am spus? 

— Văd că ai uitat! Sînt gata să jur pe Proserpina că 
te prefaci că ai uitat. Ai uitat şi că ai pus un mare preţ 
pe capul barbarului, pe care cred că a sosit vremea să-l 
plăteşti aceluia ce l-a prins. Tribunul îl apucă de braţ şi 
continuă în şoaptă: Ar trebui să ştii, Nesmesianus, că 
un tribun tînăr care nu ocoleşte tabernele şi nu pregetă 
să alerge după o femeie frumoasă are întotdeauna 
nevoie de bani, Să nu-mi spui acum că nu-ţi mai 
aminteşti, că vinul fusese prea tare... 

— Vei avea preţul, tribune! Sau nu, îţi voi da o 
sumă îndoită, ca să-ţi arăt cît preţuiesc fapta ta plină 
de eroism... 

— Care te-a făcut să dormi liniştit şi să umbli prin 
Dacia fără pic de teamă. 

— Îți dau din banii lui Fortunatus. Cînd am părăsit 
amindoi Roma, săraci şi disperaţi, din îndemnul prea 
iscusitului şi minunatului Eurotas, ne-am legat în scris 
că întreaga avere a aceluia care moare înainte rămine 
celuilalt. Cît priveşte liniştea şi siguranţa, te înşeli, 
tribune! Nu a trecut prea mult timp de cînd o ceată de 
latroni au atacat şi jefuit o fermă, vecină cu ferma mea 
de lîngă Napoca, i-au pus foc şi l-au omorît pe stăpin. 
Sînt încă pline pădurile de barbari şi de sclavi 
înfometați şi goi, fugăriţi de pretorieni şi de legionarii 
de la castre. 

Cînd tăcu, Nesmesianus văzu că de mult Procilius 


nu-l mai asculta şi se uita atent spre tribuna 
împăratului, învăluită în lumina plăcută şi veselă a 
soarelui. In tribune se mărise tumultul şi zumzetul, şi 
mulţimea aştepta cu înfrigurare ca stăpinul Romei să 
facă semnul de începere a spectacolului. Întreg 
amfiteatrul părea o floare uriaşă, presărată cu toate 
culorile. Umbrele, evantaie şi eşarfe erau mişcate de 
spectatori pentru a-şi face umbră şi răcoare, şi în 
mişcarea lor continuă şi neritmică păreau nenumărați 
fluturi în zbor nepotolit. 

Impăratul se întoarse spre guvernator, după ce 
privise mulțimea din tribune, impresionat de 
aclamaţiile şi delirul cu care îl primise. Era bine odihnit 
şi bine dispus. Miile de priviri îndreptate asupra lui nu-l 
stinjeneau, îl făceau să se simtă mare, puternic, bun şi 
iubit de popor. 

— Spune-mi, Marcius Turbo, cum de-ai reuşit să 
restabileşti aici liniştea şi ordinea? Anul trecut situaţia 
devenise atît de îngrijorătoare, încît era să-ţi dau ordin 
să părăseşti această provincie şi să retragi legiunile 
dincolo de Danuvius. Acum, pare că totul a fost un vis 
urit. Văd asta pe feţele celor din tribune: veselie, voie 
bună, mulţumire... 

Guvernatorul, un bărbat în virstă, brunet, bine 
păstrat, plin de viaţă şi de energie, cu privire iute şi 
adincă, se înclină cu respect. 

— Nu eu, majestate, ci legiunile imperiului au 
făcut totul! 

— Lasă modestia, Maroius Turbo, tu ştii mai bine 
decit mine că zece legiuni nu preţuiesc cît un 
comandant bun. Cînd te-am trimis pe tine, aici era un 
dezastru, şi legiunile mele puteau să fie sfărimate. 

Cu acelaşi adinc respect, guvernatorul se înclină 
din nou. Pe lîngă el, bărbat înalt şi bine făcut, 


împăratul, scurt şi cu pornire spre îngrăşare, arăta ca 
un negustor în faţa unui cavaler, un negustor în mantie 
de purpură. 

— Ai spus cuvinte drepte, majestate! Situaţia aici 
era grea, iar barbarul, căpetenie a răscoalei, se 
dovedea un om viteaz şi hotărît. Am încercat mai întîi 
să potolesc triburile vecine, cărora barbarul le cerea 
ajutor: pe iagizi i-am bătut, pe roxolani i-am cumpărat 
şi le-am promis stipendii anuale, pe care nu ştiu dacă 
majestatea-voastră le-a recunoscut. Un guvernator a 
angajat imperiul... 

— Da, da! Bine, bine! murmură împăratul. 

— Pe alţii i-am ameninţat. Socotisem că-l am în 
mînă pe barbar cînd am pornit spre Cogheon, dar 
lovitura lui a fost atit de iscusită şi de fulgerătoare, 
încît a băgat spaima în legiunile şi cohortele noastre. 
Pierderile au fost îngrozitoare! Cine se gindea că ne 
întinsese o cursă cu atita dibăcie şi că va pune foc 
pădurilor? După aceea, am căutat să-l lovesc altfel: 
prin preoţi, şi am reuşit. Ultima lovitură i-am dat-o 
numai după ce am cunoscut bine felul lui de luptă, şi l- 
am surprins cu totul nepregătit. Marcius Turbo tuşi de 
cîteva ori şi privi în arenă. Majestate, mulţimea şi 
lanistul aşteaptă nerăbdători semnul de începere a 
spectacolului. 

— Da, da, numaidecit, dar, Marcius Turbo, aş vrea 
să vină aici tribunul acela care l-a prins pe căpetenia 
sclavilor... 

— Şi rege al dacilor, majestate! De multe ori m-am 
gîndit că poate n-ar fi fost rău dacă imperiul îşi făcea în 
această parte un astfel de aliat, iar împăratul un astfel 
de „client"... 

— Ştiu, Marcius Turbo, am primit mesajul tău, dar 
Nici eu, nici senatul... Acum s-a terminat, e bine şi-aşa! 


Hadrian ridică braţul şi trompetiştii începură să 
sune. Mulțimea izbucni în urale. Porţile mari ale arenei 
se deschiseseră, şi prin faţa tribunelor porniră în pas 
cadenţat două grupuri de gladiatori cu trupurile goale, 
frumos bronzate şi cu musculaturi puternice. În fruntea 
lor mergea lanistul Alfius. Ajunşi în dreptul împăratului, 
se opriră, se întoarseră spre tribună şi salutară: 

— Ave, Caesar, imperator! Morituri te salutant! 
Lupta lor a fost scurtă. Lanistul aranjase ca totul să se 
termine fără pierderi prea grele pentru el. Fiecare 
gladiator îl costa mulţi bani. Pe nisipul înroşit de sînge 
al arenei rămase numai un mort. Celorlalţi, mulțimea 
ceruse să li se lase viaţa, şi împăratul admisese. Lorarii 
curăţiră repede arena şi împrăştiară nisip proaspăt. 

— Să se bată latronii! strigă cineva din tribune. 
___— Să se dea drumul la fiarele sălbatice! ceru altul. 
In arenă pătrunseră o ceată de daci şi una de sclavi 
legaţi la ochi, prinşi în luptele grele ce se dăduseră cu 
răsculații. Cu trupurile goale, avind în miini numai 
spade şi scuturi, începură să se lovească, împinşi cu 
tridenţii de la spate de către mastigofori. Mulțimea 
delira şi striga de plăcere, iar tribunele răsunau de 
hohote de ris. Cei ce se luptau se repezeau disperaţi, 
unii loveau în gol, alţii nimereau în plin şi provocau răni 
grave, adinci, de moarte. În scurt timp, în arenă mai 
rămăseseră în stare de luptă numai doi daci. Mulțimea 
izbucni în strigăte cerînd să li se dezlege ochii, şi 
împăratul o satisfăcu. Cînd se priviră, cei doi luptători 
rămaseră împietriţi: erau fraţii Rhesos şi Dapyx. 
Aruncară scuturile şi se îmbrăţişară. 

— Zece mii de sesterţi acelui gladiator care va 
omori un latron! spuse împăratul. 

Lanistul alergă spre carcere şi ieşi cu doi gladiatori. 
Lupta se încinse aprigă, mulţimea delira, ţipa şi 


aplauda. Un gladiator căzu străpuns de spada lui 
Dapyx. Celălalt se năpusti spre Rhesos, parcă îngrozit 
de spectrul morţii făcu o mişcare greşită, dacul se 
trase într-o parte şi, cu iuţeala fulgerului, îi repezi 
spada în piept. 

— Să se bată barbarii între ei! strigă mulţimea. 
Victoria dacilor nu-i plăcu împăratului. Ridică mîna, 
încuviinţind cererea spectatorilor, dar, spre mirarea lui, 
văzu că_ dacii îşi aruncară spadele şi scuturile pe 
nisipul arenei. În aceeaşi clipă, lanistul şi mastigoforii îi 
încercuiră. 

— Dacii aceştia îmi plac, şopti Hadrian, şi le făcu 
semn să se apropie. Îi las viaţa şi-i dau libertatea 
aceluia dintre voi care iese învingător! le spuse el după 
ce ei se apropiară. 

Abia termină împăratul, şi răspunsul veni scurt: 

_— Cînd s-au văzut doi fraţi să se bată ca gladiatori 
Il înfruntă Rhesos. Vrei viaţa noastră? Pune 
mastigoforii să ne străpungă cu tridenţii! 

Ca un tunet răsunară strigătele mulţimii: 

— Să li se lase dacilor viaţa! 

— La moarte cu barbarii! 

— Libertate celor doi fraţi viteji! 

— Să se dea drumul fiarelor! 

Semnul făcut de împărat schimbă totul în urale şi 
aplauze. Rhesos şi Dapyx erau liberi. 

Lorarii curăţiră repede nisipul. În arenă intrară mai 
multe perechi de sclavi cu sclave, aproape goi, toţi 
alesi dintre cei mai tineri şi mai frumoşi. Viaţa grea din 
carcere, durerea şi spaima erau întipărite pe feţele lor. 

— Fiarele! Fiarele! striga mulţimea. 

In spatele împăratului, din grupul senatorilor ce-l 
însoțeau, se auzi un zgomot, o mişcare nestăpiînită, 
apoi un strigăt: 


— Canidia, copilul meu! 

Senatorul Publius Octavianus se prăbuşi între 
treptele tribunei. Jos în arenă, sclavii continuau să 
înainteze spre tribuna imperială. Prima pereche erau 
Staberius şi Canidia. 

— Ce se întîmplă? întrebă Hadrian întorcîndu-se. 
Palid, îndurerat, cu privirea tulbure, Publius 
Octavianus fu ridicat de ceilalţi şi dus lîngă împărat. 

— Canidia, copilul meu!... murmura într-una 
senatorul, îngrozit. 

Hadrian făcu semn să se oprească spectacolul. 
Abia şoptind, senatorul povesti pe scurt tragedia lui, 
apăsîndu-şi mîna pe inimă. 

— Publius Octavianus, hotărăşte tu! spuse 
împăratul, mişcat de cele auzite. 

Ca o săgeată slobozită, senatorul sări în'picioare. 
Privirea i se împietri. De mulţi ani nu dorise altceva 
decit să-l prindă pe ticălosul de sclav care îi înstrăinase 
copila de el. Toată ura ce-o strinsese se revărsă şi rosti 
cu vocea sugrumată': 

— Să-mi daţi înapoi fiica, iar pe el să-l răstigniţi! 

— Aşa să se facă! întări împăratul. 

Vestea se întinse ca fulgerul în arenă şi în tribune. 
Povestea de dragoste a unui sclav şi a unei fiice de 
senator mişcă multe inimi. Mulțimea începu să strige, 
cerînd viaţa sclavului. Jos, în arenă, lanistul se lupta s-o 
despartă pe Canidia de Staberius. Ea începu să ţipe. Işi 
văzu tatăl, însă dorul de el, dor care o chinuise atitea 
zile şi nopţi, se spulberă în clipa cînd află că senatorul 
ceruse răstignirea sclavului, a soţului ei. Se hotărî să 
moară alături de bărbatul lingă care cunoscuse 
fericirea. Împăratul îi făcu semn să se apropie. 

— Vei merge la Roma cu tatăl tău, îi spuse el. 

— Nu-mi recunosc un tată atit de rău! strigă ea. 


Vreau să mor alături de bărbatul pe care mi l-au 
hărăzit zeii! 

—  Linişteşte-te, îi vom lăsa viaţa şi lui. El va 
rămîne sclav aici, în Dacia, o încuraja Hadrian. 

— lar eu rămîn tot aici, alături de el, sclavă ca şi 
el! strigă Canidia, plingind în hohote ce tulburau 
mulţimea. 

In tribune se făcuse linişte, toţi priveau şi ascultau 
împietriţi. 

—  lertare! lertare, majestate! strigă o femeie din 
apropierea tribunii imperiale. Sînt atît de tineri şi de 
frumoşi!... 

In toate părţile se produse mişcare. Sute şi mii de 
miîini se ridicau cu degetul cel mare îndreptat în sus, 
semnul iertării, al lăsării în viaţă. Împăratul nu se simţi 
bine, întîmplarea îl supăra, iar miile de priviri 
îndreptate asupra lui îl stînjeneau. 

— Hotărăşte-te, Publius Octavianus! îi strigă, prins 
de miînie. 

Senatorul, care tot timpul îşi privise fiica adînc 
frămîntat şi chinuit de dorul ei, tresări şi se ruşina de 
tonul cu care îi vorbise împăratul. Ochii îi înotau în 
lacrimi. In sufletul lui se dădea o luptă grea, între 
dragostea de fiică şi ura pe care o avea pentru sclavul 
ce-i zdrobise liniştea zilelor de bătriîneţe. La Roma nu-şi 
putea duce fiica avind un sclav ca soţ. Un fior de 
dezgust şi de indignare, de revoltă şi de neputinţă îl 
zgudui. Se ridică în picioare şi strigă cu vocea 
sugrumată, ce părea că nu mai are nimic omenesc în 
ea: 

— Eu nu mai am fiică, majestate! Latroana din 
arenă nu este copilul meu. Fiica mea a murit în sufletul 
meu! 

Se prăbuşi apoi pe bancă, alături de împărat, 


sfîrşit, îmbătriînit, învins. 

— Scoateţi-i din arenă, ordonă împăratul lanistului, 
şi daţi drumul fiarelor. Să rămînă amîndoi liberi aici, în 
Dacia, ca soţ şi soţie. 

— Fiarele, se dă drumul fiarelor! se auziră strigăte 
de bucurie din toate părţile. 

Mulțimea îşi adusese aminte că se află la 
spectacol. Uşile cu zăbrele ale cuştilor ce se zăreau în 
carcerele întunecoase de sub tribune începură să fie 
ridicate de miini nevăzute, şi în arenă năvăli o haită de 
lupi turbaţi de înfometarea la care fuseseră supuşi. 
Perechile de sclavi şi sclave se prăbuşiră sfişiate în 
cîteva clipe. După ce fiarele căzură la rîndul lor 
doborite de săgeți bine ţintite, lorarii săriră să curețe 
arena. 

Urmă o scurtă luptă de gladiatori, care plăcu 
mulţimii, cîţiva măscărici smulseră torente de hohote 
de ris şi de aplauze cu glumele şi agilitatea lor. 

In arenă, lorarii aduseră o cruce. După ei înainta un 
roman îmbrăcat într-o togă ruptă şi cu părul vilvoi. Era 
Maevius. Mulțimea îl recunoscu, şi aplauzele izbucniră 
din toate părţile. Mulţi cereau împăratului să-i lase 
viaţa fostului tribun. Mastigoforii îl împinseră în faţa lui 
Hadrian. Acesta îl întrebă: 

— Spune, pentru ce-ai trecut de partea barbarilor? 
Maevis îi aruncă o privire plină de ură, apoi începu să 
rostească cu un ton ce dovedea sfidarea morţii: 


Crezi tu, stăpinul Romei, că eşti biruitor? 
Mult te înşeli, tirane, mult te încîntă slava! 
Veni-va ziua nouă: zi mare, luminoasă, 
Cind dacii, sclavii, toti cei legați în lanțuri, 
Vor răstigni pe împărați, cucerind libertatea! 


— Răstigniţi-l!  Răstigniţi-l pe acest nebun 
tulburător de suflete! strigă împăratul, ridicîndu-se în 
picioare. 

În amfiteatru se amestecau strigătele. Cei mai 
mulţi din rîndul plebeilor ţineau ridicat degetul în sus, 
cerînd să i se lase viaţa, alţii din tribunele patricienilor 
strigau să fie dat leilor, şi vacarmul nu se potoli decît în 
momentul cînd lorarii scoaseră din arenă crucea pe 
care Maevius gemea şi blestema, cu piroanele bătute 
prin miîini şi prin picioare. Ciîţiva măscărici apărură 
repede, şi ghiduşiile şi glumele lor schimbară în veselie 
umbra de. tristeţe ce se lăsase peste tribune. 

— Îi vezi, Marcius Turbo, spuse împăratul la 
urechea guvernatorului, plebea, sărăcimea, sclavii, toţi 
sînt gata să urmeze îndemnul unui nebun, ca acela pe 
care îl răstignirăm. Un moment, m-am gindit că 
mulţimea ar putea să pornească, dezlănţuită, şi-ar 
călca şi dărima din temelie tot ce i-ar sta în cale. Nu 
crezi? Cuvintele acelui nebun... 

— Tot într-acolo m-a purtat şi pe mine gîndul, 
majestate, răspunse guvernatorul, mult tulburat. 

În tribune trecu un val de murmure. 

— Uite-l pe el, regele Sarmis! se auzi o voce. 

— Leii, să fie dat leilor, barbarul! strigă cineva din 
partea opusă a amfiteatrului. 

— Este căpetenia sclavilor răsculați, spuse o 
femeie. 

—  Să-l ajute zeii, aşa cum a vrut el să-i ajute pe 
cei săraci şi necăjiţi! se rugă o bătrînică. 

Urmat de mastigofori, Sarmis păşea apăsat, cu 
fruntea sus, şi privea spre mulţimea din tribune. 

— E frumos şi vînjos, are o privire ce te pătrunde, 
spuse altă femeie. 

— Să fie ars barbarul care a vrut să elibereze 


sclavii! strigă un tînăr patrician. 

Abia acum împăratul îşi aduse aminte că îl ceruse 
pe tribunul Procilius. Se întoarse şi-i făcu semn să se 
apropie. 

— Mi-a povestit Marcius Turbo cum l-ai prins pe 
acest barbar care se crede rege, îi spuse tribunului ce 
stătea înclinat în faţa lui, în semn de supunere. Ai vreo 
dorinţă, tribune? Sînt gata să ţi-o satisfac îndată! 

— N-am nici un merit, majestate, n-am făcut 
altceva decit să-mi îndeplinesc datoria, ca oricare 
tribun al imperiului! 

Cuvintele lui Procilius îi plăcură împăratului. El 
socotea că cei mai buni cetăţeni al imperiului sînt 
numai aceia care se arată modeşti şi supuşi. 

— Şi n-ai nici o dorinţă? îl mai întrebă o dată. 

— Nu, majestate! răspunse prompt Procilius, 
convins că în modul acesta va zgîndări mărinimia 
împăratului. 

— Marcius Turbo, pe tribunul Procilius îl ridic la 
rangul de legat al imperiului şi-l vei trece la comanda 
legiunii de aici, de la Ulpia Trajana Sarmizegetusa! 
rosti împăratul. Procilius luă poziţie şi salută, apoi, 
înclinîndu-se, se retrase. 

Sarmis socoti că intenţionat stăpinul Romei nu-i 
dădea nici o atenţie şi vorbea cu alţii, de aceea îşi roti 
tot timpul privirea prin tribune, prinzind crîmpeie din 
laudele ce i se aduceau, precum şi din bațjocurile şi 
blestemele ce se rosteau la adresa sa. 

Fără să dea vreun semn de nelinişte şi de grabă, 
Hadrian îi spuse lanistului să-l împingă mai aproape. 

— Cine eşti tu? îl întrebă pe Sarmis cu ton 
batjocoritor. 

— Sînt duşmanul duşmanului ţării mele! răspunse 
Sarmis tăios. 


În tribune, cuvintele lui produseră un freamăt de 
admiraţie şi de uimire pentru cutezanţa ce-o arăta. 

— Nu eşti un sclav, barbarule? continuă împăratul 
să-l întrebe cu acelaşi ton. 

— Nu sînt nici sclav şi nici barbar. Barbari sînt acei 
împărați şi acele imperii care subjuga alte popoare şi le 
jefuiesc de avutul lor! 

Un val de murmure pluti pe deasupra tribunelor. 
Împăratul căută să-şi înfrîngă miînia: 

— Mi se spune că am în faţă pe regele Daciei, este 
adevărat? 

— Duşmanul Daciei o ştie! Da, sînt rege al dacilor, 
rege ales de aceia care s-au ridicat să lupte pentru 
recucerirea libertăţii! 

— Dar mi se mai spune că ai fost şi căpetenie a 
sclavilor, a latronilor, a fugarilor. Tu pe cine ai vrut să 
eliberezi: pe daci, sau pe sclavi? 

În aşteptarea răspunsului, în tribune se lăsă o 
linişte încordată. 

— Şi pe unii, şi pe alţii! în ţara mea eliberată, nu-şi 
mai avea loc sclavia! Voi, romanii, cu toţi filozofii, 
retorii şi poeţii voştri, nu pricepeţi că e o ruşine ca o 
parte din oameni să trăiască din sudoarea şi chinul 
altor semeni ai lor, sclavii! 

La cuvintele lui, tribunele patricienilor răsunară de 
strigăte, blesteme şi înjurături. Erau strigătele acelora 
care nu puteau să înţeleagă viaţa fără sclavi. Sarmis 
continuă, după ce tumultul se mai potoli: 

— Ce importanţă are dacă eu sînt sau nu rege, 
dacă am fost sau nu sclav? Ce importanţă are pentru 
tine, stăpinul Romei, dacă astăzi moare un om mai 
mult? Puțin contează dacă, pierind eu, rămîne un dac 
mai puţin! Ceea ce tu nu trebuie să uiţi este că rămîne 
sufletul de dac asuprit, rămîne sufletul de sclav chinuit, 


şi aceste suflete vor şti să lupte mai departe, înfrăţite, 
aşa cum am luptat noi, şi nu-şi vor găsi liniştea pînă 
cînd nu vor birui! 

Cuvintele lui Sarmis impresionară mulţimea. Peste 
tribune se lăsă din nou liniştea. Din colţul lor, Malva şi 
Dicomes priveau neputincioşi spre el, cu ochii înotînd 
în lacrimi, învăluindu-l cu dragostea şi dorul lor. Uşile 
unei carcere începură să se deschidă încet. 

— Leii, au dat drumul leilor! se auziră murmure 
din mulţime. 

Din întunericul carcerelor apărură patru lei uriaşi, 
răgind de tremurau tribunele. Apropierea leilor, Sarmis 
n-o luă în seamă. Privea încordat în tribune. Îl zărise pe 
Dicomes. Îl recunoscuse. Privirile lor se întîlniră. 

— Tată! strigă băiatul, cu sufletul îndurerat, făcînd 
să răsune amfiteatrul. 

—  Dicomes, să fii un adevărat dac şi să nu ai 
linişte pînă cînd dacii nu vor fi din nou liberi! 

Mii de priviri se îndreptară spre băiat. Leii înaintau 
încet pe marginea arenei, cu coamele ridicate, bătînd 
aerul cu lovituri puternice de cozi. Incordarea creştea. 

— Tată, prinde! strigă Dicomes cu toată puterea, 
într-o străfulgerare a disperării. 

Băiatul trase repede cuțitul din teacă şi, 
încordîndu-se, îl aruncă în arenă la picioarele tatălui 
său. Sarmis îl ridică fulgerător. Faţa i se lumină. Mai 
privi o dată spre copil, apoi îl săgeta pe Hadrian. Leii se 
apropiau de el din patru părţi. 

—  Blestemat să fii tu şi Roma! Mor pentru 
libertatea dacilor şi a sclavilor! 

Cu o lovitură hotărită, Sarmis îşi împlîntă cuțitul în 
piept şi sîngele îl năpădi. Se prăbuşi pe nisipul afînat 
din arenă. Mulțimea îl privea împietrită. 

În acelaşi timp, pretorienii se repeziră şi-l luară pe 


Dicomes. Îl duseră în faţa împăratului. Acesta îl privi pe 
băiatul plin de curaj şi zîmbi. Se întoarse apoi spre 
guvernator, cu multă amărăciune: 

— İl vezi, Marcius Turbo? Din fiară nu putea să se 
nască decit tot un pui de fiară! 

— Ce ordonă împăratul să facem cu acest pui de 
barbar? întrebă guvernatorul. 

Hadrian se ridică să plece, semn că spectacolul 
luase sfîrşit. 

—  Să-l dai ca sclav legatului Procilius! spuse el, 
începînd să coboare treptele tribunei. 

